
Nota editorilor 


În martie 2007, în cadrul Institutului de Investigare a Crimelor Comunismului în 
România a demarat proiectul „Experienţe carcerale în România comunistă”, care şi-a 
propus: realizarea de interviuri cu foşti deţinuţi politici; publicarea unor volume de 
mărturii în care să fie prezentate abuzurile, torturile şi tratamentele inumane aplicate 
„duşmanilor politici şi de clasă” în perioada 1945-1989; constituirea unei arhive 
audio-video cu materiale de utilizat în cadrul viitoarelor muzee care vor fi înfiinţate de 
IICCR ; realizarea de studii şi articole ştiinţifice, precum şi de materiale necesare în 
procesul didactic. La sfârşitul anului 2007 a fost finalizat primul volum din serie, în 
2008 a văzut lumina tiparului al doilea volum, în 2009 al treilea volum, în 2010 al 
patrulea, în 2011 al cincilea, iar prezentul volum completează imaginea sistemului 
penitenciar comunist românesc, aşa cum şi-o amintesc cei care l-au cunoscut cel mai 
bine: foştii deţinuţi politici. 

În cadrul proiectului al cărui rezultat este şi volumul de faţă au fost realizate până 
în prezent peste 190 de interviuri, în toate judeţele ţării şi în Bucureşti. 

Toate interviurile au avut la bază un ghid care a urmărit cele mai importante momente 
ale detenţiei şi nu numai. Astfel, cei intervievaţi ne-au descris instaurarea comunismului, 
motivele şi metodele arestării, derularea anchetelor şi a procesului, eliberarea şi reinserţia 
socioprofesională. Accentul a fost pus în special pe anii de detenţie, rezultând informaţii 
interesante despre condiţiile de viaţă din închisoare, alimentaţie, persecuții, condiţiile 
de muncă, viaţa religioasă, cotidianul de detenţie, descrieri de penitenciare, precum şi 
portrete de gardieni şi deţinuţi. 

Deşi potrivit temei generale a proiectului ar fi trebuit să ne axăm doar pe viaţa din 
detenţie, în cele mai multe dintre cazuri relatările celor intervievaţi vizează şi viaţa de 
după eliberare, intenţia noastră fiind aceea de a arăta şi modul în care foştii deţinuţi au 
reuşit sau nu să se reintegreze din punct de vedere socioprofesional. De altfel, pentru 
majoritatea celor intervievaţi, eliberarea din temniţele comuniste a însemnat, în fapt, un 
„transfer” dintr-o închisoare mai mică într-o închisoare mai mare, reprezentată de 
România comunistă. 

Elementul de noutate pe care îl propune proiectul de faţă este dat de faptul că marea 
majoritate a celor intervievaţi nu şi-au mai prezentat niciodată experienţele de detenţie 
(prin memorii, interviuri etc.). 

Din punct de vedere tehnic, interviurile au fost realizate pe suport audio şi video şi 
se află în Arhiva de Istorie Orală a Institutului de Investigare a Crimelor Comunismului 
şi Memoria Exilului Românesc, fiind transcrise. 

În ceea ce priveşte transcrierea interviurilor, trebuie să menţionăm că acesta este un 
proces complex, care implică inevitabil unele schimbări şi interpretări, mai ales pentru 
că scrierea şi vorbirea au o serie de trăsături diferite. Astfel, tonalitatea, volumul şi 
ritmul vorbirii au semnificaţii şi conotaţii ce nu pot fi reproduse grafic decât cu mare 
dificultate. Deoarece, în forma brută, interviurile prezentau anumite inconveniente din 
perspectiva lecturării lor, din cauza unor dezacorduri sau exprimări neclare, am operat 
anumite corecturi la nivelul textelor şi le-am editat eliminând în special o parte a 
întrebărilor şi intervențiilor intervievatorilor, în aşa fel încât mărturiile să nu sufere 
modificări de fond, ci doar de formă. În ceea ce priveşte semnele de punctuație, precum 
şi anumite cuvinte sau propoziţii care au fost adăugate sau eliminate, nu s-a folosit siste- 
mul trecerii lor între paranteze drepte decât în cazul completării unor nume proprii pentru 
a nu crea dificultăţi cititorului. Pauzele în vorbire sunt reprezentate de trei puncte (...), 
iar anumite stări de spirit care se regăsesc pe înregistrări sunt prezentate între paranteze 
(de exemplu: plânge, râde). 

La începutul interviurilor am încercat să sintetizăm o prezentare a martorului, motivul 
arestării, principalele date referitoare la detenţie şi locurile în care a executat pedeapsa, 
folosind termenul „închisoare” inclusiv pentru a desemna lagărele şi coloniile de muncă. 

Este de remarcat şi de explicat faptul că interviurile au dimensiuni diferite, iar rela- 
tările diferă ca profunzime datorită mai multor factori : starea de sănătate a martorilor, 
cei mai mulţi având vârste înaintate, problemele de memorie şi, nu în ultimul rând, o 
formă de autoprotejare, prin refuzul de a rememora anumite momente traumatizante. 
Pornind de la aceste realităţi, am încercat să obţinem cât mai multe informaţii, însă fără 
a pune intervievatul într-o situaţie neplăcută. 

Dacă unii dintre cei intervievaţi îşi amintesc cu precizie anumite momente, date, 
persoane şi întâmplări şi pot povesti în amănunt despre condiţiile de detenţie, alţii oferă 
doar informaţii fragmentare. Din acest motiv am decis să adnotăm interviurile şi să 
oferim informaţii care să clarifice relatările celor intervievaţi. Astfel, în notele de subsol 
am trecut diverse informaţii utile, cum ar fi: judeţele de care aparţin anumite localităţi 
(în funcţie de situaţia administrativă actuală) ; date suplimentare despre persoanele men- 
ţionate în interviuri (cu referiri la data arestării, condamnare, închisorile în care au 
executat detenţia, data eliberării); corecţii, atunci când unele informaţii din interviuri 
nu corespund adevărului istoric ; detalierea unor evenimente sau întâmplări prezentate 
schematic de martor, dar pe care le-am considerat importante. 

Informaţiile folosite la adnotările interviurilor provin din câteva lucrări de tip dicţionar, 
dar şi din alte lucrări de istorie, însă în cea mai mare parte a lor au fost extrase din fişele 
matricole penale ale foştilor deţinuţi politici, aflate în Arhiva Administraţiei Naţionale 
a Penitenciarelor de la Jilava, fişe care pot fi consultate şi pe site-ul Institutului de Investigare 
a Crimelor Comunismului şi Memoria Exilului Românesc (www.crimelecomunismului.ro). 

Din păcate, există şi persoane menţionate în interviuri pentru care nu am găsit 
informaţii suplimentare şi, de asemenea, am considerat inoportună adnotarea unor nume 
foarte cunoscute, cu excepţia celor aflate în strânsă legătură cu sistemul politic sau cu 
penitenciarele din perioada discutată. 

Volumul de faţă, al şaselea şi ultimul din serie, conţine 11 interviuri realizate în 
Bucureşti. În alegerea martorilor, am încercat să avem o acoperire cât mai mare, atât 
din punctul de vedere al etniei, genului, studiilor, cât şi al apartenenţei politice înainte 
de arestare. Desigur că în fiecare judeţ şi în Bucureşti au rămas numeroşi foşti deţinuţi 

politici care nu au fost intervievaţi, dar suntem convinşi că astfel de demersuri vor avea 
ecou şi alte experienţe carcerale vor ieşi la lumină în anii ce vor urma. 

În identificarea posibililor martori am beneficiat de sprijin din partea Asociaţiei 
Foştilor Deținuți Politici din România şi a Federaţiei Române a Foştilor Deținuți Politici 
şi Luptători Anticomunişti, cărora le mulţumim şi pe această cale. 

În egală măsură dorim să mulţumim tuturor celor care au înţeles demersul nostru şi 
au făcut eforturi deosebite pentru a rememora unele momente tragice din trecutul lor. 
Le suntem recunoscători cu atât mai mult cu cât realizăm dificultăţile majore prin care 
au trecut atunci când şi-au amintit traumele îndurate în trecut. Avem însă convingerea 
că toţi au înţeles că au fost parte a unui experiment diabolic şi conştiinţa a fost cea 
care nu le-a permis să ţină ascunse unele amintiri personale care sunt în fapt fărâme de 
istorie, părți minuscule ale unei istorii naţionale abrutizate. În ultimă instanţă, este şi o 
datorie morală a celor care au supravieţuit de a povesti ce s-a întâmplat, o datorie faţă 
de aceia dintre ei care nu au mai scăpat din iadul închisorilor comuniste sau care nu 
mai sunt în viaţă acum. 


Bucureşti 


Dumitru Comşa 


S-a născut la 7 noiembrie 1921 în Cincu, judeţul Braşov. Naţionalitatea : română. 
Religia : ortodoxă. Studii: Facultatea de Textile. Profesia : inginer textilist. A fost arestat 
la 6 iunie 1958 şi condamnat la 10 ani de închisoare. A executat pedeapsa în închisorile 
Codlea, Aiud, Stoeneşti, Strâmba, Salcia, Galaţi şi Jilava. A fost eliberat în 1963. La 
data interviului locuia în Bucureşti. Interviu realizat de Constantin Petre şi Constantin 
Vasilescu la 4 iunie 2008. Transcrierea şi tehnoredactarea interviului - Constantin Petre. 
Editarea - Constantin Vasilescu. Interviul se află în Arhiva de Istorie Orală a Institutului 
de Investigare a Crimelor Comunismului şi Memoria Exilului Românesc (AIO-IICCMER), 
având cotele 412, 413, 414, 415. 


[Constantin Petre]: Vă rog să ne spuneţi câteva cuvinte despre dumneavoastră... 

Domne, părinţii mei erau plugari. Nu erau cei mai bogaţi, da’ nici cei mai săraci... 
din sat. La noi, în Ardeal, nu-i pământ mult, da’ pentru cât pământ e acolo aveam 
oarecum mai mult decât alţii. Aveam cu totu’ 14 hectare de pământ, din care mai mult 
de jumătate era fânaţ. Noi eram patru fraţi, dintre care eu eram cel mai mare. Doi dintre 
noi au făcut şcoală, iar doi au rămas la plugărie. Dintâi am făcut Şcoala Normală din 
Cristuru Secuiesc!. Am ajuns acolo fiindcă se dădeau burse mai uşor decât la liceele 
unde era aglomeraţie mai mare. Şi cum părinţii mei nu erau aşa bogaţi, ca să ne ţină, 
acolo am reuşit să am o bursă şi a fost mai uşor pentru ei. După aceea am dat diferenţa 
de liceu la Sighişoara şi-am făcut Facultatea de Textile. 

[Constantin Vasilescu) : Părinţii dumneavoastră aveau o orientare politică anume ? 

Domne, sigur că pe mama n-o interesa deloc politica. Dar nu pot să vă spun exact 
prin ce împrejurare tata şi tatăl lui erau liberali, deşi în Ardeal ponderea mai mare era 
a naţional-ţărăniştilor. 

[C.V.]: Dumneavoastră când aţi fost închis prima oară şi din ce motive ? 

Aveam 21 de ani atunci, în '42, şi am intrat în închisoare pentru că am găzduit pe 
cineva... În '40 eu eram student în Bucureşti şi întâmplarea a făcut să mă întâlnesc pe 
stradă cu un băiat, cunoscut de la Făgăraş. Şi-l întreb: „Ce-i cu tine, mă ? ”. Omul mi-a 
spus cinstit: „Sunt urmărit şi n-am unde să stau”. „Hai la noi, că doar n-o să te las în 
stradă ! ” 

[C.V.]: Din ce motive era urmărit ? 

Domne, el era urmărit de Siguranţa Statului, pentru că fusese legionar. No, păi 
asta-i... De altfel fusesem şi eu în Frăţiile de Cruce. În '37 eram în Mănunchiul de 


1. Localitate în judeţul Harghita. 

Prieteni, iar din '38 eram în Frăţiile de Cruce. Şi în 1940 am depus jurământul de frate 
de cruce, în acelaşi timp cu Ion Gavrilă?. 

[C.V.]: Mănunchiul de Prieteni reprezenta o fază premergătoare Frăției de Cruce... 

Da, după aceea intrai în Frăţiile de Cruce, iar în momentul în care terminai liceul, 
absolveai şi Frăţiile. La lovitura de stat de la Braşov, de la 3-6 septembrie, când l-o dat 
jos pe Carol, eu am fost cel mai tânăr dintre cei care o” luat parte, fiindcă eu absolvisem 
Frăţiile de Cruce, iar Frăţiile nu au avut voie de la Comandament să ia parte la această 
acţiune. Şi pentru că eu terminasem şcoala în primăvara lui '40, am avut voie să particip, 
deşi n-aveam încă 19 ani. 

[C.P.]: În ce împrejurare l-aţi cunoscut pe Ion Gavrilă ? 

Gavrilă avea un unchi la mine în sat şi ne-am cunoscut de când eram foarte mici. El 
venea din satul Netotu - Gura Văii îi spune acuma - la unchiul lui din Cincu. El a mers 
la liceu la Făgăraş, iar eu am fost la Normală. Ne întâlneam, eram prieteni buni, da’ 
niciunu” nu ştiam de celălalt din punct de vedere politic... Şi când am depus jurământu 
de frate de cruce, l-am depus lângă lacu’ Sfânta Ana. L-a pregătit Frăția de Cruce de 
la Gheorghieni şi o fost foarte frumos atunci. S-a făcut un adăpost din cetină ca să putem 
dormi, s-au plantat brazi, s-a închis o curte cu o troiță acolo... Şi acolo am mers cel 
puţin doi din fiecare Frăţie de Cruce. Era prigoană atunci şi stăteam cât mai ascunşi, 
să nu fim văzuţi. Şi pe diferite căi am ajuns în locu’ cu pricina de la toate liceele din 
regionala Braşov : Gheorghieni, Odorheiu, din secuime, Sighişoara, de pe Târnave, Blaj, 
Făgăraş... Toate astea gravitau la Regionala Braşov. Ei, noi eram doi şi, ajungând ceva 
mai curând, la un moment dat aud: „Vin făgărăşenii ! ”. Ca făgărăşan eram foarte curios 
să văd şi eu cine-i în Frăția de Cruce de la Făgăraş. Când colo, cine scoate capul de 
sub brazi? Era Gavrilă! Zic: „Păi, tu, mă Ioane? !”. Zice: „Da' tu? !”. Şi atunci 
am depus jurământu”. El era şi cu Comşulea?, săracu”, care a fost rănit pe front şi o 
rămas toată viaţa în scaun cu rotile... 


[C.V.]: Să revenim la episodul arestării din Bucureşti... 


Da. Atunci eu stăteam într-o cameră cu chirie împreună cu un student la farmacie 
cu care mă cunoşteam de la Odorhei. Săracu', o murit de cancer în '58. Şi întâlnindu-l 
pe cel de care v-am spus, doar nu era să las în stradă un om pe care îl cunoşteam! Da’ 
el, ca să nu stea numai la noi, a stat şi la Tacuf, un alt student la Academia Comercială 


2. Ion Gavrilă „Ogoranu” (1923-2006), unul dintre cei mai cunoscuţi luptători din rezistenţa 
armată anticomunistă. A activat în zona Făgăraşului şi nu a fost prins de Securitate decât în 
1976, fiind eliberat apoi în urma intervențiilor din Occident. După 1990 şi-a continuat lupta 
anticomunistă prin cele şapte volume de mărturii şi documente despre rezistenţa anticomunistă, 
intitulate Brazii se frâng, dar nu se îndoiesc. 

3. Vichente Comşulea, din Toderiţa. Împuşcat în coloana vertebrală în timpul celui de-al doilea 
război mondial, şi-a petrecut restul vieţii imobilizat într-un scaun cu rotile. 

4. Probabil Aurel Tacu, născut la 30 aprilie 1923 în Tecuci, Galaţi. A fost arestat la 15 mai 1948 
şi condamnat la 2 ani de închisoare corecțională. La expirarea pedepsei a fost internat admi- 
nistrativ pentru 24 de luni, pedeapsă prelungită ulterior cu alte 12 luni. A executat pedepsele 
în închisorile Piteşti, Târgu Ocna, Bragadiru, Galaţi şi Lugoj. A fost eliberat la 15 iunie 1954. 
A fost rearestat la 30 martie 1955 şi condamnat la 15 ani de muncă silnică. A executat pedeapsa 
în închisorile Aiud, Galaţi şi Ostrov. A fost eliberat la 1 august 1964. Informaţii din fişele matri- 
cole penale din Arhiva Administraţiei Naţionale a Penitenciarelor (în continuare AANP). 

pe care eu nu-l cunoşteam, care avea o cameră şi era plecat pe front. Şi într-o zi Siguranța 
l-a prins, l-a strâns cu uşa să spună unde a stat şi ne-am trezit că ne-a înhăţat pe toţi! 
Iar pe Tacu l-am cunoscut abia la închisoare... 


[C.V.]: Povestiţi-ne puţin momentul arestării. 

Arestarea a fost ca-n filme. Noi aveam o cameră cu chirie la o doamnă al cărei soţ 
era fugit în Germania. Doamna mi-a oferit o cameră la subsol, în Vatra Luminoasă, iar 
acolo toate casele sunt la fel: la subsol este spălătoria, cu ciment pe jos şi cu gaura de 
canal în mijloc. Era destul de cald, era acolo un pat şi amândoi încăpeam în patu’ ăla. 
Ei, la sfârşitul lui ianuarie sau februarie a venit frigul şi n-am mai putut sta acolo, pentru 
că îngheţam. Şi colegul de cameră a plecat la neamuri, iar eu am plecat la un coleg, în 
Ferentari, unde gazda era o săsoaică. Şi acum ne întâlneam cu Marius destul de des, 
aici, la Universitate, pentru că el era la farmacie... 


[C.V.]: Care era numele lui complet ? 

Marius Negulici. Era un fel de nepot al pictorului Negulici”. Şi într-o zi am văzut 
că Marius nu mai vine. A doua zi tot aşa, nu e! Şi atunci m-am dus la vechea gazdă 
să întreb. Acolo toate casele erau la fel, aveau un demisol şi urcai trei sau patru scări 
de beton. Şi urc io scările ălea foarte vesel... Nu-s cântăreţ, da’ atunci mi-o venit prin 
cap un cântec, „Ţigan pribeag”... Ştii? Şi numai ce văd un pistol exact în frunte, aici! 
Am îngheţat! Şi deodată aud: „Mâinile sus!”. Atunci am ştiut că e Siguranţa şi nu 
mi-a mai fost frică, pentru că ştiam că nu trage. Şi m-au luat şi m-au dus la Siguranţa 
Statului... 


[C.V.]: Unde îşi avea sediul ? 

Siguranţa era pe Carol, aicea, de la Partidul Ţărănist de acum, undeva mai sus, a 
doua sau a treia casă. Cred că şi acum tot a lor e clădirea aia. M-au dus acolo şi m-au 
băgat într-o celulă, la un loc cu dreptul comun. Era un coridor lung, cu celule pe o 
singură parte, în capăt cu o celulă şi în celălalt capăt cu altă celulă. Sigur că nu ne-au 
băgat în aceeaşi celulă. Pe Marius l-au băgat într-o celulă, iar pe Tacu în altă celulă. 
Da' pe ăsta nici nu-l ştiam, încât dacă l-aş fi văzut, nu ştiam că există. 

Dar am să vă spun o chestie care interesează. La un moment dat, pe la 11, cel din 
capătul coridorului începe să urle: „Mi-e foameee! Mi-e foameee ! ”. Şi întreb pe ăia 
care erau mai vechi acolo: „Cine dracu’ urlă atâta acolo că-i e foame? !”. „Aaa, păi 
e Teohari Georgescu$, face gălăgie.” 

[C.P.]: Auziserăţi de el până atunci ? 

Cum dracu” să nu ştiu? ! Nu ştiam că e aşa de mare, da’ ştiam că e comunist. Eram 
şi noi la curent cu viaţa politică, ştiam de comunişti, între care şi acest Teohari 
Georgescu, Ana Pauker, Vasile Luca... În "40, când s-o cedat Ardealul, în Braşov erau 


5. Ion Negulici (1812-1851), pictor, participant la Revoluţia de la 1848; http ://ro.wikipedia. 
org/wiki/lon_Negulici, accesat la 19 ianuarie 2011. 

6. 'Teohari Georgescu (1908-1976), comunist din ilegalitate, membru al Comitetului Central şi 
al secretariatului PCR. Una din figurile centrale care au impus comunismul în România 
primilor ani de după război, a fost ministru de Interne între 1945 şi 1952, când a fost înlăturat 
de la putere de Gheorghiu-Dej. A fost arestat şi anchetat timp de trei ani, dar eliberat în 1965 
şi reabilitat în 1968. CPADCR, Raport final..., pp. 793-794. 

muncitori mulţi, printre care erau şi ceva comunişti, puţini ca număr, dar atunci au fost 
foarte activi. În zilele alea erau pe stradă, prin toate pieţele, suiti pe mese... Profitau 
de faptu' că oamenii erau foarte nemulţumiţi de cedarea Ardealului şi spuneau: „Să vie 
ruşii să ne scape de nemți! ”. Asta era propaganda comunistă, aşa că eram cât de cât la 
curent. 

[C.V.]: Cine v-a spus că era vorba despre Teohari Georgescu ? 

Mi-au spus colegii de celulă care ştiau tot, dreptul comun, domne. Lui Teohari 
Georgescu i-aduceau mâncare specială, de la restaurant, iar noi mâncam nişte lătură, 
nu ştiu de unde o aduceau. Mâncarea noastră era la fel cu cea a dreptului comun, o 
împărțeau într-o marmidă (sic !). 

[C.V.]: Ați fost anchetat la Siguranţă ? 

Da. Acolo am fost anchetat, da” ce fel de anchetă? „Mă, l-ai găzduit?” „L-am 
găzduit.” Prinde orbu’, scoate-i ochii! Ne-a luat interogatoriul sau cum vrei să-i spui 
şi după aceea ne-am trezit că ne mută la Malmaison”. Acolo ne-am întâlnit toţi patru şi 
abia atunci l-am cunoscut pe Tacu. Ne-au dus acolo ca să formeze lotul, pentru că o 
organizaţie în doi era prea mică. De fapt ăsta o fost norocu” nostru, că lângă noi au mai 
băgat un muncitor. Săracu', era un băiat înalt care spunea că în '40, fiind mai voinic, 
i-o” pus un steag în mână şi asta o fost singura lui legătură cu Mişcarea Legionară ! 
Noi, ceilalţi trei, am fost legionari, ăsta e adevărul, da’ el, săracu'? ! Apoi am scăpat... 


[C.V.]: V-au intentat un proces ? 

Da, s-au făcut actele pentru proces, însă atunci, înainte de a ajunge în instanţă, era 
judecătorul de instrucţie, adică cel care te trimetea în instanţă. Şi el putea să te trimită 
în judecată sau să te achite. Or, judecătorul de instrucţie era militarizat, pentru că eram 
în timp de război. Şi ăsta era un avocat concentrat, cu gradul de căpitan. Şi omul şi-a 
dat seama că ce dracu’ lot e ăsta de patru oameni, dintre care numai doi se cunosc? ! 
Şi pe chestia asta noi am scăpat. Domne, eu n-am făcut parte din nimic subversiv. 


[C.P.]: Judecătorul ştia că sunteţi „frate de cruce” ? 


Noi am negat, fiindcă, vorba aia, doar nu era să le spun lor! Ei voiau să scoată 
acest lot de patru ca fiind legionar, şi-n cazu’ ăsta îţi dădeau condamnare. Antonescu 
dădea atunci condamnări de 15 ani, cea mai mică. Cei mai mulţi erau elevi şi studenţi, 
iar Antonescu o dat în '44 un decret de eliberare, mai ales pentru elevii care or fost 
arestaţi din Frăţiile de Cruce. Cine a apucat să se elibereze până în 23 august a fost bun 
eliberat ; cine n-a apucat să se elibereze ne-am întâlnit şi-n '64! Uite, Mazăre? o fost 
din '42 până-n '64. Şi pe mulţi alţii i-o rearestat după evenimentele din Ungaria fără 
niciun motiv, doar ca să-şi continue pedeapsa de 20 de ani. Pe consăteanul meu, Nelu 


7. Situată pe Calea Plevnei, în Bucureşti, între 1940 şi 1948 Malmaison a funcţionat ca închisoare 
militară. Odată cu instaurarea Republicii Populare Române, spaţiul a fost folosit ca centru de 
anchetă şi depozit al Securităţii. Andrei Muraru (coord.), Dicţionarul penitenciarelor din 
România comunistă (1945-1967), Polirom, laşi, 2008, pp. 177-179. 

8. Nicolae Mazăre, născut la 27 octombrie 1922 în Ploieşti, Prahova. A fost arestat la 1 august 
1941 şi condamnat la 20 de ani de muncă silnică. La expirarea pedepsei a fost internat 
administrativ pentru 48 de luni. A executat pedeapsa în închisorile Baia Sprie, Valea Nistrului, 
Jilava, Aiud, Ploieşti, Galaţi şi Periprava. A fost eliberat în mai 1964. Informaţii din fişele 
matricole penale din AANP. 

Munteanu, care fusese condamnat 20 de ani, l-o' luat de acasă să-şi facă restul. Şi nu 
numai pe el... De exemplu, la noi în celulă a intrat plângând unu’ cam de vârsta mea, 
flămând... Şi l-am întrebat: „Ce-i, măi, de ce Dumnezeu plângi aşa ?”. „Păi, domne, 
n-am făcut nimic de-atunci şi, uite, am fost condamnat atunci 20 de ani şi acum trebuie 
să-i fac în continuare !” Aproape că nu l-am crezut, ca la Aiud să mă întâlnesc cu el 
când ne-au dat voie tuturor să ieşim în curte. 

[C.V.]: După ce-ați ieşit de la Malmaison ce-aţi făcut ? 

Deci eu am fost arestat pe la sfârşitul lui ianuarie, iar la sfârşitul lui mai, chiar în 
ajun de examene, m-au eliberat. După ce-am ieşit, mi-am văzut de examene şi am activat 
în continuare până la terminarea facultăţii, în '46. 


[C.V.]: Care era atmosfera în oraş în momentul sosirii trupelor ruseşti, vă mai 
amintiţi ? 

Domne, deja începeau să scoată capul lichelele şi hoţii. Până atunci statul reuşise să 
controleze situaţia, mai ales în timpul războiului şi în timpul lui Antonescu. Mă rog, 
ăştia întotdeauna ş-or făcut meseria într-o măsură mai mică sau mai mare, dar acum au 
început să scoată capu! şi să-nceapă să pregătească venirea lui Groza”. Natural că până 
atunci noi, studenţii, am făcut tot ce se putea face pentru reuşita ţărăniştilor la alegerile 
din '46. Şi în cea mai mare măsură rezultatul alegerilor din '46 în oraşele mari s-a 
datorat studenţilor şi în special Mişcării Legionare. Adică ei erau mai puţini, erau mai 
slab organizaţi, iar noi am fost bine organizaţi. 


[C.V.]: În campania electorală din 1946 aţi făcut propagandă activă pentru 
ţărănişti ? 

Păi, da' normal, că doar nu era să facem pentru noi, care eram proscrişi! Dar noi 
eram în primul rând români, iar pe noi ne interesa neamul ăsta, nu partidul. Făceam 
parte din Mişcarea Legionară, dar asta implica în primul rând Dumnezeu şi Țara şi apoi 
individul, care era cel din urmă. Dar odată cu ajungerea lu' Groza la putere, tot ceea 
ce a fost valabil până atunci din punct de vedere moral, material, ori din ce punct de 
vedere vreţi, a fost dat la fund, iar la suprafaţă a ieşit drojdia ! În sate văcarul o ajuns 
primar, în oraşe, iarăşi, la fel... Păi, să vă spun... Cât am fost studenţi, noi trebuia să 
facem practică în fabricile de textile. Eu am fost angajat muncitor, adică făceam practică, 
să pot să trăiesc. Şi odată cu schimbarea asta, şi în fabrici o ajuns ăia care tot timpu’ 
n-o” făcut nimic, chiulangiii. 

[C.V.]: Vă mai amintiţi ce fel de oameni erau primii simpatizanți ai Partidului 
Comunist la dumneavoastră în localitate ? 

Şeful satului era un ţigan, Calai. Aşa îi ziceau în sat, că nici nu ştiu cum dracu” l-o 
fi chemat. Era un ţigan d-ăsta, de şatră, şi era un cosaş foarte bun. Lucrând cu ziua pe 
la diferiţi oameni, el o fost cel care mi-a pus coasa în mână şi m-a învăţat să cosesc, 
iar acum era mare... Mi-aduc aminte de faptul că nu mai mergea tiganul pe jos, Doamne 


9. Petru Groza (1884-1958), avocat, om politic. Preşedinte fondator al Frontului Plugarilor 
(1933-1953), prim-ministru în mai multe guverne comuniste (6 martie 1945 - 2 iunie 1952), 
preşedinte al Prezidiului Marii Adunări Naţionale a Republicii Populare Române (2 iunie 1952 - 
7 ianuarie 1958). Comisia Prezidenţială pentru Analiza Dictaturii Comuniste din România (în 
continuare CPADCR), Raport final, Humanitas, Bucureşti, 2007, pp. 794-795. 

fereşte, ci numai călare pe armnăsaru' de montă! În Ardeal fiecare comună primea de 
la herghelii armăsari de montă, iar ăsta era un lipiţan alb, frumos şi numai pe ăla mergea, 
al dracu' ţigan! No, şi comanda! 

În satu” meu saşii intraseră într-o zodie foarte proastă. Dacă nu aveai casă, Calai îţi 
dădea ; dacă îţi trebuia o păreche de cai, ţi-o dădea - să ducea la sas, lua şi ţi-o dădea 
tie. El era totul acolo, iar mie nu mi-o convenit chestia asta. Şi într-o zi eram acasă şi 
aud că bate cineva în poartă. La noi, în Ardeal, îs porţile ălea închise, cu boltă deasupra, 
de nu vezi nimic în curte. Ştii? Ei, întâmplător eu eram în curte atunci, lucram la 
războaie. Şi deschid poarta aia mare şi pe cine văd? Calai călare pe calu’ alb! Şi zice 
către tata, care era pe la şură, pe acolo: „Măi, Comşe! ”. Ţiganu' cu ton... Ştii? Dar 
atuncea nu i-o mers, că nu ştiu unde voia să ne trimită cu caru', fiindcă ne declarase 
chiaburi, şi pe noi, şi pe mai mulţi oameni din sat, şi venea cu toate corvezile. Şi atuncea, 
cu o zi înainte, fusesem până la Voila şi cărasem în locul tatei nişte materiale de la 
armată, că în Cincu o fost întotdeauna tabără militară. Acum trebuia să fie duse la Voila, 
şi venea să-l trimită iarăşi pe tata. Atunci m-am strecurat pe lângă calu” lui şi am închis 
poarta. Mama avea în curte prăjina cu care ţinea rufele mai sus, şi eu am pus mâna pe 
ea: „Dă-te jos, cioară!”. „Păi, domnişoru' Mitică...” „Dă-te jos, că te îngrop aici, 
fir-ai al dracului să fii, tigane, da?’ până când? !” Da’ după ce-o plecat, a strigat din 
stradă: „Las” că-ţi arăt io ţie, Siberia te mănâncă! ”. Prostu’ n-avea deal, că aşa se 
zice-n Ardeal... Ştii? El era Dumnezeu şi Sfântu Pătru şi aşa se credea! 


[C.V.]: Dar ştia de Siberia ? ! 
Da’ cum de nu?! 
[C.P.]: Care era proporția dintre saşi şi români în localitatea dumneavoastră ? 


Jumătate din locuitorii satului erau saşi şi erau bine organizaţi. Să ştiţi că în mare 
măsură situaţia mai bună a ţăranilor din Ardeal se datora legăturilor pe care saşii le 
aveau cu Apusul. Până la război nu cred că apărea ceva în domeniul agricol, în Germania, 
în Italia, în Benelux sau undeva, de care cel mult într-o lună saşii din Cinc(u] să nu ştie 
exact atât cât ştiau şi cei din Germania! Închipuiţi-vă cât erau de bine organizaţi, încât 
trimiteau o carte poştală pentru un utilaj agricol. Atunci toate erau legate enorm de 
utilajele agricole. Îţi trebuia ceva, te duceai acolo şi-i spuneai: „Domnu' Andrei, vreau 
utilajul din Germania”. „S-a făcut! ” În două săptămâni îl aveai. 

[C.P.]: Au fost recrutaţi comunişti şi dintre ei ? 

Şi la saşi, ca şi la noi, s-a petrecut cam aceeaşi poveste. Când a început să pătrundă 
hitlerismul în ţară, s-au împărţit în două mari tabere. Unii, în special cei mai tineri, au 
trecut de partea lui Hitler, ceilalţi au rămas în vechea lor tradiţie. Cearta a fost destul 
de mare, încât luau limbile de la clopote să nu poată suna, îşi murdăreau casele unul 
altuia... Hitleriştii, cei care au făcut gălăgie mai mare atunci, erau mari ştabi în momentul 
când i-o" dus în Rusia. Unii o” trecut de partea ruşilor, ruşii i-o” recrutat ca brigadieri 
şi ei i-o" persecutat pe alţii... Aşa că în toate popoarele există şi lichele. 

[C.P.]: După 1946 dumneavoastră aţi mai avut activitate politică ? 

Păi terminând facultatea în '46, în '47 eu m-am căsătorit. Or, mie nu-mi plăcea să 
fiu sluga cuiva, şi atunci mi-am făcut două războaie manuale şi ţeseam diferite stofe din 


lână pe care le vindeam cum puteam. Şi această operaţie am făcut-o acasă la noi, la 
Cincu. Şi în Cinc[u] aveam legătură cu ceilalţi prieteni, da? nu mai făceam parte din 

organizaţie. Însă trecutu’ nu s-o uitat, că într-o zi, în '48, inginerul agronom, care se 
cunoştea cu primaru’ şi cu cei din consiliu, a venit şi mi-a spus: „Intinde-o, că la noapte 
vin să te ia ! ”. Şi unde să plec? Am plecat în Bucureşti, că acolo te pierzi cel mai bine... 


[C.P.]: Din ce motiv voiau să vă ridice ? 

Pentru că am fost legionar. Ştia toată lumea asta, mă cunoşteau toţi şi nici nu m-am 
ferit. Eh, şi am ajuns în Bucureşti în mai '48, că atunci o’ ridicat ei pe toată lumea. 
Aici tineam legătura cu nevastă-mea printr-o colegă de an. Şi la un moment dat m-am 
întâlnit cu ea la gară şi mi-a spus că a venit acelaşi inginer şi i-a spus: „Doamnă, să 
pleci, că vor să te aresteze până vine Mitică înapoi!”. Şi nevastă-mea o venit... 
Închipuiţi-vă că eram fără niciun ban. Norocu” a fost că atunci n-am murit de foame, 
pentru că-n iarnă, la Făgăraş, io împuşcasem clandestin un mistreţ, că erau destui. Şi 
l-am fript şi l-am băgat în untură şi vreo două luni tot numai câte un pic din carnea aia 
cu untură mâncam şi cu câţiva cartofi. Locuiam într-o cămăruţă, la subsol... 

[C.V.]: Cât ați star în aceste condiţii ? 

Domne, totul depinde şi de noroc în viaţă... În timpul ăsta, în '48, comuniştii au 
naționalizat tot şi au înfiinţat centralele industriale. Or, aici aveau nevoie de oameni. Şi 
s-o făcut Ministerul Industriei, unde era industria uşoară şi industria grea. La industria 
uşoară intrau şi fabricile de textile, iar absolvenţi ai Facultăţii de Textile erau foarte 
puţini, fiindcă abia noi am fost a doua serie de absolvenţi. Şi m-am dus cu nevastă-mea 
să ne angajăm. Am depus cerere ca oricare altu’ şi am fost chemaţi la un director din 
minister care, printre altele, m-a întrebat: „La rebeliune ai luat parte ?”. Eu când am 
auzit... ce să-i răspund? ! Şi zic: „Eram tânăr, am cărat pietre cu poala...”. Adică sub 
forma asta am răspuns io, că de ce mă întreabă o chestie de-asta pe mine? De fapt, eu 
la rebeliune fusesem la Făgăraş, nu fusesem în Bucureşti. 

Şi m-au angajat în Centrală pentru început. Soţia s-a angajat la Centrala bumbacului, 
iar eu la Centrala inului, că n-aveam voie să lucrăm soţ şi soţie în acelaşi loc. Şi la un 
moment dat s-a anunţat că vor să facă câteva întreprinderi de prelucrare a inului şi a 
cânepei în ţară. Şi la noi, la in, s-a anunţat că vor să facă nişte topitorii. Şi au întrebat 
cine vrea să meargă, iar eu m-am oferit. Şi am plecat în provincie, la Dumbrăveni, unde 
am fost numit inginer la unitatea asta care urma să se facă, iar pe nevastă-mea au angajat-o 
planificator. Acolo-n gară m-aşteptau directorul şi contabilul şef, doi evrei. Ţi-nchipui, 
când i-am văzut am zis: „Na, ai nimerit-o! ”. Directorul, Leovy, era băiat de crâşmar 
şi avea o educaţie destul de bună, crescând cu copiii de români. Dar el făcuse parte din 
Ajutorul Roşu şi datorită acestui fapt devenise ilegalist, că fusese închis în lagăr, în 
Transnistria. Ei, cu acest om am lucrat până la arestare şi după ce m-am întors din 
arestare, cât timp am mai stat în Dumbrăveni. Ne-am înţeles foarte bine. Eu i-am spus 
de la început, să n-avem vorbe: „lo am fost legionar. Dacă vrei să lucrezi cu mine, 
bine, dacă nu vrei, iarăşi bine... Dacă ne înţelegem, lucrăm”. Ne-am înţeles bine. 

Deşi el era director, unele angajări le făceam eu. În Dumbrăveni erau foarte mulţi 
cu domiciliu obligatoriu, iar eu am angajat ca funcţionari la topitorie toţi proscrişii din 
Dumbrăveni. Şi el mă întreba: „Mă, Mitică, e bun?”. „E bun.” „Ăsta-l angajăm.” Şi 
îl chemau la partid, că oficial el făcea angajările, iar el le zicea: „Da” oameni de calitatea 
asta n-am de unde să iau ! ”. Şi în momentul când m-o' arestat, el m-o apărat, c-o’ vrut 
s-o dea afară şi pe nevastă-mea. Or, eu aveam trei copii, dintre care cel mai mic avea 
doar un an... 

[C.P.]: Până să fiţi arestat aţi mai avut contacte cu lon Gavrilă ? 

Vă spun acum... În '52 ne-am dus acasă, la părinţi, ca să-şi vadă nepotu’. Şi acasă, 
la un moment dat, mi s-a părut că latră câinele la şură. Când m-am dus acolo, cine era? 
Gavrilă ! Sigur că ne-am bucurat amândoi. Era în zonă şi o aflat că eu am venit în sat 
şi o venit să ne vedem. N-am intrat în curte, am rămas în şură, fiindcă el fusese odată 
la noi, iar mama, săraca, ştiind că e urmărit, când l-o văzut, s-o speriat aşa de rău, 
încât Gavrilă o zis: „Eu am plecat, că mi-a fost frică să nu facă lelea Fimea infarct”. 
Şi nu mă mir, pentru că mama îl mai întâlnise de două ori şi pe Golea!, o dată în '45, 
când o venit să mă ia pe mine să mergem în Fetea, iar a doua oară după ce Golea a 
venit din Germania şi o trecut pe la mine. Şi era destul de speriată când l-a mai văzut 
şi pe Gavrilă, şi de-asta n-am ieşit din şură. Şi am stat de vorbă, mi-a spus de băieţii 
care erau cu el şi apoi ne-am despărţit... 


[C.P.]: V-a lăsat sentimentul că e hăituit ? 

Ah, bine, el mereu o avut contacte cu frate-meu!! şi cu unchiu-meu!2, care erau în 
zonă. lo n-am avut cu ce să-l ajut, doar cu nişte bani. Şi cum plecasem la Cincu cu 
căruţa, cu copilul, n-am avut o sumă prea mare. Şi poate ăsta o fost norocu?... Şi a trecut 
timpul... Până la urmă am aflat că el lăsase pentru mine la frate-meu un aşa-zis testament. 
Adică din când în când ei scriau despre viaţa lor şi lăsau câte o scrisoare, ca în caz că 
mor, să se ştie ce s-a mai petrecut. În testamentul ăsta, pe care l-am citit, erau două 
lucruri pe care le-am reţinut. Primul era că el spunea că de multe ori lupta pentru 
existenţă e mai grea decât cea pentru rezistenţă. Adică n-aveau ce mânca, n-aveau ce 
îmbrăca... De multe ori o trebuit să-şi lase cojoacele şi au rămas iarna fără cojoace... 
Ştiţi ? Iar al doilea lucru pe care-l spun şi care cred că a avut o mare influenţă la arestarea 
mea a fost acela că Gavrilă l-a avut în cătarea puştii pe Crăciun!?, dar n-a tras. Eh, când 


10. Ioan Golea (1922-1953). A fost arestat în 1945 de Siguranţa din Mediaş, dar a reuşit să evadeze 
în timpul transportului. A fost rearestat la Sibiu în 1948 şi a reuşit din nou să evadeze. Împreună 
cu fratele său Traian şi cumnatul Boris Bucşan, a fugit prin Iugoslavia în zona americană a 
Germaniei. A fost contactat de serviciile de informaţii ale SUA şi împreună cu alţi 13 luptători 
a fost paraşutat în România în 1953. A reuşit să restabilească contactele cu Grupul „Fetea” 
şi cu alte grupuri de rezistenţă. La mai puţin de două luni de la paraşutare, grupurile contactate 
au fost arestate. Toţi cei 14 au fost judecaţi, condamnaţi la moarte şi executaţi la Jilava la 
31 octombrie 1953 ; http : //www.clipa.com/pagpolitica848.htm, accesat la 20 august 2008. 

11. Constantin Comşa, născut la 6 august 1927 în Cincu, Braşov. A fost arestat la 15 noiembrie 
1950 şi condamnat. A executat pedeapsa în penitenciarul din Făgăraş. Nu deţinem informaţii 
despre durata pedepsei şi data eliberării. A fost rearestat la 4 iunie 1958 şi condamnat la 
muncă silnică pe viaţă, pedeapsă redusă ulterior la 25 de ani de muncă silnică. A executat 
pedeapsa în închisorile Codlea şi Gherla. A fost eliberat la 10 mai 1963. I. Ciupea, V. Ţârău, 
F. Olteanu, A. Dobeş, R. Fiirtâs, C. Budeancă, Făgăraş - închisoarea poliţiştilor, II, Mega, 
Cluj-Napoca, 2007, p. 172. 

12. Nicolae Comşa, născut la 26 mai 1903 în Cincu, Braşov. A fost arestat la 4 iunie 1958 şi 
condamnat la muncă silnică pe viaţă, pedeapsă redusă ulterior la 25 de ani de muncă silnică. 
A executat pedeapsa în închisorile Codlea şi Aiud. A fost eliberat la 16 aprilie 1964 (I. Ciupea 
et al., op. cit., II, p. 172). 

13. Gheorghe Crăciun, născut la 24 iulie 1913 în Mintiu Gherlii, Cluj. Cazangiu. După instaurarea 
comunismului a ajuns chestor de poliţie la Poliţiile Sibiu, Cluj şi Constanţa (1945-1947). A 
fost inspector în cadrul Inspectoratului Regional de Siguranţă Sibiu (1947 - august 1948). La 

i-o făcut percheziţia lu’ frate-meu, el n-o ştiut cum să-l ascundă mai bine şi l-a băgat 
la grajd, la grindă, sus. Ei bine, al dracului, un şoarec n-a avut altundeva de căutat decât 
acolo, şi-o ros din el. Mai târziu, când mi l-o’ arătat la Securitate, era ros de şoarece 
în diferite locuri... 

În fine, după aceea am aflat din ziar de arestarea băieţilor şi apoi de împuşcarea lor, 
însă de Gavrilă nu se ştia nimic. Ei aveau datele de când i-o" împuşcat pe ăia. Ştiau şi 
de mine, ştiau şi de frate-meu, şi de unchi-meu, fiecare avea dosaru' întocmit. Să nu 
cumva să credeţi că băieţii au fost vinovaţi c-au spus. Numai cine n-o trecut prin asta 
poate să acuze... 


[C.P.]: Domnule Comşa, vă rog să ne descrieţi circumstanţele în care ați fost 
arestat ! 

Domne, în '$8 primesc un telefon să vin până la primărie, în Dumbrăveni. Topitoria 
era în afara oraşului, lângă gară, şi până la primărie mergeai pe un teren viran, că era 
distanţă. Era vară, era cald şi aveam pe mine o cămaşă murdară, fiindcă se arsese un 
motor. Şi zic către nevastă-mea: „Nu-mi mai da altă cămaşă, că n-am timp, m-o chemat 
ăsta la Primărie...”. Şi-am luat o haină pe mine. Vă spun asta pentru că mai târziu mi-a 
prins bine. Şi mergând pe locul viran, văd că dinspre primărie vine o maşină, şi când 
ajunge în dreptul meu întoarce. Din ea sar doi gealaţi, mă umflă în maşină şi drumu”! 
Şi maşina nu opreşte la primărie, merge direct la Sighişoara, unde era raionul. 


[C.V.]: În tot acest timp v-au spus ceva ? 

Până la Sighişoara absolut nimic, da' n-am întrebat nici eu prea mult, că ştiam cine 
sunt ei... Da' nu ştiam de ce m-o arestat şi mă frământam, fiindcă n-aveau niciun motiv ! 
Mie nici prin cap nu mi-o trecut că e vorba de cei din Făgăraş. Dar poate vă surprinde, 
dar să ştiţi că, pe de altă parte, am simţit şi-o uşurare... Închipuiţi-vă că din 1942 până 
atunci, pe unde mă duceam auzeam că ăla o căzut, ăla o căzut... Şi la un moment dat 
mă întrebam: „Doamne, oare cu ce am păcătuit?”. Poate n-o să credeţi chestia asta, 
da-mi puneam problema: „Măi, cu ce-ai greşit de eşti încă liber când toţi în jurul tău 
mor? ”. Bine, eram năcăjit că m-o arestat, dar undeva, în străfundul sufletului... 

În fine, de la Sighişoara s-o urcat în maşină altă echipă. Şi lângă mine era unu” care 
o vrut să facă pe deşteptu': „Aaa, tu eşti ăla cu testamentele, mă ? ”. Când o zis asta, 
am fost lămurit ! Exact în aceeaşi zi i-au arestat pe unchiu-meu, pe frate-meu şi pe toţi 


înfiinţarea Securităţii a fost avansat la gradul de locotenent-colonel şi numit şef al Direcţiei 
Regionale de Securitate Sibiu (1948-1951), unde s-a remarcat prin anihilarea mai multor 
grupuri de partizani. Între 1951 şi 1952 a fost şeful Direcţiei Regionale de Securitate Craiova, 
fiind mutat apoi la Direcţia Lagăre şi Colonii de Muncă, cu sarcini administrative la Canal. 
Şef al Grupului operativ din Munţii Făgăraş (1954) şi locţiitor şef al Direcţiei Regionale 
Braşov, a fost promovat şef al Direcţiei Regionale MAI Braşov (1956-1958), cu gradul de 
colonel, pentru capturarea membrilor grupului „Ion Gavrilă”. Între noiembrie 1958 şi 
decembrie 1964 a fost responsabil de „reeducare” în calitatea de comandant al penitenciarului 
Aiud. A lucrat la Direcţia a III-a Informaţii interne din 1964 până în 1967, când a fost îndepărtat 
din sistem. Andrei Muraru, „Profilul reeducatorului. Biografia lui Gheorghe Crăciun”, în Cosmin 
Budeancă, Florentin Olteanu (coord.), Forme de represiune în regimurile comuniste, Polirom, 
Iaşi, 2008, pp. 109-117; Mihai Burcea, Marius Stan, Mihail Bumbeş, Dicționarul ofițerilor 
şi angajaţilor civili ai Direcţiei Generale a Penitenciarelor. Aparatul central (1948-1989), |, 
Polirom, Iaşi, 2009, pp. 171-177. 

ceilalţi, tot lotu’ nostru de vreo 20 şi ceva de inşi. Ne-au săltat în aceeaşi zi, ca să nu 
putem lua contact. Dintre toţi numai eu eram în afara Ţării Făgăraşului. I-au strâns şi 
pe cei care sub îndrumarea lui Gavrilă au colaborat cu Securitatea, printre ăştia aflându-se 
şi fraţii Grecul“. 

Ei, şi ăsta de lângă mine avea un dosar pe genunchi şi mă lua în băşcălie: „Eh, mă 
inginerule, credeai că ne-ai înşelat? Te-ai întâlnit cu Gavrilă ? ”. Ce era să zic? N-avea 
niciun rost. „Da...”. „Aaa, păi, tu crezi că noi nu ştim cine eşti, mă? Ia uită-te aici!” 
Şi când deschide dosarul îmi văd fişa din '42, cu poza şi cu număru-n piept! „Eh, 
păsărică, tu eşti! ” Norocul meu a fost că nu m-a pus să spun dacă am fost sau n-am 
fost legionar, că altfel poate mă bătea. Ce dracu’ era să mai zic, când avea fişa aia? ! 
Şi zic: „Da' aţi văzut că mi-au dat drumu?...”. „Eee, ăia ţi-o” dat drumu”, da’ noi nu 
mai suntem aşa proşti ca ei!” Poate n-o să credeţi, dar datorită acestui fapt am fost 
anchetat patru zile, dar n-am primit o palmă. Şi m-au dus la Securitatea din Braşov, 
unde era şef Crăciun. 


[C.V.]: Cum decurgeau anchetele la Braşov ? 

Domne, eu l-am întrebat pe frate-meu şi acolo nici el n-o mâncat bătaie, fiindcă o 
fost chestiunea lămurită şi nu aveau ce să afle mai mult. Pe mine nu m-o' bătut din alt 
motiv. Testamentul ăla era la frate-meu, da’ era pentru mine. Ştii? Iar ei, ştiindu-mă 
prieten cu Gavrilă, doreau să trec de partea lor. Patru zile Crăciun, lacob!5 şi alţii mai 
tineri o' fost pe capul meu, ca să trec de partea lor. Crăciun era şefu', iar Iacob era 
adjunctul lui. M-am întâlnit şi la Aiud cu ei, pentru că exact în momentu’ când pe mine 
m-o" mutat de la Codlea la Aiud i-o mutat şi pe ei ca directori de închisoare acolo. Aşa 
că la Aiud deja eram cunoştinţe vechi... 

Da’ vă spun, am plâns... Eram într-o aşa stare de nervi, încât câteodată izbucneam 
în plâns, nu mă puteam stăpâni. E foarte greu să ţi se spună-n faţă: „Faci asta, îţi vezi 
copiii, nu faci, nu-i mai vezi! ”. Am ajuns la un moment dat, în discuţiile astea, să le 
spun: „Domnule, îmbrăcaţi-mă ca pe dumneavoastră, ca să ştie lumea cu cine are de-a 
face şi atuncea trec de partea dumneavoastră ! ”. Şi până n-am scris că nu-mi voi trăda 
prietenii nici dacă sunt criminali, nu mi-au făcut fişa. Că ei aşa ziceau, că-s criminali... 
Dar unv’ mai tânăr a venit şi mi-a spus în anchetă: „Mă, tu iei 10 ani, frate-tău şi 
unchiu-tău muncă silnică pe viaţă! Şi toţi ceilalţi ! ”. Şi-ntr-adevăr, trebuie să vă spun 
de ce-am luat eu „numai” 10 ani! Mi-au zis în anchetă: „Tu i-ai dat o ţigare lu’ 
Gavrilă ! ”. Domne, care fumător ştie cui i-a dat o ţigare? ! E imposibil... Or, eu eram 
un fumător înrăit. Câte ţigări am dat sau am primit, numai Dumnezeu din cer poate să 


14. Nicolae Grecu, născut la 4 februarie 1917 în Şoarş, Braşov. A fost arestat la 30 iulie 1958 şi 

condamnat la muncă silnică pe viaţă, pedeapsă comutată ulterior la 25 de ani de muncă silnică. 
A executat pedeapsa în închisorile Codlea şi Aiud. A fost eliberat la 18 aprilie 1964. 
Ioan Grecu, născut la 7 ianuarie 1920 în Şoarş, Braşov. A fost arestat la 15 mai 1958 şi 
condamnat la muncă silnică pe viaţă, pedeapsă comutată ulterior la 25 de ani de muncă silnică. 
A executat pedeapsa în închisorile Codlea şi Aiud. A fost eliberat la 29 iulie 1964. Informaţii 
din fişele matricole penale din AANP. 

15. Dezideriu Iacob, colonel de Securitate. În 1949 era referent (ofiţer politic) în penitenciarul 
Gherla, în perioada „reeducării”. De asemenea, a fost ofiţer politic în penitenciarul Aiud între 
anii 1960 şi 1964. Doina Jela, Lexiconul negru. Unelte ale represiunii comuniste, Humanitas, 
Bucureşti, 2001, p. 140; Alin Mureşan, Piteşti. Cronica unei sinucideri asistate, ediţia a II-a 
revăzută şi adăugită, Polirom, Iaşi, 2010, p. 261. 

le ştie în atâţia ani cât am fumat... Dar mi-am adus aminte că în şură nu puteam să-i 
dau ţigare, pentru că acolo nu-mi aprind tigarea. Din instinct ţăranii nu se duc cu ţigarea 
spre şură, Doamne fereşte! Şi-n al doilea rând m-am gândit că Gavrilă nu fumează ! 
Şi ei stăruiau să spun că i-am dat o ţigare: „Domne, nu i-am dat!”. „Juri că nu i-ai 
dat ?” Nici nu puteam să jur, că nici asta n-o poţi face... Întâi am scris: „Înclin să cred 
că nu i-am dat”. Şi după aia îmi zice: „Da' hotărăşte-te!”. „Nu i-am dat, domne!” 
Acest lucru a făcut ca io să nu port lanţuri, pentru că frate-meu şi toţi ceilalţi condamnaţi 
la muncă silnică pe viaţă, care s-o transformat în 25 de ani, or fost băgaţi la favorizare. 
Eu am fost singurul din lot pe care nu l-au putut băga la favorizare şi atunci mi-au dat 
maximum posibil la omisiune de denunţ, 10 ani. Dacă „îi dădeam ţigare”, mă băga’ la 
favorizare ! 


[C.V.]: Cât a durat ancheta ? 

Domne, după patru zile ancheta mea s-o terminat. Dar cele patru zile au fost de iad! 
N-am mâncat o palmă, da’ ţi-nchipui 20 de inşi, că nici nu mai ştiu câţi s-o” schimbat, 
care vin pe capu’ tău! Doi vin şi te întreabă de Gavrilă sau altceva, iar altu’ vine şi 
zice: „Ei, ce-ţi fac copiii? Da’ cum o fost la vânătoare? Când erai student cum o 
fost? ”. Chestiuni d-astea, încât la un moment dat îţi pocneşte capul de nervi... 


[C.P.]: V-au lăsat să dormiţi în perioada anchetei ? 


Păi, aproape deloc. Seara te trimiteau jos, iar după aia: „Ia vino sus!”. Abia a treia 
noapte m-o” lăsat de-am dormit. Probabil că atunci erau deja hotărâți ce să facă cu mine... 


[C.V.]: În ce condiţii aţi fost ţinut la Securitatea din Braşov ? 

Ca în orice Securitate... Erau paturi metalice, cu saltea, pernă şi-o pătură. Nu mai 
erau priciurile de lemn de pe vremuri. 

[C.P.]: Cum l-aţi descrie, în câteva cuvinte, pe Gheorghe Crăciun ? 

Domne, un om aşa pervers rar întâlneşti! Deşi era un om cu pregătire slabă, nu era 
prost. Trecea de la o stare la alta aşa cum îi convenea lui ; în secunda asta era miel şi-n 
secunda următoare era tigru. Şi el o mai avut şi avantajul că în tinereţe o cunoscut ceva 
din Mişcarea Legionară!S. 


[C.P.]: Inspira teamă ? 

Nu ştiu cum să spun... Şarpele nu inspiră teamă, da’ trebuia să fii totdeauna în gardă, 
că nu ştiai ce urmăreşte. Mă rog, câteodată era aşa de blând... O să vă dau un exemplu. 
Odată, după ce am venit înapoi din Baltă, de la stuf, printr-o întâmplare eu ajunsesem 
la bucătărie, la Aiud. Acolo făceam mâncare pentru 3.700 de oameni, iar când intra el 
trebuia să dau raportul. Şi zic: „Raportează Comşa”. Crăciun era şi cu Ivan”, cu 


16. Conform fostului deţinut politic Demostene Andronescu, în perioada în care Crăciun a fost 
elev al Şcolii de ucenici din cadrul Atelierelor CFR din Cluj, „a luat parte la acţiunile 
antirevizioniste care au avut loc în perioada respectivă la Cluj, apropiindu-se, cu această 
ocazie, de formațiunile naţionaliste din oraşul de pe malurile Someşului, îndeosebi de membrii 
organizaţiilor de tineret legionare”. Cu toate acestea, nu există nicio dovadă care să ateste o 
eventuală afiliere a lui Gheorghe Crăciun la Mişcarea Legionară. Demostene Andronescu, 
Reeducarea de la Aiud. Peisaj lăuntric. Memorii şi versuri din închisoare, Christiana, Bucureşti, 
2009, p. 31. 

17. Ivan, colonel de securitate, adjunct al lui Gheorghe Crăciun la penitenciarul Aiud începând 
cu 1957. Doina Jela, op. cit., p. 150. 

adjunctu”, şi ăia de lângă el o' sărit toţi la mine: „Ce, bă, eşti primar?!”. Da’ el, 
zâmbind către mine, zice: „Aaa, nu el e primar, primar o fost unchiu-său ! ”. Într-adevăr, 
unchiu fusese primar în sat, în perioada legionară... 


[C.V.]: După anchetă spuneaţi că aţi fost judecat. Unde s-a desfăşurat procesul ? 


Tribunalul de la Cluj în deplasare la Braşov. Judecarea o fost cu public şi o fost şi 
nevastă-mea, că o cheltuit cu un avocat, deşi copiii aproape că n-aveau ce mânca... Ea 
rămăsese cu un singur salariu şi cu trei copii. Totuşi, avocatu” i-o spus: „Doamnă, nu 
mai cheltuiţi, că pedepsele-s date, nu-s date de tribunal”. Şi, într-adevăr, exact pedepsele 
pe care ni le-o spus nouă, alea le-am primit. Aproape fiecare a avut avocat, dar atunci 
orice avocat spunea numai: „În virtutea legii, cerem indulgență, fiindcă are copii...”. 
Mă rog, chestii de-astea. Dar niciunul nu îndrăznea să zică „nevinovat”, pentru că nu 
era altă posibilitate. Dacă ar fi îndrăznit unu’ să combată, cum se întâmplă acum, l-ar 
fi închis imediat! În fine, după proces ne-o” dus la închisoarea Codlea. Pe noi ne 
arestaseră primăvara, la sfârşitu” lu’ mai sau începutul lu” iunie!5, şi am stat la Codlea 
până iarna. 

[C.V.]: În ce condiții ați stat la Codlea ? 

În condiţii de închisoare... Domne, erau camere mai mari şi celule, că în închisoare 
mereu se pritocea... Am stat şi la camere cu câte patru paturi şi la cameră mare, de 
20 de paturi. La Codlea au fost numai cei din zona Făgăraşului, că în mare Codlea era 
închisoare de drept comun, numai o secţie era pentru noi. Alimentaţia de închisoare era 
proastă, cum va fi tot timpu’. Dimineaţa îţi dădeau cafeaua, un fel de apă neagră care 
nici nu ştiu din ce era făcută. Zeamă de varză, ceva cartofi din când în când, ceva 
arpacaş... La Codlea parc-o fost ceva mai mulţi cartofi. Aşa că asta o fost şi la Codlea, 
şi peste tot. Erau perioade când situaţia se îmbunătăţea puţin, poate ca să nu murim... 
Domne, în închisoare e o foame aproape psihologică... Până ieşi din închisoare, foamea 
nu te mai părăseşte. Sunt perioade când e mai accentuată, cum o fost cu cazul nostru 
la stuf... O dată numeri boabele de fasole, altă dată se nimereşte să fie mai mult de 
cinci-şase şi atunci nu le mai numeri... 


[C.P.]: Cine era comandantul penitenciarului Codlea ? 

Domne, era unv’ înalt. Drept să spun nu i-am reţinut numele, că nu mă interesa; 
ştiam că-i închisoare de tranzit pentru noi. De exemplu, acolo îl aduseseră odată cu 
procesul nostru pe nenea Novac!S, care fusese luat tot pentru Gavrilă, dar din primele 
loturi. Şi ăsta avea deja doi ani de închisoare şi de la el am aflat multe din ale închisorii. 
Plus ce mai ştiam eu din '42. În fine, am stat acolo până iarna, când la toţi le-au bătut 
lanţurile şi ne-au dus la gară. 


[C.P.]: Şi dumneavoastră v-au pus lanţuri ? 


Nu, pentru că era o lege ca lanţuri să se bată numai celor care au peste 10 ani con- 
damnare. Eu aveam numai 10 ani şi, spre norocul meu, n-am mai purtat şi lanţuri. Lanţuri 


18. A fost arestat la 6 iunie 1958. 

19. Probabil Aurel Novac, din Recea, Braşov. A fost arestat în 1957. Cicerone Ioniţoiu, Victimele 
terorii comuniste. Arestaţi, torturați, întemnițați, ucişi. Dicţionar N-O, Maşina de scris, 
Bucureşti, 2005, p. 158. 

se purtau la transporturi, da” câteodată te lăsau cu ele şi în închisoare. De exemplu, pe 
frate-meu şi pe ăştia i-o” lăsat luni de zile cu ele la picioare în Gherla. 


[C.V.]: Unde v-au dus de la Codlea ? 

La Aiud. În gara Braşov ne-o" despărţit pe cei doi care mergeam la Aiud, eu şi 
unchiu-meu, de cei care mergeau la Gherla, pentru că toţi ceilalţi nu fuseseră legionari. 
Pe frate-meu nu-l puteau face legionar, el fiind mai mic ca mine cu şapte ani şi doar nu 
puteai fi legionar la 10 ani! Dar spre ghinionul lui, pe el l-o° dus la Gherla, iar acolo 
s-o bătut groaznic ! O nimerit exact în perioada aia, de după revolta frontieriştilor2 şi 
s-o bătut apoi fără rost. Mai ales „vieţaşii”?! au mâncat bătaie de pomană, fiind 
desconsideraţi. Atunci o' murit la Gherla doi inşi de la mine din sat, unu’ Aroneasa?? 
şi cu ginere-său, pe care nu ştiu cum îl chema. 

Şi aici în gara Braşov a fost o chestiune... Unchiu-meu avea nişte lanţuri foarte scurte 
şi nu putea trece peste linii, că duba era în gara Braşov, unde era noapte şi nu se vedea 
bine. Eh, atuncea m-o bătut gându' să-i las, pentru că ei erau ocupați cu unchiu-meu 
care nu putea trece, iar eu am rămas de-o trebuit să mă ţin după ei. Şi atunci nu mai 
eram supravegheat, ei erau înaintea mea şi, fiind noapte, puteam să plec printre vagoane, 
da? m-am gândit la copii, că va fi mai rău pentru ei... 


[C.P.]: Cei care vă escortau erau militari ? 

Nu, ăştia erau de la închisoare, de la Codlea. 

[C.V.]: Şi în ce condiţii v-au transportat ? 

No, duba ştiţi cum e... Atuncea n-o fost chiar aşa de rău, că nu erau prea mulţi în 
dubă, adică puteai să stai jos. De exemplu, când am venit din Baltă la Aiud, pe cel care 
se ducea la WC, în colţul ăla, trebuia să-l ducem peste noi, pe sus, aşa de mare era 
înghesuiala. 


[C.P.]: Care era atmosfera în Aiud în momentul sosirii dumneavoastră ? 

Domne, pe noi ne-o” băgat pe secţie, adică-n camere mari. Eram 40-50-70 de persoane 
în cameră. În general pe secţie era cam fiecare cu patul lui, dar dup-aia au fost perioade 
când erau şi doi într-un pat. 

[C.P.]: Deţinuţii de la Aiud aveau orientări politice diferite sau erau numai 
legionari ? 

Nu, la Aiud erau numai legionari, pentru că toţi ceilalţi care n-aveau culoare politică 
erau duşi la Gherla. 


20. Este vorba despre răscoala „frontieriştilor” de la Gherla, din iulie 1958, când o serie de 
deţinuţi condamnaţi pentru trecerea frauduloasă a frontierei au pornit o amplă mişcare de 
protest faţă de tratamentul la care erau supuşi în închisoare. Revolta a fost înăbuşită violent, 
iar regimul din Gherla a fost ulterior înăsprit. Pentru detalii, a se vedea interviul cu Alexandru 
Maier, sanitar în Gherla în acel timp. Cosmin Budeancă (coord.), Experienţe carcerale în 
România comunistă, I, Polirom, Iaşi, 2007, pp. 193-209. 

21. Termen utilizat în spaţiul concentraţionar pentru a desemna condamnaţii la închisoare pe viaţă. 

22. Romul Aroneasa, născut la 18 mai 1896 în Retiş, Sibiu. A fost arestat la 1 august 1958 şi con- 
damnat la muncă silnică pe viaţă, pedeapsă comutată ulterior la temniţă grea pe viaţă. A executat 
pedeapsa în închisorile Codlea şi Gherla. A decedat la 30 octombrie 1959 în închisoarea Gherla. 
Informaţii din fişa matricolă penală din AANP. 


26 EXPERIENŢE CARCERALE ÎN ROMÂNIA COMUNISTĂ 


[C.V.]: Ați întâlnit figuri marcante acolo ? 

La un moment dat, pe secţie, am stat cu părintele Stăniloae?, care pe lângă noi era 
mai în vârstă. Atunci când ne-o’ dus în secţie era o lume foarte pestriță şi erau foarte 
mulţi ţărani. Şi când s-a aflat cine este s-a creat imediat respect faţă de părintele Stăniloae. 
Am discutat cu el lucruri legate de credinţă, iar ceilalţi ţărani, aflând că-i preot, mani- 
festau un respect înnăscut la români... 


[C.P.|: Părintele a avut de-a face cu Mişcarea Legionară ? 

Domne, trebuie să vă spun ceva... Între cele două războaie, mai ales după '22, era 
aproape imposibil, dacă erai elev sau student, să nu fi avut tangenţă, că erai membru al 
Mişcării Legionare sau erai numai simpatizant. Cei mai mulţi erau simpatizanți. Aveam 
până şi unguri simpatizanți în Mişcarea Legionară. De exemplu, dintre profesorii noştri, 
Hanu” era legionar. Justin Salanţiu, directorul meu de la Normală, era țărănist, dar 
când o' venit jandarmii în internat să facă inspecţie la dulapuri, căutând material de 
propagandă legionară, Cărticica şefului de cuib era în dulap la un coleg de-al meu. Noi 
aveam dulapurile sus, la dormitoare, iar Salanţiu când a văzut o mers înainte, că 
plutonierul îi cerea să deschidă dulapurile celor pe care-i bănuiau ei. Şi când o deschis 
dulapu', Salanţiu o văzut cartea şi-o luat-o şi o băgat-o în buzunar, să nu cumva ca 
elevul respectiv să aibă de suferit. Şi asta cu toate că era țărănist. Iar fraţii Spaniol”, 


23. Pr. Dumitru Stăniloae, născut la 16 noiembrie 1903 în Vlădeni, Braşov. Teolog român, profesor 
universitar, membru de onoare al Academiei Române. A fost arestat la 4 septembrie 1958 şi 
condamnat la 5 ani de muncă silnică. A executat pedeapsa în închisorile Jilava şi Aiud. A fost 
eliberat la 16 ianuarie 1963. Informaţii din fişa matricolă penală din AANP. 

24. Gheorghe Hanu. Din oraşul Făgăraş. Profesor. Condamnat de autorităţile comuniste şi închis 
în penitenciarul Aiud. Cicerone Ioniţoiu, Victimele terorii comuniste. Arestaţi, torturați, întem- 
nițaţi, ucişi. Dicţionar H, I, J, K, L, Maşina de scris, Bucureşti, 2003, p. 23. 

25. Aron Spaniolu, născut la 9 aprilie 1912 în Aiud, Alba. A fost arestat la 11 martie 1949 şi 
condamnat la 5 ani de muncă silnică. A executat pedeapsa în închisorile Gherla, Valea Neagră - 
Peninsula, Poarta Albă, Jilava şi Baia Sprie. A fost eliberat la 9 martie 1954. 

Aurelia Spaniolu, născută la 9 august 1929 în Aiud, Alba. A fost arestată la 1 ianuarie 1951 
şi condamnată la 1 an şi 6 luni de închisoare corecțională. La expirarea pedepsei a fost internată 
administrativ pentru 24 de luni. A executat pedepsele în închisorile Sibiu, Braşov, Mislea, 
Pipera şi Târgşor. A fost eliberată la 4 iunie 1954. A fost rearestată la 10 septembrie 1959 şi 
condamnată la 3 ani de închisoare corecțională. A executat pedeapsa în închisoarea Miercurea 
Ciuc. A fost eliberată la 8 august 1962, cu domiciliu obligatoriu în Rubla, Brăila. 

Ştefan Spaniolu, născut la 22 martie 1916 în Aiud, Alba. A fost arestat la 1 ianuarie 1951 şi 
condamnat la 7 ani de închisoare corecțională. A executat pedeapsa în închisorile Sibiu, Braşov, 
Poarta Albă, Văcăreşti, Aiud şi Deva. A decedat la 22 aprilie 1952 în închisoarea Aiud. 
Vasile Spaniolu, născut la 9 mai 1914 în Aiud, Alba. A fost arestat la 1 ianuarie 1951 şi 
condamnat la 7 ani de închisoare corecțională. A executat pedeapsa în închisorile Sibiu, Braşov, 
Poarta Albă, Valea Neagră - Peninsula, Jilava, Aiud şi Gherla. A fost eliberat la 17 iulie 1957, 
cu domiciliu obligatoriu în Zagna, Brăila. A fost rearestat la 12 septembrie 1958 şi internat 
administrativ pentru 36 de luni, pedeapsă prelungită ulterior cu alte 36 de luni. A executat 
pedepsele în închisorile Constanţa, Culmea şi Periprava. A fost eliberat la 6 mai 1964. 

Iuliu Spaniolu, născut în 1916, în Aiud, Alba. Trădat, a fost împuşcat de Securitate într-un 
pod din Aiud, în corpul său fiind găsite 30 de gloanţe. 

Ovidiu-Liviu Spaniolu. A fost asasinat de Securitate în 1975, la Constanţa. Marius Cristea, 
Rezistenţa anticomunistă în zona Aiud. „Grupul Spaniol”, în AIO - Anuarul Institutului de 

cu care eram prieten şi cu care mai târziu ne-am întâlnit în închisoare, erau rude apropiate 
cu Salanţiu. Ei au fost luptători în Munţii Apuseni. Unul dintre ei era pedagog la şcoală, 
la noi. Plus că tot la Normală am avut ca profesor de religie pe părintele Zosim Oancea?5, 
tot legionar şi el. Ei, bine, la orele lui Zosim Oancea veneau să asculte şi ungurii, dintre 
care unii erau protestanți, iar alţii catolici ! 

Iar Hanu era profesor la liceul unguresc, fiind comandant legionar. Şi o fost urmărit, 
iar ăştia nu i-o” mai dat catedră la un liceu şi o fost un an de zile profesor de română 
la Liceul Unitarian, la Cristur, care era un liceu unguresc confesional. Toată lumea ştia 
că Hanu era legionar, încât directorul nostru, când era furios pe noi, zicea: „Măi, 
oameni de nimic şi porci de câini, cu Hanu al vostru! ”. Da’ era foarte bun prieten cu 
Hanu, fuseseră colegi de liceu şi de facultate. Pe profesorul Hanu l-am mai întâlnit apoi 
în Aiud, după ce-am venit înapoi din Baltă. M-au adus înapoi din Baltă şi când ne-o’ 
scos pe toţi la lucru, l-o scos şi pe el. Ultima dată când l-am întâlnit a fost atunci când 
l-am serbat la Mediaş, la 100 de ani... 

Domne, lumea de atunci, atmosfera de atunci poate fi comparată cu cea de azi, în 
ce sens? Aşa cum tinerii de azi aproape că n-au altceva în cap decât bani, atunci curentul 
era diametral opus: banii nu contau, conta demnitatea ! În perioada de după primul 
război mondial se reuşise să se imprime tineretului în primul rând credinţa accentuată 
în Dumnezeu şi ajutorul aproapelui. lar pentru noi, legionarii, astea erau sfinte ! 


[C.V.]: Prima oară cât aţi stat în Aiud ? 

Prima dată am stat doar în regim de detenţie, până în toamna lui '59. 
[C.V.]: Cine era comandantul penitenciarului în perioada respectivă ? 
Era Crăciun, da’ la diferenţă de câteva zile înainte o fost Koller”... 


[C.P.]: Şi cum era regimul comparativ cu alte locuri de detenţie ? 
Domne, faţă de cum o fost la Gherla, la Aiud o fost mai bine. Foamea era aceeaşi, 
da’ nu s-o bătut, cel puţin nu pe noi, ăştia care am intrat atunci. Se pedepsea cu carceră. 


[C.P.]: Dumneavoastră aţi fost la carceră ? 

Nu, pentru că am stat puţin în Aiud, iar toamna am fost dus de căpăstru, fiindcă 
acolo nu mai erau ochelarii negri de la Securitate. Când te mutau, îţi puneau zeghea în 
cap şi călcai ca un cal orb. Ştii? Ăsta era sistemul în toate închisorile... 


Istorie Orală, III, Presa Universitară Clujeană, Cluj-Napoca, 2002, pp. 193-209; fişele 
matricole penale din AANP. 

26. Pr. Zosim Oancea, născut la 21 iulie 1911 în Alma, Sibiu. A fost arestat la 7 iulie 1948 şi con- 
damnat la 10 ani de închisoare corecțională. A executat pedeapsa în închisorile Sibiu şi Aiud. 
A fost eliberat la 12 iulie 1957 cu domiciliu obligatoriu la Bumbăcari, Brăila. A fost rearestat 
la 12 septembrie 1958 şi internat administrativ pentru 60 de luni. A executat pedeapsa în 
închisorile Culmea şi Periprava. A fost eliberat la 12 septembrie 1963. Informaţii din fişele 
matricole penale din AANP. 

27. losif Ştefan Koller, născut la 2 august 1916 în Huedin, Cluj. Tinichigiu, membru PCR din 
1944. Fost voluntar în războiul civil din Spania în 1936. A fost subinspector şi şef al Serviciului 
Cadre din DGP (1949-1951), director al Direcţiei Cadre din Direcţia Generală a Penitenciarelor, 
Coloniilor şi Unităţilor de Muncă (1951-1952) şi locţiitor pentru producţie al directorului general 
al Direcţiei Lagăre şi Colonii de Muncă (1952-1953). A fost comandantul penitenciarului 
Aiud între 1954 şi 1958 şi al închisorii Văcăreşti între 1958 şi 1967. Mihai Burcea et al., op. cit., 
pp. 272-274; Doina Jela, op. cit., pp. 155-156; Andrei Muraru (coord.), op. cit., p. 102. 

[C.V.]: După ce criteriu v-au selectat când v-au mutat din Aiud ? 

Ne-au luat nu numai pe cei tineri, dar nimeni nu ştia exact pe ce fel de criteriu. Au 
venit caraliii şi am auzit vizetele zăngănind : „Tu, tu! Cum te cheamă? Ia-ţi sarsanaua 
şi ieşi ! ”. Pe moment au venit şi ne-au chemat de-acolo şi ne-am trezit vreo 300 şi ceva 
de oameni într-o sală mare. Nu ştiam de ce ne-o dus acolo. S-o citit apelul şi la un 
moment dat aud că se strigă: „Abramovici! ”. Am rămas prost: ce dracu’ caută aici 
Abramovici? ! Nu răspunde nimeni. „Ițic Abramovici ! ” Tot nu răspunde nimeni. „Măi, 
răspunde ! ” „Io sunt Iosifescu, nu mai sunt Abramovici!” Era un evreu creştinat şi 
legionar. Săracu', era mai convins ca mine sau ca altul dintre cei din sală. El îl cunoştea 
pe Căpitan, pentru că fusese şi-n tabără la Carmen Sylva. Domne, atunci mi-am dat 
seama că oamenii care trec de la o credinţă la alta sunt mult mai convinşi. Dup-aia 
bietu' om o fost cu noi la stuf. Avea numai un plămân, da’ a rezistat şi la stuf. Acolo 
s-a întâmplat de-am dormit şi cu el în pat... 

No, şi de la Aiud s-a făcut tabelu’. Şi atunci a intrat Crăciun şi ce i s-o fi părut lui, 
că pe doi-trei, deşi erau pe lista lor, i-o scos afară. Printre ăştia îl ţin minte pe domnul 
Pastramagiu”%, pentru că era un nume care mi-o rămas în minte. Şi de acolo ne-o urcat 
în bou-vagoane şi ne-o” dus la Stoeneşti, la dig. Acolo ne-aştepta un „hotel” teribil! 
Un saivan de oi, în care bălegarul era de-o jumătate de metru! Ciobanii or tot băgat 
paie, ca să nu murdărească prea mult lâna, da’ n-o” scos bălegarul. Eh, peste bălegaru' 
ăla trebuia să dormim noi. Am pus pătura pe care mi-o” dat-o şi m-am culcat pe ea. 
Era spre toamnă şi noaptea se făcea frig în saivan, aşa că a doua zi ne-o’ mai dat câte 
o pătură. În prima zi am făcut curat acolo, da’ a doua zi ne-a’ scos la lucru. Era foarte 
greu... Asta era în '59, pe la sfârşitul lui august. 


[C.P.]: Ce lucraţi acolo ? 

Acolo trebuia să lucrăm la dig, pentru că se făcea vestitul dig din Balta Brăilei”, 
cea mai mare prostie pe care puteau s-o facă. Şi aveam cu noi oameni din zonă care 
spuneau: „Domne, să nu se facă chestia asta, că balta asta sărăceşte în doi ani. Aici 
bagă Dunărea apă, îngraşă şi doi-trei ani se face porumbu pân’ la cer. Când vine Dunărea 
mare inundă din nou şi în anv’ ăla nu se face, da’ se face în ceilalţi ani...”. Şi noi făceam 
diguri de un metru pentru viiturile mici, obişnuite. Şi-ntr-adevăr, mai târziu s-o dovedit 
c-aşa o fost, şi acum vor să spargă digurile. Mă rog... Lucru” la dig era extraordinar de 
greu. Printre noi erau băieţi d-ăştia mai tineri, foşti elevi, care aveau deja 11 ani de 
celulă, da’ erau şi unii mai în vârstă. Ţin minte că era un inginer, domnu” Avram... 
Erau şi preoţi, mă rog, erau oameni din toate categoriile. Şi acolo trebuia să lucrezi din 
lopată-n lopată, nu ştiu dacă înţelegeţi ce-i asta... 


28. Aurel Pastramagiu, născut la 20 iunie 1922 în Galaţi. A fost arestat la 1 iulie 1949 şi condamnat 
la 12 ani de închisoare corecțională. La expirarea pedepsei a fost internat administrativ pentru 
72 de luni. A executat pedeapsa în închisorile Baia Sprie, Valea Nistrului, Aiud, Jilava, 
Constanţa, Gherla şi Periprava. A fost eliberat la 8 mai 1964. Informaţii din fişele matricole 
penale din AANP. 

29. Conform Decretului nr. 89/17 februarie 1959 de instituire a locurilor de muncă obligatorii, 
deţinuţii de la Stoeneşti erau folosiţi la construirea digurilor de pe Dunăre. Andrei Muraru 
(coord.), op. cit., p. 147. 

30. Probabil Alexandru Avram, născut la 17 ianuarie 1909 în Iteşti, Bacău. A fost arestat la 27 iulie 
1958 şi condamnat la 18 ani de muncă silnică. A executat pedeapsa în închisorile Jilava, Salcia 
şi Periprava. A fost eliberat la 24 iunie 1964. Informaţii din fişa matricolă penală din AANP. 

[C.P.]: Da, în releu... | 

Da, releu. Şi ăla urla tot timpu” la tine. Până acolo şi-napoi şi astăzi îmi urlă-n cap: 
„la pe 5 şi ţine aproape! ”. Îl auzeai şi noaptea în vis, atâta lătrau caraliii ! 

[C.V.]: Aveaţi o normă de îndeplinit ? 

Sigur. N-aş putea să vă spun cât era exact, că noi n-am ajuns să o facem, pentru că 
s-a întâmplat următorul lucru... Pe lângă cei veniţi din Aiud, a doua zi a venit un lot 
mic de la Jilava cu 20-30-40 de inşi. Printre ei era doctorul Sari Ahile’, fost prizonier 
în Rusia, la Vorkuta, care şi-o continuat pedeapsa în ţară. Era unul dintre cei mai buni 
doctori de lagăr, o scăpat pe mulţi de la moarte. Mai erau şi doi ofiţeri, fraţii Dembrovschi*?, 
care aveau experienţă de lagăr şi care, printre altele, or zis: „Mă, da? dacă ne-o” scos 
la lucru, normal, trebuie să ne dea voie la scrisoare şi pachet”. Şi dimineaţa, la raport, 
am cerut scrisoare şi pachet, la care răspunsul a fost: „Ce, mă? Ce vreţi, mă?”. Aşa 
întrebare, aşa răspuns! Răspunsu” nostru a fost: „Huoo!”. Scandal: „Culcat!”. 
„Culcaţi-vă voi! Noi să ne culcăm? ! Huoo, huoo! ” S-au zăpăcit, că erau izolaţi acolo-n 
câmpu' ăla. Noi eram atâţia, iar ei erau puţini, chit că erau înarmaţi. Cred că o intrat 
frica în ei, că au zis: „Înapoi în saivan ! ”. Ne-au băgat în saivan şi nu ne-au mai dus 
la lucru. S-a făcut dimineaţă şi nici cafeaua n-o venit, da’ nici pe noi nu ne-o’ scos. 
Noi n-am ştiut, da' după aia am aflat că la Stoeneşti, nu departe de noi, erau două 
saivane în care erau cei de la Gherla. Şi ca nu cumva să se audă gălăgia noastră şi 
răzmeriţa să se întindă şi la ei, a doua zi, pe la 11 şi ceva, ne-au zis: „Luaţi-vă bagajul 
şi încolonarea ! ”. Domne, atunci o ţinut Dumnezeu cu noi, că s-o nimerit o zi cu soare, 
deşi era spre toamnă. Şi ne-am pornit prin Baltă, pe-o cale de câmp, cu cele două pături 
grele, plus ce-am mai avut noi de acasă. Eu am fost printre cei mai săraci din acest 
punct de vedere, fiind luat de pe stradă, da’ alţii, pe care i-o” luat iarna, aveau şi cojocel, 
şi lucrurile personale, care te însoțeau în fiecare puşcărie. Şi unii dintre ei mai cădeau 
şi trebuia să-i ajutăm. Noi, cei care eram arestaţi mai de curând, aveam mai multă forţă 
faţă de cei care aveau zeci de ani de celulă şi erau mai slăbiţi. Un şir de oameni se târa 
prin Baltă... Şi la un moment dat am văzut în depărtare un alt şir exact ca al nostru, în 
zeghe, care mergea în sens invers. Mult mai târziu, acum câţiva ani, am aflat de la un 
coleg care era cu mine la Braşov că el era în şiru' ăla. Pe noi ne-o” dus la Strâmba, iar 
pe ei, gherliştii, i-o” adus în ţarcu” pe care l-am părăsit noi, ca nu cumva să se întindă 
revolta. Ăsta ne-o fost norocu”, pentru că la Strâmba nu mai era de lucru la dig, era de 
lucru la câmp, la culesul porumbului, la sfeclă... Şi ne-am întremat oarecum. 


[C.V.]: În ce condiţii eraţi ținuți la Strâmba ? 


31. Achile Sari, născut la 1 iunie 1919 în Vintileanca, Buzău. Absolvent al Facultăţii de Medicină 
(1942), veteran al frontului de Răsărit şi decorat cu „Coroana României”, deţinut în lagărele 
de prizonieri de război din Uniunea Sovietică (24 noiembrie 1942 - 9 mai 1948). Reîntors în 
ţară, a lucrat la Chirurgia Urgenţă Bucureşti. A fost arestat la 28 februarie 1950 şi condamnat 
la 6 ani de închisoare corecțională pentru colportarea unor manifeste. A executat pedeapsa în 
închisorile Jilava, Poarta Albă, Valea Neagră - Peninsula, Capul Midia, Galeşu, Constanţa şi 
Aiud. A fost eliberat la 26 februarie 1956. A fost rearestat la 5 martie 1959 şi condamnat la 
10 ani de muncă silnică. A executat pedeapsa în închisorile Jilava, Salcia şi Periprava. A fost 
eliberat la 11 aprilie 1964. ACNSAS, fond Informativ, dosar nr. 799, vol. 1, ff. 389-392; 
fişele matricole penale din AANP. 

32. Oleg şi Igor Dembrovschi. 

Eram ţinuţi în barăci, care erau cu totul altceva decât saivanele. Asta-i adevăru”, 
pentru noi o fost un noroc. Acolo era un comandant mare, înalt, cu o voce de clapon: 
„Bine vă purtaţi, bine mă port, rău vă purtaţi, rău mă port! ”. Când vedeai ditamai 
namila de om şi-l auzeai vorbind, rămâneai uimit. Vocea lui era diametral opusă faţă de 
statura lui. 

Şi aici ne-o” împărţit în două brigăzi: una de intelectuali şi una de ţărani. Fiecare 
brigadă era împărţită pe grupe şi mergeam la lucru cu câte un şef de grupă. Şi cum 
eram flămânzi aproape toţi, acolo mâncam porumb crud, pentru că nu tot porumbul era 
copt. Şi acum unu”, Roşca, care-i în Canada, zice: „Mi-era ciudă pe tine, că tu puteai 
mânca porumb şi eu nu puteam, că m-ardea stomacu'...”. Aveam şi vitamine... Era o 
plantă cunoscută care creştea foarte mult, un fel de arbust sau buruiană care creşte destul 
de mare, cu multe ramuri şi care face boabe ca cele de afine. Acolo i se spune „poama 
câinelui”. Localnicii ziceau ca dacă mănânci de-aia, înnebuneşti. Şi fiecare dintre noi 
aveam câte o cracă din aia legată de cingătoare, pentru că făcusem cingători peste zeghe 
din ce puteam. Şi în timp ce lucram mai băgam în gură... Dar în primăvara următoare 
am aflat că o să ne ducă cu bacu” la stuf. 


[C.P.]: Unde anume v-au dus la stuf ? 

Domne, am venit cu bacu’ pe Dunăre, da’ n-aş putea să spun exact locul unde au 
pus bacu’... Şi cei de la Gherla o” mers cu bacu’ la stuf, da’ bacu’ nostru îl puneau 
totdeauna separat de al lor, ca să nu ne vedem unii pe alţii. Bacu” ştiţi ce e? Doar o 
coajă de tablă, iar deasupra era spaţiu pentru cereale, pentru astea... În burta lui au 
băgat nişte paturi suprapuse de metal şi acolo ne-o" băgat pe noi. Când era soare, se 
încălzea ca dracu’, când era frig, mureai ! 


[C.P.]: Dar nu aveaţi nicio sursă de căldură ? 

Ce căldură? ! În bac n-aveam nicio căldură, că n-aveam cum. Mai apoi am căptuşit 
noi bacu' cu nişte stuf. Închipuie-ţi cât era de frig, dacă îngheţa apa pe lângă bac! Da’ 
eram înghesuiți acolo, iar în partea de jos, care era în apă, nu era chiar aşa... Bucătarii 
aveau foc pentru bucătărie. Bucătarii, doctoru” şi cei care erau bolnavi trebuia” să ţină 
copca deschisă. Copca era o gaură în gheaţa Dunării şi când veneai de la stuf te aşezai 
cu fundu' pe gheaţă, te dezbrăcai şi spălai picioarele. În copca aia te spălai pe faţă şi 
tot de acolo se lua şi apa de băut, din Dunăre... 


[C.V.]: Gardienii erau localnici ? 

Pe bacuri gardienii erau cam din zonă, lipoveni ; oameni simpli de tot, care erau şi 
cu familiile. Când am ajuns acolo strigau copiii lor după noi: „Bandiţilor, bandiţilor ! ”. 
Dup-aia veneau la gard: „Nene bandit, îmi dai aia ? ”. Sau: „Îmi faci o jucărie ?”. De 


33. Victor Roşca, născut la 17 decembrie 1926 în Râuşor, Braşov. A fost arestat în 1948 şi con- 
damnat la 2 ani de închisoare corecțională, pedeapsă prelungită ulterior cu încă 1 an. A executat 
pedeapsa în închisorile Ploieşti, Târgşor, Braşov şi Jilava. A fost eliberat în 1951 şi până în 
1952 a avut domiciliu obligatoriu în satul natal. A fost rearestat la 23 septembrie 1959 şi 
condamnat la 4 ani de închisoare corecțională. A executat pedeapsa în închisorile Codlea, 
Jilava, Ostrov şi Giurgeni. A fost eliberat la 26 ianuarie 1963. Victor Roşca, Moara lui Kalusek — 
începutul represiunii comuniste, Curtea Veche, Bucureşti, 2007, passim ; idem, Experimentul 
Târgşor - începutul represiunii comuniste, Curtea Veche, Bucureşti, 2011, passim; fişele 
matricole penale din AANP. 

fapt părinții lor ne-au spus: „Mă, aşa ne-o’ spus nouă, că voi sunteți cei mai răi şi voi 
trebuie să muriţi ! ”. Eh, n-am vrut să murim... 


[C.P.]: Din punct de vedere uman, cum erau gardienii lipoveni ? 

Domne, de tot felul, ca peste tot. Unii erau mai cumsecade, alţii mai puţin... În 
general, oameni cu adevărat răi nu erau prea mulţi. Săracii, mulţi erau proşti care credeau 
ce le spuneau ăştia şi se comportau ca atare până te cunoşteau. Dup-aia ne împăcam cu 
ei, că observau că ne vedem de treabă şi n-aveau neplăceri din cauza noastră. 


[C.P.]: Care era procedeul de recoltare a stufului ? 

În primele zile la stuf prima oară ne-o dat tarpanu” ăla, care era singura unealtă pe 
care ţi-o dădeau. Tarpanu' e un fel de coasă scurtă cu mâner mai scurt, da’ mai groasă, 
ca să reziste la stuf. Şi p-ăla trebuia să-nveţi să-l mânui. Lipovenii umblau cu el şi 
ne-arătau şi nouă, da’ nu poţi să înveţi în două zile, deşi noi, ţăranii, mai ştiam de 
secere. Şi la început trebuia să faci maldării, care erau snopi de stuf de o anumită 
dimensiune, şi după aceea trebuia să-i cari la malu’ Dunării. Băgai tarpanu' pe după 
legătura snopului şi o treime din snop era undeva deasupra capului, între urechi, iar 
restu’ se târa după tine. Şi la malu’ Dunării îi puneai glugi. De fapt, mă întreb azi şi 
m-am întrebat şi atunci, oare ne-au dus la stuf să-l tăiem în folosul ţării sau ca să murim 
cât mai mulţi ? 

[C.V.]: Era grea munca asta, la stuf ? 

Domne, munca la stuf era extenuantă din două motive : clima şi foamea. La început 
am tăiat stuf pe malul Dunării. Unde era pământ, era mai mic, dar pe măsură ce înaintai 
în stuf era terenul tot mai umed. La un moment dat, iarna, tăiai stuf pe gheaţă. Or, e 
o chestie... la rădăcina stufului, unde era stuful puternic, cât era gerul afară nu era 
suficient de îngheţat şi crăpa gheaţa şi scăpam cu picioru”. Şi era aşa de frig afară, încât 
când ridicai piciorul din apă făcea ţurţure apa aia care se scurgea din opinci. 

Echipamentu' pentru stuf se compunea din tarpanu' ăla, din aşa-zişii ciulci şi din 
opinci. Ciulcii erau nişte ciorapi cică „de impermeabil”, de la armată sau de unde or 
fi fost... Cândva erau dintr-un fel de pânză cauciucată, dar acum era uzată şi era numai 
de formă; numai sus mai era un pic, în rest era ciuruită. Da' am avut noroc că ne-o 
dat nişte opinci de cauciuc destul de mari, din anvelope de maşină. Ei, bine, ăstea ne-or 
salvat picioarele. La început ne incomodau, că erau mari. Nu ştiam să le legăm şi le 
târam după noi până când unv’ dintre ţărani ne-o învăţat că e mai bine să le legăm, ca 
să nu le pierdem. Dar mi-o” salvat picioarele când o venit gerul mai tare, c-am băgat 
în ele floare de stuf. Şi chiar dacă-ţi intra piciorul în apă şi după aceea îngheţa, la căldura 
piciorului floarea aia de stuf ţinea de cald. De ce mi-am dat seama de chestia asta? 
Pentru că printre noi era cel căruia i-am spus pe vremuri, când m-o angajat, c-am cărat 
pietre cu poala... Acum îl arestaseră şi pe el... 


[C.V.]: Cel care făcea angajările ! 


Da. Şi el, săracu”, o ajutat atuncea pe toţi colegii mei, pe proscrişi, şi le-o făcut loc 
prin fabrici. Da’ până la urmă... Şi acum venise cu un lot care o venit cu cei din Rusia. 
Când l-am văzut, am rămas uimit, fiindcă el era pe post de director în minister! Şi 


34. Este vorba despre prizonieri de război români care după repatriere au fost arestaţi şi întemnițați 
de autorităţile comuniste. 

când ne-am întâlnit în Baltă, zic: „Domnu” Tudose, da’ dumneata aici? ! ”. La care el 
zice: „M-au dibuit! ”. Şi el era om mic de statură şi avea un picior foarte mic. Şi n-o 
găsit opinci, că nu puteau să-i dea opinca aia, care era aşa de mare, încât n-o putea duce 
în piciorul lui ca de copil. Şi i-o” dat voie să-şi ia din bagaju' lui nişte cizme d-alea 
nemţeşti. Erau nişte cizme specifice armatei germane, pe care le-a cumpărat din Bucureşti, 
el fiind bucureştean. Domne, şi el o purtat cizmele ăstea fără să-şi dea seama că i-or 
degerat picioarele ! Şi după ce am ieşit afară, în ultimii 10 ani o stat în scaunul cu rotile, 
din cauză că picioarele nu-l mai ajutau... 


[C.V.]: Dar ați asistat şi la decese în rândul deţinuţilor ? 

Acolo a murit numai unv’ singur, de ocluzie intestinală, Tomorug parcă-l chema. 
Sari o vrut să-l opereze, dar ăştia nu i-o” dat voie: „Domne, dacă-l operezi şi moare, eşti 
condamnat încă o dată pentru crimă ! ”. Altfel, la muncă n-au murit. Ai dracului (sic!), 
niciunu” n-o vrut să moară! Dar stufu’ ne-o slăbit aşa de tare, încât inginerul Izvernaris5, 
care avea 54 sau 55 de ani, nu mai era decât pielea şi oasele... Puteai să faci anatomie 
pe el. De altfel, în martie, după ce am venit de la stuf, pentru că nu se mai putea recolta 
din cauza apei, în afară de doctori şi bucătari, din toată colonia de 300 şi ceva de oameni 
numai doi inşi n-au fost distrofici! Şi treaba asta a fost constatată de medicii militari 
ai lor! 

[C.P.]: Brigadierii cum erau acolo ? 

Brigadierii erau dintre noi. De exemplu, brigadier-şef era un bucureştean foarte 
cumsecade, dintre ăştia care o fost în Rusia. Da’ am avut şi două lichele printre noi, că 
nu există pădure fără uscături... 


[C.P.]: Erau legionari şi ei ? 
Da, toţi eram legionari, în afară de cei aduşi din Rusia, dintre care unii erau legionari, 
iar alţii nu. Dar i-o” considerat legionari. De exemplu, ştiu că Ahile Sari era legionar... 


[C.P.]: Doctorul Sari a mai efectuat operaţii în detenţie ? 

Doctorul Sari a vrut să-l opereze pe Tomorug şi nu i-o” dat voie, da’ o făcut operaţii 
d-ăstea mai mici. El o salvat foarte mulţi prin sfaturile lui. De exemplu, eu am scăpat 
de moarte datorită lui. Am avut o dizenterie teribilă, pur şi simplu nu se mai oprea 
nimic, iar atunci el mi-a spus: „Mă, Mitică, n-ai ce face, trei zile nu mănânci şi nu bei 
nimic ! Dacă vei trăi, bine, dacă vei muri...”. „Bine, mă, Ahile, aşa fac.” Şi într-adevăr, 
trei zile n-am băut nici măcar apă şi am mers la lucru. Şi după trei zile o venit el la 
mine cu două castroane de apă din care ieşeau aburi: „Bea-le ! ”. Le-am băut pe-amân- 
două şi după aia s-a nimerit că tocmai în ziua aia ne-au dat fasole, un borş d-ăla numit 
„dorul puşcăriaşului” : „Eh, acum poţi să mănânci”. Am mâncat-o şi n-am mai avut 
nimic. Şi vă spun, dacă nu mi-ar fi dat sfatul ăsta, mă curăţam. Şi mulţi alţii... O fost 
un doctor care avea şi experienţă de lagăr, fiindcă petrecuse 10 ani în Rusia, la Vorkuta 
şi în alte lagăre... 


[C.P.]: Era singurul doctor de acolo ? 


35. Matei Isvernari, născut la 21 octombrie 1903 în Oraviţa, Caraş-Severin. A fost arestat la 
28 mai 1958 şi condamnat la 10 ani de închisoare corecțională. A executat pedeapsa în închi- 
sorile Jilava, Aiud, Salcia, Periprava, Giurgeni şi Ostrov. A fost grațiat la 18 aprilie 1964, dar 
nu cunoaştem data la care a fost eliberat. Informaţii din fişa matricolă din AANP. 

Erau mai mulţi doctori. Între cei 300 şi ceva de deţinuţi erau vreo şase doctori, nu 
mai ţin minte exact... Era şi doctorul Popescu Naruja, doctorul Operei. Era un om înalt, 
doctor orelist, o somitate în materie. Săracu”', fiind aşa de înalt, era tot timpu” flămând... 


[C.P.]|: Tentative de evadare au fost ? 

La bac, nu. Cel puţin la bacu’ nostru nu-mi aduc aminte să fi încercat cineva. Deşi, 
de fapt, dacă mă gândesc, gardienii se purtau oarecum şi cu frică... Cu atâţia oameni 
cu seceri în mână, nu prea îţi dă mâna să... 


[C.P.]: V-aţi confruntat cu un moment mai delicat în perioada în care aţi fost la stuf ? 

Domne, ştiu că la sfârşit ne-o mai dus vreo trei zile, de-am tăiat undeva unde era 
stufu’ mare şi se rupea gheaţa. Şi se zvonise că maldării ăia erau făcuţi în plus, pentru 
caralii. Şi atuncea s-o întâmplat următorul lucru... Eu fiind nervos, am tăiat repede stuf, 
am făcut maldăru' şi voiam să-l duc. Şi ce i-o venit caraliului care era la grămadă, unde 
se punea stufu’, că zice: „Nu-i bun! Mergi şi mai fă unv’ ! ”. Sigur că eu m-am supărat, 
pentru că ceilalţi începuseră căratul, iar eu trebuia să mă duc să mai fac un maldăr. 
Domne, şi ăsta o fost norocu”, poate aşa o vrut Dumnezeu... M-am dus şi m-am apucat 
să tai nervos, să termin. Şi atunci am simţit că lângă mine parcă se mişcă ceva... Ce se 
întâmplase? Domnul Izvernari când o luat snopul în spate, s-o rupt gheaţa sub el şi o 
căzut în apă cu snopu' ăla greu peste el. Şi fiind aşa slăbit, nu putea să se ridice. L-am 
ajutat să se ridice şi după ce s-o ridicat o luat snopu' şi s-o dus încet, încet... Ceilalţi 
fiind obosiţi, îşi duceau fiecare snopii şi n-o” observat că el o căzut... 


[C.V.]: Când v-au mutat de la Stuf ? 

În primele zile ale lui martie, când s-o încălzit. Atunci ne-am întors din nou cu bacu’ 
la Strâmba, iar anul următor am lucrat la munci agricole începând de primăvara. Şi 
câţiva dintre noi erau fumători, în special unul din ăştia veniţi din Rusia. Şi când ne 
duceau la lucru se întâmpla să mai arunce cineva câte un chiştoc. Eh, vă închipuiţi 
mergând în coloană pe cinci, iar chiştocarii erau în faţă, să vadă... Şi numai ce vedeai 
coloana aia cum face ca un şarpe şi lua chiştocu” din mers, cu pământ cu tot! 

[C.P.]: Aţi primit pachete acolo ? 

Un singur pachet. În cinci ani am avut voie să trimitem acasă o singură carte poştală 
tip, după ce-am ieşit de la stuf, în care scriai: „Sunt bine. Trimiteţi un pachet de până 
la cinci kilograme”. Şi atunci am avut noroc că nevastă-mea şi-o dat seama şi mi-o trimis 
un pieptar, pentru că neavând aşa ceva la stuf, am smuls mânecile de la haine, că muream 
în zeghe ! 

[C.P.]: Şi cât timp v-au mai ținut acolo, în Deltă ? 

Din Deltă am plecat în martie '60 şi am venit înapoi la Strâmba, iar anu’ următor 
l-am făcut la Strâmba, '60 spre '61. Şi parcă în '61 ne-a dus la Salcia? unde o rămas 
toată colonia până la eliberare, în '64. Numai pe mine, pe un inginer agronom, Paul”, 


36. Colonia Salcia a fost înfiinţată la 1 aprilie 1952, având drept scop principal ridicarea unui dig 
care să protejeze inundarea Marii Bălţi a Brăilei de apele Dunării. În plus, deţinuţii erau între- 
buinţaţi şi la munci agricole, la creşterea animalelor şi la recoltarea stufului şi a papurii. Tortura 
şi abuzurile, nu de puţine ori soldate cu decese în rândul deţinuţilor, au proliferat în interiorul 
coloniei. Andrei Muraru (coord.), op. cit., pp. 141-145. 

37. Gheorghe Paul, născut la 14 aprilie 1924 în Câmpulung Muscel, Argeş. A fost arestat la 
13 octombrie 1958 şi condamnat la 10 ani de închisoare corecțională. A executat pedeapsa în 

care era cu omisiune de denunţ pentru cei din Munţii Muscelului, pentru Arsenescu%8 
şi pe încă câţiva ţărani, după vreo trei săptămâni, într-o zi o venit şi ne-o chemat: 
„Faceţi-vă sarsanaua ! ”. Şi ne-am trezit din nou într-o dubă cu care ne-o dus la închisoare 
la Galaţi. Acolo am stat vreo lună jumătate, până ne-o venit iarăşi duba şi ne-o dus la 
Jilava. Destinația mea era Aiudul, dar trebuia să aştept de fiecare dată duba. Şi duba 
ne-o lăsat vreo lună de zile la Jilava, acolo, sub pământ... 


[C.P.]: Care era atmosfera la Fortul 13 ? 

Domne, cum să zic? Eu venisem la Strâmba de la stuf, deci în anu’ în care am fost 
la Strâmba, lucrând la munci agricole, pentru mine o fost destul de uşor. Eu, fiind copil 
de ţăran, lucram acasă mult mai greu. Personal m-am întărit puţin după stuf, adică am 
putut suporta uşor viaţa de la Jilava, unde era foame, era greu. Dar cum noi eram în 
tranzit, eram băgaţi în celule anume. Şi pe noi, de la Jilava, nu ne-o” mai descărcat 
nicăieri, decât la Aiud. 

La Aiud m-o' băgat în celular. La ora de atunci, în Aiud mai era dreptu’ comun la 
corvezi şi MAI-ştii, adică foşti ofiţeri şi subofiţeri ai Ministerului de Interne condamnaţi 
pentru crime. 


[C.P.]: Erau ofițeri de-ai lor ? 

Da, de-ai lor. Şi la un moment dat a plecat dreptu’ comun şi MAI-ştii au ajuns la 
exterior. Şi după aceea am aflat pe celular că deja începuse foarte timid reeducarea. 
Până atunci n-auzisem nimic de reeducare, eu nu ştiam nimic. Şi-ntr-o zi o venit din 
celulă în celulă: „Vrei să ieşi la lucru ? Vrei să ieşi la lucru? ”. Eu am rămas cam aşa: 
„Măi, ce dracu’, că până acum legionarii nu au avut voie la lucru ? ! ”. Şi eu care eram 
destul de şcolit de colegii mei de celulă am zis: „Da, ies”. Şi ei te luau aşa: „Mă, ce 
ştii să faci? ”. „Păi, ce trebuie să fac, nu ştiu... ? ” „Ştii să conduci o crescătorie de pui, 
o clocitoare ?” „Da.” Nu făcusem în viaţa mea, da’ eu imediat mi-am făcut socoteala : 
„Mă, ăla care-mi predă trebuie să-mi spună”. Bun! Şi cu noi acolo mai era un ziarist, 
unu', Popa. Am auzit că mai târziu s-a purtat urât, la reeducare. Şi ăla zice: „Şi eu 
ştiu ! ”. Şi ne-o scos la lucru, afară, în curte. 

Acolo noi doi eram pentru pui, iar lângă noi erau vreo şase inşi pentru bucătărie. 
Tocmai se reparau cazanele cu aburi din interiorul bucătăriei şi aduseseră de la armată 
nişte marmide mari, din astea, de război. Şi în curte se făcea mâncarea, la marmidele 
astea încălzite. Bucătar-şef era un căpitan MAI de pe la Bacău, care omorâse în bătaie 
pe nu ştiu cine... Şi la bucătărie mai erau doi MAI-şti care omorâseră o fată. Alţii erau 
la turtoi, dincolo, iar ăştia, săracii, erau slabi, hârdaiele erau mari, marmida înaltă... 
Şi mi-am furat singur căciula, pentru că din instinct am sărit să-i ajut. Adevărul e că pe 
lângă ei eram tare, pentru că venisem de la lucru. Ăla, săracu', care o stat 12 ani 
uitându-se la vizetă, vă puteţi închipui câtă forţă mai avea... Şi atunci caraliu” care era 


închisorile Piteşti, Jilava, Giurgeni, Ostrov, Galaţi şi Aiud. A fost eliberat la 28 iulie 1964. 
Informaţii din fişa matricolă penală din AANP. 

38. Gheorghe Arsenescu, născut la 31 mai 1907 în Câmpulung Muscel, Argeş. Locotenent-colonel, 
lider al grupului de rezistenţă anticomunistă de pe Muntele Roşu, iniţiator şi, pentru un timp, 
lider al grupului „Haiducii Muscelului”. A fost arestat la 1 februarie 1960 şi condamnat la 
moarte. A trecut prin închisorile Jilava şi Văcăreşti. A fost executat la 29 mai 1962 la Jilava. 
Informaţii din fişa matricolă penală din AANP. 

şef peste bucătărie nu mi-a mai dat voie să mă întorc: „Tu rămâi aici!”. Mi-o părut 
rău, că la pui îmi închipuiam că-i uşor, că suntem numai doi inşi şi boierim. Şi aşa am 
fost bun-rămas la bucătărie. Şi chestia asta a durat vreo două săptămâni, pentru că s-a 
mutat bucătăria înapoi, unde erau patru cazane aliniate unu’ după altu’. Şi băgai în cazan 
materialele din care trebuia să faci mâncare, dădeai drumu' la cantitatea de apă care 
trebuia şi dădeai drumu” la abur viu. Totul se fierbea prin abur viu. 

Acolo pentru un deţinut erau alocate două grame de grăsime pe zi. Am constatat 
lucru” ăsta când îmi dădeau mie grăsimea pentru 3.700 de oameni. Şi grăsimea asta 
consta cam din patru kilograme de ulei şi două kilograme de slănină. De ce dădeau şi 
slănina aia... numai ei ştiau ! Raţia o făceau nişte deţinuţi, dar din ordinul lor. 


[C.P.]: Cu cine v-aţi mai întâlnit la Aiud dintre cunoscuţi ? 

Eh, acuma vă spun... Acolo, la bucătărie, o scos şi pe unu' dintre cei mai vechi 
deţinuţi, poate chiar cel mai vechi deţinut al Aiudului, un tânăr macedonean, Gică 
Zotu%. Fusese arestat imediat după rebeliune şi de atunci era acolo. Făcuse puşcărie cu 
toţi comuniştii ăştia închişi; fusese coleg de celulă cu Nicolschi“0. Şi vă spun o chestie 
care e bine să se ştie... Gică era macedonean, cam cum e zăpăcitu' ăsta de cioban 
(George Becali - n.n.). Eu îi cunosc bine pe ei, că la liceul din Dumbrăveni, după '40, 
erau numai macedoneni. Începea catalogu’ cu Becali, Cifu, Ciufecu, Chira, Chiraleu... 


[C.V.]: Dar cum au ajuns macedonenii la Dumbrăveni ? 

Domne, ăştia au fost macedonenii mutaţi din Cadrilater. Şi cum liceele din Vechiul 
Regat erau ocupate, a fost de ajuns ca unul să ajungă acolo, să vadă că se poate trăi, şi 
toţi macedonenii s-o” strâns unv’ lângă celălalt. Spre deosebire de noi, ei sunt foarte uniţi. 

Şi Zotu era cu mine la bucătărie. În fine, bucătaru” şef a văzut că sunt mai tare puţin 
şi că-mi dau interesu’ şi mă pricep cât de cât la bucătărie, că, vorba aia, stătusem lângă 
nevastă-mea când o mai făcut câte ceva de mâncare şi nu eram chiar ageamiu. Şi lucram 
în schimb de zi, şase sau şapte inşi, iar noaptea trei inşi făceau cafeaua. Într-o grupă 


39. Gheorghe Zotu, născut la 22 noiembrie 1922 în Bucureşti. A fost arestat la 22 ianuarie 1941 
şi condamnat la muncă silnică pe viaţă. A executat pedeapsa în închisorile Baia Sprie şi Aiud. 
A fost eliberat la 18 aprilie 1964. Informaţii din fişa matricolă penală din AANP. 

40. Alexandru Sergheevici Nicolschi (Boris Grumberg : 1915-1992). Mecanic de transmisiuni, 
membru UTC din 1932. În 1940 a urmat un curs de spionaj în Cernăuţi, ulterior fiind trimis 
în România în misiune. A fost arestat la 26 mai 1941 şi condamnat la muncă silnică pe viaţă. 
A executat pedeapsa în închisoarea Aiud. A fost eliberat la 28 august 1944. După eliberare a 
lucrat ca ajutor de responsabil politic al Formaţiunilor de Luptă Patriotice, iar la 17 octombrie 
1944 a fost angajat în Direcţia Generală a Poliţiei. S-a făcut remarcat pentru tenacitate şi 
violenţă, astfel că pe 15 mai 1945 a fost numit şeful Corpului Detectivilor din DGP. A fost 
inspector general în DGP (septembrie 1946 - aprilie 1947) şi inspector general la Direcţia 
Poliţiei de Siguranţă (aprilie 1947 - august 1948). La 28 august 1948 a fost numit subdirectorul 
general al Securităţii. Ulterior a fost secretar general al MAI (1953-1961). A fost trecut în 
rezervă cu gradul de general-locotenent la 31 ianuarie 1961, pe fondul începerii afirmării 
naţional-comunismului. Agent NKVD încă din 1941, a fost direct responsabil pentru majoritatea 
acţiunilor represive din perioada Dej, dar nu a ezitat nici să-şi aresteze foştii superiori Vasile 
Luca şi Teohari Georgescu ori să dispună instalarea de microfoane în locuinţa lui Gheorghiu-Dej. 
A murit la 16 aprilie 1992, în Bucureşti. Florica Dobre (coord.), Securitatea. Structuri-cadre. 
Obiective şi metode, vol. I (1948-1967), pp. 703-704; Marius Oprea, Banalitatea răului. 
O istorie a Securităţii în documente. 1949-1989, Polirom, Iaşi, 2001, pp. 562-564. 

din schimbu” de noapte era şi un doctor din Oltenia, Petrişor, iar dincoace eram cu Gică 
Zotu, cu Fetiţaru“! din Bucovina şi un preot oltean, unu” gras! Câtă bătaie de cap mi-o 
mai dat, săracu', pentru că era flămând, era mâncăcios, şi avea o burtă aşa de mare, 
încât trebuia să mă lupt cu el, ca să nu mănânce slănina. Îi era foame, domne, că omu’ 
voinic e altfel decât un prăpădit ca mine! Eu n-am avut niciodată mai mult de 60 de 
kilograme, aşa că nu-mi trebuia multă mâncare. Şi într-o dimineaţă m-am trezit că mă 
cheamă caraliu” şi-mi spune: „Tu eşti bucătar-şef! ” Cel pe care l-am înlocuit, căpitanul 
ăla de MAI, zice: „Nu te supăra pe mine, eu te-am propus”. „Cum dracu”! ? N-ai avut 
ce face, domne ? ! ” Eu ştiam că e răspundere... „Păi, mă”, zice, „vezi că ăştialalţi îs 
aşa de slabi...”. Deşi omorâse, văzându-se puşcăriaş, acolo, se îmblânzise şi el... 

Eh, şi să termin ce am început cu Gică Zotu. Pe el l-o prins 23 august [1944] acolo, 
după care comuniştii s-o” eliberat, da” legionarii nu. Şi Nicolschi ajunge şeful închisorilor... 
Cât erau împreună, în celulă, când venea câte o inspecţie, amândoi se băteau pe burtă, 
că vine „burtă verde”. Ştii ? Şi vine o dată în inspecţie la Aiud Nicolschi cu toată suita... 
Nicolschi era cel mai mare în grad dintre toţi. lar Gică Zotu când îl vede, se bate pe 
burtă... Era o figură machedonu.... Ăia să-l mănânce! Da’ Nicolschi zice : „Lăsaţi-l! 
Lăsaţi-mă cu el! ”. I-o dat afară din celulă şi apoi îi zice Zotu: „Bă, pe noi de ce nu 
ne-aţi dat afară? Voi aţi ieşit din puşcărie şi pe noi ne lăsaţi aicea! ”. Şi Nicolschi i-a 
răspuns atât: „Ţine minte, Gică” — erau „per tu”, fiindcă au stat un an şi ceva în aceeaşi 
celulă -, „voi veţi fi ultimii care veţi ieşi din închisoare... dacă veţi ieşi! Dacă acum 
ţi-aş da ţie drumu”, ai trece de partea noastră?”. „Ce, mă, să trec io cu voi, cu 
comuniştii ? ! Fir-aţi ai dracului să fiţi ! ” Îţi spun, era o figură Gică, dar fiindcă fuseseră 
colegi de celulă nu i-o făcut nimic. Da’ Nicolschi ştia de-atuncea că noi vom ieşi ultimii, 
dacă vom ieşi... Eh, uite c-am ieşit! 

[C.V.]: Şi când ați ieşit, mai exact ? 

Am ieşit în iarna lui '63. O ieşit vreo două-trei loturi mici de câte 50 de inşi şi în 
iarna lu’ '63 ne-am trezit într-o zi că ne cheamă într-o sală mare, acolo, la Aiud. N-am 
ştiut de ce ne cheamă, de-abia când am ajuns în sală s-a aflat că nouă ne dau drumu”. 
Şi a venit Crăciun cu toată suita şi ne-a spus: „Uite, acum vă duceţi acasă! ”. 

Între timp începuse reeducarea... Am văzut celula aia nouă, din secţie, o celulă 
transformată, cu masă lungă, cu faţă de masă şi cu flori pe ea. Dar eu la bucătărie 
n-aveam timp de ei şi nici ei n-aveau timp de mine. Şi ăsta a fost norocu', că io mi-am 
văzut de treabă, iar Crăciun m-o lăsat în pace. 


[C.P.]: Vă cunoştea după figură Crăciun ? 

Păi, da? cum de nu? Cred că faptul că l-au avut în cătarea puștii, avea totuşi o 
influenţă, că era om, nu era chiar animal. Şi el ştia asta. Şi ştia că şi io ştiu, fiindcă o 
dată, după ce i-am dat raportu’, mi-a zis fără să audă ceilalţi: „Bă, frate-tău trăieşte la 
Gherla”. Înseamnă că undeva avea o remuşcare sau dracu” ştie... Numai atât mi-a spus. 
Sau, de exemplu, altă dată m-o chemat la el, acolo: „Aaa, ce mai faci inginerule ? ”. Eu 


41. Dumitru Fetiţaru, născut la 23 octombrie 1914 în Câmpulung Moldovenesc, Suceava. A fost 
arestat la 25 mai 1959 şi condamnat la 20 de ani de muncă silnică. A executat pedeapsa în 
închisorile Botoşani, Jilava şi Aiud. A fost eliberat la 30 iulie 1964. Informaţii din fişa matricolă 
penală din AANP. 

nu ştiam ce s-a întâmplat, da” el mă văzuse-n curte stând de vorbă cu Hanu. Eu eram 
la bucătărie, iar Hanu mătura prin curte. Şi am stat de vorbă, pentru că mi-a fost profesor 
înainte. Şi ori ne-a văzut el, ori ne-a reclamat cineva, că m-o şi chemat: „De unde-l 
ştii tu pe Hanu ? ”. „Păi, mi-o fost profesor.” „Ce-ai discutat cu Hanu ?” „Ce să discut? ! 
E şi el necăjit...” „Eee, numa’ atât? ” „Şi mi-o mai povestit, săracu', Hanu, cât de greu 
le-o fost în lagăr, în Germania, c-o fost mai greu ca aici, în închisoare...” Şi cu asta 
s-a liniştit, dup-aia nici nu m-a mai chemat. 

Dar cu vreo două săptămâni înainte de a ne duce în sală, să ne dea drumu”, vine 
şi-mi spune caraliu” de la bucătărie: „Eşti chemat la cadre. Hai că te duc io! ”. Dracu’ 
ştia unde-s cadrele la Aiud! Mă duce şi mă bagă-ntr-o cameră ca asta şi acolo pe cine 
văd ? Pe Nagy, fostu' căpitan de la Braşov, acum cu grad de maior. Şi ăsta foarte amabil : 
„la loc!”. Şi începe cu toată povestea lor, pe care o ţineau şi la reeducare: „Să ne 
ajuţi”. „Să v-ajut? ! Dom” maior, dacă voiam s-o fac, o făceam atunci când am avut de 
ales între puşcărie şi copii. Am ales puşcăria, 10 ani. Îi fac. Am făcut 5, îi fac şi pe 
ceilalţi, şi cum e obiceiul la dumneavoastră să mai daţi şi administrativ... În orice caz, 
copiii mei nu ştiu câţi mai sunt, cum mai sunt, dar un lucru rămâne: nu vreau ca tatăl 
lor să fie un ticălos. Pot să fiu puşcăriaş, da’ nu ticălos ! ” S-a-nfuriat unguru”, s-a făcut 
roşu-vânăt! De revoltat ce era n-a ştiut să-mi spună atunci decât: „Mă, tu nu eşti 
intelectual ! ”. Asta s-o ţineţi minte, că atunci mi-am dat seama ce presiuni se făceau 
asupra intelectualilor, că asta îi interesa pe ei, să-i compromită, să nu mai fie oameni. 
Deci asupra intelectualilor presiunile pentru a fi neoameni o fost mult mai mari decât 
cele făcute asupra ţăranilor sau muncitorilor care fuseseră tot legionari. inta lor asta 
o fost: să compromită intelectualitatea română, care atuncea era în cea mai mare parte 
legionară. 

Eh, peste două săptămâni ne-a chemat acolo să ne spună că mergem acasă. Şi într-un 
colţ erau vreo 17 inşi. Şi erau unii care refuzau să iasă din închisoare spunând: „Domne, 
aici ne-am mâncat tinereţea, n-are rost să ne mai daţi drumu'! ”. Printre ăştia era şi 
prietenul meu de la Braşov, Monu“, care făcuse liceul industrial... 


[C.P.]: Valeriu Anania” era şi el la Aiud în perioada aceea ? 


42. Dumitru Monu, născut la 17 februarie 1911 în laşi. A fost arestat la 19 februarie 1945 şi con- 
damnat la 15 ani de muncă silnică. La expirarea pedepsei a fost internat administrativ pentru 
72 de luni. A executat pedeapsa în închisorile Braşov, Aiud, Jilava, Culmea, Periprava, Galaţi 
şi Văcăreşti. A fost eliberat la 6 mai 1964. Informaţii din fişele matricole penale din AANP. 

43. ÎPS Bartolomeu Anania (Valeriu Anania, 1921-2011). Mitropolit al Clujului, Albei, Crişanei 
şi Maramureşului, scriitor, poet şi dramaturg. A fost arestat în perioada războiului pentru 
activitate legionară. S-a călugărit la 2 februarie 1942 la Mănăstirea Antim din Bucureşti. 
Student la Conservator, Medicină şi. Teologie, a condus greva studenţească anticomunistă 
din Cluj din 1946. A fost arestat la 13 iunie 1958 şi condamnat la 25 de ani de muncă 
silnică. A executat pedeapsa în închisorile Jilava, Piteşti şi Aiud. A acceptat să redacteze 
volumul reeducării din Aiud. A fost eliberat la 1 august 1964. În perioada 1965-1976 a fost 
director al cancelariei Episcopiei Ortodoxe Române din America şi Canada, iar între 1976 
şi 1982, directorul Institutului Biblic din Bucureşti. Valeriu Anania, Memorii, Polirom, Iaşi, 
2008, passim ; Cicerone Ioniţoiu, Victimele terorii comuniste. Arestaţi, torturați, întemnițați, 
ucişi. Dicţionar A-B, Maşina de scris, Bucureşti, 2002, pp. 40-41; fişa matricolă penală 
din AANP. 

Valeriu Anania era la Aiud, da. În Baltă, la stuf, o' fost cu noi şi părintele Roman 
Braga“, cel care acum e episcop în America. La Strâmba, la stuf, era şi tatăl Anei 
Blandiana, preotul Coman. O’ fost mai mulţi preoţi, printre care şi părintele protopop 
de la Orăştie - nu mai ţin minte cum îl chema“ - vreo patru-cinci preoţi din Oltenia, 
un părinte din Sâmnic, de lângă Sibiu... 

[C.P.]: Erau preoți uniţi sau ortodocşi ? 

Şi ortodocşi, şi uniţi, da” uniţi mai puţini, că ei s-au axat mai mult asupra celor cu 
grade mari, pe care i-o băgat separat, la Sighet. 

[C.P.]: În libertate v-aţi mai întâlnit cu vreun gardian sau securist ? 

Vă povestesc imediat... După ce am ajuns la Dumbrăveni, acolo m-o numit mecanic- 
-şef, că după arestarea mea pe postul de inginer-şef o numit un membru de partid. Acolo 
cu studii superioare eram numai eu, soţia şi ăştia cu D.O., pe care i-am angajat. Şi 
întorcându-mă, s-a întâmplat de-au plecat evreii în masă din ţară. Şi după ce au plecat 
ei, vine cineva de la Minister şi zice: „Mă, nu vreţi să vă mutaţi la Bucureşti? ”. Şi aşa 
io şi nevastă-mea am ajuns la Bucureşti, unde lucram în proiectare, ca tehnolog la Între- 
prinderea de in şi cânepă, iar nevastă-mea tot la planificare. La un moment dat ne-o mutat, 
fiindcă Inul şi cânepa s-au mutat de la industrie la agricultură, iar acolo, dintr-odată, 
ni s-o comandat vreo şapte unităţi. Şi eram tot pe drumuri să văd terenu’, că asta face 
un tehnolog în proiectare. Şi odată mi se spune că trebuia să plec cu trenul la Luduş, 
în Ardeal. Şi când mă urc în accelerat, la clasa I, exact în faţa mea, aşa cum eşti 
dumneata, cine apare la un moment dat? Eu eram aşezat în locul meu, citeam pe ziar 
şi văd în uşă... uniforma albastră a securiştilor! Când mă uit mai bine... Crăciun. Se 
aşază exact în fața mea: „Ăăă, domnu” Comşa! ”. 


[C.P.]: Vă recunoscuse... 

Sigur, nu putea să nu mă cunoască, dracu’, că m-o anchetat atâta! „Unde mergeti ? ” 
Şi atunci m-am gândit: „Ce dracu” l-o apucat pe ăsta? !”. Parc-ar fi fost frate cu tata, 
aşa de mieros era... „Păi, uite, lucrez în proiectare şi merg să fac o întreprindere.” Şi 
atunci îmi zice aşa, părinteşte: „Ai grijă, să nu cumva să mai ajungi pe la noi”. „No, 
sunteţi tot la Aiud ?” „Da, tot comandant. Măi, da’ de Ion n-ai mai aflat nimic ? ” Ion... 
n-o zis Gavrilă, parcă era Ion al nostru... Domne, era de-o perversitate...! „Ce să 
ştiu? ! Dacă dumneavoastră nu ştiţi, eu de unde să ştiu?” „Măi, da’ totuşi, care e 


44. Pr. Roman Braga, născut la 2 aprilie 1922 în Condriţa, Basarabia. A fost arestat la 9 iulie 
1948 şi condamnat la 5 ani de temniţă grea. A executat pedeapsa în închisorile Piteşti, Poarta 
Albă şi Valea Neagră - Peninsula. A fost eliberat la 27 iulie 1953. A fost rearestat la 15 iunie 
1958 şi condamnat la 18 ani de muncă silnică. A executat pedeapsa în închisorile Jilava, Iaşi, 
Salcia, Periprava, Giurgeni şi Ostrov. A fost eliberat la 31 iulie 1964. Informaţii din fişele 
matricole penale din AANP. 

45. Pr. Gheorghe Coman, născut la 24 martie 1915 în Pişchia, Timiş. A fost arestat la 12 septembrie 
1959 şi condamnat la 6 ani de închisoare corecțională. A executat pedeapsa în închisorile 
Oradea, Jilava, Aiud, Ostrov şi Salcia. A fost eliberat la 3 august 1964. Informaţii din fişa 
matricolă penală din AANP. 

46. Pr. Ilie Ştefănie, născut la 15 mai 1906 în Beriu, Hunedoara. A fost arestat la 18 iulie 1958 
şi condamnat la 10 ani de închisoare corecțională. A executat pedeapsa în închisorile Deva, 
Gherla, Salcia, Periprava, Giurgeni şi Ostrov. A fost eliberat la 22 iunie 1964. Informaţii din 
fişa matricolă penală din AANP. 

părerea ta?” Şi atunci mi-a trecut prin cap: „Stai, mă, că ăsta nu întreabă degeaba! 
Ce să-i răspund? ”. E adevărat că nici nu ştiam nimic. „Dom” comandant, ştiţi că atunci 
când m-am întâlnit cu el era bolnav de gălbenare. Şi cu boala asta, în condiţiile lor...” 
Imediat o sărit: „Ce-ai aflat de la el? ! ”. „Păi, io ştiu de la frate-meu, că după ce-am 
ieşit afară doar am mai stat de vorbă, nu? O fost foarte greu, aşa că nu cred că mai 
trăieşte.” Şi am mers mai departe, iar la Aiud o dat mâna cu mine. Ca să-mi spună 
Gavrilă mai târziu că atunci când l-o arestat, odată o fost întrebat dacă a fost bolnav de 
gălbenare... Aşa că ăsta era Crăciun şi ăsta o fost Gavrilă... Dumnezeu să-l odihnească 
pe Gavrilă. Şi de ceilalţi morţi dacă nu poţi spune de bine, să nu spui... 

[C.P.]: Dar dumneavoastră nu ştiaţi că Gavrilă trăieşte ? 

Nu, n-am ştiut absolut nimic, iar aici e meritul lui. O făcut în aşa fel de nu s-o ştiut 
absolut nimic. O’ ştiut numai câţiva de-acolo, da’ în rest, cei de la Făgăraş, din zonele 
alea, n-o” ştiut... 

[C.V.]: V-a mai urmărit Securitatea după eliberare ? 

Nu vizibil. 

[C.V.]: În ce ipostază v-au surprins evenimentele din '89 ? 

Şi asta vreţi s-o mai aflaţi? ! În '89, seara, eram acasă când o' murit primii oameni 
la Universitate. Şi primesc un telefon de la băiat că e la Universitate şi că acolo e 
manifestaţie. Şi dimineaţa, la şase jumătate, am plecat spre centru cu primul tramvai. 
Când am ajuns la Universitate, am intrat unde e Muzeul de Istorie al Bucureştiului. 
Acolo, pe scări era încă sângele baltă... Curăţaseră restul, dar sângele stătea baltă. Am 
înaintat puţin să văd dacă într-adevăr e sânge, pentru că era încă destul de întuneric şi 
mă gândeam să nu fie vopsea. Şi pe scările alea, afară, nu se vedea nimic. Şi am ieşit, 
nu m-am băgat peste sângele ăla... În toate părţile era plin de armată. 

Ei, şi când m-am întors io să mă duc să-i spun nevestii că e în regulă, la gară era o 
coloană mare de muncitori care aşteptau. Eu am ajuns în Giuleşti, am vorbit cu 
nevastă-mea, da’ lumea deja fierbea. Şi atunci n-am mai putut sta şi zic către nevastă-mea : 
„lo mă duc înapoi!”. Am plecat şi când am ajuns pe Lemnea, exact acolo unde taie 
Victoria, atunci o trecut pe deasupra elicopteru” cu tovarășul... Ca să vedeţi care-o fost 
atmosfera şi cât de mult o profitat Iliescu de chestia asta, domne. Teribil! Şi cu asta 
am terminat. 


[C.V.]: Domnule Comşa, vă mulțumim foarte mult. 
Măi, fraţilor, şi eu vă mulţumesc. Ai închis ? 
[C.V.]: Da. 

Bine ai făcut! 


Gheorghe Cornea 


S-a născut la 20 iulie 1923 în Veneţia de Jos, judeţul Braşov. Naţionalitatea : română. 
Religia : ortodoxă. Studii: Facultatea de Medicină. Profesia : medic. A fost arestat la 
14 noiembrie 1956 şi condamnat la 18 ani de muncă silnică. A executat pedeapsa în 
închisorile Târgu Mureş, Văcăreşti, Sibiu, Jilava şi Gherla. A fost eliberat la 23 iunie 
1964. La data interviului locuia în Bucureşti. Interviu realizat de Constantin Petre la 
22 şi 30 ianuarie 2008 în Bucureşti şi de Constantin Petre şi Constantin Vasilescu la 
7 august 2008 în Veneţia de Jos, Braşov. Transcrierea şi tehnoredactarea interviului — 
Alexandru Matei. Editarea - Cosmin Budeancă. Interviul se află în AIO-IICCMER, 
având cotele 315, 316, 324, 325, 326, 462, 463. 


[Constantin Petre]: Pentru început, spuneţi-mi câteva date despre părinţi. 

Părinţii mei au fost Valeriu, ţăran, şi mama Eugenia. Menţionez că tatăl meu la 
vârsta de 16 ani a fost voluntar în armata română în retragerea din Ardeal şi care era în 
dificultate atunci. Tatăl meu ieşise la drum să vadă armata. Şi l-a rugat un ofiţer: „Bă, 
băiete, nu poţi să ne ajuţi să scoatem o căruţă răsturnată cu alimente ? ”. „Gata, domne! ” 
S-a dus şi a luat boii din grajdu” lu’ ta-său, fără ca el să ştie, i-a prins la căruţa militară 
cu alimente. „Numai până în comuna vecină.” În comuna vecină : „Haida, hai! ”. Şi 
din comuna vecină, în comuna vecină, până când a ajuns în Moldova. Până la Mărăşeşti 
nu s-a mai oprit. Când o trecut graniţa l-o' îmbrăcat militar şi a rămas şi a participat la 
luptele din Mărăşeşti, de la cap până la sfârşit. Căra pâine şi mâncare pe front cu boii. 
A lipsit din august 1916 până în 1918, după degringolada germană, când a fost eliberat 
şi trimis acasă. i 

[C.P.]: Şcoala unde ați făcut-o ? 

Am făcut patru clase în sat, şcoala primară, după care liceul la „Radu Negru” în 
Făgăraş. Ăştia, acolo, erau cu educaţia foarte severă, pot să spun chiar dură, cu mora- 
litatea înainte de toate. Însă niciodată, să zic aşa, xenofobă. Aveam în clasă nemți, aveam 
în clasă evrei, maghiari, cu care conviețuiam fără discuții. 

[C.B]: În ce an aţi început liceul ? 

Am început în 1934 şi l-am terminat în 1943. Şi n-am făcut parte din nicio formaţiune 
politică. Am fost coleg de clasă şi foarte bun prieten şi cu Gavrilă Ogoranul!. ÎI ştiţi pe 
Gavrilă ? 


[C.P.]: Da, da. El cum era în şcoală ? 


1. Vezi nota 2, p. 14. 

Excepţional ! Excepţional! Cam 50 de metri înaintea noastră, a celor de mijloc, să 
spun aşa. Adică profesorii altfel discutau cu el decât cu noi, cu restul elevilor. Şi avea 
un comportament moral, indiscutabil, era de o ţinută verticală. 


[C.P.]: Ce origine socială avea el ? 

Era din familie de ţărani greco-catolici. 

[C.P.]: Sunt greco-catolici în zonă ? 

Da, sunt. Sunt şi la mine în sat. Aproape jumate din sat au fost greco-catolici şi 
acuma au rămas ortodocşi. Da’ el nu era din Veneţia. Comuna lui se numea atunci 
Netotul. Acum nu mai ştiu cum îi zice satului?. Dar era dintr-o familie de ţărani, chiar 
modeşti, mijlocaşi modeşti. Însă era foarte bun. 


[C.P.]: În liceu exista un curent ideologic, politic, predominant ? 

Era un curent oarecum patriotic. 

[C.P.]: Şi ca orientare politică ? 

Pfff... Erau foarte mulţi legionari, elevi şi profesori. 

[C.P.]: De profesorii legionari vă mai amintiţi ? 

Da, cum să nu? Au fost Literat”, Octavian Florescu‘, de fizică şi chimie, Romulus 
Ursu, care era mai mult naţional-ţărănist... a murit în puşcărie. 

[C.P.]: Şi dintre elevi erau în Frăţii ? 

De la mine din clasă (eram 20 de elevi în clasă), doar patru nu am participat la 
rebeliune. Restul au fost înscrişi şi au participat la rebeliune. 


[C.P.]: Şi ce s-a întâmplat cu ei după aceea ? 

Nu s-a întâmplat nimic. 

[C.P.]: Nu au intrat la puşcărie ? 

Imediat nu. Însă în vara anului 1940 s-au dus foarte mulţi elevi de la liceu într-o 
excursie la munte - că aşa era obiceiul, să se facă excursii la munte - şi am fost invitat 
şi eu, dar nu m-au lăsat părinţii. Eram mână de lucru, nu m-au lăsat. 

[C.P.]: Cine organiza excursiile ? Frăţiile ? 

Frăţiile de Cruce, da. Şi acolo, în munte, printre altele, au fasonat un brad în aşa 
fel încât să fie în formă de troiță legionară. Au venit înapoi, dar un plutonier a descoperit 
bradul acela şi au fost arestaţi o mulţime de elevi. În 1940 vara era asta. Şi destul de 


2. Gura Văii, localitate în judeţul Braşov. 

3. Valer Literat (1895-1972). Preot, profesor, istoric, organizator al Muzeului Ţării Oltului din 
Făgăraş. A fost arestat la 5 aprilie 1951 şi internat administrativ pentru 24 de luni. A executat 
pedeapsa în închisorile Sibiu şi Giurgiu. A fost eliberat la 23 februarie 1953. Informaţii din 
fişele matricole penale din AANP. 

4. Octavian Florescu, pentru atitudinea sa anticomunistă, a fost trimis în lagărul de la Caracal, 
apoi condamnat. Ion Gavrilă Ogoranu, Lucia Baki, Brazii se frâng, dar nu se îndoiesc, III, 
Marineasa, Timişoara, 1999, p. 234. 

5. Romul(us) Ursu, născut la 13/15 noiembrie 1895 în Bradu, Sibiu. Profesor la Liceul „Radu 
Negru” din Făgăraş. A fost arestat la 10 august 1951 şi internat administrativ pentru 24 de 
luni. A executat pedeapsa în închisorile Sibiu şi Văcăreşti. A decedat la 23 noiembrie 1952 
în închisoarea Văcăreşti. Ion Gavrilă Ogoranu, Lucia Baki, op. cit., p. 233 ; fişele matricole 
penale din AANP. 

mulți şi din cei mai buni elevi de liceu au fost încadraţi în treaba aceasta. Au mai scăpat, 
dar puţini. Atunci a fost arestat şi Gavrilă. 


[C.P.| : Dumneavoastră cum de nu aţi aderat la aceste idei ? V-au oprit părinţii sau 
care a fost motivul ? 

Nu atât părinţii... Sigur că m-au oprit şi părinţii, că nu mi-ar fi dat voie, dar 
majoritatea făceau de capul lor. Însă dintr-un mic incident a pornit totul. În prima zi 
din şcoală, în clasa a VI-a, când am intrat în clasă, mie îmi plăcea să stau în banca 
întâi. Şi acolo era un loc liber în care era un evreu. Şi m-am aşezat în bancă lângă el, 
din întâmplare, că acolo am găsit locul liber. Eu nu ştiam situaţia, că se instalase” deja 
legionarii, în '40. Un coleg mai mare cu doi ani dintr-o altă clasă a venit şi a ţipat la 
mine că „de ce stau cu jidanu'! ?”. Şi i-am spus: „Nu-i treaba ta şi te rog să mă laşi 
în pace”. Mi-a luat cărţile şi mi le-a aruncat pe ultima bancă. Şi am intrat în conflict. 
Şi de atunci nu m-au chemat niciodată. Ei făceau excursii, tabere, chestii tinereşti, se 
ajutau la învăţătură, şi atunci îmi părea rău că nu sunt şi eu cu ei. Mergeau la Iaşi, la 
Sibiu, în excursii. Şi chiar atunci când părinţii m-au oprit să plec la munte, în excursie, 
am suferit. Între ei era o camaraderie, se învățau unii pe alţi. Copiii care erau corigenţi, 
aproape repetenţi, îi ajutau. Nu ca să spună profesorului să îi pună o pilă sau nu ştiu 
ce. Îl luau între ei, îl educau, îl sfătuiau, îl învățau. Şi să ştii că au început să treacă 
clasa cu bine. Era o formulă de-a lor care era foarte favorabilă. Astea îmi plăceau. Dar 
nu îmi plăcea xenofobia. 

Am mai participat o dată la un incident din ăsta, când un elev mai mic a atacat un 
coleg evreu. Şi sigur, colegul evreu, care era mai mare, a ripostat. A ieşit scandal cu 
treaba aceasta. Dar ăsta a fost motivul pentru care nu am fost legionar, incidentul acela 
din clasă. Gavrilă m-a şi întrebat de câteva ori: „Mă, da’ tu de ce nu ai fost printre 
noi ?”. „Mă, m-ai chemat? Nu m-ai chemat.” (râde - n.n.) Eh, aia a fost, nu am putut. 
Şi pe urmă, în conştiinţa mea, era mai mult ţara, România, şi nu partidele. 

[C.P.]: Peste timp, peste ani, ce părere aveţi despre legionari ? 

Eu am o părere bună. În ce sens? Erau de o cinste, domne... lar chestia aceasta, ce 
s-a tot pus pe seama lor, eu nu o cred. În mediul în care am trăit eu şi îi observam erau 
foarte corecţi. Nu era vorba de înşelătorie, de furat, de chestii d-ăstea. Nu! 

[C.P.]: Dar faptul că puneau mâna pe armă şi au omorât pe unii şi pe alții... 

Puneau mâna pe armă... Aici era o îndoială. Ei, care promovau religia ortodoxă şi 
punea' mâna pe arme, chiar justificat, nu cred că era normal. Adică în procesul cu 
prefectu' de la Iaşi, când l-a împuşcat Codreanu... Ei făcuseră o tabără, undeva, să 
amelioreze un loc (nu mai ştiu, un pod sau un râu) şi s-a dus la ei şi i-a bătut cu jandarmii, 
iar lui Codreanu i-a dat două palme prefectul... nu mai ştiu cum îl chema... 

[C.P.|: Manciuf. 

Manciu. Şi atunci ăsta a scos pistolul şi l-a împuşcat. Iar procesul s-a derulat la Turnu 
Severin şi l-au exonerat de pedeapsă. Pe urmă celelalte crime... Singura crimă odioasă 
pe care ei nu o recunosc e omorârea lui Iorga. Că i s-a propus lui Iorga o gardă de corp, 
pe care n-a acceptat-o. Şi unul din grupu’ muncitorilor legionari s-au dus cu o echipă şi 
l-au asasinat. Dar ei nu admit treaba asta, că ei spun că n-au ştiut de treaba asta. În fine... 


6. Constantin Manciu, prefectul Poliţiei din Iaşi, a fost împuşcat de Corneliu Zelea Codreanu la 
24 octombrie 1924. 

[C.P.]: După ce aţi terminat liceul ce aţi făcut ? 

Am dat bacalaureatul la Sibiu în 1943 şi m-am înscris la Facultatea de Medicină din 
Cluj, refugiată la Sibiu după cedarea Transilvaniei de Nord. În 1945 ne-am dus la Cluj 
şi am terminat în 1949. 


[C.P.]: În facultate cum a fost ? Aţi avut contacte cu politica ? 

În facultate nu am avut legătură cu niciun fel de politică. Am semnat la intrare în 
facultate un angajament de onoare că nu vom face niciun fel de politică de partid. Toată 
lumea a semnat. Eram pe vremea lui Antonescu. Şi eu am luat în serios treaba asta şi 
nu am aderat la niciun fel de formaţiune, decât la cele culturale-studenţeşti. Dar asta a 
fost până după război. Că acum asta vreau să vă spun: după război a fost moda aia, să 
se înscrie oamenii într-un partid. La Cluj, de exemplu, partidele au acaparat nişte 
locuinţe. În '45 când m-am dus eu în Cluj, mi-a spus: „Bă, te înscrii la comunişti, intri 
în cămin! Nu te înscrii, nu intri!”. Altul mi-a zis: „Bă, băiete, io îţi dau o cameră, 
dar te înscrii la social-democraţi”. N-am vrut să mă înscriu. 

Şi acuma să vă mai spun una. În 1946 am fost invitat la masă, într-o duminică, la 
secretarul primăriei din Cluj, care era consătean de-al meu, dar nu mă mai invitase până 
atuncea niciodată. Şi am întâlnit acolo pe unu’ Aurel Vijoli”. Şi ăla m-a întrebat: „Bă 
băiete, tu eşti băiatul lui Valeriu Cristureanu din Veneţia, om de onoare. Uite ce se întâmplă: 
studenţii făgărăşeni au o clădire, construită de foşti absolvenţi ai Universităţii din Cluj 
pentru ei. În timpul ungurilor au scos-o din circuitul studenţesc şi au dat-o în public. Stă 
cineva acolo, în clădirea aceea. Dacă vrei, faci o cerere şi domnul secretar al Primăriei 
o eliberează”. Eu zic: „Da”. Eu nici nu ştiam de treaba asta, că aveam o clădire specială 
pentru studenţii din Făgăraş. Şi zice: „Vi se eliberează clădirea, dar voi o cedaţi 
Partidului Comunist...”. „Eu nu pot să fac treaba asta. Eu sunt Cornea Gheorghe, student 
anul III la Facultatea de Medicină din Cluj şi atât! Eu nu pot să mă angajez în numele 
studenţilor.” „Dar totuşi, ar trebui să faci... Lasă că aranjez eu tot, numai să faci treaba 
asta, s-o cedezi Partidului Comunist.” „Nu suntem o formaţiune studenţească care să 
hotărâm. Adresaţi-vă colegilor mai mari.” Şi ce mi-a făcut Vijoli? M-a înjurat, m-a 
făcut de două parale: „Cum îţi permiţi ? Cine vrei să conducă mâine ţara asta? ”. 

Şi Vijoli e numele unui liceu din Făgăraş. I s-a dat numele lui unui liceu. El era 
dintr-o comună de pe lângă Făgăraş şi a făcut liceul în Făgăraş. Da’ eu nu cred un 
comunist să fi fost om serios. Şi deştept tot aşa... Nu cred ca un om deştept şi cinstit 
să fie comunist. Malița? a făcut liceu” la Făgăraş. Paler” la fel. Da’ ăştia au instalat 
comunismul în Făgăraş, domne. 


7. Aurel Vijoli (1902-1981). Deputat în Adunarea Deputaţilor (1946-1948, 1948-1952, 1961-1969), 
membru al CC al PCR (1960-1965, 1965-1974). Florica Dobre (coord.), Membrii CC al PCR. 
1945-1989. Dicţionar, Editura Enciclopedică, Bucureşti, 2004, pp. 617-618. 

8. Mircea Malița, născut la 20 februarie 1927 în Oradea. Matematician, eseist, academician, 
diplomat. Preşedinte al Uniunii Naţionale a Studenţilor din România, membru al CC al PCR 
(1972-1980), director al Bibliotecii Academiei (1950-1955), adjunct al ministrului Afacerilor 
Externe, ministru al Învăţământului (1970-1972), ambasador în Elveţia (1980-1982) şi în SUA 
(1982-1985). Florica Dobre (coord.), Membrii CC al PCR..., pp. 371-372; http://ro. 
wikipedia.org/wiki/Mircea_Mali %C8 %9Ba, accesat la 23 februarie 2011. 

9. Octavian Paler (1926-2007). Scriitor, jurnalist, editorialist şi om politic român. Redactor-şef 
al ziarului România liberă (1970-1983) ; membru supleant al CC al PCR (1974-1979) ; deputat 

[C.P.]: Da, dar ei nu sunt proşti. 
Păi, nu sunt proşti. Eu am fost prost, că dacă făceam treaba asta, ce zicea Vijoli, 
eram şi eu cineva, nu intram la puşcărie. 


[C.P.|: Dar acum poate aveaţi procese de conştiinţă grave... 

Domne, n-am, din contră, n-am niciun regret! 

[C.P.]: Deşi eu nu ştiu dacă Paler a avut foarte multe... 

No... Am fost la Paler cu Ogoranu, că erau consăteni, din Lisa. Ne-a primit foarte 
bine, mai ales soţia lui. Şi se mira cum am putut noi să avem putere să rezistăm. La o 


stradă din Făgăraş o să îi dea numele lui Paler. Da’ el a fost cel care a adus comunismul 
la liceu’ din Făgăraş. La alegerile din 1946, Paler a fost un activist comunist. 


[C.P.]: Dumneavoastră cum îl priveaţi atunci şi acum pe Paler ? 

Păi atuncea îl desconsideram. Da’ era bun, domne, la şcoală. El n-a făcut liceu’ la 
Făgăraş, decât ultimele două clase. Şi asta a făcut el şi cu Malița atunci la liceu... Ştiţi 
cine e Malița ? 

[C.P.]: Mircea Malița, matematicianul. 

Da. Ăsta era un tip... un fante, ca elev. Venea cu maşina la şcoală. Stătea la un unchi 
de-al lui, la fabrica de exploziv, şi erau cam patru kilometri. Şi dimineaţa îl aducea cu 
maşina la şcoală. Însă desconsidera pe toată lumea. Era băiat deştept, nu am ce să zic. 
Dar el cu Paler au adus comunismul la liceu. Mare comunist a fost şi Malița... A fost 
educatorul fiilor lui Ceauşescu şi academician. Trăieşte, mereu îl scoate la televizor. 
Aşa că astea au fost lucrurile atunci. 

[C.P.]: Să revenim la situaţia dumneavoastră cu politica... 

Aşa a fost atunci cu partidele. Da’ eu n-am vrut să mă înscriu în Partidu’ Comunist 
sub nicio formă! Şi n-am primit loc în cămin, că n-am fost comunist. Bietul tata îmi 
trimitea bani şi umblam şi luam cameră cu chirie, şi costa mult mai mult, da’ nu m-am 
înscris în nicio formaţiune, nici măcar în formațiunea studenţească, UNSR, Uniunea 
Naţională a Studenţilor. N-am vrut. 

[C.P.]: Dar țărăniştii, liberalii nu îşi recrutau şi ei, tot aşa, susținători ? 

Sigur că da. Aveau şi ei camere. Dar mai mult decât atât, masa... Te duceai la 
ţărănişti şi mâncai la masă micul cu doi lei. Grătarul cinci lei era. Era propagandă la 
ţărănişti, la liberali, la social-democraţi. Dar mai mult, se primeau ajutoare din Suedia 
şi din Elveţia, ajutoare cu mâncare. Dar le luau mai mult evreii, că ei erau singurii care 
aveau o organizaţie recunoscută oficial. Şi atuncea ei primeau ajutoare, da’ ca să dea la 
toţi studenţii. Ne da şi nouă, dar ce rămânea. Aşa. 


[C.P.]: Dar cum de nu v-au captat țărăniştii ? 

N-am vrut să mă duc. Era modă, cum v-am spus, dar eu nu voiam în partid. Domne, 
eu România o am în suflet. Eu îmi dădeam sufletul şi sângele pentru România, fără 
vorbe. Când s-o predat Basarabia eram în clasa a VI-a, eram prea mic, că m-aş fi dus 
pe front. Da’ aşa am fost educat şi din familie, şi din şcoală şi liceu. Am avut învăţători 
care ne-au băgat picătură cu picătură ideile astea, că noi, românii, suntem cei mai mari. 


în Marea Adunare Naţională (1980-1985). Florica Dobre (coord.), Membrii CC al PCR..., 
p. 446; http://ro.wikipedia.org/wiki/Octavian_Paler, accesat la 2 3 februarie 2011. 

Iar dintre români, făgărăşenii-s ăi mai mari. Şi dintre făgărăşeni cei mai mari sunt 
venețienii... Aşa am fost. 


[C.P.]: Legionarii mai făceau propagandă în '45 ? 
Slabă propagandă... Erau interzişi. Nu se mai vorbea de legionari. Sau probabil că 
nu eram eu în cunoştinţă sau în legătură cu ei. 


[C.P.]: Alegerile din '46 vi le mai aduceţi aminte ? 


Vai de mine, da’ ce să vă spun de astea! Domne, apar în sat nişte cetăţeni care 
făceau propaganda comunistă nemaipomenită. Şi noi, aşa-zişii intelectuali din sat, 
studenţi, făceam împotriva lor o antipropagandă. Erau absurzi în ceea ce făceau ei şi 
lumea nu voia să îi accepte. Ei erau nişte muncitori de pe undeva şi se lăfăiau în sat, 
făceau pe acolo chefuri. Şi noi eram împotriva lor. Şi eu, care eram mai activ, ca să zic 
aşa, mă pomenesc odată chemat la Făgăraş, la Legiunea de Jandarmi. Mă duc. Acolo 
era un căpitan care venise de pe front şi care era comandantul. Fusese în prizonierat cu 
divizia asta, „Horea, Cloşca şi Crişan”, şi venise cu ei. Ştiu asta că fusese împreună 
cu un prieten de-al meu care era medic în Făgăraş. Şi căpitanul ăsta a avut informaţii 
că eu le stric propaganda ăstora. Nu m-a ţinut acolo, da” mi-o dat interdicţie să plec din 
Făgăraş. Eu n-am ştiut de ce şi cum, numa” pe urmă mi-o spus doctorul: „Vezi, mă, 
de treabă, că tu ai cârâit ceva cu ăia de acolo şi ăia te-au spus”. Aşa că eu n-am fost în 
sat în noaptea alegerilor. 

Da' ce se întâmplă? Se aranjează votarea, totul în regulă. Până seara au votat patru 
Sate aicea, la mine în sat. Era toamnă târzie, nu mai era de lucru pe câmp, aşa că ţăranii 
din alte sate n-au plecat la casele lor. Au rămas în Veneţia, au intrat pe la prieteni, s-au 
apucat de băutură, de chestii. Seara, după ce s-a terminat tot, hai să numere voturile. 
Preşedintele de onoare era un inginer agronom. În sală era toată comisia de la vot şi un 
țărănist şi un liberal, foşti primari, că alte partide la noi nu erau. Şi se duşmăneau ca 
dracii ăştia doi. Dar de data asta erau împreună. Şi începe numărătoarea. Scotea din 
urnă preşedintele şi unul consemna : țărănist, țărănist, țărănist, liberal, soare... Adică 
la 10-20 de „ţărănist”, era câte un „soare” sau un „liberal”. Şi preşedintele arunca în 
foc buletinele. „Soarele...” în foc. „Soarele...” în foc. „Ţărănist...” în foc. Să nu mai 
fie documentele. Şi liberalii, şi ţărăniştii au protestat: „Domne, dar de ce le arunci pe 
foc ? ”. Că arunca şi „soarele”, arunca totul. „Nu vă place, părăsiţi sala!” „Nu, dar 
vrem să asistăm, şi aicea să rămână voturile.” Şi i-a dat afară. Când au ieşit, ăştia au 
spus treaba. Oamenii stăteau la 50-100 de metri, din toate comunele, şi încet, încet, s-au 
adunat până au ajuns în faţa Primăriei, unde se ţinea votarea. Şi a început scandalul, 
strigăte: „Bă! Hă!”. Preşedintele a ieşit să se ducă la telefon într-o comună vecină, 
să cheme întăriri. Nu era curent electric atuncea, era un felinar cu gaz acolo în faţă şi 
cineva a aruncat cu piatra în el şi l-a spart. Întuneric beznă. Au intrat oamenii în sală, 
unde era încă lumină, şi unu”, Slătinaru, care dup-aia mi-a fost mie şef în organizaţie, 
l-a luat pe preşedinte să-l ducă să-l împuște şi să-l arunce în Olt. 


10. Gheorghe Urdea (Slătinaru), născut la 23 octombrie 1912 în Grid, Braşov. A fost arestat la 
7 iunie 1951 şi condamnat la un an închisoare corecțională. A executat pedeapsa în închisorile 
Sibiu, Jilava şi Gherla. A fost eliberat la 5 iunie 1952. A fost rearestat la 28 martie 1953, însă 
nu deţinem informaţii certe despre o eventuală condamnare. Ion Gavrilă Ogoranu afirmă că 
ar fi fost condamnat la moarte, fără a fi executat timp de mai mulţi ani. A fost reţinut în 

[C.P.]: Siătinaru cu ce partid era ? 
N-avea partid. Slătinaru era şi el un luptător. 


[C.P.|: Jar preşedintele secţiei era comunist. 

Comunist. Da' nu era din Veneţia, era dintr-o comună din judeţul Făgăraş. Mai mult 
decât atât, au tras clopotele de la biserică, în dungă. Adică iei inima clopotului şi-l 
loveşti, nu tragi de sfoara aia... şi are un sunet strident care înseamnă mare pericol, foc 
sau război. Şi s-o dat alarma în sat. Femei cu sape, cu lopeţi o venit la Primărie. L-au 
întâlnit pe Slătinaru ducându-l pe preşedinte spre Olt şi au început să îl lovească pe ăla: 
„Ticălosul! Prăpăditul, vrea să ne facă colectiv! Huo!”. Dacă au început să dea în el, 
Slătinaru a început să îl apere. În drum spre Olt au trecut prin faţa casei mele - eu nu 
eram acasă, v-am spus, eram la Făgăraş - şi au intrat la o femeie care avea un copil 
MIC, şi era lumina aprinsă, vecină cu mine. La Primărie, ăştia revoltați l-au adus pe 
ofiţerul care comanda armata să ia interogatoriu, cine a dat ordin să arunce în foc 
voturile. Şi unul care venise cu ofiţerul învârtea o ghioagă deasupra: „Spune, mă, cine 
ţi-a dat ordin, mă, derbedeule, să arunci alea în foc?”. Ăla nimic. I-a bătut pe ăia din 
secţie... ştii cum? Au fugit pe unde au putut, s-au refugiat unii în cabina de votare, 
care era de scândură şi se închidea pe dinăuntru şi pe deasupra îi bătea... Praf o făcut 
Primăria. Geamurile scoase din rame... 

A doua zi dimineaţa mi-o dat drumul să plec şi culmea a fost că m-am dus în sat cu 
nişte derbedei din Făgăraş care erau trimişi să pedepsească satul. Erau cu o maşină 
militară, dar care nu mai era la armată, dotați cu bâte, îmbrăcaţi civili. Eu i-am văzut 
că merg încolo şi i-am rugat să mă ia. „Domne, unde mergeţi?” „Mergem în Veneţia. 
Hai cu noi!” M-au luat şi m-au dus până în sat. Dar eu nu ştiam ce s-a întâmplat. Ei 
vorbeau acolo cum să facă, dar când or ajuns, n-o' mai găsit pe nimenea. I-au arestat 
totuşi pe foarte mulţi, însă le-a dat drumul pân” la urmă. 

Ăştia care au rămas au numărat voturile, da” au dispărut voturile cu urne cu tot. Şi 
nu se ştie unde şi cum... Da’ ţărăniştii au câştigat atunci. Au votat cu comuniştii numai 
ăia care erau în secţie, în comisia de votare, restul nu. Ţărăniştii au luat majoritatea, 
nici măcar liberalii. Se credea atunci în Maniu, că ne scapă de comunişti... că începuse, 
domne, nenorocirea. De exemplu, au dat ordin ca toată lumea să se prezinte cu caii la 
primărie ca să-i rechiziţioneze, că le trebuia ruşilor cai. Asta era înainte de a se termina 
războiul. Şi primarul a venit la tătă-meu, la ăştia care aveau cai mai buni: „Plecaţi din 
sat, că o să vină o comise rusească să rechiziţioneze caii şi ia numai caii buni! ”. Şi au 
rămas numai caii pricăjiţi. Lumea era împotriva comunismului atunci. Veniseră şi ăia 
de pe front, spuneau cum e în Rusia, că e rău cu colectiv... 


[C.P.]: S-a făcut până la urmă colectiv şi în sat ? 

S-a făcut în '62. Însă am impresia că i-a înrăit pe oameni şi i-a schimbat complet. 
Adică la noi era o onoare, nu exista furt, domne. Rămâneau sacii cu cartofi, clăi cu grâu 
pe câmp, atelaje, nu exista să ia cineva un cartof. Adică era o onoare, o cinste. Şi i-au 
făcut acuma hoţi, că fură unul de la altul, se ceartă fraţii între ei. Comunismul e 
responsabil de asta, că nu era înainte aşa ceva. 


închisorile Stalin, Văcăreşti, Codlea şi Jilava. A fost eliberat la 26 ianuarie 1956. Ion Gavrilă 
Ogoranu, Lucia Baki, op. cit., p. 237; fişele matricole penale din AANP. 

Poate aici ar trebui să fac o revenire şi să vă spun ceva ce s-a întâmplat înainte şi 
care am omis să vă povestesc. În facultate noi eram şi militari, şi am făcut armata într-o 
şcoală militară de medicină la Sibiu. Şi în cursul verii lui 1944 ne-au trimis în munţii 
Sibiului să prindem un fel de paraşutişti lansați de ruşi. Nu i-am văzut însă niciodată. 
Când am terminat, după 23 august, ne-au dat drumul la toţi. Venind acasă, la Făgăraş, 
am fost pe la o mătuşă de-a mea, care era cetăţean american, venită din America cu trei 
copii pentru studii şi i-a prins războiul aici. Şi la ei la masă fiind, am întâlnit un cetăţean 
american de origine română, Buta Serafim. El a venit cu primul avion care a aterizat 
după 23 august în România. Era îmbrăcat în uniformă nouă, americană, ţinută demnă, 
elegant, frumos. Şi la masă, discutând cu el, ne-a făcut de două parale... Ne-a certat cum 
de am putut, românii, să ne aliem cu germanii, un popor barbar, incult... Şi rău de tot ne-a 
zis. Dar vărul meu, care îl cunoştea din America, zice : „Voi ştiţi cine sunt germanii ? ”. 

[C.P.]: Strămoşii voştri... 

Fiţi atent ce se întâmplă! Ne ceartă acolo şi pleacă. Peste vreo două săptămâni mă 
duc la Făgăraş, iacătă-l pe Buta din nou, într-o maşină Jeep ultimul tip, nou-nouţ, cu 
nişte filme. Voia să ne prezinte filme, cum s-au pregătit americanii de război. Am văzut 
filmul... Nemaipomenit ! Pe malul unui râu, East River, la New York, cum şi pe o parte 
şi pe alta intrau table şi pe bandă rulantă cobora pe de o parte maşini şi armament de 
război, iar pe altă parte ambarcaţiuni. Făcusem proba mai înainte să vedem dacă se 
potriveşte filmul cu aparatul. Sala de cinematograf a oraşului Făgăraş era plină de lume. 
A vorbit el, că vorbea fluent româneşte. Eu eram cu spatele, şi în spatele meu era un 
buton de sonerie. Şi sun să pornească, să dăm drumul la film. Niciun film ! Mai vorbeşte 
ce mai vorbeşte şi iar sun. Niciun film. Plecăm repede sus, la mecanicul din cabină, să 
vedem ce se întâmplă. La cabină uşa încuiată cu două lacăte şi nişte copii ne spun că 
au venit nişte soldaţi ruşi, au luat nişte roţi şi au plecat cu ele. Se urcă ăsta în maşină 
şi pleacă în viteză la Comandamentul sovietic, că era foarte aproape. Noi ne-am dus pe 
jos, câţiva care eram cu el. A ajuns la Comandament şi a oprit maşina în faţă, a venit 
un soldat: „Striliaiu ! Nazat! Te împuşc!! Înapoi ! ”. Nervos, ăsta în uniformă, să treacă 
peste soldat. Nimic. Soldatul i-a pus pistolul în piept. S-a enervat, s-a urcat în maşină 
şi a plecat. După vreo două săptămâni apare Buta iar. Schimbat complet... S-a lămurit. 
Şi ne spune: „Să ştiţi că în trei, şase, nouă luni, maxim un an, va fi război între noi, 
că ruşii nu respectă Convenţia. Şi n-ar fi rău ca dumneavoastră să fiţi pregătiţi”. 

La masă cu noi atunci era şi un învăţător, Pridon!, dintr-o comună Părău, de acolo, 
care a fost ofițer austriac în primul război mondial, şi acum, tot aşa, era foarte luptător. 
Şi s-a apucat el şi a făcut pregătire pentru război. Şi-a plasat oameni din sat, din comunele 
vecine pe plutoane, pe companii... Asta era în '44 toamna, şi în '45 m-am dus într-o 
comună vecină şi m-am întâlnit cu el. Eu mergeam cu sania cu cai şi m-a rugat să îl iau 
şi pe el în sanie. Şi pe drum m-a lămurit că uite ce-a făcut el, aşa şi aşa, şi dacă vreau şi 
eu să particip. Ce puteam să zic? „Da! ” (râde - n.n.) Aşa eram eu, nu că să zic „să 


11. Ioan Pridon, născut la 13 ianuarie 1894/1899 în Părău, Braşov. A fost arestat la 20 decembrie 
1950 şi condamnat la moarte. A fost deţinut în închisorile Braşov şi Jilava. A fost executat la 
27 septembrie/27 decembrie 1952 la Jilava. Dorin Dobrincu (ed.), Listele morţii. Deținuți 
politici decedați în sistemul carceral din România potrivit documentelor Securităţii, 1945-1958, 
Polirom, Iaşi, 2008, p. 106; fişa matricolă penală din AANP. 

vedem”, să pun condiţii... Şi zice: „Vorbeşti cu Slătinaru”. Slătinaru era un tip foarte 
interesant, un autodidact. Provenea dintr-o familie a lui Aron Pumnul. Fusese armu- 
rier, lucrase într-o fabrică de armament şi şi-a făcut fel de fel de arme. Cu lunetă, de 
vânătoare, de război, de toate. Avea o sumedenie de arme. Şi le aduce acasă la mine. 
Şi el ne-a adunat vreo 10 inşi, toţi studenţi, şi ne purta să facem instrucţie, pregătire 
de război. 


[C.P.]: Asta unde se întâmpla ? 

În Veneţia. Eu eram în concediu, în vacanţă. Făceam şi câte 20 de kilometri pe zi, 
mers. Nu mâncare, nu băutură, nu nimic. Da’ nu comentam. Ce să comentez? Ne 
spusese... Adică noi ne pregăteam de război, în cazu’ când începea războiul. 

[C.P.]: Părinţii ştiau de asta ? 

Nu. Ho, ho! Cum să ştie? 

[C.P.]: Şi şeful câți ani avea ? 

Şeful era mai mare cu 10 ani, dar era un tip bine, bine făcut. Aşa. Şi ziceam că 
mergem la vânătoare. Draci! Făceam front şi câte 20 de kilometri pe zi, pe jos, fără 
mâncare, fără apă, fără nimic. Aşa. Şi ne spunea mereu: „Sudoare, multă sudoare ! În 
caz de confruntare, pierdeţi mai puţin sânge ! ”. Ăsta era dictonul. Şi ne freca şi acceptam, 
domne! Acceptam. Ne gândeam că mâine-poimâine o să fie război şi atunci să fim pre- 
gătiţi şi să terminăm odată cu comunismul. Şi atunci am mers benevol, nu ne-a obligat 
nimeni, decât dorinţa noastră... „Vultanul” se numea asociaţia. 

[C.P.]: Fraţi organizaţi milităreşte, cu grade ? 

Nu. Ăla era şef şi noi'nu ne cunoşteam decât pe orizontală. Vertical nu ne cunoşteam. 
Dar niciunul nu era dintre noi implicat în politică sau aşa, cu simpatii. Eram vreo 10 inşi, 
colegi, prieteni buni, studenţi toţi. Din sat eram trei inşi, prieteni dinainte, restul din 
satele vecine. Era din Şinca Marcel Cornea!?. E văr bun cu Doina Cornea, dar ea e din 
Ileni. Ta-su era farmacist în Şinca. El a fost ulterior împuşcat în casă la învățătorul 
Pridon, în '50. Dar asta se petrecea în 1946, '47. Ultima dată când am participat a fost 
în ziua când am plecat de aici, 30 decembrie 1947. Plecam să facem instrucţie cu pistolul 
automat. Ne duceam, treceam Oltul, era frig, ger şi furtună. Bătea vântul să nu scoţi 
un câine afară ! Numai prin Ardeal se întâmplă treaba asta. Noi prin zăpadă, dă-i pe-acolo 
şi prin vânt, prin furtună... Slătinaru, afurisitul, la 100 de metri reteza o rămurică d-aia 
de copac, cu arma cu lunetă, aşa era de bine instruit. Voiam şi noi, tot cu luneta, dar 
era imposibil. (râde - n.n.) 

[C.P.]: Dar făcuserăți armata... 

Am făcut armata. Eram instruit, dar nu cu arma cu lunetă. Şi îţi spun că e greu, că 
trebuie să iei întâi prin cătarea obişnuită şi după aceea să te uiţi prin lunetă. Dacă mişcai 
un pic nu mai era valabil. Domne, şi făceam tragerea acolo. Şi la un moment dat: 
„Stai! Nu mai trageţi! Aruncaţi armele! Sunteţi înconjurați! Predaţi-vă!”. Erau 


12. Marcel Cornea (1927-1950), student la Facultatea de Farmacie. Membru al grupului de 
partizani anticomunişti care activa pe versantul nordic al Munţilor Făgăraş. A fost prins în 
noaptea de 6/7 noiembrie 1950 şi executat imediat. Cicerone loniţoiu, Victimele terorii 
comuniste. Arestaţi, torturați, întemnițați, ucişi. Dicţionar C, Maşina de scris, Bucureşti, 
2002, p. 219. 

jandarmi. Ce ne facem? Unu dintre noi: „Hai să-i împuşcăm pe ăştia ! ”. Instructorul 
zice că se lasă cu represalii... Da’ ce facem? Dacă ne prind, ce ne facem? Eram 
înconjurați din trei părţi. Într-o parte era o prăpastie. De câte ori trec pe acolo mi se 
ridică părul pe spinare... Şi am sărit în prăpastie. Sinucidere curată! Da’ dacă vântul 
nu depunea un strat de zăpadă de doi-trei metri acolo, era grav. Dar am sărit în zăpadă 
şi ne-am afundat complet. Şi-i vedeam pe ăia pe marginea prăpastiei cum se uitau: 
„Unde dracu” au dispărut ăştia ? ”. Da’ nu ştiu cum au ajuns acolo, asta nu pot pricepe. 
Noi eram noi între noi, cine să ne trădeze ? Ceva s-a întâmplat, de s-a aflat. 

[C.P.]: Nu era pădurarul sau altcineva ? 

Pădurarul, Grancea!5, era cu noi, el nu putea să fie. L-am bănuit şi pe pădurar, deşi 
nu credeam, că era şi el împotriva comunismului, nu se discuta. Mă rog... Cum s-a 
înserat, că s-a înserat repede, că era furtună mare, am venit acasă şi le-am spus la ai 
mei: „Plec la Cluj”. „Eşti nebun! ” „Plec.” Şi am plecat pe la 4.30-5, cu autobuzul până 
la Rupea. De la Rupea am luat tren şi la 1 noaptea eram în Cluj. M-am dus la Colegiu” 
Academic, unde era bal în sala studenţilor. Acuma Regele a plecat... au făcut ăia bal. 
Şi am făcut acolo o altercaţie, m-am luat la bătaie cu unul, a venit Poliţia şi m-a arestat. 
Acolo, la arest, l-am cunoscut pe colonelul Crăciun!f. Era căpitan atunci. Şi dimineaţa 
mi-a dat drumul. Eu am plecat de acasă ca să îmi fac un alibi. Că ne-am despărţit atunci 
şi fiecare a căutat să-şi facă alibiu’. Şi lucrurile au mers bine, dar când m-am întors, 
Pridon, învățătorul, mi-a spus: „Fii atent, că eşti ochit de ăştia. Pleacă!”. Şi nu am 
mai prea venit pe acasă. Şi aşa am cunoscut-o pe soţia mea, că eram colegi. Apoi am 
terminat facultatea, şi nu m-am dus acasă sau la Făgăraş, am cerut post la Târgu Mureş, 
de unde era soţia. Şi aşa ne-am căsătorit, dar după ce am terminat facultatea. 


[C.P.]: Şi episodul de la Veneţia a rămas fără urmări pentru toţi ? 

Pentru moment, pentru toată lumea, dar în 1950, în ajunul Crăciunului, m-am dus 
acasă, la Veneţia. Socru-meu avea o vie, la Teaca!. Eu o tratasem pe soţia primului 
secretar şi, când m-am dus acasă, mi-a oferit maşina lui, aşa că le-am dus părinţilor 
nişte vin de la socri, un butoi de 100 de litri. La noi este obiceiul că feciorii din sat vin 
la colindat. Şi m-au anunţat să nu plec, că vin să mă colinde. Şi stăteam cu vecinii la 
un pahar de vin, glumeam, nu ştiu ce, şi văd că trece un pluton de securişti, foarte 
îmbrăcaţi, înarmaţi, duri, răi, condus de căpitanul Cârnu. Atunci nu ştiam cine e, cum 
dracul îl chema. E în Piteşti şi acuma. Trăieşte şi are o pensie... Trece prin faţa casei 
plutonul, apoi pe o uliţă laterală şi intră la fostul pădurar, ăla care era atunci cu noi. 
Familia mea avea două case, o casă mare şi una mică, alăturea. Noi eram în casa mică. 
Şi îl aduce pe pădurar şi îl bagă în casa mare. Eu nu am ştiut nimic. Apoi îl ia pe tata 
şi mă strigă cineva de-afară. Când ies, plină curtea de securişti. Şi podelele de la grajd 
le-au scos. Jireada de paie întoarsă pe dos... Şi mă cheamă un soldat pe scări: „Veniţi 
încoace ! ”. Când mă duc, tată-meu într-un colţ şi pădurarul în alt colţ. Şi îl bătea pe Grancea, 


13. Posibil Aurel Grancea, născut la 1 decembrie 1924 în Dridif, Braşov. A fost arestat la 1 decem- 
brie 1950 şi condamnat la 4 ani de închisoare corecțională. A executat pedeapsa în închisorile 
Piteşti, Braşov, Valea Neagră - Peninsula, Poarta Albă, Văcăreşti şi Jilava. A fost eliberat la 
29 noiembrie 1954. Informaţii din fişele matricole penale din AANP. 

14. Vezi nota 13, p. 20. 

15. Localitate în judeţul Bistriţa-Năsăud. 

domnule, să spună dacă am participat şi eu. Deci au venit după trei ani, în '50. Au aflat 
că am venit în sat şi au venit şi ei. Şi îl băteau, domnule... da’ animaliceşte. Cu patul 
armei îl loveau în cap, pe spinare, pe unde puteau. Cădea, îl ridicau: „Spune, mă ! ”. 


[C.P.]: Cine îl bătea ? 

Cârnu. Personal. Şi m-a aşezat într-un colţ: „Spune, mă, a fost ăsta cu voi, acolo ? ”. 
„Nu, domnule.” Îmi făcea ăla din ochi că nu mă spune, să stau liniştit. Dar ei totuşi au 
fost puţin... - cum să zic? - derutaţi, că era maşina primului secretar în faţă, avea 
număr special. Aşa că pe mine nu m-au luat. Altfel, dacă nu era maşina, nu ştiu ce se 
întâmpla. A venit o maşină, Jeep american, l-a luat pe pădurar şi l-a dus. Nu ştiam unde 
îl duce. A venit apoi aceeaşi maşină şi l-a luat şi pe tătă-meu... 


[C.P.]: Dar de unde aveau ei maşini americane ? 

Le-au cumpărat, că s-au vândut aicea maşinile americane aproape toate. Pe la judeţe 
erau maşini americane, jeepuri din ăstea. Şi după mine a venit un securist, n-a venit 
maşina. Şi m-a luat şi m-a dus la Primărie. M-a băgat într-o cameră... întuneric beznă. 
„Stai puţin aici !” Am rămas acolo singur şi am auzit cum l-au adus pe primarul satului, 
un comunist sadea. Şi Cârnu: „Bine, mă, banditule, cum s-a putut întâmpla aici aşa 
ceva şi tu să nu ştii? ”. Şi îl înjura pe primar... Din bandit şi din înjurături nu îl scotea. 
Şi ăla era comunist până în măduva oaselor. Şi apoi vine la mine primarul. Era un sătean 
sărac, îl ştiam foarte bine. Vă spun imediat şi cu el ce s-a întâmplat. Şi vine la mine şi 
m-a pus să dau o declaraţie că n-am participat. Am dat declaraţia şi mi-a dat drumul. 
Pe tătă-meu şi pe Grancea i-o dus la Făgăraş la Securitate, le-o luat câte-o declaraţie 
acolo, dar dimineaţa i-o adus acasă. Tata nu ştia nimic. Ăsta e episodul... Ei, ulterior 
eu nu am mai venit la Veneţia. Dar teamă mi-a fost, ce să spun ? Erau arestări şi mi-era 
teamă de arestare. 

Şi în 1950, toamna!€, Marcel Cornea şi încă unu'!” erau la Pridon în casă, dormeau. 
Cineva a turnat şi a venit un grup de securişti şi i-a găsit dormind, spre dimineaţă. 
Pridon era plecat la şcoală. Au dat năvală în casă şi ăştia s-au trezit. Marcel Cornea era 
la perete şi, când a văzut năvala, cum avea la cap pistolul-mitralieră, a vrut să-l ia, da” 
când să pună mâna pe pistol, l-a împuşcat ăia. Şi până la Şercaia, trei kilometri, până 
la medicul de acolo, Marcel Cornea era mort. Apăi toţi ăştialalţi au fost prinşi între 
timp şi a făcut puşcărie... Eu am scăpat. 

[C.P.]: Au făcut un lot din ei ? 

Da. Lotul Pridon. 

[C.P.]: Pridon şi mai cum îl chema pe el ? 

Parcă loan. Nu ştiu. Da’ dumneavoastră de ce nu ştiţi, domnule istoric? De ce nu 
ştiţi de jertfa acestui om? Apoi ăştia au năvălit în casă, securiştii. El s-a tras în fundul 
casei şi a spus: „Mi-am apărat fiii neamului şi îi voi apăra cât bate o inimă aici”. A 
fost arestat, judecat, condamnat la moarte şi executat. 

16. 6/7 noiembrie 1950. Cicerone Ioniţoiu, Victimele terorii comuniste... Dicţionar C, p. 219; Ion 
Gavrilă Ogoranu, Brazii se frâng, dar nu se îndoiesc, I, Marineasa, Timişoara, 2001, p. 164. 

noiembrie 1950 şi condamnat la 15 ani de muncă silnică. A executat pedeapsa în închisorile 
Braşov, Jilava, Piteşti, Gherla şi Aiud. A fost eliberat la 1 august 1964. Cicerone Ioniţoiu, 
Victimele terorii comuniste... Dicţionar C, p. 219; Ion Gavrilă Ogoranu, op. cit., p. 164; 

Am mai avut un prieten din sat, ofiţer de cavalerie, care era comandantul unui depozit 
de armament de la Făgăraş şi care pur şi simplu a deschis băieţilor fugiţi în munţi 
depozitul să îşi ia ce vor de acolo: armament, echipament, ce vor. Şi acum occidentalii 
ne reproşează că „Voi, practic, ce aţi făcut? ”. Adică n-am făcut ce-au făcut francezii, 
cu Maquisul ăla al lor şi nu ştiu ce... 

Dar vreau să vă mai spun că noi am depus un jurământ, atuncea, cu Pridon, care 
suna cam aşa: „Intrând conştienţi de ce facem, nu ne-a obligat nimeni să facem. Suntem 
conştienţi că împotriva noastră vor fi trimişi români tineri, îndoctrinaţi, cărora să le 
păstrăm pe cât posibil integritatea fizică şi viaţa”. Adică nu vom împuşca niciodată pe 
cineva neobligaţi, decât dacă ne apărăm. „Acolo unde suntem noi e un colţişor din ţară 
care nu este supus bolşevismului. Noi vom respecta integritatea instituţiilor statului : 
căile ferate, clădiri...” Ăsta a fost şi motivul pentru care nu am dărâmat niciun tren. 
Că aveam posibilitate, să ştiţi, da’ n-am făcut-o! „Şi dacă vom fi învinşi, vom suporta 
rigorile legii fără crâcneală” - lucru pe care l-am făcut -, „iar dacă vom învinge, ne 
vom retrage şi vom lăsa treburile statului pe mâna politicienilor.” Niciunul dintre noi 
nu a aspirat la vreun post. 


[C.P.]: Am înțeles. Ce aţi făcut după terminarea facultăţii ? 

Am terminat facultatea şi am fost numit, la alegerea mea, medic de circumscripție 
în cea mai săracă comună din judeţul Mureş, cu probleme grave, medicale, complexe. 
Am vrut să mă lămuresc pe mine de ce sunt în stare. După care am fost promovat şi am 
dat un concurs la Clinica Chirurgicală din Târgu Mureş, instituţie ungurească, unde se 
vorbea ungureşte. Eu nu ştiam niciun cuvânt ungureşte. M-am dus la profesorul de 
chirurgie şi l-am rugat: „Domnule profesor, eu sunt cutare, dintr-o comună în care nu 
se vorbeşte ungureşte, dar aş vrea să fac chirurgie la dumneavoastră. Sper să învăţ pe 
parcurs”. „Ha keresek, kedves kolega, nekem volna egy hely.” Adică: „Dacă caut, 
dragă colega, eu aş avea un loc”. Şi a continuat: „Dar sunt cinci înscrişi până acuma, 
dumneata eşti al şaselea. Dacă chiar vrei să faci chirurgie la mine, atunci ce pot face 
pentru dumneata e să dai examen în limba română”. Am dat examenul. Nu ştiu dacă am 
fost cel mai deştept de acolo, dar l-am luat şi am fost primit eu. În clinică am fost bine 
văzut, foarte bine tolerat, niciodată marginalizat. Eram singurul român. Pe urmă a mai 
venit un român şi a venit şi soţia mea, la Interne, la endocrinologie, dar n-am observat 
niciodată ca un medic sau personalul clinicii să marginalizeze sau să se ocupe mai puţin 
de cineva pe motive naţionale. Toţi erau maghiari, însă erau de bună calitate. Şi eu am 
rămas - cum să spun? - cu impresia aceasta, că putem să trăim împreună cu celelalte 
etnii, fiecare cu specificul lui. Şi am şi spus: dacă 1.000 de ani am trăit aici împreună, 
cu bine, cu mai puţin bine, cu rău, cu mai puţin rău, de ce să nu mai trăim în pace, în 
prietenie, încă 1.000 de ani? Şi atunci mai vedem noi cum o fi! 


[C.P.]: La Târgu Mureş cât aţi stat ? 
Din 1950 până 1956, când m-au arestat. 
[C.P.]: Nu ați avut probleme cu Securitatea până la arestare ? 


Ba da, în '52, în perioada când funcţionam ca medic stagiar în clinica chirurgicală 
a profesorului Matias, am fost interpelat de două ori de Securitate ca să devin turnător, 
colaborator. Prima oară m-am făcut că nu înţeleg ce vor şi m-au lăsat în pace. După 
vreo doi ani a apărut în cabinetul vicepreşedintelui Sfatului Popular de la Regiunea 
Autonomă Maghiară, care era român, Bob loan, un locotenent de Securitate maghiar. 


52 EXPERIENŢE CARCERALE ÎN ROMÂNIA COMUNISTĂ 


A început să îmi pună nişte întrebări, da’ răspunsurile nu l-au satisfăcut. S-a enervat şi 
a ieşit în anticamera cabinetului. A venit vicepreşedintele şi m-a întrebat: „Ce vrea 
ăsta cu dumneata, domnule doctor ? ”. Pe vicepreşedinte îl operasem, îl cunoşteam bine. 
Şi îi zic: „Uite ce vrea...”. L-a chemat. „Bine, mă, nu ţi-e ruşine? Păi ştii ce munceşte 
omul ăsta, mă? Şi învaţă, şi lucrează. Ce ai de gând cu el?” S-a înfuriat ăla şi a plecat 
nervos. N-am mai avut niciun semn după treaba asta şi nu s-a mai întâmplat nimic până 
la arestare. 

Şi în 1956, ieşind de la clinică după o noapte de gardă, am întâlnit doi foşti generali, 
pe care îi cunoşteam din vedere: Vlădescul? şi Gradu!”. Ploua uşor. M-au oprit şi am 
intrat în catedrala ortodoxă, frumoasă, impunătoare, şi acolo m-au întrebat întâi ce părere 
am eu despre evenimentele din Ungaria, care erau în derulare. 


[C.P.]: Aşadar asta se întâmpla în toamnă ? 

Toamna, în 30 octombrie, poate mai devreme cu câteva zile. Şi eu am spus că nu 
prea am păreri, că „eu lucrez”. Ceilalţi colegi, care erau maghiari, nu mai lucra niciunul, 
toţi călăreau un aparat de radio şi ascultau despre evenimente. Dar zice unu’: „Uite, 
domnule doctor, noi vă ştim, vă cunoaştem, şi poate că şi dumneavoastră pe noi, dar 
am avea o rugăminte, dacă acceptaţi. Uitaţi ce vă cerem: sunteţi prieten cu maiorul 
Firulescu2”. Maiorul Firulescu era, într-adevăr, prieten de-al meu. Făcuse războiul în 
Rusia, fusese prizonier cu generalul de la Cluj, comandantul?! armatei a III-a, însă era 
scos din armată atunci. „Am vrea să îl rugăm pe Firulescu, dacă ar vrea, să se ducă la 
generalul de la Cluj şi să îl întrebe cam ce părere are el despre evenimentele din Ungaria.” 


[C.P.]: Generalul era în funcţie ? 

În funcţie. Că o venit comunist din Rusia, cu diviziile alea... „Să ştiţi că fac treaba 
asta.” Eu înainte răspundeam de aviația sanitară, de avionul sanitar de la Târgu Mureş 
şi îi cunoşteam pe piloţi. Şi mă gândeam să îl ducă până la Cluj, să vorbească cu 
generalul. Nu mai eram atunci la aviația sanitară, dar cunoşteam piloţii şi mă ascultau. 
Am vorbit cu Firulescu: „Da, de acord”. Şi aşa am aderat la un grup de care nu prea 
Ştiam eu mare lucru... 


[C.P.]: Dar v-aţi dat seama că au un plan, că e un grup constituit ? 


18. Mircea Vlădescu, născut la 25 februarie 1899 în Târgovişte, Dâmboviţa. A fost arestat la 
2 noiembrie 1956 şi condamnat la 10 ani de temniţă grea. A executat pedeapsa în închisorile 
Sibiu, Aiud şi Periprava. A fost eliberat la 14 aprilie 1964. Informaţii din fişa matricolă penală 
din AANP. 

19. Ioan Gradu, născut la 1 august 1897 în Botoşani. A fost arestat la 4 noiembrie 1956 şi con- 
damnat la 10 ani de temniţă grea. A executat pedeapsa în închisorile Târgu Mureş, Sibiu, 
Aiud, Gherla şi Periprava. A fost eliberat la 17 aprilie 1964. Informaţii din fişa matricolă 
penală din AANP. 

20. Constantin Firulescu, născut la 3 septembrie 1909 în Oprişor, Mehedinţi. A fost arestat la 
4 septembrie 1956 şi condamnat la 18 ani de muncă silnică. A executat pedeapsa în închisorile 
Sibiu, Târgu Mureş, Jilava şi Gherla. A fost eliberat la 14 aprilie 1964. Informaţii din fişele 
matricole penale din AANP. 

21. Nicolae Cambrea (1900-1976), general român, a luptat în cel de-al doilea război mondial şi 
a fost luat prizonier în 1942. A fost comandantul Diviziei „Tudor Vladimirescu” şi a condus 
Comisia Electorală a Armatei, la alegerile din 19 noiembrie 1946. A condus Regiunea a III-a 
Militară, cu sediul la Cluj (2 mai - 25 noiembrie 1949); http://ro.wikipedia.org/wiki/ 
Nicolae_Cambrea, accesat la 25 ianuarie 2012. 

Sigur. Mi-am dat seama imediat ! 

[C.P.]: Şi ştiaţi ce implică asta, că poate să fie periculos... 

Da’ bineînţeles. Dar am acceptat riscul. Dar mai mult decât atât: ajung acasă şi îl 
întâlnesc pe socru-meu, loan Faliboga??, împreună cu un colonel, Vizitiu?, tot deblocat. 
Eh, bănuiam eu şi ştiam că socrul meu duce o activitate „subversivă”. El fusese învăţător. 

[C.P.]: Puteți să spuneţi câteva cuvinte despre socrul dumneavoastră ? 

Era un luptător, un tip deştept, făcea poezii, era şi ziarist. Păi, ştii ce a făcut? Înainte 
de a merge pe front l-au numit învăţător într-o comună unde avea ceva pământ rămas 
de la unguri care au plecat în Ungaria. Şi s-a dus la Cluj cu un grup de oameni din satul 
ăla, pe jos, domne, că nu aveau bani. Şi de acolo până în Cluj sunt vreo 150 de kilometri. 
Şi s-au dus pentru proces, ca să obţină pământul. Era un tip interesant, un luptător. În 
armată a fost căpitan şi a luptat pe jos, domnule, până la Cotul Donului şi înapoi la fel. 
Fusese decorat cu medalii, cu chestii din acestea. Şi el era directorul unei şcoli din 
Târgu Mureş, însă pentru că nu a aderat la Partidul Comunist, l-au trimis la Toplița”. 

[C.P.]: Faliboga a făcut politică ? 

A fost înscris la social-democraţi, la Titel Petrescu”, până când s-au unificat, şi 
atunci l-au dat afară pentru că a fost militar în Rusia. L-au dat afară, nu l-au primit în 
Partidul Comunist. Altfel, dup-aia, n-a făcut, dar zic ăştia că ar fi făcut cam ţărănistă. 
Aşa am citit şi eu în nu ştiu ce ziar, din anchetele astea ale lui. El a făcut facultate, da’ 
eu nu am ştiut asta, ştiam doar că a fost militar. Şi, cum v-am spus, erau ofiţeri activi 
în organizaţie. La un moment dat, Faliboga primeşte o scrisoare de la un coleg de-al 
lui, învăţător, la care îi murise soţia, rămăsese cu trei fete minore şi era internat la un 
spital din Bucureşti, unde a şi murit. Şi în scrisoare îl roagă să le urmărească în viaţă 
pe fetele lui. Ce a făcut Faliboga? Am fost şi eu odată la Târgu Mureş, cu soţia, încă 
nu eram căsătoriţi, în vizită la fete. Locuiau într-o cameră şi într-un antreu modest, 
sărac. Făcuseră un pom de Crăciun şi a luat foc perdeaua de la geam. Abia am stins-o... 
Dar erau sărace ! Toate trei n-aveau decât un palton. Două erau de şcoală, una era mai 
mică. Avea unchi, mătuşi, dar nu a venit niciunul. Şi le-a luat Faliboga la el şi, deşi era 


22. loan Faliboga, născut la 28 mai 1905 în Vlăsineşti, Botoşani. A fost arestat la 2 noiembrie 
1956 şi condamnat la moarte, pedeapsă comutată ulterior la muncă silnică pe viaţă, respectiv 
la 25 de ani de muncă silnică. A executat pedeapsa în închisorile Târgu Mureş, Jilava şi Gherla. 
A decedat la 1 august 1963 în închisoarea Gherla. Informaţii din fişa matricolă penală din AANP. 

23. Jenică Vizitiu, născut la 22 ianuarie 1909 în Dorohoi, Botoşani. A fost arestat în 1950 şi 
condamnat la un an cu suspendare pentru fals în acte publice. A fost rearestat la 2 noiembrie 
1956 şi condamnat la muncă silnică pe viaţă, pedeapsă redusă ulterior la 25 de ani de muncă 
silnică. A executat pedeapsa în închisorile Târgu Mureş, Jilava, Gherla, Giurgeni şi Ostrov. 
A fost eliberat la 1 august 1964. Informaţii din fişa matricolă penală din AANP. 

24. Localitate în judeţul Harghita. 

25. Constantin-Titel Petrescu (1888-1957), avocat, om politic, lider al Partidului Social Democrat 
din România, ministru secretar de stat în guvernul Sănătescu (august-noiembrie 1944). S-a 
opus fuziunii cu PCR şi a înfiinţat Partidul Social Democrat Independent. A fost arestat la 
6 mai 1948 şi condamnat la muncă silnică pe viaţă. A executat pedeapsa în închisorile Jilava, 
Sighet. A fost eliberat în noiembrie 1955, în schimbul semnării unei scrisori în care lăuda 
regimul comunist, publicată în epocă în cotidianul Scânteia. Grav bolnav încă din închisoare, 
a murit doi ani mai târziu ; http : //www.psd-ctp.ro/ro/istoria/constantin-titel-petrescu/, accesat 
la 15 mai 2012. 

o lipsă de camere în clădirea aia, le-a dat o cameră fetelor. Faliboga avea şi el două fete, 
şi hainele soţiei mele şi a surorii ei le-a dat lor. Aşa era el. Şi le-a întreţinut ani de zile, 
şi le-a urmărit educaţia, până le-a măritat. Pe cea mică voia să o dea şi la facultate, că 
era şi mai inteligentă. Le-a şi înzestrat, că o fată trebuia să aibă plapumă când se mărita, 
perne, nu ştiu cum era. Una a măritat-o cu un ofiţer de artilerie, Sopoţeanu%, foarte 
bine băiatul, oltean de lângă Craiova, care a intrat şi el la zdup. Pe trei fiice le-a măritat 
cu ofiţeri, că dacă el a făcut şcoala de ofiţeri în rezervă, veneau mereu la noi prieteni, 
ofiţeri... Faliboga, cum avea şi via, avea vin la dispoziţie şi toţi veneau acolo. 

Ei, şi pe la Topliţa, pe-acolo, a dat peste o situaţie foarte interesantă. Acolo fuseseră 
împuşcaţi într-un sat, Răstolița”, câţiva inşi care au fost partizani (deşi mie nu îmi place 
termenul partizan) în Vrancea. Erau trei sau patru refugiaţi, fugiţi din Moldova, de la 
Focşani. I-au arestat lângă Târgu Mureş, într-o comună (îmi scapă numele acum) şi au 
fost împuşcaţi în faţa populaţiei. Şi populaţia era foarte revoltată. 

[C.P.]: Dar în ce sens erau aceia refugiaţi ? 

Au fost fugari, urmăriţi grav. Şi s-au refugiat, au fugit în zona aceasta, pe Valea Mureşului. 

[C.P.]: Ştiţi şi numele lor ? 

Grigorescu”, Cengher%, Popovici, Gheorghiu, Andraş” şi Titeanu. Şi i-au prins 
acolo prin '50, prin 'S1, şi i-au împuşcat. Pe Grigorescu l-au împuşcat în gară la Craiova, 
pe ăştilalţi i-au prins, i-au judecat, i-au condamnat la moarte şi i-au executat prin 


26. Ştefan Sopoţeanu, născut la 4 aprilie 1923 în Seaca de Pădure, Dolj. A fost arestat la 18 noiem- 
brie 1956 şi condamnat la 15 ani de muncă silnică. A executat pedeapsa în închisorile Sibiu, 
Aiud, Gherla, Salcia, Giurgeni, Galaţi şi Jilava. A fost eliberat la 28 iulie 1964. Informaţii din 
fişa matricolă penală din AANP. 

27. Localitate în judeţul Mureş. 

28. Alexandru Gh. Grigorescu, născut la 6 aprilie 1920 în Căciulaţi, Ilfov. Locotenent. A intrat 
în conflict cu cadrele politice din Divizia „Tudor Vladimirescu” şi a fost arestat pe frontul din 
Cehoslovacia. A fost judecat pentru instigare antidemocratică şi achitat. A fost rearestat la 
15 iunie 1948. În decembrie 1948, împreună cu Ioan/Eugen Cengher şi Virgil-Micu Gheorghiu, 
a fost dus în comuna Răstolița, în lanţuri şi cu pancarte la gât pe care scria „trădători, fascişti 
şi spioni”. Au fost executaţi la marginea comunei şi lăsaţi la vedere până la 28 decembrie, 
când au fost înmormântați într-o groapă comună. Cicerone Ioniţoiu, Victimele terorii comuniste. 
Arestaţi, torturați, întemnițați, ucişi. Dicţionar F-G, Bucureşti, Maşina de scris, 2002, p. 283; 
Dorin Dobrincu, op. cit., p. 117 ; Ilie Şandru, „Popas cu amintiri la Răstolița”, în Cuvântul 
liber. Cotidian mureşan democratic şi independent, nr. 114, 11 iunie 2004. 

29. loan/Eugen Cengher, născut la 25 februarie 1911 în Brâncoveneşti, Mureş. A fost arestat la 
15 mai 1948. În decembrie 1948, împreună cu Alexandru Gh. Grigorescu şi Virgil-Micu 
Gheorghiu, a fost dus în comuna Răstolița şi executat la marginea comunei. La 28 decembrie 
au fost înmormântați într-o groapă comună. Cicerone Ioniţoiu, Victimele terorii comuniste... 
Dicţionar C, p. 78; idem, Victimele terorii comuniste... Dicţionar F-G, p. 190; Dorin 
Dobrincu, op. cit., p. 117; Ilie Şandru, art. cit. 

30. Virgil-Micu Gheorghiu, născut la 21 octombrie 1920 în Constanţa. A fost arestat la 10 iulie 
1948 şi condamnat la 15 ani de închisoare. A fost dus în comuna Răstolița împreună cu Ioan/ 
Eugen Cengher şi Alexandru Gh. Grigorescu. A fost ucis la 19 decembrie 1948 în anchetă. 
La 28 decembrie a fost înmormântat împreună cu ceilalţi doi într-o groapă comună. Cicerone 
Ioniţoiu, Victimele terorii comuniste. Dicţionar F-G, p. 190; Ilie Şandru, art. cit. 

31. Posibil Gheorghe Andraş, elev din Topliţa. A fost arestat şi împuşcat de Securitate în 1949 
lângă Stânceni. Cicerone Ioniţoiu, Victimele terorii comuniste... Dicţionar A-B, p. 45. 

împuşcare. Şi la împuşcare au adunat populaţia din jur ca să ia aminte. Şi a creat o 
situaţie foarte dură acolo, de nesiguranţă. Lumea n-a privit favorabil împuşcarea lor, 
din contră. Populaţia era foarte revoltată că i-au împuşcat în piaţă. 

[C.P.]: Era sat cu populație mixtă ? 

Da, români şi maghiari. Şi tocmai atunci Faliboga, care era directorul unei şcoli din 
Târgu Mureş, a fost mutat disciplinar la Topliţa, lângă Răstolița, în atmosfera aia de 
revoltă populară, în atmosfera aceasta anticomunistă gravă. Şi trecând prin gări, că făcea 
naveta săptămânal la Topliţa, el sta de vorbă cu ceferişti. Toată lumea vorbea de comu- 
nism, Că „ce rău merge în comunism”, că nu ştiu ce. „Păi, uite, dacă ne merge aşa rău, 
hai să facem ceva, să ne opunem.” Şi, discutând cu unii, cu alţii, au hotărât să facă o 
organizaţie. Aşa a făcut o formaţiune la care i-a” zis „Comitetul Naţional de Eliberare”. 
Şi au fost foarte mulţi intelectuali. Acuma eu nu ştiu care era situaţia, că eu n-am fost 
angrenat în treaba asta prea intens, deşi locuiam în aceeaşi casă, da' eu eram foarte 
ocupat. Vă spun că eu nu ştiam altceva decât medicină şi chirurgie, operaţii, să învăţ, să 
dau examene. Eu nu am fost angrenat în treaba asta. Dar veneau mereu mulţi alţii. Şi 
vă spun că era o atmosferă foarte... tensionată. Lumea era împotriva comunismului. De 
exemplu, Faliboga avea o vie la Teaca. Foarte bun vin avea. Şi trebuia sa predai vinul la 
cotă, şi îţi dădea mai nimic pe el. Iar ce îţi rămânea, trebuia să îl vinzi pe un leu kilogramul. 
Şi nu aveai voie să aduci în Târgu Mureş decât 10 litri. Şi lumea începuse, de exemplu, 
să facă damigene duble. Băga un dop în gura damigenei, punea nişte lapte deasupra dopului 
şi apoi alt dop. Că dacă desfăcea dopul de deasupra, să creadă că e lapte în damigeană. 

Sau, de exemplu, m-am dus odată cu Faliboga în Pindic, o comună lângă Teaca, 
unde avea via, cu maşina Sfatului Popular regional, un jeep american, galben. Şi am 
tras la un prieten de-al lui, să cumpărăm nişte carne, că el cam „făcea” carne. Când 
am intrat cu Faliboga în curte, nimeni! Uşile deschise, focul ardea în sobă, mămăliga 
pe sobă: „Băi, nea cutare ! ”. Nimic. Când o văzut că o oprit jeepul, nea cutare o rupsese 
la fugă de frică. Aşa era lumea, cu teamă. Toată lumea era înspăimântată de treaba asta. 

Ei, şi discutând Faliboga cu unii, cu alţii, s-au hotărât ei să facă asociaţia asta. Şi 
au făcut o formaţiune foarte mare, că sperau fie într-un război între URSS şi Vest, fie 
într-o anomalie în sistemul comunist, mai târziu, şi atunci să acţioneze. Şi calea ferată 
între Teiuş şi Izvorul Mureşului, chiar până la Braşov, era ocupată de ei, adică aveau 
oamenii lui. Erau şi militari, doi generali... 


[C.P.]: Deci era o treabă bine pusă la punct. 

Da. Dar ei au început mai demult. Din '50 începuse, la ţară, prin diferite oraşe. 
Aveau oameni la un depozit de armament, în caz de conflict să se şi înarmeze. Nu ştiu 
dacă nu aveau şi legături cu Mărgineanu”, ofiţerul ăla... Am fost anchetat la Securitate 
despre el, dacă venea la Faliboga. Cumnatul meu era militar şi veneau mulţi ofiţeri. Nu 
ştiu care o fi fost Mărgineanu, însă băieţii din jurul lui, în puşcărie, spuneau că auziseră 
că el a fost arestat şi că venea la Târgu Mureş... Mărgineanu ăsta a fost, într-adevăr, 
un om nemaipomenit. El trebuia să aprindă flacăra în Ardeal. 


[C.P.]: Dar cei din grupul lui Faliboga nu ştiau ce s-a întâmplat din '45, cu toate 
arestările şi omorurile Securităţii ? 


32. Teodor Mărgineanu, născut la 11 ianuarie 1932 în Caşva, Mureş. Locotenent la UM 03425 
Prundul Bârgăului. A fost arestat la 20 decembrie 1956 şi condamnat la moarte. A fost executat 
la 26 iunie 1957 la Gherla. Informaţii din fişa matricolă penală din AANP. 


56 EXPERIENŢE CARCERALE ÎN ROMÂNIA COMUNISTĂ 


Dar cum să nu ştie? 

[C.P.]: Şi totuşi au făcut grupul. 

Da. Aşa era atmosfera. 

[C.P.]: Să revenim la episodul în care doi generali v-au abordat la Târgu Mureş... 

Da. Mi-au cerut să vorbesc cu Firulescu. El a fost de acord, dar nu a mai apucat să 
facă ceva, că l-au arestat. Dar atunci, cum v-am spus, eu m-am dus acasă şi acolo era 
socru’ meu, cu un fost colonel, discutau problema. Şi m-au pus în temă şi pe mine care 
e situaţia în Ungaria şi ce vor ei să facă. Mai mult decât atât, ei aveau Căile Ferate în 
mâna lor, da’ le mai trebuiau drumurile, să-şi asigure transportul rutier. Şi eu eram 
prieten cu directorul de la IRTA. Eu am zis „da”, şi că chiar trebuie, că în Ungaria 
făcuseră bine ce au făcut. Şi aşa am fost băgat şi eu, arestat şi condamnat, pentru că 
am iniţiat intervenţia violentă. Şi pentru asta am primit 18 ani... 

[C.P.]: Cum v-au arestat ? Cum a decurs totul ? 

Eram de gardă la spital şi operam, noaptea. Vine portarul şi zice: „Securitatea 
întreabă cine e de gardă”. Eram doi. Celălalt, care era maghiar, s-a speriat de moarte 
că-l ia. (râde - n.n.) Eu parcă nu eram chiar aşa, nu mă consideram aşa vinovat, dar, 
în orice caz, a fost o noapte infernală. Dimineaţa trebuia să mă duc la farmacia spitalului 
să recuperez medicamentele pe care le-am folosit în cursul zilei de gardă, că trebuia 
întotdeauna înnoit stocul de medicamente. Şi văd că intră în curtea spitalului din Târgu 
Mureş o maşină Ford, mare, elegantă, frumoasă. Nu avea voie decât Salvarea să intre. 
Şi am zis: „Mă, cine o fi ăsta, care să beneficieze de maşina asta ? ! Cu cine o fi venit 
maşina asta ? ”. Şi când ies din farmacie, şase împistolaţi aşteptau la uşă. Mă legitimează 
şi zice: „Trebuie să veniţi cu noi! ”. Asta era în ziua de 15 noiembrie '56%. Fuseseră 
arestări masive în Târgu Mureş... 


[C.P.]: Socrul dumneavoastră fusese şi el arestat ? 
Da, în 2 noiembrie 1956. 


[C.P.]: Cum l-au arestat pe el ? 

L-au urmărit ani de zile, de prin '53-'54 în toată zona aia. Eu nu ştiu, da’ atâţia bani 
a cheltuit Securitatea să îi urmărească... Unde se ducea Faliboga, era urmărit, că avea 
o organizaţie foarte întinsă. Domne, şi din Bucureşti erau câţiva inşi. Apoi nu ştiu care 
a fost situaţia, dar ei ziceau că centrul e la Bucureşti. Faliboga ar fi fost numai pe Valea 
Mureşului. Dar nu ne cunoşteam. De exemplu, cine m-a băgat pe mine în treaba asta n-a 
fost Faliboga, au fost doi dintre ăştia ai lui. Şi asta deşi eram în casă cu el, locuiam împreună... 

Şi în '56 el lucra ca revizor la o întreprindere de îngrăşare a animalelor, că l-au dat 
afară din învăţământ, şi avea suprafaţă mare de control. Era aproape de unde stăteam 
noi. Dimineaţa eu m-am sculat ca de obicei, la cinci, că la şapte eram în clinică. S-a sculat 
şi el, şi-a făcut pantofii, că era un tip milităros, şi a plecat. Când am venit acasă, la 
amiază, sună telefonul. Era de la întreprinderea unde lucra, o duduiţă : „Domnu” doctor, 
l-au arestat pe domnul Faliboga! ”. În 2 noiembrie era treaba asta. Ne-am pregătit de 
percheziţie... Avea o mulţime de scrieri, de treburi, şi astea le-a ars soacră-mea. Avea 
şi poezii frumoase. Şi ţinea, domne, nişte discursuri... de plecai pe front. (râde - n.n.) 


[C.P.]: Dumneavoastră nu i-aţi spus lui Faliboga despre întâlnirea cu generalii sau 
nu discutaţi probleme de astea ? 


33. Potrivit fişei matricole penale, a fost arestat la 14 noiembrie 1956. 

De la ăştia m-am dus direct acasă şi acolo Faliboga stătea de vorbă cu colonelul 
Vizitiu. Deblocaţi erau ăştia, toți. Erau licențiați, da? erau scoşi din armată. Nu erau 
bătrâni, ca să zici aşa, da” au fost deblocați. Şi ei m-au pus la punct cu ce se întâmplă 
în Ungaria. Dar socru’ nu a încercat să mă atragă. N-a vorbit niciodată despre astea. 
Domnule, eu eram foarte ocupat. Dacă îţi spun că în zilele alea, cu evenimentele din 
Ungaria, numai eu operam, că toţi ceilalţi colegi călăreau aparatul de radio. Erau 
maghiari, atenţi la ce se întâmplă în Ungaria, şi trebuia cineva să opereze. Şi eu, domne, 
am dat toată viaţa mea pe medicină şi pe chirurgie. Adică n-am petrecut, să îmi pierd 
nopţi cu băuturi, cu chefuri, cu distracţii. Toată viaţa am învăţat. Eu sunt copil de ţăran, 
pe mine m-a dat la şcoală şi m-a întreţinut la şcoală cu greu taică-meu. Şi atunci nu 
m-amestecam în niciun fel în treburi din astea. 

Şi atunci m-a chemat şi pe mine. Şi de acolo mi s-a tras. Ştii? „Ce se întâmplă în 
Ungaria?” Ce părere am de asta. Şi zic: „Domne, după cum merg lucrurile în 
Ungaria...” — erau favorabile, era în 30 octombrie - „o acţiune...”. Ei ziceau o acţiune 
militară, că aveau militari. Nu aveau arme, dar aveau posibilităţi, aranjamente, că era 
un depozit militar undeva lângă Reghin şi aveau oameni acolo. 


[C.P.]: Da’ ei nu se gândeau ce implică treaba asta ? Că era, practic, insurecție ? 

Da, o insurecție armată! Păi aşa au şi considerat-o, prin violenţă. Şi în realitate aşa 
e, de ce să zic? Şi eu am zis: „Într-adevăr, să fie...” - n-am zis să fie atacați ruşii — 
„urmăriţi ruşii în trecere prin România”. La ora aia se retrăgeau ruşii din Budapesta, 
din Ungaria. Şi am zis să fie urmăriţi. Nu atacați, da’ urmăriţi, şi dacă ei răspund cumva 
cu violenţă, atunci să răspundem şi noi cu violenţă! Da' v-am spus cum stăteau 
lucrurile... Lumea era împotriva comuniştilor, era o atmosferă de ziceai că dacă le dă 
arma, pleacă toţi la luptă. Adică ţăranii o duceau foarte greu cu cotele astea obligatorii. 
Intelectualii erau cu salarii de mizerie, iar muncitorii extenuaţi. Nimeni nu trăia bine. 
Trăia” bine ei, activiştii! Şi o făceau în văzul populaţiei, că nu se fereau. 


[C.P.]: Deci pe socru l-au arestat că a fost urmărit... 
Da’ aveau între ei şi un turnător. Ei în 31 octombrie au avut o şedinţă şi au hotărât 
acţiune considerând că se retrag ruşii din Ungaria prin ţara noastră. 


[C.P.]: Cine a fost turnătorul ? 

Era printre şefi. [Gheorghe] Popa, şeful gării din Târgu Mureş. 

[C.P.]: Au aflat după aia că el i-a turnat ? 

Au aflat până la urmă, că în anchetă, când răspundeau la întrebări, ăia îl ocoleau pe 
Popa. Când se vorbea de el, anchetatorii schimbau vorba. Şi atuncea au hotărât să nu 
mai răspundă la întrebări până nu vine Popa, că şi el era şef. Că erau patru şefi: 
Faliboga, Maier", Popa şi încă unv’, nu ştiu cum îl cheamă. Pe ăştia îi freca de le 
ieşea ochii, şi pe Popa nu. Şi ca să dovedească de ce nu vine Popa, au adus un sicriu 


34. Gheorghe Maier, născut la 10 mai 1905 în Tărtăria, Alba. A fost arestat la 4 noiembrie 1956 
şi condamnat la moarte, pedeapsă comutată ulterior. A executat pedeapsa în închisoarea Gherla. 
A fost eliberat în 1964. Interviu cu Alexandru Maier, în Cosmin Budeancă (coord.), op. cit., 
p. 195. 

35. Ioachim Vlad, născut la 22 iunie 1910 în Pănade, Alba. A fost arestat la 5 noiembrie 1956 şi 
condamnat la moarte, pedeapsă comutată ulterior la muncă silnică pe viaţă, respectiv 25 de 
ani de muncă silnică. A executat pedeapsa în închisorile Sibiu, Târgu Mureş, Jilava şi Gherla. 

pe care scria Popa, chipurile că ar fi murit în anchetă. Trăieşte şi acuma Popa. Plânge 
şi îi pare rău... Eu nu am vorbit cu el, dar au vorbit alţii. Recunoaşte. Turnători au fost 
mulţi din lotul lor, mulţi. Într-un ziar sunt informatorii care l-au urmărit pe Faliboga. 
l-au zis afacerea „Mistreţul”, aşa l-au codificat. 


[C.P.]: Dar oare cum s-a întâmplat asta ? Pe de o parte ai curaj, te angrenezi într-o 
mişcare riscantă, iar pe de altă parte ajungi turnător. 

Domne, depinde de avantaje, chestii, socoteli. Ce ştiu eu? Unii se gândeau şi la avan- 
taje. Domne, eu am văzut în dosarul meu de la CNSAS: în Craiova am avut cel puţin 
20 de urmăritori, dar cu nume fictive şi nu ştiu cine sunt. 


[C.P.]: Puzeaţi cere să vi le deconspire ? 

Unde-i CNSAS-ul ăsta? S-a mutat. Da’ nu îmi place de ei. Ţi-am spus că nu îmi 
place de Ticu Dumitrescu”. 

[C.P.]: Şi dacă l-au arestat pe socru, nu vă aşteptaţi şi dumneavoastră la arestare ? 

M-aşteptam şi nu m-aşteptam... Dar nu credeam ca treaba asta să se termine aşa. 
Şi zice un securist: „Trebuie să veniţi cu noi, să participaţi la o percheziţie domiciliară ! ”. 
„Poftiţi cheile, acolo e soacra mea, vă pune la dispoziţie toată casa să faceţi percheziţie.” 
„Nu, trebuie să fiţi dumneavoastră acolo.” „Domnule, dar am bolnavul pe masă, de 
operat ! Îi dă anestezia acum, mă duc să mă spăl.” „Nu, mergeţi întâi, că vă aducem 
imediat înapoi.” Mi-am luat un halat pe mine. „Nu, îmbrăcaţi-vă în haine civile.” M-am 
îmbrăcat şi, când colo, Fordul ăla mare, de opt persoane, pe mine mă aştepta. 

[C.P.]: Ei erau în civil ? 

Nu, militar. Locotenenţi-ma jori erau toţi. Kaki, cu pistoale automate de gât. Şi pleacă 
în trombă maşina, da’ nu o ia spre casa mea. Eu nu ştiam unde e Securitatea, ca să spun 
cinstit. Şi se opreşte în faţa unei porţi unde nu era nimeni. Se deschide uşa... Era 
automată. Şi am intrat în curtea clădirii. Repet: nu ştiam că acolo e Securitatea. Opreşte 
în faţa unei uşi, coboară ăştia, vin alţii cu grade inferioare şi îmi dau nişte ochelari. 
Zic: „Domne, eu văd, nu-mi trebuie ochelari”. „Nu, puneţi, c-aşa-i la noi, aici.” I-am 
pus. Erau ochelari orbi. Numai deasupra era cu sticlă, în spate era cu tablă. Mă scot 
din maşină şi mă duc într-o cameră fără geam, cu un bec aprins, şi mă lasă acolo. Era 
un ger şi un frig, că era 15 noiembrie, da’ eu eram transpirat. Am stat vreo două-trei 


A fost eliberat la 28 iulie 1964. Nicolae Balint, „Faliboga, cazul care a dat frisoane comu- 
niştilor”, în Ziarul de Mureş, 13 iunie 2005 ; fişa matricolă penală din AANP. 

36. Constantin Ticu Dumitrescu (1928-2008). A fost arestat de mai multe ori în perioada 1945-1949. 
A fost arestat la 10 decembrie 1949 şi condamnat la 8 ani şi 6 luni de închisoare corecțională. 
A executat pedeapsa în închisorile Jilava, Poarta Albă şi Valea Neagră - Peninsula. A fost 
eliberat la 6 octombrie 1953. A fost rearestat la 29 iulie 1958 şi condamnat la 6 ani de 
închisoare corecțională. A executat pedeapsa în închisorile Ploieşti, Mărgineni, Galaţi, Botoşani 
şi Văcăreşti. A fost eliberat la 11 aprilie 1964. După 1990 a fost membru al CPUN, senator 
în două legislaturi (1992-2000) ; Preşedinte al Uniunii Internaţionale a Foştilor Deținuți Politici 
(1991-1999); membru al Consiliului Naţional de Studiere a Arhivelor Securităţii (CNSAS) din 
anul 2006. A iniţiat o serie de legi cum ar fi: Legea deconspirării Securităţii, Legea lustraţiei, 
Legea anulării condamnărilor politice din perioada comunistă, Decretul Lege nr. 118 pentru 
acordarea unor reparaţii şi drepturi foştilor deţinuţi politici etc. ; http : //ro.wikipedia.org/wiki/ 
Ticu_Dumitrescu, accesat la 27 februarie 2010 ; fişele matricole penale din AANP. 

ore, n-a venit nimeni să mă întrebe nimic. Devenisem nervos. Într-un târziu vine unul 
şi mă scoate, tot cu ochelari, şi mă duce într-o cameră în care erau aprinse nişte faruri, 
că nu vedeam cine este acolo. Îmi dă un scaun într-un colţ. Dau să îl mişc, era fixat de 
podea. Şi începe unu’ să mă întrebe: „Ce ştii despre activitatea contrarevoluţionară a 
lui Faliboga ? ”. „Nu ştiu nimic, domne.” „Cum nu ştii nimic?” „Nu ştiu.” Şi dă-i, şi 
dă-i, şi întreabă, şi întreabă. Şi eu nu, şi nu, şi nu. „Bine. Atunci rămâi la noi.” „Domne, 
am bolnavul pe masă, am promis că mă duc. Vă rog foarte mult să mă duc să îl operez. 
E anesteziat, trebuie operat.” „Rămâi la noi. Te duci când terminăm. ” Ce să mai termin ? 
Că n-am mai terminat... 

Mi-au luat şireturile, ceasul, cravata. Cheamă pe unul cu o mutră lombroziană şi mă 
ia de braţ, cu ochelarii ăia, şi mă duce. „Dezbracă-te aici, în pielea goală, să faci un 
duş.” „Domne, am făcut duş acu’ juma” de oră.” „Nu, că aşa-i la noi, aici.” Mă bagă 
într-o cabină de duş şi dă drumul la apă. Rece, rece, rece. Peste tot cădea, n-aveam 
unde să mă feresc. Şi am bătut în uşă. „Stai că vine acuma apă caldă!” De unde apă 
caldă ? Nicio apă caldă. După un sfert de oră sau 20 de minute, că nu ştiu cât oi fi 
Stat... - v-am spus, fusesem transpirat, eram şi foarte enervat de situaţie - al dracu’ 
caraliu” : „Uite că n-o venit apă caldă ! ”. Da’ el ştia foarte bine că nu vine. Ies de acolo, 
n-aveam prosop cu ce să mă şterg. M-am şters cu batista. Eram îmbrăcat sumar... Şi 
mă ia, tot cu ochelari, mă poartă, mă întoarce, mă duce, mă suceşte şi mă bagă într-o 
cameră, într-o celulă, cu un WC turcesc care mirosea infernal a creolină şi a materii 
fecale. Şi cu un pat de beton de care era rezemată o saltea de paie. Am stat pe patul ăla 
şi m-am rezemat de salteaua aia şi aşa am adormit. Asta era pe la 11... Când m-am trezit 
era seară, dădea' mâncarea. Am refuzat. Dimineaţa am refuzat iar, la amiază la fel, 
seara tot aşa. A treia zi, dimineaţa, îmi spune un caraliu: „Mânâncă, domnule, că aşa-i 
la noi. Trebuie să mănânci! ”. Era un caraliu ungur. Şi am mâncat. Era terci. Aşa mi 
s-a părut de bun terciul ăla, că am zis că dacă mai scap de acolo neam de neamu' meu 
numai terci va mânca dimineaţa ! (râde - n.n.) 

Şi o săptămână nu m-a întrebat nimeni nimic. Am stat în celulă, acolo. Era friguroasă, 
curent... Şi eram foarte nervos, îmi bubuia inima. Îmi părea rău că am muncit mult să 
învăţ, să ajung la clinica aia chirurgicală, şi ei mă smulg din treaba aia. Şi într-o seară 
mă scoate, mă duce într-o cameră semiobscură şi mă anchetează. Întâi şi întâi era un 
dosar cu o dungă neagră într-o parte. Şi zice: „Ştii ce înseamnă dunga asta neagră? 
Asta-i pentru condamnaţii la moarte”. Domne, parcă m-a pleznit în cap! „Soţia ta, 
mama ta, toţi ai casei sunt arestaţi. E sigilată casa şi ne trebuie o listă cu ce aţi avut în 
casă.” Şi mă întreabă ce am avut. Toată mobila asta de o vedeţi a fost a soţiei, de la ea 
am moştenit-o. Ei au confiscat-o, da’ soţia mea a furat-o. A vorbit cu unii şi până n-a’ 
luat-o ei, a dus-o ea la gară şi a trimis-o la Veneţia. Şi aşa a rămas. Săraca, da' cea 
mai păţit şi ea! 

[C.P.]: Mobila asta e de la Târgu Mureş ? 

Da, trasă cu carul cu bivoli de la Şercaia până la Veneţia ! În sfârşit. Şi au început 
anchetele. Eu am negat tot, dar veneau cu nişte fapte care... mă gândeam: „De unde 
dracu” le ştiu ăştia ? ”. Mai îmi băgaseră în cameră un băiat foarte bine, drăguţ, român 
din Cernăuţi, fost paraşutist în timpul războiului. Fusese educat de nemți şi îl lăsase” 
în spatele frontului pentru diversiune. Vorbea rusește fluent, ucrainiană, ruteană. Un tip 
deştept şi bine făcut. Tot mă învăţa box şi eu nu puteam să mă lupt în celulă. 

La un moment dat am început să mă simt slab, nu mă mai sculam. Mă gândeam 
câteodată că „dacă mi-ar da drumu' de aici acuma, n-aş putea pleca”, aşa slăbiciune 
aveam. Şi era un caraliu, cel mai rău, cu care eu mă întâlneam zilnic, că stătea lângă 
clinică. Îl vedeam în uniformă, ştiam că e caraliu, da” nu ştiam cu ce se ocupă. Şi în 
seara de 23 ianuarie zice ăsta: „Domnule, de ce sunteţi aşa galben ?”. Şi eu zic: „Nu 
ştiu”. Vedeam că urina e roşie. „Ce dracu', bă?” Şi eram slab, aşa. Şi îmi dă caraliul 
oglinda lui să mă uit. Când mă uit la ochii mei, la lumină... icter! Gălbenare. Şi cheamă 
medicul puşcăriei, Baum, un evreu, cu care aveam o relaţie antagonică, pe motive 
profesionale. 


[C.P.]: Dar cum v-aţi îmbolnăvit de hepatită ? De unde aţi luat-o ? 

De la Târgu Mureş. Asta era cu o lună-două înainte de arestare, dar nu ştiam. Era 
o gravidă bolnavă şi nu putea naşte. Aştepta să vină garda următoare, şi până preluau 
ăia toate socotelile, eu am trecut pe lângă ea, că plecam acasă, după gardă, îmbrăcat 
civil, şi am ajutat-o eu, am scos copilul. Mi-a sărit lichid amniotic în ochi. După şase 
săptămâni, la Securitate, am făcut hepatită. 

Şi când m-a văzut doctoru” ăla, zice: „Bă, Cornea, ai hepatită. Mâine-dimineaţă te 
duc la boli infecțioase”. Eu eram foarte încântat. Îmi era dor de copii, aşa-mi era de 
dor de copii... Şi atunci i-am spus lu’ colegu' ăsta de cameră: „Domnule, dacă mă 
duce la contagioase, să moară ăştia, că eu tot îmi văd copiii”. Acolo medicii mă cunoşteau 
şi făceau ei cumva să îmi aducă copiii să îi văd. 

Băiatul cu care eram n-a ieşit din cameră, da' de unde şi-au dat seama ăştia ce am 
zis... sau s-o fi gândit ei la treaba asta, da’ noaptea la trei mă scoală, mă îmbracă cu 
hainele, îmi dă ceasul, cravata, mă urcă într-un jeep de-ăsta capotat numa’ cu pânză şi 
plecăm. leşim din Târgu Mureş, o luăm spre Sighişoara, ajungem la Rupea, apoi spre 
Braşov şi ajungem în Bucureşti. Când am ajuns, ei nu ştiau unde să mă ducă, şi până 
au găsit, s-a făcut ora 10-11. Am ajuns la Ministerul de Interne, m-a” băgat într-o curte, 
a încuiat maşina şi au plecat. Am stat acolo, neurinat, nemâncat. Era frig, eu eram 
îmbrăcat doar cu un palton. Ei erau îmbrăcaţi cu şube, şoferul, care era un sanitar de 
la Securitate, şi un ofiţer. Am stat până la 10 seara acolo în curte, după care m-a’ luat 
şi m-a” dus la Văcăreşti. Acolo s-a deschis două porţi automate şi ei au plecat. A venit 
apoi o namilă de om şi m-a luat: „Cine mama dracului te-a adus şi pe tine aici?”. Le 
stricasem cheful, că ei jucau cărţi sau nu ştiu ce făceau. Şi mă duce în spatele bisericii, 
unde era o curticică împrejmuită: „Dezbracă-te ! ”. Am dat paltonul jos. „Dezbrată-te ! 
Jos tot!” Pielea goală... Noaptea de 24 ianuarie 1957, un ger cumplit, eu desculţ în 
zăpadă în curtea aia. Mi-am pus paltonul jos şi hainele pe palton, şi am încercat să mă 
refugiez pe palton. Domne, m-a lovit aşa de dur şi de rău, peste cap, peste spate, că 
am căzut în zăpadă cu faţa în sus. Şi priveam cerul. Uite, şi acuma parcă îl văd, cu 
stelele care străluceau şi parcă mişcau, iar eu mă simţeam bine în pielea goală, în zăpadă. 
Simţeam că-i cald... 

În spate, acolo, era fostul palat Brâncovenesc. Şi m-a urcat pe nişte scări cu trepte 
de piatră şi se vedeau nişte gratii la o fereastră. Şi mă gândeam: „Doamne, numai în 
camera aia să nu mă bage”. Şi exact acolo m-a băgat. O chilie mică, de-asta de călugări, 
cu un geam prevăzut cu gratii şi obloane de scânduri. Nu vedeai nimic afară. Înăuntru 
o sobă de teracotă mică, dar nu avea coş, că nu o mai folosiseră. Da' eu nu ştiam că 
nu are coş. Şi caraliu' care m-a preluat acolo era totuşi un om mai omenos: „De ce ai 

venit, domne, aicea? Acuma ţi-ai găsit să vii aici, la noi?”. Zice: „Hai într-o cameră 
vecină să-ţi iei nişte jar, să îţi faci foc”. „Păi, domne, cu ce să iau jarul? Să-l iau în 
palmă?” „Treaba ta.” Mi-a dat şi nişte lemne şi cu două lemne am luat nişte jar din 
soba vecină şi am venit să îmi fac foc. Când acolo, nu avea horn şi tot fumul mi-a ieşit 
în cameră. Îngrozitor! Să mor! Şi eu stăteam cu nasul la oblonul ăla, că nu mai puteam 
respira. În vecinătate era unul care gemea: „Ahh! ”. Iar în cealaltă parte era o femeie 
condamnată la moarte. Cândva tatăl ei a fost mare de tot în ţară... Erau bolnavi şi toată 
noaptea a’ urlat. Şi m-am îngrozit: „Ce-o fi aici ?”. 

[C.P.]: V-au asigurat ceva tratament pentru hepatită ? 

Păi, da, că a apărut şi medicul, pe care îl cunoşteam. Era de undeva de prin Dâmboviţa, 
Blidaru Valeriu. Era mai mare cu doi ani decât mine. Îl cunoscusem, da’ s-a făcut că 
nu mă cunoaşte. N-am zis nimic. 


[C.P.]: Poate nu v-a recunoscut... 

Nu ştiu. Că nici nu a mai venit mai mult. Şi mi-a dat injecții şi un regim alimentar 
din : cartofi deshidrataţi, morcovi deshidrataţi dimineaţa... Domne, parcă erau fân, aşa 
aveau gustul. Şi seara câte-un ceai. Injecţiile erau cu glucoză şi vitamina C. Erau nişte 
domnişoare foarte drăguţe, da’ nişte ace proaste, îndoite de... praf mi-au făcut venele. 
(arată ambele mâini - n.n.) Ziceam: „Domnişoară, da’ ce ac e ăsta? ”. „Hai că îi bun 
pentru tine.” Şi am mâncat o lună şi ceva numai cartofi şi morcovi deshidrataţi şi ceai. 
Nu mai ştiam cum sunt ochii, că nu aveam oglindă, da’ urina era tot roşie. Şi într-o zi, 
dintr-o greşeală, îmi bagă de la tuberculoşi o strachină mare de fasole cu slănină râncedă. 
Am luat o boabă, am mai luat o boabă... până am mâncat toată fasolea. Şi zic: „De-oi 
muri, acuma oi muri”. Adică era strict interzisă treaba asta la hepatită, nu-i voie grăsime. 
Domne, a doua zi mi s-o limpezit urina. 

[C.P.]: Cum vă explicaţi asta ? 

A fost un şoc... A favorizat scurgerea bilei, grăsimea aia a determinat evacuarea 
bilei. 

[C.P.]: Dar n-aţi fi recomandat metoda unui bolnav. 

Nu. Asta-i crimă. Crimă! Şi aşa am stat, nejudecat, aproape două luni. Într-o zi, 
cam prin 20 februarie, vine comandantul Securităţii din Târgu Mureş şi mă ia şi mă 
duce. Între timp am fost vizitat şi de anchetatorul meu. Se numea Oprea Constantin. 
Trăieşte, bine, mersi, la Cluj. Mi-o adus şi nişte cărţi, că eu trebuia să dau examen de 
secundariat, că dădeam în fiecare an ca să intru în anul următor. Şi îmi aducea cărţi, 
că cică: „Să nu pierzi examenul”. Că parcă eu eram necăjit că pierd examenul... Şi 
mi-a adus şi cărţi străine, domne, franţuzeşti. Şi cărţile pe care le aveam acasă le-am 
avut acolo. Şi, cum spun, m-a luat comandantul şi m-a dus. 


[C.P.]: Comandant la Văcăreşti cine era când aţi fost dumneavoastră acolo ? 

Unu”, Dorobanțu”. 

[C.P.]: Da, a făcut carieră la diverse puşcării. La Târgu Mureş nu ştiaţi de familie 
nimic ? 

De nimeni, nimic. Când mi-au adus cărţile, nevastă-mea a scris pe o filă „Suntem 
bine”. Da’ eu ştiam că-s arestaţi, domne, că aşa mi-au zis, că-s arestaţi toţi. Da’ 


37. Vezi nota 27, p. 27. 

nevastă-mea era în Bucureşti, la concurs. Ea a fost eleva lui Parhon* la endocrinologie 
şi era foarte bine situată profesional. Intra la Parhon ca acasă. 
[C.P]: Şi după ce v-au dus de la Văcăreşti înapoi la Târgu Mureş s-a reluat ancheta ? 
Da, au început anchetele din nou. Dur, dur, dur. Confruntări cu alţi doctori... Şi 
într-o zi ne urcă în maşină şi ne duce la Sibiu să ne judece. Şi, deocamdată, patru loturi 
eram judecaţi : lotul politic, lotul CFR, lotul muncitoresc şi lotul militar. 


[C.P.]: Toate loturile erau legate de Faliboga ? 
Da. Şi eu am fost încadrat în lotul militar. lar de acolo ne-a adus din nou la Târgu 
Mureş şi târziu de tot ne-a dat pedeapsa. Eu am primit 18 ani muncă silnică. 


[C.P.]: La proces cum a fost ? Cum s-a desfăşurat ? 
Apărarea a fost slabă de tot. 


[C.P.]: Era avocat din oficiu ? 

Nu. Au plătit ai mei şi l-au plătit degeaba. Avocatul meu era român, dar au fost şi 
avocaţi evrei, care au avut îndrăzneală mai mare. Al meu a fost foarte slab. Se temea. 
Când m-a dus odată la el tremura mai rău ca mine. Vedeam că nu ştie dosarul, nu ştia 
de ce sunt condamnat. Comandantul anchetelor de la Târgu Mureş, care a venit la Sibiu, 
m-a luat de braţ şi m-a dus până la proces. Când am intrat în sală nu m-a mai ţinut de 
braţ, dar mi-a spus: „Lasă aşa cum am aranjat noi, dacă vrei să pleci acasă”. Eu am 
vrut să spun că sunt nevinovat, că în situaţia aia eram, dar m-a indus în eroare şi eu 
l-am crezut. Apoi am discutat cu unii, cu alţii şi au zis că tot nu scăpam... 


[C.P.]: Cum îl chema pe comandantul ăsta ? 

[Carol] Bartoş îl chema. Era un evreu ungur. Majoritatea anchetatorilor, de fapt, 
erau evrei unguri : Bartoş, Bihari’, Osiac. Nu ştiu care mai era... Da’ al meu era român, 
Oprea Constantin. 


[C.P.]: La proces procuror cine a fost ? 

Oleu! Procurorul era unul, [Virgil] Liciu, rău de tot! Era ceva moldovean, da’ câine 
turbat. Şi m-a acuzat, domne: „Cu 1.000: de vorbe aş putea să-l acuz! ”. Da’ n-a zis 
niciuna. Oricum, avea o misiune uşoară, numai să dea din gură. Asta a fost. 

Însă eu am impresia că anchetatorul mi-a fost favorabil de câteva ori, oarecum... Că 
mereu zicea: „Acuma să te pregăteşti, că te întreb despre activitatea de la Făgăraş”. Şi 
ce să spun de la Făgăraş ? Că am fost, am dres, am făcut ? Însă a făcut complet disjuncţie 
de Făgăraş. 


[C.P.]: Dar de ce aducea în discuţie Făgăraşul ? 


Pentru că aproape concomitent i-au arestat şi pe făgărăşeni, mi-au luat colegii. Adică 
ei nu ştiau că eu am fost prieten cu Gavrilă, că am fost prieten cu Vasile Munteanu“, 
cu Marcel Cornea ? 


38. Constantin Ion Parhon (1874-1969), medic endocrinolog şi neuropsihiatru, preşedinte al Prezi- 
diului Marii Adunări Naţionale a Republicii Populare Române în perioada 13 aprilie 1948 - 
2 iunie 1952 ; http ://ro.wikipedia.org/wiki/Constantin_lon_Parhon, accesat la 2 martie 2011. 

39. Emeric Bihari, căpitan, originar din Timişoara, în 1947 era tâmplar. Doina Jela, op. cit., 
p. 43; http://nicolaebalint.wordpress.com/2009/09/22/octombrie-1956-ecouri-muresene-ale- 
-revolutiei-anticomuniste-din-ungaria/, accesat la 2 martie 2011. 

40. Vasile V. Munteanu, născut la 1 martie 1920 în Lisa, Braşov. A fost arestat la 9 decembrie 
1956 şi condamnat la 25 de ani de muncă silnică. A executat pedeapsa în închisorile Sibiu, 

[C.P.]: Oricum nu cred că scăpaţi. Dacă scăpaţi de Faliboga, vă băgau cu Făgăraşul. 

Eu mă mir că am scăpat de Făgăraş. Soarta a făcut să scap de Făgăraş, că era mult 
mai grav. Lu’ colegul meu, cu care am dormit într-un pat, Munteanu, i-a’ dat 25 de 
ani, că le-a dat nişte medicamente la ăştia a' lu' Gavrilă. După ce a ieşit din puşcărie 
s-a spânzurat, săracu'. Era un băiat solid, un băiat bine făcut. El era din Lisa, din comună 
cu Paler. Am fost odată la un bal la el şi era cu Paler la bal, acolo. 


[C.P.]: Aţi fost mulţi în proces ? 
Mulţi. Am depăşit 100 de inşi în cele patru loturi. 


[C.P.]: Cât a durat procesul ? 
Vreo trei zile. Parcă în jur de 3 mai ’57 a fost. Şi în fiecare zi ne-am prezentat. Eram 
cam 30 de inşi pe zi. Procurorul îl acuza pe fiecare şi un avocat îl apăra... Aiurea! 


[C.P.]: Aţi avut asistenţă sau a fost cu uşile închise ? 

Nu. Erau invitaţi speciali. A venit şi soţia, era în fundul sălii, acolo, da’ ne-au spus 
să nu ne uităm în sală. Însă era şi un director al unui spital din Târgu Mureş invitat în 
asistenţă, că au adus din Târgu Mureş fel de fel de mârlani, de comunişti. El era în 
faţă, şi când am trecut pe acolo, m-a luat de mână, domne. A fost un gest foarte 
interesant... A murit el, săracu', nu mai trăieşte. Avea o soţie frumoasă şi eram în relaţii 
bune. Da’ dacă îl vedeau, îl lua’ acolo, pe loc, îl băgau lângă noi. 

[C.P.]: Unde aţi fost ţinuţi în timpul procesului, la penitenciarul Sibiu sau la 
Securitate ? 

La penitenciar, da’ întâi am fost la Securitate. Şi acolo a fost un eveniment care 
merită spus. Securitatea era o clădire veche, în stil baroc, foarte frumoasă, foarte 
elegantă, dar pe noi ne-a băgat la beci, într-o cameră unde erau cam 10-12 centimetri 
de apă. Trebuia zi şi noapte să scoatem apă de-acolo cu un lighean. Eram trei inşi. Eu, 
un ceferist fricos, la care îi era frică de moarte de Securitate, şi un subofițer activ, 
Soare“! îl chema. 


[C.P.]: Dar de unde venea apa ? 

Izvora dintr-un colţ. Era spartă vreo ţeavă, nu ştiu de unde venea. Da' zi şi noapte 
trebuia să o scoatem cu o bucată de tablă şi cu un lighean! Şi, la un moment dat, eu 
nu am mai vrut să scot: „Eu nu mai vreau. Să urce până în tavan, că eu nu mai dau! 
Să ne înece aicea”. Şi m-a luat caraliul şi m-a dus într-o celulă de doi metri, să zic, pe 
unu” jumate, cu pereţii negri, fără nicio fereastră. Linişte de mormânt, nu auzeai nimic, 
cu un bec deasupra uşii acoperit cu o tablă şi cu nişte găuri pe unde venea’ câteva raze 
de lumină. Din astea am mai văzut şi în Gherla. Era, probabil, celula condamnaților la 
moarte. Un pat de beton, nicio saltea, o pătură rece, murdară. O puneam pe betonul 
ăla. Şi o pernă umplută cu nisip. Îngheţa capul pe ea. „Rabdă, capule !” Şi m-a ţinut 
vreo două-trei zile acolo. În primăvară, în mai era asta. 

[C.P.]: V-au mutat disciplinar, cum ar veni, că n-aţi vrut să mai daţi apa ? 


Aiud şi Gherla. A fost eliberat la 29 iulie 1964. Informaţii din fişa matricolă penală din 
AANP. 

41. Ilie Soare, născut la 16 aprilie 1896 în Coloneşti, Olt. A fost arestat la 26 aprilie 1957 şi con- 
damnat la 6 ani de temniţă grea. A executat pedeapsa în închisorile Sibiu, Aiud, Gherla şi 
Periprava. A fost eliberat la 24 aprilie 1963. Informaţii din fişa matricolă penală din AANP. 

Da, că n-am mai dat apa. Şi m-a luat după vreo două-trei zile şi m-a dus înapoi. Mi 
s-o părut rai. Ce m-am apucat? Pe jos era bitum. Am rupt dintr-un colţ bitumu’ şi am 
săpat cu mâinile o groapă de acumulare, să se adune apa. Pe măsură ce se umplea cu 
apă, cam la jumate de oră puteam să o luăm cu ligheanul. Şi hop, vine caraliu! „Ai 
vrut sa evadezi ? ” „Unde să evadez, domne, când pereţii nu sunt atinşi? ! ” În sfârşit. 
Apoi, după proces, imediat, m-au mutat la penitenciarul Sibiu. 

[C.P.]: Mai ştiţi cum îl chema pe comandantul de acolo, de la Sibiu ? 

Nu ştiu. Ştiu doar un lucru, că era un caraliu originar din Veneţia, din Părău. Şi m-a 
scos într-o zi şi m-a dus într-o cameră unde erau băuturi, bere, vin, ţuică, mâncăruri, 
fripturi, prăjituri, şi m-a lăsat acolo. Eram flămând rău, da’ n-am pus mâna pe nimic. 
Pe nimic! Am stat şi am aşteptat, şi când a venit şi m-a scos, avea o fotografie cu băiatul 
şi fata mea! Şi s-a făcut că îi cade nu ştiu ce, să văd şi eu poza. Da' nu mi-a dat-o. 

[C.P.]: Î cunoşteaţi ? 

Nu l-am cunoscut atunci, l-am cunoscut mai târziu, după ce am ieşit afară. Mi-a 
povestit când am venit la Veneţia cu nu ştiu ce treabă: „Păi, tu ai fost? De ce n-ai 
servit? ”. Da’ eu nu îl ştiam... 

Şi după ce s-a terminat procesul am mai stat acolo o vreme şi cam prin iunie-iulie 
ne-au transferat la Târgu Mureş la Securitate să aşteptăm condamnarea. La Sibiu nu 
ştiam nimic. Ne tot minţea că: „Vine, vine. O să plecaţi acasă”. De unde? Ne cheamă 
într-o zi procurorii şi individual, pe fiecare, ne citeşte sentinţa : 18 ani muncă silnică. 

[C.P.]: Ce reacţie aţi avut ? 

Unul a leşinat lângă mine când i-a citit. Eu am zis: „Mai citiţi o dată, domne”. „18 ani 
muncă silnică.” „Poate 18 zile”, am zis eu. Da' m-am dumirit imediat, după ce o repetat 
de trei ori... S-a supărat ăla. Era un colonel, procurorul : „Ce? 18 ani ai, domne! Înţelege, 
atâta ai, 18 ani!”. Domne, eu nu am fost bolnav niciodată. Nu m-o durut capul, nu 
m-o” durut măselele, am răbdat foame cât încape şi cât nu încape... Că noi n-am fost 
bogaţi, să zic aşa, şi am răbdat foame multă, eram învăţat cu greutăţile, aşa că nu îmi 
păsa şi nici nu credeam că o să fac 18 ani. 


[C.P.]: Deci nu ați avut un şoc, să vă apuce disperarea ? 
Nu, domne. Doar am jurat că dacă oi fi prins, nu fac nimic, accept consecinţele. 


[C.P.]: Ce condamnări au mai fost ? 

Au fost atunci 18 condamnări la moarte şi executaţi. Au fost şi români, şi unguri în 
organizaţia lui Faliboga. Vreo patru unguri au fost. Era unul care candida ca deputat în 
Marea Adunare Naţională, comunist, şi a venit la Faliboga şi i-a spus: „Domne, am 
auzit de chestia asta. Vă rog foarte mult să mă acceptaţi şi pe mine”. A luat şi el 
condamnare, 25 de ani. A mai fost şi tatăl lui Frunda [György], Frunda Carol?. 15 ani 
a luat. A mai fost un colonel, şeful garnizoanei de tancuri de la Caracal, Drăgăniţă”. 
Ăsta era şcolit de comunişti. 


42. Frunda Carol, născut la 3 ianuarie 1917 în Târgu Mureş. A fost arestat la 14 noiembrie 1956 
şi condamnat la 18 ani de muncă silnică. A executat pedeapsa în închisorile Târgu Mureş, 
Sibiu, Aiud, Gherla, Salcia şi Giurgeni. A fost eliberat la 29 iulie 1964. Informaţii din fişa 
matricolă penală din AANP. 

43. Constantin Drăgăniţă, născut la 28 mai 1920 în Turnu Măgurele, Teleorman. A fost arestat 
la 15 noiembrie 1957 şi condamnat la 10 ani de închisoare corecțională. A executat pedeapsa 

[C.P.]: Şi cum de a defectat ? 

Grav de tot! Da' a scăpat de moarte... 

[C.P.]: Şi după ce aţi primit sentinţa ? 

De la Târgu Mureş, de la Securitate, ne-a” luat într-o zi şi ne-a” dus la puşcărie. 

[C.P.]: Puşcăria de acolo vă aduceţi aminte cum era ? 

Era lângă Tribunal. Tot o clădire veche, în care eram destul de mulţi într-o cameră. 
Şi la un moment dat o văd pe nevastă-mea la o fereastră a Tribunalului. A mai venit 
altă dată nevastă-mea cu sora mea şi mi-a” adus şi fetiţa acolo. Domne, şi le-au prins. 
Le-au arestat şi le-au dus la puşcărie în Târgu Mureş. Acolo locţiitorul politic al puşcăriei 
era Barabasz, o bestie ordinară. Chiar şi ca chip, n-avea chip de om. Bestie, domne! 
Zicea: „N-aveţi niciun drept, nici să muriţi, decât când vrem noi! ”. Atunci lor n-a avut 
ce le face, însă pe mine m-a” tăiat de la vorbitor, că atuncea încă mai mergea. Pachetu' 
mi l-a” dat, dar vorbitorul nu. Şi m-a” pus şi în lanţuri. Când mi le-a pus am fost legat 
la ochi, dar vedeam pe sub ochelari cum îmi aşeza piciorul pe o nicovală şi un ţigan 
urât le bătea cu barosul, că erau nituite. Domne, da’ n-am simţit nicio durere! Al 
dracului ţigan, ştia meserie, avea mână bună. Domne, şi când mi-o dat drumul cu lanţurile 
aşa m-am simţit de jignit, groaznic... În sat numai taurul ăla de bivoliţe mai era înlănţuit 
aşa, ca să nu poată fugi, să nu fie agresiv. Şi îl vedeam în sat pe un ţigan cum îi pune 
lanţuri la taur, şi acum eu am rămas în locul taurului. Şi am simţit, aşa, o umilinţă de 
moarte. Am ajuns în cameră, toţi veneau de la vorbitor plângând... Eu, care nu fusesem 
la vorbitor, da’ fusesem la nicovală, nu plângeam. 

[C.P.|: Dar şi la mâini, şi la picioare ? 

Numai la picioare. Şi după o juma” de oră m-a chemat să mi le taie. Bătea acolo cu 
o daltă. Da’ aşa dexteritate avea afurisitul ăla, că nu mă jena deloc. Era ţigan, deţinut 
de drept comun. 

[C.P.|: Altfel cum puteţi caracteriza regimul de detenţie de la Târgu Mureş ? 

Comparativ cu Sibiu sau cu Securitatea, mâncarea era puţină şi proastă. Eram 
groaznic de înfometat ! Şi fusesem bolnav de hepatită şi avem nevoie... Şi doctoru' de 
acolo, care mă cunoştea, mi-a dat regim, da’ ce regim? Primeam un fel de tocăniţă cu 
cartofi şi carne, dar puţină, foarte puţină. Era o înfometare calculată. 


[C.P.]: Dumneavoastră fumaţi ? 

Nu fumam şi nu am fumat niciodată. N-am băut nici cafea. Eu nu ştiu gustul cafelei. 
Nu îmi place nici mirosul. Când eram prin clasa a V-a mă duceam într-o comună vecină, 
Galaţi, să iau nişte costume populare pentru o piesă de teatru. Eram doi inşi. Şi trebuia 
să trecem Oltul pe un pod. Bătea un vânt şi era un frig... că era înainte de Crăciun. La 
ieşirea din Făgăraş era o cârciumă prăpădită, a unui evreu, îi zicea „La trei păduchi”, 
şi acolo se servea ţuică fiartă. Am intrat noi şi am băut câte un pahar de ţuică şi am 
luat nişte ţigări. Şi am ieşit de acolo fumând. Şi când să trecem Oltul pe podul Galaţiului 
era un vânt puternic şi din faţă venea un ţăran bătrân. Ne opreşte: „Bă, băieţi, ia staţi. 
Voi unde vă duceţi ?”. „Păi, uite...” cutare şi cutare. „Şi fumaţi?” „Da.” „Ia ţigara! 
la trage, mă! la trage, mă, mai tare!” Şi-a bătut joc de noi. „Nu vă e ruşine, mă? 


în închisorile Arad, Jilava, Galaţi, Salcia, Giurgeni şi Gherla. A fost eliberat la 13 aprilie 
1964. Informaţii din fişele matricole penale din AANP. 

Părinţii voştri...” Din momentul ăla nu am mai pus ţigară în gură nici eu, nici celălalt. 
Ala a plecat din Făgăraş, nu ştiu ce s-a mai ales de el, dar eu nu am mai fumat. M-am 
făcut că fumez uneori, la câte o masă, dar altfel nu. Aşa m-am simţit de prost de atunci... 


[C.P.]: De la Târgu Mureş unde v-au dus ? 

În '57, în toamnă, prin noiembrie, am fost transferați la Jilava. Ne-au urcat în tren 
şi ne-au dus la Jilava. Şi am stat cam două luni în fort, în camerele 14 şi 15. 

[C.P.]: Ce colegi aţi avut acolo, mai ştiţi ? 

Mulţi eram. Nume sonore, care merită amintite : unul Chelsoi Nicanor“ din Vatra 
Dornei, elev de liceu, legionar. A venit odată un procuror şi ne întreba pe fiecare pentru 
ce suntem condamnaţi. Şi el zice: „Pentru port ilegal de armă”. Şi procurorul: „De 
ce nu ţi-ai scos permis?”. „Domnule colonel, n-am ştiut că pentru mitralieră se dă 
permis.” Şi-a dat seama ăsta că îşi bate joc de el. Eh, mai era un ţăran din Bucovina, 
cum îl chema? George Calancea“f. Era din Vicovul de Sus sau de Jos, nu mai ştiu. 
Patru clase primare avea. Am fost şi la el acasă după ce am ieşit. Un om aşa de 
cumsecade... Era un pic poet. Îmi aduc aminte dintr-o scrisoare către preşedintele 
Americii, nu mai ştiu cine era atunci: „Şi-un câine de procuror/ nu l-oi uita pân’ ce 
mor”. N-am putut pricepe cum poate să fie un om aşa de cumsecade. Din raţia lui 
alimentară — că el avuse cândva tuberculoză ganglionară şi i-o dat regim de tuberculoză, 
adică pâine mai multă - dădea la fiecare care voia pâine. Am întâlnit mai mulţi, da’ 
majoritatea erau de-ai noştri, de la Târgu Mureş. 

[C.P.]: Cum vi s-a părut Jilava ? 

Acolo am zis că-i Raiul pe pământ, faţă de ce trăisem. Mâncare acceptabilă, oarecum 
corespunzătoare. A dispărut însă terciul, care era foarte bun. V-am zis că mă gândeam 
că toată viaţa mea şi urmaşii mei vor mânca dimineaţa terci, aşa mi se părea de bun! 
Însă nu pot zice că am făcut foamea acolo. Da’ ce se întâmpla ? Camera n-avea fereastră. 
Ningea pe noi, acolo, dar puteai să stai în pat cât voiai, că nu intrau gardienii, nu îi 
interesa ce faci în cameră. 

[C.P.]: Moromete mai era ? 


44. Nicanor Chelsoi, născut la 9 iulie 1927 în Dorna Cândrenilor, Suceava. A fost arestat la 22 sep- 
tembrie 1949 şi condamnat la 25 de ani de muncă silnică. A executat pedeapsa în închisorile 
Suceava, Aiud, Nistru, Lugoj, Jilava, Gherla şi Botoşani. A fost eliberat la 4 august 1964. 
Informaţii din fişele matricole penale din AANP. 

45. George Calancea, născut la 10 octombrie 1904 în Vicovu de Jos, Suceava. A fost arestat la 
17 mai 1956 şi condamnat la 15 ani de muncă silnică. A executat pedeapsa în închisorile 
Suceava, Văcăreşti, Jilava, Gherla, Salcia, Galaţi şi Dej. A fost eliberat la 14 aprilie 1964. 
Informaţii din fişa matricolă penală din AANP. 

46. Nicolae Moromete, născut la 13 mai 1912 în Ungheni, Argeş. Absolvent de 5 clase primare, 
a lucrat ca agricultor, mai apoi ca măturător şi om de serviciu la Primăria Bucureşti. A luptat 
în al doilea război mondial pe ambele fronturi. Membru PCR din 1945, a intrat în corpul 
gardienilor în 1947, iar în anul următor a fost repartizat la închisoarea Jilava. A fost, pe rând, 
prim gardian, comandant de pază şi comandant al închisorii (mai 1949 - iunie 1952). A fost 
cercetat pentru abuzuri şi violenţă încă din 1952, dar a rămas în cadrul Direcţiei Generale a 
Penitenciarelor până în 1958, când a fost trecut în rezervă. A mai fost comandantul închisorilor 
Caransebeş, Galaţi şi Chilia Veche (1956-1958) şi locţiitor de comandant pentru pază şi regim 
la Văcăreşti. Andrei Muraru (coord.), op. cit., pp. 361-363. 

Nu. Am auzit de el, dar nu l-am cunoscut. Era în schimb un ţigan care executa, care 
trăgea... 

[C.P.]: Iamandi. 

Da, lamandi. Era urât ca dracu'! Negru. Oleoo! Văleeeu! O stârpitură de om. 
Venea şi se învârtea pe acolo. Nu ştiu de unde era, dar era un prăpădit, mititel. Aşa 
rețin, că el împuşca în ceafă. 

[C.P.]: Se purta rău cu deţinuţii ? 

Rău. Bătea. Dar faptul că nu îl interesa ce faci în cameră era bine. Puteai să joci fel 
de fel de table, sau barbut, sau nu ştiu ce, nu îl interesa. 


[C.P.]: Mai erau din vechii demnitari ? Sau se terminaseră loturile lor ? 

Nu. Alături de noi era generalul Radu Korne”. L-au bătut, domne, până i-au fracturat 
coloana vertebrală, a paralizat. L-am contactat prin zid, că noi comunicam prin ciocănit 
în zid. Şi acuma mai ştiu... (bate în masă - n.n.) Era foarte grav bolnav, dar mi-a spus 
că originea lui depărtată este totuşi din Făgăraş de undeva. 

Aşa că pot spune că am stat două luni în condiţii destul de bune acolo. Nu mai eram 
urmăriţi, să n-ai voie la pat, să joci cărţi sau un şah, sau alte treburi din astea. Acolo 
nu te întreba nimenea nimic. După două luni ne-a” pus lanţuri la picioare şi ne-a” dus 
la Gherla. La venirea la Jilava nu mi-a’ pus, da” la plecare da. Şi vreau să vă explic 
umilinţa pe care am simţit-o. Nu puteai să dai pasul decât puţin, adică nu puteai depăşi 
lungimea lanţului, şi de fiecare dată durea. 

[C.P.]: Descrieţi în câteva cuvinte închisoare din Gherla. Care era specificul ei ? 

Gherla era pentru cei care n-au făcut politică. Adică erau ţărani, muncitori, intelectuali. 
Şi a urmat o perioadă de două săptămâni de carantină, ne-a tuns... După asta m-a chemat 
medicul oficial, cu care fusesem coleg, doctorul Sin“5. Eu nu ştiam că el e acolo. Când 
l-am văzut, l-am recunoscut. Era maior, dar eu nu l-am văzut niciodată îmbrăcat în 
uniformă. Şi m-a întrebat dacă vreau să lucrez. I-am spus că am avut hepatită, da” că 
sper că voi putea lucra. Şi într-adevăr am fost scos la lucru. 


[C.P.]: La lucru în fabrică sau la lucru ca medic ? 


47. Probabil o confuzie. Radu Korne (1895-1949), general, comandant al mai multor divizii în 
timpul celui de-al doilea război mondial. A fost arestat la 21 octombrie 1944. În urma 
intervenţiei generalului Sănătescu pe lângă generalul rus V. Vişinevski, la 6 februarie 1945 a 
fost scos de la penitenciarul Malmaison şi pus sub pază la domiciliu. La 20 iunie 1945 s-a 
hotărât scoaterea de sub urmărire penală, dar acuzatorul public F. Robescu a ignorat ordonanța 
şi a repartizat cazul „spre completarea cercetărilor” altui cabinet de instrucţie. I s-a întocmit 
un dosar din care reieşea că are legături cu mişcarea de rezistenţă din Cehoslovacia şi cu 
„Rezistenţa Spirituală” din România. La 24 martie 1948 a fost arestat şi trimis la penitenciarul 
Jilava până la completarea dosarului de judecată. La 18 aprilie 1949 a fost dus în stare gravă 
la penitenciarul Văcăreşti, unde a murit la 28 aprilie 1949. Cicerone Ioniţoiu, Victimele terorii 
comuniste... Dicţionar H, I, J, K, L, pp. 286-287. Alesandru Duţu, Florica Dobre, Drama 
generalilor români 1944-1964, Editura Enciclopedică, Bucureşti, 1997, pp. 153-158. 

48. Ioan Sin, medic militar în închisoarea Gherla, cu gradul de maior în anii 1958-1960. Refuza 
bolnavilor tratamentul, chiar dacă erau pe moarte. Este consemnat ca participant la reprimarea 
răscoalei frontieriştilor din iulie 1958. Doina Jela, op. cit., p. 255; Alexandru Maier, Am 
fost medic la Gherla, Vremea, Bucureşti, 2009, p. 168. 

Ca medic... A fost o chestie de care mi-a părut foarte rău, dar primul bolnav la care 
m-am dus, în aceeaşi seară în care am fost scos la cabinetul medical, a fost un băiat 
tânăr, Dudaş Gheorghe“, care de trei zile avea febră mare, frisoane, nu mâncase nimic, 
stare generală foarte gravă, şi nu se ştia ce are. L-am examinat ca la carte, cum învăţasem 
la facultate, şi am găsit o mică pată, parcă pe fesa stângă. O pată de culoarea florilor 
de măr. Când am văzut culoarea m-am înspăimântat. Am pus degetul şi... crepitaţii. 
Zic: „Domnule doctor, bolnavul ăsta a făcut o injecție şi are cangrenă gazoasă”. 
Văzusem urma acului. „Dacă nu este operat acum, aici sau oriunde, în două-trei zile 
moare.” „Domnule doctor”, zice el, „gândiţi-vă ce vorbiţi, că lucrurile sunt foarte grave. 
Eu nu pot să îl trimit la un spital ca să fie operat.” „Domnule doctor, îl operez eu acuma 
dacă îmi daţi anestezic, vată şi un bisturiu.” „Nu se poate.” „Domne doctor, moare în 
trei zile !” Dimineaţa pata era cam de doi centimetri în diametru şi crepitaţii în jur. 
„Domnule doctor, trebuie dus acum!” N-a primit aprobare să îl ducă la spital. Seara 
mai grav, rău de tot. A treia zi dimineaţa l-au dus la spital. Aia de la spital au spus că 
nu au ce să facă. Era prea târziu... L-au întors din spital şi a murit... 


[C.P.]: Dar de ce nu v-a dat bisturiu şi ce i-aţi mai cerut ? 
Nu avea voie. 


[C.P.]: Păi, dacă nu ştia nimeni... ? 

Păi nu, că asta era o chestie foarte gravă, că trebuia să ştie. Adică nu pot afirma 
absolut sigur că eu îl salvam. Dar totuşi, eram în detenţie... Dacă eram într-un spital 
civil nu aveam discuţii, îl operam pe loc. Şi nici nu îmi trebuia mare lucru, trebuia 
numa’ deschis şi expus la aer. Şi, eventual, penicilină în cantităţi mari şi ultraviolete 
asupra plăgii. Boala asta este dată de un bacil anaerob şi se observă, de obicei, la răniții 
de război, sau la cei cu plăgi delabrante murdărite cu pământ. Dar asta era de la o 
injecție, că a primit un fel de calciu. Cine i l-a făcut, n-am ştiut. 

[C.P.]: Ca un fel de tetanos ? 

Mai rău. În trei zile te cureţi. Adică rar de tot vezi aşa ceva. Numai că eu am apucat 
şi perioada războiului şi am văzut cum arată o boală de asta cu anaerobi. Mă rog, eram 
pregătit destul de bine, să zic aşa, pentru meserie. 


[C.P.]: Asta a fost o secvenţă din cariera de medic deţinut... 

Da, era prima. Pe urmă am intrat în funcţie şi am observat că era” trei camere acolo 
pentru bolnavi cronici. Care era diferenţa ? Nu era mare, doar că aveau dreptul să stea 
la pat tot timpul. Altfel, în penitenciar dimineaţa la ora cinci era deşteptarea şi nu mai 
aveai voie să faci nimic până seara, la 10. Trebuia să stai în picioare sau pe bancă, nu 
aveai voie să stai culcat pe pat. Pot să mai amintesc câteva cazuri aici? 


[C.P.]: Sigur, vă rog! 
Era un deţinut, Boţoi50, care făcuse la orificiu” anal o mică tumoră. După aspect 
mi-am dat seama că e ceva malign şi iar am cerut să fie transferat într-o unitate cu 


49. Gheorghe Dudaş, născut la 3 martie 1924 în Hăşmaş, Cluj. A fost arestat la 22 august 1951. 
Nu deţinem informaţii despre condamnare şi închisorile în care a executat pedeapsa. A decedat 
la 10 aprilie 1958 în închisoarea Gherla. Cicerone Ioniţoiu, Victimele terorii comuniste... 
Arestaţi, torturați, întemnițați, ucişi. Dicţionar D, E, Maşina de scris, Bucureşti, 2002, p. 157; 
Dorin Dobrincu (ed.), op. cit., p. 191. 

50. Ştefan Boţoi/Boţoiu/Botoiu, născut la 15 octombrie 1888 în Rojişte, Dolj. A fost arestat la 
25 iulie 1952 şi internat administrativ pentru 36 de luni. A executat pedeapsa în închisoarea 

chirurgie ca să i se extirpe. I-a fost refuzat transferul. Tumora a crescut încât a devenit 
cât o varză, şi de o fetiditate incredibilă ! Nu puteai să stai lângă el. Nu mai puteau nici 
caraliii să intre să facă numărul. Au trebuit să îi evacueze pe toţi. Şi am găsit un deţinut 
cu anosmie, care nu miroase, ca să stea lângă el şi să îl îngrijească. A murit în puşcărie... 

[C.P.]: Erași acolo când a fost revolta deţinuţilor ? 

Da, în 1958“! s-au adunat aşa de mulţi deţinuţi în Gherla şi i-au izolat pe tineri în 
camera 87, o cameră foarte mare, în care erau vreo 200 şi ceva de deţinuţi, tineri toţi, 
la un singur WC. Îţi închipui că zi şi noapte încontinuu funcţiona WC-ul şi începuse 
scandal şi altercaţii între ei, chiar bătăi, că unii stăteau mai mult, unii era forţaţi... Şi 
ce s-au hotărât ei, la un moment dat? „Bă, fraţilor, noi ne certăm aicea, dar de ce ne 
tine pe toţi, aicea? Ăsta e un fel de umilinţă, de bătaie de joc.” Au făcut grevă. Ferestrele 
erau prevăzute cu obloane de scânduri de lemn, să nu vezi afară, şi erau legate cu sârmă. 
Au desfăcut sârmele şi au dat jos obloanele. Camera asta era la etajul trei şi, în cădere, 
oblonul a luat şi oblonul de la etajele inferioare. 

Mâncarea ne-o dădea la un fel de uşiţă. Şi cum o băga în cameră, ăştia o aruncau 
în afară. Şi un caraliu care era foarte dur (îmi scapă numele lui) a încercat să intre la 
ei. Când a deschis uşa să vadă ce se întâmplă, ăştia au zvârlit cu castroanele în el. Ăla 
a încuiat imediat uşa şi a dat alarma. Când suna alarma trebuia ca toţi deţinuţii să se 
aşeze pe burtă, în pat, să nu stea în picioare nimeni. Ăştia nu au vrut. Şi s-au luat după 
ei şi alţii, s-au răzvrătit şi alte camere. Au chemat pompierii şi un procuror, care le-a 
dat ordin deţinuţilor, care erau agăţaţi de gratiile alea de fier, să respecte alarma. Ăştia 
nu au vrut să o respecte. S-a urcat pe scară locotenentul major Istrate“? şi a tras în plin 
cu pistolul mitralieră. N-am văzut niciun mort, dar răniţi am văzut. Mi i-a adus Goicius%, 
înspăimântat ca o fiară turbată: „Doctore, ce vezi aici să tratezi şi să uiţi când ai să 
pleci de aici, altfel ai să păţeşti ca ei! ”. Erau trântiţi pe jos, pe acolo... 


[C.P.]: Cum de nu au fost morţi ? 

Eu n-am văzut morţi. 

[C.P.]: I-or fi luat ? 

Nu ştiu. Eu n-am văzut. Eu spun exact ce s-a întâmplat... nu discut. 

[C.P.]: Cei răniți unde aveau plăgi împuşcate ? 

În fese, în picioare, în mâini. S-a lansat atunci o teroare incredibilă asupra tuturor 
deţinuţilor din Gherla. Bătăi, bătăi! Nopți şi zile întregi auzeai: „Aăă! ”. Vaiete, stri- 
găte, vaiete, plânsete ! Băteau caraliii. Goiciu n-am văzut să bată decât pe unul. O să 


Văcăreşti. A fost eliberat la 30 iunie 1954. A fost rearestat la 10 noiembrie 1956 şi con- 
damnat la 2 ani şi 6 luni închisoare. A executat pedeapsa în închisorile Craiova, Jilava şi 
Gherla. A decedat la 16 noiembrie 1958 în închisoarea Gherla. Dorin Dobrincu, op. cit., p. 
191 ; fişele matricole penale din AANP. 

51. Vezi nota 20 la p. 25. 

52. Constantin Istrate, născut la 28 iunie 1926 în Mălini, Suceava. Fost învăţător, locotenent-major 
de Securitate, a lucrat la penitenciarul Gherla între 1957 şi 1961 ca locţiitor comandant pentru 
pază şi regim. Era şeful grupei care executa condamnările la moarte. Mulţumim colegului 
Mihai Burcea pentru informații; Doina Jela, op. cit., p. 148. 

53. Petrache Goiciu, comandant al penitenciarelor Galaţi (1949-1952), Gherla (1952-1959). Andrei 
Muraru, op. cit., pp. 319, 332. 

spun imediat şi despre el. Dar băteau ăştelalţi, ofiţerii. Era un căpitan, Tudoran“, care 
bătea. Avea o „instalaţie” specială, cum au poliţiştii. Rupeau, fracturau degetele, 
coastele, când te bătea la palmă sau pe unde te lovea. Îmi mai amintesc de un alt caraliu 
foarte rău de la Gherla, Todea. 

Asta este cu revolta. A fost un eveniment care este descris, ca să ştie toată lumea. 
Majoritatea au fost frontierişti, tineri cu condamnări mici. Şi acuma i-au judecat din 
nou pentru răzvrătire. Şi apoi le-a” dat... Şi erau unii care peste câteva săptămâni trebuia” 
să se elibereze... 

Erau deţinuţi, frontierişti, de care îţi venea să râzi, de ce au făcut şi cum au făcut. 
Erau doi fraţi din Timişoara care s-au hotărât să fugă în Iugoslavia. Ei erau şi în echipa 
de box din România. Au venit la Orşova, s-au angajat chelneri la un restaurant pe malul 
Dunării. Şi s-au hotărât să treacă înot Dunărea. Şi au trecut, au ajuns pe malul sârbesc. 
Îşi băgaseră hainele în nişte pungi de-astea de plastic. S-au îmbrăcat şi s-au dus la Vârşet, 
la Federaţia de Box. Ei ştiau un pic sârbeşte, cum ştiu ei, bănăţenii. Ăia i-au dus la 
cinematograf, au făcut antrenamente, i-au mai dus şi la Belgrad, tot la Federaţia de 
Box... l-au plimbat ăia, i-au dus la femei, la baluri, la baruri, chestii de astea. Şi într-o 
zi au găsit pe stradă pe unv’ să-l întrebe unde e Ambasada americană. Ăla fusese şi el 
securist, cum l-o’ fi nimerit, şi zice: „Uite, aici e Ambasada”. Era Securitatea, UDBA 
cum îi ziceau ei. Şi s-au dus acolo şi au spus: „Noi am venit...” aşa şi pe dincolea... 
„şi vrem să ajungem în America”. „Bine, stai c-ajungeţi voi în America.” I-o' tratat 
împărăteşte vreo două zile, până când, într-o zi, i-o” urcat într-o maşină şi i-o” dus la 
gară. Şi acolo au văzut o maşină cu număr de Bucureşti: „Hopa! ”. I-o' urcat în maşină 
şi i-o” adus fain frumos până în România. Cum o” intrat pe teritoriul României, securiştii, 
sau ce erau ăia, vameşi: „Bine că aţi venit! Păi, sunteţi proşti, mă? Vă duceţi voi 
acolo... ?”. Şi au început să îi bată. I-au bătut de i-a’ snopit şi i-au dus la Gherla. 

Altu” caz. Era un băiat tânăr, de vreo 16 ani. Avea mama cântăreaţă în America. Şi 
au vorbit că să treacă Dunărea şi ea îl aşteaptă în Belgrad. Când o ajuns, l-o' prins 
grănicerii. L-au îmbrăcat sârbeşte, că nu avea haine, că trecuse înot, dezbrăcat, şi: 
„Hai frumos înapoi! ”. L-au dat înapoi. 

Era unv’ din Craiova, Florescu, băiat drăguţ, simpatic. Avea o soră care a fost în 
anul I colegă cu mine la medicină, la Sibiu, dar în anul II s-a măritat cu un evreu şi a 
plecat în America de Sud, undeva, nu ştiu în ce oraş, unde şi-a deschis un cabinet de 
frumuseţe, de cosmetică. Şi era foarte bine, bogată. Şi i-a trimes vorbă lui frate-său : 
„Măi, eu am vorbit cu nişte marinari la Constanţa. Vin cu vaporul. Tu la data de... să 
fii în Constanţa, la restaurantul cutare, şi acolo încearcă să intri în contact cu marinarul 
cutare”. Florescu aşa a făcut. S-a dus în Constanţa, s-a întâlnit cu marinarul, şi ăla i-a 
spus: „Noi stăm două săptămâni aici, în Constanţa. Dumneata să înveţi să urci pe o 
sfoară. La data de..., pe la ora de..., noi lăsăm sfoara în apă. Vii înot şi te urci pe ea”. 
O făcut el exerciţii, nu ştiu ce... Da' el a mai vorbit cu încă vreo patru inşi, prieteni 
de-ai lui, să îi ia şi pe ei. S-au dus seara, s-au întâlnit, n-au vorbit cu marinarii decât 
în restaurant. Le-o făcut semn şi ăştia s-o dus înot până la frânghia aia. S-o urcat întâi 
Florescu, s-a urcat al doilea, al treilea, al patrulea... Al cincilea când să escaladeze, a 
căzut în apă. „Bâldâbâc! ” Pe vapor era o pază românească şi a auzit. „Ce-i?” Şi l-a 


54. Tudoran, gardian la Gherla în 1958. Era fiu de preot, originar de lângă Dej. Doina Jela, 
op. cit., p. 286. 

prins pe ăla în apă când vroia să urce iar. Ăştia deja erau instalați în cabine, că vaporul 
trebuia să plece peste un ceas. Au făcut din nou percheziţie şi i-au prins pe toţi din cauza 
lv’ ăla. O mulţime de chestii de astea o” fost... Da, cam asta e. 


[C.P.]: Primeau recompensă sârbii pentru cei returnaţi sau de ce o făceau ? 


Aşa se zice, că primeau recompensă. Primeau sare... Aşa se zice, dar nu ştiu dacă 
e adevărat. 

[C.P.]: Pe cine ați mai întâlnit la Gherla ? Pe Goma” l-aţi întâlnit ? 

Da, sigur. L-am cunoscut bine şi pe Goma. El să ştii că era cam răzvrătit, aşa. Un 
tip inteligent, dar tot timpul nemulţumit. Nu realiza în ce pericol este, dar să ştii că 
mânca bătaie. 

Acolo mai era Plăcinţeanus$, unchiul doctorului Plăcințeanu“. Fizician, profesor 
universitar la Iaşi, coleg cu Fermist şi în colaborare cu Einstein. Eu eram deja mutat la 
Zarcă, şi era o cameră, 36, în care nu aveam voie să intru. Nu ştiam cine e acolo. Şi 
într-o noapte mă scoate caraliul, foarte speriat, şi mă duce în camera 36... Am găsit 
acolo un cetăţean pe care îl chema Plăcințeanu, 60 şi ceva de ani, îmbrăcat sumar, în 
haine penale, singur într-o cameră cu opt paturi, două câte două, neechipate, decât patul 
de fier. N-avea decât trei metri încolo şi trei metri înapoi să se plimbe. Nu se putea 
mişca din cauza paturilor. Febră mare, frisoane, stare generală alterată. Îl examinez : 
congestie pulmonară. Îi spun caraliului: „Trebuie să vină medicul oficial, că n-am 
medicamente”. A venit medicul oficial, l-am examinat împreună. E adevărat că de-acuma 
avea pneumonie. I-am prescris penicilină, vitamine. Nimic. Nu se putea în frigul ăla, 
cu geamurile sparte, camera spre nord... Era un ger şi un frig cumplit! Îi dau penicilină, 
îi dau tot ce am avut pentru inimă, să îi întăresc inima. Tot mai rău. Medicul oficial, 
ţi-am spus, îmi fusese coleg, vorbeam cu el altfel decât cu ceilalţi. Şi îi zic care e situaţia. 


55. Paul Goma, născut la 2 octombrie 1935 în Vatici, Basarabia. Scriitor. A fost arestat la 22 noiem- 
brie 1956 şi condamnat la 2 ani de închisoare corecțională. A executat pedeapsa în închisorile 
Jilava, Codlea şi Gherla. A fost eliberat la 21 noiembrie 1958 cu domiciliu obligatoriu la 
Lăteşti pentru 36 de luni. Ulterior i s-a prelungit perioada cu încă 24 de luni. A fost eliberat 
de restricţiile domiciliare în 1964. În 1977 s-a solidarizat cu mişcarea „Charta '77” din Ceho- 
slovacia, adunând mai multe persoane în jurul său. A fost arestat şi bătut o lună de zile de 
generalul Nicolae Pleşiţă. După eliberarea din 6 mai 1977 a plecat în Franţa, unde Securitatea 
a încercat fără succes să-l asasineze. Paul Goma, Culoarea curcubeului '77. Cod „Bărbosul”, 
Polirom, Iaşi, 2005, pp. 283-285 ; Cicerone Ioniţoiu, Victimele terorii comuniste... Dicţionar 
F-G, p. 251; fişele matricole penale din AANP. 

56. Ion Plăcințeanu, născut la 15 februarie 1893 în Dorohoi, Botoşani. A fost arestat la 24 aprilie 
1959 şi condamnat la 10 ani de închisoare corecțională. A executat pedeapsa în închisorile 
MAI, Jilava şi Gherla. A decedat la 14 decembrie 1960 în închisoarea Gherla. Informaţii din 
fişa matricolă penală din AANP. 

57. Gheorghe Plăcințeanu, născut la 3 decembrie 1924 în Iaşi. A fost arestat la 13 august 
1959 şi condamnat la 12 ani de închisoare corecțională. A executat pedeapsa în închisorile 
MAI, Râmnicu Sărat. A decedat la 1 mai 1961 în închisoarea Râmnicu Sărat. Informaţii din 
fişa matricolă penală din AANP. 

58. Enrico Fermi (1901-1954), fizician italian, laureat al Premiului Nobel pentru Fizică pe 
anul 1938, descoperitorul fisiunii nucleare. A avut un rol important în conceperea proiectului 
Manhattan, de punere la punct a bombei nucleare ; http : //ro.wikipedia.org/wiki/Enrico_Fermi, 
accesat la 3 martie 2011. 

Şi el zice: „Fă-i tratament cum trebuie şi scrie tot, dar de aici nu îl putem scoate”. 
„Domne, nu se poate! Îi fac antibioticul degeaba ? Îmi termin toate antibioticele, nu 
mai am pentru alţii şi atunci ce fac?” „N-avem ce face, însă scrie tot.” Dacă vreţi să 
cercetaţi, poate găsiţi treaba asta acolo. Şi nu l-au scos de acolo până înainte de moarte. 
A şi murit imediat, la o zi, două. 


[C.P.]: Ştiaţi pe ce motive fusese arestat ? 

Păi ştiam de-atuncea, că aflasem: din cauza lui nepotu-său, a lui Plăcințeanu 
Gheorghe, doctoru”. A fost coleg cu soţia mea. Ginerele (sic!) lui Dej... 

Mai menţionez o chestie. La un moment dat o°’ adus din Rusia un tânăr neamt, 
20 şi ceva de ani. Nu ştiu de unde era originar, dar a fost la muncă în Rusia. Era pe 
targă, tuberculoză, meningită, stare comatoasă, aproape terminal. Nu aveam strepto- 
micină deloc. Am vorbit cu medicul-şef. Zice: „Doctore, nu pot acuma, până nu ne 
vine bugetul”. „Păi, domnule doctor, sunt unii care au la bagaju' particular streptomicină.” 
Înainte, când era voie la pachet, primiseră antibiotice. Şi am vorbit cu unii, cu alţii, 
care aveau în bagaj. Sigur că în condiţiile de acolo, dacă ai avut tuberculoză, nu ştii 
când te apucă. Un singur evreu, Zelig Buium, avea streptomicină. Şi i-am spus: „Dom- 
nule Zelig, este vorba de un neamt care vine din Rusia, bolnav grav, în stare comatoasă, 
nu ştiu câte zile mai trăieşte”. Şi a fost de acord, domne. A dat din porţia lui, din 
proprietatea lui. Dar i-am spus: „Domne, uite ce e, eu mă angajez că le pun la loc, 
doar să ştiu când primesc, cât primesc. Da’ dacă pot, le pun la loc”. Pentru mine a fost 
o treabă nemaipomenită că am putut să îi fac injecții intrarahidiene cu streptomicină şi 
şi-a revenit din comă, dar tot pe targă a plecat. Dacă o fi scăpat, nu ştiu. 


[C.P.]: Şi unde trebuia să-l ducă ? 

Nici asta nu ştiu. Nu aveam posibilităţi de a afla. Aveam caraliu' permanent cu mine. 
Nu puteai să îl întrebi „de unde eşti” sau „care e situaţia”. Asta era... 

Să va mai spun câteva cazuri. Un doctor deţinut, Klein“? îl chema, evreu. El fusese 
medic în Viena şi soţia lui era plecată în Israel. Şi nu ştiu ce o făcut cu soţia lui, că era 
arestat. Ei, şi el nu era lămurit cu un bolnav, FiciuS0, şi a cerut ofițerului de servici 
să-mi dea voie să mă duc să-l consult şi eu. Ofiţerul de servici a aprobat să mă ducă la 
el seara, la stingere. S-a dat stingerea şi nu m-a dus. Atuncea am început să batem la 
uşă, să mă ducă la bolnavul Ficiu. Şi am bătut în uşă insistent, că eu aveam autorizaţia 
ofițerului de servici să bat la uşă să mă ducă. Caraliul... Doamne, da’ cum pot să uit, 
că am zis că nu o să îl uit cât trăiesc. Ptiu! Fiul lui acu’ e comandantul pompierilor în 
Cluj... Îl văd mereu, seamănă cu ta-său exact. Vă spun eu imediat... Şi caraliu': „Taci 
din gură! Termină acolo!”. Am bătut mai departe. Eu să îmi fac datoria. Şomlea! 


59. Pincu Klein, născut la 28 mai/1 iunie 1903 în Galaţi. A fost arestat la 17 noiembrie 1949 şi 
condamnat la 25 de ani de muncă silnică. A executat pedeapsa în închisorile Baia Sprie, Valea 
Nistrului, Gherla, Piteşti, Jilava şi Aiud. A fost eliberat la 28 martie 1957. Informaţii din 
fişele matricole penale din AANP. 

60. Nicolae Ficiu, născut la 24 decembrie 1900 în Şercăiţa, Braşov. A fost arestat în 1950 şi internat 
administrativ pentru un an. Nu deţinem informaţii despre închisorile în care a executat pedeapsa 
şi despre data eliberării. A fost rearestat la 14 august 1958 şi condamnat la 10 ani de închisoare 
corecțională. A executat pedeapsa în închisorile Codlea şi Gherla. A decedat la 26 ianuarie 
1960 în închisoarea Gherla. Informaţii din fişa matricolă penală din AANP. 

Şomlea îl chema! Şomlea cel mic, că erau doi fraţis!. Dar cel mic a fost atunci, care 
era mai solid. Da' semănau între ei, că erau un maldăr de grăsime. Şi răi, domne, 
amândoi răi. Da' ăla mic era din cale-afară... 

[C.P.]: Şi comandantul de la pompieri e fiul celui mic sau al celui mare ? 

Nu ştiuS?. Da’ l-am văzut la televizor. Seamănă cu ta-său, huidumă, aşa... Şi vine 
după un timp Şomlea şi mă scoate. Eram însoţit de medicul Klein, care nu se lămurise 
cu privire la diagnostic. El era cardiolog sau dermatolog, nu era de medicină generală 
sau de specialitatea respectivă. Eram la parter şi trebuia să mergem la etajul trei. Şi 
între etajul unu şi doi era o platformă. Eu eram în mână cu trusa de lemn în care aveam 
medicamentele de urgenţă, care o aveam permanent. Şi mă opreşte caraliu' pe platforma 
aceea şi îmi spune: „Culcat! ”. N-am vrut să mă culc. Domne, şi nici nu ştiu când am 
ajuns la podea, m-am pomenit cu capul de pământ. S-a urcat pe mine şi m-a bătut 
înfiorător, cu fracturi de coastă, cu de-astea. Klein, care era de faţă, a crezut că ne 
omoară pe amândoi. Şi a făcut pe el, domne, treaba mare şi treaba mică, de frică... Nu 
m-am mai putut duce să îl văd pe bolnav şi până dimineaţa a murit. Nu ştiu dacă puteam 
să fac ceva, dar în orice caz a murit... 


[C.P.]: Nu puteaţi să îl reclamaţi pe caraliu ? 

Dar i-am spus pe loc: „Domnule sergent-major, vă rog foarte mult să mă scoateţi 
la raport la domnul comandant. Dacă trebuie să fiu bătut, să mă bată după ce vin de la 
bolnav, că nu mai pot să îmi fac treaba”. „Taci din gură, banditule! ” Şi dă-i, şi dă-i! 
A doua zi i-am spus medicului oficial : „Domnule doctor, nu mai ies la lucru până când 
nu mă duceţi la raportul comandantului”. Doctorul Sin avea foarte mare încredere în 
mine, mă ştia din facultate, îi dovedisem că făceam treabă. Nu m-a dus niciodată la 
comandant, da’ n-am mai lucrat o săptămână. Mă durea fractura de coastă când respiram. 
După o săptămână am ieşit la lucru, că n-aveam ce face, că m-a rugat doctoru' Sin. 


[C.P.]: V-a mai bătut după aceea ? 

Nu, dar am mai avut cu el un incident. Înainte de eliberare, situaţia se îmbunătăţise, 
adică puteam să ieşim din cameră când voiam, să mergem la club, care era un fel de 
bibliotecă, cu ziare şi chestii din astea. Până atuncea nu aveam voie să avem un creion 
sau hârtie, iar acuma ne dădeau ziare, cărţi, tot ce vrei. Doar mâncarea era tot slabă. 
Şi unii aveau voie să primească şi pachete. Noi nu aveam voie să intrăm în altă cameră, 
la alţi deţinuţi. Unii care primiseră pachet, de la etajul trei, m-au invitat în cameră să 
mă servească cu ceva din pachetul lor. Şi Şomlea ăsta era la parter. M-a văzut că am 
intrat în cameră şi a venit după mine: „Ce cauţi aici?”. Un deţinut mai şmecher s-a 
aşezat pe pat şi a zis că e bolnav. Nu era, dar nu puteam să refuz să consult un bolnav. 
„Domnule sergent-major, vreţi să reluăm discuţia veche? O putem relua.” Să ştiţi că 
eram noi umiliţi, dar ne ţineam tari, nu eram aşa de prăpădiţi acolo... Dar ce se 
întâmpla ? Era perioada când gardienii nu mai erau aşa răi, prin '62, '63, '64. Acuma 
Şomlea nu mai avea curaj. Înainte mă bătea de mă rupea... 


61. Fraţii Şomlea erau gardienii cei mai de temut din Gherla. Potrivit Doinei Jela, fraţii Şomlea ar 
fi murit călcaţi de tren. Doina Jela, op. cit., p. 274. 

62. Între cei doi este doar o coincidenţă de nume. Informaţie oferită de domnul Ioan Ciupea, 
căruia îi mulţumim. 

[C.P.]: Dar caraliii nu dădeau înapoi niciodată în faţa deţinuţilor ? 
Nu dădeau, pentru că ei erau foarte puternici şi noi eram foarte slabi fizic. Păi, cu 
mâncarea aia nu puteai... 


[C.P.]: Dar aşa, le dădeaţi replica ? 
Aaa, sigur că da! Sigur că da. El mă bătea şi eu îi spuneam: „Să mă scoţi la raportul 
domnului comandant”. Sigur că da... 


[C.P.]: Ca medic aveaţi o cameră separată ? 

Da. Medicii erau izolaţi, la un loc cu frizerii. 

[C.P.]: Câţi medici deţinuţi eraţi ? 

Un timp am fost doi inşi. Fiecare etaj avea un medic sau câte doi medici. Şi eu eram 
mai mult la infirmierie, la cele trei camere. 

[C.P.]: Aveaţi un regim de detenţie deosebit de al celorlalţi deţinuţi ? 

Da. De exemplu, aveam dreptul să dormim la amiază, pentru că ne putea' scula noap- 
tea. În patru ani cât am lucrat, eu foarte rar am dormit o noapte întreagă, de seara până 
dimineaţa. Eram şi chirurg, eram mai bine pregătit decât majoritatea. Dar mâncarea era 
aceeaşi : 2.600 de calorii, şi primeam 250 de grame de pâine. Când eram izolat la Zarcă, 
uneori, rar, îmi dădea’ şi o cană cu lapte sau opt grame de unt. 


[C.P.]: Dar la Zarcă pentru ce aţi ajuns ? 

Am avut un scandal cu ofiţerul politic Domokos Iosif. O bestie de om! Bătea! A 
vrut să mă ia colaborator şi, pentru că am refuzat, m-a băgat de două ori câte trei 
săptămâni la izolare, la Zarcă. 


[C.P.]: Cum a fost asta cu încercarea de recrutare ? 

A venit gardianul : „Cornea, îmbracă-te şi vino ! ”. Noaptea, târziu. M-am îmbrăcat. 
M-a dus undeva, în curte, şi m-a băgat într-o hrubă. „Aşteaptă aici!” El a plecat şi a 
revenit după 10 minute, a deschis o uşiţă în perete cam de 60 de centimetri şi zice: 
„Intră acolo, în canal! ”. A trebuit să merg şapte-opt metri printr-un canal, pe coate şi 
pe genunchi. Era întuneric beznă. Şi mi-a deschis o uşă şi am ajuns într-o încăpere de 
doi pe doi metri. N-avea nicio fereastră decât în sus, o masă, un scaun şi în faţa mesei, 
într-un colţ, un scaun fixat în podea. Pe masă erau fel de fel de bunătăţi : ţigări, băuturi 
de-astea nonalcoolice, carne, grătare, prăjituri. „Serveşte, domnule ! ” „Nu pot, domne 
locotenent-major.” „Hai, doctore, stăm de vorbă puţin...” Menţionez că înainte de treaba 
asta l-am operat pe Domokos. I-am scos un dinte cu rădăcină şi l-am operat la un deget 
cu panariţiu. „Hai, serveşte, nu te vede nimeni, nu trebuie să spui la nimeni. Ia de aici 
ce vrei!” „Nu pot, domne locotenent-major.” „Eh, doctore, ai vrea să ne ajuţi?” 
„Domne locotenent-major, eu am depus jurământul lui Hipocrate, care mă obligă să 
tratez pe amic şi pe inamic după gravitate, în aceeaşi formă.” Nu ştiu acum dacă se mai 
depune, dar eu l-am depus... „Bine, doctore. Du-te şi mai gândeşte-te! ” Şi m-a scos 
pe uşă. M-am dus. După vreo două săptămâni mă scoate iar. Dar nu m-a mai băgat 
acolo pe canalul ăla. Interesant că niciunul din deţinuţii cu care: am vorbit nu au spus 
nimic de canalul ăsta. Niciunul. 


[C.P.]: Dar de ce v-a băgat acolo ? Ca să vă umilească ? 


Dar ştii cum m-am simţit? Şi după două săptămâni, tot noaptea, mă scoate iar. 
Aceleaşi bunătăţi pe masă, dar era însoţit de un căpitan de la Securitate. Zice: „Domnule 

doctor, spune-i domnului căpitan cum vrei să ne ajuţi”. „Domnu' locotenent, vă ajut, 
da’ v-am spus cum. Vă ajut că am depus un jurământ pe care îl respect.” „Hai, doctore, 
că noi avem nevoie. Uite, dumneata vii în contact cu lumea, lumea are încredere în 
dumneata, poate îţi mai spun una, alta...” „Domnule locotenent-major, dumneavoastră 
purtaţi o uniformă pe care o respectaţi, eu port o uniformă pe care o respect. Deşi nu 
ştiu dacă o merit, dar o respect.” „Cum? Ce vrei să spui?!” „Exact ce am spus!” 
Ah, s-a înfuriat! Să mă omoare, domnule ! Eu cred că dacă nu era căpitanul ăla, mă 
făcea praf acolo... Da’ nu mi-a dat nicio palmă, decât m-a înjurat: „Ai să vezi ce 
păţeşti ! Chiar dacă scapi vreodată de puşcărie, tot ai să suferi! O să îţi bag în dosar 
un epitet care o să te urmărească toată viaţa ! ”. Şi o băgat, domnule... 

Şi m-am dus la muncă, mai departe. Ca într-o zi, cam după două-trei săptămâni, să 
vină un caraliu: „Cornea, îmbrăcă-te! a-ţi tot bagajul! Hai cu mine! ”. Şi mă duce 
la Zarcă, la beci, la camera 126. Pe jos apă, la grătar umezeală... n-aveam niciun geam, 
niciun pat, niciun scaun, nicio masă, nimic, nimic, camera goală, decât un hârdău d-ăsta 
pentru materii fecale. Şi seara, la 10, îmi băga o saltea de paie umede, mirositoare, 
putrede şi pline cu şoricei mici, mici, mici. Nişte şoricei de culoare maro. Şi într-un 
perete era băgat un inel, aşa, de care-i lega pe deţinuţi de gât. Şi am văzut pă unu” că 
l-au legat aşa de gât. Nu ştiu cine era, da?’ nu vorbea româneşte, vorbea ungureşte. Nu 
ştia româneşte deloc. Era foarte nervos. Mi-a spus pe ungureşte: „Doctore, pleacă de 
aici! Să nu te apropii de mine! ”. Era legat şi de mâini, şi de picioare. 

[C.P.]: Avea o problemă psihică sau de ce ? 

Nu. Era supărat... ÎL împuşca” dimineaţa. Nu ştiu exact, am bănuit că era din Ungaria, 
dar în orice caz, nu vorbea deloc româneşte: „Menj ki! Menj ki! leşi afară! Ieşi 
afară ! Nu te apropia de mine!”. Da' asta a fost mult înainte de a mă băga pe mine 
acolo. Încă eram pe celularu” mare, medic, când m-a dus la ăsta... Şi acolo am mai 
auzit discutând cu caraliu” pe un prieten de-al meu care a fost împuşcat, fratele“? fostului 
ministru de Interne în perioada CDR-ului. 

[C.P.]: A, frazele lui Dejeu ! 

Da, Dejeu. Am fost coleg cu el de facultate şi prieten. M-a vizitat o dată la Târgu 
Mureş. El era fugit, dar eu nu ştiam care-i situaţia. Înainte de a fi arestat eu, în vara 
lui '56 a fost treaba asta cu Dejeu, cu activitatea lui. 

Şi în Zarcă, atunci când eram la ungurul ăsta, un caraliu a deschis acolo la Dejeu şi 
l-am auzit discutând cu el, când i-a spus că îi dusese bagajul particular şi să îşi aranjeze 
ce are acolo... I se citise condamnarea la moarte şi nu i se citise că trebuie să facă cerere 
de recurs. Dar a doua zi, sau noaptea, nu mai ştiu cum, l-au împuşcat. 


[C.P.]: Ce sentimente aveaţi acolo, în Zarcă ? Nu vă era teamă că o să muriţi acolo ? 


Să ştiţi că niciodată nu mi-a fost frică de moarte. Niciodată. Ce o fi o fi! Mai ales 
că am intrat în puşcărie conştient. Am depus jurământ că în caz de defect, de vom fi 


63. Alexandru Dejeu (1923-1958). Medic. A fost, alături de Iosif Capotă, liderul unui grup de 
rezistenţă anticomunistă care a acţionat în zona Huedin, judeţul Cluj. A fost arestat pentru o 
scurtă perioadă în toamna anului 1946 fără a fi condamnat. A fost rearestat la 7 decembrie 
1957 şi condamnat la moarte. A fost executat la 2 septembrie 1958 la Gherla. Denisa Bodeanu, 
Cosmin Budeancă (ed.), Rezistenţa anticomunistă din România. Grupul „Capotă-Dejeu ” 
(1947-1957). Mărturii, Argonaut, Cluj-Napoca, 2006, passim. 

învinşi, să suportăm rigorile. Nu mi-a fost frică de moarte. Dar acolo, la Zarcă - asta 
e important, domne -, mă simţeam aşa de umilit, că m-am hotărât să mă sinucid. Am 
vrut să scot din perete tăblia aia cu becul şi să mă electrocutez. Da' mi-a venit în minte, 
când eram aşa, foarte umilit: „Viaţa-i datorie grea,/ Şi laşii se îngrozesc de ea/ Să 
moară toţi (sic! ) (aibă tot - n.n.) cei laşi ar vrea/ [Pe neluptat]”S%. Şi să ştii că mi-am 
zis: „Dacă şoriceii ăştia rezistă aici, apăi tu, cât eşti de mare... Rezistă, bă, şi o să 
vedem ce o fi până la urmă! ”. Şi să ştii că m-am schimbat complet. Am mâncat când 
am intrat, peste trei zile mi-a dat mâncare, apoi iar trei zile fără mâncare, şi atunci 
mi-au dat iar mâncare, şi tot aşa. 

După o săptămână m-au scos de acolo şi m-au dus iar la treabă, da' am mai stat 
dup-aia vreo două săptămâni izolat de ceilalţi. Adică nici medicul oficial nu mai stătea 
de vorbă cu mine. De unde eram tot timpul lângă el, în timpul serviciului, acuma am 
văzut că mă evită... Şi după o săptămână iar m-au dus la Zarcă şi am mai stat o săptămână 
la beci, acolo, în aceeaşi cameră. Şi iar m-a’ scos pe celular. 

În toamna lui '60 ştiu că vroiam să plec în Deltă. M-am înscris pentru plecare în 
Deltă, dar eram bolnav, aveam febră mare şi nu ştiam ce am. Credeam că am apendicită. 
Şi m-au dus şi m-au operat. Dar au pus condiţia să nu mă opereze medicii deţinuţi, care 
erau specialişti, să mă opereze medicul lor, unu”, Ionescu, da” care nu se prea pricepea. 
Era medic angajat, adică ofiţer, securist. Io nu ştiam cât se pricepe, dar i-am spus: 
„Domnule doctor, eu sunt chirurg şi am o rugăminte: să îmi spuneţi înainte timpii 
operatori şi ce faceţi”. Adică să îi dirijez operaţia. Săracul, m-a operat, dar mi-a spus: 
„Să ştii că nu te ducem la infirmerie, te ducem la salon”. Şi după operaţie am urcat 
patru niveluri pe picioare. Singur... 


[C.P.]: Dar de ce nu au acceptat să vă opereze medici deţinuţi ? 
Să nu vin în contact cu ei, care-mi erau prieteni. 


[C.P.]: Am înțeles. Dar de ce nu l-au pus pe Sin ? 

Sin nu mai era. Ăsta făcea acum pe chirurgul. Şi m-a operat, şi l-a asistat un asistent, 
tot deţinut. Însă după aia m-am îmbolnăvit rău. Eu am cerut să mă ducă în Deltă, să 
lucrez în Deltă, şi m-au ales. Am făcut şi vizita medicală... Era o hală mare în centru 
şi acolo eram toţi care plecam. Şi apare Domokos. Mă vede şi trimite un caraliu şi mă 
scoate. Şi nu mi-a dat voie să plec în Deltă. 


[C.P.]: Goiciu era mai rău ca ofiţerul politic, ca Domokos ? 

Cu Goiciu nu am avut aşa de lucru. Da’ rău era. Câini turbaţi, fiare, nu poţi să îţi 
imaginezi aşa ceva! Adică să nu te întâlneşti cu Goiciu, că dacă te scotea undeva, la 
medic sau nu ştiu unde şi te întâlneai cu el din întâmplare, îţi dădea un picior în fund 
şi spunea: „Ia fă-i ăstuia raport! Izolează-l!”. Erau răi... 

Pe urmă, cum eram bolnav, n-aveam voie la asistenţă medicală. Aveam un sindrom 
febril şi nu ştiam ce am. Venea o doctoriţă, soţia unui procuror din Cluj, şi mi-a dat ca 
tratament o doză cabalină de urotropină pe care am refuzat-o. Scria pe ea „doză cabalină”. 
Dar nu avea niciun rost, că urotropina asta era ieşită din uzul farmaceutic de mult timp. 
Fusese acu’ 70-100 de ani. Am învăţat-o, dar nu mai era în uz. Şi, la un moment dat, 
Domokos a plecat undeva. Şi un medic deţinut, Turculeţ5, mi-a dat nişte antibiotice, 


64. George Coşbuc, Moartea lui Fulger. 
65. Tiberiu Turculeţ, născut la 26 mai 1925 în Stolniceni, laşi. A fost arestat la 10 mai 1959 
şi condamnat la 7 ani de închisoare corecțională. A executat pedeapsa în închisorile Constanţa, 

dar fără să le înregistreze. Şi să ştii că mi-a dispărut temperatura. Da’ nici acum nu ştiu 
ce am avut. Sindrom febril, aşa se numeşte. Vara întreagă, în '60, am avut 39-40 de 
grade. Şi asistenţă medicală calificată, nu. Din cauza asta au şi orbit oameni acolo. 
Unul, Şandru VictorS5, şi unul, Mirea Dumitru”, oltean. Mirea 47 de zile nu a mâncat 
şi nu a băut, că nu i s-a permis să fie trimis într-o unitate spitalicească de oftalmologie. 
Observa că nu mai vede, era tot rău, tot mai rău, tot mai rău... Şi a intrat în greva 
foamei. A slăbit, era schelet, abdomenul era cav, se palpau scibalele, încât trebuia să 
bag mâna în anusul lui şi să le scot de acolo, că erau ca nişte pietre... Şi dacă el 47 de 
zile nu a băut şi nu a mâncat nimic, a murit. Şi am făcut numeroase rapoarte în scris 
să fie transferat la Cluj, da” degeaba. 

[C.P.]: Dar dacă intrau în greva foamei nu-i alimentau forțat ? 

Cum să nu? Întâi nici nu te băga în seamă o săptămână, 10 zile, că foarte mulţi 
făceau greva foamei din diferite chestii, da? cam la 10 zile renunţau. Dacă nu îl izola, 
le dădeam noi, ăştialalţi, mâncare. După 10 zile chema procurorul, care îi mai dădea 
termen să se răzgândească încă o săptămână. Şi până atuncea te alimenta forţat. După 
o săptămână venea iar procurorul şi: „Domne, e voia lui. Să dea în scris”. Şi nu îl mai 
alimenta nimeni. 

[C.P.]: Erau cazuri în care se şi îndeplineau doleanţele ? 

Foarte rar. O singură dată i-a îndeplinit doleanţele unui deţinut. Adică ce s-a întâm- 
plat? El avea nişte pantaloni, nişte izmene, pe care atâta le-a peticit, petec pe petec, că 
erau de doi centimetri de groase. Şi la o percheziţie, caraliu' Todea, pe motiv că ăsta a 
băgat ceva secret, hârtii, între petece, i-a tăiat izmenele. Şi a ieşit ăsta la raport la 
comandant. Nu mai era Goiciu, că Goiciu îl bătea, îl stingea, dar era AlexandrescuS$. 
Şi ăsta i-a zis lui Todea: „Îi cumperi izmene ! ”. Şi i-a cumpărat ăla izmene, domne, 
din alea groase. Asta e singura dată când i-a dat câştig de cauză unui deţinut. 

Să îţi mai spun una. Apare într-o zi, în Gherla, unu’ mai mare decât uşa asta. Cred 
că greu intra pe uşă, aşa era de enorm, de uriaş. Urât la faţă, desfigurat, că fusese 
împuşcat prin faţă. Şi când intră la mine, acolo: „Sunt Borş Gheorghe din Bacău, hoţ 
de cai! Unde dau se face apă! ”. Şi când dădea un pumn în perete mişca zidul, domne, 
aşa era de solid! „Să mă scoţi la Goiciu, la raport! ” Era un ţigan de pe undeva de prin 
Bacău. Fura cai şi îi ducea în Basarabia sau dincolo, peste Nistru, şi cu ocazia asta a 
fost împuşcat. Dar el fusese în puşcărie cu Goiciu, colegi de drept comun pe vremea 
burghezilor. Şi nu l-o primit Goiciu la raport, dar cică să-i dea porţie dublă de mâncare. 
Şi i-a dat, domne, vreo trei luni porţie dublă, cu aprobarea lui Goiciu. Dar după aceea 


Jilava şi Gherla. A fost eliberat la 14 aprilie 1964. Informaţii din fişa matricolă penală din 
AANP. 

66. Victor Şandru, născut la 14 martie 1900 în Viştea de Sus, Braşov. A fost arestat la 9 decembrie 
1956 şi condamnat la 25 de ani de muncă silnică. A executat pedeapsa în închisorile Sibiu, 
Gherla şi Văcăreşti. A fost eliberat la 11 aprilie 1964. Informaţii din fişele matricole penale 

67. Dumitru Mirea, născut la 14 august 1921 în Gropşani, Olt. A fost arestat la 20 septembrie 
1949 şi condamnat la 12 ani de închisoare corecţională/muncă silnică. A executat pedeapsa 
în închisorile Baia Sprie, Cavnic, Dej, Alba Iulia, Văcăreşti, Jilava şi Gherla. A decedat la 
4 august 1961 în închisoarea Gherla. Informaţii din fişele matricole penale din AANP. 

68. Dumitru Alexandrescu a condus penitenciarul din Gherla între 1960 şi 1963. Andrei Muraru, 
op. cit., p. 332. 

nu i-a mai dat şi în trei luni de zile uite aşa de slab era Borş Gheorghe din Bacău... 
(arată degetul inelar - n.n.) Nu ştiu ce o făcut de era la noi acolo, dar, în orice caz, nu 
pot să îl uit sub nicio formă. 

Mai era un actor, Radu Anghelescu“, da” era poliţist. El fiind actor la teatrul poliţiei, 
a participat şi el la o percheziţie domiciliară la un comunist, în timpul războiului, şi 
pentru asta i-a dat nu ştiu câţi ani. Era foarte grav bolnav. Sufla greu, foarte greu. I-am făcut 
ceva injecții ca să respire mai uşor. Eu bănuiesc că avea un cancer pulmonar. Şi îl băgase 
într-o cameră fără paturi, cu nişte paie ude pe jos, şi dormea acolo, pe paie. Şi mă 
cheamă pe mine într-o zi, după masă. El sta aşa, într-o parte, că altfel nu putea respira, 
şi striga la mine: „Doctore, să îţi faci datoria ! Şi se pare că ţi-o faci! Dar tu, caraliule, 
neam de neamul tău, la al noulea neam, să fiţi pedepsiţi de Dumnezeu ! ”. Şi a pus capul 
jos şi a murit... Caraliu” sta în uşă, aşa, rezemat, şi a căzut din picioare cât îl vedeai 
de mare. S-a speriat de blestem... Nu era din cei mai răi, dar rău era şi el, unu' Pop. 


[C.P.]: Deci toți erau răi ? 

Eu îmi puneam problema: „I-a făcut ăştia răi sau sunt ei aşa?”. Şi trebuie să îţi 
spun că oltenii (deşi eu ţin la olteni, şi n-am observat răutate în majoritate la olteni) 
erau răi, caraliii. Era un caraliu ardelean, îi ziceau Bismarck, da” nu ştiu cum îl chema. 
Când intra, deschidea uşa camerei: „Vreau podul lui Păcală ! ”. Ce însemna asta ? Te aşezai 
pe burtă, da’ cu burta pe ciment, şi apăi venea şi călca pe oameni, pe deţinuţi. Eu nu 
ştiu : l-a învăţat cineva, sau i-a dat ordin, sau de plăcere... Da?’ eu cred că de plăcere. 

[C.P.]: Nu puteau deţinuţii să refuze ? 

Nu, că te băteau rău! Mai era un caraliu, bucovinean, Calancea lon. Ăsta trecea 
prin faţa camerei, descuia uşa, şi care era în dreptul lui îi dădea picioare în fund, pumni 
în cap... Dar tot ăsta mâncarea ce rămânea în hârdău nu o trimitea niciodată la porci. 
Că ei aveau porci pentru ei, îngrăşau porci. Ăsta o băga în cameră, ca supliment. Într-o 
noapte de 1 martie, eu eram la uşă ca să preiau dimineaţa cafeaua aia neagră. Nu ştiu 
dacă ai auzit de cafeaua aia... Zeamă de orz decorticat şi prăjit. Şi eu eram acolo, că 
făceam pe rând. Şi îmi pune în faţă Calancea ăsta o hârtie pe care scria: „Vă doresc 
vouă, deţinuţilor, de 1 mărţişor, libertate tuturor”. No, spune! 

Şi apăi ce am păţit eu pentru treaba asta... Eu n-am spus nimănui. Am luat hârtiuţa 
şi am aruncat-o în WC. Da’ cineva din cameră m-a turnat. Şi mă scoate Domokos să 
declar, că el avea informatori. N-am vrut să declar. „Ce ştii de 1 martie?” „Nu ştiu 
nimic.” Şi m-a trimis la Zarcă. Am stat şapte zile nemâncat. Şi iacătă într-o zi pe 
Calancea la Zarcă. Zic: „Domnule sergent-major, uite ce vrea ăsta. Vrea să spun”. 
„Spune, dă-l în pizda mă-sii, că vreau să scap de aici!” 

[C.P.]: N-o fi intrat după şi el la puşcărie ? 

Nu ştiu. Dar era la un moment dat o epidemie de gripă şi am cerut să se dea ceai 
cald neîndulcit. Şi duceam la fiecare cameră, şi la ăia care voiau ceai le turnam. El 
mergea în spatele meu: „Of, of”. Vorbea singur Calancea ăsta. „Ooo, ce o fi făcând 
Nineta?” Nineta e nevastă-mea... „E în tren între Craiova şi Bucureşti cu o fetiţă, 


69. Radu Anghelescu, născut la 1 aprilie 1904 în Montevideo, Uruguay. A fost arestat la 13 iunie 
1958 şi condamnat la 25 de ani de închisoare. A executat pedeapsa în închisorile Galaţi, Jilava, 
Făgăraş şi Gherla. A decedat la 4 martie 1960 în închisoarea Gherla. Cicerone Ioniţoiu, 
Victimele terorii comuniste... Dicţionar A-B, p. 63; fişa matricolă penală din AANP. 

Smaranda.” Pe fata mea Smaranda o cheamă. Eu nu ştiam că nevastă-mea fusese numită 
la Craiova. El aflase de undeva şi vroia să îmi spună şi mie. El îmi spunea mie, dar, 
chipurile, îşi vorbea singur... 

[C.P.]: Cu cine ați mai fost la Gherla dintre oamenii cunoscuţi ? 

Cu foarte mulţi. Cu foarte mulţi. Cu ăsta... cum îl cheamă? Epigramistu?... 


[C.P.]: Păstorel Teodoreanu” ? 

Da, da. În fiecare zi când mă duceam la el îmi spunea câte o epigramă, pe loc. În 
fiecare zi alta. Reţin una : „Doctor Cornea, dârz ca tancul/ N-ar lucra ca o albină/ Dacă 
farmacistul Bobancu”!/ N-ar veni cu taşca plină”. Că farmacistul venea cu medicamentele 
după mine. Păstorel toată ziua le vorbea deţinuţilor de bucătărie. Adică erau flămânzi 
toţi, şi el le făcea fel de fel de mâncăruri verbal. Era bătrân, dar mucalit. Eu nu l-am 
văzut supărat niciodată. Niciodată! Erau şi mulţi generali. Generalul Marinescu”, de 
o verticalitate absolută. La ora cinci, când suna deşteptarea, se scula şi până seara la 
10 nu se aşeza pe pat. Foarte demn. A fost comandantul artileriei antiaeriene a Bucureştiului 
în timpul războiului. Şi caraliii parcă - cum să spun? - nu îl pedepseau şi nu îl bat- 
jocorea”, aşa demn era. Mai era un general care l-am avut comandantul şcolii de ofiţeri, 
că eu am făcut o şcoală de ofiţeri în primii ani de facultate. Îl chema Creţoiu?. Era un 
bătrân amărât, fără o mână, invalid din războiu' din Răsărit. Era de o demnitate... Şi 
când l-am întâlnit: „Domnule general”, se uită la mine, „v-am fost ostaş...”. 

Tinerii din cameră trebuia să facă curăţenie, să facă ordine. Eh, şi pe generalii ăştia 
bătrâni, şi mai ales pe Creţoiu, care era invalid, l-ar fi servit toți tinerii. Da’ el nu! El 
spăla pe jos, făcea tot cu o mână. Mi se părea de o energie debordantă. Şi i-am zis 
odată: „Domnule general, parcă eraţi de trei ori mai înalt în uniformă! ”. 


[C.P.]: Şi au supravieţuit generalii ? 
Nu ştiu. Au dispărut la un moment dat, da' nu ştiu unde îi ducea. Mai trebuie 
menţionat şi Halpert Bernard'f, rabinul de Bucureşti. Un timp primea pachet fel de fel 


70. Alexandru O. „Păstorel” Teodoreanu (1894-1964). Avocat, scriitor, epigramist. A fost arestat 

mistificării, Humanitas, Bucureşti, 2003, p. 422 ; http : //www.humanitas.ro/pastorel, accesat 
la 10 august 2009; fişa matricolă penală din AANP. 

de alimentare d-ăstea, chiar foarte bune, apusene, conserve de peşte, că primea fel de 
fel. Şi mi-a dat şi mie odată din pachetul lui o pereche de ciorapi şi o conservă de peşte. 
Da’ mi-a dat-o pe sub mână, că nu era voie. Şi la un moment dat n-o mai primit pachet. 
Şi a refuzat mâncarea, că ei mănâncă cuşer. Sub nicio formă n-a mai vrut să mănânce ! 


[C.P]: Nici măcar vegetale nu mănâncă dacă nu e cuşer ? 

Nu. Nu mai mânca decât cafeaua de dimineaţă şi pâinea, atâta mânca. Alea erau 
cuşer. Şi a făcut o boală, scorbut. Numai în cărţi mai găseşti scorbut... Făceau scorbut 
marinarii care plecau pe vremuri şi stăteau mult pe mare, că nu mai mâncau verdeţuri 
şi vitamina C. Faci un fel de reumatism, artropatie scorbutică îi zice, şi sufuziuni 
sanguine, şi omul moare. 


[C.P.]: Ce sunt sufuziunile sanguine ? 

Adică mici pete... Din cauză că nu mai este vitamina C în organism vasele capilare 
se sparg şi iese sângele în afară. Şi n-a primit sub nicio formă mâncare. Şi medicul 
evreu, Klein, ăla de care v-am vorbit înainte, mi-a zis: „Spune-i că rabinul de Buhuşi 
e aicea şi mănâncă”. Nu era adevărat, era o minciună, dar noi în medicină la minciună, 
dacă nu deranjează pe nimeni, îi zicem „diplomaţie”. Adică mai şi minţim... Că îi mai 
păcat să mori şi să nu fii înmormântat după ritul lor decât să mănânci. Şi i-am spus că 
am vorbit cu rabinul de Buhuşi. Şi ce-a zis Halpert? „Fiecare cu conştiinţa lui.” Şi n-a 
vrut să mănânce... L-au luat, nu ştiu ce a’ făcut cu el. 


[C.P.]: El pentru ce era închis ? 

Cam de drept comun trebuia să fie. Au făcut o organizaţie la care trimetea ceasuri 
de mână din Apus, băgate în plafon, acolo la WC. Şi când ajungea în Bucureşti trenul, 
unul din Bucureşti se ducea, desfăcea frumos, lua ceasurile şi le vindea. Şi cel care 
făcea curat şi treburi de astea la vagon, că fiecare vagon care ieşea în afară avea un 
cetăţean care îngrijea, un controlor, a observat că e ceva neregulă în tavan şi s-a apucat 
şi a desfăcut şurubul ăla de acolo şi a plouat cu ceasuri! Omul a luat din ele, dar nu 
le-a luat pe toate. O venit omu” de legătură şi le-a luat pe ălea care n-o" căzut. Dar 
controlorul a ieşit în gară şi a început să vândă ceasuri şi să bea. (râde - n.n.) Şi asta 
o dată, şi altă dată, şi altă dată, până l-a dibuit Securitatea. „De unde bea ăsta atât?” 
Şi l-au luat la întrebări. A spus, au controlat şi l-a" găsit pe rabin, că el era şeful orga- 
nizaţiei. Îmi pare că dacă fiul lui n-o fi Halpert, un scriitor... 


[C.P.]: Adrian Halpert” ? 

Adrian Halpert. Nu ştiu cum să-i spun că l-am cunoscut pe ta-su. Şi parcă în '60, 
n-aş şti sigur... la un moment dat, o eliberat o ramură a puşcăriei, un etaj. Nu ştiam de 
ce. Au scos deţinuţii şi i-o dus în partea cealaltă pe toţi. Şi într-o noapte am auzit zgomot 
de motor în curtea puşcăriei. Ceva absolut interzis, că niciodată n-a intrat maşină în 
curte. Era noaptea târziu. Eram doi medici, eu şi unu, Maier'$, din Târgu Mureş. El 
era, de fapt, student. El era cu patul încolo, spre geam. Zic: „Mă, Maier, ia uită-te tu 


în închisorile Jilava, Văcăreşti şi Gherla. A fost eliberat la 7 septembrie 1960. Informaţii din 
fişa matricolă penală din AANP. 

76. Alexandru Maier, născut la 25 martie 1934 în Târgu Mureş. A fost arestat la 4 noiembrie 

ce se întâmplă în curtea aia, mă! ”. Se auzea’ vaiete, zgomot de motor, zgomote. Ăla 
se uită şi zice: „Nu ştiu ce descarcă dintr-un camion. Nişte saci. Îi aruncă jos. Mă, 
dar saci ăia sunt vii, parcă mârâie cineva! ”. Erau nişte oameni... Se deschide uşa la 
celulă : „Cornea şi Maier, îmbrăcaţi-vă şi ieşiţi afară ! ”. Ne ducem jos. Istrate: „Puneţi 
mâna pe ei şi vedeţi-le pulsul! Care-s morţi îi lăsaţi aicea, grămadă, care-s vii luaţi-i 
în braţe şi îi duceţi sus, în cameră! ”. Nu ştiam cine sunt ăştia. Pun mâna pe puls, pun 
mâna la gât, nimic. Erau îngheţaţi, morţi. Unii erau mai pe picioarele lor, unii trebuiau 
duşi în spate. Şi i-am cărat în spate. Domne, ăştia erau poliţişti aduşi de la Făgăraş. Au 
desfiinţat închisoarea de la Făgăraş şi i-au adus pe poliţişti la Gherla. Şi când i-au adus, 
erau mai mulţi morţi. Da’ a fost ceva cumplit... 

[C.P.]: Erau poliţiştii „burghezi ” sau erau şi comunişti care greşiseră ? 

Numai burghezi. Da' au fost şi din ăia care au arestat, după 23 august, până în '48, 
cu Securitatea şi Tribunalul Poporului. Şi apăi i-au arestat şi pe ei. Erau şi din ăştia. 
S-au întâlnit acolo arestaţi cu cei care i-au arestat. 

[C.P.]: Cam câți erau ? 

Sute. În mai multe camioane... 

[C.P.]: Şi poliţişti cu grade mici sau numai comisari ? 

Poliţişti care au avut activitate împotriva comunismului în timpul războiului. Acolo 
era Radu Anghelescu, ăsta care era actor. Era şeful Serviciului Secret din Turnu Severin, 
un tip foarte inteligent. La un moment dat, spre sfârşitul detenţiei, au început să ne dea 
filme. Un film german ni-l dădea în două-trei serii. Şi se punea problema: „Cine a fost 
criminalul ? ”. Unul singur a ştiut cine era criminalul din film: Radu Anghelescu. Toţi 
ziceau: „Nu se poate să fie ăla!”. 

[C.P.|: În ce perioadă aţi funcționat dumneavoastră ca medic la Gherla ? 

'58-'64, da’ cu o lipsă. Că am refuzat să fiu turnător şi atuncea am fost pedepsit 
grav de tot şi am stat două-trei săptămâni la Zarcă, cu mâncare la trei zile. Am fost scos 
de la cabinetul medical pentru doi ani, în '62 şi parţial '63, şi în ultimul an, din lipsă 
de medici, m-au pus din nou medic în fabrică. Că era fabrică de mobilă de mare lux, 
pentru export. Acolo durata uceniciei era de 15 zile. În astea 15 zile puteai să dai rebut, 
dar dacă după 15 zile dădeai rebut, erai pedepsit. Dar eu nu lucram, eram doar medic. 

[C.P.]: Care erau cele mai frecvente boli ale deţinuţilor ? 

Boală generală era subalimentaţia. Lipsa de alimentaţie ducea la o distrugere a 
organismului. Şi majoritatea mureau de tuberculoză sau de boli cardiovasculare. 

[Constantin Vasilescu]: Ca medic, puteţi afirma cu certitudine că majoritatea 
deceselor erau cauzate de condiţiile de detenţie ? 

Majoritatea ! Pentru că erau şi vârstnici. Cel mai în vârstă erau unul de 96 de ani... 
Dar noi acolo eram supuşi exterminării. Când am întrebat odată de drepturi, ne-a zis 
comandantul Barabasz: „N-aveţi niciun drept! N-aveţi nici dreptul să muriţi, decât 
atunci când vrem noi! ”. 

[C.P.]: Au fost găsite în arhiva penitenciarului de la Gherla fişe medicale în care 
erau menţionate multe cazuri de sifilis. Existau astfel de cazuri reale ? 


în 1987 şi condamnat la 2 ani. A fost eliberat în 1988. Interviul cu Alexandru Maier, în Cosmin 
Budeancă (coord.), op. cit., pp. 193-209; fişa matricolă penală din AANP. 

Nu pot înţelege sub nicio formă de unde diagnosticul de lues, sifilis, pentru că nu 
aveau condiţii să îl contacteze. Poate au venit cu el. Dar noi aveam o cameră acolo, în 
care erau izolaţi cei care au avut sifilis. Şi niciunul dintre ei nu figurează în registrele 
astea. 

[C.P.]: Dintre cei care în realitate aveau, nu i-ați găsit în registre ? 

Da, şi nu am înţeles niciodată de unde au scos diagnosticul de lues la foarte mulţi 
deţinuţi în diagnosticul de deces, pentru că nu se făceau nici autopsii şi nu se făceau 
analize... 

[C.P.]: Nu sunt semne vizibile cu ochiul liber ? 

Păi, am fi ştiut când era bolnav, nu când a murit. Atunci când era bolnav aş fi ştiut. 
Semne de lues, semne clinice, noi n-am avut. N-aveam mijloace deosebite de laborator 
ca să constatăm, încât eu găsesc că nu sunt adevărate afirmaţiile acelea în diagnosticul 
de deces. Este o minciună şi este un semn de... Îmi scapă termenul acuma. Adică i-au 
omorât a doua oară, post-mortem. 

[C.P.]: Deci acolo erau şi câţiva bolnavi de sifilis, izolaţi ? 

Da, pe care îi tratam personal eu şi cu Maier. Erau în număr restrâns, vreo 20 dacă 
erau. Poate Maier ştie mai bine, că el era cu alimentaţia. 


[C.V.]: Dumneavoastră aţi constatat personal diagnosticul de lues în vreun caz de 
deces ? 
Nu. Nu am găsit niciodată semne clinice de lues la cei care au decedat. Niciodată. 


[C.V.]: Cu cei izolaţi, care sufereau de boala asta, ştiţi ce s-a întâmplat ? 
Nu ştiu. Au dispărut. 


[C.P.]: Dar aţi găsit în documente oameni pe care îi cunoşteaţi şi despre care se 
spune că erau luetici şi ştiţi sigur că nu erau ? 
Da. Sigur, că n-am constatat niciodată vreun semn de lues la cei pe care i-am tratat. 


[C.P.| : Dar cine ar fi putut trece diagnosticul acesta în documente, medicul închisorii 
Sau cine ? 

Nu ştiu. Medicul oficial, nu ştiu cine... Eu am rămas surprins când am văzut foile 
acestea. 


[C.P.]: Trebuia să fie un cadru medical ? Nu putea să le facă altcineva ? 

Doar un cadru medical, dar probabil că a primit ordin să denigreze deţinuţii politici, 
să arate că sunt nişte oameni care n-aveau ce căuta în societate. Dar nu e adevărat. Şi 
ce spun e ce am constatat personal, dar sunt şi alţi medici care pot să spună asta: 
doctorul Turculeţ, doctorul Maier, doctoriţa Simoneti şi una, Barbăalbă sau Barbălată... 
nu mai ştiu cum o chema... era soţie de procuror militar. 

Şi să vă mai dau şi exemple de alte probleme pe care le aveau deţinuţii. Dar de la 
arestare şi până la moarte, nu doar până la ieşirea din puşcărie, fostul deţinut este stresat. 
Eu visez încă noaptea şi mă trezesc că îmi bubuie inima că mă arestează iar. Şi asta 
destul de des mi se întâmplă, şi iau medicamente. De când te arestează eşti într-un 
stres... Nu mai vorbesc pe timpul detenţiei, dar şi după aia rămâi stresat, aşa, pe viaţă. 

Iar pe stresul ăsta survin şocuri care duc la alterarea unor funcţii ale organismului, 
care până la urmă devin leziuni organice. Pe mine mă dor picioarele, nu pot merge. Nu 
dorm noaptea, am tensiune. Pe urmă, de la starea asta de şocuri şi stres continuu, se 

adaugă hipoalimentaţia. Să trăieşti cu 800-1.000 de calorii pe zi... Apoi frigul, căldura, 
izolarea, prea mulţi într-o cameră. Era lege ca un deţinut să aibă opt metri cubi. De 
unde ? Nu aveam nici o juma” de metru. Lipsa asistenţei medicale calificate... V-am dat 
exemplul cu băiatu' ăla tânăr, Boţoi. Pe urmă apăreau un fel de tulburări psihice. Un 
profesor universitar care era deţinut a făcut un fel de analiză a tulburărilor psihice la 
deţinuţi şi a spus că sunt aproape imposibil de încadrat psihopatiile deţinuţilor. Era unv’, 
Crijanovschi””, ţăran din Bucovina care avea acufene, nişte zgomote ireale în urechi. El 
îşi auzea căruţa că a venit după el. S-a aşezat la uşă şi sta aşa zi şi noapte. Degeaba îl 
aşezam pe pat, că făcea tot posibilul să meargă la uşă, că el aude căruţa, că-i dincolo 
de uşă... Şi asta până când a murit, acolo, în puşcărie. Era un om vârstnic, de 60 de 
ani. Pentru mine, care atunci aveam 30, era bătrân. Totul era în regulă cu el, numai că 
auzea dincolo de uşă căruţa lui. 

[C.P.]: Cum se explică treaba asta ? 

Păi, modificări psihice... acufene se numesc astea. Mai era un general, Ionescu”, 
medicul dentist al lui Antonescu, avea şi el vreo 60 de ani. Era un tip foarte stăpân pe 
el, avea o voce nemaipomenit de frumoasă. După ce a căzut Antonescu, cânta în corul 
Patriarhiei, trăia cu ăia acolo, în Patriarhie. Ne cânta acolo foarte frumos, da” era foarte 
slab. Eu deja nu mai lucram, dar i-am spus medicului: „Domne, e doctor, daţi-i ceva 
supliment”. Mai ales că n-avea purgaţie. Şi i-a dat nişte prune fierte. El era în patul de 
la parter şi eu în patu’ la „etajul” patru. Şi mă trezesc cu el într-o noapte că se urcă la 
mine în pat: „Domnule doctor, vă rog să vă treziţi să îmi faceţi ceva, că am mâncat 
prune şi am înghiţit un sâmbure de prună şi simt cum creşte prunul în mine”. Ce să 
fac? Era un fel de schizofrenie. În noaptea aia cu prunele s-a declanşat. Până atuncea 
a fost OK, solemn, fără vorbă. După aia, când era bine, vorbeam cu el, ne cânta; şi 
numai se oprea şi o lua razna. 

Mai era un ofiţer tânăr care se pretindea că-i preşedintele Tribunalului Militar şi îl 
condamna el la moarte pe Gheorghiu-Dej. Şi avea o voce puternică, se ducea la geam, 
îl deschidea : „Condamn la moarte pe Goiciu ! Condamn la moarte pe Gheorghiu-Dej ! ”. 
Se auzea în toată puşcăria, aşa voce puternică avea. 

[C.P.]: Şi gardienii nu îi făceau nimic ? 

Cum să nu? Până la urmă l-au băgat într-o cameră cu nişte frontierişti d-ăştia, 
derbedei, care l-au bătut până l-au omorât. Erau nişte ţigani, deţinuţi de drept comun, 
de undeva din Deltă. Au fugit la Ismail, în Basarabia, şi au dat nişte lovituri în satele 
din Deltă, de-i înnebunise pe ăia. lar proprietarilor de acolo le era frică să declare, da’ 
pân’ la urmă o’ trebuit să declare. Şi i-a’ căutat ruşii cu elicopterele. O’ prins pe unul 


77. Petre Crijanovschi, născut la 1898 în Putila, Ucraina. A fost arestat la 28 martie 1958 şi 
condamnat la 4 ani de închisoare corecțională. A executat pedeapsa în închisorile Suceava, 
Botoşani şi Gherla. A decedat la 4 martie 1959 în închisoarea Gherla. Informaţii din fişa 
matricolă penală din AANP. 

78. Posibil Emilian Ionescu, născut la 29 ianuarie 1897 în Huşi, Vaslui. A fost arestat la 5 august 
1948. Nu deţinem informaţii despre o eventuală condamnare. A trecut prin închisorile Jilava 
şi MAI. La 30 iunie 1951 a fost internat administrativ pentru 24 de luni, pedeapsă prelungită 
ulterior cu încă 36 de luni. A executat pedeapsa în închisorile Ocnele Mari, Văcăreşti, Rahova 
şi Piteşti. A fost eliberat la 12 noiembrie 1954. Nu deţinem informaţii despre o arestare ulte- 
rioară. Informaţii din fişele matricole penale din AANP. 

şi i-o" prins pe toţi până la urmă. Groaznic ce făceau ăia acolo în celulă. Voiau să îl 
omoare pe unul care credeau ei că i-a trădat. Erau răi, răi, dar nu se amestecau cu noi. 
Îşi vedeau de treaba lor... 

[C.P.]: Dar frontieriştii erau o tabără şi ceilalți deţinuţi altă tabără ? 

Nu. Dar la un moment dat i-a izolat pe frontierişti în camera 86, care v-am spus că 
era o cameră mare, cu vreo 200 de inşi. Dar pe urmă iar s-o schimbat... 


[C.P.]: Dumneavoastră, ca medic, aveaţi un regim preferenţial ? 

De unde? Că au dat cu azvârlita cu mine de nu m-am văzut! Ţi-am spus, diferenţa 
care era. Era unii caralii care am observat că ne da mâncarea cam la sfârşitul hârdăului, 
adică mai consistentă. Altfel regimul era acelaşi : 2.600 de calorii, ca şi la ceilalţi. 


[C.P.]: La pachet aţi avut dreptul ? 

Pachet am primit numa’ la sfârşitul detenţiei, vreo două-trei pachete. Mai am 
scrisorile, cărţile poştale pe care le trimiteam: „Vă rog să îmi trimiteţi un pachet în 
care să fie până la cinci kilograme şi care să conţină...” aşa şi pe dincolo. 

[C.P.]: Prin închisorile prin care aţi trecut, pe Steinhardt” l-aţi întâlnit pe undeva ? 

Sigur, în Gherla. Era un om foarte cumsecade. La un moment dat era un fel de 
„Cultural”, că spre sfârşitul detenţiei au început să ne dea cărţi. Şi el venea la uşă şi 
întreba : „Ce cărţi doriţi ? ”. Era de la bibliotecă. Dar cumsecade. Ştiam că-i evreu, dar 
nu ştiam atuncea că în Gherla s-a botezat... 


[C.P.|: În Gherla ? Nu la Jilava ? 

Eu aşa ştiu, că în Gherla. 

[C.P.]: Scrie el despre asta în cartea lui, Jurnalul fericirii. 

Nu ştiu, dar ştiam de el că-i evreu. 

[C.P.]: Mareş Tudorel din Alexandria zicea că era un om extraordinar, deosebit. 
Aşa era. Dar era ortodox. Era român... da? român, domne! Era admirabil. 


[C.P.]: Ați stat mult cu el ? 

Eu nu am stat deloc cu el, că eu am fost medic. Da’ veneam, ca medic, în contact 
cu el. Iar când m-au dat afară de la cabinetul medical, am discutat altfel. Era foarte 
cult, aşa, şi distins, nemaipomenit. Mai era un evreu... cum îl chema? Wurmbrand?! 


79. Pr. Nicolae Steinhardt (1912-1989). Monah, doctor în drept, scriitor, critic literar. A fost arestat 
la 4 ianuarie 1960 şi condamnat la 12 ani de muncă silnică. A executat pedeapsa în închisorile 
Jilava şi Gherla. A fost eliberat la 3 august 1964. Informaţii din fişa matricolă penală din AANP. 

80. Richard Wurmbrand (1909-2001). Pastor evanghelic de origine iudaică. Membru UTC şi PCR 
în tinereţe, a fost închis pentru convingerile sale comuniste la Doftana între 1929 şi1931. A 
fost botezat în 1938. A fost arestat la 29 februarie 1948 şi condamnat la 20 de ani de muncă 
silnică. A executat pedeapsa în închisorile Văcăreşti, Târgu Ocna, Jilava, Craiova, Poarta Albă 
şi Gherla. Grav bolnav de TBC din cauza primei detenţii, şi-a petrecut aproape toţi anii în 
sanatorii. A fost eliberat la 12 iunie 1956. A fost rearestat 15 ianuarie 1959 şi condamnat la 
25 de ani de temniţă grea. A executat pedeapsa în închisorile Jilava, Cluj şi Gherla. A fost 
eliberat la 28 iulie 1964. A figurat în actele Securităţii ca Vasile Georgescu. A emigrat în 
1965, fiind răscumpărat de o organizaţie creştină. A dus o bogată activitate de dezvăluire a 
brutalităţilor comise în statele comuniste, fiind considerat unul dintre personajele cele mai 
incomode pentru regim. ACNSAS, fond SIE, dosar nr. 33446, ff. 1-2; dosar nr. 7084, f. 17; 

Ăla era un om duplicitar. L-au lăudat ăştia când a fost „ăştia pentru România” (Zece 
pentru România - n.n.). Dar de unde? N-avea pe nimeni... Erau alţii care aveau elevi 
în jur, adică tineri care voiau să înveţe. Că noi acolo nu aveam voie la hârtie şi creion, 
dar scriam pe talpă cu săpun sau cu DDT. Dădeam cu săpun pe talpă şi luam din perete 
var şi scriam. Este unu’, Vulpe, oltean, care avea patru clase primare, da’ a făcut vreo 
12 ani de puşcărie. Când a ieşit putea să dea bacalaureatul de pe vremea noastră... Ştia 
franţuzeşte, nemţeşte, englezeşte, istorie, geografie, matematică. Mai era unu’ tot cu 
patru clase, Făget?!, un tip deştept, din neamul lui Tudor Vladimirescu. Şi semăna cu 
Tudor Vladimirescu. Cu Vulpe nu m-am mai întâlnit, dar pe Făget l-am întâlnit. El şi 
acum e în Craiova. A venit pe la mine. Am avut şi necazuri cu Făget ăsta, că el tot 
timpul, cât era ziua de mare, umbla după unul, după altul să îi spună ceva. Oricând ar 
fi dat examen de bacalaureat, pe vremea noastră, când era dur. Are şi poezii care sunt 
publicate. Erau foarte mulţi tineri în puşcărie care voiau să înveţe şi umblau după cei 
care aveau cunoştinţe. Făceau asta ca să îşi păstreze memoria. 

[C.P.]: Cum a fost când v-aţi eliberat ? 

M-am eliberat în 23 iunie 1964. Stătusem în Gherla din 24 decembrie 1957 şi făcusem 
şapte ani şi jumate de închisoare. În momentul când mi-a dat biletul de ieşire, acolo 
erau responsabili, securişti, din toate regiunile, că erau regiuni atuncea, şi fiecare prelua 
pe cel care mergea în regiunea lui. De exemplu, eu trebuia să mă duc la Târgu Mureş. 
În orice caz, când au ajuns la mine, era un colonel: „Tu unde vrei să te stabileşti ?”. 
Şi eu am zis: „Oriunde, domnule colonel. Pe suprafaţa Pământului, un sfert de metru 
dacă am şi eu de libertate, îs mulţumit”. „Cum adică ? Ce vrea să însemne asta, «oriunde 
pe suprafaţa Pământului» ?” „Exact ce am zis: oriunde pe suprafaţa Pământului.” „Să 
ştii că soţia ta este măritată, e la Craiova, şi copiii sunt în Bucureşti, la soacră.” Şi 
atuncea sare unul de acolo şi zice: „N-ai vrea să vii la Bucureşti? ”. „De ce nu?” 


[C.P.]: Nu mai aveaţți comunicare cu familia de mult ? 

Comunicare nu mai aveam de mult. Nu ştiam nimic de ei. Adică ei ştiau că sunt în 
Gherla, că am trimis scrisori în ultimul timp, dar numai de la mine către ei, de la ei 
către mine nu. 

[C.P.]: Şi ați crezut ce v-au spus ei ? 

Absolut. Păi, dacă îţi spune oficial că e măritată la Craiova şi copiii sunt la Bucureşti, 
la soacră? Am crezut şi am zis că merg oriunde. Şi aşa mi-a făcut ieşirea pe Bucureşti. 
Da' numai mie, că alţii ieşeau în regiunea în care au fost şi îi prelua securistul de acolo. 
Nu ştiu ce scop au avut ei cu treaba asta. Mai mult, mi-a spus şi strada unde stă 
soacră-mea şi copiii: Petru Vodă. Şi acolo erau copiii, pe strada respectivă, la soacră, 


Florica Dobre (coord.), Securitatea. Structuri-cadre. Obiective şi metode, vol. II (1967-1989), 
Editura Enciclopedică, Bucureşti, 2006, pp. 431, 568; CPADCR, Istoria comunismului în 
România, Humanitas, Bucureşti, 2009, pp. 632-636; fişele matricole penale din AANP. 
A scris numeroase cărţi despre detenţia sa, cea mai cunoscută fiind Cu Dumnezeu în subterană, 
Stephanus, Bucureşti, 2007. 

81. Mihai Făget, născut la 12 octombrie 1931 în Vladimir, Dolj. A fost arestat la 17 aprilie 
1953 şi condamnat la 12 ani de muncă silnică. A executat pedeapsa în închisorile Sibiu, Dej, 
Cavnic, Jilava şi Satu Mare. A fost eliberat la 14 aprilie 1964. Informaţii din fişele matricole 
penale din AANP. 

dar în vacanţă. Dar numărul casei îl greşise... Şi mi-au dat termen ca în 24 de ore să 
fiu în Bucureşti, la secţia de Miliție. 


[C.P.]: Cu ce sentimente aţi plecat ? Mai ales când v-a spus că soţia s-a căsătorit ? 


Noi ne-am luat din dragoste, am fost colegi, am avut şi bune, şi rele împreună, în 
sensul că eram sărăcuţi, nu ne permiteam cum îşi permit tinerii acuma. Adică tatăl meu 
s-a muncit mai mult pentru mine, ca să mă fac medic, decât m-am muncit eu pentru 
copiii mei. 

În fine. Dar înainte de a ne da drumu, ne-a făcut percheziţie, ne-a tuns. Când m-o 
arestat, eu aveam la mine 152 de lei. Ei i-au depus la CEC, dar nu mi-a dat dobânda 
când am plecat. Mi-au dat cei 152 de lei, iar cei care n-au avut niciun leu le dădea foaie 
de drum pentru tren clasa a II-a. Apoi ne-a luat din curtea puşcăriei şi ne-a urcat într-un 
camion cu un caraliu care era nou-venit. Săracul, un ţigan, aşa de urât era... Şi ăştia îl 
batjocoreau „Carol cel Frumos”. Dar era cumsecade, că dacă îl trimitea pe Şomlea, cred 
că unii îl mâncau! Şi ne-a dus undeva pe un câmp, nu ne-a dus la gară. Şi aşa mi s-a 
părut de frumos... era un lan de grâu cu maci. Domne, m-am aşezat să miros pământul 
şi macii ăia. 

Am stat ce am stat şi am zis către unul, Popescu Vâlcea, mare erudit, profesor, 
doctor la Universitatea din Paris, Sorbona. Făcuse 14 ani de puşcărie : „Domnule doctor, 
hai să mergem la drum! ”. Era drumul la vreo 200-300 de metri, că ei ne-au lăsat pe 
câmp, da’ ne-au arătat un canton şi ne-au zis: „Fiţi atenţi, vă duceţi la canton şi de 
acolo o să vă dea bilete”. Eu cu Popescu am ieşit la drum şi am oprit o maşină să ne 
ducă până în Dej. Ne-a dus ăla. Eu vroiam să plătesc, dar a zis şoferu': „Nu, domne! ”. 
Eram tunşi toţi, ştia toată lumea cine suntem. La gară, cum aveam 152 de lei, mi-am 
luat bilet la accelerat, clasa a II-a, şi restu l-am dat la ceilalţi să îşi ia şi ei tichet, să 
ajungă mai repede acasă. Unii că să le dau adresa să mi-i trimită. De unde să le dau 
adresa? Ne urcăm în tren şi mergem, şi mergem... La un moment dat, se dădea bere 
la ieşirea din vagonul-restaurant. Aşa emoţii am când îmi amintesc... Îmi mai rămăsese 
şapte lei după ce am dat banii toţi. Şi zic către Popescu: „Domnule profesor, hai să 
încercăm să bem şi noi o bere! ”. Dar înainte de a ne elibera ne-a’ ţinut ăia un discurs: 
„O să fiţi atacați, nu cumva să răspundeţi cu violenţă, că voi nu sunteţi în societate 
acuma decât nişte rahaturi de muşte pe o hârtie curată. Să nu vă lăsaţi provocaţi”. Că 
suntem nişte tâlhari, nişte bandiți, care am vrut să distrugem ţara şi lumea ne acceptă, 
da’ să fim cuminţi. Aşa ne-a spus comandantul care ne-a eliberat, care ne-a dat biletul 
de ieşire. 

[C.P.]: Vă deranja când vă zicea „bandit ” ? 

Eram obişnuiţi, nu era nicio problemă, „bandiţi”, „tâlhari”... 


[C.P.]: Aţi avut o „bandă ” totuşi... 


Da” tâlhar n-am fost. Da’ mereu ne spunea „bandiţi” şi „tâlhari”. Astea erau epitetele, 
apelativele. Aşa. Şi ne ducem noi la vagonul-restaurant, dar nu ştiam cât e berea, nu 


82. Gheorghe Popescu-Vâlcea, născut la 9 august 1912 în Copăceni, Vâlcea. Iniţiator al orga- 
nizaţiei anticomuniste „Vlad Ţepeş II”. A fost arestat la 9 mai 1948 şi condamnat la 20 de 
ani de muncă silnică. A executat pedeapsa în închisorile Aiud, Văcăreşti, Jilava, Lugoj şi 
Gherla. A fost eliberat în 1964. Cicerone Ioniţoiu, Victimele terorii comuniste. Arestaţi, 
torturați, întemnițați, ucişi. Dicţionar P-Q, Maşina de scris, Bucureşti, 2006, p. 391 ; fişa 
matricolă penală din AANP. 

cunoşteam preţurile. Era coadă, aşteptai să îţi dea sticla de bere, o beai, o dădeai înapoi, 
plăteai. Şi eu mă duc şi zic: „Domne, nu vreau decât să întreb cât costă berea”. Şi ăla 
care distribuia berea mă ia de mână şi mă bagă în vagonul restaurant. Dar eu zic: „Nu 
sunt singur”. Era lângă mine şi Popescu. ÎI ia şi pe el, îl aduce în vagonul restaurant şi 
ne aşază la o masă. Vine la noi unu” şi ne aduce două pahare de coniac. Ne era frică, 
ne gândeam că dacă n-avem bani şi n-avem cu ce plăti, ne-aruncă ăştia din tren. „Domne, 
dar noi n-am comandat.” Ăla nu răspunde nimic, pleacă şi vine cu două farfurii cu 
brânză, cu salam... „Domne, dar n-am comandant!” Ăla nu spune nimic. Dar noi nu 
ne-am atins de mâncare, că ne-o fost frică. Mai stăm ce mai stăm şi vine cu grătar. Şi 
iar i-am spus... Şi atunci el zice: „Domnule, v-a cerut cineva bani ?”. „Păi, nu, da’ nici 
nu avem.” „Dar v-a cerut cineva? Vă rog să serviţi! ” Apoi ne-a intrat altă prostie în cap : 
„Dacă-s otrăvite ?”. Am gustat un pic cu foarte mare teamă. Apoi am ieşit de acolo. 

Şi trenul merge, şi merge, şi ajungem către Braşov. Eu mă dusesem la WC... Şi apare 
unul şi aud că întreabă ceva de doctor. Eu am crezut că întreabă de Popescu-Vâlcea, 
care era doctor în filosofie şi toată lumea îi spunea „doctor”. Apoi îmi dau seama că 
era un controlor de ăsta de tren, dar nu de bilete, controlor de-ăsta mare, care auzise 
că e unv’, „doctoru'”. Şi întreabă: „De doctorul Cornea aţi auzit? ”. „Da, e aicea”, 
i-au zis ăştia. Controlorul era un prieten de-al meu din copilărie. Nu l-am recunoscut 
nici eu pe el, nici el pe mine, că eu când m-am dus la WC m-am întâlnit cu el, îi arătasem 
biletul, da? nu mi-a zis nimic. Şi când vin de la WC, el discuta cu Popescu-Vâlcea. Şi 
el mi-a spus de acasă, că nu ştiam nimic de ai mei, dacă mai trăiesc, nu mai trăiesc, ce 
li s-a întâmplat. Şi zice: „Părinţii tăi sunt bine, să te duci acasă!”. „Mă, nu mă pot 
duce, că dimineaţă trebuie să fiu la Miliția din Bucureşti.” „Mă, să te duci ! ” În Braşov 
m-a dat jos din tren, ca să iau trenul spre Făgăraş, şi mi-a dus el bagajul, o raniţă ce 
aveam eu, la biroul de bagaje. Şi am luat-o pe jos. Eu cunoşteam Braşovul, gara veche, 
da’ gara nouă nu ştiam unde e. Şi am mers, şi am mers... descult, până am ajuns 
la gară. 


[C.P.]: Dar cum de eraţi desculr ? 

Îmi dăduseră ăia nişte sandale, că nu mai erau pantofi, dar mă înţepau şi nu puteam 
merge cu ele. Şi pe jos am mers până la ieşirea din Braşov, în gara Bartolomeu. O noapte 
am mers, de la 11 până s-a făcut ziuă... Acolo multă lume care aştepta la auto-stop. Eu 
m-am dat la o parte, n-am stat unde era lumea. Şi opreşte un camion exact lângă mine: 
„Pofitiţi sus ! ”. M-am urcat în spate. Era un frig... eu numai în cămaşă... Când am ajuns 
pe la Ghimbav-Codlea, a oprit şi m-a chemat în cabină, deşi erau deja trei inşi, şoferul 
şi încă doi. S-au înghesuit şi am intrat şi eu. Şi zice unu': „Ştim de unde vii”. Şi m-au 
dus până în Şercaia. Aveam cei şapte lei şi dau să le plătesc. N-au vrut. Din Şercaia 
până la mine în sat sunt vreo şapte kilometri. Am luat-o tot pe jos, desculţ... Hop! 
Vine alt camion. Îi fac semn, opreşte. Mă cheamă în cabină. Şi îi spun de la început: 
„Am şapte lei...”, că nu ştiam cât o să îmi ceară. „Lasă, nu-i nimica.” Şi ăştia m-au 
descusut de unde vin, cine sunt... Mă ştiau, mă cunoşteau. 


[C.P.]: Le-aţi spus că veniţi de la puşcărie ? 

Da’ eram tuns, eram palid... 

[C.P.]: Dar nu v-au spus când aţi ieşit să nu spuneţi la nimeni ? 

Cum să nu? Păi, am semnat! Am dat declaraţie că nu voi spune nimănui, da’ n-am 
dat declaraţie că voi fi informator. Şi acuma eu vă spun că am trădat treaba asta. În 


88 EXPERIENŢE CARCERALE ÎN ROMÂNIA COMUNISTĂ 


marginea satului Veneţia am coborât din camion... Nici ăia nu au vrut să îmi ia nimic. 
În sat se intra prin două părţi, spre mijlocul satului şi pe la periferie, pe stânga. O iau 
spre casa noastră şi dau de un grup de vreo 60-80 de ţigani care aşteptau să îi ducă un 
tractor undeva la lucru. Le-am zis: „Bună ziua! ”. Ţiganii se uitau curioşi de ce oi fi 
mergând eu desculţ. O ţigancă bătrână mă cunoştea: „Vai de mine! Vai de mine !”. Ea 
ştia că sunt mort, că prin '62 s-a trimis acasă, la părinţi, o scrisoare că aş fi murit în 
puşcărie. Şi un fost prieten de-al meu, că de atunci nu mai suntem prieteni, a venit şi 
a zis: „A murit Ghiţă ! ” Că Ghiţă îmi zicea mie. Şi tatăl meu, la crâşmă, acolo, a cerut 
o ţuică şi zice: „Domnule, şi acolo trebuia să fie cineva”. Erou al neamului, ce să 
mai...!. Adică avea şi el socotelile lui, de când era copil, că vă închipuiţi, dacă la 
16 ani a luat boii de la casa lui taică-său să plece pe front? 


[C.P.]: Deci el a crezut că ştirea e adevărată. 

Adevărată, că aşa a venit... A vrut să îmi facă şi înmormântare, da’ noroc cu 
nevastă-mea : „Nu faceţi, oameni buni, că eu simt că trăieşte”. 

Şi a sărit tiganca în faţa mea, s-a aşezat în genunchi, mi-a înconjurat picioarele, să 
îmi pupe piciorul. Şi ăilalţi mi-au făcut o primire nemaipomenită. M-am gândit: „Să 
vadă acum comandantu' de la Gherla cum mă primesc oamenii ăştia...”. Eu n-am avut 
nimic cu ţiganii, că nu sunt sub nicio formă împotriva nimănui. Toţi oameni suntem şi 
aşa mi-au zis părinţii din copilărie. Şi aşa am ajuns acasă. Biata maică-mea mătura în 
curte, că la noi duminica se mătură în curte şi la poartă. Nu trebuia atunci să se dea 
lege să mături strada, cum e acum. Când mă vede maică-mea, sare... nici măcar nu mă 
salută, pleacă în casa şi vine cu fotografia băiatului meu. Apoi zice: „Mă, băiatul 
mamii, bine ai venit! ”. A început să plângă... „Ştii ce soţie ai, mă, de treabă? Vine la 
noi, ne vizităm reciproc.” M-am gândit: „Soacră să vorbească bine de soţie n-am auzit... 
Sigur e măritată şi zice aşa ca să nu mă supere.” Taică-meu era la colectiv. Aflase, că 
s-a dus vorba imediat, a luat doi cai şi venea cu căruţa într-un galop nebun. Şi apoi a 
început lumea să vină să mă viziteze, nu neapărat rude... Şi stăteau unii la colţ, ca să 
nu vie toţi deodată... Plecau unii şi veneau alţii, iar plecau, alţii veneau. Şi aşa a durat 
toată ziua, că eu n-am mai putut pleca din sat decât a doua zi. 

Lor le spusese cineva că eu sufăr de epilepsie şi că mă bat cu capul de pereţi şi nu 
ştiu ce şi nu m-a” mai lăsat din mână deloc. A venit soră-mea cu mine în Bucureşti, pe 
strada Petru Vodă, undeva la periferie, nu ştiu să zic cartierul. Soacra mea avea o căsuţă 
cu etaj, cu două niveluri. Şi o vede pe fetiţa mea că se joacă cu o verişoară de-a ei, 
într-o fereastră. O cheamă: „Anda! Uite, este tatăl tău!”. Nu mă cunoştea fetiţa, 
rămăsese de un an când m-au arestat. Se uită fata la mine... nimic. M-a apucat de picior, 
că era mică, şi nu m-a mai lăsat deloc, deloc. 

De la Veneţia îi dădusem o telegramă soţiei mele la Craiova, dar a ajuns greşit. Mie 
îmi zice Gino, da’ aveam şi o verişoară, Gina, care era plecată în America. Şi telegrama 
a ajuns: „Gina a venit. Vă întâlniți mâine în Bucureşti, la Gara de Nord”. Din telegramă 
nu era clar că am venit. Dar a şi primit-o târziu, că era la servici, şi abia când s-a dus 
acasă a fost anunţată că are o telegramă, apoi până s-a dus după ea, a trecut timpu”. Şi 
nevastă-mea: „Gina? De ce mă cheamă pe mine ?”. Dar totuşi s-a gândit şi în sfârşit 
a plecat spre Bucureşti. Era trenul pe la şapte seara. Fetiţa nu m-a mai lăsat şi m-am 
dus cu ea şi cu cumnatul. La şapte n-a venit, la nouă n-a venit... Începeam să fiu convins 
că e măritată. „Bă, dacă n-a venit...” Şi apare soţia mea la 11. 


BUCUREŞTI 89 


[C.P.]: Chiar dacă vă spusese şi mama ? 

N-am crezut-o nici pe mama. Nici n-am mai întrebat, că în puşcărie mai fuseseră 
unii care au fost eliberaţi şi readuşi şi toţi spuneau că îşi găsiseră nevestele măritate. Şi 
cu capul în pământ, aşa, soţia mea era îndoită că oi fi venit eu sau Gina. Şi când m-am 
întâlnit cu ea nu m-a recunoscut. Dar să ştii că tot n-am fost sigur că nu e măritată, că 
prea bine m-a primit. Mă gândeam: „Mă, asta e ca să îmi facă bine, să nu mă supăr”. 

Iar ăştia n-au vrut să îmi dea buletin de Bucureşti şi a trebuit să mă duc să îmi iau 
buletinul de la Târgu Mureş, de unde mi-l reţinuseră. Nu ştiu ce planuri o’ fi avut ei, 
că nu cred că n-au avut un plan. Cred că aveau un plan, să mă facă turnător sau nu ştiu, 
să îmi creeze o stare... Mă rog, m-am dus la Târgu Mureş şi de acolo am plecat la 
Craiova direct. Şi m-aşteptau în gară copiii şi soţia. Mă, şi eu tot nu credeam că nu e 
măritată... Şi am rămas la Craiova. 

[C.P.]: V-aţi putut reintegra profesional ? 

Decretul de eliberare spunea că fiecare trebuie repus exact în funcţia în care a fost, 
în afară de militari, profesori şi avocaţi. Şi ăia de la Craiova vroiau să mă trimită într-o 
comună, Bălcești, că acolo le trebuia chirurg. Nevastă-mea a refuzat şi am găsit oameni 
care m-au ajutat. Se vorbeşte rău despre olteni, dar nu e adevărat. Le-a spus soţia mea 
la nişte comunişti de-ăştia, cu funcţii: „De ce să stau? Eu plec din Craiova”. Ea era 
foarte bine văzută profesional, că a fost eleva lui Parhon, v-am spus. Dar el n-a intervenit 
deloc. Aşa că m-au numit în Craiova. A trebuit să dau examen. Şi la examene se dădea 
o notă obştească, a colectivului, iar eu, care eram cu pete, am primit note mici. Dar 
am luat examenul de medic primar specialist. Am dat examen de admitere la doctorat, 
mi-am dat toate lucrările şi examenele, dar nu mi-au dat aprobarea să susţin teza. Puteam 
să o dau după '89, dar nu am mai vrut. Însă la Craiova, la spital, am fost foarte bine 
primit şi foarte bine văzut. La un moment dat am fost şi şef de secţie. Şi am găsit oameni 
valoroşi, care m-au ajutat să îmi refac profesiunea. Alţi colegi care au fost ca mine n-au 
avut în alte părţi beneficiu” pe care l-am avut eu la Craiova. Aşa că eu rămân cu un 
deosebit respect pentru olteni şi mă consider şi spun că m-a făcut lumea oltean. Nu 
mama... lumea. 


[C.P.]: Privind retrospectiv, nu vi se pare o nebunie ce aţi făcut după război, cu 
antrenamentele, cu pregătirea paramilitară ? 

Nu îmi pare rău deloc ! Ce îmi pare rău este că ne consideram Armata Regală Română. 
Şi chiar dacă muream, nu mi-ar fi părut rău. Dar sunt dezamăgit de comportamentul 
Regelui. N-a scos un cuvânt despre ofiţerii din puşcărie, generalii... Oameni, domne, 
de o morală şi de o atitudine incredibilă. Generalii care au murit cu gândul la „Trăiască 
Regele! Trăiască România ! ”. Au murit în faţa mea. Aşa că asta e situaţia. Şi el n-a scos 
un cuvânt! Şi l-o adus şi pe ăla pe care l-a făcut prinţ... Nu ştiu cum să vă spun, dar 
sunt dezamăgit. Domne, regalitatea pentru noi a fost foarte profitabilă, adică mă refer 
la Carol I, Ferdinand. România s-a ridicat incredibil. E adevărat, Carol al II-lea a fost 
un om de nimic, dar totuşi a avut şi calităţile lui. lar Mihai... Actul de la 23 august noi 
îl considerăm trădare. Eu, personal, am fost invitat aici, la Muzeul Ţăranului Român, 
unde au fost ofiţeri de pe front care au discutat între ei cum s-a făcut trădarea. Nu ştiu 
dacă interesează să spun treaba asta, da” unii dintre comandanții de pe front, generali, 


83. Localitate în judeţul Vâlcea. 

au primit ordin să plece în concediu şi au mutat trupele care erau bine împământenite 
acolo de la Est la Vest. Şi notează că din primăvara lui '44 până la 23 august, ruşii nu 
au înaintat un pas în Moldova până când nu le-a deschis frontul, fără să aibă un armistițiu 
şi alte chestii. Şi cu Antonescu a greşit grav ! Nu trebuia să îl predea comuniştilor. Nicio 
ţară nu şi-a predat conducătorul... 

Antonescu e controversat, sigur că da. Da’ totuşi românii să ştiţi că îl consideră pe 
Antonescu un erou. Şi felul în care a murit... demn! Incredibil! Domne, nu ştiu, o fi 
făcut greşeli, că nu aveam noi ce căuta peste Nistru, dar asta este. 


[C.P.]: Aţi spus mai devreme că nu acceptaţi sau nu vă place termenul „partizan ” ? 

Vine de la partid. Şi noi n-am fost partid. Vorbesc în numele meu, că eu am făcut 
parte din rezistenţa armată. Acolo erau militari, ofiţeri, avocaţi, români de toate profe- 
siunile. Nu era un partid, cu nuanţă legionară sau de alt fel. Nu exista o concepţie de 
partid. Ăştia au fost luptători împotriva comunismului. Atât. Şi în jurământ era treaba 
asta: , În caz de victorie, noi ne vom retrage şi vom lăsa oamenilor politici treburile 
ţării”. Eu vă arăt testamentul celor din Făgăraş. Ei aveau o nuanţă legionară, dar nu să 
zici că au fost legionari, că erau copii, domne, elevi de liceu de 14-15-16-18 ani. 

Aşadar de asta nu îmi place termenul partizan, că partizanul urmăreşte ceva legat de 
un partid. Eu n-am urmărit nimic în acest sens. Eu am urmărit doar ca ţara asta să fie 
liberă, să trăiască omul bine, că eram o ţară bogată. Eu ştiu cum era satul meu, ce bine 
era organizat, şi acuma e o batjocură aicea, în sat. În satul meu, de exemplu, dacă un 
fecior, un băiat, nu făcea armata, era complet desconsiderat. Şi trebuia când vii în primul 
concediu să ai galoane. Domne, la noi aşa era. Şi când venea în sat, avea o autoritate 
nemaipomenită. Erau şezători de fete, şi când intra unul care a făcut armata şi lasă uşa 
deschisă, n-o închidea, înseamnă că toţi din camera aia care n-au făcut armata trebuia 
să plece. Şi plecau, domne. A fost un caz, de exemplu, Bădilă Alexandru, care avea un 
defect la un picior, a fost refuzat să facă armata. A cerut plângând să o facă. Şi n-a mai 
venit niciodată acasă din Rusia, că a murit pe front. Ăstea erau condiţiile, educaţia... 
Tatăl meu, care făcuse ce făcuse, când era câte-o adunare printr-un sat îl chema prefectul 
şi îl ţinea lângă el. 

[C.P.]: Aţi avut momente în viaţă când aţi regretat că nu aţi fost mai prudent în 
tinereţe ? 

Da' cum să nu?! La Târgu Mureş ajungeam profesor universitar. 

[C.P.]: Da, dar atunci cine le mai făcea şi pe astea ? 

He-he ! Erau destui... Dar nu îmi pare rău. 

[C.P.]: Vă mulțumesc pentru discuţie. A fost foarte interesantă... 

Eu vă doresc succes, dacă puteţi să ne ajutaţi, adică să ieşim din anonimat. Şi din 
ce vă spun, vreau ca dumneavoastră să trageţi concluzia că a fost un genocid, şi asta 
trebuie scos în evidenţă. Şi mă adresez dumneavoastră, şi mă adresez oricui, şi am să 
spun treaba asta, că a fost un genocid! 


Romana Georgescu Bârlad (Simionescu) 


S-a născut la 28 aprilie 1928 în Galaţi. Naţionalitatea : română. Religia: ortodoxă. 
Studii : Facultatea de Litere (întreruptă din cauza arestării). Profesia : dactilografă. A fost 
arestată la 15 august 1949 şi reţinută fără sentinţă în închisoarea Jilava. A fost eliberată 
la 2 septembrie 1950. La data interviului locuia în Bucureşti. Interviu realizat de 
Constantin Petre la 27 şi 28 decembrie 2006. Transcrierea şi tehnoredactarea interviu- 
lui - Constantin Petre. Editarea - Alin Mureşan. Interviul se află în AIO-IICCMER, 
având cotele 7, 8, 9. 


Spuneţi-mi, vă rog, câteva date despre dumneavoastră. 

Mă numesc Romana Georgescu Bârlad, născută Simionescu. Tatăl meu! a fost avocat, 
iar mama avea moşii. Tata a fost deputat în două legislații şi la a treia, când ar fi avut 
dreptul să ajungă senator de drept, a venit dictatura carlistă şi s-a întrerupt activitatea 
politică. 

Tatăl dumneavoastră de unde era originar ? 

Era ieşean. Au fost şase copii, tata era cel mai mic. Cezar? i-a fost şi tutore, că tata 
a rămas orfan de părinţi la 16 ani, şi un alt frate, Roman Simionescu, a fost rectorul 
Şcolii de Belle Arte din Iaşi. Un văr primar de-al tatii, ingineru” Cezar Partenie?, a fost 


1. Gheorghe Simionescu, născut la 20 august 1894 în Iaşi. A luptat în primul război mondial şi 
a devenit invalid. Avocat în Galaţi din 1921, a fost înscris în Partidul Conservator Democrat 
şi în Partidul Naţional Țărănesc (din 1926). Fost ajutor de primar (1927) şi deputat (1928-1934). 
A fost preşedintele PNȚ din judeţul Covurlui în timpul alegerilor din 1946. A fost arestat la 
6 mai 1947 (dna Georgescu Bârlad afirmă în interviu că ar fi fost arestat pe 9 mai) şi închis 
la Craiova şi Aiud până la 30 august 1947. A fost rearestat la 16 august (dna Georgescu-Bârlad 
afirmă în interviu că ar fi fost arestat pe 15 august) 1949 şi condamnat la 5 ani de închisoare 
corecțională. A executat pedeapsa în închisorile Galaţi, Jilava şi Aiud. A fost eliberat la 
14 august 1954. Cicerone Ioniţoiu, Victimele terorii comuniste. Arestaţi, torturați, întemnițați, 
ucişi. Dicţionar S, Maşina de scris, Bucureşti, 2008, pp. 231-232; fişele matricole penale 
din AANP. 

2. Cezar Simionescu (1886-1959). Avocat, deputat. A fost arestat în mai 1947 şi închis la Craiova. 
A fost rearestat la 1 octombrie 1948 şi condamnat la 20 de ani de temniţă grea. A executat 
pedeapsa în închisorile Jilava, Aiud şi Râmnicu Sărat. A decedat la 3 iulie 1959 în închisoarea 
Jilava. Cicerone Ioniţoiu, Victimele terorii comuniste... Dicţionar S, p. 230 ; fişele matricole 
penale din AANP. 

3. Cezar Partenie-Antonie (1900-1956). Membru al Academiei de Ştiinţe din 1936, profesor la 
Institutul Politehnic din Iaşi (din 1938) şi rector al acestuia (1944-1950), director al Institutului 

succesiv rector la Politehnica din Cernăuţi, din Iaşi, din Craiova şi Bucureşti. La un 
moment dat, cât era el încă rector, s-a descoperit o mişcare de rezistenţă, condusă de 
fata lu’ Dej, care a făcut Politehnica. Şi era un depozit de arme găsit în subsolul 
Politehnicii. Partenie stătea în Piaţa Romană, pe bulevardu' Iorga. Şi-i dă telefon nevestei 
şi-i spune: „Să ştii că nu mă simt bine, fă-mi patu'”. Şi-a venit şi după cinci minute a 
murit, s-a otrăvit cu cianură. Că i-a fost frică să nu fie angrenat în proces, dacă s-au 
găsit arme în subsol... 

Tatăl dumneavoastră nu avea pământ ? 

Nu, nu avea. Familia Simionescu nu a avut niciodată pământ, ei au fost intelectuali. 

Ştiu că dânsul a fost prefect. În ce perioadă a avut această funcţie ? 

În '44. Aici este o situaţie care trebuie bine definită. În 22 august '44 eram la ţară, 
tata a împlinit 50 de ani. A venit un prieten din Galaţi, spunându-i că are a doua zi un 
proces, pe care el credea că îl poate amâna, dar secretaru' era anunţat că trebuie să se 
prezinte. Şi-atuncea a spus: „Eu plec deseară”. Mama şi cu mine am zis: „Nu, trebuie 
să fii toată ziua cu noi”, şi-am plecat împreună cu trenul Galaţi-Bârlad. Ne-am urcat în 
tren foarte greu, a ţinut şefu” de gară trenu' până am reuşit să intrăm la clasa I, că era 
ultraaglomerat. 

Ruşii erau la 20 de kilometri de Bârlad, Bârladul fiind la 35 de kilometri de 
Ghibărţeni, şi-n partea cealaltă se vedea cum era bombardat Cahulul. În sfârşit, am 
ajuns cu chiu, cu vai. Frontul se rupsese la Iaşi, dar noi nu ştiam (la radio nu se anunţase 
nimic) şi-am ajuns în Galaţi. A doua zi dimineaţă, tata dă telefon la Bucureşti fratelui 
lui, Cezar Simionescu, care era într-o situaţie similară. El era preşedintele organizaţiei 
Sectorului II Negru5, cum să spunea atuncea, tot naţional-ţărănist ca şi tata. Noi ştiam 
de toate demersurile care se făcuseră la Cairo de către prinţul Ştirbey pentru armistiţiuf. 
Şi tata întreabă: „Ce se-ntâmplă?”. Şi ăsta-i spune: „Totul e aranjat, dar se opune 
AGM”. Şi tata mă-ntreabă: „Tu ştii ce e AGM?”. Zic: „Habar n-am”. Pe urmă am 
aflat că era vorba de fapt de Armatele Generalului Malinovski”, adică a ruşilor. Ruşi 
care nu voiau să se încheie armistițiul până când nu intră în Bucureşti... 


de Maşini şi Aparate Electrice din Craiova (din 1951) şi prorector al Institutului Politehnic 
din Bucureşti (din 1954); http: //www.aos.ro/site_mod_eng/2010/Primapagina/membriASR. 
pdf, http : //www.studii.crifst.ro/doc/2010/2010_20.pdf, accesate la 19 mai 2012. 

4. Constanţa „Tanţi” Gheorghiu (1931-2000), fiica cea mică a lui Gheorghe Gheorghiu-Dej." 
Nu avem informaţii despre organizaţia amintită de intervievat. 

5. Primăriile de sector au fost înfiinţate în 1926 printr-o lege privind organizarea administrativă 
a Bucureştiului. Cele patru sectoare au păstrat în noua lor denumire şi culorile care le desemnau 
înainte de această reorganizare : Sectorul I Galben, Sectorul II Negru, Sectorul III Albastru 
şi Sectorul IV Verde. 

6. Prinţul Barbu Alexandru Ştirbey (1872-1946), fost preşedinte al Consiliului de Miniştri, 
ministru de Interne şi consilier personal al regelui Ferdinand I, a fost trimis în misiune 
diplomatică la Cairo după 1940. În februarie 1944 a dus negocieri cu Puterile Aliate în numele 
opoziţiei (pe filiera Partidului Naţional Ţărănesc), dar şi cu încuviințarea mareşalului Ion 
Antonescu. ***, Academia Română, Istoria românilor. Vol. IX : România în anii 1940-1947, 
Editura Enciclopedică, Bucureşti, 2008, pp. 139-141. 

7. Rodion Malinovski (1898-1967), mareşal sovietic, ministru al Apărării (1957-1967), unul dintre 
cei mai importanţi comandanţi militari sovietici din timpul celui de-al doilea război mondial. 

Ca să impună condiţiile lor... 

Bineînţeles, ca să îşi impună condiţiile şi să treacă munţii. Mărăşeştiul era încă al 
nostru, munţii erau încă ai noştri. Şi seara, într-adevăr, auzim că s-a făcut armistiţiul?. 
La 10 seara s-a anunţat la radio. Bineînţeles, bucurie mare... 

Fac o paranteză : noi eram vecini în Galaţi cu inspectoratul de jandarmi şi, cu apro- 
barea noastră, se desfiinţase gardurile între noi. Noi aveam curte mare şi-n faţă, şi-n 
spate, şi s-au făcut tranşee. A doua zi, pe la ora 12, comandantul inspectoratului de 
jandarmi vine la tata şi spune: „Noi am primit ordin de evacuare, poftim cheile 
inspectoratului şi faceţi ce ştiţi”. Peste vreo jumătate de oră vine comandorul, maiorul 
Neştianu, şi spune: „Bagă de seamă, noi plecăm. Avem informaţii că la noapte se face 
un pogrom. Eşti primul pe lista neagră a Sigurantei”. De altfel, tata a fost primul pe 
lista neagră a Siguranţei din '38, de când a votat împotriva regelui Carol al II-lea şi a 
constituţiei dictatoriale. 

Şi-atunci, în seara aceea, ne-am dus la nişte prieteni, rămânând acasă doar bunica. 
Pe la nouă jumătate seara, servitoarea prietenilor noştri spune : „Săriţi, duduie, lumini 
ca la Paşti! ”. În ziua de Paşte, ruşii ne-au bombardat, lansând în prealabil o paraşută 
luminoasă. Când ne-am dus a doua zi să vedem efectele bombardamentului... a căzut 
bomba pe-o casă particulară, pod şi camere: a spart tavanul, da’ zidurile au rămas 
intacte. Aşa erau bombele sovietice... E bine de ştiut şi asta, pentru că dacă nu-i ajutau 
americanii nu să mai întâmpla nimic, din păcate. 

În momentul când au plecat autorităţile, au plecat şi pompierii cu toată aparatura şi 
eram complet în mâinile lor. Am vinit acasă şi-a început să se lumineze periferia, unde 
începuse să lanseze bombe incendiare. A doua zi dimineaţă se auzeau bubuituri în 
dreapta, în stânga... Tata zice: „Nu se poate, trebuie să rămână cineva. Hai să vedem 
ce este ! ”. Bineînţeles, eu, codiţă după el. Am ajuns în centru” oraşului, unde era o mică 
piaţetă cu locuinţe stil secolul XIX, adică două etaje cu locuinţe de apartamente şi 
parterul cu magazine. În centrul piaţetei era [statuia lui] Costache Negri, cu mâna în 
jos. La doi metri distanţă, o bombă făcuse o groapă de opt metri şi el parcă o arăta 
sfidător. De acolo am plecat la primărie, prefectură şi chestură. Peste tot am avut impresia 
unui exerciţiu de apărare pasivă cum să făcea în timp de război. De ce ? O pălărie într-un 
cuier, un palton într-altul, o maşină de scris cu fraza pe jumătate întreruptă şi peste tot 
sertarele deschise, cu ştampile. Şi tata le-a luat. 

Tata, care, timp de 30 de ani cât a funcţionat ca avocat, a pledat gratuit procesele 
muncitorilor sindicalişti, deşi în celelalte procese patronii erau clienţii tatii, sigur c-avea 
oamenii lui şi în timpul vieţii politice erau agenţii lui electorali. Ce se-ntâmplă? La 
penitenciar, printre cei închişi era un prieten al tatii, Simion Novac, care fusese inspector 
general economic pe regiunea Constanţa şi căruia i se înscenase un proces de delapidare, 
Că şi pe-atuncea existau înscenări, pentru că nevastă-sa era evreică. Procesul vinise 
acuma la Curtea de Apel din Galaţi şi el era sub stare de arest... 


După război a fost preşedinte al Comisiei Aliaților pentru România, dar a fost reprezentat de 
Vladislav Vinogradov ; http ://en.wikipedia.org/wiki/Rodion_Malinovsky, accesat la 25 aprilie 
2012. 

8. În seara zilei de 23 august 1944 s-a anunţat înlăturarea mareşalului Ion Antonescu de 
la putere şi trecerea României de partea Puterilor Aliate. Convenţia de armistițiu avea să fie 
semnată abia pe 12 septembrie. 

Directorul închisorii îi dă cheile şi pleacă. Simion Novac dă drumul puşcăriaşilor şi, 
cum între timp se pierduse toate legăturile, pentru că ruşii sau nemţii au bombardat 
podul de peste Siret şi nu mai aveam legături cu restul lumii, el n-a mai putut pleca la 
Constanţa şi a rămas la noi. De altfel, trei sferturi din distrugerea oraşului Galaţi a fost 
făcută de-o motocicletă cu ataş: în ataş erau minele şi cei doi nemți care le puneau. 
Noi pot să spun c-am fost singurii intelectuali români care am rămas pe străzi în Galaţi, 
plus evreii, care n-aveau voie să plece. La capătul străzii noastre era comunitatea gre- 
cească, cu biserica şi c-un restaurant „Olimpic”, nou-înfiinţat, care abia se inaugurase, 
şi pe care l-au luat nemţii şi făcuse cantină-n el, şi şcoala grecească. La un moment dat 
am văzut că iese fum. Femeia de serviciu a comunităţii greceşti s-a dus cu un curaj 
nebun şi-a tăiat firele. Niciodată n-a fost citată nicăieri ca eroină, că ea a salvat oraşul. 
Vă daţi seama ce s-ar fi întâmplat dacă exploda ? Era un depozit de dinamită în centrul 
oraşului. 


Nemţii puseseră bombe ? 

Da, în ideea retragerii şi-a distrugerii. În dimineaţa de 24, cam pe la prânz, au 
bombardat uzina electrică. Tata văzând că lucrurile se încurcă, l-a chemat pe fostul 
inginer-şef al oraşului, dat afară pe vremea legionarilor fiindcă era evreu, şi zice: „Ce 
facem ? ”. „Avem noroc că nemţii au bombardat uzina veche. Uzina nouă e de cărămidă, 
la roşu, dar cu instalaţiile bune de pus în funcţiune. ” „Păi să-i dăm drumul! ”, zice tata. 
Evreul, deştept: „Nu. Dacă-i dăm drumul, ăştia or s-o bombardeze. Mie îmi dai nişte 
oameni să încep să repar reţelele, ca-n momentu’ când vor pleca nemţii să putem să 
dăm drumu” la lumină şi la apă”. Ceea ce s-a şi făcut, cu aceşti agenţi electorali ai tatei. 

În acelaşi timp, se spărgeau vitrinele din cauza bombelor. Proprietarii erau plecaţi 
şi atunci tata le-a pus câte o banderolă cu un „P” şi cu ştampila poliţiei acestor agenţi 
electorali ai lui, c-o armă-n mână, şi cetăţeanul venea cu ce avea — vorba lui nea Mărin - 
cu paporniţă, c-o roabă, c-o căruţă c-un cal şi s-aproviziona. Gândiţi-vă că erau hoţii 
liberi şi că nimenea nu s-a împotrivit. Dumneavoastră, tineretul, nu cred că puteţi să vă 
imaginaţi acest lucru. Asta s-a întâmplat în 23, 24, 25 august în Galaţi. Toată lumea 
ştia: „Sunt oamenii lu’ conu’ Gică”. Şi era un prieten al nostru care le lua şi inventaria 
mărfurile din magazine. După ce s-a terminat toată povestea asta, au venit oamenii, 
şi-au luat şi ş-au dus înapoi în magazinele lor, ce s-a putut salva, bineînţeles. 

Noi aveam beci hrubă şi acolo ţineam vinu” pentru învechit. Şi mama a avut preve- 
derea să pună perne, saltele, scaune, şi am stat acolo. Aşa că noi am avut aprovizionare 
completă şi noaptea dormeam acolo. În după-amiaza de 26 a venit Aron Bender împreună 
cu doi indivizi. „Coane Gică, el este Ilie Gheorghiu”, comunist. Ştii ce facem ? Dumnea- 
voastră luaţi Prefectura, el să ia Primăria, şi-i dăm dracului pe liberali şi pe socialişti ! ” 
La care tata a spus: „Da” stai puţin, ţara asta are un guvern şi-un rege. Noi nu ne putem 
substitui unei autorităţi”. „Nu, dumneata eşti prefect.” Şi-au ieşit şi-au zvonit în tot 
oraşu' „Conu' Gică, prefect”. 

Acest domn Simion Novac n-a mers cu noi în beci, a rămas în camerile din faţă, 
care erau birourile tatii de avocatură, c-o găleată cu apă: „Dacă cumva de vreo scânteie 


9. Ilie Gheorghiu a fost primar al oraşului Galaţi între august şi septembrie 1944 şi între noiembrie 
1944 şi iunie 1945 ; http : //ro.wikipedia.org/wiki/Primarii_ora%C8 %99ului_ Gala %C8 %9Bi, 
accesat la 15 mai 2012. 

s-aprinde să pot s-anihilez incendiul”. Noi eram în plin centrul oraşului. Şi la cinci 
dimineaţa vine la gura beciului: „Gică, au vinit ruşii”. Cred că dacă spunea că a venit 
Dumnezeu, nu ne-am fi bucurat mai mult, pentru că acuma nemţii deveniseră agresivi 
şi dacă te vedea” pe stradă, te şi împuşca”. Şi până să ieşim noi din beci, era curtea plină 
cu tot felul de oameni şi un individ care spune: „Eu sunt maiorul laţenko, sunt 
comandantul garnizoanei. Dumneata eşti prefect... să predai oraşul”. Tata zice: „Stai, 
domne, că nu se poate”. „Nu, eşti prefect şi cu asta s-a terminat.” 

Şi pe urmă tata ce-a zis: „Decât să se-ntâmple ştiu eu ce, accept, da’ nu intraţi în 
Prefectură, Primărie şi Chestură, până nu trimete să demineze”. Şi aşa a şi fost. Aşa că 
în primele două zile birourile tatei au fost şi Primărie, şi Chestură, şi comandatură 
sovietică (într-unu' din birouri s-au instalat dumnealor) şi a început calvarul. „Acuma 
trebuie să numeşti primar, chestor...” „Stai, dom'le, că nu se poate...” Până la urmă 
şi-a adunat nişte ordonanţe de prefect ad interim, prin mandamentul partidelor de 
guvernământ : naţional-ţărănesc, liberal, socialist şi comunist. A numit primar pe domnul 
Ilie Gheorghiu, care era comunist, tata rămăsese prefect şi [pe] ăştialalţi, socialiştii şi 
liberalii, i-a pus adjuncţi într-o parte şi-ntr-alta. 

Între timp s-a intrat binişor în Prefectură şi a început. Nu vă spun de furturi şi de 
jafuri, pentru că, cum să-ntuneca, bineînţeles că nu mai puteai să circuli pe stradă. Dacă 
reclama tata, ca autoritate, ruşii îi spuneau: „Păi prindeţi-l, să-l vedem cine e”. Dacă 
reuşea să-l prindă: „A, păi ăsta e din armata lu’ Malinovski, noi suntem ai lu’ Jukov...”. 
Ca să nu fie pedepsiţi... Şi-au început cu pretenţiile : că de ce n-au fost primiţi cu flori 
şi cu străzile spălate ? Şi-n momentul când spunea asta, începeau nişte explozii de bombe 
întârziate, de mine, şi tata spune: „De-asta. V-aţi lămurit? ”. 

Şi sistemul era aşa: dimineaţa tata-şi vedea de treburile lui, bineînţeles n-aveam 
fonduri, n-aveam bani, iar pe vremea aia nu exista ideea de muncă voluntară. Singura 
muncă voluntară care s-a făcut, s-a făcut cu evreii la zăpadă şi nimic altceva. Şi acolo 
dumnealor erau cu mâinile în blănuri şi dădeau bani la câte un calic de-al nostru şi ăla 
făcea treaba, de fapt. Nu-i spus adevărul. Îmi pare rău, da’ asta este... Până la urmă 
tata a spus: „Cine nu poate lucra, să dea bani ca să-i plătim pe ăştialalţi”, ca să creeze 
nişte fonduri, fiindcă ăştia plecase” şi cu fondurile. Sistemul era aşa : era în Prefectură 
de dimineaţa până seara, iar seara veneau la masă, cu comandantu' laţenko. 

Seara, la nouă jumate, intrau în birou cei doi comandanţi, că era comandantu” şi 
adjunctul, s-aşezau în faţa fotoliilor, iar vizavi era o canapea în care stătea soldatu’ cu 
arma îndreptată spre tata, cu mâna pe trăgaci. Putea s-adoarmă şi să tragă... Poate că 
nu erau nici cartuşe şi era numai de intimidare, nu ştiu, da” în orice caz asta s-a întâmplat 
zi de zi. Văzând că tata să organizează, c-a-nceput să curețe oraşul de rigorile bombar- 
damentelor şi ale minării, că s-a dat lumină, că s-a dat apă, că s-au dat de toate, 
bineînţeles că nu le-a convenit. 

A reuşit tata să facă şi legătura telefonică cu Bucureştiul. A vorbit cu generalul 
Sănătescu, care era prim-ministru, şi i-a spus: „Aici-i aşa-zisul prefect de Covurlui”. 
„Ba eşti şi vei rămâne...” Zice: „Domnu' prim-ministru, nu-mi convine, eu ca avocat 
câştig mult mai mult decât leafa de prefect”. „Te roagă domnul luliu Maniu să rămâi în 
continuare...” Şi a rămas în continuare... 

Şi au început amenințările, întotdeauna prin persoana mea : că voi fi arestată, că voi 
fi omorâtă... La un moment dat, când iar i s-a spus că va fi arestat, a venit un comunist 
şi i-a spus: „Domnu' Simionescu, eu sunt comunist, da’ nu sunt de acord cu principiile 

lor. La noapte vin să vă deporteze în Rusia”. Atuncea am insistat şi tata a plecat la 
Bucureşti. Asta era prin octombrie, dacă nu mă-nşel. 

Au fost cazuri în care amenințările au fost puse în practică ? 

Sigur că da. Şi tata a plecat la Bucureşti, îl chemase de altfel, că se schimba şi 
regimul, vinea guvernul Rădescu”. Cât timp era tata în biroul lui Rădescu, care era şi 
ministru de Interne şi prim-ministru, i se telefonează că au luat comuniştii cu asalt 
Prefectura şi abia au instalat ca prefect pe doctorul Ursu”, tatăl lui ăsta care a fost 
omorât, Babu Ursu!?. Ce se-ntâmplă: imediat după 23 august, majoritatea, şi în special 
evreii, nu s-au înscris în Partidul Comunist, ci în Apărarea Patriotică!?. E, şi ăsta se 
înscrisese întâi în Apărarea Patriotică şi a vinit aicia. 

Şi atuncea Rădescu zice: „Ce facem ? ”. Tata zice: „Uite ce, mă numeşti inspector 
general administrativ, fiindcă am birourile tot în Prefectură şi intru pe uşa de din dos”. 
Ceea ce s-a şi întâmplat. Şi am vinit frumos la Galaţi, tata a intrat în Prefectură prin 
Inspectoratul administrativ, lumea a început să aprindă candelele, iar Ursu a şters-o, 
când a văzut că a intrat tata... A mai funcţionat tata două săptămâni, după care iar a 
urmat o ameninţare. Între timp, el a fost chemat la Bucureşti, şi-n noaptea ceea au vinit 
să-l aresteze. Au căutat prin toată casa, nu l-au găsit şi-au plecat. 


Cum s-au desfăşurat alegerile din noiembrie 1946 în Galaţi ? 

Tata avea o popularitate foarte mare în oraş, prin toate acţiunile [pe] care le-a făcut 
şi cu procese gratuite... Din partea liberalilor candida fostul ministru Mihail Romni- 
ceanu!f. La alegeri au hotărât să se ducă împreună pe la secţiile de votare. Romniceanu 


10. Generalul Constantin Sănătescu şi-a prezentat demisia la 2 decembrie 1944, iar Regele 
Mihai I l-a însărcinat în aceeaşi zi cu formarea noului guvern pe generalul Nicolae Rădescu. 

11. Vasile Ursu, medic chirurg. Originar din Galaţi, a revenit în oraşul natal în timpul celui 
de-al doilea război mondial, după o perioadă petrecută la Soroca (Basarabia), unde s-a născut 
şi fiul său, Gheorghe. 

12. Gheorghe Ursu (1926-1985), inginer, scriitor şi disident. A intrat în atenţia Securităţii 
după cutremurul din 1977, când a luat legătura cu Radio „Europa Liberă”. A fost denunţat în 
1984 pentru ţinerea unui jurnal în care critica regimul şi pe Nicolae Ceauşescu şi a fost arestat 
la 21 septembrie 1985 sub pretextul tăinuirii de valută. A fost ucis în bătaie în arestul din 
Calea Rahovei de către doi infractori de drept comun. În urma unui proces din 2003, coloneii 
Tudor Stănică şi Mihail Creangă au fost condamnaţi la 10 ani de închisoare pentru omor 
calificat ; http : //gh-ursu.ong.ro/viata.htm, accesat la 25 aprilie 2012. 

13. Una dintre organizaţiile paramilitare ale mişcării comuniste din România active după lovitura 
de stat din 23 august 1944. A avut un rol minor în lupta împotriva trupelor germane şi s-a 
transformat mai apoi în centru de ajutorare a răniților şi a familiilor soldaţilor mobilizați ; 
http : //istoriacomunismului.blogspot.com/search/label/Apararea % 20Patriotica, accesat la 
8 mai 2012. 

14. Mihail Romniceanu (1891-1960), avocat, om politic liberal, administrator al Băncii Naţionale 
a României, ministru de Finanţe în guvernele Sănătescu (noiembrie-decembrie 1944) şi 
Rădescu (decembrie 1944 - februarie 1945). Ministru de stat fără portofoliu în primul guvern 
comunist, condus de dr. Petru Groza (ianuarie-noiembrie 1946). A fost arestat la 28 aprilie 
1948 şi condamnat la 12 ani de temniţă grea. A executat pedeapsa în închisorile Sighet, 
Văcăreşti, Jilava şi Râmnicu Sărat. A decedat la 13 februarie 1960 în închisoarea Râmnicu 
Sărat; http ://ro.wikipedia.org/wiki/Mihail_Romniceanu, accesat la 25 aprilie 2012 ; fişele 
matricole penale din AANP. 

fiind şi mai bătrân, fiind şi fost ministru şi musafir, tata era gazdă şi îl lăsa pe el înainte. 
Şi, la una din secţiile de votare, un individ a început să-i dea palme lui Romniceanu în 
numele lui Gică Simionescu. Tata din spate spunea : „Nu-i el! El îi ministru, eu sunt...”. 
„Nu, că vrei să-l salvezi...” Şi săracu' a înghiţit câteva palme în locul tatei... 

În fine, s-au terminat alegerile. A doua zi dimineaţă, alegerile au fost complet 
falsificate. Singura secţie de votare în care nu s-a putut face niciun fel de mişmaş a fost 
secţia în care preşedinte era un magistrat şi chiar evreu. 


Şi necomunist... 

Bineînţeles, la vremea aia. Atuncea nu era. Întâi să vă spun că erau opt partide: 
Partidul Comunist, Partidul Social Democrat, Uniunea Patrioţilor, Frontul Plugarilor şi 
nu ştiu mai care, tot ceva procomunist, şi pe urmă erau socialiştii lui Titel Petrescu!5, 
ţărăniştii şi cu PNL-ul. Lista şase era PNL-ul, lista opt era PNŢ-ul. Cum atunci erau 
mulţi neştiutori de carte, mai ales la ţară, li se pusese ideea să pună ştampila în dreapta 
jos. Şi au schimbat listele şi au pus PNŢ-ul sus şi PNL-ul jos, ca să iasă Romniceanu 
deputat, pentru că era ministru. Nu vă spun ce-a fost a doua zi după alegeri la noi în 
casă, casa era plină de delegaţi şi asistenţi agresaţi de la secţiile de votare... 

La alegerile din 1946, la Galaţi, printre alţii a apărut maiorul TârnoveanulS, magis- 
trat, prim-procuror al Curţii Marţiale. Şi prima mişcare în magistratură pe care a făcut-o 
Pătrăşcanu!” a fost că l-a dat afară. El era ardelean, moţ. Şi atuncea s-a înscris la noi 
în partid, la PNȚ, şi a vrut neapărat să asiste la o secţie de votare. A fost la Folteşti. 
Când a vinit, era plin de sânge şi cerneală. După ce s-a terminat votarea şi au început 
numărătoarea, a fost somat să plece din cameră. El s-a obstinat şi n-a vrut: au aruncat 
întâi cu călimara, au aruncat cu lampa de petrol şi pe urmă au început să-l sfâşie cu 
cuțitul. Şi era un om voinic... 

Ca să vedeţi mentalitatea de atunci a românului : în acea zi am primit 17 cereri de 
înscriere în partid. Casa era plină de delegaţi şi asistenţi, mie îmi dictau şi eu făceam 
procesul verbal care trebuia să meargă pe urmă la Comisia Aliată de Control. Şi-n acelaşi 
timp primeam şi aceste adeziuni. Când e vorba de soarta neamului, trecem peste orice 
resentiment, peste orice rivalități politice, aşa eram pe vremea aceea, cu toţii. Şi cu 
curaj! Erau oameni cu capete sparte, cu mâini rupte, şi ei să-nscriau în partid... 

La un moment dat se deschide uşa şi apar 3-4 indivizi, între care unu’ tânăr. Începe 
o discuţie. Eu în primu” moment n-am fost prea atentă, până când, la un moment dat, 


15. Vezi nota 25, p. 53. 

16. Emil M. Târnoveanu, născut la 1 noiembrie 1907 în Ibăneşti, Mureş. A fost arestat în 1952 şi 
internat administrativ pentru 60 de luni. A executat pedeapsa în închisorile Popeşti-Leordeni 
şi Caransebeş. A fost eliberat la 18 iunie 1954. A fost rearestat la .28 septembrie 1959 şi 
condamnat la 4 ani de închisoare corecțională. A executat pedeapsa în închisorile Jilava, 
Botoşani, Târgu Mureş, Galaţi. A fost eliberat la 1 octombrie 1962. I. Ciupea er al., op. cit., 
III, p. 1162; fişa matricolă penală din AANP. 

17. Lucrețiu Pătrăşcanu (1900-1954). Jurist, lider comunist şi fost ministru al Justiţiei (1945-1948). 
A fost arestat la 27 aprilie 1948. A trecut ca reţinut pe la Băneasa şi Snagov. A fost condamnat 
la moarte în 14 aprilie 1954 şi executat la 16/17 aprilie 1954 în închisoarea Jilava. A fost 
reabilitat la Plenara CC al PCR din 22-25 aprilie 1968. Florica Dobre (coord.), Membrii 
CC al PCR..., p. 457; Cicerone Ioniţoiu, Victimele terorii comuniste... Dicţionar P-Q, 
pp. 114-118. 

ăsta a încercat să strecoare un revolver sub canapea. Başchir, omv’ nostru de încredere, 
a văzut. „Ce faci acolo?” Zice: „Arestaţi-l pe Başchir ! ”. Şi atunci tata zice : „În casa 
mea, niciodată ! ”. Şi deşi ăsta era voinic şi tata era mai firav, l-a luat, a ieşit cu el din 
birou în dormitor şi-a dispărut. 

Eu când am văzut că să-ngroaşă gluma, am adunat toate hârtiile, atât declaraţiile, 
cât şi înscrierile, le-am făcut un balot cu ziar şi le-am aruncat într-o toaletă, undeva. Pe 
coridor îl văd pe acest individ cu degetul pe trăgaciul revolverului, vinind spre mine. 
Bunica mea a ieşit şi ea să vadă ce este. Ăsta cu degetul pe trăgaciul revolverului zice : 
„Sunteţi arestate”. Zic: „Din ordinul cui ?”. „Ai să vezi.” Zic: „lo nu înţeleg să fiu 
arestată decât din ordinul chestorului sau al procurorului”. „Ai să vezi ce-i cu chestorul. 
Scoate mâna de la spate ! ”, i se adresează bunicii. Zic: „Scoate mata mâna de la spate, 
să vadă dumnealui depozitul de arme [pe] care îl ai în mână”. 

În acel moment apare un individ (atunci am şi zis că am sfeclit-o, să spun sincer), 
îmbrăcat specific, cu haină trei sferturi de piele, cu ureche tăiată... Şi, spre surprinderea 
mea, spune: „Ce căutaţi aici, derbedeilor? Căraţi-vă! ”. Şi-au dispărut. Eu, când am 
văzut că s-a liniştit treaba, m-am dus frumos, mi-am luat balotul de corespondenţă şi 
de adeziuni din toaletă şi-am ieşit în curte şi le-am pus peste un paralelipiped de beton. 
Gardul era deschis înspre curtea vecinului şi de-acolo am ieşit în strada cealaltă, unde 
erau nişte prieteni ai noştri. „Doamnă, daţi-mi voie să dau un telefon, că mi-a dispărut 
tata.” Şi cer Chestura şi probabil prin inducţie aud discuţii între tata şi chestor. „Domnu” 
chestor, mi-a dispărut fiica.” Ha, ha, ha, nu ştiam unu” de altu’... 


Comuniştii începuseră s-apară ? 
Ei, era doi, trei, erau foarte puţini. 


Oameni săraci ? 

Nici măcar... Cei leneşi, nu cei săraci. Cei care nu vroiau să muncească şi buni de 
gură, oarecum. Ei, pe urmă io am plecat şi nu mai ştiu ce s-a întâmplat, că-n '48 ne-a 
luat şi restul de pământ. N-am mai fost pe-acolo decât acum. Am fost foarte bine primită 
în sat, nici nu m-am aşteptat. De exemplu, am fost odată cu un văr primar în comună 
şi am luat ocazia. La un moment dat zice: „Ăsta e Vasile, prietenu' meu. Vasilică, uite, 
doamna Georgescu e vară-mea, ne duci până la Balinteşti ? ”. Zice : „Până la soacră-mea”. 
Şi la un moment dat, văru-meu mi se adresează mie: „Romana...”. „Păi 'ce n-ai spus 
că e duduia Romana?” El nu era din satu’ nostru, el era din sat vecin. Zic: „Da 
dumneata eşti prea tânăr, de unde mă cunoşti ?”. „Păi soacră-mea toată ziua vorbeşte 
de dumneavoastră.” „Da' cine e soacra dumitale?” 'ce: „Victoria Brănişteanu”. 

Victoria Brănişteanu era fina bunicilor mei. Eu, copil, îi botezasem una din fete. Şi 
ajungem în faţa casei Victoriei. Ăsta ne-a zis: „Doamnă, plânge Victoria că vrea să vă 
vadă. Are 80 de ani şi nu se poate mişca, nu poate ieşi”. Şi bineînţeles că m-am dus eu. 
„Duduie Romana, atâta m-am rugat să nu mor până nu vă văd. Vara de ce nu viniţi 
aici? Eu sunt singură, uite, am camera de oaspeţi.” Şi când m-a dus în camera de 
oaspeţi, am înlemnit. Cum îi la ţară, un tablou mare cu toţi membrii familiei. În mijloc, 
bunicul meu. Zic: „Victorie, ăsta-i bunicu” meu”. „Păi da’, cum, fără conu’ Lache nu 
putem trăi, că noi ştim bine ce-a făcut conu’ Lache pentru noi şi duduia Ema...” După 
50 de ani de comunism... Mă înfior şi acuma, când vorbesc... 


Erau mai mulți proprietari în localitate ? 

Noi eram principalii, adică bunicul meu. Această moşie mare a fost a Sturdzeştilor, 
pe vremuri şi, din ea, străbunicul meu a cumpărat 2.000 de hectare, care s-au împărţit 
la cei şapte copii. Şi bunicu' meu a mai cumpărat din loturile fetelor şi a avut 865, cât 
scrie acolo. O fată Sturdza s-a măritat Boteanu şi ăştia erau o familie destul de cunoscută. 
Doamna Boteanu a avut doi băieţi şi nişte fete, una din fete măritată Miclescu. Aceşti 
Micleşti se trag din spătarul Nicolae Milescu... 


Țăranii de acolo fuseseră clăcaşi sau erau liberi ? 

Erau liberi. Adică or fi fost clăcaşi pe vremea Sturdzeştilor, dar acuma aveau pământul 
lor. Vineau şi lucrau cu ziua la noi. În perioade de vârf aveam cam 300 de oameni pe 
zi. În general, boierimea românească este pornită de la glie, de la pământ. De exemplu, 
însuşi străbunicu' meu, Manolache Necolau, a vinit cu 1.000 de oi în transhumanță din 
Ardeal. El să chema de fapt Neculai Conduru, şi cu aceste oi a reuşit să facă o avere 
de 2.000 de hectare. Da' muncind, bineînţeles. Proprietarii de pământ (adevăraţi, nu 
cei care se plimbau prin străinătate şi dădeau în arendă) erau în picioare de la patru 
dimineaţa, că de-aia sunt obişnuită eu să mă scol oricând. Cum am spus, bunicu' a mai 
cumpărat şi a avut 865 de hectare. La prima expropriere, în '918, a rămas cu 360. A 
murit în '24, destul de tânăr, iar bunica n-a ştiut ce să facă şi a fost escrocată de nişte 
arendaşi. Şi din '24 până în '27 s-a vândut jumătate din moşie, garnitura de tren, nu 
mai era nici măcar un pisoi la conac... A adus tata un pisoi, că năvălise şobolanii. Era’ 
opt milioane datorii şi moşia valora trei, dar singurul care ştia exact situaţia era tata, 
care era avocatu' mamei. Şi tata a zis: „S-a terminat, nu mai dăm în dijmă, nu mai 
dăm în arendă”, cu toate că el era orăşean. În fiecare vineri mergea la ţară şi duminică 
se întorceau, iar vara stăteau acolo. Eu prima oară am văzut munţii când m-am dus după 
tata în Ardeal, la închisoare, pentru că ne-am ocupat să salvăm moşia. În momentul 
când am plătit ultima rată, a venit exproprierea şi s-a terminat tot, s-a distrus tot... 


Când eraţi copil nu v-a dus la mare ? 

Nu. N-am fost nicăieri, am mers doar la Bucureşti de câteva ori, unde stăteam la 
unchiul meu, şi mergeam la iarmaroc la Bârlad, pe 29 august. 

Deci distracţii nu aţi avut ? 

Nu, nu, nu. Totul a fost ca să salvăm moşia, în memoria bunicilor, a străbunicilor, 
care au făcut tot ce au făcut. Noi am avut o cu totu’ altă educaţie: la 14 ani eu am 
condus singură moşia. Pe administrator l-am prins c-un furt, l-am dat afară şi-am rămas 
eu administrator, vechil şi contabil. Mă sculam la patru dimineaţa, cu vrafu' de chei, 
sunam toaca să trezesc personalu’, chemam bucătaru' şi-ncepeam să dau porţiile. Pe 
urmă mi s-a şi spus în închisoare „domnişoara porţie”, că aveam ochiu’ format. Am 
fost obişnuită de mică să muncesc. Nu mi-a cerut nimenea niciodată nimic, am pornit 
io de la mine. Eram şi foarte ataşată de părinţi, n-am avut fraţi, n-am avut surori, însă 
ei s-au apropiat de mine, că io n-am simţit nevoia unui frate sau a unui copil să mă joc. 
Mă jucam cu ei, ceea ce pe vremea aia era excepţional. De exemplu, duminica ne sculam, 
ne îmbrăcam, plecam cu tata la Catedrală, stăteam 10 minute, un sfert de oră, nu mai 
mult, după aia ne duceam la nişte prieteni ai noştri: el era magistrat, doamna era la 
biserică, da? ne lăsa aperitive. Vara plecam la grădina publică, de-acolo vineam cu 
baloane. Eram mică, patru, cinci, şase, opt ani, cât oi fi avut, defilam toată strada 
Dornescu cu baloanele. Apoi mergeam la berărie cu tata, treceam pe la Bomboneria 

Orientală, făceam aprovizionarea pe toată săptămâna şi veneam acasă. Şi când îi spunea 
cineva tatii: „Coane Gică, hai să mergem...”. „Nu, duminica e a Romanei.” Plecam 
pe deal cu dânsu', mă lua-n spinare. La noi sunt dealuri abrupte, dar crezi că-l lăsam 
în pace? Ursu” la vale, ursu’ la deal, îl trăgeam de urechi... O dată n-a schiţat un gest 
de impacientare. A fost un om extraordinar... 

La berărie bănuiesc că oamenii erau civilizaţi, nu se duceau acolo să se îmbete ? 

Nu. Se lua un aperitiv. Erau câţiva funcţionăraşi cu salarii mici şi tata îi chema şi 
plătea pentru toţi. În '44-'45, vinind în Bucureşti, la Carul cu bere, la ora unu venea 
Maniu cu toată suita. Şi, bineînţeles, fiecare îşi plătea porţia. Da’ io, obişnuită să 
plătească tata, zic: „Vai de mine, am sărăcit în halu’ ăsta că nu putem plăti o masă?”. 
Aşa mă obişnuisem ca el să-i ajute pe toţi... 

Mai ştiam în judeţul Covurlui pe Grigore Ionescu, care tot aşa a pornit cu nişte oi 
şi-a făcut o avere de câteva sute de hectare. Scria pe frontispiciul casei lui „Casa ţăranului 
din Cosmeşti”. Fetele toate s-au măritat cu intelectuali, printre care domnul Traian 
lonaşcu!$, profesor de drept, coleg cu tata la facultate, şi preşedintele Adunării Naţionale, 
după 23 august. După Sadoveanu a venit Traian lonaşcu... 


Păi şi cum de a ajuns comunist ? 
Uite a ajuns. Că mai sunt şi cozi de topor... 


Era ginere de om înstărit... 

De latifundiar. Moşia asta [pe] care a cumpărat-o bunicu' meu era din moşia 
Micleştilor. Coana Catinca Miclescu era născută Sturdza şi-avea zeci de mii de hectare. 

Tiganii cum se purtau ? 

Erau puţini... N-aveam în sat, era un cătun de vreo 20-30 de case de ţigani la 50-60 de 
metri depărtare de ultima casă din sat. Nu intrau niciodată. Țăranu’, când pleca la câmp 
punea cheia sub streaşină sau sub rogojină şi nimenea nu intra în casă. Nici nu-i trecea 
prin minte. Treceau ţiganii cu şatrele şi atâta tot. Mai era la 10 kilometri încolo un sat 
de ţigani. Veneau ţiganii şi se împrumutau de la tata. El îi punea pe răboj, nu semnau. 
„Coane Gică, noi vinim la secerat, dar c-o condiţie: să fie noapte cu lună plină şi să 
ne-anunţaţi c-o zi înainte.” Şi într-adevăr, când începeam secerişul, puneam caii la docar, 
ne duceam în sat şi le spuneam: „Fraţilor, luni începem secerişul ! ”. „Coane Gică, la 
şapte suntem la dumneavoastră.” La fără cinci erau în curte, unu’ n-a lipsit o dată! 
Ăştia eram noi înainte de '44. Că era ţigan, că era român, totuna era... 

Ei, şi în '46 io mi-am dat bacalaureatul şi am venit şi m-am înscris la facultate, la 
Litere şi la Drept. Am promovat ambele examene, dar după aceea de la Drept m-au 
şters, că eram fata tatii, şi-am rămas cu Literele. Şi pe 9 mai '47!* l-a arestat pe tata. 
Eu plecasem la ţară, renunțând să-mi dau examenele în toamnă, pentru că la ţară nu 
mai era nimic, se devastase tot, şi trebuia cineva să se ocupe de proprietate. Înainte de 
a pleca la ţară cu trenul, tata mă cheamă-n birou şi zice: „Mâine m-arestează”. „Ce 
faci?” „Nu fug!” Zic: „Păi atunci să nu mai plec! ”. „Du-te să salvezi moşia, că ştii 


18. Traian Ionaşcu (1897-1981), jurist, academician. Profesor de drept civil la Universitatea din 
Bucureşti ; http ://ro.wikipedia.org/wiki/Traian_lona %C8 %99cu, accesat la 7 mai 2012. 
19. Potrivit lui Cicerone Ioniţoiu, ar fi fost arestat la 6 mai 1947. Vezi nota 1, p. 91. 

că mama nu se ocupă de ea.” Şi-am plecat, ştiind precis ce se va întâmpla. Ştiind despre 
ce este vorba, am încercat să dau pământul în dijmă. 


Cât de mare era moşia de la Ghibărţeni ? 

Era după expropriere, rămăsesem cu 50 de hectare plus 12 de vie. Şi mai aveam de 
acoperit a doua zi vreo trei, patru hectare, când vine, cu trenul de Galaţi, băiatul acestui 
Başchir, care trebuia să plece lå Bucureşti. Zic: „Ce cauţi, aici ţi-e Bucureştii ?”. „Am 
venit să vă spun că l-a” arestat pe conu’ Gică. Ei ştiu că sunteţi la ţară, a' luat o fotografie 
de-a dumneavoastră şi vă urmăresc.” Îi fac un semn femeii de serviciu: „E un zvon. 
Mă duc să văd despre ce este vorba”. Mă duc la Primărie: „Domnu”' primar, circulă 
zvonu’... vreau să-mi dai voie să dau un telefon”. „Poftiţi! ” Dau telefon, acasă nu 
răspunde nimenea. Îmi confirmă nişte prietene... Eram sigură, da' aveam nevoie să 
acopăr restul de pământ. Zic: „Ei, a fost o glumă, nu e adevărat.” Şi în trei ceasuri 
am lichidat tot. 

Seara am plecat cu Başchir la unchiu' meu şi i-am spus să se ducă să aibă grijă de 
bunica, să nu doarmă singură noaptea. Pe la trei noaptea am plecat peste dealuri până 
la Vereşti, prima staţie. Başchir mi-a luat bilet şi-am vinit în Bucureşti, unde aveam 
camera mea de studentă. A doua zi, vecinul meu de cameră a fost arestat. Bineînţeles, 
am făcut oarecum o legătură... N-am mai dormit acolo, am dormit la alţi prieteni până 
m-a anunţat Vlad Dimitriu, coleg cu tata, dar socialist de-al lui Titel Petrescu, că pe 
10 mai va trece tata cu trenul spre Craiova. M-am dus în gară şi l-am văzut. A fost un 
gardian de treabă şi m-a lăsat să stăm de vorbă 10 minute. A plecat şi seara am luat şi 
noi trenul... 


De unde l-au arestat pe tatăl dumneavoastră ? 
De la Galaţi. A trecut prin gara Bucureşti şi a ajuns la penitenciarul din Craiova... 


Nejudecat ? 

Nu, nici vorbă, nimic. Pe vremea aia nici nu se judeca. Şi am început corespondenţa. 
În celulă cu tata era Virgil „Gigi” Solomon” (nepotul lui Iuliu Maniu, fost ministru al 
Agriculturii), avocatul Alexandru Dumitrescu Colţeşti” (şeful organizaţiei de Vâlcea), 
farmacistul Bordeianu? (profesor doctor) şi doi adjuncţi ai tatei de la Galaţi, avocatul 


20. Virgil Solomon, născut la 27 august 1894 în Drăguş, Braşov. Deputat PNȚ, subsecretar 
de stat (23 august 1944 - 6 martie 1945). A fost arestat în noiembrie 1947 şi deţinut fără 
forme legale la MAI, Aiud, Ocnele Mari, Sighet şi Malmaison. A fost trimis în domiciliu 
obligatoriu la Lăteşti, Bărăgan. Cicerone Ioniţoiu, Victimele terorii comuniste... Dicţionar S, 
p. 287; fişele matricole penale din AANP. 

21. Alexandru Dumitrescu Colţeşti, născut la 13 ianuarie 1901 în Colţeşti, Vâlcea. Avocat, 
doctor în drept, primar al oraşului Râmnicu Vâlcea, preşedinte al PNȚ Vâlcea. A fost arestat 
la 17 august 1949 şi condamnat la 3 ani de închisoare corecțională. A executat pedeapsa în 
închisorile Craiova, Poarta Albă, Valea Neagră - Peninsula şi Capul Midia. La expirarea 
pedepsei, a fost internat administrativ pentru 60 de luni. A executat pedeapsa în închisorile 
Borzeşti şi Oneşti. A fost eliberat la 5 mai 1954. A fost rearestat la 30 ianuarie 1959 şi 
condamnat la 25 de ani de muncă silnică. A executat pedeapsa în închisorile Piteşti, Jilava şi 
Galaţi. A fost eliberat la 14 ianuarie 1963. Informaţii din fişele matricole penale din AANP. 

22. Probabil Constantin Bordeianu, născut la 6 octombrie 1896 în Dimăcheni, Botoşani. Profesor 
universitar, decan al Facultăţii de Farmacie din Bucureşti. A fost eliminat din învăţământ în 

Petrache Vârtosu? şi Constantin Mihăileanu. Bineînţeles, pe lângă tata scriau şi alţii. 
Celor care erau din Craiova le rezolvam corespondenţa şi-mi dădeau răspunsurile. La 
un moment s-a dat voie la un pachet de 10 kilograme. 10 kilograme era prea puţin, eu 
vroiam să-i trimet tatei în fiecare zi. Şi atuncea astăzi puneam două kilograme pe numele 
tatei, mâine pe numele lui „Gigi” Solomon, poimâine pe-al lu’ Colţeşti şi în felul ăsta 
le-am dat peste 12 kilograme în luna respectivă. Un pachet al lui „Gigi” Solomon, 
trimes de băiatul lui, de 10 kilograme şi-un sfert a fost returnat pentru sfertul de kilogram 
în plus. 

Mai aveaţi resurse financiare în 1947 ? 

M-am împrumutat de la nişte prieteni şi-am amanetat o brățară. Părinţii mei n-au 
ştiut nimic, şi-am zis: „Când am să am serviciu, am să vă dau banii înapoi”. Şi după 
doi ani sau aşa, zice: „Azi e ziua matale şi n-ai voie să refuzi niciun cadou” şi mi-au 
făcut cadou brăţara înapoi. Aşa au aflat şi părinţii că eu am amanetat. N-am primit bani 
de nicăieri, n-am vrut să impietez cuiva, să aibă vreun necaz că a ajutat... 

Ce se-ntâmplă ? Tata era preşedintele organizaţiei PNȚ. Din comună şi din judeţ mai 
erau încă 20. M-am gândit că nu se poate să-i dau tatii şi ăstora nu. Ş-atuncea, prin 
corespondenţă, le-am spus să-şi înveţe lecţia: unuia i-am „dat” o soră, altuia un soţ, 
altuia un văr... Că ei între ei erau întrebaţi cine poate să trimeată pachet: „Cutare din 
Strada cutare, numărul cutare”. Şi le-am trimes şi lor pachete. O lună de zile a mers 
foarte bine. A doua lună tata a fost mutat şi-am ajuns la Aiud. La Aiud vinea mama la 
sfârşitul lunii să depună alimente. 

Cât timp a fost tata arestat la Craiova, îmi luasem gazdă în oraş şi în fiecare zi 
duceam alimente şi aveam corespondenţă. 


Cât aţi Stat acolo ? 
Două luni. Erau preveniţi, n-au fost judecaţi. Tata a ieşit nejudecat de-acolo... 


La Craiova erau numai preveniţi ? 

La Craiova şi Aiud în momentul ăla erau nejudecaţi. Asta era în perioada '46. Unii 
erau aicea la Bucureşti, la Interne, alţii erau la Rahova, unde a fost un centru mare de 
triere de deţinuţi, alţii erau la Jilava. 


Totuşi, de ce l-au arestat pe tatăl dumneavoastră ? 

I-au ridicat şi atât, n-au fost nici interogaţi. Tămădăul?* s-a întâmplat când era tata 
încă în Aiud. Am auzit seara la radio şi în ziare de Tămădău şi n-am crezut. Atuncea 
am vinit la Ploieşti şi nora lui Solomon ne-a povestit că într-adevăr aşa s-a întâmplat. 
Tata era deja închis de o lună şi jumătate şi pe urmă l-a eliberat. 


Ce s-a întâmplat după eliberarea dânsului ? 


1947 şi arestat. A fost închis la Craiova. Nu deţinem informaţii despre data eliberării. Cicerone 
Ioniţoiu, Victimele terorii comuniste... Dicţionar A, B, p. 236. 

23. Petre Vârtosu, născut la 6 decembrie 1898 în Galaţi. A fost arestat la 16 august 1949 şi con- 
damnat la 2 ani de închisoare corecțională. A executat pedeapsa în închisorile Galaţi şi Jilava. 
La expirarea pedepsei, a fost internat administrativ pentru 24 de luni, pedeapsă prelungită 
ulterior cu 12 luni. A executat pedeapsa în închisorile Fundulea şi Văcăreşti. A fost eliberat 
la 30 iunie 1954. Informaţii din fişele matricole penale din AANP. 

24. Tentativa liderilor PNȚ de a pleca din ţară cu avionul de la Tămădău a avut loc pe 14 iulie 1947. 

Au fost alegerile, iar a treia zi a venit un individ şi i-a spus tatii că viaţa mea e în 
pericol. Şi atuncea am şantajat şi am zis: „Fără tine nu plec”. Şi avocatul Magherescu, 
care era adjunctul ministrului Romniceanu, se oferă: „Păi mergem cu maşina ministe- 
rială. Da' n-am curaj să vin în faţa casei dumneavoastră, unde ne întâlnim ? ”. Tata zice : 
„În faţa sediului Partidului Comunist”. Care era a treia stradă de noi. Niciun regizor 
n-ar fi putut să regizeze atât de exact: ăsta vinea cu maşina din partea asta, noi de 
dincoace pe jos, şi s-a oprit exact în faţa sediului PCR, unde ne-am îmbarcat şi am 
plecat. Şi ăia se uitau la noi... 

Am venit în Bucureşti şi pe urmă pe tata l-au exclus din barou pentru atitudine 
antidemocrată şi atuncea a început calvarul. Mama a început să lucreze croitorie 
clandestină, cu toată diploma ei de laureată a Sorbonei. Mama nici nu auzea prea bine 
şi oricum în învăţământ n-ar fi putut să intre. Eu lucram ciorapi, plimbam copii, îi 
meditam franceză, expediente... 


Nu vă revolta faptul acesta ? 

Nu, nu, nu, le-am luat aşa cum sunt. Am fost crescută aşa. Şi dacă am reuşit totuşi 
să-mi păstrez o demnitate, a fost tot datorită educaţiei [pe] care am primit-o. De 
exemplu : lucram cu prizonierii, în '42, '43 '44. 

Cu ruşii ? 

Cu ruşii, da. Comandantul lagărului era văr de-al doilea cu tata, Tudor Ciulei, din 
familia Ciulei. Duminica luau masa cu noi. Şi spunea : „Ai prizonieri. Dacă nu-ţi convine 
de unv’, mi-l trimiţi înapoi”. Lor le convenea, în primul rând că în lagăr mâncau cum 
mâncau. La noi dimineaţa se dădea 125 de grame porţia de peşte sărat, sau de slănină, 
brânză, măsline, 250 de grame de făină pentru mămăligă, deci ajungea la patru-cinci 
sute de grame mămăliga. La prânz, o ciorbă cu carne, cu aceeaşi cantitate de mămăligă 
şi seara la fel. În afară de asta, conducerea lagărului ne obliga jumătate de zi, sâmbăta, 
să-i lăsăm liberi să-şi spele schimburile. Noi îi puneam să lucreze şi le plăteam ziua. 
Iar dacă voiau să lucreze duminica, ceea ce ai noştri nu făceau, erau plătiţi. 


Unde era acest lagăr ? 

În comuna Independența”, la 25 de kilometri de Galați. Pe urmă, cel care era la 
grajduri, dacă se năştea un vițel sau un mânz, primea gratificație. Şi, la un moment dat, 
unv’ din ei începuse să facă pe comunistu’. Şi io, copil, de 14-15 ani, cât aveam atunci, 
zic: „la trimete-l, dragă, la lagăr pe-ăsta ! ”. Şi tata îmi spune: „Cu ei trebuie să te 
porţi mai frumos decât cu cei de aici, pentru că el este departe de-ai lui şi noi trebuie 
să îi ţinem loc de familie”. Şi a rămas Alioşa la noi. 

A venit războiul, au ajuns trupele aicea, lagărul s-a desfiinţat, tata a ajuns prefect. 
Stăteam cu tata în Prefectură, că din când în când îl mai ajutam să scrie ceva, îi mai 
aduceam mâncare. Şi, la un moment dat, vine un comandant din ăsta cu un aghiotant. 


25. În perioada 22 iunie 1941 — 23 august 1944, Armata Română a capturat peste 90.000 de mili- 
tari sovietici. Lagărul din comuna Independenţa (judeţul Covurlui) este unul din cele 16 în 
care au fost închişi peste 80.000 dintre aceştia. Începând cu anul 1942, prizonierii valizi au putut 
fi folosiţi la activităţi productive, fiind recompensaţi atât material, cât şi cu condiţii cores- 
punzătoare de cazare, hrană şi odihnă. *** Academia Română, Istoria românilor. Vol. IĂ..., 
pp. 284-285. 

Şi ăla îmi sare în gât şi mie, şi tatii, ne îmbrăţişeze. Era Alioşa! E, gândiţi-vă ce-ar fi 
fost să fi ascultat tata de mine... Da' m-a învăţat şi cum să mă comport cu oamenii. 
Asta mi-a fost de mare ajutor şi-n închisoare, şi-n anchetă. 

Apoi, în februarie 1949, bunica era singură în casă cu slugile. Au venit, au făcut 
percheziţie, au luat tot şi au făcut procesele verbale cu ce s-a luat. Ăsta l-am păstrat eu 
ca să se vadă că au luat până şi lenjerie şi cearşafuri de pat. Şi le-au trântit într-un 
camion deschis împreună cu văru-meu şi cu un soldat. 


Unde a fost dusă bunica dumneavoastră ? 

La Vaslui, până când un frate al mamei, inginer agronom, a reuşit să-i mute la Galaţi, 
în casa noastră. A luat-o un prieten al nostru, doctoru' Alexandrescu, cu care a stat 
până a murit doctorul. Eu eram la Timişoara, aveam 209 lei, masă şi casă, mama lucra 
în fabrică la APACA, şi atuncea am zis că mă duc eu, să nu lipsească mama de la 
serviciu, că eu mă puteam învoi. Am venit la Galaţi ş-am vorbit cu femeia de acolo, 
care era femeia de serviciu a doctorului, şi-i trimiteam 200 de lei pe lună ca s-o întreţină, 
până când aia n-a mai vrut şi atuncea n-am mai avut încotro şi am dus-o la azil, unde 
a şi murit. A căzut, a făcut o fractură şi n-a mai vrut să mănânce. 


Cum se numea familia mamei dumneavoastră ? 

Nicolau. lar bunica mea e născută Băjescu. Familia Băjescu e cunoscută de pe la 
1500-1600, iar Mihai Băjescu, care-i străbunicu' meu, a fost aghiotantul Regelui Carol I. 

Ce se întâmplase între timp cu ceilalți din familie ? 

Tata era avocat şi stătea la Galaţi, iar eu intrasem la facultate, dar am rămas doar cu 
Literele, cum v-am spus, că survenise arestarea tatei... Eu venisem în Bucureşti, aveam 
o cameră cu chirie la o cunoştinţă a noastră şi lucram : plimbam copii, făceam tricotaje, 
mai făceam câte o traducere, chestii de genul ăsta. 

Nici mai târziu n-aţi reuşit să faceți studiile ? 

Da’ nici n-am mai încercat. Ce să mai încerc? Pe urmă am intrat în închisoare şi 
am ieşit în '50. Am lucrat la un moment dat ca bibliotecară la o hală, pe unde e acum 
Dinamo. Eram încântată că sunt printre cărţi, da' când am văzut că trebuie să fac 
propagandă, am refuzat. Am stat 30 de zile sau nu ştiu cât. Eu am refuzat şi în închisoare, 
că am spus: „Conştiinţa nu mi-o vând. Acuma s-o vând pe 120 de lei pe lună? Doamne 
păzeşte ! ”. Aveam legătură cu cineva care vindea la un chioşc, făceam chifle şi i le 
duceam. Mama a făcut croitorie clandestină, până în '52. În *52 m-am căsătorit, am 
plecat la Timişoara, am divorţat, şi am intrat pedagogă la un internat, că n-aveam 
locuinţă. Între timp, tata a ieşit din închisoare în 1954. Ei stăteau într-o cameră de şase 
metri pătraţi, iar io la Timişoara. f 

Am venit în Bucureşti, am lucrat la o fabrică de marmeladă, dar s-a desfiinţat postul 
şi pe urmă am intrat la stomatologie, unde era şi viitoarea mea cumnată. În '57 m-am 
căsătorit şi am plecat cu soţul meu la ţară. În februarie '59, deci după un an şi trei luni, 
l-a arestat?6. Am venit în Bucureşti, mama şi cu tata erau cu pneumonie, iar cumnată-mea 


26. Şerban „Bică” Georgescu-Bârlad, născut la 16/19 martie 1922 în Bârlad, Vaslui. Medic, membru 
în biroul de conducere al Tineretului Universitar Naţional Țărănesc. În 1947 a fost arestat şi con- 
damnat la 6 luni pentru o tentativă înscenată de trecere a frontierei. A fost rearestat la 21 august 
1948 şi condamnat la 10 ani de muncă silnică, pedeapsă redusă ulterior la 7 ani de muncă silnică. 
A executat pedeapsa în închisorile Suceava, Aiud, Poarta Albă, Valea Neagră - Peninsula, 

la care stăteam avea zona zoster. Şi io între ei... Buletin n-am putut să-mi iau şi m-a 
trimes înapoi la Timişoara. Acolo, cu chiu, cu vai mi-am făcut buletinu', da? pe urmă 
de capitală n-am putut să obţin. Mi-a făcut rost cineva, printr-o cunoştinţă la Poliţia 
capitalei, să-mi dea o viză de flotant. Întâi mi-a zis pe şase luni cu 600 de lei, pe urmă 
a fost trei luni cu 600 de lei. 


Dumneavoastră când aţi fost arestată ? 

Am fost închisă din 15 august '49 până în 2 septembrie '50. Am fost ridicată cu tata, 
am fost împreună în maşină până la Rahova, unde am stat în curte vreo două ore, în 
care timp am putut să ne suflăm unul altuia ce persoane să spunem că au fost în casă 
la noi. Trebuia să-i evităm pe cei care ştim că fac politică şi să coincidă numele. Ăsta 
a fost singurul nostru avantaj, în afară de faptul că, într-adevăr, eu am structura psihică 
a tatei. 

Dar de ce nu l-au arestat numai pe dânsul ? Ca să-l şantajeze cu dumneavoastră ? 

Sigur că da. La un moment dat, când s-a făcut percheziţia, unu’ întreabă dacă avem 
telefon. Zic: „Nu”. „Mă duc să dau un telefon.” Şi când s-a întors: „Îmbrăcaţi-vă”. 
Şi tata a zis: „Ce-o mai luaţi şi pe ea, că e un copil?”. „Am vrut s-o salvez, de-aia 
am dat telefon, da” nu se poate.” 

Şi apoi pe mine m-au dus la Interne. Două luni de anchetă eram vedeta de la miezul 
nopţii. Eu cred că se distrau cu mine. La un moment dat, intră în lift... noi îi spuneam 
Tarzan”. Cred că trebuie să fi fost vreun halterofil, ceva pe la Dinamo, în iegări, maiou, 
în braţele goale: „Azi sunt în formă! ”. El ocupa trei sferturi din lift, eu aveam 47 de 
kilograme şi abia-abia încăpeam în restul liftului. 

În fine, ajung sus. Sistemul era aşa: chema pe altcineva înainte să mă cheme pe 
mine. „Cu cine mai stai în celulă ? ” „Păi cu Romana.” „A, păi Romana e vestită aicea...” 
Vine asta înapoi în celulă: „Tu pleci, că ai o presă foarte bună...”. Zic: „Dragă, 
dimpotrivă, voi plecaţi şi eu nu plec”. 

lo am spus de la început că n-am făcut politică. Şi nu făcusem. Zic: „Tot ce-am 
făcut, am făcut dintr-un sentiment de datorie în primul rând faţă de tatăl meu şi-n al 
doilea rând faţă de umanitate. Dacă mi s-a cerut o mână, eu a trebuit s-o întind. Dacă 
riscam pentru tata, era normal să risc pentru toţi ceilalţi”. „Ei, şi conu’ Gică dacă are 
o fată atât de dotată, să nu-i fi impus să facă politică?” Zic: „Da, da? conu’ Gică e 
mult prea democrat ca să-i impună chiar şi copilului lui o anumită atitudine”. „Păi de 
ce zici că e democrat?” „Pentru că nu-şi impune ideile, caută prin persuasiune să 
convingă.” Zice: „Da’ de noi ce părere ai ? ”. „Nefăcând politică, habar n-am de doctrina 
dumneavoastră. Da’ nu mă împac cu ideea asta că semănaţi ură şi moarte.” „Cum poţi 
să spui aşa ceva? ” Pe masă era Scânteia, iar pe frontispiciu sta scris : „S-ascuţim ura 


Constanţa, Nistru, Baia Sprie, Cavnic şi Baia Mare. A fost eliberat la 19 august 1955. A fost 
rearestat la 9 februarie 1959 şi condamnat la 9 ani de închisoare corecțională, pedeapsă majorată 
la 10 ani. A executat pedeapsa în închisorile Jilava, Luciu-Giurgeni, Ostrov, Galaţi şi Botoşani. 
A fost eliberat la 29 iulie 1964. A avut ambii părinţi, soţia şi socrii arestaţi. Cicerone Ioniţoiu, 
Victimele terorii comuniste... Dicţionar F G, pp. 164-165 ; fişele matricole penale din AANP. 
27. Emil (? ) Brânzaru (poreclit Tarzan), bătăuş în cadrul Direcţiei de Cercetări Penale a Securităţii, 
fost boxer de categorie grea. Conform unor surse incerte, avea grad de colonel în Securitate. 
A torturat numeroşi deţinuţi în beciurile Ministerului de Interne. Doina Jela, op. cit., pp. 54-55. 

de clasă”. Şi încep să citesc: „Cetăţeni, veniţi la miting, vom cere moarte lu' Maniu, 
moarte lu’ Brătianu...”. Zic: „Pe toate zidurile aţi scris: «Moarte lu’ Maniu, moarte 
lv’ Brătianu», până şi «moarte lui Gică Simionescu». Sunt idei cu care nu mă pot împăca”. 
„Ei, nu chiar aşa...”, zice anchetatorul. 

Şi îi spunea doamnei ăsteia, colega mea de celulă: „Ştii, io o favorizez pe Romana, 
fiindcă seamănă cu prima mea dragoste”. Şi i-a arătat o fotografie. Şi ea îmi spune: 
„Dragă, semeni grozav ! ”. Da’ io îi zic: „Cu codițe, cu cruciuliţă la gât, cu reveruri 
rotunjite ? ”. Dar ea, mirată: „Păi de unde ştii?”. „E fotografia mea de la 16 ani, [pe] 
care mi-a luat-o când l-a arestat pe tata prima oară.” Până acolo au mers, ca să mă culc 
pe lauri şi să mă poată prinde... 

Şi anchetatorul ăsta punea mâna pe telefon: „Tarzan e acolo, e pregătit, îl aduc 
încoace... ”. Şi simţeam că mă urmăreşte cu privirea. Eu ascultam muzica de la megafoa- 
nele din curte. La un moment dat îmi pune o întrebare, eu nu răspund... „Domnişoară, 
cu dumneata vorbesc ! ” „Scuzaţi, ascultam concertul de Rahmaninov...” 

Altă dată l-am văzut pe faimosul Nicolschi?8. Eu zic că era un tip lombrozian. Frunte 
îngustă, înalt, voinic, n-am văzut în viaţa mea nişte sprâncene, cam cât degetul de groase, 
aşa încrucişate. „Ce faci, Romana, ştii că ne eşti simpatică”, hâr, mâr, câr. 

Ştiţi cum îl chema pe anchetator ? 

Nu ştiu cum îl chema. Noi îi spuneam „Nando”. Am avut mai mulţi anchetatori, dar 
ăsta totdeauna spunea că el e loial, şi atuncea de la Ferdinand cel Loial, i-am zis „Nando”. 
Între noi vorbeam de „Nando”. Altu’ era c-o bluză albă şi i-am spus „Albu”. Acest 
„Albu” a ajuns la un moment dat... nu prefectul Poliţiei Capitalei, da’ în orice caz, prin 
1955, şef de serviciu pe acolo... 


Pe dumneavoastră au vrut să vă implice în ajutorul țărănist ? 

Da, şi atuncea io am spus că îi arătam domnului luliu Maniu scrisorile adresate mie 
de către tatăl meu, în care îmi descria viaţa grea din închisoare. Şi: „Ce-ai căutat la 
Maniu ?”. „Fiindcă nu-l cunoşteam pe Haţieganu.” „Păi ce voiai cu Haţieganu ? ” „Era 
ministru în guvern şi-i ceream să intervină pentru îndulcirea regimului din închisori. 
Deci io v-am informat guvernul. Şi dovadă că n-am făcut politică este faptul că am fost 
la el numai cât timp a fost tata închis. Cine mi-a cerut ajutor, i-am întins mâna, indiferent 
ce era. C-a fost unu’ şi comunist... l-am ajutat pe toţi. Dar din momentu-n care a fost 
eliberat tata, m-aţi mai văzut pe undeva?” 


Dumneavoastră aţi fost prevenită sau condamnată ? 

Nu, nimic, doar în prevenţie am stat, nu am fost condamnată... 

Cu dumneavoastră nu s-au purtat rău anchetatorii ? 

Nu, civilizat, civilizat. Da’ io am fost obraznică, trebuie să recunosc. Ei cu mine 
cred că se deconectau, că eram numa” la miez de noapte. Eram distracţia de la miezul 
nopţii... 

Păreau că au pregătire de specialitate, erau cât de cât intelectuali ? 


Nu erau... Erau şcoliţi de KGB cum să pună întrebările. Pe urmă rechizitoriile şi 
toate astea probabil că le făceau nişte jurişti de profesie. Pentru că se întemeia pe nişte 
articole de legi, cât de cât, cât de sumar. Io, obişnuită cu tata, cu procese în care se 


28. Vezi nota 40, p. 35. 

pleda câte 2-3 ceasuri... Venea Istrate Micescu, de exemplu, la Galaţi şi pleda 2-3 
ceasuri, un sfert de oră ţinea o prelegere direct în latină, că era un om de o cultură 
extraordinară. Când vinea, întotdeauna stătea la masă... Şi obişnuită aşa, când vedeam 
acuma că să fofilează o pledoarie d-asta în 5 minute, în care sunt maximum două articole 
de lege sau câteodată nici măcar atât... sigur că eram foarte contrariată. 

Da” nu băteau anchetatorii, să fie clar. Erau atleţii ăştia de pe la Dinamo. V-am zis 
că am intrat cu unul ca acesta în lift. „Sunt în formă! ” Era cu un maiou şi îşi încorda 
bicepşii. 

Nu vă era frică ? 

Nu, nu, nu. Eu am fost educată puţin mai spartan. Adică din prima zi când m-am 
născut am fost în camera mea, separat. Puteam să ţip, să urlu, să zbier, mama n-avea 
voie să vină la mine, mă lăsa-n pace. Am fost obişnuită să mă-nfrânez de orice şi atuncea 
lucrurile au mers de la sine. 


Bătăuşii erau români, ţigani sau nu conta ? 

Bine, acuma depinde unde. Eu vorbesc de ăştia de la Interne. La Jilava erau ţigani... 
Era faimosul Luca şi era o gardiană Paula, care la un moment dat se îndrăgostise de 
domnu” Vişinescu*0. Luca era însă ţigan şi bătea rău. Dar de la început mi-am zis: 
„Asta mi-e soarta, n-are rost să mă zbat, trebuie să stau senină. Ce-o fi, o fi”. Ajunsesem, 
de exemplu, că visam că sunt urmărită, mă luptam cu ei şi ieşeam învingătoare. Şi-n 
momentul ăla mă trezeam. Când vedeam deasupra mea priciul de la etaj, realmente, nu 
exagerez, simţeam o fericire : „Bine că sunt aici şi nu mai sunt urmărită”. Până aici am 
mers ! Constituţia psihică, probabil... 


Vişinescu era tânăr atunci ? 
A, sigur, atunci abia ieşise ofiţer. Pe urmă a început să bată... Am citit în cărţi despre 
el, a devenit şi director nu ştiu pe unde. 


Femeile erau bătute tot de bărbaţi ? 

De bărbaţi. Numai bărbaţii administrau bătaia şi erau doctorii care erau cu tensiometru 
în mână lângă bătăuş şi-i spunea dacă mai rezistă sau nu. Când îi spunea că nu rezistă, 
victima leşina - asta s-a întâmplat şi cu madam Roro Solomonescu, fiica lui Barbu 


29. Istrate Micescu, născut la 22 mai 1881 în Piteşti. Jurist, profesor universitar, senator şi deputat, 
ministru de Externe (1937-1938), ministru al Justiţiei (1939-1940). A fost însărcinat cu elabo- 
rarea Constituţiei din 1938. A fost arestat la 2 iunie 1948 şi condamnat la 20 de ani de temniţă 
grea. A executat pedeapsa în închisorile Văcăreşti şi Aiud. A decedat la 29 mai 1951 în închi- 
soarea Aiud; http ://ro.wikipedia.org/wiki/Istrate_ Micescu, accesat la 8 mai 2012; fişele 
matricole penale din AANP. 

30. Alexandru Vişinescu, originar din Aldeni, Buzău. Conform lui Cicerone Ioniţoiu, a făcut 
parte din plutonul de execuţie al mareşalului Ion Antonescu. A urmat cursurile şcolii de ofiţeri 
de penitenciare (cunoscuţi de către deţinuţii politici ca ofiţeri politici) organizată de Direcţia 
Generală a Penitenciarelor în vederea obţinerii de informaţii despre cei închişi, dar şi despre 
personalul administrativ. Era cunoscut pentru folosirea violenţei, inclusiv de către superiorii 
săi din Securitate. A fost şeful Biroului Operativ din penitenciarele Jilava (mai 1950-1952) şi 
Mislea, comandant al penitenciarului Râmnicu Sărat. Dumitru Lăcătuşu, Alin Mureşan (ed.), 
Casa terorii. Documente privind penitenciarul Piteşti (1947-1977), Polirom, laşi, 2009, 
passim; Andrei Muraru (coord.), op. cit., pp. 452-453. 

Solomonescu -, îi turna apă şi-n momentul când îşi revenea, începea din nou bătaia 
până când ăsta-i spunea: „Opreşte-te, că iară leşină! ”. Şi iar oprea, iar îi mai trântea 
o găleată de apă pe dânsa... 

Doctorul era civil ? 

Da, sigur, doctorii erau civili. 

Şi cum puteau să accepte şi să reziste la aşa ceva ? 

Probabil că erau foarte bine plătiţi, cum a fost toată Securitatea. Aveau diferite 
avantaje, case, locuinţe... că ne scotea pe noi din casă şi se instalau ei. Mă uitam şi 
zilele trecute că era un articol în România liberă despre un torţionar de-ăsta care stătea 
în casa unui proprietar şi de 11 ani nu plăteşte nici chirie, nici nimic. Proprietarul şi-a 
revendicat şi redobândit casa, ăla nu pleacă, iar proprietarul plăteşte impozit pe casă şi 
ăsta stă gratuit. Suntem la 17 ani după revoluţie... 

Ăştia de la Interne care erau la cazier şi la fotograf erau români. Da’ erau liniștiți, 
erau civilizaţi. Dar ceilalţi erau bine plătiţi, probabil li se dăduse şi locuinţe, nişte 
avantaje... Pe urmă v-am spus că mai şi furau, cum au făcut de la madam Solomonescu. 


Printre gardieni erau şi oameni cumsecade ? 


Erau câte unii cumsecade, sigur că da. lar ăştia cu care am făcut io legăturile în 
închisori erau români. 


Asta în prima perioadă ? 

Prima perioadă, la Craiova în 1947, da. Iar dincolo, la Aiud, am făcut-o printr-un 
deţinut legionar. Era în grădina penitenciarului, el era paznicul grădinii. Fusese arestat 
în timpul rebeliunii şi toţi aveau încredere că nu fuge, că nu mai avea decât trei luni de 
ispăşit şi n-avea regim de închisoare. Dar la un moment dat mi-a spus: „Domnişoara 
Simionescu, plecaţi, că a venit un denunţ al lui Alexandru Bunescu”! că duceţi cores- 
pondenţă politică cu tata şi locuiţi la Blaj”. 

Bunescu era comunist ? 

Nu, era secretarul general al PNŢ-ului din capitală. Era inginer, da’ nevastă-sa se 
chema Roza Roitman. Am găsit acuma că era vară cu Liuba Chişinevschi*?. Când am 
plecat la Craiova, un prieten al tatei, avocatul Vlad Dimitriu, care era cu Titel Petrescu, 
mi-a spus: „Vezi că la Craiova e doamna Bunescu”, da’ mi-a spus şi că e vară cu Ana 
Pauker. Zice: „Vezi, poate că-ţi aranjează să poţi să-l vezi pe taică-to”. Eu am luat 
legătura cu madam Bunescu, ea a zis că nu poate să facă nimic şi pe urmă s-a lipit ea 
de mine. Când am plecat la Aiud, a venit şi ea, a stat o săptămână, pe urmă, chipurile, 
i s-a terminat concediul şi-a instalat-o pe soră-sa. Şi când io am fugit de la Aiud, 


31. Alexandru Bunescu, născut la 11 iulie 1895 în Alexandria, Teleorman. Inginer, secretarul 
general al PNȚ din capitală. A fost arestat şi s-a desolidarizat de colegii de partid, formulând 
acuzaţii mincinoase şi grave, folosite de comunişti în procesul Maniu-Mihalache. După 
eliberare a ajuns, clandestin, în SUA. Cicerone Ioniţoiu, Victimele terorii comuniste... Dicţio- 
nar A-B, p. 296. 

32. Liuba Chişinevschi (Liube Kişinevskaia, 1911-1981), comunistă din ilegalitate, legătoare de 
cărţi. A fost condamnată la 9 ani şi 9 luni de închisoare în perioada interbelică pentru activitate 
comunistă. Membru supleant al CC al PCR (1945-1948), membru al CC al PMR (1948-1955), 
membru al Biroului Organizatoric al CC al PMR (1952-1954), vicepreşedinte al Comisiei 
Controlului de Partid (1955-1960). Florica Dobre (coord.), Membrii CC al PCR..., p. 150. 

bineînţeles că nu i-am spus. Am plecat la Blaj... Şi ea disperată: „A dispărut domnişoara 
Simionescu”. I-a transmis soră-si, asta s-a dus la mătuşă-mea, că are ceva important 
să-mi spună. Mătuşă-mea neştiind că eu mă feresc de ea: „Păi Romana e la Blaj”. 


Ce s-a întâmplat după ancheta de la Ministerul de Interne ? 

După două luni am ajuns la Jilava, unde era comandant faimosul Maromet*?. Era 
bâlbâit, negricios... 

Era ţigan ? 

Mai ţigan era Luca, gardianul. Luca era groaznic, era bătăuşul principal. Secţia 
noastră de femei era unde-i acuma infirmeria, către Valea Plângerii. Erau patru celule 
mari şi late. Celulele erau cam cât camera asta, puţin mai înalte, da’ boltite. Iarna am 
fost 26 şi vara am fost 42... 


Secţia era în fort ? 

În mal, nu-n fort. Jilava e săpată într-un mal. Deasupra-s şapte metri de pământ şi 
sus erau gărzile. Pe urmă venea un teren plat, mai urcai vreo 30 şi ceva de trepte până 
ajungeai la nivelul şoselei. Când mergeam la baie ieşeam pe şosea, intram pe poarta 
principală şi ne duceam la duş. Asta, o dată pe săptămână... 

La Jilava când aţi ajuns ? 

În 15 octombrie '49. În prima zi am stat în faimoasa cameră „neagră”. Era imensă. 
Era întuneric şi un singur punct luminos, încât aveai impresia că e ceva lugubru, nu-ţi 
dădeai seama ce poate fi. Şi pe urmă ne-a aprins lumina şi am stat acolo până după ce 
S-a dat masa de seară... 


Atuncea ce vârstă aveaţi ? 
21 de ani... 
Şi ce se sentimente aveaţi ? Nu vă era teamă că nu mai ieşiţi de acolo ? 


Nu, nu, nu, nici gând. Eu am fost întotdeauna fatalistă. Şi am spus: „Cum mi-e 
destinul”. Dar trebuie să mă comport de aşa manieră încât să nu-mi dezic înaintaşii mei. 


Dar bănuiesc că erau şi persoane marcate... 

Păi la Interne, la anchete, la un moment dat te întreba cu cine stai în celulă. Şi 
spuneai cu X, Y, Z şi aşa mai departe. „Şi... vreo mişcare de rezistenţă prin celulă ai 
mai organizat ? ” „Da. Uitaţi-vă ce este, noi nu venim din păduri. Fiecare dintre noi are 
o familie sau pe cineva drag. Noi aicea n-avem nicio ocupaţie, gândurile pornesc şi se 
prelinge câte o lacrimă uneia şi mă duc şi-i spun: «Nu plânge, menajează-ţi nervii să 
rezişti, să ieşi cu mintea întreagă de aici». Sau când stau cu gându' la masa de-acasă şi 
li se pune nodu-n gât şi nu mănâncă, mă duc să le zic: «Mănâncă, să rezişti! » Aşa că 
toată ziua pe buzele mele e cuvântul rezistenţă.” „Dacă plângi dumneata sau când nu 
mănânci, vin ele?” Zic: „Asta nu se va întâmpla niciodată. În primul rând că sunt 
perfect conştientă că în momentul când am păşit pragul acestui minister, sentinţa mea 
era dată”. „Cum poţi să spui aşa ceva?” „Simplu, eu am comis o faptă; că io consider 
că este legală sau nu, mă priveşte, da’ va veni textul de lege, aşa că io acuma degeaba 
mă zbat. Dacă pe textul de lege mă va încadra un an, doi, 10, 100 de închisoare, ăia am 
să-i fac. Şi apoi, sunteţi nişte gazde excepţionale.” „Cum aşa ?” „Păi uite, eu ştiu că la 


33. Vezi nota 46, p. 66. 

noi acasă, mama şi tata se sfătuiau şi invitau pe X, Y şi anunțau fie printr-o carte 
poştală, fie printr-un telefon. Dumneavoastră ne faceţi surprize şi nu ne anunţaţi. Şi 
aicea aveţi nişte atitudini absolut înduioşătoare : să nu mâncăm prea mult ca să nu ni se 
facă rău, să nu ne îmbolnăvim, să nu fie prea gras, că pe urmă cine ştie ce se întâmplă 
cu ficatul... Să nu ne ostenim cu cititul, ci să stăm în linişte, să nu fie prea mare lumina 
zilei, nici prea mult aer ca să răcim... Ei, aş fi o ingrată să încep să spun «vreau la 
mama acasă !».” 

Eu am avut, totuşi, noroc. Nu vreau să fac pe grozava mai mult decât am fost sau 
să spun c-am fost schingiuită sau înjurată. Nu. Întâi m-a pus să dau o autobiografie şi 
am scris despre viaţa mea de când am văzut lumina zilei până în noaptea de 15 august. 
Şi, după două luni de anchetă, m-a chemat din nou şi mi-a zis: „iti place soarele...”. 
„Oricine preferă lumina, întunericului.” Soarele era simbolul Partidului Comunist. Şi 
a doua zi mă cheamă ziua: „Uite, te-am chemat ziua”, mi-a adus şi nişte sandwichuri. 
Zice: „Da' din păcate nu-i soare. A fost o confuzie şi-ai să fii liberă. Acuma o să-ţi 
dăm drumul”. Zic: „Ei, o să vină şi asta”. „Nu, nu, serios. Şi uite ce e, ai să te duci 
acasă, să vorbeşti cu prietenii dumneatale, cu rudele, şi să le spui că nu-i chiar aşa cum 
a zis conv’ Gică. Ai să spui că noi nu suntem chiar dracu’ negru... Că-ţi dai seama ce 
înseamnă libertatea pentru un om...” Adică, cu alte cuvinte, să fac propagandă. Zic: 
„Da, după două luni de Interne îmi dau seama că nimic din lume nu-i mai scump decât 
libertatea. Da' io conştiinţa nu mi-o vând”. „Ştii ce înseamnă asta, ce te aşteaptă?” 
Zic: „Ştiu, Jilava”. Şi a doua zi am plecat la Jilava. Şi am mai stat încă 330 de zile în 
Jilava. 

Şi-n iunie '50 a venit un fel de verificare, că veneau din când în când comisii de-astea 
de la Ministerul de Interne şi te întreba în ce dosar eşti, cu cine eşti implicat, diverse 
chestii de-astea. Când a ajuns la mine şi i-a spus gardiana numele: „A, las-o pe-asta, 
e cu taică-so! ”. Atuncea le-am spus fetelor: „Probabil că mă eliberează în curând...”. 
Şi-am mai stat o lună şi m-a” eliberat. 


La Jilava aţi avut colege şi persoane publice ? 

Păi cum să nu, am o serie întreagă, le-am dat în primul rând lui Cicerone Ioniţoiu**. 
Cici loniţoiu a fost prieten cu soţul meu. Noi corespondăm şi acum. Am dat şi la Alianţa 
Civică, inclusiv fotografii, care pe urmă au ajuns la Sighet pe pereţi... 


Ce personaje cunoscute aţi întâlnit ? 


34. Cicerone loniţoiu, născut la 8 mai 1924 în Craiova. A fost arestat de patru ori în a doua 
jumătate a anului 1945 şi reţinut pentru câteva zile. A stat ascuns în Munţii Piatra Craiului 
între 1946 şi 1947 şi rearestat la 28 iunie 1947. A fost condamnat la 1 an şi 6 luni de închisoare. 
A executat pedeapsa în închisorile Văcăreşti şi Aiud. A fost eliberat la 8 mai 1948. A fost 
rearestat la 16 august 1949 şi condamnat la 5 ani de închisoare. A executat pedeapsa în 
închisorile Jilava, Valea Neagră - Peninsula, Poarta Albă şi Oradea. A fost eliberat la 10 august 
1954. A fost rearestat la 8 mai 1961 şi condamnat la 8 ani de închisoare corecțională, pedeapsă 
redusă ulterior la 6 ani de închisoare corecțională. A executat pedeapsa în închisoarea Jilava. 
A fost eliberat la 28 iulie 1964. După ani de zile de încercări, a reuşit să plece din ţară la 
12 septembrie 1979. A dus o bogată activitate anticomunistă din Franţa şi a scris mai multe 
volume despre victimele represiunii. Cicerone Ioniţoiu, Memorii, I-II, Polirom, Iaşi, 2009, 
2011, passim ; fişa matricolă penală din AANP. 

35. La Memorialul Victimelor Comunismului şi al Rezistenței de la Sighetu Marmaţiei. 

Era doamna Mihalache? (nevasta lui Ion Mihalache"), era doamna Madgearu 


(nevasta lui Virgil Madgearu?’, care a fost asasinat de legionari), era doamna Anca“... 
Eu am stat cu fata, cu Nina Elsa Anca, măritată Bărbuş“!. Era logodită atunci cu „Nichi” 
Bărbuş“?, care a ajuns vicepreşedintele PNŢ-CD-ului după '90. Victor Anca“ era în 
Comitetu' Director al PNŢ-ului, pe vremuri. Şi a fost şi ministru sau ministru adjunct 
la Ministerul Muncii, într-una din guvernările ţărăniste. 


36. Niculina Mihalache, născută la 18 noiembrie 1890 în Leordeni, Argeş. A fost reţinută 


37. 


38. 


39. 


4l. 


42. 


43. 


în 1947 pe durata procesului liderilor ţărănişti. A fost arestată la 15 august 1949 şi condamnată 
la 3 ani de închisoare corecțională. A executat pedeapsa în închisorile Rahova, Jilava şi Mislea. 
La expirarea pedepsei a fost internată administrativ pentru 36 de luni. A executat pedeapsa în 
închisoarea Mislea. După expirarea pedepsei, a fost trimisă cu domiciliu obligatoriu în Bărăgan. 
A fost rearestată la 11 octombrie 1958 şi condamnată la 14 ani de temniţă grea, pedeapsă 
redusă ulterior la 10 ani de închisoare corecțională. A executat pedeapsa în închisorile Jilava, 
Miercurea Ciuc şi Văcăreşti. A fost eliberată la 22 iunie 1963. Cicerone Ioniţoiu, Victimele 
terorii comuniste. Arestaţi, torturați, întemnițați, ucişi. Dicţionar M, Maşina de scris, Bucureşti, 
2004, p. 254; fişele matricole penale din AANP. 

Ion Mihalache (1882-1963). Om politic, fondator şi lider al Partidului Ţărănesc, lider al Par- 
tidului Naţional Țărănesc, fost ministru de Interne şi ministru al Agriculturii. A fost arestat 
la 14 iulie 1947 şi condamnat la temniţă grea pe viaţă, pedeapsă comutată ulterior la 25 de 
ani de muncă silnică. A executat pedeapsa în închisorile MAI, Galaţi, Sighetu Marmaţiei şi 
Râmnicu Sărat. A decedat la 5 februarie 1963 în închisoarea Râmnicu Sărat. Informaţii din 
fişele matricole penale din AANP. 

Ecaterina Madgearu, născută la 30 iunie 1895 în Bucureşti. A fost arestată la 16 august 
1952 şi internată administrativ pentru 60 de luni. A executat pedeapsa în închisoarea Dum- 
brăveni. A fost eliberată la 1 iulie 1954. Informaţii din fişa matricolă penală din AANP. 
Virgil Madgearu (1887-1940). Om politic de stânga, economist şi sociolog. A fost executat 
de către legionari la 27 noiembrie 1940 în pădurea Snagov. 


. Elsa Anca (1898-1969). A fost arestată la 15 august 1949 şi reţinută în închisorile MAI şi 


Jilava fără a fi judecată şi condamnată. A fost eliberată la 20 februarie 1950. Informaţii oferite 
de dna Mihaela Florina Bărbuş, căreia îi mulţumim. 

Elsa Florannie Valeria Anca, s-a născut la 4 decembrie 1927 în Bucureşti, fiica lui Victor Anca 
(vezi nota de mai jos). A fost arestată la 1/2 decembrie 1947 şi închisă la MAI şi Văcăreşti fără 
a fi judecată şi condamnată. A fost eliberată la 20 februarie 1948. A fost rearestată la 15 august 
1949 şi reţinută în închisorile MAI şi Jilava. A fost eliberată la 20 februarie 1950. Informaţii 
oferite de dna Mihaela Florina Bărbuş, căreia îi mulţumim ; Cicerone Ioniţoiu, Victimele 
terorii comuniste... Dicţionar A, B, p. 42. 

Ioan „Nichi” Bărbuş, născut la 20 ianuarie 1918 în Seini, Maramureş. Preşedinte al Tineretului 
Universitar Naţional Ţărănesc. A fost arestat la 19 mai 1947 şi condamnat la 2 ani de 
închisoare. A fost eliberat în 1948. A fost rearestat la 12/15 februarie 1949 şi condamnat la 
15 ani de muncă silnică. A executat pedeapsa în închisorile Aiud, Oradea, Văcăreşti, Râmnicu 
Sărat şi Jilava. A fost eliberat la 8/11 februarie 1964. Informaţii oferite de dna Mihaela Florina 
Bărbuş, căreia îi mulţumim ; Cicerone Ioniţoiu, Victimele terorii comuniste... Dicţionar A-B, 
p. 159; fişele matricole penale din AANP. 

Victor Anca, născut la 17 august 1898 în Copalnic, Maramureş. Avocat, ministru subsecretar 
de stat la Poştă şi Telecomunicaţii (1928-1933). A fost arestat la 15 august 1949 şi condamnat 
la 10 ani de muncă silnică. A executat pedeapsa în închisorile Jilava, Aiud, Oradea, Gherla 
şi Râmnicu Sărat. A fost eliberat la 12 august 1959 şi trimis în domiciliu obligatoriu în Bărăgan 
până în 1964. Cicerone Ioniţoiu, Victimele terorii comuniste... Dicţionar A, B, p. 43; fişele 
matricole penale din AANP. 

Ați avut şi colege legionare sau comuniste ? 

Cum să nu! Legionare am avut, comuniste n-am avut. A fost la un moment dat una, 
da’ nu la mine, într-o altă cameră. Era, de fapt, o sârboaică, se pare că nici nu vorbea 
cu nimenea, Bepa o chema. Era în legătură cu Tito. Mai multe amănunte nu ştiu nici 
io, ce-am aflat de la alţii. 

Legionarele cum se comportau, stăteau separat ? 

În general, legionarele s-au purtat destul de frumos, în sensul că erau liniştite, cel 
puţin ălea care erau cu mine în celulă. Cum să spun? Erau solidare între ele, într-adevăr, 
da’ depinde şi cum te purtai tu. Eu m-am înţeles bine cu toată lumea. 


Dispute de ordin politic sau de apartenenţă erau ? 

În general noi evitam. La bărbaţi erau discuţii politice mai acerbe. La noi, nu. 
Majoritatea erau impropriu-zis politice. Că erau soţii, că erau rude, că erau prietene, 
gazde... Evitam discuţii de astea, pentru că n-aveam de ce să ne distrugem nervii. Mă 
rog, era începutul... 

Dar doamna Mihalache era într-adevăr o sfântă. Am venit la Jilava în 15 octombrie '49 
de la Interne. Eram doamna Mihalache, doamna Madgearu şi cu mine. În orice închi- 
soare te ducea, în timpul zilei rămâneai într-o cameră zisă „neagra”, până la numărătoarea 
de seară, şi nu intrai în porție şi nu-ți dădea nici mâncare. Am ajuns în Jilava pe la 12, 
iar până la 7 seara am stat împreună cu doamna Madgearu şi cu doamna Mihalache. Pe 
urmă doamna Madgearu era la camera 1, doamna Mihalache era la 4 şi eu eram la 3. 


Intre dumneavoastră erau turnătoare ? 
Bănuiesc, acuma doar, c-au fost... Era o evreicuţă şi veşnic o scotea. 


Era condamnată pentru sionism ? 

Refuza să spună pentru ce. O chema Jeni Fisch“ şi era măritată c-un evreu care-şi 
luase un titlu de baronet, care plecase în Italia. Şi ea pretindea că este scoasă la raport 
de către acest Vişinescu, să spună ce bani are bărbat-su şi unde este. Mă îndoiesc... 
Când am ieşit, eu i-am ajutat pe toţi din închisoare, cât am putut. Dânsa era şi puţin 
mai mică decât mine şi când am ieşit, m-am dus s-o văd. Şi-a fost cu nişte aere de mare 
contesă, încât io am zis „Du-te naibii” în gându' meu şi-am terminat. De-asta bănuiesc 
că n-a vrut să mai aibă legături cu cei care au fost închişi... După un timp am aflat că 
a şi plecat, i-a dat viza de plecare în Italia, la soţul ei. 

În rest, n-a fost nimeni chemat de la mine din celulă. Însă legionarele aveau atitudini 
de-astea de revoltă. De exemplu, de Înviere au apucat să cânte cântece legionare şi 
bineînţeles că a ieşit scandal. A venit madam Chiru şi l-a chemat şi pe Moromete, a 
bătut geamu-n cuie, le-a pedepsit, nu le-a dat cina de cu seară... 


Dar de bătut nu le-a bătut ? 


Nu, nu le-a bătut. Şi la miezul nopţii am auzit clopotele Patriarhiei“ pentru singura 
dată de când eram noi în Jilava. Şi madam Chiru asta a venit la noi: „Fetelor, vă doresc 


44. Jeni Fisch. A fost arestată în 1949 şi condamnată la un an de închisoare pentru tentativă de 
trecere frauduloasă a frontierei. A executat pedeapsa în închisorile Rahova şi Jilava. Nu deţinem 
informaţii despre data eliberării. Cicerone Ioniţoiu, Victimele terorii comuniste... Dicţionar 
E G, p. 47. 

45. Probabil este vorba de clopotele bisericii din comuna Jilava, aflată în vecinătatea peniten- 
ciarului, şi nu ale Patriarhiei. 

să vă eliberați cât mai curând”. Zice : „Io nu sunt aşa, da’ n-am avut încotro, şi-a trebuit 
să le spun”. Asta apropo de legionarele din camera 2. Noi eram în camera 3. 

Am avut şi momente oarecum comice în Jilava. De exemplu, la un moment dat a 
venit o deţinută ghicitoare. „Da' ce-ai păţit, madam Rusu?” „Păi am ghicit unuia şi 
i-am spus: «Maică, îţi cade o mare pacoste, numa” dacă pleci din ţară scăpi». Şi omu’ 
a încercat să plece şi l-a prins. Primu’ lucru pe care l-a întrebat: «Ce te-a determinat 
să pleci ?». «Păi, mi-a spus ghicitoarea.» «Cine ? » «Madam Rusu.»” Hăţ ! Şi-au închis-o... 

Şi-a început să ne ghicească, chipurile. Din miez de pâine făceam bobi. 41 de bobi, 
41 de fraţi şi aşa mai departe... Că e unu’ de blond, unu’ verde, erau foarte multe 
legionare la noi, fete tinere, drăguţe. Pe atunci, majoritatea erau încă legionare, noi 
eram foarte puţine d-eştelalte. Şi una din ele zice: „Da' de unde vezi dumneata în bob 
că e de roşu sau de verde?”. „Păi puterea mea e mai mult în vrăji.” „Vrăji? Ia fă-ne 
vrajă să scăpăm de celulă.” „Bun. Îmi aduceţi o gamelă cu apă neîncepută.” I s-a adus. 
Pervazul geamului era lat, iar pereţii erau de-un metru grosime. Şi pe pervaz a pus aia, 
a rupt din mătură trei fire, le-a încrucişat nu ştiu cum, a bolborosit ce-a bolborosit şi 
pe urmă a luat mătura. Noi înşirate pe cele patru priciuri... Şi a început: „Mătură, 
măturică, aşa cum mături gunoiu', să mături şi pe Maria”, fâşti, o coadă de mătură. 
„Mătură, măturică...” şi aşa mai departe până a terminat cu noi toate. A ajuns la uşă: 
„Să se-aleagă praful şi pulberea de celulă cu priciuri cu tot”. Bon... A doua zi: „Luaţi-vă 
lucrurile şi la camera neagră ! ”. Ne-a luat şi ne-a dus la camera neagră. În timpul ăsta 
ne-a scos priciurile şi ne-a adus paturi. Dezastru! Paturile erau suprapuse şi erau trei 
pe înălţimea asta, încât nu puteam sta decât într-o rână. 

Când am ajuns înapoi în celulă, bineînţeles că am tăbărât pe madam Rusu: „Să ne 
faci vrăji să ne scoţi paturile ! ”. Ei, şi seara, când a venit comandantu' nostru, am început 
gălăgia. „Cum nu vă place? Că la Mislea aşa e.” „Da, da’ la Mislea în timpul zilei se 
stă în sufragerie. Noi nu putem să stăm tot timpul numa’ lungite în pat. Nu ştim cât o 
să stăm aici.” Când să ne numere, şugubeţele astea de fete scoteau capu’ când pe-o 
parte, când pe alta. Şi cum erau foarte isteţi domnii milițieni... ieşeau când 39, când 
41, şi nu 40, câte eram. Şi s-a-ntâmplat scena asta şi zice comandantul : „Vreţi priciurile 
înapoi ?”. „Da, priciurile înapoi ! ” Şi a doua zi ne-a trimis iar la camera neagră şi ne-a 
dus paturile, spre satisfacția lu’ madam Rusu. 

Ei, şi acuma să-ţi povestesc cu gardul şi poarta. Ninsese, se topise zăpada, care era 
ca un fel de groapă, şi era multă apă. Eu cu o gamelă umpleam hârdaiele, pe care fetele 
le duceau şi le vărsau la WC sau ştiu eu pe unde. La un moment dat, bărbaţii se plimbau 
în curtea cealaltă şi era o mică crăpătură. Şi cine apare acolo ? Fratele tatii, moş Cezar. 
Zic: „Moş Cezar!”. „Da’ ce cauţi tu aici?”, zice el. Şi încep să-i spun, că am fost 
arestată pe 15 august, nu ştiu ce... Gardianu' vede, gardiana mea vede şi ea. Se duc în 
partea aialaltă a porţii, să ne lase pe noi să vorbim. Şi la un moment dat coana loana 
zice: „la dă şi tu mai repede! ”. Zic: „Doamna Ioana, după atâtea luni, crezi mata că 
mai am putere să umblu mai repede ?”. Şi ne-a lăsat... 

Ce se-ntâmplă? În fiecare săptămână ieşeam la spălat lenjeria domnilor milițieni. 
Eu am cam fost răsfăţată de fete. De ce? În hârdaiele cu mâncare, la fund era mai 
groasă, iar deasupra era mai grasă, aşa că ieşea scandal. Eu eram obişnuită de la ţară 
să împart câte 300 de porţii. Le puneam pe cântar şi învârteam polonicu” cu dexteritate 
până când dădeam la fiecare egal. Şi când a văzut că încep să dau egal, fiecare a zis: 
„De-acuma Romana serveşte ! ”, că de obicei făceam prin schimb. Aşa că au spus: 

„Spălăm noi rufe, tu ne cari apă”. Era distanţă de vreo 200-300 de metri. Şi eu mă 
duceam cu găleţile, le schimbam apa şi pe urmă urcam rufele pe un gard care era sus 
de tot. Sus în post era un soldat, dar de-acolo se vedea în palmă la bărbaţi. Am văzut 
când ieşeau despuiaţi până la jumătate, iar gardienii dădeau cu bâtele în ei. Şi la un 
moment dat soldatul din post zice: „Uite, că-ţi face semn”. În celula unde era unchiu' 
meu era şi un văr al lui, Mişu Popescu“, şi care a fost condamnat la doi ani că îl 
găzduise. Când m-a văzut unchiul meu, i-a spus: „Vezi că-i Romana, fă-i tu semn”. 
Dar la un moment dat mi-am zis eu: „Domne, totuşi, astea-s doamne în toată firea, 
io-s o mucoasă acolo, pun şi io mâna să spăl o cămaşă măcar”. Şi mă vede gardiana 
asta, coana Ioana: „Da' ce, Romana, tu eşti de spălat rufe ?”. Şi îmi face cu ochiul: 
„Tu colo pe gard, să le întinzi...”, că ea a văzut când îi făceam semn unchiului meu. 


Gardienele aveau uniformă şi grad ? 

Nu, n-aveau grade. Grad avea numai Maromet, care era plutonier-major pe vremea 
aceea, astelalte n-aveau. Vişinescu ştiam că e locotenent sau sublocotenent, şi astea erau 
Ioana, doamna Chiru, mai era una, doamna Ani, şi Marometa, nevasta lui Maromet. 
E, altădată, era 20, 30 ianuarie, un ger de crăpau pietrele. Ne-am dus să răsturnăm 
tinetele la WC. Tinetele aveau mânere de fier şi n-aveam voie să purtăm mănuşi. Până 
ajungeai acolo, ţi se ducea un rând de piele... Între timp fusese adusă o ţigăncuşă. Trei 
ţigani, soţ, soţie şi cumnat, între 18 şi 20 de ani, care tâlhărise la drumu’ mare şi 
omorâse pe nu ştiu cine. Nu ştiu ce ispravă făcuse ea prin Văcăreşti şi a fost mutată la 
Jilava. Da’ ea era liberă toată ziua să se plimbe prin curte, şi noi eram ţinute în ţarc... 


Era singura la drept comun ? 

Noi n-aveam secţie de drept comun! Noi, politicile, eram închise în camere şi ne 
dădea voie maximum o jumătate de oră pe zi de plimbare şi de trei ori pe zi schimbam 
tinetele, da” atuncea celelalte rămâneau în cameră. Şi vine rându nostru. Io n-aveam 
putere să car hârdău' cu apă şi atuncea vineam cu găleţile, da’ în timpul în care celelalte 
duceau un hârdău, eu trebuia să fac trei drumuri cu câte două găleți. Deci pur şi simplu 
alergam, că eram tânără. Şi Paula: „Mai repede, mai repede, mai repede! ”. În gard 
era faimosul Luca: „Las-o în pace, n-o vezi că-i motorizată, ce vrei cu ea?”. Şi la un 
moment dat, ţigăncuşa asta, care era liberă, s-apucase să spele nu ştiu ce. Şi-i spun: 
„Lasă-mă pe mine să umplu găleţile astea, că acuş să termină programul”. „Nu!” 
Şi-ncepe gâlceava... Apare gardiana şi zic: „Doamnă, ea e liberă toată ziua, poate să 
spele şi pe-ormă. Pe mine peste cinci minute m-a chemat şi io trebuie să fac trei drumuri”. 
„Să-mi dea dreptu”, că io sunt cremenală şi am drept! Ea e politicară! ” I-a dat dreptu’ 
şi-am rămas fără apă. Ea avea drepturi... 


Soţia lui Moromete cum era ca om ? 

Şi aşa, şi aşa. Era după toane, da’ în orice caz nu era de teapa lu’ bărbatu-so. În 
fine, cu noi a fost totuşi mai potolit. La noi nu s-au întâmplat bătăi în închisoare, cel 
puţin cât am fost eu în Jilava. După aia s-a înăsprit regimul... La un moment dat ne-a 
mutat pe noi, prin iulie dacă nu mă înşel, în partea cealaltă a închisorii, lângă ciupercărie. 


46. Mihail Popescu, născut la 31 octombrie 1896 în Dorohoi, Botoşani. A fost arestat la 1 octom- 
brie 1948 şi condamnat la 2 ani de închisoare corecțională. A executat pedeapsa în închisoarea 
Jilava. A fost eliberat la 27 martie 1951. Informaţii din fişa matricolă penală din AANP. 

Venea un miros de bălegar de te înnebunea. Acolo s-a înăsprit regimul, da’ n-am stat 
decât două săptămâni, că m-am eliberat. 


Deci la femei a fost mai puțină bătaie în perioada aceea. 

Cumnată-mea, Irina Georgescu Bârlad“, a fost bătută să spună unde-i taică-so, 
respectiv viitorul meu socru“, care era preşedintele organizației de Tutova. A fost 
închisă o lună şi jumătate şi eliberată după ce a fost prins tatăl ei. Socru-meu a avut-o 
din prima căsătorie pe Irina şi pe urmă s-a recăsătorit, că i-a murit nevasta. A avut trei 
băieţi: unul doctor, soţul meu, şi doi ingineri. Şi-a” luat-o pe Irina şi-a” bătut-o, şi-a” 
bătut-o, şi-a” bătut-o, încât era neagră de la şale până la genunchi când am văzut-o la 
baie... Şi într-o seară a' chemat-o, n-a spus nimic, dar dimineaţa o cheamă iar şi-o trece 
printr-o cameră în care vede pe unul din fraţii ei şi pe taică-su închis, cu lanţuri la mâini. 

Ea le spusese: „Poate o fi la nevastă-sa. Nu ştiu”. Aşa că a crezut că e vina ei: 
„N-am să mi-o iert niciodată că l-am divulgat pe tata”. Dar eu i-am spus: „Când au 
avut ei timp să-l găsească, să-l aresteze şi să-l aducă? L-ai văzut pe Costin acolo ?”. 
Cumnatu-mio, frate-său vitreg... „Da.” Zic: „Asta este...”. Şi-ntr-adevăr, că a fost o 
discuţie într-o zi şi el a zis: „Babacu' şi-a trăit traiu’, io de ce să mor prin închisori ?”. 


Fiul lui ? 

Fiul lui. Şi ştia şi soţul meu, că aflase între timp... La un moment dat soţul meu a 
avut o criză cu o supradoză... şi dă telefon cumnată-mea: „Vino imediat dacă vrei să-l 
mai vezi în viaţă, că trage să moară”. lo mi-am cam dat seama ce este. Vinise toată 
familia, inclusiv Costin. Şi el, cum era între vis şi viaţă, zice: „Tu, care l-ai denunţat 
pe taică-meu, vii să-mi faci acuma morală? ”. Şi când l-am văzut că s-agită mai tare, 
le-am făcut semn să plece. Dar ei chemaseră salvarea. Şi când chemai salvarea pentru 
tentativă de sinucidere, venea şi cu miliţianul. Ei, atâta i-a trebuit să mai vadă şi 
miliţianul. Atuncea i-am spus: „Domne, eu pe răspunderea mea spun că nu are nimic”. 
A fost chipurile denunţat că ar fi făcut un chiuretaj, ceea ce nu se întâmplase. „Vreau 
să veniţi mâine la Miliția Capitalei.” I-am evacuat pe toţi, l-am luat asupra mea şi a 
doua zi ne-am dus amândoi la Miliție. Şi ce era, de fapt? Era un alt doctor, de pe strada 
Popa Rusu, care făcuse într-adevăr un chiuretaj şi fusese prins asupra faptului. „Bine, 
bine, da’ cum a ajuns aicea?” Şi mie mi-a picat fisa: telefonul. A fost o interceptare 
telefonică, dar greşit luată. Cum mi-am dat seama? Într-o zi, când era soţul la spital, 
primesc un telefon: „Aţi făcut chiuretaj. Să nu mai faceţi chiuretaj ! ”. „Care chiuretaj ? ” 
„Păi nu sunteţi numărul cutare ? ” Era cuplajul ! 


Să revenim la perioada închisorii... la Jilava. 


47. Irina Georgescu-Bârlad. Funcţionară. A fost arestată la 17 august 1949 şi închisă la MAI şi 
Jilava. Nu avem informaţii despre data eliberării. Cicerone Ioniţoiu, Victimele terorii comu- 
niste... Dicţionar F, G, p. 160. 

48. Vasile Georgescu-Bârlad, născut la 1 noiembrie 1884 în Băcani, Vaslui. Avocat, decan al Baroului, 
deputat şi senator PNȚ, prefect al judeţului Tutova. A fost arestat la 5 mai 1947 şi închis la 
Craiova şi Aiud. Nu deţinem informaţii despre data eliberării. A fost rearestat la 15 august 
1949 şi internat administrativ pentru 60 de luni. A executat pedeapsa în închisoarea Văcăreşti. 
A fost eliberat la 14 septembrie 1953. A fost rearestat la 29 noiembrie 1956 şi condamnat la 
16 ani de muncă silnică. A executat pedeapsa în închisorile Jilava, Gherla, Galaţi, Iaşi şi 
Botoşani. A decedat la 18 iulie 1962 în închisoarea Botoşani. Cicerone Ioniţoiu, Victimele 
terorii comuniste... Dicţionar F G, pp. 166-167; fişele matricole penale din AANP. 

Într-o dimineaţă era frig şi vine gardiana : „Criminalelor, banditelor, aţi făcut foc! ”. 
Celula a amuţit. „Uite, doamnă, pune mâna pe sobă, că e rece.” „Păi iese fum!” Zic: 
„lacătă, iese fum fără foc...”. Şi ieşea fum. Când am ieşit în curte, toate hornurile erau 
pline de aburu' nostru. Când ieşeam la plimbare, ne uitam unde-i mai gros şi ne uitam 
cu jind, c-acolo-i mai cald decât la noi. 

Saltele aveaţi la Jilava ? 

La Interne, da, dar la Jilava întâi am dormit pe scândură goală, pe urmă mi-a” adus 
o rogojină şi pe urmă a' adus într-adevăr saltele, după şase luni. Dar altele, care erau 
înainte, n-au stat şi-un an fără? 

Aveaţi asistență medicală în închisoare ? 

Am intrat în Jilava pe 15 octombrie '49 şi am ieşit în 2 septembrie '50. În toată 
perioada asta, de două ori pe săptămână vinea un agent sanitar. „Ce te doare?” „Mă 
doare capu”, mă doare nu ştiu ce...” Io atuncea sufeream de aerofagie. Mâncam gamela 
aia plină de apă, în fond, şi presa asupra inimii şi făceam crize cardiace. Şi atuncea îmi 
dădea Trinitrin. Era doamna Mircea, căreia îi dădea aspirină, dar în aerul ăla umed de 
Jilava a înţepenit. Au dus-o la Văcăreşti şi a murit. Ea era nevasta colonelului Mircea, 
comandantul legiunii de jandarmi din Bacău. În timp cât el era la masă a fost prinsă o 
spioană sovietică. Subalternii au bătut-o, au maltratat-o, ştiu io ce i-or fi făcut... Şi s-a 
născut prezumția că şi colonelul ar fi maltratat-o şi pentru asta a fost condamnat pe 
viaţă. Soţia lui s-a dus la proces şi i-a strecurat bileţele. Pe mine nu m-au prins, că am 
procedat altfel, da? pe ea a' prins-o şi-a” judecat-o. A” tinut-o şase luni, apoi a con- 
damnat-o la şase luni, dar nu i-a’ computatprevenţia. Între timp, datorită reumatismului, 
nu se mai putea mişca. N-a mai mâncat şi-a murit. Când trecea colonelu' Mircea cu 
targa de cartofi, noi eram cu geamurile date cu var şi cu pătura-n geam să nu-i vedem. 
A aflat totuşi că ea e acolo şi a strigat: „Eugenie, să mă răzbuni!”. El avea muncă 
silnică pe viaţă, dar ea a murit şi el a ieşit din închisoare în '64 cu amnistia... 

Erau multe persoane suferinde în închisoare ? 

În celula mea erau vreo trei, patru. Noi nu aveam infirmerie şi cazurile mai grave 
erau trimise direct la Văcăreşti. Doctorul dispunea, dar venea foarte rar, cam o dată pe 
lună. 


Cum îl chema pe doctor ? 
Nu ştiu. Singurul de care am ştiut şi care atuncea îşi începea activitatea era faimosu” 
Vişinescu, care era ofiţeru' politic. Atunci apăruse, prin iulie '50. 


Puteaţi să comunicaţi între celule la Jilava ? 

Ei, se comunica foarte mult prin Morse. Eu nu ştiam Morse, am auzit ciocănitul, pe 
urmă mi-am dat seama despre ce-i vorba, dar nu ştiam cum să-i răspund. Însă majoritatea 
învăţaseră. Dar comunicam între noi prin fierul de călcat. La bucătărie erau din fetele 
noastre, chiar de la camera 2, şi ceream fierul de călcat. Cineva stătea de poştă. Şi fierul 


49. Ion „Jean” Mircea, născut la 18 ianuarie 1893/5 ianuarie 1895 în Ştefăneşti, Botoşani. Colonel, 
pensionar, licenţiat în arhitectură. A fost arestat la 21 ianuarie 1949 şi condamnat la muncă 
silnică pe viaţă. A executat pedeapsa în închisorile Jilava, Aiud, Slatina, Craiova, Braşov şi 
Făgăraş. A fost eliberat la 8 octombrie 1955. Cicerone Ioniţoiu, Victimele terorii comuniste... 
Dicţionar M, p. 295 ; I. Ciupea et al., op. cit., II, p. 451 ; fişele matricole penale din AANP. 

venea gol, fără cărbuni. Puneam înăuntru ceea ce aveam de transmis şi pe urmă 
spuneam : „Te duci la camera cutare”. 


Pe ce scriați corespondența ? 
Pe săpun, în general. 


De sărbători făceaţi ceva mai deosebit ? 

Pe 21 decembrie era ziua lui Stalin şi pe toată şoseaua stâlpii erau îmbrăcaţi în brad. 
Noi aveam o sacoşă cu care ne duceam lenjeria la baie, că acolo ne spălam, la duş, dar 
ne spălam şi lenjeria. Şi am început să fur brad. Coana loana mă vede: „Mă, mai lasă 
şi pentru celelalte celule, nu lua tu tot”. Mi-am zis: „A, am voie... Bun”. Şi am luat 
brad, mi-am dat lenjeriile la colega mea Nina Bărbuş şi am vinit înapoi în celulă. N-am 
spus nimic. Eram eu cu Nina Bărbuş şi cu doamna Mircea. M-am aşezat în spatele 
pardesiului, am luat crenguţele, le-am legat cu aţă şi am făcut 3 brăduţi. Am tăiat din 
rogojină fâşii şi am făcut o stea, am luat nişte sârmă, am învelit-o cu vată şi un fir roşu 
de jur-împrejur şi-am făcut ca o lumânare. Am chemat bucătăria şi unu’ s-a dus la 
doamna Mihalache, la camera 4, şi unu” la camera 1, la doamna Anca. La miezul nopţii 
am apărut cu brăduţul şi am început să cântăm colinde. Am făcut şi noi în felul nostru 
Crăciunul... Dup-aia s-a mai înăsprit regimu'. Eu am prins o perioadă mai potolită, mai 
de început. Abia le mutase de la Văcăreşti la Jilava: când am venit eu, erau mutate de 
vreo două luni... 


Din ce mi-aţi povestit, au fost şi la Jilava gardieni de treabă... 

Au fost şi printre ei de treabă, da. Da’ cu riscuri mari şi unii dintre ei au vinit şi au 
luat locu” alături de cei pe care i-au ajutat. În cel mai fericit caz îi dădea afară, da-n 
general îi închidea. Şi aveau exact acelaşi tratament ca şi ceilalţi deţinuţi. 


Pentru dumneavoastră atitudinea gardienilor a fost un şoc sau vă gândeaţi că aşa 
trebuie să fie ? 

Întotdeauna am spus că un prizonier trebuie să suporte orice şi să-şi păstreze dem- 
nitatea. Asta ca să nu îmi stric psihicu', să nu mă înspăimânt. Asta este, ce-o să fie o 
să fie. Altfel ajungeai să înnebuneşti, cum s-a şi întâmplat... 


Şi între femei au fost cazuri ? 

Şi-ntre femei, sigur că da. 

Au fost şi cazuri de femei bătute în anchetă, din ce ştiţi dumneavoastră ? 

A, cum să nu, cum să nu! De exemplu, era Ecaterina Ionescu’, o doamnă la vreo 
50 şi ceva de ani, care a fost implicată în aşa-zisul ajutor PNŢ-ist. Fiindcă aducea de 
mâncare la familiile celor închişi, a fost supusă şocurilor electrice şi o mână îi era 
complet paralizată. 

Era cu dumneavoastră în celulă ? 


Da, sta cu mine în celulă. A fost cumnata mea, Irina Georgescu Bârlad, care a fost 
bătută să spună unde-i taică-su, care plecase la Hunedoara, la nevastă-sa. Ea n-a vrut să 
spună şi a fost bătută. Colosal de bătută a fost doamna Roro Solomonescu, care în '49 


50. Ecaterina Ionescu, născută la 28 mai 1901 în Botoşani. A fost arestată la 16 august 1949 şi 
condamnată la 6 ani de închisoare corecțională. A executat pedeapsa în închisorile Jilava şi 
Mislea. A fost eliberată la 14 august 1955. Informaţii din fişa matricolă penală din AANP. 

avea vreo 40 de ani. Rucsandra o chema, de fapt, dat îi spunea Roro. Era fata fostului 
avocat Barbu Solomonescu, fostu’ decan al baroului de Ilfov din secolu' XIX. Ea era 
un munte de om, fără să fie grasă, dar era osoasă, masivă. A fost prima oară cumnata 
lui Mircea Eliade, pe urmă a fost căsătorită cu un avocat Culoglu. Avea avere, mama ei 
a avut un lanţ de magazine, care porneau din Piaţa Unirii până-n Şerban Vodă. Deci era 
bogată de-acasă, c-o cultură deosebită, cu studii făcute în Germania, în sfârşit. A fost 
arestată pentru că o prietenă i-a spus: „Dragă, te rog, găzduieşte-l pe dânsu', pentru 
că a venit soţu' meu şi nu pot să-l ţin la mine”. Ei, şi a venit Securitatea să-l ia pe 
domnu’ X: „Nenorocito, ai să-nfunzi puşcăria că l-ai găzduit pe Munteanu'!”. Zice : 
„Să spună dumnealui dacă io ştiam cine este”. 

Dar ei de unde ştiau că e la ea ? A fost o înscenare ? 

Nu, cred că a fost urmărit, cum am fost şi noi urmăriţi. Şi ăsta spune: „N-a ştiut 
că sunt Munteanu”. Era ziaristu' Munteanu din procesu’ Maniu. Ea a fost luată la 
Malmaison şi atuncea am aflat cum se bate. A’ legat-o de mâini şi de picioare, i-a’ tras 
un drug printre picioare, sprijinit pe două mese, iar ea era suspendată şi dintr-o parte, 
şi dintr-alta. Aveau un tub cu apă şi un doctor care-i ţinea pulsu’ să vadă dacă mai rezistă 
sau nu. A’ bătut-o zile întregi. Când a ajuns la noi şi am văzut-o la baie, era toată neagră, 
cu urme de cnut. 

l-au luat lucrurile din casă, dar ea era o persoană combativă. Când a ajuns aicea, la 
Interne, ancheta a fost mai relaxată şi atuncea ea a spus: „Mi s-au luat lucrurile din 
casă”. „Nu se poate.” „În prezenţa mea au luat o pictură cu mâinile lui Dürer. Au luat 
sfeşnicu” nu ştiu care. Băgaţi de seamă că există o blană, care este a doamnei Melania 
Stere.” Gheorghe Stere“?, băiatul fostului socialist Constantin Stere, care era atuncea 
procurorul Republicii sau chiar preşedintele Curţii de Casaţie... Doamna era evreică. 
Ăştia când au auzit că e vorba de blana lui Stere, au început să-i aducă lucrurile înapoi. 
Când vinea de la anchetă spunea: „Romana, au început să-mi vină lucrurile”. „Da de 
unde ştii, duduie Roro ?” „Păi, a’ început să mă întrebe: «Statueta cutare pe ce piedestal 
stătea, aialaltă unde stătea»? ” Şi a găsit lucrurile înapoi acasă când a ieşit... 

Ei, şi Roro Solomonescu s-a eliberat. M-am dus s-o văd, era şi normal. Unde credeţi 
că lucra? La Grădina publică Cişmigiu, ca muncitoare. Era cu furtunu-n mână, avea 
un haz când spunea : „Şi io cu furtunu-n mână, şi cu Gafiţa, şi cu...” nu mai ştiu cine. 
Erau două ţigănci... 


Ei nu îi era ruşine ? 
Nu. Nu, niciodată. 
În celulă nu povesteau colegele : uite ce-am păţit ? 


51. Vasile Munteanu, născut la 16 martie 1901 în Braşov. Ziarist. A fost arestat la 10 noiembrie 
1948 şi condamnat la 20 de ani de muncă silnică. (Conform lui Cicerone Ioniţoiu, a fost arestat 
în timpul procesului lui Iuliu Maniu, dar potrivit fişelor matricole penale a fost condamnat în 
legătură cu procesul Popp-Bujoiu.) A executat pedeapsa în închisorile Jilava, Aiud, Oradea, 
Codlea, Arad şi Râmnicu Sărat. A fost eliberat la 14 ianuarie 1958. A fost rearestat la 16 martie 
1959 şi închis la Codlea. Nu deţinem informaţii despre data eliberării. Cicerone Ioniţoiu, Viczi- 
mele terorii comuniste... Dicţionar M, p. 416; fişele matricole penale din AANP. 

52. Gheorghe Stere, om politic, jurist. A fost vicepreşedinte al Prezidiumului RPR (decembrie 
1947 - aprilie 1948) şi preşedinte al Curţii Supreme de Justiţie (aprilie 1949 - ianuarie 1953) ; 
http : //ro.wikipedia.org/wiki/Gheorghe_Stere, accesat la 7 mai 2012. 

Unele povesteau, unele nu. Se făcuse şi-un cântec în Jilava. Era doamna Ena 
Ionescu-Breaza, nevasta generalului Ionescu-Breaza. Avea două calități : în primul rând 
era clarvăzătoare, nu pot să-i spun ghicitoare, că-ți lua mâna şi intra într-un fel de transă 
şi-ţi spunea diverse. Unele lucruri mi s-au şi întâmplat. În afară de asta, s-a apucat şi-a 
făcut în versuri descrierea celulei noastre pe melodia Lopătarii noaptea cântă: „Fiindcă 
mi-am iubit strămoşii şi am vrut să fiu ca ei,/ Am ales Fortu’ Jilava, camera număru' 
trei./ De abia păşisem pragul, admirând pereţii goi,/ Că mi-am săturat privirea tot cu feţe 
de eroi”. Şi pe urmă a început de fiecare câte ceva. Era, de exemplu, Veronica Georgescus?, 
cumnată cu Mihai Popovicisf, care n-a vrut să spună ce are. Avea o afecţiune, o sciatică 
ceva, şi atuncea i-a spus: „lar Georgescu Veronica, cea bolnavă de-un picior,/ Ce-a 
făcut o să ne spuie, după ce-o scăpa uşor”. Ei, şi tot felul de chestii de genul ăsta... 

Existau oameni care aveau atitudini creştine sau atee şi se manifestau în închisoare ? 

Când am fost eu, nu. Dup-aia au început să vină ăştea cu sectele religioase: baptişti, 
mai ştiu eu care, şi au început să mai discute. E, la noi erau alte discuţii decât la bărbaţi, 
mult mai frivole, mult mai relaxate. 


Legionarele cântau cântece religioase ? 

N-aveai voie nimic ! Odată a fost ziua lor... Era prin mai, iunie, era salcâmul înflorit. 
Noi eram în spatele Văii Plângerii. Una dintre noi, Tincuţa, Ecaterina Constantinescu, 
era logodnica unui şef legionar condamnat la moarte, Ionuț Stoica. Era una din logodnicele 
lui, că până la urmă am aflat că a avut vreo trei, patru... Probabil le promitea să se căsă- 
torească cu ele şi stătea găzduit acolo. Ea era o fată foarte drăguță. Aflasem că-l execută 
pe Ionuţ şi-ţi-nchipui ce atmosferă era... Şi vinea totuşi parfumul ăla de salcâm şi io 
am început să cânt Frumoase zile de tinereţe, da' n-am ştiut că era Heidelbergul de 
altădată, habar n-am avut. Mie mi-au plăcut şi melodia, şi cuvintele, că erau foarte 
frumoase. Şi-n momentul acela trece Maromet cu suita. „Cine cântă ? ” Astea au amuţit. 
Eu m-am dus la geam: „Eu”. „Cum te cheamă? ” „Romana Simionescu.” Fetele: „De 
ce-ai spus ?”. „Păi, ce, voiai să ne tortureze? Am cântat, am cântat...” Da’ nu mi-a 
făcut nimic. Au venit pe-urmă la numărătoare şi după ce a plecat Maromete a venit 
gardiana Paula : „Care e Romana Simionescu? ”. „Io sunt.” „A, tu eşti?” „Da, io sunt! 
Da’ n-am provocat...” 


Auzeaţi focurile de armă când îi executau ? 

Nu se auzea nimic, dar se afla. În puşcărie un secret nu ţine mai mult de trei zile. 
Erau şi cei care mergeau pe la proces, mai erau gardieni care mai suflau câteodată... 
Asta n-am putut eu să înţeleg: lipsa de demnitate, că nu pot să-i zic altfel. Gardienii 
lăsau pe jos chiştoace, iar ele le adunau şi-şi făceau ţigări şi fumau. 


53. Veronica Georgescu, născută la 13/15 iulie 1902 în Bucureşti. A fost arestată la 15 august 1949 
şi condamnată la 8 ani de închisoare corecțională. A executat pedeapsa în închisorile Jilava, 
Mislea şi Văcăreşti. A fost eliberată la 19 mai 1956. Informaţii din fişele matricole penale 
din AANP. 

54. Mihai Popovici, născut la 21 octombrie 1879 în Braşov. Doctor în drept. A luptat pentru 
drepturile românilor din Transilvania şi pentru unirea cu România. Vicepreşedinte PNȚ, deputat 
şi senator, ministru al Lucrărilor Publice, ministru de Finanţe (1927, 1929, 1930, 1931), 
ministru de Interne (1930), ministru de Justiţie (1932-1933). A fost arestat la 25 iulie 1947 
şi închis, fără forme legale, la Văcăreşti, Ocnele Mari, Sighet şi Malmaison. A fost eliberat 
în august 1955. Cicerone Ioniţoiu, Victimele terorii comuniste... Dicţionar P, Q, p. 405. 

Ați întâlnit şi antisemiţi în închisoare ? 
N-am văzut niciodată vreuna să spună: „Jidoavco! ”. N-a existat. 


Nici legionarele ? 

Legionarii au inculpat acest antisemitism, n-a fost atât de exacerbat cât se povesteşte 
astăzi. lar în perioada legionarilor evreii trăiau mai bine ca noi. Au fost scoşi din 
avocatură şi se ocupau cu afaceri cu nemţii. Trăiau mai bine decât noi... Dar ştiu să fie 
şi recunoscători, ceea ce din păcate la noi nu să întâmplă. Îmi pare foarte rău, sunt 
româncă, da’ nu pot să nu spun asta... 

În Rahova ați fost ? 

Nu, în Rahova am stat doar în curte, două ceasuri după ce m-au arestat împreună cu 
tata, după cum am povestit. 

Apropo de Rahova, am stat la un moment dat cu o doamnă care se chema Nini 
Brătilă. Fratele ei era ambasadorul României în Bulgaria. Şi a fost anchetată în legătură 
cu asta, nu ştiu exact ce, că nici ea n-a spus. Dar zicea că la Rahova nu erau celule 
speciale pentru interogatorii, era o cameră mare despărțită cu panouri de lemn şi s-auzeau 
discuţiile. Şi-a surprins această discuţie : „Te cheamă Popescu Mihai? ”. „Da.” „Ai fost 
în ziua de cutare, la ora 12 să bei o bere cu Vasilescu ?” „Da.” „Ce ţi-a spus ăsta despre 
mişcarea lui de rezistenţă? ” „Nu, domnule, nu ştiu nimic.” S-a repetat problema asta 
de vreo câteva ori, până când, la un moment dat, l-au adus pe Vasilescu. L-au pus pe 
ăsta cu faţa la perete şi Vasilescu trebuia să-l recunoască. Şi Vasilescu spune: „Nu-i 
ăsta. Îl cheamă şi pe ăsta Popescu Mihai, da’ nu e el, e celălalt”. Anchetatorul zice: 
„Şi acuma mai trebuie să-i cer şi scuze?”. „Vă priveşte.” Pleacă ăla şi-l cheamă din 
nou la interogatoriu pe Popescu. Acesta, săracu', timorat, gâfâind: „Ce ţi-a spus ? ”. 
„Păi, bine, tovarăşe, când noi muncim să construim socialismul, dumitale-ţi arde de băut 
bere?” E bună de glumă, da’ e reală, e absolut autentică... 


Spuneaţi că v-aţi eliberat în 1950... 

În '50. Dup-aia am auzit că s-a înăsprit mult regimul şi acolo. Dar Jilava era o haltă 
de tranzit. Am fost şi în "91, dacă nu mă-nşel, cu AFDP[R|-ul, s-a făcut o comemorare 
pentru [mareşalul Ion] Antonescu. Şi ne-a promis că ne dau voie să vedem Fortul, adică 
Reduitul. Pe vremea noastră era rotund şi împărţit în patru: în fiecare intrau cam vreo 
200, dintre care mulţi erau sub paturi, la „şerpărie”, cum se spunea. E, când am ajuns 
acolo, s-a scuzat gardianul sau cine-o fi fost, că a luat cheile predecesorul lui şi nu se 
poate intra înăuntru. „Păi aveţi aicea specialişti în spart lacătul...” Domnu’ Constantin, 
nici măcar cât ai spune „Sesam, deschide-te” şi a deschis lacătul... Cum a făcut, nu 
ştiu. A adus un spărgător de-acesta, un hoţ. Toţi au rămas miraţi şi el foarte încântat de 
isprava lui. Şi când am intrat înăuntru, am înnebunit. Un coridor transversal despărțea 
fortul în două, celulele erau despărțite, fiecare celulă avea două paturi de beton şi un 
grup sanitar... Păi aşa am stat noi? Au refăcut totul... Noi care ştiam ce-a fost acolo... 
Da’ aşa se scrie istoria. Grup sanitar în fiecare cameră? ! 

Despre rezistența din munţi ştiaţi ceva atunci, în anii aceia ? 

Cum să nu? Când tata era închis la Aiud, Maniu m-a trimis la un deputat de Alba, 
iar el m-a îndrumat spre şeful tineretului țărănist din Aiud. Eu l-am bănuit pe ăsta că-i 
necurat... Mi-a spus să mergem la o casă, unde eu ştiam că erau nişte turnători... Şi 
acolo mi-a întins o hartă a Ardealului şi a început: „Aici sunt tari securiştii, aici mişcarea 

de rezistenţă” şi aşa mai departe. „Uite ce este. Eu pot să aranjez evadarea tatălui 
dumitale, să-l ducem în munţi, cu obligaţia să-l urmezi. Şi de altfel o să-ţi convină c-o 
Să stai cu el.” Şi-am zis: „Nu”. „Păi vrei să-l ai pe conştiinţă, că moare în închisoare ? ” 
Zic: „Prefer să-l am pe conştiinţă că moare în închisoare decât să facă un lucru ilegal”. 
Şi cu asta am pus punct ş-am plecat. Şi la anchetă securistul avea o hârtie cu cuvintele 
astea, de le-am spus eu la Aiud. 

Ce ştiaţi atunci, au fost şi ţărănişti în munţi ? 

Au fost, cum să nu? Între ei a fost organizaţia Sumanele Negre’, condusă de. fostu' 
ministru de Interne, Aldeas$. La Galaţi a avut loc o grevă a muncitorilor de la şantierul 
naval şi-au fost arestaţi doi dintre ei. Pe unu-l chema Panican, pe celălalt nu mai rețin, 
După câteva zile au vinit la tata: „Coane Gică, iartă-ne ! ” şi şi-au deschis batistele, în 
care aveau dinţi. „Ne-au bătut să spunem că eşti şeful «Sumanelor Negre» şi că ne 
subvenţionezi.” În dosarul tatii n-a mai apărut lucru” acesta, dar presiuni s-au făcut. 

Da’ probabil totuşi că evreii au avut un cuvânt în toată chestia asta. De ce zic asta? 
Printre cei care erau atuncea între deputaţii naţional-ţărănişti, era şi cel care pe.urmă a 
ajuns decanul Baroului de Ilfov, Paraschivescu Bălăceanu”. Când a fost arestat soțul 
meu, mergeam cu tata la Tribunal şi într-o zi se întâlneşte cu acesta şi-i spune: „Ce 
face fiica dumitale, că ne-a fost tuturor foarte dragă ? ”. Şi peste două zile apare procesu.... 
Atunci tata-mi spune: „Hai cu mine la Paraschivescu Bălăceanu, să-mi dea voie să 
pledez eu pentru Bică”. Ne ducem, m-a primit foarte frumos, dar zice: „Nu pot să-ţi 
dau aprobare, fiindcă nu eşti rudă consangvină, eşti prin alianţă, dar am să-ţi numesc 
din oficiu pe cine vrei. Duduie Romana, te cunosc de mică, am fost martor la actul 
dumitale de naştere, ai crescut sub ochii mei, dar nu pot să m-amestec la politici. Nu 
te duce nici dumneata, c-o să te aresteze”. Şi la un moment dat am renunţat şi-am plecat. 
Da! tata zice: „lo mai stau un pic”. Şi vine după vreo oră şi, bineînţeles, l-am luat în 
derâdere: „Ei, ai găsit rara avis?”. „Da.” Zic: „Cine ?”. „Avocatu' Klank.” „Ăsta 
cine mai e?” „Cumnatu' doctorului Hart.” Hart era doctor în Galaţi. Tata s-a întâlnit 
cu Klank şi el i-a spus: „Domnu' Simionescu, mă ofer eu. Nu pot să uit că acu’ 20 de 
ani ai salvat-o pe cumnata mea”. Fusese nu ştiu ce proces şi tata a apărat-o gratuit. Şi 
Klank a cerut şi achitarea, ceea ce într-un proces politic nu se prea întâmpla... Deci 
Klank l-a apărat pe soțu’ meu şi Leibovici pe tata... Şi-amândoi s-au'oferit singuri. 

După aceea au plecat în Israel ? 

Da. De Leibovici nu ştiu, dar Klank a plecat: Între timp ne-am împrietenit, eu i-am 
făcut cadou un vas japonez şi-atuncea nevastă-să mi-a spus: „Dacă plecăm, îi singuru’ 
lucru care-l ieu”. Atuncea mi-am dat seama c-au făcut cerere să plece... Pe urmă m-a 
tot invitat pe la teatru. Dup-aia a plecat şi mi-a trimis o ilustrată din Israel. 


55. Organizaţia „Haiducii lui Avram Iancu” (Divizia „Sumanele Negre”) a fost condusă de Gavrilă 
Olteanu, fost comandant al Batalionului de Voluntari „Iuliu Maniu”. Generalul Aurel Aldea 
a condus Mişcarea Naţională de Rezistență, o structură care reunea mai multe organizaţii de 
rezistenţă anticomunistă, printre care şi grupul lui Gavrilă Olteanu. 

56. Aurel Aldea (1887-1949), general, comandant al Corpului 7 Armată (1941), ministru de Interne 
(1944), comandant al Comandamentului General al Teritoriului (1944-1945). Alesandru Duţu, 
Florica Dobre, op. cit., pp. 19-33. 

57. Probabil Constantin Paraschivescu Bălăceanu, avocatul apărării în procesele mareşalului 
Ion Antonescu şi Iuliu Maniu. 

Soțul dumneavoastră când a fost arestat ? 

Soţul meu a fost arestat prima oară în '47, vreo două, trei luni. A încercat să plece 
şi l-a prins. Prima oară a fost arestat în cadrul tineretului PNȚ. Pe urmă l-a luat în '48, 
din examenele anului VI de Medicină - era student la laşi. A dat o serie de examene, 
a fugit şi a lăsat facultatea. Cum atuncea nu prea erau cadre medicale, fiind cvasiabsolvent, 
a fost numit medic într-o comună, Mogoşa, de prin Munţii Apuseni. Şi de-acolo l-a 
arestat şi-a fost condamnat la şapte ani. Nu eram căsătoriţi atunci, nici nu-l cunoşteam... 
Şi a stat până în '55. 

Eu între timp am fost măritată în Timişoara. După trei luni am divorţat, da' am 
pierdut buletinul de Bucureşti şi a trebuit să stau în Timişoara. Am stat cât am stat şi 
la un moment dat ai mei au găsit pe cineva care mi-a făcut buletinul de Bucureşti, cu 
viză, cu tot, contra 1.500 de lei. Erau bani în °55. lo am văzut atunci că era ştampila, 
sigilu” ăla cu mutat din Timişoara în Bucureşti, da’ n-am observat că unde scria numărul 
circumscripţiei era pusă semnătura. Şi am zis că sunt în regulă, mai ales că figuram şi 
pe listele de votat. 

Când m-am recăsătorit, a trebuit să schimb buletinul. E, nu m-am dus chiar în ziua 
aia, ci după vreo câteva luni şi au văzut că nu sunt înregistrată. În ziua aceea era ş-un 
termen de judecată a soţului meu, care fusese arestat după un an şi două luni. Era atunci 
medic într-o comună din raionul Lehliu. Fusesem la Tribunal, eram deja destul de 
surescitată. „Nu vă găsim” ... şi mă trimite la comandant. Şi el zice: „Spune, domnişoară, 
cum ai făcut buletinu' ?”. Şi-i spun. Întâmplarea a făcut că individul care mă ajutase cu 
buletinul a fost înscris la Facultatea de Drept în anul când dădusem şi eu la Drept şi am 
spus că am fost colegi de facultate şi că el mi-a facilitat, da? io n-am ştiut despre ce-i 
vorba. „Câţi bani ai dat?” Zic: „Nu i-am dat nimica, mă simpatiza”. „Uite la ea! Se 
încurcă c-un escroc, se mărită cu un individ care este împotriva legilor ţării...” Atâta 
mi-a trebuit. Am simţit că m-am înroşit toată: „Nu m-am încurcat cu nimeni ! În primul 
rând, eu am crezut că este legal acest buletin, că dacă ştiam că e ilegal, îmi schimbam 
buletinul când m-am măritat în comuna soţului meu şi-mi făceam pe urmă intrarea la 
domiciliu, că soţul meu avea domiciliu în Bucureşti. În al doilea rând, io n-aveam de 
unde să ştiu că soţul meu va fi arestat! E vorba de Securitate... Ferească Dumnezeu, ţi 
se poate întâmpla şi dumitale ! ”. 

Ei, şi atâta mi-a trebuit să spun, „ferească Dumnezeu, ţi se poate întâmpla şi dumitale, 
că e vorba de Securitate”. Şi mi-a anulat buletinul şi m-a trimis la Timişoara. Acolo, în 
sfârşit, am avut şi un dram de noroc şi m-a ajutat cineva, o cunoştinţă a unei foste eleve, 
din perioada în care am fost pedagog, după ce am divorţat. Când mi-a dat buletinul, am 
luat-o la goană, c-aveam impresia că vine după mine să-mi spună: „Stai, cucoană, că 
n-ai dreptul la buletin”. Între timp, ne-am interesat şi la persoana respectivă, care-mi 
făcuse buletinul acela pe bani şi cu probleme şi care era foarte degajată: „A, am făcut 
deja puşcărie pentru aşa ceva, nu-i nicio nenorocire. Spui că e cazul cutare...”. 

Ei, şi pe 25 noiembrie '57 m-am căsătorit şi pe 9 februarie '59 l-a” arestat a doua 
oară pe soțul meu, când se făceau colectivizările. Comuna respectivă, Tăriceni, era 
foarte bogată, se trăia din orezării, era singura care nu era colectivizată. Şi io i-am 
spus: „Măi, hai să plecăm un timp, pentru că vor face presiuni şi arestează capii satului. 
Pe cine altcineva decât pe doctor ? Mai ales că ai şi bubele care le ai”. Zice: „Da, uite, 
mai trebuie să iau tratamentul ăsta şi poimâine plecăm”. În seara aia l-a’ arestat... 

În comună era un preot, Ancas8, legionar. Noi ne duceam la procuratură să vedem 
dacă e pus procesu' pe rol. Şi aici era o problemă încurcată, că io n-aveam buletin, iar tata 
n-avea dreptu” : intram pe buletinu' tatei la poartă şi pe urmă mă duceam eu să mă interesez. 
Şi dau de doamna Anca, soţia preotului. Soţul meu era foarte credincios. Bineînţeles, 
procesul nu era pus pe rol, ne întâlnim data viitoare. Mi se pare că o dată pe lună puteam 
să ne ducem... şi data viitoare când m-am dus, preotu' era liber. A vinit să mă vadă, 
să-mi spună: „Sigur l-a încadrat în legătură cu legionarii”. Soţu” meu n-a fost niciodată 
legionar, era țărănist. Socru-meu a fost şi el țărănist, a apucat să fie şi senator, că era 
mai în vârstă decât tata. Soţul meu fusese deja condamnat şapte ani, îi executase, s-a 
eliberat, în '57 ne-am căsătorit şi-n '59' l-a luat din nou şi l-a' condamnat 10 ani. Era 
recidivă şi atuncea i-a’ dat maximum. A făcut cinci şi jumătate, c-a venit amnistia din 
"64. A stat din august '59 până-n '64. Deci cinci ani jumate şi cu şapte... 12 ani jumate. 

Iar procesul s-a judecat întâi aicea, pe Negru Vodă, acuma e în spatele Unirii, pe 
unde era biserica Sfânta Vineri. Acolo era Tribunalul Militar. Era o clădire cu parter şi 
etaj. Când m-am dus era vară şi uşile erau deschise pe coridor, ca să se formeze un pic 
de curent şi am auzit pe una spunând: „Ce ne facem, dragă, că nu ne-am îndeplinit 
planul la condamnări ? ”. 


Pe la ce închisori a trecut dânsul ? 

Malmaison, unde a fost şi anchetat... la capătul Plevnei. Acolo era închisoare, dar 
se mutase şi Curtea Marţială, de fapt, Tribunalul Militar, care era superior ăstuilalt, ca 
for. A fost pe la Interne, Jilava, bineînţeles, de la Jilava a fost dus la Aiud, de la Aiud 
la Botoşani şi-acolo a fost medic. Şi-a stat până la eliberare şi s-a eliberat din Botoşani. 
Şi povestea că era la Luciu-Giurgeni şi n-aveau apă şi au găsit o baltă formată în gaura 
unei copite de vită. Au muiat cu batista şi-au băut, că le ardea’ buzele. 


La mine n-a fost ? 

A fost în prima detenţie, cea din '48. A fost la Baia Sprie, la Orizontul 400 şi la 
Cavnic. Şi l-a dus într-o seară de iarnă de la una din mine la cealaltă. Era numai el şi 
cu soldatul şi cu arma. Şi el zicea: „În fiecare moment ziceam că ăsta mă lichidează 
în pădure”. Dar l-a” dus dincoace, unde l-a' numit medic, şi făcea carceră că trecea 
peste baremul de scutiri. El avea baremu' de 20 de scutiri, dar scutea 25, sau 30, sau 
ştiu eu câţi. Şi atuncea, la carceră! Că el a spus: „Răspunzi dumneata de viaţa lui? 
Eu răspund”. „Bine, atuncea stai la carceră! ” Şi noaptea era la carceră... 


Medicamentele tot dânsul le administra ? 
Nuuu! Era domnu” sanitar, care era şefu' lui, nici măcar nu era felcer sau ceva. Da’ 
ăla era civil, adică nu era deţinut. 


Dar avea şi sanitarul ceva şcoală ? 

Şcoala de agenţi sanitari care se făcea atunci şi care era destul de empirică, doar 
să pansezi o rană, chestii de genu” acesta. Să facă un tratament sau să prescrie un medi- 
cament nu era în stare. Dar soţu”, deşi nu-şi dăduse examenul, avea totuşi o experienţă... 


58. Posibil Ilie Anca, născut la 1 martie 1922 în Ulmeni, Teleorman. A fost arestat la 11 ianuarie 
1952 şi condamnat la 5 ani de temniţă grea. A executat pedeapsa în închisorile Jilava, Baia 
Sprie şi Aiud. A fost eliberat la 9 ianuarie/noiembrie 1955. Informaţii din fişele matricole 
penale din AANP. 

A lucrat şi în mină sau a fost numai medic ? 

A lucrat, cum să nu? Că dacă a văzut că nu poate să satisfacă toate cerinţele 
bolnavilor, a cerut să treacă înapoi în mină. Dup-aia l-au trimis la Canal. Şi-n a. doua 
detenţie a fost la Canal şi pe urmă a fost la Botoşani. La un moment dat, prin '62, dacă 
nu mă-nşel, a fost numit medic şi a luat registrul de consultaţii, să vadă ce s-a mai 
întâmplat, şi a constatat că înainte cu trei săptămâni murise taică-su şi el habar n-a avut. 
Şi el era de vreo două, trei luni acolo... Deci au fost o perioadă împreună la Botoşani, 
dar nu a ştiut. Socru-meu a fost arestat în '48, în prima serie, cu tata, şi pe urmă în '52 
a fost închis a doua oară, condamnat 20 de ani, dacă nu mă înşel.. 

La Botoşani le făcea’ lecţii, educaţie, reeducare, le dădea’ ziare, le spunea” de 
„Tractorul Braşov”, de diverse... Îi punea’ şi pe ei să ţină conferinţe, da’ el a refuzat 
şi atunci a făcut carceră... ii 


Mi-aţi spus de soțul dumneavoastră că a făcut o criză... atunci când a venit 
salvarea... A 

Da. Noi pe. atunci nu ştiam multe: nici de informatori, nici de azilele psihiatrice. 
Soţul meu, care ştia probabil ceva, “mi-a spus, dar eu: „Hai, fii serios, cum o să fie aşa 
ceva? ! ”. Fiindcă în momentul în care s-a făcut amnistia, în °64, nu mai erau închisori 
politice şi-atuncea le găsea motiv. şi-i interna. Şi este posibil ca şi el să-şi fi cultivat 
dorinţa asta de a lua calmante şi a făcut o criză când avea impresia că la fereastră e 
agentul lui sanitar cu nişte coarne de drac şi că vine cu Securitatea să-l aresteze... 

Asta când s-a întâmplat ? 

În '68-'69, din cauza calmantelor. Fiind medic, îşi prescria singur şi lua ciclobarbital, 
chestii de genu’ ăsta. Lucrase la Zimnicea în condiţii absolut inumane, de care eu nu 
mi-am dat seama. Avea un picior proaspăt protezat şi nu ştiam că nu poate să ţină proteza 
mai mult de patru ore. Or, el o dată pe lună avea aşa-zisa gardă mare: intra la şapte 
dimineaţa sâmbăta, rămânea pe gardă toată sâmbătă noaptea, duminică toată ziua şi 
noaptea, luni intra direct în dispensar şi mai venea la 11 noaptea. Deci de sâmbătă 
dimineaţa de la şapte până luni seara la 11 nu-şi scotea proteza, că dacă vinea o urgenţă 
nu putea să spună: „Stai să-mi pun proteza”. 

Şi problemele s-au amplificat... L-am internat la Spitalul 9 şi când m-am dus a doua 
zi la el, paznicul mi-a spus: „La doctorul Georgescu nu intră nimenea”. Când am auzit 
asta, m-am dus la doctorul curant: „Domnule doctor, cred că e bine să cunoaşteţi 
antecedentele acestui om. După 12 ani de puşcărie şi după ce a făcut deja această criză 
de nebunie.cu gândul că va fi arestat, dacă îi puneţi interdicţia să intru la el, când el 
ştie că eu pătrund oriunde, înseamnă că-i creaţi ambianţă... Vă daţi seama că dacă l-am 
adus aicea n-am să-i duc somnifere sau alte medicamente, da” lăsaţi-mă să intru la el”. 
Şi m-a înţeles, m-a lăsat. Atuncea mi-arată soţul: „la uită-te-aicea!”. Avea adunate 
vreo 15-20 de somnifere foarte puternice. „Îmi dă patru pe zi. Păi, dacă le-aş lua pe 
toate, n-aş mai fi om.” Atuncea mi-am zis: „Omul ăsta avea dreptate...”. Aşa se făceau 
tratamentele de-i zăpăceau şi pe urmă-i duceau în spitalele de psihiatrie... 


Deci era şi un interes al Securităţii. 

Sigur, pentru a-i distruge. Doctorul curant, Romilă, îmi pare rău, da’ era ardelean. 
Când am pus problema aşa cum i-am pus-o, m-a înţeles. 

Dar a continuat cu tratamentul ? 

Tratamentul i-l dădea, deşi ştia că nu-l ia, că i-am şi spus... 

Dar era obligat să îl prescrie ? 

Era obligat să prescrie şi l-a prescris... 

Cum a ajuns soţul dumneavoastră în situaţia asta, din cauza arestărilor ? 

Până l-au arestat a doua oară nu i se dăduse voie să-şi dea examenul de stat..Şi după 
ce-a ieşit, în '64, a lucrat aici, la Spitalul dermato-venerian. Şi, la un moment dat, i-a 
vinit aprobare pentru examenul de stat, dar trebuia să dea nişte examene de diferenţă. 
Şi ne-am dus la Iaşi să luăm situaţia şcolară, să vedem câte examene de diferenţă are 
de dat pentru ca să-şi facă pe urmă absolvirea şi doctoratu'. Când ne-am întors, la 
Urziceni, el zice: „Vreau să cobor un pic”. Şi îi zic: „Dragă, de ce cobori? Trenu’ 
are întârziere, va sta mai puţin decât trebuie. Avem mâncare, avem băutură acasă... 
Pentru ce cobori ?”. Stăteam chiar lângă gară pe vremea aia şi Urziceni era ultima staţie 
până la Bucureşti... A dat din umăr şi-a plecat. Eram pe linia a doua şi pe linia întâia 
a venit trenul de la Bucureşti. Eu l-am văzut când a coborât din vagonul trenului de 
Bucureşti şi-n momentul ăla al nostru a pornit. Da’ cum era cu motor Diesel, a pornit 
foarte repede. Şi cum biletele erau la dânsu', le spun celor din vagon: „Soţul meu a 
rămas probabil în Urziceni, dacă vine vreun control, sunteţi martori că la Brăila ni s-a 
făcut controlul biletelor”. 

La un moment dat vine unv’ de pe sală: „Doamnă, vine controlorul”. Şi controlorul 
întreabă: „A rămas cineva în gară aicea ? ”. Zic: „Da, soţu' meu”. „Pofiiţi până afară...” 
les afară şi zice: „Fiţi tare... S-a întâmplat un accident”. Zic: „A murit? ”. „Nu, da’ 
i s-au tăiat ambele picioare.” Zic: „Aţi văzut ?”. Zice : „N-am văzut nimic, decât că-şi 
ţinea mâinile pe genunchi, da’ dacă vreţi, când ajungem în Bucureşti mergem la impie- 
gatul de mişcare şi cerem să vorbim cu Urziceniul să vedem ce s-a întâmplat”. Ei, şi 
s-a ţinut de cuvânt, am dat telefon şi mi-a spus că este la spital. Am dat telefon pe urmă 
de acasă şi mi-a spus că are laba piciorului tăiată şi-i trimes la Spitalul de urgenţă. A 
încercat doctoru' să-i salveze piciorul, dar nu a putut, a trebuit să i-l taie de deasupra 
gleznei. Toată afacerea asta a ţinut din 27 iunie până în 15 mai anu’ următor, cu şase 
intervenţii chirurgicale şi c-o grefă. Pierduse jumătate din cantitatea de sânge... 

În sfârşit, a ieşit în 15 mai din spital şi până-n februarie şi-a dat cele 18 examene 
de diferenţă şi diplomă şi a fost numit medic la Zimnicea, c-o normă jumătate. Ş-o 
dată pe lună era garda mare, cum v-am spus. Eu n-am ştiut atuncea că un picior 
proaspăt protezat nu poate să stea mai mult de trei-patru ore cu proteza. Şi după asta 
a ajuns în iminenţă de a fi reoperat, a făcut un sindrom depresiv... A fost la spital, 
dar bineînţeles că între timp nu s-a mai dus la Zimnicea. Dar legea spunea că dacă 
nu te prezinţi trei luni la serviciu, îţi desface contractul de muncă. Şi-a cerut demisia 
şi nu i-a” aprobat-o. Au trecut trei luni, nu i-a” desfăcut contractul, da” un an şi jumătate 
n-a avut nici salariu, nici pensie, nimic. A stat acasă, da’ bineînţeles că psihicul lui 
era deranjat, în primul rând că era pasionat pentru meserie... Şi-n fine, în '62 i s-a dat 
un ajutor social de 237 de lei. 

Aşa că... eu cred că dependenţa de medicamente a trecut până la un punct, dar con- 
vingerea mea a fost că ceea ce s-a întâmplat în urmă a fost o sinucidere lentă. Eu plecam 
la 4 jumate dimineaţa şi lucram până la 10-11 noaptea. Când plecam înainte de 10 jumate, 
portarii glumeau: „Doamna Georgescu, cine vă dă voie să plecaţi? ”. Şi soțul meu n-a 
putut să suporte ideea că el avea 267 de lei pensie şi eu câştizam 4.000-5.000 de lei. 

Lucram ca dactilografă, în acord. Aveam 1.200 salariu” de bază, da’ lucram şi 36 de 
ore încontinuu, două sute şi ceva de pagini, norma fiind de 28 de pagini... şi am scos 
până la 5.000 de lei pe lună. 

Şi-ntre timp, când am văzut că la părinţii mei camera o ia în jos, tavanu' era crăpat, 
tocmai să dădeau nişte locuinţe la disponibilităţi, şi-am spus că trebuie neapărat să 
contractez un apartament. Şi l-am contractat, deşi aveam trei bolnavi în familie : tata 
suferea de hemoroizi şi de insuficienţă cardio-respiratorie, mama era cu tensiune oscilantă 
şi el era în pat... Sigur că el n-a putut suporta ideea asta. 


Că este întreținut din salariul dumneavoastră ? 

Da, şi că fac această casă ca să-l scot pe el de-acolo şi pe părinţii mei, care stăteau 
în cei şase metri pătraţi. Şi atuncea a continuat cu medicamentele... Şi pân’ la urmă a 
făcut infarct. Şi-n noaptea când a făcut infarctu', îmi spune: „Mă doare capu” ca la 
Suceava...”. În prima detenţie a fost, la un moment dat, la Suceava. Şi zice: „La Suceava, 
după ce m-a bătut la tălpi bine de tot, din fericire m-a dus în camera «neagră», în care 
curgeau sloiurile de apă şi să-ngheţau, şi-am putut să-mi pun tălpile pe gheaţă, că altfel 
făceam infecţie”. Şi asta a fost ultima imagine... cu asta a şi murit. A aţipit, io dimineaţa 
am plecat la serviciu şi când a venit la el Georgel, vărul meu, murise de câteva minute, 
la 7 jumate dimineaţa. Avea 59 de ani. 


În ce an se întâmpla ? 

În '81. A fost o serie... tata a murit în '78, în °79 a murit o mătuşă, vară primară, 
la care ţineam ca la mama mea, în '80 a murit soacră-mea şi în '81 a murit el. 

Spuneaţi că dânsul v-a povestit ce-a păţit în închisoare ? 

A fost bătut... Tot timpul îmi spunea: „Norocul meu şi ghinionul lor cel mare era 
că io rezist la bătaie”. Dar, de exemplu, fuma extrem de mult. Asta era trăsătura lui 
principală: fuma şi noaptea. Da' în momentu-n care a fost închis l-au întrebat: 
„Fumezi ? Cum fumezi, cu pasiune ? ”. Şi-atuncea şi-a zis : ăştia vor să mă cumpere cu 
ţigări. „Nu fumez!” Deşi i-a pus teancu' de ţigări în faţă şi ăla a aprins ţigara, el n-a 
mai fumat. Era un om de o voinţă extraordinară, nu era omul care să moară... Şi avea 
o sănătate de fier. 

Dar toate se află şi toate se ştiu... Eu am găsit acuma în dosaru” tatii referinţe tocmai 
despre proces, despre soţul meu, despre cum eram eu la Băicoi, la Timişoara... Tot ce 
vrei şi ce nu vrei. Mai mult chiar despre mine decât despre tata. Şi, ce să spun? Am 
fost urmăriţi până am vinit aici. 

Eu în '83 m-am pensionat de vârstă şi-n '84, când a plecat administratorul, am zis 
că preiau eu administraţia, dacă tot n-aveam nicio ocupaţie. N-aveam casierie în spălătorie 
şi-i primeam în casă, ca să-i ridic moralul mamei. Ea a fost obişnuită cu lume multă la 
noi şi mai stătea cu ei de vorbă... 

Telefonul mi-a fost ascultat până în '90, deşi acuma eram pensionară, murise tata, 
murise soţul meu, de mine se lămuriseră că nu fac politică... Eu m-am înscris în PNȚ 
în '90, în memoria lor, dar nici n-am participat la şedinţe. Mie nu-mi place. Io înţeleg 
să fac alte lucruri: am adunat semnături pentru procesul comunismului... 

Voiam să vă mai întreb despre tatăl dumneavoastră. După câţi ani a ieşit din puşcărie ? 

Tata a ieşit în '54, după cinci ani. S-a nimerit să fie atuncea şi amnistia... E, aici a fost 
un ajutor, zic io. Ce se întâmplă? În '48, când era chipurile ascuns, Cezar Simionescu 

s-a întâlnit cu doctorul Roxins”, care era preşedintele organizaţiei de Oradea, cu tata, 
cu Aurel Dobrescu“ şi nu mai ştiu cu cine. Şi au hotărât să plece Roxin în străinătate 
cu mandament din partea lor că partidul merge mai departe şi că Roxin reprezintă 
partidul. Şi l-a” prins şi s-a făcut proces. Da’ pe tata nu l-au pus în procesu’ lui Aurel 
Dobrescu, care era şeful lor. Ăştia au primit 20 de ani, iar pe tata l-au disjuns şi l-au 
trimes la Galaţi. Io am aflat că are loc procesu’ de la un prieten al nostru, doctorul 
Alexandrescu. Când să plec, în ziua aceea, apare doctorul Alexandrescu: „Să nu cumva 
să vii la proces, că rudele sunt arestate”. Mi-am dat seama că lui îi era frică să vină 
acolo. Şi-i spun mamii: „lo trebuie să mă duc, că tata dacă nu mă vede, are impresia 
că sunt închisă şi-ţi dai seama ce consecinţe are asupra moralului lui”. Am plecat noaptea, 
am ajuns noaptea în Galaţi, am luat o birjă, că atuncea mai erau încă trăsuri, şi am cerut 
să mă ducă la hotel. „A, domnişoară, de dumneata nu-i hotelul. Uite, te duc io într-o 
casă de oameni cumsecade.” Şi mă duce într-o casă de evrei, fără să ştie ăia cine sunt 
eu... „Noi suntem foarte supăraţi...” Zic: „Da’ de ce ?”. „Păi, mâine îl judecă pe conu’ 
Gică al nostru, care ne-a salvat, care ne-a apărat...” „Păi, e tata! Ştiţi cine-l apără?” 
„Nu ştim, da” vorbiţi cu avocatul PailaS!.” Io-l cunoşteam. „Cine-l apără pe tata, să ştiu 
ce fac?” Zice: „Avocatul Leibovici”. „Da” cine-i ăsta?” „Îi nou-venit în Galaţi. Noi 
n-am vrut să-l apărăm pentru că apărarea acuma-i acuzare.” Cred că acesta a fost un 
subterfugiu, într-un fel... 

Ajung la proces. Acolo se afirma că Gică Simionescu ar fi spus că el organizează 
Galaţiul şi că liberalii trebuie să colaboreze cu ţărănişti, şi-a vinit la Galaţi, unde a fost 
arestat împreună cu vicepreşedinţii şi cu încă vreo doi liberali. Pentru liberali a venit 
ca martor un avocat, CalavreS?. Avocatu” tatii, care abia venise în Galaţi, nu ştiu de 
unde-l ştia sau nu-l ştia pe tata, dar l-a întrebat: „Vreau să spună domnu” Calavre, care 
a fost decanul Baroului, ce atitudine a avut Gică Simionescu faţă de noi, evreii”. La care 
ăsta spune: „A avut o atitudine justă şi umanitară”. 

În fine, se continuă procesu’. Tata bineînţeles că m-a văzut şi, la un moment dat, 
într-o pauză, i-a spus preşedintelui: „Domnu” preşedinte, daţi-mi voie s-o văd pe fiica 
mea, care a...” - şi s-a oprit, probabil că a vrut să spună care a fost şi ea închisă - „pe 
care n-am văzut-o de doi ani”. Preşedintele zice: „Nu pot eu, gardianul”. Gardianul, 


59. Teodor Roxin, născut la 6 decembrie 1885 în Tămaşda, Bihor. Avocat, preşedinte al PNȚ Bihor. 
A fost arestat la 15 martie 1948 şi condamnat la 25 de ani de temniţă grea. A executat pedeapsa 
în închisorile Jilava, Aiud, Oradea şi Râmnicu Sărat. A decedat la 20 septembrie 1960 în 
închisoarea Râmnicu Sărat. Informaţii din fişa matricolă penală din AANP. 

60. Aurel Dobrescu, născut la 8 martie 1885 în Henig, Alba. A fost arestat la 28 iulie 1949 
şi condamnat la 20 de ani de temniţă grea. A executat pedeapsa în închisorile Jilava, Aiud, 
Râmnicu Sărat, Văcăreşti şi Botoşani. A decedat la 19 iulie 1963 în închisoarea Văcăreşti. 
Informaţii din fişa matricolă penală din AANP. 

61. Alfred Paila/Pailă, născut la 2 iulie 1894 în Viena, Imperiul Austro-Ungar. A fost arestat la 21 
august 1953 pentru „crimă de război”. Nu deţinem informaţii despre o eventuală condamnare. 
A fost deţinut în închisoarea Jilava. A fost eliberat la 17 iulie 1955. Informaţii din fişa matricolă 
penală din AANP. 

62. Ion Calavre, născut la 8 iulie 1881 în Galaţi. A mai fost arestat în 1941 şi deţinut în lagărul de 
la Caracal pentru „activitatea antifascistă”. A fost arestat la 1 noiembrie 1952. Nu deţinem 
informaţii despre o eventuală condamnare, detenţie sau data eliberării. Informaţii din fişa 
matricolă penală din AANP. 

care era în primul rând, zice: „Nu e voie!” şi a întors capu’. Eu l-am văzut, că eram 
în spate: era cu ochii plini de lacrimi. Atunci tata zice: „Romana, dacă nu pot să-ţi 
strâng mâna, atuncea dă-mi voie să mă înclin”. Şi s-a înclinat, m-am înclinat şi eu, iar 
când a trecut, tot am pus mâna pi el, că doi puşcăriaşi era imposibil să nu se descurce... 
Bine, a văzut şi ăla şi a închis ochii. 

S-a suspendat şedinţa pentru ora mesei. Preşedintele tribunalului mă fixase ca figură 
după discuţia cu tata. Am ieşit să mă plimb pe stradă ălea două ceasuri şi la un moment 
dat, în sens invers, el vinind spre Tribunal şi eu mergând încolo, ne-am intersectat. El 
era împreună cu procurorul. Şi uitându-se fix în ochii mei spune: „Şi când te gândeşti 
că trebuie să condamni un om a cărui nevinovăție este perfect justificată...”. Şi i-a dat 
cinci ani faţă de 20... A făcut ăştia cinci ani la Aiud, unde a şi lucrat, şi a ieşit în '54... 


Dânsul ce vârstă avea când a intrat la închisoare ? 
Tata când a intrat avea 54 de ani. Bine, n-a mai putut profesa deloc după. 


A fost afectat de detenţie, a avut probleme de sănătate ? 

Nu, nu, nu. Bine, reumatism a avut şi înainte şi bineînţeles că a continuat. A stat 
cu noi într-o cameră de şase metri pătraţi, pe beci, cu grinzile care putrezise, până şi-a 
găsit un loc. Era soba, era o ladă şi maşina de cusut. Ziua se scotea cearşafu', plapuma, 
tot, şi acolo se mânca, acolo croia mama, că din asta au trăit când i s-a luat tatei şi 
pensia de invalid de război. După patru ani de zile, când ieşise D.R. Iloaniţescu“? de la 
Ministerul Asigurărilor Sociale, acolo au rămas foşti elevi de-ai lui şi a reuşit să-i facă 
pensia tatei, din pensia de invalid de război, la care au adăugat cei 30 de ani de avocatură. 
A ajuns să aibă 1.500 de lei, dar ani de zile n-am avut nimic: mama a lucrat ca 
muncitoare, a ieşit la pensie în '56, când a apărut o lege că cine are 55 de ani împliniţi 
şi cinci ani în câmpu' muncii poate ieşi cu un ajutor social de 250 de lei. Din asta se 
trăia... Şi io, după ce soţul meu a fost arestat, plimbam copii, făceam diverse... 


Mama dumneavoastră n-a fost închisă ? 

Nu. Ni s-a luat moşia şi asta-i tot. N-a putut să profeseze, bineînţeles, nici n-ar fi 
primit-o în învăţământ după '44, că nu avea origine sănătoasă... A lucrat întâi la o 
fabrică de marmeladă, căra lădiţe, împreună cu nevasta lui PenescuS, până ei au reuşit 


63. D.R. loaniţescu, născut în 1885. Doctor în drept, profesor la Academia Comercială, ministru 
al Muncii, Sănătăţii şi Agriculturii în mai multe guverne, subsecretar de stat la Ministerul de 
Interne (1930). Membru PNȚ, a părăsit partidul în 1946, urmându-l pe Nicolae Lupu. A fost 
arestat la 15 august 1949. Nu deţinem informaţii despre detenţie sau data eliberării. Cicerone 
Ioniţoiu, Victimele terorii comuniste... Dicţionar H, I, J, K, L, p. 124. 

64. Nicolae Penescu, născut la 28 februarie 1897 în Piteşti, Argeş. Avocat, preşedinte al Uniunii 
Barourilor din România, preşedinte al PNȚ Argeş, ministru de Interne (noiembrie-decembrie 
1945). A făcut parte din grupul liderilor PNȚ care au încercat să plece din ţară şi au fost 
prinşi în urma înscenării de la Tămădău. A fost arestat la 14 iulie 1947 şi condamnat la 5 ani, 
pedeapsă majorată ulterior la 8 ani. A executat pedeapsa în închisoarea Sighet. După expirarea 
pedepsei a fost trimis cu domiciliu obligatoriu în Bărăgan. A fost rearestat la 28 august 1959 
şi condamnat la 10 ani de închisoare corecțională. A executat pedeapsa în închisoarea Jilava. 
A fost eliberat la 28 iulie 1964. A reuşit să plece din ţară în 1968 şi s-a stabilit în Franţa, unde 
a pus bazele Consiliului Naţional Român. A fost ucis printr-un colet-bombă primit la 3 februarie 
1981. Cicerone Ioniţoiu, Victimele terorii comuniste... Dicţionar P, Q, pp. 162-164; fişele 
matricole penale din AANP. 

să plece, la intervenţia lui Giscard d'EstaingS5. La un moment dat s-a dus nu ştiu ce să 
discute cu maistrul, şi-i vinise ăluia un prieten de la fabrică de la APACA şi-a văzut-o 
pe mama altfel îmbrăcată şi a luat-o cu el la APACA. Pe urmă a ajuns creatoare de 
modele la minister. De-acolo s-a şi pensionat... 

Vă gândeaţi că la un moment dat va cădea comunismul ? 

Întotdeauna am spus că nu poate să dureze, dar refuzam să mă gândesc dacă apuc 
sau nu această zi. Însă îmi dădeam seama că e un regim totalitar care nu poate să dureze 
la infinit. 


V-aţi împăcat vreodată cu comunismul ? Eu, de exemplu, când eram copil, nu-mi 
dădeam seama, mi se părea că aşa e firesc... 

E normal, dumneavoastră da, da’ io care am trăit altfel... lo aveam 5 ani când eram 
prin birou pe la tata şi se discuta politică. Adică eu am trăit în mediul ăsta politic, i-am 
cunoscut pe Maniu, Mihalache, Penescu, Mihai Popovici... pe toţi i-am cunoscut. 

L-aţi cunoscut şi pe Maniu ? 

De multe ori. Ce se-ntâmplă? După ce am venit în Bucureşti, în '45-'46, Maniu 
venea la Carul cu Bere în fiecare zi, la oră fixă. Şi toată latura aia a Carului cu Bere 
să făcea o singură masă, aranjată dinainte, şi vineau amicii lui politici. Întâi se dădea 
un aperitiv şi erau mai mulţi, care se nimerea, şi pe urmă, la un moment dat, ceilalţi 
se retrăgeau şi el rămânea şi-şi lua masa cu doi, trei, bineînţeles. Şi când erau aceste 
mese la Carul cu Bere, tata mă lua şi pe mine. Eram o răsfăţată... 

Dar Maniu era un om absolut integru. În primul rând, atât el, cât şi Dinu Brătianu 
au mers mână în mână toată epoca de dictatură antonesciană, când i s-au adresat lui 
Antonescu şi i-au spus să nu treacă peste Nistru, de exemplu. Au fost o serie întreagă 
de memorii, de care bineînţeles că Antonescu n-a ţinut seama. Totuşi, el ar fi putut să-i 
aresteze, şi nu i-a arestat. Ăsta este un adevăr. 

Şi mai mult decât atâta, deşi se vorbeşte de acest holocaust, pe mine mă scoate din 
sărite. Aron Ber s-a îndrăgostit de femeia noastră de serviciu. Asta i-a spus: „Nu 
te-atingi de mine până nu te căsătoreşti şi nu treci la ortodoxie”. A fost botezat de un 
avocat cu mama, cununat religios de tata. Dar a început să facă semnalizări comuniştilor 
în timpul războiului şi atunci a fost dus în lagăr la Târgu Jiu. Şi-a venit pe 23 august 
acasă. E singurul evreu [care a fost închis] dintr-un oraş în care cel puţin o treime, fără 
exagerare, era populaţie evreiască. Monopolizase' comerţu', dar făceau un comerţ 
inteligent, nu ca acum, de acaparare : dimpotrivă, românul nu-ţi lăsa nici 2 lei din preţ, 
pe când evreul cerea poate un preţ mai mare, dar lăsa la jumătat” de preţ. Şi atuncea îşi 
făcea vânzare şi, având ghişeft, sigur că prospera. Ceea ce cu ai noştri nu se întâmpla. 
Mai mult decât atâta... Era strada Nerva Traian, de la Spitalul Caritas dădea înspre 
Parfumului. Toată partea aia era blocată şi-acolo se făcuse nişte cabane pentru evreii 
refugiaţi din Polonia. Şi-atunci cum a fost holocaust în România ? A” fost câteva mişcări, 
într-adevăr, în timpul rebeliunii, da” să nu uităm că legionarii l-au omorât şi pe Madgearu, 
şi pe Iorga, şi-ăştia slavă Domnului că numai evrei nu erau. 

Dar ce-a fost a fost dincoace, în nordul Ardealului, care atuncea era sub maghiari. 
Io n-am auzit să se vorbească de holocaust în Ungaria şi se vorbeşte numai la noi. Şi-asta 
mă doare... Nu sunt nici antimaghiară, nu sunt nici nimic, da’ mă doare. Şi nu s-a pornit 


65. Valery Giscard d'Estaing (n. 1926), om politic, academician, preşedinte al Franţei (1974-1981). 

povestea asta cu holocaustul decât în momentu-n care domnu' Vadim i-a ridicat osanale 
lui Antonescu. 

Maniu era greco-catolic. Se făcea vreo diferenţă între ortodocşi şi greco-catolici ? 

Diferenţa era de morală şi de conduită. Asta-i diferenţa dintre greco-catolici şi orto- 
docşi. lo-s ortodoxă, dar trebuie să recunosc... aveau altă etică. O etică de corectitudine, 
de cuvântul dat şi respectat, de politeţe. Păi, mă duceam la Maniu... Eram o mucoasă, 
nu? Aveam 19 ani. Şi în momentul în care Coposu a anunţat „domnişoara Simionescu”, 
Maniu era deja în picioare. Om de 80 de ani şi era cine era... Şi până nu mă aşezam 
eu pe scaun, nu se așeza nici el. Când plecam, ajungeam la uşă şi întorceam capul din 
nou să spun „la revedere”, el era încă în picioare. Asta era educaţia, astea erau manierele. 
IĮ se spunea „iezuit” pentru că era un om dintr-o bucată. Şi când a spus un lucru, ăsta 
este. Era o figură serioasă. Da’ asta este caracteristica generală a ardelenilor, în general. 
Eu am stat şi-n Ardeal şi-am văzut lumea cum se comportă, şi-am stat şi-n Banat şi 
acolo este la fel... Dar Maniu a trăit prea mult... Ştii, găsesc că este o ironie a sorții 
că n-a fost închis în închisorile maghiare, deşi a luptat pentru unire şi a murit în închisori 
româneşti. .. 

El era la Viena când a izbucnit revolta lui Béla KunS$ şi era ofiţer în armata austro- 
-ungară, bineînţeles. A ţinut piept rebelilor comunişti, şi de-aia nu l-au înghiţit. Şi pe 
urmă nu era omul compromisurilor, nu accepta compromisuri. 

Revenind la dumneavoastră... N-aţi avut fraţi ? 

Nu. Nu, din fericire, nu. 

De ce ziceţi „din fericire” ? Pentru că ar fi suferit şi ei ? 

A, dac-ar fi fost băiat, îţi închipui ce era? Ce torturi şi ce bătăi... Poate avea chiar 
soarta lu’ Ursu, cum au fost atâţia alţii... 


Când îi auziţi pe unii că spun că a fost bine pe vremea comunismului, ce părere 
aveţi ? 

"Ai de mine. (încet, oftând - n.n.) Eu fac abstracţie de noi. Niciodată n-am ascuns că 
am făcut puşcărie, dar n-am spus până-n '89 ce identitate am. Am spus că tata-i invalid 
de război, soţul meu e tehnician sanitar (ceea ce era, de fapt). Şi-n autobiografii puneam 
că sunt părăsită de soţul meu. Eram părăsită, numai că el mă părăsise pentru Jilava şi 
pentru Aiud sau mai ştiu eu pe unde a mai fost. Ei, în sfârşit... 

Doamnă, eu vă mulțumesc. 


66. Bela Kun (Béla Cohen, 1886-1938). Avocat, ziarist, om politic. A devenit comunist în URSS 
după 1916 şi a dat un puci bolşevic la Budapesta în martie 1919. A fost înfrânt cu ajutorul 
Armatei Române şi a fugit în Austria. Ulterior s-a refugiat în URSS şi a fost unul dintre liderii 
Comintern. A murit în URSS în timpul epurărilor staliniste ; http : //en.wikipedia.org/wiki/ 
B%C3% A9la_ Kun, accesat la 8 mai 2012. 


Vasile Iamandi 


S-a născut la 14 februarie 1928 în laşi. Naţionalitatea: română. Religia: ortodoxă. 
A fost arestat la 22 aprilie 1956 şi condamnat la 8 ani închisoare corecțională. A exe- 
cutat pedeapsa în închisorile Jilava, Gherla, Salcia, Giurgeni, Periprava şi Dumbrăveni. 
A fost eliberat la 8 decembrie 1962. La data interviului locuia în Bucureşti. Interviu 
realizat de Constantin Vasilescu la 10 şi 13 octombrie 2008. Transcrierea, tehnoredactarea 
şi editarea interviului - Constantin Vasilescu. Interviul se află în AIO-IICCMER, având 
cotele 473, 474, 475. 


Pentru început, vă rog să-mi spuneţi câteva cuvinte despre familia dumneavoastră. 

Sunt născut în Moldova, la laşi. Aici erau două mari familii Iamandi, dar erau 
diferite : familia ministrului de Justiţie liberal, Victor Iamandi, şi familia bunicului meu, 
avocat şi el. Şi bunicul meu era liberal; moşier, senator, profesor de drept la Iaşi şi 
avocat. Tatăl meu a făcut Dreptul şi a luat doctoratul la Paris, după care a venit în ţară 
şi a profesat avocatura, întâi la Iaşi, iar apoi la Bucureşti. Tatăl mamei mele era ziarist, 
se numea Jacques Paleologu şi era văr primar cu tatăl lui Alecu Paleologul. Era 
corespondent diplomatic, se ocupa de politică externă pe atunci, la România lui Cezar 
Petrescu. 

Ce puteţi să-mi spuneţi despre perioada de dinainte de 23 august 1944 ? 

Părinţii erau despărțiți şi se recăsătoriseră, iar eu, începând războiul, am venit la 
Bucureşti. Eu am început clasa I de liceu la Iaşi, iar în clasa a Il-a m-am înscris la 
Bucureşti, venind la maică-mea. În 1941, tata a fost numit avocat al Poliţiei şi al 
Sigurantei, funcţie în care a stat până după 23 august [1944], când s-a sinucis... Era o 
figură cunoscută în Bucureşti. Bunicul meu rămăsese la Iaşi, cu moşiile, şi se ocupa cu 
Dreptul. Eu făceam liceul la Bucureşti, dar când s-a petrecut actul de la 23 august 1944, 
eram în refugiu la Bran. Maică-mea n-a venit în refugiu, a rămas în Bucureşti cu tatăl 
şi cu sora ei. După aceea au început chestiile de familie. Soții erau toţi militari 
concentrați. Întoarcerea la Bucureşti, nu ştiu ce... Ei au plecat, dar eu am rămas până 
când s-a întâmplat decesul tatălui şi atunci am venit în Bucureşti. După aceea au început 
problemele. 


1. Alexandru Paleologu, născut la 14 martie 1919 în Bucureşti. A fost arestat la 8 septembrie 
1959 şi condamnat la 14 ani de muncă silnică. A executat pedeapsa în închisorile Jilava, Ostrov, 
Giurgeni şi Botoşani. A fost eliberat la 24 iunie 1964. Informaţii din fişele matricole penale 
din AANP. 

Înainte de a ajunge la evenimentul de la 23 august 1944, aş vrea să-mi descrieţi 
puţin atmosfera premergătoare, anii în care conducătorul statului a fost mareşalul 
Antonescu. 

Tatăl meu era ostil mareşalului Antonescu. Fiind avocatul Poliţiei şi al Sigurantei, 
după rebeliunea din '41 a fost considerat ca fiind numit de guvernul legionar. Însă fiind 
foarte iubit de către poliţişti, s-a cerut să nu fie schimbat, rămânând în continuare în 
funcţie, până la 23 august. 


Şi în toată această perioadă nu a avut probleme ? 

Nu a avut probleme cu Antonescu, pentru că şi-a văzut de treabă. Să vă spun de ce 
era foarte iubit. În '41, când a venit în Poliţie, erau problemele cu naţionalizările evreilor, 
cu românizarea... Se făceau percheziţii, pentru că erau evreii comunişti, se făceau fel 
de fel de reclamaţii. Erau sute de reclamaţii făcute de evrei împotriva Poliţiei, unele 
justificate, altele nu. Dar se ştia că cei din Poliţie erau şperţari, erau ciubucari... 
Taică-meu, intrând în Poliţie, şi-a dat seama de chestia asta şi primul lucru pe care l-a 
făcut a fost să discute cu ei. Asta am aflat-o în puşcărie de la foşti poliţişti, că nu ştiam, 
eram un puşti care habar n-avea ce se petrece. Dar în puşcărie am găsit şi poliţişti ostili 
tatălui meu, dar şi poliţişti care au intervenit şi i-au luat apărarea: „Omul ăsta ne-a 
ţinut în Poliţie. Dacă nu era, erai dat afară...”. Pentru că tata a intervenit şi a spus: 
„Măi, în primul rând să-i luăm pe cei care iau ciubucuri şi să-i punem la posturi 
administrative, unde nu mai pot lua”. Când era o reclamaţie, el ştia atât de bine oamenii, 
încât ştia şi dacă reclamaţia era justă sau nu. 


Domnule Iamandi, puteţi descrie perioada războiului ca pe una dificilă ? Mă refer 
aici, în mod special, la aspectul material : românii percepeau cu adevărat războiul ? 
Aveau lipsuri ? 

Pentru Basarabia, mareşalul a câştigat opinia publică. Faptul că acest război era 
pornit pentru recuperarea Basarabiei făcea ca oamenii să-l considere drept. Erau restricţii 
inerente, dar ştiţi cum e în România... De exemplu, era interzisă carnea, în afară de 
raţii, de nu ştiu ce. Dar te duceai la un restaurant cu grătar şi dacă te cunoştea patronul, 
comandai tot ce voiai. Şi aveai un scaun sub masă, îţi punea micii şi fripturile şi mâncai ! 
Românul... Şi mergeau lucrurile. Natural că, probabil, au fost categorii care au suferit, 
având venituri mai slabe. Dar toată lumea avea băieţi pe front şi nimeni nu era revoltat. 
Considerau toţi că era o obligaţie şi o datorie. Era altă educaţie, altă mentalitate. Erau 
oamenii crescuţi încă la ţară, unde educaţia o făceau, în afară de părinţi şi cei şapte 
ani de acasă, popa şi învățătorul, nu secretarul de partid şi sectoristul ! Şi toţi aveau 
o educaţie şi spuneau: „Mă duc să-mi fac datoria! ”. Nu înjura nimeni pentru chestia 
asta. Se întorceau răniţi sau cum erau, o bravură pentru patrie! Erau spitalele pline 
de răniţi. 

Ce îmi puteţi spune despre bombardamentele aeriene asupra României ? 

Bombardamentele ruseşti erau un circ, cu bombe care nu explodau şi pe care nimeni 
nu le mai lua în seamă. Se aruncau 20 de bombe şi explodau trei! 

Dar bombardamentele Aliaților ? 

Atunci a început să se simtă războiul mai serios, odată cu bombardamentele ame- 


ricane, luate drept glumă la început... Dar apoi, când s-a văzut că sunt lucruri serioase, 
a început perioada refugiului, în care toţi îşi scoteau familiile afară din Bucureşti. Unii 

dintre cei care rămâneau în Bucureşti aveau maşina gata de plecare. Se dădea alarma, 
te urcai în maşină şi plecai. Ori ieşeai pe o şosea, undeva, ori te duceai... Adăposturile 
nu erau iubite şi nu prea erau luate în serios. Eu am plecat din Bucureşti după bombar- 
damentul din 4 aprilie?. 

Vă mai aduceţi aminte ziua aceea ? 

Îmi aduc aminte când au început să zbârnâie telefoanele : a căzut o bombă la cutare, 
a căzut în cutare loc, mergi la cutare. Trebuia să iei nişte rude, era o casă avariată... 
Dar toată lumea considera asta drept un risc al războiului şi nu era ostilitate, deşi ei ne 
bombardau ! Nu ştiu, politica dinainte, educaţia... Că erau consideraţi foştii noştri aliaţi 
şi căutai să le găseşti totuşi o scuză... 

După bombardament aţi mers la Bran. Aţi stat acolo până la 23 august '44 ? 

Am venit exact în septembrie, când s-a sinucis tatăl meu. La vreo trei săptămâni 
după 23 august a venit taică-meu la Bran, să mă vadă şi, cred, ca să-şi ia adio de la 
mine. Avea un ceas Schaffhausen foarte subţire, ca o foiţă de ţigară, pe care întotdeauna 
l-am admirat, iar el îmi spusese : „Prima dată când plec în străinătate îţi iau un ceas şi 
ţi-l fac cadou. Va fi primul meu cadou pentru tine”. Şi a venit la Bran, şi-a scos ceasul 
de la mână şi a spus: „Uite, ceasul ăsta ţi-l fac cadou acum”. „Păi, ai spus...” „Eh, 
până mergem în străinătate, îmi dai tu ceasul tău.” Eu aveam un Doxa. Şi la trei zile 
după asta... 

Dacă nu e prea mult, aş vrea să vă întreb şi în ce împrejurări a avut loc evenimentul ? 

Tata era o persoană foarte cunoscută şi în perioada asta era la laşi un evreu intelectual 
care se numea Cristian. Erau trei generaţii de Cristian, foşti negustori, cu magazine, nu 
ştiu ce... Cristian-bătrânul, Cristian-fiul, care avea şi el un băiat şi o fată, cu care eram 
prieten. Şi acest Cristian s-a mutat la Bucureşti. Cât am fost eu în puşcărie, poliţiştii îl 
chemau în toate procesele ca martor al apărării pe acest Cristian, care dădea declaraţii. 
Se pare că a scris şi nişte cărţi. Şi acest domn Cristian din laşi i-a dat telefon tatălui 
meu: „Domnule Iamandi, vreau să mă întâlnesc, să discut cu dumneata o problemă 
foarte delicată”. Asta am aflat-o de la familie, fiindcă taică-meu nu mi-a spus nimic. Şi 
S-au întâlnit şi i-a spus tatălui meu: „Domnule Iamandi, sunt şantajat şi sunt ameninţat 
cu diverse chestii, cu fata mea, cu băiatul, şi sunt presat să te solicit pe dumneata să ai 
o întâlnire cu câteva personalităţi...”. Şi taică-meu a fost de acord: „Domne, sigur că 
da, dacă pot să te ajut...”. Şi s-au întâlnit cu trei persoane la restaurantul „Cina”. Prima 
persoană cunoscută a fost Alexandru Bârlădeanu?. Toţi ceilalţi vorbeau cu accent rusesc. 


2. La 4 aprilie 1944 forţele aeriene americane au declanşat primul bombardament asupra 
Bucureştiului. Concentrat în special asupra Gării de Nord şi a Triajului, raidul aerian a lovit 
şi numeroase alte obiective din interiorul oraşului. Bilanţul oficial al acestei acţiuni a consemnat 
2.942 morţi, 2.126 răniţi, 905 case distruse şi 1.373 avariate. Pentru detalii, a se vedea Dinu 
C. Giurescu, România în al doilea război mondial, All, Bucureşti, 1999, pp. 110-112. 

3. Alexandru Bârlădeanu (1911-1997). Fost membru al CC al PMR/PCR (1955-1969), membru 
supleant al Biroului Politic al CC al PMR (1962-1965), membru al Biroului Politic al CC al 
PMR (1965), membru al Prezidiului Permanent al CC al PCR (1965-1969) şi membru al 
Comitetului Executiv al CC al PCR (1965-1969). După evenimentele din decembrie 1989 a 
devenit membru în Consiliul Frontului Salvării Naţionale, iar pentru o vreme a fost şi preşe- 
dintele Senatului. Florica Dobre (coord.), Membrii CC al PCR..., pp. 92-93. 

Repet: asta vă relatez din ce a povestit taică-meu în familie, eu nu ştiu nimic direct de 
la el. Şi printre altele i-au spus: „Domnule Iamandi, dumneata eşti o personalitate în 
Poliţie, dumneata ai apărut foarte mult, ştii tot ce s-a petrecut în Poliţie...”. Şi i-au dat 
două caiete de dictando, de câte 200 de pagini: „Avem pentru dumneata vreo 20 de 
asemenea caiete ; stai acasă liniştit, scrie, umple-le şi când le-ai terminat, ne dai un 
sg dăm altele”. Şi taică-meu a refuzat şi a spus: „Domne, nu pot să scriu 
nimic. Es secret care mă leagă, şi în afară de asta, nu pot să scriu despre subalternii 
mei”. Şi au trecut, oarecum, la ameninţări, iar unul dintre aceşti domni cu accent rusesc 
i-ar fi spus: „Ai putea, dacă noi te solicităm ca un om de înţelegere... Dar ai putea să 
mergi în Rusia, şi acolo, vrând-nevrând, o să spui şi laptele pe care l-ai supt! ”. Asta 
e. Şi după asta taică-meu s-a sinucis, în septembrie '44. 

E posibil să fi fost vorba de comisari sovietici care-l presau pur şi simplu să furnizeze 
informaţii, ca să-şi construiască dosare despre ceilalți ? 

Da. 


Dumneavoastră cum aţi perceput ce s-a întâmplat la 23 august 1944 ? 

Eu m-am bucurat ca un copil! Pur şi simplu. Tocmai demontasem radioul, că se 
defectase şi trebuia să fie ora de Radio Londra şi nu puteam să ascult. Totuşi, când am 
reuşit, am auzit: „Bucureşti, un mesaj al Majestăţii...”. Şi am auzit comunicatul. Pe 
moment a fost o bucurie. 


N-a fost o bucurie de durată, a fost ceva amăgitor... 

A fost o bucurie de scurtă durată, pentru că a început cataclismul cu venirea ruşilor, 
cu jafurile, cu femeile, cu toate lucrurile astea. De exemplu, mergeam la Haţeg, unde 
era evacuată întreprinderea soţului mamei mele, Nicuşor Popescu, şi cum se auzea că 
vin convoaie la Bran, ţăranii, fetele, femeile se ascundeau. Eram acolo când au sosit 
primele convoaie de ruşi, iar taică-meu comandase înainte de 23 august un Mercedes 
din Germania. Şi nemţii au fost extraordinar de corecţi. Maşina a sosit în vamă şi era 
anunţat cu o scrisoare de scuze pentru întârziere, de la companie ! Şi taică-meu mi-a 
dat toate actele şi a spus: „Uite ce e, am aranjat totul, să-l treacă maică-ta pe numele 
ei şi să meargă Otto, şoferul vostru, să ia Mercedesul”. Şi, într-adevăr, s-a dus Otto şi 
a luat maşina. 

Însă ceasul şi maşina au avut o soartă tristă, pentru că au început să vină ruşii în 
Bran. Eu eram acolo şi stăteam chiar la prinţesa Ileana, în castel, la Bran. Şi primarul 
a adunat tinerii, iar eu, natural, m-am băgat. Şi ne-a dat arme, însă fără gloanţe, cu 
care făceam de strajă pe drumul care mergea la castel. Şi dacă opreau ruşii şi întrebau 
ceva, spuneam: „Ţarschi dom!”. Şi nu s-au băgat. Între timp a sosit şi Otto cu 
Mercedesul, iar eu eram în piaţa principală. Şi acolo se opresc nişte ruşi cu o căruţă: 
„Na Berlin ? ”. Şi eu întind mâna să-i arăt, la care ăla: „Ceasi! ”. Natural, am vrut să 
mă opun, dar acolo era plutonierul de jandarmi care a intervenit: „Dă-l, domnule... ! ”. 
Acelaşi lucru s-a întâmplat şi cu maşina, pentru că Otto, circulând cu ea, a fost oprit 
de ruşi. Şi Mercedesul, şi ceasul meu s-au terminat... 

Ați intrat în contact direct cu trupele ruseşti. Ce impresie v-au făcut ? 

Nişte sălbatici ! Pentru că nu erau ruşi, majoritatea erau kirghizi, cu ochii oblici. Şi 
toată lumea era îngrozită, fetele, femeile... În momentul în care se vedea că vine un 
convoi, imediat se dădea alarma şi toată lumea se strângea ; fetele dispăreau şi rămâneam 
noi, bărbaţii chipurile, care... 

Ca vestimentaţie, ca dotări militare, cum se prezentau ? 

Domne, în privinţa armamentului n-aş putea să spun, că nu prea mă pricepeam. Dar 
mă uitam şi eu şi vreau să vă spun că am văzut câteva femei, câteva rusoaice la cârciuma 
din Bran care şi-au scos cizmele. Erau cu picioarele goale în cizme... 


Rudimentari... 
Da, foarte rudimentari. Şi chestia asta, cu ceasurile, a devenit bancul zilei în 
Bucureşti. 


Davai ceas ! Apropo de lucrul acesta, voiam să vă întreb dacă aţi intrat în contact 
cu trupele germane, atât timp cât au fost prezente în România. 

Da, indirect. Servitoarea noastră, bucătăreasa, avea drept amorez un soldat, Fritz. 
În momentul când s-a petrecut 23 august a fost o dramă, că Maria era cu ochii cât 
cepele: „Pleacă Fritz! Ce mă fac eu fără Fritz? !”. 

Acum să-ţi spun altă latură; asta e o greşeală pe care noi am făcut-o. Soţul mamei 
mele era director pe partea mecanică la Ford România. Era foarte bun, fiind pasionat 
de mecanică. Şi Ford a făcut nişte ateliere mobile pe care le trimitea pe front, până în 
linia întâi, ca să repare maşinile. Şi la un moment dat, la Odessa, s-a deschis un mare 
atelier Ford. Şi maică-mea a plecat cu tatăl meu, ca infirmieră. S-a înscris în Crucea 
Roşie, unde era generalul Mardaref, ruda noastră, iar Crucea Roşie a trimis-o la Odessa. 
Mama mea a stat trei săptămâni la Crucea Roşie, după care şi-a dat demisia, s-a întors 
în Bucureşti şi a lucrat ca infirmieră pe cont propriu ; a spus că e o curvăsăraie! Acolo 
a făcut tifos exantematic, s-a ras în cap... Şi soţul ei era director la fabrica de la Odessa, 
care era amplasată într-o fostă fabrică de aparate de cinematograf. Şi acolo au căutat un 
şofer şi au găsit un bătrân de vreo 50 şi ceva de ani, Mişa. În ziua în care a fost atentatul 
la clădirea comandamentului, trebuia să fie la o anumită oră la comandament. Şi Mişa, 
din Odessa, a greşit drumul, s-au rătăcit şi asta i-a salvat... 

Ei au luat-o drept o întâmplare până la plecarea din Rusia. Când a fost să plece din 
Rusia, la repezeală, cu ultimele trenuri, a venit Mişa plângând la soţul mamei mele şi 
la mama şi le-a spus: „Dacă eu rămân aici, comuniştii mă omoară! Luaţi-mă cu voi! ”. 
Şi l-au luat, l-au adus în Bucureşti şi locul lui Fritz a fost luat de Mişa. Ceea ce m-a 
surprins, copil fiind, este că acest Mişa stătea ascuns în pod şi ieşea doar noaptea, când 
se plimba puţin pe stradă. Încă n-avea acte, n-avea nimic. Trebuia să se ocupe ai mei, 
să-i facă acte, dar au venit ruşii. Încă înainte de 23 august ştia exact ce se întâmplă: că 
ruşii sunt la laşi şi că avansează. Şi când au intrat ruşii în Bucureşti, Mişa a dispărut. 
Ca la două săptămâni să se oprească o maşină în faţa casei, iar Mişa să coboare din 
maşină îmbrăcat în uniformă de maior, cu pâini şi cu scrumbii! A venit la noi şi-a reluat 
legăturile cu Maria şi i-a mulţumit mamei mele şi soţului ei că l-au salvat. „Eu v-am 
salvat viaţa când v-am luat, pentru că dacă vă duceam la comandament... Eu nu mă 
rătăcesc în Odessa, pentru că m-am născut în Odessa. Dar am făcut-o special, ca să vă 
salvez. Şi v-am salvat! ” 


4. Probabil Socrate Mardare, născut la 11 noiembrie 1894 în Huşi, Vaslui. General, aghiotant 
regal, subşef al Marelui Stat Major între 1943 şi 1944. A fost arestat la 8 aprilie 1948 şi 
condamnat la 7 ani de închisoare corecțională. A executat pedeapsa în închisorile Jilava şi 
Aiud. A decedat la 9 februarie 1954 în închisoarea Aiud. Octavian Roske (coord.), Mecanisme 
represive în România. 1945-1989. Dicţionar biografic. M, Institutul Naţional pentru Studiul 
Totalitarismului, Bucureşti, 2005, p. 101 ; fişa matricolă penală din AANP. 

Deci el, practic, ştia de atentat ! 


Ştia de atentat, ştia toate chestiile astea ! Şi a fost la comandamentul sovietic, cu 
gradul de maior. Şi a durat un an de zile până când, într-o zi, a venit Maria plângând: 
„Pleacă Mişa! ”. Şi apoi a venit Mişa plângând şi ne-a spus: „Mişa kaput! ”. „Ce s-a 
întâmplat, Mişa?” „Sunt chemat...” „Şi ce?!” „Kaput!” Şi ne-a dat o scrisoare 
adresată fiului său, care era într-un colhoz de nu ştiu unde, dar pe care să n-o trimitem 
decât după şase luni de zile, pentru că el era sigur că va fi omorât în momentul în care 
se va întoarce în Rusia. 


Din ce cauză, pentru că au aflat episodul legat de comandament ? 


Nu, n-avea nicio legătură cu asta, din alte cauze. El spusese că, de fapt, toţi cei care 
se întorc... Vreau să spun că au venit în Bucureşti cel puţin vreo 40 de ruşi, de-ăştia, 
aduşi de familiile bune, de militari, ca să fie salvaţi. Mătuşa mea, sora bunicului meu, 
Agatha Paleologu, care era la Propagandă şi lucra cu madame Antonescus, avea şi ea 
nişte centre în care au botezat, biblioteci, ajutoare pentru femei... Şi în momentul în 
care a plecat, a adus o rusoaică tânără, o femeie foarte frumoasă, de vreo 30 de ani, 
Muşca Roth. Cred că era şi evreică. Şi ea a devenit turnătoare după ce s-a înfiinţat 
Securitatea, care l-a arestat pe Gil Antonescuf şi o serie întreagă... Deci ruşii s-au folosit 
de acest lucru şi au introdus spioni în ţară prin naivitatea noastră. Şi cred că erau mulţi. 


Oamenii aveau senzaţia că fac un lucru bun, că salvează pe cineva, dar de fapt nu 
erau decât infiltrări. 

Fugim de la una la alta... 

Să revenim la momentul septembrie 1944. Cum s-a reluat cursul vieţii dumneavoastră ? 


Eu eram sportiv, eram campion de box, campion de haltere, campion de lupte. Şi 
liceul nostru, „Sfântu Gheorghe”, care era liceu particular pe Calea Victoriei, fusese 
bombardat şi avariat. Şi atunci directorul şi proprietarii au luat legătura, ca să continuăm 
liceul la „Cantemir”. Încă nu se începuse cu autobiografiile, dar era o atmosferă de 
panică, pentru că bunicul meu, care era ziarist, ştia toate chestiile astea. La noi în casă 
veneau Păstorel Teodoreanu”, Cezar Petrescu, Ovid Densuşianu... Şi la o masă în care 
erau toţi se discuta politică şi se spunea: „Domne, ne aşteaptă o jale până când vor veni 
americanii ! ”. Pentru că toţi mai sperau că această situaţie reprezintă un provizorat. Mă 
rog, după aceea au fost oameni care şi-au dat seama, dar în perioada asta cel mai pesimist 


5. Maria Antonescu (1892-1964). A fost arestată împreună cu mareşalul Antonescu la 23 august 
1944 şi închisă 20 de luni la închisoarea moscovită Lubianka şi la Malmaison. A fost internată 
administrativ în 1950 pentru 24 de luni, decizie mărită ulterior cu alte 60 de luni. În fişa 
matricolă penală este menţionată doar prima perioadă a reţinerii, la Mislea. Pedeapsa trebuia 
să expire la 10 august 1958. În 27 octombrie 1954 a fost ridicată de Securitate şi depusă cu 
domiciliu obligatoriu la Lăteşti, în Bărăgan, unde a stat până la 18 august 1964, când s-a 
internat în spital. A murit două luni mai târziu, la 22 octombrie. Cicerone Ioniţoiu, Victimele 
terorii comuniste... Dicţionar A-B, p. 70; Remus Petre Cârstea, Zicu Ionescu, Martiri argeşeni 
şi musceleni. 1939-1989, Tiparg, Piteşti, 2006, p. 64; fişa matricolă penală din AANP. 

6. Virgil „Gil” Antonescu, născut la 5 decembrie 1909 în Bucureşti. A fost arestat la 27 octom- 
brie 1949 şi condamnat la 10 ani de temniţă grea. A executat pedeapsa în închisorile Poarta 
Albă, Valea Neagră - Peninsula, Jilava şi Aiud. A fost eliberat la 13 aprilie 1957. Informaţii 
din fişele matricole penale din AANP. 

7. Vezi nota 70, p. 79. 

individ dădea termen de maxim un an de zile până să vină americanii. Cu toate acestea, 
bunică-meu n-a avut încredere. El a fost arestat de două ori şi a fost în procesul ziariştilor. 
Era foarte bun prieten cu Cezar Petrescu, care în timpul rebeliunii a fost ascuns la el. 
Dacă suna cineva la uşă, se băga şi stătea sub pat, fiindcă-i era frică să nu-l împuşte 
legionarii. Şi când a fost chemat Cezar Petrescu să dea declaraţii, a dat nişte declaraţii 
care n-au fost prea favorabile bunicului meu, pentru că s-a întors de acolo şi i-a spus: 
„Jaqulică, iartă-mă, dar m-au şantajat cu vila de la Buşteni şi ştii că eu dacă nu am vila 
asta, nu pot să scriu... Dar să ştii că asta nu va dura; îţi garantez eu că peste un an de 
zile o să fii directorul ziarului meu”. Însă toți prietenii au fost scandalizaţi de atitudinea 
lui Cezar şi s-au mai rărit vizitele. Dar bunicul meu a fost arestat cam şase luni şi după 
ce s-a întors s-a îmbolnăvit şi la un an de zile a murit de cancer la stomac... 

Aşa. Şi datorită sportului eram foarte cunoscut. Atunci se punea problema sportului 
profesionist : toţi profesioniştii să fie daţi afară din sport! Eu eram amator, nu eram 
profesionist; toate astea le-am practicat ca amator. Dar în sport era un evreu care se 
numea Albu Marin, un jidan foarte parşiv şi care se ducea la toate sălile de gimnastică 
şi recruta. Atunci toţi foştii boxeri, sau foştii luptători aveau săli particulare, era o 
mulţime : [Marcu] Spacov avea o sală de gimnastică, Panaitescu Zigotto... Fiecare 
închiria câte un subsol, undeva, şi avea o sală de gimnastică în care deveneai membru. 
Te înscria, te antrena şi dacă erai bun, luptai şi promovai. Şi acest Albu era peste tot şi 
recruta tineri. Eu avusesem câteva conflicte cu el, că, de exemplu, m-a pus să boxez cu 
un oarecare Hana. Era un ţigănuş pe care ştiam că o să-l bat şi m-am dus la el: „Mă, 
Hana, de ce să boxezi cu mine ?”. „Aşa trebuie, că aşa mi-a spus.” Am boxat şi l-am 
terminat. Buză era un boxer foarte bun, care fusese campion naţional, dar atât l-a forţat 
în meciuri cu oameni mai puternici ca el, că la 21 de ani, când am fost recrutaţi, ne-am 
întâlnit în armată şi era complet sonat! Dacă-l luai prin surprindere nu ştia cum îl 
cheamă... 


De la lovituri... 

Da. Şi acest Albu Marin a venit la mine şi mi-a spus: „Uite ce e, tu eşti un sufletist, 
te ştiu”. Avusesem nişte conflicte cu el. „Uite ce e, Chirtop” - care era un antrenor de 
lupte foarte bun, mai în vârstă - „este la Brăila şi e muritor de foame, c-a fost dat afară 
din sport şi n-are nici pensie, n-are nimic. Vreau să facem un turneu, să-l ajutăm. Eşti 
de acord să participi? ”. „Sigur că da, vreau să-l ajut pe Chirtop!” „Eh, bun, plecăm 
şi facem un turneu.” Şi mergem prin diverse oraşe, iar în final ne oprim la Brăila, unde 
el îmi dă banii: „Hai, că tu eşti prietenul lui Chirtop, uite, s-au strâns atâţia bani”. Îmi 
dă adresa, mă duc la nea Jan şi-i spun: „Uite, nea Jane, am strâns...”. „Cu cine ai 
strâns?” „Păi, am făcut un turneu...” „Cu cine?” „Cu nea Albu.” „Nenorocitule! 
Te-ai nenorocit! Nu-ţi dai seama ce-ai făcut? ! Ăsta te bagă la profesionişti, c-ai făcut 
un turneu şi-ai luat bani! ” Şi-ntr-adevăr, aşa a fost. 

Asta în ce an se întâmpla ? 

În '46, după Petru Groza. Bodnăraş era responsabil cu sportul popular şi era 
preşedintele comisiei. Şi din cauza asta am fost dat afară din sport, natural, publicat în 
ziar şi imediat după aceea am fost dat afară şi din liceu. 

Ce-aţi făcut după toată această tevatură ? 

Era perioada în care ruşii intraseră în Bucureşti. De exemplu, pe Aleea Alexandru, 
unde aveau rudele mele casă, venea un civil cu un maior rus care se uita pe afară şi 

spunea : „Casa asta, casa asta, casa asta! ”. Apoi venea şi spunea: „În 24 de ore vă 
luaţi lucrurile şi plecaţi ! ”. Dar cum puteai să iei mobila dintr-o casă în 24 de ore?! 
Majoritatea plecau cu valize, cu îmbrăcăminte, cu ce aveau mai de preţ; mobilă, numai 
câteva piese, dacă găseai o cameră liberă. Şi în perioada asta m-am ocupat cu evacuarea. 
Nu făceam faţă să scoatem rudele ; trebuia să găsim camioane... Mai erau încă parti- 
culari, pentru că era încă perioada intermediară, când Poliţia încă nu era Securitate. 

Şi apoi ruşii au vrut să deschidă fabrica Ford, dar ei au refuzat să colaboreze şi n-a” 
vrut să deschidă fabrica. Toţi cei din personalul de acolo au primit de la americani o 
scrisoare, să se prezinte împreună cu directorul la nunțiul papal din România. Şi s-a dus 
şi soţul mâmei mele, împreună cu vreo 14 oameni de la Ford. Nunţiul papal tocmai 
atunci se șchimbase ; fusese un italian şi acum era un irlandez (sic! ), Patrick O'Hara?. 
Şi el le-a spus: „Uite, se va înfiinţa Ajutorul Catolic American şi avem nevoie de mult 
personal. Vreţi să lucraţi acolo ? ”. Şi au fost de acord. Lucien Greceanu a fost preşedintele 
Ajutorului şi acest Ajutor Catolic s-a utilat: s-au adus trei camioane Mack, de 8 şi 10 
tone, şi cu astea se mergea unde era nevoie. Greceanu era mai fricos, dar noi lucram pe 
sub mână, peste el. De exemplu, unul dintre şoferii de camion era pictorul C.C. Constan- 
tinescu?, cumnatul lui Greceanu. Era căsătorit cu sora nevestei lui Greceanu, care era 
din familia Romalo. Şi Tică Constantinescu semna Ali Baba, fiind recunoscut că picta 
în special în Dobrogea, turci, de-astea... Alţi şoferi erau Remus Ionescu”, fost ofiţer, 
director la Ford, Pufi Finţescu!, reprezentant la Ford Cernăuţi şi apoi în Bucureşti. Şi 
ne duceam la evacuări. De exemplu, pe domniţa Ileana noi am scos-o prin ţară, cu 
camioanele noastre. Furam lucruri de la Bran şi le aduceam la Bucureşti. Şi la acest 
Ajutor Catolic American am lucrat până în '48-'49, când a fost desfiinţat şi când au fost 
arestaţi toţi. 

Ce-aţi făcut din acel moment ? 

Deja eram pe lista neagră. Când a plecat domniţa Ileana ne-am dus cu camioanele 
la Bran, unde era fosta Poliţie. Şi era pază. Şi care era sistemul? În uşă, pe un scaun, 
stătea un poliţist cu picioarele pe un alt scaun şi se făcea că doarme. Şi noi, pe sub 
picioarele lui, trebuia să trecem saltele, geamantane, toate chestiile astea; el nu vedea 
nimica, dormea şi noi trăgeam! Şi aşa am încărcat trei camioane, dar unde să le 
descărcăm ? Mai era Liceul Pitar Moş, ţinut de călugăriţe, şi atunci călugărițele s-au 


8. Gerard Patrick Aloysius O'Hara (1895-1963). Nunţiu apostolic şi arhiepiscop de Savannah, 
reprezentant al Vaticanului la Bucureşti. A fost expulzat din România în 1950, ulterior numele 
său fiind implicat într-un proces care viza compromiterea statului papal. Cicerone Ioniţoiu, 
Victimele terorii comuniste... Dicţionar N-O, p. 184; http: //ro.wikipedia.org/wiki/Gerald_ 
Patrick_O%27Hara, accesat la 12 mai 2012. 

9. Constantin C. Constantinescu (Ali Baba, 1897-1967), pictor. 

10. Remus Ionescu, născut la 27 octombrie 1912 în Iaşi. A fost arestat la 4 mai 1950 şi condamnat 
la 3 ani de temniţă grea. A executat pedeapsa în închisorile Jilava, Poarta Albă, Valea Neagră — 
Peninsula şi Galeşu. A fost eliberat la 6 august 1953. Rearestat, a fost închis la Jilava şi eliberat 
la 14 ianuarie 1955. Informaţii din fişele matricole penale din AANP. 

11. loan Finţescu, născut la 12 februarie 1911 în Bucureşti. A fost arestat la 28 aprilie 1950 
şi condamnat la 3 ani de temniţă grea. A executat pedeapsa în închisorile Jilava, Poarta Albă, 
Valea Neagră - Peninsula şi Galeşu. A fost eliberat la 6 august 1953. Informaţii din fişele 
matricole penale din AANP. 

oferit să le depunem la ele. Dar şi la călugăriţe era aceeaşi figură : era un agent de pază 
şi totul se trecea pe sub picioarele lui. Natural că erau şi printre ăştia ciripitori care 
turnau, pentru că atunci când s-au scos lucrurile de la Pitar Moş au intervenit şi ne-au 
blocat. 

Fostul ministru Cuţarida, care era un om bătrân, Tică Constantinescu şi cu mine 
căram valizele la trenul de la Băneasa, unde era un şef de gară, Georgescu, care avea 
o mustață ca un ghidon de bicicletă şi care, cu tot riscul, a pus covorul roşu când a venit 
domniţa Ileana. După aceea l-au dat afară. Şi mă urc eu cu valiza în tren şi apar doi 
gealaţi, iar unul pune mâna pe mine. L-am pocnit imediat, a căzut jos, iar celălalt: 
„Aoleo, băiatu” lu’ conv’ Titi! ”. Aşa îi spuneau tatălui meu, Titi. Cel căzut şi-a revenit 
şi s-a sculat: „Mă, ăsta-i băiatu' lu’ conu” Titi! Mă, băiatule, lasă-le aicea şi pleacă, 
mă, că te bagă ăştia! ”. Puteau să mă aresteze atunci, dar m-au recunoscut, pentru că 
mai persistau relaţiile. De exemplu, în liceu am vrut să mă înscriu în Frăţiile de Cruce 
şi am şi făcut-o. Şi taică-meu a trimis un agent: „Măi, interesează-te cine e la Frăţii, 
ce fel de oameni sunt”. Şi-a venit ăla şi i-a spus: „Măi, doi dintre ăia care sunt şefi 
acolo sunt homosexuali şi s-au băgat special, ca să profite”. „Dă-ţi carnetul înapoi şi o 
să-ţi găsească Costică (era un agent care se ocupa de mine, probabil) unde să te înscrii.” 
După aceea a venit rebeliunea şi nu m-am mai înscris. 


Dar era adevărat ce a spus agentul ? 

Asta a spus. Unul era cunoscut cu antecedente undeva, în provincie, pe Valea 
Prahovei, nu ştiu unde spuneau ei că a avut de-a face cu justiţia pentru chestia asta. Şi 
despre sălile de gimnastică taică-meu mi-a spus: „Te înscrii, faci ce sport vrei, numai 
să faci amatorism, nu profesionism”. Şi am făcut şi scrimă ca amator. Dar peste tot 
trimitea un agent să se informeze. 


Mai târziu, după rebeliune, după 23 august, n-aţi fost tentat să reluaţi legătura cu 
Frăţiile de Cruce ? 

Am fost şi am reluat-o cu unii pe care i-am întâlnit. Dar înainte de asta voiam să vă 
spun de doi ofiţeri de marină, Cucu Starostescu şi altul, care era medic. Şi mi-a zis: 
„Titi mi-a spus să facem tot posibilul să pleci în străinătate! A lăsat cu limbă de moarte 
că tu să pleci”. Şi Cucu Starostescu a vorbit şi cu maică-mea: „Trebuie să faci orice! 
Titi i-a aranjat posibilitatea să meargă...”. Nu cunosc detaliile. Şi se căuta un prilej ca 
eu să fiu trimis. Atunci era perioada foametei din '46. Primul vapor american care a 
sosit în România cu ajutor american se numea Andrew Stevenson şi era un vapor de 
10.000 de tone încărcat cu ajutoare. Şi s-a făcut o delegaţie care să recepţioneze. Natural 
că intervenise deja Ministerul Sănătăţii, care a spus „da, suntem de acord, dar trebuie 
să fie un delegat al Ministerului”. Şi a fost un oarecare domn Lăzăroiu, care era maleabil, 
mai mergea la ciubucuri, la chestii d-astea, care mai fraterniza cu noi. Şi în această 
delegaţie eram eu, Greceanu, maiorul Rosetti, Voicescu şi Mihnea Romalo. Şi stăteam 
în port pe un vagon, cu masă, cu tot serviciul, cu vagon-restaurant foarte bine organizat, 
plătit de Ajutorul Catolic American. Stăteam şi supravegheam descărcarea lucrurilor, 
care se trimiteau în diverse locuri din ţară, în Moldova în special. 

Se trimiteau haine ; am organizat centre în toată ţara. Am fost cu Bebe Ioaniţiu, care 
lucra tot pentru Ajutorul American, şi cu Remus Ionescu. Am fost în Dobrogea, la 
Cobadin, până când s-au revoltat mocanii, că ne luau drept americani. Noi spuneam că 

nu suntem americani şi ei spuneau că suntem americani. Şi pentru că începuse scandalul, 
am zis: „Domne, mai bine plecăm de aici ! ”. Şi am plecat cu Bebe... 


Vă întrebasem dacă aţi mai fost tentat să reluaţi legăturile cu Frăţiile de Cruce... 


Da, cu unii dintre ei. Cred că am luat legătura cu Dobrescu, cu care dup-aia m-am 
întâlnit în puşcărie, cu un oarecare Marinache Teodor!?. 


Eraţi conştient că Frăţiile de Cruce erau urmărite pentru că erau organizaţii de 
tineret ale Mişcării Legionare ? 

Da. Tot ceea ce făceam noi era urmărit. De exemplu, plecam la Oradea Mare cu trei 
vagoane şi trebuia să avem însoțitor, că se jefuiau vagoanele pe drum. Şi atunci mergeam 
doi sau trei stând în vagoanele de marfă. Şi făceam câte o săptămână, că ne băgau prin 
toate triajele. Şi făceam de gardă şi păzeam să nu se jefuiască. Dar Securitatea ne 
urmărea şi acolo. Ultima oară am fost la Iaşi. Chiar se desfiinţase Ajutorul, şi-n Triaj 
aveam trei vagoane cu lucruri pe care trebuia să le confişte la Minister. Până la urmă 
s-a hotărât ca depozitul să fie făcut la Ministerul Sănătăţii. Era o perioadă când puteai 
veni noaptea cu camionul, noaptea să încarci. Şi noi ziceam că nu ştie nimeni, dar... Şi 
cu aceste trei vagoane: „Domne, ce facem cu ele? Dau telefon la Iaşi”. Dau telefon la 
părintele Robu şi îi spun: „Uite, părinte, am trei vagoane. Pot să vin la laşi, să le 
descărcaţi la repezeală, fără să risc nimic ?”. „Sigur că da, vino la noi, n-avea nicio 
grijă!” După o săptămână ajung la Iaşi, în Triaj, dau telefon părintelui Robu care vine 
cu studenţi, începe descărcarea, iar pe mine mă ia cu maşina să mergem la Episcopie. 
Şi stăteam la masă, la Episcopie, când intră o maşină a Securităţii cu patru securişti 
înarmaţi. Vin direct la mine. Au fost foarte politicoşi, nu m-au ameninţat, n-au scos 
pistolul, numai au spus: „Sunteţi invitat până la sediu! ”. Cred că era în ultimele luni 
ale lui '48 sau la începutul lui '49. M-au dus la Securitate în laşi, unde era un maior 
Care s-a prezentat: „Maior Ceia”!3. Şi m-a înjurat de două ori: „Dumneata nu ştii că 
familia lamandi nu mai are ce căuta în laşi? Aţi dat declaraţie că nu veţi mai veni 
niciodată în laşi şi acum te întorci? !”. 

Şi cât v-au ţinut acolo ? 

M-a ţinut o zi şi-o noapte. Şi-a zis: „Te urci în primul tren şi pleci! Te ducem noi”. 
„Am bilet de avion. Bun, stai aici, iar mâine...” Nu m-am mai dus la Episcopie, n-am 
mai văzut pe nimeni. M-au dus la aeroport, m-am urcat în avion şi mi-a zis: „Dacă te 
mai găsesc o dată în laşi, nu mai... !”. Ulterior am stat cu el în puşcărie. Aurel Ceia... 


V-au bruscat în noaptea aceea ? 
Nu, nu, foarte puţin. Doar m-a înjurat un pic şi m-a îmbrâncit. Şi după ce am plecat 
din laşi, au început arestările. Nunţiatura a plecat. Cu trei luni înainte noi a trebuit să 


12. Teodor Marinache, născut la 15 septembrie 1925 în Malu, Ialomiţa. A fost prevenit la 
16 august 1956 şi condamnat la 2 ani de închisoare corecțională, pedeapsă suspendată conform 
decretului 421/1955. A fost închis la Jilava. A fost eliberat la 12 februarie 1957. Informaţii 
din fişa matricolă penală din AANP. 

13. Aurel Ceia, născut la 3 iunie 1920 în Vărădia, Caraş-Severin. Maior de Securitate, a fost în 
fruntea Direcţiei Regionale de Securitate Iaşi încă de la înfiinţare (1 septembrie 1948). A fost 
arestat la 8 februarie 1950 şi condamnat la 12 ani de temniţă grea. A executat pedeapsa în 
închisorile Jilava, Aiud, Ocnele Mari şi Timişoara. A fost grațiat de restul pedepsei şi eliberat 
la 14 iunie 1956. Florica Dobre (coord.), Securitatea..., |, p. 17 ; fişa matricolă penală din AANP. 

plecăm din ţară, iar întâi a fugit Greceanu. Ruşii se ocupau şi ei să scoată oameni din 
ţară, contra cost, iar Lucien Greceanu, cu familia, cu soţia şi doi copii, au fost scoşi 
de ruşi cu un camion în care l-au dus până la Viena îmbrăcat în uniformă rusească, cu 
acte în regulă. Nu ştiu câţi bani au luat pentru chestia asta, dar apoi a căzut această 
reţea a ruşilor, n-a mai funcţionat, iar noi a trebuit să plecăm prin Legația Franţei. Şi 
ne-a aranjat plecarea colonelul Parisot!*, ataşatul militar al Franţei. Noi eram un lot de 
vreo opt: Remus Ionescu cu soţia, Nicuşor Popescu cu maică-mea, cu soţia, Pufi 
Finţescu singur, eu şi alţii... Şi, printre altele, ne-a spus Parisot: „Cu voi o să meargă 
şi domnul Mărgineanu cu soţia, aveţi grijă de el! ”. Despre Mărgineanu se spunea că ar 
fi fost şeful Intelligence Service-ului aici. „Şi mai merge o doamnă de vreo 50 de ani, 
care este pensionară, de la Telefoane.” Probabil că doamna asta făcea spionaj, pentru 
că s-a sinucis pe drum cu cianură. Aşa: „Şi veţi trece, iar la Pancevo, la ora patru 
dimineaţa, când vă trec călăuzele, pe şosea vă va aştepta o maşină a Legaţiei Franţei, 
care vă va aduce la Belgrad şi vă va trece mai departe”. Am trecut şi am ajuns la 
Timişoara. Era noapte şi eram toţi încărcaţi cu valize, cu haine groase, iar călăuzele 
ne-au spus: „Domne, sunt de mers vreo câţiva kilometri prin arătură, târâş pe burtă! 
Nu faceţi turism, luaţi-vă ce aveţi de valoare, să fiţi cât mai uşori, că dincolo o să vă 
descurcaţi”. Şi maică-mea şi-a lăsat haina de blană, ceilalţi şi-au lăsat valizele şi au 
pornit cu bani, cu bijuterii şi cu ce aveau pe ei. Am trecut, am ajuns şi ne-au arătat 
călăuzele : „Gata, de acolo e şoseaua”. Am ajuns până-n șanțul şoselei şi nicio maşină, 
nimic! S-a făcut patru, s-a făcut cinci şi pe la şase a început să circule lumea, dar 
natural că ei erau obişnuiţi. Ne-au văzut, a venit imediat o patrulă, ne-a luat, ne-a 
încărcat într-o maşină şi ne-a dus la Pancevo, la închisoare. Era o închisoare de drept 
comun, în care bărbaţii şi femeile stăteau împreună, amestecați. Acolo ne-au băgat într-o 
celulă şi ne-au lăsat o zi. A doua zi, la două noaptea, ne-au scos la interogatoriu. 
Interogatoriul se făcea noaptea : te scoteau în curte, unde era o masă la care stăteau 
anchetatorii cu câini-lupi. Trebuia să stai cu mâinile ridicate, iar dacă lăsai mâna jos, 
câinii imediat te hăpăiau ! Aşa te plimbai patru-cinci ore, în cerc, până-ţi venea rândul. 
Dacă nu-ţi venea rândul, iar aşteptai până a doua zi, noaptea. 
Cum vă anchetau, aveau translator ? 
Aveau translator, dar erau mulţi dintre ei care vorbeau perfect româneşte. 


Despre ce v-au întrebat la anchetă ? 

Tot felul de lucruri: De ce plecăm? Unde plecăm? Cine ne-a spus? Cine ne-a 
adus ? Ce am lucrat? Ce probleme avem ? Atunci erau probleme cu Iugoslavia lui Tito 
şi, de exemplu, în celula în care am stat am găsit nişte inscripţii: „Voi fi predat la Cluj, 
la securişti, la români”, „Au împuşcat pe cutare”. Semnături, chestii... De două ori au 
împuşcat pe cineva, dar nu de la noi, că mai erau şi alte cercuri care ieşeau la anchetă. 
Şi i-au împuşcat acolo. 

Au împuşcat dintre transfugii care erau deţinuţi acolo ? 


14. Henri Serge Parisot (1909-2010), colonel, ataşat militar şi aeronautic francez în România între 
1948 şi 1950. Alina Ilinca, Liviu Marius Bejenaru, „Aventurile unui ataşat militar francez în 
România populară”, în Studii şi materiale de istorie contemporană, serie nouă, vol. IV, 2005, 
pp. 103-124; http ://boulognebillancourt. fr/cms/images/pdf/BBI/2010/mars/carnet.pdf, accesat 
la 13 mai 2012. 

Da, pe unii despre care aveau cunoştinţă că dăduseră informații despre ei la români. 
Eraţi acolo în momentul în care i-au împuşcat ? 


Da. Am auzit o bubuitură şi am văzut cum unul a căzut jos şi cum l-au luat, târât 
de picioare... 

S-au purtat brutal sârbii cu dumneavoastră ? 

Destul de brutal. Erau contradictorii, pentru că erau unii care se purtau foarte frumos, 
iar alţii erau nişte brute. Cred că n-aveau o directivă, era după firea omului, pentru că 
după vreo săptămână ne-au spus: „S-au încheiat actele, mâine veţi fi predaţi la români”. 
Şi ne-au încolonat, sub comanda unui ofiţer şi cu nişte santinele. Ei ne confiscaseră tot 

găsiseră şi nu ne-au mai dat înapoi, dar n-au făcut percheziţii la pielea goală, iar 
femeile au avut nişte burtiere în care erau cocoşei. Eh, şi pe drum nevasta lui Remus 
Ionescu, care era mai tinerică, a vorbit cu acest locotenent căruia i-a spus: „Domne, 
uite ce e, noi avem nişte bijuterii, îţi dăm...”. Şi locotenentul, care vorbea româneşte, 
a spus: „Nu pot să fac nimic ca să vă ajut. Singurul lucru pe care pot să-l fac este să 
vă aduc într-un loc, treceţi graniţa şi vă las o oră să vă descurcaţi cum vreţi. Şi dup-aia 
eu trag în aer, ca să avertizez grănicerii români. Sunt obligat să fac asta, că sunt santi- 
nelele”. Şi, într-adevăr, ne-a dus şi ne-a dat drumul, dar pe drum doamna de la telefoane 
S-a sinucis. Probabil că a avut o cianură la ea, că atunci când trebuia să ne predea la 
grăniceri a căzut jos. 


Dar ce credeţi că a împins-o la acest gest ? 

Nu ştiu. Probabil c-a avut un rol, ceva important, că ne-a recomandat-o Parisot şi a 
spus să avem grijă de ea. Oricum, de acolo am gonit fiecare ca nebunii. După vreo două 
ore, când am văzut că nu ne prind, a trebuit să ne dăm seama unde mergem, că eram 
zăpăciţi. Şi ne-am împărţit în două: un grup cu maică-mea, cu Mărgineanu şi alţii, iar 
un grup cu mine, cu Remus Ionescu, cu nevasta, cu Finţescu. Şi am plecat, iar Remus 
Ionescu spunea: „Mă, eu sunt ofiţer de artilerie şi pot să mă orientez, luaţi-o după 
mine ! ”. Şi am luat-o după el. Am mers o zi jumătate ca să ne dăm seama că ne-am 
întors în acelaşi loc de unde am plecat! Până la urmă am scăpat, iar cei care au ajuns 
la Timişoara, maică-mea, Mărgineanu, au ajuns la călăuze, care s-au purtat foarte corect, 
le-au dat tot ce au avut, haine, bani. 

Români ? 

Români. Când mi-a povestit maică-mea, a zis: „Şi eu am rămas uimită. Nici nu 
voiam să mergem la ei, că ziceam c-o să ne dea în cap. Dar n-am avut încotro şi am 
ajuns la ei. Ne-au dat toate lucrurile şi au fost foarte corecţi”. 


Bun. Şi dumneavoastră unde aţi ajuns ? 

Am ajuns la Bucureşti, am revenit acasă, iar totul a fost normal, nu s-a sesizat nimeni. 
Şi a doua zi s-au dus la Parisot, cu scandal, iar Parisot s-a scuzat: „Aoleo, vă rog să 
mă scuzaţi, am avut o petrecere, un banchet şi am uitat să anunţ”. Ulterior Parisot a fost 
judecat de franţuji pentru colaborare cu sovieticii... 

Şi acum am rămas aici, am reluat legătura cu Cucu Starostescu şi cu ceilalţi. Printre 
altele, maică-mea l-a convins pe Greceanu să vorbească cu comandantul vasului, să mă 
bage şi pe mine, să plec. Şi Greceanu a promis, dar nu ştiu ce a făcut, dacă a vorbit... 
Cert este că la Ambasada americană era ataşat naval un căpitan, Carp, pe care noi l-am 
luat drept român. Şi toţi ne-am bucurat că e român, dar el ne-a zis: „Domne, nu sunt...”. 

Noi am vrut să verificăm şi odată, când era cu spatele, unul din noi a strigat: „Vezi, 
cade ! ”. Măi, nimic n-a mişcat! Şi ne-am dat seama că nu este român. Eh, şi acest Carp 
a venit la Constanţa. Şi într-o seară, după cină, Carp vine la mine şi-mi spune: „Vreau 
să vorbesc cu tine”. Vorbea perfect româneşte ! Am rămas cu gura căscată... „Nu rămâne 
cu gura căscată, simulează că nu se întâmplă nimic, că vreau să-ţi spun ceva. Să nu cumva 
să faci prostia să pleci cu acest vas, pentru că Greceanu nu a vorbit cu comandantul, a 
vorbit cu nişte marinari. Ăştia te vor lua, te vor face poştă pe drum şi te vor arunca în 
mare. Ăsta este sfârşitul tău, să mori înecat dacă pleci! Refuză! Chiar dacă Greceanu-ţi 
propune, refuză ! N-am vorbit cu tine, nu ştii nimic. Adună-mi nişte băieţi buni şi o să 
stau de vorbă cu voi la Bucureşti. Dacă vrei, dacă insişti, eu pot să fac...” Dar am văzut 
că nu are tragere de inimă şi că îi este frică şi a rămas aşa, a căzut chestia cu vaporul. 

La Ambasada americană mai erau doi sau trei; era Mihnea Romalo, era Andrei 
Noica, călăreţul, iar pe Alex Vlasopol l-am adus eu. Toţi am luat legătura cu Carp şi 
prima oară ne-am întâlnit la mine acasă. Şi ne-a spus: „Măi, vreau să vă spun că voi, 
românii, trebuie să vă pregătiţi pentru ilegalitate. Dar în România nu ţine ilegalitatea, 
pentru că la voi dacă dimineaţa spui cuiva «să nu spui la nimeni», până după-masă ar 
afla încă 15, tot aşa, «să nu spună la nimeni»! Eu mai stau o lună aici şi înainte de a 
pleca vreau să vă dau câteva indicaţii. Dacă aveţi încredere în voi şi în nişte oameni, 
mergeţi mai departe, dacă nu, înmormântaţi-o şi tăceţi din gură, pentru că riscaţi. Eu 
nu risc nimic, pentru că eu am plecat într-o lună de zile şi chiar dacă astăzi mă toarnă 
cineva, nu poate să-mi facă nimic. Dar cu voi s-a terminat din momentul de faţă, dacă 
sunteţi de acord. În primul rând trebuie să vă antrenați memoria, să nu reţineţi nume”. 
Ne-a instruit să formăm un fel de reţea şi apoi ne întâlneam. Odată ne-am întâlnit în 
Cişmigiu, o dată la sala de gimnastică a Nunțiaturii... Ne-am întâlnit de vreo 14 ori, în 
majoritate la sala de gimnastică a Nunțiaturii. O'Hara era un malac, avea 100 de kilo- 
grame şi făcea box ; făcea gimnastică şi boxa împreună cu secretarul lui, monseniorul 
Kirk!5, care era slab ca un ţâr. 

În fine, mai departe am vorbit cu doi marinari care mi-au spus: „Măi, se apropie 
recrutarea. Voi aranja în aşa fel încât să fii recrutat la Marină. Şi acolo o să îţi spun eu 
cu cine să iei legătura...”. Şi într-adevăr, am fost recrutat la Marină şi am ajuns la Galaţi, 
unde m-am întâlnit cu un grup de bucureşteni: Buză, Hana, toţi cei care făcusem sport. 
Şi aici am întâlnit vechile mentalități din armata română, cu gradatul care e şef şi toate 
astea... Şi ne pune unv’ să spălăm pe jos. Spălăm, nu-i convine, dă cu piciorul, răstoarnă 
găleata, după care ia şmotru ăla” de spălat pe jos şi mi-l trânteşte în faţă. Atunci i-am 
dat doi pumni şi l-am lămurit! Şi ne-a băgat la carceră, iar noi cu scandal: toţi 
bucureştenii ne-am revoltat! Şi atunci comandantul a spus: „Lasă că vă liniştesc eu!”. 
Şi pe toţi ne-a trimis la Sulina, într-un fost baracament german, distrus, fără geamuri, 
fără nimic. Ne aduceau cafeaua dimineaţa, până ne-o servea... prindea crustă de gheaţă ! 
Pâinea era piatră... Eh, şi îmi aranjase Cucu Starostescu o autobiografie: „Măi, tu vei 
spune că te cheamă Iamandi”. Am luat nişte lecţii: că maică-mea a fost spălătoreasă la 
familia lamandi, a regulat-o fiul stăpânului şi a rămas însărcinată cu mine. Şi acum, 


15. John C. Kirk (1912-2004). Secretarul Nunțiaturii Apostolice din Bucureşti. A fost expulzat din 
România în 1951. Cicerone Ioniţoiu, Victimele terorii comuniste... Dicţionar H, I, J, K, L, p. 277; 
http : //www.legacy.com/obituaries/onlineathens/obituary.aspx ? n =john-columbus-kirk-jack& 
pid = 1798422&fhid = 3810, accesat la 13 mai 2012. 

după 23 august, a vrut să-i dea în judecată, m-au recunoscut şi mi-au dat numele de 
Iamandi. Nişte minciuni cam trase de păr... Eh, şi pentru chestia asta sunt băgat în 
şcoala regimentară de la Sulina, ca analfabet ! 


Cât a durat stagiul militar ? 

Trebuia să dureze doi ani, apoi s-a prelungit la trei ani şi apoi la patru ani, la Marină. 
Dar n-am făcut perioada astă, pentru că am dezertat înainte... 

Când aţi dezertat ? ! 

Eh, în '51 sau '52, nu mai ştiu. Trebuia să ne eliberăm, după care a venit chestia 
asta, cu prelungirea stagiului militar încă un an. Şi atunci au început nişte nemulțumiri 
şi-au apărut înscrisuri prin WC: „Moarte lui Bodnăraş! ”, „Jos comunismul”, „Nu 
vrem armată la...”. Şi au început anchete, să se descopere cine a scris. Ne-au adunat 
într-o sală unde ne-au dictat o pagină. Şi apoi ne-au luat scrisul şi au venit ofiţerii de 
la informaţii. Dar nu m-au găsit... că unul dintre cei care au scris am fost eu. 

Spuneaţi că aţi dezertat. Când aţi dezertat ? 

Aşa. După afacerea asta nu mai puteam folosi closetele, pentru că se sigilau ca să 
nu mai apară scris. Apoi s-a introdus alt sistem: se mergea cu grupa şi cu comandantul 
de grupă la comun! Sau: era acolo un câmp cu nisip şi fiecare îşi lua lopata Lineman 
şi-şi făcea... Şi ni s-a spus că ni se dă un concediu de 20 de zile. Şi în timp ce erau 
aceste anchete, îmi vine şi mie rândul la concediu. Plec în concediu, stau 20 de zile şi, 
când să mă întorc, mă întâlnesc cu un curier pe tren: „Bă, Iamandi, ce-ai făcut, mă?” 
„Ce să fac, mă? !”, „Mă, păi după ce ai plecat tu, a intrat ofiţerul de serviciu cu doi 
ofiţeri de la Informaţii, ţi-au luat valiza de sub pat şi nu ne-au spus nimic. Da’ am văzut 
că e groasă! Toate lucrurile tale, arma, cazarmamentul, tot ţi-au luat ăştia de la 
Informaţii ! ” Eu eram deja în trenul de Constanţa cu mai mulţi colegi, iar la prima haltă 
am coborât şi nu m-am mai urcat! Şi nu m-am mai prezentat, m-am întors înapoi la 
Bucureşti. 


V-aţi dat seama că urmau să vă aresteze... 

Categoric ! Eh, şi la Bucureşti... Aici începe. Am luat legătura cu maică-mea. Ea 
fusese scoasă afară din casă, i se dăduse o cameră la un evreu, pe strada Parfumului, 
în Dudeşti. El era membru de partid, un om foarte scârbos, dar nevastă-sa era o femeie 
foarte cumsecade. Şi maică-mea m-a băgat noaptea, clandestin, şi am stat la ea. Din 
mobila care-i mai rămăsese avea o oglindă luată de la un dulap mare, vechi, pe care o 
pusese într-un colţ al camerei. Şi ziua mă băgam după oglindă şi stăteam în colţ, acolo, 
iar seara mai ieşeam. Maică-mea mai lucra. 

De fapt, noi am avut un foarte mare noroc, că am avut o bunică născută Tacu, mama 
mamei mele, care a avut cinci fete. Două au rămas în ţară şi trei au plecat. Pentru că 
aveau talent la muzică, le-a trimis de copile, la 17-18 ani, în Italia, să înveţe canto, însă 
niciuna n-a ajuns mare cântăreaţă, pentru că toate s-au căsătorit. Doar una dintre ele, 
Stela, a ajuns şi-a cântat la Scala, dar o singură dată, pentru că un conte, Branvila, care 
îi făcea curte, i-a pus o singură condiţie : să renunţe la scenă. A renunţat şi s-a căsătorit 
cu el, un mare bogătaş, multimilionar. Şi începând cu ocupaţia germană, până în '56, 
poate chiar '60, maică-mea primea de două ori pe an o sumă mare de franci elveţieni. 
Dar comuniştii i-o schimbau la un curs derizoriu, după cum voiau ei. Suma era însă 
atât de mare, încât trăia mama, sora ei şi bunica. Şi la un moment dat maică-mea s-a 

revoltat de bătaia de joc, pentru că schimba la mai puţin de jumătate decât cursul oficial, 
şi a spus: „Domne, eu refuz, nu mai primesc banii ! ”. Şi atunci au început cu ameninţări. 
Natural că nici ei nu-i convenea, a zis numai aşa, ca să obţină un curs mai acceptabil. 
Şi a reuşit. 

Dar între timp o luau la Securitate, pentru că eu eram fugar : „Cum, mamă denaturată, 
nu ştii unde ţi-e fiul? ! Toată lumea îl vede prin Bucureşti, numai dumneata nu ştii? ! ”. 
Că eu n-am rămas decât două zile în casa asta, că nu se putea sta acolo. Maică-mea 
pleca ziua din casă şi jidanu” avea chei; deschidea, intra după ea şi îi fuma ţigările, îi 
mânca din frigider... Nevastă-sa era foarte cumsecade, că i-a şi spus mamei: „Vezi, ai 
grijă, că Segal e un porc. O să se dea la tine”. Şi fiu-său a fost mare prin cinematografie. 


Mama dumneavoastră era chemată periodic la Securitate ? 


Da. Îi puneau ochelari... Odată au dus-o la gaura liftului, lăsând special să vadă c-o 
aruncă acolo: „Eh, acuma îl vezi? la spune, unde îl vezi? Că dacă nu, o să te duci jos! ”. 


Dumneavoastră unde v-aţi ascuns până la urmă ? 

Vă spun acum. A treia oară când ne-au evacuat din casă, eram pe strada Jean Texier, 
într-un bloc, la etajul trei. Acolo aveam două camere de serviciu, că ocupasem două 
apartamente. Şi mai era spălătoria, care n-a fost utilată niciodată. Când s-au confiscat 
toate lucrurile, ultima oară, a rămas spălătoria închisă cu un lacăt, de care n-au ştiut că 
e a mamei. Şi mama avea o prietenă în bloc, doamna Bălăceanu, care era crainică la 
Radio. Maică-mea s-a dus, mi-a aranjat o saltea acolo, nişte pături, ceva de mâncare, 
rămânând ca o dată pe săptămână să-mi aducă mâncare printr-un geam lateral. Eh, am 
stat eu trei zile nemişcat, dar după trei zile nu m-au mai ţinut balamalele şi am scos 
geamul din ţâţâni. De pe geam trebuia să mă urc pe acoperiş, făceam echilibristică, 
ajungeam la chepengul de la pod, intram în pod şi coboram în casă. Alături erau clădirile 
ocupate de ruşi, cu santinele. Când făceam exchibiţia asta mă uitam în jos la santinelă. 
Eh, şi am luat legătura cu nişte tineri pe care-i cunoşteam şi unul dintre ei s-a oferit să 
mă ajute. Am dormit câteva nopţi la el, după care el s-a mutat, a închiriat o mansardă 
de la doctorul Schiau, maică-sa fiind soră de radiologie. Şi în această mansardă locuiam 
amândoi. Şi am stat acolo până-n aprilie '56, când am fost arestat. 


Cu ce v-aţi ocupat în această perioadă ? 

Cu ce m-am ocupat? Muncă necalificată, hamal, salahor... Tot felul de treburi 
d-astea. Am mai lucrat la Combinatul Fondului Plastic unde era director un fost legionar, 
Dan Parocescu. Şi fiind foarte bun prieten cu nepoata lui, m-a angajat acolo. 


Între timp v-aţi creat o identitate falsă, aveaţi acte false ? 
Da, aveam vreo patru buletine ! Radu Valentin, Iliescu Valentin, Marinache Teodor... 
Astea sunt cele mai uzuale pe care le foloseam. 


Cine v-a procurat actele ? 

Şi aici e o poveste... Aveam relaţii, pentru că aveam un grup la Facultatea de 
Cinematografie şi un grup la Facultatea de Istorie. Secretar de partid era un oarecare 
Rosenzweig, un evreu. Ceva cu „Rosen”, pe care l-au descoperit ei că înainte a avut 
magazin şi fusese patron. Şi îl şantajau cu chestia asta, iar el ne dădea informaţii; ne 
spunea când au venit listele cu cei care trebuie daţi afară. Erau nişte mentalități 
copilăreşti. De exemplu, erau daţi afară în timpul examenelor şi atunci întârziam listele 
până când terminau oamenii să-şi dea toate examenele, ca să fie în regulă şi să se poată 

întoarce din nou la facultate după ce erau daţi afară. Ne închipuiam că lucrurile se vor 
aranja. Ce copilărie, domne... Câtă muncă depuneam : „Domne, cum facem ? Aranjează 
să treacă în grupa cutare, să dea examen înainte, să nu piardă anul”. În zadar! Era un 
coşmar, îţi dai seama, să ajungi student şi să fii dat afară... Erau drame cu plânsete, cu 
bocete, cu sinucideri... Perioada asta este atât de puţin cunoscută, atât de puţin se 
vorbeşte despre ea! Prin ce a trecut acest tineret, prin ce-au trecut familiile... Când 
omului, preşedinte de companie, director într-un minister, avocat, militar, preot, i se 
spunea: „Gata! Mâine ai terminat-o! ”. Şi nu-ţi spunea nimeni nici ce drepturi ai, nici 
că ai pensie, nici nimic. Pur şi simplu erai dat afară şi rămâneai şomer. Şi dacă trebuia 
să-ţi cauţi de lucru, începea autobiografia. Şi dacă spuneai în autobiografie „am fost 
cutare”, gata, s-a terminat, nu mai pupai un serviciu, erai sortit şomajului ! 

Bun. Ce se întâmplă? Erau studenţi care aveau viză de flotant. Şi la câteva luni se 
strângeau „birourile populaţiei” şi se ducea un delegat cu ele, la poliţie, să le dea viza 
de flotant. Şi când s-a dus unul dintre băieţii noştri, din dulap au „dispărut” patru „biroul 
populaţiei”. Şi aşa de bine era falsificat actul, încât am fost arestat sub numele de 
Marinache Teodor sau Radu Valentin. Nici n-au crezut că e falsificat! 


Dar până să vă aresteze, nu v-a legitimat nimeni ? 


Ba da, de multe ori. N-am avut o viaţă liniştită, n-am fost un ins care să stea cuminte 
în casă, să se ascundă. În perioada asta, fiind fugar, de două ori am făcut manifeste cu 
un grup de studenţi şi le-am răspândit în oraş. În ziua în care am rămas fugar şi când 
am plecat din podul unde stăteam şi m-am întâlnit cu un prieten, Valentin Topciu!$, cu 
care discutasem înainte că trebuie să cumpărăm un Gestetner. El îmi spune: „Măi, am 
cumpărat un Gestetner, da’ nu pot să-l ţin acasă, că trebuie declarat, nu-i voie...”. Şi 
eu am spus: „ÎL cumpăr eu!”. „Bine, scap de el, da? să nu spui că-l ai de la mine!” 
Şi fiind în Grădina Icoanei, neştiind unde voi dormi seara, neavând nici acte, fiind încă 
cu pantaloni militari şi cu cizme, tuns chilug, îmi aduce şi Gestetnerul într-un sac! 
Stăteam jos acolo, cu Gestetnerul sub bancă, şi când vedeam un miliţian trecând, îl 
strigam eu: „Domnu' miliţian, daţi-mi şi mie un foc!”. Şi intram în discuţii: „Uite, 
caut pe cineva care stă aici. Şi am un pachet, dar nu a venit încă”. „Păi, mai aşteaptă 
şi dumneata, c-o să vină când iese de la serviciu.” 


Psihologie inversă, cum se spune. 

Asta am făcut întotdeauna în perioada când am fost fugar. Când mergeam pe la două 
noaptea, cum vedeam un miliţian, mă agăţam eu: „Domnu' miliţian, nu vă supăraţi, 
strada cutare, ştiţi unde e ?”. Inventam ceva, ca să-l agăţ eu, să nu mă agate el, să nu-i 
dau timp să gândească. De multe ori am făcut asta. De exemplu, Circul de Stat era la 
Universitate, unde e astăzi Intercontinentalul. lar în faţă erau nişte bufete de stat, cu 
ţuică fiartă, cu nu ştiu ce... Şi ne întâlnim odată la ora şapte seara, la un bufet, acolo; 
îi zicea Bufetul circului, dacă nu mă înşel. Stăteam la o ţuică fiartă şi când puneam la 
cale cum să ne organizăm, apar vreo patru-cinci plutonieri ; tocmai se schimbau gardienii 
de noapte de la Ministerul de Interne. Mai târziu i-am cunoscut personal, când am făcut 
puşcărie acolo... S-au adunat acolo, cu chef, cu ţuică fiartă şi am înţeles că unuia dintre 


16. Valentin Topciu, născut la 5 septembrie 1932 în Ploieşti, Prahova. A fost arestat la 14 mai 1956 
şi condamnat la 3 ani de închisoare corecțională. A executat pedeapsa în închisoarea Jilava. 
A fost eliberat la 11 februarie 1957. Informaţii din fişa matricolă penală din AANP. 

ei îi născuse nevasta. Nu-şi văzuse copilul, dar venea la o ţuică. Eu aveam pe cap o 
şapcă mare, caraghioasă, că eram tuns chilug. Şi, trecând pe lângă mine, îmi trage şapca 
pe ochi! Eu, la 22 de ani, fără minte, mă scol după el şi mă duc afară. Fugar, dezertor, 
fără acte, mă duc, îl apuc şi-l zgâlţâi! În momentul când îl zgâlţâi, se bagă unul între 
noi: „Să trăiţi, domnule căpitan, sunt plutonierul cutare, vă cunosc de la «operativ». 
Noi, oamenii cu cizme, între noi ar trebui să fim mai înţelegători. Înţelegeţi, domnule 
căpitan, i-a născut nevasta, a fost în tură, nu şi-a văzut copilul, abia acum se duce. A 
băut şi el o ţuică mai mult, lăsaţi-l, domnule căpitan... Să trăiţi! ”. Îmi iau „la revedere”, 
dau mâna şi plec! M-a confundat cu cineva... 

A am mai scăpat dintr-o razie pe Carol, când legitimau. Atunci, văzând asta, m-am 
dus la ei: „Aveţi grijă, băieţi, legitimaţi-i pe ăştia! Vedeţi că unii au luat-o vizavi, pe 
partea cealaltă, au intrat într-o clădire şi discutau pe unde se poate ieşi pe cealaltă”. 
„Bun, să trăiţi! ” 

În fine, până la urmă Gestetnerul l-a dus din nou Valentin la el acasă şi l-a băgat 
într-un garaj, ca să-l ţină câteva zile. Dar acolo a rămas, pentru că apoi ne-am informat 
că pentru Gestetner îţi trebuia o maşină de scris, trebuia o matriţă, iar astea erau foarte 
scumpe. Şi n-am putut să lucrăm cu el. Dar printre cei care s-au oferit totdeauna şi erau 
dispuşi să mă ajute a fost Iliuţă Constantinescu, cu care eram foarte bun prieten. Era 
student la Arte Plastice, botoşănean, care spunea: „Măi, în momentul în care termin 
facultatea, vin şi eu cu voi şi fac şi eu”. Dar care, mă rog, era fricos. Însă în momentul 
în care am vrut să fac manifestele şi am renunţat la Gestetner, am zis: „Hai să facem 
altceva. Să turnăm o placă de plumb! ”. Şi atunci m-am dus la Iliuţă: „Măi, fă-mi un 
mulaj de ghips în care eu să torn plumb, să-mi iasă o ştampilă”. Şi Iliuţă mi-a sculptat 
în ipsos şi pe o parte am scris „Jos teroarea sovietică! Luptaţi pentru libertate ! ”, iar 
pe partea cealaltă am scris „Moarte comuniştilor ! ”. Puneam şi ştampilam... 

Le răspândeaţi în timpul nopții ? 

Da. Am aranjat perechi : o fată şi un băiat care să simuleze că sunt îndrăgostiţi şi 
mergând în diverse locuri să se sărute şi să le pună... Le puneam pe unde apucam, jos, 
în cutii poştale, pe unde se putea intra... 


Câţi eraţi în acest cerc de prieteni ? 

La Cinematografie erau Gănescu lon!”, Miron Chiraleu!% şi Dana Comnea, iar la 
Istorie erau Marinache Teodor, Liculescu, Luli Popescu, Valentin Topciu şi Valentin 
Radu. Şi mai era o fată, Constanţa „Bob” Cojocaru. 


Vă mai aduceţi aminte episoade semnificative din perioada de clandestinitate care 
merită să fie menţionate ? 

Da, mai ales că eu n-am fost un fugar care să stea ascuns în casă, am făcut tot felul 
de trăznăi. De exemplu, la un moment dat s-a anunţat că Circul de Stat, de lângă 


17. Ion Gănescu, născut la 16 iunie 1932 în Craiova, Dolj. A fost arestat la 15 mai 1956 şi con- 
damnat la 6 ani de închisoare corecțională. A executat pedeapsa în închisorile Jilava, Gherla 
şi Salcia. A fost eliberat la 15 mai 1962. Informaţii din fişa matricolă penală din AANP. 

18. Marin „Miron” Chiraleu, născut la 15 august 1933 în Bucureşti. A fost arestat la 31 mai 1956 
şi condamnat la 6 ani de închisoare corecțională. A executat pedeapsa în închisorile Jilava, 
Gherla, Salcia şi Aiud. La 11 ianuarie 1962 s-a sinucis prin strangulare în închisoarea Aiud. 
Informaţii din fişa matricolă penală din AANP. 

Universitate, caută îmblânzitor pentru lei. Şi m-am dus! Am fost vreo patru; ne ducem 
acolo, ne prezentăm... Şi toată lumea îl căuta pe Malek, dresorul, care era cehoslovac. 
Mă rog, am aşteptat vreo trei sferturi de oră şi în sfârşit a venit Malek, care fusese 
vizavi, la bufetul Dunărea, care s-a dărâmat la cutremur. Şi Malek era cu un trenci, iar 
sub trenci era în costum de baie. A venit, a făcut semn să se dea drumul leilor în cuşcă 
şi ne-a poftit înăuntru ! Natural că nimeni n-a vrut să intre! Ăsta era ocupat pe acolo, 
cu biciul, cu nu ştiu ce, iar leii intraseră deja! Eu tot aşteptam... îmi spunea pe limba 
lui ce-mi spunea şi venea altcineva să ne traducă. În final am intrat eu ! Am fost singurul, 
iar celorlalţi le-a spus să plece, că nu mai are nevoie de ei. Şi mi-a dat biciul în mână 
cu care m-am şi plesnit de vreo două ori. A durat o jumătate de oră, după care el a 
plecat iarăşi. Şi a rămas să mă prezint, dar între timp îi spun mamei, care-mi zice: 
„Ce, eşti nebun? ! Când tot Bucureştiul te caută, asta-ţi mai lipseşte ! ”. „Am vrut numai 
să văd cum e.” Maică-mea era cea care îmi dădea bani şi alimente, că altfel, cu ce 
lucram eu... Cu banii pe care mama-i primea din Elveţia s-au făcut manifeste. Maică-mea 
se întâlnea cu mine de trei ori pe lună, în diverse locuri. De exemplu, în faţa bisericii 
italiene. Eu stăteam pe trotuarul de vizavi, iar ea trebuia să treacă. Dacă era urmărită, 
arunca un plic în cutia de gunoi care era chiar pe stâlpul de la biserica italiană. Dacă 
totul era în regulă, mergeam până la biserica asta, de lângă Palatul Regal, unde e 
Humanitasul acum, şi acolo ne întâlneam. 

La un moment dat pe mine şi pe câţiva prieteni ne opreşte un miliţian care ne cere 
„biroul populaţiei”. Era o casă conspirativă acolo, dup-aia am aflat, dar era pană de 
lumină, se stinsese lumina peste tot. Şi avea o lampă cu gaz în ghereta lui, în care a 
luat „birourile de populaţie”, să le citească. Şi a ieşit afară strigând: „Care e Radu 
Valentin ? ”. Şi atunci îi spun lui Radu Valentin : „Mă, dacă pe mine mă strigă Marinache 
Teodor, Sergiu Columbeanu o să-şi dea seama că eu nu sunt Marinache Teodor”. Aşa 
că eu am plecat şi am lăsat biroul populaţiei acolo. A strigat pe Radu Valentin, a strigat 
pe Sergiu Columbeanu... „Da' celălalt unde e?” „A plecat.” „De ce a plecat?” „Păi, 
trebuia să plece, că e activist de partid şi trebuia să fie la cămin.” „Bun. Eu îl predau 
la circă, să vină mâine la circă.” Eh, am încurcat-o ! 

A doua zi ne-am întâlnit toţi la Dunărea, şi cu Marinache Teodor: „Măi, Marinache, 
uite ce s-a întâmplat...”. „Aoleo, tocmai acum, când sunt în examen ! ” „Mă, Marinache, 
tu nu păţeşti nimic, c-ai declarat ăsta pierdut.” Dar când l-am văzut aşa, i-am zis: „Mă, 
uite ce e, mă duc şi mă predau! ”. N-a zis nimeni nimic. Circa de miliţie era lângă 
Grădina Icoanei, pe unde-i liceul de fete care acum se dărăpănează. Şi plecăm toţi, să 
mergem la circă. Intru în circă, la ofiţerul de serviciu: „Bună ziua, eu sunt cutărică, 
sunt student la Facultatea (atunci mi-a venit în cap o facultate care nu există) de Istorie 
a Partidului Comunist al Uniunii Sovietice. Sunt activist al Comitetului Central, locuiesc 
la Zoe 23 şi azi noapte, când mă întorceam de la o şedinţă, un tovarăş miliţian mi-a luat 
«biroul populaţiei»”. „Nu sunt eu comandantul, veniţi să vorbiţi cu el.” Mă bagă într-un 
birou şi vine comandantul : „Aaa, bună ziua”. „Bună ziua. Eu sunt activist de partid, 
locuiesc la Zoe 23. Azi noapte mă întorceam de la o şedinţă. Un tovarăş şi-a permis să 
ne legitimeze, nu ştiu de ce, că n-am făcut nimic. Vă rog să-mi daţi numele tovarăşului, 
pentru că eu trebuie să trec în raportul meu, la Comitetul Central.” Ăla se uită la mine 
şi zice: „Uite, domne, «biroul populaţiei», ia-ţi-l! Domne, fiţi mai tolerant, domne ! 
Spuneţi şi dumneavoastră că v-a oprit cineva şi gata! De ce trebuie să daţi numele? ! ”. 

Mi-a dat „biroul populaţiei” şi am plecat. Când m-au văzut ăia că ies înapoi... Am avut 
multe chestii de-astea. 

Au fost perioade când n-aveam unde să dorm noaptea, dormeam pe scările unor 
blocuri. Cel mai indicat şi cel mai bun bloc, care era şi încălzit, era blocul Aro. Acolo 
dacă te vedea cineva dormind pe scări deveneai suspect. Şi când auzeam un zgomot, 
imediat mă făceam că urc sau cobor. Dar au fost nopţi întregi când am dormit acolo. 
La un moment dat am cunoscut, prin „Bob” Cojocaru, pe Lia Deşliu, sora lui Dan 
Deşliu, care era căsătorită cu un evreu, Solomon, şef de şantier la Casa Scânteii. Lia 
era o aiurită! Ăsta pleca la şase dimineaţa la Casa Scânteii, iar eu îi luam locul. Şi 
stăteam două-trei ore, după care făcea o listă, se ducea până-n Piaţa Amzei şi cumpăra 
alimente : „Vezi, curăţă şi fă-ţi mâncare ! ”. Plecam şi toată ziua, până la opt-nouă seara, 
colindam parcurile. Era nebună după parcuri, orice petic de iarbă îl ştia. Şi la un moment 
dat mă scoate afară din Bucureşti cu un autobuz. Ajungem într-un câmp, la iarbă, şi, 
când eram în iarba aia, apar la un moment dat patru gealaţi cu armă automată: „Stai! 
Hai la corpul de gardă!”. Eram lângă Jilava, lângă penitenciar. Ne duce acolo, o 
legitimează... şi văd Lia Deşliu: „Sunteţi Lia, sora lui...?”. „Da.” „Şi ce căutaţi pe 
aici, doamnă? ! ” „Sunt căsătorită.” „Dânsul e soţul? ” „Nu dânsul e soţul! ” „Aoleo!” 
Au făcut ăia nişte bancuri, au început să râdă acolo: „Şi ce zice soțul ?”. 

Au fost multe momente... Domne, printre activităţile noastre, în afară de manifeste, 
am redactat diverse scrisori în limba română, franceză şi engleză pe care le-am trimis 
la Naţiunile Unite, la Congresul American, la diverse personalităţi din Europa. În timpul 
Festivalului Tineretului, din 1953, profitând că erau diverse grupuri şi aveam certitudinea 
că sunt străini, purtam diverse discuţii despre realitate şi le explicam „postul” prin care 
a trecut România ca să poată fi posibil acest festival. 

În perioada festivalului cunoscusem şi nişte studenţi din Ceylon, cărora le-am propus 
să le dau o scrisoare pe care s-o trimită în străinătate, la diverse foruri. Şi au fost de 
acord. Şi pentru că aveam un text în franţuzeşte şi unul în româneşte, m-am gândit la 
un prieten care ştia bine englezeşte şi am apelat la „Împăratu”” Danielopol. „Împăratu”” 
era o poreclă. Era un nepot al lui Brătianu, rudă cu doctorul Danielopol. Ne-am întâlnit 
cu aceste studente, am discutat şi eu i-am dat textul lui să-l traducă. Mi-a dat întâlnire 
după-amiaza, la ora şapte, când aveam întâlnire cu studentele, la Grădiniţa, un bufet 
care era acolo unde e McDonald's-ul de pe Magheru astăzi. „Împăratu'” trebuia să-mi 
aducă textul în engleză. Am fost la ora şapte acolo, „ Împăratu” ” a venit, mi-a comunicat 
că studentele nu pot să vină şi că o să ia legătura cu el. Şi în timp ce discutam ne-am 
uitat la ceas, trecuseră vreo trei sferturi de oră, la care el a spus: „Mă duc să dau un 
telefon”. De două ori s-a sculat de la masă să dea un telefon. Eu eram la o masă, în 
grădină, cu faţa spre Piaţa Romană, şi am văzut venind spre noi, dinspre Piaţa Romană, 
pe sens invers, un jeep plin cu militari securişti. 

M-am sculat repede şi în zăpăceală m-am dus în toaletă! Da' m-am dus la toaleta 
de femei. Am intrat într-o cabină, mă rog, am auzit discuţii, învălmăşală... A intrat 
cineva în cabină, a încercat uşa, eu am spus cu voce de femeie „ocupat”, a încercat 
cealaltă uşă şi a ieşit afară. Când a ieşit, am trecut în cabina cealaltă. Şi aud nişte voci: 
„Nu se poate, aici trebuie să fie! ”, „Uite, asta a fost ocupată şi e liberă!” „Ah, asta 
e ocupată acum ! ” Şi a început să zgâlţâie de uşă. Norocul a fost că m-am uitat în sus 
şi era un mic gemuleţ. Şi pe acest gemuleţ, cu chiu, cu vai, am ieşit şi am căzut jos. 

Nu ştiu de la ce înălţime, dar am căzut destul de rău. M-am sculat, am văzut o uşă şi 
am luat-o la fugă. Între timp ei probabil că au spart uşa şi cineva a băgat pe geam o 
mână cu un pistol şi a început să tragă! Am urcat pe o scară interioară şi am văzut o 
doamnă în vârstă care stătea cu spatele şi gătea la un aragaz: „Doamnă, vă rog!”. De 
trei ori... Era surdă bocnă ! Ţipând la ea s-a deschis o uşă şi a ieşit altcineva: „Doamnă, 
daţi-ne voie, suntem de la Securitate. Băgaţi-o şi pe dânsa înăuntru, închideţi uşile şi 
nu daţi drumul la nimeni ! Îmi daţi voie să dau un telefon ? ”. „Da.” „Nu, mai bine mă 
duc eu... Nu deschideţi uşile la nimeni până nu mă întorc eu! ” Mi-a arătat uşa pe unde 
să cobor, prin faţă, am coborât, am ieşit în stradă şi am trecut pe trotuarul de vizavi. 
Era o învălmăşală acolo... ! 

Eh, nu m-au prins atunci, dar a două zi dimineaţă, „ Împăratu s-a dus la maică-mea 
şi i-a povestit toată scena: „S-a tras în el, sunt urme de sânge, este rănit. Spune-mi 
unde este ascuns, ca să-l ajutăm, că este rănit!”. De trei ori a venit la maică-mea 
spunând: „Doamnă, probabil că omul e rănit, are nevoie de doctor, are nevoie de 
îngrijiri ! ”. Şi maică-mea fără să ştie ce s-a întâmplat, decât din relatările lui, i-a spus 
că nu ştie nimic. 


>» 


Aşadar v-a turnat... 

Da, el! 

S-a concretizat într-un fel intenţia dumneavoastră de a trimite această scrisoare ? 

Da. A figurat şi în acuzare. Eu mai aveam o copie a scrisorii, iar în momentul în 
care eram trimis la Constanţa, Radu Valentin s-a predat la Securitate şi a spus şi unde 
am stat ascuns. A venit Securitatea şi a găsit acolo o ciornă pe care o făcusem pentru 
scrisoarea ce urma să fie trimisă în străinătate. 

Să revenim la momentul arestării. Spuneaţi că s-a produs în aprilie 1956. 

Cred că era pe 14 aprilie 1956 sau aşa ceva... Eram fugar de atâţia ani şi deja nervii 
erau foarte... Lucrasem la Fondul Plastic şi în perioada de început am cunoscut, la un 
moment dat, un student la Medicină, Nicuşor Ionescu. Era îndrăgostit de o fată foarte 
frumoasă, o bucovineancă, Silvia Voiciuc. Şi acest Nicuşor a dispărut apoi, dar probabil 
c-a aflat ceva despre mine, că după anii ăştia se duce la Aghi, o prietenă de-a Silviei, 
cu care eu eram prieten foarte bun, şi-i spune: „Mă, dar venea pe la voi un băiat...”. 
Ea, naivă, zice: „Da, sigur că da”. „Şi ce face? Vreau să stau de vorbă cu el!” „Păi, 
tocmai acum îl ajut, îi găsesc un serviciu.” Mie nu mi-a plăcut de el de când l-am 
cunoscut. Taică-său era fost petrolist, avusese nişte sonde în Valea Prahovei care au fost 
naţionalizate. Avea o casă foarte mare, înspre Abator, pe Splaiul Unirii. Fusese un om 
foarte bogat, dar băiatul i-a fost dat afară de la Medicină şi probabil că l-au şantajat să 
fie informator. Aşa. Şi îmi spune: „Uite ce e, vorbesc cu prietena mea care este 
felceriţă...”. Era felceriţă, dar fusese dată afară de la Medicină, pentru că era fata unui 
arhitect, Constantinescu, care a fost condamnat la moarte în lotul Canalului. Şi apoi 
amândoi au făcut şcoala de felceri. Mi-o prezintă şi ea îmi zice: „Da, bine, vii mâine 
dimineaţă la fabrica unde lucrez eu”. M-am dus la „Izolatorul”, unde se făceau dopuri 
de plută. Acolo, în toată curtea erau stive imense de plută aduse din export şi din ele 
se tăiau dopuri. Şi am început să lucrez în schimbul de noapte. La vreo două zile mă 
duc la cabinetul medical, îl găsesc şi pe ăla acolo şi-mi spune: „Măi, bine că ai venit, 
că tocmai voiam să te caut. Se face percheziţie la ieşire, dă-mi pistolul, să-l ascund”. 


BUCUREŞTI 151 


Dumneavoastră umblaţi înarmat tot timpul ? 

Da. „Măi, nu ţi-l dau.” „De ce?” „Pentru că nu vreau să rişti tu.” „Mă, păi, te 
arestează dacă te găseşte!” „Nu, lasă că-l ascund eu.” „Cum o să-l ascunzi?” „Lasă 
că mă descurc eu...” Şi am plecat înapoi în fabrică, dar mi s-a părut foarte suspectă 
chestia asta. M-am dus la o stivă de plută, am pus pistolul şi am ieşit. Nicio percheziţie ! 
A doua zi mă întreabă: „Ce-ai făcut? L-ai ascuns?”. „Da, l-am ascuns, dar nu era 
nicio percheziţie ! ” „Măi, au plecat, probabil că şi-au făcut suma. N-au stat mult, o 
jumătate de oră, dar n-am mai apucat să te anunţ...” Măi, şi altădată mă duc în cabinetul 
medical şi ei erau acolo şi discutau după o perdea, iar ea plângea şi spunea: „Nu pot 
să fac asta! ”. Şi el îi spunea: „Nu trebuie să ne jucăm cu situaţia, trebuie s-o faci! ”. 
Şi-am ieşit imediat afară şi după câteva zile spun: „Mă, eu plec de la fabrica asta, nu 
mai lucrez aici”. „Păi, de ce?” „Că nu-mi mai convine...” „Păi, stai, să-ţi găsesc în 
altă parte, vorbesc acum.” Şi a dat ea telefon şi m-a trimis la Ministerul Energiei Elec- 
trice, la Piaţa Romană: „Te întâlneşti cu domnul Popescu, care te va angaja la Ministerul 
Energiei Electrice”. Zic: „Bine, mă duc”. Dar eram cu gândul să nu mă duc, bineînţeles. 
Şi ea îmi spune: „Hai să te conduc până în poartă”. Mă conduce, iar în poartă mă ia 
de gât şi mă sărută: „Să ai succes! ”. Imediat cum am ieşit am văzut o Tatra şi-am zis: 
„Gata, s-a terminat cu mine! ”. 

Seara ne-am întâlnit la Aghi, la nemţoaică, cu Nicuşor. Şi el zice: „Măi, tu spui că 
ai prieteni, de ce nu te duci în provincie, la ei?”. „Pentru că n-am bani.” „Păi, când 
iei salariul...” „Băi, când am salariu, am datorii!” „Cât ti-ar trebui?” Zic: „Nu ştiu, 
vreo 1.000 de lei...”. Nu mai ţin minte valoarea. Şi plec acasă. Stăteam pe o stradă care 
dă în Toamnei. Am coborât din tramvai la Vasile Lascăr şi am luat-o pe Rosetti, înspre 
Toamnei. În faţa mea erau doi tipi care vorbeau tare: „Măi, nu mai fumez, futu-le 
mama lor de ţigări! Uite, astea sunt ultimele ţigări, le arunc aici şi nu mai fumez! ”. 
Aruncă pachetul de ţigări şi pleacă mai departe. ÎL iau, fumez o ţigară... şi-n pachet, 
bani! Mi-am dat seama: „Mă, e clar, de la Nicu Ionescu vine chestia asta! Mă paşte...”. 
Mi-am dat seama că sunt urmărit. 

A doua zi, când am plecat, am fost urmărit. M-am urcat în autobuz, am văzut Tatra 
venind după mine. Cobor la Dorobanţi, traversez spre Piaţa Romană. Era o fostă cofetărie 
a unui legionar, care apoi a fost cofetărie de stat, iar acum nu mai există. Şi-n faţa 
cofetăriei erau patru gealaţi îmbrăcaţi civil, dintre care un ţigan cu haine la două rânduri, 
cu mâinile în buzunar. Şi cu pistolul pregătit îmi spune ţiganul: „Domnule Iamandi, ai 
dat-o cotită de data asta! Ai alergat de unul singur şi-ai ieşit al doilea”. „Domne, cred 
că-i o confuzie, nu mă cheamă lamandi.” „Da' cum te cheamă?” „Păi, uite aici...” 
„Lasă că discutăm în maşină.” M-au băgat în maşină: unul într-o parte, altul într-o 
parte, eu la mijloc, şoferul şi încă unul în faţă. Când am ajuns prin dreptul Aro mi-am 
zis: „Mă, în mulţimea asta n-o să tragă”. Şi m-am repezit peste el în uşă, dar n-am 
apucat să fac nimic, că m-au culcat la pământ şi au pus picioarele pe mine. Naivităţi... 
Şi m-au dus la Rahova, jos, în celular, unde era o cameră cu trei paturi. Cred că a mai 
fost cineva acolo în perioada aia, dar nu mai ţin minte, că totul a fost foarte repede. 


V-au anchetat la Rahova ? 


Da, m-a anchetat un ofiţer tânăr şi cam neexperimentat, care ştiu c-a încurcat-o apoi. 
Domne, încă nu erau lămuriţi că „biroul populaţiei” era fals! Stăteau ăia: „Cum e fals, 
mă? ”. „Uite...” Şi atunci am îndoit fotografia, care a plesnit, că era cu timbru sec şi cu 

un colţ alb; fotografiile de biroul populaţiei aveau un colţ alb. Era fotografia pusă şi pe 
partea asta un colţ alb pe care puneau ei timbru. 

Deci aţi ajuns în situaţia în care îi lămureaţi că, de fapt, aveţi buletin fals... 

Da. Şi eu am făcut şi pe prostul, pe analfabetul: „Domne, eu sunt ăsta, eu am 
dezertat din armată”. Şi chestia asta a ţinut trei zile, ca apoi să-mi spună anchetatorul : 
„Mâine o să te ducem la militari”. M-au umflat într-o maşină şi m-au dus la închisoarea 
militară, la Malmaison, unde m-a luat în primire un ofiţer. Am stat două zile fără să 
mă întrebe nimeni nimic, apoi m-au urcat pe tren şi m-au dus la Constanţa, la unitatea 
din care am dezertat. Acolo discuţii, curiozităţi : „Tu eşti Iamandi? ”. Veneau fel de fel 
de ofiţeri, dar n-am cunoscut pe nimeni. Şi seara se face pană de lumină, iar pe mine 
mă bagă în corpul de gardă, la carceră. Acolo mai era unul, dar pe întuneric nu l-am 
văzut. Şi înjura tot timpul de Dumnezeu. Mi se părea cunoscută înjurătura, dar nu 
puteam să-mi aduc aminte... La un moment dat am vrut să vorbesc şi am văzut că ăsta 
mă pipăie, fără să ştiu ce vrea. Îmi ia mâna şi mi-o pune pe buze. Am înţeles imediat 
cine este. Când făceam şcoala de analfabeți, în armată, am fost coleg cu un oarecare 
Pătru Viorel, un ardelean foarte cumsecade, care fusese membru de partid. Fusese în 
aceeaşi situaţie cu mine : ştia carte, dar a declarat că nu ştie. Pe deasupra, fusese membru 
de partid şi declarase că n-a fost, dar l-a denunţat un văr de-al său, care sosise în unitate 
şi a încurcat-o pe chestia asta... Şi culmea, că el nu fusese membru de partid, dar acest 
văr i-a spus: „Mă, eşti prost, vino să faci o şcoală!”. L-a dus la Cluj, iar când s-a 
întors în sat a fost pus într-o situaţie dificilă: „Mă, îmi crăpa obrazul de ruşine! Cum 
să mă duc eu în faţa satului şi să spun la oameni «intraţi în colectivă» ? ! ”. Era un om 
cu bun-simţ, care în armată n-a mai vrut să profite de chestia asta, fiindu-i ruşine de ce 
a făcut în satul lui. Şi de-asta nu s-a declarat membru de partid, dar ghinionul a fost 
c-a venit acest Colcer, văru-său. Şi ca să nu se mai întoarcă în sat, s-a reangajat în 
armată şi a rămas plutonier la unitate. Şi el mi-a făcut semn să nu vorbesc. 


Probabil era pus să vă tragă de limbă... 

Da. Şi mi s-au făcut actele, am semnat, iar peste două ore trebuia să vină maşina, 
să mă ducă la închisoarea militară din Constanţa. Mi-au dat o carte poştală să scriu 
familiei şi i-am scris maică-mii ce s-a întâmplat. Mi-au dat hrană rece, au fost foarte 
cumsecade. Când pe poarta unităţii intră un jeep cu nişte ofiţeri! Opreşte la corpul de 
gardă, discută cu cei de acolo şi vine un ofiţer superior la mine: „Dumneata mergi cu 
noi la Bucureşti ! ”. Îmi pune cătuşele, scoate pistolul, îmi arată că e încărcat şi ieşim 
afară, pe un câmp mare, unde erau popândăi. Şi ca să-mi arate cum trage, împuşcă un 
popândău : „Bagă de seamă că nu te joci! La prima... ! ”. Şi-am plecat cu ei la Bucureşti. 
La Cernavodă, la pod, unde probabil aveau nişte informatori, au oprit şi au tras o masă 
şi un chef... M-au luat şi pe mine în casă şi mi-au legat cătuşele de piciorul mesei. 
Peşte, ouă, de toate! Ţăranii le-au făcut pachete cu peşte pentru acasă, încât era maşina 
plină de peşte! Mi-au dat şi mie, dar mie nu-mi ardea să mănânc: „Mănâncă, mă, că 
nu ştii când te mai întâlneşti cu astea ! ”. În Bucureşti întâi au trecut toţi pe acasă, să-şi 
lase peştele, şi abia apoi m-au adus la Rahova. 

Şi aici a început ancheta, cu alt anchetator. A durat vreo trei luni, că au fost şi nişte 
confruntări. Ce se întâmplă ? În general când cade un fugar care a stat câteva luni, trage 
după el mai mulţi... 


A căzut toată organizaţia odată cu dumneavoastră ? 

Nu. Ce se întâmplă ? Radu Valentin, care acum era profesor de istorie, şi-a dat seama 
ce s-a întâmplat cu mine, dar nevastă-sa, având un cumnat securist, s-a dus şi i-a povestit! 
Şi cumnatul i-a spus: „Te predai imediat şi povesteşti toată chestia ! ”. Şi Radu Valentin 
s-a predat şi ne-a dat în gât pe toţi. Când am ajuns eu la Bucureşti, erau deja arestaţi. 
Printre aceştia erau Miron Chiraleu şi Ion Gănescu. Mi-am dat seama ce se întâmplă şi 
mi-am zis că trebuie să fac în aşa fel încât să scot cât mai mulţi. Şi în primul rând am 
avut aşa, o chestie, că trebuie să-i scap pe cei căsătoriţi! Şi am dat nişte declaraţii... 
Dar acelaşi lucru au făcut şi Ion Gănescu şi Miron Chiraleu ! Toţi trei spuneam că noi 
am făcut totul şi ceilalţi n-au făcut nimic! Până la urmă i-am înnebunit cu chestia asta 
şi au fost nevoiţi să ne facă o confruntare, fiecare cu fiecare. Cu ameninţări, am luat şi 
câteva bătăi... 


Cum se realizau confruntările ? 

Erau la un birou şi stăteam cu spatele unii la alţii, ca să nu ne putem face semne. 
Şi am început să ne contrazicem, iar asta i-a scos din sărite. L-au lovit pe Miron, m-au 
lovit şi pe mine: „Mama voastră! ”. 

Au fost violenţi ? 

Nu de o violenţă extremă. Erau acte de disperare. Probabil că aveau un termen. Deja 
se întâmplase nenorocirea cu primul anchetator, despre care am aflat de la ei că a 
încurcat-o. Aşa. Şi ce-a mai fost? În celulă, la un moment dat, apare un tip roşcat. Mi 
s-a părut cunoscut... S-a prezentat ca iehovist. În fiecare zi era scos la anchetă, unde 
stătea destul de mult. Câteodată venea abia seara. Şi soțul mamei mele tocmai se eliberase 
din puşcărie, înainte de a fi arestat eu, în aprilie. Îi expirase pedeapsa şi mă întâlnisem 
cu el, iar acum aveam o groază ca nu cumva să-l lege cu mine şi să-l bage din nou. Şi 
la un moment dat iehovistul începe o discuţie despre Nicuşor Popescu: „Eu am stat în 
puşcărie cu Nicuşor Popescu, cu lotul Nunțiaturii. Eu cunosc o mulţime de oameni...”. 
Am intrat în panică, m-am inhibat complet. Nici nu mai puteam vorbi cu el, că eram 
sigur că... 

Chestia asta a ţinut trei sau patru zile, pentru ca a patra zi să vină plângând de la 
anchetă. Şi-mi aduce nişte căpşuni în batistă: „Dar de unde le ai? ! ”. „O să-ţi povestesc 
tot, dar acum lasă-mă să mă liniştesc...” Şi a doua zi a început să povestească că el este 
maiorul Ceia Aurel: „Domne, am să-ţi spun o serie întreagă de lucruri. Sunt o bestie, 
sunt un criminal! ”. Şi mi-a relatat toată povestea lui, de când era avocat la Reşiţa, cum 
a intrat în Partidul Comunist, cum a făcut spionaj pentru sârbi până când l-au dibuit... 
El şi cu cea care bătea la testicule, Vida Nedici!?, îi anchetau pe ofiţerii sârbi. Şi pe 


19. Vidoza „Vida” Nedici, născută la 4 mai 1924 în comuna Becicherecu Mic, Timiş. Locotenent. 
A lucrat la Securitatea din Timişoara ca translatoare şi anchetatoare. Era vestită pentru cruzime 
şi pentru metoda de tortură preferată : bătaia cu creionul la testicule. A fost arestată la 15 iunie 
1950 şi condamnată la muncă silnică pe viaţă pentru „înaltă trădare”, fiind acuzată de spionaj 
în favoarea Iugoslaviei titoiste. A executat pedeapsa în închisorile Jilava, Mislea, Ocnele Mari 
şi Văcăreşti. A fost eliberată la 15 decembrie 1955. După eliberare a fugit în Iugoslavia de 
frica deţinuţilor pe care îi torturase îngrozitor şi care juraseră să o ucidă. Într-un interviu 
recent, Nedici a susţinut că nu s-a ocupat niciodată cu anchetele, rolul său fiind doar acela 
de translator ; http : //www.evz.ro/index.php ? zone =articole&task = detalii-articol&item =8 
53115&page = Femei-de-paza-la-portile-Gulagului-romanescâ&current_date = 2009-05-20, 
accesat la 15 august 2009; Doina Jela, op. cit., p. 194; fişa matricolă penală din AANP. 

câţiva i-au făcut să moară în timpul anchetei, fiindcă ei erau dispuşi să vorbească. Şi a 
fost condamnat la moarte, iar apoi i s-a comutat pedeapsa în închisoare pe viaţă. Mi-a 
spus omul ăsta nişte lucruri extraordinare, nişte crime „pe care să le ţii minte, să le 
spui, că astea trebuie ştiute! ”. Nu mai pot eu să ţin minte atâtea... 

Mi-a spus cum i-a măcelărit pe cei care erau catolici, în revolta de la Hălăuceşti: 
„Domne, să vezi om pe care l-am împuşcat, căruia i-a zburat ţeasta făcând doi paşi spre 
mine şi apoi căzând jos...”. Şi altele, şi altele... „Domne, ce se întâmplă? Vor să mă 
pună în libertate, dar în aşa fel încât să fiu împuşcat, pentru că nu vor să mă pună în 
libertate la Iaşi, unde am soţia şi copilul, vor în Banat, unde sunt cunoscut şi mai mult 
de trei zile nu voi trăi cu domiciliu obligatoriu acolo! Şi, uite, mi s-a dat dosarul tău 
şi cutare... Ține-o aşa cum ai luat-o, c-o ţii bine! Fă pe prostul cât poţi.” Sunt multe 
lucruri pe care mi le-a spus. 


Şi cât aţi mai stat cu el în celulă ? 

Cred că încă două zile, timp în care a vorbit mereu! De câte ori a putut, a vorbit şi 
mi-a spus, şi mi-a spus, şi mi-a spus... Nu termina să spună, să-şi golească sacul! 
Despre ODCC%, despre toate chestiile astea care s-au făcut cu reeducarea, cum a instigat 
el la formarea ODCC-ului... De exemplu, mi-a vorbit despre unul?! care a fost coleg cu 
Regele Mihai în şcoala militară şi care a murit în Franţa recent şi cu care am stat în 
celulă, la un moment dat. Şi mi-a spus: „Domne, se spune c-a evadat”. „N-a evadat.” 
„Noi l-am făcut să evadeze şi-a fost informatorul nostru la Paris!” Aşa că atunci când 
m-am întâlnit cu el în puşcărie şi a venit la mine, l-am băgat în mă-sa şi i-am întors 
spatele ! Nu ştiu dacă o fi adevărat, dar eu aşa am reacţionat. 

Şi pe el l-au scos din celulă înaintea dumneavoastră... 

Da, el a plecat primul, iar eu la 1 septembrie eram în Jilava, la Fortul 13. Eram vreo 
20 de inşi într-o celulă destul de mică, cu paturi suprapuse pe trei etaje. Majoritatea 
erau poliţişti. 

Care a fost senzaţia dumneavoastră în momentul sosirii la Jilava ? 

Domne, prima dată m-au întrebat: „Cum te cheamă ?”. „lamandi.” Toţi s-au uitat 
unul la altul... „Cum, mă? !” „lamandi.” „Ai rude pe aicea, mă ?”, zice unu' zâmbind. 
Eu m-am îngrozit: „E arestat cineva în familie ! ”. Asta m-a frământat toată noaptea în 
celulă. A doua zi intră în celulă o gaşcă de caralii cu un ţigan care avea un nas de 
papagal. Era Iamandi, şeful plutonului de execuţie din Jilava, cel care l-a executat pe 
Antonescu şi pe mulţi din Jilava ! Dup-aia mi-au spus ceilalţi : „P-ăsta-l cheamă Iamandi, 
pe țiganu' ăsta”. Făceau mişto acuma şi probabil că l-au adus şi pe el să-şi vadă „ruda”. 


20. Organizaţia Deţinuţilor cu Convingeri Comuniste (ODCC) a fost constituită la începutul lui 
martie 1949 în penitenciarul Suceava de Eugen Ţurcanu şi avea drept scop coordonarea activi- 
tăţilor de „reeducare” a deţinuţilor. Alin Mureşan, op. cit., 2010, p. 26. 

21. Posibil Mihai Tânţu, născut la 14 august 1914 în Ghermăneşti, Basarabia. A fost arestat la 
31 mai 1946 şi condamnat la 20 de ani de muncă silnică. A fost „ajutat” să evadeze de la 
Aiud în 1949 şi a ajuns în Franţa. S-a reîntors în România. În fişele matricole penale nu apare 
această „întrerupere” a pedepsei. A executat pedeapsa în închisorile Aiud, Lugoj, Oradea, 
Jilava, Gherla, Văcăreşti şi Periprava. A fost eliberat la 3 august 1964. Cicerone Ioniţoiu, 
Victimele terorii comuniste. Arestaţi, torturați, întemnițați, ucişi. Dicţionar $, T, T, U, V, W, 
X, Y, Z, Maşina de scris, Bucureşti, 2010, p. 301 ; http: //www.literaturasidetentie.ro/prieten/ 
carte_16.php, accesat la 15 mai 2012; fişele matricole penale din AANP. 

Dar noi am vrut tot timpul să ajungem la puşcăria de execuţie. Jilava era o puşcărie 
de tranzit, în care, vorba aia, stăteai trei-patru luni, depinde cum erau indicaţiile Securităţii. 
Dar era o atmosferă... Ce se întâmplă? Se dăduse cu un an înainte un decret provizoriu 
pentru deţinuţii politici cu până la cinci ani în care au intrat foarte puţini, că pedepsele 
erau foarte mari. Dar a fost spiritul Genevei, au fost judecaţi cei care au fost la Canal, 
Borcea? şi toţi cei care au fost condamnaţi erau în puşcărie şi aveau ceva frică... Deţinuţii 
aveau un curaj extraordinar. Dacă spuneai ceva unui caraliu şi te refuza, imediat îl 
acuzai: „Criminalule, o să ajungi şi tu ca ăia! ”. Şi caraliul începea să-şi ceară scuze. 
Perioada asta a durat până la revolta din Gherla, care a fost o înscenare, ca să poată 
înăspri regimul... 

Şi alimentaţia oscila atunci, barometrul fiind situaţia internaţională. Şi ei la fel, 
începeau să capete curaj, dacă era o neînțelegere, o ameninţare. Dacă domnea spiritul 
Genevei, cu întâlniri şi cu asta, imediat se schimbau... Nu ajungeau ei la „domnule”, 
că tot „banditule” erai, dar nu făceau abuzuri, nu începeau să te bată... La un moment 
dat, aflând eu că într-o celulă alăturată este Tucu Paleologu, un frate al bunicului meu, 
şi băieţii din lotul meu, Gănescu şi Miron, stăteam la uşă şi întrebam: „Măi, care eşti 
Miron Chiraleu ? ”. Eh, şi m-a prins şeful de secţie, Stanciu, un zbir. Deschide uşa: 
„Cum te cheamă? ”. Nu m-a îmbrâncit, nu nimic, dar mi-a dat şapte zile de izolare. Mă 
dezbracă de zeghe, de toate, şi rămân numai în izmene : şapte zile. Mâncare o dată la 
două zile, în fiecare zi un castron de apă cu sare. 

La Jilava a mai fost un scandal, se bătea cu capacul de la tinetă (încă mai erau uşile 
de lemn la Jilava) până spărgeai uşa ca să-ţi aducă procurorul. Era un comportament 
extraordinar. Toţi deţinuţii, mai ales cei vechi şi mai ales aceşti poliţişti care erau unşi 
cu toate alifiile şi cunoşteau tot, iar o parte chiar lucrase” cu ei. Şi vine în celulă un 
procuror care ne cheamă la anchetă: „Dumneata ai fost recent la izolare? Cine te-a 
băgat la izolare ?”. Şi atunci toţi cei din celulă mi-au spus: „Spune, domnule, că te-a 
bătut! ”. „Domne, cum să spun, dacă nu m-a bătut? !” „Spune, domne, că trebuie să 
le dăm la cap! ” Ei, n-am făcut-o. Am ajuns la anchetă şi-mi zice procurorul: „Spune 
ce ai de spus”. „M-a dezbrăcat, m-a...” „Şi ce-a făcut? ” „Domnul procuror, plutonierul 
şi-a făcut datoria lui de caraliu, iar eu mi-am făcut datoria mea de deţinut.” „Păi, care 
e datoria lui de caraliu ? ” „Să păzească, să nu luăm legătura.” „Şi tu ce ai făcut?” „Eu 
am vorbit în uşă şi am vrut să iau legătura cu cineva.” „Şi altceva?” „Altceva nu am 
de declarat...” 


22. Liviu Borcea, născut la 1 decembrie 1911 la Cluj. Brutar. Membru PCR din ilegalitate. A lucrat 
în cadrul Biroului de Siguranţă din cadrul Poliţiei Turda (din 1945), a fost şeful Biroului de 
Siguranţă/Securitate Războieni (decembrie 1947 — septembrie 1949), şeful Biroului de Securi- 
tate Turda (decembrie 1949 - iunie 1950), comandant la Unitatea de muncă MAI nr. 3 Cerna- 
vodă (iulie 1950 -— iulie 1951), comandant la Capul Midia (iulie 1951 - 1953). A fost arestat 
pentru abuzuri în serviciu la 1 decembrie 1954 şi inclus în „lotul Salcia”, alături de alţi coman- 
danţi de penitenciare şi colonii de muncă. A fost condamnat la 25 de ani de muncă silnică şi 
a executat pedeapsa în penitenciarele Jilava şi Ocnele Mari. A fost eliberat la 25 august 1957. 
După eliberare a fost trimis la o casă de odihnă a MAI, iar după această perioadă a fost rein- 
tegrat în Direcţia Generală a Penitenciarelor ca ofiţer de serviciu la Penitenciarul Cluj - minori. 
AANP, fond Cadre, dosar nr. 2600, passim; Andrei Muraru (coord.), op. cit., pp. 211-217; 
fişa matricolă penală din AANP. 

În fine, la Jilava am stat şi după proces, iar la primul termen al procesului am aflat 
că este revoluţia din Ungaria. 


Din câte persoane a fost constituit lotul dumneavoastră ? 

În proces au fost acuzaţi următorii: eu, ca şef de lot, Radu Valentin, profesorul de 
istorie care ne-a turnat, Miron Chiraleu, student la Cinematografie în anul IV, Ion 
Gănescu, student la Actorie în anul IV, Topciu Valentin, dat afară din facultate, Luli 
Popescu, profesor de istorie, Tanţa Cojocaru, studentă la Actorie, Marinache Teodor, 
profesor de istorie, Niculescu - celălalt nume nu-l mai ştiu - student la Istorie, şi 
Marinescu Traian, student la Istorie. Cei care n-au intrat în proces şi de care nu s-a 
vorbit, pentru că îi ştiam numai eu, erau: Sergiu Columbeanu, fost ofiţer de Marină 
pensionat şi care absolvise Istoria, Agnes Ghenan, funcţionară, Cati Bugheanu, func- 
ţionară, Silvia Voiciuc, funcţionară, Dana Comnea, în ultimul an la Actorie şi o „Paula” 
căreia nu-i ştiu decât numele mic... 


Procesul când a avut loc ? 

În timpul evenimentelor din Ungaria, la Bucureşti, la tribunalul Negru Vodă. La 
Jilava, înainte de a ne băga în dubă pentru a merge la proces, eram băgaţi fiecare într-o 
carceră de lemn, un fel de dulap de lemn separat. Şi în fereastra celulei în care erau 
Miron Chiraleu şi Gănescu, cineva de la drept comun le-a semnalizat prin alfabetul 
muţilor: „Revoluţie în Ungaria. Comuniştii sunt în panică. Vor veni şi la noi. Veţi fi 
eliberaţi ! ”. Şi-n momentul când ne-am întâlnit asta a fost ştirea bombă. Când am intrat 
în celulă, natural că toţi am spus: „Uite, domne, e revoluţie în Ungaria! ”. Dar n-am 
spus de unde ştim. Ca după trei zile să fim chemaţi din celule la anchetă, fiecare pe 
rând. Au fost, probabil, informatorii din celule. Erau şi foarte mulţi poliţişti care erau 
informatori. Şi am fost întrebat: „De unde aveţi ştirea ? ”. Mă rog, fiecare am inventat 
diverse lucruri: c-am auzit, că un ziar pe care l-am găsit în toaletă, la tribunal... 

La proces toţi am avut avocaţi luaţi de familii. Topciu a avut-o pe Paula Navrea, care 
acum se numeşte Paula Iacob, mare avocată. Era şi prietenă cu noi, o cunoşteam din 
copilărie... 


Cum s-au comportat avocaţii apărării la proces ? Ce au putut să facă ? 

Destul. Era o perioadă mai bună şi unii au îndrăznit să spună câte ceva, dar natural 
că până la urmă au lăsat la aprecierea instanţei. Singurul avantaj a fost că erau intermediari 
între noi şi familii şi ne comunicau informaţii. În afară de avocatul Tanţei Cojocaru, o 
fată despre care spusese Radu Valentin. Însă Miron Chiraleu, Ion Gănescu şi cu mine 
am căutat s-o luăm asupra noastră. Eu am spus că am avut relaţii împreună şi am 
şantajat-o că dacă nu face ceea ce-i spun, o s-o spun părinţilor. Mă rog, o prostie... Dar 
singurul lucru pe care l-am spus avocaţilor a fost: „Vă rog, nu vrem acuzaţii reciproce. 
Orice acuzaţie este, noi o luăm asupra noastră şi o recunoaştem”. Acelaşi lucru l-am 
spus toţi trei, dar avocatul Tanţei Cojocaru a început să insiste la un moment dat: 
„Gândiţi-vă la gradul de periculozitate al acestui individ care, deşi este analfabet, a 
reuşit să capteze atâţia intelectuali în jurul lui ! ”. Însă asta a fost la primul termen, că 
apoi probabil ceilalţi avocaţi au vorbit cu el şi s-a potolit. În apărarea noastră a venit 
rectorul Institutului de Cinematografie, Sică Alexandrescu”, deoarece Miron era o 


23. Sică Alexandrescu (1896-1963), director de scenă şi regizor la Teatrul Naţional din Cluj, 
Teatrul de Comedie din Bucureşti, Teatrul Naţional din Bucureşti. Este cunoscut mai ales 

somitate, era un om de o cultură extraordinară. Era amestecat în toate activităţile 
culturale, scria poezii... lar Sică Alexandrescu a spus: „Este o pierdere pentru intelec- 
tualitatea română. Este adevărat că au greşit, dar aceşti oameni nu trebuie condamnaţi”. 
A avut curaj şi a spus chestia asta! 

Procurorii cum S-au comportat ? 

Ca şi anchetatorii : nu s-a ţinut seama. Când ni s-a dat ultimul cuvânt, atât eu, cât 
şi Chiraleu şi Gănescu am spus: „Am prefera o condamnare la moarte decât o condamnare 
la nu ştiu câţi ani de puşcărie! Nu regretăm nimic! ”. Şi n-am fost condamnaţi decât 
eu, Marinache Teodor şi Gănescu Ion. Valentin Topciu a luat o pedeapsă până în trei-patru 
ani, care a intrat în decretul dat cu câţiva ani înainte şi a făcut puşcărie numai până la 
proces. Tanţi Cojocaru a fost şi ea eliberată după proces. Am rămas noi care am executat: 
eu am primit opt ani, Ion Gănescu şi Miron Chiraleu şase ani. 


Unde aţi fost dus după proces ? 

Înapoi în Jilava, dar şi acolo s-au făcut nişte manevre. La un moment dat am ajuns 
pe Reduit, într-o cameră ocupată în majoritate de studenţi, majoritatea celor arestaţi 
pentru Ungaria. Şi, natural, discutam, se ţineau diverse conferinţe... În această cameră 
era şi Alexandru Ivasiuc2%, dar mai era şi un student la Litere, Stanciu, care fusese 
meditator al copiilor lui Drăghici. Acum nu ştiu dacă ăsta era turnător, dar precis că 
Saşa, cum îi spuneam noi lui Ivasiuc, m-a... Am fost luat şi dus la Interne, unde am 
Stat încă vreo patru luni, timp în care am fost interogat despre lucruri pe care nu le-am 
spus. Şi n-am recunoscut nimic, iar la un moment dat am declarat greva foamei: „Sunt 
condamnat, n-am ce căuta aici. Vreau să fiu trimis la o puşcărie, să-mi execut pedeapsa ! ”. 
Şi după trei zile de greva foamei m-au urcat iar pe dubă şi m-au dus la Jilava. 

Şi pe la începutul lui '57 am fost luaţi şi duşi la Gherla, cu un camion până la tren 
şi apoi cu dubele pentru deţinuţi. La Jilava fusese un regim de alimentaţie slab, se făcea 
foame, că nu era mâncare de ajuns, dar nu atât încât să mori de foame. Şi ni s-a dat 
hrană rece : o bucată de slănină sărată, pâine şi marmeladă. Natural, cum eram hămesiţi, 
am mâncat slănina şi pâinea din prima zi! Şi dup-aia a început... nu ni se dădea apă, 
iar slănina era sărată. O singură dată ni s-a dat apă, în rest degeaba băteam în uşă şi 
strigam, că nu ni se dădea. Şi după o zi jumate sau două am ajuns în Gherla. Aici, în 
timp ce am sosit noi, a sosit şi altă dubă. Am fost transportaţi pe parterul imens din 
Gherla, cum intrai, în partea stângă. Eram noi, majoritatea proaspeţi deţinuţi, dar mai 
erau şi câţiva vechi printre noi, iar în partea dreaptă, la oarecare distanţă, o dubă cu 
vreo 40 de deţinuţi, majoritatea vechi, după câte ne-am dat seama. Şi ne-au lăsat acolo, 
pe ciment, în picioare, cu bagajul jos, până când a apărut comandantul Goiciu35, care 


pentru regia filmului „O scrisoare pierdută” (1953). Spre finalul carierei a condus Teatru Naţional 
din Braşov, care îi poartă astăzi numele ; http : //www.adevarul.ro/cultura/literar_si_artistic/ 
retro/Va_mai_amintiti_de-_Sica_Alexandrescu_0_427757739.html, accesat la 15 iunie 2012. 

24. Alexandru „Saşa” Ivasiuc (1933-1977). Prozator şi romancier. A fost arestat la 4 noiembrie 
1956 ca student la Facultatea de Medicină din Bucureşti şi condamnat la 5 ani de închisoare 
corecțională. A executat pedeapsa în închisorile Jilava, Gherla, Periprava, Stoeneşti şi Salcia. 
A fost eliberat la 2 noiembrie 1961 cu domiciliu obligatoriu pentru doi ani la Rubla, judeţul 
Galaţi. Informaţii din fişa matricolă penală din AANP. A murit la cutremurul din Bucureşti 
din 4 martie 1977. 

25. Vezi nota 53, p. 69. 

a început cu înjurături şi cu ameninţări. A pocnit vreo câţiva şi dup-aia a trecut la celălalt 
grup. Şi în timp ce Goiciu ţipa, aud la un moment dat o voce strigând tare: „Sunt 
maiorul Radu Sturza! ”. Şi s-au auzit două plescăituri : „În numele ofiţerilor români, 
eşti o puşlama! ”. Şi dup-aia s-a făcut o linişte mormântală: Radu Sturza l-a pălmuit 
pe Goiciu! A fost călcat în picioare de caralii, a fost un balamuc întreg. Pe noi ne-au 
culcat la pământ, pe burtă, până când l-au luat pe ăsta şi l-au dus într-o celulă, unde 
l-au bătut de l-au lăsat aproape mort. 

După revolta din Gherla m-au băgat la izolare într-o celulă şi acolo l-au băgat şi pe 
Radu Sturza, pe care îl cunoşteam dinainte de puşcărie. Când ne-am văzut, i-am spus: 
„Domne, te felicit! ”. „Domne, a fost o porcărie, am trei coaste rupte, nu ştiu ce la 
plămâni... M-au bătut la sânge! ” Dar şi-au dat seama de greşeala pe care au făcut-o, 
că după trei ore au venit şi l-au luat de acolo. 

Şi când am ajuns pe celular, la Gherla, era o perioadă de foamete şi mizerie. Caraliii 
erau unul mai bestie ca altul, iar printre ei erau şi fraţii Şomlea?7. Dar era şi un sergent, 
pe care noi îl ştiam sub numele de Petrică. Cred că avea câteva clase de liceu, dar se 
purta frumos. Cred că avea misiunea să sondeze, pentru că am avut o întâmplare din 
care mi-am dat seama că era la fel de lichea ca ceilalţi. Dar toată lumea era cu trup şi 
suflet devotată acestui Petrică, pentru că el ne spunea: „Mă, în schimbul meu nu faceţi... 
Eu vă apăr, da”, vedeţi, nu exageraţi”. Acolo nu-ţi dădeau săpun suficient, să te speli, 
se dădea doar o cojiţă... Eh, Petrică ne arunca săpun cu pumnul, ne mai aducea 
medicamente... Medicamente... carbocif era medicamentul care se dădea şi nu ştiu ce 
soluţie de frecţie. Asta era tot. Dar ne scotea la doctorul puşcăriei, Sin”, care era o 
bestie. 

În sfârşit, Petrică avea numele „omul cumsecade”. Şi la un moment dat au început 
persecuții din ce în ce mai mari şi pentru orice se dădea carceră. Făcusem carceră de 
nu ştiu câte ori şi tocmai eram mutat într-o cameră unde am stat cam trei luni de zile. 
Aici atmosfera era foarte dubioasă; erau foarte mulţi frontierişti, foarte mulţi cu 
turnătorii. De exemplu, pe unu” l-a turnat cumnată-său că are armă, pentru pământ. 
Şi i-a ascuns o armă în pod, la ţară, ca să-i ia pământul! Mă rog, chestii d-astea... 
O atmosferă foarte eteroclită, unde n-am prea avut mari relaţii. Erau şi câţiva unguri, 
după evenimentele din Ungaria, dintre care de unul ştiam că în proces fusese acuzat că 
avea misiunea să otrăvească fântânile din judeţ! Aşa că am fost foarte rezervat în această 
cameră. 

Dar într-o zi, deşi nu eram eu de serviciu, eram aproape de uşă. Şi era un tip pe 
care îl văzusem prin cameră că avea o pecete aici, aşa, precum Gorbaciov, cu o mutră 
de ascet, foarte slab... Şi în momentul când s-a aplecat la uşă să ia turtoiul care tocmai 
venise, caraliul a văzut că avea o cruciuliţă la gât. Avea o cruciuliţă de os, de care se 


26. Radu Sturza, născut la 17 iunie 1910 în Caracal, Olt. A fost arestat la 31 ianuarie 1949 
şi condamnat la 10 ani de temniţă grea. La expirarea pedepsei a fost internat administrativ 
pentru 60 de luni. A executat pedepsele în închisorile Jilava, Aiud, Poarta Albă, Valea Neagră — 
Peninsula, Gherla, Caransebeş, Văcăreşti, Culmea, Periprava şi Galaţi. A fost eliberat la 
27 ianuarie 1964. Informaţii din fişele matricole penale din AANP. 

27. Vezi nota 61, p. 73. 

28. Vezi nota 48, p. 67. 


BUCUREŞTI 159 


făceau prin puşcărie, şi o legase cu o sfoară la gât. Şi caraliul a întins mâna să ia 
cruciuliţa, dar ăsta s-a smucit, i-a dat peste mână, a luat cruciuliţa şi a înghiţit-o! S-a 
deschis uşa, a intrat caraliul în cameră şi a pus mâna pe el: „Dă cruciuliţa! ”. „N-am 
nicio cruciuliţă ! ” „Dă cruciulița!” „N-am nicio cruciuliţă! ” Au mai venit încă trei 
caralii : „Dezbracă-te ! ”. S-a dezbrăcat la pielea goală şi au început să-l ia la îmbrânceli 
şi la bătaie. Omul a început să ţipe la ei: „Băi, bolşevicilor, voi purtaţi steaua în frunte, 
eu crucea o am aici şi nu puteţi să mi-o luaţi! Aici o am, mă, luaţi-mă! Luaţi-mă de 
aici! ”. M-a surprins omul... S-a închis uşa fără nicio discuţie, după care au intrat în 
cameră vreo 10 caralii care au început să-l smucească, să-l bată, iar eu m-am băgat să-i 
iau apărarea. Ne-au scos afară pe amândoi şi ne-au băgat într-o celulă unde au început 
să ne ia la bătaie. Şi ne-au bătut... Cred că erau mai mult de 10 care au dat în noi până 
ne-au umplut de sânge. Am căzut pe jos şi ne băteau cu picioarele. Şi cum eram pe jos, 
au răsturnat două tinete cu murdărie peste noi, după care au închis uşa şi au plecat. 
Scripnic?? se numea omul acesta, era ţăran de prin părţile Galaţiului sau ale Sucevei, 
nu mai ştiu. Şi în momentul când s-au închis uşile, ăsta şi-a pus mâna la cap şi a început 
să înjure: „Mamă care m-ai făcut... !”. Şi-n momentul următor s-a oprit şi a început 
să plângă: „Uite ce blestemat am ajuns, să-mi înjur mama...”. Lângă capul lui era o 
murdărie şi am întins mâna să-l feresc. Întâi s-a speriat, dar dup-aia şi-a dat seama... 
Îmi ştia numele, dar eu nu-l remarcasem pe al lui. Şi odată, când am venit de la izolare, 
a venit la mine şi mi-a spus: „Domnu' Iamandi, dumneavoastră aţi făcut foamea acolo. 
Uite, eu v-am păstrat o bucată de pâine”. Şi am refuzat-o, dar apoi mi-a părut rău. Am 
văzut că de câte ori venea cineva de la izolare, Scripnic întotdeauna îi păstra o bucată 
de pâine. 

Ne-au ţinut trei zile acolo împreună în celula aia şi nu ne-au dat nimic de mâncare ! 
După trei zile ne-au dat dimineaţa o bucată de turtoi uscat şi un castron de apă caldă, 
cu sare. Şi tot în ziua aia, seara, ne-au dus în celulă. 

Am uitat să spun că în perioada asta în Gherla aveam apă la robinet. Era o bine- 
facere. În celulă exista un robinet, aveai apă şi aveai un WC cu un paravan de rogojină, 
civilizat. Apă era de două ori pe zi: o dată de la 8 la 10 şi încă o dată seara, tot două 
ore, după care se oprea. Şi întâi au venit, ne-au scos closetele şi au băgat tinete. Apoi 
ne-au demontat chiuveta şi au scos apa din camere. Şi dintr-odată n-am mai avut nici 
apă, nici WC! 

Din ce alte motive aţi făcut izolare la Gherla ? 

Diverse... Că scriai pe săpun, că te găsea cu ac cu aţă, că te găsea vorbind pe ţeavă. 
Comunicarea între noi se realiza prin ţevile de calorifer şi prin perete. Puneai o cană 
pe perete şi vorbeai în ea, iar cel care asculta ţinea fundul cănii pe perete şi gura la 
ureche. 


Câţi erați într-o celulă la Gherla ? 
Destul de mulţi. Era o căldură infernală! Ferestrele aveau obloane şi nu intra aer 
decât aşa, ca o palmă, sus, şi ce intra pe sub uşă. Nu mai aveam nici cu ce să ne spălăm, 


29. Mihai Scripnic, născut la 7 noiembrie 1924 în Dragoş Vodă, Călăraşi. A fost arestat la 13 noiem- 
brie 1956 şi condamnat la 6 ani de închisoare corecțională. A executat pedeapsa în închisorile 
Galaţi, Jilava, Gherla, Salcia, Periprava şi Giurgeni. A fost eliberat la 11 noiembrie 1962. Infor- 
maţii din fişa matricolă penală din AANP. 

că apa o dădeau cu putina şi pentru WC, pentru băut şi pentru spălat porţia era o cană 
de apă! Am început să facem bube din cauza căldurii, că eram lac de transpiraţie. 
Stăteam numai în izmene, iar unii stăteau complet dezbrăcaţi. Şi făceam cu rândul: 
luam un cearceaf de pe pat şi patru inşi stăteau în dreptul uşii, pe unde intra puţin aer, 
şi făceau vânt ca să avem aer în celulă. În timpul iernii era frig, dar erau paturi cu patru 
etaje şi tot mai apucai să stai în pat. Cu toată supravegherea lor, eu am riscat tot timpul 
să stau în pat. 


Regimul alimentar era satisfăcător ? 

Noi eram la etajul doi, iar la etajul unu, sub noi, erau camerele de TBC-işti, care 
aveau un regim mai acătării. Primeau un sfert de pâine pe zi; noi aveam 80 de grame 
pe zi şi turtoiul. Dimineaţa primeam pâinea, un deget de marmeladă şi o cană cu nişte 
noroi care se numea cafea. La prânz era un arpacaş, care câteodată era ciorbă, altădată 
era mai gros. Dar în general numărai boabele din ciorba de fasole şi din arpacaş. Când 
nu era, dezastru: luni de zile ciorbă de morcovi şi de gulii. Butoaiele de murături care 
rămâneau de la alimentară şi nu se vindeau în timpul sezonului de murături se aduceau 
la puşcării şi mâncam ciorbă de murături toată vara. Ciorbă de morcovi muraţi, ciorbă 
de gogonele, de gulii... Era o bătaie de joc. 

Ce puteţi să-mi spuneţi despre revolta frontieriştilor ? 

Într-o bună dimineaţă aud, tot prin ţeavă, că s-au scos toţi frontieriştii din camere. 
În camera de alături era un frontierist din Constanţa, Vasilescu, fost elev la Şcoala Medie 
Piscicolă, căruia i s-a năzărit să treacă frontiera şi a fost prins. Şi el teroriza camera. 
Mai venise acolo un tânăr basarabean care trecuse din Rusia la noi, Tobol, sau cam aşa 
ceva. Trecuse prin toate puşcăriile ruseşti şi trecuse la noi, în România, de trei ori şi-l 
predaseră înapoi, dar acum ruşii n-au mai vrut să-l primească şi l-au lăsat la noi, să 
scape de el. „Faceţi voi ce ştiţi cu el!” Ce se întâmplă? Ăştia de la TBC nu prea 
mâncau. Şi atunci se organiza un fel de „paraşută” : printr-un spaţiu pe care ţi-l făceai 
prin oblon, băgai o sfoară lungă împletită din aţă de saltea de care legai o trăistuţă. Şi 
o aruncai jos. Mă rog, cei care aveau dexteritate puteau trimite traista asta, cu o piatră 
înăuntru, până la trei celule în stânga sau în dreapta. Şi se cobora la TBC-işti, iar ei ne 
trimiteau pâine. Şi asta în special la camera de alături, care era chiar deasupra unei 
camere de TBC-işti. Dar aceşti Vasilescu şi Tobol luau pâinea, n-o mai împărțeau la 
ceilalţi şi-i terorizau pe oameni. Se nimerise să fie şi o cameră cu oameni mai în vârstă, 
cărora le era frică să comunice la cană, vorbeau foarte rar... 

În tot cazul, am aflat că sunt izolaţi la camera mare şi am mai aflat că frontieriştii 
au declarat grevă. Şi într-o dimineaţă, după numărătoare, deodată s-a deschis vizeta şi 
a apărut Şomlea la uşă: „Toată lumea culcat, jos! Nimeni nu mişcă, aşa cum sunteţi! ”. 
Şi am stat culcat pe ciment, fără să ne mişcăm, vreo 36 de ore! Între timp am auzit 
împuşcături, am auzit bătăi, am auzit strigăte... Se bătea cu ranga şi s-auzea pârâitul 
oaselor când dădeau cu ranga! Natural că ne-am mai apropiat de uşă, să încercăm să 
vedem, că era crăpătura de jos şi s-auzea. S-a tras, s-a împuşcat, s-auzeau ţipete, s-auzeau 
comenzi... Asta a durat cam două zile, iar în acest timp nu ne-au dat mâncare, nu ne-au 
dat nimic. Nu se circula, toate camerele erau culcate la pământ. 


Ştiţi cumva din ce motive a izbucnit această revoltă ? 


A fost o provocare comunistă. Au băgat aproape 300 de frontierişti în această cameră 
mare cu paturi suprapuse în care dormeau chiar şi doi într-un pat. Tinetele erau 

insuficiente, deşi erau oameni care aveau diaree, aveau fel de fel de probleme. Şi ăştia 
băteau ca disperaţii să se scoată tinetele şi să le dea apă. Nimic! Şi au băgat câţiva 
informatori de-ai lor, ca să provoace, iar doi dintre ei au fost acest Vasilescu şi acest 
basarabean. Probabil că mai erau şi alţii, dar pe cei doi îi ştiu eu. Şi atunci au organizat 
o grevă. Aveau o fereastră care dădea în curtea pe unde intrau caraliii în puşcărie. Au 
dat oblonul jos şi-au făcut prăştii şi trăgeau cu ele în caralii când intrau. După aceea, 
când au văzut că vor interveni caraliii, au blocat uşile cu saltele şi cu paturi, dar nu 
ştiau că vor trage şi focuri de armă. A fost o provocare, ca să intervină în forţă şi să 
instituie regimul de teroare. 


Victime au fost după această revoltă ? 

După spusele acestui Vasilescu, au fost doi morţi şi nu ştiu câţi răniţi. Plus cei bătuţi. 
Medicul Sin bătea cu ranga de fier, împreună cu caraliii ! Şi a fost o mulţime de schilozi... 
Eh, şi acest Vasilescu şi cu alţii probabil că au fost chemaţi separat şi instruiți ce trebuie 
să declare la procesul care va fi. Şi ca să nu mai ia contact cu ceilalţi deţinuţi, i-au 
trimis la spitalul din Văcăreşti. I-au băgat acolo într-o celulă în care era Radu Gyr” şi 
au stat trei zile cu el. Şi probabil că i-au povestit... 

La proces alţii au fost martori, dar cei doi au fost scoşi imediat din proces şi trimişi 
înapoi în Gherla, unde au fost bătuţi. Acest Vasilescu, întâmplător, a ajuns într-o cameră 
care era tot pe etajul ăsta, de unde a transmis: „Cer iertare tuturor deţinuţilor! M-am 
comportat ca o bestie! Cer iertare celor cărora le-am luat pâinea de la gură...”. 


A avut remuşcări... 
Şi se pare că acelaşi lucru a făcut şi basarabeanul. 


În ce a constat înăsprirea regimului după revolta din Gherla ? 

Au fost o serie de percheziţii, de două-trei ori pe săptămână, în miez de noapte. 
Caraliii intrau în cameră în mijlocul nopţii. Scoteau paiele din saltele, pernele... Toate 
lucrurile se aruncau în mijlocul camerei şi era un praf şi-o mizerie... Apoi: „Dezbrăcat, 
la pielea goală ! ”. Te dezbrăcai la pielea goală şi de la etajul trei se spunea: „La parter, 
fuga marş ! ”. Se stingea lumina, coborai pe scări, iar pe fiecare treaptă era un caraliu 
cu bâta. Până ajungeai jos erai bătut măr. Pentru noi, cei mai tineri, mai era cum mai 
era, dar pentru bătrâni şi neputincioşi era jale. 

În camera unde eram eu era şi un veteran de război, colonelul Florescu?!, care era 
şi infirm, rănit în război. Şi eu cu Fag Negrescu??, un student care a fost în reeducare, 


30. Radu Demetrescu (Radu Gyr, 1905-1975). Poet, dramaturg, eseist, gazetar, doctor în litere şi 
conferenţiar universitar. A fost arestat la 4 iunie 1945 şi condamnat la 12 ani detenţie riguroasă, 
pedeapsă redusă ulterior la 6 ani detenţie riguroasă. A executat pedeapsa în închisorile Jilava, 
Aiud şi Văcăreşti. A fost eliberat la 6 iulie 1956. A fost rearestat la 18 iulie 1958 şi condamnat 
la muncă silnică pe viaţă, pedeapsă redusă ulterior la 25 de ani de muncă silnică. A executat 
pedeapsa în închisorile Aiud şi Văcăreşti. A fost eliberat la 24 mai 1963. Informaţii din fişele 
matricole penale din AANP. 

31. Posibil Gheorghe Florescu, născut la 20 iulie 1905 în Sinaia, Prahova. Locotenent-colonel. 
A fost arestat la 21 ianuarie 1955 şi condamnat la 15 ani de muncă silnică. A executat pedeapsa 
în închisorile Jilava, Văcăreşti, Piteşti, Gherla, Salcia şi Periprava. A fost eliberat la 29 iulie 
1964. Informaţii din fişele matricole penale din AANP. 

32. Fag Negrescu, născut la 15 iunie 1929 în Bucureşti. A fost arestat la 8 februarie 1949 
şi condamnat la 18 ani de muncă silnică. A executat pedeapsa în închisorile Piteşti, Gherla, 

îl luam pe colonel de câte o parte şi fugeam cu el pe scări. Şi luam noi loviturile, că 
fugeam mai încet. După această campanie, pentru cel mai mic lucru se dădeau 25 la 
fund. Am luat şi eu bătaie de vreo două-trei ori pentru diverse chestii... Odată, de 
exemplu, strigă caraliul: „Colonelu' Florescu ! ”. Noi ştiam deja prin căni că era zi de 
bătaie, că se transmitea : „Se scoate la bătaie ! ”. M-am dus eu în locul lui şi am spus: 
„Eu”. Mă scoate, mă duce în camera caraliilor, iar acolo am înlemnit când l-am văzut 
pe Petrică, caraliu'! M-am băgat cu capul în perete şi mi-am zis: „Aoleo, dacă mă 
vede, ăsta ştie că nu sunt colonelul Florescu ! ”. Pentru că el i se adresa foarte respectuos, 
cu „domnule colonel”. După ce am luat bătaia a venit caraliul din nou: „Acum să iasă 
colonelu' Florescu ! Iamandi, ai şapte zile de carceră, că ai venit în locu” lu' Florescu ! ”. 
Şi l-a scos pe Florescu şi l-a dus la bătaie. Mi-am dat seama că Petrică a văzut, dar m-a 
lăsat să încasez bătaia... Uneori eram bătuţi fără motiv, pentru nimic, invenţii. 

Cât apreciaţi că a durat regimul de teroare în Gherla ? 

Păi, a durat cam până când am plecat la muncă. Cred că vreo doi ani, că eu cam 
atât am stat acolo. Iniţial, când am aflat că se scoate la muncă, eu am dat declaraţie că 
refuz să ies. Contrar colegilor mei, Chiraleu şi Gănescu, care au fost de acord. M-au 
băgat la izolare, m-au bătut şi vrând-nevrând m-au adus în aceeaşi cameră cu Ion, care 
încerca să mă convingă că or să fie pachete, că o să scăpăm de teroare... Şi ne-au 
îmbarcat pe un bac şi ne-au dus la stuf, în Deltă, pe Grind. Stăteam pe un şlep, o carcasă 
metalică pe care s-a căptuşit stuf. Stuful se taie iarna şi în timpul zilei pereţii îngheţau, 
iar când veneam noi ni se dădeau nişte deşeuri de stuf să zicem că se face căldură... 
Dar cu transpiraţia noastră gheaţa se topea şi dimineaţa te îmbrăcai cu hainele ude şi 
ieşeai la muncă, la cinci dimineaţa. De obicei stuful se taie când e Dunărea îngheţată, 
dar ei n-au aşteptat să îngheţe. Erau zero grade şi stăteam cu picioarele în apă de la 
cinci dimineaţa până la cinci-şase seara. Ne-au dat opinci şi nişte ciorapi de cauciuc, 
din foaie de cort, cusuţi, aşa, pe margine. Băgai piciorul în ei, mai înfăşurai cu obiele 
şi apoi în opincă. Dar tot erai ud leoarcă... Şi tăiam stuf, iar seara se spunea că nu am 
făcut norma. 

Comandantul şlepului era un plutonier. Nu ştiu cum îl chema, dar cineva îl recunos- 
cuse, că înainte fusese vânzător de covrigi în gara Piteşti. Şi prost, cred că făcuse şcoala 
de carte, vorba aia, la armată. Şi acolo mai erau şi două şlepuri cu deţinuţi de drept 
comun, iar el era invidios, că ăia aveau tot felul de meseriaşi. Probabil că plutonierii 
şi-au făcut cizme, şi-au făcut uniforme, iar el n-avea croitor, trebuia să-i roage pe-ăia. 
Că într-o zi a venit: „Mă, care eşti şapcaliu aicea, mă, că io te eliberez din puşcărie! ?”. 
Dar lumea nu ştia ce vrea să zică... Nimeni, nimic. „Care ştii, mă, să faci şăpci ? ” Voia 
să-şi facă un chipiu. 

La un moment dat au fost obligaţi de MAI să ţină o conferinţă despre stuf. Şi acolo 
era şi un fost ofiţer de vânători de munte, Zamfir, care a făcut o organizaţie şi care fusese 
arestat şi condamnat. Şi-l numise brigadier-şef peste toţi, dar era un om cumsecade. Şi-l 
cheamă plutonierul: „Mă, Zamfire, să-mi faci o conferinţă, că trebuie să le vorbesc 
bandiţilor despre stuf, cum se înmulţeşte stufu””. Şi i-a făcut Zamfir o conferinţă din 
care reieşea că stuful se înmulțește prin masochism... Măi, tot felul de tâmpenii pe care 
ăsta, plin de el, le-a citit acolo. 


Jilava, Satu Mare, Aiud, Salcia şi Periprava. A fost eliberat la 18 iulie 1964. Informaţii din 
fişa matricolă penală din AANP. 

Cu hrana cum vă descurcaţi acolo ? 

O foamete...! Aprovizionarea se făcea o dată pe săptămână, cu şlepul, dar la un 
moment dat a îngheţat Dunărea, iar şlepul n-a putut să mai circule. Şi atunci plecam pe 
jos 20 de kilometri şi se aducea mâncarea cu sacii în spinare. Aduceai câte o halcă de 
carne, câte un sac de zahăr, un sac de pâine şi aşa mai departe. Dar nici asta n-a mai 
funcţionat, că n-au mai vrut. Probabil că se evadase sau nu ştiu ce s-a întâmplat. Şi am 
rămas câte patru zile fără mâncare, fără pâine... Şi închipuie-ţi că venea şlepul cu 
spărgător de gheaţă înainte, se aducea mâncarea şi ne dădeau pâinea de patru zile în 
urmă! Şi-ţi dădeau două pâini. Când aveai pâinea aia în faţă, iar tu primeai un ştraif 
de pâine, nu puteai se te abţii orice efort ai fi făcut. Şi fiind nemâncaţi, mâncam pâinea 
aia şi apoi se îmbolnăveau oamenii de stomac. Era o jale! Cât am stat acolo, la şlep, 
au murit patru-cinci oameni de foame, mizerie, lipsă de asistenţă medicală... Am văzut 
un om de vreo 50 de ani care făcuse, probabil, un abces. Stătea întins pe pat, era umflat 
şi-i ţâşnea puroiul afară din obraz... Exista un doctor deţinut, care s-a pretat să semneze 
certificatele de deces pe care le făceau ăştia pe diverse motive: că a murit de atac de 
inimă, că a murit de nu ştiu ce... Dar toţi mureau de mizerie şi de foame, din cauza 
condiţiilor proaste şi a imposibilității îndeplinirii normei, domnule ! 

Ce normă de muncă trebuia să îndepliniţi ? 

Trebuia să tai 18 baloturi de stuf pe zi, iar un balot era cât cuprindeai stuf cu mâna, 
îl legai şi-l cărai la glugă. Şi acolo era pontatorul civil care număra. Seara, când ajungeai 
la colonie, stătea plutonierul în poartă şi citea lista: cine nu făcuse norma întindea 
palmele şi era bătut la palme. Te băteau cu un ciomag, încât erai cu palmele umflate. 
După care şi-au dat seama că nu e bine. „Stai, că nu mai poate să lucreze a doua zi!” 
Şi atunci te băteau la fund. Te dezbrăcau în fundul gol, acolo, în frig, pe întuneric, şi 
stăteai câte trei ore în poartă, că nu se intra până nu se făcea numărul şi nu erau bătuţi 
cei care nu făceau norma. Şi aşteptai la fiecare brigadă: doi n-au făcut norma, doi la 
bătaie. Şi chestia asta dura: până se dezbrăca, până venea ăla să-i bată, până nu ştiu 
ce... Şi ajungeai la 11 noaptea. Îţi dădeau o ciorbă rece şi nici orele de dormit nu mai 
erau aceleaşi. La un moment dat spuneau că nu facem norma pentru că ne e prea cald... 
Atunci ne-au dezbrăcat, nu ne-au lăsat nici cojoc, nici pulover, numai mantaua de zeghe, 
izmenele şi cămaşa pe noi, ca să ne facem norma... 

Iar aceşti caralii nu făceau decât să se îmbete. Raţiile noastre erau mai slabe pentru 
că se jucau la poker. Şi ce s-a întâmplat? În majoritatea timpului erau beţi caraliii, 
probabil şi cu militarii, iar noi plecam cu militari care se amuzau asmuţind câinii pe 
noi... Dimineaţa eram încolonaţi şi mergeam până la locul de muncă, pe diverse braţe 
ale Dunării. Dacă Dunărea îngheţa cât de cât, aveai norocul să nu stai cu picioarele în 
apă. Dar ca să fie gheaţă compactă, să poţi sta, trebuia să fie cel puţin -20 de grade. 
N-au fost -20 de grade decât vreo două ore. A îngheţat, dar apoi era un fel de băltoacă 
în care stăteai până la glezne. Dar când era dezgheţată, stăteai cu picioarele în apă până 
la genunchi. 


Ce distanță parcurgeaţi până la locul de muncă ? 

Doi-trei kilometri, cam aşa. Şi odată tocmai se apropia sfârşitul perioadei de recoltat, 
şi probabil ăştia fiind beţi, a luat foc stuful. Îţi dai seama ce se întâmplă în stuful uscat 
care s-a aprins şi arde! ? A fost o panică... Am găsit două pistoale automate. Eram cu 
acest Scripnic şi asta m-a salvat. Că după episodul din Gherla m-am împrietenit cu el 

şi am fost împreună o perioadă în coloniile de muncă. La un moment dat chiar a spus: 
„Boierilor, eu sunt un ţăran, sunt analfabet. Învăţaţi-mă şi pe mine să scriu”. Şi l-au 
luat doctorul Munteanu şi încă unul. lar la un moment dat, când s-a făcut separarea 
noastră de ţărani, Scripnic a vrut să rămână cu noi. Şi l-a sfătuit cineva: „Spune că eşti 
contabil”. Şi a rămas împreună cu noi. 


Bun. Spuneaţi de incendiul de la Grind... | 

Aşa, de foc! Domne, şi am luat acest pistol de jos şi primul meu reflex a fost să 
apăs pe trăgaci şi să-i secer, dar a fost acest Scripnic care m-a văzut: „Domnu” Iamandi, 
daţi-l la mine! Trebuie să-l dăm, pentru că dacă dumneavoastră faceţi ceva, ăştia ne 
împuşcă aici pe toţi! ”. Şi i-am dat pistolul, iar el s-a dus şi l-a predat. Dar nu numai 
eu am apucat, au mai fost încă vreo trei pistoale care s-au găsit în învălmăşeală. Probabil 
că ei se adunau într-o glugă, cu şubele alea pe ei, cu votcă, şi fumau şi beau. Şi probabil 
că beţi cum au fost, a luat foc stuful. Caraliii care ne băteau, care ne înfometau, dintr-odată 
au început: „Fraţilor, salvaţi-ne, nu ne lăsaţi, fraţilor ! ”. Am devenit fraţi... S-au distrus 
multe glugi de stuf, iar pe ei îi aştepta puşcăria dacă se afla. Seara ne-au adus numai 
cu „fraţilor”. Cred că era 12 noaptea când am ajuns la colonie, după ce s-a stins... 

Şi-au modificat în vreun fel atitudinea după acest episod ? 

Trei zile, pentru că a doua zi ne-au spus: „Măi, ştiţi ce se întâmplă? Vă bagă ăştia 
la puşcărie! Nu mai scăpaţi de aici, că aţi dat foc la stuf! ”. Noi am dat foc la stuf...! 
„Trebuie să mergem să completăm glugile lipsă!” Şi ne-au scos trei zile în care am 
muncit pe brânci, până seara, la 11, făcând glugi. Desfăceam mănunchii mari, să-i 
înşelăm la număr pe civili. Şi după trei zile s-a terminat: „Criminalilor, aţi dat foc la 
stuf! ”. Dar se pare că.n-a ţinut chestia asta, pentru că am auzit apoi că a fost o anchetă 
şi i-au băgat la pârnaie. 

Să vă mai spun că la bac, la stuf, la un moment dat a descoperit cineva hrean. Şi 
atunci am început toţi să săpăm ca disperaţii prin pământ, să căutăm hrean. Şi găseam 
câte un hrean şi-l mâncam. Şi aici am cedat şi eu şi am mâncat hrean până mi s-a făcut 
rău şi am început să vomit. Dar până la urmă mi-am revenit. Multora li s-a întâmplat 
chestia asta. 


Cât aţi stat la Grind ? 

Tot sezonul de stuf, iar apoi ne-au dus la Strâmba, o colonie de muncă într-un fost 
saivan pentru oi, făcut iarna din stuf. Nu era nimic pregătit. Când ne-au adus, ne-au 
ţinut o zi întreagă pe câmp, cu echipamentul jos. Şi aici am remarcat un cetăţean care 
era lângă mine, pentru că între fiecare era un metru la stânga, un metru la dreapta, un 
metru în faţă... Şi era un cetăţean cu faţă de copil, însă cu nişte ochi negri, ca nişte 
cărbuni, şi o figură dură. Şi cum au trecut caraliii, l-au recunoscut: „Ce faci, măi, 
Dane ? Cum ai ajuns aicea ? ! Te-ai întors înapoi, la casa ta”. „Păi, da, domnu” sergent, 
m-am întors.” „Păi, cum a fost în libertate?” „Eh...” „Nu-i mai bine aici?” „Pentru 
mine e mai bine, nu vreau să mă mai eliberez.” Parcă era un prieten al tuturor. Şi am 
aflat că era Dan Diaca?. 


33. Dan C. Diaca, născut la 8 ianuarie 1930 în Iaşi. A fost arestat la 19 aprilie 1949 ca student 
la Facultatea de Medicină şi condamnat la 10 ani detenţie riguroasă. A executat pedeapsa în 
închisorile Jilava, Piteşti, Gherla, Aiud, Oradea, Cavnic şi Satu Mare. A fost eliberat la 
16 aprilie 1958 cu domiciliu obligatoriu în comuna Răchitoasa. A fost rearestat la 11 iulie 1958 

Celebrul Dan Diaca ! Cel care a „brevetat ” şi o lovitură, dacă nu mă înşel... 

Da. Dup-aia am fost cu el în colonie şi ne-a povestit că atunci când s-a eliberat, s-a 
dus în familie, iar familia era oarecum timorată, că auzise de renumele lui. Şi povestea: 
„Domne, eu am vârsta pe care-o am şi nu am sărutat o fată, nu m-am atins de o fată. 
Şi într-o noapte am vrut să intru peste soră-mea în cameră”. Să-şi violeze sora... 
„Soră-mea a ţipat, familia s-a îngrozit, a ieşit...” El mai încercase o dată să violeze o 
prietenă de-a surorii şi din cauza asta părinţii îl încuiau seara în camera lui, să nu iasă. 
Le era frică! Şi atunci s-a hotărât: „Mi-am dat seama că trebuie să mă întorc înapoi 
în puşcărie, iar singura posibilitate era să încerc să trec frontiera, că ştiam că nu se 
poate. M-am dus, am văzut care sunt informatorii şi am trecut ca să mă aresteze. lar 
acum sunt condamnat pentru trecere de frontieră şi am venit din nou aici. Şi asta am de 
gând să fac întotdeauna...”. 


Cum arăta Dan Diaca, îl puteţi descrie ? 

Nu era înalt şi avea o faţă rotundă, de copil, spânatec, fără barbă, cu ochii negri, 
mici, ca doi cărbuni. Când îţi arunca o privire te înlemnea. Şi avea ceva, un rictus care 
dintr-odată îi transforma figura. Că la un moment dat se întâmplau diverse lucruri printre 
noi şi el spunea: „Ehe, dacă ai fi fost tu pe timpul meu...!”. Probabil că era o brută 
înnăscută. O să mai povestesc câteva aspecte cu el, deoarece cu mine a avut o comportare 
foarte... 

Seara ne-am culcat în saivan. Ne-au dat nişte saci de doc şi nişte perne, să le umplem 
cu paie, şi pături. Şi ne-am culcat pe jos, pe saltelele astea, umplute de noi. Şobolanii 
şi şoarecii umblau printre noi, iar situaţia asta a durat vreo două-trei luni de zile până 
s-a clădit prima baracă. 


Cine a construit-o ? 

Tot noi, deţinuţii, scoşi de caralii. S-a schiţat locul, au făcut măsurătorile, au adus 
material şi s-a făcut prima baracă. Şi pe măsură ce s-au construit barăcile, ne-au băgat 
în ele. Erau barăci destul de simple: un hangar mare, de la un capăt la altul, cu paturi 
suprapuse cu trei etaje. Şi când nu munceam, raţia de celular era mizerie absolută. Când 
ne scoteau la muncă, ne dădeau un sfert de pâine pe zi, turtoiul, o ciorbă mai acătării... 
Dar tot foame era, că nu se dădea mâncare îndeajuns. 

Şi ne scoteau la munci agricole. Prima a fost culesul porumbului, unde se mânca pe 
disperate porumb crud. Mulţi făceau ocluzii intestinale, în special bătrânii. Iarna 
porumbul uscat trebuia dezghiocat şi băgat în saci, ca să-l trimită la moară, să facă 
mălaiul pentru noi. Şi scoteau nişte oameni să-l dezghioace. Eh, mâncau ăştia la 
porumb...! Şi încercau să aducă şi-n colonie şi îşi umpleau pantalonii, dar se făceau 
percheziţii şi se bătea... Era o jale! 

Primăvara urma semănatul de arpagic, când îţi umpleai castronul cu arpagic curăţat 
şi-l băgai în zeama aia goală. Şi mâncai câte un castron de ceapă de-aia. Astea erau 
ocaziile când te mai alimentai, când te scoteau la munci. La Strâmba erau kilometri 
întregi semănaţi cu porumb pe care trebuia să-l prăşim. Noi, care habar n-aveam de 
prăşit... Norocul a fost că mai era câte un ţăran printre noi, însă numai până când a 


şi condamnat la 10 ani de închisoare corecțională pentru trecerea frontierei. A executat 
pedeapsa în închisorile Timişoara, Oradea, Gherla, Salcia, Periprava şi Giurgeni. A fost elibe- 
rat la 22 iunie 1964. Informaţii din fişele matricole penale din AANP. 

intervenit separarea şi i-au scos. Dar trebuia să faci şi normă. Şi ce făceau? Era o 
căldură imensă şi toată ziua stăteai în soare, iar când venea sacaua cu apă, rândurile 
aveau cam doi kilometri. Se aşeza sacaua în capul rândului şi ni se spunea: „Când 
ajungeţi în capul rândului, beţi apă ! ”. Şi fiecare se grăbea, dar când te apropiai de capul 
rândului, aşezau sacaua în capul celuilalt rând. 

Vreau să vă mai spun încă un lucru. La Strâmba, după ce ne-au separat, la un moment 
dat ne-au dat un turtoi mucegăit, cu mălai stricat. Când muşcai din el ieşeau aţele cu 
viermi. Şi, natural, cu foamea scoteai viermii de acolo... Unii nici nu-i mai scoteau, 
mâncau aşa... Şi am zis: „Hai să facem greva foamei!”. Şi am convins câţiva şi s-a 
întins în toată baraca: „Facem greva foamei! Hai să comunicăm şi la ţărani ! ”. Ei erau 
în baraca de alături. Am reuşit să comunicăm şi să hotărâm : „Mâine-dimineaţă refuzăm 
turtoiul ! ”. Dar până seara s-au răzgândit oamenii de la noi, şi atunci am spus: „Măi, 
e un gest de laşitate. Le-am comunicat ţăranilor că facem grevă şi noi, intelectualii, 
refuzăm şi-i lăsăm... Trebuie să le comunicăm şi lor”. Ne despărţea o reţea de sârmă 
de vreo trei metri şi vorbesc cu Scripnic, iar el îmi spune: „Domnu' lamandi, trebuie 
să trecem”. El a vrut să treacă, dar şi eu am vrut. Atunci am tras la sorţi şi am trecut 
eu, noaptea, pe sub sârmă. Dacă mă prindea careva... Am ajuns la ţărani, le-am comu- 
nicat că nu.se mai face grevă şi m-am întors. Şi ne-au dat vreo două săptămâni numai 
turtoi stricat. 


Ce a urmat după Strâmba ? 

De la Strâmba am plecat la Stoeneşti, o colonie mai organizată. Aici stăteam tot în 
barăci, dar erau nişte barăci mai vechi şi mai mici. În fiecare cap al barăcii era câte un 
spălător. La Strâmba nu exista spălător. Era un butoi mare, pus afară, în curte, pe care-l 
umpluseră gagiii cu apă. Şi butoiul avea o canea pe care curgea apa şi un jgheab de 
scândură care avea jos vreo doi metri, cu găuri şi cu un ţepuş de lemn. Scoteai ţepuşul 
şi-ţi curgea apă. Abia aveai apă să te speli puţin. 

Acum vreau să revin asupra unor lucruri... La Gherla ne-am întâlnit cu studenţii din 
Ardeal, care erau nişte băieţi serioşi. Cu Aurel Baghiu, cu Drobny%, cu o serie 
întreagă dintre figurile frumoase ale detenţiei. Şi aici am avut o perioadă bună, pentru 
că se ţineau conferinţe. Ivasiuc n-a mai fost printre noi, se pare că l-au ţinut la Interne 
o perioadă de timp. Şi împreună cu studenţii din Timişoara am fost şi pe bac, la stuf, 
şi la Stoeneşti. La Stoeneşti ne-au mai răvăşit şi pe unii i-au trimis la Luciu-Giurgeni. 
Dar am fost cu Miron Chiraleu şi cu Ion Gănescu. Eh, Miron, care era foarte slab ca 
fire şi ca rezistenţă, avea o ambiţie să facă norma şi nu admitea să-l ajute nimeni. Şi 
s-a îmbolnăvit, a devenit distrofic, încât nu se mai putea ţine pe picioare. Şi, datorită 
doctorului deţinut Ionescu, am reuşit să-l băgăm la distrofici. Apoi a venit o comisie 


34. Aurel Baghiu, născut la 2 iulie 1929 în Gheja, Mureş. A fost arestat la 30 octombrie 1956 
şi condamnat la 8 ani de închisoare corecțională. A executat pedeapsa în închisorile Timişoara, 
Gherla, Salcia, Periprava, Văcăreşti şi Galaţi. A fost eliberat la 5 februarie 1963. Informaţii 
din fişa matricolă penală din AANP. A publicat o carte în două volume despre detenţie. 
Printre gratii, ediția a II-a, Napoca Star, Cluj-Napoca, 2006. 

35. Ioan Henrich Drobny, născut la 26 noiembrie 1935 în Belinţ, Timiş. A fost arestat la 30 octom- 
brie 1956 şi condamnat la 6 ani de închisoare corecțională. A executat pedeapsa în închisorile 
Timişoara, Gherla, Salcia, Periprava şi Giurgeni. A fost eliberat la 28 octombrie 1962. 
Informaţii din fişa matricolă penală din AANP. 

care l-a găsit distrofic şi l-a izolat, să plece dintre noi. Şi la plecare ne-a spus: „Măi, 
vreau să spun un lucru... Dacă voi sunteţi de acord, eu vreau să mă declar legionar. 
Vreau să ajung la Aiud, unde sunt legionarii şi vreau să stau cu ei”. „Sigur că suntem 
de acord.” „Şi vă mai spun un lucru: eu mă voi sinucide.” I-am spus: „Măi, Miron, 
eşti nebun, de ce să te sinucizi? ! În primul rând ăsta e un gest de laşitate”. A spus: 
„Nu mă sinucid acum, mă sinucid cu trei luni înainte de eliberare”. Şi aşa a făcut, s-a 
sinucis la Aiud cu trei luni înainte de eliberare. S-a spânzurat... 


Ce l-a îndemnat să facă acest lucru, nu v-a spus ? 

Era îngrozit de faptul că ne vom elibera. Toţi am admis că singura noastră perioadă 
de libertate este în puşcărie şi că dacă ne vom întoarce în lume, ne aşteaptă o perioadă 
de groază, cu tumătorii şi de-astea... Toţi eram timoraţi de ideea libertăţii şi a turnăto- 
riilor, iar Miron în special. Miron a stat şi cu Zahu Pană*$, tot macedonean. Şi mie mi-a 
povestit Zahu despre sinuciderea lui Miron. Lucrau împreună în fabrică şi Miron a avut 
o perioadă destul de bună, în care s-a mai refăcut puţin. Dar era îngrozit. Şi-n discuţiile 
lor i-a spus: „Măi, Zahule, intenţia mea este să mă sinucid, dar singura posibilitate 
este să mă spânzur şi mă obsedează ideea că spânzuraţii au întotdeauna o figură urâtă 
după... Dar altă posibilitate n-am”. Eh, Zahu a schimbat vorba... Şi când mai avea trei 
luni până la eliberare a început reeducarea în Aiud. Şi l-a chemat colonelul Crăciun?” : 
„Miron, uite ce e, vei lucra la club...”. Miron a refuzat, dar tot a rămas la muncă. Şi 
într-o zi îl cheamă Crăciun: „Mă, tu ai refuzat, dar uite ce e, vreau să ţii o conferinţă 
despre Eminescu. Eşti de acord? ”. Şi Miron a spus: „Da, sunt de acord”. Şi a vorbit 
Miron, încât au rămas clubul şi caraliii cu gura căscată. Crăciun a vrut textul înainte, 
dar lui i-a dat un text, iar el a vorbit liber, complet altceva. Şi la urmă a recitat 
„Luceafărul”, încât plângeau oamenii. Şi îi ceruseră deţinuţii să recite şi „Scrisoarea 
a III-a”, dar n-a mai apucat, că l-a luat Crăciun de acolo şi l-a băgat la izolare. După 
aia l-a scos de la muncă, de unde lucra, şi l-a băgat la polizor, unde era infernal, era 
plin tot de zgură. Dar prin „mafia” macedoneană a reuşit totuşi să fie scos de acolo. Şi 
într-o zi, înainte de masă, a venit unul dintre deţinuţii care reuşiseră să capete pachet 
şi le-a dat la fiecare câte o bucăţică de zahăr şi un biscuit. Şi Miron a luat bucăţica şi 
s-a dus spre locul unde se servea masa, dar înainte i-a spus lui Zahu: „Stai, c-am uitat 
să-mi iau ceva din celulă”. Şi după cinci minute a venit cineva: „Bă, s-a spânzurat 
unv’ ! ”. Şi când s-au întors era prea târziu, era mort... Iar în dulapul lui au găsit biscuitul 
şi bucăţica de zahăr. 


După plecarea lui de la Stoeneşti, spre Aiud, dumneavoastră unde aţi mai fost dus ? 


Am ajuns într-o colonie, Periprava. Dacă se poate spune că în mizeria puşcăriilor 
putea exista ceva mai mizerabil, asta era Periprava. Era comandant un colonel, Manolescu, 


36. Zaharia „Zahu” Pană, născut la 20 august 1921 în Belea de Sus, Macedonia. Poet, scriitor 
şi publicist. A fost arestat în 1941 şi condamnat la 8 ani de muncă silnică. A fost rearestat la 
9 martie 1948 şi condamnat la 25 de ani de muncă silnică, pedeapsă redusă ulterior la 6 ani. 
A executat pedeapsa în închisorile Jilava, Aiud, Poarta Albă şi Valea Neagră - Peninsula. 
A fost eliberat la 12 februarie 1953. A fost rearestat la 20 februarie 1958 şi condamnat la 
10 ani de închisoare corecțională. A executat pedeapsa în închisorile Constanţa şi Aiud. A fost 
eliberat la 1 august 1964. Informaţii din fişele matricole penale din AANP. 

37. Vezi nota 13, p. 20. 

dacă nu mă înşel*%, cu care am avut conflict de când am intrat şi despre care se spunea 


că a fost boxer. Când am ajuns cu şlepul la Periprava era noiembrie şi era puţin îngheţat, 
dăduse un polei. Şi trebuia să pună o punte, ca să coborâm din şlep, dar a pus unul un 
buştean de lemn, aşa, cu nişte săpături în el. Ăsta era alunecos şi când au început să 
coboare, primii trei au căzut în apă. Au mai venit vreo doi care ba cu echilibristică, ba 
căzând, ba ţinându-se, ba în patru labe au reuşit să ajungă jos. Când a venit rândul meu, 
am refuzat să cobor. Am spus tare la toată lumea: „Refuzaţi să coborâţi, asta e o 
crimă ! ”. Să cazi pe frigul ăla în apă era ceva... Şi am refuzat să coborâm. Fiind împinşi 
cu pumni, cu bătaie, ne-am prins braţ la braţ, aşa. Eh, şi între timp a sosit cu trăsura 
colonelul Manolescu, care a asistat la toată chestia asta. Ne-a pus puntea, am coborât, 
şi-n momentul când am ajuns jos a apărut în faţa mea şi a început să mă bată. Şi mi-am 
scuipat doi dinţi acolo, în faţa lui... 


La Periprava unde v-au cantonat ? 

În fine, ne-au cantonat tot în barăci, iar în general făceam muncă agricolă. În schimb, 
ne dădeau numai ciorbă de murături. Turtoiul era foarte prost, amărât, aproape nu avea 
miez, numai două coji, aşa. Pâinea câteodată ţi-o dădeau, câteodată nu... Câteodată, 
când te duceai la muncă, spuneau că pâinea e-n restanţă şi o să ne-o dea mai târziu, dar 
nu ne-o mai dădeau niciodată. Când erai la muncă ciorba şi arpacaşul erau puţin mai 
groase, dar dacă rămâneai în colonie... zeamă de murături. 

Şi la Periprava am avut o cădere. Acolo era amenajat un fel de closet. O groapă 
comună şi se puneau nişte stinghii de lemn pe care veneai în echilibristică şi trebuia 
să-ţi faci nevoile. S-au întâmplat multe accidente când au căzut oamenii înăuntru - mai 
ales bătrânii - din cauza acestor stinghii. Şi când se umplea groapa venea o saca: o 
căruţă cu doi cai, cu un butoi în care scoteau şi duceau la câmp, îngrăşământ. Dar pentru 
că dura vreo două ore până se umplea butoiul, când ajungea căruţa puneau în faţa cailor 
o traistă cu tărâţe. Şi deţinuţii se făceau că se duc la closet şi cu o cană furau tărâţe de 
la cai pe care şi le puneau în ciorbă. Eh, n-am rezistat nici eu şi am trecut pe acolo şi 
am luat o cană de tărâţe pe care mi-am pus-o în ciorbă. Mi-a venit greață şi n-am putut 
să mănânc nici ciorba, care era zeamă goală. Dar oamenii care puteau reuşeau să-şi 
păcălească foamea. Nu mai spun că la câmp se mâncau şerpi, păsări... Diaca era 
maestru! Prin toate coloniile astea am fost împreună cu el şi dacă apuca să facă un 
foc, să-l pârlească puţin, bine, dacă nu, îl mânca crud. Prindea şerpi şi încerca să prindă 
şi şobolani. Se pare că a prins de câteva ori, dar eu n-am văzut. În schimb am văzut 
când jupuia şerpii de piele şi îi mânca. Dar pe el îl mai lăsau, pentru că era socotit unul 
de-al lor. 


Şi n-a avut niciodată probleme de sănătate din cauza asta ? 

Nimic. Era ca un fier! Să-ţi mai spun ceva despre el. Diaca ne-a povestit, la un 
moment dat, că oamenii îl izolau. Şi am spus: „Atât timp cât se poartă decent, ca unul 
de-ai noştri, şi nu ne toarnă, pentru ce a făcut acolo [în reeducare, la Piteşti] nu avem 
noi dreptul să-l tragem la răspundere. ÎL vor trage cei care au trecut prin asta, nu noi 
care ştim din auzite lucrurile astea ! ”. Şi, într-adevăr, n-a făcut turnătorie. 


38. Comandantul coloniei Periprava a fost între august 1957 şi septembrie 1960 locotenent-colo- 
nelul Dumitru Condurache, iar între octombrie 1960 şi septembrie 1963 maiorul Ion Ficioru 
(Fecioru). Andrei Muraru (coord.), op. cit., p. 139; Mihai Burcea et al. , op. cit., pp. 225-228. 

De la Periprava am fost aduşi la o colonie pe lângă Salcia, unde era comandant un 
plutonier, Pleşoianu, care avea şi o infirmitate, un picior puţin târâş. Era un om destul 
de deştept. Când am ajuns în colonie ne-am aliniat şi el căuta oameni pentru munci. 
Era printre noi şi o brigadă de vreo 20 de preoţi. Şi acum voia un om la pâine, unde, 
natural, toţi s-au repezit: „Tu ce eşti?”. „Popă.” „Aaa, nu, nu pun popii la pâine! 
Măi, la pâine trebuie un om care să n-aibă nici mamă, nici tată, pentru că şi dacă nu 
faci nimic, toţi ai tăi o să spună c-ai luat pâine, şi-ai dat, şi-ai făcut, şi nu ştiu ce. Aşa 
că se ştie dinainte: cine e la pâine, e un om compromis, pentru că se va spune că e 
omul meu”. Şi nu s-a băgat nimeni. Dar la un moment dat observă el pe unul acolo: 
„Tu ce eşti, mă? ”. Era un evreu, cantor bisericesc, Wagner”. „Pe tine te pun la pâine, 
mă, că tu n-ai prieteni aici ! ” Şi l-a pus pe acest om la pâine. Era în dormitorul nostru, 
însă îşi respecta omul sâmbăta. Avea un sac mare în care-şi făcea pâinea firimituri şi-o 
păstra acolo. 

Şi mai erau acolo şi nişte preoţi... Preoţi erau de două categorii : de sate, care n-aveau 
Teologia, numai cu Seminarul, şi erau câţiva dintre ei care au fost legionari, au fost 
socialişti, au fost membri de partid, cum era acolo un oarecare părinte Radu“. Şi el 
discuta cu doi: „Hai, mă, să-i luăm pâinea lui Wagner! ”. Şi atunci m-am revoltat şi 
am spus: „Domne, dacă se atinge cineva de pâinea lui Wagner, are de-a face cu mine! 
O fi el jidan, da’ acolo este pâinea lui, raţia lui pe care şi-o păstrează”. „Nu, că ăsta 
mănâncă câte trei pâini pe zi.” Zic: „Nu ştiu dacă mănâncă sau nu, dar eu ştiu că are 
încredere şi a lăsat-o aici. Nimeni nu se atinge de pâinea lui!”. Eh, dar mi-am găsit 
naşul cu părintele Radu, care a început o campanie împotriva mea. Aveam un prieten 
oltean care era student la Litere, Aurel Popescu. Şi cum toţi popii erau polonicari, la 
un moment dat Pleşoianu i-a scos de la distribuitul mâncării, pentru că erau reclamaţii 
şi l-a făcut pe Popescu polonicar. Săracul Popescu, căzuse cerul pe el. „Ce fac eu, 
domne? !” Şi când a refuzat, ăsta i-a zis: „Ie bag la carceră dacă nu!”. Meseria de 
polonicar e... o meserie, dacă cel care o practică e polonicar adevărat. Erau polonicari 
care dintr-un hârdău cu zeamă, dacă erau trei bucăţi de carne, mesteca de trei ori şi 
dacă voia să scoată bucata de carne, o scotea şi ţi-o dădea. Şi popa Radu a ajuns până 
la urmă să spună: „Uite, domnule, feciorul ăsta de clăcaş oltean este prieten cu 
beizadeaua Iamandi, băiatul ministrului, şi lui îi dă! ”. Eh, până la urmnă Popescu a făcut 
ce-a făcut şi a scăpat, dar eu am rămas, iar părintele Radu ţinea totdeauna logosuri 
împotriva mea. 

La un moment dat în colonia asta ne dădeau burtă. O burtă verde, infectă, nespălată, 
cu balegă înăuntru. Diaca era specialist : fura câte o bucată de burtă, o spăla şi o mânca. 
Şi vrând să fur şi eu o bucată de burtă de-acolo, am tras şi am ieşit cu toată burta după 


39. Friderich Wagner, născut la 29 aprilie 1919 în Mihăileni, Botoşani. A fost arestat la 4 decem- 
brie 1954 şi condamnat la 7 ani de muncă silnică. A executat pedeapsa în închisorile Jilava, 
Gherla, Salcia, Giurgeni şi Ostrov. A fost eliberat la 1 decembrie 1961. Informaţii din fişa 
matricolă penală din AANP. 

40. Posibil Gheorghe Radu, născut la 13 octombrie 1906 în “Brastavăţu, Olt. A fost condamnat. 
în 1948, însă nu deţinem alte informaţii despre detenţie şi eliberare. A fost arestat la 26 martie 
1959 şi condamnat la 10 ani de închisoare. A executat pedeapsa în închisorile Craiova, Salcia, 
Periprava, Botoşani şi Văcăreşti. A fost eliberat la 15 aprilie 1964. Informaţii din fişa matri- 
colă penală din AANP. 

mine. N-am mai avut timp s-o pun la loc, că treceam în viteză. Şi am fugit cu ea. Ajung 
în dormitor... ce să fac cu burta? Şi îi spun: „Măi, Diaca, uite ce s-a întâmplat...”. 
„Vreţi să vă dau din ea?” „Nu, nu vreau nimic, nu ştiu de ce am făcut asta.” „Bun, 
daţi-mi-o mie.” Şi ne-a arătat. El era cu patul la etajul patru şi ajungea la stuful de pe 
acoperiş aşa că a băgat-o şi a scos-o afară, fără să se vadă din exterior. Dar s-a descoperit 
-că s-a furat o burtă şi Pleşoianu ne scoate afară. Bătea ăsta... ! Dar vorbea foarte politicos 
şi nu bătea decât fără martori: te chema şi te bătea singur, de te zvânta. Nici caraliii 
nu asistau când te bătea el. Ne scoate pe toţi afară din dormitor: „Să iasă cel care a 
luat burta şi s-o dea înapoi, că n-a apucat s-o mănânce ! ”. N-a ieşit nimeni. „Măi, din 
trei în trei, număraţi-vă şi ieşiţi afară să vă dau câte şapte zile de carceră! ” Carcera la 
ger era... Atunci am vrut să ies, dar în momentul când fac un pas înainte, iese şi Diaca 
şi spune: „Eu am furat-o”. Am protestat, dar Diaca a început să râdă: „Nu vă băgaţi, 
domnule, lăsaţi-mă, că eu sunt maestru în asta, mă ştie plutonierul pe mine”. Şi 
într-adevăr, a adus burta şi l-a băgat la izolare. Eh, în fiecare zi eu şi Scripnic i-am 
păstrat pâine lui Diaca şi când a ieşit a zis: „Ştiam eu c-o să mă aşteptaţi cu pâine, 
domnu' lamandi ! ”. „Măi Diaca, dar eşti nebun, de ce...?” „Domnu' Iamandi, pe dum- 
neavoastră nu vă ştia nimeni, nici nu vă credeau. Pe mine mă ştiu că fac toate chestiile 
astea şi eu sunt învăţat. Puşcăria e casa mea. La Neagra eu sunt stăpân! ” 


De aici aţi mai fost transferat în altă parte ? 

Într-o zi, prin '60 şi ceva, îmi expirase pedeapsa şi am cerut hârtie de câteva ori. În 
puşcărie întotdeauna au fost oameni care aşteptau din zi în zi decretul eliberării, dar eu 
am fost dintre cei pesimişti. Am zis: „Domne, n-o să mă eliberez şi nu mă voi elibera”. 
Şi n-aveam elan să fac cerere, dar totuşi am cerut hârtie şi am văzut că nu mi s-a dat. 
Apoi ştii cum e deţinutul, m-am încăpățânat şi am zis : „Domne, vreau hârtie, am dreptul 
la hârtie ! Fac greva foamei ! ”. Şi mi s-a dat hârtie în care am spus că am fost condamnat 
şi mi-a expirat pedeapsa... 

Mă scuzaţi că vă întrerup, pedeapsa v-a expirat în 1964 dacă aţi fost condamnat 
în '56 ? 

Da. Şi am cerut hârtie, am scris-o. Între timp ne-am îmbolnăvit de leptospiroză în 
colonia asta şi ne-au dus la Salcia, să ne trateze. Acolo ne-au băgat într-un dormitor şi 
pe cine văd acolo? Sergent-major era un oarecare Ţibanu, cu care fusesem coleg în 
armată, la şcoala de alfabetizare. Mă recunoaşte şi începe să-mi spună ce s-a întâmplat 
în unitate după ce am dezertat. A fost foarte cumsecade cu mine, nici nu m-a protejat, 
dar nici nu m-a... Şi într-una din aceste colonii ne-a promis comandantul carte poştală. 
Atunci a dat la toată lumea. Şi a fost prima carte poştală pe care am scris-o acasă. Nu 
ştiam adresa mamei, dar convenisem să scriu pe adresa lui Miron Chiraleu. Dar după 
ce am primit drept la cartea poştală, m-au mutat dintr-o colonie în alta, pentru că 
începuse perioada eliberărilor. Şi mâncarea deja era mai bună... Şi în altă colonie iar 
ne-a dat carte poştală. Mama primind două cărţi poştale în acelaşi timp, în loc să facă 
pentru fiecare un pachet de cinci kilograme, a făcut un singur pachet, de 10 kilograme. 
Şi pachetul a sosit, dar am aflat apoi de la acest Ţibanu ce s-a întâmplat. Trecuse o lună 
şi eram foarte deprimat şi îngrijorat: „Mă, dacă nu primesc nimic, înseamnă ori că 
maică-mea a murit, ori că este arestată”. Când îmi spune Ţibanu: „Băi, păi de ce au 
fost proşti ai tăi să pună 10 kilograme într-unu' ? Ți l-au refuzat! ”. Dar măcar am ştiut 
că a fost trimis şi m-am liniştit. 

Şi după un timp mă cheamă că trebuie să plec. Domne, toţi am plâns când am plecat, 
pentru că erau nişte băieţi buni aici... La Salcia era şi un grup de liberali, când am ajuns 
cu băieţii ăştia, cât am fost bolnav de leptospiroză. Şi liberalii ne-au primit cu ostilitate : 
„Ce caută legionarii ăştia aici? ! Să-i ducă la Aiud! ”. Aşa. Şi am plâns cu aceşti băieţi 
când am plecat... Toţi au zis: „Măi, te eliberezi! ”. Dar eu am spus: „Nu cred...”. Şi 
am fost pus pe dubă şi trimis de la Salcia la Dumbrăveni. Aici găsesc un alt fost coleg 
de armată, un sergent, Popa Eugen parcă îl chema. Acum era căsătorit şi el cu nevasta 
erau felcerii puşcăriei. Dar el n-a fost de aceeaşi speţă cu Țibanu şi a început să-mi facă 
mizerii. M-a scos la diverse corvoade până când am refuzat şi atunci mi-a făcut raport. 
Şi el, şi nevastă-sa au fost foarte duri cu. mine, mi-au făcut şi o caracterizare... Şi am 
cerut raport la comandant, căruia i-am spus: „Domne, de ce sunt la Dumbrăveni? Eu 
n-am ce căuta aici! Mi-a expirat condamnarea ! ”. Şi a doua zi a venit comandantul şi 
mi-a spus: „Tu ai fost condamnat şi pentru dezertare, iar asta e pedeapsă de drept 
comun, şi ai fost trimis aici s-o execuţi”. „Domnule comandant, dumneavoastră aveţi 
experienţă, orice pedeapsă se comută“! ! Am avut patru ani şi pentru fals în acte publice... 
Asta nu înseamnă că trebuie să execut 120 de ani! Pedepsele au fost comutate şi execut 
pedeapsa cea mai mare, de opt ani!” „Să vedem...” „Dar, dacă sunt la drept comun, 
trebuie să beneficiez de privilegiile dreptului comun : cât stau aici am dreptul la pachet 
şi la vorbitor.” „Da, sigur că da.” „Bun, atunci daţi-mi o scrisoare ! ” Mi-a dat scrisoare, 
am scris acasă şi atunci am avut primul vorbitor. A venit mama şi atunci i-am spus: 
„Pedeapsa mea a expirat. la un avocat! ”. Şi maică-mea a luat avocat şi am fost anunţat 
că sunt eliberat. Deja începuseră eliberările din 1964. Eu la sfârşit, în decembrie '64 
am fost eliberat“2, de la Dumbrăveni. 

Mai ţineţi minte ziua eliberării ? 

Da. M-a chemat comandantul la el şi m-a pus să dau o declaraţie că nu voi spune 
nimic. După ce am dat-o, mi-a spus: „Măi, tu ai o caracterizare destul de proastă”. 
„Se poate...” „Uite, sergentul Popa şi soţia lui ţi-au făcut o caracterizare din care reiese 
că eşti un duşman înrăit al poporului. Uite caracterizarea aici. Dacă aici, la noi, ai făcut 
asta, ce ai făcut tu prin altă parte? ! Bagă de seamă să nu ajungi din nou aici!” M-a 
dus în gară, la Dumbrăveni, şi mi-a dat drumul. Şi am sosit în Bucureşti fără să ştiu 
unde să mă duc, pentru că nu ştiam adresa părinţilor mei. 


Cum eraţi îmbrăcat ? 

Cu nişte rupturi, că m-au arestat cu nişte bocanci elveţieni de schi, pe care la Periprava 
încă i-am mai avut. Dar când am fost scos odată la bagaj, să-mi bag lucrurile călduroase, 
că nu mai aveam voie cu ele, am văzut că mi-au dispărut bocancii... Şi cu bagajul în 
mână încep să chem plutonierul. Şi mă vede colonelul Manolescu: „Ce vrei, mă?”. 
„Mi s-au furat bocancii ! ” „Care bocanci?” „Bocancii mei.” Şi a început să mă bată. 
M-a umflat în pumni şi m-a băgat la izolare. 


41. De fapt, termenul corect este „contopire”. Atunci când deţinuţii aveau mai multe pedepse, 
ele se contopeau şi se executa pedeapsa cea mai mare dintre ele. „Comutarea” se referă la 
rejudecarea proceselor şi schimbarea pedepselor în unele mai mici. 

42. Este vorba de o confuzie. În realitate, Vasile Iamandi a fost închis timp de A ani şi a fost 
eliberat la 8 decembrie 1962. Informaţii din fişa matricolă penală din AANP. 

În fine, m-am întors în Bucureşti fără să ştiu vreo adresă. Am venit până în Floreasca, 
unde locuia sora lui Miron, şi am încercat acolo, la numărul 19. S-a făcut 10 seara şi 
n-am găsit posibilitatea să intru în casă şi atunci m-am dus la circa de miliţie unde am 
spus: „Domne, eu astăzi m-am eliberat din puşcărie şi o caut pe mama mea care locuia 
în strada Floreasca. Puteţi să mă ajutaţi? ”. „Domne, nu putem să te ajutăm, dar dormi 
aici şi mâine dimineaţă poţi să vorbeşti cu ofiţerul de serviciu.” Am dormit pe o bancă, 
la Miliție, iar a doua zi, dimineaţa, a venit ofiţerul de serviciu care mi-a spus: „Domne, 
ştii ce? Du-te şi dumneata din casă în casă, sună şi întreabă! ”. Ăsta a fost răspunsul 
Miliției! Şi apoi mi-am adus aminte de numărul de telefon al unei rude, care mi-a dat 
telefonul mamei... 


Cum v-aţi reluat viaţa după eliberare ? 

A fost destul de greu, pentru că eu fusesem fugar, cu acte false, şi nu mai aveam 
actele de domiciliu în Bucureşti, iar când m-am dus la Miliție mi s-a pus o condiţie: 
„Dumneata nu ai voie să te stabileşti în Bucureşti! Te stabileşti în orice oraş din ţară, 
la 200 de kilometri de orice graniţă, dar nu în Bucureşti! ”. „Domne, eu am locuit...” 
„Ai «biroul populației»? ” „Păi, n-am...” „Fă o dovadă!” „Mama mea!” „Păi, mama 
dumitale n-are valoare.” Bun. Acum soţul mamei mele era medic, era directorul spitalului 
Ministerului de Finanţe, unde şef al personalului era generalul Cambrea“, cel cu 
Divizia... Şi doctorul i-a povestit generalului, care a spus: „Mâine mergem împreună 
la Miliție ! ”. Şi mă duc şi eu dimineaţa la Miliție, unde mă întâmpină un plutonier căruia 
îi explic: „Vreau să vorbesc cu ofiţerul de serviciu”. „Nu e aici, iar dumneata nu mai 
ai treabă cu noi.” În acest timp sosesc cu maşina doctorul şi generalul Cambrea. Intră, 
plutonierul îi întreabă ce doresc, iar generalul spune: „Sunt generalul Cambrea”. Pluto- 
nierul ia imediat poziţia de drepţi: „Să trăiţi ! ”. „Vreau să vorbesc cu ofiţerul de servi- 
ciu.” „Poftiţi ! ” Şi atunci generalul mă cheamă şi pe mine: „Dânsul e cu mine!”. 
Ne-am dus la comandant şi acolo a vorbit Cambrea, care a spus: „Mâine să vină să-şi 
facă actele ! ”. Aşa mi-am făcut acte de Bucureşti. 

Acum căutam de lucru şi voiam să lucrez ceva tehnic, ca muncitor, dar cei de la 
Miliție nu mi-au dat voie nicăieri. Şi până la urmă mi-au găsit tot ei un serviciu de 
facturist la Cooperativa „Nufărul”. Să fac facturi, eu care habar n-aveam de contabilitate 
şi nu ştiam că exista o lege în care era stipulat că orice factură se penalizează dacă e 
facturată mai târziu de 24 de ore. Şi imediat s-a răspândit în cooperativă zvonul că e un 
prost care primeşte toate facturile. Şi au venit la mine şi cu facturi vechi de trei luni de 
zile şi-n loc să iau salariu, mai trebuia să dau din buzunar... 

Între timp voiam să mă înscriu la seral, să-mi termin liceul, că fusesem dat afară. 
Prima mişcare a fost să mă duc la Ministerul Învăţământului, să-mi cer acte. Am depus 
o cerere şi nimic mai simplu: „Vino peste o săptămână, că vei primi actele”. Şi de trei 
ori s-a repetat aceeaşi poveste... Şi la un moment dat mi-a spus cineva: „Domne, nu 
mai pierdeţi timpul, că n-o să vă vină actele”. Între timp am plecat de la „Nufărul” şi 
am făcut o şcoală de electricieni de centrale electrice, la Ministerul Energiei Electrice. 
Şi, neputând să mă înscriu la seral, îi povestesc cuiva chestia-asta şi el zice: „Lasă că 
trimit eu pe responsabilul cu învăţământul din Ministerul Energiei Electrice, la Ministerul 
Învăţământului, ca să vadă...”. Se duce, şi când vine spune: „Domne, am găsit. Uite, 


43. Vezi nota 21, p. 52. 

mapa lui e la mine”. Şi pe prima pagină cineva trăsese cu peniţa o linie, iar deasupra 
scria „duşman al poporului” ! „Uite, de asta nu poate.” „Păi, şi ce facem?” „Facem 
o fotocopie cu pagina asta, o fotografiez şi ştergem scrisul.” Şi a dus-o înapoi şi aşa am 
putut să-mi termin liceul. 

Iar aici începe altă poveste. O cunoştinţă îmi spune: „Uite, domne, te-am înscris la 
seral, la Liceul «Aurel Vlaicu», în Grant, pentru că acolo am înscris-o şi pe fiică-mea 
şi pe fiu-meu. Te prezinţi acolo la începerea cursurilor”. Când mai erau cam vreo două 
săptămâni până la deschidere, într-o seară tocmai conduceam o fată acasă. Mă opresc 
la o cofetărie, pe colţ, şi iau o îngheţată. Şi în timp ce mâncam îngheţata, o blondă 
foarte frumoasă se aşază cu un domn mai în vârstă la masa de alături şi încep să vor- 
bească într-o limbă străină. Apoi a mai venit încă cineva. La început au vorbit ungureşte, 
apoi vorbeau franţuzeşte... La un moment dat au plecat, iar eu, neavând ce face, i-am 
urmărit. Şi au ajuns la o casă, pe Povernei. Acolo domnul a vrut s-o sărute, dar ea l-a 
refuzat. S-au despărţit, ea a intrat în casă şi n-am mai văzut-o. 

În prima zi de şcoală, când eram aliniaţi acolo şi trebuia să vină profesorii, o văd 
pe blondă. Şi întreb o fată de alături: „Dânsa cine e?”. „Aaa, păi, dânsa e tovarăşa de 
chimie.” Şi „tovarăşa de chimie” mi-a fost profesoară vreo câteva luni de zile, iar mai 
târziu ne-am şi căsătorit... Dar era un circ, pentru că aflase tot liceul că există o legătură 
între profesoara de chimie şi elevul de la seral. Dar, între timp, veniseră şi de la Securitate 
să se intereseze de mine. Şi cine venise? Fostul meu coleg, acum profesor de istorie, 
Valentin Radu, care ne turna. 

Dar „tovarăşa de chimie” era căsătorită atunci. Şi am avut această relaţie aproape 
un an, după care mi-a spus: „Uite ce e, nu mai merge. Eu sunt căsătorită şi vreau să 
divorţez. Vreau să-i spun soţului meu şi de astăzi înainte mă mut”. I-a spus, şi-a luat 
bagajele şi a plecat de acasă. Şi a durat chestia asta încă un an de zile, timp în care ea 
era înnebunită să plece în străinătate, să fugă. Era traducător de germană, engleză şi 
franceză la expoziţiile cu străini şi lua legătura cu ei ca să plece. Şi la un moment dat 
a căzut de acord cu un neamţ, care venise cu o expoziţie de aparate de fotografiat, ca 
atunci când îşi trimite expoziţia să ne bage într-o ladă şi să fugim. Noroc că nu s-a 
întâmplat, că ne prindea Securitatea. 

Eh, şi la un moment dat am fost la mare împreună, iar când ne-am întors ne-am 
hotărât să ne căsătorim. Ajungem în Bucureşti şi în cutia de scrisori găsim o scrisoare 
prin care era invitată la Consiliul de Stat. O conduc până acolo, iar când iese zice: 
„Mă, tu ştii ce s-a întâmplat?”. „Ce?” Mă gândeam la o catastrofă... „Ceva să nu 
crezi ! Mi-au spus să-mi fac actele să plec în străinătate, că într-o lună am paşaportul ! ” 
O cumpărase o mătuşă de-a ei, căsătorită cu un evreu, care plecase în Canada. A plătit 
5.000 de dolari pentru ea şi ăştia i-au spus: „Duduie, dumneata lichidezi totul şi într-o 
săptămână eşti cu actele la noi”. „Nu plec, că am de gând să mă căsătoresc.” „Nu stai 
de vorbă cu mine, dumneata trebuie să pleci! Dacă vrei să te căsătoreşti, te duci în 
străinătate, stai acolo câteva luni, te întorci, îţi păstrezi cetăţenia română şi te căsătoreşti.” 
„Cine-mi garantează asta?” „Eu.” „Cum?” „Dă-mi cartea poştală.” Şi a semnat pe 
cartea poştală. 

De a doua zi a început nebunia pentru acte şi, într-adevăr, a plecat în Canada. Peste 
un an a venit în ţară şi ne-am căsătorit. Acum lucram la „Automatica”, eram specialist 
în circuite secundare şi toţi colegii au fost invitaţi la nuntă. Toată lumea era extaziată : 
„Domnule, ce femeie extraordinară ! Auzi, să vină după un an de zile să se căsătorească ! ”. 

Soţia mea de acum, care-mi era colegă de serviciu, a fost singura care a spus: „Măi, 
dar dacă a făcut chestia asta pentru el, înseamnă că şi el e un om extraordinar şi merită ! ”. 
Eh, bun, dar înainte de a pleca i-am făcut instructajul: „Măi, greutăţile de acum încep. 
Până o să-mi dea ăştia drumul... Te duci acolo şi mă bombardezi cu scrisori. În primul 
rând, îmi spui c-ai rămas însărcinată. În al doilea rând, îmi scrii că vrei să fiu acolo 
înainte de naşterea copilului, că vei face greva foamei, că ai luat legătura cu diverse 
personalităţi. Mă bombardezi cu două-trei scrisori pe lună. Să fie scrise clar şi citeţ, ca 
să citească orice prost! ”. Şi aşa a făcut. Eu lăsam scrisorile două-trei zile în cutia de 
scrisori, că eram convins că sunt citite de fiecare dată, dar era imposibil să depun actele 
aici. Mă duceam la Miliție de două ori pe săptămână, la ghişeul pentru paşapoarte: 
„Formulare pentru plecarea în străinătate”. „N-avem.” 

Dar învăţasem în puşcărie o lecţie de la un fost ofiţer de Securitate: „Domnule, pe 
milițieni să nu-i ameninţi. Dacă ai ameninţat, ai pierdut bătălia cu ei. Dacă laşi impresia 
că ai pe cineva mare căruia să-i spui, îi bagi în sperieţi! ”. Şi am observat asta la ghişeu 
la Paşapoarte. Veneau oameni care strigau : „Domne, drepturile omului, trebuie să daţi, 
sunteţi nişte bandiți ! ”. „Aaa, cum, bandiți? ” „Da! ” „Bun, vino încoace! ” Gata, îi şi 
umflau. Acolo mai venea un evreu simpatic, care făcea coadă de un an de zile să plece 
în Germania. Evreul şmecher : întâi a plecat fiică-sa căsătorită cu un neamţ. Apoi, când 
a născut fiică-sa, a plecat soţia lui să stea cu copilul. Acum îl chemau pe el, dar nu-i 
dădeau drumul. „Domne, mie îmi place să trăiesc bine, trăiesc din meditații, dar am 
vândut toată casa, toate lucrurile, convins că o să plec. Nici pe ce să dorm nu mai am, 
dorm pe o saltea.” Şi la un moment dat iese o nemţoaică plângând: „Ah, mi-a spus că 
niciodată n-o să plec...”. „Lasă, dragă, nu-ţi fă griji, dacă a spus aşa, poimâine te 
cheamă şi-ţi spune că pleci. Îţi spun din experienţă.” 

Eh, şi la un moment dat îmi scrie nevastă-mea o scrisoare (atunci îşi făcea masteratul 
în chimie) : „40 de colegi sunt de acord să facă greva foamei cu mine. Aşa că vom fi 
41 în faţa Ambasadei române, la Ottawa”. Peste câteva zile primesc invitaţie să mă prezint 
la „Nicolae Iorga”. Era un maior cu care aveam de-a face de fiecare dată: „Domne, 
spune-i soţiei tale că e nebună, să se potolească!”. „Domne, nu pot. Face ce vrea, 
degeaba îi spun... Dar ce s-a întâmplat? ” N-a zis nimic. „Domne, eu ştiu un lucru: 
nevastă-mea o să aibă un copil şi eu vreau să fiu prezent la naştere, restul nu mă 
interesează.” „Bine, să vii la ora unu să discuţi cu comandantul.” La ora unu m-am 
întors. M-a dus într-un birou, unde era un civil mai în vârstă. „Ascultă, mă, să-ţi bagi 
minţile în cap! Ce crezi, că ne sperii pe noi? Crezi că pe noi ne interesează drepturile 
omului ? !” L-am lăsat să vorbească, apoi i-am spus: „Domnule comandant, vreau să 
vă spun un lucru: mă piş pe drepturile omului! Eu un singur lucru ştiu: am o nevastă 
care trebuie să nască. Ea nu voia să plece în străinătate şi dumneavoastră aţi obligat-o ! ”. 
„Noi? ! N-am obligat pe nimeni...” „Aţi obligat-o! ” „Am scrisoare semnată de cei de 
la Consiliul de Stat, în care au invitat-o şi au obligat-o să plece.” „Să-mi aduci 
scrisoarea !” „Nu v-o aduc, că nu e pentru dumneavoastră, e pentru mine! Vom face 
greva foamei şi eu, şi nevastă-mea! Un singur lucru vreau : să ajung înainte de naşterea 
acestui copil. Nu mă interesează nici drepturile omului, nimic! Ştiu că dacă aş fi avut 
o soţie care năştea în ţară şi aş fi abandonat-o în orice localitate, m-aţi fi obligat să mă 
duc după ea, s-o ajut şi s-o întreţin.” Dar colonelul spune: „Nu-ţi mai pierde timpul, 
n-o să pleci niciodată”. Plec, iar a doua zi când mă întorc de la lucru, sună telefonul: 

„Iamandi ?”. „Da.” „Bine, domne, de azi dimineaţă te caut. Aici Direcţia Paşapoarte, 
ti s-a aprobat paşaportul. Prezintă-te să-l ridici.” Şi m-am dus şi mi-am ridicat paşaportul. 

Şi ați plecat în Canada... 

Da, dar trecuseră cam doi ani până când am ajuns eu în Canada şi am divorţat... 
Dar am rămas prieteni, ne-am ajutat foarte mult. Am plecat din ţară şi acum, divorţat, 
ce să fac? Trebuia să mă căsătoresc. Şi atunci mi-am adus aminte de colega mea de 
serviciu. l-am telefonat şi a acceptat să ne căsătorim. Asta era înainte de conferinţa de 
la Belgrad“ şi mă grăbeam să ajung în România. De câte ori i-am spus mamei mele 
că am de gând să vin în ţară ea mi-a zis: „Eşti nebun! Să nu cumva să te întorci, că 
nu-ţi mai dau ăştia drumul! ”. „Domne, risc, vin!” Nu i-am mai spus nimic, am venit 
şi m-a aşteptat Fani la aeroport. A doua zi îi zic: „Fani, mergem la «Nicolae Iorga». 
Să ne ajute Dumnezeu să nu mai fie maiorul cu care am avut atâta timp de-a face şi care 
mă cunoaşte ca pe un cal breaz”. Ne-am dus acolo şi cine ne primeşte ? Acelaşi maior, 
îmbrăcat civil. N-a dat niciun semn că mă cunoaşte. Zic: „Domnule maior, sunt cutărică, 
cetăţean canadian (nu aveam încă cetăţenia), am venit în ţară să mă căsătoresc”. „V-aţi 
păstrat cetăţenia română ? ” „Da.” „Bun. Uite, domnule Iamandi, ce spun eu: dumneata 
te duci frumos în Canada, stai liniştit acolo şi aştepţi ca ea să depună actele. Va fi 
chemată la nişte comisii, va discuta... Când îţi va scrie că a primit aprobare de căsătorie, 
dumneata te întorci în ţară şi te căsătoreşti.” Zic: „Domne, eu sunt cetăţean român, 
mi-am păstrat cetăţenia română. Alţii care sunt fugiţi vin, se căsătoresc şi n-au nicio 
problemă. Eu am plecat legal, mi-am păstrat şi cetăţenia şi întâmpin un refuz din partea 
dumneavoastră. Îmi pare bine că numai canadienii vor să m-ajute”. „Da? Cum vor să 
te ajute ?” „Păi, am făcut un memoriu pe care l-am depus ambasadorului meu şi peste 
două săptămâni, când se întâlneşte cu tovarăşul Ceauşescu, i-l va înmâna.” „Păi, de ce 
lui ? Dă-mi-l mie!” „Nu fac prostia asta. Memoriul va fi depus de către ambasadorul 
meu la tovarăşul Ceauşescu.” Şi am plecat. 

Între timp ne-am dus la Consiliul de Stat, am spus că sunt cetăţean canadian şi: 
„Uite, domne, ce se întâmplă. Am fost la «Nicolae lorga» şi am fost refuzat...”. 
„Domnule, nu pot să vă spun decât că, având cetăţenia română, ei fac un abuz că nu 
vor să vă dea aprobare. Duceţi-vă şi insistaţi.” Plecăm de acolo şi mergem la maică-mea. 
Când ajungem acasă, tocmai suna telefonul şi o colegă îi spune lui Fani: „Dragă, cineva 
te-a căutat astăzi la Cadre, cred că de la Securitate. A fost şi în biroul nostru, a cerut 
date despre tine. I-am spus să se ducă să întrebe la Personal”. Cum închide telefonul, 
cum sună din nou: „Doamna lamandi?”. „Da.” „De azi dimineaţă vă caut! Unde aţi 
fost? Am rămas până la ora asta la serviciu din cauza dumneavoastră. Veniţi imediat la 
Direcţia Paşapoarte să vă ridicaţi aprobarea de căsătorie.” „Nu se poate mâine ?” „Nu! 
Acum, imediat! ” Am crezut că e o cursă. Am luat paşaportul şi am zis: „Fani, dacă 
se întâmplă ceva cu mine, te duci imediat la ambasada canadiană. Hai la «Nicolae 
Iorga»! ”. Ne-am dus, ea a intrat înăuntru şi după o jumătate de oră a venit veselă: 
„Măi, acelaşi om care până acum îmi spunea că n-o să plec niciodată mi-a dat aprobarea 
şi m-a felicitat! ”. Eu am plecat în Canada şi a rămas Fani să-şi facă formalităţile. 


Şi la cât timp a venit după dumneavoastră ? 


44. Conferinţa post-Helsinki de la Belgrad (Conferinţa pentru Securitate şi Cooperare în Europa) 
a avut loc în perioada 4 octombrie 1977 — 9 martie 1978. 


176 EXPERIENŢE CARCERALE ÎN ROMÂNIA COMUNISTĂ 


După opt luni. Eu nu i-am mai spus ce să facă. Ştiam că e slabă de înger şi nu rezistă 
la minciuni. În schimb îi scriam de acolo: „Dragă Fani, lucrez pentru primarul 
Drapeau“, din Montreal, care e un om foarte cumsecade...”. Primarul Drapeau, căruia 
i-am povestit despre noi şi căruia i-am spus: „Dacă e cazul, voi face greva foamei”. Şi 
el s-a oferit să m-ajute. 


Dumneavoastră scriaţi astfel de lucruri ştiind că „băieţii ” le verifică... 

Da, toată corespondenţa era verificată. Acum noi făceam nişte sisteme electronice 
de detecție a explozibilelor, că mă specializasem în electronică, în detectoare de explo- 
zibile. Şi i-am scris lui Fani o scrisoare că acum fiecare demnitar este obligat să-şi 
înregistreze toate convorbirile telefonice şi noi facem nişte înregistrări de convorbiri 
telefonice. Şi lucrez pentru toţi membrii Guvernului. „L-am cunoscut pe Trudeau“, 
care a spus că dacă vreau, poate să mă ajute.” Deja tot Guvernul Canadei era la dispoziția 
mea! lar ea nu ştia şi credea... Şi aşa, în opt luni de zile, a ajuns Fani în Canada. 


În 1989 eraţi în Canada. Cum aţi privit de acolo tot ce s-a întâmplat aici ? 


Ooo! Eu tot timpul am avut activităţi politice în Canada. Până la Revoluţie am scris 
articole în ziarele româneşti de acolo, cum era Cuvântul Românesc. Scriam împotriva 
Guvernului, împotriva lui Ceauşescu... Când s-a anunţat ce se întâmplă în România, a 
fost ceva extraordinar: „Domne, diseară, la ora 17, este o manifestaţie la Ottawa, în 
faţa Ambasadei române ! ”. Gata, mergem! Şi plecăm la Ottawa cu un grup de maşini. 
Ajungem acolo, lume multă, strigăte, unii care aruncau cu roşii... A venit poliţia şi ne-a 
spus: „Strigaţi tot ce vreţi, faceţi tot ce vreţi, dar fără să vă atingeţi de Ambasadă şi 
fără brutalităţi”. Vărul meu era căsătorit cu o franţuzoaică, era şi ea acolo. Şi la un 
moment dat o aude vărul meu ţipând: „Ceauşescu, pizda mă-tii! ”. „Măi, Suzane, ce 
strigi? !” „Ce strigă ăştia ! ” Îi auzise pe unii... 

Ne apucă două noaptea acolo. Ne ducem la un restaurant, mâncăm şi pe la trei-patru 
ajungem în Montreal. Mă aşez în pat, dar natural că n-am putut să dorm. Pe la cinci 
dimineaţa dau drumul la radio şi aud în franţuzeşte : „Numărul unu comunist, Nicolae 
Ceauşescu, a părăsit ţara fugind cu un elicopter”. Natural, manifestații la biserică, 
huiduieli la adresa tuturor celor care favorizaseră cu comuniştii... Eu am vrut să plec 
imediat când am auzit de cei din Piaţa Universităţii. „Locul meu e în România. Plec în 
România. Trebuie să fiu acolo, la greva foamei.” Mi-am vizat paşaportul, mi-am luat 
bilet de avion... peste două săptămâni. Între timp fusese în România un grup de la 
Cuvântul Românesc şi oamenii au fost expulzați ca legionari. I-au luat noaptea de la 
hotel, i-au suit pe avion şi i-au trimis. Şi natural că au apărut la toate posturile de 
televiziune : „Români expulzați din România ca legionari”. Deja era o chestie.cunoscută. 
Şi eu am spus şi la serviciu că plec. Compania mea era o companie evreiască, însă aici 
era inginer-şef un evreu din România, domnul Solomon, care înainte de a decide plecarea 
mi-a spus: „Domnule Iamandi, am auzit că vrei să pleci în România. Faci o mare 
greşeală. Eu te cunosc pe dumneata. Prima oară când va veni unul şi o să spună că tu 
n-ai mâncat salam cu soia, o să-i arzi două palme sau o să-l repezi. Mare lucru dacă 


45. Jean Drapeau (1916-1999), avocat şi politician canadian, primar al oraşului Montreal (1954- 
-1957, 1960-1986); http : //en.wikipedia.org/wiki/Jean_Drapeau, accesat la 1 iunie 2012. 

46. Pierre Elliot Trudeau (1919-2000), prim-ministru al Canadei (1968-1979, 1980-1984) ; http :// 
en.wikipedia.org/wiki/Pierre_Trudeau, accesat la 1 iunie 2012. 

n-o să-l pocneşti, pentru că te cunosc. Domnule lamandi, eu ştiu ce se întâmplă şi vreau 
să spun un lucru: în Canada ai o casă pe care ai cumpărat-o, la care plăteşti «mortgage» 
(ipotecă - n.n.) şi toate chestiile astea. Dacă te întorci ca expulzat, comunitatea evreiască 
are un buletin intern care circulă şi pe la noi şi-n care vei fi publicat: românul cutărică 
a fost expulzat ca legionar. Eh, oricât de bun eşti dumneata şi oricâte servicii ai face 
companiei, domnul Presser este obligat să te concedieze. Gândeşte-te bine. E un sfat 
prietenesc pe care ţi-l dau”. Am înţeles că era un avertisment şi n-am mai plecat... Plus 
că maică-mea şi soţia nu erau de acord, dar de asta nu ţineam eu seama. 


Mama dumneavoastră era în Canada, cu dumneavoastră ? 

Da, în 1981 am luat-o şi pe ea. 

Şi v-aţi întors definitiv abia acum doi ani... 

Da. 

Cât timp aţi locuit în Canada aţi avut probleme de acomodare ? 

Nu. În primul rând că am plecat tocmai după ce se terminase Olimpiada. Aşa că nu 
exista să spui „român” şi să nu spună imediat „Nadia Comăneci”. Aşa că aveam renume. 
Iar al doilea nume pe care-l pronunţau era Zamfir. Aşa că datorită acestor ambasadori 
am avut o situaţie bună. 

Privind retrospectiv la toate prin câte aţi trecut, astăzi aveţi vreun regret ? 

Nu regret nimic din ce am făcut, nu port duşmănie nimănui, nici celor care m-au 
turnat. Dar sunt de părere că un proces al comunismului este absolut obligatoriu şi este 
absolut necesar şi nu există o perioadă de prescripţie pentru aceste crime. Şi sunt numai 
nişte oameni fără demnitate cei care cred că nu mai este necesar un proces al comunismului. 
Un proces nu ca să-i trimitem în puşcărie, că mulţi dintre ei nici nu mai sunt, mai sunt 
nişte rămăşiţe, dar ca să se ştie cine au fost aceşti oameni, să se ştie ce au făcut, ce au 
însemnat pentru neamul românesc şi pentru ţara românească. Şi să se insiste asupra 
puşcăriei, dar să nu uităm ţara întreagă. Să nu uităm părinţii noştri, rudele noastre, 
soțiile noastre, să nu uităm perioada de coşmar şi de groază care a fost după 23 august, 
cu biografiile, cu epurările, cu naţionalizările, cu stabilizările, cu lupta pentru a avea o 
origine sănătoasă. O reeducare prin care a fost trecut poporul român care a fost învăţat 
să mintă obligatoriu. Toţi am minţit! Dacă există unul dintre noi care spune că n-a 
minţit... tot a minţit într-o autobiografie în care erai obligat să spui până în pânzele 
albe... Toţi am trecut sub tăcere, iar ei ştiau perfect că minţim. Erai obligat să furi, că 
era mentalitatea că de la stat nu e păcat să furi. Şi dacă aveai nevoie de ceva, băgai 
mâna, Că luai de la stat. Şi cotele... Bietul ţăran trebuia să cumpere din banii lui ca să 
dea cote. Lăsa nişte spice de grâu în urma treieratului sau nişte cartofi în pământ, ca să 
poată să vină noaptea să strângă, să aibă ce mânca. Sunt lucruri care s-au uitat şi nu 
avem voie să le uităm. Reeducarea de la Piteşti este o crimă, dar altă crimă este 
reeducarea poporului român. Idei precum „ei se fac că ne plătesc, noi ne facem că 
muncim”, „capul ce se pleacă sabia nu-l taie”, toate acestea ne-au îndobitocit şi ne-au 
făcut ceea ce suntem astăzi, încât nu putem ieşi din această calamitate care este 
postcomunismul. 


Domnule Iamandi, în încheiere aş vrea să vă mai întreb ceva. Am citit recent un 
articol legat de apartenenţa dumneavoastră la Legiunea Străină. 

Da. Nu, asta nu vreau acum... Sunt încă nişte oameni în viaţă, cărora nu vreau să 
le fac rău. Am făcut o greşeală rândul trecut, când am vorbit. Mai este Miţura Arghezi, 


care trăieşte, mai sunt... 
De asta am şi lăsat această întrebare pentru final, dacă dumneavoastră doreaţi să 


comentaţi era în regulă, dacă nu, nu este absolut nicio problemă. 


Da... 
Domnule Iamandi, eu vă mulțumesc mult pentru amabilitate. 


N-ai pentru ce. 


Christu Lapa 


S-a născut la 12 noiembrie 1922 în Hrupişte, Grecia. Naţionalitatea: română. 
Religia : ortodoxă. Studii: Academia Comercială. Profesia : contabil. A fost arestat la 
19 iulie 1952 şi internat administrativ pentru 36 de luni. A executat pedeapsa în închi- 
sorile MAI, Uranus, Jilava, Galeşul, Constanţa şi Oneşti. A fost eliberat la 20 iulie 
1955. La data interviului locuia în Bucureşti/Montrâal. Interviul a fost realizat de 
Constantin Petre şi Alexandru Matei la 15 iulie 2008. Transcrierea şi tehnoredactarea şi 
editarea interviului - Constantin Petre. Interviul se află în AIO-IICCMER, având cotele 
441, 442, 443. 


[Constantin Petre] : Mai întâi vă rog să ne spuneţi câteva date despre dumneavoastră, 
despre localitatea în care v-aţi născut... 

Mă numesc Lapa Christu, dar în Grecia, unde am văzut lumina zilei, numele era 
Lapas Christus. Orăşelul meu natal face parte din Macedonia grecească. Pe vremea 
turcilor îi zicea Hrupişte, dar de când Macedonia a devenit grecească se numeşte Argos 
Orestikon. Numele acesta vine de la Oreste, un trib macedonean de dinainte de naşterea 
Domnului. M-am născut în 1922 şi am studiat la şcoala primară greacă din orăşelul meu 
şase ani, deşi exista şi şcoală românească primară. 


[C.P.]: Plărită de români ? 

Întreţinută de statul român cu profesori cu tot. Şcolile acestea funcționau începând 
cu 1864, de pe vremea turcilor. Apoi turcii au fost izgoniți din Macedonia şi din Europa, 
în 1913, în urma primului război balcanic încheiat cu pacea de la Bucureşti, în timpul 
guvernului Titu Maiorescu. 

Iugoslavia, Bulgaria şi Grecia au consimţit atunci să permită continuarea acestor 
şcoli româneşti, pentru elementul cunoscut ca vlah. Apropo, noi ne autodenumim armâni 
sau aromâni, iar în ţară s-a inventat şi termenul macedoromân. 

[C.P.]: Şi părinţii ? 

Părinţii... tata era cizmar şi vorbea cinci limbi: aromâna, greaca, turca, albaneza 
şi bulgara. 

[C.P.]: Şi româneşte. 

Bine, aromâna seamănă foarte mult cu româna, da’ nu-s identice. Diferenţa e că 
dumneavoastră aici, în România, aţi fost sub înrâurirea slavă, pe când noi am avut 
influența greacă. Dumneavoastră v-aţi latinizat cu 250 de ani mai târziu decât noi. Că 
Tesalia şi Macedonia au fost cucerite de romani în anul 168 înainte de Hristos, pe când 
Traian a cucerit Dacia în 106 după Hristos. 

[C.P.]: Termenul acesta de machedoni, macedoneni e corect din punctul dumnea- 
voastră de vedere ? 

Sigur că da. După mine e cel mai corect. În sensul că, după câte am citit eu, noi 
suntem autenticii urmaşi ai macedonenilor vechi, ai lui Alexandru cel Mare, al cărui 
tată, Filip, era căsătorit cu o iliră, Olimpia. Ilirii sunt strămoşii albanezilor de astăzi. 


[C.P.]: Vorbiţi şi greceşte ? 
Sigur, am făcut şcoala primară greacă, nu? Şi am trăit şi-n Grecia 21 de ani. 


[C.P.]: Din ce ramură a armânilor sunteţi dumneavoastră ? Cipani, fârşeroți 
Sau... ? 

Nu, nu. Noi suntem denischioţi. Tata era denischiot... Denisko este un orăşel, astăzi 
îi zice Aitomiliţa, pe muntele Gramost, unde era comandamentul comuniştilor greci în 
războiul civil din Grecia. lar mama mea era din comuna Blahu Clisura. Aici, la Bucureşti, 
aveţi schitu' Darvari, care e înfiinţat de un clisurean. Este şi un sat Darvari în Ilfov, 
unde era o fermă de animale de laborator aparţinând Institutului de seruri şi vaccinuri 
„Cantacuzino”, unde am lucrat şi eu cândva. Darvari ăsta a fost unu’ din învățații de 
acum două-trei secole, din localitatea Clisura. 


[C.P.]: Deci dumneavoastră aţi făcut în localitatea de origine doar şase clase 
primare... 

Da, până-n '34 când m-am dus la Liceul Comercial Român din Salonic. În 1940 ne 
întrerupe războiul italo-grec şi şcoala n-a mai funcţionat, pentru că pe vremea aia 
România era aliata Italiei şi Germaniei. Italienii au atacat la 28 octombrie '40, pe urmă, 
în mai '41, au intervenit germanii, aliaţii lor, i-au ajutat şi-au ocupat Grecia. 

[C.P.]: Având în vedere conjunctura politică a momentului, dumneavoastră ce 
simpatii aveaţi ? 

Noi, la şcolile româneşti, sigur că eram instruiți să iubim România, nu? România 
era aliata Germaniei şi era normal... Adică pe vremea aia cultura naționalistă era la 
ordinea zilei, nu? 

“[C.P.]: Grecii aveau o mare problemă fiindcă erau ocupați... 

Grecii au avut o problemă imensă cu ocupaţia din iarna '41-'42, când au murit de 
foame mii de cetăţeni din oraşele mari ale ţării. Totuşi, atitudinea Greciei şi a Iugoslaviei 
pe vremea aia a întârziat războiul cu cel puţin trei-patru luni, pentru că nemţii au fost 
obligaţi să ocupe şi Creta şi abia în iunie '41 au atacat Rusia. Şi parte dintre ai noştri, 
care erau în armată, au fost printre cei care au luptat contra italienilor. Dacă aş fi fost 
cu un an mai mare, eram şi eu în armată... 

[C.P.]: În armata greacă. 

Greacă, sigur că da. Eu am venit în România ca grec, ca cetăţean grec. 

[C.P.]: De unde adversitatea asta a grecilor cu nemţii ? 

Păi, grecii totdeauna au fost cu Anglia. Ca şi românii, de altfel, dar România, ştiţi 
foarte bine, că atuncea când au ciopârţit-o, s-a îndepărtat de aliaţii ei tradiţionali. Ungurii 
au luat parte din Transilvania, iar Cadrilaterul a fost cerut de bulgari, pentru că România 
a ajutat atunci Grecia să câştige Macedonia. Bulgarii voiau Macedonia şi România le-a 
spus că „mâine suntem la Sofia”, nu? Şi secretar la conferinţa de la Bucureşti era tot 

un macedoromân de-ai noştri, doctor Muşi. El împreună cu Nicolae Baţaria! ajunseseră 
şi-n parlamentul turc, al lui Kemal Atatiirk, în 1908, când Kemal l-a izgonit pe sultan. 
Deci noi am avut doi deputaţi în parlamentul lui Kemal Atatiirk. De altfel, însuşi Kemal 
s-a născut la Salonic... 

[C.P.]: Armânii au avut o relaţie bună cu turcii de-a lungul istoriei... 

Aromânii acum 300 de ani erau stăpânii Balcanilor. Ei au avut în mâna lor comerţul, 
cărăuşitul... Caravane de mii de catâri şi cai de la Avlona din Albania, de la Marea 
Adriatică până la Moscova sau până-n Crimeea, până-n Austria, peste tot. 

[C.P.]: Deci la liceu aţi fost până în '40. 

În *40 cursurile s-au întrerupt. Pe urmă-n '41 au venit italienii, iar primarul grec 
m-a rugat să fiu interpret. Noi, la Liceul Comercial Român, învăţam greaca, româna, 
franceza din clasa I, dintr-a III-a aveam germana şi dintr-a V-a aveam şi italiana. Salonicul 
era un oraş mare, cosmopolit, avea liceu comercial german, francez, englez şi român. 
Aşadar am fost interpret pe lângă carabinieri trei luni de zile. Când s-a deschis şcoala 
în anul următor, '41-'42, am făcut clasa a VII-a, în '42-'43 - a VIII-a, mi-am luat 
bacalaureatul şi-am venit în ţara mamă, cum o consideram noi. Iar adevărul istoric e 
ăsta : 99 la sută dintre elevii care au venit din Grecia la universităţi erau legionarii. 

[C.P.]: Cum s-au purtat ca trupe de ocupație italienii şi nemţii ? 

Plutonierul de carabinieri se întâlnea cu şeful poliţiei greceşti... Era şi poliţia greacă, 
pentru că nemţii n-au luat prizonieri greci. Eu am fost de faţă când au venit în orăşelul 
meu motocicliştii cu puşca-mitralieră. Mă întrebă dacă sunt trupe engleze, eu i-am spus 
că nu. Zice: „Spune-le la toţi ofiţerii şi soldaţii s-arunce armele şi să se ducă la casele 
lor! ”. Altfel s-au purtat normal. Dar la început au făcut şi ei pleaşcă, cum fac toate 
armatele... 


[C.P.]: Adică au prădat ? | 
Da, sigur. Însă rezistenţa... Rezistenţa propriu-zisă, armată greacă sau partizanii, a 
luat naştere doar prin '42-'43. 


[C.P.]: Partizanii erau de extracţie comunistă ? 

Grecia la un moment dat, adică după căderea Germaniei, a avut un război fratricid 
care a costat peste 60.000 mii de morţi. Atuncea erau două tendinţe de rezistenţă. 
Partizanii, un grup ultranaţionalist a unui ofiţer, Zervas? mi-s” pare, însă cei mai 
puternici au fost comuniştii, pentru că în Grecia a fost un foarte puternic partid comunist 
încă de pe vremea când eu eram copil, în anii '24-'25. În *38 ţin minte că se făcuseră 
arestări mari de comunişti în orăşelul meu şi în toată Grecia. 


1. Nicolae Constantin Batzaria (1874-1952). Prozator şi publicist, fost senator în parlamentul 
otoman şi ministru al Lucrărilor Publice în guvernul turcesc. A reprezentat Imperiul Otoman 
la încheierea Tratatului de Pace de la Londra (1913). Director al primului ziar aromânesc 
editat în România (Deşteptarea, 1908). După 1920, stabilit în România, a fost senator în par- 
lamentul României şi publicist pentru copii. A fost arestat la 15 august 1952 şi a decedat la 
15 noiembrie 1952 în închisoarea Văcăreşti ; http : //ro.wikipedia.org/wiki/Nicolae_Batzaria, 
accesat la 15 iunie 2012 ; fişa matricolă penală din AANP. 

2. Napoleon Zervas (1891-1957), general grec, liderul Ligii Naţionale Republicane Greeeşti 
(EDES), a doua ca importanţă în rezistenţa contra trupelor ocupante germano-italiene ; http : // 
en.wikipedia.org/wiki/Napoleon_Zervas, accesat la 15 iunie 2012. 

[C.P.]: Cât timp aţi fost interpret pentru italieni v-au plătit ? 

Da, m-au plătit şi mi-au dat şi o porţie de mâncare, ceea ce pentru vremea aia a fost 
salvatoare. În sensul că noi dacă n-am fi furat... adică furat: prima bombă italiană a 
căzut pe biserica românească din orăşelul meu, apoi ne-au bombardat germanii, apoi 
au intrat în oraş, iar armata greacă s-a retras. Atunci tata şi toţi cetăţenii s-au dus să 
golească depozitele militare greceşti care erau părăsite. Cu nişte saci de orz şi cu nişte 
cutii de conserve am supravieţuit iarna aceea teribilă... 

[C.P.]: Și nu aţi fost niciodată îmbrăcat în uniformă de carabinieri ? 

Ba da, în '43. Acum asta e diferenţa, că pe mine mă asociază cu cei din Grebena, 
care era în zona italiană, spre deosebire de Salonic, care era în zona germană. Pentru 
că în primăvara lui '43, sub presiunea rezistenţei greceşti, a partizanilor, liceul teoretic 
din Grebena a fost transferat la Salonic în clădirea liceului nostru, care era mai mică 
faţă de clădirea originară a liceului, dar care ne-o luaseră nemţii pentru nevoile lor. Deci 
ne-au dat o clădire mai mică, iar nouă, celor din clasa a VIII-a, ne-au permis să locuiri 
prin vecinătate, ca externi. Veneam, doar mâncam la cantină, atâta... 

Şi atuncea cei din Grebena au fost îndoctrinaţi, vreau să spun, înaintea noastră, 
pentru că veniseră la Salonic anumiţi profesori de la Grebena care plecaseră de aicea 
după aşa-zisa rebeliune legionară sau lovitură de stat, şi veniseră în Grecia. La Grebena 
era unul, Nicolae Cheacu, altu’, Ciufecu?, mai mulţi... Şi ei au organizat o excursie, 
cu intenţia să ne ia pe noi, elevii, să mergem să vizităm Atena şi apoi să mergem prin 
satele româneşti să deşteptăm conştiinţa naţională. ` 

Atuncea pe noi ne-a chemat directoru' Costin şi a spus: „Uitaţi, cine pleătă de la 
şcoală va fi eliminat”. Ca urmare, noi, cei de la Salonic, ne-am retras în seara aia spunând 
că nu mergem. A doua zi însă, vin ăia de la Grebena cu un camion, însoţiţi şi de nişte 
trubaduri. din clasa noastră şi ne-au urcat şi pe noi în camion şi am pornit spre gară şi 
apoi în oraşul 'Larisa. 

[C.P]: În Larisa erau numai greci sau şi armâni ? 

Larisa, ca şi toată Tesalia, e plină şi de aromâni, vlahi, da. Şi acolo ne-am pomenit 
că ne bagă într-o sinagogă goală şi ne îmbracă în uniformele italiene. Şi asta a durat 
poate şapte, pân’ la zece zile. 

[C.P.]: Legionarii au făcut treaba asta. 

Legionarii şi naţionaliştii pot să spun, însă sub îndrumarea acestor profesori. Unul 
din ei chiar stătea în oraş, pe când noi eram în cazarmă. Şi pe lângă ăştia erau vreo 
70-80 dintre oamenii cărora li se luaseră turmele de oi de către partizani. Atuncea a 
venit un colonel italian să vadă isprăvile, dar pe noi ne vroia mai mult ca interpreţi. Eu 
am spus: „Noi suntem elevi, n-am ascultat pă directorul nostru...”. A doua zi ne-a 
băgat în tren şi ne-a dus înapoi la şcoală. Şi asta a fost toată treaba. A, în plus a fost 
un proces în Grecia, în 1946, cu colaboratorii. Noi am fost achitaţi, ca elevi. Deci 
cazierul meu şi în Grecia, şi în România e curat ca lacrima... 


3. Probabil Alexandru Ciufecu, născut la.24 martie 1912 în Pleasa, Albania. A fost arestat 
la 4 iunie 1951 şi condamnat la 20 de ani de muncă silnică, pedeapsă redusă ulterior la 10 ani 
de temniţă grea. La expirarea pedepsei a fost internat administrativ pentru 36 de luni. A exe- 
cutat pedeapsa în închisorile Aiud, Jilava, Constanţa şi Gherla. A fost eliberat la 5 iulie 1961. 
Informaţii din fişele matricole penale din AANP. 

[C.P.]: Puteţi să ne spuneţi cine a fost Alcibiade Diamandi“ ? 

Ăsta împreună cu unu”, Mătuşis, au organizat o aşa-zisă legiune, dar care n-are nimic 
comun cu legionarii lu' Codreanu. Diamandi ăsta era un negustor. Şi el, şi Nicolae 
Mătuşi erau din Samarina şi activitatea lor organizatorică au desfăşurat-o mai ales în 
Tesalia. Cei de la şcolile româneşti nu s-au amestecat cu ei. Au vrut să facă nişte 
comunităţi macedo-române, dar până la urmă şi italienii s-au convins ca n-au nicio priză. 

Alcibiade a fost omorât aici în bătăi, la Securitate, iar Mătuşi a făcut vreo şapte-opt 
ani de închisoare. Amândoi erau condamnaţi la moarte în Grecia. Mătuşi, care era un 
om de o cultură extraordinară, a fost printre fondatorii Partidului Comunist Grec. Şi 
poetul nostru Ion Zeană€ îl lăuda pe Mătuşi ca om de cultură, şi el fusese şi ministru 
grec. Ionel Zeană a fost şi premiat de Emil Constantinescu, ca traducător al poeziei 
eminesciene. Eu îl vizitam de câte ori am venit în ţară... 

Pe Alcibiade l-au omorât aici în bătaie, iar pe Mătuşi, după închisoare, l-a cerut 
guvernul grec, l-au rejudecat la Atena şi l-au achitat pe motivul că el ar fi avut o misiune 
aici, să intervină pe lângă Antonescu, ca în cazul războiului câştigat de germani să nu 
cumva să dea Macedonia Bulgariei. 


[C.P.]: Alcibiade în ce context a ajuns aici ? 

Au fugit. Italienii au văzut că nu le sunt utili şi nu i-au sprijinit, iar sub presiunea 
partizanilor greci şi-au dat seama că n-aveau nicio siguranţă. Mai târziu, în '46, au fost 
condamnaţi la moarte. 


4. Alcibiade Diamandi, născut la 13 august 1893, în Samarina, Grecia. În timpul celui de-al doilea 
război mondial a întemeiat un principat al Pindului în teritoriile locuite de aromâni sub protecţia 
Italiei mussoliniene (1941-1943). În 1942, Diamandi s-a retras în România. A fost arestat la 
21 februarie 1948 şi a murit la 9 iulie 1948 în arestul Prefecturii Poliţiei Bucureşti, în urma 
bătăilor din timpul anchetelor. Cicerone Ioniţoiu, Victimele terorii comuniste... Dicţionar D-E, 
pp. 73; http ://en.wikipedia.org/wiki/Principality_of_the_Pindus, accesat la 14 mai 2012. 

5. Nicolae Matuşi (1898-1981). Deşi naţionalist aromân, din 1923 a fost Secretar General al 
grupului comunist în Trikala. În 1926 a fost exclus din partid. A practicat dreptul la Larissa 
înainte de aderarea la Legiunea romană a lui Alcibiade Diamandi. În 1941 a fost numit 
prim-ministru al Principatului Pindului. După desfiinţarea acestui stat-marionetă al Italiei a 
fugit în România. A fost arestat la 21 februarie 1948 şi reţinut fără condamnare. La 20 sep- 
tembrie 1951 a fost internat administrativ pentru 24 de luni, pedeapsă prelungită ulterior cu 
încă 12 luni. A executat pedeapsa în închisorile Mărgineni şi Ocnele Mari. Nu deţinem infor- 
matii despre data eliberării. A fost rearestat la 2 februarie 1957 şi condamnat la 5 ani de 
închisoare corecțională. La expirarea pedepsei a fost internat administrativ pentru 36 de luni. 
A executat pedeapsa în închisorile MAI, Jilava, Galaţi, Văcăreşti şi Periprava. A fost eliberat 
la 8 februarie 1964. După eliberare a primit paşaport pentru Grecia, unde a fost reabilitat ; 
http : //en.wikipedia.org/wiki/Nicola_Matushi, accesat la 15 iunie 2012; fişele matricole 
penale din AANP. 

6. Ioan Zeană, născut la 19 iulie 1912 în Doleani, Grecia. Medic, scriitor, traducător şi publicist. 
A executat 6 luni de închisoare în 1936. A fost arestat la 15 mai 1948 şi condamnat la 18 ani 
de muncă silnică, pedeapsă redusă ulterior la 10 ani de temniţă grea. A executat pedeapsa în 
închisorile Aiud şi Jilava. La data eliberării a fost internat administrativ pentru 60 de luni. 
A executat pedeapsa în închisorile Aiud, Culmea, Constanţa, Periprava, Galaţi şi Văcăreşti. 
A fost eliberat la 18 aprilie 1963. Informaţii din fişele matricole penale din AANP. 

[C.P.|: Ce proporție dintre partizani erau comunişti în perioada aia ? 

A, cred că 80% era, comparativ cu naționaliștii. 

[C.P.]: Și după aceea, după '45 ce s-a întâmplat ? 

Aicea Stalin şi-a respectat... semnătura cu Churchill, pentru că, faţă de România, 
care pe vremea aia n-avea decât vreo 1.000 de comunişti, din care majoritatea erau 
armeni, evrei, unguri, Grecia era ultracoaptă. Apoi, după eşuarea tratativelor care se 
duceau cu iugoslavii, atunci când Tito le-a întors spatele, comuniştii greci au fost obligaţi 
să se refugieze în toate ţările socialiste până la Taşkent în Rusia, în Cehoslovacia, în 
Ungaria, în Polonia... Asta a fost după '48. Cu Beloianis” şi Zahariadis?. În discuţiile 
lor, pe Stalin îl numeau „bunicul”. Iar când le-a întors Tito spatele şi au fost obligaţi să 
se refugieze, Stalin nu s-a amestecat. I-a primit pe toţi tovarăşii lor de luptă, dar n-a 
intervenit în Grecia, care era coaptă pentru a fi o republică socialistă, cum s-a întâmplat 
în toate ţările astea, unde noi am suferit atâta. 


[C.P.]: La Florica erau atunci mai multe blocuri pentru comuniştii greci refugiați. 


Da, da, ştiu, pe“moşia Brătienilor. Recent o doamnă din Montreal a scris o carte în 
care arată că cei care atunci nu erau agreaţi de regim, comuniştii, au fost izgoniți cu 
familiile. I-au dat afară, pur şi simplu, din Grecia. Autoarea cărţii, împreună cu maică-sa 
au fost izgonite pentru că tatăl ei era... comunist. 

Iar parte din foştii elevi de la Salonic, când au plecat germanii, simțindu-se cu musca 
pe căciulă, să zicem, c-au colaborat, au plecat cu germanii. Numai că pe unii nemţii 
i-au lansat cu paraşuta ori în Grecia, ori în România. 

[C.P.]: Mai târziu a fost şi regimul coloneilor... 

Bine, coloneii au fost când am ajuns noi în Grecia. După ce-am plecat de aici, erau 
ei la putere, dăduseră lovitura. Ei au preluat puterea şi noi am plecat din Grecia în 
Canada pe vremea lor. Am plecat de aicea în '65, iar din Grecia în '67. 


[C.P.]: Despre Gogu Puiu” şi rezistența anticomunistă din Dobrogea aţi auzit ? 


7. Nikos Beloianis (1915-1952), lider al Partidului Comunist Grec. A fost arestat şi închis 
între 1930 şi 1943. Ulterior s-a alăturat Armatei Populare Greceşti de Eliberare. S-a refugiat 
în România după războiul civil, dar a revenit în Grecia pentru a activa în ilegalitate. A fost 
arestat, judecat, condamnat la moarte şi executat ; http : //en.wikipedia.org/wiki/Nikos_Belo- 
yannis, http ://vetiver.weblog.ro/2011/10/25/apostolos-patelakis-emigrantii-politici-greci-in- 
-romania/faxzz1zGKG7JQd, accesat la 30 iunie 2012. 

8. Nikos Zahariadis (1903-1973), secretarul general al Partidului Comunist Grec. A fost închis în 
lagărul de la Dachau pe perioada celui de-al doilea război mondial. A părăsit Grecia după 
încheierea războiului civil şi s-a refugiat în mai multe ţări, printre care şi în România, unde 
îşi avea sediul Partidul Comunist Grec. Mai târziu a plecat în Uniunea Sovietică şi a fost exilat 
în Siberia după moartea lui Stalin ; http : //www.ahistoryofgreece.com/biography/zahariadis.htm, 
accesat la 26 iunie 2012. 

9. Gogu Puiu (1918-1949). A fost arestat la 4 aprilie 1947 şi condamnat la un an de închisoare 
corecțională. A fost eliberat în iunie 1948. În aprilie 1949 a pus bazele rezistenţei anticomuniste 
din Dobrogea şi a dus o luptă de gherilă cu Securitatea. S-a sinucis aruncându-se pe o grenadă 
la 18 iulie 1949, la Cobadin, ca să nu fie prins de Securitate. Constantin Ionașcu, Rezistenţa 
anticomunistă din Dobrogea, Ex Ponto, Constanţa, 2000, p. 48 ; Cicerone Ioniţoiu, Victimele 
terorii comuniste... Dicţionar F-G, p. 478. 

Ei, cum! ? Eram în Constanţa la Securitate când Gogu Puiu şi fraţii Fudulea! 
evadaseră. Pe urmă i-au prins şi i-au împuşcat. E o carte scrisă despre rezistenţa în 
Dobrogea!. O am la Montreal. Şi e unu, Perceli!?, care scrie şi acum, l-am întâlnit 
chiar la New York în luna mai. A scris o carte: Vagabonzi în RPR!?. Şi acolo, în mai, 
era la adunarea unui sat macedo-român Perivoli din Pind, c-acolo era” cuiburile noastre. 
Dar nu cuiburi legionare... Noi, pe vremea turcilor, împinşi de slavi, ne-am făcut case 
în vârfurile munţilor, unde n-avea acces nimeni. Înşişi turcii îşi curăța” potcoavele cailor 
când treceau prin satele noastre. 

[C.P.]: Dar, spuneţi-mi, au fost Frăţii de Cruce şi în Grecia ? 

Un profesor, Baciu, a murit şi el la New York, venise tot cu ăştia, cu grupul care a 
plecat din România în '41. Şi el a nimerit un post la Salonic. Nu mi-a fost mie profesor 
în clasa a VIII-a, da” a fost la cursul inferior. El cu un altu’ de-ai lui era fârşeroţi. Şi 
venise cu un elev, Ciufecu, apoi cu Chiacu, cu Ferdinand Celea!“ şi o' mai fost şi alţii. 
Şi prin martie '43, când a venit liceul de la Grebena la Salonic, m-a luat profesorul ăsta 
Baciu de la liceu, să mă iniţieze. Dar n-am avut decât o şedinţă, două... pentru care am 
avut 600 de zile de Securitate. 

Şi vă daţi seama că la anchetă nici nu-mi aduceam aminte de numele organizaţiei. 
Că n-am fost decât două-trei luni de zile, în toiul examenelor de bacalaureat, apoi am 
plecat şi-am venit aici, în România. Dar alţi colegi au făcut mai multă puşcărie... Tache 
Funda!5, consăteanul meu, a făcut 16 ani. Unu”, Aristotel Boli, care trăieşte şi astăzi, 
îi de 95 de ani, a făcut şi el destul. 


10. Dumitru Fudulea „Nicea” (1915-1950), Nicolae Fudulea „Cuşa” (1912-1952), originari din 
Tistimelu (astăzi Vasile Alecsandri), Stejaru, Constanţa. Grupul condus de ei s-a unit cu 
grupurile Iancu Bega şi Vasile Baciu, iar ulterior cu cel al lui Gogu Puiu. Acţiunile lor au 
constat în pedepsirea celor ce îi persecutau pe ţărani. În februarie 1949, Dumitru Fudulea a 
fost condamnat în contumacie la 15 ani de muncă silnică. În mai 1949, gruparea s-a separat 
în două, iar în martie 1950 bordeiul în care se adăpostea grupul fraţilor Fudulea a fost atacat 
de Securitate. În schimbul de focuri, o parte din membrii grupului, printre care şi Dumitru 
Fudulea, au fost omorâţi. Supraviețuitorii, printre care şi Nicolae Fudulea, au fost arestaţi. 
Condamnat la moarte în 1950, Nicolae Fudulea a reuşit să evadeze, însă ulterior a fost prins 
şi împuşcat de Securitate, la 28 martie 1952. Cicerone Ioniţoiu, Victimele terorii comuniste... 
Dicţionar F-G, p. 92. 

11. Probabil se referă la cartea semnată de Constantin lonaşcu, op. cit. 

12. Dumitru Perceli, născut la 3 ianuarie 1927 în Bulgaria. A fost arestat la 19 aprilie 1952 şi 
condamnat la 10 ani de muncă silnică, pedeapsă redusă ulterior la 8 ani de temniţă grea. A 
executat pedeapsa în închisorile Iaşi, Jilava, Piteşti, Gherla, Aiud, Galaţi şi Periprava. În 1953 
a mai fost condamnat la 3 ani de închisoare corecțională, pedeapsă graţiată ulterior. La 
expirarea pedepsei a fost internat administrativ pentru 24 de luni. A executat pedeapsa în 
închisoarea Culmea. A fost eliberat la 16 aprilie 1962. Cicerone Ioniţoiu, Victimele terorii 
comuniste... Dicţionar P-Q, p. 167; fişele matricole penale din AANP. 

13. Dumitru Perceli, Vagabonzi în RPR. Amintiri din prigoana satano-comunistă, Junimea, 
Iaşi, 2002. 

14. Ferdinand Celea, născut la 25 octombrie 1915 în Gramaticova, Grecia. A fost arestat la 19 iulie 
1952 şi internat administrativ pentru 36 de luni. A executat pedeapsa în închisorile Poarta Albă 
şi Galeşu. A fost eliberat la 10 mai 1954. Informaţii din fişa matricolă penală din AANP. 

15. Dumitru „Tache” Funda, născut la 15 aprilie 1916 în Hrupişte, Grecia. A fost arestat 
la 26 septembrie 1949 şi condamnat la 8 ani de închisoare corecțională, pedeapsă redusă 

Apoi, cum vă spun, am venit aici. lar la Academie, în primul an, în cămin, au vrut 
să ne încadreze şi pe noi. Şi am întrebat şi mi-au spus: „Băiatule, ai venit aici... Să-ţi 
vezi de şcoală ! ”. Şi am ascultat. Asta a fost şi telul meu. 


[C.P.]: Dar cei care v-au sfătuit aşa nu erau şi ei legionari ? 

Cum să nu? Duşa a fost unv’ foarte apropiat de Căpitan şi era şi el pe lista celor 
care urmau să fie împuşcaţi în '39, când i-a transferat de la Râmnicu Sărat. Duşa era 
în spital atunci şi asta l-a salvat, împreună cu Zeană. 


[C.P.]: Deci se poate spune că legătura dumneavoastră cu Mişcarea Legionară a 
fost una superficială ? 

Absolut. Dar asta acolo, în Grecia, la Salonic. 

[C.P.]: Iar aici n-aţi avut nicio activitate... 

Absolut niciuna. A fost doar o încercare de iniţiere, aici la Academie. Nişte studenţi 
macedoneni ne-au cerut să transportăm o valiză de la un spital din Piaţa Națiunii până 
la Sfântul Gheorghe. Atât. 


[A.M.]: În ce an se întâmpla asta ? 
Asta era în '44, înainte de august, cred, fiincă eu am venit în '43. 


[A.M.]: Ce vă amintiţi despre 23 august '44 ? 

Mai degrabă despre ce a fost după 23 august '44. A fost atunci o primă întâlnire cu 
tovarăşii. Începusem activitatea la Institutul „Cantacuzino”, eram cel mai tânăr. Şi când 
au început bombardamentele, Institutul s-a refugiat din Bucureşti!S, dar noi, cu Serviciul 
Cerealelor, rămăsesem pe loc. Aveam camionul pregătit şi, cum suna alarma, ieşeam şi 
noi. Apoi, la un moment dat ne-am refugiat în satul Găneasa, pe lângă Mănăstirea 
Cernica. S-au construit trei cabane în pădurea satului, una pentru fete, una pentru băieţi 
şi una pentru birouri. lar când au venit ruşii, care rechiziţionau tot pe ce puteau pune 
mâna, m-au lăsat pe mine singur acolo, ca fiind tânăr, cu pustiul de avere ce rămăsese 
la birouri. Colegii au plecat la Bucureşti şi mi-au spus că va veni un camion să mă ia. 
Da’ pe urmă au telefonat şi mi-au spus că nu pot să trimită camionul şi să angajez eu 
o căruţă în care să pun tot. Au venit ruşii, m-au găsit singur acolo, au verificat... Seara 
m-am dus în sat să caut transport, dar când mă întorc, dimineaţa, găsesc doar valiza 
mea cu care venisem din Grecia aruncată în pădure, goală. Luaseră tot. Atunci o doamnă, 
sora unei colege care lucra cu mine la Cooperaţie, m-a găzduit vreo săptămână, două 
şi pe urmă mi-am închiriat casă. 


[C.P.]: În '47 aţi terminat Academia ? 
Da. În trei ani am terminat-o, urgent, mai ales că lucram dinainte de a fi student ca 
funcţionar. Ajunsesem şef de cabinet la Cooperatie. Instituţia avea case populare în toată 


ulterior la 6 ani de închisoare corecțională. În 1950 a fost internat administrativ pentru 24 de 
luni, pedeapsă prelungită ulterior cu încă 36 de luni. A executat pedeapsa în închisorile Jilava, 
Văcăreşti, Aiud, Gherla, Capul Midia, Valea Neagră şi Dorobanţu. A fost eliberat la 24 sep- 
tembrie 1955. A fost rearestat la 28 aprilie 1958, din domiciliul obligatoriu, şi condamnat la 
20 de ani de muncă silnică. A executat pedeapsa în închisorile Aiud şi Jilava. A fost eliberat 
la 31 iulie 1964. Cicerone Ioniţoiu, Victimele terorii comuniste... Dicţionar F-G, pp. 95-96; 
fişele matricole penale din AANP. 

16. În urma bombardamentelor din aprilie 1944 asupra capitalei, clădirea principală a Institutului 
a fost distrusă ; http : //www.cantacuzino.ro/ro/ ?p= 17%org, accesat la 10 iunie 2012. 

ţara, comerţul era în mâna ei. Printre altele am participat şi la stabilizare. Când s-a votat 
legea de sechestrare a bunurilor, făceam parte dintr-o comisie a Cooperaţiei care era 
cumpărătorul şi împreună cu unul de la Economia Naţională ne duceam, de exemplu, 
la Cartea Românească sau la alte instituţii. Semnam actele de vânzare-cumpărare a 
bunurilor instituţiilor şi pe urmă, după 15 august 1947, banul ăla n-avea nicio valoare. 

[C.P.]: Aţi fost funcţionar sub Voitec! ? 

Sigur, până în '50, când m-a’ dat afară din partid. 

[C.P.]: Dar în ce circumstanţe v-aţi înscris în PMR ? 

Tot mi-au cerut să mă înscriu. Cât am fost student am adus justificarea că nu pot, 
fiindcă trebuie să-mi termin studiile. Însă după ce am absolvit, în '47, am văzut 
atmosfera, şi zic: „În fond, tata n-a fost nici moşier, nici nimic” şi m-am înscris în 
partid. Şi am avansat întâi la Ilie David, secretarul general la ICOOP, viitorul CENTRO- 
COOP, al cărui frate era un erou comunist!&. Eram întâi pe la Lido şi pe urmă unde-i 
acum Capitol, lângă Cercul Militar. 


[C.P.]: V-aţi înscris înainte de abdicarea Regelui ? 
Înainte cred, prin toamnă. Pe Rege l-am văzut când pleca de la Sinaia, în noaptea fatală. 
[C.P.]: Ce sentiment aţi încercat în acel moment ? 


Eu nu l-am agreat, da' mai ales taică-so a fost catastrofă. A fost corupt, în fine, 
criminal, ce mai... 


[C.P.]: La Cooperaţie era un serviciu destul de bun... 
Păi, sigur, că era acolo, vorba aia, marele şef, nu? 


[C.P.]: Dar n-a putut să vă scape când aţi avut probleme ? 
Bătea Voitec cu pumnu-n masă că o să intervină el, că şi el era căsătorit cu o 
macedoneancă, da’... 


[C.P.]: Au mai fost şi alţii care au păţit ca dumneavoastră ? 
Nu cred. Cazul meu e unic... Ca legionar şi ca şi colaborator al fasciştilor. 


[A.M.]: Dar v-au considerat legionar ? 
Da, sigur. M-au considerat încă şef legionar, dacă m-au pus cu Funda şi cu băiatu' 
lv’ [Ionel] Moţa!” şi cu fraţii Noveanu% la izolare. Vă închipuiţi. 


17. Ştefan Voitec (1900-1984). Membru cu funcţii de conducere al Partidului Social Democrat 
(1927-1948), ministru al Educaţiei Naţionale (1944-1947), vicepreşedinte al Consiliului de 
Miniştri (1956-1961), ministrul Industriilor Bunurilor de Consum (1957-1959), membru al 
CC al PMR/PCR (1948-1984), membru al Comitetul Executiv al CC al PCR (1965-1974), 
membru al Comitetului Politic Executiv al CC al PCR (1974-1984), membru al Academiei 
Române din 1980. Florica Dobre (coord.), Membrii CC al PCR..., pp. 626-627. 

18. Constantin David (1908-1941). Militant comunist ucis în ianuarie 1941 de poliţia legionară. 
Au existat bănuieli că a fost informator al Siguranţei ; http : //istoriacomunismului.blogspot. 
ro/2005/08/caderi-la-varf-in-pcdr.html, accesat la 16 iunie 2012. 

19. Mihai Mota, născut la 6 septembrie 1928 în Iaşi. A fost arestat la 4 mai 1951 şi internat 
administrativ pentru 24 de luni. A executat pedeapsa în închisorile Castelu, Galeşu, Deva şi 
Oneşti. A fost eliberat la 30 aprilie 1954. Informaţii din fişele matricole penale din AANP. 

20. Arthur Noveanu, născut la 8 octombrie/decembrie 1907 în Huşi, Vaslui. A fost arestat 
la 11 aprilie 1951 şi internat administrativ pentru 24 de luni, pedeapsă prelungită ulterior cu 
36 de luni. În 1956 a fost condamnat şi la 5 ani detenţie grea, dar i s-a computat prevenţia. 

[C.P.]: Dar nici comunist nu v-aţi considerat niciodată. Sau aţi simpatizat vreodată 
cu ei ? 

Sincer să spun, nu. Adică, da, atuncea, în copilărie. Că de la 10 ani ne ieşea sufletul 
la culturile de tutun. Eu de atunci ştiam marşurile lor. Cumnatul meu la Salonic era şi 
el comunist. La Salonic aveam un unchi, fratele mamei, care era invalid din primul 
război mondial. Când a mai îmbătrânit, a luat o secretară din aştea care au venit din 
Asia Mică. Şi în timpul ocupaţiei germane l-a denunţat ca fiind comunist şi l-au 
spânzurat. Am căpătat certificatu’ de deces unde spune că a murit de asfixie chiar în 
anul când am plecat eu din Grecia. Şi mi-a scris un văr că a fost un proces şi că soţia 
lui îl denunţase. 


[C.P.]: Am văzut în însemnările dumneavoastră, pe care mi le-aţi arătat, că aţi avut 
de a face şi cu Ghizela Vass”. 

Păi, da, ea era secretara sau preşedinta (sic!) comisiei de verificare a cadrelor de 
partid pe ţară. Şi acum îmi vâjâie uneori capul: „S-a pus în slujba fascismului italian, 
împotriva poporului grec asuprit”. Eu, poporul grec... Că am scrisori de la primarul 
din satul meu, am scrisori de la taică-meu, că trecea primarul şi scotea căciula acolo 
de binele pe care l-am făcut. Ca interpret n-am predat pe nimeni, că mă gândeam (nu 
eram tâmpit) : eu plec în ţară să îmi fac un viitor, da’ bătrânii ăia şi fraţii mei mai mici 
aşteaptă ceva de la mine... Şi ce-au văzut? N-au văzut nimic. Eu eram în organizaţia 
de la cooperaţie, iar ăla de la cadre zicea: „Banditu' ăsta să nu mai calce aici ! ”. 


[C.P.]: A fost o mare verificare... 
Păi, sigur, da. Am făcut şi eu autobiografia, când m-am înscris în partid, cred că 
am scris şi de chestia asta cu italienii din Grecia, în plus am povestit colegilor ce a fost 


A executat pedeapsa în închisorile Jilava, Valea Neagră - Peninsula, Borzești şi Oneşti. A fost 
eliberat la 21 februarie 1956. A fost rearestat la 1 noiembrie 1958 şi internat administrativ pentru 
48 de luni. A executat pedeapsa în închisorile Culmea şi Periprava. A fost eliberat la 12 sep- 
tembrie 1962. 

Gheorghe Noveanu, născut la 28 aprilie 1915 în Galaţi. A fost arestat la 9 ianuarie 1954 şi con- 
damnat la 4 ani de închisoare corecțională. A executat pedeapsa în închisorile Jilava şi Oradea. 
A fost eliberat la 6 octombrie 1955. 

Nicodim Noveanu, născut la 6 aprilie 1911 în Huşi, Vaslui. A fost arestat la 15 aprilie 1952 
şi internat administrativ pentru 24 de luni. A executat pedeapsa în închisorile Galeşu şi Oneşti. 
A fost eliberat la 26 august 1954. A fost rearestat la 7 ianuarie 1955 şi reţinut în închisoarea 
Arad până la 19 februarie 1955. 

Vasile Noveanu, născut la 13 iunie 1905 în Huşi. Subsecretar de stat al Ministerului de Finanţe 
în guvernul generalului Ion Antonescu (4-14 septembrie 1940). A fost arestat la 31 mai 1966 
şi condamnat la 6 ani de închisoare corecțională, pedeapsă redusă ulterior la 4 ani şi 6 luni 
închisoare corecțională. A executat pedeapsa în închisorile Ploieşti, Jilava şi Aiud. A fost 
eliberat la 31 ianuarie 1969. Informaţii din fişele matricole penale din AANP. 

21. Ghizela Vass (1912-2004), comunistă din ilegalitate, originară din Basarabia, membră a 
PCR din 1933. Membru al CC al PCR (1945-1984). A fost adjunct al Secţiei Organizatorice 
a CC al PCR, şef şi adjunct de şef de secţie Externe (1956-1982). A fost şi preşedinte al 
Comisiei judeţene de verificare a membrilor de partid din Reşiţa. După pensionare (1982), a 
fost numită vicepreşedintă a Crucii Roşii. CPADCR, Raport final..., p. 806; Florica Dobre 
(coord.), Membrii CC al PCR, p. 608. 

în Grecia înainte să vin. Nu ştiu dacă a încercat cineva să studieze relaţiile Partidului 
Comunist Român cu şefii greci veniţi aici, în România. Când m-a arestat pe mine, cel 
puţin la Uranus, era o celulă cu sârbi şi alta cu greci, că mulţi din grecii ăia comunişti 
care veniseră ajunseseră la închisoare. Erau arestaţi pentru că nu visaseră ei un comunism 
ca ăsta de aici... i 

Eu am fost la masă cu italienii când a fost congresul cooperaţiei în °50. M-au pus 
atunci ca interpret pe lângă singura delegaţie capitalistă, cea italiană. Ţin minte şi acum 
că delegaţia era condusă de Luigi Longo”, el era secretarul. 

[C.P.]: A fost în Spania... 

Nu ştiu ce a fost. 

[C.P.]: A scris şi o carte despre războiul civil. Ce funcție îndeplinea ? 

Era secretarul partidului, mi se pare, nu era şeful. Pe vremea aia, şeful comuniştilor 
din Italia era Palmiro Togliatti”. După ce am căpătat oarecare încredere unii într-alţii — 
că-i luam de la Athénée Palace —, mi-au spus nişte bancuri cu tentă politică. Zicea unu” 
o ghicitoare: „Care-i capul cel mai inteligent în Italia ?”. Şi răspunsul era: „Palmiro 
Togliatti”. Şi întreba: „De ce?”. „Ha il capo di mosca” (are capul unei muşte). Dar 
„mosca” e muscă şi „Mosca” e Moscova... Al doilea zice: „Animalele din Vest aveau 
un congres şi discutau cum trăiesc animalele în Rusia. Şi zic: «Trimitem un căţeluş, un 
măgăruş şi un taur». Se duc, vizitează fiecare câte o regiune, când ajung înapoi să facă 
raport, îl întreabă pe căţeluş : «Ei, ţi-a plăcut?». Iar el zice: «Am înnebunit. Pe unde 
m-am dus ziceau: Stalin! Stalin!». Apoi taurul zice: «Eu unde m-am dus: roşu, 
roşu...». lar măgăruşul: «Mie îmi spuneau: tovarăşe...»”. 

În epocă circulau glume şi cu subiectul „vin americanii”. De exemplu: „Ştiţi care-i 
diferenţa între americani şi ruşi la băutură? Ruşii bea’ votcă şi nu se cară. Americanii 
bea’ gin şi nu vin”. Eram atunci la banchet cu italienii şi vine Petru Groza, fost prim- 
-ministru, şi zice: „Spune-le că eu l-am studiat pe Mussolini, l-am studiat pe Hitler, 
pe Lenin, da’ Stalin o să câştige...”. Şi uite, e unul Halmaghi?%, nu ştiu dacă aţi auzit, 


22. Luigi Longo (1900-1980). A luat parte la războiul civil spaniol, ca inspector al trupelor 
republicane din Brigăzile Internaţionale. Între 1939 şi 1941 a fost internat în lagăre din Franţa 
şi Italia. Ulterior a fost activ în acţiunile partizanilor antifascişti. După război a fost membru 
al Congresului Naţional şi al Adunării Constituante, iar ulterior a fost reales în Camera 
Deputaţilor din Italia. După moartea lui Palmiro Togliatti, a devenit secretar al Partidului 
Comunist Italian (1964-1972) ; http : //en.wikipedia.org/wiki/Luigi_Longo, accesat la 15 iunie 
2012. Participarea la războiul civil spaniol este descrisă în cartea sa, Brigăzile internaţionale 
în Spania, Editura de Stat pentru Literatură Politică, Bucureşti, 1957. 

23. Palmiro Togliatti (1893-1964). A participat ca ofiţer voluntar în timpul primului război 
mondial. Membru fondator al Partidului Comunist din Italia (ulterior Partidul Comunist 
Italian). A fost liderul partidului până la moartea sa. După venirea la putere a lui Mussolini 
a plecat în exil. Membru al Secretariatului Cominternului. S-a reîntors în Italia în 1944, 
devenind ulterior ministru al Justiţiei şi vice-premier ; http : //en.wikipedia.org/wiki/Palmiro_ 
Togliatti, accesat la 15 iunie 2012. 

24. Ion Halmaghi, născut la 20 decembrie 1918 în SUA. A fost arestat la 8 iulie 1948 şi condamnat 
la 15 ani de muncă silnică. A executat pedeapsa în închisorile Jilava şi Aiud. A fost eliberat 
la 6 noiembrie 1956. A fost rearestat la 12 februarie 1958 şi condamnat la 15 ani de muncă 
silnică. A fost rejudecat în 1959 şi condamnat la închisoare pe viaţă, pedeapsă redusă ulterior 

e la Sibiu, are o carte” în care scrie exact ce v-am spus eu acum. L-am cunoscut, era 
în America, ne întâlneam... 

[C.P.]: Credeţi că ei ar fi depistat dacă în autobiografia pe care v-aţi făcut-o nu 
treceaţi ce s-a întâmplat în Grecia ? 

Păi, au venit ăia de la Grebena... Au ştiut. Un dosar de 400 de pagini aveam. 

[C.P.]: Aşadar, cum au început aceste problemele cu Securitatea ? 

După ce m-au dat afară de la Cooperaţie, mi-am găsit serviciu la Institutul de seruri 
şi vaccinuri. Acolo am lucrat până în noaptea de 19 iulie '52. În legătură cu asta era şi 
un banc: „Se aud bătăi în geam. Buimăcit, omul deschide: «Cine e?». «Moartea.» «A, 
bine că eşti tu, credeam că e Securitatea»”. 

În tot cazul, în noaptea aia pe la ora 11 mă culc, şi pe la 12-1 : „Bang-bang”, la 
geam. Intră, răvăşesc peste tot, nu găsesc nimic. Erau doi-trei, în civil. Pe urmă mi-o 
spus logodnica ce s-a mai întâmplat. Noi nu eram căsătoriţi, din cauza că ea nu-şi luase 
încă cetăţenia. Ne-am logodit în '52, tocmai când m-a arestat pe mine, dar m-a aşteptat 
până în '55, când am ieşit... 

Şi în noaptea aia ne-au dus cu ochelari din ăia negri la un teatru, mi se pare Excelsior, 
pe Academiei, alături de Ministerul de Interne, vizavi de Palat. Acolo ne-au triat şi pe 
mine m-au dus la Uranus. 

[C.P.]: Nu aţi stat şi la Interne un timp ? 

Am stat după aia. Dar atunci, întâi m-au dus la Uranus, unde era un sârb, un fost 
partizan de-al lui Tito, maior în securitate, la „Uprava Drzavna Bezbednosti” - UDB 
şi, care, faţă de noi, muritorii, era privilegiat, fiindcă, printre altele, primea 10 ţigări 
pe zi, dreptul să citească cărţi... La un moment dat a făcut greva foamei şi a început să 
urle: „Voi nu sunteţi comunişti, voi sunteţi bandiți! ”. 

Mai era şi un colonel român, ofiţer de Mare Stat Major, care spunea că era prieten 
cu ministrul Pantazi? şi povestea cum jucau poker şi făceau chefuri. Avea şi el dreptul 
la carte, să citească, şi la 10 ţigări. Când le primea îmi dădea mie una şi una la un alt 
consătean care era cu noi acolo, dar restul zilei nu ti-ar fi dat un fum. Când avea nevoie 
de ceva suna, venea gardianul... În rest gardianul era zi şi noapte la uşă, lumină 
totdeauna, să nu dormi cu spatele la vizetă etc. 


[C.P.]: Cât ați stat la Uranus ? 
Păi, am stat vreo lună şi pe urmă m-a transferat la Ministerul de Interne. 


[C.P.]: Dar la Uranus v-au anchetat ? 


la 25 de ani de închisoare. A executat pedeapsa în închisorile Văcăreşti, Jilava şi Aiud. A fost 
eliberat la 1 august 1964. Informaţii din fişele matricole penale din AANP. 

25. Ion (John) Halmaghi, Memoriile viitorului. Adunare din perspectiva celor 15 ani de închisoare 
şi de luptă politică anticomunistă în perioada de libertate, Mesagerul de Făgăraş, Făgăraş, 
2007. 

26. Constantin Pantazi (1888-1958). General, ministru de Război (1942-1944). A fost arestat 
la 23 august 1944 împreună cu mareşalul Ion Antonescu, a fost predat sovieticilor la 31 august 
pentru a fi dus la Moscova. A fost readus în Bucureşti la 6 aprilie 1946 şi condamnat la moarte, 
pedeapsă comutată la muncă silnică pe viaţă. A executat pedeapsa în închisorile Aiud, Văcăreşti 
şi Râmnicu Sărat. A decedat la 23 ianuarie 1958 în închisoarea Râmnicu Sărat. Cicerone 
Ioniţoiu, Victimele terorii comuniste... Dicţionar P-Q, pp. 45-461; Alesandru Duţu, Florica 
Dobre, op. cit., pp. 204-214 ; fişa matricolă penală din AANP. 

Incipient, date biografice... Auzeam din locul de unde mă ancheta pe mine din alte 
camere nume din satul meu natal şi ziceam: „Mă, da’ ăştia ştiu tot aicea”. Dar n-am 
aflat de lot decât de la Securitate, cine a mai fost... 

[C.P.]: A fost şi un proces ? 

N-a fost. Noi am fost pur şi simplu internaţi administrativ. Deci am stat la Uranus 
cam până la începutul lui septembrie, pă urmă m-a transferat la Interne, unde au început 
anchetele de noapte, la subsol, unde aveau nişte aşa-zise „garsoniere”. 

Acolo eram într-o celulă cu inginerul-şef de la fabrica de avioane din Braşov, IAR, 
îmi scapă numele... Şi iarăşi cu un tip din anturajul Palatului, unul slăbuţ. Inginerul era 
un tip grăsuţ. Chestiunea era că nu era vizetă, dar te vedea gardianul, că se plimba, iar 
noi eram ca nişte cobai în eprubetă. Singurul loc discret acolo era dugul şi toaleta. Da’ 
am revenit acolo după doi ani. 

[C.P.]: La Interne v-au bătut ? 

Nu. N-avea' de ce să mă bată... 

[C.P.]: Dar anchetele erau cu lumină în ochi, noaptea ? 

Nu, nu, nu, nu. 

[C.P.]: Adică nu au fost grele ? 

Nu, nu. 

[C.P.]: Dumneavoastră, de fapt, pentru ce aţi fost arestat ? 

Pentru activitate profascistă şi prolegionară. 

[C.P.] : Dar n-aţi avut o simpatie deosebită. Pur şi simplu aşa s-a întâmplat cu legionarii. 

Da, sigur. 

[C.P.]: Spre deosebire de alţii care au fost militanţi, ca Papanace” şi alții... 

A, bineînţeles. Sigur, sigur. Da’ nici Papanace ăsta, care trăieşte... Era prea tânăr, cum 
era şi Mihai Moţa, că nici Moţa n-a fost legionar. Avea, probabil, 16-17 ani pe vremea aia. 

[C.P.]: La Interne cât aţi stat ? 

Păi, după ancheta din septembrie ne-au trimis pe 19 septembrie la Jilava, apoi la 
1 noiembrie înapoi la Uranus, iar de acolo, pe 3 noiembrie am ajuns la Constanţa. Când 
am debarcat acolo am auzit numai ruseşte, zic: „Uite că am ajuns şi în Rusia”. 

[A.M.]: Cu ce v-au transportat din Bucureşti la Constanţa ? 

Cu o dubă auto, cu cămăruţă individuală. Am simţit că trecem cu bacul undeva... 

[C.P.]: De la Jilava ce amintiri mai aveți ? 


Păi mi-amintesc de un artist român de pe vremea aia, nu ştiu dacă mai trăieşte, 
Ovidiu Teodorescu. Un tip solid, gras, era pe priciul de sus. L-am recunoscut pentru 
că îl văzusem într-o piesă de teatru, Casa cu storurile trase. Juca rolul unui american 


27. Constantin Papanace (1904-1985), doctor în economie politică, istoric şi publicist, lider al 
Mişcării Legionare şi deputat al Partidului „Totul pentru Ţară”. După 1941 a plecat în Italia, 
unde şi-a continuat activitatea publicistică ; http : //ro.wikipedia.org/wiki/Constantin_Papanace, 
accesat la 2 martie 2012. 

28. Ovidiu Teodorescu, născut la 7 martie 1926 în Galaţi. A fost arestat la 24 aprilie 1952 şi 
internat administrativ pentru 36 de luni. A executat pedeapsa în închisorile Jilava, Capul Midia 
şi Oneşti. A fost eliberat la 1 mai 1954. Informaţii din fişele matricole penale din AANP. 

decăzut... Mai era un ofiţer, Meriu?, dacă nu mă înşel, apoi un ungur care, săracu', 
trecuse graniţa, da’ pe urmă i-a fost dor de maică-sa şi a venit s-o vadă ultima oară şi 
l-au prins. Încă unu”, Cocea, mi se pare, un bătrân evreu. Erau mulţi, cel puţin 20. Da’ 
cei mai dârji erau nişte ţărani... 

[C.P.]: De la Jilava v-au dus la Constanţa. Unde anume ? 

La sediul Securităţii de la Constanţa, care era lângă statuia lui Ovidiu şi o geamie 
turcească. Acolo am nimerit la celula număru' 1 de la etaj, care avea denumirea de 
ghețar. 

[C.P.]: Cât v-au ţinut acolo, la Constanţa ? 

Am stat de la 3 noiembrie până în 22 mai, când ne-a transferat la penitenciarul din 
acelaşi oraş. În penitenciar am mai stat o săptămână şi pe urmă la Canal. 


[C.P.]: La Securitate tot anchetă a fost ? 

Da, tot anchetă, legat de macedonenii din Dobrogea. 

[C.P.]: Dar dumneavoastră nu aveaţi absolut nicio legătură cu ei... 

Absolut. Dar erau şi din cei care au fost aicea foşti colegi de liceu, cum a fost Tega”. 


[C.P.]: În *53 a murit şi Stalin. Erați încă la Constanţa... 

Când a murit Stalin eu eram în gheţaru” ăsta la Constanţa. Întâi acolo m-a pus cu 
un turc, Gani” şi nu mai ştiu cum, care mi-a spus că e din Medgidia şi că era frontierist. 
Şi el a încercat să mă descoasă pă mine, cine sunt şi nu ştiu ce... Era turnător. Pe urmă 
am avut o ciocnire cu el într-o cameră cu mai mulţi. Venise un soldat tânăr de tot şi 
acolo, faţă cu cei mulţi, el îl descosea... Şi eu i-am spus: „Mă, dă-te dracului, că tu 
eşti mai rău decât ăştia care ne ţin aicea-şa! ”. 

M-a luat apoi din nou şi m-a pus în camera 1, unde am stat cel mai mult, şi acolo 
eram când a murit Stalin. Dar ne-am bucurat când am auzit vestea. Ne înjurau ăştia : 
„lob tvoiu mati!” şi nu ştiu ce... 

Apoi, acolo, la „gheţar”, împărţeam un pat zidit în beton cu un tătar din Dobrogea, 
lusuf Geafar*?. Adăpostise la el un tătar din Crimeea, doctor, care fugise din URSS cu 
nevastă-sa şi cu fetiţa lor. Tătarul avea opt copii şi nu ştia nimeni că adăposteşte un 


29. Valentin Meriu, născut la 22 februarie 1905 în Deduleşti, Buzău. A fost arestat în 1947 şi 
condamnat la 1 an de închisoare. Nu deţinem informaţii despre închisorile în care a executat 
pedeapsa şi despre data eliberării. A fost rearestat la 13 februarie 1952 şi condamnat la 10 ani 
de muncă silnică. A executat pedeapsa în închisorile Jilava, Baia Sprie, Gherla, Piteşti şi Dej. 
A fost eliberat la 26 ianuarie 1962. Informaţii din fişele matricole penale din AANP. 

30. Vasile Tega, născut la 20 mai 1921 în Băiaşa, Grecia. A fost arestat la 3 noiembrie 1952 şi 
internat administrativ pentru 60 de luni. A executat pedeapsa în închisorile Constanţa, Poarta 
Albă şi Valea Neagră - Peninsula. A fost eliberat la 12 mai 1954. Informaţii din fişa matricolă 
penală din AANP. 

31. Probabil Abdul Gani Ferid, născut la 19 martie 1924. A fost arestat la 18 iunie 1949 şi 
condamnat la 10 ani de închisoare corecțională pentru trecerea frauduloasă a frontierei. A 
executat pedeapsa în închisorile Piteşti, Valea Neagră - Peninsula şi Constanţa. Nu avem 
informaţii despre data eliberării. Informaţii din fişa matricolă penală din AANP. 

32. lusuf/Yusuf Geafar, născut la 15 ianuarie 1908 în Nuntaşi, Constanţa. A fost arestat la 12 aprilie 
1952 şi reţinut până la 26 iunie 1956. A fost rearestat la 12 decembrie 1957 şi condamnat la 
8 ani detenţie simplă, din care i s-a scăzut pedeapsa executată anterior. A executat pedeapsa 

străin, dar s-a aflat. Cu el dormeam cap la picioare, că nu încăpeam. Vă daţi seama : 
eu, plecat de acasă în iulie, cum mă vezi acum, fără pulover, fără nimic, dârdâiam... 
Şi am zis că dacă nu mor acolo, apăi nu mai mor... 

Pe urmă am mai stat şi în beci cu un evreu, care mi-a spus textual: „Dacă toţi 
legionarii ar fi fost ca Funda...”. Funda mi-era consătean. Şi sora lui a fost arestată şi 
condamnată. Publică şi Funda în cartea lui povestea cu evreu” ăsta, că el era şef la 
Midia, la una din cele mai grele colonii, că el era inginer. Şi l-a hrănit... Rupea de la 
gura lui ca să-l pună pe picioare pe Şerban”? evreul, şi mai scrie şi despre un mace- 
donean adus de la Aiud, Camburu. 


[C.P.]: Şerban era sionist sau era arestat pentru altceva ? 

El era sionist, cred, da. Îmi aduc aminte că îmi spunea mie: „Cum poţi să ţii bucăţica 
aia de 250 de grame întreagă ? ”. Că el o înfuleca toată, cum o primea, iar eu păstram 
şi pentru prânz, şi pentru seară. 

La Securitatea din Constanţa era şi un grup de vreo cinci-şase francezi arestaţi în 
legătură cu prezenţa trupelor germane în România. I-a arestat, cică făceau spionaj. Unul 
dintre ei avusese pensiunea franceză din Constanţa. O construise taică-său şi, când a 
venit taru’ Rusiei, zicea că l-a adăpostit acolo. Tot el spunea că-i trimitea lu’ Titulescu 
sarmale la Geneva. P-ormă el ca să scape când au venit nemţii, s-a angajat pe un petrolier 
englez, care transportase tezaurul polonez la noi. 

Unu! din grupu' lor, era român, îl chema Bădulescu” şi era căsătorit cu o franțuzoaică. 
Fata lui, la Paris, era căsătorită cu un legionar din Macedonia, pe care l-am cunoscut 
la Montreal, unde lucram la o companie de construcţii. Şi am rămas buni prieteni până 
a murit bătrânu', acum vreo trei-patru ani. Da’ pe „francezi” i-a ajutat Franţa atuncea 
şi au fost eliberaţi, cum a fost eliberat şi sârbu ăsta al meu, de la Uranus. 

În fine, de acolo, pe urmă, am fost la Galeşu. Am avut noroc că acolo era un tânăr, 
Barşa*$, macedonean, taică-so avea o cafenea aici pă Academiei, unde se întâlneau ai 
noştri. Au sărit, au venit la noi să ne vadă, ne-au dat ceva îmbrăcăminte... 


[C.P.]: Cum ați aflat atunci că a murit Stalin ? 


în închisorile Tulcea, Jilava, Gherla şi Salcia. A fost eliberat la 30 septembrie 1961. Informaţii 
din fişa matricolă penală din AANP. 

33. Samoil Şerban, născut la 30 octombrie 1903 în Brăila. A fost arestat la 19 septembrie 1952 
şi internat administrativ pentru 60 de luni. A executat pedeapsa în închisorile Oneşti şi Capul 
Midia. Nu deţinem informaţii despre data eliberării. Informaţii din fişa matricolă penală din 
AANP. 

34. Stere Camburu, născut la 15 martie 1927 în Curfol, Turcia. A fost arestat la 1 iulie 1949 şi 
condamnat la 12 ani de muncă silnică. A executat pedeapsa în închisorile Aiud, Jilava şi 
Constanţa. A fost eliberat la 27 iunie 1961. Informaţii din fişele matricole penale din AANP. 

35. Niculae Bădulescu, născut la 10 decembrie 1891 în Mamorniţa, Botoşani. A fost arestat la 
23 noiembrie 1948 şi condamnat la 7 ani de temniţă grea. A executat pedeapsa în închisorile 
Jilava, Aiud, Ocnele Mari şi Văcăreşti. A fost eliberat la 21 noiembrie 1955. Informaţii din 
fişele matricole penale din AANP. 

36. loan Barşa, născut la 17 septembrie 1934 în Bucureşti. A fost arestat la 23 aprilie 1952 şi a 
fost reţinut la închisoarea Jilava. Nu deţinem informaţii despre o eventuală condamnare şi 
despre data eliberării. Informaţii din fişa matricolă penală din AANP. 

Printre crăpături am văzut manifestații şi până la urmă tătarul sau ălaltu”, un 
macedonenean, Sebe Mihai”, condamnat şi el la opt ani pentru ajutor legionar, aflaseră 
ceva. Ne-am dat seama că era vorba despre moartea lui Stalin, fiindcă gardienii, cu toţii 
lipoveni, erau turbaţi de necaz. Am reţinut şi numele unuia. Îi spunea Maladoi Dumitru. 

[C.P.]: Dar cu dumneavoastră erau aspri gardienii de la Constanţa ? 

Nu, nu. La închisoarea din Constanţa era şi drept comun, dar acolo, de fapt, n-am 
stat decât o săptămână, pe urmă am fost dus la Galeşu, unde am lucrat la sfărâmat de 
piatră de construcţii, de drum de fier. Acolo a venit şi logodnica la mine şi mi-a adus 
haine groase şi pachet. Aşa că, după un an, am primit pachet la Galeşu. Nu ne-a dat 
voie la vorbitor, da” am avut parte de un păzitor foarte omenos la șantierul unde lucram, 
care mi-a dat voie şi am vorbit cu ea mai mult decât aş fi avut voie la vorbitor. 


[C.P.]: Ce puteți spune despre cum a fost mâncarea în detenţie ? 

Mâncarea era proastă. Arpacaş, varză chioară. Şi aşa a fost şi în alte părţi, la 
Constanţa şi în special la izolarea de la Oneşti. La un moment dat, la Oneşti, au făcut 
o izolare cu vreo 36 dintre cei mai periculoşi, printre care şi eu, ca musca-n lapte. Cu 
Tache Funda, cu Mihai Moţa, cu fraţii Noveanu care mijloceau împăcarea lu’ Pătraşcu 
cu Gheorghiu-Dej şi Teohari Georgescu... 

[A.M.]: Mihai Moța avea vreo legătură cu Ioan Moţa ? 

Era fiul lui Moţa, da. A murit. El a fost şi în America, prin '70. Era sub grija fraţilor 
Noveanu. Halmaghi scrie acolo în carte de Noveni. Tot la Oneşti mai era doctorul 
Portocală3€, apoi un nepot de-al lui Maniu şi nişte ofiţeri... 

[C.P.]: De la Galeşu ce colegi mai reţineţi ? 

La Galeşu am fost cu unv’, Galani”?, care era doctor, a ajuns apoi în comuna Orlat, 
lângă Sibiu. Făcuse Liceul Teoretic din Grebena. A mai fost Celea, ăsta care a fost 
profesor la Salonic, a fost Barşa ăsta... A, şi acolo am lucrat şi cu generalul Mociulschi“0. 
Eu fiind mai tânăr, săpam şi încărcam roaba. Acolo spărgeam piatră să construim calea 
ferată. Acolo m-am şi îmbolnăvit, nu mai puteam să-mi ridic mâna. M-am dus la un 
doctor, macedonean şi el, Topă“, dar n-a vrut să-mi dea scutire de muncă... Din lotul 


37. Mihai Sebe, născut la 8 mai 1912/1914 în Târnovo, Bulgaria. A fost arestat la 31 iulie 1952 
şi condamnat la 10 ani de închisoare corecțională. A executat pedeapsa în închisorile Constanţa, 
Valea Neagră - Peninsula, Aiud, Salcia şi Periprava. A fost eliberat la 28 iulie 1962. Informaţii 
din fişele matricole penale din AANP. 

38. Radu Portocală, născut la 30 martie 1915 în Brăila. A fost arestat la 15 aprilie 1952 şi internat 
administrativ pentru 24 de luni. A executat pedeapsa în închisorile Galeşu şi Oneşti. A fost 
eliberat la 26 martie 1954. Informaţii din fişa matricolă penală din AANP. 

39. Niculae Galani, născut la 16 noiembrie 1922 în Breaza, Grecia. A fost arestat la 11 august 1952 
şi internat administrativ pentru 48 de luni. A executat pedeapsa în închisorile Galeşu şi Oneşti. 
A fost eliberat la 5 mai 1954. Informaţii din fişa matricolă penală din AANP. 

40. Leonard Gh. Mociulschi (1889-1979). General de divizie, arestat şi învinuit pentru crimă de 
război, a fost achitat în şedinţa Tribunalului Poporului din 31 mai 1946. A fost rearestat în 
1948 şi a urmat o serie de internări administrative. A executat pedeapsa în închisorile Jilava, 
Castelu, Galeşu şi Oneşti. A fost eliberat la 10 octombrie 1955. I. Ciupea er al., op. cit., III, 
p. 751 ; fişele matricole penale din AANP. 

41. Petre Topa (1889-1957). A fost arestat la 15 mai 1951 şi condamnat la 10 ani de temniţă grea. 
A executat pedeapsa în închisorile Aiud, Jilava, Poarta Albă, Piteşti şi Văcăreşti. A decedat 

» 


ăla de 16, trei doctori erau macedoneni de-ai noştri, Papahagi: unv’, Gheorghe“, unu”, 
Vasile“, şi unv’, Constantin. Ei ne mai procura” câte o ţigară, pentru că ei îi îngrijea’ 
şi pe gardieni. Nu? Dar norocul nostru că l-am avut pe Ovidiu Teodorescu. El îi între- 
ţinea şi pe gardieni... 

[C.P.]: Actorul pentru ce intrase la puşcărie ? 

Cred că ceva cu Turcia... A fost pe la Ambasada turcă sau aşa ceva. 

[C.P.]: Pe brigadierii de la Galeşu vi-i mai amintiţi ? 

Da, aveam unv’, Bălan. Şi cum v-am spus, la 18 iulie au încetat lucrările şi pe urmă 
la 28-29-30 august am fost duşi cu trenul până la Oneşti. 

[A.M.]: Cât ași star la Galeşu ? 

La Galeşu am stat până la 28, 29 august '53. Atuncea a fost Festivalul Tineretului‘ 
şi s-a hotărât închiderea Canalului. Da. Şi de acolo ne-a” băgat în vagoane de animale, 
cu hârdăul acolo, şi am mers trei zile până am ajuns la Oneşti. 


[C.P.]: Ce specific avea lagărul de la Oneşti ? 

Acolo construiam un combinat petrochimic. Acolo am ajuns toţi care fusesem la 
Canal. 

[C.P.]: Prin ce s-ar putea caracteriza detenţia de la Oneşti ? 

Muncă grea... Am lucrat la construcţii, ca salahor. Cât timp erai la lucru afară, aveai 
trei sferturi de pâine sau 750 de grame, aveai pachet... Aici evreu ăla a lu’ Funda i-a 
aruncat jumătate de pachet în izolare, ca recunoştinţă că-l ajutase înainte. Da, da. 


[C.P.]: Mai ţineţi minte numele comandantului de acolo, al gardienilor ? 
Mai rețin doar numele unui gardian, unv’, Lazăr, dacă nu mă înşel... 
[C.P.]: Cu cine aţi mai fost la Oneşti, doar cu cei care au fost la Canal ? 


Da, în plus cu nişte ofiţeri care au fost în Rusia. Întâi au fost eliberaţi şi pe urmă i-au luat 
din nou. Erau şapte, opt, cel puţin. Veniseră de dincolo de cercul polar. Era unu’, Clonaru$6, 


la 27 iunie 1957 la spitalul penitenciar Văcăreşti. Informaţii din fişele matricole penale din 
AANP. 

42. Gheorghe Papahagi, născut la 18 noiembrie 1922 în Avdela, Grecia. A fost arestat la 6 august 
1952 şi internat administrativ pentru 24 de luni. A executat pedeapsa în închisorile Castelu, 
Medgidia, Galeşu şi Oneşti. A fost eliberat la 30 aprilie 1954. Informaţii din fişa matricolă 
penală din AANP. 

43. Vasile Papahagi, născut la 15 decembrie 1920 în Avdela, Grecia. A fost arestat la 6 august 1952 
şi internat administrativ pentru 24 de luni. A executat pedeapsa în închisorile Galeşu şi Oneşti. 
A fost eliberat la 29 iulie 1954. Informaţii din fişele matricole penale din AANP. 

44. Constantin Papahagi, născut la 24 aprilie 1924 în Avdela, Grecia. A fost arestat la 19 iulie 1952 
şi internat administrativ pentru 60 de luni. A executat pedeapsa în închisorile Valea Neagră - 
Peninsula, Borzeşti şi Oneşti. Nu deţinem informaţii despre data eliberării. Informaţii din fişa 
matricolă penală din AANP. 

45. Festivalul Mondial al Tineretului şi Studenţilor a avut loc la Bucureşti între 2 şi 14 august 
1953. 

46. Victor Clonaru, născut la 4 aprilie 1914 în Bucureşti. A fost arestat la 11 iulie 1951 şi inter- 
nat administrativ pentru 24 de luni, pedeapsă prelungită ulterior cu 24 de luni. A executat 
pedeapsa în închisorile Castelu, Galeşu şi Oneşti. A fost eliberat la 13 mai 1954. A fost 
rearestat la 29 martie 1958 şi condamnat la 25 de ani de muncă silnică. A executat pedeapsa 

era Bălăceanu“ sau Bălănescu, unu’, Mămăligă“, unu’, Burcea“, care mi-a făcut o 
căciuliţă din nişte ciorapi rupţi... O am şi acum la Montreal. Şi acolo, la Oneşti, p-urmă 
a venit comisiile care ne-au anchetat pe fiecare. 


[C.P.]: De la Direcţia Penitenciarelor ? 

De la Direcţie, că ei au hotărât atuncea să îi elibereze pe toţi administrativii. Însă 
eu împreună cu Papanace ăsta... Carol, văzând că din izolarea noastră ieşeau unii pe 
sub sârmă şi se duceau în ţarcu' mare, am hotărât şi noi să ieşim într-o seară. Afară 
din izolare, nu din lagăr. Şi ne duceam în lagărul mare pe la cunoscuţi să strângem o 
bucată de pâine, ţigări, că ne chiorăia maţele. La izolare mâncarea a fost teribil de 
proastă, da’ în general la muncă era bună. Şi venea şi pachetu”, aveai şi ţigările... 

[C.P.]: Erazi fumător pasionat ? 

Da. Sigur că da. Fumam mult pe vremea aia. Acum sunt 30 de ani de când nu mai 
fumez. M-am lăsat, simplu. Am zis: „Ori, ori”. Aşa. Şi noi am ieşit să strângem pro- 
vizii, da' n-am apucat să ne întoarcem în baraca noastră la timp. S-a făcut apelul şi 
lipseam. Ne-au căutat atunci toată noaptea. l-am spus lu’ Carol: „Dacă ieşim acum, 
ne rup oasele, ieşim mâine dimineaţă, când se dă adunarea pe platou”. Aşa am şi făcut... 

Prin urmare, la verificarea care s-a făcut mai târziu, în loc să mă elibereze şi pă 
mine, care eram numai cu 36 de luni, iar mare parte din lotu’ ăla aveau 60 de luni, 
m-au luat doi, m-au urcat într-un tren şi am stat la Bucureşti în gară o zi întreagă, pe 
26 august. Eram aproape de casă... Pe urmă, când să sosească trenul, unu’ s-a dus să 
ocupe locuri de la Triaj şi pe mine m-a băgat pe fereastră, că era omor la urcare. M-a 
dus înapoi la Constanţa şi alte anchete, para-anchete, cu aceleaşi probleme. Şi asta a 
fost până la 31 august '54. Apoi am făcut revelionu' la Ministerul de Interne, la Bucureşti. 
Pă urmă m-a trimis iar la Jilava, la Uranus şi de la Uranus am fost eliberat. 

Anchetatorul Gheorghe Blidaru mi-a scos sufletu”. Apoi, la 28 aprilie '55, o comisie 
intenţiona să ne trimită în judecată, iar la 20 iulie, Procuratura Militară să spună, domne, 
că n-am nicio faptă condamnabilă, şi să mă elibereze. 


[C.P.]: Ce ași făcut după eliberare ? 
Cum am ieşit, m-am căsătorit şi am avut două fete. Dar am avut norocu” c-am întâlnit 
pe ziaristul Paul Teodorescu, pe care îl ştiam din închisoare. M-a întrebat dacă mi s-a 


în închisorile Ploieşti, Jilava şi Aiud. A fost eliberat la 1 august 1964. Informaţii din fişele 
matricole penale din AANP. 

47. Posibil Eugen Bălăceanu, născut la 15 august 1909 în Dorohoi, Botoşani. A fost arestat 
la 22 mai 1945 şi condamnat la muncă silnică pe viaţă, pedeapsă redusă ulterior la 12 ani şi 
6 luni de 'muncă silnică. A executat pedeapsa în închisorile Aiud, Craiova şi Gherla. A fost 
eliberat la 1 iunie 1956. Informaţii din fişele matricole penale din AANP. 

48. Vladimir Mămăligă, născut la 1 septembrie 1907 în Stoicani, Basarabia. A fost arestat la 11 iulie 
1951 şi internat administrativ pentru 24 de luni, pedeapsă prelungită ulterior cu 12 luni. A exe- 
cutat pedeapsa în închisorile Castelu, Galeşu şi Oneşti. A fost eliberat la 6 mai 1954. Informaţii 
din fişa matricolă penală din AANP. 

49. Nicolae Burcea, născut la 30 iunie 1905 în Slănic, Prahova. A fost arestat la 30 decembrie 
1950 şi internat administrativ pentru 24 de luni, pedeapsă prelungită ulterior cu 12 luni. A 
executat pedeapsa în închisorile Rahova, Castelu, Galeşu, Oneşti. Nu deţinem informaţii despre 
data eliberării. Informaţii din fişele matricole penale din AANP. 

50. Paul Teodorescu, născut la 1 ianuarie 1911 în Călăraşi. A fost arestat la 16 august 1952 şi internat 
administrativ pentru 60 de luni. A executat pedeapsa în închisorile CTB (Centrul de Triere 

desfăcut contractul de muncă de la Institut. M-am dus şi-am întrebat şi am aflat că nu 
mi se desfăcuse legal. Că normal, Institutul trebuia să-mi rupă contractul de muncă, 
să-l desființeze, după ce-am lipsit, dar n-au făcut-o. Atunci m-am dus la comisia de 
litigii, unde, între timp, se schimbase direcţia, şi m-a” angajat din nou. Şi am lucrat 
acolo până în '65, când, în fine, ajunsese cuțitul la os şi m-am hotărât să plec. Nu ni 
se dădea casă, pe când o consăteancă a mea, comunistă, stătea în casa lu’ Gagel’!, fost 
cel mai mare fabricant de pâine din Bucureşti. În fine, am hotărât să plecăm. Am făcut 
cerere de plecare în '65. 


[C.P.]: V-au mai primit în partid după ce v-aţi eliberat ? 
Nu, nu. Eu făcusem o contestaţie prin '62 contra eliminării, că eliminarea aia e la 
rădăcina tuturor problemelor. 


[C.P.]: Alte probleme cu Securitatea aţi mai avut după eliberare ? 

Am avut, că m-au chemat să le devin informator, prin '64-'65. M-au invitat la o 
secţie de poliţie (sic!) pe lângă Lipscani. Într-o cameră, la etaj, stam de vorbă. „Uite. 
trebuie să...” şi i-am spus: „Domne, eu prin profesie trebuie să vă raportez...” că eram 
în controlul contabil la Institut, cu personal de 1.000 de oameni. E, şi pe urmă m-a luat 
în primire unu”, să mă întrebe cu cine mă întâlnisem, ce-am făcut... 


[C.P.]: Cum îl chema ? Nu s-a recomandat ? 
A, îşi dăduse un nume de Crăciun. 


[C.P.]: Şi v-au chemat de mai multe ori ? 
Păi, aproape de două ori pe lună. 


(C.P.]: V-au obligat atunci Să semnaţi şi un angajament cu ei ? | 

Nu mai ţin minte. Mă întreba: „Cu cine te-ai întâlnit ?”. Asta era după chestiunea 
cu Ungaria... 

[C.P.]: Dar aţi avut vreo activitate legată de manifestările revoluţiei maghiare ? 

Nu, nu. Mai mult, aveam o cumnată, Elena Bargiuma, soră cu soţia, care era chiar 
prietenă cu Nicolae Ceauşescu. A murit săraca acum trei ani. Ea era comunistă de la 
început, se ocupa cu studenţii. Era foarte iubită. Era lume şi la Paris care vorbea de ea, 
că ea se ocupa cu studenţii şi-i ajuta, şi în special pă aromânii care veneau din Grecia, 
la universităţi. Era foarte populară. Şi ne-a luat ea, ne-a arătat un film cu ce se întâmplase 
în Ungaria, cum spânzurau securişti... 

Şi a mai fost un film în care mi-am văzut anchetatorul de la Interne. Nu ştiu cum îl 
chema, dar era un tip slăbuţ, brunet. Se dăduse o lovitură la o casă populară în Bucureşti 
şi pe urmă ei au făcut un film unde arăta ce s-a întâmplat, cum i-au prins... 


[A.M.]: A, „Reconstituirea ”, cu jaful Băncii Naţionale ! 
Da. Ei, şi printre ăia era şi anchetatorul meu, care mătura strada... îi supraveghea 
pe autori. Pe ăsta l-am văzut în filmul de reconstituire a jafului. 


Bucureşti), Mogoşoaia, Jilava, Bragadiru, Galaţi şi Lugoj. A fost eliberat la 6 iulie 1954. 
Informaţii din fişele matricole penale din AANP. 

51. Fabrica de pâine Otto Gagel din strada Puţul cu Apă Rece, mormument de arhitectură indus- 
trială. În anii comunismului fabrica s-a numit „Steagul Roşu”. A fost demolată în 1984; 
http : //bacisme.wordpress.com/tag/putul-cu-apa-rece, accesat la 15 iunie 2012. 

[C.P.]: Cumnata dumneavoastră şi-a păstrat ideile comuniste tot timpul ? 

Da, da, până a murit... 

[C.P.]: Nu aveaţi polemici cu ea, nu discutaţi ? 

Nu, nu. Din contră, când noi am plecat, ea a dat casa unde locuiam noi cu chirie, 
a trecut-o pe numele sorei ei, care trăieşte acum, şi unde stăm noi acum. 

[C.P.]: Au existat mulți comunişti printre macedonenii din România ? 

Dintre cei din Grecia au fost foarte puţini. Erau pe degete aicea, la Bucureşti. Era 
unv’ Fărşerot, la telefoane, l-au debarcat pă urmă şi l-a trimis la CEC. Era unu”, 
Brajituli“?, care fusese trimis consilier la ambasada din Moscova şi de acolo a întins-o 
şi a ajuns în America. Cred c-a murit acum. Era unv’, Haiduli... Cam atâta. A, şi încă 
unu”, Gramen. Asta a fost la şcoală cu noi la Salonic, şi când a venit Dimitrov pe aicea 
a trimis-o pe maică-sa cu pâine şi sare. 

[C.P.]: Când vi s-a dat voie să plecaţi, în '65 ? 

Imediat ce am făcut cererea. Când a fost decretu’ de grațiere a tuturor deţinuţilor, 
în '64, am zis: „Acum e momentu'”. Şi în 31 august '65 am plecat cu familia. 


[C.P.]: Ce motiv ați invocat ? 

Păi, veniseră aicea, la Bucureşti, nişte macedoneni din Grecia, când s-a mai relaxat 
atmosfera. Erau foşti învăţători la şcolile româneşti care-şi cereau salariile, că n-au fost 
plătite. Şi atunci i-am spus la unv’ din ei să se ducă să-i spună tatălui meu din Grecia 
să mă ceară. Şi aşa a făcut cerere şi mi s-a aprobat... Am îngheţat când am văzut maşina 
diplomatică la poartă. Zic : „Acum mă arestează din nou”. A venit cineva de la Ambasada 
greacă să îmi spună: „Dom'le, ţi s-a aprobat”. Eu zic: „Domne, fă-mi o scrisoare în 
sensul ăsta”. Şi mi-a făcut, că mi s-a aprobat... 

M-am dus să-mi fac paşaportu' şi îmi vine paşaportul că să plec prin Ungaria. Mă 
duc înapoi, zic: „Poate acum mi-anulează paşaportul”. Şi le zic: „Dom'le, eu mă duc 
la Salonic, în Grecia”. „Păi lasă-l aicea...” Peste vreo două-trei săptămâni vine paşaportul 
că să plec prin Constanţa sau Bucureşti, cu avionul. Mă duc înapoi din nou. „Dom'le, 
eu mă duc la Salonic. Avionul merge la Atena, circulaţie regulată cu vaporul nu există.” 
Îmi vin formele a treia oară să plec prin Giurgiu. Mă duc la gară să-mi scot biletu’ şi-mi 
zice că trebuie să am o negaţie de la aviaţie. M-o sfătuit unu” să mă duc la un doctor 
evreu din cartierul meu cu nişte ţigări greceşti... Şi mi-a:făcut ăla hârtii că sufăr de 
inimă, am obţinut negația şi aşa am plecat prin Bulgaria, cu trenul. Apoi, în Grecia, 
am ajuns cu autobuzul la Salonic, unde aveam o soră şi mi-am găsit pă urmă un serviciu 
de contabil. Însă acolo, noi, venind din şcolile româneşti, eram consideraţi inamici ai 
statului grec... 


[C.B]: Chiar şi în '65 ? 
Da, sigur că da. Păi de-aia cred că mi-a dat şi aprobarea să mă duc în Grecia. 
[C.P.]: Ca să vă bage în gura lupului. l 


Să mă vadă... Şi m-au luat în primire încă de la graniţă că cine am fost, ce-am fost. 
Mi-a’ citit de acolo, că aveam dosare, că am fost la şcolile româneşti, că am colaborat 


52. Petre Brajituli, ataşat comercial al Ambasadei României la Moscova în aprilie 1946; http: // 
www.arhivelenationale.ro/images/custom/image/serban/CCPCR-Economica %201920-1965. 
pdf, p. 25, accesat la Il iunie 2012. 

cu italienii, toată povestea. Şi le-am spus: „Trebuie să fiu nebun să-mi distrug gospodăria 
de acolo şi să vin aicea, în gura lupului, cu două fetiţe, de nouă şi şapte ani...”. Zice: 
„E, au trecut 25 de ani de atunci”. Până la urmă am obţinut paşaport grecesc şi mai 
târziu am plecat în Canada. Dar mi-a luat vreo 10 ani până să îmi refac viaţa. Că şi în 
Grecia a fost un iad, în sensu’... cu hărţuieli, cu casa. Veniseră coloneii la putere. Ei 
ne considerau pe noi greci vlahofoni, iar pe machedonii greci slavofoni. 


[C.P.]: În Salonic cât aţi stat ? 
Păi, în Salonic am stat din septembrie '65, când am ajuns, până în mai '67. 


[C.P.]: În lagăr aţi stat sau la rude ? 

Nu, am stat la o soră, pe urmă am închiriat o casă. 

[C.P.]: Cum v-aţi găsit serviciul ? 

La Salonic am lucrat tot ca şi contabil, ajutat de un fost coleg, mai mic ca mine, 
care n-a venit în România. M-a angajat la o făbricuţă de articole de lână, de covoraşe 
de lână. Când s-a aprobat imigrarea în Canada, mi-am plătit drumu' şi am plecat. 

[C.P.]: În Canada v-aţi dus la cineva ? 

Aveam un văr acolo. Ne-a primit, am stat vreo trei săptămâni la el, pe urmă mi-am 
găsit de lucru şi am lucrat până la pensie. 

[C.P.]: Faţă de canadieni ce sentimente aveţi ? Cum v-au primit ? 

Păi, nu există ţară mai bună. Acolo dreptu’ omului e dreptu’ omului. 


[C.P.]: Sunt mulţi aromâni acolo ? 

Sunt mai mulţi la Toronto, dar şi la Montreal sunt. Da’ cine-i cunoaşte? Odată 
făcuseră o societate la Toronto, „Societatea vlahilor din Grecia din Canada”. La Montreal, 
Quebec, sunt vreo 40.000 de români. La început era o singură biserică, acum sunt vreo 
şase-şapte. O parte ţineau de patriarhia de aicea, iar altă parte de aşa-zisa Biserică 
Americană, care nu era decât Biserică Rusă.. 


[C.P.]: Dumneavoastră vă duceaţi la vreo biserică ? 

Eu mă duceam şi am fost contabil la una din bisericile româneşti vechi din Montreal. 
Le-am făcut contabilitatea 18 ani gratuit şi cinci ani cu plată. Acum vreo trei ani m-au 
dat afară, că eram contra afilierii cu Biserica Rusă. Au numit-o americană, dar e 
biserică rusă. Dar merg regulat. N-am lipsit... Acum mă duc la Montreal la o biserică 
greacă. 

[C.P.]: Cei de la biserică vă privesc ca grec ? 

Absolut. Sigur că am nişte nepoți care se consideră şi ei greci. Şi e o societate de 
bătrâni acolo în cartier, mergem, facem excursii şi vorbim greceşte. Dar între noi vorbim 
aromână, cu nepoţii şi cu cei care mai cunosc. Iar fetele mele... una e căsătorită cu un 
evreu şi una e căsătorită cu un portughez. 

[C.P.]: Z-ați dat voie să se căsătorească cu evreul ? 

Păi, de ce nu? Cât am fost eu arestat, soţia mea lucra la Gheorghiu-Dej", la fabrica 
de confecţii, şi cine au ajutat-o mai mult? Evreicele, şefele ei. Nu? Dar ginerele nu-i 
habotnic. Taică-so era de prin Lituania, maică-sa însă e evreică din Germania. Eu am 


53. Fosta denumire a oraşului Oneşti. 

locuit în ultimul an de şcoală la o evreică, şi încă mi-am riscat viaţa şi i-am salvat fata. 
Că pe evreii de la Salonic, tot ce era în zona germană, i-a strâns ca pe vite la gară şi 
i-a trimis în Polonia ! 

[C.P.]: Au fost mulți evrei în Salonic ? 

Salonicu” era al doilea oraş cu evreime mai mare în Europa. Încă de pe vremea 
inchiziţiei din Spania, 1492, turcii le dăduseră dreptul să se refugieze în Grecia. 


[C.P.]: Nepoţii dumneavoastră cum sunt botezați ? 

Nepoţii de la Montreal, cei care au tată portughez, sunt botezați la Biserica Ortodoxă 
Română. Iar la căsătoria fetei a fost şi un preot catolic. Fiica cealaltă, care e căsătorită 
cu evreul, are un băiat şi o fată. Se duc la templu, da” nu sunt habotnici, nu sunt botezați. 
Eu sunt neutru. Îi iubesc şi pe unii, şi pe alţii. Sunt amândouă căsătorite de peste 
25 de ani. 

[A.M.]: V-aţi mai înscris în vreo asociaţie politică românească ? 

Nu, nici vorbă! 

[C.P.]: Azi mai păstrat legăturile cu aromânii după închisoare ? 

Da, l-am vizitat pe Costache Papanaces+ când am fost în Italia, în '73, venind din 
Canada. Câştigasem un bilet la Societatea de Aviaţie Canadiană şi am făcut turul Europei. 
Şi eram în Italia şi zic: „Hai să merg să-i povestesc păţania cu fratele lui mai mic, 
Carol55, care trăieşte aici la Bucureşti”, că făcusem împreună izolare la Oneşti. Între 
timp el pierduse un alt frate mai mares$, care murise aici, şi care a fost implicat în 
arestările din °58. Atunci l-au arestat din nou pe Funda şi pe un grup de-ai lor, inclusiv 
pe Papanace. Unu! care i-ar fi denunţat era un cântăreţ de-ai noştri, George Marcu... 

[A.M.]: Şi ce-aţi discutat cu Papanace ? 

Nimic deosebit. Poveşti... Întâmplarea făcuse că nevasta lui, care era mult mai tânără 
decât el, fusese elevă la şcoala de fete care se găsea alături de şcoala noastră de băieţi 
din Salonic. N-am discutat decât care era situaţia aicea, cum am fost în lagărul de la 
Oneşti cu fratele lui... şi atât. 


[C.P.]: Ce impresie v-a făcut ? 


54. Constantin Papanace (1904-1985), doctor în economie politică, istoric şi publicist, unul din 
liderii Mişcării Legionare ; http : //ro.wikipedia.org/wiki/Constantin_Papanace, accesat la 
25 iunie 2012. 

55. Carol Papanace, născut la 17 aprilie 1925 în Veria, Grecia. A fost arestat la 28 iulie 1951 şi 
internat administrativ pentru 12 luni, pedeapsă prelungită ulterior cu alte 48 de luni. A executat 
pedeapsa în închisorile Jilava, Aiud, Bicaz şi Oneşti. A fost eliberat la 28 iunie 1954. A fost 
rearestat la 20 noiembrie 1958 şi internat administrativ pentru 36 luni, iar în 1959 a fost 
condamnat la 25 de ani de muncă silnică. A executat pedeapsa în închisorile Aiud, Jilava şi 
MAI. A fost eliberat la 1 august 1964. Informaţii din fişele matricole penale din AANP. 

56. Atanasie Papanace, născut la 29 iunie 1917 în Veria, Grecia. A fost arestat la 24 noiembrie 
1950 şi internat administrativ pentru 24 de luni, pedeapsă prelungită ulterior cu 60 de luni. 
A executat pedeapsa în închisorile Gherla, Jilava şi Ocnele Mari. Nu deţinem informaţii despre 
data eliberării. A fost rearestat la 26 iulie 1958 şi condamnat la 17 ani de muncă silnică. A exe- 
cutat pedeapsa în închisorile MAI, Jilava, Salcia, Periprava şi Aiud. A fost eliberat la 1 august 
1964. Informaţii din fişele matricole penale din AANP. 

Era un om de o cultură grozavă, domne. Şi a scris foarte mult. 


[C.P.]: Aveţi vreo pensie de la statul român ? 

Da, am de deţinut. M-am gândit să dau în judecată statu’ român pentru despăgubiri, 
am vorbit cu un avocat, dar am spus: după 43 de ani de când am plecat de aicea, o să 
plătească tot săracu', „talpa ţării”, nu? Aşa că nu mai am de gând. Am fost şi acum 
la arhive să văd dosarul, da” n-am reuşit nimic. 


[C.P.]: Care considerați acum că este ţara dumneavoastră ? 
Macedonia. A lu’ Alexandru cel Mare. România... numai necazuri... Numai necazuri. 


[C.P.]: Zar ceilalți care sunt acolo, nici atât nu au treabă cu România ? 

Nu, nu, sigur că nu. Dar vin aicea, fac afaceri... Fanarioţii veneau de la Constantinopol. 
Vasile Lupu era aromân. Chiar şi Mihai Viteazu avea rădăcină aromână. Apoi poetul 
închisorilor, Radu Gyr”, Octavian Goga, Nicolae Iorga. 


[A.M.]: Radu Gyr era din Câmpulung şi avea alt nume... 
Ştiu, domne, da’ rădăcina lui era de-acolo. 


[C.P.]: Cum vedeţi dumneavoastră comunismul după ce aţi trecut prin atâtea 
încercări ? 
Domne, lisus Cristos a fost comunist, dacă... 


[C.P.]: E, n-a fost comunist... 

E bun cu îngerii, nu cu oamenii... Ca cei de astăzi, nu? Prin '45-'46 l-a întrebat o 
doamnă pe Churchill în legătură cu cooperaţia, el a zis : „Viciul capitalismului e inegala 
repartiție a avuţiei. Viciul comunismului e egala repartiție a mizeriei”. Asta e... Da’ ştiţi 
foarte bine că erau magazine speciale pentru Comitetul Central, spitale speciale... Chiar 
eu, într-o seară, prin '49-'50, cu Victor Duşa, ăsta, care era preşedintele Cooperaţiei, 
lucram de ne ieşea” ochii la pregătirea rezoluţiei Partidului Comunist cu colectivizarea 
agriculturii. El avea o maşină Buick şi, la un moment dat, nu ştiu cum a venit vorba, 
şi zic: „Noi ne plimbăm cu un Buick aicea şi în Moldova...” era foametea aia grozavă. 
Şi zice el: „Cum putem să fim egali eu cu şoferul meu ? Trebuie să existe o autoritate”. 
Odată m-a luat şi cu avionul alături de el. Cooperaţia pe vremea aia avea trei avioane 
de-alea mici, cu două locuri, conduse de un pilot militar deblocat, Ionescu. Ei, într-un 
voiaj al lui m-a luat şi pă mine. Da’ io m-am întors imediat cu pilotu’, care făcea 
jmecherii să mă sperie. Da’ i-am zis: „Domne, dacă cădem, cădem amândoi”. Şi unu’ 
din avioanele astea a scăpat şi a ajuns la Istanbul. 


[C.P.]: A fugit cineva cu el ? 

A fugit. Şi asta cum s-o întâmplat? Eu la cabinet ceream aprobare de la aviația 
civilă, că avionu’ cutare, cu pilotu” cutare şi cu direcţia cutare să zboare. Ăstea se 
foloseau pentru inspecții în regiune. Şi era unu’ să zboare la Lugoj. Şi am cerut să 
zboare Ionescu, cu un director de la Cooperaţie, Mihai Cornea, evreu, pe nume Moise 
Cohn, şi cu un armean, Terzian. Directorul se ducea la Lugoj, într-o inspecţie, c-avea 
o fabrică de lactate acolo. Cer aprobarea şi o obţin, se aprobă pasagerii, însă pilot, în 
loc de Ionescu, l-au pus pe Neacşu. Preşedintele avea încredere în Ionescu, pentru că 
fusese ofiţer de aviaţie. Şi eu îi spun lu' Neacşu: „Mă, uite, logodnica mea vrea o 


57. Vezi nota 30, p. 161. 

poşetă de-asta de paie de la Lugoj, să-ţi dau bani să-mi aduci una ?”. Zice: „Lasă că 
mi-i dai când vin”. Pleacă oamenii şi ne pomenim a doua zi cu Securitatea să ne aresteze. 
Zic: „Uite, domne, noi am cerut să zboare Ionescu, ni s-a dat Neacşu”. Şi-mi povestesc 
ăştia doi, când au revenit la lucru: „Dom'le, când am ajuns pă lângă Dunăre, zice pilotu’ 
Neacşu: «Am o pană». Aterizează într-o vâlcea şi ies din spate un ofiţer de aviaţie cu 
o puşcă mitralieră şi cu un om politic. Îi debarcă pe ai noştri, îi îmbarcă Neacşu ăsta 
şi pleacă...”. Şi am auzit seara la radio că a aterizat la Istanbul. Şi eu am fost cu sugestia, 
şi am trimis un pilot după nu ştiu câte luni şi a adus avionul. Da' de pasageri şi de pilot 
n-am mai auzit. L-am căutat prin America pe Neacşu, dar nu l-am găsit. 


[C.B]: Vă mulțumim. 


Dan Mizrahy 


S-a-născut la 28 februarie 1926 în Bucureşti. Naţionalitatea : evreu. Religia : mozaică 
de rit sefard. Studii: Academia de Muzică. Profesia : pianist. A fost arestat la 3 mai 
1951 şi internat administrativ pentru 24 de luni, pedeapsă majorată ulterior cu încă 
36 de luni. A executat pedeapsa în închisorile MAI, Jilava, Ghencea şi Bicaz. A fost 
eliberat la 30 august 1953. La data interviului locuia în Bucureşti. Interviu realizat de 
Alexandru Matei la 14 şi 21 ianuarie 2009. Transcrierea şi tehnoredactarea - Andrei 
Lascu. Editarea interviului - Cosmin Budeancă. Interviul se află în AIO-IICCMER, având 
cotele 532, 533, 534. 


Domnule Mizrahy, pentru început, o scurtă prezentare a familiei, a părinţilor... 

Părinţii mei, Moscu şi Henriette, ambii au fost născuţi în Bucureşti, ca şi părinţii 
părinţilor de altfel, mă rog. 

Părinţii dumneavoastră au avut simpatii politice ? 

Niciunul din ei niciodată, în niciun partid. 

Au avut proprietate funciară ? 

Domnule, au avut, un moment... A existat o casă de zestre pentru sora mea pe care 
tatăl meu a primit-o de la patronul lui, Dincas, unde a lucrat nişte zeci de ani. Şi tata 
a pus-o pe numele surorii mele, casa ei de zestre. Era pe Schitul Maicilor, un imobil 
de... nu mai ştiu, de şase ori de opt apartamente. Da' n-a apucat să se bucure de ea, că 
a fost naţionalizată şi ulterior demolată, în 1950. Nici până azi n-a primit despăgubiri. 
Are toate actele legale de proprietară. 


Dumneavoastră aţi avut simpatii politice înainte de 1947 ? 

N-am avut în viaţa mea. N-am făcut politică. Dar întrebarea dumneavoastră e mai 
largă, e mai frumoasă. Ce'simpatii politice am avut, îmi place ideea asta... E, dintr-odată, 
prin naşterea pe care nu am ales-o eu, deci din formaţia mea primă, nu puteam niciodată 
să fiu de extremă dreaptă, de exemplu. Dar, din fericire, n-am fost în viaţa mea nici de 
extremă stângă. Adică tot ce-a fost totalitar am respins prin firea mea... nu ştiu dacă 
neapărat prin educaţie, dar din eul meu. Uite, am să vă spun ceva foarte interesant şi 
care un om deştept va interpreta corect. Dar e la muchie de cuţit ce vă spun acuma. În 
anii de refugiu, în timpul războiului, cât am stat în Palestina, eram profund, dar profund 
deranjat de naționalismul, uneori extrem, afişat de imigranții din Palestina. De exemplu, 
în toate autobuzele era un afiş lângă şofeur: „Vorbiţi ebraica ! ”. Domne, un stat în formare, 
nici nu exista statul, dezgropând o limbă îngropată de mii de ani... sigur că are nevoie 
de nişte îndemnuri să adopte acea limbă şi să se încadreze într-o naţiune, pentru că ce 

era Palestina şi încă este şi astăzi Israelul, că sunt evrei de pe tot globul, din toate 
civilizațiile, de toate culorile... Să vezi câţi evrei negri sunt aduşi din Etiopia! Dar pe 
mine mă deranja teribil această treabă. Adică ideea ca cineva să-mi impună mie ce limbă 
să vorbesc mă deranja. Se apropia de totalitarism. 

Şi interesant este că v-am dat exemplul ăsta din Palestina. Dar după ce m-am întors, 
mult tineret, inclusiv tineret evreiesc, sau poate în special tineret evreiesc, intrau aşa — 
cum să spun ? — cu duiumul, cu găleata, cu roaba, intrau în Partidul Comunist. Pe mine 
nicio singură dată nu m-a tentat acest lucru. Eu i-am înţeles pe-ăştia care intrau: tocmai 
scăpaseră de totalitarismul, de dictatura de dreapta, de lagărele de muncă, de deportări, 
şi i-am înţeles. Dar nicio singură clipă n-am cochetat cu ideea imitării lor. Pentru că 
era tot ceva extremist, era tot ceva totalitar. Şi nu se lipea de firea mea. Sigur că libe- 
ralismul era foarte apropiat, zic eu, de social-democraţie. Foarte apropiat prin concepţiile 
micii burghezii şi o repartiție justă a posibilităţilor de câştig, şi de muncă, şi de locuinţă, 
şi de bunăstare. lar în măsura în care social-democraţia a urmărit sau urmăreşte lucrul 
ăsta, nu pot decât să-l salut. Şi nu mă refer la struţo-cămila de astăzi, să fim foarte 
clari! Nu, asta este o făcătură care... mă rog. Dar vorbesc de doctrine, de idei, de 
mersul meu în viaţă... evitând extremele. 


Ce studii aţi făcut dumneavoastră ? 

Până în 1940, în Bucureşti: şcoala primară numărul 31 „Alexandru Vlahuţă”, Liceul 
„Spiru Haret” până în clasa a V-a, apoi Academia Regală de Muzică şi Artă Dramatică, 
specialitatea pian, până în clasa a VI-a. În septembrie 1940 am fost dat afară, odată cu 
proclamarea României stat naţional-legionar. Şase luni mai târziu, în martie 1941, am 
reuşit să plec în Palestina, unde am locuit pe toată perioada războiului mondial. Acolo 
mi-am continuat şi studiile de specialitate. Am fost primit student la Academia de Muzică 
din Ierusalim, pe care am absolvit-o în 1944. Concomitent, prin corespondenţă, m-am 
pregătit pentru bacalaureatul britanic „London Matriculation”. Examen pe care l-am 
susţinut în ianuarie 1945. 

Am revenit în ţară la sfârşitul anului '45, în noiembrie, şi mi s-au echivalat studiile, 
atât cele de cultură generală, cât şi cele de specialitate. Am susţinut diferenţa de bacalau- 
reat românesc la Liceul „Cantemir” în iulie 1946. La Academia de Muzică, după echi- 
valarea studiilor din Israel, m-am înscris la ciclul al II-lea, perfecţionare... astăzi se 
cheamă masterat. Şi am absolvit ciclul II, perfecţionare în 1948. Concomitent am început 
activitatea mea solistică, încă din 1946, când am susţinut primul recital pe viu - că nu 
exista decât pe viu, la Radio - fiind apoi în repetate rânduri rechemat în anii '46-'47. 

Cu ce vapor aţi plecat în Palestina ? 

„Regele Carol 1”, de la Constanţa până la Istanbul. Am plecat perfect legal. Şi de 
la Istanbul cu trenul până la Beirut şi apoi cu autobuzul până la Haifa. 

Cam cât a durat călătoria ? 

Cel mai mult a fost coşmarul din Turcia... Cu vaporul am străbătut într-o noapte 
Constanţa-Istanbul. Din Istanbul şi până în Siria, până la Alep, am făcut câteva zile. 
Mi-e foarte greu astăzi, după 68 de ani, să vă spun câte zile am făcut... Dar, din fericire, 
am scris în cartea mea!. Dacă nu mă înşel, am făcut vreo trei zile şi patru nopţi sau trei 
nopţi şi patru zile. Foarte mult, cu un tren personal, la clasa a III-a. 


1. Dan Mizrahy, Aşa a fost... Exerciţii de memorie, Hasefer, Bucureşti, 2005. 

Şi cum aţi plecat ? 

Am plecat cu o organizaţie de tineret. Era un Oficiu Palestinian în Bucureşti, care 
încă funcţiona când am plecat eu, în martie. Da’ nu pot să vă spun dacă a avut cineva 
grijă de noi cu hrană rece sau aşa... Mi-e imposibil să vă mai spun astăzi astfel de 
detalii. Singurul lucru pe care mi-l amintesc din acel tren sunt cele două cuvinte turceşti 
pe care le-am învăţat: „şerbet” şi „meşgul”. Însemna „liber” şi „ocupat”. Aţi ghicit unde... 

Am înţeles. Iar la întoarcere cum a fost ? 


A, în cu totul alt regim şi în alte condiţii a fost înapoierea. Una-i să pleci ca imigrant 
şi una-i să te întorci ca turist, refugiat sau ca ce vreţi. 

Când aţi revenit în ţară, care a fost prima impresie ? Vă întorceaţi într-un Bucureşti 
afectat de bombardamente, la care se adăuga prezenţa armatelor sovietice şi a comu- 
niştilor. 

Prima mea impresie am cules-o pe vaporul „Transilvania”, pe care m-am îmbarcat 
ca să revin în ţară. Biletul era plătit de părinţii mei din România: Haifa-Constanţa. Pe 
vapor era un distins personaj în uniformă de comandant. Se chema Mauguş, comandantul 
vaporului, un domn cărunt, cu mustăcioară elegantă, care când m-am urcat pe vas mi-a 
întins mâna şi m-a întrebat: „Unde te duci dumneata, tinere?”. Am spus: „Acasă, 
domnule comandant.” „Ce înseamnă acasă ? ” „La mine acasă, la părinţii mei, în oraşul 
meu.” „Îţi închipui cumva că te întorci la mititeii şi fripturile Bucureştiului de dinainte 
de război?” Eu am rămas absolut derutat. Zice: „În Bucureşti sunt ruşii. Mai ai încă 
timp să te gândeşti dacă vrei sau nu vrei să vii”. Şi, to cut a long story short, de venit 
am venit. 

L-am revăzut pe comandantul Mauguş la Jilava, şase ani mai târziu, din celula 20, 
de unde mă găseam eu. Pe sus, prin oberlichtul întredeschis, puteam să vedem celula 
care era scoasă la plimbare în clipa aceea, că ne scotea pe rând, câte 20 de minute, 
înşiraţi unul câte unul, cu mâinile la spate, cu interdicţia de a vorbi, de a ridica privirea. 
Şi, într-o bună zi, spre stupefacţia mea, am văzut învârtindu-se cercul din ţarcul ăla unde 
ne plimbau şi l-am recunoscut pe comandantul Mauguş. Nu ştiu dacă şi el m-a văzut 
vreodată sau dacă a mai putut să mă recunoască. În fond, la miile de pasageri pe care 
le-a transportat vasul lui, nu ştiu dacă era normal să mă recunoască. De întâlnit nu l-am 
mai întâlnit niciodată, dar l-am păstrat viu în memorie cu mult respect şi, aş adăuga, şi 
cu o tandrete filială. Pentru că a durat foarte mult călătoria cu „Transilvania”, neaşteptat 
de mult. Fiind îmbarcat pe vapor, în ajunul ridicării ancorei a primit o cablogramă prin 
care era trimis să culeagă refugiaţi români din întreaga Mediterana. Aşa că, pe costul 
statului, fără voinţa lui şi a mea, am înconjurat Mediterana, cu escale la Barcelona, 
Marsilia, Neapole şi la Istanbul, într-un voiaj de trei săptămâni, în loc de două zile, 
ocazie cu care am putut să văd mult şi din porturi, şi din peisaj, din fauna mării. Foarte 
interesantă călătorie, nesperată, neprogramată şi neplanificată. 

Ei, şi acum sunt în măsură să răspund şi întrebării dumneavoastră, cum a fost cu 
năvala comunismului. Eu n-am simţit-o. În noaptea de 21 noiembrie, când am reintrat 
în Bucureşti, după aproape cinci ani de zile, părinţii erau evacuaţi din casa asta unde 
suntem acum. În paranteză vă spun că eu sunt născut în casa: asta, dar părinţii mei au 
fost evacuaţi de aici de către regimul Antonescu, cu un preaviz de 24 de ore, iar în 
casă s-a făcut circumscripţia a VIII-a de poliţie. Şi a fost circă de poliţie aicea din '41 
până-n '45. 

Când m-am întors, părinţii erau mutaţi în strada Doctor Felix, aproape de Gara de 
Nord, de unde am şi fost condus, frumos, acasă, în noaptea când m-am întors, pe jos, 
din lipsă de mijloace de locomoţie. Că de la Constanţa, unde m-au aşteptat părinţii, am 
venit cu trenul în Bucureşti. Şi fiind o bună parte din familie venită la gară să mă 
întâmpine, nu a trebuit să car geamantane şi nu am simţit când am parcurs drumul, cu 
excepţia frigului care mă pişca. După cinci veri petrecute în climă subtropicală, reveneam 
în ultima decadă a lui noiembrie în Bucureşti, cu clima lui bine cunoscută, eu fiind 
îmbrăcat cu un fulgarin. Şi-mi amintesc cât de tare mă pişca acel ger... 

Primele zile sigur c-au fost euforice, eram răsfăţat, vizitat în permanenţă de rude, 
de cunoscuţi, de cunoscuţi ai familiei, rude ale celor din Palestina. Eram în prima serie, 
primul om care venea, care putea povesti ce-a fost acolo. Foarte curând am fost condus 
la Ateneu, am început să cunosc viaţa muzicală, am fost la Conservator să-mi echivalez 
studiile, deci am avut preocupări, aş putea să spun, familiare şi profesionale. Deci nu 
aveam eu treabă cu politica pe vremea aceea. Dar mi-amintesc însă ceva legat de acest 
radio pe care-l vedeţi aici şi care îşi are o poveste foarte lungă, că este cumpărat de 
tatăl meu dinainte de război. Locuiam în [strada] Doctor Felix şi vine odată tata acasă. 
Eu ascultam la intensitate plăcută - astăzi s-ar spune „într-o veselie” - BBC-ul pe 
englezeşte, ştirile. Şi tatăl meu intră în camera mea, puţin jenat, şi mă roagă să dau mai 
încet radioul, că nu e bine să se audă engleza la radio. Am înnebunit... Nu mi-a venit 
să cred! 


Când era asta, în ce an ? 

Sigur prin iarna lui '45-'46. Nu puteam să realizez... Ştiam că s-a terminat coşmarul, 
s-a terminat cu Hitler şi cu războiul. Cum adică să nu pot să ascult BBC-ul la mine 
acasă, în Bucureşti, în România? Cred că asta a fost o primă zguduire de... realizare a 
realităţii. Şi vă repet, era chiar jenat tatăl meu. lar eu am sărit şi zic: „Dar cum se 
poate? E mai bine, ştii, că se face propagandă”. În Bucureşti mai erau încă misiunile 
aliate, britanică, americană, se circula, se vorbea. Dar erau primele... semne, că nu ştiu 
cum să le spun altfel. Poate umbre este mai corect spus. Primele umbre pe care le 
realizam. Tatăl meu avea o poziţie bună profesional, era director la Întreprinderea 
Română de Cristale şi Oglinzi şi era administrator delegat la fabrica de geamuri Scăeni, 
deci nu simţeam în casă lipsuri materiale. Sora mea era studentă la Medicină. Dar încet, 
încet, începea să se simtă o apăsare anormală. Sigur, erau pline străzile de afişele de 
propagandă, se pregăteau alegerile din 1946. „Votaţi soarele ! ”, mi-amintesc... Discursuri, 
ziare, primeau părinţii mei cărţi poştale : „Votaţi Soarele ! Trebuie să votăm Soarele ! ”. 
Eu n-am avut treabă cu astea. Încet, încet, aşa cum spuneam, am început chiar să 
profesez. Pe de o parte studiam, îmi terminam masteratul, iar pe de altă parte profesam. 
Şi, la rugămintea tatălui meu, în '47 am acceptat chiar o înscriere la Facultatea de Drept. 
Şi am şi susţinut nişte examene în anul I. Am luat la dreptul constituţional şi la dreptul 
civil, dar am căzut la dreptul roman, care era numai în scris. Că am vrut eu să învăţ 
dreptul roman într-o noapte. E, nu se poate învăţa nici în două nopţi, aşa, da’ am vrut 
eu să fiu mai deştept decât eram. Şi am mai căzut la oral la economie politică. Examinator 
profesorul Lucretiu Pătrăşcanu?... Şi cred că imediat după asta am şi fost arestat. 


În decembrie '47 a abdicat Regele Mihai. Care a fost percepţia asupra momentului ? 


2. Vezi nota 17, p. 97. 

O să vă rog ca înainte de decembrie să ne oprim o clipă în octombrie '47, când, 
într-o zi, la ora prânzului, a telefonat tatăl meu să ne comunice că este arestat, că i s-a 
dat voie să ne comunice la telefon acest lucru, şi a-nchis telefonul. Deci în octombrie 
1947, tatăl meu, despre a cărui poziţie socială v-am vorbit, doctor în ştiinţe economice, 
un om cu o ţinută intelectuală ireproşabilă, ofiţer în rezervă în armata română, a fost 
arestat din biroul lui împreună cu alţi conducători ai întreprinderii respective sub acuzaţia 
de sabotaj, dus la Prefectura de Poliţie şi băgat în arest. 

Şi mi-amintesc de o penibilă audienţă a mea cu un colonel, Davidescu se chema. 
Audienţa consta în rugămintea să îi pot duce o periuţă de dinţi, un schimb de haine şi 
un prosop. Şi umilirea la care m-a supus acel colonel Davidescu... În fine, tata după 
anchetă a fost transportat la închisoarea Văcăreşti şi trimis în judecată pentru sabotaj. 
Încă era în funcţiune Baroul Bucureşti, iar avocatul Aurelian Bentoiu?, fost ministru al 
Justiţiei, liberal, a condus apărarea tatălui meu. Au fost, de fapt, o serie de avocaţi, că 
patronii firmei IRCO şi Scăeni erau oameni cu mari mijloace băneşti. Mai era vorba şi 
de patru fraţi Rudberg‘, deşi ei nu au fost arestaţi. Doi erau deja plecaţi, iar pe doi nu 
i-au găsit, sau nu i-au căutat... oricum, printre avocaţii lor mai era un nume cunoscut, 
care a devenit cunoscut ca şi critic de artă, Ionel Jianu. Am şi o serie de cărţi de pictură 
iscălite de el, în care îi prezintă pe Luchian, Tonitza, Paladi... Şi încă îmi mai amintesc 
de un avocat, Lică Ostfeld, devenit apoi Savin. E, şi avocatul Aurelian Bentoiu a reuşit 
achitarea tatălui meu şi a perechii lui, domnul Georgescu, şi el administrator la aceeaşi 
firmă, că ei doi erau în lot. Şi de câte ori aveau termen la Tribunal, noi eram anunţaţi 
şi puteam merge şi stăteam cu ei pe culoar. Era atunci alt gen de puşcărie decât cea pe 
care am gustat-o eu puţini ani mai târziu. Îi mai dădeam un pachet cu mâncare... Nu 
pot să-l uit pe domnul Georgescu, cu o sticlă de vin legată de picior, în pantaloni... 
Deci era un fel de „veselă puşcărie”, ca în Liliacul de Johan Strauss. 

Şi după eliberarea lor, care s-a produs în decembrie, în ajun de Crăciun, ceva în 
sensul ăsta, deci după două luni de detenţie, fiul domnului Georgescu, avocatul Titi 
Georgescu, un băiat cu 6-7 ani mai mare decât mine, m-a invitat să fac sărbătorile la 
Predeal, unde aveau ei o vilă. Tot mergând la Tribunal ne-am împrietenit şi ne tutuiam. 
Şi de bucuria eliberării familia Georgescu m-a invitat cu ei. Titi cu soţia lui şi eu cu 
încă cineva am plecat la Predeal pentru Crăciun şi Revelion. Pe stradă fiind la Predeal, 
în seara de 30 decembrie, mi-amintesc şi locul, între parc şi piaţă, pe şoseaua naţională, 
deodată difuzoarele care lucrau în plin pe vreme aceea au adus ştirea abdicării Regelui. 
Nu pot să vă spun ce impresie mi-a făcut... Un şoc! Dar lumea se-aştepta. Fusese 
Regele la Londra, la căsătoria principesei Elisabeta, şi, spre stupefacţia autorităţilor 
locale, s-a întors. Şi a trebuit aşteptat la aeroport, că aşa era protocolul, dar se simţea, 


3. Aurelian Bentoiu (1892-1962), fruntaş al Partidului Naţional Liberal, fost ministru al Justiţiei. 
A fost arestat la 31 octombrie 1948 şi internat administrativ pentru 24 de luni, pedeapsă 
majorată ulterior cu alte 60 luni. A executat pedeapsa în închisorile Craiova, Jilava, Sighet 
Principal şi Văcăreşti. În urma unui proces a fost achitat şi eliberat la 13 iulie 1956. A fost 
rearestat la 11 februarie 1957 şi condamnat la 25 ani de temniţă grea. A decedat la 27 iunie 
1962 în închisoarea Jilava. Informaţii din fişele matricole penale din AANP şi de la Andrea 
Dobeş, cercetător în cadrul Memorialului Victimelor Comunismului şi al Rezistenței din 
Sighetu Marmaţiei, căreia îi mulţumim. 

4. Louis, Remus, Ionel şi Martin Rudberg. 

era căznită treaba. La jurnalele săptămânii cinematografice, când apărea Regele erau 
aşa aplauze în sală, că nu se putea distinge ce vorbea crainicul acolo. Fie că era la o 
inaugurare, fie că era la o sărbătoare, în clipa în care apărea imaginea Regelui pe ecran, 
toată sala aplauda. Se aplauda, se aplauda, se aplauda. Era singurul act de sprijin în 
contra tăvălugului care se simţea din ce în ce mai pregnant, şi extern, şi intern. 

Şi-n seara abdicării a fost... ca o închidere de supapă, dacă aş putea să spun aşa, la 
ultima respiraţie, speranţă. Nu, e prea mult spus speranţă. Era totuşi epoca când mai 
bântuia în România un secretar de stat american”, nu mai ştiu cum îl chema, şi la 
începutul anului se făcuse un guvern în care intraseră doi miniştri de stat, unul țărănist, 
celălalt liberal, Haţieganu şi Romniceanu, dacă nu greşesc. Dar în noiembrie '47 fusese 
scos din guvern TătărescuS şi Alexandrini”, deci externele şi finanţele, şi nu ştiu dacă 
mai era cineva. Venise la Externe Ana Pauker şi la Finanţe, dacă nu greşesc, Vasile Luca. 
Îmi cer scuze, eu vorbesc istorie din memorie, după 60 de ani, şi nu-i chiar uşor. Aşa 
că eventualele mele confuzii rog să fie scuzate. Deci în atmosfera asta a fost abdicarea. 

Şi mi-amintesc că a doua zi sau poate în aceeaşi seară a fost un discurs al lui Petru 
Groza, care asigura că Regele va putea părăsi ţara în şapte zile, cu familia, cu bunurile 
lui personale, adică să se ştie că nu e reţinut, că nu e legat. Deci o mare, mare tristeţe 
a fost. Şi ştiu că eram invitat de Revelion la o vilă pe Cioplea, nu-mi amintesc numele 
gazdelor, dar era mai curând o atmosferă de parastas, de înmormântare, decât de jubilare 
de an nou. Precis că erau toate bunătăţile pe masă, dar nu-mi amintesc nimica, decât o 
sobrietate unanimă şi neprefăcută. Şi imediat după Revelion ne-am şi întors la Bucureşti, 
în anul 1948, care avea să aducă multe, multe schimbări. 


Până la data arestării ce aţi făcut ? 


5. Burton Berry (1901-1985), diplomat american, şeful Misiunii Americane la Bucureşti (noiem- 
brie 1944 - noiembrie 1947). ` 

6. Gheorghe Tătărescu (1886-1957), om politic, prim-ministru (1934-1937, 1939-1940). A cola- 
borat cu Partidul Comunist, fiind vicepreşedinte al Consiliului de Miniştri şi ministru de 
Externe în guvernul Petru Groza. A fost arestat la 5/6 mai 1950 şi a fost deţinut în penitenciarul 
din Sighetu Marmaţiei până în primăvara lui 1952, când a fost transferat la Bucureşti pentru 
cercetări în ancheta grupului „Pătrăşcanu”, fiind folosit ca martor al acuzării. A fost internat 
8 luni la Spitalului „Victor Babeş” din cauza unor probleme de sănătate, iar după terminarea 
cercetărilor a fost cazat un timp la o vilă conspirativă a Securităţii din Predeal şi din toamna 
lui 1954 la o vilă a Securităţii de lângă Bucureşti. A fost eliberat la 6 iunie 1955 şi numit în Comi- 
tetul Român pentru Repatriere. ANIC, fond CC al PCR, Secţia Cancelarie, dosar nr. 36/1954, 
f.2; ACNSAS, fond SIE, dosar nr. 29274 ; Flori Stănescu, „Gheorghe Tătărescu (1886-1957)”, 
în Arhivele Totalitarismului, anul III, nr. 4/1995, p. 189; http: //enciclopedia-romaniei.ro/ 
wiki/Gheorghe_T%C47%83t%C4%83rescu, accesat la 17 august 2009. Mulţumim Andreei 
Dobeş pentru informaţiile provenind din arhive. 

7. Alexandru Alexandrini, născut la 2 mai 1902 în Botoşani. Doctor în drept, membru în comitetul 
executiv al PNL - disidenţa Tătărescu, deputat în perioada interbelică, ministru de Finanţe 
(23 august 1945 - 7 noiembrie 1947). A fost arestat la 6 mai 1950 şi condamnat la muncă 
silnică pe viaţă, pedeapsă redusă ulterior la 25 de ani de muncă silnică. A executat pedeapsa 
în închisorile Jilava, Aiud şi Râmnicu Sărat. A fost eliberat la 14 septembrie 1963; http: // 
ro.wikipedia.org/wiki/Alexandru_Alexandrini, accesat la 12 februarie 2011 ; fişele matricole 
penale din AANP. 

8. Vezi nota 9, p. 17. 

Între '48 şi '50... foarte mult! Dar am să trec peste un episod din plan profesional, 
care există şi în cartea mea. Îl prezint în două cuvinte: în februarie '49 am participat 
la un concurs de maiştri-sunet la Radio, un concurs foarte greu, în trei-patru etape, cu 
120 de candidaţi, eu fiind pe departe cel mai tânăr. Şi am fost declarat primul reuşit. 
Erau cinci locuri. Şi anecdotic pot să vă spun, săptămâni de zile mai târziu, în sala 
Dalles, unde venisem ca spectator la un recital, mă acostează un domn cu ochelari : 
„Dumneata eşti Dan Mizrahy ?”. „Da.” „Eu sunt Teodor Cosma. Măi, băiatule, multă 
carte trebuie să ştii dumneata dacă eu, cu pilele mele, am ieşit pe locul al III-lea şi 
dumneata pe locul I.” Da’ nu am fost angajat nici eu, nici el, pentru că şeful cadrelor, 
tovarăşul Katzenstein, un mare comunist, m-a anchetat... mi-a dat „un aperitiv” a ceea 
ce aveam să trăiesc peste doi ani. M-a pus să scriu ce colegi din clasele primare am 
avut, ce colegi de liceu, cine mă cunoaşte, cine mă recunoaşte, ce-am făcut în Palestina, 
pe cine am avut în Palestina, despre unchiul meu care era în Palestina, care plecase cu 
mine odată, frate mai mic al tatălui meu, fost preşedinte al tuturor organizaţiilor sioniste 
din România. 

Asta a fost un fel de pre-anchetă ? 

Da. Şi, la final, şeful cadrelor să îmi spună de ce nu mă angajează: că s-ar putea 
ca eu, dac-am plecat acolo şi am venit înapoi, să fiu agentul unchiului meu, sionistul, 
şi e periculos pentru Radio. Happy-endul acestei poveşti este că 10 ani mai târziu, prin 
colegi, prin prieteni, am aflat că domnul Katzenstein nu mai e tovarăş, şi că vinde 
Informaţia Bucureştiului la Sfântu Gheorghe. Îşi depusese actele să emigreze... Ăsta a 
fost happy-endul. Dar pe mine nu m-a angajat la Radio. Şi ce e cel mai grav e că eram 
programat să cânt cu orchestra de studio a Radiodifuziunii în 16 mai, Concert în Fa 
minor de Bach. Şi cu două săptămâni înainte de concert am primit un telefon de la Radio 
că se revocă concertul meu, că fiind în cercetarea cadrelor, nu am dreptul să apar ca solist. 
Atunci m-am supărat rău de tot, m-am dus la Ministerul Artelor. Mai era directoarea 
muzicii Gabriela Deleanu - tot evreică şi tot comunistă, dar luminată la cap -, căreia 
i-am povestit totul şi sub ochii mei l-a luat la telefon pe Matei Socor, directorul general 
al Radioului şi l-a făcut albie de... După conversaţia asta am primit telefon de la Radio 
că are loc concertul. 

La sfârşitul anului s-a înfiinţat învăţământul mediu muzical în România, lucru 
complect nou, după modelul sovietic. Şi astăzi spun că bine au făcut în acest lucru că 
i-au copiat pe ruşi, pentru că în România nu exista învăţământ mediu, exista numai 
învăţământ superior de muzică. Până acolo te descurcai cum puteai, cine putea, cum 
putea, dacă putea. Or, înfiinţarea acestui învăţământ mediu care s-a extins în toate 
capitalele de judeţ din România a dat gratuit posibilitatea copiilor dotați să intre să capete 
o instrucţie preuniversitară, cum spunem astăzi. Deci la sfârşitul anului 1949 s-a înfiinţat 
prima şcoală de muzică din România şi eu am fost numit profesor la catedra de pian 
auxiliar. La 14 decembrie 1949 mi-am început activitatea în învăţământul artistic, acti- 
vitate care, cu regretabile întreruperi - '51-'53 şi '58-'60, şi o să vă povestesc de ce -, 
am încheiat-o după peste 52 de ani, în calitate de profesor universitar asociat la Uni- 
versitatea Naţională de Muzică din Bucureşti. 


Şi când aţi fost dumneavoastră arestat ? 


Păi, ajung acolo... Deci anul '50 integral am fost la Şcoala Medie de Muzică, 
concertele au continuat, eram programat de Direcţia Muzicii, Ministerul Artelor, am 

avut concert la Craiova, la Sibiu, la Braşov, la Iaşi... Şi la 3 mai 1951 am fost arestat. 
Eram în voiaj de plăcere la Buşteni. Fusese atunci şi 1 Mai, şi Paştele. Prima mea soţie 
era buşteneancă, actriţa Aurelia Sorescu”, ulterior Lipatti. Având liber de la şcoală şi 
ea de la facultate, că încă mai era studentă la teatru, am rămas la Buşteni şi urma să ne 
întoarcem în dimineaţa de 3 mai la Bucureşti. Şi la şase dimineaţa bătăi mari în poartă. 
Le-am auzit, m-am trezit, da' am rămas în pat în continuare, n-am dat atenţie. Ca după 
câteva minute să intre socrul meu pământiu la faţă : „Dane, te caută. Vino în sufragerie ! ”. 
Am lăsat-o pe nevastă-mea în dormitor, mi-am pus un halat pe mine. Erau trei gealaţi, 
băieţi tineri, îmbrăcaţi stas, în costume bleumarin: „Veniţi cu noi până la Bucureşti să 
daţi o declaraţie ! ”. Eu absolut derutat: „Ce fac, îmi iau lucruri ?”. „Dacă vreţi...” 


Erau în uniformă Sau civil ? 

Nu, în civil. Şi chiar şi civilizaţi, nu numai civili. Ştiu că i-a tratat soacră-mea cu 
cafele cât m-am îmbrăcat eu. Am spus că vreau să merg până la toaletă. „Condu-l!” 
A venit unul din ei să mă conducă, să nu mă rătăcesc... M-aştepta la uşă. Mi-am luat 
ce aveam în voiaj, că noi veneam dintr-o excursie prin ţară: halat, papuci, trusă de 
toaletă, necesar, aparatul de bărbierit, colonie... şi o carte. Citeam Makarenko. A fost 
un mare pedagog, era la modă. Înfiinţase o colonie cu copiii străzii. Îmi împrumutase 
cartea o elevă a mea şi am luat-o cu mine. N-am mai căutat-o niciodată şi mi-era o ruşine 
de fata asta... În fine, m-au dus la Bucureşti cu maşina, cu un Chevrolet superb. I-am 
şi întrebat dacă mă aduc înapoi tot cu asta. „Nu vă promitem, să vedem.” 


Ați vorbit cu ei în timpul călătoriei ? 

Vai, dar i-am compătimit: „Mă uit la dumneavoastră, suntem de vârste apropiate. 
Meseria mea e să ies pe scenă, să mă aclame publicul. Şi dumneavoastră trebuie să vă 
faceţi datoria, luaţi oameni...”. Ăştia sau mă considerau tâmpit, sau provocator, da’ 
niciunul nu mi-a răspuns nimic. Şi ţin minte că prin Ploieşti a trecut şoferul pe roşu şi 
eu, speriat, am spus: „Vai, aţi trecut pe...”. „Nu-i nimic”, mi-a spus. De-o naivitate 
incredibilă eram. Când am ajuns pe la fântâna Mioriţa m-au rugat să-mi pun ochelarii — 
mi-au dat din piele fină, dar mai târziu au fost din ăia groaznici, care te înţepau - şi să 
mă las mai pe spate că eram în spate între doi gealaţi, doi erau în faţă, doi în spate. 
M-au adus... ei ştiu unde m-au adus. Nişte trepte, am mai coborât, într-o cameră cu 
pereţi vopsiți albastru şi ciment pe jos. Mi-au dat voie să-mi scot chestia asta. Şi aşa a 
început detenţia mea. 3 mai 1951. 


V-au lăsat într-o celulă ? 

Nu, era un culoar, era între două uşi unde, din când în când, trecea un caporal care, 
nu înţelegeam de ce, era în pâslari. Ditamai subofițer în pâslari... Tot în naivitatea mea, 
în prostia mea m-am gândit că poate are o suferinţă, poate are o rană, poate are gută, 
nu ştiu. Normal nu era... În viaţa mea nu văzusem militar în pâslari. Abia în noaptea 
aceea, după ce m-a repartizat într-o celulă, am înţeles că totul se desfăşura într-o linişte 
desăvârşită şi-şi desfăceau vizetele fără să ştii că el este la uşă. De-asta toţi caporalii 
ăia purtau pâslari. Şi nu se auzea nicio şoaptă şi nicio şuşoteală. Aveam tabachera cu 
ţigări la mine şi am întrebat dacă am voie să fumez. „Dașă ai ce.” Am fumat în ziua 


9. Aurelia Sorescu (1929-1996), actriţă şi scenograf. Dintre filmele în care a jucat: Mitrea Cocor 
(1951), Alarmă în munţi (1955), Emisia continuă (1986); http ://www.videofil.ro/actori. 
php ?id=26875, accesat la 12 februarie 2011. 

aceea. Seara târziu m-au chemat la un ghişeu alăturat, m-au percheziționat şi mi-au 
confiscat absolut tot, începând cu trusa de piele pe care o aveam cu mine, ceasul, tocul, 
cureaua, şireturile. Absolut tot mi-au luat şi, bineînţeles, şi tabachera şi m-au băgat 
într-o celulă cu două paturi de ciment suprapuse, în care erau deja vreo patru oameni, 
cel puţin. În celula aia era făcut tot din ciment o măsuţă şi un scaun. Fixe erau. M-am 
aşezat pe scaunul ăla şi a fost o noapte albă, bineînţeles. Ăştia tot săreau pe mine să mă 
întrebe de unde vin, ce-i nou afară, ce s-aude. Unul era judecător, unul era un morar, 
îmi amintesc că-i arsese moara... de alţi doi nu-mi amintesc ce şi cum. 

Numele lor le mai rețineţi ? 

Nu... Am stat o noapte, iar a doua zi m-a” băgat într-o celulă cu un judecător din 
Ploieşti, parcă Bănescu!. Fusese şi preşedinte de tribunal la Ploieşti. Un om tare, tare 
plăcut. Era o celulă de două persoane, un etaj mai jos, la al doilea subsol. În prima 
noapte am şi aflat că sunt la Ministerul de Interne. Mi-au spus ocupanţii celulei ăleia, 
iar a doua noapte mi-a confirmat acest domn judecător, care a fost tare, tare drăguţ cu 
mine. Eu aveam 25 de ani, el putea să aibă vreo 48 de ani, da’ în mentalitatea mea era 
un om bătrân. Habar n-am de ce era el arestat, da’ ştiu că eu îi spuneam, şi-i spuneam, 
şi-mi căutam vină, că nu ştiam ce să mai cred... 


Când v-au scos la anchetă ? 

Către 20 mai m-au luat afară din celulă, la o măsuţă acolo, şi mi-a spus un sergent: 
„Ei, acum ai să cânţi la pian”. lo am înnebunit. „Vasăzică ăştia ştiu ce meserie am.” 
Şi văzându-mă tare nedumerit mi-a arătat „pianul”. Era o tuşieră neagră pe care trebuia 
să îmi pun mâna ca să-mi ia amprentele. Şi stânga, şi dreapta, ca să-mi facă cazierul. 
Şi după câteva zile, într-o noapte, cred că era 22 mai... că datele le cunoşteam tot timpul 
în închisoare. Aproape şi orele exacte le ştiam. 


Dar cum reuşeaţi ? 

Erau câteva repere. La 5 dimineaţa ne trezea, la 10 seara ne dădea voie să ne întindem. 
N-aveai voie să stai o clipă. Prânzul se dădea între 12 şi 1, iar cina foarte repede după 
aceea. 


Ce vă dădeau de mâncare ? 

Mâncarea principală de care îmi amintesc este arpacaş cu prune. Ceva groaznic. Nici 
până atunci, nici de atunci nu am mai văzut şi nici nu vreau să mai văd aşa ceva. Şi o 
supă. La Interne aveam o raţie de 350 de grame de pâine, care am înţeles că era raţie 
militară. Unii spuneau că de fapt era jumate de kil, da’ nu ştiu. Durerea a venit însă la 
Jilava, când raţia era de 250 grame. Ne dădea o supă, dimineaţa ne dădea un terci... 
Da’ ştiu că multe n-am prea mâncat eu. 


Cu necesităţile cum era ? 
În principiu ne scotea de dimineaţă. Ne trezea, ne ducea. Toată celula ne ducea, că 


erau patru closete şi două chiuvete. Şi altfel, dacă nu mai puteai să te abţii, atât aveai 
voie, să zgârii la uşă şi gardianul te întreba ce vrei. Dacă era foarte cumsecade şi te credea, 


10. Posibil Vintilă Bănescu, născut la 20 aprilie 1908 în Craiova, Dolj. A fost arestat la 16 decem- 
brie 1950 şi internat administrativ în închisorile Jilava, Făgăraş şi Cluj-Tribunal. Nu detinem 
informaţii despre o posibilă condamnare. A fost eliberat la 17 iulie 1956. Informaţii din fişele 
matricole penale din AANP. 

te lega la ochi şi te ducea la closet şi înapoi. Dar cel mai greu ne-a chinuit la Interne 
lipsa de aer de la etajul II, sub pământ. În canicula verii ni se dădea, probabil cu un fel 
de aerotermă, aer - se pompa aer înăuntru. Am stat doi într-o celulă, da’ după aceea 
am stat la altă celulă şase în patru paturi, şi aeroterma aia nu funcţiona zi şi noapte. La 
un moment dat se oprea şi eram toţi în pielea goală, în chiloţi stăteam şi apa şiroia pe 
noi. Şi ne rugam de sentinelă: „Vă rog, daţi-ne puţin aer”. „Şsş!” După un timp îşi 
lua altul inima-n dinţi, se ducea, zgâria tabla de la uşă. „Vă rugăm, daţi-ne puţin aer.” 
E, unii mai omenoşi mai dădeau drumul la aer, dar cu multă parcimonie. Era total 
insuficient. 

Dar începusem să vă spun cu ancheta. Într-o noapte, cred că prin 22 mai, s-a deschis 
uşa: „Care e M.D.?”. M-a dus, m-a băgat într-un ascensor, am suit nişte etaje, am 
mers pe un culoar lung de tot şi m-a băgat într-o cameră. Era, de fapt, o sală, mai 
curând decât o cameră, şi în fund, la un birou, la o măsuţă, stătea un sublocotenent. 
Ăla a fost anchetatorul meu timp de 170 de nopţi cât am domiciliat la Ministerul de 
Interne. Un băiat cred că mai tânăr decât mine, să fi avut 22-23 de ani. Un băiat curat, 
pot să spun chiar civilizat, că nu m-a brutalizat. A primit o dată - mi-am dat seama de 
asta - dispoziţii să fie aspru cu mine, dar altfel îmi vorbea cu „dumneata”. Îmi dădea 
să fumez cât scriam, da’ avea şi momente de sadism. Îmi amintesc foarte bine că-ntr-o 
noapte mi-a povestit: „Ştii ce-am făcut aseară? Am fost la grădină la Teatrul Naţional 
şi am văzut-o pe soţia dumitale jucând. Da, e foarte talentată. Păcat că ţi-ai bătut joc 
de libertatea dumitale şi ai păcătuit atâta. A mai stat pe scaunul ăsta, unde stai dum- 
neata...” — şi mi-a spus şi un nume de conducător țărănist - „dar pentru că a fost sincer 
cu noi a scăpat numai cu 15 ani. Ai grijă cât o să fii de sincer, că de asta depinde câte 
cincinale ai să petreci aici”. 


Dar de ce vă acuzau ? 


Spionaj, înaltă trădare. Altă dată zice : „Uite, am aici un memoriu de la tatăl dumitale. 
Ce frumos poate să scrie... Ce suferă omul acesta! Da’ dacă te-ai ţinut de prostii”. 


Dar care a fost baza acestor acuzaţii ? 

Vă povestesc, da-mi iau caimacul, că n-o să mai îmi citiţi cartea... La Ierusalim, 
după ce am irecut examenul de admitere la Conservator, am căpătat două burse, una din 
partea Conservatorului, bursă de studiu, şi a doua din partea organizaţiei de tineret care 
m-adusese în Palestina, se chema „Emigraţia tineretului”, pe ebraică „Aliyat Hanoar”. 
Organizaţia m-a pus într-un apartament de trei camere, locuit şi de doamna Helena 
Uberal cu soţul ei. Doamna Uberal, profesoară de istorie la Viena, emigrase în 1938, 
după Anschluss, cu soţul şi cei trei copii. Doamna cu soţul ocupa o cameră, în a doua 
cameră, mică de tot, locuiau două fete trimese de „Aliyat Hanoar”, şi în a treia cameră, 
mai mare, să spun de 14 metri, eram cinci băieţi. 

Apartamentul ăsta avea baia după camera băieţilor. O baie cu un closet şi o chiuvetă, 
şi îţi închipui ce plăcut era... Şi fiecare cu alte ore şi alte preocupări. Din colegii de 
cameră îmi amintesc că unul era ucenic cizmar, unul era ucenic tipograf, unul ucenic 
contabil şi unul parcă tot tipograf... Această doamnă Uberal era stăpâna noastră, şefa 
noastră, guvernanta, bucătăreasa, spălătoreasa, fraulein-ul nostru. La ea mâncam, aveam 
ore de masă... Ea organiza în fiecare vineri seară în camera lor masa de Erev Şabat, 
asta înseamnă ajun de Şabat, de sâmbătă. Cu lumânări, cu bucate... Mă rog, nu erau 
nici icre negre, nici şampanie, dar era civilizat. Şi acolo se simţea războiul, erau 

raţionalizate ouăle, carnea nu era chiar pe toate drumurile şi, mă rog, exista o sobrietate. 
Nu era foame, dar era stare de război. Şi la această masă de vineri seară participau şi 
copiii doamnei Uberal: fata era profesoară în Ierusalim şi venea cu soţul ei, fiul cel 
mare, Ehud, membru de kibuţ, venea cu soţia lui, ambii licenţiaţi în drept, tineri, până 
în 30 de ani. Eu aveam 15... Şi, în sfârşit, al treilea fiu, prâslea al lor, era şi el trecut 
de 20 de ani, locuia în alt kibuţ decât fratele. Şi după aceste mese se cântau cântece de 
Şabat, pe care treptat le-am învăţat şi eu. Şi am locuit la doamna Uberal doi ani în cap, 
cât am avut bursă la Academie, deci din septembrie '41 până-n iulie '43. E, în ăştia doi 
ani, cu foarte puţine excepţii cred, vineri seara luam masa. Oamenii din camera mea se 
mai schimbaseră, o-ho, dar familia Uberal era aceeaşi. Şi vineri seara adesea jucam şah 
cu Ehud. | 

Am mai stat eu la Ierusalim 2 ani, am venit la Bucureşti, statul Israel s-a înfiinţat 
în mai '48, şi-n iunie '50 primesc un telefon. Pe ebraică. „Alo, Dan, aici e Ehud.” 
(momente de tăcere - n.n.) „Da, te miri? Sunt la Bucureşti. Sunt numit ambasador al 
Statului Israel în România. Vorbesc de la Athénée Palace, nu am timp să te văd, dar 
vreau să-ţi comunic că vine mama şi ea va avea timp să te vadă. Şi o să-ţi dea un telefon. 
Te salut.” E puţin cam scenariu de film... Doi regizori până la ora asta au spus că vor 
să facă film din cartea mea, da’ n-o să facă niciunul... Bun. Şi apare doamna Uberal, 
la puţine zile după asta. Nu se mai numeşte Uberal familia, ci se numeşte Avriel. Dacă 
aţi avea cunoştinţe despre scriitura ebraică, aţi cunoaşte faptul că limba ebraică constă 
dintr-un alfabet de consoane sub care se pun anumite puncte care formează vocalele. 
Dar în literatura şi în presa ebraică nu se mai întrebuinţează punctele deloc. Se între- 
buinţează doar consoanele şi oamenii intuiesc vocalele. Nu mă întrebaţi cum. Eu n-am 
ştiut nici să scriu, nici să citesc. Eu am învăţat ebraica după ureche, cât am stat acolo. 
Şi bacalaureatul l-am dat în engleză. Aşa, şi vine doamna Avriel la Bucureşti. Ce să vă 
spun ? I s-a făcut o primire după cum merita, la noi în casă, că femeia asta mi-a fost şi 
mamă, mi-a fost şi dădacă, soră. Mi-a dat şi lecţii de limba germană, că eu nu ştiam 
nicio limbă când m-am dus acolo. În prima mea copilărie, până la 6-7 ani vorbisem 
nemţeşte, da’ dup-aia n-am mai vorbit... Dar erau încă mulţi emigranţi din Germania 
şi cu limba germană te descurcai acolo. Eu am avut o şansă extraordinară că profesorul 
meu de pian de la Conservator, Alfred Schroeder, era austriac şi nu ştia ebraică nici el, 
că abia venise de 2-3 ani. Profesorul de pedagogie aplicată şi de forme de muzici era 
neamţ, profesoara de istoria muzicii tot nemţoaică. Ăla de armonie era polonez. Dar 
ăştia cu care trebuia să vorbesc erau toţi nemți. Şi, între altele, doamna Uberal mi-a 
reîmprospătat şi germana. Era o persoană deosebit de distinsă, s-au ataşat şi ai mei 
imediat de ea, pe lângă recunoştinţa pe care i-o purtau. Şi doamna Uberal venea cu 
maşina ambasadei şi-mi aducea portocale, iar în timpul săptămânii mai ieşea cu mama 
la târguieli în oraş, tot cu maşina ambasadei. Şi, la 10 zile după ce au plecat ei din 
România, am fost eu arestat... 

Şi asta mă întrebau la anchetă: „Ce ţi-a cerut? Ce i-ai cerut? Ce ţi-a dat? Ce i-ai 
dat? Ce informaţii le-ai dat? ”. „Domnule, n-am ce informaţii să-i fi dat. Femeia asta 
e intimă cu noi, cu toată familia...” „Ce înseamnă intimă? Te-ai culcat cu ea?” Asta 
era o femeie de 70 de ani. „Nu, domnule anchetator, nu m-am culcat cu ea. Nu în sensul 
ăsta a fost legătura...” „Ce informaţii i-ai dat?” „Nicio informaţie care să nu fie 
publică? ” „De cartele?” „Păi, se publică în ziare în fiecare lună, ce cartelă se schimbă, 
cartela C, cartela B.” „Diplomaţii nu ştiu româneşte...” Ăsta era nivelul anchetatorului, 

săracu”. Deci dacă ei nu ştiu româneşte, nu pot să citească presa şi nu ştiu ce se scrie 
în presă... 


Cum îl chema pe anchetator ? 

Niciodată n-am aflat. Şi credeţi-mă, au trecut 60 de ani. Aş fi vrut să-l întâlniți pe 
acest om. Nu mai sper să fie în viaţă, da’ poate mai e în viaţă. Da’ atât am vrut să-l 
întâlnesc şi să-l întreb: „Domnule, m-ai crezut într-adevăr vinovat sau ţi-ai făcut numai 
datoria ? ”. Că venea cu instrucţiuni ce întrebări să-mi pună. 


Era în uniformă sau civil la anchetă ? 


Numai în uniformă. Era sublocotenent. Şase luni cât am stat acolo numai în uniformă. 
O singură dată a venit un superior al lui, un locotenent, şi ăla m-a întrebat ce înseamnă 
„intim” : „Te culcai cu ea?”. Şi o să vă mai spun de naivitatea acestui om. Trecuseră 
deja luni bune... Şi toate anchetele se ţineau noaptea, la 1-2-3 noaptea. Şi zice: 
„Spune-mi, ştiu că ştii englezeşte”. „Da, domne.” „De ce-i spune lui Truman «mister» ? ” 
Eu nu mi-am permis să râd. Dumneavoastră vă permiteţi să râdeţi... „Domnule anchetator, 
pe englezeşte «mister» înseamnă «domn».” „A, da?” 

Cum arăta încăperea, biroul în care se ţinea ancheta ? 

Civilizat, n-avea reflector în ochi. Eu eram la o măsuţă, cu scrumieră, cu călimară 
şi toc. Nu se inventase nici stiloul, nici pixul pentru ei. Dar trebuie să vă mai spun două 
cuvinte despre anchetă, că m-aţi întrebat care era acuzaţia. În prima noapte mi-a spus 
să fiu cuminte, să fiu sincer. „Cunoşti pe Burstein!” ? Burstein era un tânăr pe care 
l-am cunoscut fiind într-o zi cu doamna Uberal şi cu un muzicolog, la charge d'affaires 
al Israelului, nu mai ştiu cum se numea, chemat fiind de doctorul Rossman!?, medicul 
Legaţiei, să prezint muzica unui compozitor clujean, Eisikovitz!?. Acolo l-am cunoscut 
pe acest domn Burstein, care era un fel de pedagog al copiilor consulului. „Da, îl 
cunosc.” „Bine. Am vrut să văd dacă eşti sincer.” O să vă spun şi ce-a fost cu Burstein... 

Şi vine prima noapte de anchetă. „Pe cine cunoşti ? ” „Cum pe cine cunosc ?” „Da, 
pe cine cunoşti ? ” „De unde, domnule ? Din profesie, din prieteni, din ţară ? ” „De peste 
tot. Uite”, zice, „eu nu mă grăbesc. Te duci dumneata frumos înapoi în celulă şi te 
gândeşti pe cine cunoşti. Şi când te chem eu, îmi scrii”. Vă închipuiţi ce a fost în mintea 
mea ? Două-trei zile, nu mai ştiu, nu m-a chemat. Apoi: „Te-ai gândit?”. „Da.” „E, 
ia-i frumos, aşa, de la clasele primare, şi scrie pe toată lumea pe care ai cunoscut-o: 
colegi, profesori, prieteni, vecini, în Bucureşti, în provincie, în străinătate.” A durat 


11. Mordechai Burstein, născut la 27 decembrie 1922 în Botoşani. A fost arestat la 2 mai 1951 
şi condamnat la 5 ani de închisoare corecțională. A executat pedeapsa în închisorile Jilava şi 
Văcăreşti. A fost eliberat la 18 august 1954. A fost rearestat la 8 iulie 1959 şi condamnat la 
un an şi 6 luni. A executat pedeapsa în închisorile MAI şi Jilava. A fost eliberat în septembrie 
1960. Informaţii din fişele matricole penale din AANP. 

12. Isac Rossman, născut la 14 octombrie 1894 în Craiova, Dolj. A fost arestat la 3 mai 1951 şi 
internat administrativ pentru 12 luni, pedeapsă majorată ulterior cu 24 de luni, respectiv încă 
24 de luni. A executat pedeapsa în închisorile Văcăreşti şi Jilava. A fost eliberat la 20 iulie 
1954 cu domiciliu obligatoriu, însă nu deţinem informaţii despre locaţia acestuia. Informaţii 
din fişele matricole penale din AANP. 

13. Max Eisikovitz (1908-1983). Compozitor, folclorist, pedagog, muzicolog ; http : //www. jewish- 
-romania.ro/media/personalitati-7-15.pdf, accesat la 19 februarie 2011. 

multe nopţi în care scriam, dar cu o conştiinciozitate greu exprimabilă. Multe nopţi am 
scris nume şi s-a strâns ceva. Şi am spus: „Nu vă garantez că am scris toate numele 
pe care le-am cunoscut în viaţa mea”. „Nu-i nimic, o să-ţi mai aminteşti, o să mai scrii. 
E, şi-acuma”, zice, „ia-i pe rând! Îmi scrii la fiecare când l-ai cunoscut, unde l-ai 
cunoscut, ce relaţii aţi avut, ce ţi-a cerut, ce i-ai cerut, ce ţi-a dat şi ce i-ai dat! ”. 
„Domnule anchetator, eu am scris aici câteva sute de nume.” „Şi ce-i cu asta ? ” „Trebuie 
să scriu despre fiecare ? ” „Da. Ţi-am spus că noi nu ne grăbim.” Şi a început ceva îngro- 
zitor... Înţepenea mâna, stăteam nopţi întregi. „Cu ăsta am fost coleg în clasa a III-a 
primară, locuia pe Calea Floreasca, eu locuiam tot acolo. Profesorul ăsta, nu mai ţin 
minte prenumele lui, preda geografia, când am terminat şcoala...” El stătea vizavi de 
mine la birou, mai citea ceva, mai răsfoia, se mai uita... Şi după câteva săptămâni mi 
s-a admis oficial, din banii pe care mi-i luase, că aveam câţiva zeci de lei, să-mi cumpere 
ţigări. Aveam dreptul la cinci ţigări Mărăşeşti pe zi. Mi se aduceau dimineaţa. Şi sigur 
că era jale mare, că nu eram singurul fumător din celulă. 


Cei din celulă vă întrebau despre cum decurgea ancheta ? Vă dădeau sfaturi ? 


E, bineînţeles ! Acolo se spunea că un deţinut are trei variante. Una pe care i-o spune 
anchetatorul, una pe care o spune colegilor de celulă şi una pe care o ştie el. După 
judecătorul din Ploieşti m-am trezit într-o bună zi că a venit în locul lui un domn Ştefan 
Miu!f, fost poliţist. Erau toţi poliţiştii arestaţi din '48. Venea din lagăr de la Târgşor, 
parcă mi-a spus... Un om fin, un om drăguţ. Ţin minte că era căsătorit cu o catolică 
pe care o adora. Ciudat: el cu meseria lui, eu cu meseria mea, dar se legase între noi 
o prietenie... Şi-ntr-o noapte mă cheamă „prietenul” anchetator: „Bine, domnule, eu 
mă port frumos cu dumneata şi te tratez omeneşte şi dumneata te duci în celulă şi 
mă-njuri de mamă şi mă blestemi! ”. Curgea apa pe mine... „Lasă, nu mai te preface, 
că mi-e şi silă şi ştiu tot adevărul.” Habar n-am ce m-a întrebat în noaptea aia, dar aşa 
aşteptam să fiu dus înapoi în celulă... Şi când m-a dus înapoi, nici nu m-a mai dus în 
celulă, că m-a dus direct în noua celulă unde eram şase. Nu mai m-a dus la mine-n 
celulă. Dar nu pot să vă spun ce groaznic a fost... 


Dar l-aţi înjurat pe anchetator ? 

Doamne fereşte ! Şi cred că 10 sau 14 ani mai târziu, oricum mulţi ani mai târziu, 
am primit într-o seară un telefon: „Domnul Mizrahy, aici e Ştefan Miu. Am citit de un 
concert al dumneavoastră şi tare mi-ar fi drag să vă revăd. Am avea ce povesti. S-ar 
putea să-mi cereţi şi anumite explicaţii, pe care cu drag vă stau la dispoziţie să vi le 
dau”. Am rezistat, domnule Matei, am rezistat, şi i-am spus: „Mă bucur să v-aud, dar 
sunt foarte ocupat”. Nu minţeam, că eram în plină stagiune. „Lăsaţi, domnul Miu, timpul 
aşterne uitarea pe tot ce n-a fost plăcut în viaţa noastră.” Am simţit că suferă... Dar 
cred că şi de frică am rezistat. Fusese poliţist... Siguranţă. M-am gândit de multe ori 
la asta. Sunt sigur că el n-a avut ce să reclame despre mine, dar a simţit sau i s-a spus 
ce explicaţii să-mi dea, că de ce m-a sunat să-mi dea explicaţii după atâţia ani? 


14. Ştefan I. Miu, născut la 1 martie 1899 în Vălcani, Timiş. A fost arestat la 27 iulie 1948 
şi condamnat la 6 ani de detenţie grea. A executat pedeapsa în închisorile Văcăreşti, Piteşti, 
Târgşor, Făgăraş şi Jilava. A fost eliberat la 13 iulie 1956. Informaţii din fişele matricole 
penale din AANP. 

Ăsta a fost episodul I. Şi după Revoluţie am citit într-o zi în Adevărul un necrolog : 
Ştefan Miu. Poate a fost o coincidenţă, că nu e aşa un nume de neîntâlnit. 

Ei, şi să revin. Pe măsură ce scriam, când am ajuns la relaţiile din Palestina, a început 
să mă încolţească, şi atunci s-a strâns cercul la familia Uberal. Şi atunci a început treaba 
cu înalta trădare şi cu spionajul. În ziua aceea, la consulul Israelului, când eu am cântat 
muzică de Max Eisikovitz, Burstein a spus o anecdotă. Domnule, şi tot ce s-a vorbit în 
ziua aceea a fost imprimat. Şi nu mi-a trebuit prea multă subtilitate ca să-mi dau seama 
de asta. S-a vorbit de procese politice, că tocmai fusese în Cehoslovacia, nu mai ştiu 
cum îl chema!5, fusese în Ungaria Rajk'S, în Bulgaria... Ov (sic!)!7... nu ştiu cum. Şi 
se pare că eu am spus: „Avem şi noi faliţii noştri”. Că aici era arestat Pătrăşcanu şi se 
ştia de asta. Şi Burstein a povestit următoarea anecdotă: „La Moscova concurs pentru 
un bust al lui Puşkin cu ocazia a 150 de ani de la moarte. Şi vin tot felul de schiţe: 
Puşkin scriind, Puşkin citind, Puşkin în lanul de grâu, Puşkin vorbind sătenilor. Premiul I 
îl câştigă bustul lui Stalin citind Puşkin”. Anecdotă foarte bună. Şi anchetatorul : „Scri-o! 
Ştiu c-ai auzit-o, scri-o ! ”. Ei, şi să te apuci să scrii chestia asta despre tovarăşul Stalin... 
anecdota povestită de Burstein. 

Şi să vă mai povestesc una drăguță. Mă epuizase anchetatorul şi nu mai avea ce să 
mă întrebe. Şi mă cheamă într-o noapte, m-aşează pe scaun, îmi dă o ţigară şi dup-aia 
zice: „Ce mai ştii ? ”. Şi eu spontan îi spun: „Nouă”. Zice: „Ce nouă?”. Zic: „Şase!”. 
„Cum adică ?” Zic: „Opt”. „Râzi de mine?” „Zece.” „Ce faci, măi?” „Vă spun câte 
litere are fiecare propoziţiune pe care mi-o adresaţi.” „Cum adică?” „Opt.” „Cum 
faci?” „Şapte.” Domnule, şi începe să-mi dea propoziţiuni mai lungi şi eu aproape cu 
aceeaşi promptitudine îi dau răspunsul. Începe să şi le scrie, să numere. „Hai, spune-mi 
cum faci! ?” „17. Domnule, vă jur că nu ştiu cum fac. Le număr.” „Hai, lasă-mă! ” Dom- 
nule, şi peste câteva seri mă cheamă iarăşi. „Ştiu cum faci.” „Vă rog frumos să-mi spuneţi 
şi mie, că chiar vreau şi eu să ştiu cum fac.” „Da, îţi spun eu. Le-ai învăţat.” Să moară 
ăla care minte! Domnule, de ăştia depindeam noi... Şi totuşi nu sunt supărat pe ei. Adică 
a fost în limita datoriei. Dacă aveam ghinionul să nimeresc altul, ar fi fost mai crunt. 


Şi finalul anchetei care a fost, după ce aţi scris atâtea foi ? 


Domnule, finalul anchetei a fost ceva... Eu am cerut să mă autodenunţ. M-am nimerit 
în celulă cu diverşi oameni. Unii din ei gata judecaţi, unul din ei condamnat la 25 de 


15. Rudolf Slânsky (1901-1952), politician comunist ceh, secretar general al Partidului Comunist 
după al doilea război mondial. În 1951 a fost îndepărtat de la conducere, condamnat într-un 
„proces-spectacol” în noiembrie 1952, acuzat de înaltă trădare şi executat ; http : //en.wikipedia. 
org/wiki/Rudolf_S17%C3 % A Insk%C3%BD, accesat la 19 februarie 2011. 

16. László Rajk (1909-1949). Politician comunist maghiar, fiu al unei familii cu rădăcini în 
Ținutul Secuiesc, ministru de Interne şi de Externe al Ungariei. Conducător al aripii din 
„interior” a mişcării subterane comuniste ungare în timpul celui de-al doilea război mondial, 
alături de János Kádár. A fost executat, în urma unui proces de „spionaj” înscenat de Mátyás 
Rákosi, după exemplul stalinist ; http : //ro.wikipedia.org/wiki/L%C3% A Iszl %C3%B3_Rajk, 
accesat la 12 februarie 2011. 

17. Traicho Kostov Djunev (1897-1949) politician bulgar, preşedinte al Consiliului de Miniştri şi 
Secretar General al Comitetului Central al Partidului Comunist Bulgar. A fost condamnat la 
moarte în 1949 într-un „proces-spectacol” şi executat ; http : //en.wikipedia.org/wiki/Traycho_ 


Kostov, accesat la 19 februarie 2011. 

ani, Rosin!8, un fel de procurist, secretar al lui Max Auschnitt!” - o să vă povestesc mai 
târziu de el — altul era unul care a trăit în Uniunea Sovietică 18 ani după revoluţie, în 
lagăre, în taiga... Saşa Avramide%. E mort de mult... Era din Deltă, lipovean. Mai era 
un preot greco-catolic, un dezertor rus, un soldat. 

Cum îi chema, mai ştiţi ? 

Preotul era Vasile Mare”, prieten drag, nu mai e, săracu”. Iar dezertorul... parcă 
Iuri. Era un băiat tânăr, roşu la faţă, blond. Începusem să fiu dornic să fiu judecat şi 
condamnat. Dar nu puteam să recunosc înaltă trădare şi spionaj în viaţa mea. Erau 
pistolarii care primeau între 3 şi 5 ani. Şi am auzit de omisie (sic!) de denunţ că se 
dădea 3 ani. Favorizare de infractor, tot aşa. Cu ani în urmă un prieten drag - olandez 
de origine, din fericire pentru el, că a putut să plece în '50 - student la Politehnică, la 
Chimie Industrială, Yoost Gallay, locuia pe Barbu Delavrancea şi era combinat cu o 
vecină a lui, Luli August”, scriitoare, pictoriță talentată, fată foarte deşteaptă. Şi pe la 
începutul sau mijlocul lui '49 vine Yoost într-o zi la mine şi-mi spune: „Au fost azi 
noapte să o aresteze pe Luli. Şi Luli le-a tras clapa, a sărit pe fereastră, a fugit prin 
spate şi n-au prins-o”. O lună, două, trei... Vine în 1950 odată la mine Yoost: „Dane, 
am veşti de la Luli. Stă în Câmpina, o cheamă Viorica Anghelescu, şi vrea s-asculte 
muzică. Eu ţi-am dat ţie nişte plăci de Wagner. Dă-mi-le că-i trimet prin Tuţi Sturza...” 
un prieten comun, cu care ulterior s-a şi măritat. Mi-am văzut de treaba mea, n-am 
văzut-o pe Luli, dar în puşcărie mi-am amintit acest episod. Deci eu sunt vinovat că 
n-am denunţat. 

Şi zic: „Domnule anchetator, vreau să dau o declaraţie. Subsemnatul, liber şi nesilit 
de nimeni comunic: am aflat în anul 1950 că numita... cutare este fugită şi se ascunde 
la Câmpina sub numele... Fac această declaraţie în calitate de om tânăr, de cetăţean care 
vreau să...”. A luat-o şi puţine zile mai târziu, în 20 octombrie 1951, am fost dus la 
Jilava. Credeam că-l apucasem pe Dumnezeu de picior. Mă gândeam că mă duce la 
Jilava, mă judecă pentru omisie de denunţ, îmi dă trei ani. Şi care era marele avantaj: 


18. Constantin Rosin, născut la 23 aprilie 1894 în Focşani, Vrancea. A fost arestat la 22 aprilie 
1948 şi condamnat la 25 de ani de muncă silnică. A executat pedeapsa în închisorile Jilava, 
Aiud, Piteşti, Văcăreşti şi Dej. A fost eliberat la 13 aprilie 1964. Informaţii din fişa matricolă 
penală din AANP. 

19. Max Auschnitt (1888-1959), mare industriaş, adininistrator delegat al Uzinelor de Fier 
şi Domeniilor Reşiţa (UDR), cea mai mare societate privată din România interbelică. Stabilit 
în Statele Unite ale Americii în timpul războiului, a fost condamnat în contumacie la muncă 
silnică pe viaţă în procesul marii industrii româneşti. 

20. Posibil Alexandru Avramide, născut la 6 noiembrie 1895 în Tulcea. A fost arestat la 10 martie 
1952 şi internat administrativ pentru 24 de luni. A executat pedeapsa în închisoarea Bicaz. 
A decedat la 8 ianuarie 1953 în Spitalul din Piatra Neamţ. Informaţii din fişa matricolă penală 
din AANP. 

21. Vasile Mare, născut la 20 aprilie 1919 în Vezendiu, Satu Mare. A fost arestat la 28 iulie 
1951 şi condamnat la 5 ani de închisoare corecțională. A executat pedeapsa în închisorile 
Jilava, Poarta Albă, Valea Neagră — Peninsula, Gherla şi Cavnic. A fost eliberat la 21 octombrie 
1955. Informaţii din fişa matricolă penală din AANP. 

22. Luli August Sturza (1922-2000), artist plastic, scenograf. A publicat un volum de amintiri : 
„..aşa s'au întâmplat, aşa le-am însemnat... ţie, care le citeşti, Anima, Bucureşti, 2001. 

toţi condamnaţii primeau carte poştală lunară, pachet de cinci kile lunar, unii spuneau 
şi de vizite. Părea Raiul pe pământ, ce să mai vorbesc... Şi m-am autodenunţat. Gallay 
nu mai era în ţară, deci n-avea ce să păţească şi aveam suficientă încredere în inteligenţa 
lui Luli, ca să-mi dau seama că nu a mai rămas încă un an sau doi sub numele de Viorica 
Anghelescu la Câmpina. Şi aşa a şi fost. Am întâlnit-o la 10 ani după eliberare. Ne-am 
strâns în braţe, ne-am pupat şi i-am spus: „Luli, eu să ştii că...”. „Fii serios”, zice, 
„n-am avut absolut nicio neplăcere, n-am avut nimic.” Deci am avut o slăbiciune. Dar 
la Jilava nici pomeneală de ce am crezut eu... 

Şi până la urmă nu v-au făcut proces ? 

Nu. Cert e că nu s-a mai făcut procesul Legaţiei Israelului. La un moment dat a 
venit la Jilava în celulă cu mine un domn, Manolescu”, tehnician frigotehnic, care 
reparase un frigider la Legația Israelului. Am înţeles că şi un chelner mai era arestat, 
dar nu l-am întâlnit. Încercau să facă un lot al oamenilor care au frecventat Legația 
Israelului, cum au făcut cu Anglia, cu Franţa, cu America, că au fost loturi precise. 
Deci noi am fost luaţi în primăvară lui '51 şi, după ce m-au ţinut întâi la Interne, dup-aia 
la Jilava cât m-au ţinut, n-au mai făcut proces, deşi puteau să facă. 

Cum a fost plecarea de la Ministerul de Interne la Jilava ? 

Dimineaţa, la 8-9: „M.D., ia-ţi lucrurile şi vino!”. Lucrurile erau izmana şi ce 
aveam pe mine. La dubă mi-a” dat drumul înăuntru şi l-am întâlnit pe doctorul Rossman, 
care fusese arestat în aceeaşi noapte cu mine, în 3 mai. Şi Burstein fusese arestat, dar 
el nu era cu noi în dubă. Şi liber la conversaţie până la Jilava. 


Cum arăta interiorul dubei ? 

Capitonată total, fără ferestre, două bănci de lemn pe o parte şi pe cealaltă. Şi prin 
spate ne-a” urcat. Nu mai ştiu câţi eram... şase inşi, nouă, nu mai ştiu... Dar când l-am 
văzut pe doctorul Rossman... pe undeva eram şi un fel de rude prin alianţă. Fratele lui 
a fost cumnatul tatălui meu. 


Eraţi fericit c-aţi scăpat de la Ministerul de Interne, că vă mută ? 


Da, dar nu ştiam unde ne duce. Şi când ne-au coborât din dubă în faţa Fortului 
numărul 13 Jilava, am îngheţat. Atunci am avut un prim puseu de nod în gât care s-a 
desfăcut abia în celulă. Am avut senzaţia că citesc acolo: Lasciate ogni speranza, voi 
ch'entrate. 

La Jilava cum v-au întâmpinat ? 

La poartă erau deja câţiva în uniformă, da” de data asta milițieni în uniforme albastre. 
Spre deosebire de Interne, unde toţi erau cu albastru militar, ăştia erau în uniforme 
albastre cu roşu, de la Miliție. Ni s-au luat iarăşi toate lucrurile... 

V-au bătut acolo, când v-au primit ? 

Nu, nu, nu, nu, doar foarte aspru. 


În ce celulă v-au trimis ? 


23. Posibil Iulius Manolescu, născut la 14 martie 1914 în Buzău. A fost arestat la 14 februarie 
1951 şi internat administrativ pentru 24 de luni. La expirarea pedepsei a primit o majorare de 
12 luni. A executat pedeapsa în închisorile Jilava, Castelu, Capul Midia şi Oneşti. A fost 
eliberat la 4 martie 1954. Informaţii din fişele matricole penale din AANP. 

Pe celularul stâng, secret, la celula 20. Spuneau cei de-acolo... adică tradiţia spunea, 
că în acea celulă fusese ciuruit Gabriel Marinescu?*, fostul prefect al Capitalei, în noaptea 
din noiembrie '40, când legionarii au făcut ce-au făcut la Jilava. 


Vă mai amintiţi cine mai era acolo în celulă sau măcar câţi mai erau ? 


Cel mai vechi din celulă era Ionel Mociorniţă?. Era din '49 în celula respectivă şi 
fusese tare bătut de fostul şef al Jilavei, spunea el că un nume macedonean, Mâlcomete... 


Moromete ? ! 

Moromete! Deci îl ştiţi ! Bătut cu un sac de cartofi, ceva în genul ăsta, groaznic, 
într-o noapte în '49. Ionel avea 34 de ani, da’ în 1951 era ridat, crispat, chinuit, negru 
la faţă... părea un om bătrân. Am devenit mare prieten cu el şi ne-am mai revăzut. Anul 
trecut m-am revăzut cu soţia lui şi cu fiica lui, Marie-Rose. Mai era un domn, Coslovschi, 
bucovinean, de peste 70 de ani, foarte fin şi civilizat. Ionel [Mociorniţă] era nejudecat, 
Coslovschi era nejudecat. 

Mai era un cizmar, Fănică Glodeanu, cu mustăcioară mică, grav bolnav de ulcer 
sărăcuţu”. Auzi, domnule, ce era ăsta: „criminal de război”. Pe front în Basarabia a 
făcut parte dintr-o patrulă care a arestat un paraşutist sovietic şi l-au dus la comandament. 
Da’ paraşutistul era cumnatul lui Molotov... Asta-i tot! Şi stătea Fănică Glodeanu 
condamnat greu, ca „criminal de război”. Mai era un fost comisar de poliţie Ananiu%, 
uscat... 


Ananiu şi mai cum ? 


Nu ştiu. Poate Fănică... nu mai ştiu, că nimeni nu-i spunea pe nume. Era mai retras 
şi tot în vârstă. Mai era un personaj foarte interesant, ardelean, Iosif Dudaş?”, cred că 


24. Gabriel Marinescu (1886-1940) general şi om politie român, prefect al Poliţiei Capitalei 
(1930-1937), subsecretar de stat la Ministerul de Interne (1937), ministru de Interne (1939) 
şi ministru al Ordinii Publice (1939). În septembrie 1940, după proclamarea statului național- 
-legionar, a fost arestat şi închis singur în celula nr. 4 a închisorii Jilava. În noaptea de 
26/27 noiembrie a fost asasinat de o echipă legionară ; http : //ro.wikipedia.org/wiki/Gabriel_ 
Marinescu, accesat la 13 februarie 2011. 

25. loan Mociorniţă, născut la 1 martie 1917 în Bucureşti. A fost arestat la 1 august 1949 şi reţinut 
în închisoarea Jilava până la 1 iulie 1952. Începând cu 2 iunie 1952 a primit o condamnare 
administrativă de 24 de luni. A executat pedeapsa în închisorile Capul Midia, Oneşti. A fost 
eliberat la 30 aprilie 1954. Informaţii din fişele matricole penale din AANP. Potrivit lui 
Cicerone loniţoiu, a fost arestat la 10 mai 1948 şi condamnat în 1949. A executat pedeapsa 
în închisorile Jilava, Aiud, Piteşti şi Capul Midia. Cicerone Ioniţoiu, Victimele terorii comu- 
niste... Dicţionar M, p. 333. 

26. Gheorghe Ananiu, născut la 13 februarie 1888 în Hilişeu, Botoşani. A fost arestat la 16 iulie 
1948 şi condamnat la 10 ani de detenţie grea (sentinţă anulată), iar ulterior condamnat la 
20 de ani de detenţie grea. A executat pedeapsa în închisorile Piteşti, Târgşor, Făgăraş, Jilava 
şi Gherla. A decedat la 4 mai 1960 în închisoarea Gherla. Informaţii din fişele matricole 
penale din AANP. 

27. losif Dudaş, născut la 22 septembrie 1912 în Târgu Mureş, Mureş. A fost arestat în 1934 şi 
condamnat la 5 ani şi 6 luni pentru „mişcare contra liniştii publice”. A executat pedeapsa în 
închisoarea Doftana până în 1939. A fost arestat în Ungaria în 1946 şi eliberat în 1948. A fost 
rearestat în România la 14 iunie 1951. Nu deţinem informaţii referitoare la o eventuală con- 
damnare. A fost reţinut în închisoarea Jilava. La 29 ianuarie 1954 a fost predat la Ministerul 
de Interne, probabil pentru anchetă şi a fost trimis în Ungaria, unde a fost eliberat. A lucrat 

fost deputat în parlamentul ungar. Deci eu am venit în octombrie, el a stat până după 
martie, că ştiu că l-am felicitat de Sfântul Iosif, în 19 martie. A plecat şi cinci ani mai 
târziu am citit în ziar, printre contrarevoluţionarii executaţi la Budapesta : Iosif Dudaş. 
Deci omul s-a eliberat, a reuşit s-ajungă acasă, a fost printre contrarevoluţionari, a fost 
arestat şi executat. Mai era un ţâşti-bâşti, un puştan Milutinovici, Milovici, nu mai ştiu... 
Ăsta a venit de la Tito. A trecut ilegal frontiera şi a fost prins. Tito era deja marele 
duşman în 'S51. Eu mi-amintesc în '47, când Petru Groza l-a întâmpinat pe Tito: „Îl 
salutăm pe legendarul Tito ! ”. Eram încă foarte buni prieteni, şi după aceea a fost marele 
duşman, şi iar prieten. 

Da, cam ăştia erau componenţii celulei. E, acolo am făcut eu un groaznic nervous 
breakdown. Când m-am văzut în celula aia, în atmosfera aia, cu beculeţul ăla care 
ardea... Şi Ionel a venit şi m-a îmbărbătat. Îmi şoptea la ureche: „N-ai voie, noi suntem 
intelectuali, nu trebuie să ne dăm în spectacol”. M-a ajutat foarte mult, m-a îmbărbătat 
foarte mult. Domnule, Ionel Mociorniţă mi-a spălat chiloţii, că eu sunt pianist, şi apa 
era rece şi eu n-am voie să-mi nenorocesc mâinile... Zicea că eu am să ies şi-am să pot 
să fac meserie... Ce statuie, ce icoană pot să-i ridic acestui om? Le-am povestit fiicei 
şi soţiei şi au lăcrimat şi ele când le-am spus. Pe Ionel l-au scos din celulă de la noi, 
din văgăuna aia, în iulie următor. Parcă-l văd închinându-se. „Doamne, mulţumesc! ” 
Adică îi era egal unde-l duce... El ştia de toate execuțiile, că era din '49 acolo. 


Care era programul zilnic acolo ? 

Era mult mai lejer decât la Interne, în sensul că era greu controlabil. Tot la cinci era 
toaca de deşteptare, dar priciul era băgat în aşa fel că prin vizeta uşii nu putea să vadă 
şi priciul de sus. Era deşteptarea, scoaterea tinetelor şi în fiecare zi era altul din noi de 
serviciu. Şi tineta trebuia pusă la uşă, dar în celulă, bineînţeles. Venea miliţianul, 
deschidea celulele... Se ştia când vine, că se auzea’ zgomote, cum erau zăvoarele alea 
grele. Şi când se apropia de celulă trebuia să fii gata la uşă să o predai. Privilegiul 
cărării şi golirii şi readucerii tinetelor îl aveau ofiţerii superiori, de la colonel şi general 
în sus... Ei stăteau la Reduit, nu la Secret, şi se pare că erau gata condamnaţi ca criminali 
de război, şi asta era munca pe care o făceau ei, cu tinetele. Da' n-am văzut niciodată 
pe niciunul... 


Aveaţi un şef de celulă ? 

Cel mai vechi era. Şi privilegiul cel mai mare era că puteai să ajungi să dormi la 
perete. Eu m-am bucurat de acest privilegiu luni bune, că ajunsesem cel mai vechi din 
celulă. Şi îl aveam lângă mine atunci pe căpitanul de pompieri Matei, care sforăia... 
Doamne, Dumnezeule ! 


Matei şi mai cum ? Din ce oraş era ? 
Era din Bucureşti... cu mustăcioară, grăsuţ. A, acum realizez! Căutaţi în familie 
dacă aţi avut vreo rudă căpitan de pompieri. Aşa. Altfel în fiecare zi era altul de serviciu. 


ca inginer. În timpul Revoluţiei din 1956 a organizat un comitet revoluţionar şi a publicat 
ziarul Independenţa, ulterior Independenţa Ungariei, şi a negociat un timp cu Imre Nagy. 
A fost considerat un lider al revoluţiei armate, ceea ce nu a fost adevărat. După intervenţia 
sovietică a fost arestat, condamnat şi executat la 19 ianuarie 1957. Informaţii din fişele 
matricole penale din AANP şi de la domnul Attila Szakolczai, de la Arhiva oraşului Budapesta, 
căruia îi mulţumim. 

Ce înseamnă asta ? Care erau favorurile ? Primul favor când erai de serviciu era că aveai 
dreptul să lingi hârdăul, fie de terci, fie de arpacaş. La supă n-aveai ce să lingi, că era 
o zeamă goală. Dar fiecare aveam - nu mă întrebaţi de unde - câte o spatulă mică de 
lemn cu care se putea rade ciubărul. Şi aveai dreptul să alegi primul pâinea. O pâine 
de două kilograme era porţionată în opt. Aşa o aducea de la bucătărie... Ei, da? nu se 
poate porţiona exact în opt şi atunci primul îşi alegea felia cea mai groasă. Venea al 
doilea, al treilea, până la al optulea. Noi am stat cam între cinci şi 16 în celula aia. Da’ 
în vara lui '52 a fost o abundență mare, tot veneau, şi veneau, şi veneau... 

Aşa, deci se preda şi hârdăul de apă, şi tineta, şi tot aşa, prin zgomotul care s-auzea 
că se apropie, recăpătam butoiul, tineta şi vasul cu apă, care era tot de lemn. Eu îi spun 
vas, că nu ştiu cum să-i spun... hârdău. Şi aveam un polonic în permanenţă la celulă, 
şi ne ajutam unul pe altul, ne turnam sau ne luam în gamelă. E bine să se ştie un 
amănunt : la butoiul în care ne nevoiam... hârtie nu exista în penitenciare de niciun fel, 
nicio fărâmiţă de hârtie, şi ne luam în propriile noastre gamele, în care mâncam, luam 
apă din hârdău, înainte de ne duceam la tinetă. Şi acolo aveam o rogojină, care nu ştiu 
de unde rămăsese, ca să avem măcar impresia de o oarecare intimitate. Şi în celula în 
care mâncam şi dormeam ne şi spălam... turnându-ne apă în palmă după ce ne terminam 
treaba la tinetă. Altfel, pentru spălat, aveam un polonic. Da, şi mai aveam o albie mică 
de lemn în care ne spălam rufele. Bineînţeles, cu apă rece. Ni se dădea şi o raţie de 
săpun, bineînţeles, săpun de rufe. Cred că săptămânal ni se dădea o bucată de săpun şi 
vinerea ne ducea şi la duş. Tot aşa, se auzea tropăind pe sală şi ştiam că e duş şi eram 
gata pregătiţi, fiecare cu săpunul lui. Eu n-aveam prosop. La Jilava eu aveam o pijama 
la mine, pe care la Interne n-am avut-o. De data asta am obținut-o ca izmene lungi şi 
cămaşă. Izmene şi cămaşă puteai să ai, dar cuvântul pijama era interzis. Dar prosop nu 
aveam, că printre obiectele pe care mi le-am luat de la Buşteni nu am inclus un prosop. 
Aşa că am stat 21 de luni în închisoare fără prosop. Mă ştergeam cu batista. La Interne 
aveam două batiste şi una o făcusem prosop. Şi când am ajuns la Jilava am avut prezenţa 
de spirit să scot pânza din plicul de piele care conţinea papucii şi l-am declarat prosop. 
Mi-am spălat-o în celulă şi din clipa aceea am avut şi prosop. O cârpă galbenă de fapt... 

Şi când era duşul, cu săpunul şi cu cârpulița mea de la pantofi în mână, aşteptam. 
Şi foarte repede, foarte expeditiv trebuia să fii la duş, că dacă ne lăsa cinci minute era 
bine. Să ne înmuiem, să ne săpunim, să ne spălăm, să ne curăţăm... 

Din punctul de vedere al igienei nu am ce reproşa. Ni se dădea praf DTT regulat, 
contra păduchilor, ploşniţelor, puricilor. Nouă ne ajuta teribil DTT-ul, că desenam pe 
pătură tabla de şah cu el. Aveam un băiat tare priceput, un prieten drag, Sandu Popa, 
inginer sibian, care confecţiona din săpun piesele de şah. Şi când veneau percheziţii, le 
strângea în mână, le distrugea. Şi jucam şah cu el. 

Dar să vă continui cu programul. Venea zgomotul plăcut al hârdaielor de terci sau 
de cafea. Cafea... era o apă neagră care se numea cafea. Şi când se dădea cafea, nu se 
dădea nimic lângă ea. Fănică Glodeanu, cizmarul, primea o bucăţică de marmeladă în 
loc de terciul de dimineaţă. Ceruse voie de la infirmerie, pentru că era bolnav de ulcer 
şi n-avea voie. 

Fiecare-şi avea gamela şi lingura lui. Şi căpătam zeama asta galbenă care se chema 
terci. Se scoteau iarăşi hârdaiele şi pe la 11 jumătate cu o toacă de metal se anunţa 
prânzul şi veneau hârdaiele. Două feluri: zeama lungă, care se numea ciorbă, şi felul 

doi. Ciorba era sau de ştevie, sau de lobodă, cu ceva arpacaş înăuntru. Foarte rar, 
extraordinar de rar, apărea fasolea, fie la ciorbă, fie la felul doi, dar era un mare 
eveniment când apărea fasolea. Uneori paste făinoase, foarte rar orez. Şi după ce se 
termina asta iar se scoteau hârdaiele şi, nu mai târziu de ora trei, era masa de seară, ca 
să poată la patru să se facă închiderea complet, să-i bage şi pe deţinuţii ăilalţi, care erau 
la Reduit, bucătarii... Aşa. 


Cum erau plimbările ? 


Aceste aşa-zise plimbări, de 20 de minute, nu erau zilnice. Tot aşa, până ce se-ajungea 
la celula noastră, ştiam că-i plimbare, că vedeam şi peste oberlicht pe-acolo. 


Ați avut cazuri de decese la Jilava ? 

Da. Este episodul episcopului Scheffler, dar e păcat să vă vorbesc numai de decesul 
lui. Merită mult, mult mai mult. Între altele păstrez un schimb de scrisori - bineînţeles, 
de după Revoluţie - dintre episcopul catolic de Satu Mare şi mine. Am ţinut foarte mult 
să-l întâlnesc măcar pe calea scrisului. Am început cu sfârşitul, pentru că întâmplarea 
a făcut că foarte curând după decesul episcopului Scheffler, survenit în celula 20 stânga, 
să fiu eu scos în sfârşit din Jilava, la 17 decembrie, şi dus în lagărul de triere de la 
Ghencea. Acolo, primului preot pe care l-am întâlnit, Barany, i-am comunicat de moartea 
episcopului. Preotul a reţinut şi numele meu, şi data morţii, că exact de Sfântul Nicolae 
a murit episcopul. Şi când a fost eliberat preotul acesta, după ani de zile, a povestit. 
Cei de la Episcopie au întâlnit numele meu într-un număr al revistei Cultului Mozaic, 
în Realitatea Evreiască, şi s-au adresat revistei care le-a dat adresa mea şi aşa m-am 
trezit în repetate ori că, am fost vizitat acasă de un profesor-preot de-acolo, Bura. Ei 
s-au străduit şi sper c-au reuşit să obţină beatificarea episcopului Scheffler’. Atunci 
aveau nevoie de mărturii precise, cu ziua, cu ora, cum s-a întâmplat. 

Şi întâmplarea face, domne, că eu aveam 26 de ani, mergeam spre 27, şi episcopul 
avea 64-65. El catolic, eu evreu. El ungur, eu român. El teolog, eu muzician. Uneori 
înţesam câte o discuţie şi îmi spunea: „Domnule Dan, domeniul în care conduc eu e 
atât de vast, încât nu am avut timp toată viaţa să citesc altceva decât teologie”. Dar am 
profitat de acest om şi îmi permit să spun de prietenia cu el, pentru gimnastica minţii, 
că de la Interne am făcut un fantastic exerciţiu de memorie. Şi în cadrul gimnasticii 
minţii am învăţat de la episcopul Scheffler rugăciuni pe latineşte. De la el am învăţat 
„Pater Noster”, „Ave Maria” şi le ştiu şi astăzi. Citate din Sfântul Augustin, citate 
întregi în latineşte. Şi într-unul din citatele astea şi-a dat sufletul, la 6 jumate dimineaţa. 
De pe priciul unde era el întins mi-a spus: „Domnul Dan, «Ibi vacabimus...»”. E un 


28. Scheffler Jânos, născut la 29 octombrie 1887 la Cămin, Satu Mare. Episcop romano-catolic 
al diecezelor reunite de Satu Mare şi Oradea. La 23 mai 1950 a fost internat în conventul 
franciscan de la Baia de Criş, Hunedoara, pe care nu a avut voie să-l părăsească. A fost arestat 
la 11 martie 1952 şi reţinut la MAI şi la Jilava. A decedat la 6 decembrie 1952 în închisoarea 

~ Jilava ; http : //www.szatmariegyhazmegye.ro/url/Biografia-episcopului-Scheffler-Janos, accesat 
la 16 februarie 2011. 

29. În 2002, la Roma, a fost elaborat documentul Posizio super virtutibus (Poziţia asupra virtuţilor). 
Concluzia Relatorului cauzei: „Există suficiente dovezi privind realitatea martiriului ; înde- 
plineşte condiţiile pentru beatificare” ; http : //www.szatmariegyhazmegye.ro/url/Biografia- 
-episcopului-Scheffler-Janos, accesat la 16 februarie 2011. 


BUCUREŞTI 223 


citat foarte lung*%. „Acolo ne vom odihni...” A făcut odată aşa (scoate un sunet, un fel 
de horcăit - n.n.) şi-a plecat. Deci am fost ultimul om căruia i s-a adresat. 


Cum arăta episcopul ? 
Un om voinic, înalt, chel, cu tâmplele şi cu partea din spate albă, într-un costum 
bleumarin... 


Nu eraţi îmbrăcat cu zeghe ? 

Abia la Bicaz am întâlnit prima zeghe. Nu, nu ne învredniceau ei. A venit odată... 
m-am trezit în celulă cu un locotenent de aviaţie, Popescu, era în cămaşă. Fugise un 
avion de pe aeroport unde era el de gardă sau dracu” ştie ce, şi l-au luat pe băiatul ăsta 
de 22-23 de ani. Din iulie era la noi în celulă în cămaşa aia a lui. Şi episcopul Scheffler 
avea un cojoc cu mâneci, cu blană neagră, şi am avut prezenţa de spirit ca atunci când 
au venit să-i scoată cadavrul din celulă să oprim cojocul şi i-am dăruit acestui băiat 
cojocul. Cred că i-am salvat viaţa, că în 6 decembrie nu era nici urmă de căldură. Şi 
s-a trezit băiatul ăsta cu un cojoc moştenit de la episcopul Scheffler. 

Ce să vă mai spun? Episcopul Scheffler n-avea voie să mănânce mămăligă, că îi 
dăuna. Vineri nouă ni se dădea mămăligă şi în prima vineri ne-a dăruit mămăliga lui şi 
ne-a explicat că nu trebuie aruncată, că el n-are voie să mănânce şi, începând din acea 
săptămână, din picul ăla de pâine care ni se dădea, drămuiam de-aşa fel încât vineri să-i 
pot oferi o raţie întreagă de pâine. Strângeam şase zile şi joia seara era gata pregătită 
raţia episcopului, iar vineri, când ni se aducea nouă mămăliga, eu luam două porţii de 
mămăligă şi episcopul Scheffler lua pâinea. Prima dată a încercat s-o refuze, dar i-am 
explicat că nu se poate. Şi, iertaţi-mă, spre deosebire de gestul episcopului Scheffler, 
mai târziu, în prima zi la Ghencea, am aflat că există un protopop care primeşte pachete 
de-acasă şi vinde ţigări. Eu înrăit fumător, după 14 luni de Jilava fără urmă de ţigări, 
după frig şi foame, m-am dus la el şi m-am prezentat: „Părinte, am auzit că... aş vrea 
să fumez”. „A, da, da... De unde veniţi?” „Din Jilava.” „Da, cu plăcere, dragă, cu 
plăcere. Ai căpătat raţia de pâine pentru astăzi? Du-te la baracă şi o să ţi-o dea. Şi 
dup-aia mi-aduci raţia şi capeţi cinci ţigări de la mine.” 

Ăsta nu era catolic. Îmi pare rău, poate eu n-am dreptul să vorbesc despre asta, dar 
prea se întâmplase una după alta. Sigur, i-am adus raţia de pâine şi în ziua aceea am 
căpătat cinci ţigări Mărăşeşti. Dar el avea aşa, stivuite pachete... Nu ştiu cum Dumnezeu ! 
Probabil că el nu fuma. 


Care era numele lui ? 

A, nu-l ştiu! Niciodată, nici în carte, n-am mai vorbit despre asta. 

Nu v-aţi mai întâlnit cu el ? 

Nuuu. Niciodată! Şi el era mult mai în vârstă, că protopop nu ajungi chiar uşor, nu 
ajungi nici la 30, nici la 40 de ani. Precis că nu mai există. Dumnezeu să-l ierte! 


30. „Ibi vacabimus et videbimus, videbimus et amabimus, amabimus et laudabimus. Ecce quod erit 
in fine sine fine. Nam quis alius noster est finis nisi pervenire ad regnum, cuius nullus est 
finis ? ” („Acolo ne vom odihni şi vom vedea ; vom vedea şi vom iubi; vom iubi şi vom lăuda. 
Iată ce va fi la sfârşitul fără de sfârşit. Şi ce alt sfârşit avem, dacă nu să ajungem în împărăţia 
care nu va avea sfârşit? ”.) (Sfântul Augustin : De Civitate Dei 22, 30) ; http : //www.szatmari- 
egyhazmegye.ro/url/Biografia-episcopului-Scheffler-Janos, accesat la 13 februarie 2011. 

La Jilava aţi întâlnit şi deţinuţi de drept comun ? 

Nu, nu. Doamne fereşte! A venit la noi odată unul care... da” nici ăla nu era de 
drept comun, săracu'. Maiorul Vărzaru?!, arestat pentru încercare de asasinat împotriva 
Regelui Carol al II-lea în anii '30, pe la Cercul Militar. Era condamnat pe viaţă la Aiud 
şi îl aduseseră la Bucureşti pentru o oarecare anchetă la Tribunalul Militar, ca martor, 
ca nu ştiu ce, şi era ţinut la Jilava. Drept comun nici pomeneală. La Bicaz, da. 


Din Jilava mi-aţi povestit foarte multe. Povestiţi-mi şi cum arăta lagărul de la 
Ghencea, cât aţi stat ! 

Am plecat pe-o zi cu ninsoare din Jilava, tot aşa, cu duba. Şi tot aşa, mi-a” dat toate 
lucrurile. Şi la Ghencea, înainte să trecem de gardul de sârmă ghimpată, între primul 
gard şi al doilea ne-a” dezbrăcat la pielea goală. La pielea goală! Nu că ne-a” lăsat chiloţii, 
nu ne-a” lăsat nimic ! Şi ningea... Şi să ne punem lucrurile pe jos: „Îmbracă-te ! Pune-ţi 
hainele ! ”. Dar nu erau şapte milițieni, că era unul singur. Şi tu stăteai. Venind de la Jilava, 
domnule, fără pic de rezistenţă fizică, devitaminizat, anemiat... Când mi-a desfăcut 
trusa, am pus mâna pe lingura de pantofi. Mi-a tras o palmă peste mână - a fost singura 
palmă pe care-am primit-o, recunosc. Mi-a dat peste mână şi mi-a luat lingura şi n-am 
mai căpătat-o nici la ieşire. Probabil i-a plăcut lui că lucea... Ne-a băgat în lagăr şi stau 
şi mă întreb cine m-o fi dus la baraca mea? De unde să ştiu eu care-i baraca mea? 


Cum arăta baraca asta ? 

Erau peste 300 de oameni înăuntru şi erau două butoaie. Aici nu mai erau tinete, 
erau butoaie în toată legea, într-o parte unul şi-n cealaltă. Mi-am găsit un loc pe prici, 
da’ era altceva, domne. Sute de oameni care-şi vorbeau între ei... Adică nu mai era 
secret. După o zi, două, trei, m-am întâlnit cu doctorul Rossman, care a început să-mi 
ţină conferinţe muzicale. L-am întâlnit acolo şi pe organistul de la Biserica Evanghelică 
din Sibiu, Xavier Dressler’. Bucurie mare, schimb de amintiri, de impresii, despre 
Filarmonica din Sibiu, oameni, locuri, concertul lui de la Ateneu, ne aminteam, vorbeam. 
Am întâlnit şi un neam de-al meu îndepărtat, un inginer, Max Phillips. M-am trezit cu 
el... parcă L-am văzut pe Dumnezeu. Printr-un prieten al lui mi-a făcut rost de un 
pieptar, un cojocel. Era tare subţire. Şi contra cojocelului am dăruit trusa mea de piele. 
Adică am făcut un troc, că ăsta mai avea un cojoc şi l-a tentat trusa mea de piele. Nicu 
Filip”, avocat. Un om tare drăguţ. Aşa am cunoscut o serie de oameni. 


31. Grigore Vărzaru, fost ofiţer în armata austro-ungară, a căzut prizonier la ruşi în primul război 
mondial. A evadat şi a rătăcit prin Rusia, China, Japonia şi Mexic. S-a întors în Europa şi 
după dezagregarea Imperiul Austro-Ungar a constituit un regiment românesc. Ulterior a fost 
încadrat în armata română. În 1929 a fost recrutat ca spion pentru Uniunea Sovietică. A fost 
prins şi condamnat în 1931, în „procesul spionajului sovietic”, la 20 de ani de muncă silnică 
şi degradare. În anii '40 se afla în închisoarea Caransebeş. Stelian Tănase, „Belu Zilber (1)”, 
22, 11 august 2003. 

32. Franz Xavier Dressler (1898-1981). A fost arestat la 16 august 1952 şi internat administrativ 
pentru 48 de luni. A executat pedeapsa în închisorile Dudu, Rahova, Giurgiu şi Piteşti. A fost 
eliberat la 5 iulie 1954. Informaţii din fişele matricole penale din AANP. 

33. Posibil Nicolae Filip, născut la 2 septembrie 1914 în Bucureşti. A fost arestat la 10 martie 
1952 şi internat administrativ pentru 24 de luni. Ulterior a mai primit o condamnare admi- 
nistrativă de 48 de luni. A executat pedeapsa în închisorile Bicaz, Borzeşti şi Oneşti. A fost 
eliberat la 21 mai 1954. Informaţii din fişele matricole penale din AANP. 

Ce fel de deţinuţi erau la Ghencea ? Erau şi de drept comun ? 

Nu pot să vă spun exact. Toţi cu care eram eu în contact acolo erau nejudecaţi. 
Veneau de la Malmaison, de la Interne, din Jilava, ca mine, era aşa, un fel de lagăr de 
triere. 

La Ghencea cât aţi stat ? 

Am stat o lună şi patru zile, până în 21 ianuarie. Acolo unul din evenimentele 
importante pentru mine a fost ziua când s-a anunţat că a venit un dentist la cabinet. Cine 
are nevoie se poate adresa. Eu în Jilava îmi spărsesem o măsea cu o pietricică din 
fasole — aşa de bine găteau ăştia - şi aveam o carie la altă măsea, la alt molar, care 
începuse să mă jeneze serios. Şi m-am prezentat dentistului, care mi-a spus: „Regret, 
plombe nu pot să pun că n-am material. Eu pot să vă extrag măseaua, dar să ştiţi că nu 
ne-a dat anestezic”. Atunci mi-am luat inima-n dinţi şi „în măseaua cariată” şi am spus: 
„Vă rog s-o extrageţi”. Şi mi-a extras pe viu măseaua. Nu e plăcut... După ce a terminat 
de extras am spus: „Domnule doctor, şi pe partea stângă am o măsea zdrobită şi nu 
ştiu când şi dacă voi mai întâlni în puşcărie un alt dentist. Vă rog s-o scoateţi şi pe asta”. 
S-a uitat puţin aşa la mine. „Chiar vrei?” „Da, vreau.” Şi mi-a scos-o şi pe-aia. Aşa 
c-am ieşit echilibrat, că sângeram pe două părţi... Ăsta a fost un eveniment. Şi a mai 
fost unu”, altă dată, când ne-a strâns în careu şi ne-a spus: „Formăm un convoi către 
o colonie de muncă. Cine vrea să se înscrie va căpăta jumătate de pâine pe zi, nu ştiu 
câte calorii, carte poştală, pachet şi vizită lunară”. Şi m-am dus şi eu. 


Ce alimentaţia aveați la Ghencea ? 

Slabă, dar erau mulţi aranjaţi, mulţi care erau de multă vreme acolo şi primeau 
pachete. Nu ştiu, am mai dat şi eu câte ceva din lucruşoarele mele, da’ ştiu că nu mai 
eram aşa de înfometat ca la Jilava. 

La Ghencea mai era un fost coleg de celulă al meu din Jilava, iarăşi o figură 
extraordinar de interesantă, Gustav Weiner*f, de aceeaşi vârstă cu episcopul Scheffler. 
Tot ardelean, tot limba maternă ungară, dar evreu, jurnalist, aproape total surd şi cu un 
ochi parcă de sticlă. Parcă-l văd... cu un nas coroiat, săracul, exact tipul ovreiului din 
caricaturile de pe pagina I din Porunca Vremii. Şi acest Gustav Weiner, revoluţionar de 
profesie, fusese în '917 în lagăr în Austria sau în Cehia, ca socialist, ceva în genul ăsta. 
Expatriat, a venit în România, a trăit în Ardeal, s-a căsătorit cu o croitoreasă catolică, 
mult mai tânără decât el, pe care o adora. Fusese în timpul războiului în Transnistria ! 
Comunist, comunist, dar de bună-credinţă. Nu ştiu cum să spun, da-n 1952, la reforma 
monetară făcută de Vasile Luca, ăsta s-a apucat şi a scris un articol contra lui Luca. Şi 
l-au adus la mine la Jilava, bineînţeles. Acest om care a ajuns la Ghencea înaintea mea 
era înnebunit de condiţiile din închisoare. 

Pe scurt, a cerut la careu dimineaţă să iasă la raport în faţa comandantului pe care 
şi-a permis să-l facă cu ou şi cu oţet: „Nici în lagărele naziste n-am întâlnit atâta 
batjocură faţă de om! ”. L-au luat şi l-au expediat în aceeaşi zi la celulă la Piteşti. Dar 
nu s-a terminat povestea lui Weiner. A stat cât a stat la Piteşti, nu era judecat, nu era 
condamnat şi i-au dat drumul. Cred că era în a doua parte a anilor '50, că a fost la 


34. Gustav Weiner, născut la 14 mai 1890 în Târgu Mureş, Mureş. A fost arestat la 26 septembrie 
1952 şi reţinut în închisoarea Jilava. Nu detinem informaţii despre o eventuală condamnare şi 
despre data eliberării. Informaţii din fişa matricolă penală din AANP. 

Gheorghe Apostol?’ prim-secretar al partidului. Şi s-a dus la Apostol să reclame tot ce 
i s-a întâmplat. Apostol i-a dat pensie ca lumea, de comunist. De unde ştiu toate astea? 
Că stătea pe Rahmaninov, lângă mine. A şi venit să mă viziteze. Dar a fost atât de tare 
influenţat de prietenia cu episcopul Scheffler din celula 20 de la Jilava, încât s-a apucat 
să facă şi o lucrare pe ungureşte, să admită religia prin prisma marxistă. O pledoarie 
pentru credinţă în teoria marxistă... Şi ăştia l-au prins, l-au arestat iarăşi şi de data asta 
l-au condamnat, da’ i-au dat drumul în '64, când s-a dat drumul, că era om bătrân de 
tot. Şi l-a călcat tramvaiul 5, care întorcea aicea la Floreasca. L-a prins burduful dintre 
clasa I-a şi clasa a II-a. Nu mai auzea deloc şi tramvaiul, când coteşte, burduful de metal 
ieşea în afară. A murit strivit Gustav Weiner. 


Cine era comandantul coloniei de la Ghencea ? 
Nu ştiu. De Bicaz pot să vă spun, dar de la Ghencea habar n-am. 


Dar la Jilava şi la Ghencea nu aţi întâlnit niciun ofițer superior ? 

Niciodată, nimeni. O dată în Jilava a intrat un locotenent. Eram de şase luni sau de 
opt luni, naiba mai ştie de cât. Eu eram cu o hăinuţă foarte subţire şi mi-am închis-o 
sus cu un nasture. Pe post de ac noi aveam acolo ceva făcut de un deţinut dintr-un fier 
de arc. Şi din ciorap desfăceam şi aveam aţă. Mi-am cusut un nasture şi eram închis sus 
şi pe cap aveam un basc. Şi locotenentul ăla, când a intrat, mi-a spus: „Tu eşti popă 
catolic ? ”. Zic: „Nu, domnule locotenent”. „Lasă că ştiu eu... O să-ţi putrezească oasele 
aicea, ai să vezi tu! ” Asta a fost singura mea conversaţie cu un ofiţer. Era un tip foarte 
bine, înalt, distins, elegant, în uniformă de miliţian. 

Spuneaţi că de la Ghencea aţi plecat într-o colonie de muncă. Unde aţi fost, la 
Bicaz ? 

Da. A fost naivitatea mea, că v-am spus că m-am oferit voluntar. Şi am plecat la 
Bicaz cu un vagon întreg de deţinuţi. Un vagon de clasa a III-a, câte patru pe o bancă 
în compartiment, una din bănci cu gaură de closet. 


Cât a durat drumul ? 
Cam de la cinci după-amiaza până a doua zi la şapte jumate dimineaţa. Apoi cred 
că c-un autobuz ne-a dus la lagăr. 


Drumul cum a fost ? Puteaţi să vă uitaţi pe geam ? 

Doamne fereşte ! Era blocat complet geamul şi cu gratii, şi cu perdele. Nimic, absolut 
nimic ! Abia ne-am dat seama că se luminează de ziuă. Nu domnule, erau foarte bine 
organizaţi. Şi ţin minte că în colonia asta de muncă un sublocotenent ne-a citit obligaţiile 
şi drepturile. Drepturile deţinuţilor... 


Şi ce ați muncit în colonia Bicaz ? 


Păi v-am construit lumină electrică! La Hidrocentrala de la Bicaz, dragul meu, era 
mâna de lucru plătită de Ministerul Energiei, dar de opt ori, de 14 ori sau nu ştiu de 


35. Gheorghe Apostol (1913-2010). Comunist din ilegalitate, prim-secretar al Comitetului Central 
al PCR (1954-1955) şi vice-prim-ministru (1952-1954, 1961-1967). A fost principalul con- 
tracandidat al lui Nicolae Ceauşescu la funcţia de lider al PMR după moartea lui Gheorghe 
Gheorghiu-Dej în 1965. Eliminat din conducerea PCR în 1969, a fost unul dintre semnatarii 
„Scrisorii celor şase”, prin care, în 1989, era criticat regimul Ceauşescu. CPADCR, Raport 
final..., pp. 785-786; Florica Dobre (coord.), Membrii CC al PCR..., pp. 74-75. 

câte ori mai puţin decât la muncitorii liberi. Dar Ministerul de Interne încasa pentru 
noi şi ne şi plătea, că am avut cam cinci lei pe lună. Mi-au dat carnet de CEC când am 
plecat. Am avut vreo 25 de lei. Foarte rău îmi pare că am dat carnetul ăsta. L-am restituit 
la CEC, s-au schimbat, nu ştiu. Era un carnet făcut în Jilava, scria Jilava pe el. 

E, dar viaţa de celulă a luat sfârşit şi am intrat în regim de muncă. Şi în ziua în care 
am ajuns la Bicaz, în după-amiaza respectivă, am făcut o prostie. Un caporal zice : „Vii 
să tai lemne, capeţi o gamelă de macaroane”. lar m-am oferit voluntar. Ăştia: „Ce faci, 
nebunule, stai cuminte ! ”. Dar mie mi-era foame... Eh, după 20 de minute de tăiat lemne 
eram pe jos. Nu mai aveam niciun pic de energie în mine. Şi noaptea m-au scos pe 
şantier şi se mergea trei-patru kilometri în coloană până la şantier. Şi un schimb dura 
12 ore. Am fost repartizat la ceva îngrozitor de greu. Cota 550 era cea mai înaltă cotă 
unde trebuia săpat în munte, trebuia înaintat. Exista o potecă, aşa, cu o linie ferată foarte 
îngustă, şi era normă : trebuia să sapi, să încarci, să transporţi şi să descarci trei metri 
cubi pe zi. Ei, nu mai pot să vă spun acum dacă asta însemna 10 vagonete sau 15 vago- 
nete, că nu mai ştiu, dar în 21 ianuarie când m-au trimes pe mine sus acolo, când am 
dat cu târnăcopul în gheaţă au ieşit scântei. Era un ger nebun. 


Eraţi măcar îmbrăcaţi corespunzător ? 

Mă îmbrăcaseră de la magazie. Mi-au dat căciulă, zeghe, parcă şi bocanci. Dar am 
înnebunit de frig acolo. Şi i-am spus caporalului că nu pot să muncesc. „Te duc mâine 
la celulă la Suceava ! ” „Mă duceţi, domnule caporal, da’ eu nu pot să muncesc.” A fost 
ceva îngrozitor. N-am putut să muncesc în noaptea aceea. După aceea, de bine, de rău, 
mai aranjam, mai mă făceam că muncesc, da’ nu se putea munci. Am aflat dup-aia c-au 
fost -28 de grade. Nu se putea... 


Cine vă păzea acolo, militari ? 

Da, securişti înarmaţi, cu puşca pe umăr. 

Iar pe traseul de la colonie până la locul de muncă eraţi însoţiţi de soldaţi... 

O, bineînţeles ! În faţă, în spate şi pe lateral. Nu mai pot să vă spun dacă eram cinci 
sau opt inşi pe un rând, dar era un caporal şi în stânga, şi în dreapta. Nu exista 
posibilitatea să fugi. Am auzit odată de-unul de drept comun c-a fugit şi l-au prins, mi 
se pare, în aceeaşi seară sau a doua seară. Acolo au fost momente dramatice pentru 
mine. De exemplu, o săptămână eram în schimbul de noapte, o săptămână în schimbul 
de zi. De la şapte la şapte se lucra. Şi în seara zilei de 6 februarie 1953, când m-apropiam 
de lagăr, nu mai ştiu la cât eram, cam la 50 de metri de poartă, văd în zare, cu capul 
descoperit, pe tatăl meu. Şi îi spun ăstuia din dreapta: „E tata-n poartă”. „Taci! Taci! ”. 
Cum să fac totuşi să-l fac să mă vadă ? Că eram o masă de oameni care venea pe-ntuneric. 
Mi-am scos căciula din cap şi am trecut pe la şapte-opt metri de el. Da' nu m-a văzut. 
Am intrat în lagăr şi i-am spus ofițerului de serviciu că este tatăl meu la poartă..Din 
fericire nu m-a întrebat de unde ştie tata că sunt acolo. 


Dar cum a aflat ? 

Domnule, eu a doua zi după ce-am venit la Bicaz am cunoscut un tânăr care se 
elibera. Şi nu ştiu cu ce l-am cucerit pe acel tânăr, dar când a auzit că eu sunt de 21 de 
luni în închisoare şi că ai mei nu ştiu dacă trăiesc sau nu, s-a oferit să le comunice că 
eu trăiesc. A luat adresa părinţilor mei şi le-a trimis din Bucureşti o carte poştală iscălită 
Puiu. Vă daţi seama, cât aş fi vrut să-l reîntâlnesc pe acest om... E, şi Puiu le-a comunicat 

că eu sunt acolo. Deci el s-a eliberat, hai să spun în 23-24 ianuarie, până ce le-a scris, 
până ce a ajuns, mă rog, da’ în 6 februarie, seara, tatăl meu era acolo. Comandantul m-a 
primit în poartă şi atât m-a întrebat: „Tatăl tău a fost ofiter ? ”. „Nu, domnule comandant. 
Contabil.” „Bine, atunci du-te!” Şi i-a dat voie tatii la sârmă ghimpată şi bineînţeles 
că nu l-am putut îmbrăţişa. Dar mi-a adus o lădiţă cu slănină, untură, zahăr... mi-o fi 
adus şi ţigări, nu ştiu. Un pachet extraordinar. Mi-a povestit şi că sora mea s-a căsătorit. 
Şi când credeţi că s-a căsătorit? De Sfântul Nicolae, ziua în care a murit episcopul, şi 
care a fost cea mai tristă zi a mea din închisoare. Dar să vezi cum: pe un viscol teribil, 
că pe 6 decembrie a fost un viscol de se zguduiau uşile. Nu o să uit ziua aia. Şi mi-a 
mai spus că nevastă-mea e bine, bunica împlinea 88 de ani, era încă în viaţă, şi când a 
împlinit 89 de ani am fost şi eu de faţă. Mi-a arătat atunci şi poza cumnatului meu. 
Atunci am aflat şi de filmul făcut de nevastă-mea... 

Aţi mai primit pachete cât aţi fost închis la Bicaz ? 

Cât am stat acolo, dacă am primit trei pachete e mult. Oficial aveam dreptul lunar, 
dar nu cred c-am primit mai mult de trei. Şi unul mi l-a” confiscat. A fost ceva groaznic. 
A fost după întâlnirea cu tatăl meu, în februarie. Stau într-o zi la locul meu la Bicaz, 
la cota 550: Hap, hap! (imită cum dădea din lopată - n.n.) şi-aud o voce: „Băi, 
Mitrea”. Hap, hap hap! „Băi, Mitrea, n-auzi ?” Nimeni în jurul meu decât un caporal. 
„Domnule caporal, cu mine vorbiţi?” „Da' cu cine, mă, Mitrea?” „Mizrahy Dan, să 
trăiţi.” „Hai, mă, ştiu că tu eşti Mitrea Cocor.” „Ăla-i un roman, domnule caporal.” 
„Du-te-n...” Nu pot să spun ce-a zis, că se înregistrează. „De ce mă înjuraţi, domnule 
caporal?” „'Ai mă, lasă, că ştiu cine eşti! Nu vrei să vorbeşti, o să-ţi pară rău.” Şi a 
plecat. Vin seara de pe şantier, în poartă mama mea cu nevasta mea, veniseră oficial la 
vorbitor. Am fost chemat în poartă, tot aşa, printre sârmă ghimpată. Mi-au adus o 
grămadă de bunătăţi, slănină, mi-au adus şi un chec, parcă-l văd. Ştiau că mi s-a prelungit 
detenţia cu 36 de luni, da’ nu ştiau că eu ştiu, şi eu nu ştiam dacă ele ştiu... Dar când 
am cerut să-mi aducă pâslari pentru iarnă s-a văzut că toată lumea ştie. 

Mă rog, au plecat, eu intru fericit cu pachetul în baraca mea. Cum întind lucrurile 
pe pătură, vine un caporal: „Strânge-ţi pachetul şi vino la tovarăşul sublocotenent 
Chişleagă ! ”. L-am strâns şi m-am dus. „Pentru că ai fost obraznic cu tovarăşul capo- 
ral...” — nu ştiu cum a zis că-l cheamă - „ţi se confiscă pachetul de astă seară”. Înnebu- 
neam, înnebuneam... A doua zi dimineaţa băieţii din jurul meu: „Spune-i sărut-mâna 
doamnei Mizrahy pentru cozonacul din cafea, a fost foarte bun”. La prânz: „Slănina 
din arpacaş a fost bună de tot...”. Ăştia au dat la bucătărie tot pachetul meu şi acum 
colegii îşi băteau joc de mine. În aceeaşi seară mă întâlnesc cu primul care-mi spune : 
„Vino până la noi în baracă! ”. Acolo un domn arhitect, Vârlan, îmi spune: „Ascultă, 
m-am trezit astăzi dimineaţă cu caporalul...” nu ştiu care, „şi îmi zice: «Mă, care-i 
mai vechi pe-aicea dintre voi ?» «Eu, să trăiţi.»”. Era de-un an jumate acolo. „«Ce-ai fost 
tu acasă ?» «Arhitect, să trăiţi.» «Mă, tu-i mai cunoşti pe bandiții ăştia de-aicea ? Care-i 
Mitrea Cocor?» «Mitrea Cocor? E un roman...» «Hai, mă! Termină, mă. E aicea, a 
venit nevastă-sa la vorbitor.»” Băldan, om deştept, a-nţeles imediat despre ce e vorba şi 
i-a zis că eu sunt. Nu a mai stat să-i explice că ea e actriţă, că ăsta-i şi un film. Aşa că 
înainte să mă înjure de mamă, caporalul mi-a spus: „Hai, mă, ştiu că tu eşti Mitrea 
Cocor”. Şi după revenirea mea acasă îmi povesteşte Reli, nevastă-mea : „Noi am ajuns 
acolo pe la 12 şi cum ne-am instalat în faţa porţii a trecut un militar, s-a oprit, s-a uitat 
puţin mai lung la mine şi m-a întrebat: «Nu păşteaţi dumneavoastră gâştili în picerele 

goale în filmul Mitrea Cocor ?» Şi i-am spus : «Ba da.» «Şi la cine aţi venit dumneavoastră 
aicea ?» «La soţul meu.»”. Şi-a plecat soldatul să-l caute pe... Mitrea Cocor. Că asta 
era nevasta lui Mitrea Cocor. (râde - n.n.) Şi aşa s-a legat absolut toată povestea de-a 
fir a păr. Dar el mândru şi fericit c-a recunoscut-o pe-asta care păştea „gâştili” în 
„picerele” goale şi că a aflat la cine a venit ea aicea. Ăştia ne păzeau pe noi... 

Şi să vă mai spun că eram foarte mulţi acolo, într-o baracă. Cred că, fără să exagerez, 
eram multe zeci. Erau două rânduri de priciuri, sus şi jos, şi nici urmă de cearceaf. O 
să vă spun şi de ce insist pe asta, că nu era nici urmă de cearceaf. De altfel, din clipa 
în care am plecat de la Ministerul de Interne, de la etajul II subsol, şi până ce am venit 
la mine acasă, eu nu am văzut cearceaf. 

Dar, după dezarmanta mea criză de neputinţă, de care v-am povestit, din acea primă 
noapte cu ger, am fost repartizat pentru o vreme la topometrie. Mi-amintesc exact, atunci 
când a venit tatăl meu, i-am spus că lucrez la topometrie şi el, cu simţul umorului, 
imediat a întors-o: „Ce-i asta, potometrie ? ”. Coincidenţa făcând ca, proaspătul meu 
cumnat, Dan Cotin, preda topometria la Facultatea de Agronomie. Era asistent, după 
aceea a devenit rector. Aşa că tata s-a amuzat de această coincidenţă. Din păcate n-am 
stat mult la topometrie, pentru că era un civil cel care făcea măsurătorile de pe şantier, 
iar eu eram ăla care căra mira şi trebuia să notez. Era un băiat tânăr, fin, aş spune 
drăguţ, cam la 30 de ani, brunet, bărbierit. Dar a durat, din păcate, destul de puţin 
această colaborare. Omul nu a fost mulţumit de cum scriu eu cifra trei. Că el vroia cu 
linie sus şi după aceea rotund... Sau poate erau şi altele. Da’ ştiu că mi-a reproşat că 
nu poate să citească cifrele mele, pentru că fac cifra trei aşa... Dar era civilizat, nu se 
purta ca de la stăpân la sclav. N-aveam nici conversații, că eu eram păzit permanent de 
un caporal. 

Şi m-a dat iar la şantier, dar nu am cele mai negre amintiri de-atuncea. Ştiu c-a venit 
o comisie de magistrați militari, care se spunea c-au luat la bani mărunți dosarele din 
grefă. Cred că în februarie '53 a fost asta. Pe mine nu m-au chemat, nu am avut relaţie 
directă cu ei. Erau colonei, toţi ofiţeri superiori. Eu nu văzusem un grad superior de 
când eram arestat. În afară de sublocotenentul meu cu ancheta, un locotenent care a 
venit o dată la anchetă, şi comandantul Bicazului, care era tot locotenent, n-am văzut 
niciodată un grad mai mare. Da' ăştia erau toţi colonei. Nu ştiu dacă a fost coincidenţă 
sau nu, dar după plecarea lor am primit o nouă sarcină acolo, care a fost viaţa mea: 
am fost făcut adjunctul primului. 


Ce înseamnă „primul” ? 

Primul deţinut, şeful lagărului. Era, de exemplu, şeful şantierului, un inginer, tot 
deţinut, Manole Ştefănescu. El era şeful şantierului, şeful producţiei. Cu el aveau treabă 
cei doi sublocotenenţi care erau acolo, dintre care unul de Securitate, Apostol, care se 
ocupa de producţie. L-am reîntâlnit mulţi ani după aceea şi a fost foarte frumoasă 
reîntâlnirea. O să vă povestesc şi despre asta... Spuneau colegii mei că şi celălalt, care 
era îmbrăcat miliţian, nu ştiu cum îl chema, e un om cumsecade. Ăştia erau cu producţia. 
Dintre colegii mei, de exemplu, mai era contabilul nostru, al deţinuţilor, fostul director 
al Teatrului Naţional din Cluj, doctorul Aurel Buteanu*5. Un alt coleg al meu care era 


36. Aurel Boteanu, născut la 15 mai 1904 în Şomcuta Mare, Maramureş. A fost arestat la 19 iulie 
1950 şi internat administrativ pentru 12 luni, pedeapsă majorată ulterior cu 24 de luni, respectiv 

la pictură, că aşa se chemau ăştia care desenau cap de mort, zonă interzisă, era nici mai 
mult nici mai puţin decât Raoul Şorban*”. Poate vă spune ceva numele ăsta. Cu el am 
rămas chiar prieten - în pofida marii diferenţe de vârstă care exista între noi - până s-a 
prăpădit, acum puţini ani. Trecuse de 90 de ani, şi-a recăpătat un fel de castel pe lângă 
Cluj, şi se retrăsese acolo cu a nu ştiu câta nevastă. Că a avut câteva... Aşa, deci la 
Bicaz am întâlnit un fost locotenent de miliţie, unul, Rusu, tare gras. Acolo Nică 
Ştefănescu era şef de şantier, Aurel Buteanu era contabil-şef, iar nea Iancu, fost poliţist, 
era „primul” din colonie. Nea Iancu era un om tare cumsecade, care la ora aceea se 
apropia poate de 60 de ani, înalt, bine făcut, cu o voce joasă, gravă, pe care foarte rar 
o ridica, dar doar dacă avea o dreptate flagrantă. Omul răspundea de curăţenia în întreg 
lagărul, de igienă, de punctualitatea servirii mesei, că tot deţinuţii găteau, deţinuţii 
serveau, deţinuţii curăţau... 

Aşa. Şi ce făceam eu ca prim adjunct? Suna clopotul la poartă, „primul” : „Du-te, 
Mizrahy, vezi ce vor! ”. Spunea caporalul sau sergentul de serviciu să vină patru oameni 
să descarce ceva, să aducă, să care. Mergeam, transmiteam mesajul. Eu nu dădeam 
dispoziţii. Şi mi-a spus „primul” : „Măi”, zice, „tu ai fost picioarele mele”. Ăsta a fost 
supremul compliment... Totuşi, eu aveam 26-27 de ani şi el cred că băga 60. Cred că 
era bine trecut de 50. Se mişca mai greu, parcă-l văd cu o căciulă mare albă în cap, 
roşu la faţă, culoare de om sănătos. 

Dar nu ştiu de ce, da’ fericirea asta nu a durat foarte multă vreme, că nu m-au lăsat 
nici acolo românii. 

Despre moartea lui Stalin vă amintiţi ceva ? 

Eu lucram la 5 martie, la moartea lui Stalin, de care am aflat în convoiul de înapoiere 
spre colonie. 

Care a fost reacţia ? 

Nimic, nu s-a simţit nimica. Să spun că ne-a dat un cartof în plus sau ceva, nu. 
Absolut nimic. Doar o veste c-a murit. Probabil că unul din colegi aflase de la vreun 
caporal, că totuşi nu erau toţi fiare. Că să vă spun o întâmplare extraordinară cu mine 
şi cu un ofiţer. Îmi face plăcere să vă istorisesc asta. Eram pe şantier, lucram la cota 
550. Asta era pe malul stâng al Bistriţei. Cred că v-am povestit care era norma noastră. 


Da, da, mi-aţi povestit. 
Ei, şi-ntr-o zi eram singur, şi un sublocotenent de Securitate se uită. „Bună ziua, 
maestre.” Aveam cam 27 de ani, n-aveam nici barbă albă, nici măcar păr cărunt şi după 


cu alte 12 luni. A executat pedeapsa în închisorile Bicaz şi Oneşti. A fost eliberat la 15 mai 
1954. Informaţii din fişele matricole penale din AANP. 

37. Raoul Şorban (1912-2006), critic de artă, pictor, scriitor. A fost arestat la 10 iulie 1952 şi internat 
administrativ pentru 36 de luni. A executat pedeapsa în închisorile Cluj-Tribunal, Bicaz şi Oneşti. 
A fost eliberat în 1955, dar nu deţinem informaţii despre data exactă ; http : //ro.wikipedia. 
org/wiki/Raoul_% C8 %98orban, accesat la 17 februarie 2011 ; fişele matricole penale din AANP. 

38. Iancu I. Gheorghiu, născut la 10/16 noiembrie 1904 în Codăeşti/Rădeşti, Vaslui. A fost arestat 
la 1 martie 1951 şi reţinut în închisorile Jilava şi Văcăreşti până la 12 august 1951. A fost 
rearestat la 13 octombrie 1951 şi internat administrativ pentru 24 de luni, pedeapsă majorată 
ulterior cu 24 de luni. A executat pedeapsa în închisorile Bicaz şi Oneşti. Nu deţinem informaţii 
despre data eliberării. Informaţii din fişele matricole penale din AANP. 

aproape doi ani de detenţie un ofiţer în uniformă să îmi spună: „Bună ziua, maestre”. 
Am rămas aşa surprins, n-am ştiut dacă să răspund sau să nu răspund, dacă-i bătaie de 
joc, dacă-i ironie. Omul avea un zâmbet deschis pe faţă. „Mă numesc Crişan Tălişman 
şi sunt absolvent de Conservator. V-am ascultat în ultimul concert la Iaşi, în martie '951. 
V-am admirat şi aplaudat. Sunt concentrat şi lucrez la grefă. Vă pot fi cu ceva de folos? ” 
Domne, parcă auzeam şi nu-mi venea să cred, adică era mai neverosimil decât în basme... 
„Vreau şi eu să ştiu ce-i cu mine.” „Eu v-am văzut dosarul şi aveţi o condamnare 
administrativă de 24 de luni.” Domnule, îmi venea să-l îmbrăţişez, să-l sărut. Eram 
deja în primăvară şi până-n 3 mai era te miri ce... o nimica. Omul ăsta îmi dădea o 
veste extraordinară. Şi sigur că n-am vorbit cu el în calitate de maestru, ci de deţinut. 
„Vă mulţumesc, domnule sublocotenent...” Mi-a urat sănătate. Adică el nu şi-a călcat 
instrucţiunile de serviciu, nu mi-a oferit să mă scape sau să mă oblojească. Probabil c-a 
avut voie să-mi spună că am o condamnare de 24 de luni. 

Acelaşi sublocotenent Tălişman m-a chemat la grefă imediat după 3 mai - nu pot să 
spun în ce dată, dar foarte curând după 3 mai -, m-a aşezat pe un scaun la el în birou 
şi a spus: „Domnul Mizrahy, îmi pare foarte rău să vă comunic, v-au sosit 36 de luni 
prelungire”. L-am simţit că e trist, nu juca teatru... Era obligat să-mi dea această ştire, 
că nu m-a chemat particular, m-a chemat prin caporalul de serviciu. Acuma aş continua 
cu acelaşi Tălişman, că nu s-a terminat. Şi fac iarăşi un mic arc peste timp. În seara de 
29 august 1953, într-o sâmbătă, eram bolnav. Purtam pe mine o febră mică, 37 şi ceva, 
da’ o febră care nu le dădea dreptul medicilor să mă scutească de şantier, că ei aveau 
voie de la 39 în sus. Erau doi medici cu care am devenit prieten imediat după ce am 
ajuns în lagăr. Cel mai în vârstă se numea Pompiliu Ioniţă”, originar din Arad, şi cel 
mai tânăr, mult mai tânăr, Costel Constantinescu. Ioniță nu mai ştiu dacă era administrativ 
sau nu, dar Costel era administrativ, că fusese la un party la Ambasada Turciei şi a fost 
luat cu tot lotul. Nu l-aţi apucat pe actorul Ovidiu Teodorescu“. Era un colos ca grăsime, 
actor comic cred că la Teatrul Naţional. Şi el a fost în lotul ăsta. Nu m-am întâlnit cu 
el, dar ştiam că-i la Oneşti sau aşa ceva. Şi cu el fusese şi Costel Constantinescu, care 
cred că era căsătorit cu o cântăreaţă de muzică uşoară, la care eu m-am dus după ce 
m-am eliberat, că m-a rugat el. Cred că Roxana Matei. 

Bun, deci eram în colonie, brigada mea era de noapte. Fără să capăt niciun fel de 
scutire, pe propria mea răspundere, în acea sâmbătă eu nu am ieşit la lucru. Ştiam că 
pot fi consecinţe foarte grave, începând cu carceră pe timp mai lung şi poate şi alte 
pedepse, dar n-am putut să mă duc. Am rămas în colonie şi pe la 10 seara probabil 
c-aveam şi o indigestie, ţin minte că eram la grupul sanitar. Grupul sanitar era cu patru 
sau şase cabine, înalte, closet turcesc, bineînţeles, şi tot cu gamela mergeai. Mă rog. Şi 


39. Pompiliu Ioniţă, născut la 6 ianuarie 1915 în Buzău. A fost arestat la 29 iunie 1949 şi 
condamnat la 2 ani de închisoare corecțională. A executat pedeapsa în închisorile Timişoara, 
Aiud şi Jilava. La expirarea pedepsei a fost internat administrativ pentru 24 de luni, pedeapsă 
majorată ulterior cu alte 12 luni. A executat pedeapsa în închisorile Bicaz şi Oneşti. A fost 
eliberat la 1 iulie 1954. A fost rearestat la 12 septembrie 1958 şi internat administrativ pentru 
36 de luni, pedeapsă majorată ulterior cu alte 36 de luni. A executat pedeapsa în închisorile 
Culmea şi Periprava. A fost eliberat la 6 martie 1964. Informaţii din fişele matricole penale 
din AANP. 

40. Vezi nota 27, p. 193. 

eu eram acolo când aud vocea unui caporal: „Mizrahy, eşti aici?”. „Da, domnule 
caporal.” „Te aştept.” Zic: „Gata”. De unde au aflat, cum a aflat el, că numărătoarea, 
apelul, se făcea o dată pe şantier? M-am gândit că a venit cineva de pe şantier şi i-a 
comunicat. Eram pregătit de orice. Mi-am terminat treaba, m-am spălat. „Tu eşti 
Mizrahy ? Vino cu mine!” M-a dus la infirmerie. Nu mi-a venit să cred. Eu aşteptam 
să mă ducă cel puţin la comandant, dacă nu la ofiţerul politic, Chişleagă, sau direct la 
carceră. Dar m-a dus la infirmerie. Trecuse bine de 10 seara. Luminile erau aprinse, la 
infirmerie ambii medici. „Bună seara, Dane. ” Şi în afară de medici, şezând pe marginea 
patului ăla de operaţie era sublocotenentul Crişan Tălişman. „Bună seara, maestre.” 

Tălişman îi frecventa pe medici, îşi găsea pretexte. Erau tare simpatici, mult mai 
mult decât simpatici aceşti doi medici. Săracii n-aveau medicamente, nu aveau nimic. 
Şi tartorul, şeful principal, era sergentul sanitar Lascu. El era în măsură să iscălească 
o scutire, da? medicii nu aveau dreptul. Şi el era tartorul care în caz de guturai sau tuse 
nu admitea scutirea. La un moment dat eu am suferit un accident. Împingând vagonetul, 
s-a rupt o scândură de sub mine şi mi-a căzut piciorul drept. Scândură-n faţă, scândură-n 
spate, s-a oprit piciorul între ele. Am avut un şoc atunci şi am mai făcut şi apă la 
genunchi. Era un medic acolo la infirmerie, Ivan“ se chema, un medic ardelean, şi el 
mi-a scos apa cu o seringă de cal din asta. Groaznic, groaznic, groaznic a fost, şi tot 
n-am fost scutit. Şchiopătam vai de capul meu, în special drumul până la şantier şi de 
la şantier... 

Ei, şi atunci, seara, Tălişman zice: „Ştiu că sunteţi suferind, că sunteţi extenuat, 
ştiu c-aveţi şi febră, şi cu domnii doctori vrem să vă ajutăm. Ne-am gândit să vă trimitem 
pentru o perioadă de recuperare la spitalul din Piatra Neamţ”. Eu am rămas absolut 
şocat. De unde până unde? Dar n-am stat pe gânduri: „Domnule sublocotenent, 
dragilor, mulţumesc din suflet, dar vă implor renunţaţi la acest lucru. Dacă vreţi şi puteţi 
să mă ajutaţi, ajutaţi-mă să trec la brigada CF - căi ferate”. Noi aveam acolo mici căi 
ferate, pe care duceam vagonetele, şi era o brigadă de întreţinere a acestor căi ferate, 
unde era cu totul altă muncă decât ce făceam eu, cei 3 metri cubi pe zi: săpat, încărcat, 
transportat, descărcat. Parcă unul, Stoian, era şeful brigăzii ăleia, CF. „Nu, nu, dum- 
neavoastră meritaţi mult mai mult.” Şi atunci Pompi Ioniță, medicul ăsta mai puţin 
tânăr: „Hai, măi, Dane, ce mai încoa-încoa, eşti liber”. „Poftim ?” „Da, măi, uite, s-a 
telefonat de la Ministerul de Interne, l-au cerut pe comandant şi eşti liber. În zori pleci 
acasă.” A fost cu lacrimi, cu ţipete... Se bucurau amândoi şi Tălişman: „N-am vrut să 
vă şochez, de-asta v-am spus cu spitalul... O să vă rog să veniţi la mine să vă fac 
formele”. Ceea ce am şi făcut, şi cu ocazia asta mi-a citit ce scria pe dosarul meu şi 
asta nu pot să uit. „Strânse legături cu diplomaţi ai Legaţiei Israelului - dovediţi spioni — 
cărora sus-numitul le furniza informaţii.” Asta scria pe dosarul meu. Şi mi-a confirmat 
şi el. „Tovarăşul ministru de Interne a dat telefon, a vorbit cu comandantul lagărului, 
locotenentul Dogaru.” 

Aurel Buteanu, mare intelectual, v-am spus, fost director al Teatrului Naţional din 
Cluj, mutat la Timişoara în timpul războiului cu teatru cu tot, care nu mai ştiu... ca 


41. Cornel Ivan, născut la 16 august 1905 în Brad, Hunedoara. A fost arestat la 16 august 1952 şi 
internat administrativ pentru 48 de luni. A executat pedeapsa în închisorile Bicaz şi Oneşti. 
A fost eliberat la 13 mai 1954. Informaţii din fişa matricolă penală din AANP. 

țărănist, ca liberal, era într-un lot din ăsta, tot nejudecat, a scris un scenariu cu circuit 
închis care se numea „Vocea ministrului”. Şi suna cam în felul următor: „Sună telefonul 
la Bicaz în poartă, după 10 seara. Ofiţerul de serviciu: «Da, da. Să trăiţi! Am înţeles! 
Da, imediat ! Tovarăşul comandant, tovarăşul comandant, tovarăşul ministru de Interne ! ». 
Şi fuge un curier... Tovarăşul comandant se culcase. Este adus în izmene, nu ştiu ce-o 
fi avut în picioare, cu mantaua peste şi cu chipiul pe cap: «Să trăiţi, mă recomand», 
sunt cutare, cutare... «Cum aţi spus, tovarăşul ministru? Cum aţi spus? Miz... Miz 
cum ? Băi, e aici unul Mizdrache mă? Da, tovarăşul, o să... O să... Imediat! Da, sigur, 
sigur, raportez. Rapo... Miz... Da, da, da. A avut şi accident? A, e bolnav. Da, am 
înţeles, imediat, da. Acasă, da, da.» Ăsta l-a trimes pe caporal să mă caute, s-a alarmat 
grefa”. În fine... 


Deci v-aţi eliberat în august '53. 
Da, asta era în seara de 29, şi în 30 august dimineaţa am plecat. 


Care credeţi că a fost motivul pentru care ministrul de Interne dă un telefon... 

E, dup-aia vă spun. Eu vă spun ce ştiam io, ce-am trăit io. Exact când se crăpa de 
ziuă, la cinci dimineaţa, a venit, m-a luat din baracă, eram cu lucrurile gata strânse. 
M-a dus în poartă unde m-aştepta comandantul unităţii. „Luaţi-l la magazie şi daţi-i 
haine noi!” Lângă mine mai era un „şuţ”, aşa i se spunea, un tânăr de drept comun, 
pe care-l elibera, în nişte zdrenţe, săracul de el. Îmi spune mie : „Vezi, dumneata mergi 
direct acasă. Ştii unde este Direcţia Securităţii Statului? Uite, că tovarăşul care te 
însoţeşte” - unul în haine bleumarin, nu ştiam cine e - „trebuie să ducă plicul ăsta cu 
dumneata cu tot la Direcţia Securităţii Statului. Dar să ştii că eşti liber, să nu faci vreo 
prostie pe drum. Uite, îţi dăm acum şi haine noi”. Nu ştiu de unde, dar deodată am 
început să simt că-i ceva. Şi zic: „Domnule comandant, dacă-i adevărat că sunt liber, 
să ştiţi că eu am acasă tot ce-mi trebuie. Daţi-i nenorocitului ăsta haine. Luaţi-l şi 
îmbrăcaţi-l! ”. „Nu, nu, dumneata capeţi! Nu, nu...” Mi-a dat o geacă de stofă, o 
pereche de pantaloni şi, când să plec, mă trezesc în poartă cu sergentul Lascu, cu o 
cutie de aspirine şi cu mâna direct pe ceafa mea. „Uite, dragă, ştiu că eşti suferind şi 
ai avut temperatură ieri, ţi-am adus nişte aspirine. Şi nu pleca prea supărat. Ştii că noi 
avem foarte multe pe cap şi dacă părem uneori mai aspri, să ştii că nu o facem din 
răutate.” Vă daţi seama ? 


Lascu şi mai cum îl chema ? 

Sunt mândru că mai ţin minte şi Lascu. Şi mă tot frământ cum îl mai chema pe un 
alt caporal, care într-o zi, când, tot aşa, mi-era mie tare greu pe şantier, zice: „Ce zici, 
mă, că ai fost tu, mă, pianist ai fost? Ia daţi-i, mă, barosul ăla, să văd io cum sparge 
stâncă un pianist. la vino, mă, şi dă aicea cu barosul ăsta! Pianist ai fost? Ha, ha!”. 
Era un caporal moldovan, 22 de ani dacă ar fi avut, negru aşa la faţă. „Pianist ai fost?” 
Ca şi cum a aflat că eram nu ştiu ce... 

Aşa, şi când să ies pe poartă, apare domnul comandant în persoană iarăşi, să se uite 
cum sunt îmbrăcat, şi cu o halcă de slănină, cu o jumătate dintr-o pâine de-aia, care nu 
mai ştiu dacă avea două sau patru kilograme, că erau pâini mari de tot, şi cu un ardei 
iute. Nu mai văzusem aşa ceva de ani de zile. Şi zice: „M-am gândit că dacă-i prea 
grasă slănina să ai ceva...”. Asta zice comandantul către mine. Ultima oară vorbisem 
cu el cu şase luni în urmă, când fusese tata în vizită şi m-a întrebat dacă a fost ofiţer tata. 

Am plecat, m-au dus cu o maşină până la gara din Piatra Neamţ, unde am aflat c-am 
pierdut trenul. Nu ştiu dacă-i adevărat sau nu, dar ulterior colegii, pe măsură ce se 
eliberau, mi-au spus că omul a avut arest de garnizoană, l-au pedepsit opt zile c-am 
pierdut eu trenul. Şi am rămas în gara Piatra Neamţ. Era şapte dimineaţa şi-am mai stat 
câteva ore până ce a venit un automotor. E, acolo, la Piatra Neamţ, stând pe bancă, 
făcusem un balot din lodenul cu care am fost arestat şi din nişte curele şi aveam lădiţa 
adusă de tata. Şi la plecare mi-a dat Aurel Buteanu, contabilul, carnetul de CEC pe care 
aveam vreo 25 de lei. Am iscălit de primire, erau drepturile mele. Şi spre disperarea 
caporalului care mă însoțea, pe la ora 9 jumătate i-am spus: „Vă rog frumos să aveţi 
grijă de lucruri, că mă duc să iau o bere”. Ăla a înnebunit. Eu nu ştiam ce ordine are 
el, dar îl simţeam că e la dispoziţia mea. Îmi vorbea cu „domnule”, îmi spunea 
„dumneata”, că nu-i venea să-mi spună „dumneavoastră”. Şi el: „Nu, dar n-am voie 
să... dar nu vă...”. „Dacă vreţi să veniţi cu toate bagajele astea înăuntru”, zic, „dar nu 
merită. lau o bere. Vreau să beau o bere”. După doi ani jumătate... era o zi de vară. A 
rămas pe scaun. 

M-am dus, mi-am luat berea, l-am simţit că-i fericit că m-am întors. A venit 
automotorul, dar foaia lui de drum era pentru personal clasa a II-a. Zic: „Nu-i nimic, 
domnule caporal, plătesc eu”. Că am avut cash suficient ca să plătesc diferenţa. Şi am 
ajuns în Bucureşti seara, după ora 10. Pe peronul Gării de Nord - tatăl meu. L-am lăsat 
pe caporal cu bagajele, am luat-o la fugă. El: „Domnul! ”. Îi zic: „Stai liniştit, e tata! ”. 
M-am dus, l-am îmbrăţişat pe tata, care era cu un cumnat al lui, şi-mi spune în două 
cuvinte : „Tovarăşul Gheorghiu-Dej a dat ordin să fii adus astăzi acasă”. Eee! Mă duc 
şi-i spun caporalului. „A spus tovarăşul Gheorghiu-Dej să mă duc acasă.” Se uita ăla 
la mine ca la... „Nu, domnule, noi mergem la Direcţia Generală a Securităţii.” M-am 
dus la tata. „Spune-i, te rog, tovarăşului Gheorghiu-Dej că ăsta nu vrea să mă lase acasă, 
mă duce la Direcţia Generală.” Tata mucalit: „Dacă tu-ţi închipui că mai pot vreodată 
să ajung la tovarăşul Gheorghiu-Dej...”. Zic: „Păi cum ?”. „Am să-ţi explic.” 

Şi-am plecat din Gara de Nord. Şi tot periplul care a urmat a pornit din vina mea. 
Atunci când comandantul de la Bicaz m-a întrebat dacă ştiu unde-i Direcţia Generală a 
Securităţii Statului, m-am dat foarte mare şi-am spus că ştiu, că am locuit acolo şase 
luni, crezând că e vorba de Ministerul de Interne. Dar dacă m-aş fi uitat pe plic, aş fi 
văzut că nu-i vorba de Ministerul de Interne. Dar am pornit cu alaiul şi cu tramvaiul, 
tata ducându-mi lădiţa, unchiul ducându-mi balotul din loden, caporalul ducându-mă pe 
mine şi i-am dus la Ministerul de Interne, pe strada Academiei, unde este şi astăzi 
intrarea principală în Ministerul de Interne. 

Şi parcă văd cum a ieşit un căpitan, care era ofiţerul de serviciu. Nu-i venea să 
creadă ce vede, nu ştia, să fie aspru, să fie moale, cum să fie? „Dar ce căutaţi aici?” 
„Uite, a spus tovarăşul Gheorghiu-Dej...” „Duceţi-vă, oameni buni...!” Vizavi era 
Direcţia Generală a Miliției. Nu ştiu dacă ne-am mai dus vizavi, dar ştiu că am ajuns 
în Bulevardul Magheru, cam unde-i astăzi sediul Partidului Naţional Liberal. Era acolo 
de serviciu un ofiţer de Securitate... să-i dea Dumnezeu sănătate ! Sper că mai trăieşte, 
un sublocotenent tânăr şi amabil, care într-o clipă a înţeles totul. „Vă rog, în primul 
rând, să luaţi loc. Am înţeles că soţia e acasă. Vreţi să-i daţi telefon ? ” Adică la nivelul 
ăsta a fost discuţia. „Părerea mea”, zice, „este să se ducă tata frumos acasă cu bagajele. 
Aici găseşte şi un taxi, iar dumneavoastră mergeţi aici. Uite, scrie clar: Strada Lutherană, 

numărul... Direcţia Penitenciarelor şi Lagărelor de muncă”. Blocul e şi astăzi, cu roşu, 
aproape de întretăierea cu General Berthelot când vii pe Lutherană... 

Şi m-am dus eu şi caporalul meu acolo şi imediat ne-a întâmpinat un căpitan care 
am înţeles că ştia ceva. Mi-a oferit o cameră cu paturi ca să mă aşez să mă odihnesc. 
„Până ce o să vie tovarăşul comandant.” I-am spus: „Nu-mi arde de odihnă, vreau să 
ajung acasă”. Şi cred că în mai puţin de cinci minute a sosit un domn în civil, cu haină 
bej cu guler răsfrânt. „Eu sunt colonelul Slobodă“?. V-am aşteptat în gară la trenul de 
ora 1, la prânz. De ce nu aţi venit atunci?” „N-am venit, am fost adus.” Şi de la ăla i 
s-a tras caporalului, că acest domn colonel Slobodă era directorul general al peniten- 
ciarelor şi lagărelor din România. A luat de la caporal plicul, l-a desfăcut, a mototolit 
hârtia şi a aruncat-o, de nu ştiu nici acum ce scria acolo. „Vreţi să facem acum acte de 
eliberare sau preferaţi să veniţi mâine-dimineaţă ? Să mergeţi acu’ acasă?” „Cred că 
nu trebuie să mă gândesc mult. Vreau acasă.” Caporalul era acolo şi stătea într-o poziţie 
de drepţi. Apoi a venit o Tatra superbă, neagră: „Poftiţi, domnul Mizrahy ! ”. Colonelul 
lângă mine. Caporalul a mai tras un salut şi am plecat. L-am revăzut a doua zi dimineaţă 
şi l-am invitat la o bodegă, după ce-am terminat cu ăştia. S-a despărţit de mine cu: „Să 
trăiţi ! ”. Şi am aflat dup-aia de la colegii mei că a ajuns la Bicaz şi a zis: „Mă, domnu’ 
ăsta de l-am dus acasă era om mare de tot, da' noi n-am ştiut aici”. 

Aşa. Şi mă duce colonelul acasă, era de mult trecut de ora unu noaptea. În faţa casei, 
părinţii, nevasta. Socrul meu, Ilie Sorescu, fusese eliberat în ziua aceea de la Canal şi 
sunt convins că nu era o coincidenţă. Şi a urmat aici o noapte de pomină. 


Dar cum s-a ajuns la Gheorghiu-Dej ? 

Pe profesoara mea de pian, Aurelia Cionca“, o cunoştea şi chiar o frecventa profesorul 
de latină Constantin Nedelcu, leat şi coleg de clasă cu Petru Groza. Profesorul Nedelcu 
aş spune că a înfiinţat cercetăşia în România. Era un mare intelectual, titrat, care ştia 
mult mai mult decât latina. Merită să mă opresc o clipă la biografia lui. În timpul 
primului război, în timpul refugiului din Moldova, în plin tifos exantematic, a luat o 
mână de copii, vreo 15, de vârste între 12 şi 16 ani, ceva în genul ăsta, la o tabără şi 
face şcoală cu ei. Face toate materiile cu ei de-aşa o manieră, încât, la sfârşitul războiului, 
prin examene, copiii au fost repartizaţi în clasele corespunzătoare. Ceva extraordinar ! 
Şi îmi amintesc că am devenit intim dup-aia cu el şi, în modestia lui, parcă cu cleştele 
scoteam cuvinte de la el. Era un mare credincios. Şi sar iar peste timp, dar nu se poate, 
iertaţi-mă, ăsta sunt eu... L-am cunoscut ulterior şi pe Petru Groza. Şi ştiind că prin 
Nedelcu am ajuns la el, îmi zice într-o conversaţie, ca şi cum era prieten cu mine: 
„Măi, am vrut să-l ajut pe omul ăsta, care are o pensie mizeră”. Avea 400-500 de lei, 
ceva îngrozitor... „Şi i-am spus să-mi facă un memoriu să i-l dau lui Chişinevschi“, în 


42. loan Slobodă, născut la 15 decembrie 1917 în Pădureni, Timiş. Locotenent-colonel, a ocupat 
mai multe funcţii în cadrul Direcţiei Lagăre şi Colonii de Muncă, dintre care menţionăm pe 
cele de locţiitor al directorului general (1952), şef al DLCM (1952-1955). Mihai Burcea et al., 
op. cit., pp. 413-416. 

43. Aurelia Cionca (1888-1962), pianistă şi profesoară de pian; http ://ro.wikipedia.org/wiki/ 
Aurelia_Cionca, accesat la 17 februarie 2011. 

44. Iosif Chişinevschi (Jakob Roitman, 1905-1963), născut la Chişinău, Basarabia. Membru 
al PCR din 1928. Din 1945 membru al CC al PCR, iar din 1948 al Biroului Politic. Prim- 
-vicepreşedinte al Consiliului de Miniştri (1954-1955). A fost exclus din conducerea partidului 

care să-mi scrie ce a fost el, ce-a făcut. Şi mi-a adus memoriul şi, sus de tot, pe prima 
pagină, ce crezi că mi-a pus? Un motto din Biblie. Crezi c-am mai putut eu să-i dau 
lui Chişinevschi memoriul ăsta? Ăsta-i Costică al meu.” Îmi spune mie Petru Groza. 

Dar să revin. Mama mea făcuse foarte multe memorii pe care le trimisese prin poştă, 
le depusese... Nimic, nimic, nimic. Doamna Cionca se oferă să ia un astfel de memoriu 
şi să i-l dea profesorului Nedelcu. Memoriul cu referinţe, cu iscălituri de la mari oameni 
de artă contemporani, muzicieni, începând cu George Georgescu, directorul Filarmonicii, 
şi Constantin Silvestru, directorul Operei, Valentin Gheorghiu, Mîndru Katz, colegii 
mei de generaţie, pianişti... referinţe mai mult decât frumoase despre mine. Şi profesorul 
Nedelcu, cu un tact extraordinar, găsind el o clipă, îi dă memoriul lui Petru Groza. Mă 
opresc aici. Ca să vă povestesc ce s-a întâmplat mai departe trebuie să vă spun cum a 
fost când l-am cunoscut pe Petru Groza şi de unde ştiu continuarea. Sâmbătă, 29 august, 
seara la ora 10, sună telefonul la noi acasă. Răspunde bunica mea, în vârstă de 88 de 
ani şi jumătate. „E cineva care o cere la telefon pe tovarăşa Henriette Mizrahy.” Bunica 
şi-a dat seama că este ceva oficial, că în viaţa ei n-a auzit cuvântul tovarăşe în legătură 
cu mama mea. „Cine o caută?” „Preşedinţia Consiliului de Miniştri.” „Sunt mama ei. 
Nu-i acasă, este la altă fiică a mea în vizită. Vă dau numărul de telefon.” Şi i-a dat 
numărul de telefon. Mama cu tata erau la sora ei mai mică, Ani Schönfeld, care locuia 
pe strada Crişana, lângă Piaţa Matache Măcelarul. O să vă spun de ce e important acest 
detaliu. Vocea feminină de la capătul firului mulţumeşte, închide telefonul şi sună la 
casa Schönfeld, unde o cere pe tovarăşa Henriette Mizrahy, care când aude cine este... 
rămâne fără cuvinte. „Dacă sunteţi dispusă la ora asta să veniţi la Preşedinţia Consiliului 
de Miniştri, vin să vă iau.” Mama are prezenţa de spirit să întrebe: „Poate să vină şi 
soţul meu ?”. „Bineînţeles. Vă rog să coborâţi.” 

În mai puţin de cinci minute, mi-au povestit părinţii, a apărut o superbă limuzină. 
Din Piaţa Victoriei până la Matache Măcelarul, mai ales pe vremea aia, nu făceai mai 
mult de 5 minute. Lângă şofer, o femeie pe care mama o recunoaşte. Mama în timpul 
războiului a activat la Crucea Roşie pentru evrei şi o recunoaşte pe o soră de-acolo. 
Zice: „Sora cutare? Nu mă recunoşti ? ”. Şi aia zice: „Ba da”. „Unde mă duci?” „O să 
vedeţi.” Nu era ţepoasă, dar nici amabilă nu era. Era corectă... Urcă părinţii în maşină, 
opresc în Piaţa Victoriei la Consiliul de Miniştri, fără nicio problemă, asta în faţă, îi 
bagă-n ascensor, urcă nu ştiu cât şi-i conduce. Se deschide o uşă şi-ntr-o sală enormă, 
la un birou în fundul sălii, Gheorghiu-Dej avându-l alături pe Iosif Chişinevschi. Când 
îi vede, tata face un nervous breakdown şi izbucneşte în hohote de plâns. Mama, mai 
puternică, îl ţine de braţ. Gheorghiu-Dej se scoală şi vine în întâmpinare, reproşându-i lui 
Chişinevschi : „Vezi, tovarăşul, ţi-am spus că nu-i bine la ora asta să-i chemăm pe oameni. 
Uită-te! ”. La care mama reuşeşte să spună: „Nu se pune problema de oră, este doar 
emoţia...”. Îi pofteşte pe fotolii în faţa biroului lui şi întoarce un memoriu cu poza mea. 

„Doamnă, acum un ceas am primit acest material.” În poză eram în frac, după primul 
meu concert de la Ateneu, aşezat în fotoliu lângă sora mea. Mama n-a găsit o poză 
numai cu mine şi a trimis poză cu ambii copii. Şi o întreabă: „Presupun că e fiica 
dumneavoastră”. „Da.” „Cum se poate, doamnă”, nu tovarăşă, „să aveţi aşa un fiu şi 
să lăsaţi ani de zile să zacă în închisoare fără să ştiu eu ?”. La care se pare că mama, 


la Plenara din 28 iunie - 3 iulie 1957 ; http : //ro.wikipedia.org/wiki/losif_Chişinevschi, accesat 
la 27 octombrie 2008. 

fantastic de calmă, şi-a desfăcut poşeta şi a scos aşa un teanc de numere de înregistrare, 
că le purta la ea. „Uitaţi-vă că am încercat să vă comunic despre fiul meu.” Se pare că 
a fost foarte demnă mama în seara aceea... Mă rog, după aceea şi-a revenit şi tata. 
„Bine, doamnă, dar la mine vin ţărani şi mă găsesc, cum n-aţi putut dumneavoastră să 
ajungeţi la mine?” Şi mama foarte calmă spune: „N-am fost lăsată. Singurul lucru pe 
care am avut voie să-l fac a fost să vă scriu şi să primesc numere de înregistrare”. Şi se 
întoarce Dej către Chişinevschi: „Vezi, tovarăşe Chişinevschi, că-i adevărat că până la 
Dumnezeu te mănâncă sfinţii ? ”. Domnule, astea sunt citate de părinţii mei, care n-au 
fost nici inventatori, nici mincinoşi, Dumnezeu să-i odihnească. Adică ceva incredibil ! 

Domnule, o să-mi spuneţi c-a jucat teatru omul ăsta, la 10 jumate seara, în 29 august. 
Dar dacă a fost aşa, bravo lui! Înseamnă că a fost un uriaş actor. Dar impresia părinţilor 
mei e că nu a jucat teatru. Şi a continuat discuţia. În memoriu scria că am avut şi un 
accident... Şi întreabă Dej: „Acuma unde este ?”. „E la Bicaz.” Chişinevschi nota tot. 
„Păi, să-l aducem acasă, doamnă.” Apoi către tata, ca să-l monteze puţin: „Ce lucraţi 
dumneavoastră ? ”. Tata era economist, doctor în ştiinţe economice, lucra la o revistă. 
Tata a spus: „Lucrez la Evidenţa contabilă”. Chişinevschi imediat a spus despre ce-i 
vorba. „Este singura revistă foarte importantă, că este cu noua contabilitate, şi oamenii 
ăştia sunt puţini acolo şi fac o treabă foarte utilă.” E adevărat că tata conferenţia prin 
diferite mari oraşe ale ţării, şi cum tata era şi expert contabil, se adunau contabilii, le 
explica. „Şi fiica unde lucrează ? ” „Lucrează la spitalul cutare.” „E mulţumită ? ” „Da.” 
„Şi soția lui am înţeles că e la Teatrul Tineretului. Dă-mi-l pe ministru, pe tovarăşul 
Drăghici+5.” Ăla era ministrul de Interne, da” nu era la birou. 

ÎL găseşte numai pe un tovarăş, Tănăsescu, ministru adjunct. la Gheorghiu-Dej 
telefonul şi : „Acuma iei legătura cu Unitatea Militară Bicaz unde se găseşte...” şi citind 
din memoriu... „Mizrahy Dan. Acuma să i se comunice că este liber şi să fie condus 
acasă de către un ofiţer neînarmat, îmbrăcat civil.” Ăsta a fost caporalul meu în haine 
bleumarin. „Dar să i se comuniceacuma că este liber. Mulţumesc.” Apoi către Chişinevschi : 
„Te rog, notează: Încă de mâine să fie adus la o comisie formată din cei mai buni 
medici, care să-i verifice minuţios sănătatea, din cap până-n picioare, şi să i se aplice 
orice tratament este nevoie. Să i se dea o vilă la Sinaia unde să locuiască cu soţia până 
ce uită”. Adică eu ar fi trebuit să stau şi azi acolo, că n-am uitat. „Şi să i se dea soţiei 
concediu pe toată perioada cât locuieşte el la Sinaia.” „Unde locuiţi acum?” „Pe 
Turbinei. Şi mai locuim şi cu alţii.” „Da? ” „Să i se elibereze imediat camera de studiu.” 
Acel „imediat” a fost... 14 luni. „La şcoală să fie reîncadrat cu data în care a fost luat.” 
Aşa a fost. Am nişte adeverinţe în care spune că n-am lipsit nicio zi de la şcoală... 
Continuitate fără excepţie ! „Se revocă HCM-ul cu care a fost dat afară, se reînscăunează 
în aceeaşi poziţie...” şi iscăleşte unul Ghişe“5, şeful cadrelor la Ministerul Culturii... 


45. Alexandru Drăghici (1913-1993), lider comunist, fost ministru de Interne, ministru al Securi- 
tăţii Statului, vicepreşedinte al Consiliului de Miniştri, deputat şi membru al prezidiului Marii 
Adunări Naţionale. În cadrul luptei pentru putere din interiorul Partidului Comunist, a fost 
înlăturat în aprilie 1968 din toate funcţiile de partid şi de stat. Florica Dobre (coord.), Membrii 
CC al PCR... p. 231. 

46. Posibil Dumitru Ghişe (Laurenţiu) (1930-1990). A ocupat mai multe funcţii la nivel înalt, în 
instituţii de cultură. A fost şi membru al CC al PCR (1974-1979, 1984-1989), Florica Dobre 
(coord.), Membrii CC al PCR..., pp. 295-296. 

în '953. „Să i se dea decoraţiile care i s-ar fi cuvenit în timpul ăsta.” Nu mi s-a cuvenit, 
nu mi s-a dat. „La casa din Sinaia să i se aducă un pian pe perioada cât stă acolo ca 
să-şi revină.” Domnule, dacă au minţit părinţii mei, mint şi eu. Eu nu cred c-au minţit. 
Dar pian nu mi s-a adus. Asta-i altceva... 

Sunam de la Sinaia la ăsta care era cu reabilitarea : „Alo, tovarăşu Ţugui, ce se aude 
cu pianul? ”. „Cum, nu l-aţi primit? Mi-au spus c-a plecat un autobuz cu acordeur cu 
tot. lar m-au minţit. Lăsaţi, vorbim mâine...” Eu îl sunam, că vorbeam pe gratis. 
Tovarăşul Pavel Ţugui“”, care văd că scrie acu’ cărţi... Mă rog, cu mine a fost foarte 
corect. lar bani... ştiţi cine mi-a dat primii bani, 5.000 de lei? Mama lui Vladimir 
Tismăneanu. 

Am fost chemat la CC, avea’ vilele pe [Strada] Washington. Acolo era şi Pavel Ţugui, 
acolo erau şi ambii părinţi ai lui Tismăneanu. Cum am venit, a doua sau a treia zi m-a 
chemat şi mi-a dat 5.000 de lei, domnule. Ulterior, când am venit de la Sinaia, m-au 
chemat la Minister, la nu ştiu ce secretar, şi mi-a dat încă 10.000. Eram în toamna anului 
1953, o maşinuţă costa 4.000-5.000. Pentru banii de la CC n-am iscălit nimic, iar pentru 
cei 10.000 era gata făcută o hârtie: „Am primit suma de 10.000 de lei reprezentând 
echivalentul drepturilor mele pe perioada în care am fost în imposibilitate să-mi ridic 
salariul”. 

Domnule Mizrahy, am şi eu o nelămurire... 

Multe trebuie să aveţi... 

Totuşi, ce credeţi că l-a determinat pe Gheorghiu-Dej să vă elibereze ? 

Ajung, ajung... M-am întrerupt cu Petru Groza. Pot să vă spun că-n noaptea-n care 
am fost adus acasă, la 7 dimineaţa a sunat telefonul. „Alo, tovarăşul Mizrahy ? Aici e 
Chişinevschi. Am vrut să ştiu dac-aţi ajuns cu bine.” „Da, tovarăşu'... am ajuns. 
Mulţumesc.” El probabil trebuia să raporteze lui şefu' că s-a îndeplinit. Vasăzică luni 
dimineaţă era asta, că duminică a fost voiajul meu. Şi să continui. Colonelul Slobodă 
m-a adus acasă noaptea şi mi-a spus: „Când aţi vrea să faceţi actele?”. Şi eu zic: 
„Domnule colonel, aş vrea să dau o declaraţie scrisă despre condiţiile din închisori”. 
Auziţi câtă inconştienţă la mine. „Ştiţi c-am stat doi ani şi jumătate.” „Ştiu, cum să nu 
ştiu...” Zic: „La 8 dimineaţa ar fi bine?”. S-a uitat ca la un nebun la mine. Niciun 
răspuns din partea lui... Era 1 noaptea, veneam din puşcărie, ştia numai în ziua aia prin 
câte am trecut şi ce s-a întâmplat. „Domnul Mizrahy, la 8 fără 10 sunt aici.” 

Dimineaţa la 7 vorbisem cu Chişinevschi, la 8 fără 10 „Tatra” şi colonel Slobodă mă 
aşteptau. Mă duce tot în Lutherană, îmi deschide o uşă la etaj şi, când intru... pardon 
de expresie, era să fac în pantaloni. La o masă uriaşă erau opt colonei de Securitate, 
cel puţin un general, toţi în uniforme. În Stânga era masa cu ei şi în dreapta o măsuţă 
cu două scaune. Mă pofteşte pe mine pe un scaun şi se-aşează el pe celălalt. Şi spune: 
„Tovarăşul Mizrahy vrea să dea o declaraţie, dar eu m-am gândit că-i mai bine să fiţi 
şi dumneavoastră de faţă şi să ne vorbească dânsul”. E scenariu de film, domnul Matei? 
Domne, aveţi latitudinea să mă credeţi sau să nu mă credeţi. Şi nu ştiu cine mi-a insuflat... 
astăzi spun inconştienţă, atunci spuneam curaj. Şi le-am vorbit. Am început cu cele 
14 luni de la Jilava, în care nu m-a întrebat cineva măcar o dată cum mă cheamă. 


47. Pavel Țugui, născut la 1 noiembrie 1921 în Vicovu de Jos, Suceava. Membru de partid din 
1945. A ocupat diverse funcţii în instituţii de cultură. Locţiitor al ministrului Culturii (1953-1955), 
Florica Dobre (coord.), Membrii CC al PCR..., pp. 295-296. 

Cât aţi vorbit cu ei ? 

Câteva ore... Domne, ajunsese să se scoale un colonel: „Raportez, mă numesc 
cutare. Nu mă ştiţi? Am fost acum trei săptămâni la Bicaz”. Zic: „Da, domnul colonel, 
v-am văzut”. „Şi de ce n-aţi venit să-mi raportați, că mie-mi arătau polonicul că stă în 
picioare în arpacaş. Şi m-a dus într-un dormitor unde toată lumea avea cearceafuri.” 
Zic: „Poate că era la sublocotenentul Chişleagă în casă, că eu n-am văzut cearceaf 
acolo”. „Şi de ce n-aţi ieşit să raportați ? ” Râdea şi Slobodă... Zic: „Pentru că nu eraţi 
Singur, eraţi însoţit de ofiţerul politic, sublocotenentul Chişleagă. Ştiam că dumneavoastră 
plecaţi şi el rămâne”. „Ha, ha, ha!” - coate ăştia între ei. Slobodă numai că nu mă 
aplauda. „Spuneţi-le ! Spuneţi-le! Cum, şi nici carte poştală? ” 

Domnule Matei, vă comunic sec, nu ştiu dacă e o coincidenţă sau nu, dar am aflat 
de la prietenii mei care s-au eliberat că în aceeaşi săptămână a venit o inspecţie la Bicaz, 
cu general de data asta. Li s-a dat cearceaf, carte poştală, vorbitor şi, în puţine săptămâni, 
în toamna lui '53, lagărul de la Bicaz s-a desfiinţat. Se poate verifica. Au fost o serie 
mutaţi la Oneşti, alţii eliberaţi. E adevărat, nu-i adevărat, mie n-au ce acţiuni să-mi 
crească sau să-mi scadă. Domne, am avut un curaj în dimineaţa aceea, probabil că 
simţeam că am spatele acoperit, că totuşi nu m-am aruncat în mare fără să ştiu să înot. 
Vasăzică cu un ceas înainte mă sunase ăsta, care era number two în România, să ştie 
dacă am ajuns cu bine. Şi le-am mai spus: „Să ştiţi că n-am fost eu singurul nevinovat 
în lagărul de la Bicaz. Pot să vă dau acum o listă de oameni la fel de nevinovaţi ca 
mine”. Mai era în sală un reprezentant al Comitetului Central, nu ştiu cum îl cheamă, 
da” ştiu unde locuia. Avea o cameră la sora lui Sergiu Comissiona“ în apartament, că 
era rechiziţionat. Unu” tinerel, mărunţel, cu părul blond-roşcat, foarte civilizat, şi el 
nota ce povesteam. Că după aceea, la Constanţa Crăciun“, unde am avut mult timp uşa 
deschisă, am simţit-o că ştie o serie din suferinţele mele. 

Dar apropo de Constanţa Crăciun. După 14 luni de zile, de tatonări, mi-a telefonat 
de la cabinetul ei într-o zi, m-a chemat la minister să-mi ofere cheia unui apartament de 
două camere într-un bloc al Ministerului Culturii. Au locuit acolo pe rând H. Nicolaide, 
Paul Constantinescu50, Maria Tănase, Temistocle Popa'?. Azi mai locuieşte acolo Dan 
lordăchescus?, da” ştiu că are dificultăţi, că, nu ştiu cum, era al Ministerului Culturii, 
da” între timp au venit proprietarii. Şi mi-a dat cheile apartamentului, am venit acasă şi 
l-am făcut fericit pe domnul Râşnoveanu, care stătea la noi în casă. Săracul nu avea 
nicio vină că fusese cazat în casa Mizrahy. Că după arestarea mea în casa asta, unde 
stăm noi astăzi de vorbă, a fost introdusă o familie de cinci persoane, un domn inginer 
agronom din Baia Mare, Râşnoveanu, cu soţia şi cei trei copii. Nişte oameni paşnici, 


48. Sergiu Comissiona (1928-2005), dirijor şi violonist israelian-american originar din România. 

49. Constanţa Crăciun (1914-2002). A ocupat mai multe funcţii la nivel înalt în instituţii politice 
şi de stat. Membru al CC al PMR/PCR (1945-1969, 1972-1974), ministru al Culturii (1953- 
-1957). Florica Dobre (coord.), Membrii CC al PCR..., pp. 183-184. 

50. Paul Constantinescu (1909-1963), compozitor român, membru corespondent al Academiei 
Române (din 1963). 

51. Maria Tănase (1913-1963), interpretă de muzică populară românească. 

52. Temistocle Popa, născut la 27 iunie 1921 la Galaţi. Compozitor, instrumentist şi actor de film ; 
http : //ro.wikipedia.org/wiki/Temistocle_Popa, accesat la 17 februarie 2011. 

53. Dan Iordăchescu, născut la 2 iunie 1930 în oraşul Vânju Mare, Mehedinţi. Bariton român; 
http : //ro.wikipedia.org/wiki/Dan_lord7%C4%83chescu, accesat la 17 februarie 2011. 

săracii, total nevinovaţi, mutat cu serviciul în Bucureşti. Şi-au pus, drăguții, aicea un 
fel de paravan şi locuiau de-o parte părinţii, de cealaltă parte copiii. Şi mi-amintesc că 
atunci când s-au mutat le-am plătit şi camionul. I-am dat cheile şi-au plecat fără regrete. 
Şi deci în noiembrie '54 mi-am recăpătat eu camera. 

Ei, şi acum, după paranteza asta, să vin la motivaţia lui Gheorghiu-Dej. Bineînţeles, 
cum m-am întors de la Sinaia, şcoală, chestii, au început invitaţii la concerte, şi prin 
doamna Cionca, pe care am vizitat-o în prima zi, am obţinut adresa domnului Nedelcu, 
pe care l-am invitat la noi acasă. Asta se-ntâmpla în toamna lui '53. Cât a mai trăit 
profesorul Nedelcu, încă 14 ani de zile, săptămânal venea la noi. În '53 eu nu aveam 
maşină, dar dup-aia am avut două roţi şi-l aduceam şi-l duceam, iar din '66 am avut 
Trabant şi-am apucat să-l mai aduc şi cu Trabantu?. Şi profesorul Nedelcu, la a patra 
sau la a cincea vizită, ne-a spus: „Ar vrea Petru Groza să te cunoască”. Şi m-a invitat, 
cu nevastă-mea cu tot, într-o zi în Dealul Mitropoliei, la Prezidiu (Preşedinţia Consiliului 
de Miniştri - n.n.). Ne-a fixat ziua, ora, şi atunci l-am cunoscut pe Petru Groza. 

Bineînţeles că primul lucru i-am mulţumit, că memoriul pe care i-l dăduse mama lui 
Nedelcu l-a găsit Gheorghiu-Dej pe masă. Şi zice: „Ai de ce să-mi mulţumeşti, pentru 
că nu a fost uşor. Şi să-ţi spun de ce nu a fost uşor. Eu, ca preşedinte, am dreptul să 
graţiez. Vrei să ştii cu ce mă ocup? Uite !”. A desfăcut partea de jos a biroului şi a 
scos un teanc de dosare, l-a pus pe birou: „Cu asta mă ocup. Uite, pe-ăştia eu îi graţiez. 
Dar ca să graţiez pe cineva trebuie să fie condamnat. Or, dumneata n-ai avut nicio 
condamnare. Şi atunci a trebuit să fac un lucru mult mai greu. L-am luat pe tovarăşul 
Drăghici şi i-am spus că mă interesez de dumneata, că lipseşti de-acasă de doi ani de 
zile şi că vreau să ştiu ce se întâmplă cu dumneata, de ce eşti plecat de-acasă. Şi Drăghici, 
foarte corect, mi-a spus c-o să se intereseze şi-o să-mi comunice. Şi-a mai trecut un 
timp” - asta se întâmpla, am înţeles eu, în primăvara lui '53 - „şi iar l-am văzut şi l-am 
întrebat dacă s-a interesat şi mi-a răspuns : «Tovarăşu' preşedinte, ăsta e un mare bandit 
şi locul lui este în închisoare». Şi am spus: «Dacă-i aşa un mare bandit, de ce nu e 
condamnat ?». «O să fie judecat şi o să fie condamnat la ani grei.» «Bine, când îl jude- 
caţi ?» Şi i-am dat un termen, pentru începutul lui iulie... Şi când s-a împlinit termenul 
l-am întrebat dacă te-a judecat. «Nu, încă nu...» Şi-a venit Festivalul Internaţional al 
Tineretului în România, în vara lui 19535, şi-au venit artişti străini, din RDG, din RPU, 
din Polonia, Bulgaria şi m-am nimerit lângă Chişinevschi. Şi atunci i-am spus: «Vezi, 
tovarăşul Chişinevschi, primim şi premiem toţi artiştii ăştia străini şi pe-ai noştri îi ţinem 
în închisoare». Şi-a sărit ăsta: «Ce vreţi să spuneţi, tovarăşul preşedinte ?». «Uite ce 
vreau să spun...» şi i-am dat memoriul. Şi i-am spus c-am vorbit cu Drăghici, care mi-a 
spus ce mare bandit eşti, că i-am dat termen, că nu te-a judecat, că n-ai nicio condamnare 
şi l-am rugat pe Chişinevschi să vadă care-i situaţia. Asta am făcut eu. Chişinevschi a 
citit şi s-a dus la Gheorghiu-Dej”. Ei, asta a fost... 

Petru Groza era un şuetist extraordinar. Când a auzit că nevastă-mea e originară din 
Sălişte, că tatăl ei era născut la Sălişte... ooo, ce poveşti a venit să ne spună. Cum în 
'913 s-au dus la o vedere şi trebuia să se logodească la Sălişte, şi-a fost un bal de-ăsta 
studenţesc, s-au îmbătat cu toţii şi-au spart oglinzile în sala de bal şi n-a mai vrut tatăl 
miresei s-o lase să se mărite cu el. Sau altă chestie absolut delicioasă... Domnule, vorbea 
atât de deschis: „Când m-au făcut pe mine mare” - că el a fost întâi prim-ministru — 


54. Vezi nota 45, p. 195. 

„m-au trimes la Moscova şi acolo m-a primit în audienţă Stalin. Şi m-a întrebat ce-ai 
vrea să vezi la Moscova... Şi ce credeţi că i-am spus? «Eu aş vrea să-l văd pe tatăl 
meu.» Şi Stalin s-a uitat la mine ca la un nebun. Aproape în panică, m-a întrebat: «Cum, 
tatăl dumitale, la Moscova ?». «Da, pe tatăl meu spiritual, pe Patriarhul vreau să-l văd. 
Pentru că tatăl meu a fost preot...» Şi Stalin a savurat gluma...”. Şi l-a pus în legătură 
cu Patriarhul... nu mai ştiu, era, mi se pare, Alexie 155. Şi zice: „Aşa m-am înţeles de 
bine cu Patriarhul, că l-am invitat să vină în România. Dar ştii de ce l-am invitat? Ca 
să-l duc la mormântul lui tata, să-i oficieze acolo o slujbă. Şi l-am dus... Şi ăsta oficia, 
şi eu în gândul meu spuneam: «Tată, tăticule, dacă ai şti pe cine ţi-am adus eu să-ţi 
facă slujbă la mormânt.»”. Mare mucalit. 

Altă chestie... Deşi nu ştiu, dragă, dacă merită povestite toate astea. Zicea Groza: 
„Am fost la înmormântarea lui Stalin şi se împlineau 50 de ani de la bacalaureatul meu. 
Eu am făcut bacalaureatul la Budapesta şi încercasem să intru în legătură cu colegii mei, 
să văd care mai trăiesc. Dintre ei, foarte puţini mai trăiau, dar din puţinii ăştia, majori- 
tatea era în închisoare. Şi cum să fac eu să-mi serbez bacalaureatul cu colegii? Şi la 
moartea lui Stalin m-am nimerit lângă Râkosis$. Şi cum stăteam noi aşa, la catafalc, 
unul lângă altul, i-am spus: «Vezi, tovarăşu', aşa o să ajungem şi noi, te miri când». 
Ăsta s-a scuturat: «Vai, tovarăşu” preşedinte...». «Da, dar atâta mi-aş mai fi dorit şi eu, 
ca înainte de moarte să-mi văd colegii care sunt astăzi în Ungaria.» «Vai, dar asta se 
poate, fără problemă.» Eram la catafalc şi ne şopteam unul altuia... «Daţi-mi lista...» 
Şi i-am dat ulterior lista”. Şi zice: „Îmi pare rău că n-am reuşit să-i văd mutra când a 
citit lista asta. Şi pe toţi mi i-a trimis... Mă binecuvântau şi-mi sărutau mâinile şi 
picioarele că nu visau să iasă din închisoare”. Şi cât a trăit Groza, în fiecare an la Deva 
îşi sărbătoarea cu cine mai rămânea dintre ei... El a mai trăit încă cinci ani după asta. 

Odată, tatăl meu a avusese o conferinţă în Deva şi la trenul de 11 noaptea pe care-l 
aştepta tata pe peron să-l aducă în Bucureşti s-a întâlnit cu Petru Groza, pe care io i-l 
prezentasem la o expoziţie despre „Traian Vuia”, în Parcul Carol, unde Groza ţinea 
discursul inaugural. Şi, la Deva, tata l-a salutat, şi Groza i-a spus: „E anul şi-mi aştept 
colegii care trebuie să vină cu trenul cu care pleci dumneata la Bucureşti”. 


Familia a avut de suferit după arestarea dumneavoastră ? 

Nu, n-au avut de suferit, că n-au avut ce să le ia şi nu li s-a luat. Casa surorii, cum 
v-am spus, fusese naţionalizată încă înainte de arestarea mea, iar după arestare singura 
schimbare a fost cu familia Râşnoveanu. Dar soţia mea de-atuncea, actrița Aurelia 
Sorescu, a avut de câteva ori, să spun, cuțitul în coastă, cerându-i-se să divorţeze. Ea, 
săraca, începând din '952 şi-a avut şi tatăl în închisoare. Tatăl ei era liberal din partea 
lui Gheorghe Brătianu. Dacă nu mă-nşel era chiar şef de plasă la Buşteni. Şi a fost în 


55. Aleksei I (1877-1970). Doctor în drept (1899) şi doctor în teologie (1904), patriarh al Mos- 
covei şi al întregii Rusii (1945-1970). A vizitat România în perioada 28 mai - 11 iunie 1947. 
Printre locaţiile vizitate a fost şi Băcia, satul natal al lui Petru Groza ; http : //www.ziarullumina. 
ro/articole ; 1503 ; 0 ; 33587 ; 0 ; Mai-iunie-1947-patriarhul- Alexei-al-Moscovei-in-Romania.html, 
accesat la 17 februarie 2011 ; Bolişaia Rossiiskaia Enţiklopedia, tom I, Moscova, Naucinoe 
izdetelistvo Bolişaia Rossiiskaia Enţiklopedia, 2005, pp. 468-469. 

56. Mâtyâs Râkosi (Mâtyâs Rosenfeld, 1892-1971), politician comunist ungar, Secretar General al 
Partidului Comunist Ungar (1945-1956), prim-ministru (1952-1953). http : //ro.wikipedia.org/ 
wiki/M%C3%Alty %C3%Als_R%C3%Alkosi, accesat la 17 februarie 2011. 

lotul din 15 august '952, când au fost arestaţi membrii de partid. Şi atuncea nevastă-mea 
era la ora aceea vedetă, că se făcuse filmul Mitrea Cocor, în timpul detenţiei mele, film 
regizat de Victor Iliu, un mare succes la vremea aceea. Dar ea a rezistat, drăguţa, a 
rezistat. A spus: „Da, o să mă gândesc”. În primul an mai era studentă când m-au luat 
pe mine, după aceea, în '52-'53, a fost repartizată, parcă, la Teatrul Tineretului. Deci 
era în pâine, nu era ostracizată. Tatăl meu lucra la Revista Evidenţa Contabilă, era 
redactor, a rămas acolo. Sora mea era deja medic obstetrician, lucra la Spitalul Canta- 
cuzino... Deci, practic, nu au avut probleme, în afară de mizeria asta cu casa. Că nu 
era puţin lucru să ai încă cinci oameni în casă, că era deja plin: părinţii mei, sora cu 
soţul ei, bunica maternă, nevasta mea... deci erau destui. 


Perioada de la eliberare până în '89 e plină de evenimente : Revoluţia din Ungaria, 
plecarea trupelor sovietice... Toate acestea v-au marcat în vreun fel ? 

Revoluţia din Ungaria, în '56, nu m-a marcat cu absolut nimic, decât că am citit de 
Iosif Dudaş c-a fost executat. La plecarea trupelor ruseşti, în '58, a fost anul ăla nenorocit 
când eu făcusem iar cerere de plecare şi am fost dat afară şi de la Liceul de Muzică, şi 
din viaţa solistică. Petru Groza nu mai trăia ca să pot să apelez la el. Gheorghiu-Dej 
trăia, dar vă mărturisesc că de ruşine n-am încercat să ajung la el. Ăştia îmi dăduseră 
totul şi eu ceream să plec... În septembrie '58 s-a dat iarăşi drumul şi toată familia 
ne-am făcut cerere, şi părinţii, şi sor-mea, şi cumnatu-miu. 


Care a fost relaţia dumneavoastră sau a comunităţii cu rabinul Moses Rosen“ ? 


Foarte bună. Ştiu de toate acuzele care i se aduc, c-a fost rabinul roşu, c-a fost... A 
fost un mare intelectual şi un mare evreu. A ajutat foarte mulţi oameni să plece. A adus 
Joint-ulS în România după nu ştiu câţi ani de zile, a intrat în grațiile lui Ceauşescu şi 
a obţinut de la americani clauza naţiunii celei mai favorizate... Pe chestia asta avea 
permanent o uşă deschisă. Nu am decât cuvinte de respect pentru el. A, da’ la un moment 
dat, prin anii '70, s-a supărat pe mine foarte tare. M-a reclamat cineva, un alt ovrei, 
că-ntr-o vineri seară am fumat... La Casa de Cultură fusese o masă, rabinul a plecat, 
şi noi eram câţiva, Mălineanu“”, Mişu Iancu, nevestele lor, şi fumam. Şi s-a găsit unul 
să se ducă să mă toarne la rabin... Şi m-a scos din protocol vreun an de zile. Dup-aia 
mi-a mijlocit secretarul general, răposatul Theodor BlumenfeldS, să intru la rabin şi să 
fac pace cu el. Mă chema în fiecare an de Purim. Sau îi scriam o bucată, sau cântam 
la pian când erau serbări de Purim, că se făceau piese de teatru, cântece. 


57. Moses Rosen (David Moshé Rozen, 1912-1994), rabinul-şef al cultului mozaic din România 
(1948-1994), preşedinte al Federaţiei Comunităţilor Evreieşti din România (1964-1994). 
Deputat în Marea Adunare Naţională (1957-1989), membru de onoare al Academiei Române 
(1992) ; http : //ro.wikipedia.org/wiki/Moses_Rosen, accesat la 18 mai 2012. 

58. American Jewish Joint Distribution Committee este o organizaţie umanitară evreiască având 
sediul central la New York, fondată în 1914 şi care activează în peste 70 de ţări ; http : //www. 
jdc.org/, accesat la 17 februarie 2011. 

59. Henry Mălineanu, născut la 25 martie 1920 în Bucureşti. Dirijor, compozitor, director muzi- 
cal şi dirijor la Teatrul de Revistă din Bucureşti (1950-1958); http ://www.romanianjewish. 
org/ro/realitatea_evreiasca_04_02.html, accesat la 17 februarie 2011. 

60. Theodor Blumenfeld (1915-2001). Inginer, om de ştiinţă, decan al Institutului Politehnic din 
Bucureşti, ministru adjunct al Transporturilor, preşedinte al Comunităţii Evreieşti din Bucureşti 
şi secretar general al Federaţiei Comunităţii Evreieşti din România ; http : //www.jewish-romania. 
ro/media/personalitati-6-4.pdf, accesat la 17 februarie 2011. 

Şi în anul în care nu m-a chemat am aflat că-i supărat pe mine şi m-am dus şi i-am 
spus: „N-are rost să vă cer iertare, dar vreau să-mi exprim regretul. Să ştiţi că eu, ca 
evreu, am păcate şi mai mari la viaţa mea: sunt căsătorit cu o creştină”. Sunt ceea ce 
se cheamă „ioret”, coborâtor din Israel. „Aliya” înseamnă urcare către Israel, şi a pleca 
din Israel, a abandona Israelul, a cobori, este „ioret”. Şi zic: „Sunt ioret. Treaba asta 
cu fumatul e un viciu personal şi nu vă promit că mă las”. I-a plăcut rabinului. „Vă rog 
să nu mai fumaţi acolo.” „Da, eminenţă, vă promit că n-am să mai fumez în [Strada] 
Popa Soare...” 

Dar a fost o mare personalitate, o uriaşă personalitate. Se purta în spiritul vremii, 
ca un dictator. Colaboratorii lui făceau sluj în faţa lui. Dar nu numai că n-a făcut rău, 
dar a făcut acel cămin-spital formidabil, care acum am înţeles că se duce de râpă, în 
Bucureştii Noi. Nu ştiu dacă aţi auzit de Căminul „Amalia şi [Şef Rabin] dr. Moses 
Rosen”. Un cămin pentru oamenii vârstnici care nu mai au familii, care nu mai au 
alternative. Şi spital cu medici de toate specialităţile aveau acolo, şi o îngrijire foarte, 
frumoasă. Au fost diverşi colegi. Mişu Iancu a murit acolo, ca să vă dau un exemplu 
elocvent. 


Care a fost relaţia dumneavoastră cu Securitatea după eliberare ? 

De două ori m-au necăjit. Adică unul m-a necăjit de două ori. Cred că în 1960-'61, 
eram la Şcoala Populară de Arte. A fost rău de tot. Vreau să vă spun că a încercat să 
mă racoleze. A venit unul cu mustață, parcă-l văd. Mergeam spre şcoală şi nu ştiu cum 
a intrat în vorbă cu mine. M-a întrebat dacă ştiu idiş. „Nu ştiu idiş.” Voia ceva informaţii 
despre Richard Stein®. E cel cu Sanie cu zurgălăi. Nu-l cunoşteam. „Dar am vrea să 
colaboraţi.” „Sub niciun motiv, vă rog să mă iertaţi. Nu, nu, nu.” „Ei, nu, vă mai 
gândiţi dumneavoastră...” A fost destul de scurt dialogul atunci. Dar un an mai târziu, 
în februarie 1962, am reuşit prin sindicat, cred, să capăt o cameră la o vilă din Predeal, 
că sufeream de astenie nervoasă, că pe mine m-a consumat enorm plecarea părinţilor şi 
surorilor. 


Când au plecat ? 
În 29 martie 1961 au plecat. Domne, dar mă întind şi eu la şuetă prea mult... 


Dar nu e o şuetă. E foarte interesant ce povestiţi dumneavoastră. 

În februarie 1962 eram la Predeal. Am plecat cu un prieten al meu, mult mai mare 
ca mine ca vârstă, era pensionar, Costel Teodoru. Şi uite că mi-amintesc exact şi cu ce 
bani. Îmi lăsase tatăl meu un carnet de CEC cu 2.000 de lei când a plecat. Asta a fost 
averea pe care mi-a încredinţat-o. Şi eu am pus la bătaie aceşti bani pentru o săptămână 
sau 10 zile la Predeal. Era vacanţă, că pe vremea aceea în învăţământul preuniversitar 
erau două semestre. Şi la vila în care stăteam, a treia sau a patra zi, nu mai ştiu când, 
când îmi dă portarul cheia şi zice: „V-a căutat cineva şi v-a rugat să vă duceţi până la 
Hotelul «Carmen»”. Mi-a dat şi un nume sau camera. Domnule, m-am dus şi l-am întâlnit 
pe ofiţerul ăsta. Era la masă, cu o hârtie albă în faţă, cu un toc. S-a sculat în picioare: 
„Bună ziua, tovarăşu'...”. Eu am înlemnit. Şi zice : „Ştiu că sunteţi aicea, că vă odihniţi, 
şi m-am gândit c-o să aveţi puţin timp şi pentru noi...”. Am avut noroc, domnule, că în 
clipa aceea am izbucnit în plâns. Eram bolnav, că nu întâmplător am plecat cu un prieten 
şi nu cu nevasta la Predeal... Şi cred că m-a ajutat Dumnezeu în clipa aceea, că am 


61. Richard Stein (1909-1992), compozitor de muzică uşoară. 

izbucnit într-aşa un plâns şi am spus: „Nu am loc de dumneavoastră, nu vă vreau, mai 
bine mor, nu mai mă interesează ! ”. „Nu-i nimic, lasă, o să vă odihniţi.” Domnule, m-a 
condus la uşă... (râde - n.n.) am plecat şi-am terminat cu acest individ. Parcă-l văd: 
înalt, cu o mustăcioară neagră, păr într-o parte. Şi ăsta a fost sfârşitul. 

Am mai avut un mare necaz cu ăştia de la Securitate şi în 1982. Noi fusesem în 
Israel în '69, '73, '76, *79 şi-n 1982 am făcut, tot aşa, în aprilie cerere pentru vacanţa 
mare. Nu mai trăia nici mama, mergeam la soră-mea şi aveam şapte veri primari. Şi ne 
vine răspuns la început de iunie: „Nu se aprobă cererea”. Imediat am depus memoriu 
şi la sfârşitul lui iunie sau poate începutul lui iulie a venit răspunsul: „Nu se aprobă 
revenirea”. Deci se respingea. Avusesem şi lovituri mai mari la viaţa mea aşa că... ne-am 
făcut vilegiatura, parcă, la Sinaia, ca în fiecare an. Costa 20 de lei o cameră pe noapte, 
domnule, şi ajunsesem la peste 4.000 salariu. Că în '86 am ieşit la pensie şi aveam 
4.000 şi nişte sute bune, că era şi vechimea, şi continuitatea în slujbă. Aşa că nu era o 
problemă vilegiatura. 

Ne-am întors din vilegiatură, am început şcoala... Eu am fost mulţi ani şeful catedrei 
Instrumentelor la Şcoala Populară de Arte şi coordonam multe clase de instrumente, 
fixam examenele de admitere, comisiile. Îmi amintesc de un răposat „Tovarăş” cu „T” 
mare, care în consiliul pedagogic a ridicat problema: „Nu-i suficientă competenţa 
profesională în şcoala noastră ca să fii şef de catedră. Ar trebui şi alte calităţi, pe care 
tovarăşul Mizrahy nu le are”. Adică nu eram membru de partid. Dar m-a ţinut 20 de ani 
şef de catedră. 

Bun, şi încep examenele, că în 15 septembrie începeau şi cursurile. Şi în 25 septembrie, 
că pe 24 septembrie e ziua nunţii noastre, pe la 9: „Alo, tovarăşul Mizrahy ? Numele 
meu e Gheorghiu. Colonelul Gheorghiu. În legătură cu cererea dumneavoastră de 
paşaport”. „Nu vă supăraţi, asta a fost în luna aprilie. Vroiam să plecăm în iulie şi 
august.” „Ştiu, ştiu, dar totuşi am fi vrut să lămurim, poate totuşi o să mai vreţi să 
plecaţi. Când aveţi timp să treceţi pe la noi.” „Unde?” „În Nicolae Iorga, la Paşa- 
poarte.” „Mâine-dimineaţă.” „A, da ? Aşa curând ? Bine, poftiți! La ce oră vă convine?” 
„9 jumate.” „La 9 jumătate vă aştept. Spuneţi la poartă, la ofiţerul de serviciu.” M-am 
dus cu nevastă-mea, am lăsat-o pe ea în curte. Era o zi frumoasă, de vară târzie, nu era 
nici măcar de toamnă. Am urcat. Tovarăşul Gheorghiu era violina a doua, cum spunem 
noi... Violina întâia s-a prezentat colonel Diaconu. El şedea la o masă şi tovarăşul 
Gheorghiu la maşina de scris. Domnule, m-a luat la o anchetă, că s-a făcut ora 12. I-am 
spus: „Nu vă supăraţi, măcar să-i spun soţiei mele că nu sunt arestat şi că sunt în 
viaţă...”. „Cum, e şi doamna jos ? Vai, poftiţi-o înăuntru! ” Şi primul lucru când a intrat 
nevastă-mea : „Bună ziua. Nici dumneavoastră nu ne iubiţi, şi ne bârfiţi şi ne...”. Dom- 
nule, ştia despre mine, totul ştia. Totul, totul, toată viaţa! Singura revelaţie care l-a 
enervat - că n-a ştiut de una din verişoarele mele, Tuţi, care adăuga din când în când 
în scrisorile lui sor-sa, multe sărutări. Fusese şi ea în ţară în '79. 

„Îmi pare rău că v-am lăsat să plecaţi în Italia...” Că eu fusesem într-un turneu 
profesional cu Filarmonica din laşi. Eu eram solistul şi ei m-acompaniau. „Îmi pare rău 
că v-am lăsat.” „Îmi pare rău că... vă pare rău.” Adică nu eram pierdut, dar nici bine 
nu mi-a venit. „De la «Europa Liberă» pe cine cunoaşteţi ? Pe cine aţi vizitat în Israel? 
Cine era cu neamţul care v-a vizitat şi a lăsat maşina alaltăieri la dumneavoastră ?” „Vă 
felicit, dar nu era neamţ, era olandez.” „Cum olandez?” „Da, era număr de maşină 
germană, dar el e olandez.” „Hopa, contraziceţi linia partidului! Aha, aha! Ei, nu, că 

chiar degeaba n-aţi stat în închisoare. Şi n-a fost chiar aşa greu cum spuneţi, cum vă 
lăudaţi.” „A fost foarte greu, domnule colonel. Acolo mi-am pierdut dinţii, m-am 
îmbolnăvit de reumatism, acolo am zăcut şi am făcut deprimare psihică pentru că am 
stat degeaba.” Ei, şi veni Revoluţia şi sunt invitat la o mare recepţie făcută de Ambasada 
Israelului la „Intercontinental”. Şi cine păzeşte jos la scară să ia invitaţiile în mână? 
Domnul colonel Diaconu. Zic: „Cum, nu mă recunoaşteţi? Aţi stat aşa de mult de 
vorbă cu mine, nu mai mă recunoaşteţi ? ”. „Ba da, ştiţi, cu rabi ăştia trebuie să avem 
grijă.” Stânjenit, stânjenit... 

Vroiam să îmi mai spuneţi cum a fost decembrie '89 pentru dumneavoastră. Eraţi în 
Bucureşti ? 

Acasă la mine. Şi, ca tot românul, aveam pusă în frigider o sticlă de şampanie. L-am 
chemat pe prietenul meu din copilărie, Poenaru Bordea, vecinul meu de vizavi, la 12, 
când s-a anunţat ce s-a anunţat: „Puchi, hai că deschidem şampania! ”. Şi-am deschis 
şampania. Nu am ieşit din casă. Aveam un televizoraş, am văzut mitingul până ce s-a 
întrerupt şi am zis că-i televiziunea de vină. N-am realizat nici pe departe ce se întâmplă. 
„Alo, alo.” Linişte. Zic: „Uite, mă, ăştia nu sunt în stare să transmită”. Şi-am plecat 
de-acasă în jur de 12 jumătate cu maşina cu destinaţia Strada Negustori, unde un mic 
magazinaş al comunităţii evreilor vindea o dată la câtva timp carne de vacă. Şi când am 
ajuns la intersecţia Bulevardul Republicii cu linia tramvaiului 5, nu ştiu cum se cheamă 
strada acum, deodată s-a auzit o explozie extraordinară, după aceea am aflat că era 
petarda. Dar până acolo s-a auzit, atât de puternic. Am fost, mi-am luat carnea şi, când 
m-am întors, m-am oprit şi l-am vizitat pe Valentin Lipatti? cu nevasta lui, care fusese 
nevasta mea, Aurelia Sorescu... Long story, dar am rămas foarte buni prieteni pân’ la 
sfârşit, Dumnezeu să-i odihnească pe-amândoi. Şi mi-a spus atunci Valentin: „Măi, nu 
ştiu ce se întâmplă, dar acuma a telefonat de la Geneva, un coleg sau un jurnalist să-l 
întrebe în calitatea lui de principal negociator la Geneva, la Helsinki, ce se întâmplă în 
România”. El era deja pensionat de la Externe şi nu era momentul să comenteze atunci 
la telefon. „Nu ştiu, domnule, ce se întâmplă. Sunt în casă, sunt suferind...” Suferea 
de scleroză în plăci. Dar ştiau şi ei că este ceva în oraş, că începuse să curgă lumea. Ei 
stăteau pe C.A. Rosetti colţ cu Sahia şi se scurgea lume deja din Piaţa Palatului pe strada 
Rosetti. Am plecat acasă, eram invitat seara la Valentin TeodorianS?, dar văzând ce agi- 
taţie e, am telefonat să întreb dacă astă-seară sau mâine-seară trebuie să venim la ei. 
Şi au spus: „Nu, nu, astăzi, veniţi astăzi”. Ca peste două ore să-mi dea telefon că are 
o migrenă teribilă şi că ne roagă să amânăm. El locuia exact vizavi de cinema Capitol, 
pe Bulevardul Elisabeta, unde în după-amiaza de 21 începuse să se simtă că nu chiar 
totul în regulă. Şi am stat acasă şi, sigur, cu radioul, cu televizorul am fost la curent şi 
cu sinuciderea lui Milea, şi după aceea cu starea de urgenţă, starea de necesitate. Şi 
după aceea ne-a telefonat o prietenă: „Deschideţi televizorul! ”. Era ăsta cu „fă-te că 
lucrezi”. 

Două-trei zile mai târziu am fost invitat la Uniunea Compozitorilor. N-aveam sediu, 
aşa că prima întrevedere, numai secţia de muzică uşoară, a fost la Teatrul Tănase. Eram 


62. Valentin Lipatti (1923-1998), ambasador la UNESCO (1965-1971), conducătorul delegaţiei 
române la Conferinţa pentru Securitate şi Cooperare în Europa, Helsinki şi Geneva (1972-1977) ; 
http : //romania-on-line.net/halloffame/LipattiValentin.htm, accesat la 17 februarie 2011. 

63. Valentin Teodorian (1928-1995). Tenor de notorietate internaţională. 

toţi acolo strânşi, inclusiv Gigi Grigoriu%, şi-mi amintesc de Johnny Răducanu, extra- 
ordinar, că zice: „Domnul Gigi, cântecul ăsta pe care l-ai scris mata... (Fredonează 
melodia, „Partidul, Ceauşescu, România” - n.n.) Domnule, ce găselniţă de melodie... 
Da’ cu textul nu prea mă-mpac. Nu-mi place textul”. Râsete generale... 

După '90 v-aţi înscris în Asociaţia Foştilor Deținuți Politici ? 

Sunt membru al Asociaţiei Foştilor Deținuți Politici şi, ca să fiu sincer, nu m-a 
deranjat să mă înscriu, dar m-am înscris fiind obligat, ca să capăt abonamente de tramvai 
şi de metrou, că se elibera” acolo. Adică era un fel de „nu dai, nu capeţi”, ceea ce nu 
era corect. Pentru că Parlamentul a votat pentru foştii deţinuţi politici, nu pentru membrii 
Asociaţiei. A fost un abuz, am fost conştient de el, dar n-am reclamat pentru că, încă 
o dată vă spun, probabil că m-aş fi înscris în orice caz. Nu mi-a plăcut că pe pereţi erau 
multe manifeste legionare, care nu-şi aveau locul acolo. Asociaţia Foştilor Deținuți n-a 
fost făcută pentru reabilitarea legionarilor, dar s-a insistat puţin prea mult pe chestia 
aia. N-am participat la nicio şedinţă şi n-am avut ocazia să-mi exprim păreri sau opinii. 
Sunt un cotizant, da” anul ăsta n-am apucat din cauza vremii de-afară. Nu prea am voie 
să ies pe frig, iar cu maşina nici pomeneală ! Sâmbăta şi duminica e închis la asociaţie, 
singurele zile când se poate circula cu maşina în Bucureşti, că pe [Strada] Mântuleasa 
n-am cum să ajung cu maşina. Şi am ajuns odată la 12 şi 5... era închis. Nu vă mai 
spun, că orice fel de sărbătoare, nu numai Sfântul Ion şi Bobotează, dar cum află de un 
sfânt, cum e închis acolo în ziua respectivă. Au nu ştiu câte sărbători de-astea... Dar 
şi ei sunt oameni necăjiţi, oameni vârstnici care stau acolo. 

V-aţi mai întâlnit cu foşti temniceri Sau foşti anchetatori ? 

Din păcate, nu. Sincer mi-aş fi dorit să mă reîntâlnesc cu anchetatorul. Dar v-am 
promis că vă mai povestesc de reîntâlnirea cu Apostol, de la Bicaz. Am două amintiri 
legate de el: Eram pe şantier la cota 550 şi el cu o serie de civili inspecta şantierul şi 
s-a oprit la mine. Eu lucram. Ştia cum mă cheamă şi zice: „E, Mizrahy, ce-o să faci 
mata când o să te eliberezi? ”. „Domnule sublocotenent, dacă vreodată se va întâmpla 
minunea asta, cred că primul lucru am să desfiinţez la mine acasă lumina electrică.” 
„Cum adică? De ce să o desfiinţezi?” „Ca să uit de chinurile prin care am trecut ca 
să ajut la instaurarea luminii electrice.” „O să te mai răzgândeşti..,” Şi-a plecat. 

Cinci ani mai târziu, într-o zi de august, la Eforie Nord, se deschisese ceea ce s-a 
numit mulţi ani restaurantul „La Neon”, era paralel cu faleza. Atunti s-a introdus prima 
oară lumină de neon şi aşa se chema. Pe terasă era un pian şi ştiu că m-am dus, l-am 
deschis şi m-am aşezat. Şi deodată mă trezesc lângă mine cu Manole Ştefănescu, şeful 
nostru de şantier de la Bicaz. Bucurie extraordinară, cu îmbrăţişări, cu nu ştiu ce. „Ce 
faci? Cum, eşti în Eforie? Diseară”, zice, „eu am o masă aici şi am câţiva invitaţi. 
Fă-mi bucuria, vino şi tu, te rog”. Îl reînscăunaseră director la un fel de Sovrom la 
Constanţa. Bun. Vin seara la restaurant, o masă tovărăşească de-asta, dar la mare 
eleganţă, cu şervete, cu faţă de masă, cu tacâmuri, cu doamne, cu domni. În capul mesei 
Nică Ştefănescu şi eu în celălalt cap al mesei. Şi când îl văd că face odată aşa : „Tovarăşe 
ospătar, îl cunoşti pe domnul ?”. Şi înainte să-l văd, ospătarul zice: „Da, e domnul 
Mizrahy”. Şi-l recunosc pe sublocotenentul Apostol... cu jachetă albă, şervetul de rigoare 


64. George Grigoriu (1927-1999). Compozitor român. http : //ro.wikipedia.org/wiki/George_ 
Grigoriu, accesat la 17 februarie 2011. 

pe mână. „Te rog frumos să ai grijă de domnul Mizrahy să aibă tot timpul paharul plin 
şi să fie rece.” „Da, sigur că da.” Întâi am fost crispat, dar după aceea m-am simţit din 
ce în ce mai bine şi cu multă bucurie i-am întins o hârtie de 10 lei la plecare, pe care 
a acceptat-o cu recunoştinţă. „Mulţumesc, să trăiţi! * Acum, domnule, c-o fi fost tot 
sublocotenent sau poate chiar avansat locotenent sau căpitan de Securitate şi acolo să fi 
fost locul lui de muncă, e foarte posibil. Că o fi fost dat afară din Securitate şi a revenit 
la profesia lui de bază, cea de chelner, şi asta e foarte posibil. N-am să ştiu niciodată... 
Nu m-am mai văzut din vara aceea nici cu Nică Ştefănescu, nici cu sublocotenentul 
Apostol, dar mi-a rămas această de neuitat amintire, evoluţia relaţiilor dintre sublocote- 
nentul Apostol şi mine. ` 

În încheiere, spuneți-mi, regretați anii de închisoare ? 

Cum să regret? Cum să regret anii de închisoare? Orele de închisoare, minutele de 
închisoare? Dar a fost ceva strivitor, în primul rând psihic, din clipa în care am intrat 
şi până în clipa în care am ieşit n-am avut niciun fel de certitudine, de speranță că voi 
mai ieşi vreodată. Dar peste tot am cunoscut oameni... 

Dar de două lucruri îmi pare rău : unul este paşaportul cu care am plecat din România 
în 29 martie 1941, cu ştampilă mare pe pagina întâia „Evreu”, cu litere mari de tot. 
Ăsta mi l-au confiscat în noaptea când au venit să mă aresteze, că ei au venit aici acasă 
şi-au făcut percheziţie totală. A rămas o echipă aici şi o maşină o” trimes-o după mine 
la Buşteni. Ei nu ştiau că-s la Buşteni, părinții le-au spus. Dar aici au răscolit absolut 
tot. Şi mai mi-au luat, că mai aveam de la Ambasadă, o scrisoare obținută prin doamna 
Uberal, Avriel. Eu când am plecat din Palestina aveam pe paşaportul românesc o viză 
de permanent resident, că era încă mandat britanic: with right of return to Palestine 
within six months. Şi mi-am prelungit viza aici, la Ambasada Britanică, pentru încă şase 
luni. Iar eu vroiam să plec, da’ ăştia nu-mi dădeau drumul. Şi aveam o adresă din partea 
Ambasadei, din partea doamnei Uberal, care spunea: „Calitatea dumneavoastră de 
rezident permanent palestinian este valabilă şi pentru statul Israel. De asemenea, de 
acest drept se bucură şi soţia dumneavoastră. Suntem dispuşi să vă eliberăm un «laissez- 
-passer» pentru dumneavoastră şi soţia, cu condiţia aprobării autorităţilor române”. Şi 
scrisoarea asta au confiscat-o, şi paşaportul cu copiile, că aveam şi fotocopii după el... 
Şi asta aş fi vrut să pun eu în cartea mea, că am pus fotografia foii de eliberare şi vroiam 
să pun şi paşaportul. Adică să arăt regimul de dreapta şi de stânga, care m-au „favorizat” 
în mod deosebit. 

Care au fost cei mai importanţi oameni care v-au făcut să rezistaţi în închisoare ? 

Păi, la Jilava, categoric Mociorniţă. La Bicaz au fost mai mulţi... Am spus de Aurel 
Buteanu, de Raoul Şorban, a mai fost un alt prieten al meu, actor al Operei, Harry 
HarweyS5, cu care am rămas prieten. A plecat, săracu”, şi el. La Ministerul de Interne 
n-am văzut pe nimeni... A fost odată la mine la şcoală ca să-mi strângă mână, că mă 
auzise la un concert, domnul Rosin, mult mai în vârstă decât mine, de care v-am spus 
că am stat cu el în celula cea mare, unde erau vreo şase inşi. El era un fel de procurist 


65. Herman Mundt (Harry Harwey), născut la 8 ianuarie 1913 în Sărăţel, Bistriţa-Năsăud. A fost 
arestat la 14 aprilie 1952 şi condamnat la 4 ani de temniţă grea. A executat pedeapsa în închi- 
sorile Jilava, Bicaz, Oneşti, Gherla şi Poarta Albă. A fost eliberat la 7 iulie 1955. Informaţii 
din fişa matricolă penală din AANP. 

al lui Auschnit. A plecat cu vasul „Transilvania” în '48, a coborât la Marsilia din vapor 
şi prin megafon comandantul, cu care se împrietenise pe drum, l-a rugat să revină pentru 
o clipă. L-au arestat şi era condamnat la 25 de ani. Venea de la Aiud pentru nu ştiu ce 
anchetă şi de la el am aflat multe despre condiţiile de închisoare, despre drepturi, când 
eram eu atât de disperat şi-mi doream să fiu condamnat ca să scap... E, a venit odată 
în curtea şcolii, parcă-l văd, mi-a dat mâna, mi-a spus ce fericit e că mi-am revenit, că 
fac carieră. Cu preotul Vasile Mare numai la telefon am mai vorbit şi mi-a spus cineva 
că nu mai este. A făcut un atac de cord. Era un băiat tânăr, vânjos, de 27-28 de ani. 
Când erau căutaţi preoţii greco-catolici, el a fugit şi s-a făcut dulgher pe un şantier, da’ 
l-au prins şi l-au dus la Interne. 


Eu vă mulțumesc frumos pentru interviu. 


Eu vă mulţumesc. Sunt lucruri care-i bine să rămână. Nu ştiu pe cine şi când va 
interesa, dar încă îmi doresc să vă cadă odată în mână cartea mea şi să aştept un telefon 
de la dumneavoastră să-mi spuneţi că v-a picat în mână şi aţi citit-o. 


Eugen Otparlic 


S-a născut la 19 septembrie 1924 în Huşi, judeţul Vaslui. Naţionalitatea : română. 
Religia : ortodoxă. Studii : Facultatea de Electrotehnică. Profesia : inginer. A fost arestat 
la 1 iulie 1948 şi condamnat la 12 ani muncă silnică, pedeapsă redusă ulterior la 8 ani 
muncă silnică. A executat pedeapsa în închisorile Galata, Suceava, Piteşti, Târgu Ocna, 
Jilava, Caransebeş, Aiud, Oradea şi Cluj. A fost eliberat la 28 iunie 1956. La data inter- 
viului locuia în Paris/Bucureşti. Interviuri realizate de Constantin Petre şi Alin Mureşan 
la 12 iunie şi 18 august 2007. Transcrierea şi tehnoredactarea interviurilor - Constantin 
Petre. Editarea - Alin Mureşan. Interviurile se află în AIO-IICCMER, având cotele 
168, 190. 


[Constantin Petre): Vă rog să-mi spuneţi câteva date despre dumneavoastră. 

Da. Am făcut Liceul „Cuza Vodă” din Huşi, un liceu foarte bun de cultură generală, 
deşi eu am făcut secţia matematică. Pentru asta am dat examen la Politehnică, dar între 
liceu şi Politehnică a fost refugiul, au venit ruşii în ţară. Familia n-a vrut să plece, aşa 
că am plecat în refugiu eu şi o soră de-a mamei, care avea rude la Buzău, la Pârscov!, 
mai bine zis. Acolo trebuia să dau bacalaureatu'. M-am dus în Buzău la un liceu 
necunoscut, „Petriceicu Hasdeu”, şi m-am înscris acolo, fără să am nicio carte la mine, 
nimic. Deci după şase luni de la terminarea liceului am dat bacalaureatul fără să fiu 
pregătit. L-am luat, bineînţeles, cu notă mică, media cinci şi nu ştiu cât ; eu, care eram 
foarte bun la matematică, da’ dacă nu mai lucrezi, se uită. După aceea am primit de la 
mama mea din Huşi un ordin de chemare în armată şi a trebuit să mă întorc acasă. Am 
părăsit refugiul şi m-am dus în armată, repartizat la „23 Cavalerie”. Colonelul, când a 
văzut că am diplomă de bacalaureat, secţia matematică, a spus: „Dumneata nu poţi să 
faci armata la noi. Vă trimitem la şcoala de ofiţeri”. 

M-a trimis la Şcoala de ofiţeri rezervă 2 Piteşti şi am făcut acolo vreo opt luni. Era 
şcoală de artilerie rezervă. Eram deja pregătiţi să plecăm pe front, fără a fi ajuns la 
gradul de ofiţer, da” a intervenit sfârşitul războiului. Şi ne-a întrebat colonelul, şeful 
şcolii: „Şcoala continuă. Cine vrea să rămână, ca să vă luaţi gradul de ofiţer, să ridice 
mâna în sus”. N-a ridicat nimeni. „Cine nu vrea să rămână să ridice mâna în sus.” Şi 
au ridicat toţi şi s-a desfiinţat şcoala. Aşa s-a terminat şcoala de ofiţeri. Bineînţeles că 
chiar cu gradul de 'sergent, cum am ieşit eu, acuma puteam să fi ajuns cel puţin căpitan, 
dar comuniştii mi-au anulat livretul militar şi m-au lăsat în drum. Deci eu, propriu-zis, 


1. Localitate în judeţul Buzău. 

şi acuma tot gradul de sergent-major îl am şi vreo 900 de lei pensie de veteran de război, 
pentru că, şi aici este un amănunt destul de interesant; a venit gloata ruşilor şi au trecut 
prin Piteşti. Murdari, cum îi ştie toată lumea. Unul din pavilioanele noastre de acolo 
era plin de nemți reţinuţi. Şi ruşii au aflat de această chestie şi au venit. Bineînţeles, 
ştiau că pot să capete câte ceva, să fure de la ei, şi aşa au şi făcut. I-au scos afară, au 
început să-i bată, le-au luat ceasurile, bocancii, s-au îmbrăcat toţi şi pe ei i-au lăsat în 
picioarele goale şi a doua zi au venit şi i-au luat de tot. 

Noi, elevii, şi cu căpitanul bateriei noastre (dar şi celelalte baterii, că erau patru 
baterii) am hotărât să-i dăm pe ruşi afară şi am scos mitralierele pe geamuri la saloane 
şi am început să-i somăm: „leşiţi afară! ”. În 10 minute s-a primit ordin strict de la 
minister : „Băgaţi armele înapoi şi lăsaţi-i pe ruşi să-i ia! ”. 

După aceea noi am plecat acasă şi din fericire s-a mai dat un examen la Politehnică, 
ultimul examen, l-am dat şi eu şi am intrat la Politehnică. Erau vreo 10 locuri. Şi deci 
n-am pierdut anv’ din cauza asta şi am făcut Politehnica. 


[C.P.]: Numele dumneavoastră are rezonanță ucraineană ? 

Nu prea, mai mult cehă. Bunicul nostru, Otparlik, cu k la urmă, spunea că este de 
origine germană, născut în Cehia, sau de origine cehă, născut în Germania, la graniţă. 
El era protestant. Pe noi, copiii, mama ne-a făcut ortodocşi. 


[C.P.]: Tatăl dumneavoastră era protestant ? Lutheran ? $ 

Nu era nici tata protestant, pentru că bunica era ortodoxă şi ea. Bunicul s-a căsătorit 
în România şi bunica, fiind ortodoxă, şi-a botezat copiii la ortodocşi. Doi fraţi au fost: 
unv’ a murit la 105 ani şi tata la 96 de ani. 

Da’ să revin la facultate. Eu în '48 am terminat Politehnica. La început de iunie eram 
cu proiectele de diplomă în mână. Eram foarte bun prieten cu Marius Rusu? şi sigur că 
într-o noapte ne-am trezit la Securitate. Nici n-am ştiut că şi el e arestat, nici el n-a ştiut 
Că şi eu sunt arestat. 

[C.P.]: Făceaţi parte dintr-un partid atunci ? 

Din Partidul Ţărănesc, da. 

[C.P.]: Când v-aţi înscris în partid ? 

Când au fost alegerile în '46. Eu, Marius şi încă vreo câţiva am fost trimişi prin sate 
să fim asistenţi la vot din partea PNŢ-ului. Bineînţeles că am constatat că votul a fost 
total falsificat, pentru faptu' că la sfârşit au venit nişte camarazi ruşi din Basarabia care 
ştiau şi româneşte şi când noi am vrut să numărăm voturile, ne-au luat cu pistoalele, 
TT-urile alea cu morişcă la mijloc, şi ne-au dat afară cu picioare în fund: „Plecaţi de 
aicea că dacă nu, vă împuşcăm ! Streleati ! 5”. Şi a trebuit să plecăm. Asta a fost asistenţa 


2. Marius Rusu (1924-2004). Născut în Bălţi, Basarabia. A fost arestat pentru activitate ţărănistă 
în preajma alegerilor din 1946. A fost rearestat la 9 iulie 1948 şi condamnat la 12 ani de 
muncă silnică, pedeapsă redusă ulterior la 10 ani de muncă silnică. A executat pedeapsa în 
închisorile Galata, Suceava, Aiud, Poarta Albă, Valea Neagră - Peninsula şi Râmnicu Sărat. 
A fost eliberat la 6 iulie 1958 cu domiciliu obligatoriu la Lăteşti, Bărăgan. Cicerone Ioniţoiu, 
Victimele terorii comuniste. Arestaţi, torturați, întemnițați, ucişi. Dicţionar R, Maşina de scris, 
Bucureşti, 2007, p. 265; fişa matricolă penală din AANP. 

3. Streleati (în limba rusă) = a împuşca. 

noastră la vot. Şi pentru asta au ieşit 100%, pentru că le-au dat foc lăzilor cu voturi, 
nici nu le-au numărat. 

Fratele meu‘, care era elev, făcuse şi el alt grupuscul d-esta, tot țărănist, oarecum 
sfătuit sau împins de mine. Şi după ce am intrat în puşcărie, mi-am dat seama că am 
greşit... 

[C.P.]: Nu v-a reproşa ? 

Nu, niciodată, nu. E foarte mândru c-a făcut şase ani. Eu aveam din timpul războiului 
un pistol Parabelum 9 lung, pe care îl ţineam în pod. Mi-l dăduse un ofiţer cadou. I-am 
scris acasă, nu mi-a răspuns, probabil că a murit în război. Şi am rămas cu pistolul ăla. 
Iar fratelui meu i-am spus, probabil: „Mă, io am un pistol în pod”. Şi el s-a mai lăudat... 
Avea 13-14 ani, 15 ani. Şi la anchetă l-o’ bătut până când s-o” dus cu el acasă şi o scos 
pistolul din pod. Pentru asta o luat şase ani propriu-zis, că nu făcuseră nici ei nimic. Şi 
în afară de asta, el şi cu încă trei colegi din celula alăturată au evadat de la Securitate, 
dacă se mai poate aşa ceva... Au făcut o gaură prin zid şi, încet-încet, când îi scotea 
afară, mai luau câte oleacă de tărâţă de-aia din cărămidă, şi într-o noapte au plecat toţi 
patru. Ei cunoşteau locul, că era pe lângă liceul unde fusese el. S-a dat alarmă în toată 
ţara şi, dintre ei, trei au fost prinşi după câteva zile şi i-a” luat din nou la bătaie. Şi unu’ 
singur a ajuns în Germania. Unu” singur. 

Tatăl meu a fost moşier lângă satul Dimitrie Cantemir” şi era un tip foarte comunicativ 
şi iubea ţăranii care lucrau la el pe moşie, aşa că avea vreo 20-30 de fini, cununaţi, 
botezați, nu-ş” ce. Fratele meu s-a dus şi a bătut noaptea, singur, la uşa unui fin pe care 
îl cunoştea şi el bineînţeles că l-a primit frumos, şi l-a culcat, l-a ascuns undeva după 
un pat sau după o sobă, nu ştiu, şi dimineaţa s-a dus la jandarmerie şi a anunţat, au 
venit jandarmii şi l-au luat. 

[C.P.]: Părinţii dumneavoastră fuseseră şi ei implicaţi în viaţa politică ? 

Tatăl meu fusese liberal, mai "nainte, acuma era bătrân. El fusese moşier, şi în '46 
sau '47, cam aşa ceva, a început să ni se ceară la facultate dovadă de origine socială 
sănătoasă, ca s-avem bursă. Şi pe tata îl pistona mereu cu ameninţarea cu puşcăria, că-i 
va lua moşia, că nu ştiu ce... Avea 100 de hectare de pădure şi vreo 10 hectare de pământ 
lângă Huşi, într-o comună care se numeşte CreţeştiS, de fapt, între patru comune. Era 
un loc mare de pădure de stat şi păduri private. Avea şi tata un lot aici, avea o poiană 
de 10 hectare, unde creştea vaci şi cai. 


[C.P.]: Şi de ce nu v-aţi făcut şi dumneavoastră liberal, ca tatăl dumneavoastră ? 


4. George Otparlic, născut la 1 mai 1933 în Huşi, Vaslui. A fost arestat la 6 mai 1950 şi con- 
damnat la 6 ani de închisoare corecțională. A executat pedeapsa în închisorile Galaţi, Târgşor, 
Gherla, Valea Neagră - Peninsula, Poarta Albă, Cavnic şi Baia Sprie. A fost eliberat la 3 mai 
1956. A reuşit să fugă în Austria în 1956 (potrivit altor surse, în 1957), iar în 1959 a plecat 
în Franţa, unde a lucrat ca tehnician la o televiziune. A fost urmărit chiar şi în Franţa. Cicerone 
Ioniţoiu, Victimele terorii comuniste... Dicţionar N-O, p. 244; ACNSAS, fond SIE, dosar 
nr. 32369, f. 8; Au ales Libertatea. Dicţionar. 2265 de fişe personale din evidenţa Securităţii 
(ediţie îngrijită de Veronica Nanu şi Dumitru Dobre), Pro Historia, Bucureşti, 2007, p. 567. 

5. Localitate în judeţul Vaslui. 

6. Localitate în judeţul Vaslui. 

În primul rând că bătrânul mi-a spus, 'ce: „Eugen, să nu faci politică în viaţa ta. 
Să-ţi vezi de carte, de treabă, pentru că politica este o mârşăvie”. Cred c-am spus 
esenţialul. Şi deci eram hotărât să nu fac politică. Da’ acolo, la Politehnică, cu studenţi, 
ne-am încrezut unv’ într-altu', ne-am împrietenit şi am zis: „Domne, trebuie să facem 
ceva. Trebuie să facem ceva !”. În afară de asta eu am vrut să plec în străinătate, în 
momentul când am văzut că se instaurează comunismul ăsta. M-am pregătit cu vreo 
câţiva băieţi, am vorbit cu un marinar din Huşi, care venise în concediu, să plecăm cu 
un vapor. Şi i-am spus lv’ tata, şi el zice: „Cred că e bine să plecaţi, să vă salvaţi, că 
comunismul o să dureze mult şi n-o să aveţi nicio şansă”. Totuşi, nu am crezut. M-am 
dus la fostul meu director de liceu, care era un tip foarte cult, era preot, profesor de 
religie, directorul liceului şi doctor în filosofia religiilor. Deci era un tip foarte evoluat. 
Şi el a spus: „Nu, să staţi în ţară, să muriţi pentru ţară! ”. Şi am plecat capu-n jos şi 
am spus: „Părinte director” - cum îi spuneam noi - „aşa vom face ! ”. Eram vreo patru 
sau cinci... 


[C.P.]: Ați regretat vreodată că n-aţi plecat, cum vă sfătuise tatăl dumneavoastră ? 


Am regretat. Pentru că suferinţa a fost peste măsură de grea, peste măsură de mare... 

Atunci ne-am întors la Politehnică şi dă-i cu politica. Bineînţeles că foarte vag, pentru 
că după '46 a fost o restricţie colosală, ne-a” urmărit tot timpul pas cu pas. Unu” dintre 
noi a fost împuşcat, nu ştiu dacă aţi auzit de asta... Sergiu Iacovlov” se numea. Dar cu 
toată teroarea care era, ne-am adunat vreo 3.000, cred că, de studenţi şi ne-am dus vreo 
80 de kilometri pe jos cu carul mortuar... 

[C.P.]: Cine l-a împuşcat ? 

Securitatea, ştiu eu cine? L-au găsit mort undeva. Şi bineînţeles că ne-au înconjurat 
ăştia cu poliţie, cu armată, cu nu ştiu ce, da? ne-au lăsat totuşi să facem această 
înmormântare. Decent a fost... Şi deci ne-am întors înapoi şi iar o trebuit să ne ascundem 
o perioadă. Să tăcem. Bineînţeles că din când în când ne adunam, însă pe ascuns, câte 
doi-trei. Mai mult de trei nu ne adunam... 

Apoi noi ne-am fofilat, ne-am despărţit de Şelucă Maneat, preşedintele de la Iaşi, 
şi ne-am împărţit în grupuscule şi ne-am luat denumirea de „3 + 1”. Rusu Marius a 
inventat-o. El a zis să ne separăm, să stăm de vorbă în trei şi unul dintre noi să facă 
legătura cu alţi trei şi tot aşa, ca să fim mai secretoşi, să salvăm pe câţi mai mulţi în 
cazul în care am fi arestaţi. N-a fost prea eficace, că la bătăile groaznice pe care le-am 
suferit la Iaşi la Securitate, ne-am cam scăpat... 


7. Sergiu lacovlov (1924-1948). Membru al TUNŢ, student la Facultatea de Medicină din Iaşi. 
A propus public adoptarea poziţiei de luptă armată. A fost urmărit şi împuşcat mortal la 
16 martie 1948 pentru activitatea sa anticomunistă. La înmormântarea lui au participat câteva 
mii de studenţi, unii dintre ei arestaţi ulterior pentru intimidare. Dan Lucinescu, Jertfa (Trans- 
figurări), Siaj, Bucureşti, 2008, pp. 16-22; Cicerone loniţoiu, Victimele terorii comuniste... 
Dicţionar H, 1, J, K, L, pp. 87-88. 

8. Probabil Ion Manea, născut la 12 februarie 1921 în Panciu, Vrancea. Preşedintele organizaţiei 
de tineret PNȚ Moldova. A fost arestat în mai 1947 şi condamnat la 2 ani de închisoare. A 
executat pedeapsa în închisorile Văcăreşti şi Aiud. A fost eliberat în iunie 1948. În 1952 a 
fost internat administrativ pentru 60 de luni la Capul Midia. Nu deţinem informaţii despre data 
eliberării. Cicerone Ioniţoiu, Victimele terorii comuniste... Dicţionar M, p. 48 ; fişa matricolă 
penală din AANP. 

[C.P.]: Cu cine aţi mai fost în lot ? 

Păi, am fost vreo patru ingineri: Rusu Marius, care era şefu', eu, să zicem adjunctul, 
şi a' fost încă doi ingineri, unu’ era agronom, se chema Stan Victor şi unu’ Frens Albert. 
Au mai fost vreo patru doctori, printre care Lulu Fluture” şi Bică Georgescu. Un alt 
doctor, George Idriceanu!!, un alt doctor, Macovei”... Ion, îmi face impresia, şi un 
plutonier-major de jandarmi, nu ştiu de unde a apărut ăsta în lot, că ne-am cunoscut la 
puşcărie între noi. Noi nu cunoşteam schema, am văzut-o la puşcărie, şi după un an de 
anchetă, după proces, când ne-au băgat la celulele colective. 

Marius Rusu era un tip foarte activ, foarte inteligent, bine reuşit în facultate, fiu de 
profesor de matematică, deci avea şi o minte matematică, foarte cultivat, pentru că mama 
lui o fost profesoară de limba română. Noi, inginerii, în general, nu prea suntem cultivați, 
ăsta e adevărul, doar ce iese din liceu, că în Politehnică ce cultură faci? Matematică, 
matematică, matematică, fizică, electrotehnică, electricitate generală, chimie... Deci 
cultura generală se opreşte la liceu în facultăţile ştiinţifice. 

[C.P.]: Până să vă aresteze aţi discutat despre o rezistenţă armată ? 

Nu, arme n-am avut. Am avut un singur elev care era puţin ţăcănit, se numea 
Gropineanu!?, care a adunat din timpul războiului vreo 20-30 de TT-uri de-alea ruseşti 
şi l-a găsit deci cu un arsenal întreg. Cu toate că l-au văzut că e puţin deranjat, i-au dat 
numai vreo patru ani. Gropineanu, care era mai mult simpatizant țărănist, printre altele, 
ne-a agravat oarecum pedeapsa, că în afară de arme, a găsit un tanc lăsat de un neamt, 
care a fost împuşcat de un rus. El era bricoler, îi plăcea să facă tot felul de lucruri, şi 
s-a dus, a băgat cheile în tanc, şi a venit cu tancul acasă. Acasă tat-so!% s-o crucit. Era 
jandarmul comunei... Şi din cauza asta l-au arestat şi pe tat-so. El cu tat-so toată noaptea 
au mutat o căpiţă de fân care era alături şi au pus-o pe tanc. Şi acolo a rămas tancul, 
sub căpiţă. Iar când au venit ăştia şi au percheziţionat şi au băgat săbiile prin căpiţă, au 


9. Leonard „Lulu” Fluture, student la Politehnica Iaşi. A fost arestat în 1949 şi condamnat la 
7 ani de închisoare. A executat pedeapsa în închisorile Suceava şi Gherla. Cicerone Ioniţoiu, 
Victimele terorii comuniste... Dicţionar F G, pp. 65-66. 

10. Vezi nota 26, p. 104. 

11. Gheorghe Idriceanu, născut la 21 octombrie 1925 în Huşi, Vaslui. A fost arestat la 4 iulie 
1948 şi condamnat la 6 ani de temniţă grea, pedeapsă redusă ulterior la 5 ani. A executat 
pedeapsa în închisorile Piteşti şi Valea Neagră - Peninsula. A fost eliberat la 17 septembrie 
1953. Informaţii din fişa matricolă penală din AANP. 

12. Probabil Dumitru „Puiu” Macovei, născut la 29 octombrie 1925 în laşi. A fost arestat la 4 iulie 
1948 şi condamnat la 6 ani de temniţă grea, pedeapsă redusă ulterior la 5 ani. A executat 
pedeapsa în închisorile Piteşti şi Valea Neagră - Peninsula. A fost eliberat la 17 septembrie 
1953. Informaţii din fişa matricolă penală din AANP. 

13. Gheorghe Gropineanu, născut la 7/9 noiembrie 1928 în Ştefan Vodă, Călăraşi. A fost arestat 
la 1 iulie 1948 şi condamnat la 10 ani de muncă silnică, pedeapsă redusă ulterior la 6 ani de 
muncă silnică. A executat pedeapsa în închisorile Târgşor, Valea Neagră - Peninsula, Aiud şi 
Nistru. A fost eliberat la 29 iulie 1954. A fost rearestat la 24 mai 1961 şi condamnat la 5 ani 
de închisoare corecțională. A executat pedeapsa în închisorile Constanţa, Jilava, Galaţi şi 
Ostrov. A fost eliberat la 2 august 1964. Informaţii din fişele matricole penale din AANP. 

14. Sava Gropineanu, plutonier-major de jandarmi deblocat, în 1950 era agricultor în Vetrişoaia, 
Vaslui. Cicerone Ioniţoiu, Victimele terorii comuniste... Dicţionar F-G, p. 291 ; I. Ciupea er al., 
op. cit., III, p. 516. 

dat de tabla aia a tancului. Au dat căpiţa jos şi au găsit tancul acolo. Asta era o copilărie, 
da’ a făcut şi Gheorghe Gropineanu vreo şase ani de zile pentru copilăria asta. 

Dar opoziţia noastră a fost în primul rând ideologică. Cred mult că noi ne gândeam 
că această epocă de asuprire, neagră, a istoriei poporului român va dura foarte mult. 
Şi, de exemplu, bătrânul meu tată, care fusese prefect liberal la Huşi, mi-a spus: „Să 
nu faci politică, băiatul meu, că politica este rea şi te va trânti. Iar ruşii nu pleacă din 
ţară nici după ce mori tu”. 


[C.P.]: Atunci dumneavoastră cum de aţi mai intrat în luptă din moment ce ştiaţi 
că va dura ? 
Ca să păstrăm tineretul, intelectualitatea, să se apropie de credinţa normală... 


[C.P.]: Nu vă gândeaţi că o să fie o represiune atât de aspră ? 

Dacă mă gândesc şi vreţi să vă răspund sincer, ne gândeam poate, de ce nu? În 
fond, aproape tot poporul român, pe vremea aceea, în '48, '49, '50, se gândea la un 
fenomen rapid, pentru că nimeni nu-şi putea închipui că englejii şi americanii ne-au 
vândut în acest hal, adică ne-au părăsit, au părăsit Europa de Est în întregime şi au 
salvat ce s-a putut sau cum s-a putut. lar pe noi ne-au vândut, dar ne-au vândut pentru 
că imbecilul de Churchill şi al doilea, Roosevelt, nu se gândeau decât la banii lor, la 
influenţa lor asupra continentului european. Şi ce-au spus ? „Pierdem Polonia, Ungaria, 
România, Bulgaria, Iugoslavia? Nu ne interesează.” Şi aşa ne-au lăsat. Dar nu ne-au 
lăsat propriu-zis inteligent sau conştient, ne-au lăsat din prostie. 


[C.P.]: Rusu ce soartă a avut ? 

Informaţia bună este că a plecat cu mult mai mult înaintea mea din ţară. A reuşit să 
fugă. Dacă eu am plecat în '78, el a plecat cam în '68, cam cu 10 ani înaintea mea. El, 
printre altele, cunoştea şi foarte bine limba germană, pentru că, născut în Bucovina, 
tatăl lui era profesor la un liceu în Cernăuţi. Şi s-a dus în Germania. În momentul când 
a ajuns în Germania, nemţii au văzut cum vorbeşte de bine şi literar, pentru că era un 
tip cultivat, deci cunoştea o limbă germană elevată, Hochdeursch. Şi au spus: „Domnule 
inginer, noi vă angajăm imediat, şi în afară de asta vă dăm naturalizare imediat”. Eu 
m-am dus în Franţa după 10 ani şi am obţinut dreptul la naturalizare la cinci ani după 
ce am ajuns. 


[C.P.]: El cum a ajuns în Germania ? 
A trecut graniţa. N-a vrut să-mi spună în detaliu. Era un tip foarte secretos, deşi 
eram foarte buni prieteni. 


[C.P.]: Asta după ce a trecut prin puşcărie ? 

După ce-a trecut prin puşcărie. Înainte era un tip volubil, numai în bancuri, numai 
în snoave... El a zis că ar fi trecut prin Iugoslavia, dar îmi face impresia că a trecut prin 
Ungaria. Şi a ajuns aici, a făcut naturalizarea imediat, i-a dat serviciu şi a lucrat în 
Germania până la vârsta de 65 de ani. 

El îşi cumpărase o casă în Trieste. Nu-i plăcea frigul german, iernile germane şi, 
mă rog, având o sumă de bani, în Italia erau casele mai ieftine, şi-a luat o casă pe malul 
Adriaticii, o climă drăguță, frumoasă, plăcută. Deci cu pensia din Germania trăia foarte 
bine în Italia. Eu m-am interesat, am scris la primăria din Trieste şi mi-a trimis adresa 
lui şi telefonul şi după aceea, în fiecare an, deci începând din '84 sau '85, când l-am 

găsit, venea la mine şi făcea o lună de zile de concediu. Şi după '89, când eu veneam 
şi făceam concedii în România, el avea cheile de la mine şi se ducea la mine. Şi îi 
dădeam telefon. Dar devenise un singuratic. Îl invitam : „Hai, Marius, să mergem la piaţă, 
să vezi şi tu o piaţă! ”. „Nu, dacă mă duc la piaţă, mă duc singur.” Nu-i plăcea să 
meargă cu nimeni. El a spus că a fost căsătorit, dar nu mai trăia cu nevastă-sa, nici n-a 
avut copii. Dar la Canal, de exemplu, el i-a salvat viaţa lu’ frate-mio ăsta care e la Paris. 


[C.P.]: El n-a mai venit în România ? 
N-a mai venit deloc, deloc. 


[C.P.]: Puteți să-mi descrieți momentul arestării dumneavoastră ? 

Eram trei studenţi de la Medicină şi eu: patru într-o cameră. Bătând în uşă, 
bineînţeles că ne-am speriat: „Cine-i acolo ?”. „Poliţia, bandiţilor, deschideţi ! ” Intrat 
în'untru, blocată uşa în spate, că erau vreo patru care au intrat: „Care eşti Otparlic?”. 
„Eu.” „la-ţi ceva pe tine şi hai, că mergi cu noi!” O scenă de groază, pur şi simplu. 
Eu am zis: „Stai, domne, da’ pentru ce mă arestaţi? Vreau şi io să văd o formă, un 
act, ceva...”. „Hai, banditule ! ” Şi au început cu dumnezeii şi nu ştiu ce... Am luat ceva 
pe mine, aveam şi un palton şi l-am tras şi pe ăla. 

[C.P.]: Ei erau în civil sau militar ? 

În civil erau, dar înarmaţi. Şi la Securitate tot în civil erau. S-au îmbrăcat militar 
în '49. M-au dus la Securitate, unde erau 10 sau 11 celule. În fiecare celulă era câte 
unv’. Am aflat după aceea, când ne-am întâlnit. 

[C.P.]: Ce sentiment aveaţi ? Vă era frică sau aşteptaţi să vedeţi ce se întâmplă ? 

La început nu ne era frică, că nu ne-am închipuit că se poate bate un om în halul 
acesta. În momentul când am luat primele contacte şi când am fost bătuţi, leşinaţi şi 
când ne aşteptam ca a doua zi să vie din nou să ne bată, şi chestia asta a durat vreo 
două-trei luni... ajunsesem nişte schelete. Şi întrebările ăstea : „Ce-aţi vrut, să dărâmaţi 
guvernu' ?”. „Nu, domne, noi suntem foştii ţărănişti.” Sau ştiu eu ce-am mai spus noi 
acolo, habar n-am, nu pot să-mi aduc aminte... Deci scopul lor era să mai prindă şi 
alţii. „Ce colegi mai ai? Ce colegi mai ai?” „Păi colegi am fost 100 în serie.” În fine, 
aşa, încet-încet, am observat că erau între noi unul sau doi agenţi de Securitate, care 
erau şi ei arestaţi. Asta am aflat tot aşa, la sfârşitul anchetei, după proces. 


[C.P.]: Ancheta cum a decurs ? 

Era o echipă de securişti improvizaţi, mai aveau şi grade de plutonieri, locotenenţi. 
Plutonierul care ne bătea crunt se numea Bursuc, dar cred că era un nume conspirativ. 
Mai era un maior care era evreu după mine, după noi toţi, care se chema Ciupagea!5. 
Şi ăsta era conspirativ, nu era numele adevărat. Deci ne-au anchetat timp de vreo două 
luni, cu nişte bătăi cumplite. Cred c-aţi mai auzit cum se bătea: legat de mâini şi de 
picioare, cu mâinile aici, picioarele legate jos şi aici se băga un par. Şi lua de parul 


15. Nicolae Ciupagea, comisar de Siguranţă, apoi ofiţer de Securitate, şeful comisiilor de anchetă 
la închisoarea Suceava. În 1950 era maior la Direcţia Penitenciarelor şi Lagărelor de Muncă. 
ACNSAS, fond Penal, dosar nr. 1114, vol. 3, f. 241 ; Doina Jela, op. cit., pp. 75-76; http:// 
paulgoma.free.fr/paulgoma_pdf/pdf/FRP_LISTA_SECURISTILOR_1949-1989.pdf, accesat 
la 4 august 2008. 

ăsta şi îl punea pe două birouri şi după aceea te bătea la tălpi până când leşinai. Când 
leşinai lua parul, te trântea jos şi te uda cu apă tot. Te mai trezeai, iar punea parul, 
şi-ţi mai trăgea o bătaie până leşinai a doua oară. lar după aceea te ducea şi te trântea 
în celulă. 


[C.P.]: Care era acuzaţia care vi se aducea ? 

Acuzaţia era că luptăm împotriva ruşilor, împotriva comuniştilor. Bon, ne-au anchetat 
şi, la un moment dat, într-o noapte, m-am trezit tot aşa, cu bătăi în uşă: „Ia-ţi boarfele”, 
cum spuneau ei, că asta era expresia lor de patru clase primare. „Ia-ţi boarfele şi ieşi 
afară ! ” Noaptea, seara, la 10, întuneric. Sigur că eram timorat, m-am gândit că n-am 
vrut să spun cutare şi dacă mă împuşcă? Am ieşit, afară aştepta o maşină de-asta 
rusească, un Gaz. M-au înghesuit între doi, cu armele în mână, mi-au pus cătuşe la 
mâini. Am mers toată noaptea aproape, nu ştiam unde. Am încercat de vreo două ori 
să-i întreb: „Unde mă duceţi, domne? Ce faceţi... ?”. „Taci, banditule! ” 

Când părea că se crapă de ziuă, cum se spune în Moldova, am văzut că se opresc. 
S-a deschis o poartă, au vorbit ceva împreună şi-au intrat într-o curte. Şi pe geamul 
maşinii ăştia care era destul de afumată şi murdară am văzut o clădire sumbră, neagră, 
urâtă. Am aflat intrând acolo că era închisoarea de la Suceava, zidită de împărăteasa 
Maria Tereza!$. Acolo m-au băgat într-o celulă. În fiecare zi venea câte unv’ arestat. 
Acuma io la o zi, două, m-am împrietenit cu gardienii, care erau nişte moldoveni de-ştia 
cuminţi. „Măi, băieţi, ce-aţi făcut?” „N-am făcut nimic, domne, suntem studenţi 
absolvenţi la Politehnică.” Zice: „A mai venit unu” ieri, a mai venit unu” alaltăieri”. 
Nu ştiam chestiile astea, că eram la secret şi nu ne-au scos la plimbare deloc. Deci s-a 
populat închisoarea. 


[Alin Mureşan): Care erau condițiile în închisoare la Suceava până la judecarea 
procesului ? Cum se purtau gardienii, directorul ? 

Extraordinar de prietenoşi. Erau cei vechi, toţi. Nu ştiau cum să se scuze pentru 
servicii, pentru masă: „Vă place masa, nu vă place?”. Nu ne întrebase nimeni până 
atunci. Ne dădeau şi oarecare suplimente la mâncare... Pentru că puşcăria era plină de 
hoţi. La parter, etajul unu erau numai hoţi, drept comun. Şi deci le rămânea mâncare, 
pentru că dreptul comun aveau pachete. Era mâncare cât puteai să mănânci. Deci acolo 
am avut o perioadă de vreo trei luni, patru luni, până prin martie, când s-a terminat 
ancheta celuilalt lot şi s-au lămurit ei cam ce era, că nu era nimic. Apoi ne-au adunat 
din cele 10 celule în care eram, ne-au pus în nişte camioane la grămadă şi ne-au dus la 
Iaşi din nou. Da’ atunci ne-au dus la Galata. Şi de acolo mai chema pe câte unu’ din 
noi să ne confruntăm cu ceilalţi pe care nu-i cunoşteam, de altfel, şi a mai durat ancheta 
încă vreo trei luni, da” perioadă în care noi n-am mai fost bătuţi în felul acesta. După 
care, terminându-se şi această anchetă, ne-a dus din nou într-o noapte la Suceava, unde 
ne-a înghesuit în camera 47, la etajul trei. Acolo erau priciuri, nişte paturi făcute din 
scânduri pe lângă perete, şi-n colţ, unde se dormea unu” lângă altul, ca lemnele. Şi acolo 


16. De fapt, închisoarea din Suceava a fost construită sub administraţia austro-ungară, însă 
abia în 1880. Astăzi, fosta închisoare este sediul Prefecturii Suceava. Andrei Muraru (coord.), 
op. cit., p. 477. 

a băgat şi acest lot al lui Bogdanovici!”, Cobâlaş!?, Străchinaru!%... Sunt mulţi, şi multe 
nume îmi scapă. 

E un episod interesant de la Suceava. Eu eram îndrăgostit de o fată. Tot colegă de 
Politehnică, la Chimie industrială. Şi într-o zi eu m-am urcat pe putina aia în care se fac 
necesităţile, pe tinetă. Şi era un geam sus, acolo, cu mare greutate m-am întins, am auzit 
nişte înjurături pe afară şi văd un şir de fete care se plimbau. Ştiam că fata aceasta, iubita 
mea, dispăruse de vreo lună de zile. Ea nu era ţărănistă, era bănuită c-ar fi fost legionară. 
Bănuită, că ea n-a fost niciodată legionară. Tatăl ei fusese legionar sau simpatizant, nu 
ştiu. Ea stătea la cămin la Politehnică şi aveam un fluier de recunoaştere ca să iasă la 
geam să vie jos, să ne plimbăm. Şi io fluier şi ea odată se uită încolo, încoace... Fluier 
din nou şi, când mi-a văzut capu” tuns chel, şi-a făcut cruce, că avusesem un păr frumos, 
mare... Şi ea îmi face un semn (arată cu degetul în sus - n.n.). „Domne”, zic, „ce semn, 
ce-o fi asta ?”. A făcut de vreo două ori. Ştiu eu? Dumnezeu sau soarta... 

Şi peste un sfert de oră aud de sus fluierul. Mi-a făcut semnul că stă deasupra mea. 
Eu eram la etajul trei, ea era la etajul patru. Bineînţeles, ne-am povestit seara, de la 
geam la geam, pe auzite. Că mai târziu ne înţelegeam în Morse, în tot felul, cu bilete 
trimise pe sfoară orizontal sau pe sfoară vertical... aceasta la Piteşti. 

Şi ne-am povestit diverse chestii. Vorbeam în fiecare seară câte o jumătate de oră, 
câte o oră... Ele erau mai multe, erau vreo trei în cameră. La ele se terminase ancheta, 
probabil, şi într-o seară eu îi spun: „Măi, Eugenia”, zic - o chema tot Eugenia, ca 
pe mine - „ce-ar fi să ne logodim ? ” Chestie de puşcărie. 'Ce: „A, bună idee”. „Foarte 
bine, hai! Uite, eu am o cruciuliţă la gât, am scăpat-o de la percheziţiile lu” ăştia.” Şi 
mi-a trimis cruciuliţa asta. 


17. Alexandru „Şura” Bogdanovici, născut la 8 iunie 1924 în Soroca, Basarabia. A fost arestat la 
20 mai 1948 şi condamnat la 18 ani de închisoare. A executat pedeapsa în închisorile Suceava 
şi Piteşti. Iniţiatorul „reeducării” fără violenţă de la Suceava din toamna anului 1948, a intrat 
în conflict cu Eugen "Ţurcanu, care avea să se răzbune pe el torturându-l până la moarte, la 
15 aprilie 1950. Alin Mureşan, op. cit., 2010, pp. 156-162; Dorin Dobrincu, op. cit., p. 124. 

18. Nicolae Cobâlaş, născut la 3 decembrie 1917 în Pelenia, Basarabia. Avocat, comandant 
legionar. A fost arestat la 5 iunie 1948 şi condamnat la muncă silnică pe viaţă, pedeapsă redusă 
ulterior la 25 de ani de muncă silnică. A executat pedeapsa în închisorile Suceava, Jilava, 
Aiud şi Văcăreşti. Deşi nu a fost închis la Piteşti, a fost implicat în procesul „Ţurcanu Eugen 
şi ceilalţi”, condamnat la moarte şi executat în Jilava la 17 decembrie 1954. Nu a fost implicat 
nici în „reeducarea” de la Suceava, intervievatul pomenindu-l probabil pentru că s-au întâlnit 
în închisoare şi fiindcă a fost implicat în lotul Ţurcanu. Informaţii din fişele matricole penale 
din AANP. 

19. Constantin „Ticuţă” Străchinaru, născut la 10 septembrie 1926 în Bohotin, Iaşi. A fost arestat 
la 20 mai 1948 şi condamnat la 10 ani de muncă silnică, pedeapsă redusă ulterior la 9 ani. 
A executat pedeapsa în închisorile Suceava, Piteşti, Târgu Ocna, Jilava, Caransebeş, Aiud, 
Tecuci şi Ploieşti. A fost eliberat la 17 mai 1957. A fost rearestat la 12 septembrie 1958 şi 
internat administrativ pentru 36 de luni, pedeapsă prelungită ulterior cu alte 36 de luni. A 
executat pedeapsa în închisorile Galaţi, Culmea şi Periprava. A fost eliberat la 30 decembrie 
1961. Informaţii din fişele matricole penale din AANP. 

20. Eugenia Elena Otparlic (născută Roşca). A fost arestată în 1948 şi condamnată la 8 ani 
de închisoare. „Constatându-se că în urma acestei condamnări nu s-a reeducat”, a fost eliberată 
cu domiciliu obligatoriu în Fundata. ACNSAS, fond SIE, dosar nr. 32369, passim. 

Cât timp ne-au ţinut pe noi în depozit, tot aşa separați pe celule, ancheta la Iaşi 
continua. Au mai adunat încă vreo 10 inşi, s-au făcut vreo 20 şi ceva, şi, la un moment 
dat, ne-au readus la Iaşi, dar de data aceasta într-un camion toţi şi atunci ne-am cunoscut 
între noi propriu-zis. Şi ne-au dus la laşi şi acolo au mai făcut o dată o anchetă mai 
mică, de control, pentru că deja se făcuse tot. De fapt, nu era nimic propriu-zis, n-am 
avut acuze. Au făcut ei un fel de instructaj terminal pentru această anchetă, pentru a o 
conclude, şi după aceea ne-au băgat înăuntru în camion, culcaţi pe jos, ca vitele, ca 
animalele. Şi ne-au dus la Suceava, unde ne-au băgat pe toţi într-o cameră... 

[C.P.]: Aşteptaţi procesul ? 

Da. Ne-au întors la Suceava pentru proces. Procesul s-a făcut ilegal, în incinta unei 
puşcării, într-o sală de mese, a gardienilor, iar curtea a fost Curtea Marţială a lui 
Antonescu, numa’ că-mi face impresia că mai erau civili... Deci cei care au condamnat 
comunişti acuma au condamnat pe anticomunişti... Bineînţeles, rechizitoriul la proces 
a fost foarte slab. De ce? Pentru că noi toţi am negat: „Nu e adevărat, nu e adevărat. 
Ne-au bătut, ne-au bătut, ne-au bătut”. Ştiam că nu ne mai poate întoarce înapoi. Ne 
învăţasem acuma cu gardienii de la Suceava, care erau nişte oameni foarte buni, 
moldoveni calzi, curaţi, frumoşi, ziceau „domnu””, nu „ho” şi înjurături. Ei nu ne-au 
înjurat niciodată... Şi deci ne-a dat condamnările. Eu şi cu Rusu Marius am luat 
condamnările maxime : 12 ani de muncă silnică. 

[C.P.]: De ce v-au condamnat mai mult pe dumneavoastră ? 

Păi, noi am fost cei mai activi. Şi pe ceilalţi mi se pare că unv’ 8 ani, restu’ 6 ani, 
vreo zece inşi cu 6 ani, 2 ani, 3 ani, 4 ani. De exemplu, a venit ajutorul acela american, 
când a fost foametea, prin '47. A venit depozitul acela de pe un vapor, l-au trimis cu 
camioanele şi l-am băgat în subsolul Politehnicii. Şi cineva ne-a anunţat : „Închideţi şi 
păziţi, pentru că a venit o echipă de vreo 20 de camioane ruseşti şi se pare că vor veni 
să vă ia alimentele.” Noi am întârziat un pic distribuirea şi ne-am trezit într-o noapte 
cu 10 camioane ruseşti şi ne-au luat 90% din tot ajutorul. Şi, bineînţeles, ne-au dat afară, 
tot aşa, cu picioare, cu arma, şi de aici am fost când ne-au legitimat, au venit cu poliţie 
românească... 


[C.P.]: Revenind la proces, cum aţi primit condamnările ? 

Ni s-au dat aceşti ani cadou, şi eu şi cu Marius ne-am sculat şi am spus: „Domnule 
preşedinte, noi cerem să ne daţi ultimul cuvânt”. Nu mai ştiu ce-a spus Marius, da’ tot 
ceva destul de ameninţător la adresa Curţii. Eu mi-aduc aminte perfect ce-am spus: 
„Onorată Curte, aţi făcut un proces-fantomă, aţi nenorocit nişte tineri degeaba, viitorul 
ţării. Noi suntem intelectuali, puteam să facem ceva mai bun pentru ţară decât ce faceţi 
dumneavoastră cu noi acuma, pe nedrept, ca să vă salvaţi pielea. Dar mâine ne vom 
întâlni undeva într-o puşcărie şi vă vom scuipa. N-o să vă fie bine”. Şi ne-am întâlnit... 
Sigur că noi ne-am purtat civilizat cu ei. De fapt, şi ei s-au purtat civilizat, numai că 
ne-au dat condamnări enorme. Şi cu asta am închis. „Lăsaţi, lăsaţi, terminaţi ! ”, nu ştiu 
ce... Deci aşa s-a terminat procesul. De acolo ne-a băgat într-o singură cameră, foarte 
mare, în care am găsit înc-un grup de legionari. Eram vreo 40. 

Camera avea aşa-numitele priciuri, din lemn. Pe vremea aceea erau cu un singur 
etaj, după aceea, la Jilava, de exemplu, am stat cu trei etaje şi p-o parte ne-a băgat pe 
noi ţărăniştii şi cealantă parte, vizavi, erau legionarii. 

[C.P.]: Liberali erau ? 

Nu. Liberalii încă nu fuseseră arestaţi, cred că, la ora aia. Şi acolo am asistat la 
naşterea „reeducării”. Acolo o fost nucleul: era Bogdanovici, Mărtinuş?, Țurcanu, 
Pătrăşcanu?, Bârjoveanu?* şi mulţi alţii. 

[C.P.]: Deci i-ați cunoscut bine. 

Da, i-am cunoscut bine şi, bineînţeles, ne-au invitat să ne înscriem la „reeducare”. 
Şi noi am spus: „Păi, voi sunteţi nebuni? Voi credeţi că comuniştii or să vă creadă pe 
voi, legionari înveteraţi, înrăiţi, că v-aţi făcut comunişti, pentru faptul că vă plângeţi 
acuma şi vreţi să fiţi liberi ?”. Şi bineînţeles că nu ne-au ascultat. Au mers înainte, 
cântau în fiecare seară câte un cântec legionar... 

Bogdanovici recita în fiecare seară câte o poezie de-a lui Radu Gyr. Avea dicţie, îi 
plăcea să se audă vorbind şi mai ales că spunea: „Poezia «Noaptea unui deţinut», de 
Alexandru Bogdanovici”. Da’ noi eram oleacă... nu chiar proşti, aveam oleacă de cultură. 


[C.P.]: Ştiaţi că e a lui Radu Gyr... 

Da. Ştiam. lar Marius Rusu, care era foarte glumeţ, a doua seară, a treia seară când 
mai spunea o poezie: „Voi recita poezia” nu ştiu care, că nu le mai ţin minte... Şi 
Marius de colo, 'ce: „Tot de Alexandru Bogdanovici...” (râde - n.n.). Şi toată lumea 
râdea. „Lasă, lasă, c-o să vedeţi voi când o să ajungeţi în mâna noastră.” Nu ne-am dat 
seama ce-o să se întâmple. 

[A.M.]: Le recita la modul serios ? 

Da. El era legionar. Mă rog, Radu Gyr, după mine, este un poet. Că a făcut greşeala 
să fie legionar nu contează. Nu ştiu dacă aţi citit poezii de-ale lui, da” are poezii reuşite, 
poezii bune. 


[A.M.]: Inspecţii n-au fost ? 


21. Alexandru Mărtinuş, născut la 31 ianuarie 1921 în Paşcani, laşi. A fost arestat la 15 mai 
1948 şi condamnat la 15 ani de închisoare. A executat pedeapsa în închisorile Suceava, Piteşti, 
Gherla şi Jilava. Unul dintre primii adepţi ai „reeducării”, informator şi unul dintre liderii 
comitetelor de agresori. A murit în condiţii neelucidate la 3 august 1954. Alin Mureşan, op. cit., 
2010, pp. 201-202 ; Dorin Dobrincu, op. cit., p. 172; fişele matricole penale din AANP. 

22. Eugen Ţurcanu, născut la 8 iulie 1925 în Dârmoxa, Suceava. A fost arestat la 25 iunie 
1948 şi condamnat la 7 ani de închisoare corecțională. A executat pedeapsa în închisorile 
Suceava, Jilava, Piteşti şi Gherla. S-a apropiat de acţiunea de „reeducare” de la Suceava abia 
în al doilea val al adeziunilor, însă odată ce a făcut-o, s-a confundat cu ea. A devenit principalul 
pion al acţiunii violente declanşate la Piteşti, fiind direct responsabil pentru moartea mai 
multor deţinuţi. Implicat în procesul care îi poartă numele, a fost condamnat la moarte şi 
executat în Jilava la 17 decembrie 1954. Alin Mureşan, op. cit. , 2010, pp. 247-256 ; CPADCR, 
Raport final..., p. 599, n. 145. 

23. Confuzie a intervievatului. Pafnutie „Nuti” Pătrăşcanu nu a fost închis la Suceava. Cei 
doi s-au cunoscut probabil fie la Jilava, fie la Târgu Ocna. 

24. Dumitru Bârjoveanu, născut la 26 octombrie 1926 în Porceşti (azi Moldoveni), Neamţ. A fost 
arestat ca student în anul II la Facultatea de Drept şi condamnat la 7 ani de închisoare corec- 
ţională. A executat pedeapsa în închisorile Piteşti, Văcăreşti, Târgu Ocna, Caransebeş, Jilava 
şi Gherla. A fost eliberat la 25 mai 1955. După eliberare a lucrat o vreme în construcţii, iar mai 
târziu s-a preoţit. ACNSAS, fond Informativ, dosar nr. 201866, f. 5; idem, dosar nr. 121317, 
ff. 6-7, 10; fişa matricolă penală din AANP. 

Am avut pe parcursul celor opt ani în care am fost în puşcărie, da' cum veneau, aşa 
treceau, fără niciun rezultat. Dimpotrivă, dacă spuneai ceva mai mult, după ce pleca 
inspectorul, te mai băga’ la „neagra”. 

[A.M.]: N-aţi observat niciodată ca vreunul dintre cei care veneau în vizită să stea 
de vorbă mai mult cu anumiţi deţinuţi ? 

Nu, stăteau numai în uşă şi spuneau: „E cineva care are de plâns ?”. „Da, domnule 
inspector, avem mâncare foarte proastă, uitaţi-vă la noi, în ce hal arătăm.” „Bine, bine, 
o să dea mâncare mai bună.” De altfel, cu o zi sau două înainte de venirea inspectorului 
ni se dădea o gamelă de fasole ca să fim mai mulţumiţi. 


[A.M.]: Care era atmosfera dintre deţinuţi la Suceava ? 

În prima perioadă, fiind singur în celulă, nu ne vedeam niciodată, nu ne-a scos 
niciodată la plimbare, nu ne-a dus niciodată la baie timp de şase luni. Bun, că n-aveau 
voie să ne scoată grămadă... A doua perioadă am stat cu acest lot legionar, care era 
vândut, cum spuneam noi, şi le spuneam tot timpul: „Vă vindeţi conştiinţa, vă vindeţi 
sufletul, dar tot în puşcărie veţi muri”. Fiecare le spunea câte o mică insultă, aşa, câte 
o mică snoavă. „Credeţi că comuniştii vă vor crede că v-aţi făcut din verzi roşii? N-o 
să creadă nimeni.” 


[A.M.]: Cum acţiona, practic, Bogdanovici şi cei din jurul lui ? 
Atunci prin bunătate, la Suceava. Cântau, discutau între ei şi noi făceam glume la 
adresa lor. 


[A.M.]: Discutau între ei ? 

Între ei. Şoşoteau în colţul lor. Noi eram în alt colţ şi noi discutam între noi, noi 
discutam liber, glume, chestii, cum ai fost bătut, ce ai spus... Ei tot timpul făceau 
politică. Ei credeau că or să-i înşele pe comunişti. 

Într-o seară cântau un cântec şi făcea şi Bogdanovici o poezie. Mai recita şi Mărtinuş, 
care era şi ăla o figură sinistră, Bârjoveanu, altă figură sinistră. Erau mulţi, dar nu mai 
tin minte. Livinschi?$ mai era, mi se pare că şi Puşcaşu?€... 

[A.M.]: Bogdanovici şi ceilalți au lipsit vreodată din cameră sau stăteau permanent 
acolo ? 

Stăteau permanent. N-au ieşit. 


[A.M.]: Care credeţi că era motivul comportării lor ? Erau oportunişti, erau naivi, 
au fost păcăli ți ? 


25. Mihai Livinschi, născut la 26 iunie 1926 în Bucium, laşi. A fost arestat la 21 mai 1948 ca 
student în anul I la Facultatea de Drept din Iaşi şi condamnat la 7 ani de închisoare corecțională. 
A executat pedeapsa în închisorile Suceava, Piteşti, Gherla, Văcăreşti şi Jilava. A avut un rol 
de conducere în acţiunea violentă din Gherla. A fost condamnat la moarte în procesul „Ţurcanu 
Eugen şi ceilalţi” şi executat în Jilava la 17 decembrie 1954. Alin Mureşan, op. cit., 2010, 
pp. 196-198; fişele matricole penale din AANP. 

26. Vasile Puşcaşu, născut la 12 septembrie 1923 în Băceşti, Iaşi. A fost arestat la 1 aprilie 1949 
şi condamnat la 2 ani de închisoare corecțională. A executat pedeapsa în închisorile Suceava, 
Jilava, Piteşti şi Gherla. A fost unul dintre principalii colaboratori ai lui Eugen Ţurcanu. La 
Gherla a fost unul dintre liderii acţiunii şi probabil cel mai violent dintre agresori. A fost 
eliberat la 25 august 1951. A fost rearestat probabil pe 9 octombrie 1952 şi condamnat la moarte 
în procesul „Ţurcanu Eugen şi ceilalţi”. A fost executat separat de restul lotului, la 22 iunie 
1955. Alin Mureşan, op. cit., 2010, pp. 230-233 ; fişele matricole penale din AANP. 

Nu, naivi nici într-un caz. Oportunişti. Adică din ce-am prins noi cu urechea : „Dacă 
suntem deştepţi şi ştim să acţionăm, n-o să facem toată pedeapsa. Scăpăm de puşcărie”. 


[A.M.]: Țurcanu cum se comporta ? 

Avea o figură de nebun. Vorbea singur, cânta un cântec... Era un om fricos, timid. 

[A.M.]: Timid ? 

Da. Adică timid... ştiţi dumneavoastră, răutatea timidului. Era rău, foarte rău. Tip 
de criminal, dar de multe ori am observat că-i pare rău de ce face. 

[A.M.]: Cum v-aţi dat seama că îi părea rău ? 

Stătea de multe ori singur, cu faţa la perete, şi nu vorbea cu nimeni. Ceilalţi făceau 
bancuri pe seama lui. „Hai, vino să stai cu noi aicea!” „Lăsaţi-mă singur, lăsaţi-mă 
Singur ! ” Părea că are o suferinţă în el, o durere pentru faptul că era cu ei, pentru că 
se aliase acuma la această mişcare. El făcea un pic de opinie aparte. Însă, după câte am 
auzit povestindu-se, a fost un bun bătăuş la Piteşti. 

[A.M.]: S-a schimbat mult după aceea, da. 

Da. De exemplu, preotul Calciu”. Era un tip bun Calciu, un tip blând. A fost obligat, 
adică, v-am spus şi dumneavoastră... Din discuţii cu colegii care au trecut prin acest 
iad, poţi să înţelegi mai mult decât cei care n-au vorbit cu aceşti oameni. Cu Calciu am 
vorbit după aceea... „Măi, Jenică, am făcut-o de nevoie. Am fost laş, am vrut să scap, 
iubesc viaţa.” Şi mulţi mi-au spus aşa din echipele care au fost acolo. Şi Justin Pavenz8, 
care era elev pe vremea aceea, da’ după aceea s-a preoţit ş-ăsta. Tot aşa, a fost bătut, 
a mai bătut şi el pe câte unu’... s-a fofilat. Da, mulţi s-au putut fofila, pentru că nu-i 
urau aşa de tare legionarii pe ăştia din cauză că erau elevi şi n-avuseseră activitate prea 
însemnată. Ziceau: „N-am făcut nimic, domne, doar am zis «Trăiască Regele ! »”. 


[A.M.]: Cine părea liderul mişcării la Suceava ? 


27. Pr. Gheorghe Calciu-Dumitreasa (1925-2006). A fost arestat la 22 mai 1948 şi condamnat la 
8 ani de temniţă grea. A executat pedeapsa în închisorile Piteşti, Gherla, Jilava şi Aiud. După 
ce a fost crunt torturat, a acceptat să colaboreze cu echipele de agresori din Gherla, rolul său 
fiind de a strânge informaţii de la victime. În 1957 a fost implicat în procesul „Negulescu 
Valeriu şi alţii”, moment în care şi-a revenit şi a acuzat autorităţile comuniste de înscenarea 
întregii acţiuni. A primit o nouă condamnare de 15 ani, care s-a contopit cu prima. A fost 
eliberat la 18 mai 1963, cu domiciliu obligatoriu la Viişoara, Teleorman. După eliberare a 
absolvit Facultăţile de Filologie şi Teologie Ortodoxă. A predat la Seminarul Ortodox din 
Bucureşti, iar în 1978 s-a împotrivit public regimului şi demolării bisericilor din Bucureşti. 
A fost'rearestat la 10 martie 1979 şi condamnat la 10 ani, sub pretextul participării la înfiinţarea 
Sindicatului Liber al Oamenilor Muncii din România (SLOMR). A executat pedeapsa la 
Bucureşti şi Aiud şi s-a încercat fără succes exterminarea lui. A fost eliberat la 21 august 1984 
în urma presiunilor externe, iar la scurtă vreme după aceasta a plecat în SUA. Alin Mureşan, 
op. cit., 2010, pp. 170-174; ACNSAS, fond Informativ, dosar nr. 155109, vol. 1-24 passim. 

28. Justin Ştefan Paven, născut la 1 iunie 1925 în Bucureşti. A fost arestat la 21 aprilie 1949 şi 
condamnat la 3 ani de închisoare corecțională. A executat pedeapsa în închisorile Piteşti şi 
Târgu Ocna. La data eliberării a fost internat administrativ pentru 12 luni, pedeapsă prelungită 
ulterior cu alte 12 luni. A executat pedeapsa în închisoarea Târgu Ocna. A fost eliberat la 
18 iunie 1954. A fost rearestat la 30 decembrie 1958 şi condamnat la 18 ani de muncă silnică. 
A executat pedeapsa în închisorile Jilava, Oradea, Aiud şi Ostrov. A fost eliberat la 29 iulie 
1964. Informaţii din fişele matricole penale din AANP. 

Eu cred că Bogdanovici era. El tot timpul era în frunte. 


[C.P.]: Ce impresie v-a lăsat Bogdanovici ? 

Bogdanovici era un tip foarte inteligent, dar rău. Adică se vedea în el diavolul. Avea 
o figură diavolească. 

[C.P.]: Țurcanu nu era tot diabolic ? 

"Țurcanu era bătăuş mare, într-adevăr, însă n-avea figură de diavol, avea figură după 
mine umană, dar puţin sărit, puţin dezaxat. Da’ Bogdanovici avea figură de diavol. Iţi 
era teamă să te uiţi în ochii lui, avea ceva... 


[A.M.]: Până când aţi stat cu ei la Suceava ? 

Am plecat cam prin iulie la Piteşti. Într-o bună zi ne-am trezit: „Faceţi-vă bagajele ! ”. 
Ne-a’ dat şi de la magazie, că io aveam un palton, şi ne-au băgat în nişte camioane, 
ne-au dus la gară, într-o dubiţă. 


[C.P.]: De ce credeţi că au amestecat ţărăniştii cu legionarii ? Nu aveau destule 
locuri în închisoare ? 

Probabil că anume Securitatea ne-a băgat, ca să ne încerce, să vadă ce facem, ce 
zicem. În afară de Marius Rusu şi doctorul Bică Georgescu, mai era şi Lulu Fluture. 
Deci pe ăştia care ne-am declarat studenţi (în afară de Marius Rusu, care a spus: „Nu, 
domne, eu sunt inginer”, deşi el era exact ca mine, cu diplomă provizorie), ne-a băgat 
într-un tren de-sta, vagon-dubă, şi am făcut vreo 10 zile sau o săptămână până la Piteşti. 
Tot aşa, nu ştiam unde ne duce, gardienii erau securişti de data aceasta. La Piteşti ne-a 
băgat la etajul doi, unde era secţia de muncă silnică. 

Ne-a’ aranjat câte doi-patru-şase într-o celulă cu trei paturi suprapuse. Aici am dat 
deja de mizeria penitenciarelor. A doua zi dimineaţa am aflat de la un gardian (era un 
ţigan, da” era un om foarte cumsecade, vesel) că avea ordin să ne bată. N-aveam WC 
în cameră, nici tinetă... Asta a fost cea mai mare tortură pe care am avut-o la Piteşti. 
În primul rând că ne dădea’ mâncare sărată, special, eram obligaţi să bem apă seara 
când ne scotea’ la WC, beam apă multă, şi noaptea trebuia să faci pipi. Făceam în 
gamela noastră de mâncare şi o aruncam pe fereastră. Şi tot timpul auzeai: fşşs-fşsş 
(imită zgomotul produs de aruncarea conţinutului gamelei pe geam - n.n.) şi dimineaţa 
o ştergeai cu mânica şi-ţi luai cafeaua aia amărâtă. Făceam în fiecare seară, o dată sau 
de două ori, pentru că beam apă multă din cauza mâncării sărate. N-aveam cu ce să o 
spălăm şi aşa mâncam din ea. Ei ştiau că noi aruncăm urina pe fereastră, pentru că 
mirosea teribil. Chiar şi la noi mai venea mirosu-n sus. Da’ n-avea” ce să ne facă... 

Şi începuse” deja teroarea şi bătăile acolo la puşcărie. Adică ne scotea” pe culoar şi 
vreo 20-30 de metri gardianul îţi dădea câte una în cap când treceai pe lângă el. Iar ăsta 
al nostru, care se chema Dina%, se bătea pe cizmă. Toată ziua făcea pac-pac, din cauză 


29. Florea Dina, născut la 27 martie 1922 în Balaci, Teleorman. Absolvent a cinci clase primare, 
gardian în penitenciarul Piteşti din noiembrie 1948. A urmat şcoala de prim-gardieni la Jilava 
(februarie-iulie 1950) şi şcoala de ofiţeri de penitenciare (aprilie-noiembrie 1951). A mai lucrat 
la penitenciarele Ploieşti (noiembrie 1951 - martie 1952), comandant al companiei de pază 
Mărgineni (martie 1952 - ?), Turnu Severin, Turnu Măgurele (septembrie 1955 - ?). În 
unele surse apare ca fiind brutal în perioada din Piteşti, dar în altele este arătat ca fiind 
înţelegător cu deţinuţii. A fost găsit necorespunzător şi înlăturat din MAI prin 1956. Doina 
Jela, op. cit., 2001, p. 95; mărturia lui Octavian Voinea redactată de Gheorghe Andreica, 

că avea un alt gardian la temniţă grea, deasupra noastră, la etajul patru. Majoritatea 
dintre noi erau la temniţă grea, care aveau 4 ani, 5 ani, 6 ani. 

Şi a început „reeducarea” peste două-trei luni de zile. Am început să auzim noaptea 
urlături. Cred că asta o ştiţi, iarăşi, ce s-a întâmplat acolo, cum s-a bătut, până la ce 
josnicii s-a putut ajunge... 

[C.P.]: Ce fel de bătăi aţi văzut dumneavoastră ? 

Eu n-am văzut, pentru că am avut un noroc, o şansă, ş-am scăpat de „reeducare”. 
Nu pot să spun c-am fost un erou, c-am rezistat. Dar am luat contact cu foarte mulţi 
care au fost bătuţi. În primul rând se întrebuința bătaia la tălpi, ca să nu se vadă. La 
popou îi mai bătea, se bătea cu o pătură în spate şi se urcau pe el. Te punea’ să-ţi 
mănânci materiile fecale... 


[A.M.]: Dumneavoastră cum aţi scăpat de bătăi ? 

V-am spus că tata iubea caii şi aveam un cal care îmi plăcea mie grozav, dar care 
era puţin cam nărăvaş şi într-o zi s-a speriat de ceva şi m-a trântit. Nu m-a trântit inten- 
ţionat, dar s-a speriat de ceva, a intrat în goană către casă, a trecut prin livadă, n-am 
mai putut să-l stăpânesc, am scăpat frâul din mână şi a trecut pe sub un nuc. Cum îs 
nucii cu crengile jos, m-a luat o creangă de aia de burtă de aici, mi-a tăiat pielea, m-a 
zgâriat şi am căzut jos. Şi mi s-au deplasat trei vertebre din regiunea lombară. Cum 
regiunea lombară e puţin concavă, la mine este puţin convexă. Am rămas pe toată viaţa 
aşa. Având în celulă doi medici, ăia au zis: „Mă, Eugene, tu ai putea să te duci la 
doctor să te interneze într-un ospiciu de tuberculoşi”. „Păi de ce?” „Păi ce-i cu asta, 
gheaba asta în spinare?” Şi după ce le-am povestit eu au zis: „Spui că ai morbul lui 
Pott*0”. M-au învăţat cum să fac, cum să dreg, cum să spun că mă doare şi aşa am reuşit 
să plec de la Piteşti înainte de a intra în torturi noi, cei de la munca silnică. 


[A.M.]: Se auzeau zgomotele de sus şi de jos ? 

Bătăile, da, se auzeau şi de la „reeducare” se auzeau răcnetele. Şi noaptea în. special. 

[A.M.]: Şi la ce vă gândeaţi ? 

Păi, s-a mai suflat că se fac nişte anchete. Nu eram chiar siguri ce hal de anchete, 
dar ne-am gândit la echipa aceasta Ţurcanu, Pătrăşcanu, Bogdanovici, că s-ar putea să fie 
o începere a acestei „reeducări” şi bineînţeles că ne era teamă, mai ales că noi eram în 
curent cu ce vor ei să facă cu noi. Şi care ne bătusem atâta joc de ei, vă daţi seama ce 
desert eram pentru ei... Şi de aia ne-au ţinut la urmă şi de aia ne-au scăpat. Bine, ne-au 
ţinut acolo toată secţia de muncă silnică, c-au zis că aceasta ar fi gloria lor, să pună mâna 
pe munca silnică şi să-i nenorocească pe toţi, că noi eram consideraţi „cei mai fioroşi 
bandiți”. Şi au venit cu gardianul-şef şi cu gardianul de celulă şi au început să întrebe : 
„Băieți, uite, aveţi posibilitatea să ieşiţi la muncă. Cine vrea să iasă ? ”. Toţi mâinile sus. 
Eu n-am vrut să ies şi mi-a părut rău că n-am vrut să ies. Şi atuncea am făcut vizita 
medicală şi m-am dus la doctor şi am început să mă plâng că mă doare spatele... 


[A.M.]: Gardianul Dina nu v-a spus nimica despre ce se întâmplă în restul închi- 
sorii ? 


Masacrarea studenţimii române, volum editat de Gheorghe Andreica în regie proprie, f.e., 
f.l., f.a., pp. 21-22, 38; AANP, fond Serviciul Cadre, dosar personal nr. 1382, passim. 
30. Tuberculoză osoasă a coloanei vertebrale. 

Nu, le era frică. N-au spus nimic. Cel puţin nouă, la celula noastră, nu ne-au spus 
nimic. Dar am uitat să vă spun de fenomenul ăstalalt, că am aflat nişte lucruri îngrijorătoare 
prin Morse. Sau mai era încă un sistem de comunicare: sfoara. Dintr-o haină scoteam 
firicele-firicele, făceam o sforicică şi pe sforicica aceea legam o plăcuţă mică, dintr-un 
ciob de sticlă găsit prin celulă, rupeam din perete o bucăţică de tencuială tare şi o 
fasonam un pic şi pe aia puneam oleacă de săpun şi cu un vârf de sârmuliţă scriam şi 
deci asta era cartea poştală a puşcăriei. O trimiteam pe sfoară şi orizontal, aruncam cu 
pietricică sau ceva greu la geamul de alături şi ăla prindea cu mâna. După aceea ne-a’ 
pus scânduri în geam... 

[A.M.]: Şi ce-aţi aflat prin Morse ? 

Am aflat că se întâmplă ceva la camera 4-spital unde se bate toată noaptea şi bine- 
înţeles că auzeam şi noi urlăturile. Gardianul Dina ne-a spus că sunt câţiva alienaţi 
mintal care sunt nemulţumiţi de tratament şi urlă ca să fie eliberaţi şi sunt separați 
într-o cameră la spital. Sigur că noi întâi l-am crezut, dar după aceea ne-am convins 
că nu-i chiar aşa, şi când ne-a dus la Târgu Ocna, singurul lucru care m-a şocat pe 
mine este că parţial, deci cam 20%, erau din ăştia bătuţi tare, bolnavi, şi nu voiau să 
vorbească deloc. Parcă erau muţi. Şi eu am nimerit într-o celulă de aceasta unde erau 
două locuri şi eram trei sau patru pe celulă şi n-au vrut să scoată o vorbă în tot drumul 
acesta de zile întregi. 

După un an de Piteşti ajunsesem la 53 de kilograme, deşi intrasem la 82. Şi m-au 
trimis la Văcăreşti, unde se întâmplă al doilea fenomen mistic, ştiu eu, dumnezeiesc, 
cu mine şi cu toată echipa care am fost acolo... Acolo era trierea, fiindcă se făceau 
radiografii, nu se mai bazau pe ce spui tu. Nu au avut o cameră să ne primească, nici 
nu ne-au mai dat jos din camion. A întors camionul şi a spus: „Duceţi-vă direct la 
Târgu Ocna la sanatoriu şi acolo o să vă facă examen şi de acolo o să trieze! ”. Ne-a’ 
băgat din nou în aceeaşi dubă, ne-a” mai dat o raţie de slănină, că asta făceau şi în dubă, 
slănină de porc sărată şi fără apă. Şi am ajuns la Târgu Ocna. Într-o dimineaţă să 
luminase de ziuă, iar gardienii s-au minunat, spuneau: „De unde veniţi, din morgă, din 
mormânt, de unde aţi ieşit aşa ?”. Aşa eram de slabi toţi. 

Alt fenomen: stăteam jumătate trei inşi înghesuiți unu’ într-altu' în dubă şi când 
ne-am dat jos întrebam pe unu': „Băi, fratele meu, tu din ce cameră ai fost, cât ai 
condamnare ? ”. Şi ăla întorcea capu’ şi nu vrea să vorbească nimic, nimic. Când am 
ajuns la Târgu Ocna, că de aicea am făcut legătura, ne-am dat jos din tren şi unu” din 
gardienii pe care l-am avut la secţie acolo, îl chema Petre Orban, nea Petrică îi spuneam 
noi, iar un băiat bun cu care m-am întâlnit în civilitate după aia şi l-am omenit că mi-a 
salvat viaţa, întreba: „Băi, băieţi, de unde veniţi, băi? Ce-i cu voi?”. Nimeni n-a 
răspuns... Eu, care nu eram bătut şi care nu ştiam grozăviile ce s-or întâmplat acolo, 
zic: „Domnu” gardian, staţi că vă spun io”. „A”, "ce, „tu vorbeşti? Ăştia-s muţi ?”. 
Zic: „Nu, da-s speriaţi. Că aşa-i la puşcărie acolo”. 

[A.M.]: Care era regimul de la Târgu Ocna, în afară de faptul că mâncarea era 
mai bună ? Era mai multă libertate ? 

A fost o perioadă de rai pentru noi. În primul rând gardienii se purtau bine, nu 
băteau. În al doilea rând că nu aveam uşile încuiate la camere, nu mai erau celule, erau 
camere de 10 paturi, fiecare într-un pat, cu cearceaf, cu saltea şi eram liberi să ieşim, 

să stăm în curte dacă vrem toată ziua, numai că n-aveam o literă să citim ceva, cum a 
fost toată puşcăria. Dar noi ne găseam de treabă tot timpul. 


[A.M.]: Care erau relaţiile dintre cele două grupuri, cel al lui Pătrăşcanu şi cel 
din care făceaţi parte şi dumneavoastră ? 

Relaţiile erau foarte_reci şi noi, care eram aproape siguri că nu se mai poate întâmpla 
NIMIC, îi insultam, îi... 

[A.M.]: Încercau ceva ? 

Au încercat, da’ noi ne-am adunat câţiva şi le-am pus în vedere: „Nu mai umblaţi 
cu prostii, că vă tragem o bătaie de nu vă mai sculaţi de aicea”. Că n-avea’ ce să ne 
facă decât să ne bage la carceră o zi, două, trei. 

[A.M.]: Veneau cu discuţii, cu intimidări ? 

Da, da. S-adunau câte doi-trei din ăştia şi agăţau pe câte unu” şi îl luau prin curte 
şi... Bun, noi îl întrebam pe tipul respectiv: „Ce vrea, domne ?”. „Vor să reîncepem 
«reeducarea».” „Şi ce i-ai răspuns?” „Păi, sub niciun motiv eu nu. Nu voi participa.” 
Şi toată lumea i-a respins. 

[A.M.]: Ce însemna în concepția lor „reeducarea ” ? 

Ceea ce au făcut la Piteşti. Adică să-ţi faci, să zicem, „mea culpa”, dar care era injust 
spus, pentru că te puneau să faci nişte declaraţii care nu erau nici în legătură cu culpa 
şi nici în legătură cu realitatea, pentru că te puneau să minţi. Că te-ai spălat de ţărănism, 
că te-ai spălat de legionarism, că vrei să te faci comunist... Toate erau neadevăruri, min- 
ciuni. Dacă nu voiai să spui chestiile ăstea începeau bătăile. Bătăi care uneori au ajuns 
până la moarte. Dar i-am ameninţat noi aşa de frumos de câteva ori, că pân’ la urmă au 
renunţat. S-au cuminţit, au rămas în grupusculul lor câţiva, cinci-şase, care s-au liniştit. 

[C.P.]: Care deținuți se ocupau cu „reeducarea” la Târgu Ocna ? 

Erau câţiva din ăştia, mici „reeducaţi”: era Bârjoveanu, Străchinaru, bucovineni 
amândoi. 

[C.P.]: Erau convinşi sau timoraţi ? 

Convinşi ca „reeducaţi”, nu, sigur că nu erau. Da’ ei erau convinşi din lozincile pe 
care le-am auzit la ei la Suceava, emanate din capul lui Bogdanovici, ei sperau c-o’ să-i 
înşele pe comunişti să le dea drumul afară. 


[C.P.]: Deci era un oportunism, practic. 

Oportunism odios. Spălarea creierului s-ar putea să se fi făcut într-o oarecare măsură. 
Dar faptul că imediat ce au scăpat în libertate şi-au revenit şi şi-au făcut „mea culpa” : 
„Am greşit, vă rugăm să ne iertaţi! ”. 

[A.M.]: Cine părea să fie liderul lor ? 

Da, cred că Pătrăşcanu era liderul. Bârjoveanu era şi el, dar era un tip şters, fricos, 
un laş. 

[A.M.]: Iftode”! era acolo ? 


31. Gheorghe Iftode, născut la 10 iulie 1927 în Scheia, laşi. A fost arestat la 17 iulie 1948 şi con- 
damnat la 4 ani de închisoare corecțională. A executat pedeapsa în închisorile Piteşti şi Târgu 
Ocna. A fost eliberat la 27 august 1953. Informaţii din fişele matricole penale din AANP. 

Şi Iftode era, da. 


[A.M.]: Eugen Munteanu” cum era ? 
Eugen Munteanu nouă ne-a părut mai rezonabil, mai neagresiv, să zicem. 


[A.M.]: În Suceava l-ați cunoscut ? 

Nu mai mi-aduc aminte. Îmi lipseşte din memorie numele lui din Suceava. Cred că 
dacă o fost la camera aia, 47, nu ştiu cum se chema, 43, 47, înseamnă că l-am cunoscut, 
da’ am uitat. 


[A.M.]: La Târgu Ocna aveau oarecare sprijin din partea administraţiei sau nu ? 


Da, au cerut sprijinul ofițerului politic. Aici intervine primul ofiţer politic, Şleam”. 
El se numea Slămescu, acuma, ca să nu se mai cunoască că-i ungur... 


[C.P.]: Pe Gafencu? l-ați cunoscut la Târgu Ocna ? 

Da, sigur, pe Gafencu l-am îngrijit printre alții. Noi ăştia valizi, care eram la etajul 
unu, făceam de serviciu jos, la aşa-numitele camere mortuare, unde stăteau toți cei care 
trebuiau să moară. Într-o lună, în două, în şase, toți mureau acolo. În fiecare săptămână 
era câte un mort şi noi trebuia să-i îngrijim. Să-i dăm mâncare cu lingurita, să-l schimbi 
de cămaşă, să-l freci oleacă, că nu mai putea, urla de durere, să-l speli c-un prosop ud. 
Şi mirosea a transpiraţie... 

Şi-al treilea fenomen dumnezeiesc : stând acolo un an şi jumătate, nu m-am îmbolnăvit. 
Eu eram singurul care n-aveam nimic. Eram singurul om sănătos. 


[C.P.|]: Ce impresie v-a lăsat Gafencu ? A fost numit „sfântul închisorilor”. 


Da. A fost. A fost un om de o demnitate extraordinară. Şi a şi murit într-o demnitate 
extraordinară. Ştiu când a murit, da’ n-am văzut, nu eram eu de servici” în noaptea aia. 


[C.P.]: Erași credincios în momentul acela ? 


Nu. Eram, cum spune francezul, non practiquant. Nu eram practicant. Şi acuma la 
fel, acuma-s mai nepracticant... Dar eu cred că există o forţă. Dar nu că o cheamă 
Buddha, sau că o cheamă lisus, sau că-l cheamă Brahma... Ăstea sunt nişte închipuiri 
omeneşti. Toate sunt închipuiri pentru mine. 

Dar Gafencu a fost un om deosebit, deosebit. Toţi îl respectam, şi gardienii. Era un 
om care impunea respect. Un om la care cât era el de suferind, eu întotdeauna alegeam 


32. Eugen Munteanu (1925-1958). A fost arestat la 15 mai 1948 şi condamnat la 2 ani de închisoare 
corecțională. A executat pedeapsa în închisorile Suceava, Piteşti şi Târgu Ocna. A fost eliberat 
în octombrie 1950. A fost rearestat la 19 martie 1955 şi condamnat la 20 de ani de muncă 
silnică. A decedat la 19 ianuarie 1958 în închisoarea Văcăreşti. ACNSAS, fond Informativ, 
dosar nr. 236131, passim. 

33. Augustin Şleam, sublocotenent, şeful Biroului Inspecţii din Târgu Ocna în perioada „reedu- 
cării”. Doina Jela, op. cit., pp. 272-273. 

34. Valeriu Gafencu (1921-1952). A fost arestat la 23 martie 1941 şi condamnat la 25 de ani de 
muncă silnică, pedeapsă redusă ulterior la 18 ani şi 9 luni. A executat pedeapsa în închisorile 
Aiud, Galda de Jos, Piteşti, Văcăreşti şi Târgu Ocna. A fost numit „sfântul închisorilor” 
datorită trăirii sale profund creştine din închisori. A decedat la 18 februarie 1952 de TBC 
pulmonar în închisoarea Târgu Ocna. Sfântul închisorilor. Mărturii despre Valeriu Gafencu, 
adunate şi adnotate de monahul Moise, Reîntregirea, Alba Iulia, 2007 ; fişa matricolă penală 
din AANP. 

celula lui, să stau noaptea acolo. Erau unii care nu voiau să facă de noapte şi era şi o 
echipă de zi. Eu intram la întunecare şi ieşeam dimineaţă la 8. Dar era un om care 
impunea... Şi Ianolide? era un om distins. Şi ăsta, Ioanid... Mai era un avocat, Virgil 
Ionescu”, care şi ăla era un om demn. 

[C.P.]: Ce discuţii aveaţi cu Gafencu ? 

Despre politică nu se discuta deloc în puşcărie. Dar el totdeauna voia să mă convingă 
despre dumnezeire : „Dumnezeu există! ”. „Bine, domnu’ Gafencu, da’ de ce suferi 
dumneata aicea ? Pentru ce ?” „Păi”, zice, „eu sufăr pentru că Dumnezeu ţine la mine”. 
Zic: „Da la mine nu ţine Dumnezeu ? Io de ce sufăr?” (râde - n.n.). Avea răspunsuri 
la toate. Nu mai mi-aduc aminte tot ce îmi spunea, doar că: „Dumnezeu aşteaptă, are 
răbdare...”. Întotdeauna avea o vorbă bună şi frumoasă şi înţeleaptă. 

[C.P.]: Vă spuneaţi „domnule ” în puşcărie ? 

Da, da. Lui nu puteai să-i spui „tu”. Noi eram toţi per tu, da’ el era aşa de distins 
că nu puteai să-i spui „tu”. 

[A.M.]: Gafencu ştia ce se întâmplă cu „reeducarea ” ? 

(Dă din cap afirmativ - n.n.) Ştia. 

[A.M.]: Şi el pe ce poziţie era ? Cum vă îndemna să acţionaţi ? 

În orice caz, io vă spun că de multe ori făceam de servici” în camera lui. ÎL simpatizam 
foarte mult. Eu îi dădeam laptele meu. N-am mâncat niciodată lapte cât am stat acolo. 
Îi dădeam lui sau la alt deţinut, că el nu mânca întotdeauna, că n-avea poftă de mâncare. 
Dar în orice caz, toate porţiile noastre de lapte la ăştia valizi le dădeam lor. 

El spunea: „ În niciun caz, în niciun caz, Eugene, să nu faci chestia asta, să spuneţi 
la toţi să nu facă chestia asta, pentru că nu se va reuşi cu nimic. Adică ei tot vă vor ţine 
la puşcărie, poate şi mai mult decât sunteţi condamnaţi”. Şi aşa a fost. 


[A.M.]: Cu Gafencu au încercat să intre în legătură directă Pătrăşcanu şi ceilalți ? 

Noou ! (clatină din cap - n.n.) Nici n-aveau cum să intre. Pentru că noi l-am aver- 
tizat, i-am avertizat pe toţi ăştia cu maladii grave să se păzească de ăştia, şi nici nu le 
dădeam voie să facă de servici’ acolo. Făceam noi. 


35. loan Ianolide, născut la 27 ianuarie 1919 în Dobroteşti, Teleorman. A fost arestat la 19 octom- 
brie 1941 şi condamnat la 25 de ani de muncă silnică, pedeapsă redusă ulterior la 18 ani şi 
9 luni. În 1959 a fost implicat într-un alt lot în legătura cu activitatea din închisoarea Târgu 
Ocna şi a primit o nouă condamnare de 25 de ani de muncă silnică. A executat pedepsele în 
închisorile Aiud, Piteşti, Târgu Ocna, Jilava, Caransebeş, Gherla şi Văcăreşti. A fost eliberat 
la 31 iulie 1964. Informaţii din fişa matricolă penală din AANP. Şi-a scris amintirile din 
închisoare pe ascuns, publicate în volumul Ioan Ianolide, Întoarcerea la Hristos. Document 
pentru o lume nouă, Christiana, Bucureşti, 2006. 

36. Alexandru Virgil „Gili” Ioanid, s-a născut la 14 aprilie 1924 în Piteşti, Argeş. A fost arestat 
la 15 mai 1948 şi condamnat la 20 de ani de muncă silnică. A executat pedeapsa în închisorile 
Malmaison, SSI, Piteşti, Jilava, Târgu Ocna, Aiud, Gherla şi Văcăreşti. A fost eliberat la 
1 august 1964. Cicerone Ioniţoiu, Victimele terorii comuniste... Dicţionar H, I, J, K, L, 
pp. 132-133; fişa matricolă penală din AANP. 

37. Probabil Virgil Ionescu, născut la 30 decembrie 1914 în Amărăştii de Jos, Dolj. A fost 
arestat la 24 mai 1948 şi condamnat la 10 ani de temniţă grea. A executat pedeapsa în închisorile 
Piteşti, Târgu Ocna, Văcăreşti, Jilava, Gherla, Aiud şi Culmea. La expirarea pedepsei a fost 
internat administrativ pentru 48 de luni. A executat pedeapsa în închisorile Culmea, Periprava. 
A fost eliberat la 21 mai 1962. Informaţii din fişele matricole penale din AANP. 

[A.M.]: Păreau timoraţi ? 

Ei păreau timoraţi în ultimul timp, când au văzut că nu pot face nimic şi când ofiţerul 
politic nu i-a mai sprijinit. Se purtau mai umil, nu mai agresau, nu mai amenințau, 
stăteau foarte liniştiţi. 

[C.P.]: L-aţi cunoscut şi pe Richard Wurmbrand” ? 

Eu am fost foarte bun prieten cu Wurmbrand, pentru că era foarte bolnav, avea nu 
ştiu cât, 12 fistule de tuberculoză osoasă, care erau foarte, foarte dureroase. Şi eu eram 
cel care îl pansam şi-l spălam în fiecare zi. Pierdeam două ore cu el şi el ţipa tot timpul. 
Afară de aceste 10 camere în care stăteam noi 50, mai era o mică cămeruţă unde stătea 
el singur. Nu se putea sta cu el, pentru că noaptea nu puteam noi dormi de cum tipa 
el... Şi eu mă sculam din pat şi mă ducem noaptea şi ziceam: „Ce ai...?”. Eu nu-i 
spuneam „pastore”, îi spuneam „castore”. „De ce plângi, castore, că şi pe mine mă 
doare câte ceva, de ce io nu răcnesc?” „Ei, tu, Jenică”, îmi spunea el, „tu eşti solid, 
eşti sănătos. lo am să mor aici”. „N-ai să mori, castore, că te îngrijesc io.” Ce s-a 
întâmplat, nu se ştie, într-o noapte, castorul meu a dispărut. Dimineaţa când să mă duc 
să-l pansez nu mai era acolo. A dispărut. N-am ştiut nimic, nici afară n-am putut afla 
nimic, nici când am ieşit din puşcărie. Am stat 20 de ani după aceea aici în România, 
n-am aflat nimic. Şi la Paris tocmai făceam un protest ca să îl obţin pe fiul meu, că eu 
am venit decât cu soţia ; când făceam acest protest, deci în '78, au apărut nişte afişe 
de-stea mici, care le împărțea cineva. „Pastorul Richard Wurmbrand din America vine 
să ţină o conferinţă pentru creştinism”, că el era protestant, pastor protestant. Era un 
tip de-o fineţe şi de-o inteligenţă... Şi avea un suflet extraordinar de bun, iubea. Văzând 
afişul ăsta, io imediat am zis: „Domne, ăsta e castorul meu”. 

Eram eu înfrigurat, mai ploua, eram cam ponosit. I-am dat telefon lu’ frate-mio, 
care lucra lângă Tour Eiffel, a venit şi el şi ne-am dus la conferinţa pastorului Richard 
Wurmbrand. Acolo, bineînţeles, era un hotel de-sta de lux şi majordomu” ăla de la poartă 
a ieşit fălos: „Dumneavoastră pe cine căutaţi ?”. Frate-mio era îmbrăcat bine, că el 
lucra ca inginer informatician, dar eu eram cam ponosit, cam ca Colombo. Şi i-am 
spus: „Domne, vă dau actul de identitate, da” nu este important ăsta. Important e că 
eu sunt frate cu Richard Wurmbrand şi vă rog duceţi-vă cu acest act de identitate şi i-l 
arătaţi lui”. Ăsta s-o uitat la mine, a luat actul şi s-a dus la Richard. Şi-l văd odată, era 
mai înalt ca mine cu un cap, era solid, acuma se îngrăşase bine, se însănătoşise, era un 
om nemaipomenit. Şi îl văd pe pastor: „Băi, Jenică, băi!”. M-a luat în braţe, m-a 
strâns... Majordomul s-o dat în lături că-i era frică ca nu cumva să mă uit io la el urât. 
Nu m-am uitat, l-am lăsat în pace. Şi am intrat în sală cu frate-mio. Şi el a ţinut o 
conferinţă foarte frumoasă. Ştia să vorbească bine şi, înainte de a începe conferinţa, a 
spus: „Onorat auditoriu, înainte de a începe conferinţa vreau să vă prezint pe un frate 
de-al meu, care mi-a salvat viaţa”. Şi mi-a întins mâna: „Scoală-te în picioare! ”. Eu 
m-am emoţionat... Începe să spună cum îl pansam, ce dureri avea el, ce boală avea, 
cum eu eram credincios în fiecare zi, deci m-a elogiat în faţa acestei mulţimi. 


[C.P.]: E adevărat că se croşetau cruciulițe din os la Târgu Ocna ? 


Da, păi şi eu am croşetat. Pentru cruciuliţe iar era să mor, chiar la Târgu Ocna”. 
M-a turnat unv’ din ăştia, un tegionar din ăsta cu capu’... „reeducat”. Mă trezesc cu 


38. Vezi nota 80, p. 84. 
39. Cruciuliţe şi felicitări de Paşte au fost descoperite şi în urma unei inspecții a direcţiunii din 
aprilie 1950. Faptul că deţinuţii realizau aceste obiecte era considerat suficient de grav încât 


BUCUREŞTI 269 


gardianul meu, nea Petrică: „Băi, Eugene, hai că te cheamă Şleam! ”. El îşi făcuse 
numele acuma Slămescu, da’ gardienii îi spuneau tot Şleam. 

Şi mă cheamă şi eu, dezinvolt, intru în birou şi zic: „Bună ziua, domnule locotenent ! ”. 
Ştiam că e locotenent. Şi el cu nasu-n hârţoage, se făcea că scrie ceva... Da’ eu am stat 
drepţi. Zice: „Bă, da” tu nu ştii să saluţi?”. Da’ zic: „Da, domnule locotenent, am 
zis: «Bună ziua, domnule locotenent»”. „leşi afară, dumnezeii mă-tii ! ” Am ieşit afară, 
unde era nea Petrică. Zic: „Haidem înapoi [la celulă]! ”. Şi el zice: „Stai, poate te 
cheamă înapoi”. „Bine, stăm.” La un moment dat, se deschide uşa aşa, de perete, 'ce: 
„Banditule, dumnezei... de ce nu intri?”. „Păi, da? nu m-aţi chemat, eu aştept să mă 
chemaţi.” Întru şi stau tot în picioare, drepţi. Nu mai zic „bună ziua”, că i-am zis o 
dată. „Şi nu saluţi ! ?” „Ba v-am salutat, v-am spus: «Bună ziua, domnule locotenent» ! ” 
„Şi «Să trăiţi !» nu ştii să spui?” „Nu! Eu nu spun «Să trăiţi» la nimeni. Nu sunt în 
armată, sunt deţinut politic. Bună ziua, domnule locotenent! ” „leşi afară... ! ” 

Târgu Ocna, fiind sanatoriu, avea trei băi la fiecare etaj. La fiecare etaj era o sală 
de baie frumoasă, duş, dar care era ne-ntrebuinţată. Mă bagă în baia aceasta... Era 
ianuarie, minus 20 de grade afară, 22, şi m-a ţinut trei nopţi în cămaşă şi în izmene, pe 
un pat fără saltea. Era un fel de rogojină, da? mai mult zdrenţe. Pentru faptul că n-am 
zis „Să trăiţi ! ”. Nu m-a mai întrebat de cruciulițe, că de asta eram reclamat, că făceam 
cruciuliţe şi le dădeam la ăştia de jos. Din oase de la mâncare, cu ferestrăiaşe din bucăţi 
de tablă. Aici a fost marele nostru avantaj: în trei luni am luat 30 de kilograme şi 
libertatea ! Aveam două curţi în care eu cu Tinu Samargescu“ şi cu doctorul Georgescu! 
ne plimbam, şi din cauză că ne îngrăşasem tare, când stăteam cu patul alături de el 
ziceam: „Bă, te-ai îngrăşat ca un porc”. Şi de atunci ne-a rămas numele, toată lumea 
ne zicea „Jenică porcu” şi „Georgică porcu””. 

E, şi în a treia zi în care îngheţam la baie acolo, acest Petrică Orban seara mi-aducea 
o pătură. N-avea voie să deschidă uşa, că era uşa încuiată, dar era o ferestruică mică 
pe care o deschidea şi: „Bă, Eugene, ia-o şi mototoleşte bine acolo...”. 


>» 


[C.P.]: Orban era român ? 

Ungur, da’ vorbea binişor româneşte, cu oleacă de accent. Dimineaţa, când ieşea 
din schimb: „Eugene, dă-mi pătura că trebuie să plec, s-o duc la loc”. Săracu', el nu 
se mai culca, pentru mine. Şi cu asta mi-a salvat viaţa. Şi se tot ruga de mine: „Să nu 
spui nimic, că am familie”. „Staţi liniştit, nea Petrică, nu s-a întâmplat nimic.” 


să reclame o anchetă din partea Biroului de Securitate Târgu Ocna. ACNSAS, fond Informativ, 
dosar nr. 594, f. 51. 

40. Constantin „Tinu” Samargescu, născut la 18 ianuarie 1925 în Giumaia de Sus (azi Blagoev- 
grad), Bulgaria. A fost arestat la 15 mai 1948 şi condamnat la 6 ani de temniţă grea. A executat 
pedeapsa în închisorile Piteşti, Târgu Ocna, Jilava, Caransebeş şi Aiud. A fost eliberat la 
13 mai 1954. A fost rearestat la 17 decembrie 1958 şi condamnat la 25 de ani de muncă 
silnică. A executat pedeapsa în închisorile Codlea şi Aiud. A fost eliberat la 30 iulie 1964. 
Informaţii din fişele matricole penale din AANP. 

41. George Georgescu, născut la 18 martie 1925 în Bucureşti. A fost arestat la 9 aprilie 1949 şi 
condamnat la 3 ani de închisoare corecțională. A executat pedeapsa în închisorile Piteşti şi 
Târgu Ocna. A fost eliberat în august 1952. A fost rearestat la 30 octombrie 1958 şi condamnat 
la 16 ani de muncă silnică. A executat pedeapsa în închisorile Jilava şi Aiud. A fost eliberat 
la 26 iunie 1964. ACNSAS, fond Penal, dosar nr. 327, vol. 3, f. 319; fişa matricolă penală 
din AANP. 

[A.M.]: El a avut de suferit ? 

Nu. Noi am fost acolo la Târgu Ocna în general oameni solidari. lar acest grupuscul 
de cretini l-am izolat, adică n-au aflat nimic de la noi. În alte puşcării s-au întâmplat 
chestii de-astea. Înşişi deţinuţii politici l-au turnat că i-au dus un bilet acasă. Au crezut 
că se salvează, or fi fost tot din ăştea „reeducaţi”, nu ştiu, da? am auzit cazuri. 


[A.M.]: În Târgu Ocna l-aţi cunoscut pe director, pe Daneliuc“? ? 

Da. 

[A.M.]: Cum se purta față de deţinuţi ? 

Directorul era un om foarte cumsecade, însă era timorat şi el, timorat. Îl rugau băieţii 
de jos să le dea aprobare pentru medicamente şi rar a dat la câţiva. 


[A.M.]: Dar fază de grupul lui Pătrăşcanu cum se purta ? 

Nu cred că a avut şi alte contacte, n-am sesizat chestia asta. Îi ignora, nici chiar pe 
la noi nu trecea decât să vadă cum stăm, dacă suntem mulţumiţi de cazare, de curăţenie. 
De fapt, curăţenia era să ne spele cearşafurile, că restul făceam noi. Fiecare cameră 
avea un om de servici”. În fiecare zi trebuia să faci curăţenie în cameră. 

Acolo doctoriţa n-avea apă distilată şi eu am făcut un aparat de distilat apă. Fierbeam 
într-un borcan de-sta de sticlă, cu ţevi, c-un furtun, c-o găleată de apă rece şi făceam 
apă distilată şi cu astea putea să facă injecții. Probabil că adăuga ea puţină sare. Asta 
era poate formula ei, nu ştiu. 

Mai multe lucruri am făcut. Am reparat stetoscoapele, ştiu eu ce mai avea pe acolo, 
ascuţeam bisturiile, eram omu” ei. Şi-n al doilea rând aveam o echipă cu Tinu Samargescu, 
doctorul George Georgescu, ăsta la care îi ziceam „porcu'”, şi făceam grădinile din 
curţi. De exemplu, pe lângă zid am pus flori. Apoi, eu cu Tinu Samargescu, cu George 
Georgescu şi cu încă unu” desfundam haznalele. Adică era WC, cloacă, şi venea’ cu un 
butoi şi noi făceam asta. Dezbrăcaţi numa-n chiloţi, până la genunchi în mocirlă şi cu 
găleţile dând de la unu” la altu’, încărcam cisterna aia şi goleam la ea. 

Şi doamna doctor Georgescu mi-o spus la un moment dat: „Eugene, nu te mai pot 
ţine, pentru că am fost avertizată de Slămescu”. Deci m-a băgat şi pe mine într-un lot, 
ş-am plecat la închisoarea din Caransebeş, unde şi acolo am avut un regim mai bunişor. 
Adică eram închişi în celule, dar era un culoar în care serveam masa. Era o puşcărie 
mai curăţică şi unde ne trimiteau oarecum pentru perioada de convalescenţă. Acolo am 
Stat iarăşi aproape un an şi am avut un incident cu câţiva ticăloşi de-ştia care erau veniţi 
de la Târgu Ocna : ăsta, Bârjoveanu, Străchinaru şi încă unu” care avea o mutră de porc 
şi avea şi un nume mai urât. La Caransebeş aveam 10 camere şi un culoar destul de larg, 
de vreo trei metri, şi pe culoarul ăla era sala de mese a noastră. Prima dată când mâncam 
şi noi la o masă! Păi, nici la Târgu Ocna n-am avut sală de mese, la sanatoriu. Mâncam 
cu gamela pe genunchi, ori afară, ori pe pat. 

Aici au început aceşti câţiva mici turnători, proşti, fuseseră ei bătuţi un pic, dar 
vroiau să facă cumva faţă... Probabil că ei aveau o înţelegere. „Vezi, un” te duci, începi 


42. Ştefan Daneliuc (Daniliuc), directorul penitenciarului Târgu Ocna între 1946 şi 1950. A fost 
înlăturat în vara anului 1950 pentru că nu a sprijinit acţiunea grupului de „reeducaţi”. Doina 
Jela, op. cit., p. 92; Andrei Muraru (coord.), op. cit., p. 496; ***, Memorialul ororii. 
Documente ale procesului reeducării din închisorile Piteşti, Gherla, Vremea, Bucureşti, 1995, 
pp. 384-385, 388. 

o acțiune, nu vă lăsaţi, că noi trebuie să ne arătăm că ne-am însuşit...” Deci era un 
ordin transmis. Şi noi le-am atras atenția, chiar eu cu Tinu Samargescu, cu care eram 
foarte bun prieten, stăteam în aceeaşi celulă: „Opriţi-vă, că aicea vă putem da cu ceva 
în cap”. Şi până la urmă i-am pedepsit. Erau trei şi noi ne-am făcut trei, ne-o venit masa 
cu ciorbă fierbinte şi ne-am luat fiecare gamela noastră şi ne-am dus pe la spate şi le-am 
turnat-o în cap. Asta o fost răzbunarea. Din ziua aceea i-am despopit. 


[C.P.]: Şi ei n-au încercat să sară la bătaie ? 

Ce să sară? Că noi eram acolo 60 de oameni sau 70? Nu, nici vorbă. Atâta că s-au 
dus şi au bătut în uşă, au chemat gardianul, a venit directorul puşcăriei. I s-au arătat 
aşa murdari şi cu ciorba în cap. A venit directorul şi imediat ordinu': „La fierărie! 
Cătuşe la picioare, bombă şi la izolare! ”. Şi ne-ascunde o săptămână şi acolo. Adică 
aveam un lanţ între cele două picioare şi-o ghiulea, o bombă de vreo 10 kilograme, pe 
care o târam pe jos. Dacă lanţu” era mai mare, puteai s-o iei şi în mână. 

Ne-a’ trimis la potcovărie, la forjă, şi ne-a pus cătuşe la picioare, într-o cameră 
vecină cu condamnaţii la moarte din lotul Arsenescu?. În fiecare noapte auzeam că 
pleacă unu”. Deschidea' uşa: „Hai, ieşi! ”. Şi îi ducea într-o pădurice acolo, alături, 
şi-l împuşca. Asta era în iarna lui '54. 

După aceea am revenit zâmbitor, m-am dus şi le-am spus: „Ei, măi, repetăm figura ?”. 
"Ce: „Vezi-ţi de treabă, că cred că-ţi ajunge! ”. Zic: „Da, mi-ajunge, da’ să ştii că nu 
uit”. Ha, ha... 

[C.P.]: La Caransebeş cât aţi stat ? 

Cred că tot vreun an. Toţi au rămas acolo, în afară de mine cu Samargescu şi mi se 
pare că încă unv’, Justin Paven, care ăsta era şi el „reeducat”, dar nu-i mai trebuia 
„reeducare”. S-o văzut la eliberare... Şi ne-am dus la Aiud. Aici la Aiud ne-a separat 
şi nu ştiu ce s-a întâmplat cu ei. Pe mine m-a băgat într-o cameră, da’ eram cu bulină 
roşie. În total am fost în 11 puşcării. După Târgu Ocna la Caransebeş, de la Caransebeş 
la Aiud, de la Aiud la Cluj, care a fost ultima, a 1l-a puşcărie... 


[C.P.]: Pe ce criteriu credeţi că vă mutau dintr-o puşcărie într-alta ? 

Domnu” Petre, era o metodă sovieto-comunistă de origine, după mine, chinezească. 
Nu era numai mutarea din puşcărie în puşcărie, era mutarea din celulă în celulă. Era 
mai gravă... Unu' spunea o poezie... De exemplu, eu eram inginer-poet. Aveam sute 
de poezii, c-am fost şi la un concurs pe ţară, premiul I, când eram elev. Recitam, aveam 
şi dicţie bună... Sau tineam conferinţe despre meseria mea. Ce înseamnă electricitate, 
ce înseamnă atom, de unde vine electricitatea, că electricitatea, de exemplu, nu este o 
invenţie, ci este descoperire. Şi bineînţeles că ne muta” din celulă în celulă, ca să ne 
separe, să ne despartă, să nu ne organizăm, să nu ne împrietenim şi bineînţeles să 
suferim, că fiecare mutare de asta era o suferinţă. În primul rând când te muta dintr-o 
puşcărie într-alta, era răul acesta de vagon. Peşte sărat sau slănină sărată fără apă, 


43. Probabil o confuzie a intervievatului sau o informaţie eronată care circula în închisoare. 
Nu au existat condamnaţi la moarte în lotul Arsenescu şi nici nu am identificat deţinuţi din 
acest lot care să fi trecut prin penitenciarul Caransebeş, în afara lui Alexandru Alexandrescu, 
închis aici în 1953-1954. Informaţii de la colegul nostru Constantin Vasilescu, căruia îi 
mulţumim. 

mergeai câte 4-5 zile, pentru că nu avea drum liber trenul, îl ataşa la un tren, îl mai 
ataşa la alt tren. 

La Aiud, de exemplu, am avut un regim extraordinar de strict. La Aiud, a' vrut să 
mă scoată în uzină, să lucrez, ş-am refuzat. 

[C.P.]: De ce ? Nu v-ajuta să mâncaţi mai bine ? 

Da, da’ n-am vrut eu să lucrez. 

[C.P.]: Dar riscați să vă îmbolnăviți ! 

Nu ştiu, eu aşa m-am hotărât: să nu lucrez pentru ei. Şi m-a' băgat la carceră la 
Aiud, şapte zile şi şapte nopţi, numai cu o gamelă de apă, pentru că n-am vrut să lucrez 
la fabrică. M-au scos cu forţa, m-au dus doi gardieni: „Uite, iei pila, ai menghina asta 
şi pileşti la patentul ăsta şi-l faci aşa! Ăsta-i modelul”. Şi am pus pila la loc când a plecat 
ăla, m-am dus şi m-am aşezat pe batiul unui strung şi am stat acolo. Când o venit gardia- 
nul: „Domne, da’ ce faci, că pierdem producţia aicea ? ”. Zic: „Nu lucrez”. M-a chemat 
acolo şi mi-a tras o bătaie bună la ofiţerul politic şi după aceea m-a băgat la carceră. Am 
stat şapte zile şi în fiecare zi zicea: „leşi în fabrică ?”. „Nu ies.” Şi n-am vrut să ies. 

[C.P.]: Cum era carcera ? 

Carcera era cumplită. Erau mici, cam de 60 de centimetri pe 60. Era o celulă din 
patru scânduri, în formă de paralelipiped, cu fund jos şi cu capac deasupra şi cu o uşă 
pe care intrai. Era încuiată cu lacăt şi trebuia să stai în picioare. Nu puteai să te-aşezi, 
că dacă te aşezai în genunchi, te dureau genunchii. Nu puteai, era foarte mic. Şi erau 
mai mulţi la carceră, nu numai eu. Nu ştiu pe ce pedepse şi nu ştiu toţi cine erau. 
Noaptea, când eram foarte obosiţi, aud lângă mine o zguduitură mare: tranc! Ce 
să-ntâmplase ? Ăla s-a clătinat cu baraca până când a căzut pe ea jos şi s-a culcat. Şi 
eu: „Băi, ce-ai făcut tu aseară ? ”. „Păi”, zice, „ne culcăm, dormim câteva ore până ne 
prind ăştia”. Şi-am luat şi eu exemplu şi am dormit câteva ore, da' m-am mai redresat. 
A patra zi a venit şi ne-a scos, ne-a băgat într-o celulă pe toţi printre necunoscuţi. 


[C.P.]: De unde v-aţi eliberat ? 

De la Cluj. Acolo era o închisoare destul de modernă, mi se pare că ş-acolo erau 
scânduri în geam... Dar era extraordinar de stresantă această pedeapsă şi inutilă, pentru 
că ce puteai să faci? Nu puteai să comunici cu nimeni, pentru că puşcăriile alea au 
ziduri înalte, paznici... 

De aici m-am eliberat. Nici nu visam să ne eliberăm, pentru că majoritatea din cei 
care terminau, care aveau 5 ani, 6 ani, 7 ani, 10 ani, erau în puşcărie în continuare, 
fără motiv. Era aşa-numitu” regim administrativ. Adică vinea c-un ordin, nu ştiu cine-l 
dădea, de la Bucureşti, şi te chema la comandant şi-ţi spunea: „Domnule, nu te putem 
elibera, ai mai primit încă şase luni”. Altu’ a mai primit doi ani, altu’ un an. În special 
legionarii, mai toţi primeau chestia asta... 


[C.P.]: Când aţi fost eliberat vă mai amintiţi ? 
În '56, la începutul lui iunie, că la nu ştiu câte zile pe an se dădea micşorare de 
pedeapsă“. 


44. De fapt, se scădeau din cuantumul pedepsei zilele în plus din anii bisecți. Astfel, deşi a fost 
arestat la 1 iulie 1948, a fost eliberat la 28 iunie 1956, scăzându-i-se două zile pentru cei doi 
ani bisecți din intervalul 1948-1956. 

[A.M.]: Ce vă mai amintiţi de la eliberare ? 

Atuncea a fost prima dată când ne-a dat voie să ne trimită haine, că noi eram cu nişte 
rufe de-astea de-ale lor. Am scris o carte poştală mică: „Trimiteţi o cămaşă, un chilot, 
o haină”. Palton n-am cerut, că aveam vechitura aia putredă. Mi-o dăduse” în cameră şi 
eu am băgat vreo 38 de bileţele scrise, cusute cu aţă pe-o bucăţică de cârpă sau pe-o 
bucăţică de margine de jurnal furată când ieşeam la baie. Le-am cusut sub căptuşeala 
paltonului şi deci nu puteam să renunţ la bijuteria asta, ca s-o scot afară din puşcărie. 
Era murdară, mirosea, dar cu asta am ieşit şi am dus aceste 38 de mesaje la 38 de 
familii. 

[C.P.]: Cu soția dumneavoastră ce s-a întâmplat ? 

Pe soţia mea au eliberat-o cu domiciliu obligatoriu pe Bărăgan. Eu am făcut cerere, 
am fost şi la Gheorghiu-Dej, care nu m-a primit... M-a primit un ministru de-al lui sau 
un adjunct sau ştiu eu ce, care mi-a spus: „Dumneavoastră sunteţi inginer ?”. „Da.” 
„De ce nu vă duceţi acolo, că Bărăganul are nevoie de ingineri? ” lo zic: „Da' n-are 
nevoie de ingineri electrici, are nevoie de ingineri agronomi. Eu nu sunt agronom, eu 
nu ştiu să ţin sapa în mână”. „lo zic aşa: să vă duceţi dumneavoastră...” Adică să mă 
izolez şi eu. Zic: „Îmi pare rău c-am venit la dumneavoastră, spuneţi-i şi domnului 
Gheorghiu-Dej” - eu n-am zis niciodată cuvântul „tovarăş”, adresându-mă cuiva, doar 
peiorativ : „Băi, tovarăşe, eşti prost” - „nu am venit aicea nici să cerşesc, nici să mă 
umilesc”. Şi i-am întors spatele şi am tras uşa după mine, de mi-a fost mie frică c-o să 
mă ia din urmă. 


[C.P.]: Soţia a fost eliberată după aceea ? 

Când a împlinit doi ani a fost eliberată. Mi se pare că deja era însărcinată, că mă 
duceam io la ea şi mai stăteam câte o zi, două. Lucram pe vremea aceea în Ministerul 
Energiei, lucram 24 de ore şi 72 erau libere. Ea a fost la Suceava, după aceea a fost 
mutată în închisoarea de femei Mislea, unde a muncit şapte ani de zile, la cămăşi sau 
cearceafuri pentru armată, şi de acolo i se trag ei anumite boli, inclusiv ficatul, nervii... 


[A.M.]: Dumneavoastră după eliberare aţi fost rearestat ? 

N-am fost, şi aici intervine un fenomen care m-a salvat. La Bucureşti, nu ştiu dacă 
aţi auzit de directorul ziarului Curentul, pe vremuri, Pamfil Şeicaru. El era plecat în 
Spania, şi doamna Şeicaru“5, o doamnă distinsă, cu un suflet de aur, cum n-am mai 
întâlnit, avea foarte multe relaţii în Bucureşti datorită soţului (sic ! ) ei şi făcuse o mică 
organizaţie. Era o cutumă simpatică, plăcută pentru noi: ne adunam o dată pe săptămână 
la ea acasă şi se discuta, se recitau versuri, se cânta imnu” republicii (cel de acum), 
bineînţeles, în surdină. Aicea a fost fenomenul care m-a salvat. Am apelat la 10-15 colegi 
de la Politehnică, niciunu' n-a vrut să-mi dea un serviciu în Bucureşti. Şi, dimpotrivă, 
primesc un telefon într-o seară de la un coleg de la noi de la Politehnică, cu care fusesem 
bun prieten, stătusem şi într-o cameră cu el pe timpul facultăţii: „Băi, Eugene, eşti 
sănătos, eşti bun, apt de muncă?”. „Da, sunt sănătos.” 'Ce: „Nu vrei să-ţi dau un 
servici” ?”. Zic: „Da' cum poţi tu să-mi dai un servici'?”. „Vino la mine. Eu lucrez 


45. Este vorba, de fapt, de sora lui Pamfil Şeicaru, Virginia Munteanu, născută la 22 noiembrie 
1899 în Buzău. A fost arestată la 10 noiembrie 1956 şi condamnată la 7 ani de închisoare 
corecțională. A executat pedeapsa în închisorile Jilava şi Miercurea Ciuc. A fost eliberată 
la 15 noiembrie 1960. Informaţii din fişa matricolă penală din AANP. 

la termocentrala Dărmăneşti”, la rafinăria 6 sau 8, nu-ş' cum se chema. „Am adresa 
cutare la Târgu Ocna, vii la mine şi te duc la director să te angajeze acolo.” Şi aşa am 
plecat. Da’ înainte de a pleca m-am mai dus încă o dată la şedinţa de la doamna Şeicaru. 

Am uitat să vă spun că doamna Şeicaru cu relaţiile pe care le avea găsea şi servicii, 
şi-n afară de asta avea foarte mulţi medici. Te duceai fără niciun act la medic: „Sunt 
trimis de doamna Pamfil Şeicaru”, cu o mică hârtioară de la ea. Imediat îţi făcea 
radioscopie, dădea medicamente, extraordinar de multe servicii. 

[C.P.]: Era un cerc de foşti deţinuţi ? 

Numai foşti deţinuţi. Şi în ultima seară m-am dus să-i spun doamnei că plec, că nu 
mai pot veni, şi la poartă era o femeie de servici” care era în curent cu problema noastră, 
foarte discretă. Şi spune: „Fugiţi, dispăreţi de aicea, că acu’ două ore o plecat Securitatea 
de aici. Pe doamna a' arestat-o ieri noapte şi acum a plecat potera de aici”. M-am 
îmbrăcat, mi-am făcut bagajul de la frate-mio şi am plecat că trebuia să merg la servici)”. 
Toţi cei care fuseseră la doamna Şeicaru, anchetați şi bătuţi, or mai spus încă pe atâţia 
sau de două ori, şi arestaţi, au mai făcut câte patru-cinci ani de puşcărie. 

[C.P.]: Pe dumneavoastră nu v-au spus ? 

Nu. Deci aşa am scăpat... 

[A.M.]: Şi v-a rezolvat colegul cu serviciul ? 

Da, la rafinăria aceasta, RAFO Dărmăneşti. Am fost inginer de tură doi ani. Eram 
patru ingineri de tură, câte 12 ore de servici” şi 36 de ore libere. Era un serviciu foarte 
bun, foarte lejer, dar răspunderea era enormă. Erau şi muncitori de-ştia mai necalificaţi, 
aveam cazanele ălea mari pentru produs aburi pentru turbine. Şi mai veneau beţi la 
servici” sau cu butelca şi trebuia tot timpul, toată noaptea, să te ţii de capu’ lor... Care 
se îmbătau îi luam şi-i duceam într-o cameră acolo să nu mai facă vreo prostie. Era 
mare responsabilitatea. 


[A.M.]: Şi ce altceva aţi mai lucrat după ? 
După doi ani de zile, dom” director acesta, care era un ţigan care umblă cu bieleta 
la tren şi pune ulei la lagăre, ajuns directorul RAFO, m-a dat afară... 


[C.P.]: Cum se descurca totuşi dacă era aşa slab pregătit ? 

Avea o echipă de ingineri care era în jurul lui. El era cu biciul şi cu partidul. Eu, 
bineînţeles, îl respectam, director, director, treaba lui, nu mă interesa: „Bună ziua, 
domnule director! Vă salut, domnule director! ”. Ca după doi ani, mă cheamă şi îmi 
dă o hârtie, 'ce: „Sunteţi licenţiat”. Şi eu zic: „Domn” director, da’ ce motiv aveţi ? ”. 
Zice: „Citiţi acolo”. „Inapt pentru serviciu.” „Ca să vă învăţ minte să spuneţi «Să 
trăiţi ! » şi «tovarăşe director», nu «dom” director».” Eu zic: „Vă mulţumesc, n-o să vă 
spun nici aşa” şi am plecat. După aceea m-am înscris din nou la Politehnică şi am avut 
un certificat provizoriu de absolvent de Politehnică. Şi când mi-a dat cartea de muncă 
era scris „muncitor necalificat”. Deci lucrasem ca inginer, plătit ca inginer, cu respon- 
sabilităţi de inginer, dar trecut pe cartea de muncă „muncitor necalificat”. Dar a avut şi 
el ghinion, c-a fost arestat că a vândut un vagon cu benzină care se ducea în Bulgaria, 
dat afară şi, mă rog... 

Deci m-a dat afară, şi-am rămas fără serviciu doi ani. De ce? Pentru că mi-a trecut 
în actul acela de licenţiere articolul 20, alineatul 3, care era „incompetent şi fără dreptul 
de a se angaja niciunde timp de 24 de luni”. 

[C.P.]: Când v-aţi căsătorit cu soția dumneavoastră ? 


Ne-am căsătorit după aproape 12 ani, pentru că atâta închisoare a făcut ea. A mai 
făcut doi ani prin Bărăgan şi a mai arestat-o încă o dată... Mi se pare că o dată a arestat-o 
cu maghiarii, cu revolta maghiară, încă doi ani, şi pe urmă a mai arestat-o încă o dată 
doi ani, nu ştiu pentru ce, când eram deja însuraţi. Deja era însărcinată în luna a opta 
şi eu m-am opus, am spus că: „Nu se poate, faceți o eroare colosală, femeia asta o 
făcut 10 ani de închisoare pentru nimic. Pentru ce o arestați din nou? Uitați-vă, are 
burtă, este însărcinată, vreți să omorâţi copilul? E în luna a opta, se poate întâmpla un 
accident”. „Nu, că ăsta e ordinu'.” Eu îl cunoşteam foarte bine pe generalul Radu“, 
căruia i-am imputat tot timpul, i-am spus: „Dumneata, domnule general, eşti un 
criminal, mi-ai omorât copilul ! ”. Şi, bineînţeles, au luat-o cu un Molotov, de-la cu care 
cară pietre, pe drumurile care erau, pe vremea aceea, numai gropi, şi au dus-o la 
închisoare la Securitatea din Moineşti şi au depus-o acolo. Da’ între timp a plesnit punga 
aia de apă, au mai ţinut-o încă două zile fără apă şi au dus-o de-abia a treia zi la spital 
la Comăneşti, în nişte chinuri de era aproape gata să moară, cu 41 de grade temperatură. 
În sfârşit, a putut expulza copilul viu încă, dar cu vânătăi mari pe faţă, sufocat... S-a 
încercat oarecum la spital să-l reanimeze, a trăit vreo câteva ore şi a murit. Şi, bineînţeles, 
a murit în braţele mele. Era şi o soră proastă, care nu ştia să manipuleze oxigenul, i-am 
mai arătat eu, i-am dat oxigen, da’ n-a mai rezistat. Din zgomot, din lipsa de apă şi din 
zdruncinăturile alea de la camion, avea un organism traumatizat. Soţia a scăpat, dar şi 
ea traumatizată... Au mai tinut-o... Nu ştiu, s-a uitat de chestia asta, că a murit copilul, 
au mai ţinut-o încă un an, ca eu să mai uit... 

Când am văzut copilul şi l-am depus acolo, nu m-am mai dus la nevastă-mea să-i 
spun „la revedere”. Am plecat direct în oraş, la gară, pe drum am găsit un birt, am 
cumpărat o sticlă de coniac de un litru şi am băut-o toată. Bineînţeles, când am ajuns 
la gară eram pe trei cărări, pe patru, ştiu eu. Şi acolo am aşteptat un tren (la minte eram 
lucid) şi în momentul când a intrat trenul în gară, eu m-am culcat pe linia de tren, dar 
vreo doi zdrahoni de-ştia, care erau muncitori acolo, mineri la Moineşti, petrolişti, m-au 
luat, m-au dus la şeful de gară şi m-au încuiat într-o cameră acolo. A doua zi de dimineaţă 
mi-au dat drumul şi am plecat acasă, după ce m-am trezit. Deci am vrut să mă sinucid. 
şi am scăpat şi de asta. 

Eu, când a murit copilul, am spus creştineşte aşa: „Să se boteze Eugen Mihai”, 
Mihai fiind tata şi eu Eugen. Şi i-am spus popii chestia şi o spus că e valabilă. Un mic 
amănunt care merită să fie ştiut de lume, dacă asta ajunge la lume, este că m-au chemat 
să iau copilul. Au venit acasă, tot aşa, cu o maşină, şi au spus: „Domne, vă rugăm să 
veniţi să luaţi copilul”. „Nu-i copilul meu, îi copilul dumneavoastră. Luaţi-l, înmor- 
mântaţi-l, eu nu-l recunosc. Dumneavoastră l-aţi omorât, dumneavoastră îl înmormântați, 
nu eu!” Au plecat, peste două ore au venit bine înarmaţi, au intrat în casă şi au spus: 
„Ia-ţi o valiză şi mergi cu noi”. Cu pistoalele... Obligat, timorat, m-am urcat în maşina 


46. Probabil Radu I. Dumitru (Ciobanu), născut la 11 decembrie 1921 în Căldăraru, Argeş. 
Ajustor mecanic, membru de partid din 1945. A intrat în Securitate în 1948, iar în 1949 a 
fost numit şeful Serviciului judeţean de securitate Câmpulung Muscel. Din 1951 a fost mutat 
la regionala Ploieşti, unde a ajuns până în funcţia de locţiitor şef al Direcţiei. A devenit şeful 
Direcţiei regionale MAI Bacău în 1956. Florica Dobre (coord.), Securizatea..., 1, pp. 207-210; 
II, pp. 48, 107-108. 

lor c-o valiză, m-am dus şi mi-au pus copilul în valiza aceasta şi am venit în tren cu 
valiza cu copilul ! 

[C.P.]: Cum v-aţi întreținut în această perioadă, fără serviciu ? 

Între timp, în aceşti doi ani, socrii mei erau din Târgu Ocna şi aveau o livadă de 
pomi fructiferi de trei hectare. Şi am lucrat la ei acolo, am cules pomii, m-am dus în 
piaţă şi le-am vândut, că ei le dădea’ un preţ derizoriu. lo mă duceam şi le dădeam cu 
un preţ bun şi cu banii ăştia, în aceşti doi ani, am făcut o căsuţă în curte cu două camere, 
bucătărie... cu mâinile mele. Am angajat un om, a lucrat şi socru’ şi am făcut o casă 
din paiantă sau nu ştiu cum se spune, din lemn de salcâm, că în livadă erau destui, cu 
tencuială de-asta cu nisip, cu ciment printre lemnele astea... Era foarte călduroasă, 
foarte bună. Deci am muncit aceşti doi ani, alături de casă am întins o magazie pentru 
ţinut fructele, dedesubt am făcut un beci, tot aşa, depozit mare de fructe... 

După aceea am umblat şi eu să mă agăţ undeva, să mă inserez. După doi ani am 
găsit tot un post de muncitor necalificat, la industria locală Oneşti, având în vedere că 
eu făcusem studii bune de electricitate şi de electrotehnică, ca şef al unei secţii de 
bobinaj. O secţie de bobinaj la care eu am fost întemeietorul. Deci mi-a dat doi bobinatori 
şi eu, trei: secţie de bobinaj. După care eu, bineînţeles, într-un an de zile am organizat 
bine, am angajat vreo şase-opt muncitori, secţia a mers foarte bine vreo cinci-şase ani 
de zile, după care am făcut altă secţie, de mase plastice. Eram foarte inventiv şi am 
făcut multe piese pentru care întreprinderea a câştigat foarte mulţi bani. Am angajat 
circa 100 de femei din oraş, care erau cu soţii arestaţi. Mă lăuda primarul: „Domne, 
mata” văd că eşti inventiv”. 

Pe urmă, când a văzut că merge bine, tot primarul meu, care era prieten cu primarul 
de la Bacău, mi-a spus: „Nu puteţi să angajaţi şi 10-20-30 de la Bacău, faceţi şi acolo 
o secţie ? ”. Am făcut-o şi pe aia. 50 de femei am angajat acolo, care au câştigat foarte 
bine, şi la care le dădeam o zi pe săptămână liber, ceea ce nu s-a mai auzit în Europa 
comunistă. Şi în afară de asta am făcut şedinţă cu muncitoarele mele şi am hotărât ca 
toată lumea din secţiile mele să înceapă serviciul la opt, nu la şapte, lucru pentru care 
am avut discuţii cu directorul meu. El era mai tânăr ca mine şi inginer prost, că nu ştia 
nici franceză, nici germană, nici engleză, matematică ioc, nimic nu ştia. De fapt era 
inginer de drumuri şi poduri forestiere. O secţie de Politehnică inventată de comunişti. 
Cum am mai văzut aici în Bucureşti secţie de Politehnică de instalaţii sanitare. M-am 
crucit... 

Şi deci am făcut o secţie de mase plastice foarte mare, am primit o maşină de mase 
plastice din Cehoslovacia, de presat material plastic în matrițe, şi am făcut pentru prima 
oară în România, cred, nişte piese care se întrebuinţau la războaiele de filatură de la 
Galaţi, care se numeau cursori, făcuţi din nylon. 

[C.P.]: Şi cum aţi reuşit să plecaţi în străinătate ? 

Şi asta e-o istorie. Eu am plecat prin '77-*78%. Eu am avut o istorie lungă cu generalul 
Radu, de la Bacău, care totuşi m-a respectat, dar care mi-a omorât copilul, că el a dat 
ordin să o aresteze pe nevastă-mea. Deci m-a respectat, i-a fost frică de mine... nu pot 
să ştiu. Un tip foarte inteligent, da’, mă rog, ca toţi securiştii... Fratele meu mai mic 


47. Conform unei adrese interne a Securităţii, Eugen Otparlic era în Franţa din 28 octombrie 
1978. ACNSAS, fond SIE, dosar nr. 32369, f. 4. 

cu nouă ani a organizat o fugă. Eu eram deja căsătorit, nevastă-mea terminase exilul 
acesta pe Bărăgan, unde a stat doi ani, şi deci eram acasă, zămislisem deja acest copil 
şi am zis: „Cred că e bine să nu plec”. Terminam anul IV din nou la Politehnică. Am 
făcut-o din nou, pentru că Securitatea n-o vrut să-mi deie diploma de la as'laltă. Când 
o plecat frate-mio, în '56, au fost trei care au plecat: o fată şi doi băieţi, frate-mio şi 
cu unv’. A organizat atunci cu un şef de gară de la Panciu, care exporta struguri. Era 
un vagon plin de struguri, unde lădiţele erau puse una peste alta în rânduri. Eu cu 
frate-mio am inventat nişte cârlige ca la măcelărie şi au scos un rând complet de lădiţe, 
puse aşa, pe lung, au făcut o gaură în vagon ca să facă necesităţile, n-au mâncat o 
săptămână decât câte o boabă, două, trei de struguri pe zi, poate mai mult pentru sete, 
şi au reuşit să ajungă la Viena într-o săptămână. Au avut un episod la trecerea la unguri, 
că au făcut ungurii un control cu câini. Da’ din cauza mirosului ăsta de struguri nu i-a” 
simţit. Frate-meu a vorbit la „Europa Liberă” şi-o zis: „Când au intrat, când am văzut 
botu' câinelui cu ochii sticlindu-i printre struguri, am zis: «Gata, ne-am terminat»”. A, 
şi de ce a deschis vagonu’, că nu era control, da” nişte ţigani o’ spart vagonu’ ca să ia 
nişte struguri. Şi ăştia i-o” auzit, s-o” dus acolo, ăia au fugit, i-o” prins şi pentru asta 
au controlat vagonul, ca să vadă ce-au făcut ăştia... 

Şi-au scăpat. S-au dus la Viena, după aceea au cerut să se ducă în Germania şi după 
un an de zile frate-mio a cerut să să ducă în Franţa, şi fata aia s-a dus în Africa, în Tunis, 
nu ştiu unde s-a dus. Şi deci s-au dispersat. Al doilea coleg, care era şi coleg de puşcărie 
cu frate-mio, Coşereanut? se cheamă, s-a căsătorit la Paris. Frate-mio a luat şi el o 
franţuzoaică, fiica unui doctor, iar ăsta, Coşereanu, a luat tot o franţuzoaică, fiica unui 
nabab. Avea mai multe blocuri pe care le închiria şi pentru care i-o dat o casă, o vilă 
extraordinară, fetii. Da’ el era puţin ţăcănit, nu s-a înţeles, a făcut doi copii, dintre care 
unu”, când a ajuns la 20 de ani, s-a sinucis cu acetonă şi aşa mai departe... N-au reuşit. 
Frate-mio o găsit o franţuzoaică foarte drăguță (şi acuma-i drăguță, şi bună, şi priete- 
noasă) şi a făcut şi el doi copii, are trei nepoți, dar el a murit, săracu”, de hepatită. De 
fapt, noi, ăştia din puşcărie, cam toţi avem o hepatită. Din cauza mâncării, din cauza 
abstinenţei, din cauza foametei, toţi avem câte o hepatită destul de veche şi destul de 
„bună”. | 

Nu vă mai spun că după plecarea fratelui meu am fost anchetat de generalul ăsta 
care mi-a omorât şi copilul. Aproape în fiecare săptămână mă chema la Bacău. Da’ cu 
mine s-a purtat frumos. 


[A.M.]: Dumneavoastră cum aţi plecat ? 

Păi, după ce am lucrat aproape 20 de ani mi-a venit ideea să plec în străinătate. Şi 
am zis: „Domne, fratele meu a plecat”, v-am povestit cum, într-un vagon de struguri. 
„Plec ! ” Eu aveam un cod cu el şi i-am scris câte o scrisoare: „Cred că vin şi eu să te 
văd”. El foarte bucuros: „Bine, vino să mă vezi”. Aprobarea o dădea şeful Securităţii 
de la Bacău. M-am dus la el... 


48. Alexandru Coşereanu, născut la 11 octombrie 1931 în Gârleni, Bacău. A fost arestat la 16 mai 
1950 şi condamnat la 6 ani de închisoare corecțională, pedeapsă redusă ulterior la 5 ani. 
A executat pedeapsa în închisorile Galaţi, Poarta Albă, Valea Neagră - Peninsula şi Gherla. 
A fost eliberat la 14 mai 1955. După ce a fugit în străinătate, Securitatea i-a arestat rudele şi 
l-a judecat în lipsă, condamnându-l la 25 de ani de muncă silnică. Cicerone Ioniţoiu, Victimele 
terorii comuniste... Dicţionar C, p. 235; fişa matricolă penală din AANP. 

A venit un cetăţean, pe care îl cunoşteam, cu care vorbisem înainte de plecarea lu’ 
frate-mio, cu o scrisoare de la colegul cu care plecase frate-mio, în care spunea: „Băi, 
Nicule, ai fost un prost că n-ai plecat şi tu cu noi, că dacă plecai, erai om acum”. Şi 
ăsta vine şi-mi arată scrisoarea mie. Eu iar am îngheţat. Am citit-o. Am zis: „Domne, 
nu ştiu, habar n-am, eu credeam că fratele meu e mort”. Eu m-am gândit că poate să 
fie turnător, nu? „Părerea mea este să te duci să predai scrisoarea la Securitate, că eşti 
mai liniştit aşa.” 

Dar eu am fost în Franţa şi mai înainte să rămân definitiv, că am căpătat de la 
generalul Radu ăsta permisiune pentru Franţa şi când am venit înapoi a început să mă 
cheme să-i dau informaţii, ce-am făcut acolo. Bineînţeles că n-am vrut să-i dau nicio 
informaţie. „N-am făcut nimic, am fost la frate-mio şi am venit de la frate-mio.” Am 
fost cu mama, am luat-o şi pe ea. El a vrut să mă încerce şi să culeagă eventuale informaţii 
de la mine. Ştia, nu ştiu de unde, că am vrut să rămân în Franţa şi că fratele meu mi-a 
propus asta. 

Şi asta este a treia greşeală mare pe care am făcut-o eu: că n-am plecat atunci. Că 
astea au fost greşelile mele : că am intrat în puşcărie, că m-am apucat să fac politică şi 
asta: că n-am rămas. Şi de ce n-am rămas? Pentru că acuma aveam al doilea copil, 
actualul care e la Paris, inginer. Şi-am zis: „Unu' mi l-au omorât ei, să-l omor eu pe-al 
doilea ? ”. Şi i-am spus lu’ frate-mio: „Nu rămân! Cumpără-mi o maşină şi mă întorc 
înapoi cu maşina”. Frate-mio a cumpărat o Simcă 2000 şi am venit acasă cu coada între 
picioare şi am intrat din nou pe mâna lu’ generalu’ Radu, care a început să m-ancheteze, 
ce-am făcut... Şi eu, în fiecare an, slab de înger, făceam un dosar ca să plec din nou: 
„Domnule general, vă rog, nu ştiu ce...”. Când m-am dus la domnul general prima dată 
şi i-am spus: „Domnu' general”, a spus: „Spuneţi-mi «tovarăşe general»”. „Domnule 
general, eu n-am spus la nimeni «tovarăşe» şi pentru mine cuvântul «tovarăş» este o 
insultă. Vă rog să m-acceptaţi aşa, dacă nu, spuneţi-mi altă formulă în afară de «tovarăş».” 
„Bine, spune-mi «domnu'».” Şi, în fine, am făcut ani de zile cereri... 

Deci am fost în Franţa prima dată în '68, cu mama, şi până în '77 am făcut o mulţime 
de cereri, toate respinse. Şi acuma eu ajunsesem destul de bine, aveam pe mâna mea un 
Dacia Service la Oneşti, făcut de Renault, şi ultima dată când am mers: „Domnule 
general”, zic, „mi-aţi promis că-mi daţi permisiunea să plec s-o duc şi eu pe nevastă-mea 
să viziteze şi ea pe frate-mio, că n-a avut ocazia să-l cunoască”. 'Ce: „i-am promis, 
da’ dumneata nu vrei să recunoşti c-ai vrut să rămâi în Franţa”. Şi atunci eu m-am sculat 
în picioare aşa cum mă vedeţi şi am spus: „Domnule general, am vrut să rămân în 
Franţa, dar am fost un prost, am fost duşmanul meu c-am venit să mă miluiesc în faţa 
dumitale”. Şi m-am gândit: „M-arestează sigur”. S-a sculat în picioare şi a spus: 
„Domnu' Otparlic, îţi întind mâna mea prietenească, eşti un om foarte demn, eu te-am 
nedreptăţit, dar ai făcut o greşeală şi dumneata...”. 

[C.P.]: Mai trăieşte ? 

Spuneau acum doi ani c-ar mai trăi şi io am vrut să mă duc să-l văd. Am auzit că-i 
pensionar, acum vreo cinci-şase ani de zile, c-ar fi pe undeva pe lângă Bacău, are o fată 
care e bolnavă de tuberculoză sau nu ştiu ce. Aş fi vrut să stau de vorbă cu el să-i arăt 
că l-am iertat şi c-o să-şi ia pedeapsa probabil pe altă lume. 

[C.P.]: Azi spus că aţi plecat doar cu soţia în Franţa. Ce s-a întâmplat cu băiatul 
dumneavoastră ? 

Am adus băiatul la Paris cu Giscard d'Estaing. Când a venit el“, a avut o listă printre 


care eram trecut şi eu, familia noastră şi băiatul meu. Vreo 18 persoane am cerut lui 
d'Estaing după ce-am făcut la Paris un protest de şase sau opt luni, cam aşa ceva, în 
fiecare zi câte 12-14 ore pe esplanada din Trocadero. Am avut mii de cărţi poştale care 
erau semnate de către oameni care treceau, turişti străini, engleji, germani, franceji, nu 
conta. Toţi: „Ce faceţi aicea? ”. Le explicam. Io ştiam binişor franceză chiar atunci la 
început, pentru că eu am şi origine franceză, că bunica mea era franţuzoaică, mama 
mamii, şi vorbea perfect franţuzeşte. Era din Alsacia, măritată cu un inginer polonez, 
care avea bani şi o venit să facă afaceri în România. A fost bogătaşul judeţului. A făcut 
nu ştiu câte mori, toate maşinile de treier, secerile astea care începuse” atunci să fie, el 
le-a adus din străinătate... 


[C.P.]: Vă mulzumim frumos. 
Cu plăcere. 


49. Este vorba de vizita făcută de preşedintele Franţei în România la 8-10 martie 1979. 


Traian Popescu 


S-a născut la 27 august 1923 în Bucureşti. Naţionalitatea : română. Religia : ortodoxă. 
Studii : Politehnica şi Academia Comercială. Profesia: inginer. A fost arestat la 15 mai 
1948 şi condamnat la 20 de ani de muncă silnică. A executat pedeapsa în închisorile 
Malmaison, Uranus, MAI, Jilava, Piteşti, Gherla, Văcăreşti şi Aiud. A fost eliberat la 
18 aprilie 1964. La data interviului locuia în Bucureşti. Interviu realizat de Constantin 
Petre, Alin Mureşan, Cosmin Budeancă şi Alexandru Matei la 22 martie 2007 şi 23 ianuarie 
2008. Transcrierea şi tehnoredactarea interviului - Andrei Lascu, Constantin Vasilescu, 
Alexandru Matei, Adrian Sandu. Editarea - Constantin Vasilescu. Interviul se află în 
AIO-IICCMER, având cotele 28, 29, 312, 313, 314. 


[Cosmin Budeancă] : Domnule Traian Popescu, pentru început, vă rog Să-mi spuneți 
câteva lucruri despre dumneavoastră. 

M-am născut la 27 august 1923 în Bucureşti, ca al treilea copil al familiei. Înaintea 
mea au fost două surori, cu opt şi respectiv 10 ani mai mari decât mine. Când s-a căsătorit, 
tata era mecanic de locomotivă, iar după aceea a devenit şef de depou. Mama era profe- 
soară de germană şi s-a născut în Scheii Braşovului, în familia preotului Nicolae Stinghie. 
Bunicul, Voinea, a fost unul dintre intendenţii de la Palat şi apoi a locuit în Sinaia. Este 
invocat şi într-una din schiţele lui Caragiale, „Călătorie de plăcere”, în care o bunică 
se rătăceşte şi ceilalţi sunt trimişi să o găsească: „La Hotel «Mazăre» n-aţi găsit-o? ”. 
„Nu, nici acolo.” „Dar la hotelul «Voinea» aţi încercat? ” În Braşov era şi o tradiţie ca 
în momentul când se comemora Revoluţia de la 3-15 mai 1848, un tânăr să pună drapelul 
pe statuia lui Arpad de pe Tâmpa. Şi, prin 1905, sorții au căzut pe fratele mamei, Aurel 
Voinea. Deşi erau potere, a pus drapelul, iar ungurii l-au prins şi l-au spânzurat... 

Eu, deşi m-am născut în Bucureşti, am făcut primele trei clase primare la Braşov, 
pentru că tata a venit cu serviciul aici. Apoi, în 1933, am venit în Bucureşti, unde am 
crescut într-un fel de colonie a Căilor Ferate din Depoul Bucureşti-Triaj, tatăl meu fiind 
şeful depoului. Eram vreo 40-50 de familii acolo şi aveam o viaţă foarte interesantă, cu 
totul altfel decât se petrecea în societatea românească de atunci. În 1934 am început 
Liceul „Aurel Vlaicu” al CFR-ului, pe care l-am terminat în 1942, al doilea în promoţie. 

[C.B.]: Ce îmi puteţi spune despre simpatiile politice pe care le-aţi avut în perioada 
adolescenţei ? 

Am făcut parte din Frăţiile de Cruce. La 15, 16, 17 ani aveam o gândire naţională. 
Creşterea în mine a acestei idei naţionale a fost favorizată nu numai de ceea ce se întâmpla 
în casă, ci şi în şcoală. Eram într-unul dintre puţinele licee din România unde duminica 
se făcea „Te Deum” în şcoală, slujbă religioasă. Nu există teolog care să nu ştie cine a 

fost profesorul Nicolae Lungu : dirijorul Patriarhiei, compozitor... L-am avut director 
pe Pompiliu Constantinescu, unul din primii cinci critici literari interbelici. I-am avut 
profesori de franceză pe Şerban Cioculescu şi pe Dumitru Murăraşu, cel care a scris şi 
o istorie a literaturii române în perioada interbelică şi o lucrare intitulată Naționalismul 
lui Eminescu. Deci această atmosferă naţională şi religioasă a favorizat apartenenţa la 
Frăţiile de Cruce, însă una dintre condiţii era cartea: premianţii erau în Frăţiile de 
Cruce. Şi aşa am intrat, aşa am rămas. Acest lucru a însemnat mult pentru noi, pentru 
atitudinea de după 1944, când comunismul era la noi acasă, pentru că noi ştiam despre 
el, citisem. Îl trăisem foarte puţin, dar ni se spuseseră nişte lucruri şi ştiam foarte bine 
ce înseamnă. 


[C.B.]:: Domnule Popescu, ce facultate aţi urmat ? 

După terminarea liceului am urmat Politehnica şi Academia Comercială, în paralel. 
Politehnica am absolvit-o în 1948, dar diploma de inginer mi-am luat-o în 1969, după 
21 de ani. Academia Comercială am terminat-o în '46, dar nu mi-am putut da licenţa, 
pentru că mi-a fost greu, urmând ambele facultăţi. Mergeam la ambele şi mai făceam 
şi altceva în perioada aceea, '44-'48. 

[C.B.]: Nu aţi fost trimis pe front ? 

Eu am făcut armata în cadrul Politehnicii şi am fost mobilizat către sfârşitul războiului. 
pe linia Focşani-Nămoloasa-Galaţi. Noi, studenţii de la Construcţii, eram chemaţi acol 
să supraveghem lucrările pe această zonă de fortificaţii. La ora aceea n-am ştiut în ce 
scop au fost construite respectivele fortificaţii, dar după 1 august nu s-a mai făcut nimic, 
S-au sistat lucrările, pentru că au venit ruşii peste noi... A doua zi după 23 august am 
plecat pe jos. Am început să ne retragem şi, ajungând aproape de București,- am fost 
demobilizat, iar eu m-am dus la familia mea, care era lângă gara Titu, în Dâmboviţa, 
la Podul Rizii, unde se instalaseră după bombardament. 

Când am ajuns, am aflat un lucru de la tatăl meu: la un moment dat, la Ciocăneşti 
s-au prezentat doi ruşi care i-au cerut tatei să arunce calea ferată în aer. Tata avea lângă 
el un rus, mecanic de locomotivă, care cu un an înainte făcuse o trăsnaie mare de tot. 
Bea rusul de rupea pământul şi, la un moment dat, s-a ars locomotiva în Triaj. El era 
beat, s-a făcut foc, fochistul nu era, apă nu se băgase în ţevi, iar asta însemna Curtea 
Marţială ! Şi tata a procedat altfel... L-a bătut pe rus până l-a trezit, spunându-i: „Ai 
trei copii, nenorocitule, nu te dau ! ”. Şi apoi rusul a fost ca un câine credincios pe lângă 
tata, până când au venit ăştia să arunce linia în aer. A încercat să ia legătura cu şeful 
de gară Ciocăneşti-Bâldana, dar fugise. A încercat să ia legătura la Bâldana, unde era 
Marele Stat Major, dar n-a făcut nimic. Rusul era cu pistolul pe masă, că să arunce în 
aer... Ei, către dimineaţă s-au auzit nişte bubuituri şi s-a aruncat linia în aer. Ei pretindeau 
că pe acolo s-ar retrage nemţii, dar se terminase cu nemţii ! La 30 august - 1 septembrie 
nu mai erau nemți în Bucureşti, se retrăseseră şi se terminase toată povestea. Interesant 
este că în jur de 10-11 septembrie mi-aduc aminte că am citit în Universul un scurt 
comunicat în care se preciza că au fost puse în circulaţie traseele de cale ferată 
Bucureşti-Ploieşti, Bucureşti-Piteşti. Acelaşi lucru s-a întâmplat şi pe Bucureşti-Giurgiu, 
pe Bucureşti-Constanţa, dar se specifica: „aruncate în aer de trupele germane în 
retragere” ! Deci cam asta este istoria... 

Şi la Podul Rizii, unde fusesem demobilizaţi noi, studenţii, îmi aduc aminte că într-o 
duminică au început să strige copiii: „Vin ruşii! ”. Şi, într-adevăr, în satul ăsta, care 
era pe malul Dâmboviţei, veniseră la un moment dat, chiar înainte de 23 august, resturile 

diviziilor 4, 8, 9, 12, de la sud de Iaşi. Dar numai comandamentele şi cu ordonanţele 
s-au instalat în sat. Şi au venit ruşii numai cu căruţe cu doi sau patru cai. Erau toţi 
asiatici şi strigau: „Na Berlin! ”. Timp de trei zile, cât s-au scurs trupele astea, n-am 
văzut nicio maşină, niciun tanc, n-am văzut nimic motorizat! Totul era în căruţe şi 
călare. În faţă era o trăsură cu un general şi s-au dat gardurile la o parte, ca să poată 
trece spre câmp. Fuseseră informaţi că acolo era un post de radar german, dar se 
dezafectase, germanii plecaseră demult. Şi generalul respectiv s-a instalat în casa unde 
era familia noastră, iar nouă ne-a indicat să stăm într-o cameră cu antreu din curte. S-au 
dus ai mei acolo, dar eu, făcând pe isteţul, am rămas în bucătărie. La un moment dat 
a venit la respectivul general un ofiţer şi am auzit că au schimbat între ei câteva cuvinte 
în germană. A plecat rusul şi am ciocănit şi eu la tovarăşul general şi i-am spus: 
„ Verzeihen Sie, sprechen Sie Deutsch ? ”!. Eu îl întrebasem mai înainte dacă ştie vreo 
limbă şi mi-a spus că nu ştie. Acum, când l-am întrebat dacă vorbeşte nemţeşte, mi-a 
făcut semn să tac şi a zis: „Politruc! Iuda ! ”. Ofiţerul respectiv, un căpitan, era politruc 
şi de asta mi-a făcut semn să nu mai vorbim. 

Totuşi, am închegat un dialog cu el şi mi-a scos o hartă. Mi-a arătat România, „Rasia” 
de 100 de ori cât România şi zice: „România krieg Rasia ! ”. Şi arăta cu degetul la cap. 
Adică România să se lupte cu Rusia... El era inginer, nu era ofiţer de carieră, şi mi-a 
scos nişte fotografii dintr-un porthart şi mi-a arătat soţia care era ingineră şi lucra în 
Urali. Şi atunci mi-a spus să le comunic ofiţerilor, comandamentului, că se împarte satul 
în două: românii în zona unde era biserica şi şcoala, iar ruşii în zona cealaltă. Şi a mai 
spus că nu se va întâmpla nimic, iar lumea să fie liniştită în sat. Totuşi, am zis să luăm 
nişte măsuri de precauţie şi le-am spus celor din sat ca fetele şi nevestele tinere să vină 
la noi. Şi în prima noapte o parte le-am dus prin fundul grădinii, le-am urcat în pod, 
în cămăruţa asta, chiar unde era rusul, le-am băgat prin bucătărie şi am aşteptat. Însă 
în aceeaşi noapte s-a petrecut un lucru de care mi-a părut rău... Eu eram în această 
cămăruţă mică de la intrare şi dormeam pe o laviţă, iar înăuntru era familia mea. Şi 
fetele erau strânse în pod, vreo 10-15. Şi eu eram în cămaşă de noapte, nu în pijama. 
Şi la un moment dat, la miezul nopţii, a venit un rus. M-am speriat, m-am ridicat de 
pe laviţă şi m-am aşezat cu spatele spre uşă, să nu intre în camera cealaltă. Rusul, 
săracul, era beat turtă şi, văzându-mă în cămaşă, m-a confundat şi a început să mă 
mângâie. Şi l-am luat pe rus, l-am împins uşor, l-am aruncat în curte şi am început să 
strig la ordonanța generalului : „Vania! Vania ! ”. Domne, mi-a părut rău, că a doua zi 
o serie întreagă de ofiţeri l-a” bătut pe rus... 

[C.B.]: În anii '45-'46, care era reacţia populației la instaurarea comunismului ? 

Domne, eu am venit spre Bucureşti dup-aceea, iar în toamnă primul contact cu 


noua formulă de guvernare a fost acela că Politehnica s-a deschis fără slujbă religioasă. 
Asta pentru noi era un sacrilegiu şi împreună cu câţiva, Popescu Ioan?, Virgil loanid?, 


Scuzaţi-mă, vorbiţi germana? 
Ioan „Jenică” Popescu, născut la 19 mai 1924 în Bucureşti. A fost arestat la 15 mai 1948 şi 
condamnat la 20 de ani de muncă silnică. A executat pedeapsa în închisorile Jilava, Târgu 
Ocna, Caransebeş, Piteşti, Gherla şi Aiud. A fost eliberat la 1 august 1964. Informaţii din 
fişele matricole penale din AANP. 
3. Vezi nota 36, p. 267. 

Sasuf, am făcut un memoriu pe care l-am înaintat Guvernului şi Patriarhiei. Atunci 
n-a avut niciun ecou, dar în anul următor cursurile s-au deschis cu slujbă religioasă. 
În acest timp, Bucureştiul era în întuneric, nici vorbă de entuziasm, cum s-a prezentat 
mai târziu. Unii, mai puţin români, i-au primit cu entuziasm pe ruşi, dar foarte puţini... 
Au încercat să adune ceva muncitori, dar eu eram în cartier muncitoresc şi am văzut 
că era ostilitate. Primul act de ostilitate al muncitorimii a fost în februarie '45, când 
guvernul Sănătescu a fost schimbat cu guvernul Rădescu. Eu eram în Piaţa Palatului 
atunci ; au venit tancuri, dar Societatea de Tramvaie Bucureşti a înşirat pe Bulevardul 
Elisabeta tramvaie şi s-a blocat tot. La Malaxa, muncitorii au închis porţile şi nu au 
vrut să iasă. Au apărut atunci în ziarul Dreptatea fotografii de la uzinele Malaxa cu 
Gheorghiu-Dej trăgând în sus cu un pistol automat. Nu mai insist asupra dezastrului 
de la 6 martie 1945 şi vestita instaurare a guvernului Petru Groza... 

Tot în 1945, înainte de 8 noiembrie, când a fost manifestaţia aceea uriaşă pentru 
Rege, eu nu am fost în Bucureşti, am plecat la ţară în alt scop. Ţărăniştii scoseseră nişte 
timbre cu România peste care era înfiptă o mână cu secera şi ciocanul, iar mâna era 
strânsă de altă mână cu tricolorul. Nu cred că mai găsiţi, poate prin arhive să mai fie, 
dar nu cred. Şi am plecat cu ele prin ţară şi le-am răspândit prin toate gările. Nu mai 
ştiu câte am avut, mii, zeci de mii... În acest timp, în Bucureşti s-a produs marea 
manifestaţie, când au intrat câteva camioane cu muncitori în mulţime. Doar atât au reuşit 
să adune, vreo trei camioane cu muncitori. Apoi, cam de prin primăvară, aceeaşi patru 
am făcut rost de o maşină de multiplicat Gestetner, pe care o ţineam la mine acasă, şi 
cu ea am început să scoatem un foileton cam de 8-10 pagini, intitulat Neamul Românesc, 
care avea într-un colţ România Mare, cu Basarabia, cu tot... Noi îl gândeam, noi îl 
scriam, noi îl răspândeam. Mi-aduc aminte că într-unul din numere ofeream scurte 
informaţii despre ceea ce se petrecea în ţară, pe de o parte, iar pe de altă parte spuneam 
la ce te poţi aştepta de la comunismul din România. A mers foiletonul până în primăvara 
lui '47, apoi nu l-am mai scos. 

[C.B.]: Dar de unde aveaţi bani pentru multiplicarea lui ? 

Toţi aveam bani de la părinţi, iar hârtia nu era greu de găsit. Dădeam şi lecţii de 
matematică, făceam preparaţii. Tot în perioada aceea am scos nişte cursuri, cu încă unul 
din colegi, şi am obţinut hârtie. Făcusem o legătură la Şcoala de Război, actuala 
Academie Militară, şi un ofiţer care avea tipografie ne-a dat hârtie pentru cursuri şi aşa 
puteam să scoatem. 


[C.B.]: În 1946, la Cluj au fost o serie de acţiuni ale studenţilor. Puteţi cumva să 
ne spuneţi ceva despre ele ? 

La Cluj a fost atacat căminul studenţesc. Studenţii s-au baricadat şi au intrat în grevă 
generală, acţiunea fiind condusă de un tânăr de la Medicină, Valeriu Anania’. Şi studenţii 
au afişat o pancartă: „Până aici democraţia, aici e Mănăşturul”. Ca un răspuns la treaba 
asta, Politehnica şi Academia Comercială din Bucureşti au declarat grevă (Politehnica 


4. Posibil Ioan „Nonu” Sasu, născut la 15 noiembrie 1922 în Brăila. A fost arestat la 2 decem- 
brie 1948 şi condamnat la muncă silnică pe viaţă, pedeapsă redusă ulterior la 25 de ani de 
muncă silnică. A executat pedeapsa în închisorile Baia Sprie, Târgu Ocna, Jilava, Aiud şi 
Văcăreşti. A fost eliberat la 1 august 1964. Informaţii din fişa matricolă penală din AANP. 

5. Vezi nota 43, p. 37. 

avea înglobată şi Agronomia şi Arhitectura). Ceream solidaritate cu cei de la Cluj, 
ceream alte condiţii în căminul de la Politehnică... Mai ceream să nu fie obligaţi 
profesorii să primească asistenţi decât în funcţie de capacitate, iar în comisiile pentru 
acordarea burselor să fie incluşi şi studenţi români. Oarecum ceream drepturi egale ale 
românilor cu cei nou-veniţi după '44, pentru că în comitetele acestea nu prea eram repre- 
zentaţi. În amfiteatrul cel mare a fost chemat rectorul, profesorul Sergescu“ — care după 
aceea a plecat la Paris şi a devenit profesor la Sorbona -, care a spus că va înainta cererea 
Ministerului. Săracu', atunci era lac de apă... Asta se petrecea în jur de 25-26 mai. Şi 
la un moment dat s-a anunţat că vine Agronomia. Şi într-adevăr, de la Agronomie, de 
la şosea, se vedeau venind „agronomii” cu drapele în faţă, defilând şi cântând Deş- 
teaptă-te, române ! Au fost primiţi cu urale, dar la un moment dat un ofiţer face impru- 
denţa şi intră. Şi când l-am văzut intrând, toţi ne-am uitat la banderola pe care o avea 
la mână : avea o banderolă conform căreia era venit cu Divizia „Tudor Vladimirescu”, 
cea formată de Ana Pauker în Rusia. Când l-am văzut aşa, s-a făcut rumoare în sală. 
Şi ofiţeraşul a venit şi a zis: „Vă ordon să părăsiţi sala! ”. În acel moment au început 
urlete şi huiduieli, încât a trebuit să plece. Şi comitetul a zis: „De acum revendicările 
au fost transmise, avem garanţia. Plecăm şi continuăm greva până când ne confirmă 
domnul profesor Sergescu că doleanţele noastre au fost îndeplinite”. 

Când am ieşit din amfiteatru, lângă toate zidurile clădirilor erau ostaşi, sergenţi, 
sergenţi-majori cu pistoale-mitralieră. Şi a trebuit să trecem printre ei, dar toţi ne priveau 
cu simpatie. Au fost unii care au zis: „Suntem fraţi cu voi”; „Da, fraţilor”. Dar nu 
s-au mişcat, pentru că aveau ofiţerii cu ei. Când o parte din noi a trecut de Liceul 
„Polizu”, au sărit gardul. Ceilalţi, când am ajuns în curtea mare de la intrare, de pe 
Griviţa, s-au închis porţile, iar afară erau două sau trei camioane cu muncitori — atât 
reuşiseră să adune de la uzinele Griviţa, iar clădirile erau înţesate cu agenţi ai Siguranţei 
şi aceştia înarmaţi cu ciomege. Am avut discuţii cu ei: „Băi, fraţilor, nu sunteţi şi voi 
români ? ”. Dar n-a ieşit nimeni! Când au plecat camioanele, am plecat şi noi. A doua 
zi, când am venit, s-au făcut posturi fixe din nou şi lucrurile au început să se strice, în 
sensul că nou-veniţii au început să vină la cursuri. A treia zi s-a suspendat greva, pentru 
că ei au venit la cursuri, iar nouă ni s-a comunicat că s-a transmis la Ministerul 
Învăţământului că se vor lua măsuri. Cam aşa s-a desfăşurat anul 1946... 


[C.B.]: În 1947, Regele a fost obligat să abdice. Vă aduceţi aminte de perioada 
aceea ? 

Păi, îmi aduc aminte bine de tot. În 1947 s-au produs efectele marii secete din 1946, 
vestita foamete. Şi la mine acasă se făcea turtoi, iar eu le duceam băieţilor, pentru că 
am avut dispoziţie ca ai noştri, cei din Frăţiile de Cruce, să aibă asigurat măcar câte un 
turtoi. Şi astfel le predam acasă. În acelaşi timp, un asistent de la Agronomie, din aceeaşi 
categorie, Nacu Demostene (acum este la Versailles ; în '40 a scăpat, iar când au început 


6. Petre Sergescu (1893-1954). Matematician, membru corespondent al Academiei Române 
(1937), repus în drepturi ca membru corespondent al Academiei Române (1990), membru al 
Academiei Internaţionale de Istoria Ştiinţelor, al Academiei „Masaryk” din Praga, al Academiei 
de Ştiinţe din Lima, al Societăţii Regale de Ştiinţe din Liège, membru în Comitetul Belgian 
pentru Istoria Ştiinţelor, preşedinte al Uniunii Internaţionale de Istorie a Ştiinţelor, http: // 
www.crispedia.ro/Petre_Sergescu, accesat la 25 iunie 2012. 

arestările din '48 a fugit), a închiriat un teren care era al Politehnicii, vizavi de Gara 
Băneasa. Îl lucra cu ostaşi şi asigura Politehnica şi căminul cu zarzavaturi pentru studenţi. 
Şi, în acelaşi timp, de la el ne mai aprovizionam încă vreo trei, cu dispoziţia să continuăm 
treaba cu făina şi cu mălaiul. Şi aşa am ajuns, să zic, la prima mea întreprindere: un 
chioşc cu legume-fructe. M-am înscris în sindicatul zarzavagiilor şi primeam şi vindeam 
zarzavaturi cu cel puţin 20-25 % sub preţul pieţei. Şi cu ce luam de acolo cumpăram 
făină şi mălai. De altfel, nu făceam greu treaba, pentru că angajasem şi eu pe cineva. 
Pentru aprovizionarea chioşcului cu făină am făcut în vara respectivă nişte transporturi 
de la Piatra Olt, de la moşia prinţului Brâncoveanu, care aproviziona, în acelaşi timp, 
Spitalul Brâncovenesc. Sora mea era şefă de laborator la Spitalul Brâncovenesc, iar o 
prietenă de-a ei din copilărie era soţia inginerului de la Piatra Olt, de la Brâncoveni. Şi 
prin această legătură puteam să aduc făină de acolo şi să fac aprovizionarea alor noştri 
de la Politehnică. 

Să vă relatez un aspect important... Era prin luna iunie 1947 şi, la un moment dat, 
în gara Piatra Olt, pe ultima linie era garat un tren cu unele vagoane descoperite şi altele 
acoperite. Era încărcat cu moldoveni. Erau vestitele trenuri ale foamei, pe care le pusese 
la dispoziţie Calea Ferată, iar săracii moldoveni plecau prin ţară şi strângeau şi ei ce 
puteau. Şi atunci am asistat la o scenă pe care nu mi-am lămurit-o decât după un an. O 
companie de jandarmi înarmaţi i-a dat jos pe toţi şi a confiscat absolut tot! S-a făcut o 
movilă uriaşă în gara Piatra Olt de saci cu pâine uscată, cu grâu, cu făină... Femeile 
despletite, cu copii, erau împinse în vagoane, să se îmbarce şi să plece de unde au venit. 
Era o scenă apocaliptică, dar nu mi-am dat seama. Urlau, cu copii în braţe, cu feţele 
brăzdate de sudoare... 

Nu mi-am explicat, până când am stat cu Pavel Pavel, unul dintre consilierii lui 
Pătrăşcanu, care în timpul celui de-al doilea război mondial a fost reporter la BBC. 
Când s-a întors din Anglia, imediat după '44, a fost numit directorul Institutului de 
Statistică din Bucureşti. Am stat o lună de zile la Siguranţă, la Interne, în subsolul 2, 
aşa-zisul „submarin”, şi mi-a făcut toată istoria Partidului Comunist din România, pentru 
că nici pe el nu-l anchetau, iar eu terminasem de mult ancheta. Atunci am aflat de la 
el foarte multe lucruri interesante. El a fost la Conferinţa de Pace de la Paris şi mi-a 
povestit: „Eu fiind directorul Statisticii, în '47 am primit din partea Institutului de Statis- 
tică din Paris o întrebare : «Cum a fost posibil ca într-un stat unitar să existe 25.000 de 
copii morţi în Moldova, iar în Ardeal, Muntenia şi Oltenia un excedent de populaţie de 
5% ?» Am răspuns echivoc şi am spus că nu e reală cifra de 25.000 de copii, dar ăia 
aveau informaţiile lor”. Şi zice mai departe : „Care a fost realitatea? Guvernul Groza 
a primit dispoziţii de la ruşi să blocheze Moldova, să n-o mai aprovizioneze, de aceea 
au făcut acele trenuri, foamea... În acelaşi timp, prin zona Ungheni, cu bărci, şi prin 
Vadul Siretului, cu căruţe, NK VD-işti îmbrăcaţi în ţărani moldoveni veneau cu saci cu 
pâine, cu sare, spunându-le celor din Moldova: «Cereţi alipirea. La noi avem de toate, 
la noi nu e foamete, uite, noi ne-am gândit la voi, la fraţii noştri»”. 

[C.B.]: Revenind la abdicarea Regelui, spuneaţi că vă aduceţi aminte destul de bine 
de acest moment... 

Mi-aduc aminte. M-am dus în Piaţa Palatului în după-amiaza aceea şi nu era nimeni, 
era pustiu. Ce se vă spun? Pentru mulţi, ultima speranţă era prezenţa Regelui. Eu şi 
alţii deja eram angajaţi şi, practic, în eventualitatea unui conflict americano-rus, deja ne 

pregăteam pentru lupte în munţi. În momentul acela a fost o seară uriaşă de doliu, asta 
e realitatea. Ne-am dat seama cu toţii că de acum începe lupta. 


[C.B.]: În anumite zone din țară deja erau constituite grupuri de partizani. Aveaţi 
cunoştinţă de ele în anii '47-'48 ? 

Aveam cunoştinţă de Mişcarea Naţională de Rezistență, însă cei care făcusem parte 
din Frăţii şi mai târziu din Corpul Studenţesc [Legionar] am început o organizare meto- 
dică cu dispoziţia să nu avem nicio acţiune de violenţă sau de sabotaj, pentru că sunt 
inutile. Era vorba de menţinerea stării de spirit în rândul populaţiei. Totul nu putea fi 
concretizat decât prin apariţia unui conflict. Pentru asta trebuia să ştim unde sunt depozite 
de armament, schemele câtorva mari instituţii şi să avem legături permanente cu 
străinătatea, lucru foarte dificil. În 1947, eu tocmai absolvisem şi lucram la ultimele 
proiecte, că pe timpul acela nu era sistemul cu proiect de diplomă. Şi aveam mai mult 
timp liber, fiindcă ultimul an, al V-lea, era numai cu proiecte şi fără frecvenţă obligatorie. 
Exista o legătură la Salzburg, de unde s-a cerut o confirmare pentru poziţia trupelor 
ruseşti în ţară. Şi făceam rapoarte: în punctul cutare au fost văzute camioanele cu 
următoarele indicative ruseşti... Noi în Bucureşti, alţii în Ardeal. Noi le tratam cu 
cerneală simpatică şi acestea erau transmise la Salzburg, unde era acest centru american 
care colecta. Noi trebuia să ştim şi poziţiile instituţiilor-cheie: Radio, Telefoane, 
primării, unităţi militare, depozite de armament. Spun încă o dată, nu era vorba de 
niciun fel de acţiune, utilitatea fiind de dovedit numai în ipoteza unui conflict. 

Curierul a transmis materialul în Italia, prin soţia sa, care era italiancă. Pot să-i dau 
şi numele, Andrei Decebal”, deoarece se pare că respectivul trăieşte în Brazilia şi vine 
o dată pe an în România. Şi el, la rândul lui, după ce s-a organizat toată această reţea 
în ţară, urma să plece în străinătate. Şi până să plece, venea pentru a doua oară curierul 
de la Salzburg, Dragoş Hoinic$, cu ultimele dispoziţii. El ştia două case din Bucureşti 
unde ne întâlneam: una în Bucureştii Noi, la acest Andrei Decebal, şi alta pe strada 
profesor Bogdan, pe Dorobanţi, în spatele Academiei Comerciale. Şi culmea, este arestat 
înainte de a trece frontiera, probabil în Ungaria... Sigur unul dintre americanii de la Salzburg 
avea legături cu ruşii. În fine, e arestat, dus la Malmaison, pe Plevnei şi torturat. Şi el 
ştia că Andrei Decebal nu mai stă acasă, pentru că trebuia să plece pe 15. Dar tocmai 
în noaptea aceea venise să-şi ia ziua bună de la mama lui... Şi-a venit şi Dragoş cu SSI-ul 


7. Cornel Decebal Andrei, născut la 18 noiembrie 1919 în Botoşani. A fost arestat la 14 mai 1948 
şi condamnat la muncă silnică pe viaţă. A executat pedeapsa în închisorile Jilava şi Piteşti. În 
martie 1949 a dispărut din închisoare, iar în fişele matricole penale apare o notare suspectă 
potrivit căreia ar fi fost executat. În realitate a fost preluat de autorităţi şi trimis peste graniță 
cu un mesaj pentru Horia Sima, în care era avertizat să înceteze acţiunile subversive din ţară, 
sub ameninţarea că altfel toţi legionarii închişi vor fi ucişi. Întâlnirea a avut loc, dar nu se cunosc 
eventualele consecinţe. Ulterior, Andrei a plecat în Brazilia ; http : //www.fenomenulpitesti.ro/ 
andrei-decebal-cornel, accesat la 26 iunie 2012 ; fişele matricole penale din AANP. 

8. Dragoş Hoinic, născut la 12 ianuarie 1921 în Frasin, Suceava. Unul dintre curierii comandan- 
tului Mişcării Legionare, Horia Sima. A fost arestat la 8 mai 1948 şi condamnat la 20 de ani 
de muncă silnică. A executat pedeapsa în închisorile Malmaison, Piteşti, Gherla, Jilava, 
Văcăreşti şi Aiud. A fost implicat în procesul „Negulescu Valeriu şi alţii” şi condamnat la 
25 de ani de muncă silnică. A fost eliberat la 1 august 1964. Cicerone Ioniţoiu, Victimele 
terorii comuniste... Dicţionar H, I, J, K, L, pp. 57-58; fişa matricolă penală din AANP. 

acasă şi l-au ridicat. Între timp s-a aflat că s-au făcut arestări, iar eu am aflat de la alţii 
care au anunţat-o pe sora mea la Brâncovenesc. Conform lui Pacepa, atunci, într-o noapte, 
au fost arestaţi 15.000. Şi eu m-am dus să anunţ la adresa de pe Profesor Bogdan, dar 
înăuntru era Siguranţa. Mi-au pus pistolul în ceafă şi a urmat arestarea... 


[C.B.]: Unde v-au dus după arestare ? 

M-au dus la Malmaison. Şi la primele anchete am tinut-o şi eu cât am putut, am dat 
nume diverse, am dat numele celor care erau în Uniunea Studenţilor Democrati... În 
acest timp se producea şi bătaia clasică la tălpi. Şi după vreo opt-nouă zile a venit un 
anchetator care vorbea prost şi căruia trebuia să ne adresăm cu „domnule procuror”. 
Era slab, înalt, cu parul scurt; ulterior am aflat că era rus, boxer şi se numea Serghei. 
Şi spunea: „Avem dovezi. Pentru ce nu avem dovezi, nu facem nimic. Dar pentru ce 
avem dovezi, deznodăm ! ”. Şi, într-adevăr, aşa au făcut. Nu m-au torturat pentru 
supoziţii. Şi aici aş face o menţiune : sunt incomparabile anchetele de atunci, din 1948, 
cu cele de peste 10 ani, din 1958, când au fost inventate loturi, iar celor anchetați, 
oameni care nu se cunoşteau între ei, li s-au băgat pe gât lucruri pe care nu le făcuseră. 
Cele din '48 au fost făcute mai profesional, ca să zic aşa, pentru că era încă vechea 
Siguranţă din timpul lui Antonescu. În fine, după aceea am mai recunoscut ba una, ba 
alta, şi asta cu informaţiile, cu ce făceam, cu nume... 

Un amănunt! Când m-au adus la SSI, pe Plevnei, în celulă era un domn cu părul 
alb. Cezar Popescu? se numea, era inginer şi director al societăţii petroliere „Distribuția ”. 
Cum ar fi acum „Petrom”. Şi asta era singura din ţară şi avea sediul central pe lângă 
catedrala Sfântul Iosif. N-aveam voie să comunicăm între noi, dar mi-a spus: „Eu sunt 
de-o lună aici, dar nu ştiu de ce...”. Săracul, când m-a văzut după primele contacte cu 
ei, m-a îngrijit... El îmi punea batiste ude pe tălpi. Şi în acest timp înnebunise şi el, că 
nu-l chemau deloc. Într-o noapte l-au chemat. După aceea câteva nopţi l-au servit cu 
friptură, cu prăjituri şi după a treia noapte a înţeles despre ce era vorba: legături cu 
americanii. Anchetele se produceau într-o casă care există şi acum, pe [Strada] Căderea 
Bastiliei, vizavi de Academia Comercială. Pe urmă am fost dus la Interne, dar acolo, 
văzându-mi declaraţiile, n-au mai avut ei treabă cu mine, au fost mulţumiţi... 

[C.B.]: La Malmaison de câte ori v-au scos la anchetă ? 

În fiecare noapte, timp de vreo trei săptămâni. Anchetele erau numai noaptea : ziua 


m-aduceau şi noaptea mă anchetau. Şi culmea, bătaia se făcea la Malmaison, bătaie 
clasică, la tălpi, după care mă duceau cu Jeep-ul înapoi, la anchete. 


[C.B.]: Deci bătaia se administra la Malmaison, iar ancheta se desfăşura în casa 
de pe Căderea Bastiliei... 

Da. Şi, la un moment dat, cineva n-a rezistat şi a spus. Eu am avut un geamantan 
cu un aparat de emisie-recepţie care funcţiona pe o rază de vreo 200 de kilometri, pe 
care îl păstram pentru „vremuri mai bune”. Nu-l utilizasem, de altfel nici nu ştiam să 
umblu la el, îl aveam numai în păstrare. Dar nu mai era la mine, îl dusesem la logodnica 
mea, şi ea împreună cu soră-mea l-au aruncat undeva, în spatele casei, pe un teren viran. 


9. Cezar Popescu, născut la 22 ianuarie 1890 în Mihai Bravu, Brăila. A fost arestat la 18 aprilie 
1948 şi condamnat la muncă silnică pe viaţă, pedeapsă redusă ulterior la 25 de ani de muncă 
silnică. A executat pedeapsa în închisorile Ocnele Mari, Piteşti, Dej, Gherla, Jilava şi Aiud. 
A fost eliberat la 29 iulie 1964. Informaţii din fişele matricole penale din AANP. 

Şi la un moment dat, cineva n-a rezistat şi a spus de el, iar într-a şasea noapte i-am 
auzit spunând: „Măi, ştim unde este, dar haide să nu facem tapaj acolo”. M-au adus 
din nou la Malmaison, m-au trântit pe coridor, că nu mai puteam merge, şi i-am auzit 
spunând: „Ce mai, mergem acolo, pe Griviţa, şi îl găsim noi”. Şi în momentul acela am 
spus: „Daţi-mi o hârtie! ”. Şi mi-au dat o hârtiuţă mică pe care am scris: „Dragă, te 
rog dă geamantanul meu celui care aduce acest bilet! ”. Au găsit geamantanul şi pe urmă 
au arestat-o. Găsind la Rahova un doctor al Securităţii, fost coleg de liceu de-al nostru 
care a recunoscut-o şi i-a făcut un referat favorabil, a fost eliberată după nouă luni. 
În fine, apoi la Interne a fost fără presiune, pentru că dădusem declaraţiile... 


[C.B.]: După Interne ce a urmat ? 

De acolo m-au mutat la Jilava. Aici, boierie! Camere mari, în care stăteam câte 
15-20 de inşi. Am stat cu oameni deja condamnaţi, precum profesorul universitar Anibal 
Teodorescu”, profesorul Vlad Petrescu, conferenţiar la Academia Comercială... Se ţineau 
conferinţe, eu cântam: mai o romanţă, mai o sârbă, mai o horă. După ce eram scoşi 
la plimbare puteam să mai intrăm şi în altă celulă, iar pe urmă să revenim la celula 
noastră. Şi după vreo două luni de zile sunt luat de la Jilava şi readus la Interne, din 
cauza unei confuzii. Aici mă bagă pe o uşă, dar anchetatorul zice: „Nu ăsta, celălalt! ”. 
Sunt readus la Jilava şi mă strigă cineva pe fereastră: „Domne, cine-i Popescu? Să ne 
vedem ! ”. Am intrat în celula lui şi îmi spune: „Sunt inginerul Muşi. Eşti Traian 
Popescu? ”. „Da.” Zice: „Domnule, ce mi-ai făcut? ! ”. „Domnule, eu ştiu pe cine am 
spus şi pe cine n-am spus. Dar nu cumva eşti frate cu Mara Muşi?” „Ba da.” „Aaa, 
păi, e colega mea de an.” Şi zic: „Dar dumneata pentru ce eşti aici? ”. „O chestie cu 
americanii.” „Aaa, eu n-am treabă cu americanii, eu sunt cu altceva...” 

Că ce se întâmplase ? Mai fusese unul arestat în problema cu americanii, pe care îl 
chema tot Traian Popescu, şi ăla îl spusese... Şi în Ajunul Crăciunului, sau cam aşa 
ceva, a venit grefierul şi i-a strigat pe cei din lotul meu: „Cine-şi aude numele să-şi 
facă bagajul”. S-a terminat şi-am ciocănit şi eu în uşă după vreo oră, două şi le-am 
spus: „Domnule, au plecat ăştia şi ăştia, da” eu nu şi sunt în lot cu ei”. Zice: „Nu 
eşti”. În acest timp, ei îl aveau între ei pe acest Popescu Traian. Şi i-au spus: „Domnule, 
dumneata pentru ce eşti?”. Zice: „O chestie cu americanii”. „Stai, domnule, că noi 
suntem cu altceva, suntem un grup de la Facultatea de Construcţii. Dar vezi că Popescu 
celălalt o să ia condamnare mare, cel puţin 20 de ani.” Acesta, săracu', s-a speriat şi s-a 
cerut la grefă. Şi a doua zi, sau cam aşa ceva, l-au adus la Jilava şi a urmat confruntarea. 
Pare de telenovelă, dar aşa s-a produs: Popescu Traian, eu. Popescu Traian, el. Tata: 
Ştefan. Taică-su : Stelian. Mama: Cleopatra. Maică-sa: Cristina. El: născut '923. Eu 
în '923. Eu 27 august, el 25 august. El, Facultatea de Construcţii. Eu, Facultatea de 
Construcţii. Şi ne-au identificat, şi nu mai ştiu ce s-a întâmplat cu el, da’ în noaptea 
următoare sunt luat şi eu şi sunt dus la proces, la tribunalul de la Negru Vodă. 

Era ger, era şi ceva zăpadă, iar soră-mea, săraca, ne aştepta, dar n-a avut voie să 
intre... Am avut şi un avocat, şi singura treabă pe care a putut s-o facă a fost să-mi 


10. Anibal Teodorescu, născut la 21 februarie 1881 în Câmpineanca, Vrancea. A fost arestat 
la 9 august 1950 şi internat administrativ pentru 24 de luni. A executat pedeapsa în închisorile 
CTB-Fundulea şi Jilava. A fost eliberat la 5 februarie 1953. Informaţii din fişele matricole 
penale din AANP. 

transmită din partea tatei o şubă de CFR-ist şi nişte bani, pe care mi i-a strecurat zicând: 
„Să nu spuneţi...”. lar apărarea ne-a făcut-o în felul următor: „Sunt vinovaţi, daţi-le 
mai puţin, că sunt tineri”. Totul a durat o zi! Scurt şi fără asistenţă... 


[C.B.]: Câţi erați în lot ? 
Circa 20, printre care doi sau trei ofiţeri şi două fete. 


[C.B.]: Vă cunoşteați toți între dumneavoastră ? 

Da, ne cunoşteam toţi. Adică nu a fost o improvizație, a fost un lot pe bune, ca să 
zic aşa. Acum un an sau doi mi s-a luat un interviu la Cluj, unde am spus: „Domnule, 
au condamnat tineri”. Şi cei de la Ziarul de Cluj au zis : „V-au condamnat pe degeaba ! ”. 
„Domnule, nu vă supăraţi, pe mine şi pe alţii nu ne-au condamnat pe degeaba, am făcut 
ceva şi am călcat legile respective perfect conştient.” Că erau ticăloşi, asta e cu totul 
altceva, dar nu m-au condamnat pentru nimic. N-am făcut mare lucru, dar am făcut 
ceva... Am şi acum ziarul cu fotografie mare. 


[C.B.]: Vă mai aduceţi aminte ce atitudine a avut procurorul ? 

Se numea Tronici şi după un an sau doi a fost condamnat drept „criminal de război”. 
Iar preşedinte a fost vestitul Petrescu”. În cazul meu, procurorul a cerut o condamnare 
de 25 de ani, din care am primit aşa: 20 pentru înaltă trădare, 20 pentru crimă de 
organizare împotriva ordinii sociale, 10 ani nu mai ştiu pentru ce, plus degradare civică 
şi confiscarea averii. Dar cea mai mare pedeapsă din lot a fost a lui Octavian Voineal!?, 
25 de ani. 

În fine, a mai fost în lot o serie întreagă de declaraţii pe care le dăduseră alţii despre 
încă vreo patru inşi... Spre exemplu, fraţii Vernescu, un ins Mănescu, care fuseseră şi 
ei încadraţi şi i-am avut în subordine în cadrul facultăţii. Dar eu am spus: „Nici vorbă, 
n-au avut nicio legătură! ”. Şi unora le-au dat şase luni, alţii au fost achitaţi, iar unul a 
fost condamnat cinci ani, dar în lipsă. 


[C.B.]: Martori ai acuzării au fost ? 

Nu, pentru că am recunoscut noi tot, chiar şi c-am făcut parte din Serviciul de 
Informaţii... Şi nici nu mai era nevoie de martori. La final ne-au întrebat dacă avem 
ceva de spus: „N-avem, facem închisoare”. Acesta a fost ultimul cuvânt. 


[C.B.] : „Era şi un fel de bravadă din partea dumneavoastră ? 


11. Alexandru Petrescu. Magistrat militar. A prezidat cele mai importante procese : procesul 
lui Iuliu Maniu, din noiembrie 1947, al „Marii Finanţe” din noiembrie 1948, al lui Eugen 
“Țurcanu din octombrie 1954, cele două loturi de „sabotori şi diversionişti de la Canal” din 
1952, procesele lui Ion Ioanid ş.a. A murit în noiembrie 1977 la Bucureşti. Doina Jela, 
op. cit., pp. 221-222. 

12. Octavian Voinea, născut la 23 aprilie 1922 în Panciu, Vrancea. A fost arestat la 15 mai 
1948 ca student în anul II la Politehnica din Bucureşti şi condamnat la 25 de ani de muncă 
silnică. A executat pedeapsa în închisorile Jilava, Piteşti, Gherla, Râmnicu Sărat şi Aiud. 
Torturat în Piteşti în 1950, a fost obligat ulterior să devină şi el agresor. A fost cercetat şi 
condamnat la moarte în procesul „Țurcanu Eugen şi alţii”, dar i s-a comutat pedeapsa în 
25 de ani de muncă silnică, pentru a fi folosit ca martor în procesul „Negulescu Valeriu şi 
alţii” din 1957. A fost eliberat la 1 august 1964. Alin Mureşan, op. cit., 2010, pp. 257-259; 
mărturia lui Octavian Voinea redactată de Gheorghe Andreica, op. cit., pp. 277-278; fişa 
matricolă penală din AANP. 

Era, era puţină, vă spun. Apropo de bravadă, în noaptea de revelion '48-'49, la 
Uranus, logodnica mea a rugat gardianul să mă scoată şi pe mine pe coridor şi-am 
schimbat câteva vorbe acolo. Era un coridor cu vreo trei sau patru camere. Şi i-am spus: 
„Dragă, pentru ca eu să-mi fac închisoarea mai departe în linişte, te rog, refă-ţi viaţa, 
pentru că eu s-ar putea să fac şi cinci ani”. Şi atunci ea a zis: „Bine, cinci ani am să 
te aştept”. Şi aşa a făcut... Ştii, nu mult, dar totuşi era o bucăţică, aşa, de „muşchetarism”. 

Şi, când am ieşit de la proces, sora mea a alergat după noi, dar ne-au urcat într-un 
camion militar cu prelată şi când a pornit am strigat toţi: „Ura! ”. La atmosfera asta 
mai contribuise ceva. Când am fost adus din nou de la Interne, am fost băgat în altă 
celulă. În celula respectivă eram 14-15 inşi. Era Filip Dobrescu!?, din Comitetul Central 
al PNŢ-ului şi mai era şi casierul central al PNŢ-ului. Restul eram băieţi tineri. „Dar 
directorul se numea Berezovschi!+ şi fusese director la Caransebeş nu numai în timpul 
lui Antonescu, ci şi înainte. Şi pentru că se purtase omeneşte cu comuniştii, ăştia l-au 
socotit om de încredere şi l-au pus director aici. Şi-ntr-o bună zi, prin octombrie, ne 
spune Filip Dobrescu: „E ziua directorului, hai să-l invităm aici, în celulă! ”. „Dar 
credeţi că vine aici?” „Hai, că vine.” Şi a venit directorul! Am improvizat nişte 
scenete ; eu nu ştiu unde am găsit o coadă de mătură, care am zis că-i microfon, şi am 
început să cânt... I-a plăcut directorului şi zice: „Domnilor, dacă nu aş fi directorul 
închisorii, locul meu ar fi aici, lângă dumneavoastră”. A doua zi ne-a trimis două oale 
cu fasole şi câte un sfert de pâine în plus de la brutărie, pentru fiecare dintre cei de 
acolo. Dar prin decembrie-ianuarie a fost arestat şi a fost adus vestitul Maromet!S... 


[C.B.]: După proces v-au înapoiat la Jilava ? 
Da. Şi sora mea, săraca, a aflat imediat şi mi-a trimis un pacheţel cu nişte prăjituri 


speciale, care-mi plăceau mie. Şi la Jilava am găsit un lot al cărui şef era Valeriu 
Negulescu!S. Din el făceau parte nume mari": Andrei Decebal, Valeriu Negulescu, 


13. Filip Dobrescu, născut la 7 ianuarie 1906 în Băbiciu, Olt. A fost arestat la 26 iunie 1948 şi 
condamnat la 3 ani de închisoare corecțională. A executat pedeapsa în închisorile Jilava şi 
Poarta Albă. A fost eliberat la 18 august 1951. A fost rearestat la 28 februarie 1959 şi con- 
damnat la 3 ani de închisoare corecțională. A executat pedeapsa în închisoarea Jilava. A fost 
eliberat la 26 februarie 1962. Informaţii din fişele matricole penale din AANP. 

14. Longhin Berezovschi, şef de birou la penitenciarul Caransebeş, în septembrie 1948 a fost detaşat 
la Jilava ca director, de unde a fost arestat în martie 1949. Nu deţinem informaţii despre con- 
damnare, închisorile în care a executat pedeapsa şi data eliberării. I. Ciupea et al., op. cit., 
III, p. 116. 

15. Vezi nota 46, p. 66. 

16. Valeriu „Vică” Negulescu (1905-1958), născut la 15 aprilie 1905 în Bucureşti. Avocat. 
A fost arestat la 14 mai 1948 şi condamnat la muncă silnică pe viaţă. A executat pedeapsa în 
închisorile Aiud şi Jilava. A fost judecat a doua oară în 1957 în cel de-al doilea proces al 
„reeducărilor” (deşi nu avea nicio legătură cu ele) şi a fost condamnat la moarte, pedeapsă 
comutată ulterior în muncă silnică pe viaţă. A decedat la 19 mai 1959 în închisoarea Jilava. 
Alin Mureşan, op. cit., 2010, pp. 149-155; Gheorghe Jijie, Vică Negulescu - monografie, 
Vicovia, f.l., 2009; fişa matricolă penală din AANP. 

17. Din lotul menţionat au făcut parte Valeriu Negulescu, Mircea Nicolau, Leonard Caciuc, 
Luca Dumitrescu, loan Rusu, Gheorghe Gall, Cristian Petrescu, Teodor Teodorescu, Mihail 
Baldovin, Constantin Busuioc, Ioan Papadopol, Mihail Sadoveanu, Gheorghe Sasu, Alexandru 
Cuedan, Gheorghe Moş, Ioan Manoliu, Alexandru Pavelescu, Gheorghe Ianas, Constantin 

athitectul Joja!, Mircea Nicolau”... Şi a” intrat şi lotul nostru de constructori, şi lotul 
mediciniştilor într-o cameră mare. Era o atmosferă plăcută, destinsă, care a servit drept 
pretext în 1956, cum că Valeriu Negulescu ne-ar fi dat indicaţii de reeducare! Şi de 
aici a urmat transportul la Piteşti, în jur de 4 februarie. 

[C.B.]: Încercaţi să descrieți puţin şi închisoarea de la Uranus ! 

Pe un coridor care avea încăperi şi pe stânga, şi pe dreapta erau nişte camere mari 
unde puteau să stea 20-25 de inşi. Nu erau celule, pentru că Uranusul a fost cu totul 
altceva, a aparţinut armatei. Lucruri deosebite n-aş putea să vă spun, pentru că această 
închisoare nu era lugubră, nu se compara cu Jilava. Deşi Jilava a devenit lugubră în 
special după apariţia lui Maromet. Noi am fost aici 20 şi ceva, lotul nostru, dar nu erau 
aduşi decât cei care urmau să fie judecaţi. 


[C.B.]: Puteți face o descriere similară şi a închisorii de la Malmaison ? 

Malmaisonul l-am vizitat de două ori, prima dată la arestare. Era un coridor de un 
metru şi jumătate, iar pe o parte erau celule în care nu încăpeau decât două paturi pe 
lungime şi pe lăţime. Şi dădea spre Calea Plevnei, în dreptul bisericii, unde acum e 
grădiniţă. În afară de asta, când am fost adus în '55, în curte am descoperit al doilea 
Malmaison ; deci sunt două clădiri şi între ele e o curte. A doua clădire era cu closet 
turcesc, un pat de beton, masă de beton şi scaune de beton. 

[C.B.]: Revenind la Jilava, cum a fost iarna din 1949 ? 

Frig! Frig cumplit! Dar aveam şuba tatei de CFR-ist şi n-am simţit. Şuba asta m-a 
salvat din nou când am revenit la Jilava, în '50, şi m-a mai salvat în Zarcă la Aiud, în 
iarna '57-'58. 

[C.B.]: Spuneaţi că în '49 v-au transferat la Piteşti. Cu ce v-au transportat ? 

Cu un vagon-dubă care era pe lângă podul Grant, pe nişte linii speciale. Am ajuns la 
Piteşti în luna februarie 1949, cu lotul Facultăţii de Construcţii din Bucureşti şi al Facul- 
tăţii de Medicină. În Piteşti primele contacte le-am avut cu cei care erau deja închişi acolo 
încă din timpul lui Antonescu, şi anume Gafencu”, Ion lanolide?!, Romică Eutuşanu?, 


Coniac, Constantin Duţă, Ştefan Vlăsceanu, loan Dumitru, loan Lefter, Androne Bulhac şi 
Dumitru Staicovici. Constantin Joja şi Andrei Decebal Cornel au făcut parte din alte două 
loturi. ACNSAS, fond Penal, dosar nr. 431, f. XII. 

18. Constantin Joja, născut la 22 iunie 1908 în Bucureşti. A fost arestat la 16 august 1948 şi con- 
damnat la 3 ani de închisoare corecțională. La expirarea pedepsei a fost internat administrativ 
pentru 12 luni. A executat pedeapsa în închisorile Poarta Albă, Capul Midia şi Centrul de 
Triere Bucureşti (CTB). A fost eliberat la 12 ianuarie 1953; http : //ro.wikipedia.org/wiki/ 
Constantin_Joja, accesat la 3 septembrie 2009 ; fişele matricole penale din AANP. 

19. Mircea Nicolau, născut la 26 noiembrie 1914 în Bucureşti. Profesor de filosofie. A fost 
arestat la 12 iulie 1948 şi condamnat la muncă silnică pe viaţă, pedeapsă redusă ulterior la 
25 de ani de muncă silnică. A executat pedeapsa în închisorile Jilava, Baia Sprie şi Aiud. A 
fost eliberat la 1 august 1964. Informaţii din fişa matricolă penală din AANP. 

20. Vezi nota 34, p. 266. 

21. Vezi nota 35, p. 267. 

22. Romulus Eutuşanu, născut la 15 iulie 1923 în Glodeni, Basarabia. A fost arestat la 2 iulie 1942 
şi condamnat la 15 ani de muncă silnică, pedeapsă redusă ulterior la 11 ani şi 3 luni. La expira- 
rea pedepsei a fost internat administrativ pentru 12 luni. A executat pedepsele în închisorile 

Cărăuşu?. Aceştia erau la muncă silnică, dar mai erau câţiva şi la temniţă grea. Aveau 
un tonus foarte puternic, dar erau puţintel diferiţi de noi din punctul de vedere al 
înţelegerii fenomenului religios. Aveai impresia că ai nimerit într-o mănăstire. Noi 
veneam de afară, unde sigur că am fost toţi crescuţi cu acest sentiment, însă ei în altă 
manieră percepeau şi trăiau fenomenul. Ei îşi lămuriseră problemele de atitudine vizavi 
de administraţie şi aşa s-a lămurit fiecare, pentru că atitudinea celor din '41 impunea. 


[Alin Mureşan]: Cu cei de la Medicină aţi apucat să vorbiţi ceva în dubă ? 


Nu-mi amintesc să fi discutat ceva deosebit între noi. Nici nu-mi amintesc cine au 
fost, s-ar putea Nuti Pătrăşcanu? şi Aligo Popescu”. Calciu cred c-a venit mai târziu. 
Oricum, pe el nu l-am cunoscut decât la Gherla, mult mai târziu, după ce-am trecut şi 
eu prin „experiment”. Atmosfera la Piteşti era destul de destinsă, în sensul că la ieşirea 
la aşa-zisul program se dădea drumul la o serie întreagă de celule de pe aceeaşi parte a 
celularului. Am fost încarceraţi pe la etajul 1, iar vizavi de noi, cei cu „muncă silnică”, 
erau cei cu „temniţă grea”. leşeam cu toţii în acelaşi timp la WC, dimineaţa şi după-amiaza, 
pentru apă şi pentru nevoi, iar după aceea mai ieşeam o dată la plimbare în curte. Când 
veneam de la plimbare ori când veneam de la primul program de dimineaţă ne mai 
mutam între noi în celule. Nu se făcea niciun fel de obstructie, era destul de liber, însă 
seara trebuia să fim în aceeaşi formaţie în care fusesem încarceraţi. Un element deosebit 
pentru noi, cei de la muncă silnică, era gardianul Georgescu”, care a şi devenit vestit. 


Piteşti, Târgu Ocna, Jilava şi Caransebeş. A fost eliberat la 8 noiembrie 1954. A fost rearestat 
la 12 septembrie 1958 şi internat administrativ pentru 36 de luni, pedeapsă prelungită ulterior 
cu încă 36 de luni. A executat pedeapsa în închisorile Culmea şi Periprava. A fost eliberat la 
6 mai 1964. Informaţii din fişele matricole penale din AANP. 

23. Adrian Cărăuşu, născut la 25 iulie 1920 în Scorţeni, Bacău. A fost arestat la 9 mai 1947 şi 
condamnat la 12 ani şi 6 luni de temniţă grea. La expirarea pedepsei a fost internat administrativ 
pentru 60 de luni. A executat pedepsele în închisorile Piteşti, Văcăreşti, Târgu Ocna, Jilava, 
Aiud, Suceava, Culmea şi Periprava. A fost eliberat la 6 mai 1964. Informaţii din fişele matri- 
cole penale din AANP. 

24. Pafnutie „Nuti” Pătrăşcanu, născut la 1 august 1923 în Constanţa. A fost arestat la 18 iunie 
1948 şi condamnat la 6 ani de închisoare corecțională. A executat pedeapsa în închisorile Jilava, 
Piteşti, Târgu Ocna, Văcăreşti şi Aiud. A fost unul dintre liderii încercării de „reeducare” de 
la Târgu Ocna. A fost condamnat la moarte în procesul „Țurcanu Eugen şi alţii”, dar i s-a 
comutat pedeapsa în muncă silnică pe viaţă, pentru a putea fi folosit ca martor în procesul 
„Negulescu Valeriu şi alţii”. A decedat la 3 februarie 1960 în închisoarea Jilava. Alin Mureşan, 
op. cit., 2010, pp. 212-215; fişele matricole penale din AANP. 

25. Aristotel „Aligo” Popescu, născut la 23 noiembrie 1923 în Bucureşti. A fost arestat la 22 august 
1948 şi condamnat la 4 ani de închisoare corecțională. A executat pedeapsa în închisorile 
Jilava, Piteşti şi Gherla. A fost, pe rând, victimă şi agresor în cadrul „reeducării” de la Piteşti, 
fiind condamnat la moarte în procesul „Ţurcanu Eugen şi alţii”. Ulterior i s-a comutat pedeapsa 
în muncă silnică pe viaţă, pentru a fi folosit ca martor al acuzării în procesul „Negulescu 
Valeriu şi alţii”. A decedat la 17 decembrie 1959 în închisoarea Jilava. Alin Mureşan, Piteşti. 
Cronica unei sinucideri asistate, Polirom, laşi, 2007, pp. 181-182; fişele matricole penale 
din AANP. 

26. Vezi nota 27, p. 261. 

27. Alexandru Georgescu, gardian, şef de secţie în perioada „reeducării” de la Piteşti. Se 
pare că a fost condamnat la 4 ani de închisoare pentru favorizarea unor deţinuţi, deşi în 
majoritatea relatărilor apare ca fiind cel mai dur dintre gardieni. Doina Jela, op. cit., p. 122. 

Noi şi gardienii ceilalţi îi spuneam Georgică. Era un tip uscăţiv, cu ochii puţin cruciş 
şi care jucau în vârful capului ca două mărgeluţe. Era suspect, auzisem că în tinereţe 
ar fi avut un sifilis. Era un tip foarte sever chiar şi atunci când ordinele nu erau de 
bătaie, iar mai târziu a devenit chiar crud de tot. Acest personaj a jucat un rol destul de 
important până să înceapă aşa-zisele „demascări”. 

Încă un lucru interesant... Se găsise sub o duşumea şi circula un fragment din Vechiul 
Testament, care pentru noi a fost foarte interesant. La atâtea luni de la arestare era 
primul document scris care a circulat între toate celulele. În această perioadă am stat 
cu mai mulţi, dar singurul nume important a fost Romică Eutuşanu, din loturile vechi. 
Cu Valeriu Gafencu n-am stat atunci, ci am stat mult mai târziu. Noi socoteam că această 
atmosferă se va menţine în penitenciar şi astfel am ajuns în preajma Paştelui. Nu ştiu 
dacă asta ar avea vreo importanţă, dar primisem un pachet de medicamente de acasă, 
singurul pachet cu medicamente la care am avut dreptul. Printre medicamente era nişte 
vin tonic şi nişte praf fosfarin. Făcuse sora mea un praf de lapte cu cacao şi mi-am dat 
seama imediat, după ce l-am diluat cu apă şi cu ceai, că rezulta un fel de ciocolată. Nu 
ştiu dacă are importanţă ce vă relatez acum, dar primeam din când în când, cam o dată 
pe săptămână, o cutie cu petrol, ca să ştergem uşile. Şi-am mai găsit după aceea un fel 
de capac de la o cutie de alifie şi am improvizat o lampă de petrol. Am strâns apoi nişte 
pâine şi am uscat-o aşa, firmituri. Şi aveam un bun prieten, medicinist, Florică Dumi- 
trescu?8, şi înainte de Paşte, de Florii, am confecţionat un fel de tort. Şi cu lampa aia 
am făcut vreo două, trei pâinişoare din firmiturile astea, aşa-zise blaturi, pe urmă le-am 
uns la mijloc cu fosfarinul acela frecat cu puţină pâine, am însiropat cu vinul tonic şi 
de ziua lui, de Florii, după plimbare, m-am deplasat la el în celulă şi i l-am oferit, lucru 
pe care l-am repetat şi de Paşte. 

[A.M.]: Gardienii nu au observat că aveaţi acest tort ? 

Nu, nu l-a văzut nimeni. De altfel, nici nu era prea mare, cam cât o farfuriuţă de 
cafea, însă era înalt, că-i făcusem vreo trei, patru blaturi. 

În sfârşit, ne pregăteam de Paşte. Mai toţi ştiam versete din Biblie şi în Vinerea Mare 
am şi cântat în surdină. Am petrecut aceste zile, inclusiv Vinerea Mare, într-o stare mai 
deosebită şi mai potrivită evenimentului pe care-l aşteptam, iar în noaptea de Înviere nimeni 
nu dormea. La un moment dat am auzit clopotele din oraş. Eram cu Romică Eutuşanu 
în genunchi, în celulă, şi în atmosfera aceasta am auzit strigând pe cineva: „Uitaţi-vă 
pe fereastră ! ”. Ne-am ridicat din genunchi, spre ferestre şi pe uliţa care era dincolo de 
unul dintre gardurile închisorii au început să apară lumânări: una, două, trei... S-au 
înmulţit şi paralel cu închisoarea au apărut zeci, sute de lumânări. Discret, un grupuşor 
dintre deţinuţi a început să cânte la fereastră Hristos a înviat ! Cei de-afară erau la peste 
100 de metri şi nu vedeam decât aceste lumânări, dar nici astea nu se vedeau foarte 
mult, pentru că erau şi case, unele chiar la marginea zidului închisorii. Dar ei au pus 
lumânările şi pe partea cealaltă a trotuarului, gândindu-se că le vedem şi noi... 


[Constantin Petre] : Credeţi că special pentru dumneavoastră au venit cu lumânările ? 


28. Florian Dumitrescu, născut la 28 iulie 1924 în Brăila. A fost arestat la 15 mai 1948 şi condam- 
nat la 20 de ani de muncă silnică. A executat pedeapsa în închisorile Piteşti, Gherla, Galaţi, 
Jilava, Văcăreşti şi Aiud. A fost eliberat la 31 iulie 1964. Informaţii din fişele matricole penale 
din AANP. 

Da, pentru deţinuţi au venit, că s-a mai întâmplat ceva după aceea... Sigur era’ pentru 
noi, pentru că n-aveau ce să caute aceste lumânări de-a lungul străzii, decât destinate. 
Şi se ştia că acolo este închisoarea. Noi eram atunci circa 800 şi imaginaţi-vă, la un 
moment dat, cântându-se Hristos a înviat ! Şi atunci s-a început să se cânte şi pe partea 
dinspre stradă. Nu realizez nici acum cum de am reuşit să ne sincronizăm şi să cântăm 
în acelaşi timp Hristos a înviat ! Deci mai mult ca sigur că o parte din lumânările aprinse 
erau asistate de persoane. Oamenii încă mai aveau ceva curaj, pentru că s-au văzut 
pâlpâind lumânările şi fluturându-se, aşa, probabil în mâini, deasupra capetelor lor... 
În orice caz, s-a văzut un licăr dintr-o parte într-alta şi a fost un spectacol feeric. Şi la 
un moment dat s-a petrecut şi altceva : ostaşul din post, un tânăr din trupele de Securitate, 
a răspuns „Adevărat a înviat! ”. A strigat o dată, puternic: „Adevărat a înviat! ”. Ei, 
momentul acela a fost pentru noi un imbold şi am continuat acest Hristos a înviat ! . Nu 
ştiu cât a durat... Nouă poate că ni s-a părut enorm de mult, dar nu cred că a durat mai 
mult de un sfert de oră, 20 de minute, până când gardianul de la parter, Dina?%, un tip 
mai liniştit, care după aceea a devenit şi el unul dintre bătăuşii de la închisoare, a strigat : 
Sm ! Gata, culcați-vă!”. „Adevărat a-nviat!” Ne-a răspuns şi el „Adevărat a 
înviat! ”... A fost singurul Paşte mai deosebit petrecut de mine în închisoare. Am auzit 
de o asemenea aniversare la mină, dar eu nefiind la mină n-aş putea relată şi poate c-aţi 
mai discutat cu alţii care-au fost acolo. 


[C.P.]: Aveaţi un program comun de rugăciune în celulă ? 

Nu. Făceam rugăciuni individuale, în afară de Vinerea Mare, când la „ocolitul 
bisericii” cineva a spus să mergem la fereastră şi să ne rugăm. În restul timpului, fiecare 
celulă îşi organiza programul aşa cum credea de cuviinţă. 

[A.M.]: Când s-a înăsprit regimul în Piteşti ? 

Încă nu s-a înăsprit, nici după acest lucru. După acest episod însă urmează un altul 
pe care l-am văzut chiar eu, pentru că s-a întâmplat pe partea celulei unde şedeam. La 
una din case a venit într-o zi o fată. Şi în partea dinspre noi a casei era uşa de la pod. 
S-a ridicat pe o scară exterioară, fără să intre la pod, şi a făcut nişte semne cu mâna. 
Nu mi-am dat seama ce-ar putea fi. A doua zi, aceeaşi fată îmbrăcată în negru a venit 
şi şi-a pus nişte litere mari de tot pe piept, pe care le tot schimba şi a scris aşa: „Rusia 
cedează. În curând veţi fi liberi”. Ulterior am aflat că fata era sora unui deţinut din 
Piteşti, Proistosescu%. După ce-au început demascările, s-a spus şi de ea şi a fost arestată, 
dar nu ştiu amănunte despre ceea ce s-a petrecut cu ea. 

În fine, tot atunci, în luna mai, cei de la „muncă silnică” am primit scrisoare şi drept 
la pachet şi vorbitor. Ai mei s-au grăbit, într-adevăr, dar n-au dat voie decât mamei, 
deşi a venit şi tata. Şi am avut acest vorbitor şi un pachet de trei kilograme. După această 
stare de destindere, la câteva zile după primirea pachetului suntem anunţaţi de gardian 
că vine o inspecţie: „Toată lumea să stea drepţi, vine tovarăşul inspector de la Bucureşti ! ”. 
Şi aveam o găurică prin uşă prin care se putea vedea şi pe partea de vizavi. Şi auzeam 


29. Vezi nota 29, p. 262. 

30. Romulus Proistosescu, născut la 20 ianuarie 1917 în Piteşti, Argeş. A fost arestat la 15 mai 1948 
şi condamnat la 10 ani de muncă silnică. La expirarea pedepsei a fost internat administrativ 
pentru 48 de luni. A executat pedepsele în închisorile Piteşti, Gherla, Jilava, Aiud, Culmea şi 
Periprava. A fost eliberat la 17 februarie 1962. Informaţii din fişele matricole penale din AANP. 

zăvoarele : zăvor după zăvor se deschideau uşile. Şi a venit şi în faţa celulei noastre. 
S-a deschis uşa, a-ntrebat pe gardian cine suntem, i s-a spus că suntem condamnaţi la 
diverse pedepse, 20-25 de ani de muncă silnică... La un moment dat a văzut pe pat 
trăistuţa cu ce primisem pachet şi-l întreabă pe gardian: „Ce-i acolo ?”. Zice: „A avut 
vorbitor şi pachet de-acasă.” „Dar ce, aicea-i pension?! Cine-a permis aşa ceva?” 
S-au închis uşile şi după plecarea lui se deschid uşile şi ni se comunică: „Dezbrăcarea ! ”. 
Rămânem numai în cămaşe, chiloţi sau izmene, restul s-a depus într-o bocceluţă şi s-a 
amenajat o celulă la capătul celularului. Trecuse o săptămână de la aceste evenimente 
şi urma iarăşi zi de vorbitor, dar a fost suspendat. După aceea s-a sistat şi nimeni n-a 
mai avut voie să vină la vorbitor. 

Relatez aceste aspecte ca să înţelegeţi cât de cât care au fost măsurile administraţiei 
şi cum s-a trecut de la atmosfera de destindere, la una de restricţie şi apoi la cea de 
autentică teroare. Ne aflăm acum în luna iunie-iulie, când am fost izolaţi cam 20 de inşi 
la secţia SSI din Piteşti, care era la etajul II. În această secţie erau cetăţeni necondamnaţi, 
socialişti din grupul Titel Petrescu care aşteptau judecarea şi condamnarea. Secţia era 
păzită de un gardian civil, Țapul. Şi aici am fost izolaţi şi am fost desprinşi de restul 
închisorii cam 20 de inşi, toţi cei din timpul lui Antonescu: Comşa?!, Nuti Pătrăşcanu, 
Florică Dumitrescu, Voinea Octavian... Inclusiv eu. Dar aici nu ni s-a înăsprit regimul, 
dimpotrivă, mâncarea era ceva mai bună decât cea de pe celular. La sfârşitul lui august — 
începutul lui septembrie, se desfiinţează această secţie şi eu sunt izolat la capătul secţiei 
„lungi”, colţ cu cea zisă „scurtă”, celula în care eram eu, având fereastra spre vestita 
cameră 4-spital. Aici am fost izolat cu Valeriu Gafencu, Voinea Octavian şi Florică 
Dumitrescu. În momentul când am fost coborâţi de la SSI, deja pe celular se instalase 
altă atmosferă. Plimbarea era suspendată şi eram scoşi din fiecare celulă în pas alergător 
şi sub ciomege. Dimineaţa şi seara, la ieşirile la program, gardienii băteau fără motiv. 
În această atmosferă l-aş remarca din nou pe Dina, care după aceea, încet, încet, a 
devenit unul dintre călăi. În momentul când asupra acestor gardieni s-a acţionat cu 
dispoziţii, s-a acţionat sigur şi ideologic, iar ei au devenit ce-au devenit. Cu Georgescu 
n-a fost prea greu, fiindcă el avea în sânge stilul de a teroriza. Lui nu trebuia decât să-i 
spună, fie Marina*?, politicul, fie directorul?’ ce trebuie să facă şi era un executant orb. 
În atmosfera aceasta, pe 30 decembrie, am fost ridicat de la Piteşti. 


31. Ieronim Comşa, născut la 24 iunie 1925 în Caţa, Braşov. A fost arestat la 4 iunie 1948 
şi condamnat la 15 ani de muncă silnică. A executat pedeapsa în închisorile Piteşti, Gherla, 
Baia Sprie, Jilava, Aiud, Satu Mare şi Deva. A fost eliberat la 30 octombrie 1961. Informaţii 
din fişele matricole penale din AANP. 

32. Ion Marina, născut la 8 aprilie 1922 în Pata, Cluj. Cel mai cunoscut ofiţer politic din 
închisoarea Piteşti, recrutat în Serviciul Operativ din rândurile Miliției. Înainte de începerea 
violenţelor, a colaborat cu Ţurcanu şi a participat ulterior la lovirea deţinuţilor. În martie 1955 
a fost învinuit în procesul lotului Sepeanu, fiind condamnat la 5 ani de închisoare. A fost 
grațiat la 13 noiembrie 1957. Alin Mureşan, op. cit., 2010, pp. 280-283. 

33. Alexandru Dumitrescu, născut la 20 iunie 1914 în Drăgoteşti, Dolj. Încadrat în Direcţia 
Generală a Penitenciarelor în 1945. Director al închisorii Ploieşti până în iunie 1946, când a 
fost înlăturat pentru favorizarea deţinuţilor şi lovirea gardienilor. La 5 iunie 1946 a fost numit 
director al închisorii Piteşti şi a fost implicat în primele faze ale acţiunii violente. În 1951 a 
fost numit organ de control administrativ în cadrul DGP, fiind înlăturat din funcţie în 1953. 
A fost arestat la 12 iulie 1953 şi condamnat în procesul cadrelor MAI la 7 ani de temniţă grea 

[A.M.]: De ce nu povestiţi puţin despre cum a fost în cameră, la izolare, cu Voinea, 
Gafencu şi cu Dumitrescu ? 

Aici eram puţintel diferiţi temperamental, în sensul că nouă ne-a fost destul de uşor 
să ne însuşim din atmosfera care se crease cu cei din timpul lui Antonescu. Era o 
atmosferă profund religioasă, mai religioasă în sensul trăirii decât o avusesem noi în 
închisoare, iar ei erau cunoscuţi încă de pe timpul acela ca mistici. Voinea era altfel de 
temperament, se încadra puţin mai dificil. Am învăţat atunci de la Valeriu Gafencu 
rugăciuni pe care nu le ştiam. Am învăţat rugăciunea inimii, pe care o practic şi astăzi : 
„Doamne Isuse Hristoase, fiul lui Dumnezeu, miluieşte-mă pe mine, păcătosul ! ”. Nu 
m-am mai dezlipit de ea decât într-un alt context, la Securitate, despre care voi relata 
mai încolo. Tot de la el am învăţat Psalmul 50, Psalmul umilinţei: „Miluieşte-mă, 
Dumnezeule, după mare mila Ta şi după mulţimea îndurărilor Tale...”. Ne relata tot 
felul de povestiri din Pateric, din Vieţile Sfinţilor... Florică Dumitrescu, care fusese un 
student excepţional, ne-a ţinut adevărate prelegeri de medicină. lar eu mai fredonam din 
când în când câte ceva, lucru pe care-l mai făcusem şi după arestare, la Jilava. Cam asta 
era atmosfera în care trăiam... 

[A.M.] : Cum relaţiona un tip precum Gafencu cu realităţile cotidiene din închisoare ? 

De la el am învăţat o treabă, în legătură cu faptul că eram obligaţi să spunem celor 
din administraţie „Să trăiţi ! ”. El ne-a spus că între orgoliu şi demnitate este o diferenţă, 
iar demnitatea şi onoarea se referă la a nu avea cedări de conştiinţă. Restul lucrurilor 
sunt determinate de orgoliu. Ne cer să le zicem „Să trăiţi! ”, le zicem „Să trăiţi! ”. Dar 
fără a face cedări de conştiinţă. 


[C.P.]: Dar era o diferenţă între mistici şi ceilalți camarazi ai lor ? Au fost aspe- 
rități ? 
Nu, asperităţi nu erau. Nici înainte nu fuseseră asperităţi. 


[C.P.]: La Aiud se pare că au fost... 

La Aiud au fost vagi, până s-au conturat... Încă un amănunt. Eu îi ştiam pe Valeriu 
Gafencu şi pe Ionel lanolide ; pe Ianolide îl cunoscusem încă de afară, în 1940. Pe ei 
doii-am regăsit la Galda, în 1946, când am fost şi eu pe la ei cu un pachet. Şi cunoşteam 
atitudinea lor, atitudine care mai târziu a fost, să zic, salvatoare, deşi ei n-au trecut prin 
reeducare. Au avut, ca să zic aşa, norocul şi au plecat din Piteşti, la Târgu Ocna, la 
spitalul de tuberculoşi de acolo. La un moment dat, Valeriu Gafencu era întins, îl lăsasem 
să stea singur în pat, iar noi dormeam pe jos, pentru că aveam numai două paturi. Şi, 
într-una din seri, a început să se răcească de la picioare. Noi şedeam în genunchi, făceam 
rugăciuni şi el aproape că murmura numai după noi, dar era perfect conştient. Însă 
această răcire s-a oprit şi, către dimineaţă, şi-a revenit. Şi murmurând cu ochii aproape 
închişi, ne spune: „Dumnezeu nu mă vrea. Nu sunt încă bun să ajung la el”. Noi, 


pentru implicarea în „reeducare”. A executat pedeapsa în închisorile Văcăreşti, Ocnele Mari 
şi Jilava. A fost eliberat la 13 noiembrie 1957. Mircea Stănescu, Titică Predescu, Procesele 
reeducării (1952-1960). Statul şi dreptul, instrumente de represiune ale dictaturii comuniste, 
Fundaţia Culturală Memoria, Filiala Argeş, Piteşti, 2008, pp. 119, 182, 193-194; Alin 
Mureşan, op. cit., 2010, pp. 284-286, fişele matricole penale din AANP. 

34. La Galda de Jos, Alba, a funcţionat o secţie a penitenciarului din Aiud destinată deţinuţilor 
care nu aveau de executat pedepse grele. Andrei Muraru (coord.), op. cit., pp. 75-76. 

cutremuraţi, nu pricepeam întru totul starea lui. Noi la ora aceea încă nu ne gândeam 
„Ia-ne, Doamne”, ci ne gândeam „Ţine-ne, Doamne, că noi putem să rezistăm. Doamne, 
ţine-ne în viaţă”. Şi în seara următoare a-nceput la fel şi ne-a spus: „Nu sunt bun, 
Dumnezeu nu mă vrea... Hai să facem rugăciunea împreună! ”. Şi-am început să le 
spunem lângă el şi până dimineaţă şi-a revenit. Am ciocănit în uşă, am spus că e pe 
sfârşite, că moare, şi cel mai vehement dintre noi era Voinea. El era un tip mult mai 
impulsiv. Aşa fusese şi afară, dar acest temperament nu i-a fost propice. Şi tot rugându-ne 
să vină sanitarul, să-l vadă, după câteva zile l-am scos pe pătură şi am crezut că va fi 
dus la infirmerie, să-şi dea obştescul sfârşit. Mult mai târziu am aflat c-a fost dus la 
Târgu Ocna. 

[A.M.]: Gardienii cum se purtau față de el ? 

Era singurul pe care Georgescu nu l-a lovit niciodată. Deci aveau respect. Şi la un 
moment dat chiar ne-a spus că dacă Gafencu nu poate să iasă afară în perioada când se 
bătea, să nu iasă, să stea în celulă, să-şi facă nevoile în celulă. Şi ieşeam noi, alergând 
sub ciomege. Oricum, faţă de ei gardienii aveau o oarecare reţinere, să-i zic respect... 
Şi am auzit mai târziu că pe ei nu-i băteau, pe lanolide, pe Romică Eutuşanu, pe Cărăuşu. 
Nu ştiu ce-a fost în capul lor, poate în ideea că erau mai vechi în închisoare... Totuşi, 
ei le-au determinat o altă atitudine gardienilor. 

[A.M.]: Spuneaţi că în decembrie '49 aţi plecat de la Piteşti... 

Am plecat de la Piteşti şi mai târziu mi-a fost dat să reflectez şi asupra stării de 
afară. Mi s-a spus că plec la Bucureşti, mi s-a dat însoțitor un gardian civil şi am fost 
dus la gară. Eu eram îmbrăcat cu şuba de CFR-ist a tatei. Şi la gară am fost urcat într-un 
tren-cursă care se forma din Piteşti şi care de la Chitila oprea în foarte multe staţii, 
staţia terminus fiind podul Grant, fără a intra în Gara de Nord. Am fost urcat într-un 
vagon de clasa a III-a, cu bănci de lemn şi fără compartimente. Când am fost urcat, 
mi-a spus gardianul: „Sper să nu-mi faceţi probleme”. Dar şi-a dat seama că nu pot 
să-i fac probleme, pentru că aveam picioarele umflate butuc din cauza frigului şi de-abia 
le târam, nu puteam să merg cum trebuie. Şi mi-a spus că n-am voie să stau de vorbă 
cu nimeni, dar la un moment dat s-a uitat la mine o doamnă. Eu îmi scosesem căciula 
de pe cap şi când m-a văzut aşa, chilug, cred că şi-a dat seama... Mi-a întins un pacheţel 
şi un măr, iar eu am făcut semn din cap şi, mulţumindu-i, i-am spus: „N-am voie”. 
Gardianul, săracul, a început şi el să facă feţe-feţe şi mi-a zis : „Uitaţi-vă pe fereastră ! ”. 
Şi m-am uitat pe fereastră şi am urmărit câmpia pe care alerga trenul... Pentru mine 
era primul contact cu lumea, după un an şi ceva de la arestare. Una era celula cu 
camarazii şi alta era lumea care se mişca. Şi au început să urce oameni. Veneau, se 
uitau la mine, plecau mai departe... 

La un moment dat, de la Titu până la Bucureşti, au început să se urce muncitori. 
Tatăl meu fusese ani de zile şeful Depoului Bucureşti-Triaj şi când au început să se urce 
am început să-i cunosc pe nea Nicu, pe nea Gheorghe, pe nea Ion... Se pare că aflaseră 
că sunt arestat, fiindcă s-au uitat spre mine şi a început fiecare : unul o bucată de slănină, 
altul o bucată de cârnat. Eu le-am spus: „N-am voie”. Mie îmi era frică să nu aibă 
gardianul cine ştie ce probleme după aceea. Şi la un moment dat i-am spus unuia din 
ei, aşa, printre dinţi: „Nea Nae, du-te la ai mei, spune-le că m-ai văzut şi că sunt 
sănătos ! ”. Şi a dat din cap. Am auzit când ăsta i-a spus altuia din spate: „Vezi că în 
faţă e domn’ Trăienică, băiatul lui domn” şef”. Şi apoi au venit, s-au uitat spre mine... 
Pentru mine a fost un moment extraordinar, un reviriment, că au început să se perinde 

aceşti oameni, muncitori, CFR-işti, pe care nu-i atinsese educaţia care se instaurase 
teapăn de tot. Rămăseseră aceiaşi ţărani, muncitori. Şi într-adevăr, s-au dus la familie 
şi au anunţat. 

Coborând la podul Grant, s-a întâmplat o treabă. Era lume multă şi la un moment 
dat ne-am rătăcit între cei de-acolo. Şi strigam: „Domnule gardian! ”. „Domnule 
Popescu! ” „Sunt aici, nu mă mişc, veniţi, că mă găsiţi!” Ne-am găsit, am urcat pe 
nişte trepte pe podul Grant şi ne-am dus în Griviţa, la tramvaiul 6. Aici, iarăşi, eu m-am 
urcat la remorcă şi tramvaiul a închis uşile. În acel moment mi-am dat seama că gardianul 
avea pistol. A tras câteva focuri de pistol, s-a oprit tramvaiul, a deschis, a venit, m-a 
însoţit, iar lumea s-a uitat... Aici ce puteai să mai spui? Vă spun sincer că, la un 
moment dat, când era deja întuneric şi m-am suit pe podul Grant mi-a trecut prin cap 
să-i spun: „Domnule gardian, hai să luăm tramvaiul 6, mergem până acasă şi pe urmă 
mergem ! ”. Dar mă gândeam că dacă atunci când ajungem la Securitate, la Ministerul 
de Interne, el va fi întrebat? Şi-i spun: „Unde mergem? ”. „La Ministerul de Interne.” 
Şi mă întreabă: „Ştiţi unde este? ”. Zic: „Păi, mergem cu tramvaiul 6 până la capăt” - 
tramvaiul 6 întorcea atunci la biserica Kretzulescu - „şi de la biserică traversăm şi 
ajungem la Interne”. Eu, vorba aceea, cunoşteam Internele bine de tot. Şi îi spun: „Ştiu, 
vă conduc eu, dar vă rog un lucru, hai să mai văd şi eu... Ne dăm jos cu o staţie mai 
înainte”. Şi a fost de acord: „Da, domnule”. Staţia se numea Valter Mărăcineanu şi 
treceam şi pe lângă o biserică care tocmai a fost demolată, pentru că s-a construit Sala 
Palatului. Şi mi-am târât picioarele încet, încet, am trecut pe lângă biserică şi m-am 
închinat. Apoi l-am luat şi pe el aşa, la braţ, zicând: „Să mă ţin mai bine de dumnea- 
voastră”. Şi l-am dus la Ministerul de Interne. 


[A.M.]: La Interne de ce v-au dus, v-au mai anchetat pentru ceva ? 

La Interne am fost sigur că sunt adus la o anchetă. La încarcerare mă cunoştea ofiţerul 
de serviciu încă din '48: „Aţi venit iară la noi? Cum vă simţiţi ?”. A dat un telefon şi 
a zis: „A fost adus deţinutul Popescu”. Nu ştiu cine i-a răspuns la telefon de-acolo. 
Apoi mi-a zis: „Vă e foame, nu?”. Mi-a adus o gamelă de arpacaş, apoi încă una. 
Acolo era cald, era bine şi zice: „Staţi pe scaunul ăsta până mâine dimineaţă”. Şi am 
stat pe scaunul acela până dimineaţa. A doua zi m-a încarcerat, dar nu m-a chemat 
nimeni. De ce nu m-a chemat, de ce m-au adus acolo, nici în ziua de azi nu ştiu, nici 
supoziţii n-am putut să mai fac. Şi după o săptămână m-au dus la Jilava. 

La Jilava nu este important decât un singur lucru şi anume primele luni ale anului 
1950. Am stat în camerele acelea, 6, 7, 8, dar cel mai mult am stat în camera 6, lungă 
de 13 metri şi lată de patru jumătate - cinci. Acolo am stat 244 de inşi, la un moment 
dat. Şederea aici nu este importantă decât prin faptul că prin luna aprilie au venit de la 
Piteşti Păunescu% şi Iosif. Păunescu - nu medicinistul, ci Păunescu Ion „Salzburg” ; 
aşa îi spuneam noi, că fusese la Buchenwald. Şi ei mi-au povestit de ceea ce a început 


35. Ion Păunescu „Salzburg”, născut la 4 august 1921 în Câmpina, Prahova. A fost arestat 
la 26 decembrie 1948 şi condamnat la muncă silnică pe viaţă, pedeapsă redusă ulterior la 
25 de ani de muncă silnică. A executat pedeapsa în închisorile Jilava, Piteşti, Gherla şi Aiud. 
A fost eliberat la 1 august 1964. Informaţii din fişa matricolă penală din AANP. 

36. Iosif: V. Iosif, născut la 18 noiembrie 1925 în Bucureşti. A fost arestat la 19 mai 1948 
şi condamnat la 8 ani de muncă silnică, pedeapsă majorată ulterior la 10 ani, respectiv 15 ani 
de muncă silnică. A executat pedeapsa în închisorile Jilava, Piteşti, Gherla şi Aiud. A fost: 

la Piteşti. Nişte deţinuţi, printre care unul venit de la Suceava, Țurcanu, îi torturează 
pe ceilalţi să spună ce n-au declarat în anchete. Şi te distrug până la limită, ca să vorbeşti. 
„Se pare că unii ar fi şi murit.” Era aprilie 1950 şi m-am îngrozit cumplit când am auzit 
treaba asta. 

Tot atunci cunoscusem un absolvent .de la Belle Arte, pictorul Anghel Avram”, 
ardelean din comuna Aurel Vlaicu. De ce-l amintesc ? Pentru că de atunci, din primăvara 
aceea, până la sfârşitul lui 1951, împrejurările au făcut să fim nedespărţiţi. Atunci, la 
Jilava, la Reduit, venea cam de două-trei ori pe săptămână grefa închisorii, cu dosarele 
pentru cei condamnaţi care trebuiau să ajungă la închisorile de execuţie. Alţii veniseră 
cu diverse anchete, începuse şi recrutarea pentru Canal... În momentul când l-am văzut 
pe grefier, am rămas uimit. Grefierul era un gardian foarte isteţ, Ioniţă, care în 1948 
mie şi altora ne-a făcut legătura cu casa. De la Jilava am scris acasă şi am primit nişte 
răspunsuri verbale. Când l-am văzut, am ieşit şi eu la raport, să văd nu numai dacă mă 
recunoaşte, ci dacă vrea să mă recunoască. Şi eu l-am fixat, mi-a făcut aşa, din cap, 
am zâmbit puţin, a dat şi el din cap şi în gândul meu am crezut că ne-am înţeles. După 
alte câteva zile am ieşit şi i-am spus printre dinţi : „Domnule grefier, rătăciţi-mi dosarul”. 
Am văzut că n-a priceput mare lucru, doar a dat din cap... A mai trecut timp şi i-am 
spus în altă zi: „Domnule grefier, nu mă trimiteţi la Piteşti. E dezastru”. 

Din acel moment am zis că n-am comis un act fără suport, în sensul că atunci când 
mai veneau diverse oficialități şi mă întrebau profesia, eu, care absolvisem Politehnica, 
spuneam: „Inginer”. Şi am declarat „inginer” în ideea că ajung la Aiud. La ora aceea, 
dar şi mai târziu, până în 1954-1955, închisorile erau pe categorii profesionale: 
intelectualii la Aiud, muncitorii şi ţăranii la Gherla, studenţii la Piteşti, elevii la Târgşor, 
femeile la Miercurea Ciuc şi Mislea. Şi ştiam asta pentru că mă întâlnisem cu cei care 
veneau de la Aiud şi cu alţii care plecau spre Aiud. Şi m-am dat şi eu intelectual: nu 
mai eram student, eram inginer... Şi a ţinut treaba tot anul 1950, când i-am zis, la un 
moment dat: „Canal?”. A zis: „Nu”. Prin iunie 1951 mă strigă el şi-mi spune: 
„Domnule Popescu, eu nu pot, pe dosar scrie Piteşti”. Sincer să fiu, mi s-au tăiat 
picioarele... Mai ales că mi se povestise de către Iosif şi Păunescu cum se face, care 
sunt elementele pregătitoare când intri în acele ture. Şi mă întrebam dacă voi rezista. 
Şi-i spun şi lui Anghel Avram: „Băi, Avrămuţ, nu ne mai ţine, mergem la Piteşti”. Şi 
ne-au expediat din nou la Piteşti, unde am fost introdus într-o cameră cu doi foarte buni 
prieteni pe care i-am văzut mai speriaţi ; desigur că ei trecuseră prin toată treaba asta... 


[A.M.]: Îi cunoşteați ? 
Nu că-i cunoşteam, eram prieteni foarte buni ! Cu unul dintre ei sunt prieten şi astăzi, 
slavă Domnului, şi am o deosebită consideraţie pentru amândoi. 


[C.P.]: Cine erau cei doi ? 


eliberat la 15 mai 1963 cu domiciliu obligatoriu la Lăteşti, în Bărăgan. Informaţii din fişele 
matricole penale din AANP. 

37. Avram Anghel, născut la 26 iunie 1924 în Balomirul de Câmp, Alba. A fost arestat la 12 august 
1948 şi condamriat la 15 ani de muncă silnică. Ulterior a mai primit o condamnare de 8 ani 
de închisoare corecțională. A executat pedeapsa în închisorile Jilava, Piteşti, Gherla, Baia 
Sprie, Aiud, Galaţi şi Ostrov. A fost eliberat la 8 august 1963. Informaţii din fişele matricole 
penale din AANP. 

Nu-i nominalizez. Şi ştiţi de ce? Oricât aţi încerca dumneavoastră să înţelegeţi, este 
foarte greu, pentru că cel mai mic element negativ se receptează mult mai uşor. Revenind, 
le-am povestit eu ce se întâmplă la Piteşti, dar după un timp mi-am dat seama că ei ştiu 
şi n-am mai insistat. Erau la rândul lor speriaţi. Dar repet, dacă ei mi-ar fi spus, pe 
mine nu m-ajutau cu nimic. Iar ei nu c-ar fi murit, că moartea la un moment dat era o 
scăpare, dar i-ar fi schilodit şi tot nu i-ar fi ajutat cu nimic. Şi la un moment dat, în 
timp ce eram cu ei, acelaşi gardian a deschis celula, m-a scos, şi am ajuns la capătul 
celularului, unde era o masă, iar în spatele ei un colonel de Securitate care vorbea prost 
româneşte: „Cum te numeşti dumneta ?”. „Popescu Traian.” „Condamnare ?” „20 de 
ani.” „Ce face dumneta ?” „Execut detenţia.” „Nu, nu, altceva ce face?” „Nu fac 
nimic.” „Dar cu cocleala din cap cum mai stai la dumneta ? ” „Nu ştiu la ce vă referiţi.” 
„Ştii prea bine la ce mă refer. Cocleala aia, din cap.” „Domnule colonel, eu îmi execut 
detenţia, altceva deosebit nu pot să vă spun; respect regulamentul, respect dispoziţiile.” 
„O să facem să fie ceva deosebit şi la dumneta.” Şi mi-a dat drumul. Pe drum, înainte 
de a mă introduce în celulă, Georgică îmi spune: „Ştii cine a fost, băi?”. „Nu ştiu, 
cine?” „Tovarăşul colonel Zeller’®.” Ăsta era mai marele care răspundea direct de 
Piteşti, peste Nicolschi*. 

În luna august 1951 se desfiinţează închisoarea Piteşti şi sunt transportat la Gherla, 
tot 'nedespărţit de Anghel Avram. În dubă am fost mulţi, iar vreo doi au încercat să se 
apropie de mine. Unii încercau să fie şi comunicativi şi mai râdeau, dar atmosfera, în 
general, era sumbră. Poate că percepţia mea era determinată şi de starea cumplită în 
care eram şi de faptul că mă simţeam ca un străin între ei. La Gherla sunt băgat într-o 
cameră cu vreo 15 inşi. Mi-am dat seama imediat că unii vor trebui să intre în demascări, 
iar alţii nu, pentru că reprezentau regia. Regia, în sensul că dimineaţa, la prânz şi seara 
se făceau rugăciuni în comun. Şi îi spun lui Avrămuţ: „Avrămuţ, astea ne vor costa. 
În momentul când ne vine rândul, se va zice: «Băi, deştepţilor, voi aţi ştiut ce urmează. 
Aţi bravat, aţi făcut iarăşi pe eroii, pe deştepţii...»”. Şi am zis să ne facem treaba 
individual, să nu participăm, pentru că după aceea astea vor fi acte de acuzare în comun. 
Şi aproape în fiecare seară am trăit în această tensiune : aşteptam să sară respectivii pe 
noi. Nu ştiam exact câţi sunt ei, câţi sunt ceilalţi... Am descifrat eu numai vreo câţiva. 
Şi după două săptămâni suntem mutaţi la vestita cameră 99, de la etajul trei. Acolo eram 
cam vreo 60 în cameră şi m-am lămurit imediat, cel puţin de cei pe care îi ştiam şi de 
vreo doi din lotul meu. 


[A.M.]: Ce nume mai ţineţi minte dintre cei din cameră ? 


38. Ludovic Zeller (Czeller), născut la 24 iulie 1896 în Kismarja, Ungaria. Strungar. Locotenent- 
-colonel, membru PCdR din 1930. Comisar-şef la Chestura Poliţiei Oradea (ianuarie 1945 - 
martie :1946), comisar-şef la Chestura Poliţiei Sighet (martie-septembrie 1946), comisar-şef, 
chestor şi inspector-şef al Inspectoratului Regional de Siguranţă Oradea/DRSP Oradea (aprilie 
1948 - 31 mai 1950). A condus represiunea împotriva răscoalelor ţărăneşti din Arad în vara 
anului 1949. A fost cadru disponibil între 31 mai şi 11 august 1950, fiind numit apoi sub- 
inspector general şef al Direcţiei Generale a Penitenciarelor. A fost şeful corpului de control 
al DGPCUM (| iulie 1951 - 3 iunie 1952). S-a sinucis la 3 iunie 1952. Marius Oprea, op. cit., 
p. 136, nota 127; Doina Jela, op. cit., p. 90; Mihai Burcea et al., op. cit., pp. 181-184. 

39. Vezi nota 40, p. 35. 

Dau numele celor care ştiu cum au evoluat — cum au involuat - şi anume: Livinschi“, 
Mărtinuşt!, Ardeleanu, Henteş - ăştia erau într-o parte. Pe urmă mi-am dat seama de 
ceilalţi, care erau cu noi în lot: Timaru“?, Herlea“, Zottu“, căpitanul Gheorghiţă Savel“, 
vreo doi unguri, unul Drohobeckzy Atilla*ć, mi se pare... Noi, ceilalţi, am fost vreo 20. 
După aceea au mai fost aduşi Paul Caravia” , care vorbise cu cineva şi l-au adus din nou 
să-l potolească, şi Radu Ciuceanu“#, care şi el mai vorbise. 

Şi la un moment dat, după prima zi, după închiderea de la ora şase seara, a apărut 
un tip vânjos, solid, despre care ştiam că se ocupă de toată treaba asta direct, ca deţinut. 
Şi ne ţine un scurt logos: „Aici, în această cameră, se vor dezbate probleme privind 
reeducarea voastră. S-a terminat cu banditismul ! De aici nu mai scapă nimeni, decât 
după ce îşi face demascarea, după ce considerăm că s-a reeducat, după ce se consideră 
că nu mai este cel care a intrat în închisoare. Aici s-a sfârşit cu legionarismul, aici s-a 
sfârşit cu cei care sunt împotriva clasei muncitoare şi nu aveţi nicio scăpare! ”. Vreo 
doi, printre care şi Mihai Timaru, nu ştiau ce-i aşteaptă. Mihai Timaru chiar a zis: 
„Dar cine eşti dumneata, domne, cum îţi permiţi dumneata să ne adresezi... ? ! Eşti un 
deţinut ca şi noi, văd că nu eşti persoană oficială”. „Eh, lasă c-o să afli cine sunt eu.” 


40. Vezi nota 25, p. 260. 

41. Vezi nota 21, p. 259. 

42. Mihai Timaru, născut la 5 februarie 1918 în Gorneşti, Mureş. A fost arestat la 18 octombrie 
1949 şi condamnat la 15 ani de muncă silnică pentru apartenenţă la grupul de rezistenţă condus 
de Ion Paragină. A executat pedeapsa în închisorile Galaţi, Gherla, Jilava şi Aiud. A fost eli- 
berat la 30 iulie 1964. Informaţii din fişele matricole penale din AANP. 

43. Adrian Herlea, născut la 18 noiembrie 1929 în Vinerea, Alba. A fost arestat la 25 iunie 
1950 şi condamnat la 7 ani de temniţă grea. A executat pedeapsa în închisorile Jilava, Piteşti, 
Gherla şi Deva. A fost eliberat la 20 septembrie 1956. Informaţii din fişele matricole penale 
din AANP. 

44. Vasile Zottu, născut la 17 martie 1919 în Bucureşti. A fost arestat la 25 septembrie 1949 
şi condamnat la 20 de ani de muncă silnică, pedeapsă majorată ulterior la 25 de ani. A executat 
pedeapsa în închisorile Timişoara, Gherla, Jilava, Arad şi Aiud. A fost eliberat la 30 iulie 
1964. Informaţii din fişa matricolă penală din AANP. 

45. Savel Gheorghiţă, născut la 8 martie 1921 în Burleşti, Botoşani. A fost arestat la 27 aprilie 
1949 şi condamnat la 12 ani de muncă silnică. A executat pedeapsa în închisorile Suceava, 
Jilava, Piteşti, Gherla, Baia Sprie, Cavnic, Satu Mare, Caransebeş şi Aiud. A fost eliberat la 
23 aprilie 1961. Informaţii din fişele matricole penale din AANP. 

46. Atilla Anton Drohobeckzy, născut la 2 februarie 1928 în Corneşti, Cluj. A fost arestat 
la 16 decembrie 1949 şi condamnat la 12 ani de temniţă grea. A executat pedeapsa în închisorile 
Cluj-Tribunal, Jilava, Gherla, Văcăreşti, Lugoj, Cavnic, Alba Iulia, Salcia, Giurgeni şi Ostrov. 
A fost eliberat la 12 decembrie 1961. Informaţii din fişele matricole penale din AANP. 

47. Paul Caravia, născut la 8 septembrie 1927 în Bucureşti. A fost arestat la 17 mai 1949 
şi condamnat la 8 ani de închisoare corecțională. A executat pedeapsa în închisorile Rahova, 
Jilava, Uranus, Gherla şi Văcăreşti. A fost eliberat la 11 februarie 1956. După 1989 a lucrat 
ca cercetător în cadrul Institutului Naţional pentru Studiul Totalitarismului şi a publicat mai 
multe cărţi. Alin Mureşan, op. cit., 2007, pp. 118-119; fişa matricolă penală din AANP. 

48. Radu Ciuceanu, născut la 16 aprilie 1928 în Gai, Arad. A fost arestat la 18 septembrie 
1948 şi condamnat la 15 ani de temniţă grea. A executat pedeapsa în închisorile Craiova, 
Piteşti, Jilava, Târgşor, Gherla, Dej, Văcăreşti şi Poarta Albă. A fost eliberat la 18 septembrie 
1963. Alin Mureşan, op. cit., 2010, pp. 178-179; fişa matricolă penală din AANP. 

Şi îşi continuă micul speech: „Cine este de acord să participe la activitatea de reeducare 
să treacă în stânga, cine nu, în dreapta”. Şi Avrămuţ zice, printre dinţi: „Ce facem ?”. 
„Trecem în stânga. Vedem noi pe urmă cum ne descurcăm. Orice opoziţie de la început, 
tu ştii...” Şi am trecut. În acel moment se închideau ferestrele care erau deschise pentru 
aerisire. Şi concomitent Țurcanu a strigat: „Pe ei! ”. Şi fiecare avea destinaţi cel puţin 
doi. Dar a fost un iureş, încât nici nu mai ştiu cine au fost cei doi... 


[A.M.]: Deci a fost bătută toată lumea, inclusiv cei care s-au declarat de acord cu 
reeducarea... 

Sigur! Sigur! Păi, puţini am fost de acord, dintre cei noi. Din aceşti 20 să zic că 
au fost de acord vreo 8-10, restul au zis „nu”. Şi la un moment dat s-a strigat: „Staţi! ”. 
S-a stat ca la comandă şi acum aşteptam să vedem ce urmează. Mă aşteptam să-l ia pe 
Timaru, dar Ţurcanu strigă: „Unde eşti, Popescu, unde eşti, mă? Ai venit pe mâinile 
mele, nu mai scapi! ”. N-am zis nimic. M-a luat, m-a dus la perete, m-a strâns de gât, 
încât m-am ridicat pe vârful picioarelor, de nu mai aveam cum să mă mai ridic mai sus 
de atât... Şi m-a lovit cu pumnul şi cu genunchiul în plex. Am căzut, a făcut figura asta 
de mai multe ori şi apoi mi-a zis: „Vei urma! ”. Ce urma nu ştiam... 

Ni s-a spus apoi: „De azi înainte nimeni nu mai scoate nicio vorbă, se stă de 
dimineaţă până la închidere în poziţia de drepţi, cu mâinile întinse spre vârful picioarelor 
şi cu capul spre vârful bocancului”. N-aveam voie să vorbim, decât să răspundem la 
întrebări. Însă momentul dificil începea dimineaţa, când se servea ceaiul cu o bucată de 
pâine ; ori ceai, ori un surogat de cafea. Ceaiul era fierbinte şi trebuia să-l bei pe 
nerăsuflate, iar pâinea trebuia s-o iei dintr-o singură înghiţitură, n-aveai voie să mesteci. 
Ori situaţia asta, cu pâinea, era foarte grea. Dar aveai în spate câte un planton care „te 
ajuta”. Am fost în situaţia asta deja vreo două săptămâni şi, la un moment dat, mi s-a 
aplicat un ciomag, încât mi s-a fisurat o venă. A fost chemat doctorul deţinut, mi-a prins 
o copcă şi în rest am fost lăsat în pace... 

Nu mai insist asupra celorlalte elemente, despre care ştiu că sunt spectaculoase şi 
mai ştiu că pe foarte mulţi îi interesează, dar mie mi-ar crea o stare de disconfort. Vă 
rog să mă credeţi, eu şi acum, când povestesc, e ca şi cum aş vorbi despre altcineva, 
nu despre mine. Dar aş vrea să ajung la nişte momente-cheie pentru mine, în sensul că 
între timp am urinat sânge. Eu nu mi-am dat seama, dar noaptea m-a văzut Livinschi. 
Probabil că urinasem destul de mult şi era roşu sub mine, iar el m-a văzut. Mi-a dat cu 
piciorul peste picior şi mi-a făcut semn să mă ridic. M-am ridicat: „Dă jos pantalonii ! ”. 
l-am dat, a văzut şi la un moment dat a crezut că am făcut o tentativă de sinucidere, 
dar eu urinam sânge... Şi mi-a adus şi-am băut şapte gamele de apă! Eram deshidratat, 
intra apa aia în mine ca într-un burete ! Dar a avut grijă să-mi spună: „Uite săpunul şi 
acul ăsta. Dacă vine Țurcanu şi te găseşte aici, îi spui că te-am scos să scrii pe săpun 
nume ale celor care ştii că nu sunt arestaţi şi că au avut atitudine împotriva regimului”. 
La mine nu mai era problema să mai am ceva ascuns, pentru că ce ştiam eu ştiau şi 
ceilalţi şi se ştia absolut tot. Şi-am zis: „Bine, domnul...”. Mi-am dat seama că şi lui 
Livinschi, care a fost unul din apropiații lui Ţurcanu şi a acţionat cumplit, pentru că 
ziua mă bătea, îi era frică de Ţurcanu. 

Noaptea următoare am fost scos de altul, de Henteş, un tânăr elev. Şi parcă mai mult 
am ţinut şi ţin întotdeauna să subliniez acest gest al lor, decât cel cu tortura, în sensul 
că în sufletele celor trecuţi pe acolo s-au produs nişte lucruri cumplite pe care numai 
Cel de sus le mai poate şti. 

După această seară în care am urihat sânge, în 3 septembrie am intrat în demascări. 
Şi, la un moment dat, mă cheamă Ţurcanu. Spune: „Popescu” şi îmi face semn. Şi am 
venit şi m-am aşezat în genunchi, că n-aveam cum să stau în picioare. Şi zice: „Bă, tu 
ai zis că ai terminat când trebuia, că nu mai eşti ostil, că o să spui ce mai ştii de-afară”. 
Încă nu scrisesem... Scrisesem pe săpun, dar mereu mi se aplicau alte torturi. Şi spune : 
„Nu e de ajuns. Trebuie să ne dovedeşti şi într-un singur fel ne poţi dovedi”. Şi a luat 
de lângă el un ciomag: „Uite-l, du-te şi lămureşte-l şi pe el!”. În momentul acela a 
fost aşa, ca fulgerul... Ştiam ce reprezentam pentru Anghel Avram, că reprezentam, 
poate, mai mult decât eram eu în realitate. Nu era numai prietenie, avea şi o stimă 
deosebită pentru mine, nu ştiu de unde izvorâse. lar eu aveam pentru el o dragoste 
frăţească. Şi ceea ce spun eu acum i-am zis lui Ţurcanu: „Domnu' Țurcanu, asta nu 
pot s-o fac”. A strigat: „Luaţi-l! ”. M-au luat patru inşi şi m-au bătut la tălpi: 100, 
200... Am numărat până la 200-300, am leşinat, au dat cu apă şi au continuat până când 
mi-au spart osul în talpa piciorului stâng. O spun şi ţin s-o repet întotdeauna: dacă a 
doua oară mi s-ar fi întâmplat acelaşi lucru, mai mult ca sigur că măcar o palmă sau 
două aş fi dat. Deci vreau din capul locului să se înţeleagă că n-am avut niciun merit. 
Singura treabă a fost c-am rezistat şi eu cum au rezistat alţii. Că alţii au rezistat în 
această cumplită dramă luni, un an, un an jumătate, doi. Iar eu îi înţeleg pe cei care 
n-au mai putut... I-am înţeles şi-i şi ştiu, de-aia nici nu le dau numele. Au trecut patru 
luni: septembrie, octombrie, noiembrie, decembrie. Dacă nu erau patru luni, probabil 
că astăzi aş fi avut nişte lucruri pe conştiinţă. Probabil, nu ştiu... 

În decembrie sunt scos la parter să lustruiesc pardoseala. Şi consemnul îl ştiam : nu 
sufli o vorbă de unde vii. Şi făceam operaţia asta singur. Mi s-au dat nişte cipici de 
pâslă şi ca-ntr-un dans, lustruiam dintr-o parte în alta a celularului. La parter, pe lângă 
celule, era un tânăr. Mi-am dat seama că e plantonul. Respectivul avea o gamelă cu 
arpacaş la picioare. Pe măsură ce eu înaintam spre capul celularului, el se uita la mine, 
se uita la gamelă, se uita la mine, se uita la gamelă, iar eu mă făceam că nu văd. Când 
am ajuns la capătul celularului, respectivul strigă disperat: „Mânc-o, mă!”. Şi-am 
mâncat-o. Am luat-o, am înghiţit-o, dar până s-ajung sus a început coşmarul: „Dacă 
ăsta mi-a dat gamela să mă-ncerce dacă suflu ceva şi când mă duc sus nu spun, ci tac, 
înseamnă că intru din nou, cine ştie ce îmi mai face. Dar dacă el totuşi mi-a dat-o de 
bună-credinţă şi eu spun sus că mi-a dat o gamelă să mănânc, vine şi el lângă mine: 
«De ce i-ai dat, mă, ăluia gamela? De-aia eşti planton ?»”. De jos până sus a urmat 
deliberarea asta : spun, nu spun, spun, nu spun... Nu mai ştiu cum au fost împrejurările, 
cred că nici nu m-a întrebat nimeni şi am tăcut. A tăcut şi respectivul. Nu-l cunoşteam, 
dar mai târziu am aflat şi ne-am împrietenit tacit. Mai târziu, tot tacit, am aflat că el a 
mai făcut treaba asta şi cu alţii. Iar el îşi pregătise un alibi: „Domnule, eu m-am întors, 
pentru că trebuia să mă duc nu ştiu unde, iar ăsta a luat-o, ştiu eu ce-a făcut? ”. Este 
vorba de Inocenţiu Glodeanu”, de la Cluj. Cu el m-am legat sufleteşte pe viaţă, am 
rămas prieteni şi e gazda mea din Cluj. Am vorbit şi acum despre sărbători... 

Dar până s-ajung aici, a mai fost un moment pe care nu l-am relatat. Am fost scos 
la parter şi dus iarăşi în camera aceea, unde erau 10-15 inşi. Acolo eram tot cu Anghel 


49. Inocenţiu Glodeanu, născut la 1 mai 1929 în Şoimuş, Alba. A fost arestat la 23 august 1949 
şi condamnat la 8 ani de temniţă grea. A executat pedeapsa în închisorile Piteşti, Gherla şi 
Aiud. A fost eliberat la 12 mai 1956. Informaţii din fişele matricole penale din AANP. 

Avram. Aici au fost băgaţi doi muncitori, fraţii Petrescu, care mă ştiau foarte bine de 
la Jilava şi aveau, tot aşa, o consideraţie deosebită pentru mine. Când i-am văzut, am 
evitat să le spun ceva. Mi-am dat seama că vor intra în tură: ei erau doi, iar ceilalţi 
erau 12-13, toţi trecuţi prin... Era prima dată când eram scos de la 99 şi la un moment 
dat îi spun lui Avram: „Măi, Avrămuţ, ştii că eu merg pe rulmenţi? ”. Şi a început să 
râdă: „Bă, Traiane, tu ai înnebunit? Bă, ţie îţi mai arde de râs?”. „Păi, da, măi, hai 
să-ţi arăt.” Şi i-am arătat că în talpă, la piciorul stâng, era ceva scos, cât un ou de 
porumbel. Şi într-adevăr, calusul şi acum îl am aşa. Nu merg pe rulmenţi, dar se simte 
calusul de la piciorul stâng. Cam acesta a fost cadrul general în cele patru luni... 


[A.M.]: Bătăile s-au oprit brusc ? 
La noi s-au oprit şi la sfârşitul lui decembrie a urmat o triere pentru mină. Anghel 
Avram a plecat la mină şi toată camera a fost împrăştiată. 


[A.M.]: Pentru dumneavoastră cum s-a încheiat totul în Gherla ? 

Pe la jumătatea lui ianuarie am fost scos la lucru în Gherla. Aici aveam încredere în 
Gelu Gheorghiu’? şi în Cenţiu Glodeanu ; lucram la atelierul de tâmplărie şi reuşeam să 
ne acoperim între noi, unul într-altul, fără să discutăm. Noi trei am avut încredere unii 
în alţii. Deci am fost scos la lucru şi am fost foarte bucuros să se ştie şi am şi transmis 
că nu mai sunt un om de încredere, că nu mai sunt cel din 1948, din 1949 şi din 1950. 
Că oricând pot fi iarăşi luat şi iarăşi întrebat şi eu nu mai sunt în stare decât să tac, atât. 

De ce spun asta? Pentru că mai revin la un alt moment din Gherla, după ce am fost 
scos. În Jilava, în 1950, am stat în vestita cameră cu foarte multe personalităţi: cu 
mareşalul Palatuluis!, cu Mircea Vulcănescus?, care ne ţinea diverse prelegeri... Şi la 
un moment dat, în acea vară, este scos Mircea Vulcănescu şi se întoarce după trei zile. 
Ne povesteşte că a fost bătut cu saci de ciment undeva, în afara Reduitului, la o baracă, 
că de-acolo a fost dus în turela de la Jilava, unde era apă pe jos, în urma cărui fapt a şi 
contractat un TBC, care la Aiud i-a fost fatal. La câteva zile după această poveste, Ion 
Nedelescus?, consilier juridic la ziarul Universul, e luat, dus tot la această baracă şi se 


50. Gheorghe Gheorghiu, născut la 29 iunie 1922 în Galaţi. A fost arestat la 13 iulie 1948 şi 
condamnat la 8 ani de temniţă grea, pedeapsă majorată ulterior la 25 de ani de muncă silnică. 
A executat pedeapsa în închisorile Piteşti, Gherla, Jilava şi Aiud. A fost eliberat la 31 iulie 
1964. Informaţii din fişa matricolă penală din AANP. 

51. loan Mocsony-Stârcea (1909-1992). A fost arestat la 8 septembrie 1947 şi condamnat la 2 ani 
de închisoare corecțională în procesul lui Iuliu Maniu. Ulterior a fost folosit ca martor al 
acuzării în procesul lui Lucrețiu Pătrăşcanu. În 1954 a fost condamnat la 15 ani de muncă silnică. 
A executat pedeapsa în închisorile Aiud, Jilava, Piteşti, Dej, Timişoara şi MAI. A fost eliberat 
la 28 noiembrie 1962 ; http : //ro.wikipedia.org/wiki/loan_Mocsony-St%C3% A2rcea, accesat 
la 26 iunie 2012 ; fişele matricole penale din AANP. 

52. Mircea Vulcănescu (1904-1952). Filosof, sociolog, economist şi profesor de etică. A fost arestat 
la 30 august 1946 şi condamnat la 8 ani de temniţă grea. Potrivit fişei matricole penale, în 
decembrie 1948 este condamnat la 4 ani de temniţă grea, pedeapsă care începe la 30 august 
1950. A executat pedeapsa în închisorile Jilava şi Aiud. A decedat la 28 (29) octombrie 1952 
în închisoarea Aiud ; http : //ro.wikipedia.org/wiki/Mircea_Vulc %C4 % 83nescu, accesat la 
23 decembrie 2009 ; fişa matricolă penală penală din AANP. 

53. Ion Nedelescu, născut la 12 decembrie 1899 în Giurgiu. A fost arestat la 2 octombrie 1948 şi 
condamnat la 3 ani de temniţă grea. A executat pedeapsa în închisorile Jilava şi Aiud. A fost 
eliberat la 24 ianuarie 1954. Informaţii din fişa matricolă penală din AANP. 

întoarce după 24 de ore fără doi dinţi. Ne spune că a fost bătut tot aşa, cu sacul de 
nisip, în cap... Şi a putut să zărească pe sub ochelari un gardian, Ivănică5*. Dar acolo 
mai era cineva care, după părerea lui, era deţinut, dar nu ştie cine. La vreo săptămână 
sunt scos şi eu şi dus la aceeaşi baracă. Eram dezbrăcat, în cămaşă şi izmene, cu lanţuri 
la picioare, cătuşe la mâini şi nimeni nu mă întreba nimic, nimeni nu-mi cerea nimic, 
nimeni nu mă brusca. A doua zi, dimineaţa, am fost adus în cameră. În fine, trec prin 
reeducarea de la Gherla, sunt scos în fabrică, şi biroul de informaţii al deţinuţilor era 
condus tot de un deţinut, Reck Ştefans5. La câteva luni de zile mă întreabă Reck, în timp 
ce mă duceam spre atelier: „Măi, Popescule, tu mă cunoşti?”. „Domnule, nu vă 
cunosc.” „Eu te cunosc pe tine.” „Oare?” „Da, mă, eu făceam anchetele la Jilava, la 
baracă.” El era atunci deţinut, dar nu ştiu ce făcuse, pentru că fusese membru de partid. 
Era ungur: Reck Ştefan Ludovic. Şi pentru mine atunci a fost nesemnificativ. Dar mi-am 
dat seama şi atunci, şi mai târziu că Securitatea instaurase de mult acest sistem de anchetă 
a deţinuţilor tot cu deţinuţi. 

[C.P.]: Spuneaţi despre Livinschi, că la un moment dat v-a dat apă şi a spus să nu-i 
spuneţi lui Ţurcanu. El nu se temea c-aţi putea să-l spuneţi ? 

În acel moment nu ştiu la ce s-a mai gândit... 


[C.P.]: Deci nici el nu era ca un robot... 

Nu devenise nici el, poate că numai 99%, deşi e greu de spus procentul. Dar şi lui 
îi era frică, pentru că putea s-o păţească. Nu mi-a spus să nu spun că mi-a dat totuşi 
apă, dar mi-a spus: „Spui că te-am scos... ! ”. Şi mi-a intrat în cap în momentul respectiv. 
M-a scos să scriu... Acum, când îmi puneţi dumneavoastră întrebarea, eu nu mai ştiu 
dacă după aceea Livinschi m-a mai bătut sau nu. Poate că dacă mă bătea, aş fi vrut şi 
eu să mă răzbun, dar nu, eu vă spun lucrurile aşa cum le-am gândit atunci, cum le-am 
trăit atunci... De aceea foarte multe lucruri nici nu le poţi explica. Cum am gândit în 
momentul sau în clipa următoare. Aşa mi-a venit. La foarte multe lucruri răspund, 
inclusiv de momentul când m-am apucat să fac versuri şi muzică, mai târziu: „Aşa 
mi-a venit...”. 

În fine, în Gherla s-a terminat şi cu lucrul în fabrică şi am fost dus la cameră. În 
sfârşit, pe 3 ianuarie 1955 sunt ridicat şi transportat de la Gherla la Serviciul Special 
de Informaţii - SSI - unde fusesem dus şi când m-au arestat, în Calea Plevnei. Numai 
că acum se perfecţionaseră şi nu mi-am dat seama decât în timpul anchetei. Am fost 
dus într-o altă clădire, paralelă cu cea în care fusesem dus la arestarea din 1948, iar la 


54. Ilie Ivănică, născut la 24 februarie 1910 în Prunişor, Mehedinţi. Plutonier adjutant, a fost 
comandantul subunităţii de subofiteri din penitenciarul Jilava (1950-1954). A rămas în memoria 
foştilor deţinuţi ca unul dintre cei mai cruzi gardieni din Jilava, manifestând o plăcere sadică 
în a lovi singura mână a generalului invalid Zaharia. Andrei Muraru (coord.), op. cit., p. 362; 
Doina Jela, op. cit., p. 150. 

55. Reck Ştefan Ludovic, născut la 9 iulie 1915 în Cugir, Alba. A fost arestat la 1 septembrie 
1948 şi condamnat la 20 de ani de muncă silnică, pedeapsă redusă ulterior la 10 ani de muncă 
silnică. A executat pedeapsa în închisorile Jilava, Gherla, Craiova, Poarta Albă şi Cluj-Tribunal. 
A fost eliberat la 27 ianuarie 1956. A fost rearestat la 3 martie 1956 şi condamnat la 15 ani 
de temniţă grea. A executat pedeapsa în închisorile Deva, Jilava, Făgăraş şi Gherla. A fost 
eliberat la 28 august 1963. A fost unul dintre asasinii lui Ion Flueraş. Doina Jela, op. cit., 
pp. 242-243 ; I. Ciupea er al., op. cit., II, p. 607; fişele matricole penale din AANP. 

încarcerare mi s-a pus în vedere că n-am voie să scot nicio vorbă, nici măcar cu gardia- 
nul: apăs pe un buton, se aprinde un bec, vine gardianul ; dacă vreau să mă duc la anchetă, 
mă bat pe umăr; dacă vreau să chem ofiţerul de serviciu, fac cu mâna aşa, sub formă 
de diagonală ; dacă vreau apă, mă bat pe stomac; dacă cer hârtie pentru WC, îmi frec 
mâinile. În celulă era un pat de beton, masă şi scaun de beton, aşa cum erau şi la 
Ministerul de Interne, WC turcesc şi cu un mic zid oblic. Deci nu mai ieşeai din celula 
respectivă şi n-aveai voie să vorbeşti, ca nu cumva să te audă cineva din celula de alături. 

Ancheta se făcea în vechea clădire, unde fusese celularul la arestare. Mi-am dat 
seama, după câtva timp, când anchetatorul mi-a zis: „Ştii unde eşti ?”. „Nu ştiu.” Era 
o ferestruţă mai sus, aşa, şi zice: „Uită-te pe fereastră, ce, nu cunoşti locul?”. Am 
recunoscut biserica aceea care este vizavi de clădirea care e şi acum şi care a devenit 
grădiniţă de ani de zile. Ce-ar putea să vorbească pereţii acelei grădiniţe... În sfârşit. 
Anchetatorii erau un colonel civil, cu o voce piţigăiată, scund şi grăsuţ, cu nişte ochi 
rotunzi care jucau ca două mărgeluţe, şi un locotenent-major, îmbrăcat militar. Şi 
a-nceput ancheta, dar neştiind, nu mi-am dat seama decât după vreo şapte luni de zile 
de anchetă... Întrebare: „De unde vii?”. „De la Gherla.” „Ce-ai făcut la Gherla?” 
„Am lucrat.” „De când ai fost dus la Gherla ? ” „Din 1951.” „Şi-acum, ce mai gândeşti, 
în general?” „Domnule colonel, aceeaşi treabă, nimic deosebit.” „Cum adică, nimic 
deosebit ? Hai, c-ai intrat în puşcărie, ai făcut destule.” „Domnule colonel, acelea sunt 
ale trecutului.” „Eee, păi, şi-acuma doar n-ai devenit un prieten al nostru!” „Nu, 
domnule colonel, doar că nu mai sunt un adversar. Nu mai sunt omul care să gândească 
şi să dorească acţiuni împotrivă, m-am împăcat cu ideea. Asta-i starea ţării, asta-i starea 
societăţii, ce-a fost atunci cu noi a fost, lucrurile s-au terminat.” „Hai, măi! Auzi-l, 
tovarăşu” locotenent, ce baliverne trânteşte ăsta ! Şi zici c-ai stat la camera 99?” „Da, 
domnule colonel.” „Şi-acolo ce făceaţi ?” Aici îmi venea întrebarea-cheie. Eu nu ştiam 
nici de povestea cu partea anchetei, nici povestea cu lotul Ţurcanus$, nu ştiam nimic 
atunci. Văzusem eu că ei au dispărut din Gherla, au plecat, dar nu ştiam... Şi consemnul 
încă îl aveam în cap: nu se suflă nimic de povestea cu reeducarea! „Şi pe urmă ce să 
facem, mai aveau loc nişte discuţii...” „Ce fel de discuţii ?” „De reorientarea noastră, 
a deţinuţilor...” „Şi?” „Şi în ceea ce priveşte asta n-am făcut niciun fel de opoziţie, 
n-am făcut nici coalizări, n-am făcut decât strict ce ne cerea regulamentul, administraţia. ” 
„Băi, tu şi acum minţi! ” „Nu, sunt foarte sincer, domnule colonel.” „Şi cine era acolo, 
n-aveaţi un şef de cameră ? ” Zic: „Da”. „Cum se numea ?” „ Ţurcanu.” În acel moment 
colonelul sare, aşa: „Ei, ce ziceţi, tovarăşul locotenent? Legionarul Țurcanu! Şi uite 
pe cine a prelucrat! ”. În acel moment am zis: „Domnule colonel, nu vă supăraţi, de 
unde până unde «legionarul Ţurcanu»? ”. Zice: „Da, da, ăla care vă făcea acolo de 
toate”. Zic: „Legionarul Țurcanu, educaţie legionară? Despre oricare alţi deţinuţi se 


56. Constituit pentru a oculta acţiunea criminală patronată de administraţie în penitenciare, lotul 
„Țurcanu” a fost compus din 22 de deţinuţi implicaţi în „reeducare”. La 10 noiembrie 1954 
aceştia au fost condamnaţi la moarte şi ulterior executaţi, după cum urmează: Eugen Ţurcanu, 
Ion Stoian, Nicolae Cobâlaş, Cristian Ştefănescu, Grigore Romanescu, Cornel Pop, Cornel 
Popovici, Octavian Zbranca, Ion Voin, loan Cerbu, Gheorghe Popescu, Constantin P. Ionescu, 
Constantin Juberian, Mihai Livinschi, Vasile Păvăloaie, Maximilian Sobolevschi şi Vasile 
Puşcaşu. Deşi condamnaţi la pedeapsa capitală, Alexandru Popa, Octavian Voinea, Aristotel 
Popescu, Pafnutie Pătrăşcanu şi Dan Dumitrescu au fost păstraţi în viaţă. Alin Mureşan, 
op. cit., 2010, pp. 132-140. 

poate spune aşa ceva, numai de Ţurcanu nu se poate afirma aşa ceva! ”. „Hai, că teza 
o cunoaştem foarte bine.” Ce vă spun eu acum s-a petrecut de-a lungul a zile întregi, 
nu într-o singură zi, dar nu mai reuşesc eu să le refac. Şi sunt luat din nou: „Şi altceva 
ce vă mai făcea ?”. „Vă dădea şi cărţi? Nu v-a adus cărţi legionare anchetatorul?” 
„Păi, n-aveau nevoie de cărţi legionare, pentru că ei ştiau pasaje întregi şi le spuneau 
aşa, ca şi pe cele din Biblie.” Şi la un moment dat, nemaiputând, izbucnesc şi spun: 
„Domnule colonel, nu vă supăraţi, cum puteţi să spuneţi de legionarul Ţurcanu, când 
ăsta ne rupea oasele ? ! ”. „la-auzi! Cum vă rupea oasele ? ” „Păi, da, acolo s-au petrecut 
schingiuiri...” Şi am început să-mi dau drumul, la care locotenentul-major zice: „He, 
he, păi, ăsta era sistem de reeducare, mă? Voi trebuia să fiţi fortificaţi acolo, ca să 
puteţi ieşi afară, să vă continuaţi activitatea criminală. Aia mai solizi vor ieşi afară, iar 
ceilalţi pier.” 

Şi ce se întâmplă? Le-am mai spus repede de tot că am osul spart la piciorul stâng. 
Şi la un moment dat a existat o tentativă de presiune din partea lor. Mi s-a spus: „Astăzi 
discutăm problema petecelor”. Eu eram plin tot numai petece pe cămaşă, pe pantaloni 
şi aşa mai departe. Erau unele peste altele, pentru că erau şi ele rupte, zdrenţe. Şi la 
comanda colonelului, anchetatorul, cu un briceag destul de bine ascuţit în mână, a spus: 
„ Tovarăşe, începeţi să desfaceţi petecele sub care o să găsiţi o serie întreagă de informaţii”. 
Şi a început desfacerea petecelor, pe care le lăsa nedesfăcute la un colţ. Şi la un moment 
dat efectul psihologic s-a produs şi am început să tremur şi să-mi frec mâinile. „Aha! 
Continuaţi, tovarăşe ! Ştie unde o să ajungem ! ”. Dar eu ajunsesem în starea asta numai 
gândindu-mă : „Măi, ce vor cretinii ăştia ? ”. Natural că n-au găsit nimic! Ce să găsească 
sub petece decât alte petece ? 

Alt aspect interesant... La un moment dat şedeam pe patul de beton şi prin hazna a 
apărut într-o zi un pui de şobolan care se uita sperios cu ochii lui rotunzi. Şi am luat 
nişte bucățele de pâine, le-am pus într-un anumit loc şi am început o joacă... Îmi plăcea 
şobolănelul, pentru că se învățase la bucăţelele de pâine. Şi cine ştie ce-oi fi zis eu: 
„Băi, frumosule...”. Măi, de nu m-au frecat ăia de m-au înnebunit, ca nu cumva pe 
hârtia de toaletă să fi transmis ceva, să-i fi dat şobolanului! Vă spun, pentru mine a 
fost circul de pe lume... Ce să transmit prin şobolan ? 

Şi în perioada asta mă îmbolnăvesc de TBC testicular şi sunt transportat pe o aripă 
specială a Văcăreştiului, unde credeam că am scăpat de anchetă. Dar după 48 de ore 
sunt scos, dus prin curte într-o altă cameră de anchetă, unde anchetatorul meu şi încă 
unul m-au întrebat atât: „Ce i-ai spus şi ce i-ai dat logodnicei tale cu ocazia procesului ? ”. 
Le-am răspuns că nu i-am spus nimic, decât să-şi refacă viaţa. Şi din ziua aceea, timp 
de două săptămâni şi mai bine, am fost anchetat în fiecare zi! Unul dintre ofiţeri stătea 
în faţa mea, iar altul stătea cu mâna pe umărul meu şi o dimineaţă întreagă nu spuneau 
decât atât: „Ce i-ai spus şi ce i-ai dat? Ce i-ai spus şi ce i-ai dat logodnicei? Ce i-ai 
spus şi ce i-ai dat? ”. Şi ce puteam să spun, decât acelaşi lucru ? ! După trei săptămâni 
am fost adus la Interne. Aici colonelul întreabă iarăşi : „Domne, a început să vorbească? ”. 
„Tovarăşu' colonel, după cum ştiţi, nu, nu vorbeşte.” „Măi, o să-ţi aducem şi ultima 
probă.” Şi două dimineţi sunt confruntat cu Voinea Octavian. Eu nu ştiam că el fusese 
condamnat la moarte în lotul Ţurcanu; nu i se comutase pedeapsa şi era ţinut cu sabia 
lui Damocles deasupra capului... 


[A.M]: Nu i se spusese că i s-a comutat pedeapsa... 

Nici nu i se comutase atunci. Se amânase execuţia, pentru că actul de comutare a 
fost mult mai târziu, după al doilea proces. Dar era ţinut sub acest spectru: „Mâine te 
împuşcăm ! ”. Plus alte torturi care s-au aplicat asupra lui. Şi a început confruntarea: 
„Popescu Traian. Voinea Octavian. Vă cunoaşteţi? De unde vă cunoaşteţi ? ”. Datele 
preliminare de identificare... „Ce poţi să ne spui despre activitatea criminală a lui 
Popescu Traian?” „După procesul din 1949 am stat la Jilava, în camera 6 Reduit, 
împreună cu lotul Valeriu Negulescu. Cu acea ocazie, Popescu Traian i-a cunoscut pe 
Valeriu Negulescu şi pe Andrei Decebal, care i-au dat un cod secret pe care el l-a 
transmis ; el îl ştia, pentru că îl dăduse logodnicei lui când s-au revăzut la proces, dar 
i l-au reconfirmat. La rândul ei, logodnica lui a dat acest cod secret sorei lui Popescu 
Traian, doctor la spitalul Brâncovenesc. Acelaşi cod, Popescu Traian, l-a transmis lui 
Ţurcanu la Piteşti, iar Țurcanu, la rândul lui, i-a transmis nişte informaţii pe care el, 
Popescu, când şi-a aranjat să stea la Jilava, trebuia să le transmită afară, legionarilor şi 
altor persoane nearestate, despre depozitele de armament şi tot ceea ce se poate folosi 
în lupta împotriva Partidului Comunist.” 

Ancheta a durat două dimineţi şi la un moment dat am izbucnit şi am spus: „Domnule 
colonel, e nebun! ”. „Domnule colonel, nu sunt nebun, sunt faptele lui.” După această 
confruntare sunt lăsat o zi, iar apoi sunt adus din nou: „Măi, acuma mai ai ceva de 
negat? ”. „Absolut tot! Nimic nu este real! ” Sunt dus într-o altă cameră unde urmează 
o anchetă de două nopţi şi o zi, în care utilizau două becuri puternice, iar anchetatorii 
se schimbau. La un moment dat m-au şi legat de un scaun şi îmi puneau aceeaşi întrebare 
stereotipă : codul şi ce am transmis prin logodnică. La un moment dat sunt scos din 
această cameră şi un colonel, militar, mă trânteşte şi mă calcă cu cizmele, iar de acolo 
anchetatorul mă ia şi mă duce în camera unde era colonelul civil. Şi cum eram jos, aşa, 
la un moment dat sunt ridicat cu capul pe măsuţa de anchetă, se deschide o uşă, iar cei 
doi sar: „Să trăiţi, tovarăşu” general! ”. Şi generalul întreabă: „Cine este anchetat? ”. 
„Popescu Traian.” „Tot bandit?” „Tot bandit.” „Recunoaşte?” „Nu recunoaşte.” 
„Continuaţi până recunoaşte.” După dicţie, după pomeţii obrajilor, mi-am dat seama 
după '90 că respectivul general era Nicolschi. Nu cred că greşesc când afirm treaba 
aceasta. Atunci, pe moment, nu mi-am dat seama. 

Şi sunt trimis la celulă, iar seara sunt scos şi colonelul îmi spune: „Este ultimul 
moment în care mai suntem dispuşi să discutăm cu dumneata. Ne-ai dus destul cu vorba 
până acum. Ce-ai transmis ? Ce-ai dat? ”. Ceea ce mă străduisem eu în ancheta cu Voinea 
să nu rețin, povestea cu cifrul secret pe care el l-a descris, era singurul lucru pe care 
nu l-am reţinut. M-am şi străduit, dar cred că nici nu puteam să-l rețin... Şi intră în 
încăpere o matahală de peste doi metri! Nu-l cunoscusem, dar îl ştiam din descrierea 
altora: era Brânzaru“”, bătăuşul Internelor, un şofer din Obor, cu o figură de gorilă. 
Avea o frunte care n-avea mai mult de două degete, părul scurt şi vorbea aşa, gâjâit... 
M-a tras în camera de alături, unde m-au legat în manieră clasică: mâinile, picioarele, 
bara de fier pe sub mâini şi pe sub genunchi şi capetele pe două mese. Şi a început 
bătaia clasică la tălpi. Colonelul care mă călcase în picioare asista... Şi se făcuse târziu, 
aproape că se luminase de ziuă. Între timp am leşinat, dar au aruncat cu apă pe mine. 
La un moment dat se făceau că mă scapă: unul punea mâna pe un capăt al drugului de 
fier, altul pe celălalt şi se făceau că-mi dau drumul pe duşumea, aşa, pe şale... 


57. Vezi nota 27, p. 105. 

Bătaia la tălpi era cumplită ; ce-i drept, eu o cunoscusem şi la arestare, şi la demascări. 
Dar bătăile astea trec prin sistemul osos şi aproape că simţi loviturile şi la creier! Şi la 
un moment dat, colonelul spune: „Lasă-l pe mâna mea, că eu îl termin!”. Şi atunci 
m-am gândit: „Domne, ăştia mă schilodesc, nu mă omoară, că dacă m-ar omori, bine 
ar fi...”. Mi-a dat şi ăla nu mai ştiu cât, dar nu mult. Se luminase deja de ziuă şi atunci 
am zis: „Am transmis...”. „Daţi-l jos! ” M-au dat jos şi m-au trimis la celulă. Aici nu 
mai puteam să stau nicicum. Am găsit o singură posibilitate : pe burtă. Cu apa aia care 
căzuse pe mine, cu praful de pe jos, de pe ciment, eram aşa, ca un amestec de noroi. 
Cum ziceam eu mai târziu, „noroi la propriu, noroi la figurat”... M-au lăsat două zile 
şi am început să-mi fac eu o declaraţie falsă, după care m-au scos şi m-au întrebat: „Ce 
ai transmis ?”. „Păi, am transmis că la Piteşti unii deţinuţi îi bat pe alţii.” „Da, şi?” 
„Şi am primit de la Piteşti nişte chiloţi pe care era scris ceva.” „Ce ?” „Păi, cifru’, codu', 
nu ştiu ce era, că n-am ştiut niciodată.” „Şi cine ţi le-a adus?” „Mi-au adus chiloţii 
Păunescu şi Iosif.” „Şi ce să faci cu ei?” „Să-i transmit afară, la Ambasada Americii 
sau la Ambasada Angliei.” Eu habar n-aveam că atunci n-aveam ambasade, că erau 
numai consulate şi misiuni militare! „Şi ce-ai făcut?” „Păi, cu cineva care se elibera 
mai repede am transmis şi eu şi am spus să le arunce în curtea ambasadelor.” Şi după 
declaraţiile astea, încep ei: „Băăă, nu ţi-a ajuns, mă? Mă, ne-ai minţit până acuma! 
Nu este asta! Zi-mi cine sunt ăia care... ! ”. Şi a apărut numele grefierului, Ioniţă. L-am 
confirmat, că m-a ţinut atunci. S-ar putea şi pe el să-l fi arestat. „Eh, măi, nu se leagă! ” 
Şi sunt confruntat scurt - mai mult de 10 minute n-a durat - cu Iosif şi cu Păunescu; 
eu ţinând morţiş treaba asta, ăştia mă fac nebun: „Domne, nu ne-a dat nimic, domne ! ”. 
Au urmat lunile iulie, august, septembrie, iar către sfârşitul lui septembrie am intrat 
într-o stare de semialienare mintală în care râdeam, după aceea plângeam, iar râdeam, 
iar plângeam... Până şi gardienii mai deschideau uşa şi-mi spuneau: „Iar te-a apucat?”. 

Dup-aceea am încercat să iau legătura prin perete : A - o bătaie, B - două, C - trei... 
Şi mi se răspunde. Alături era maica Teodosias%, arestată cu lotul „Vladimireşti”. Mai 
târziu am aflat că nu era altcineva decât poeta Zorica Laţcu, o foarte bine-cunoscută 
poetă ortodoxă, cu poezii religioase extraordinare. I-am spus prin perete scurt că eu nu 
pot să mai explic nişte lucruri la anchetă, i-am mai spus că nu mă mai pot ruga, că 
trebuie să smulg din mine rugăciunea, că încerc şi nu mai pot repeta. Atunci mi-a zis 
să o repetăm împreună: „Uite, mă rog acum, roagă-te şi dumneata”. 

Aici aş mai aminti un moment: se apropia ziua mamei mele, 19 octombrie. Şi în 
jurul datei de 13-14 octombrie mi-au venit în minte primele versuri, însoţite de muzică, 
adresate mamei mele, pentru că era singura persoană pe care mai încercam să o invoc, 
spunând: „Dumnezeule, m-ai părăsit, nu mă mai poţi ajuta... Mamă, poate tu mă mai 
poţi scăpa ! ”. Au fost versuri pe care mai târziu le-am introdus în a doua lucrare simfonică 
pe care am compus-o în Aiud. Ultima strofă suna astfel: „Sfâşiat de-a ta durere/ Îmi 
rămâne grea povara/ C-am fost smuls de lângă tine, / Iar tu suferi, dragă mamă./ Printre 
lacrimi şi suspine/ Te rog să-mi asculţi chemarea/ În genunchi căzând la tine/ Eu îţi spun: 
iartă-mă, mamă ! ”. 


58. Maica Teodosia (Zorica Laţcu), născută la 17 martie 1917 în Mezotur, Ungaria. A fost arestată 
la 30 martie 1955. A fost reţinută în închisorile Văcăreşti şi Constanţa. A fost eliberată la 9 august 
1956. Informaţii din fişa matricolă penală din AANP. 

Şi în seara de 19 octombrie, de ziua mamei mele, când am fost scos la WC, pe sub 
ochelari l-am văzut pe bătăuş, pe Brânzaru, şi l-am auzit spunând: „E nevoie de mine 
în seara asta”. Mi-am zis: „În seara asta îmi vine rândul”, pentru că de o săptămână 
de zile mi se spunea de sus: „Vii iar la vârtelniţă? Noi te aducem, că tu numai aşa 
mai poţi vorbi”. Când m-am întors în celulă am înghiţit 80 de hidrazide pe care le 
Sstrânsesem : primeam două pastile de hidrazide, care erau insuficiente, dar le strânsesem 
de mai bine de o lună. Şi cu o frântură de ciob, cât unghia de la degetul mic, pe care 
am tinut-o în tivul de la haină, mi-am tăiat venele... Am fost dus la Văcăreşti, cu spume 
la gură (după cum spunea gardianul) şi cu mâna bandajată. Aici a urmat un episod de 
o cu totul altă factură, în sensul că gardianul, acelaşi care mă ştia din vară, văzându-mă 
disperat, probabil Securitatea îl obligă să profite: „Mă, fă-i legătura ăstuia cu casa, să 
vedem ce transmite”. Erau atât de imbecilizaţi, atât de cretini cei care ne anchetau, încât 
îşi puteau închipui că eu cine ştie ce mai pot transmite afară de acolo! Şi aşa am avut 
şi încă am o parte din documente acasă; acest plutonier mi-a făcut legătura cu casa, 
unde eu spuneam că nu vreau să mai trăiesc şi să se ştie de ce am încercat să-mi iau 
viaţa din nou. Am primit răspuns verbal de la ai mei, că erau cumplit de îngrijoraţi, 
dar pe urmă le-am transmis altceva, că mă refac şi aşa mai departe... Şi cam aşa se 
termină povestea cu mine şi reeducarea. 

Dar pentru că suntem la acest moment, poate că e bine să relatez un lucru care 
oricând este verificabil. După tentativa mea de sinucidere, la Văcăreşti, prin perete, apoi 
prin scris pe săpun, o cunosc pe doamna Ciplea®’, soţia doctorului Ciplea din Cluj. Tatăl 
dumneaei - contele Vasilcu. Mama - din familia germană de Wittgenstein, prinţesă din 
zona Petersburgului. Lucrurile sunt verificabile, în sensul că am revăzut-o odată în 
Drumul Sării, unde stătea cu mama dumneaei, după eliberarea din '64. Apoi mi-a fost 
frică s-o mai caut, pentru că permanent, la câteva luni, eram anchetat de Securitate. Şi 
ce mi-a spus dânsa acolo ? Iarăşi lucruri verificabile. M-a întrebat dacă după decembrie 
1951 s-a mai continuat cu demascările. I-am răspuns pe săpun: „Nu”. Dânsa lucra atunci 
ca dactilografă la Ambasada Bulgariei şi avea legătură şi cu Ambasada Germaniei. A 
transmis în vara aceea la ONU, prin Ambasada Germaniei, veşti despre atrocitățile care 
se petrec în închisori cu deţinuţii, fapt care a determinat o dezbatere privitoare la 
România, în timpul sesiunii din toamna lui 1951, în care s-a spus ca România să ia 
măsuri şi să termine cu acest sistem de a-i chinui pe deţinuţi tot cu deţinuţi. Securitatea 
îşi luase nişte măsuri. După evenimentul de la Canal, cu doctorul Simionescu®? împuşcat 
în sârme, şi cu un evreu, Weissf!, care fusese şi el, mi se pare, pe la Gherla şi la rândul 
lui a spus ceva în legătură cu asta, mai transpiraseră informaţii. 


59. Ecaterina Ciplea, născut la 1 ianuarie 1926 în Storojineţ, Bucovina. A fost arestată la 24 martie 
1954 şi condamnată la 4 ani de închisoare. A executat pedeapsa în închisoarea Văcăreşti. A fost 
eliberată la 21 martie 1956. Informaţii din fişa matricolă penală din AANP. 

60. Ion Simionescu (1894-1951). Subsecretar de stat la Ministerul Sănătăţii în guvernul Ion Gigurtu 
(iulie-septembrie 1940). A fost arestat la 12 iunie 1950 şi condamnat la 5 ani de temniţă grea. 
A executat pedeapsa în închisorile Jilava, Aiud, Poarta Albă şi Valea Neagră - Peninsula. La 
Valea Neagră - Peninsula a fost supus la torturi fizice şi psihice de studenţii din brigăzile 13-14. 
Nemaisuportând tratamentul la care era supus, la 12 iulie 1951 s-a îndreptat spre gardul lagă- 
rului şi a fost împuşcat de o santinelă. Alin Mureşan, op. cit., 2010, pp. 128-129; fişa 
matricolă penală din AANP. 

61. Vintilă N. Weiss, născut la 17 martie 1921 în Bucureşti. Licenţiat în Drept, chestor în Direcţia 
Generală a Siguranţei. A fost arestat la 28 iunie 1950 şi condamnat la 10 ani de închisoare 

Şi ce zice mai departe doamna Ciplea: „În 1954 am fost angajată la Misiunea 
Britanică din Bucureşti. Securitatea mi-a cerut să îi aduc nişte informaţii foarte delicate, 
foarte grave, de care m-am speriat. Şi am spus şefului Misiunii să găsească modalitatea 
să fiu scoasă de aici. Şi şeful Misiunii Britanice a zis: «Nici o problemă. Veniţi şi ne 
spuneţi ce informaţii vă cere Securitatea. De azi încolo aveţi legătura cu colonelul 
Lawlein»”. Colonelul Lawlein era în acelaşi timp spion rus şi el a dat filiera de informatori 
a Misiunii Britanice. Şi erau toţi arestaţi acum, de la sfârşitul lui 1954, şi îşi aşteptau 
procesul. Aşa am cunoscut-o pe doamna respectivă. Vă spun că lucrurile sunt verificabile, 
pentru că înainte de a le scrie acum câţiva ani de zile în prima carte despre Piteşti, am 
găsit în cartea de telefon două nume Ciplea. Şi unul era cumnatul dumneaei, căruia i-am 
povestit: „Numai atât să-mi spuneţi, dacă vin să ne şi cunoaştem, dacă sunteţi de acord 
să pomenesc acest episod ?”. Şi a spus „da”. 

[A.M]: Aţi fost implicat în procesele „reeducării ” ? 

Întâi, în 1957, am fost adus martor al acuzării la procesul Pârlea Mihai, la 
Tribunalul Militar. Aici sunt întrebat: „Cine este cel din boxă?”. „Nu ştiu.” L-am 
recunoscut imediat, pentru că avea o pată din naştere pe gât. Zice: „Uitaţi-vă bine!”. 
„Domnule preşedinte, nu ştiu cine este. Sunt arestat de nouă ani, spuneţi-mi cine este.” 
„Pârlea Mihai.” „Ah, da.” „Deci îl cunoşti.” „Nu-l cunosc, domnu?...” „Dar aveţi o 
declaraţie...” „Da, domnule, am o declaraţie la Securitate, declaraţie care mi s-a luat 
prin tortură.” „Tovarăşul grefier, scrieţi: «Declaraţia s-a luat cu forţa».” „Domnule 
colonel, declaraţia nu mi s-a luat cu forţa, declaraţia mi s-a luat prin tortură.” „Dar ce 
înţelegi dumneata că ţi s-a luat declaraţia prin tortură şi nu prin forţă?” „Cu forţa, 
declaraţia se poate lua astfel: să fii bolnav, să nu ţi se dea medicamente, să stai la 
marginea patului 18 ore din 24, să fii ameninţat că-ţi este arestată familia, să fii călcat 
în picioare, să fii anchetat non-stop 48 de ore... Când toate s-au epuizat, căpitanul 
Brânzaru, de la Interne, împreună cu un colonel al cărui nume nu-l ştiu, cu o ţeavă de 
locomotivă de doi metri m-au bătut la tălpi până dimineaţa! Dacă mi se cerea să spun 
că mi-am omorât mama, care este aici, în sală” — mama şi sora mea erau în sala de 
şedinţe - „spuneam: «Mi-am omorât mama !». Aşa am declarat şi că îl ştiu pe Pârlea”. 
În situaţia asta el a fost eliberat atunci, pe loc, iar preşedintele i-a spus grefierului : 
„Scrieți: «Declaraţia s-a luat cu forţa»”. Deci ei au continuat ideea că s-a luat cu forţa. 
Dar însăşi această declaraţie poate să evidenţieze ce reprezenta Securitatea şi ce însemna 
prezenţa dincoace, în instanţă. 


[A.M]: A urmat procesul Valeriu Negulescu”. 


corecțională aparent pentru înlesnire de trecere de frontieră. Potrivit altor surse, a fost arestat 
pentru spionaj, dar înaintea arestării a dezvăluit fapte compromiţătoare despre înalţi funcţionari 
din MAI. A executat pedeapsa în închisorile Jilava, Gherla, Aiud şi Cluj. În urma informaţiilor 
date la Gherla, a fost chemat la Bucureşti, unde a vorbit autorităţilor despre schingiuirile de 
la Gherla. Varianta sa asupra torturilor din închisori a fost ulterior preluată în procesul „lotului 
“Țurcanu”. Alin Mureşan, op. cit., 2010, passim; Marius Oprea, op. cit., p. 253, nota 380; 
fişa matricolă penală din AANP. 

62. Mihai Pârlea, născut la 24 octombrie 1922 în Bucureşti. A fost arestat la 1 septembrie 1954 
şi condamnat la 5 ani de temniţă grea. A executat pedeapsa în închisorile Jilava şi Aiud. A fost 
eliberat la 12 octombrie 1954. A fost rearestat la 31 octombrie 1956 şi eliberat la 9 februarie 
1957. Informaţii din fişele matricole penale din AANP. 

63. Al treilea proces din seria „reeducării” şi al doilea al „reeducatorilor” a prilejuit Securităţii con- 
stituirea unui lot eterogen, parcă anume destinat eliminării potenţialilor martori ai „demascărilor”. 

Imediat după procesul Pârlea sunt luat de la Aiud şi adus din nou la Interne. Şi, 
culmea, la Interne mă întâlnesc din nou cu colonelul piţigăiat şi cu acelaşi locotenent-major 
din 1955. Acum eram în aprilie 1957: „Ăăă, ce faci, măi ? Iar ai venit la noi! ”. „Domnu 
colonel, da...” „Mă, cum e cu cioara vopsită? ” „Domnu' colonel, nu ştiu la ce vă referiţi.” 
„Hai, mă, povestea cu reeducarea, aia pe care aţi făcut-o voi.” „Domnu” colonel, până 
la administraţie lucrurile sunt foarte clare, că a fost amestecată în toată treaba asta, că 
deţinuţii au fost folosiţi. Mai sus de administraţie n-am de unde să ştiu...” E drept că 
atunci nu aflasem o serie întreagă de lucruri, puteam doar să le bănuiesc. „Băi”, zice, 
„vezi că mâine te vezi cu camarazii ! ”. Am dat din umeri. Zice: „Da, mâine te vezi cu 
camarazii. Să nu crezi că mai faci ce-ai făcut la procesul Pârlea. Vei răspunde numai 
cu «da» sau «nu». Ai înțeles ? ”. Când i-am revăzut, mi-am dat seama că în anumite fibre 
ale structurii mele încă mi-era frică de ei. Şi am zis: „Bine, domnule colonel, răspund 
numai cu «da» sau «nu»”. Când am ajuns în instanţă i-am văzut pe: Valeriu Negulescu, 
Costache Oprişan, Ghiţă Calciu, Iosif Iosif, Dragoş Hoinic, Popa AurelSS şi încă 
doi pe care nu-i cunoşteam - Caziuc şi Virgil Bordeianu“. Şi întreabă preşedintele : 


În sentinţa din 25 iunie 1957 s-au pronunţat următoarele condamnări : Valeriu „Vică” Negulescu, 
Gheorghe Caziuc şi Virgil Bordeianu - condamnaţi la moarte, pedepse reduse ulterior la muncă 
silnică pe viaţă ; Constantin Oprişan, Dragoş Hoinic, Aurel Popa - 25 de ani de muncă silnică ; 
Iosif V. Iosif - 15 ani de muncă silnică. Alin Mureşan, op. cit., 2010, pp. 149-155; Mircea 
Stănescu, Titică Predescu, op. cit., pp. 243-244. 

64. Constantin „Costache” Oprişan, născut la 16 martie 1921 în Oncești, Bacău. A urmat cursurile 
Facultăţii de Litere şi Filosofie din Cluj. După rebeliunea legionară a trecut prin lagărul de 
la Buchenwald. În 1945 a fost numit şef al Frăţiilor de Cruce pe ţară. A fost arestat la 15 mai 
1948 şi condamnat la 25 de ani de muncă silnică. La Piteşti a fost una dintre victimele preferate 
ale lui Ţurcanu. S-a îmbolnăvit de TBC în urma torturilor şi la mijlocul anului 1954 a fost 
transferat la Târgu Ocna. A fost inclus în procesul „Negulescu Valeriu şi alţii” şi condamnat 
la 25 de ani de muncă silnică. A decedat la 26 iulie 1959 în închisoarea Jilava. Alin Mureşan, 
op. cit., 2010, pp. 209-211; N. Hristu, O. Daniel, A. Mircea, Intelectualii şi Mişcarea 
Legionară, Editura Fundaţiei Culturale „Buna Vestire”, Bucureşti, 2000, p. 213 ; fişa matricolă 
penală din AANP. 

65. Aurel Popa, născut la 30 iunie 1918 în Bucerdea Vinoasă, Alba. A fost arestat la 1 iunie 1948 
şi condamnat la 20 de ani de muncă silnică, pedeapsă majorată ulterior la 25 de ani de muncă 
silnică. A executat pedeapsa în închisorile Jilava, Piteşti, Gherla şi Aiud. A fost eliberat la 
1 august 1964. Informaţii din fişa matricolă penală din AANP. 

66. Gheorghe Caziuc, născut la 19 octombrie 1923 în Botoşani. A fost arestat la 22 iulie 1948 şi 
condamnat la 6 ani de închisoare corecțională. A executat pedeapsa în închisorile Suceava, 
Piteşti, Poarta Albă, Valea Neagră - Peninsula şi Gherla. Participant activ la violențele din 
Piteşti. A fost eliberat la 20 iulie 1954. A fost rearestat la 3 martie 1956, implicat în al doilea 
proces al deţinuţilor şi condamnat la moarte, pedeapsă comutată în muncă silnică pe viaţă. În 
cursul procesului a fost singurul acuzat care a îmbrăţişat varianta procuraturii. A decedat la 
24 februarie 1961 în închisoarea Aiud. Alin Mureşan, op. cit., 2010, pp. 175-177 ; fişele matri- 
cole penale din AANP. 

67. Virgil Bordeianu, născut la 15 iunie 1926 în Boroaia, Suceava. A fost arestat la 3 iulie 1948 
şi condamnat la 6 ani de muncă silnică. A executat pedeapsa în închisorile Suceava, Piteşti, 
Valea Neagră - Peninsula şi Baia Sprie. A fost eliberat la 6 octombrie 1953. A fost rearestat la 
16 februarie 1956, implicat în procesul „Negulescu Valeriu şi alţii” şi condamnat la moarte, 
pedeapsă redusă ulterior la muncă silnică pe viaţă. A executat pedeapsa în închisorile Jilava 
şi Aiud. A fost eliberat la 17 aprilie 1964. După eliberare a fost informator al Securităţii. 

„Al cui martor este ?”. „Este martorul lui Popa Aurel.” Şi au început întrebările: Mă 
cunoaşte? „Da.” Ştie că eu am trecut prin demascări? „Da.” Am fost bătut? „Da.” 
Am fost torturat? „Da.” Am bătut pe cineva? „Nu.” Am lovit? Am...? „Nu.” Şi am 
răspuns cu „da” sau „nu”. Mi-au pus întrebări după aceea Dragoş Hoinic, Iosif şi a vrut 
să-mi pună întrebări şi Ghiţă Calciu. Atunci preşedintele a spus: „Lăsaţi martorul, este 
numai pentru Popa Aurel”. Dar din spatele meu, Vică Negulescu spune: „Domnule 
preşedinte, vă rugăm nu intimidaţi martorul. Să se termine odată cu această mascaradă ! ”. 
Atunci mi-am dat seama de starea de spirit a acestui lot, care era foarte tonică. Audierea 
şi procesul s-au petrecut la Tribunalul mare din Bucureşti, deci nu la Negru Vodă. 


[A.M]: Ce s-a întâmplat cu dumneavoastră după proces ? 

După asta am fost adus la Aiud, în aceeaşi dubă-maşină cu Gheorghiu Gheorghe 
„Gelu”, care, la rândul lui, fusese martor al lui Iosif Iosif. Am fost izolat cu el până la 
sfârşitul lui august, iar după aceea eu am fost izolat în Zarca, unde am stat toată iarna, 
până-n vara lui 1958. Aici m-am simţit extraordinar de bine, fiindcă nu mai eram 
anchetat. N-aveam pe nimeni nici în stânga, nici în dreapta... 


[A.M]: Prin ce închisori aţi mai trecut până la eliberare ? 
Până la eliberare am stat numai în Aiud. 


[A.M]: Azi avut de-a face cu încercarea de reeducare de acolo ? 


Da, am avut. La un moment dat i-am spus colonelului Crăciun că pe mine m-a 
reeducat Ţurcanu... Dar n-am făcut opoziţie, în sensul că n-am bravat, dar în acelaşi 
timp nici nu am ajuns să fiu prin comitete de reeducare sau printre cei care participau 
total la acest proces. Cu atât mai mult cu cât am fost scos în fabrică şi, lucrând, la un 
moment dat s-a înfiinţat o şcoală de dulgheri, de zidari... Şi am făcut tot materialul 
didactic care trebuia predat, iar apoi m-am prevalat de faptul că sunt extraordinar de 
preocupat cu treaba. Am avut noroc şi aici, pentru că în camera unde am stat eu, cel 
care, teoretic, s-a ocupat de procesul de reeducare a fost nea” Vasile Hanu“. Şi el mi-a 
zis la un moment dat: „Măi, Macă, spune şi tu o vorbă...”. „Ce pot să spun? Au trecut 
ani de zile, nu mai ştiu ce este afară. Afară e instaurat ţeapăn de tot regimul comunist, 
nu mai avem nicio pretenţie. O să ieşim când se va putea; ieşim afară şi nimic mai 
mult.” Şi cu declaraţiile astea s-au mulţumit oarecum. Apoi însă a fost schimbat Hanu 
şi i-a urmat altcineva, pentru că nu obținea rezultate. 


[A.M]: Pe parcursul detenţiei v-a rămas cineva puternic întipărit în minte ? 
Mi-au rămas destul de întipărite numele câtorva generali, dar din alte puncte de 
vedere o singură persoană a rămas pentru mine emblematică, poate şi pentru faptul că 


Alin Mureşan, op. cit., 2010, pp. 168-169; ACNSAS, fond Informativ, dosar nr. 155109, 
vol. 2, passim ; ACNSAS, fond Penal, dosar nr. 1137, vol. 3, passim ; fişele matricole penale 
din AANP. 

68. Vezi nota 13, p. 20. 

69. Vasile Hanu, născut la 29 august 1905 în Cacova, Alba. A fost arestat la 15 mai 1948 şi 
condamnat la 8 ani de muncă silnică. La expirarea pedepsei a fost internat administrativ pentru 
24 de luni, pedeapsă prelungită ulterior cu 60 de luni. A executat pedepsele în închisorile Deva, 
Gherla şi Ocnele Mari. A fost eliberat la 14 mai 1956. A fost rearestat la 23 septembrie 1959 
şi condamnat la 10 ani de închisoare corecțională. A executat pedeapsa în închisorile Codlea, 
Cluj şi Aiud. A fost eliberat la 30 iulie 1964. Informaţii din fişele matricole penale din AANP. 

am stat de două ori cu aceasta. Şi anume, am stat la infirmeria TBC Jilava şi dup-aceea 
am stat luni de zile la Aiud. Este vorba despre Ernest Bernea”. Iar a doua personalitate 
este Nicu Călinescu”. Deşi nu avea facultatea, putea fi considerat un erudit. Nu am 
întâlnit pe nimeni ca el, deşi l-am avut profesor de limba română pe unul din marii 
noştri critici, Pompiliu Constantinescu, iar eu n-am fost chiar un anonim la şcoală. Şi 
am stat în acelaşi timp cu Nicu Călinescu şi cu profesorul Ernest Bernea. Îi ştia pe 
absolut toţi scriitorii de limbă română şi editurile unde au publicat. A rămas uluit şi 
profesorul Bernea, care i-a spus la un moment dat: „Dumneata eşti o enciclopedie, eşti 
o bibliotecă a Academiei Române ! ”. 

A treia personalitate, în faţa căreia nu contenesc să spun că stau drepţi sufleteşte, 
am lăsat-o la urmă, pentru că încă trăieşte: este vorba despre Gelu Gheorghiu, care 
nici măcar pe săpun nu a scris vreun nume, deşi prin câte a trecut... Slavă Domnului, 
are şi urme unde s-a tăiat la gât, iar de picioare nu mai vorbesc. Un om de o modestie 
extraordinară. Din păcate, oricât l-am rugat, nu s-a apucat să scrie, iar acum ştiu că va 
fi foarte greu, din cauza sănătăţii. Este, într-adevăr, unul din eroii vii ai Piteştiului. 

[A.M]: Profesorul Bernea prin ce era deosebit față de alţi deţinuţi ? 

Pe de o parte, prin erudiție, prin ce a scris, iar pe de altă parte prin trăire. Spre 
exemplu, ne-a prezentat modelul de gândire al Evului Mediu. Evul Mediu care a fost 
după aceea prezentat fals, atât de comunişti, cât şi de materialişti. În ce sens ? În sensul 
că spiritualitatea Evului Mediu a dispărut odată cu instaurarea unei alte gândiri, şi anume 
odată cu transformarea teocentrismului în antropocentrism, care apare concomitent cu 
Renaşterea. Şi ne dădea un exemplu: uneori, în Evul Mediu, nici nu se luptau armatele, 
ci se luptau capii oştirilor, iar cine învingea aducea biruinţa oştirii sale. Ne-a explicat 
şi ceea ce însemna cuvântul dat în Evul Mediu. Mai târziu, odată cu Renaşterea, s-a 
produs această răsturnare, în sensul că nu Dumnezeu este considerat Creatorul, cel care 
îndreaptă absolut tot ceea ce face omul, ci omul îl înlocuieşte pe El. El este suprema 
dorinţă şi trebuie să fie supremul drum de urmat. Acestea au fost urmate de ceea ce 
ştim prea bine - revoluţia franceză de la 1789, revoluţie pe care foarte mulţi o consideră, 
şi pe bună dreptate, primul moment de afirmare mai puţin concretă a comunismului, 
considerându-se drept precursoare a ceea ce a dezvoltat Marx. 


[C.P.]: Mişcarea Legionară s-a inspirat din spiritualitatea Evului Mediu ? 


70. Ernest Bernea, născut la 28 martie 1905 în Focşani. Sociolog, etnograf şi filosof. A fost arestat 
la 15 august 1949 şi eliberat la 23 februarie 1950. A fost rearestat la 18 iulie 1952 şi internat 
administrativ pentru 24 de luni. A executat pedeapsa în închisorile Braşov, Valea Neagră — 
Peninsula şi Poarta Albă. A fost eliberat la 1 iulie 1954. A fost rearestat la 30 martie 1955 şi 
condamnat la 10 ani de temniţă grea. A executat pedeapsa în închisorile Galaţi, Văcăreşti, 
Jilava şi Aiud. A fost eliberat la 1 octombrie 1962. Informaţii din fişele matricole penale din 
AANP. 

71. Nicolae Călinescu, născut la 18 ianuarie 1924 în Pleniţa, Dolj. A fost arestat la 21 decembrie 
1948 şi condamnat la 3 ani şi 6 luni de închisoare corecțională. În 1955 i s-a reactivat o con- 
damnare de 14 ani de muncă silnică din 1941. La expirarea pedepsei a fost internat administrativ 
pentru 36 de luni. A executat pedepsele în închisorile Constanţa, Piteşti, Valea Neagră - 
Peninsula, Capul Midia, Galeşu, Jilava, Gherla, Craiova, Aiud şi Periprava. A fost eliberat la 
8 mai 1964. Informaţii din fişele matricole penale din AANP. A publicat două cărţi despre 
închisorile comuniste, Sisteme şi procese de brainwashing în România comunistă, Gama, 
Bucureşti, 1998 ; Preambul pentru camera de tortură, Marineasa, Timişoara, 1994. 

În mare măsură, da. Lăsând componenta creştină, exista şi elementul de cavalerism : 
chiar în momentul când săvârşeşti un act tragic, dureros, trebuie să-l recunoşti. Acest 
cod al onoarei ulterior a şi fost exprimat în sfârşitul tragic: decât să învingi printr-o 
mişelie, mai bine să cazi luptând pentru onoare. 

[C.P.|: Cu părintele Calciu v-aţi întâlnit ? 

Cu Ghiţă Calciu m-am întâlnit la Gherla. Şi foarte mulţi zic: „Biroul de informaţii 
de la Gherla e Ghiţă Calciu”. Nu este adevărat. Biroul de informaţii a fost condus de 
altcineva. Era şi Ghiţă Calciu, dar cu el m-am întâlnit mai puţin acolo. Însă ne-am 
întâlnit după, când era profesor de franceză, şi mai târziu, după hirotonire, chiar l-am 
avut preot la o cununie unde eu am fost naş. Acum m-am revăzut cu el după '90. Atunci 
când a venit, în 28 ianuarie, eu l-am adus de la aeroport cu maşina directorului între- 
prinderii unde lucram. Şi apoi ne-am mai revăzut de câteva ori, dar m-a durut că înainte 
de a se săvârşi i-am spus lui Ghiţă la spital: „Măi, Ghiţă, de ce nu ai scris? ”. „Măi”, 
zice, „acum nu mai pot să scriu...”. „Mă, nu mai poţi să scrii, dar mai e Andrei, băiatul, 
pune, mă, un reportofon şi să asculte! Măi, Ghiţă, sunt singurul care am scris de al 
doilea proces, de Vică Negulescu, or, tu ai fost acolo unul dintre elementele-cheie.” De 
ce n-a făcut-o... ştiu eu?! Eu nu m-am mai văzut cu băiatul lui. 


[C.P.]: El se distingea printre camarazii din închisoare ? 

Era un om extraordinar de inteligent. Era spirt, brici! Poate de-aia l-au şi folosit 
acolo, la Biroul de informaţii din Gherla. Ştia să discearnă... 

[C.P.]: Pe Nicolae Steinhardt”? l-aţi întâlnit ? 

Nu, însă mai târziu, după '90, am văzut pe altcineva, pe Wurmbrand'5. Am fost dus 
la el acasă, în Drumul Taberei, de către Lefa'4, atunci când pregăteam poveştile mele 
cu muzica. 

[C.P.|: Există o informaţie că s-ar fi botezat... 

Sigur a făcut treaba asta. Spune Ianolide, dar aşa ştiu şi de la ceilalţi care erau acolo. 
Mai ştie de treaba asta şi Jenică Popescu, care trăieşte. Atunci era la Târgu Ocna, dar 
cred că a fost mai mult formală, în sensul că poate a socotit că poate avea un sprijin 
mai mare, mai eficient din partea... Nu l-au tratat nici mai bine, nici mai puţin bine. 
L-au tratat ca şi înainte. 

[A.M] : Spuneţi-ne în câteva cuvinte cum v-aţi refăcut viaţa după ieşirea din închisoare. 

M-am eliberat pe 18 aprilie 1964, iar pe 19 am venit în Bucureşti. După ieşirea din 
închisoare, primul lucru făcut a fost să m-apuc să-mi aştern pe hârtie lucrările muzicale. 
În momentul acela mi-am căutat profesor de pian, dar am căutat destul de mult, aproape 


72. Vezi nota 79, p. 84. 

73. Vezi nota 80, p. 84. 

74. Aristide Lefa, născut la 20 ianuarie/17 februarie 1923 în Cârja, Vaslui. A fost arestat la 22 mai 
1948 şi condamnat la 8 ani de închisoare. A executat pedeapsa în închisorile Piteşti, Târgu Ocna, 
Jilava şi Gherla. A fost eliberat la 29 mai 1956 cu domiciliu obligatoriu la Rubla, în Bărăgan. 
La 12 septembrie 1958 a fost internat administrativ pentru 36 de luni, pedeapsă prelungită ulte- 
rior cu alte 36 de luni. A executat pedepsele în închisorile Culmea şi Periprava. A fost eliberat 
la 9 mai 1964. Cicerone Ioniţoiu, Victimele terorii comuniste... Dicţionar H, 1, J, K, L, 
pp. 334-335; fişele matricole penale din AANP. A publicat o carte despre experienţa sa, 
Fericiţi cei ce plâng, Eminescu, Bucureşti, 1998. 

un an. Făcusem rost şi de o pianină, cumpărată, şi am găsit şi profesoară de pian. Şi 
am aşternut din ele, însă la o lună după ce ne-am cunoscut, profesoara de pian mi-a 
propus să ne căsătorim. După trei luni ne-am căsătorit, dar apoi mi-a spus: „Ţie-ţi 
trebuie studii, lasă asta”. Şi am dat pianina şi n-am mai făcut nimic până când am rămas 
din nou celibatar, în '82. Şi din 1982 am pornit în forţă poveştile mele cu muzica, găsind 
un sprijin şi în profesorul meu de liceu, Nicolae Lungu. 

Alt lucru pe care l-am mai făcut la o lună de zile după ce am ieşit a fost să mă 
angajez, printr-o relaţie cu un văr de-al meu prin alianţă. Dar nu-mi dădeau diploma 
de inginer şi de aici o poveste întreagă... M-am dus la Minister, am luat legătura cu 
profesorul meu din facultate, care devenise academician, Aurel Beleş, şi care mă oprise 
la catedra lui la absolvire. Şi acum mi-a spus: „Nu pot să fac nimic”. Însă mai aveam 
pe cineva cu care am copilărit şi acum era mare, era secretarul general al Ministerului 
Învăţământului. Dar iarăşi n-am putut să fac nimic. Şi au trecut anii '64-'66, după care 
m-am hotărât să fac facultatea de la început şi am început să mă pregătesc. Şi în '67 
mi-am luat un concediu TBC şi m-am dus la preventoriul de la Poiana Țapului. Însă la 
două săptămâni am fost chemat acasă, c-am primit aprobare de la Minister să dau nişte 
examene de diferenţă, conform programei analitice noi, şi dup-aceea să hotărască 
facultatea să mai fac încă doi ani la seral, pentru c-am întrerupt foarte mult. M-am dus 
la facultate şi mi s-au fixat 16 examene de diferenţă şi dup-aceea să fac anul V şi VI. 
Am fost întrebat dacă accept: „Sigur că accept! Eu v-am spus, o iau de la început”. I-am 
rugat un singur lucru: să mi se lase sesiune deschisă. Şi până la vacanţă am dat 13 exa- 
mene de diferenţă, în toamnă le-am dat pe celelalte trei şi am mai făcut anul V şi VI. 

Ulterior am ocupat permanent funcţii de conducere neplătite. Eram încadrat inginer 
principal III, nici măcar I sau II. Şi am prestat până la serviciul de inginer-şef permanent, 
şef de serviciu. Am avut şi o anchetă uriaşă din partea Securităţii în 1979: cum îşi 
permiteau să ţină un om ca mine în birou, cu tehnică militară şi aşa mai departe... Era 
inginerul Ciocan, care m-a angajat pe mine la Trustul 1 şi care la un moment dat a zis : 
„Am găsit o formulă. Vorbim cu cel de la organizarea muncii, Petre Tarţău%, şi te 
numesc şef de serviciu. După o lună, până vin cei care fac scandal, fac reorganizare şi 
te dau jos, dar sunt obligat, conform legii, să-ţi menţin salariu’. Şi atunci îţi dau o clasă 
în plus. După trei luni de zile, iar fac reorganizare şi te fac şef, dar ca să te fac şef 
trebuie să-ţi dau o clasă în plus”. Tarţău, la rândul lui, făcuse Canalul „administrativ”, 
dar pedepsele de la Canal fuseseră amnistiate. Şi a făcut treaba asta vreun an şi jumătate 
şi mi-a dat cele şapte clase, de la inginer principal III. Până şi secretarul de partid, care 
acum e dascăl la biserică, la noi, venea să le fac toate astea ale lor, cu producţia... Şi 
euziceam: „Măi, cu Partidul nu ştiu eu să vi le spun chiar aşa”. „Lăsaţi, că dumneavoastră 
ştiţi...” Şi le făceam informările. Dar ce nu le făceam? ! 

[A.M]: Cât timp v-a şicanat Securitatea ? 

Şicanele au durat până-n '89. M-am căsătorit în septembrie 1965 şi în vara lui 1966 
a plecat cumnatul meu şi a rămas în Grecia, cerând azil în Germania. El era violonist 
la operă şi voia să facă dirijatul. La două-trei zile m-au şi chemat la Miliție, la noi, în 


75. Posibil Petre Tarţău, născut la 5 mai 1915 în Bucureşti. A fost arestat la 21 august 1952 şi 
internat administrativ pentru 5 ani. A executat pedeapsa în închisorile Ploieşti, Jilava, Bicaz 
şi Oneşti. A fost eliberat la 30 ianuarie 1954. Informaţii din fişele matricole penale din AANP. 

Bucureştii Noi. Acolo, Securitatea: „Ce ai transmis afară? Nu te laşi, acum ţi-ai trimis 
neamuri...”. 

Am mai avut o întâmplare cu Vlad Drăgoescu'S din Elveţia, când cu poveştile cu 
Paul Goma” : că o să fiu contactat şi să nu suflu despre Piteşti. Şi le-am spus la un 
moment dat: „Domnilor, am două surori, părinţi nu mai am. N-am de gând să plec 
nicăieri, n-am de gând să fac niciun astfel de asemenea act, că-mi omor surorile şi n-am 
dreptul să mai omor pe cei din familie. Altele nu-mi mai trebuie”. „Da, dar măcar să 
insinuezi...” „Ce să insinuez ? ! Sunt lucruri pe care ei le ştiu foarte bine.” M-au întrebat 
la un moment dat de Paul Goma şi zic: „Nu ştiu cine este, eu n-am stat cu el”. „Ei, 
nu ştii!” „Păi, toate posturile...” „Eu n-ascult posturi!” 

Dar din când în când aveau grijă: „Cu cine te-ai întâlnit ?”. Dar şi noi aveam grijă. 
Laun moment dat, prin '80, am spus acelor anchetatori: „Domnilor, între noi nu mai 
căutaţi pricină, pentru că pe noi ne ştiţi foarte bine. Dacă s-ar întâmpla ceva, căutaţi la 
dumneavoastră în partid, poate chiar sus, nu la noi. Pe noi ne ştiţi foarte bine. Şi în 
niciun caz nu se apucă foştii deţinuţi să mai facă ceva”. Şi râdeau, aşa... 

[C.P.]: Dar dumneavoastră vă întâlneaţi cu Ianolide şi cu alții. 

Mă întâlneam cu Gelu Gheorghiu. Pe Ianolide nu l-am văzut decât de vreo două ori, 
întâmplător. Spre exemplu, l-am văzut, dar l-am şi evitat pe Voinea, pentru că mă 
gândeam: „Dacă-l cheamă ăştia ? ”. În schimb m-am văzut cu alţii, spre exemplu, cu 
fraţii Raţiu (fraţii Calmuschi'8). La un moment dat am făcut şi un concediu, la Covasna. 
Şi am zis: „Băi, fraţilor, acum, când ne cheamă, ce facem? ”. „Păi, dacă ne cheamă 
spunem că am vorbit de liceu...” 

L-am mai întâlnit după '90, când era la Plumbuita, pe părintele Ioan Iovan” de la 
Vladimireşti, cu care eu mă văzusem, dar n-am mai povestit şi episodul ăsta. De la 
Văcăreşti, din camerele alea de anchetă ale Securităţii, am fost dus direct în curtea unde 
erau trei camere TBC, unde l-am văzut şi l-am cunoscut pe părintele Iovan. Atunci am 
făcut eu imnul Mănăstirii Vladimireşti. 


76. Vlad Drăgoescu, născut la 28 mai 1926 în Craiova, Dolj. A fost arestat la 12 septembrie 1948 
şi condamnat la 12 ani de temniţă grea. A executat pedeapsa în închisorile Craiova, Piteşti, 
Gherla, Oradea, Aiud şi Galaţi. A fost eliberat la 18 septembrie 1960. Informaţii din fişa 
matricolă penală din AANP. 

77. Vezi nota 55, p. 71. 

78. Ion Calmuschi/Raţiu, născut la 19 iunie 1923 în Bucureşti. A fost arestat la 8 iunie 1958 
şi condamnat la 25 de ani de muncă silnică. A executat pedeapsa în închisoarea Aiud. A fost 
eliberat la 26 iunie 1964. Informaţii din fişa matricolă penală din AANP. 

Mircea Calmuschi/Raţiu, născut la 29 august 1924 în Bucureşti. A fost arestat la 6 iunie 1958 
şi condamnat la 25 de ani de muncă silnică. A executat pedeapsa în închisorile Jilava şi Aiud. 
A fost eliberat la 31 iulie 1964. Informaţii din fişa matricolă penală din AANP. 

79. Ioan Iovan (1922-2008), monah la Mănăstirea Vladimireşti. A fost arestat la 30 martie 1955 
şi condamnat la muncă silnică pe viaţă pentru că a trimis conducerii statului şi Bisericii un 
memoriu în care protesta împotriva deciziei de desființare a mănăstirilor, precum şi împotriva 
atitudinii conducerii Bisericii Ortodoxe, acuzată că s-a subordonat intereselor statului comunist. 
A executat pedeapsa în închisorile Văcăreşti, Jilava, Gherla şi Aiud. A fost eliberat în 1964. 
Vasile Manea, Preoţi ortodocşi în închisorile comuniste, ediţia a III-a, revăzută şi adăugită, 
Editura Reîntregirea, Alba Iulia, 2004, pp. 143-145; CPADCR, Istoria comunismului în 
România..., pp. 468-485. 

[A.M] : Domnule Popescu, întrebare standard, de final : aveţi regrete sau resentimente 
față de acea perioadă ? 

Deloc ! Poate nu vă vine să credeţi, dar nu am regrete. Şi vă spun de ce: pentru că 
mi s-a dat treaba cu muzica, care m-a şi salvat. Resentimente ? M-am întâlnit de trei 
ori cu colonelul Crăciun şi am avut trei discuţii scurte: de două ori înainte de '89 şi o 
dată după '89. N-aş putea spune că în momentul când m-am întâlnit cu el am avut 
resentimente, am avut doar nişte reţineri, poate silă... Dar resentimente nu am nici 
măcar cu Țurcanu. Resentimentele pentru mine au apărut la alte categorii, şi anume faţă 
de cei care după '90 încă nu vor să promoveze adevărurile. După '90, când ar fi trebuit 
să izbucnească nişte lucruri, se aşteaptă cu calm şi cu răbdare dispariţia noastră. Nu 
spun că se doreşte asta, pentru că atunci ni s-ar face de petrecanie. Poate că nu e bine, 
dar am nişte resentimente. Pentru că pe cei de atunci i-am înţeles, într-un fel... 


Dan Mugur Rusiecki 


S-a născut la 19 august 1938 în Bucureşti. Naţionalitatea: română. Religia: 
ortodoxă. Studii: Facultatea de Litere. Profesia: profesor de limba română. A fost 
arestat la 7 noiembrie 1956 şi condamnat la 4 ani de închisoare. A executat pedeapsa în 
închisorile MAI, Malmaison, Uranus, Jilava, Salcia, Grădina, Ostrov şi Luciu-Giurgeni. 
A fost eliberat la 11 noiembrie 1960. La data interviului locuia în Bucureşti. Interviul 
a fost realizat de Raluca Grosescu, Dan Drăghia şi Adrian Sandu în aprilie 2007. 
Transcrierea şi tehnoredactarea interviului - Adrian Sandu, Dan Drăghia. Editarea - 
Constantin Petre. Interviul se află în AIO-IICCMER, având cotele 35, 36. 


[Raluca Grosescuj : Pentru început v-aş ruga să ne spuneţi câte ceva despre dum- 
neavoastră. 

M-am născut în Bucureşti în urmă cu aproape 69 de ani, mai exact pe 19 august 
1938. În buletin, dintr-o eroare, scrie 22 august, dar n-are nicio importanţă, pentru că 
rămâne aceeaşi zodie a leului. Părinţii mei se numeau Edgard şi Constanţa. 

[R.G.]: Ce studii aţi făcut ? 

Clasele primare le-am făcut la o şcoală particulară, „Sfântul Iosif”, din '45 până în 
"48, când şcoala a fost desfiinţată din porunca ministrului Învăţământului de atunci, un 
oarecare Vasilichi!. Am trecut apoi la o şcoală de cartier, foarte frumoasă, lângă biserica 
Sfânta Ecaterina, care înainte purta chiar numele sfintei ; tot acolo era şi un institut 
teologic. Dar bineînţeles că sub comunişti nu mai putea să mai poarte acest nume. Era 
o şcoală cu numărul... nu ştiu cât... Dar toată lumea o ştia, „Ecaterina”. Am avut un 
învăţător foarte bun, de care îmi aduc cu bucurie aminte, domnul Aurel Nicolescu. A 
fost în mare dificultate la sfârşitul clasei a IV-a, când a trebuit să îi aleagă pe evidenţiaţi, 
pentru că eram patru cu medie mare. S-a hotărât să se tragă la sorţi pe cel care va primi 
premiul. Întâmplarea a făcut ca sorții să-mi vină mie. În clasa a VI-a ne-am mutat la 
Liceul „Mihai Eminescu” de pe Calea Rahovei, nu unde este acuma, ci în nişte barăci 
mizerabile, lângă Liceul de Fete, care înainte se numise, pare-mi-se, „Domnița Ileana”. 
Şi la Liceul „Eminescu” am avut o serie de profesori de mare, mare valoare. Şi lor le 
port o frumoasă amintire... 


1. Gheorghe Vasilichi (1902-1974). De profesie tinichigiu, comunist ilegalist, voluntar în brigă- 
zile internaţionale participante la războiul civil din Spania. A fost membru supleant al CC al 
PMR (1955-1960), membru în Biroul Politic al CC al PCR/PMR (1945-1952). A fost sub- 
secretar de stat la Ministerul Educaţiei Naţionale (1947-1948) şi ministrul Învăţământului 
Public (1948-1949). Florica Dobre (coord.), Membrii CC al PCR..., pp. 606-607. 

Să nu uităm, ne aflăm prin 1950-'51, când Arghezi era, cum se spune astăzi, „mar- 
ginalizat” sau, cum zic eu, „pus la naftalină”, iar băiatul lui, Baruţiu?, era profesor de 
gimnastică la şcoala respectivă. Marele filosof şi profesor de pedagogie Iosif Gabrea? 
era profesor de de toate : şi de biologie, şi de matematică. Săracu' făcea tot ce era nevoie 
la vremea respectivă. Era bătrân, având peste 70 de ani, dar probabil considerau că nu 
e cazul să-l scoată la pensie, ci să-l mai muncească un pic. 

În 1953, după ce am terminat cele şapte clase de şcoală generală, am dat examen de 
admitere la liceu. Şi, cum se ştie, criteriile de selecţie erau discriminatorii : fiii de ţărani 
intrau cu nota şapte, fiii de muncitori cu nota opt, fiii de funcţionari sau mic-burghezi, 
cum se numeau pe atuncea, aveau nevoie de nota nouă ca să intre, iar ceilalţi obligatoriu 
10. Cei cu probleme era discutabil dacă erau primiţi sau nu la liceu, chiar şi cu nota 10. 

[R.G.]: Dumneavoastră în ce categorie vă încadraţi ? 

Părinţii mei reuşiseră să scoată de la percepţie o adeverinţă, cum că făceam parte 
din a doua categorie, adică mic-burghezi. Ăştia erau funcţionarii, de regulă angajaţi la 
stat sau la diferite întreprinderi particulare. 

[R.G.]: Părinţii dumneavoastră aveau proprietăţi importante sau nu ? 

Nu, nu. Afară de casă, nu figurau alte proprietăţi pe numele părinţilor. Ne-am trezit 
într-o zi frumoasă de vară că vine şefa de stradă, o comunistă declarată, cu o haită de 
haidamaci după ea şi ni s-a spus: „În şase ore trebuie să eliberaţi locuinţa! ”. Ne-au 
scos lucrurile în stradă şi ne-au dat nişte barăci, undeva în afara Bucureştiului, pe la 
Mandravelat, cum se numea pe atuncea. Nişte case din pământ, din chirpici, din ce 
Dumnezeu erau. Noroc că, printr-o serie de cunoştinţe, de relaţii, am reuşit să găsim o 
casă undeva la Foişorul de Foc, bineînţeles, cu chirie. Acolo locuiseră nişte evrei care 
plecau şi s-au tras sforile în aşa fel încât să intrăm în apartamentul respectiv. În felul 
acesta am reuşit să ne reîntoarcem în Bucureşti. Iniţial am cărat toată mobila şi lucrurile 
pe care le aveam undeva în comuna Pantelimon, la o cunoştinţă, iar de acolo le-am adus 
în noua locuinţă. Sigur că nu mă mai puteam duce de acolo la liceul unde învăţasem 
până atunci şi m-am mutat la „Mihai Viteazul”, unde, de fapt, am şi terminat. 

Despre cei de la Liceul „Mihai Viteazul” tot aşa, am elogii pentru o serie de profesori 
de înaltă ţinută, autori de manuale, oameni foarte bine pregătiţi : un celebru Mihai Raţiu, 
profesor de filosofie, un celebru loan Vicol, profesor de franceză, o celebră Coralia 
Călin şi un celebru Costică Marinescu, profesori de română. Liceul „Mihai Viteazul” 
încă păstra vechii profesori. Ce nu păstra ? Localul, pentru că era mutat unde se află acuma 
Liceul „Economic”, pe strada Traian colţ cu Ştefan Mihăileanu. Perioada liceului a fost 
frumoasă, deşi încă citeam Arghezi şi Blaga pe genunchi, pentru că n-aveam voie să 
venim la şcoală cu asemenea cărţi. Dar, oricum, menghina era puţin slăbită faţă de cum 
fusese cu câţiva ani înainte. De exemplu: reuşisem să facem o echipă de teatru acolo. 


2. Baruţiu Arghezi (1925-2010). Prozator, eseist şi publicist, fiul poetului Tudor Arghezi. Între 
1947 şi 1989 a trăit în Elveţia, iar după 1989 s-a reîntors în România ; http : //scrieliber.ro/ 
2012/03/01/sa-ne-cinstim-romanii-episodul-55-familia-arghezi-tudor-barutumitzura-domnica, 
accesat la 21 mai 2012. 

3. Iosif Gabrea (1893-1975), profesor universitar, specialist în psihologie, tatăl regizorului Radu 
Gabrea ; http : //dexonline.ro/definitie/Gabrea, http : //www.formula-as.ro/2009/885/lumea- 
-romaneasca-24/ce-mai-face-radu-gabrea-11585, accesate la 21 mai 2012. 

4. Mandravela, fostă zona din sudul Bucureştiului, mahala țigănească. 

Eu, ca întotdeauna când era vorba de teatru, mă credeam un fel de „buricul pămân- 
tului”. Dar de unde fete? Pentru că liceele nu erau mixate pe-atuncea. „Iulia Hasdeu”, 
din gura Oborului, era liceu de fete. Noi, „Mihai Viteazul”, eram liceu de băieţi: LB 6, 
„Liceul de Băieți nr. 6”, aşa ni se spunea. Vechile denumiri erau îngropate şi ni se cerea 
chiar să nu le mai folosim. „Ce e aia «Mihai Viteazul» ? A fost pe timpul burghezilor.” 
Voiam să facem o piesă de teatru şi găsisem eu Titanic Vals de Tudor Muşatescu. Am 
făcut o adresă către liceul de fete să li se permită unui număr de... atâtea fete, să vină 
la noi pentru punerea în scenă a piesei Pentru fericirea poporului de Aurel Baranga’. Şi 
toată lumea a ştiut că noi repetăm pentru piesa respectivă... Mare a fost mirarea pro- 
fesorilor de la ambele licee, când au venit şi-au văzut, în loc de Fericirea poporului, 
Titanic Vals de Tudor Muşatescu. Totuşi, au avut bunavoinţă şi au îngropat povestea, să 
nu se audă pe la Inspectoratul Şcolar, pentru că ar fi putut să iasă şi de-aici nişte discuţii. 
Piesa se jucase cu multă insistenţă în epocă, putând fi considerată o piesă antiburgheză, 
care trata problema alegerilor, cazul unui funcţionar modest care nu primeşte să fie 
purtat în vânzoleala electorală. Nu era ceva care să deranjeze, dar, oricum, era o piesă 
burgheză şi era de preferat cea a lui Baranga. De fapt, în licee cam asta era recomandarea : 
să se joace piese de actualitate, care vorbeau despre muncitori, despre ţărani, despre 
sabotori şi chiaburi, subiectele de genul acesta. Tematica era riguros controlată şi impusă 
cu multă stricteţe. Doar mai târziu, încetul cu încetul, s-au mai îngăduit şi alte subiecte 
şi teme, iar scriitorii noştri, şi chiar şi noi, elevii care mai scriam câte ceva, am încercat 
să ne folosim de această uşoară îngăduinţă care apăruse. 


[R.G.]: După terminarea liceului ce drum aţi urmat ? 


Am terminat liceul în 1955. Pe vremea aia se absolvea cu 10 clase. Am vrut să mă 
duc la Facultatea de Regie-Teatru, deoarece mă pregătisem bine pentru aşa ceva. Chiar 
beneficiasem de sprijinul unui mare regizor al timpului, Ioja Chiriac, pe numele lui, 
care mă încuraja şi îmi băgase în cap că sunt foarte talentat. Numai că-n anul în care 
am terminat liceul, la Facultatea de Teatru nu a fost clasă de regie. Neputând să stau un 
an acasă, pentru că părinţii mei n-ar fi acceptat aşa ceva, zor-nevoie m-am dus la 
Facultatea de Drept de la Universitatea din Bucureşti. Am dat examen de admitere şi 
am intrat. Trebuie spus că examenul era foarte greu, din cauza numărului mare de 
candidaţi, peste 15 pe un loc. 

Aşadar în anul 1955 am fost student în anul I la Facultatea de Ştiinţe Juridice. Şi-asta 
era o ciudăţenie a comuniştilor: pe cât se putea, instituţiile, ca şi străzile, să nu îşi 
poarte vechile nume. Mai ales străzile cu nume de regi, domnitori neagreaţi au fost 
schimbate. Iar Facultatea de Drept devenise Facultatea de Ştiinţe Juridice. Ca să nu mai 
spun că şi celebrele citate latine de pe frontispiciu fuseseră acoperite, deşi nu aveau 
nimic potrivnic comunismului. Nu puteau latinii să gândească în termeni anticomunişti, 
n-aveau cum... i 

Bun... şi în anul al II-lea de facultate a izbucnit Revoluţia din Ungaria, iar ruşii s-au 
grăbit să intre cu tancurile şi să facă zob tot ce se instalase promiţător acolo. De fapt, 


5. Aurel Baranga (Aurel Leibovici, 1913-1979). A absolvit Facultatea de Medicină, dar s-a remarcat 
ca poet şi dramaturg. În perioada interbelică a fost editor sau colaborator la revistele de avan- 
gardă. După 1948, literatura sa a fost marcată de proletcultism. A înfiinţat revista de satiră 
şi umor Urzica, pe care a condus-o din poziţia de redactor-şef până la moartea sa; http:// 
To.wikipedia.org/wiki/Aurel_Baranga, accesat 21 mai 2012. 

nu numai studenţii unguri au pornit mişcarea, ci şi studenţi din Polonia, Cehoslovacia... 
Şi am spus: „Păi, noi ce facem? Nu suntem şi noi europeni? Nu suntem noi cei mai 
apropiaţi vecini ai ungurilor ? Trebuie într-un fel să-i susţinem ! ”. Ei, şi s-a organizat 
o manifestaţie studenţească în Piaţa Universităţii şi s-a spus să venim la manifestaţia 
respectivă, că nu va fi doar o manifestaţie... Datoria noastră era să împingem un tramvai 
de pe şină, pentru că unde circulă astăzi autobuzele şi troleibuzele erau pe-atuncea doar 
tramvaie, iar de la ferestrele Universităţii urma să se ţină nişte cuvântări în faţa lumii 
adunate, pentru a fi menţinută o stare de spirit asemănătoare cu cea din Ungaria. 

[R.G.]: Cine erau organizatorii acestei acţiuni ? 

Iniţiatorii erau câţiva tineri care trecuseră prin puşcărie, fuseseră condamnaţi cu vreo 
doi-trei ani în urmă pentru activitate legionară, deşi nicidecum nu erau dintre participanţii 
la rebeliunea legionară, dar erau înscrişi totuşi în Frăţiile de Cruce. Capul, un oarecare 
Marcel PetrişorS, lângă el un oarecare Demostene Andronescu”, încă un Gramat, nu 
mai ţin minte prenumele. Aceştia erau cei care au avut ideea organizării manifestaţiei 
studenţeşti. Dar transmiţându-se de la om la om, din gură-n gură, s-au creat şi variantele, 
c-aşa circulă folclorul, şi s-a spus că armata va fi alături de noi şi că va fi o mişcare 
foarte puternică de răsturnare a comunismului, aşa cum se întâmplase şi în Ungaria. 
Numai că-n ziua în care noi eram invitaţi la manifestaţie, mişcarea din Ungaria fusese 
înăbuşită... Ruşii făcuseră praf totul şi se reinstaurase un regim la fel de dur ca înainte 
de revoluţie. Şeful rebeliunii maghiare, Imre Nagy” fusese arestat şi trimis la noi în ţară 
pentru că era mai în siguranţă şi în locul lui a fost înscăunat un oarecare János Kádár”. 


6. Marcel Petrişor, născut la 13 aprilie 1930 în Ocişor, Hunedoara. Scriitor. A fost arestat la 
17 aprilie 1952 şi condamnat la 1 an şi 6 luni de închisoare corecțională. A executat pedeapsa 
în închisoarea Jilava. A fost eliberat la 20 ianuarie 1954. A fost rearestat la 5 noiembrie 1956 
şi condamnat la 25 de ani de muncă silnică. A executat pedeapsa în închisorile Jilava şi Aiud. 
A fost eliberat la 1 august 1964. Informaţii din fişele matricole penale din AANP. A scris mai 
multe cărţi de memorialistică de detenţie, printre care Memorii I : Fortul 13 Jilava. Convorbiri 
din detenţie, Meridiane, Bucureşti, 1991; Memorii II: Secretul Fortului 13. Reeducări şi 
execuţii, Timpul, laşi, 1994; La capăt de drum, Institutul European, Iaşi, 1997. 

7. Demostene Andronescu, născut la 3 decembrie 1927 în Câmpuri, Vrancea. A fost arestat la 
20 mai 1952 şi condamnat la 5 ani de temniţă grea. A executat pedeapsa în închisorile Jilava 
şi Gherla. A fost eliberat la 10 noiembrie 1955. A fost rearestat la 18 noiembrie 1956 şi 
condamnat la 20 ani de muncă silnică. A executat pedeapsa în închisorile Jilava, Aiud şi Cluj. 
A fost eliberat la 31 iulie 1964 ; http : //www.rostonline.org/rost/dec2007/andronescu-poet.shtml, 
accesat la 21 mai 2012 ; fişele matricole penale din AANP. 

8. Mihai Grama, născut la 10 noiembrie 1924 în Ţaul, Basarabia. A fost arestat la 4 iulie 1952 
şi eliberat la 25 septembrie 1953. A fost rearestat la 21 noiembrie 1956 şi condamnat la muncă 
silnică pe viaţă, pedeapsă redusă ulterior la 25 de ani de muncă silnică. A executat pedeapsa 
în închisorile MAI, Jilava şi Gherla. A fost eliberat la 1 august 1964. Cicerone Ioniţoiu, Victi- 
mele terorii comuniste... Dicţionar F-G, p. 256 ; fişele matricole penale din AANP. 

9. Imre Nagy (1896-1958), prim-ministru al Ungariei între 1953 şi 1954 şi în octombrie 1956, s-a 
detaşat ca un lider comunist de orientare reformatoare. După înăbuşirea revoluţiei maghiare, 
a fost condamnat la moarte şi executat în 1958. A fost reabilitat în 1989 ; http : //ro.wikipedia.org/ 
wiki/Imre_Nagy, accesat la 2 mai 2012. 

10. Jânos Kâdâr (1912-1989), a condus Ungaria comunistă din 1956 până în 1989. A îndeplinit, de 
asemenea, şi funcţia de prim-ministru în perioadele 1956-1958 şi 1961-1965; http : //ro.wiki 
pedia.org/wiki/J%C3 % A Inos_K%C3%Ald%C3% A Ir, accesat la 2 mai 2012. 

Şi, cum spun, ne-am trezit o clipă mai târziu, când entuziasmul revoluţionar se cam 
diminuase. Mai mult decât atâta, şi Securitatea îşi luase măsurile de precauţie. Cum ? 
Foarte simplu. Se găsise un turnător. Ştiau deja de intenţia de a se organiza această 
manifestaţie, ştiau că fiecare dintre noi avea datoria să meargă să anunţe pe toţi prietenii 
de încredere să vină la manifestaţie, ca să fim cât mai mulţi. În momentul în care ne-am 
prezentat noi, la ora trei după-amiază, în ziua de 5 noiembrie 1956, piaţa era deja 
îmbâcsită de trupe de Securitate. Aduseseră camioane ruseşti, la care lăsaseră intenţionat 
să se vadă pe lângă prelate că erau pline cu trupe înarmate cu pistoale automate şi cu 
căşti de război. Străzile Academiei şi Edgar Quinet erau pline cu asemenea camioane 
cu trupe de Securitate, iar Universitatea era, la rândul ei, înconjurată. 

Sigur că nimeni n-a îndrăznit să scoată o vorbă. Ne-am plimbat, ne-am învârtit şi 
i-am întâlnit inclusiv pe colegii suspectaţi de noi că fuseseră trimişi de la facultate ca 
să-şi facă listuţele. Un oarecare Virgil legăr, un evreu, despre care de-atuncea n-am mai 
auzit nimic, şi încă un coleg, George Diaconescu", Gigi Diaconescu, care a ajuns apoi, 
probabil şi pentru acest merit de-a fi fost informator încă din timpul facultăţii, procuror-şef 
adjunct al Bucureştiului. El a fost în grupul de oameni de încredere ai lui Ceauşescu, 
alături de Athanasie Stănculescu!?, trimişi la Timişoara când a început Revoluţia. A 
reuşit însă, ca şi atâţia alţii, să cadă în picioare după '89, devenind mai întâi consilier 
juridic în cadrul ministerului Armatei. Şi a scos, la repezeală, o carte despre genocidul 
în sistemul juridic românesc. Era cel mai... autorizat să scrie despre genocid, nu? Pe 
urmă, văzând că este mai bine ca particular decât ca slujbaş la stat, chiar dacă nu mai 
era într-o funcţie aşa de înaltă, şi-a deschis un birou de avocatură prin care avea numai 
procese cu muşterii din afară. Clienţii lui erau veniţi de pe te miri unde să-şi deschidă 
tot felul de afaceri aici, iar el era avocatul acestora în conflictele în care intrau. Deci 
vă daţi seama că era tot ce poate fi mai „cocoţat” în activitatea asta avocăţească. Cauzele 
lui erau procese internaţionale, împotriva unor instituţii ale statului, apărându-i pe străinii 
care intrau în asemenea procese cu statul român. 


[R.G.]: Aproximativ cam câţi studenţi au fost în stradă în Bucureşti atunci, pe 
5 noiembrie ? 

Greu de spus. În orice caz câteva sute bune. Cei mai rău văzuţi de Securitate au fost 
arestaţi, însă mulţi au fost doar exmatriculaţi. Nu puteau să ne aresteze pe toţi, că n-aveau 
motiv. Oamenii practic s-au plimbat pe-acolo, poate că au putut să aducă argumente că 
nici n-au fost chemaţi la o asemenea manifestaţie. După arestare, primele întrebări la 


11. Gheorghe Diaconescu (1939-2008). Înainte de 1989 a fost procuror militar, procuror-şef al 
Procuraturii Municipiului Bucureşti. În 1989 era prim-adjunct al procurorului general al 
României. A fost consilier principal al Ministrului Apărării Naţionale (1990-1997) şi profesor 
asociat la Facultatea de Drept din cadrul Universităţii „Spiru Haret” ; http : //giconet.blogspot. 
com/2008/03/gheorghe-diaconescu-ncetat-din-via.html, http : //www.crispedia.ro/Gheorghe_ 
Diaconescu, accesate la 21 mai 2012. 

12. Victor Athanasie Stănculescu, născut la 10 mai 1928 în Tecuci, Galaţi. General. La 17 decem- 
brie 1989, având funcţia de ministru adjunct al Apărării Naţionale, a fost trimis la Timişoara 
pentru a reprima Revoluţia. Întors la Bucureşti, a fost numit de Nicolae Ceauşescu ministru 
al Apărării Naţionale. A devenit membru în Consiliul Frontului Salvării Naţionale şi a avut 
unul dintre principalele roluri în organizarea procesului soţilor Ceauşescu. Ulterior a fost judecat 
şi condamnat pentru rolurile pe care le-a jucat în evenimentele din 1989 ; http : //ro.wikipedia.org/ 
wiki/Victor_Atanasie_St%C4 %83nculescu, accesat 21 mai 2012. 

anchetă erau: „Cine te-a invitat ? Pe cine ai anunţat mai departe ?”. Erau primele vorbe 
cu care erai primit la Securitate după ce ţi se atrăgea atenţia cu câţiva pumni că nu e de 
glumă. 

Bun. După ce am văzut noi că nu se poate face nicio mişcare, am adunat încă vreo 
trei-patru colegi şi am spus: „Haideţi la mine acasă să scriem nişte manifeste, să le 
punem a doua zi la facultate, ca să menţinem starea revoluţionară! ”. Mesajele erau 
antisovietice, anticomuniste, de simpatie pentru sacrificiul ungurilor. Au fost scrise foarte 
simplu pe nişe hârtii A4, cu un toc, că pe vremea aceea încă se scria cu tocul. Am 
înfăşurat pe coada tocului puţină vată pentru a forma un şomoiog care, muiat în cerneală, 
scria nişte litere mai groase, 20-25 de cuvinte pe o foaie A4. Numai că n-am reuşit să 
ajungem cu ele la facultate, pentru că în aceeaşi noapte a fost arestată o colegă, pe 
numele ei Gina Florescu’, Ionescu, după căsătorie. Tatăl ei a telefonat la tatăl meu, cu 
care se cunoştea: „Ce s-a-ntâmplat, ce-au făcut copiii ? Ştiu că Gina a fost la voi, ştiu 
c-au făcut nişte manifeste pentru c-au venit de la Securitate şi-au luat-o”. Bineînţeles că 
tata a venit şi mi-a spus, iar eu am distrus manifestele. 

Ştiam că din clipă-n clipă trebuie să ajungă şi la mine. Numai că asta s-a întâmplat 
puţin mai târziu, pe 7 noiembrie, pe la ora prânzului. La acel moment, colegii care 
fuseseră acasă la mine, plus această fată şi alţii care doar trecuseră pe la Universitate, 
la un loc vreo 10-12, fuseseră luaţi. 

Eh... arestarea, nu vă spun o noutate, a început cu percheziţie în casă, cu totul zvârlit 
în duşmănie : au fost scoase cărţile din rafturi şi aruncate pe jos, mizerie cât cuprinde... 
Apoi au telefonat după maşină şi am fost luat. Conducătorul grupului de securişti care 
m-arestaseră, un oarecare Enoiu!f, poate că aţi auzit numele... era de la Securitatea 
bucureşteană. 


[R.G.]: Ce grad avea atunci, ştiţi ? 

Căpitan era pe-atuncea, probabil c-o fi ajuns general. Căpitanul Enoiu, unul dintre 
bătăuşii cei mai temuţi, cei mai fioroşi, avea, în dezavantajul nostru, calitatea de a fi 
fost oleacă mai inteligent decât murăturile din jurul lui, ceilalţi ofiţeri care făceau 
anchetele şi care erau de o imbecilitate subliniată. Ăsta era mai deştept. Eh, la arestare, 
bineînţeles, cu ochelarii de tablă despre care iarăşi nu mă îndoiesc că aţi mai auzit, nu? 
Aţi văzut vreodată ochelari de sudură ? Cu sticlă neagră şi cu marginile acelea? E, în 
locul sticlei era tablă şi cu elastic la spate. Îţi punea ochelarii pe ochi de nu mai vedeai 
nimic şi te conducea poliţaiul (sic ! ) de subţioară. 

[R.G.]: Dar nu ştiţi unde v-au dus ? 

Ba da, la Interne. Vizavi de Palatul Regal, unde era Ministerul de Interne. Acolo 
erau mai multe trepte: coboară, urcă, tot timpul condus de mână de către un bandit din 
ăştia. Prima dată la percheziţie, scoate hainele, n-aveai voie cu şireturi, n-aveai voie cu 
cordon în celulă, n-aveai voie cu fular, ba mi se pare că şi dintre nasturi, dacă erau unii 
mai măricei, nici ăia nu erau permişi. Aveam o geacă cu fermoar lung, s-a tăiat frumos 


13. Eugenia Florescu, născută la 12 aprilie 1938 în Zimnicea, Teleorman. A fost arestată la § noiem- 
brie 1956 şi condamnată la 2 ani de închisoare corecțională. A executat pedeapsa în închisoarea 
Jilava. A fost eliberată la 17 februarie 1958. Informaţii din fişa matricolă penală din AANP. 

14. Gheorghe Enoiu, şeful Serviciului Anchete Penale din cadrul Direcţiei a VIII-a a Securităţii 
Statului între 1950 şi 1960 ; http : //www.iiccr.ro/pdf/ro/sesizare_penala_gheorghe_enoiu.pdf, 
accesat la 21 mai 2012. 

fermnoarul pentru că şi-ăla putea deveni... mai ştiu eu, pile de tăiat zăbrele sau ce tâmpenii 
or fi fost în capul lor. Şi tot aşa, cu ochelarii puşi, am fost aruncat într-o celulă la sub- 
solul unu din clădirea respectivă. Erau două rânduri de uşi la celulă, una cu zăbrele şi 
încă una glisantă, din tablă, care intra în perete, cu vizeta aferentă şi cu ferestruica prin 
care ţi se împingea castronul de mâncare. În fundul celulei erau două rânduri de paturi 
din beton suprapuse. 

Când îţi ridica ochelarii, trebuia să citeşti aşa-zisele instrucţiuni de celulă : n-ai voie 
să scrii pe pereţi ; n-ai voie să te întinzi pe pat în afara orelor de somn, adică de la 
10 noaptea la cinci dimineaţa ; când dorini, trebuia să ţii mâinile peste pătură, iar faţa 
spre interiorul celulei; n-ai voie să vorbeşti tare, să baţi în perete ca să comunici cu 
vecinul. La sfârşit ţi se atrăgea atenţia că dacă nu le respecţi, urmează carcera. Şi carcera 
la Securitate era cumplită... 

Mai exista acolo şi un subsol doi, aşa-numitul „submarin”, unde condiţiile, din 
punctul de vedere al dormitului, erau mai bune, pentru că erau nişte camere care aveau, 
cel puţin, nişte paturi militare cu saltelele cu paie. Oricum, era un pat, nu era lespedea 
de cărămidă. Însă acolo se întâmpla o altă nenorocire. Nu ajungea suficient aer şi era 
un ventilator care, din când în când, era pornit şi pompa aer în celule, totul însoţit de 
urletele aferente : „Daţi drumul la aer!” ; „Mă sufoc, bandiţilor, nenorociţilor! ” ; „Daţi 
drumul la aer! Ne omorâţi! ”. Şi după ce urletele se înteţeau, se apăsa pe un buton şi 
era pompat aerul în celule. Era şi ăsta un mijloc de teroare, de a aduce oamenii aproape 
la ameţeală, mai ales pe bătrâni. Se strica aerul şi nu se mai putea respira. 

În ceea ce mă priveşte, ancheta nu a fost dintre cele mai dure, pentru că eu fiind 
ultimul arestat, ştiau tot. Adică aflaseră şi cine m-a anunţat, ştiau şi de manifestele care 
s-au scris şi conţinutul. Ba chiar pe colega noastră o puseseră să scrie nişte manifeste 
asemănătoare, încercând să mă momească spunând: „Uite, le-am găsit! Cum spui că 
le-ai ars ?”. Deşi ştiau sigur c-au fost arse... Apoi a venit şi marea întrebare: „Unde 
aţi ascuns armele ?”. N-am avut niciun fel de arme, dar îi interesa teribil. Şi presiuni 
pe tema asta... şi câteva cravaşe pe spinare... Unde sunt armele pe care le-am avut? 
Dar de unde arme? „N-am avut, dom'le, arme.” „Ce intenţionaţi?” „Nu intenţionam 
nimic!” Bineînţeles că declaraţiile nu le scriam noi. Le scriau ei, înflorind răspunsul 
pe care îl dădusem în aşa fel încât să fim cât mai incriminaţi. O nouă serie de cravaşe, 
de palme sau de pumni urma când ţi se dădea să citeşti declaraţia. „Păi, da’ io n-am 
spus aşa!” „Cum n-ai spus aşa?” „N-am spus aşa! N-am făcut aşa!” „Da' ce crezi, 
că nu ştim noi ce-aţi făcut, bandiţilor ? ” Până la urmă, dacă mai făcea uşoare modificări, 
o lua de la început, dar asta mai presupunea câţiva pumni. Dacă ţi se părea că nu este 
foarte gravă şi foarte incriminantă fraza aşa cum o modificase el, semnai şi Dumnezeu 
cu mila ce-o să iasă... 

[R.G.]: Mai zineţi minte cine v-a anchetat ? 

Da’ cum să nu? Un ungur, loska Moldoveanu! semna. Un analfabet. Nu ştia regulile 


elementare de ortografie. Cu replici de genul: „N-aţi vrut să învăţaţi limba rusă? Da’ 
ce vroiaţi să învăţaţi, limbile cosmopolite? N-aţi vrut să învăţaţi filosofia marxistă! 


15. Iosif Moldoveanu/Moldovan, locotenent-major la Serviciul Anchete Penale în cadrul Direcţiei 
a VIII-a a Securităţii Statului. În 1961 era maior şi avea funcţia de şef al biroului anchete la 
închisoarea Uranus. Doina Jela, op. cit., p. 185; http : //www.iiccr.ro/pdf/ro/sesizare_penala_ 
gheorghe_enoiu.pdf, accesat la 21 mai 2012. 

Da' ce voiaţi să învăţaţi, filosofia lui Eisenhower ? ”. „Domne, ăsta n-a scris filosofie ! ” 
„Da-mi spui mie ? Ce voiaţi voi să faceţi la facultate ? ” Întrebări de soiul ăsta, care vădeau 
carenţele intelectuale ale domnilor anchetatori. 

Eu personal nu am ajuns la anchetă la bătăuşii de profesie. Exista, printre altele, şi 
faimoasa bătaie pe rangă, pe care erai pus cu mâinile legate de glezne şi bătut la spate 
şi pe spinare până când spuneai ce doreau dumnealor. Bătrânii erau mai puţin bătuţi, 
pentru că riscau să-i omoare în anchetă şi se fereau de aşa ceva. Pentru legionari însă, 
teroarea se amplifica... Băieţii tineri din Frăţiile de Cruce au fost cei mai torturați prin 
anchete. 

Exista 0... satană, n-am cum să-i spun altfel, o sârboaică! care bătea la testicule. 
În poziţia pe rangă cu un creion lovea în testicule. Durerea era groaznică... Nu ştiu cum 
se explică faptul că nu leşinai. Pentru că, de regulă, la o durere cumplită leşinai, chestie 
pe care o ştiam foarte bine de la Jilava. Urmăreau să simţi fiecare lovitură, fără să amorţească 
locul sau fără să leşini. Sistemul acesta de bătaie constând în lovituri foarte rare, ca să 
nu amorţească locul, conducea la dureri infernale... Iar la sfârşitul anchetelor, deţinutului 
i se dădea să citească dosarul ca să ia la cunoştinţă, urmând să fie trimis în judecată. 

[R.G.]: Cât timp aţi stat în arestul Securităţii ? 

Din 7 noiembrie, de când m-au arestat, până prin aprilie, când am fost transferat la 
Jilava. În timpul ăsta am trecut prin trei Securităţi : întâi cea de la Ministerul de Interne, 
unde am fost şi sus, şi la „submarin”, apoi, pe Calea Plevnei la Malmaison, unde existau 
două celulare, unul vechi şi unul nou. Cel vechi semăna foarte bine cu „submarinul”, 
tot aşa, nişte camere cu paturi militare şi cu oala de noapte în cameră. Aşa-zisele 
garsoniere de la Malmaison erau nişte celule făcute din zid, tot ca la Interne, prevăzute 
cu nişte polite de zid pe care dormeai. Într-un colţ al camerei era un fel de closet, 
despărţit de un paravan de restul celulei, iar deasupra WC-ului era şi un duş de formă, 
pentru că apă caldă primeai o dată la două săptămâni. În rest, luând în pumn apa de 
sub duş şi aruncând-o pe faţă - ăsta era spălatul de dimineaţă. De multe ori veneau şi 
ţipau să închizi, că le-ai consumat prea multă apă. Asta a fost la Malmaison. Apoi a 
urmat Uranus... 

Şi, după ce semnasem dosarul de trimitere în judecată, a apărut celebrul Enoiu, care 
m-a întrebat: „Cam cât crezi că o să iei?”. Şi-am spus: „Păi, dacă încadrarea, aşa 
cum ne-aţi anunţat, este de la 5 la 10 ani, probabil că iniţiatorii o să ia 10, iar eu, cu 
manifestele, vreo şapte-opt, urmând ca cei care doar s-au plimbat pe la Universitate să 
ia vreo cinci-şaşe”. „Nu! O să iei sub cinci, că voi sunteţi nişte găozari... Ce? Îşi pune 
cineva mintea cu voi?” Şi, într-adevăr, pedepsele au fost de la cinci în jos, nu de la 
cinci în sus. lar eu am avut patru... 

După o săptămână-două petrecute la Uranus, ne-a” suit în dubă, tot cu faimoşii 
ochelari. Chiar când erai luat din celulă pentru anchetă, tot cu ochelarii te ducea’... 
Gardienii umblau cu nişte papuci ca la Peleş, puşi peste cizme, să nu-i auzi când vin şi 
ridică vizeta, ca să te poată surprinde dacă te culcai sau te aşezai pe pat. 

[R.G.]: Deci în afară de timpul când stăteaţi în celulă, umblaţi numai cu oche- 
larii ăia ? 

Sigur că da. Şi când te scotea’ la aer, tot cu ochelarii. La Interne am avut ocazia să 
stau şi la carceră, pentru că luasem legătura cu cel din celula din spatele meu prin bătăi 


16. Vezi nota 19, p. 153. 

în zid. M-au prins şi m-au pedepsit pentru două zile. Carcera exista la Securitate, dar 
nu şi la puşcărie. Era un fel de coteţ de un metru pe 80 de centimetri. Nu te puteai lăsa 
pe vine pentru că dădeai cu genunchii în uşă şi cu fundul în peretele din spate sau invers. 
Deci nu puteai sta decât în picioare şi foarte puţin în această poziţie foarte chinuită : cu 
genunchii în uşă şi cu fundul în perete. Aşa am stat vreo trei zile, absolut în picioare, 
iarăşi o chestie destul de neplăcută. 

[R.G.]: Procesul a început aşadar în aprilie. 

A început prin aprilie şi a durat vreo trei săptămâni. A fost pur şi simplu o mascaradă, 
pentru că totul era poruncit de la Securitate. Un fel de interogatoriu, care era cât se 
poate de sumar şi centrat pe aceleaşi întrebări pe care ni le puseseră şi la Securitate. 
„Al vrut să răstorni orânduirea socialistă?” „Nu, domne, am vrut să fac o mişcare 
studenţească, să ni se scoată de la facultate limba rusă şi marxismul şi să facem mai 
multă ştiinţă decât politică în universităţi. N-am vrut să răstorn orânduirea socialistă.” 
Totuşi, nimeni nu a recunoscut ceea ce ne-au constrâns să recunoaştem în Securitate 
şi-atuncea s-a întâmplat un caz ciudat în privinţa noastră, că dosarul a fost trimis înapoi 
la Securitate, pentru că nu erau motive de condamnare. 


[R.G.]: Rechizitoriul pe ce acuzaţie se baza ? 

Pe faptul că ne-am organizat, c-am vrut să facem un puci. Ne-au acuzat de agitaţie 
publică şi că am fost sub influenţa imperialiştilor, a unora care fugiseră din ţară şi 
care avuseseră putere de convingere asupra noastră. Deci practic noi eram proştii mânaţi 
ca turma spre atitudini revoluţionare. Şi-atunci, pentru treaba asta, n-au putut să ne 
priponească şi ne-au trimis înapoi la Securitate. Pe mine nu m-au mai chemat, dar pe 
ăia mai slabi de înger i-a’ convins să spună că într-adevăr toată activitatea a fost con- 
dusă dinafară. 


[R.G.]: Era un lot de câte persoane ? 

Eram vreo 12. Pe lângă cei de la Facultatea de Ştiinţe Juridice mai erau doi de la 
Medicină, care nu au fost cuprinși în lotul mediciniştilor, şi, pare-mi-se, unul de la ASE. 
În orice caz, ăştia cu pedepse mai mici. Foarte mulţi colegi care fuseseră la manifestaţie 
au fost daţi afară din facultate, scăpând mai ieftin decât noi. Toţi 12 am primit pedepse 
între unu şi patru ani. Eu am fost considerat un fel de şef, pentru că la mine acasă s-au 
făcut manifestele. Asta li s-a părut lucrul cel mai grav, că eu i-am invitat să vină la mine 
să facem manifeste. 

În sfârşit, după ce s-a terminat procesul ne-au urcat în dubă cu destinaţia Jilava. 
Aici, până să ne repartizeze în celule, ne-au dus într-o cameră de tranzit. Am regăsit 
lotul de la Medicină care fusese judecat înaintea noastră. În camera aceea de tranzit 
ne-am îngrozit când l-am văzut pe unul dintre colegii de lot, Florin Caba!”, un băiat 
foarte deştept, care avea pe cap ca o semilună, pentru că, având părul mai lung, i-l răsu- 
ciseră pe degete şi, cu un brânci dat capului, pur şi simplu i-au smuls părul. Consecința 
a fost că tipul a făcut o criză de epilepsie şi, vă daţi seama, ne-am speriat îngrozitor. 

Camerele erau mari, dar totuşi cei 70 de oameni eram înghesuiți ca sardelele în cutie. 
Vreo câteva săptămâni am stat la aşa-zisa cameră 35, apoi, după obiceiul pământului, 


17. Florin Caba, născut la 25 noiembrie 1937 în Pierdecăuţi (?), Basarabia. A fost arestat la 4 noiem- 
brie 1956 şi condamnat la 3 ani de închisoare corecțională. A executat pedeapsa în închisorile 
Jilava şi Gherla. A fost eliberat la 3 noiembrie 1959. Informaţii din fişa matricolă penală din 
AANP. 

din lună-n lună sau din două-n două luni se făcea un fel de vânzoleală prin celule şi ne 
trimeteau de la o cameră la alta, ca să nu fim prea multă vreme împreună în aceeaşi 
formaţie, să nu punem la cale cine ştie ce... 

[R.G.]: Avea camera 35 o particularitate anume ? 

Camera 35 de la Jilava, prima în care am stat, unde, cum spuneam, eram înghesuiți 
vreo 70 de inşi, era mai păcătoasă decât celelalte, pentru că avea fereastra numai pe 
jumătate, faţă de celelalte camere, şi prin urmare aveam aer mai puţin. Pe timp de vară 
era cumplit acolo. Iar ca poziţie era mai aproape de camera securiştilor, pe care îi puteam 
vedea seara după ora cinci, când se făcea numărătoarea. 

Dimineaţa, la şapte, când se schimba tura, treceau din cameră-n cameră, iar noi 
trebuia să ne aliniem ca la gimnastică, să poată să ne numere. Seara, la cinci după-masă, 
se schimba tura, intrau cei de noapte şi se făcea din nou numărătoarea. Şeful de cameră 
dădea raportul că „suntem camera numărul cutare cu atâţia deţinuţi”. Era mare scandal 
dacă unul era prea bolnav, prea ostenit, prea bătrân, prea vai de capul lui şi nu se mai 
putea ţine pe picioare şi trebuia să-l numere în pat. Bineînţeles că ăla se alegea cu nişte 
înjurături bune că nu s-a putut ridica la numărătoare. 

Ce era mai cumplit aicea la Jilava era putoarea. Erau două hârdaie : unul cu apă şi 
unul pentru necesităţile fiziologice. Dacă se putea face din vreo rogojină un mic paravan, 
ca să nu fii văzut când te duceai să îţi faci nevoile, era bine, dar de regulă nu era posibil. 
Şi oamenii mai bătrâni, mai pudici, pur şi simplu îşi distrugeau stomacul evitând să se 
ducă să-şi facă nevoile în văzul lumii. Era îngrozitor să ştii că te vede toată lumea, când 
te aşezi şi când, iertaţi-mă, te descarci... Foarte, foarte neplăcut momentul respectiv, 
dar n-aveai altă soluţie. După masă erau scoase hârdaiele, manevrate de nişte echipe de 
la muncă, atât cel de apă, care de cele mai multe ori nici nu ajungea pentru spălat şi 
pentru băut, cât şi hârdăul cu lături. 

Ce voiam să mai spun în legătură cu această cameră 35? Miliţienii, prin instrucţia 
pe care o primeau, căpătau înclinații către sadism, către rău. În zilele de vară, lungi, 
toropitoare, aveau o ocupaţie care îi amuza teribil: puneau nişte capcane pentru ciori. 
Ştiţi că Jilava este făcută la şase metri sub pământ şi pe acoperişul de pământ puneau 
nişte capcane pentru ciori, care erau foarte multe. Când le prindeau, le aduceau jos, le 
stropeau cu motorină, le dădeau foc, apoi le eliberau. Astea se chemau rachete... Şi 
cioara zbura 50-100 de metri până când, sufocată, arsă, terminată, se prăbuşea ca un 
bolovan. Era cea mai mare distracţie pentru ei şi de foarte multe ori veneau şi ofiţerii 
la acest amuzament. 

Sadismul se vedea şi în aşa-zisele pedepse cu bătaia. La Jilava, pe lângă pumnii şi 
şuturile care se dădeau la înghesuială, exista şi bătaia oficială, organizată. Adică era o 
cameră prevăzută cu un pat pe care era întins pe burtă cel pedepsit. Un miliţian i se 
aşeza pe gât, altul pe glezne şi urmau loviturile cu bastonul, cu vâna de bou sau cu 
cauciucul, 15, 25, 30 de lovituri, după cum era de „gravă” fapta: că ai jucat şah, că 
ai stat întins, că ai vorbit tare, că ai încercat să baţi în perete. 

În ce-i priveşte pe bătăuşi, erau unii oleacă mai miloşi şi ştiau un lucru: dacă 
loviturile erau aplicate în acelaşi loc, locul amorţeşte după trei-patru lovituri. Primele 
trei-patru le simţi, pe urmă, până la a 15-a sau a 20-a sau câte aveai de primit, nu le 
mai simţeai. Dacă loviturile erau date mai des, locul amorţea repede şi nu mai simţeai. 
Cei mai răi o luau de sus, de regulă de la mijloc până în dreptul genunchilor şi dădeau 
rar: pac, pac, pac, pac... 

[Dan Drăghia) : Merodic. 

Metodic, da. Şi ăstea erau infernale, insuportabile. Dacă nu reuşeai să-ţi bagi o 
batistă-n gură sau să muşti din salteaua pe care erai culcat şi nu mai puteai să te stăpâneşti 
începând să urli, erai amuzamentul deplin pentru ei. Erau prea puţini care reuşeau să 
păstreze tăcerea şi dacă se găsea unv’, ăla mai primea şi când îl duceau înapoi în cameră 
nişte şuturi în fund, nişte pumni în ceafă, pentru că le-a stricat sărbătoarea. 


[R.G.]: Dumneavoastră vi s-a aplicat un astfel de tratament ? 

Numa” de două ori. În rest, am mai stat o dată la izolare cu apă pe jos, iar altă dată, 
cum se spunea, „la iepuri”. Adică era un fel de cameră afară, sus, pe partea cu pământ 
care acoperea fortul, şi unde am trăit foarte bine. Aduceau pâine uscată pentru iepurii 
care erau crescuţi acolo şi cu o trestie lungă, pe care nu reuşiseră să o vadă, puteai 
aduce printre zăbrele, spre fereastră, bucăţile de pâine puse pentru iepuri. Şi alea, vă 
daţi seama, erau un deliciu în situaţia de acolo. 


[R.G.]: Când aţi fost bătut, care a fost motivul pentru care aţi fost pedepsit ? 

Pentru şah sau pentru scris, nu mai ţin minte exact. Ni se dădea pe fiecare săptămână 
câte o bucăţică de săpun. Îl înmuiam şi făceam din el figurile de şah. Gardienii deschideau 
uşa uşor, uşor, uşor şi te pomeneai cu ei în mijlocul camerei unde unii jucau şah, alţii 
scriau. În ce priveşte scrisul, recuperam sticle de medicamente care se dădeau din când 
în când celor foarte bolnavi. Cele care aveau suprafeţele drepte deveneau tăblițe. Cum ? 
Erau udate, date cu săpun, presărat DDT şi peste săpunul ăla cu un pai din mătură sau 
cu un beţişor se puteau zgâria câteva cuvinte. Dacă sticla era verde sau maro, cu atât 
mai bine. Întotdeauna la percheziţie aveau grijă să ridice toate sticlele pe care le găseau, 
fiindcă, de obicei, erau bine ascunse. 

Controalele se făceau inopinat, de obicei noaptea. Te scotea” pe sală cu capul la 
perete şi cu mâinile deasupra şi îţi scotoceau prin perne, prin saltele, pe la toate colţurile. 
Ce găseau? Găseau fie câte un cuţitaş făcut dintr-o bucată de tablă de le vreo cutie de 
conserve sau te miri ce... Erau unii foarte îndemânatici şi făceau cruciulițe din oasele 
găsite în mâncare. Le şlefuiau cu nişte dăltiţe foarte fine, făcute din sârmă. Se confecţionau 
tot felul de obiecte aproape artizanale, la care omul muncea o lună, două, până când îl 
termina, fiindcă avea o ocupaţie. Tot dintr-o bucăţică de sârmă găsită, turtită la un cap 
şi găurită, se făcea un fel de ac cu care, scoțând aţă din cearşaf sau din cămaşă sau de 
te miri unde, puteai să-ţi coşi obiectele de îmbrăcăminte. 

[R.G.]: Dar comandantul penitenciarului, ofițerul politic erau la curent cu bătăile 
care erau aplicate ? 

Păi, da? ei le semnau. Era bătaia la înghesuială şi bătaia cu raport. Poliţaiul (sic!) 
de pe secţie făcea raport că deţinutul cutare a stat culcat pe pat în timpul zilei, sau a 
jucat şah, sau a bătut în perete, sau i-a răspuns obraznic, necuviincios sau mai ştiu eu 
ce mai găsea el acolo. Şi pe baza raportului, comandantul aproba 10, 15, 20 de ciomege 
şi de la două până la 10 zile izolare, cu regim alimentar restrictiv. 


[R.G.]: Vă mai amintiţi de cei care v-au aplicat aceste pedepse ? 

Nu ştiai cine te încalecă şi cine te loveşte. Erau şapte-opt şi te trânteau pe pat. Unul 
sărea pe ceafă, altul pe glezne şi al treilea lovea. Şi ăilalţii se amuzau în jur. Era unul 
care acum locuieşte aproape, aici în cartier. Atunci avea gradul de căpitan. Ştefan i se 
spunea, da’ probabil că Ştefan era prenumele. Era şi unu’, Tudorache, care a fost dat 

afară, că era prea blând. Erau câteva bestii, câteva scorpii şi la secţia de femei de acolo 
de la Jilava. 

[R.G.]: Cât timp ați stat la Jilava ? 

Am stat din primăvară până în toamnă. Întâi la camera 35, apoi la camera 34 şi pe 
urmă la camera 10. La un moment dat, la cererea mea, m-au scos la muncile de între- 
tinere, unde era un regim mai bun. M-au văzut tânăr, voinic, vânjos, numa’ bun. Am 
lucrat la zugrăvit, la reparaţii de zidărie, la făcut chirpici. Căram resturile de mâncare 
pentru crescătoria de porci, duceam hârdaiele în poartă, unde erau preluate de deţinuţii 
de drept comun, care aveau mult mai multă libertate decât noi. 

La un moment dat aveau două vaci şi era un mare circ. Unu’ de la drept comun 
păştea vaca sus pe fort. Cât puteam noi să vedem pe ferestrele celulelor de acolo de jos 
era foarte amuzant : deţinutul păzea vaca, iar miliţianul îl păzea pe deţinut. 

La un moment dat venise un lot în care cunoşteam pe vreo câţiva şi, fiind în curte, 
m-am băgat tiptil, tiptil pe sub ferestre ca să vorbesc cu noii veniţi din cameră. Ei, 
ş-atuncea m-au văzut şi nu m-au mai ţinut la muncă. Era un privilegiu să fii la muncă, 
normal ! M-au băgat imediat înapoi în cameră şi după vreo lună m-au trimis la coloniile 
de muncă din Baltă: la Salcia, la Grădina, la Luciu-Giurgeni... 


[R.G.]: Cu ce v-au transportat ? 

De la Jilava am plecat cu duba-tren în care stăteam înghesuiți cum nu se poate. A 
fost un mare chin, pentru că la vreo 100 şi ceva de oameni, câţi eram în vagon, nu erau 
decât două locuri pentru closet. Adică era un fel de capac care se ridica şi-ţi făceai 
nevoile. Dar se făcea coadă şi era o teroare până când îţi venea rându’ să te uşurezi. 

E, şi la Luciu-Giurgeni am stat pe celebrul bac „Gironde”. Dormeam în cala bacului, 
unde erau puse paturi de genul celor de la armată, pe trei sau patru rânduri. Şi sigur că 
beam apă din Dunăre, pentru că nu exista altă sursă. 


[R.G.]: Ce munci făceaţi acolo ? 

Am fost duşi la muncile câmpului. Cel mai cumplit era la orezării, pentru că plantele 
creşteau în apă şi trebuia să intri în apa respectivă până sub genunchi ca să smulgi 
buruienile, mohoru”, costreiu”, să rămână numai firele de orez care se ridicau deasupra. 
Oricum recolta era compromisă, fiindcă era de trei ori mai mult costrei decât firele 
propriu-zise de orez. Dar care era nenorocirea la aceste orezării? Nu aveai voie să pui 
genunchiul pe pământ, trebuia să stai numai cu fundu-n sus, aplecat, şi să pliveşti 
buruienile. Dacă puneai genunchiu' pe pământ, imediat te vedea şi te chema afară şi 
luai bătaie. O altă chestiune pe care nu aveai voie să o faci: să te ridici, să-ţi îndrepţi 
spatele. Trebuia să stai zi de vară până seară cocoşat acolo şi să pliveşti. Aveau nişte 
câini care intrau în apă şi, dacă te vedeau ridicat, se repezeau şi te muşcau. Stând tot 
timpul aplecat, aveam nişte dureri de spate de nu vă spun... În plus, în orezăriile 
respective se-aruncaseră tot felul de chimicale, de erbicide, care-ţi atacau pielea şi după 
două-trei săptămâni erai deja cu picioarele roşii, dacă nu chiar cu răni pe ele. 


[R.G.]: Mai ţineţi minte în acea perioadă cine era comandant acolo ? 


La Luciu-Giurgeni nu mai ţin minte, pentru că n-am stat foarte mult, dar la Jilava 
era unv’, Alexandrescu!5, asta ştiu. 


18. Locotenent-colonelul Gheorghe Alexandrescu a fost comandantul penitenciarului Jilava în 
perioada ianuarie 1962 - iulie 1967. Andrei Muraru (coord.), op. cit., p. 361. 

Şi de la Luciu-Giurgeni am plecat la dig, la Grădina, unde căram pământ cu roaba. 
Teroarea acolo consta în mărimea normelor, care nu se puteau face, oricât ai fi vrut... 
cinci metri cubi de pământ cărat pe dig. Dar practic trebuia să cari 10, pentru că unu' 
încărca şi ălalaltu” purta roaba şi pe urmă ne schimbam între noi. 


[R.G.]: De la ce oră la ce oră munceaţi ? 

Păi, zi de vară până-n seară. La cinci dimineaţa deşteptarea şi pe la şase veneau 
camioanele care ne cărau la dig. La un moment dat veniseră cu încă o porcărie: masa 
de prânz nu se mai aducea la dig. Ne dădeau aşa-zisa masă de prânz de dimineaţă, odată 
cu lătura aceea care se chema cafea şi cu bucata de pâine, e adevărat, puţin mai mare 
decât la celulă, adică aveam 250 de grame de pâine, faţă de numa’ 125 de grame. Şi 
aşa-zisa masă de seară era pe la cinci-şase. 

[R.G.]: Şi ce primeaţi de mâncare ? 

Lături... Arpacaşul era cea mai bună mâncare, cea mai consistentă. Apoi era un fel 
din gogonele tăiate şi fierte cu puţină caşă, terciul de dimineaţă de la Jilava. La coloniile 
de muncă primeai dimineaţa o bucată de 250 de grame de pâine, o cafea şi un castron 
cu mâncare, ce putea fi arpacaş, fasole ori varză. Varza era cea mai slabă mâncare, iar 
arpacaşul şi fasolea erau cele mai bune. În loc de carne primeai aşa-zisele sub-produse, 
copite de porc, burtă, care era mizerabilă, infectă. Erau necurăţate, nejupuite, dar le mâncam, 
că n-aveam încotro. Aceste sub-produse erau singurele proteine pe care le primeam. 

La Jilava era mare problemă cu mâncarea. Când eram la muncă, pe secţie, la un 
moment dat, cu încă doi băieţi, băgam pe fereastră castroanele cu mâncare. Plutonierul 
sau sergentul de serviciu avea grijă să numere, să nu dăm mai multă mâncare. Noi însă 
reuşeam să mai plasăm câte un castron de mâncare sau o bucată de mămăligă în plus. 
Faptul acesta a fost descoperit la un moment dat, dintr-o turnătorie, bineînţeles, că el 
nu stătea chiar tot timpul să numere câte castroane băgam noi pe ferestre... Întâmplarea 
a făcut ca în momentul acela să fie de serviciu unul dintre milițienii mai cu suflet, cel 
pe care deja l-am amintit. Totuşi, asta a fost prima dată când a dat în noi: „Ce vreţi, 
măi, nenorociţilor, s-ajung aicea lângă voi ?”. Era efectiv îngrozit la gândul că ar putea 
fi şi el turnat la comandant. Turnătorul era tot unul dintre noi, din păcate... 


[Adrian Sandu]: Vă amintiți numele acestora ? 

Marin Ioniță!’ parcă îl chema pe turnător, iar pe miliţian Tudorache. Ce se-ntâmplă ? 
Eram trei oameni la împărţitul mâncării. Unul îmi dădea castroanele la mână, eu scoteam 
mâncarea din hârdău cu polonicul şi-o puneam în castron, apoi, ca să meargă repede, 
îl dădeam mai departe şi era băgat pe vizetă. Ei bine, acest Marin Ioniță s-a prins că 
sunt două castroane într-o cameră şi a turnat. Ei, şi poliţaiul (sic!) de pe secţie, cel 
care se ocupa de noi, ăştia de la munci, ne-a luat la rost că intră şi el lângă noi. Chestia 
se chema „favorizarea infractorului”. Mai târziu, cum v-am spus, l-au dat afară. 

A existat şi un doctor la Jilava, Paraschiv parcă îl chema, care a fost băgat în puşcărie 
pentru că dăduse unor cunoscuţi nişte medicamente pe care n-ar fi trebuit să le dea. Dar 
a fost pârât şi băgat şi el... 


19. Posibil Marin Ioniță, născut la 24 aprilie 1930 în Mănăstirea, Călăraşi. A fost arestat 
la 5 noiembrie 1956 şi condamnat la 4 ani de închisoare corecțională. A executat pedeapsa în 
închisorile Jilava şi Văcăreşti. A fost eliberat la 3 noiembrie 1960. Informaţii din fişa matricolă 
penală din AANP. 

[R.G.]: Aş vrea să vă întreb despre oamenii care au murit în detenție... 

Nu cunosc pe niciunul care a murit. În schimb, ştiu că la munci fiind, am fost chemat 
de două ori să car câte un mort cu aceeaşi targă cu care aduceam şi pâinea. Nu deranja 
cu nimica, vă daţi seama. Cei din celulă îl scoseseră la uşă, era chircit, nenorocit, vai 
de capul lui, îi curgea ceva galben din nas... Această scurgere i-a amuzat teribil pe 
poliţaii (sic!) care ne-au chemat să-l scoatem pe nefericit. L-am scos, l-am dus la un 
fel de morgă şi nu mai ştiu ce s-o fi întâmplat cu el. Al doilea, tot aşa, era un bătrân, 
complet vânăt la faţă, pe care l-am dus în acelaşi loc. 


[R.G.]: Să revenim la Grădina, în vara lui '60... 

Da, eram la Grădina, se făcuse 7 noiembrie şi trebuia să plec acasă, da? nu mi-au 
dat drumul. „Dom'le, mi-a expirat...” „Lasă că ştim noi mai bine ca tine când îţi expiră.” 
„Domile, pe 7 noiembrie trebuia să-mi daţi drumul.” Nu şi nu. Bineînţeles că am început 
greva foamei... În situaţia asta nu m-au mai scos la muncă şi după vreo săptămână i-am 
convins să-mi caute dosarul. Probabil că trecându-ne de la o colonie la alta, dosarele 
se amestecaseră. Când mi-au găsit, în sfârşit, documentele şi-au dat seama că, într-adevăr, 
aveam dreptate şi a trebuit să-mi dea drumul. 

Momentul cel mai interesant a fost când m-a chemat politrucul, foarte politicos, nu 
„băi, banditule”, nu cutare, şi mi-a spus: „Domne, sunteţi la un moment de răscruce 
în viaţă. Aveţi de ales : ori vă întoarceţi la Bucureşti, unde vă reluaţi studiile sau căpătaţi 
un serviciu mulţumitor, dar pentru asta aveţi anumite obligaţii...”. Am înţeles imediat 
despre ce este vorba. „...dacă nu, vă duceţi cu domiciliu forţat un an şi pe urmă încă 
un an şi încă doi, pentru că domiciliu obligatoriu este pedeapsă administrativă şi putem 
să vă ţinem orişicât, că nu e cu sentinţă.” Zic: „Dom'le, cât timp am fost închis muream 
de foame şi mă sprijineam de pereţi că nu mă puteam ţine pe picioare şi aveam vânătăi 
pe sub unghii din cauza foamei. Acuma, în domiciliu forţat, de bine, de rău, ştiu că pot 
să mănânc cât îmi trebuie, aşa că de ce vă mai stricaţi gura degeaba ?”. 

Pentru mine teroarea cea mai mare a fost foamea. Fiind voinic, bătăile cum-necum, 
un şut în fund, un pumn, chiar şi bătăile la fund erau mai uşor de suportat decât 
permanenta teroare a foamei. Ca dovadă că şi acuma am rămas cu această obsesie: eu 
niciodată nu arunc o lingură de mâncare. Îmi gătesc, ce a rămas de astăzi mănânc mâine, 
poimâine, răspoimâine, până când se termină, da’ n-am aruncat o dată o coajă de pâine 
sau o lingură de mâncare. Şi sunt mulţi ani de atunci. Văd oameni care aruncă la gheenă 
pâini întregi. Nu ştiu, mi se pare straniu... Când mă gândesc la înfometaţii din închisori, 
ori chiar la nenorociţii din fundul Africii care mănâncă buruieni, mi se pare o crimă să 
arunci mâncarea. E o mentalitate... 

Deci la eliberarea din colonie mi s-a spus: „Pleci la Bucureşti, dar devii turnător, 
sau te duci în domiciliu forţat, unde munceşti la munca de jos”. Şi am plecat... Am 
trecut de Piatra Frecăţei, Însurăţei şi am ajuns într-o fostă colonie, la Valea Călmățuiului, 
în Bărăgan, undeva la 40 de kilometri sud de Brăila. Iniţial fuseseră aduşi acolo sârbii 
de la malul Dunării, pe fondul conflictului dintre Gheorghiu-Dej şi Tito. Ei, toţi chiaburii 
de acolo, fuseseră aduşi pur şi simplu în câmp. Ăştia au făcut bordeie din chirpici, au 
săpat fântâni, formând această colonie. În felul ăsta s-au gospodărit. După o vreme, unii 
dintre ei au început să plece, dar au rămas casele. E un fel de-a spune case - nişte 
bordeie. Când am ajuns eu, case goale nu mai erau. Te primea şi pe tine, noul-venit, 
cineva care era mai demult acolo. Întâi am stat vreo două săptămâni cu un băiat cu care 
muncisem în Jilava şi pe urmă m-am mutat la un student de la Cluj. 

În domiciliul obligatoriu beneficiam de mici libertăţi. Aveai voie să scrii acasă, să 
vină familia să te viziteze, să umbli 15 kilometri în jurul satului, nu mai mult, şi să 
munceşti dacă voiai. În cazul meu, tata? fiind încă în puşcărie, n-a avut cine să mă 
întreţină. Puteai să mergi la muncile agricole de sezon. Foarte mulţi erau întreţinuţi de 
acasă cu pachete şi bani ca să se poată descurca, dar eu n-am avut această fericire şi 
m-am dus să muncesc. Am început cu munci agricole şi pe urmă m-am angajat la porci. 
Am fost porcar câţiva ani buni... Angajat ca şi localnicii cu carte de muncă şi cu exact 
aceleaşi drepturi pe care le aveau ţăranii din satele învecinate care veneau la această 
fermă, gospodărie agricolă de stat. Am făcut tot ce trebuie să facă un porcar, lucrând 
la diferite secţii: la tineret porcin, la maternităţi, la scroafe. Am trecut prin toate 
activităţile ăstea. Ba am fost şi văcar. 


[D.D.]: Tatăl dumneavoastră de ce intrase în puşcărie ? Din cauza dumneavoastră ? 

Nu. Pentru crimă de subminare a economiei naţionale. A fost turnat că are aur ascuns 
şi că fusese mare industriaş în vremurile celelalte. Avusese o fabrică de lenjerie bărbă- 
tească şi trei magazine unde se desfăceau aceste produse. De fapt, un atelier, că e prea 
mult spus o fabrică. Avea 70 de lucrătoare, deci a fost considerat capitalist. 

A fost arestat în trei rânduri. Prima dată a fost la Canal, cu aşa-zisă pedeapsă admi- 
nistrativă. A doua oară a fost ţinut la Rahova, care era o puşcărie de drept comun, pentru 
că acuzaţiile oscilau: era când politic, când de drept comun. Iniţial era învinovăţit de 
crimă de subminare a economiei naţionale, apoi au găsit altă expresie pentru aurul 
nedeclarat. Dar toţi ăştia încadraţi la crimă de subminare erau deja trecuţi la politici. 

[R.G.]: Cât timp ați stat în Bărăgan ? 

Prima dată am avut un an. Apoi mi-au mai dat încă doi şi pe urmă încă unu’. Cum 
vă spun, aveau voie să prelungească à la longue, nu era niciun fel de restricţie. Acolo 
am cunoscut nişte oameni de mare valoare : Cornel Coposu”, Ion Diaconescu??, Niculescu- 
-Buzeşti:?, oameni cu greutate. Chiar am lucrat împreună. Cu domnul Coposu la un 
moment dat am muncit la repararea unor porcăreţe... 


20. Edgard Rusiecki, născut la 29 noiembrie 1903 în Bucureşti. A fost arestat la 23 noiembrie 
1951 şi internat administrativ pentru 12 luni. A executat pedeapsa în închisoarea Jilava. A fost 
eliberat la 15 ianuarie 1953. Nu deţinem informaţii despre a doua şi a treia arestare. Informaţii 
din fişele matricole penale din AANP. 

21. Corneliu Coposu, născut la 20 mai 1914 în Bobota, Sălaj. Om politic, preşedinte al PNŢ-CD 
(1989-1995). A fost arestat la 14 iulie 1947 şi condamnat la 15 ani detenţie grea. A executat 
pedeapsa în închisorile Bragadiru, Popeşti-Leordeni, Rahova, Văcăreşti, Gherla şi Râmnicu 
Sărat. A fost eliberat la 9 iulie 1962 cu domiciliu obligatoriu în comuna Rubla. Informaţii din 
fişele matricole penale din AANP. 

22. Ion Diaconescu (1917-2011). Om politic, preşedinte al PNŢ-CD (1995-2001). A fost arestat 
în 2/3 decembrie 1947 şi condamnat la 20 de ani de muncă silnică. A executat pedeapsa în 
închisorile Aiud, Baia Sprie şi Râmnicu Sărat. A fost eliberat în decembrie 1962 cu domiciliu 
obligatoriu în comuna Călmățui. Cicerone Ioniţoiu, Victimele terorii comuniste... Dicţionar 
D-E, p. 68. 

23. Radu Niculescu-Buzeşti, născut lá 23 februarie 1911 în Buzău. Inginer, membru PNȚ. A fost 
arestat la 16 august 1947 şi condamnat la 10 ani de temniţă grea. A executat pedeapsa în închi- 
sorile Galaţi şi Râmnicu Sărat. A fost eliberat la 12 august 1957 cu domiciliu obligatoriu 
pentru 60 de luni în comuna Rubla. Informaţii din fişa matricolă penală din AANP. 

[R.G.]: Şi aveaţi discuţii ? De exemplu, erau întâlniri în care se discuta politică ? 
Acolo eraţi mai puţin urmăriţi decât în închisoare... 

Am fost mai puţin urmăriţi, însă politică nu se prea discuta. Discutau mai mult 
bătrânii şi cei care nu munceau, pentru că erau întreţinuţi de familie. Alţii erau studioşi, 
şi dintre ei se remarca Ivasiuc2* care şi-a gândit, dacă nu şi-o fi scris chiar, o parte din 
cărţi acolo, în domiciliu forţat. Unii munceau când şi când. Şi eu am avut vreo două 
perioade, într-o iarnă, când mama şi-a mai vândut din hainele care îi rămăseseră şi îmi 
trimetea vreo 400 de lei pe lună, cu care puteam să mă întreţin fără să mă duc să 
muncesc... Dar în majoritatea timpului am lucrat acolo. 

În domiciliul obligatoriu m-am şi căsătorit. Cunoscusem o bulgăroaică, fata unui fost 
colonist. V-am spus că ăştia din Banat fuseseră înaintea noastră acolo şi, când le-a dat 
drumu”, s-au întors în satele lor, iar noi am rămas în bordeiele făcute de ei. Unii însă 
au rămas acolo, nu s-au mai întors, pentru că dacă tot îşi făcuseră o gospodărie frumoasă, 
unde să se mai ducă? Să se întoarcă în Banat să o ia de la început? N-avea rost... 

Noi aveam pe lângă aceste bordeie un mic lot, pe care ei îl cumpărau şi îl cultivau. 
Ne dădeau te miri ce, trei-patru sute de lei, şi era grădina lui. Aveau cai şi veneau cu 
plugul, munceau, puneau porumb, îşi creşteau vite... Erau oameni de ţară, învăţaţi cu 
aşa ceva. Şi în felul ăsta se descurcau, faţă de noi, ăştia tineri, care nu prea stăteam să 
dăm cu sapa la porumb. 

A treia prelungire a domiciliului obligatoriu am primit-o din cauza viitoarei neveste, 
pentru că ea nu era în satul în care eram noi. O cunoscusem când era în ultimul an de 
liceu într-un sat cu nume parcă predestinat: Însurăţei. Era colegă cu o fată din satul 
nostru, amândouă bănăţence. Ne-am îndrăgostit, dar până să ne căsătorim a început 
plimbarea pe bicicletă în satul ei. Trebuia să parcurg un drum pe catetele unui triunghi 
dreptunghic, care drum însemna vreo 17 kilometri, dar socotit în linie dreaptă era sub 
15 kilometri. Or, în logica mea era în ordine, noi având voie să ne deplasăm 15 kilometri 
în jurul satului. Dar au venit şi mi-au demonstrat: „Uite, de aicea până aicea sunt atât 
şi de aicea şi până aicea sunt încă atât, deci ai depăşit! ”. „Nu, n-am depăşit, pentru că 
eu socotesc în linie dreaptă.” Ei, da? n-am putut să-i conving, şi pentru minunea asta 
mi-au mai dat ultimul an de domiciliu forţat. 

Iar ceilalţi doi ani de prelungire i-am luat pentru că tinerii de acolo erau destul de 
petrecăreţi, iar eu eram furnizorul lor de vin, pe care îl aduceam dintr-un sat unde aveam 
foarte mulţi colegi porcari. Ţăranii veneau şi lucrau la porci pentru că salariile erau 
foarte bune. Mă duceam la oamenii ăştia, gospodari, şi cumpăram vin cu trei lei 
kilogramul şi plecam pe bicicletă cu trei damigene de vin. Două damigene pe ghidon, 
a treia pe portbagajul bicicletei. Veneam seara acasă cu 30 de kile şi mă duceam şi 
băteam pe la ferestre: „Vedeţi c-am adus vin!”. Şi începeau petrecerile. Ei, pentru 
aceste petreceri am mai luat doi ani. Dar bineînţeles că am fost turnat... 

[R.G.]: Ce salariu aveaţi ca porcar ? 

780 de lei pe lună. Comparativ, în învăţământ se câştiga în jur de 700. Dar acolo 
aveam obligaţia ca în fiecare duminică să ne ducem la Poliţie (sic!) şi să ne anunţăm 
prezenţa. La o lună, două, venea un securist de la Brăila, locotenentul-major Stelian, 
şi făcea prezenţa. Ce însemna asta ? Cules informaţii, turnătorii... La uşa Poliţiei (sic ! ), 


24. Vezi nota 24, p. 157. 

care era tot o baracă din asta de chirpici, ne adunam toţi, să intrăm la rând la prezenţă, 
la locotenentul Stelian. Unii stăteau câte jumate sau trei sferturi de oră, alţii intrau şi 
ieşeau... Şi-atuncea imediat în capul nostru s-a ţesut ideea că ăia pe care-i ţine mai mult 
sunt dubioşi. Până când am ajuns eu în situaţia de a fi ţinut trei sferturi de oră. Că te 
lua şi te întreba de ce ai fost arestat, unde ai stat în Bucureşti, cu ce se ocupă părinţii, 
la ce facultate ai fost, câţi ani, ce cursuri ai făcut... 


[A.S]: Pentru a induce ideea asta... 
Ca să creadă cei care au ieşit că torni. În realitate ne-am prins pe urmă, turnătorul 
venea cu raportul pe hârtie. 


(D.D.]: Pentru rapiditate... 

Îi dădea plicul, ieşea, salut! Cine să-şi imagineze că turnătorii erau ăia care de foarte 
multe ori ieşeau cum nu se poate mai repede? Cred că tot bătrânul Coposu ne-a atras 
atenţia pe chestia asta. Pentru că erau câţiva cunoscuţi, fuseseră turnători şi în puşcărie 
şi se cam ştia cu ce se ocupă. 


[R.G.]: Situația aceasta a durat până în '64 ? 

Exact. S-a dat un decret general de grațiere în urma celebrei declaraţii din aprilie, 
când Gheorghiu-Dej s-a certat cu ruşii, spunând că nu există partid-părinte şi partid-fiu, 
există numai partide frăţeşti. L-au chemat la Moscova, l-au iradiat, a venit în ţară şi, 
după câteva luni, în '65, era mort. Ş-atuncea s-a terminat cu domiciliile forţate şi cu 
puşcăria ; a dat drumu” la toată lumea. Treptat, nu toţi la grămadă, legionarii la urmă, 
bineînţeles... 


[R.G.]: Şi dumneavoastră v-aţi întors la Bucureşti ? 

Eu m-am întors la Bucureşti. Întâi am fost funcţionar, contabil la o întreprindere de 
administrare locativă. În ce priveşte situaţia militară, mi-am făcut livretul militar ca 
soldat neinstruit. 

Dar, cum v-am spus, în Bărăgan m-am întâlnit cu fata unui bănăţean, cu domiciliu 
obligatoriu şi ei. Ea făcuse facultatea în limba bulgară, ştiind bulgăreşte de acasă, şi era 
la un institut de artă şi agricultură ce aparţinea de raionul Răcari. Şi cu nişte pile m-a 
pus profesor într-o comună din raionul Răcari. Pe urmă, în fiecare toamnă mă duceam 
cu jalba în proţap la inspectoratul şcolar şi primeam catedra de suplinitor. Dar eram 
suplinitor necalificat. Pentru a mă înscrie la facultate aveam nevoie de recomandare şi 
ca să o obţin a trebuit să fac un festival al cântecului şi jocului popular la Snagov. 

Mai târziu, am absolvit Institutul Pedagogic de trei ani, dar, fiind la fără frecvenţă, 
făceam un an în plus. L-am terminat şi aveam voie să continui la Universitate, echi- 
valându-mi-se câteva dintre examene. Tot la fără frecvenţă am continuat încă patru ani, 
deci practic facultatea mea a durat opt ani. Dar pot să spun că la Institutul Pedagogic 
am învăţat mai multă carte decât la facultate, pentru că învăţământul de acolo era mult 
mai serios, iar exigenţele erau mult mai mari decât cele de la Universitate. Iar în 1974 
a dat Dumnezeu de am terminat şi facultatea... 

[R.G.]: Şi, pentru că era o perioadă de liberalizare, nu mai conta foarte mult 
experienţa de detenţie politică ? 

N-a contat decât o singură dată, când am vrut să mă duc metodist la o casă de cultură 
într-un orăşel apropiat de Bucureşti şi nu m-au primit. Au spus: „Nu vă supăraţi, nu 
se poate”. E, şi-am făcut învăţământ până în 1974, când îmi lăsasem barbă... După ce 

mi s-a atras atenţia de vreo trei ori că n-am voie să intru la catedră cu barbă, au telefonat 
la şcoala la care eram, în comuna Nuci, satul Merii Petchii?5 şi li s-a spus: „Dacă nu se 
rade, nu-l mai primiţi”. Eu, ştiindu-mă apreciat, bine văzut, bine notat, am zis: „E, o să 
le treacă”. Numai că nu le-a trecut şi când m-am dus la şcoală mi s-a spus: „Măi, ori 
te bărbiereşti, ori fii atent că o să trimeată pe altcineva în loc”. Şi, într-adevăr, au trimis 
pe altcineva în loc şi-am fost nevoit să renunţ. Şi-am ajuns la cooperaţia meşteşugărească 
„Prestarea” unde am lucrat ani de zile. 

Prin intermediul serviciului am ajuns în blocul de aici. După ce-am fost 17 ani la 
cooperaţia meşteşugărească, neavând voie să lucrez în învăţământ, după Revoluţie m-am 
făcut ziarist, la Viitorul, ziarul liberalilor. Un fost coleg de lot, un oarecare Dincă, 
Dumnezeu să-l ierte, îl cunoştea pe Radu Câmpeanu”, şeful liberalilor cu care a vorbit 
pentru mine. La Viitorul am scris nişte luni de zile până când am ajuns secretar general 
de redacţie. A venit momentul în care Câmpeanu a făcut două mari tâmpenii. Prima, 
poate că vă aduceţi aminte, când au candidat Câmpeanu, Raţiu şi Iliescu, nebunia de 
a-l propune pe Regele Mihai preşedinte de republică, ceea ce era o totală aberaţie. A 
doua, legată de un fost general de Securitate carc se făcuse foarte cuminte, generalul 
Suceavă?”, şi care îl escortase chipurile pe Rege când a venit prima dată în ţară cam 
incognito, atunci când Roman a pus să fie urmărit. 

La un moment dat a venit Câmpeanu cu ideea să publice şi generalul Suceavă nişte 
articole în Viitorul. Directorul ziarului a primit materialul, semnat Suceavă, de la Radu 
Câmpeanu şi l-a băgat în ziar. Eu, ajuns secretar-general de redacţie, mi-am permis să 
fac scandal: „Cum? Păi ce? Asta am ajuns, să publicăm securiştii, marii securişti în 
ziarul Viitorul? Eu n-am ce să caut în acelaşi ziar cu generalul Suceavă”. Între timp îmi 
luasem o jumătate de normă la Liceul „Cantemir”, apoi mi-am făcut normă întreagă şi 
în felul ăsta m-am reîntors frumos în învăţământ, cu barba pe care-o vedeţi (râde - n.n.), 
pentru că nu se mai ridica această pretenţie. Şi am rămas în învăţământ din '91. 


[R.G.]: Din anii de detenţie există vreo experienţă, vreo zi, ceva marcant, în raport 
cu celelalte zile ? 

La început zilele aveau drept specific monotonia... Dar se pot detaşa câteva zile 
semnificative. Una, în timpul anchetei de la Ministerul de Interne: la un moment dat 
aud nişte urlete, nişte răcnete animalice, feminine. Recunosc imediat glasul unei colege 
de facultate, Rodica Ojog”, pe care o cunoşteam încă din liceu, o frumuseţe de fată, pe 


25. Localităţi în judeţul Ilfov. 

26. Radu Câmpeanu, născut la 18 februarie 1922 în Bucureşti. Om politic, preşedinte al PNL 
(1990-1995). A fost arestat la 14 noiembrie 1950 şi internat administrativ în coloniile de muntă 
Bragadiru şi Popeşti-Leordeni. La 9 aprilie 1953 a fost trimis în domiciliu obligatoriu în 
comuna Rubla. După alte surse, a executat 9 ani de închisoare (1947-1956) la închisorile 
Craiova, Ghencea şi Capul Midia. Cicerone Ioniţoiu, Victimele terorii comuniste... Dicţionar 
C, pp. 65-66; fişa matricolă penală din AANP. 

27. Ion Suceavă, subofițer, ofiţer şi ulterior general de.miliţie. A desfăşurat şi activităţi didactice 
în unităţile de învăţământ ale Ministerului de Interne. A fost distins cu Premiul Academiei 
Române pe anul 1997 pentru lucrarea Tratat de Drepturile Omului ; http : //ro.wikipedia.org/ 
wiki/lon_Suceav %C4%83, accesat la 25 mai 2012. 

28. Rodica Ojog-Braşoveanu (1939-2002). A fost arestată în 1956. Nu deţinem informaţii despre 
condamnare, închisorile în care a executat pedeapsa şi data eliberării. A absolvit facultatea 
de Ştiinţe Juridice în 1967 şi a devenit ulterior cunoscută ca autoare de romane polițiste. Cicerone 

care o aduceau de la anchetă. V-am spus că era unul care căra la anchetă şi unul care 
îl ducea pe deţinut înapoi, afară de polițistul (sic ! ) de pe celular. Şi venea asta ţipând... 
Cel de pe celular îl întreabă pe cel care o aducea: „Ce are asta?”. „Ei, e isterică, 
dă-o-n pizda mă-sii! ” Ca să aflu la Jilava, de la un doctor pe nume Constantin”, venit 
în urma noastră, că o consultase pe Rodica Ojog, care fusese pur şi simplu arsă cu ţigara 
aprinsă pe sân. Adică în anchetă au dezbrăcat-o - mă rog, bustul - şi au ars-o cu ţigara 
pe sân. l-au pus ţigara aprinsă... Şi de durere şi de disperare, de aia venea atunci aşa 
urlând. A fost una dintre zilele care m-au marcat şi mi-am adus multă vreme aminte de 
treaba asta. Rodica Ojog a devenit soţia actorului Cosma Braşoveanu, autoarea de romane 
polițiste Rodica Ojog-Braşoveanu. Pe urmă îmi aduc aminte de sărbătorile de Crăciun 
şi de Paşti, când era o atmosferă cu totul specială. Cântam colinde, apoi recitam o serie 
de poezii de ale lui Radu Gyr” şi Nichifor Crainic”!, pe care le învăţasem toţi şi pe care 
le spuneam în zilele de sărbătoare. Erau cu totul şi cu totul deosebite. 

[R.G.]: Dar puteaţi să recitaţi astfel de poezii în condiţiile în care ei fuseseră închişi 
pentru activităţi legionare ? 

Păi, măi, poeziile nu erau legionare! Nu se spunea nici de Gardă, nici de Căpitan, 
nici de însemnele lor specifice. Erau nişte poezii: „Azi noapte Iisus a intrat la mine-n 
celulă/ O, ce trist, ce înalt era Christ”. Probabil că le-aţi citit... Sau: „Nu pentru o 
lopată de rumenă pâine/ Nu pentru pătule, nu pentru pogoane/ Ci pentru văzduhul tău 
liber de mâine,/ Ridică-te, Gheorghe, ridică-te, Ioane”. Astea erau poeziile care circulau. 
Îmi aduc aminte de un tip care cânta foarte frumos : „Noapte bună, noapte bună, mamă/ 
Suflet sfânt, nepreţuit balsam/ Au venit şi florile să-ţi spună/ Că-i târziu şi-ai adormit 
la geam”. Erau tot felul de romanțe din ăstea care se cântau şi care aveau capacitatea 
să emoţioneze profund în zilele de Ajun de Crăciun şi de Paşte. 

[R.G.]: Şi atunci eraţi lăsaţi în pace de gardieni ? 

Nu eram lăsaţi în pace, dar ne feream. Nu-ţi închipui că se cânta ca în corul bisericii, 
să răsune puşcăria. Nu: în grupuri micuţe, micuţe, că şi în celulele mari nu eram toţi 
prieteni. 

Eu eram printre cei care învățau poezii. Alţii ascultau conferinţe, alţii învățau limba 
engleză, alţii învățau inginerie. Fiecare expunea ce ştia mai bine, iar cei interesaţi se 
duceau în colţul în care se discuta problema care-i interesa. Eu aveam sarcina să povestesc 
piese de teatru şi romane. Se spunea că povestesc mai frumos decât ceilalţi şi tot ce 
citisem eu până la 18 ani am povestit în serile de după ora cinci, când se dădea aşa-zisa 
stingere, până la 10 noaptea, când ne culcam. Povesteam piese de teatru sau romane. 


Ioniţoiu, Victimele terorii comuniste... Dicţionar N-O, pp. 185-186; http : //ro.wikipedia.org/ 
wiki/Rodica_Ojog-Bra %C8%99oveanu, accesat la 29 mai 2012. 

29. Petre Constantin, născut la 27 iunie 1931 în Hotin, Basarabia. A fost arestat la 11 ianuarie 
1957 şi condamnat la 2 ani de închisoare corecțională. A executat pedeapsa în închisoarea 
Jilava. A fost eliberat la 1 septembrie 1958. Informaţii din fişa matricolă penală din AANP. 

30. Vezi nota 30, p. 161. 

31. Nichifor Crainic (Ion Dobre, 1889-1972), scriitor, poet, ziarist, om politic, doctor în filosofie, 
academician şi teolog. A creat curentul „gândirist” şi a făcut parte din două guverne interbelice. 
A fost arestat la 23 iulie 1947 şi condamnat pentru crime de război la detenţie grea pe viaţă. 
A executat pedeapsa în închisorile Jilava, Văcăreşti şi Aiud. A fost eliberat la 24 aprilie 1962. 
Informaţii din fişa matricolă penală din AANP. 

Am stat şi cu câţiva oameni deştepţi. De exemplu, Nicolae Balotă*?, criticul literar. 
Foarte mulţi se înghesuiau în jurul lui Balotă, pentru că ăsta citise multă literatură 
universală, care nu ajunsese încă la noi. Făcuse doctoratul cu Thomas Mann şi ştia tot. 
Şi în grupul lui Balotă se făcea literatură universală. Mai era un inginer care ştia foarte 
bine engleză... 

Îmi aduc aminte despre o situaţie despre care voiam să vă povestesc. La Jilava, cei 
care mergeau la muncă şi primeau ceva bani aveau dreptul să cumpere în fiecare lună 
de până la 100 de lei ţigări. Cei care cumpărau ţigări dădeau la toţi din cameră câte o 
ţigară. Aşa că cei care nu aveau primeau trei-patru ţigări. Ţigările se tăiau în trei şi se 
fumau aşa-zisele treiţe cu țigarete improvizate din lemn. Se fuma câte o treiţă până la 
ultimul fir de tutun. Eu ce m-am gândit odată? Ţigările pe care le-am primit nu le-am 
fumat, ci le-am pus într-o trăistuţă la capătul patului. La jumătatea lunii, când nimeni 
nu mai avea niciun fel de ţigară, nici ăia care primiseră, nici ăia care cumpăraseră, 
le-am tăiat, le-am făcut treiţe şi am dat la toţi din cameră câte o treiţă, de ziua mea... 
E, am fost eroul zilei atunci, pentru că toată lumea a spus: „Uite, dom'le, ăsta care 
nici măcar nu primeşte ţigări, fumează de căpătat, le-a oprit ca să ne cinstească de ziua 
lui, să ne dea câte o treiţă...”. 

Aş mai aminti greva foamei de care v-am povestit, de la expirarea pedepsei, când 
îmi încurcaseră dosarul şi m-au ţinut vreo săptămână, dacă nu vreo 10 zile peste... 


[R.G.]: Când începeaţi greva foamei încercau să vă constrângă să renunţaţi cu 
bătaia sau nu ? 

Nu, nu. În schimb, după 10 zile te hrăneau artificial. Îţi băgau un furtun pe gât şi-ţi 
turnau un fel de griş cu puţin zahăr sau, mă rog, ce-ţi dădeau. Dar eu nu am ajuns în 
situaţia hrănirii artificiale. De bătut nu te băteau, dar aşa, nişte pumni, nişte şuturi, 
astea le primeai în fiecare zi. Cei care veneau ultimii la încolonare nu scăpau fără câteva 
şuturi. 


[A.S.]: Eu aş vrea să reiau puţin ideea cu turnătoria de la Jilava. Aţi menţionat că 
era un coleg de-al dumneavoastră din închisoare. De ce turna ? Pentru un tratament 
mai bun sau de ce ? 

Li se făceau nişte promisiuni... În plus, când erau scoşi la turnat, li se dădea de 
mâncare, ţigări şi li se promitea marea şi sarea. 


[A.S.]: Şi pe aceştia îi ştiaţi sau nu îi bănuiaţi ? 

Majoritatea erau ştiuţi. Dar poate că erau şi unii de care nu se ştia. 

[D.D.]: Ce fel de tratament aveau aceştia din partea deţinuţilor ? 

Erau izolaţi. Încercau să intre în vorbă cu unul cu altul : „Domnule, ştii ce, lasă-mă, 


n-am chef să discut cu dumneata”. Şi apropo de aceşti turnători, am întâlnit un cizmar, 
Vasile Moraru, comunist ilegalist. Făcuse puşcărie înainte, în timpul burgheziei. 


32. Nicolae Balotă, născut la 25 ianuarie 1925 la Cluj. A fost arestat la 3 ianuarie 1956 şi con- 
damnat la 7 ani de închisoare corecțională. A executat pedeapsa în închisorile Făgăraş, Jilava, 
Gherla, Piteşti şi Dej. A fost eliberat la 31 decembrie 1962 cu domiciliu obligatoriu în comuna 
Lăteşti. Informaţii din fişele matricole penale din AANP. 

33. Vasile Moraru, născut la 5 septembrie 1916 la Cluj. A fost arestat la 19 iunie 1952 pentru „negli- 
jenţă şi altele”. Exclus din PMR, a executat pedeapsa la penitenciarul Cluj. Informaţii din fişele 
matricole penale din AANP. 

[D.D.]: Mai toți comuniştii au făcut puşcărie... 

Domnule, tipul ăsta era de o decenţă şi o demnitate fantastică, continuând să creadă 
în principiile lui. Pentru că eu îi spuneam cândva doamnei Lucia Hossu-Longin, 
„comunismul din punct de vedere teoretic este foarte aproape, în unele privinţe, de 
creştinismul nostru. Pentru că Hristos spune «dacă îţi ia haina, dă-i şi cămaşa, dacă îţi 
trage o palmă, întoarce şi obrazul celălalt», iar Marx spunea «comunismul înseamnă la 
fiecare după posibilităţile sale, fiecăruia după necesităţi». Adică dacă un măturător de 
stradă avea 10 copii acasă, primea incontestabil şi ceea ce i se cuvenea ministrului care 
n-avea decât nevastă”. Dar din păcate ăstea erau pe hârtie... 


[R.G.]: Şi atunci de ce a eşuat proiectul acesta „generos” al marxismului ? 

De ce a eşuat? Pentru că era o utopie. Toată teoria comunistă este utopie, din punct 
de vedere economic. Nu sunt foarte documentat, însă îmi dau foarte bine seama, trăind 
comunismul, că era diferenţă flagrantă între ceea ce se scria şi se spunea şi ceea ce se 
realiza în realitate. Păi gândiţi-vă că şi Marin Preda, săracul, a avut de tras cu povestea 
asta, din momentul în care în volumul al doilea din Moromeţii îl pune pe Niculae, 
îndoctrinat, crezând în comunism, să se ducă să strângă cotele şi să vadă care e realitatea 
şi să nu ştie cum să fugă mai repede. Pentru naivi, doctrina era foarte, foarte frumoasă: 
grijă pentru ţăran, pentru oameni, pentru săraci, pentru muncitori, avantaje peste 
avantaje, limitarea acumulărilor de capital, limitarea bogățiilor... Dar securiştii noştri, 
mamă, mamă ce vile îşi trăgeau, şi ce plimbări în străinătate, şi ce trai au putut să ducă... 


[A.S.]: Mi-aş permite să vă mai întreb ceva... Nu pot să-mi explic comportamentul 
agresiv al gardienilor. Li se impunea sau învățau să fie aşa răi ? 

Erau îndoctrinaţi că noi suntem duşmanii şi aveau o vorbă: „Dacă nu plânge mă-sa, 
plânge mama”. Noi eram oricând gata să-i omorâm, noi eram nişte criminali, eram nişte 
bandiți şi, în naivitatea lor, poate credeau lucrul ăsta. Că dacă statul român nu ne-ar fi 
adunat în puşcării, eram primejdia socială cea mai mare. Erau îndoctrinaţi în felul ăsta. 
Cei şcoliţi un pic, cei cu o viziune mai deschisă îşi dădeau seama că a cânta în strună 
înseamnă avantaje materiale de tot felul, începând cu magazinele cu circuit închis, unde 
noi n-aveam ce să căutăm. Noi beam nechezol, ei cumpărau la shopuri toate bunătăţile. 
Deci, în primul rând, această încurajare materială şi, în al doilea rând, naivii care cre- 
deau. S-o recunoaştem, pentru un ţăran venit de la opinci şi de la mizeria din Bărăgan, 
să ai un apartament din ăsta la bloc era o chestie, o performanţă. 

Cu asta îi convingeau. Ca dovadă că şi astăzi sunt atâţia care spun că era mai bine 
atunci. Şi poate că pentru ei era mai bine, s-o spunem. Că au venit rechinii zilelor 
noastre, cu totul nepăsători faţă de soarta atâtor amărâţi care pot fi văzuţi pe străzi, 
scoşi din case, aruncaţi, trăind prin canale. Poate că şi pe vremea lui Ceauşescu erau 
unii prin canale, dar erau mai puţini, orice s-ar spune. 


[R.G.]: Mai am o întrebare referitoare la detenţie. Vă gândeaţi la libertate şi, dacă 
da, în ce sens ? 

Da, sigur. Păi era prima vorbă cu care te primeau bătrânii în puşcărie, mai ales pe 
noi, ăştia tinerii, care aveam atunci 18-19 ani. „Cât ai?” „Patru ani.” „Aaa, patru ani, 
da’ nu-i faci.” Nimeni nu se gândea că o să ducă puşcăria până la capăt. Necum că o să 
mai aibă şi domiciliu obligatoriu după puşcărie. „Nu-i faci! ” Era perioada în care nimeni 
nu se gândea că orânduirea comunistă o să aibă un sfârşit. Nimeni nu-şi făcea un aseme- 
nea calcul. Fiecare căuta să se strecoare şi să se limiteze în pătrăţica lui, atâta cât putea. 

[A.S.]: Acest sentiment s-a perpetuat până în '89, când nu se aştepta nimeni să se 
întâmple ceva. De ce ? 

Sigur că da. Pentru că eram îngrămădiţi în această doctrină şi în acest modus vivendi. 
Faptul că eu aveam o maşină la poartă şi un apartament pentru mine însemna foarte 
mult. Nici nu îndrăzneam să visez că vreodată o să-mi dea înapoi casa părinţilor şi vila 
de la Timiş. Nu putea să-mi treacă prin minte vreodată aşa ceva... Şi acuma casa din 
Bucureşti a părinţilor mei, de bine, de rău, mi-au dat-o înapoi şi probabil că urmează 
şi vila de la Timiş, făcută de tata. 

[R.G.]: Sunteţi în proces pentru vila de la Timiş ? 

Nu, am pasat tot ce mi se cuvine fiică-mii (râde - n.n.). Să se lupte şi să se zbată 
ea. Eu din ce am şi din ce câştig, la felul în care trăiesc, e destul. Faptul că am o maşină 
cu care îmi pot permite să mă duc la şcoală, care este destul de departe, pentru mine e 
suficient. Nu-mi trebuie mai mult. Nu visez nici să fiu elegant, nici să mănânc la 
restaurante de lux, nici să stau la cine ştie ce hotel pentru granguri, la mare, la Mamaia 
sau la Poiana Braşov. N-am asemenea veleităţi. Dacă pot să-mi strâng 10 copii cu care 
să plec într-o tabără, mă simt mult mai bine. 

[R.G.]: Fiica dumneavoastră a avut de suferit de pe urma trecutului dumneavoastră ? 

Nu. N-a avut de suferit. 

[R.G.]: Vaţi mai revăzut colegii din lot ? 

A, cum să nu! În fiecare an, în prima duminică de după Anul Nou este întâlnirea 
puşcăriaşilor. Ne vedem şi ne aducem aminte de cei care nu mai sunt, pentru că vreo 
jumătate din lot au plecat dintre noi. Numărăm zilele şi ne gândim că nu mai e mult şi 
ne vine şi nouă rândul. Suntem oameni de 70 de ani şi peste şi-atuncea ne bucurăm când 
ne mai putem aduna. Unul dintre noi este fostul avocat al poporului, Paul Mitroi, unul 
cu o mustață aşa, ca a lui Ţiriac, căzută mult în jos. Stă pe aicea, în zona Favoritului, 
are un apartament frumos şi acolo ne strângem de fiecare dată la întâlnirile ăstea cu 
puşcăriaşii. 

Cel căruia vă spuneam că i s-a smuls părul în anchetă, Florin Caba, a ajuns în Germania, 
a reuşit să scape înainte de '89. I-am pregătit acuma un pachet de cărţi cu subiectul deten- 
tiei sub comunism, pentru a-l ţine la curent cu ce se mai publică pe la noi. 


[R.G.]: Noi vă mulțumim pentru interviu. 


34. Paul Mitroi, născut la 6 iulie 1937 în Băileşti, Dolj. A fost arestat la 10 noiembrie 1956 şi 
condamnat la 6 luni de închisoare corecțională. Nu deţinem informaţii despre închisorile în 
care a executat pedeapsa. A fost eliberat la 28 mai 1957; http ://ro.wikipedia.org/wiki/ 
Paul_Mitroi, accesat la 1 iunie 2012. 


Gheorghe Stănică 


S-a născut la 23 aprilie 1922 în Giurgiu. Naţionalitatea : română. Religia : ortodoxă. 
Studii : Facultatea de Construcţii. Profesia : inginer constructor. A fost arestat la 17 august 
1949 şi condamnat la 4 ani de închisoare corecțională. A executat pedeapsa în închisorile 
Jilava, Piteşti, Poarta Albă, Peninsula şi Galeş. A fost eliberat la 27 mai 1954. La data 
interviului locuia în Bucureşti. Interviu realizat de Alin Mureşan la 23 ianuarie 2009. 
Transcrierea, tehnoredactarea şi editarea interviului - Alin Mureşan. Interviul se află 
în AIO-IICCMER, având cota 539. 


Spuneţi-mi, vă rog, câteva cuvinte despre părinţii dumneavoastră. 

Viaţa tatălui meu se rezumă în câteva vorbe: pleacă de la ţară la Giurgiu şi intră la 
stăpân. După ce stă acolo circa 15 ani, cu banii adunaţi deschide o prăvăliuţă şi în felul 
„ăsta devine comerciant. 

A avut probleme cu comuniştii ? 

A avut, pentru că i s-a naționalizat casa şi a fost dat afară din casă. Şi au luat şi 
magazinul, bineînţeles. 

Dar n-a fost închis ? 

Nu a fost închis, a fost deportat însă, şi.el, şi mama. 

Unde ? 

La Flămânda, lângă Botoroaga, în Vlaşca. În 1950. 


Care era motivul pentru care a fost deportat ? 

Eu am fost arestat în 17 august 1949. Ăsta era motivu’... 

Unde aţi făcut studiile până la absolvirea liceului ? 

Şcoala primară am făcut-o la „Ion Zalomit”, în Giurgiu, după care am intrat - se 
dădea concurs pentru clasa I — la Liceul „Ion Maiorescu” din Giurgiu. 

Aveaţi simpatii politice pe vremea liceului ? 

Da, pentru Mişcarea Legionară. 

Ați fost înscris în Frăţiile de Cruce ? 

Da. Din clasa a VI-a de liceu. 


Din grupul acesta de la liceu, au mai fost colegi arestaţi ? 

N-aş putea să spun... Practic vorbind, aş putea să numesc pă Peţanca lon!, pă 
Cambera Florea? şi un medic veterinar, nu-mi vine în minte acuma numele. Au trecut 
şi prin Piteşti ăştia... 


Au fost cu dumneavoastră împreună sau separat ? 
Nu, separat, dar au trecut prin Piteşti. 


La facultate unde v-aţi înscris ? 
M-am înscris la Facultatea de Construcţii din Bucureşti în 1943. 


Ați intrat în legătură cu grupul legionar de la facultate ? 
Da. 


Cine făcea parte din acel grup ? 
N-aş putea să spun că acesta pe care îl nominalizez a trecut prin Piteşti, nu ştiu, dar 
îl chema Samargescu?. Era în anv’ IV sau anv’ V. Se făceau 5 ani la Politehnică. 


Ce fel de activitate avea grupul de la Construcţii ? 
Preocuparea dominantă era aspectu’ educativ, al corectitudinii şi al vieţii cumpătate, 
cu caracter şi aspect moral. 


Deci nu era o opoziție prin acţiuni, ci prin structură. 

Da. Era faptu' care m-a atras, după cum au fost şi laturi care m-au mai reţinut. 
Reţinut în sensu’ că n-am intrat prea profund în probleme, datorită acestor reţineri, să 
zic. Obişnuiam să gândesc între unele afirmaţii şi unele manifestări, care nu toate mi-au 
convenit. Mă înţelegeţi ? 


Ce anume v-a deranjat ? 

Violenţa. Eu sunt împotriva violenţei. Consider că cea mai înaltă concepţie de gândire 
a vieţii pe pământ, la vârsta asta, pe care o consider suficient de avansată ca să-mi 
permită a face o afirmaţie de natura respectivă, este cuvântu', înţelegerea, conceptu’ 
acela excepţional de înalt ca divinitate: „iubeşte-ţi pe aproapele tău ca pe tine însuţi”. 
Şi când ajungi nu să reuşeşti, pentru că e ceva de ordin extraordinar de greu, dacă nu 
imposibil, dar să te strădui ! Să te strădui... Şi-atuncea lucrurile ar fi în ordine ca viaţă, 
ca gândire. Şi ca motivații pe toate planurile vieţii. 

Cu cine aţi fost în relaţii mai apropiate în facultate ? 

Ece, uite că nu voi fi în stare să vă răspund. Şi ştiţi de ce? Nu pentru că n-aş vrea, 
dar eu am avut o politică proprie: ca aspectele negative care erau distrugătoare ale 


1. Ion Peţanca, născut la 7 ianuarie 1927 în Pietroşani, Teleorman. A fost arestat la 4 septembrie 
1949 şi condamnat la 2 ani de închisoare corecțională. A executat pedeapsa în închisorile 
Piteşti, Jilava, Poarta Albă şi Valea Neagră - Peninsula. A fost eliberat la 11 februarie 1952. 
Informaţii din fişele matricole penale din AANP. 

2. Florea Cambera, născut la 12 decembrie 1927 în Vieru, Giurgiu. A fost arestat la 4 septem- 
brie/26 octombrie 1949 şi condamnat la 2 ani de închisoare corecțională. A executat pedeapsa 
în închisorile Gherla, Poarta Albă şi Valea Neagră - Peninsula. A fost eliberat la 23 februarie 
1952. ACNSAS, fond Penal, dosar nr. 267, f. II bis; fişa matricolă penală din AANP. 

3. Vezi nota 40, p. 269. £ 

vieţii, şi nu constructoare, să încerc să nu reflectez la ele şi când îmi veneau în câmpu' 
gândirii, să le înlătur. În felu” ăsta nu vă pot da răspunsu” la întrebarea pusă. 

În 1948, când au avut loc arestările masive de legionari, eraţi în anul V ? 

Nu, eram în anu” III. 

Dar cum se face că până în '48 eraţi abia în anul III ? 

Domne, din cauza unei situaţii cu caracter economic. Părinţii mei scăpătaseră, nu 
mai aveau posibilitatea să mă-ntreţină pe mine la Bucureşti. M-au trimes la Bucureşti 
fără niciun franc să fac facultatea, şi-o facultate grea. Facultatea de Construcţii nu era 
o facultate uşoară. Două facultăţi erau grele: Electromecanica şi Construcţiile. 


A trebuit să lucraţi ? 

Da. Şi de-aici a' rezultat aceste insuccese şi situaţii negative din punct de vedere 
şcolăresc. Am avut multe eşecuri şcolăreşti din cauza acestei permanente căutări de 
domiciliu şi de a scăpa de rigorile arestării. 

De ce, aveaţi colegi care erau urmăriţi pe vremea aceea ? 

Da, sigur că da, şi ştiam treaba aceasta. Ajunsesem s-avem, cum să spun io, fineţea 
detectării acestor aspecte. 

Au fost arestaţi şi colegi de-ai dumneavoastră în mai '48 ? 

A fost arestat un coleg de liceu, care dup-aceea a tulit-o-n America şi e doctor acolo, 
Lăzărescu P. Mihail - dau un exemplu. Şi care s-a descurcat renegând şi înjurând 
Mişcarea Legionară, deşi fusese amestecat cu vârf şi-ndesat chiar pe linia serviciului 
de informaţii... 

Ce v-a determinat să începeţi să vă ascundeţi de autorităţi ? 

Păi m-a determinat faptul că începusem să fiu filat şi să simt treaba asta. 


Asta înainte de arestări sau după ? 

Înainte de arestări. Or, fără bani, fără o sponsorizare necesară întreţinerii, cât şi rechi- 
zitelor, nu era uşor. Primii doi ani am fost bursier... Primii doi ani. Şi pe urmă, datorită 
acestor menţionate întâmplări, am început să clachez. Mă-nţelegeţi? Asta a fost. 

Şi unde v-aţi ascuns timp de un an şi trei luni ? 

Iarăşi, la un cetăţean pe care nu-l mai ţin minte, într-un bloc din Bucureşti. 

Îl cunoşteaţi ? 

Nu-l cunoşteam. Îmi fusese recomandat de-un alt prieten, care nu făcea însă politică 
legionară. 

Doar acolo ați stat ? 

N-am stat numai acolo, pentru că mi s-a părut că sunt filat şi m-am dus la o mătuşă 
a nevestii, la care am stat iarăşi un timp oareşicare dormind pe scaune. Asta era în 
Bulevardul Mărăşeşti. A fost o viaţă din asta, de urmărit şi alergat... Iar în '49 am fost 
cules din strada Cernat 33, unde ajunsesem să stau, c-asta era dată lu’ unv’ din fraţii 
mei de dotă când se căsătorise, că era militar, şi care mă avea pă mine, ca să zic aşa, 
om ce păzea şi casa. 

Unde v-au dus prima dată după arestare ? 


La palatu’ de Interne, care p-ormă a devenit sediu” central al Partidului, al Comitetului 
Central. Acolo am fost încarcerat la subsol, după ce-am trecut prin mâna unui mulatru 

de om şi am stat în condiţii în care am cunoscut câţiva oameni care nu mai sunt. De 
pildă, preotu Dumitrăchescu Leonidaf, parohul bisericii Dobroteasa, rudă cu Miha- 
lacheS, de la Partidul Naţional Ţărănesc. Am fost mutat p-ormă în altă celulă, cu Victor 
Anca$, un alt țărănist. Până când am fost luat de la anchetă şi trimis la Jilava... 


Ancheta a avut loc la sediul Ministerului ? 
La sediul Ministerului. În care un cetăţean scria şi eu iscăleam... 


Despre ce vă întrebau ? 
Despre oamenii pe care i-am găzduit io, tot legionari, în condiţiile când stăteam în 
Cernat 33. 


Pe cine aţi găzduit acolo ? 

Nu erau cunoştinţe de-ale mele, era’ tot aşa, o prezentare a unui inginer care 
dup-aceea a fost torturat şi a murit în închisoare, Nonu Sasu” din Brăila. Eu aşa ştiu că 
s-a prăpădit. El a fost unu” din chiriaşii mei. Şi ăsta a fost unu” din motivele pentru care 
am fost urmărit, pentru că eu, în afară de treaba asta, mai aveam legătură şi cu ceilalţi 
menţionaţi anterior: Cambera Florea, Peţanca Ion şi mai era încă unu”, nu-mi vine în 
cap. O să-mi vină-n minte... Adică foştii colegi de liceu care erau şi ei la facultate în 
Bucureşti. 

Erau fugari sau cum de eraţi în legături cu ei încă ? 

Erau şi ei fugari. 

Povestiţi-mi puţin cum s-a desfăşurat ancheta. Aţi fost bătut ? 

Da. Da. Însă am recunoscut găzduirea care era cap de acuzare şi n-aş putea să spun 
că au fost bătăi prea dure. N-au fost torturi, motiv pentru care lotu’ care ni s-a făcut 
n-a luat ani grei. lo am luat 4 ani, ceilalţi doi au luat câte 2 ani fiecare, iar ultimu”, 
Berindei Gheorghet, a luat 1 an. Ăsta a fost lotu’ meu. 


De ce v-au mai bătut în anchetă dacă aţi recunoscut ? 
Preventiv... 
Cum se consemnau declaraţiile ? Erau cuvintele dumneavoastră sau ale lor ? 


Erau cuvintele lor şi foarte des obişnuiau să mă oblige să întrebuinţez cuvântu” „legio- 
nar”: „M-am întâlnit cu Păunescu, legionar”. Țineau foarte mult la amănuntu” ăsta. 


Cam cât a durat ancheta ? 


4. Pr. Leonida Dumitrăchescu, născut la 22 aprilie 1893 în Cucuteni, Dâmboviţa. Preot paroh la 
biserica Dobroteasa din Bucureşti (1942-1972). Nu avem informaţii despre data arestării. A 
fost internat administrativ la 15 august 1952 pentru activitate în cadrul PNȚ. A executat 
pedeapsa în închisoarea Valea Neagră - Peninsula. A fost eliberat la 15 august 1953. http: // 
dobroteasa.ro/parohie/istoricul-bisericii/, accesat la 19 ianuarie 2009 ; Vasile Manea, op. cit. , 
p. 102; fişa matricolă penală din AANP. 

5. Vezi nota 37, p. 11l. 

6. Vezi nota 43, p. 11. 

7. Vezi nota 4, p. 283. 

8. Gheorghe Berindei, născut la 19 iulie 1925 în Daia, Giurgiu. A fost arestat la 22 septembrie 
1949 şi condamnat la un an de închisoare corecțională. A executat pedeapsa în închisorile 
Jilava, Piteşti şi Poarta Albă. Nu avem informaţii despre data eliberării. ACNSAS, fond Penal, 
dosar nr. 267, vol. I-II, passim. 

Păi, din august până-n 9 februarie. 


Destul de mult. De ce a durat atât ? 
Eram lăsat să reflectez, să mai gândesc... 


Credeau că mai ascundeţi ceva ? 

Exact. Dar fără să ştie ce. Şi, prin ianuarie 1950, am fost dus în Rahova, unde am 
stat într-un fel de tranzit timp de o lună, iar pe 10 februarie am fost dus la Jilava. 

La Jilava v-au dus în vederea procesului ? 

În vederea procesului. 


Cine a fost considerat şef de lot ? 

Eu. 

Aveţi cunoştinţă dacă au mai fost loturi judecate în aceeaşi zi acolo ? 

Nu, nu. Eram foarte marcat din punct de vedere psihic de acest aspect. Foarte 
marcat... 

La ce condamnare vă aşteptaţi ? 

Nu mă aşteptam la o condamnare mare, pentru faptu” că n-am deţinut lucruri grozave 
pentru ei, să mă acuze că mă vârâsem prea adânc în subiectele astea. 

Procesul cum s-a desfăşurat ? 

Cu rugămintea să nu fiu condamnat prea sever. S-au cerut circumstanţe atenuante în 
sensul că n-am avut lucruri fulminante, n-am avut lucruri bogate pentru ei. Condamnarea 
asta a fost destul de măricică, să spun aşa, faţă de conţinutu” subiectului în sine, ca 
proces. M-au acuzat de faptul că ţineam legătura cu oamenii ăştia, că oamenii ăştia 
cotizau - era un fel de ajutor legionar, pe undeva - şi activitatea asta de întâlnire periodică 
alcătuia un aspect duşmănos la adresa regimului. 

Cum ați reacționat când aţi auzit sentința ? 

Mi s-a părut enorm. Patru ani parcurşi cu mintea, când vor trece ei, cum vor trece 
ei... Mi s-a părut enorm. Pe atunci mai era impresia că lucrurile nu vor lua turnura 
care-au luat-o, în sensu’ de-a veni comuniştii în totalitate la putere. 

Încă mai credeaţi că există scăpare ? 

Mai credeam eu... cai verzi pe pereţi. Zic între ghilimele acuma treaba asta. 


Adică în americani, probabil. 
Păi sigur că da, sigur că da. Şi credeam în treaba asta. Da' n-a fost aşa să fie. 


Unde v-au dus după proces ? 
Păi am stat în Jilava vreo lună de zile. Era iarnă, şi ne-a mutat la Piteşti. 


Cât ați stat în Jilava nu v-aţi întâlnit cu niciun student ? N-aţi aflat nimic despre ce 
se-ntâmplă la Piteşti ? 

Domnule Mureşan, la Piteşti ce se-ntâmpla habar n-aveam. Habar n-aveam ! Însă ei 
deja începuseră să fie organizaţi la data aceea, pentru că bătălia la Piteşti se întâmplase 
în decembrie '49 şi dup-aceea începuseră să se organizeze. Ce-nsemna a se organiza ? 
A lăsa un tip sau doi în mijlocul unei adunături de condamnaţi politici, din ale căror 
comentarii ăştia raportau preocupările ce le-aveau aceşti deţinuţi, preocupări cu care te 
luau la întrebări la demascare. 

Am ajuns la Piteşti şi-am fost băgaţi la izolare. Era o cameră lungă, compusă din 
două încăperi şi-o toaletă turcească, unde stăteam pe priciuri aglomeraţi puternic, în 
sensul că erai chinuit când dormeai. Şi-aicea am cunoscut o serie întreagă de oameni, 
dintre care doi inşi erau preocupaţi cu strânsul ăsta de date de care anterior v-am spus. 

Cine erau, îi mai ţineţi minte ? 

Da. Unu! era student la Medicină, îl chema Găbureac?, şi altu’ era tot student, mi 
se pare, tot de Medicină, pe care îl chema Livinschi!. Ăştia doi erau cei care strângeau 
date despre discuţiile pe care le-auzeau de la ceilalţi. 

Dumneavoastră aţi fost transferat acolo împreună cu colegii de lot ? 

Da. Şi au mai fost acolo un țărănist, Ghica Alexandru”, mi se pare, un poet, Sergiu 
Mandinescu!'2... Ştiam mulţi, dar exerciţiul de care v-am vorbit anterior şi pe care l-am 
folosit foarte des, ca să nu mă tâmpesc, să fiu un om normal, echilibrat, m-a făcut să-i uit. 


Cam câţi eraţi în cameră ? 

40. 

Cum era Sergiu Mandinescu în cameră ? 

Un tip foarte sensibil. Mi-l aduc aminte cu o căciulă de blană din asta, făcută armonică 
în cap, şi seara se ţinea câte-o prelegere. De pildă, io am mâncat nişte bătăi foarte severe 
la 4-spital pentru că am avut inspiraţia să povestesc „Cămaşa lui Hristos” de Lloyd 
Douglas. Nu era nimic omis, totu” era centrat. 


Mandinescu a vorbit şi el despre ceva ? 
Mandinescu era un tip spiritual, dom'le, şi se pricepea la poezii. Era un simpatic. 
P-ormă or avut grijă de el foarte îndeaproape... 


Cam cât timp a durat această primă etapă de culegere a informaţiilor ? 
La izolare ? Apreciez la vreo lună de zile. 


Ce însemna practic regimul de izolare ? 


9. “Traian Găbureac, născut la 13 august 1923 în Ştefan cel Mare, Vaslui. A fost arestat la 24 iunie 
1948 şi condamnat la 3 ani de închisoare corecțională. A executat pedeapsa în închisorile 
Piteşti, Gherla şi Jilava. A fost torturat la Piteşti încă din decembrie 1949, iar ulterior a devenit 
agresor şi medic deţinut la Gherla. La expirarea pedepsei a fost internat administrativ pentru 
12 luni. A executat pedeapsa în închisoarea Bicaz. A fost eliberat la 29 ianuarie 1953. Costin 
Merişca, Tragedia Piteşti. O cronică a „reeducării ” din închisorile comuniste, Institutul 
European, laşi, 1997, p. 16; ***, Memorialul ororii..., pp. 309-310; fişele matricole penale 
din AANP. 

10. Vezi nota 25, p. 260. 

11. Probabil Alexandru A. Ghica, născut la 25 decembrie 1924 în Bucureşti. A fost arestat la 
28 octombrie 1948 şi condamnat la 15 ani de muncă silnică, pedeapsă redusă ulterior la 13 ani. 
A executat pedeapsa în închisorile Jilava, Piteşti, Gherla, Baia Sprie şi Dej. A fost eliberat la 
24 octombrie 1961. Informaţii din fişa matricolă penală din AANP. 

12. Sergiu Mandinescu, născut la 3 iunie 1928 în Basarabi, Suceava. Poet. A fost arestat la 21 sep- 
tembrie 1948 şi condamnat la 12 ani de temniţă grea. A executat pedeapsa în închisorile Aiud, 
Piteşti, Gherla, Jilava, Târgu Ocna, Suceava şi Caransebeş. A fost eliberat la 31 octombrie 
1960 cu domiciliu obligatoriu în Lăteşti, Bărăgan. Cicerone Ioniţoiu, Victimele terorii comu- 
niste... Dicţionar M, pp. 45-46; ACNSAS, fond Penal, dosar nr. 4, vol. 3, f. 236; fişele 
matricole penale din AANP. 

Nu erai scos la aer, nu aveai altă tratarisire decât alimentaţia cu apă chioară dimineaţă, 
la prânz şi seara, turtoiu' de la prânz, şi în rest o pierdere de timp din asta în care 
aşteptai să fii luat şi repartizat pă celule. 


Toaletă era în cameră ? 
Toaletă turcească, în cameră. 


Deci nu vă scoteau niciodată la program ? 

Absolut deloc. Şi ce să spun? Oamenii se preocupau să înveţe unu’ de la altu’ în 
funcţie de cunoştinţele respective. Găbureac, de pildă, era un tip de mare memorie. 
Mi-aduc aminte că de la el am învăţat să recit „Moartea lui Fulger” de Coşbuc. Erau 
oameni - cum să vă spun io? - dotați. Nu dădeai peste proşti, peste ignoranţi. 

Găbureac n-avea urme de bătaie ? 

N-avea urme de bătaie, da” era de-o cuminţenie... El stătea pe acelaşi prici, în acelaşi 
pat metalic cu Livinschi. 

Puteţi să-l descrieţi puţin pe Livinschi ? 

Livinschi era un tip cu o mutră ascuţită, cu un nas ascuţit, taciturn la vorbă, 
provocator în a cumpăra, şi nu a vinde, şi un aşa-zis mentor a lu’ Găbureac: „faci 
cutare, nu faci cutare”. Era un tip slab. Nu mi s-a părut un om sclipitor, fugea de discuţii, 
nu intra în discuţie cu nimeni, „cumpăra”, cum v-am spus, auzind de la unv’ sau de la 
altu’. Şi-l lăsa pe Găbureac să fie mai vorbăreţ. Cam ăsta mi se părea mie a fi Livinschi. 
Şi el era amestecat în conducerea Piteştiului... 

Cum suportaţi foamea ? Spuneaţi că mâncarea era extrem de precară. 

Domne, se ajunsese la un stadiu dă nu puteai să stai pe două picioare. Te rezemai 
de perete ca să mai capeţi un reazem al corpului la mers. Era râsu' după lume când se 
împărțea pâinea, codru’ de pâine. Unii, săracii, făcuseră diverse cântare, din astea... 
ce să spun, domne, bătaie de joc ordinară, înfometare totală. 

Meniul era acelaşi în fiecare zi ? 

Da. Arpacaşu” de rigoare la prânz, iar dimineaţa şi seara o apă chioară care se numea 
cafea sau ceai. 

Ce s-a întâmplat după acea lună în care v-au tras de limbă ? 

Ne-a’ luat şi ne-a” băgat la 4-spital. 

Pe cine aţi găsit acolo ? 

Unu” care dormea, de obicei, lângă uşă, în patul de cinstire, era Eugen Ţurcanu!?. 
Şi p-ormă diverşi corifei din ăştia, de-ai lui: Bordeianu Virgil!*... Un alt nume greu 
mi-aduc aminte... 

Încercaţi să-l descrieţi puţin şi pe Ţurcanu, vă rog. 

N-am văzut în viaţa mea figură mai bestială ca a ăstuia. Îmi aducea aminte de 
momentele când citeam la istorie cum arăta Attila, intitulat „ciocanul lumii”. Avea o 
privire fioroasă, era bine alcătuit şi bine hrănit. El ieşea din celulă şi-l hrăneau... 


Dormea acolo în cameră ? 


13. Vezi nota 22, p. 259. 
14. Vezi nota 67, p. 312. 

Dormea acolo în cameră. Şi era cel care comanda bătăile. 


Cam câţi oameni erau în celulă când aţi intrat dumneavoastră ? 
Domne, erau vreo patru-cinci inşi. 


Care era atmosfera ? 

Timp de vreo 10 zile, până să înceapă bătăile, era o atmosferă din asta, de urmărire : 
ce face ăla de lângă tine. Aveau cărţi! Când am văzut cărţi la ei... Aveau, de pildă, pe 
Makarenko - dau un exemplu. Erau aşa-zişii îndoctrinaţi. 

Citeau din cărţile respective, le discutau, sau doar le-aţi observat prezenţa acolo ? 

Le-am observat prezenţa şi erau curioşi să afle dacă erai înştiinţat de prezenţa celor 
doi spioni, Livinschi şi Găbureac. Erau dornici să afle ce ştim, dacă ăia au transpirat, 
dacă ăia au vorbit ceva, dacă ăia nu şi-au ţinut gura. Mă înţelegeţi ? 

Deci îşi verificau cadrele. 

Da. 

Cum a pornit prima bătaie ? 

Aveau ciomege şi scânduri deja pregătite şi au făcut aşa - cum să spun eu? - un 
culoar, bătăuşii. Şi-au început lovirile. 

A existat un pretext sau au pornit din senin ? 

Din senin. „Bandiţilor! ” Ăsta era pretextul, eram bandiți... Acuma mi-am adus 
aminte : tipu’ de care vroiam să vă spun că l-am întâlnit la 4-spital şi făcea parte dintre 
cei care erau torţionari era Perşinaru!5, dac-aţi auzit de el. Un tip gângăvit, da” foarte 
afurisit, foarte rău. Gângăvit... c-aşa era el, aşa era vorbirea. Însă cel mai odios rămâne 
Ţurcanu. Cel mai odios cu putinţă. Am mâncat nişte bătăi foarte straşnice de la el. 

La început v-au bătut la comun ? 

La început m-a bătut la comun, cum spuneţi dumneavoastră. Şi dup-aceea te chema 
individual şi la closetu” care se afla lângă 4-spital. Am auzit că acuma închisoarea s-a 
dărâmat... 

O bucată s-a renovat şi o bucată a rămas. 

Îngrozitor. Îngrozitor... Un alt nume, uite, de care mi-am adus aminte acuma e 
Mărtinuş!f. 

Spuneţi că Ţurcanu v-a dus în camera de la baie ? 

Da. Da, da, da, da. „Ce-ai mai gândit, ce mai ai de spus?” Şi urma bătaia. Scopu’ 
era să scoată ceva... Ce să scoţi când n-aveai ce? 

Acolo vă bătea, separat de cameră ? 

Da. Da, da. Te chema separat şi te-altoia. 

Avea vreo lovitură preferată ? 

La faţă. Pumn. P-ormă erau bătăile la tălpi, îngrozitoare. 


15. Ion Perşinaru, născut la 7 septembrie 1925 în Poiana de Sus (azi Poiana), Dâmboviţa. A fost 
arestat la 25 mai 1948 şi condamnat la 5 ani de închisoare corecțională. A executat pedeapsa 
în închisorile Piteşti, Constanţa şi Valea Neagră - Peninsula. A fost eliberat la 1 august 1953. 
Informaţii din fişa matricolă penală din AANP. 

16. Vezi nota 21, p. 259. 

Astea în cameră, bănuiesc. 
În cameră. Te puneau pă un drug din ăsta şi te-altoiau la tălpi. 


Cine bătea mai mult la tălpi ? 
Era Perşinaru unv’ din ei, Mărtinuş. O altă figură sinistră care-am cunoscut-o a fost 
Holdevici Viaceslav”. 


Cam cât timp au durat bătăile în 4-spital ? 

Până în momentul când ne-au îmbarcat şi ne-au trimes la Canal ca să ne-ntoarcă: 
nu erau gata barăcile. Şi-am mers în nişte condiţii îngrozitoare. O altă figură pe care 
mi-o amintesc acuma era Gheorghe Caziuc!8. Şi care, când ne-am întors toţi ăştia care 
ceream apă, am mâncat bătăile de cuviinţă c-am fost obraznici să cerem apă. Avea o 
şapcă de piele Caziuc. Şi era un tip din ăsta de revoluţionar, pe undeva, rus. N-a avut 
un destin prea fericit, săracu'. Nu l-a ajutat nici mintea prea mult. 


Cât timp aţi stat la 4-spital, au avut loc şi acele demascări publice în cameră ? Aţi 
auzit colegi obligaţi să îşi batjocorească familiile ? 
Da. Am văzut oameni care şi-au adus părinţii în puşcărie. Doi ploieşteni, la care 


nu-mi vin în minte numele acum. 


Cumva Davidescu!” ? 


Exact! Exact! Exact... 

Ce-au spus despre părinţii lor ? 

Că sunt împotriva regimului şi că pentru ei regimul ăsta e o nenorocire, eo 
bestialitate. 


Ce reacţie sufletească aţi putut avea când aţi văzut în ce hal au ajuns ? 


17. Viaceslav Holdevici, născut la 28 septembrie 1924 în Chirşova, Basarabia. A fost arestat 
la 15 februarie 1949 şi condamnat la 3 ani de închisoare corecțională, pedeapsă redusă ulterior 
la 2 ani de închisoare corecțională. A executat pedeapsa în închisorile Piteşti, Valea Neagră — 
Peninsula, Poarta Albă. A fost eliberat la 12 mai 1951. Informaţii din fişa matricolă penală 
din AANP. 

18. Vezi nota 66, p. 312. 

19. Ştefan Ioan Davidescu, născut la 27 decembrie 1927 în Ploieşti, Prahova. A fost arestat la 

5 octombrie 1949 şi condamnat la 10 ani de închisoare corecțională, pedeapsă redusă ulterior 
la 3 ani. A executat pedeapsa în închisorile Ploieşti, Aiud, Piteşti şi Poarta Albă. A fost eliberat 
la 23 decembrie 1952. A fost rearestat la 20 mai 1954 şi condamnat la 4 ani de închisoare 
corecțională. A fost eliberat la 6 ianuarie 1955. A fost arestat pentru a treia oară în 29 noiembrie 
1956 şi condamnat la 7 ani de închisoare, cu computarea prevenţiilor anterioare. A fost eliberat 
la 29 noiembrie 1956 cu domiciliu obligatoriu la Răchitoasa, Bărăgan. I s-au ridicat restricţiile 
la 14 noiembrie 1963. Ştefan Ioan I. Davidescu, Călăuză prin infern, II, Dacia, Cluj-Napoca, 
2003, passim. 
Teodor Davidescu, născut la 28 mai 1926 în Ploieşti, Prahova. A fost arestat la 12 martie 
1949 şi condamnat la 1 an şi 6 luni. A executat pedeapsa în închisorile Aiud şi Piteşti. A fost 
eliberat la 18 octombrie 1950. A fost rearestat la 25 noiembrie 1953 şi condamnat la 3 ani de 
închisoare corecțională. A executat pedeapsa în închisoarea Codlea. A fost eliberat la 20 martie 
1955. A fost arestat pentru a treia oară la 23 noiembrie 1956 şi condamnat la 5 ani de închisoare 
corecțională. A executat pedeapsa în închisorile Ploieşti şi Jilava. A fost eliberat la 26 martie 
1957. Ştefan Ioan I. Davidescu, op. cit., pp. 9, 33; fişele matricole penale din AANP. 

Domnule, întâi şi-ntâi nu mi-a venit să cred ce mi-au văzut ochii. Cum au putut să 
facă nişte copii aşa ceva. Nu am crezut cu putinţă. Nu ştiai ce să mai crezi. Totul se 
prăbuşea, ca un joc din ăla de cărţi. Nu ştiai ce să mai crezi, în cin’ să mai crezi. Eu 
am avut un noroc mare. Mare de tot. Am crezut neţărmurit în Dumnezeu. Neţărmurit ! 


Deci nu v-a părăsit credinţa nici în acele momente ? 

Absolut. Mi-aduc aminte că la 4-spital, de la uşa de intrare spre dreapta, unde stăteau 
bătăuşii, torţionarii, şi spre stânga unde erau ferestrele, se vedea crucea unei biserici. 
Crucea unei biserici... Dom'le, crucea aia pentru mine a fost un balsam, a fost - cum 
să spun eu? - un plasture, o bandajare a rănilor. 

Nu v-au observat niciodată cei din comitet că vă uitaţi la cruce ? 

Nu, nu, da’ mă uitam pe furiş. Crucea aia pentru mine a reprezentat un adevăr. Ca 


şi astăzi, tot la fel gândesc, tot la fel gândesc... Sunt multe enigme ale vieţii cât trăieşti, 
da’ nu le rezolvă decât un singur lucru: credinţa. Credinţa şi lipsa violenţei. 


Au fost şi studenţi care au fost obligaţi să-şi batjocorească credinţa ? 
Păi toţi erau obligaţi la acest lucru. Credinţa era duşmanul numărul unu al gândirii 
comuniste, pentru că se opunea spălării creierului. 


Aţi auzit în demascări lucruri de genul acesta ? 

Nu am auzit aşa ceva. Domne, când intrai în bătăile ăstea, erai altul, nu mai puteai 
să raţionezi. Mi-aduc aminte de o-ntâmplare, că viaţa asta e presărată şi cu astfel de 
lucruri. Stăteam în celula 1 de la Ministerul de Interne, la subsol, cu parohul bisericii 
Dobroteasa din Bucureşti, părintele Dumitrăchescu Leonida. Când m-am întors de la 
prima anchetă, de la prima bătaie, făcută nu ştiu la ce etaj, cu ochelari la ochi, părintele 
s-a uitat la mine, şi zice: „Cum e, fiule? ”. Şi eu am răspuns aşa: „Părinte, dacă m-ar 
băga la 3.000 de metri adâncime în pământ, eu tot în Hristos şi-n Dumnezeu cred”. 
Mă-mprietenisem cu părintele, deşi eu eram, ca vârstă, un mucos. „Crezi în eliberare ?” 
Zic: „Sunt convins că vremurile astea trebuie să se schimbe”. Credeam în cai verzi pe 
pereţi, cum spusei mai devreme, în americani. Şi-am făcut un legământ cu el că-n prima 
duminică când voi termina pedeapsa să mă duc la slujbă, la biserică la Dobroteasa. Află, 
dom'le Mureşan, că preotul, când a ieşit cu Sfintele Daruri, m-a recunoscut, m-a 
cădelniţat... Aspectu” respectiv a alcătuit pentru mine un îndemn la a rezista şi a înfrânge 
lupta cu viaţa. Aia negativă. Vremea a trecut, sigur, părintele a murit de mult. Da’ vreau 
să spun de faptu” în sine: ce însemnează credința! Asta-i viaţa... 


Vă gândeaţi în momentele acelea, de la 4-spital, ce să faceţi sau ce să spuneţi ca 
să puteţi scăpa ? 

N-am putut să spun niciun neadevăr, n-am adus pe nimeni după mine. Gândirea era 
următoarea : „Măi, dacă mă întreabă de X, şi X a făcut cutare afirmaţie, şi X a trecut 
prin aşa-zisa reeducare, şi a vorbit de tine, tu s-o mai spui sau să n-o spui? ”. Ei bine, 
eu m-am abținut şi n-am spus. Şi n-am făcut rău. Vreau să spun că orice suferinţă îndu- 
rată pentru a face bine să-ntoarce şi te-ajută în viaţă. Îţi dă o mână de ajutor în ce 
momente grele poţi fi uneori. 

Ce anume aţi tăinuit în faţa lui Ţurcanu ? 

Oamenii ăştia pe care i-am găzduit. Însă oamenii ăştia pe care i-am găzduit şi care 
ţineau câte o şedinţă intimă... nu stăteam s-ascult. Eu ieşeam afară, pentru că n-aveam 
gradul lor, n-aveam înălţimea funcţiei care să mă planteze la a asculta discuţii. 

Şi au rămas în afara închisorilor aceştia ? N-au fost arestați oricum ? 

Ba cum să nu fie arestați? Au şi murit... Cum să nu fie arestaţi? Dar ceea ce m-a 
urnit de la începutul începutului, când m-ati întrebat dumneavoastră de Frăţiile de Cruce, 
ce m-a preocupat, cucerindu-mă, a fost faptu’ că se dorea crearea unui om într-adevăr 
fără viciile păcatului de-a obține în viaţă lucruri nedrepte, necuvenite. Aspectu' moralității 
să fie dus la cel mai înalt nivel, să te gândeşti în permanență la această treabă. Asta m-a 
cucerit. După cum au fost şi altele care m-au reținut. Şi cele care m-au reținut au fost 
cele fundamentate pe ceea ce v-am spus, pe violență. Nu cred că violența rezolvă vreo 
problemă a vieții oamenilor, nici în mic, nici în mare. Chiar la ora actuală... 


Câte întâlniri ați avut față în față cu Țurcanu ? 

Cred că vreo 10. 

Şi cum s-a încheiat ultima întâlnire, l-ați convins că nu mai ascundeți nimic ? 

A rămas convins de starea deplorabilă în care m-am manifestat şi arătat eu, ca un 
tip speriat, totalmente speriat, că nu merită să-şi piardă vremea cu unv’ care nu reprezintă 
pentru el o valoare tematică. 

În momentul în care aţi fost duşi la Canal, se terminaseră demascările în cameră 
sau mai erau oameni ? 

Se continuau în măsura în care aceşti şefi de grupă, cum era Holdevici, bunăoară, 
ziceau: „Ăla a făcut cutare lucru, ăla s-a comportat aşa, ăla a spus că nu e bună 
mâncarea, ăla a zis că arpacaşu' e cu gărgăriţe”. Şi era cu gărgăriţe. 

Aveați voie să vorbiţi în cameră ? 

Aveai voie să vorbeşti, da’ puţin. Nu era, cum să spun eu, o discuţie curentă. 


Care era programul unei zile ? 

Domne, era o vegetare aşa, aşteptând cele trei întâmplări ale zilei care se chemau 
cafeaua de dimineaţă, surogatu”, turtoiu' la prânz şi rareori, câteodată, terciu” seara. În 
rest, discuţii. Fiecare îşi prezenta câte-o problemă pentru ceilalţi, povestea unei cărţi, 
cum am făcut şi eu, v-am spus... Asta înainte de bătăi. La 4-spital trebuia să stai pe 
marginea priciului şi să n-adormi. Dac-adormeai, te scula” cu lovituri de scânduri. 

Deci stăteaţi în poziţie toată ziua ? 

Da. Pe marginea priciului toată ziua. 

Între timp aveau loc bătăi sau demascări ? 

Şi-ntre timp, când dădea câte-un semnal Țurcanu, se trecea la bătăi. După bătăi urma 
demascarea. Şedeai acia, la masă, şi lua pe fiecare: „Tu ce-ai gândit, mă? Tu ce mai 
gândeşti, care-i părerea ta? Ce poţi să spui acuma ?”. 

Cum dormeaţi noaptea ? Aveaţi o poziţie fixă ? 

Păi era o poziţie obligatorie : să vadă totdeauna mâinile, ca să nu faci vreo prostie, 
adică să te sinucizi. Mâinile deasupra păturii. 

Puteaţi dormi noaptea ? 

Înghesuiţi puternic, de obosiţi, făcuţi praf, adormeam. Praf. E o oboseală să stai şi 
să nu faci nimic chiar pe marginea priciului. 

Dar stresul vă lăsa să dormiţi ? N-au existat cazuri de oameni care să se trezească 
din somn ţipând ? 

Existau întâmplări din astea a’ celor torturați, da-şi reveneau repede. Îşi reveneau. 


Vă trezeau şi pe dumneavoastră ? 

Da. Şi-ţi dădeai seama că e ceva normal... Şi-n timpul acestei perioade am trăit un 
eveniment Care-i interesant: a venit comandantu' închisorii să ne facă o vizită. Cu 
gardian după el, în uniformă era... Ironie totală. „Cum ne simţim?” Şi-atuncea unul 
dintre noi... a murit, săracu’, de vreo cinci-şase ani. Se chema Adrian Băcilă?0. Şi pă 
marginea priciului, cum stăteam noi, c-aşa eram obligaţi: să stăm cu mâinile pe 
genunchi, să nu facem vreo prostie, să ne sinucidem sau mai ştiu eu ce, Adrian Băcilă 
zice: „Dom'le director, vreau să vă întreb un lucru. Noi trăim aicea a doua pedeapsă? 
Există un principiu de drept roman care sună că non bis in idem?!”. Ştiţi ce i-a răspuns 
Dumitrescu? ? Zice: „Probabil c-o să ieşi cu picioarele înainte de-aici”. 

L-a înfruntat pe Dumitrescu, dom'le. Am fost de faţă. Un alt amic cu care mă 
împrietenisem eu la izolare era un viitor doctor, Turcu%, din Brăila. Pe atunci era la 
Medicină, la Bucureşti. Un băiat foarte bine mobilat din punct de vedere... al cunoştinţelor. 
Intelectuale, bineînţeles. Şi care, mi-aduc aminte, săracul de el, după ce mâncasem 
bătăile astea la 4-spital... Sunt groteşti, domnule, sunt şi de plâns, şi de râs, c-au fost 
cu putinţă. Şi după ce înregistrasem o bătaie din asta, venind pe marginea priciului, îmi 
spune: „Băi, eu mai rabd o dată şi-mi fac demascarea, că n-am încotro” (râde - n.n.). 

A şi făcut-o ? 

Ce demascare să faci, mă frate, că noi nu eram oameni care să deţinem mari 
adevăruri, nu eram de mare factură, să zic aşa, de primă linie? Că dacă am fi fost, nu 
ne-am fi bucurat de condamnări mici. 


Cum s-a întâmplat transferul la Canal ? 


Dom'le, a venit un medic civil de la Bucureşti, Spitalul 9. Şi-am trecut prin faţa lui 
că suntem buni de muncă. Vezi dumneata, numele astea sunt scufundate în banca de 
date a memoriei şi nu ies automat când le chemi tu, ci când vor ele. Fenomenu' pe care 
îl au bătrânii, că uită conform zicalei româneşti, de la mână pân’ la gură... 


Ați plecat mai mulți din cameră la Canal ? 

Da, da, da. Îi rețin pe Caziuc, pe Livinschi, pe Găbureac, pe Perşinaru, pe Mandinescu. 
Mandinescu a suferit traume mari. Dar ne-au întors imediat, şi-am fost admonestaţi puter- 
nic pentru că am cerut apă de băut. 


20. Adrian Băcilă, născut la 17 februarie 1925 în Bucureşti. A fost arestat la 7 mai 1949 şi 
condamnat la 10 ani de închisoare corecțională. A executat pedeapsa în închisorile Piteşti, 
Gherla, Aiud şi Jilava. La expirarea pedepsei a fost internat administrativ pentru 60 de luni. 
A executat pedeapsa în închisorile Culmea, Periprava. A fost eliberat la 5 mai 1964. Informaţii 
din fişele matricole penale din AANP. 

21. Principiu provenind din dreptul roman care prevede aplicarea unei singure pedepse pentru 
o singură faptă ilicită. 

22. Vezi nota 33, p. 295. 

23. Constantin Turcu, născut la 26 octombrie 1925 în Slatina, Olt. A fost arestat la 1 mai 1949 
şi condamnat la 8 ani de închisoare corecțională. A executat pedeapsa în închisorile Jilava, 
Piteşti, Gherla, Târgu Ocna, Aiud şi Timişoara. A fost eliberat la 19 martie 1957. A fost 
rearestat la 12 septembrie 1958 şi internat administrativ pentru 36 de luni. A executat pedeapsa 
în închisoarea Culmea. Nu deţinem informaţii despre eliberarea lui. Informaţii din fişele 
matricole penale din AANP. 

În timpul transportului ? 

În timpul transportului. În acea aşa-zisă dubă-vagon nu pot să descriu cât de înghesuiți 
eram, ca sardelele. Nu puteai să te mişti unul pe lângă altu’. 

Ce s-a întâmplat când v-aţi întors de la Canal ? V-au mutat în altă cameră la Piteşti ? 

Nu ne-au mutat în altă cameră, da’ nici n-am stat mult. Vreo câteva zile şi am fost 
iarăşi transportaţi, tot la Canal. 

Aceleaşi persoane ? 

Da. Păi unii au format brigada trei şi, altele, brigăzile de demascări 13-14. 

Aţi reuşit să vă dați seama pe ce fel de criterii v-au împărţit în brigăzi ? 

A’ importanţei activităţilor noastre politice. Avea legătură şi cu condamnările. Ăştia 
cu condamnări mici erau în brigada trei, brigada lu’ Dorneanu Ştefan?%. Era moldovean. 

Era student ? 

Domnule, era un tâmpit. Era un om... nu puteai să accepţi de la el decât ura, violenţa 
şi bătăile. Era mai în vârstă decât mine, da? nu cu mult. Nu cu mult. 

Şi în ce colonie v-au dus ? 

Eu am fost la Peninsula, la Poarta Albă şi la Coasta Galeș. 

Brigada trei era alcătuită numai din Studenţi veniţi de la Piteşti sau erau şi alţi 
deținuți ? 

Erau şi alţii. Dintre ăştia veniţi de la Piteşti, unul dintre ei era Perşinaru. Altu’ dintre 
ei era Bordeianu Virgil. Holdevici Viaceslav nu era de la 4-spital, nu ştiu de unde-l 
adusese, dar el era şef de grupă. 

Ce erau grupele în cadrul brigăzii ? 

Erau o adunătură de şase, şapte, opt oameni. Răspundeai de munca lor, îndeosebi 
cantitativă. 

O'brigadă cam din câţi studenţi era formată ? 

30-40. 

Cum s-a purtat Holdevici ca şef de grupă ? 

Urât. 

A fost şi violent ? 

Exact. Cu subsemnatu”. Că nu terminasem umplerea vagonului complet. Trebuia să-ţi 
faci norma. 

Va lovit, v-a bătut, v-a torturat ? 

A lovit. Erau bine hrăniţi, dom'le, faţă de noi, ăştialalţi. Aveau acces la butoi, la 
polonic. 


24. Ştefan Dorneanu, născut la 22 octombrie 1922 în Târgu Ocna, Bacău. A fost arestat la 
1 august 1948 şi condamnat la 7 ani de închisoare corecțională, pedeapsă redusă ulterior la 
4 ani. A executat pedeapsa în închisorile Poarta Albă, Valea Neagră - Peninsula şi Galeşu. 
La expirarea pedepsei a fost internat administrativ pentru 60 de luni. A executat pedeapsa în 
închisorile Galeşu şi Oneşti. A fost eliberat la 8 mai 1954. Informaţii din fişele matricole 
penale din AANP. 

Dorneanu cum se comporta ? 
Bestial. 


Bătea ? 

Da. Te chema la el în cameră, că barăcile astea aveau o cameră separată la coadă. 
Brigadierii aveau beneficiu” ăsta, dormeau singuri în cameră, erau independenţi. Şi te 
chema la el în cameră şi te bătea de n-aveai treabă. Pe mine m-a bătut într-una din 
întoarcerile la colonie pentru c-a avut impresia că pe parcursu’ drumului am vorbit cu 
colegu' de lângă mine prea mult. Şi vrea să ştie ce-am vorbit. Şi eu am vorbit banalităţi, 
dom'le, şi-atuncea m-a luat la bătut. Ăsta era Dorneanu. Aveam un ceas de mână. ÎI 
luase el şi-l purta la mână şi dus a fost... Un ceas de mână. Era un om al regimului, el 
era chemat la împărţirea pachetelor. Se primeau pachete, şi el era cel care-ţi împărțea 
pachetu”, care-ţi dădea ce credea el de cuviinţă. Ăsta era Dorneanu. 


Demascări au mai avut loc în brigadă ? 
Au avut loc în brigăzile 13-14, în brigada trei, nu. În brigada 13-14 a fost cazu’ 
Simionescu”. 


Cam care era programul unei zile ? 

Scularea dimineața, spălarea, îmbrăcarea pentru număr. Te ținea’ în ploaie, frig, 
până ieşea număru’. După ce ieșea’ număru’, urma ieşirea pe poartă. 

Vă scoteau afară în curte pentru numărat ? 

Da, sigur. Ieşirea pe poartă. Şi ieşirea pe poartă avea loc astfel încât, obosit şi 
nedormit suficient, făceai înțelegere cu ăl’ de lângă tine ca mergând să dormi. Eu am 
mers dormind. „Dorm pân’ la punctul cutare, unde se înaltă pomul ăla, salcia aia.” „Şi 
de-acolo dorm eu”, zicea colegu’. Astea sunt lucruri trăite de subsemnatu’, ce vă spun 
acuma. 


Adică ? Vă țineați de mână sau cum ? 

Țineam de braţ. Da’ dormeam. Şi dormeam, domne ! N-a fost uşor să nu-nnebuneşti. 
Veneai de la muncă, te ducea? la bucătărie să cureţi cartofi. Că n-avea cine să facă 
operaţiile astea. 

Informaţii vi se cereau la brigada trei ? 

Nu, dar trebuia să fii atent ce trăncăneşti faţă de colegu' care te turna. Erau dintre 


cei pe care anterior i-am subliniat ca torţionari. Era preocuparea lor centrală, ca un fel 
de serviciu. 


Ce-aţi lucrat la Peninsula ? 

Staţia de descărcare a cărbunelui. Am fost şefu” acestui şantier, condus de un țărănist 
care nu ştiu dacă mai trăieşte. De la Peninsula am fost la Coasta Galeş, unde colonia 
n-avea apă. Ca să aibe apă, trebuia să umplem un rezervor la vreo 8-10 metri înălţime, 
ca apa, prin cădere liberă, s-o ai prezentă la robinet. Şi-am făcut un asemenea castel de 
apă c-o echipă de dulgheri transilvăneni, din Transilvania de Nord, maramureşeni, nişte 
băieţi... o minune! Aveam planu’ respectivului castel, da” nu era uşor, era din bârne, 
din lemn. Şi-am reuşit să dau apă coloniei, subsemnatu?. Un tip care s-a purtat omeneşte 


25. Vezi nota 60, p. 310. 

cu deţinuţii a fost locotenentul Dincă. A fost schimbat datorită acestei maniere de-a se 
comporta. 

El era la Galeş ? 

La Galeş. Scosese schimbu' de noapte. Schimbu' de noapte era o nenorocire - să 
munceşti noaptea. El era comandantu” lagărului. Un băiat cu inimă, dom'le, un om cu 
inimă, nu pot să-l uit. Eu aveam un păr ondulat şi-a venit dispoziţia să ne tundem şi el, 
săracu', mi-aduc aminte, zice: „Mă Stănică, păcat de părul ăsta al tău, că trebuie să 
fie tuns”. „N-are importanţă, dom” colonel...” Dau exemple. 

Oricum un alt coleg, arhitect, îl chema Marion Virgil?S, ce crezi c-a făcut ăsta ? Ăsta 
a făcut un plan al Coastei Galeş fundamentat pe geometrie axonometrică, ca şi cum ai 
vedea din avion. Şi-a desenat colonia ca atare. Şi-a fost o discuţie mare că cine i-a dat 
lui planul ăsta (râde - n.n.). Tâmpiţi! Mai erau şi aspecte din astea, caraghioase. 


Cum se face că aţi fost şef de şantier ? 

Păi aveau nevoie de oameni care să conducă lucrările. 

Şi de ce nu îi puneau pe brigadieri sau pe ceilalți, care acceptaseră un pact cu ei ? 

Păi nu puneau, că eu aveam trei ani de Politehnică. Nu? Adică eram în subiect, 
eram familiarizat cu nişte aspecte. Nu? 

Şi nu v-au cerut niciodată să-i ajutaţi şi-n alt fel, cu informaţii sau cu lucruri de 
genul ăsta ? 

Din întâmplare, nu. Din întâmplare, nu. Dar era pentru mine... Păi, dau un alt 
exemplu. Cazinou” din Constanţa fusese avariat în timpu” nemților şi trebuia refăcut. 
Şi-au fost duşi acolo cei mai buni meseriaşi. Printre meseriaşii ăştia am fost selectat şi 
eu, care făceam oficiu de ataşamentist şi care am lucrat cu fratele marelui comunist 
Joja”, care era arhitect. Ăsta era Constantin Joja”, arhitectu'. A murit şi ăsta. Un om 
dotat din punct de vedere... capacitate profesională. Şi stăteam în cupola cazinoului cum 
am sta la masa asta, el acolo, eu lângă el. Şi el în permanenţă creiona pe cărbune un 
bloc cu faţadă românească. Dau un exemplu. Eu eram preocupat să măsor tot ce se 
lucra, absolut tot, să-nregistrez. Pentru că toate lucrurile astea se plăteau. Vreau să spun 
c-am trăit şi momente de natura asta, pă lângă cele anterior subliniate. i 

Cum treceau sărbătorile religioase în închisoare ? 

N-aş putea să spun că nu erau ţinute, dar obligaţi să muncim, le tăceam... Le trăiam 
şi le treceam pe tăcute. Erau şi-n mijlocu' nostru aşa-zişii turnători, mâncători de rahat 
de pe urma cărora ne alegeam cu câte-o pricopseală, cum m-am ales eu cu o brigadă 
disciplinară. Adică luat de la cazino, dus la Poarta Albă şi băgat în brigada disciplinară 


26.'Virgil(iu) Sava Marion, născut la 10 noiembrie 1928 în Bucureşti. A fost arestat la 19 octom- 
brie 1951 şi condamnat la 4 ani de închisoare corecțională. A executat pedeapsa în închisorile 
Jilava şi Aiud. A fost eliberat la 31 decembrie 1954. Cicerone Ioniţoiu, Victimele terorii comu- 
niste... Dicţionar M, p. 113; fişa matricolă penală din AANP. 

27. Atanase Joja (1904-1972). Avocat, membru de partid din 1935. Membru al CC al PMR 
(1955-1969), membru şi preşedinte al Academiei RPR (1959-1963), ministrul Învăţământului 
şi Culturii (1957-1960), vicepreşedinte al Consiliului de miniştri (1958-1960) ş.a. Florica 
Dobre (coord.), Membrii CC al PCR.., pp. 346-347. 

28. Vezi nota 18, p. 291. 

a lu’ Haralambie?’, unde am trăit nişte momente îngrozitoare datorită unor măsele. 
N-aveai acces la medic. Astea erau aiureli, basme. 

Cine era Haralambie ? 

Haralambie era un brigadier în vârstă circa de vreo 55-60 de ani, cu o mutră spălăcită 
şi îndobitocită. 

Era politic sau de drept comun ? 

Politic. 

Ce însemna brigada disciplinară ? 

Nu erai întors înapoi în colonie până norma nu era făcută şi trebuia să fii impecabil 
din toate punctele de vedere. Scos ca din cutie la plecatul la muncă, mă rog, toate 
activităţile astea respectate cu stricteţe şi cu toată disciplina cu putinţă. 

Erați bătuţi ? 

N-am remarcat această treabă, însă erau mustrări din astea, fie de mâncare, din 
polonic, din alimentaţie, fie n-aveai pachet, de exemplu. 

Cât aţi stat în această brigadă ? 

Păi am stat vreo două săptămâni. 

Care fusese motivul pentru care v-au trimis acolo ? 

Motivu' pentru care m-a trimis acolo fusese că am fost prea vesel. Cu un alt coleg, 
mult mai în vârstă decât mine şi acuma decedat de mult, aveam obiceiul când făceam 
duş la casino, apă caldă, apă rece, de ne-apucam să cântăm ca tâmpiţii amândoi. Cântam ! 
„Aştia în loc să stea la puşcărie, a dat de veselie.” Şi ne-a” făcut să ne trezim. 

Cam cât timp v-au ţinut la Canal ? 

Păi din: 1950 până în 1954. Am stat la Peninsula o parte, restu’ am stat şi la Poarta 
Albă, şi la Coasta Galeş. Dar eliberarea tot de la Peninsula s-a făcut. larna aceea grozavă 
a lui '53 am petrecut-o la Peninsula. Au murit foarte mulţi atunci din cauza frigului. 

Când aţi fost eliberat ? 

Am fost eliberat în 27 mai 1954. 

De ce s-a întârziat ? 

Păi mi-a’ mai dat un an din oficiu, aşa, ca să fie%. Fără motivaţie disciplinară sau 
de altă natură penală. 

Vă aşteptaţi să ieşiţi la termen ? 

Nu. Cine ieşea la termen era o surpriză. 

Deci se practica întârzierea eliberării. 

Da, da. Însă când am ieşit, L-am prins-pe Dumnezeu de picior. 

Unde v-aţi dus după ce v-aţi eliberat ? 


29. Probabil Pavel Haralambie, născut la 3 februarie 1910 în Brăeşti, Suceava. A fost arestat 
la 13 august 1949 şi condamnat la 3 ani de închisoare corecțională. A executat pedeapsa în 
închisorile Gherla şi Poarta Albă. A fost eliberat la 22 aprilie 1952. Informaţii din fişa matricolă 
penală din AANP. 

30. Conform fişei matricole penale, Gheorghe Stănică a fost internat administrativ la 24 octombrie 
1953 pentru 12 luni. 

Cernat 33, fosta locuinţă, proprietatea lui frate-miu. 

L-aţi găsit acolo ? 

Nu, că el era în Giurgiu. L-am găsit acolo pe ălălalt frate, mai aveam unu”, care 
locuia parteru’. 

Cât timp aţi stat în închisoare, aţi avut legături cu familia, scrisoare sau pachet ? 

Am avut legături cu părinţii, cărora le-am trimis bani. 


Le-ați trimis dumneavoastră bani ? ! 

Da, din cele ce munceam pe Canal. Am nişte dovezi din astea, nişte recipise. Pentru 
sănătatea tatălui meu. li deportase” la Flămânda, cum v-am spus, în Vlaşca. 

Ați aflat din închisoare lucrul acesta ? 

Da. Eu le-am scris 10 rânduri, n-aveam voie la mai mult. Æ admis să le trimet bani 
şi le-am trimes de câteva ori. Pe vremea aceea până-n jur de 2.000 de lei erau bani grei. 

Vă simţeaţi cumva responsabil pentru ce păţiseră ei ? 

Mă durea. Nu numai că eram responsabil, da? mă durea suferinţa lor, bătrâneţea lor. 
Mă durea enorm. Au fost nişte părinţi impecabili, lipsiţi de posibilitatea celui mai mic 
reproş. Da’ aşa e viaţa. 

l-aţi găsit pe amândoi când v-aţi eliberat, nu ? 

Da, da. 

Unde v-aţi stabilit — aţi rămas la fratele dumneavoastră ? 

Am rămas în Cernat 33, la Bucureşti, şi mă duceam de două ori pe lună la Poliţie 
(sic!), de-mi făceam viză. Arătam prezenţa. 

Ați încercat să vă terminaţi studiile ? 

Era preocuparea centrală a mea. Şi n-am putut să le termin la început, pentru că 
n-am putut să mă descurc cu limba rusă. 

V-au acceptat să vă înscrieţi la facultate ? 

M-a! acceptat la recomandarea întreprinderii. Ajunsesem la Chiscani, lângă Brăila, 
unde s-a făcut acel combinat mare şi datorită muncii prestate am fost recomandat la 
facultate. 


Ce lucraţi acolo ? 

Eram şef de lot, făceam construcţii în domeniul industrializării stufului din Deltă. 
Şi la treaba aceasta m-am înscris din nou să-mi termin facultatea. 

În ce an v-aţi înscris ? 

În 1965. Şi mi-am luat diploma de stat la vârsta de 44 de ani. Am învăţat ca un 
furibund, ca un nebun, dormeam patru ore pe noapte. 

V-au recunoscut anii dinainte ? 

Mi-au recunoscut anii dinainte, trei. Mi-am dat examenu” de stat la Cluj, la construcţii 
civile, industriale şi agricole. 

Ce aţi mai lucrat până la pensie ? 

Am fost meşter, la început de început, la fabrica de băuturi răcoritoare „Zarea” din 
Bucureştii Noi, a lu’ Bazilescu. Ca meşter răspundeam de problemele canalizărilor, apă 
menajeră, pluvială, ale întreprinderii. Dup-aceea am fost numit, în februarie '55, şeful 


358 EXPERIENȚE CARCERALE ÎN ROMÂNIA COMUNISTĂ 


şantierului Drăgăneştii de Olt. Pe un teren viran am răspuns de realizarea unei crame 
de beton armat pentru depozitarea vinului şi am ieşit primul pe ţară. În faţa acestei 
situaţii am fost transferat la Grupul 4 Construcţii Focşani în probleme similare, de 
realizare a depozitării vinului în cisterne de beton armat în triunghiul Nicoreşti-Panciu- 
-Odobeşti. 

N-aţi avut probleme la serviciu din cauza cazierului ? 

Cât timp am lucrat în execuţie, nu. Că de la Grupu' 4 Construcţii Focşani am trecut 
la şantierul Doaga, ca şef. Şantierul Doaga era un complex compus din locuinţe, patru 
blocuri, pentru regularizarea văii Şuşiţa, şi-o fabrică de cărămizi silico-calcare. Plus 
încă o făbricuţă de ţigle. Şi după promovarea de-aicea, că eu am fost ăla care-a terminat 
şantierul, am trecut la Piteşti, ca şef de producţie pentru lucrările care se executau la 
Combinatul chimic, rafinăria din Piteşti, lucrările de la Colibaşi pentru uzina de 
autoturisme Piteşti, lucrările de la Găvana, din Piteşti, şi Câmpulung Muscel, fabrica 
de ciment. Şi muncind ca un nebun (plecam dimineaţa şi veneam noaptea la unu-două, 
şi-a doua zi o-ncepeam din nou), am reuşit să contractez o discopatie lombară gravă. 
Am scăpat de operaţie ca prin urechile acului. Şi după ce-am făcut o spitalizare de 
45 de zile, unde-am scăpat de operaţie, am trecut la ghiol şi nămol, vezi Techirghiol. 
Acolo m-am refăcut, da' mi s-a recomandat să nu mai fac execuţie. Şi-am devenit 
proiectant la întreprinderea de neferoase din Pitar Moş nr. 6. Eram inginer principal 
grad II. Şi-aicea am răspuns ca şef de proiect pentru toate organizările de şantier ale 
uzinelor care se făceau în ţară, respectiv Oradea (Alumina), Tulcea (Alumina) şi Slatina, 
după care am devenit şeful proiectului de regularizare industrială a Slatinei. Însă din 
cauza trecutului meu anticomunist n-am fost promovat să ajung inginer gradu' I. Am 
stat gradu’ II pân’ la ieşirea la pensie, aspect care s-a-ntâmplat în 1988. 

N-au încercat niciodată să vă racoleze ca informator ? 

Ba da. Am refuzat. La început m-a întrebat cam în felul următor: „Sunteţi fost legio- 
nar”. „Sunt.” Zice: „Ştiu că sunteţi prieten cu Plopeanu Ion”. Plopeanu e legionar, da” 
intrat pe vârfuri. „Să ne spuneţi ce face ăsta, din când în când, ca să nu ne trezim că 
faceţi vreo ambuscadă.” N-am avut nimic împotrivă şi i-am spus: „Bă Ioane, uite ce 
au făcut ăştia, m-au pus să scriu despre tine, da’ le-am spus că eşti băiat deştept şi că 
tu crezi în Ceauşescu”. l-am zis io. Asta era prin anii '70. 

Şi moare săracu' Ion de cancer. Vine şi mă regularizează cu Băcilă. Adrian Băcilă 
se căsătorise cu Adriana, farmacistă, colegă cu nevastă-mea. Da' moare şi Băcilă, tot 
de cancer. Înţelegi matale ? Şi vine la mine, zice: „Să ne spui ce se-ntâmplă în ateliere”. 
Eu zic: „Păi ce, domne, dumneata crezi că eu în atelieru' ăla stau să am grijă ce vorbeşte 
unu” cu altu'? Păi, eu am de lucru acolo, cine să lucreze în locu’ meu? Aşa că vă rog 
să mă lăsaţi în pace”. Ce-ţi povestesc eu dumitale acuma era înaintea ieşirii la pensie. 


31. Probabil Ion Plopeanu, născut la 9 august 1921 în Bucureşti. A fost arestat la 23 iulie 1949 şi 
condamnat la 8 ani de închisoare corecțională. A executat pedeapsa în închisorile Gherla, 
Valea Neagră - Peninsula, Văcăreşti, Târgu Ocna, Caransebeş, Jilava, Aiud şi Iaşi. A fost 
eliberat la 23 aprilie 1957. A fost rearestat la 12 septembrie 1958 şi internat administrativ 
pentru 36 de luni, pedeapsă prelungită ulterior cu alte 36 de luni. A executat pedeapsa în 
închisorile Culmea şi Periprava. A fost eliberat la 9 mai 1964. Informaţii din fişele matricole 
penale din AANP. 

S-au ținut ani buni de dumneavoastră. 

Da. De ce căpătasem eu glas acuma? Că eu glas nu prea am avut şi-am îndurat... 
Pentru banii luaţi făceam şi câte trei munci. Cum spun ăştia acuma, trei joburi. Dau 
exemplu : răspundeam în întreprindere de organizările de şantier ca şef de proiect. Am 
răspuns în întreprindere de transformarea clădirii din Pitar Moş nr. 6, că era o întreprindere 
industrială şi trebuia s-o fac întreprindere de proiectare. Şi am mai răspuns la Brăneşti 
de lucrările care se făceau pentru cercetare în domeniul neferoaselor în calitate de 
beneficiar, de diriginte. Deci răspundeam de trei lucruri pe aceiaşi bani, fără să fiu 
avansat. De ce? Că fusesem împotriva comunismului şi eram tratat ca atare. 

Şi cam asta a fost viaţa mea. Şi-a mers bine ea până acum patru luni, când soţia mea 
a murit de cancer... 

Când v-aţi căsătorit ? 

În iunie '55. În momentu’ când am devenit şeful şantierului Drăgăneştii de Olt, la 
farmacia de-acolo apare o nouă dirigintă, viitoarea mea soţie. Era iunie '55. S-a stins 
în 21 august 2008... 

Copii aţi avut ? 

Două fete. Una, probabil să ştii cumva şi dumneata de ea. E directoarea pentru România 
a lu' Freedom House. Şi-alta îi măritată-n Sicilia. Aştept să vină-n ţară de Paşte. 

Nepoţi aveţi ? 

Prima de care m-ai întrebat are o fată, 21 de ani, în anu” III la Arhitectură. A doua 
are un băiat în Napoli şi o fetiţă în Campo Formio. 

Care credeţi dumneavoastră că a fost scopul pentru care s-a organizat ceea ce 
S-a-ntâmplat la Piteşti ? 

Să afle la vârf de ac numele tuturor celor care nu vor regimu' comunist. Şi treaba 
asta, pentru a fi distruşi. 

Credeţi că au reuşit în ceea ce şi-au propus ? 

Nu. Au reuşit să-i întărâte pe români mai mult. Că românii întotdeauna, în cursul 
istoriei lor, aşa s-au comportat: când au fost călcaţi pe coadă, au reacţionat. 

Aveţi regrete ? 

Un singur lucru regret. Unu’ singur: c-am fumat. Că am fumat. Restu’ nu regret 
nimic! Nici chiar 4-spital nu-l regret. Domnule Mureşan, cel mai mare lucru, după 
mine, în viaţă, e să ştii să ierţi. Să ştii să ierţi... Şi-al doilea e să te încrezi în aproapele 
tău. Fără astea două lucruri nu va ieşi nimic... 

Ați reuşit să iertaţi ? 

Da. Şi-ntotdeauna mi-am pus problema să iert. Iert când sunt şi am fost lovit. 

L-aţi iertat şi pe Ţurcanu ? 

Merită iertat, domnule. Tot ce-a făcut, a făcut din prostie. Prostia este o trăsătură 
ce trebuie iertată, înţeleasă. 

Trebuie. Dar ați reuşit ? 

Nu! E vorba aia: te iert, da’ nu te uit. Şi asta îşi are influenţă. Dar mai este şi-o 
alta, mai este şi-o alta mai tare: să te-aibă Dumnezeu în grijă. Asta-i esenţa vieţii. 


Mulţumesc frumos. 


Marin 'Ţârdel 


S-a născut la 29 mai 1925 în Comani, judeţul Olt. Naţionalitatea : română. Religia : 
ortodoxă. Studii: Academia Comercială. Profesia: contabil. A fost arestat la 1 august 
1949 şi condamnat la 5 ani închisoare corecțională. A executat pedeapsa în închisorile 
Rahova, Jilava, Poarta Albă, Ovidiu, Valea Neagră, Constanţa, Aiud şi Gherla. A fost 
eliberat la 31 iulie 1954. A fost rearestat la 28/29 iunie 1959 şi internat administrativ 
pentru 24 de luni. A executat pedeapsa în închisoarea Craiova. A fost eliberat la 29 iunie 
1961. La data interviului locuia în Bucureşti. Interviu realizat de Constantin Vasilescu 
la 25 octombrie 2007. Transcrierea şi tehnoredactarea interviului - Constantin Vasilescu. 
Editarea - Cosmin Budeancă. Interviul se află în AIO-IICCMER, având cotele 446, 
447, 448, 449, 450. 


V-aş ruga, pentru început, să vă faceţi o scurtă prezentare, să-mi spuneţi câteva date 
despre familia dumneavoastră. 

Domne, eu sunt născut în 1925, deci am împlinit 82, şi am plecat pă 83... în comuna 
Comani, lângă Drăgăneşti, care e oraş acuma şi a înglobat-o. Acuma, când s-au făcut 
ultimile organizări, când au mai dispărut şi câteva judeţe, de exemplu cum a fost 
Romanaţiu”, care era un oraş cunoscut pentru ferma aia dă la Studina!, unde se cultiva 
grâu’ dă Studina, sămânță... Da’ io, dă fapt, nu sunt născut acasă. Erau părinţii la un 
loc care era al bunicii mele, în comuna vecină, Mărunţei, tot pă şoseaua spre Slatina. 
Deci Comanii, Mărunţeii erau alături. Şi erau acolo la prăşitu' porumbului. Şi m-am 
născut acolo, în mijlocu” câmpului. Şi tata a trebuit să meargă la distanţă pă moşia asta, 
a Comanilor, care era în faţa unei păduri dă stejar, care era în mijlocu” câmpului, acolo, 
să caute şi să aducă la locu” naşterii pă moaşa care m-a moşit pă mine. Aşa să obişnuia 
atunci, femeile la ţară nu să duceau la maternitate. Venea o bătrână care să pricepea şi 
cu un cosor îi tăia buricu' copilului. Şi io n-am stat cu maică-mea, ca lăuză, dăcât trei 
zile acasă. Şi după trei zile m-a luat iarăşi la câmp. Mă lăsa la umbra căruţii, în copaie 
şi io acolo gânguream. 

Aveaţi o familie numeroasă ? 

Păi, am avut o familie numeroasă. De exemplu, am fost patru copii. lo m-am născut 
ca al treilea băiat, în '25, şi-n '27 s-a născut o soră. Şi la ora actuală toţi sunt plecaţi, 
eu am rămas singur... Când ne aşezam în '939 în juru’ mesii, cum era la ţară, o masă 
aşa mai joasă, şi aveam fiecare scăunelu' lui, eram opt persoane. Şi dup-aia, încet-încet, 


1. Localitate în judeţul Olt. 

au început să scadă. A murit, în primu” rând, bunica mea, în 1939, şi-am înmormântat-o 
acolo, în comună. Ea era originară din Mărunţei, din comuna vecină. În '43 a murit 
bunicu' meu. A fost persoana care a decedat la vârsta cea mai înaintată în familie, la 
77 dă ani. A murit pă urmă tata meu, în '45, tânăr, la 51 dă ani. El a fost rănit în primu’ 
război mondial. A făcut armata la Regimentu' 3 Olt, la Slatina, şi prima dată i-a” dus 
pe front în Dobrogea. Dup-aia, dă la Silistra i-au respins, aşa, şi-au trecut dincoace 
Dunărea. În sfârşit... Şi au dat, pă urmă, lupte, unitatea în care să afla el. Era sergent, 
comandant dă grupă dă mitralieră. Şi în localitatea Ciuperceni, în fostu” raion Videle, 
a fost rănit dă un glonte d-ăsta dă mitralieră, tras dă nemți. Şi armata să retrăgea, şi nu 
şi-a mai adunat, în retragere, răniții şi morţii. Îi lăsa acolo, pă loc. Dup-aia, când s-au 
retras ai noştri spre Moldova şi au venit nemţii şi au ocupat teritoriu”, l-a luat brancarda 
germană şi l-a internat în spital la Roşiorii dă Vede şi a stat internat şase luni dă zile. 
A fost rănit rău, că i-a trecut glontele prin spate, şi când să dăzbrăca, ca să să spele, 
avea o gaură dă băgai aşa, vârfu” degetului în spate şi aicea, în piept. Deci nu l-a atins 
pă stânga, că murea imediat. Prin plămâni i-a trecut. 

După participarea tatălui dumneavoastră la primul război mondial, familia a primit 
pământ ? 

Da, după primu’ război mondial s-au făcut împroprietăriri, în 1923, şi l-a împro- 
prietărit cu două hectare, ca participant, pentru că el, pă urmă, când am bătut noi nemţii 
la Mărăşeşti, Mărăşti şi Oituz... mă rog, pă Mackensen, el a fost mobilizat iar, atunci 
când s-a instalat armata noastră. Şi a plecat cu ai noştri, cu armata în Ungaria, unde 
Bela Kun?, omu” ruşilor, nu ştiu ce, reuşise cu revoluţia comunistă. Şi tata a făcut parte 
din trupele comandate dă generalu’ Moşoiu?, care au defilat în Budapesta. Şi culmea a 
fost, vezi, că atuncea i-am scăpat pă unguri dă comunişti, iar acuma, în al doilea război, 
tot noi i-am scăpat. În campania din Ungaria a fost şi fratele meu, care a fost încorporat 
în '45 la Regimentu’ 1 Dolj, şi care a fost rănit, s-a îmbolnăvit, şi a murit tânăr, la 
26 dă ani, în '49. 

Ăăă, da” spusăşi cât pământ am avut? Noi, adică familia noastră, cu ce avea bunicu' 
moştenire de la părinţii lui, dă la reforma lu’ Cuza, aveam vreo trei hectare. Dup-aia 
s-a adăugat ăştea două hectare ale lu’ taică-meu, două hectare ale bunicii... Deci eram 
în juru’ lu” 10 hectare. Eram în categoria ţăranilor mijlocaşi, cum s-ar zice. Şi munceau 
părinţii. Bineînţeles, era foarte simplă atunci problema. La proprietari, în perimetru’ 
ăsta unde era comuna, erau vreo câteva conace d-ăştea boiereşti. Şi la conac oamenii 
se duceau şi munceau cât puteau. Şi noi, adică familia noastră, taică-meu, întotdeauna 
mai muncea în afară dă cele 10 hectare ale noastre, încă 10 şi chiar mai mult, în parte 
de la boier... Şi recolta nu era ca după colectivizare, când ne-au luat şmecherii ăştia 
care au fost preşedinţi dă colectiv... Au promis că dau nu ştiu cât şi până la urmă au 
ajuns să dea la oameni foarte puţin din drepturile care li s-ar fi cuvenit. Atunci venea 
administratoru’, care era reprezentantu’ boierului, şi, de exemplu, porumbii îi duceau 


2. Vezi nota 66, p. 130. 

3. Traian Moşoiu (1868-1932), general român, a participat în primul război mondial la eliberarea 
Transilvaniei. A fost ministru de Război (1920), ministrul Comunicaţiilor (1922-1923), minis- 
trul Industriei şi Comerţului (1923-1926) ; http : //ro.wikipedia.org/wiki/Traian_Mo%C8 %99oiu, 
accesat la 30 septembrie 2010. 

aproape de conac şi făceau o tabără, îi curățau, făceau două grămezi, şi îşi lua fiecare 
jumătatea. Deci să respecta jumătatea... 

Ce studii aţi făcut ? 

Şcoala primară am făcut-o în comuna natală, la Comani, între 1932-1936. Şi-am 
avut un învăţător, se numea Marin Constantinescuf, din Comani, care făcuse Şcoala 
Normală la Cetatea Albă, după ce s-a alipit, în '918, Basarabia. Şi din '23 funcţiona ca 
învăţător. A fost un om extraordinar care s-a ocupat dă viaţa culturală. Cânta şi din 
vioară, dădea tonu’, când era vorba, la o melodie, la cor. A format cor şi dă băieţi 
d-ăştia mai mici, ş-a format un cor, în cadru' Căminului Cultural, dă băieţi mai mari, 
până la 20 dă ani. A fost şi el arestat în '48, condamnat 15 ani şi a murit la Aiud. 

Dup-aia io am făcut şapte clase primare. Clasele V-VII le-am făcut cu învăţătoru' 
preot Tiberiu Pretorian, care şi el e născut tot în judeţu” Olt, într-o comună, lângă 
Slatina. El avea şi trei ani dă facultate, la Medicină îi făcuse, paralel sau după Teologie. 
Şi era autorizat în sat, avea aprobare, consulta şi prescria reţete, că pă vremea aia nu 
erau doctori la sate. În sfârşit... 


Înainte de 1945 aţi avut simpatii politice ? Aţi avut o anumită înclinaţie pentru un 
partid politic sau pentru altul ? 

Tata meu n-a fost înscris nici la liberali, nici la ţărănişti, însă era cunoscut ca un om 
aşa, mai... mai deosebit, şi întotdeauna făcea parte din consiliu” comunal, deşi nu 
aparţinea unui partid. lar ca politică, din învățătorii care erau la şcoală, Marin Constan- 
tinescu a fost simpatizant cu legionarii, iar ceilalţi doi învăţători, unu’ Cristescu, care 
a avut şi el un băiat care a fost student la Agronomie, la Craiova, cu care am fost în 
aceeaşi colonie la Canal, la Peninsula, făcea politică ţărănistă. Iar directoru' şcolii, 
Ştefan Iliescu, făcea politică liberală. 


Deci dumneavoastră personal n-aţi avut. 

Eu personal eram prea tânăr. Dar tineretu' ăsta, când veneau echipe d-ăstea dă 
legionari, şi colindau ţara, făceau propagandă, întotdeauna eram curioşi. Şi în timpu’ 
guvernării, atuncea, cântam şi noi cântece. Da, da... Şi ne plăcea uniforma lor şi tinerii 
ăştia care mergeau aşa. Însă şefu” dă post, jandarmu', întotdeauna când apăreau în sat 
lua legătura cu ei şi le spunea: „Domnilor, vă rog, mergeţi cât mai liniştiţi, mai disper- 
saţi, că, uite, sunt dispoziţii dă la prefectură să vă urmărim, să nu faceţi propagandă! ”. 
Şi lumea era foarte curioasă, pentru că, de exemplu, ei şi Codreanu au organizat sistemu' 
ăsta al taberelor dă muncă voluntară. Reparau podeţe, făceau diguri unde erau inundaţii... 
şi pentru asta liberalii a? fost cel mai mare duşman al lor. Şi, în sfârşit, îi urmărea” şi 
nu-i lăsa’. 

Când au apărut pentru prima oară la dumneavoastră în sat comuniştii ? 

Domnule, la noi în localitate primul comunist a fost un oarecare Tobescu, care este 
rudă cu noi, adică nevasta lui era rudă dă gradu’ doi cu mama. Deşi tatăl lui a fost mulţi 
ani primar. 


Din partea cui a fost primar ? 
Eh, a stat mult timp pentru că a scăldat-o cu diverse partide. Deci era, cum s-ar 
zice, după comunişti, chiabur, adică avea pământ mai mult. El a fost primu” care s-a 


4. Marin Constantinescu, născut în 1903, învăţător. A murit la Aiud în 1953. Cicerone Ioniţoiu, 
Victimele terorii comuniste... Dicţionar C, p. 205. 

înscris şi a făcut prima întovărăşire. Dup-aia s-a făcut membru de partid. Şi o fată a lui 
a fost fată în casă la Ceauşescu, şi a avut vreo cinci-şase copii, şi pă toţi i-a aranjat. 
Unu” a făcut Dreptu' şi a fost judecător la Slatina, a fost judecător la Caracal, într-un 
timp pe la Corabia... 


În afară de acest Tobescu au mai existat în sat şi alți oameni atraşi în perioada de 
început de noul regim ? 

Au fost mulţi. A fost unv’ activist d-ăsta, în agricultură. Era muncitor venit din 
fabrică. Lucrase la Bucureşti, dup-aia l-au numit activist d-ăsta pentru agricultură. lar 
informatori nu mai vorbim câţi erau... Erau zeci! 


Şi care a fost reacţia comunităţii ? Cum a perceput comunitatea instaurarea regimului 
comunist ? 

Domne, cea mai mare propagandă împotriva colectivelor au făcut-o oamenii care au 
fost pă frontu’ din Răsărit, în Rusia. Ce povesteau ei... în sfârşit. În special în Transnistria, 
în toată câmpia asta dă jos, din Ucraina, pă unde au trecut, rusnacii să sculau la ora nouă, 
îşi luau sapa şi să ducea’ la muncă... Avea’ o singură cameră, o căsuţă mică, aveau un 
cuptor, şi p-ăla... Aicea era plita unde gătea' ceva, fierbea' mâncare, şi în continuare 
cuptoru” mai mare, aşterneau ceva acolo şi să culcau pă el. Deci era foarte simplă viaţa 
lor. Iar când a făcut Stalin măcelu' ăla, în '936 până-n '38-'39, povesteau tot ăştia, cum 
au aflat de la localnicii de-acolo, că ţăranii, tot aşa, s-au opus şi ei colectivizării. Şi în 
Transnistria, unde era tinutu’ Bugului, era pământ foarte productiv, foarte bun, la un 
moment dat s-a stabilit, domnule, satele cutare nu vor să se înscrie, sabotează... Şi 
atunci veneau trupele, înconjurau satu’ în puterea nopţii, când ei dormeau, deci pe la 
miezu”' nopţii, şi-ncepeau tunurile să tragă. Şi era şi cordon de soldaţi care înconjurau 
perimetru” localităţii. Şi ăi” care voiau să fugă d-acolo din sat, îi împuşcau. Aşa au 
fost împuşcaţi sute dă mii dă oameni. În sfârşit. Dă altfel crimele lui Stalin sunt peste 
30 dă milioane. 

Spuneaţi că nu aţi fost membru în niciun partid şi că nu aţi avut simpatii politice 
înainte de 1945. Cum aţi ajuns, totuşi, în colimatorul regimului comunist ? Care au 
fost motivele arestării ? 

Da, vă spun. Da’ am să continui cu şcoala... Atunci şapte-opt comune forma” o plasă 
a judeţului, aşa era împărţit teritoriu’ administrativ. Şi după ce am terminat şapte clase 
primare să ţinea un examen, un fel dă mic bacalaureat, aşa, pă plasa respectivă. Să 
adunau toţi absolvenţii a şapte clase primare şi să dădeau lucrări la română, la mate- 
matică, la ştiinţele naturale, istorie, geografie. Şi am luat examenu” cu media 10. 

Eu clasa I dă liceu am făcut-o la Chişinău. M-a luat un unchi al meu, fratele mamii, 
care a făcut armata acolo, la Regimentu' 25 Artilerie, într-o suburbie a Chişinăului. 
Buican îi spunea. S-a’ reangajat în armată foarte mulţi în perioada aia, după primu’ 
război mondial. El s-a căsătorit cu o basarabeancă şi venea în concediu în fiecare vară. 
Şi mama îi spune când a venit la noi: „Măi, Radule, uite, copilu” ăsta al nostru, Mărin, 
a terminat foarte bine şcoala. Nu vrei să-l iei acolo, la tine, să-l dai la o meserie, la 
ceva ? Să nu mai stea să se chinuiască aicea, cu ăştialalţi. Măcar el să aibe o soartă mai 
bună...”. Unchiu-meu a vorbit şi cu soţia lui şi după ce şi-a dat şi ea părerea, a spus: 
„Da' dă ce să-l dau la meserie când el a fost bun la şcoală? ! Să vină la Chişinău şi să 
facă liceu’. Stă la noi”. Că ei n-au avut copii. Şi m-am înscris la Liceu” Comercial, am 
dat examen şi am luat media 10. 

Acolo, în Chişinău, erau foarte mulţi evrei. Eram în clasă 23 dă români şi 27 dă 
evrei. Şi, de exemplu, când a început războiu”, în '41, după ce a trecut frontu’ peste 
Nistru, am fost la Chişinău că m-a luat unchiu-meu să vadă el cum să prezintă casa, nu 
ştiu ce... Şi m-am plimbat prin oraş şi am mai întrebat, da’ n-am mai găsit din foştii 
colegi evrei, că toţi plecaseră, se retrăseseră cu ruşii. N-au vrut să rămână să dea nemţii 
peste ei. Dă altfel, politicienii noştri nu vor să ţină seama că Antonescu, într-un fel, i-a 
protejat. De exemplu, în timpu” lu’ Antonescu, proprietaru' fabricii dă hârtie Letea era 
ministru cu problema lor. Iar ai noştri, regimu' d-atunci, nu i-a” arestat sau să-i persecute, 
i-a” separat numai. Deci ceea ce s-a realizat acuma, naţionalităţile conlocuitoare să-şi 
facă studii în limba maternă, aşa le-a făcut lor. Deci erau separați dă noi. Şi mai ales 
la Medicină, pentru că la Medicină se înscriau foarte mulţi, iar când au venit comuniştii, 
foarte mulţi d-ăştia care au fost la Medicină şi-au luat diplome. Au zis: „Am fost 
persecutat, n-am putut”. Deci s-au făcut multe şmecherii. 


M-ar interesa, totuşi, să ajungem la momentu’ în care aţi fost arestat... 

Da, aşa. După ce a început războiul m-am întors şi m-am înscris la o şcoală cu 
internat în Bucureşti, apoi la Slatina, din cauza bombardamentelor. Şi am făcut la Slatina 
a VII-a şi a VIII-a şi am dat bacalaureatu” la Craiova. Da’ în clasa a VIII-a eu am stat 
singur, cu un coleg al meu, Duţă” din Potcoava, şi cu un altu” de la Liceu’ „Radu 
Greceanu”. Şi aşa am întâlnit o serie dă băieţi, că exista un cuib din Frăţiile dă Cruce. 

Unde i-ați întâlnit ? 

La Slatina, aicea. Că toţi securiştii ăştia, analfabeți cum erau, pă mine, de exemplu, 
când au început să mă urmărească, numa’ spunea’ „a fost FDC-ist”. Şi te considera c-ai 
fost legionar, atunci în '40. Or, în '40 io aveam 15 ani. Nu? Puteam să fiu primar, 
puteam să fiu ceva ? 


Şi ați fost înscris într-o Frăţie de Cruce ? Aţi fost membru al unei Frăţii de Cruce ? 
Nu, nu te-nscriai, da’ aderai. 


Deci ați aderat la o Frăţie de Cruce ? 

Da, da. Era colegu' ăsta al meu dă clasă, Stanciu Nicolae$ din judeţu” Olt, din sud, 
din comuna Aluniş. El, pă urmă, în '44-'45, cu încă unv’ dă la Câmpulung, a dat clasa 
a VIII-a şi s-a înscris la Academie, deci cu un an înaintea mea. Ne-am revăzut pă urmă 
la Academie. 

Deci am aderat la un cuib care era acolo, la Liceul Comercial. Şi era şi la Teoretic... 
Adică în toată ţara Frăţiile de Cruce au funcţionat. Însă pe o parte din ei i-a depistat 
Siguranţa, şi în timpu” lu’ Antonescu au fost judecaţi. De exemplu, io m-am eliberat de 
la Aiud în aceeaşi zi cu un băiat din Craiova, Costică Meca”. Făcuse Liceu’ Industrial 


5. Marin Duţă, născut la 2 mai 1926 în Potcoava, Olt. A fost arestat la 26 iulie 1949 şi condam- 
nat la 8 ani de închisoare corecțională. A executat pedeapsa în închisorile Jilava, Piteşti şi 
Gherla. A fost eliberat la 4 iulie 1956. Informaţii din fişa matricolă penală din AANP. 

6. Nicolae Stanciu, născut la 4 august 1926 în Aluniş, Olt. A fost arestat în 1950 pentru 
legături cu partizanii din Munţii Făgăraş. A fost condamnat la moarte şi executat la 22 mai 
1952. Dorin Dobrincu, op. cit., p. 108; Cicerone Ioniţoiu, Victimele terorii comuniste... 
Dicţionar S, p. 348. 

7. Constantin Meca, născut la 23 noiembrie 1923 în Craiova, Dolj. A fost arestat la 3 aprilie 1943 
şi condamnat la 15 ani de muncă silnică, pedeapsă redusă ulterior cu 3 ani şi 9 luni. A executat 

şi era condamnat la 16 ani dă Antonescu. Şi unchiu' lui a fost secretaru' Partidului 
Comunist la Dolj şi obținuse dă la Gheorghiu-Dej o aprobare, adică un decret dă amnistie. 
Şi când a fost chemat la Aiud, ca să-i aducă la cunoştinţă, să-l pună în libertate, el a 
dat declaraţie că nu pleacă, că stă să-şi termine pedeapsa. Dă altfel, la 23 august, 
comuniştii l-au numit director la Aiud pă Sile Constantinescu, ăla care şi-a omorât 
părinţii... A fost o crimă pă vremea aia în Bucureşti. Şi-a omorât părinţii, i-a tăiat cu 
amanta lui - el a fost numit director la Aiud. Atunci la penitenciar toţi care erau 
condamnaţi în timpu” lu’ Antonescu erau legionarii şi FDC-iştii... Şi nu le-a” dat drumu”. 
N-a’ dat drumu” dăcât la comuniştii ilegalişti, chipurile. Şi, deci, cu Stanciu m-am 
reîntâlnit. 

Pă urmă eu, în '46, pă 1 septembrie, am plecat la Bucureşti cu încă un coleg al meu 
care făcuse şcoala normală la Buzău, să găsim o gazdă. O consăteancă a noastră era 
menajeră într-o casă la o doamnă nemţoaică şi căsătorită cu un român care a fost 
administrator financiar la judeţu' Ilfov, la Buftea. Şi am reuşit şi ne-a dat o cămăruţă. 
Şi am dat examenu' dă admitere la Academia Comercială. Şi am făcut cursurile dă trei 
ani, că erau şi de patru. Am făcut la Finanţe şi credit. Asta a fost specialitatea. Că în 
anul '49 a început anul şcolar târziu, că s-a făcut toamna reforma învăţământului. Şi 
fiecare student a optat. Pentru Economie politică erau cursuri dă patru ani, Finanţe şi 
credit şi Contabilitate era trei ani, la Planificare trei ani. Şi eu am zis că mă înscriu la 
trei ani, să termin, să plec mai repede în producţie, ce să mai stau încă un an? 

Revenind la întrebarea cu arestarea dumneavoastră : când a avut ea loc ? 

Vă spun... Horia Sima trimisese în ţară pă profesoru’ Pătraşcu, fostul secretar al 
Mişcării, ca să se întâlnească cu Teohari Georgescu” şi cu ăştia, cu comuniştii. În sfârşit. 
Şi îi ruga p-ăştia ca românii care au plecat după rebeliune, atuncea, pă 21-23 - că nemţii 
i-au internat pe o parte în lagăr şi care voiau să se ducă în trupele dă asalt, aicea, în 
Răsărit, îi amnistia. Şi comuniştii le-a” spus: „Da, domne, să vină oamenii în ţară, să 
să prezinte la autorităţi, le dăm acte dă identitate, o să le dăm şi serviciu”. Da’ ei n-au 
avut interesu’ decât să-i inventarieze şi să ştie unde-i găseşte, ca să-i aresteze. Şi în 
noaptea dă 14 spre 15 mai 1948 a fost o campanie dă arestări în toată ţara. Toţi ăştia 
care erau inventariaţi dă Securitate au fost vizaţi şi i-a" arestat. lo mă mutasem între 
timp şi, pân’ la urmă, am stat la cămin, la Vasiliu Bolnavu', în piaţa Amzii. Şi acolo 
era şi Stanciu ăsta. Şi atunci aveam sesiune de examene şi eram în sala dă meditații, 
acolo, în curtea căminului. În sfârşit... Şi-au venit unii, ne-a” legitimat, da” Stanciu 
aflase ceva şi-a dispărut din Bucureşti. 


pedeapsa în închisorile Alba Iulia şi Aiud. A fost eliberat la 30 iulie 1954. A fost rearestat la 
26 iunie 1959 şi internat administrativ pentru 24 de luni. A executat pedeapsa în închisoarea 
Craiova. A fost eliberat la 15 februarie 1961. Informaţii din fişele matricole penale din AANP. 

8. Nicolae Pătraşcu (1907-1968). Profesor de istorie, română şi franceză. Şef legionar al jude- 
ţului Sibiu din 1935. Colaborator apropiat al lui Horia Sima între 1938 şi 1944, secretar 
general al Mişcării Legionare în 1940. În perioadele 1939-1940 şi 1941-1944 s-a aflat în 
Germania. În 1944 s-a întors în ţară. A fost arestat la 26 mai 1948 şi condamnat la muncă 
silnică pe viaţă, pedeapsă redusă ulterior la 25 de ani de muncă silnică. A executat pedeapsa 
în închisorile Aiud, Jilava şi Văcăreşti. A fost eliberat la 1 august 1964. A murit în condiţii 
suspecte în 1968. N. Hristu et al., op. cit., p. 226; fişa matricolă penală din AANP. 

9. Vezi nota 6, p. 15. 

Fără să vă anunţe. 

Fără să mă anunţe, da. A dispărut! Era cu încă un băiat, tot din Aluniş, d-acolo, 
unw Duminică Ion”. Şi era o fabrică chimică la Făgăraş, Nitramonia, şi au ajuns şi au 
fost angajaţi acolo. Şi când au văzut că s-a îngroşat gluma şi că îi caută mereu pe fugarii 
ăştia, s-au dus şi ei la partizanii din Munţii Făgăraş. Şi au fost capturați dă Securitate, 
judecaţi la Braşov, condamnaţi la moarte şi, pân’ la urmă, executaţi. Dar execuțiile nu 
să făceau imediat, că te ţinea” vreo câteva luni dă zile, aşa. 

Ştiţi cumva şi unde au fost executaţi ? 

Execuţia a avut loc undeva în juru’ mânăstirii, a Sâmbetii dă Jos (sic !). Şi te ţinea 
aşa, încordat că te execută azi, că te execută mâine... o teroare psihică. Iar ei, ăştia care 
au fost condamnaţi la moarte, niciunu” n-a vrut să facă cerere dă grațiere. Da’ nici n-a” 
grațiat pă cineva ! 

Am înţeles. Haideţi să revenim la povestea dumneavoastră. 

Deci eu, în Bucureşti, ca să mă întreţin, mi-am luat şi serviciu’. M-am angajat la 
Administraţia Financiară, sectoru' I Galben, cum era capitala atunci ; I Galben, II Negru, 
III Albastru şi IV... Verde. Şi am lucrat în anu” I şi în II... deci în '47. 

Şi pă 9 mai '49 a fost o adunare la sediu, în strada Roma nr. 7. Eram ca funcţionari, 
acolo, vreo 80 dă studenţi, majoritatea studenţi de la Academie. Şi s-au făcut epurările 
ăstea, că te lichida” fără niciun drept. Erau licenţiaţii din servici şi ne-a băgat toţi 
studenţii aicea, şi ne-a făcut dosare la oficiile dă plasare, ca să ne reîncadreze când 
terminăm studiile, şi erau care rămâneau. Eu am fost trecut în categoria asta, dă licenţiat 
din serviciu, şi primeam salariu întreg. Şi am fost angajat la 1 iulie 1949 la fabrica 
număru' 2. Era a proprietarului Ioniţă. Era pă o străduţă, vis-à-vis dă depou’ Dudeşti. 
Şi-acu' mai e casa aia. Dă câte ori trec, mă uit la ea... 

Între timp aranjasem să mă căsătoresc cu o fată, basarabeancă din judeţu” Cetatea 
Albă, mai mare cu doi ani ca mine, care terminase în '48 Academia. Şi depusesem 
actele la Banu Manta, la primărie. Şi urma să aibă loc căsătoria pe 15 august 1949. 

După arestările din '48, elevii şi studenţii din tot Centru’ Universitar Bucureşti au 
făcut un fel dă fundaţie şi colectau bani pentru ajutorarea familiilor celor arestaţi. Că 
s-a procedat aşa cu familiile celor arestaţi: femeia o dădea’ afar’ din servici, ca să o 
trombonească ei, securiştii, să-i informeze, s-o facă informatoare, copiii erau exmatriculaţi 
din liceu, studenţii din facultate. Şi colegu' ăsta al meu de la Potcoava, Duţă!, trecea 
lunar când luam salariu” şi dădeam şi io... Şi când l-a” arestat pă el, pă 23 iulie, i-a' 
găsit borderouw' ăsta, dă la cine colecta. 

Eu, în dimineaţa de 1 august mă mutasem deja la ea în Floreasca, într-o garsonieră 
la demisol. Duminică am fost în parcu’ Herăstrău, ne-am plimbat, în sfârşit... da?’ nu 
i-am vorbit că aş putea să fiu arestat. Şi pă 1 august, luni m-am dus obişnuit la servici. 
Acolo m-a rugat contabilu'-şef să ţin locu” casierului, care era plecat în concediu. Deci 


10. loan Duminecă/Duminică, născut la 28 ianuarie 1927 în Aluniş, Olt. A fost arestat la 
14/15 noiembrie/20 decembrie 1950 şi condamnat la 3 ani de închisoare corecțională. Ulterior 
a fost condamnat la moarte şi executat la 22 mai/22 decembrie 1952 la Braşov. Dorin Dobrincu, 
op. cit., p. 101 ; Cicerone Ioniţoiu, Victimele terorii comuniste... Dicţionar D-E, pp. 163-164; 
fişa matricolă penală din AANP. 

11. Vezi nota 5, p. 364. 

eram la Casierie, şi directoru' fabricii mă căuta dă mama focului, întreba p-acolo prin 
fabrică. Veniseră doi vlăjgani, aşa, că numai d-ăştia erau angajaţi, foşti boxeri, ca să 
aibe muşchi, să fie în formă. Şi să prezintă ăia, până la urmă, apar în Casierie. Şi 
directorw zice: „Îl căutaţi pă domnu” Țârdel ?”. Zice: „Dânsu' este”, Îmi cere unu’ 
din ei buletinu”, să uită la fotografie, să uită la dată, îl ia şi-l bagă-n buzunar. Şuşotesc 
ei acolo ceva şi-mi spun că o să plec cu ei. Şi directoru' îl anunţă pe şefu' Serviciului 
Financiar, un fost ofiţer dă administraţie după la Alba Iulia: „Domnu' Buia, faceţi cu 
domnu” Țârdel casa, o preiei dumneata, încheiaţi procesu’ verbal! ”. Şi-a chemat şi fata 
dă la salarii: „Îi faci lu’ domnu” "Ţârdel lichidarea pă luna iulie”. 

Între timp, ăia mai circulau p-acolo, prin fabrică. Şi în juru’ orei 12 jumate, 1 fără 
un sfert, eram gata, adică procesu’ verbal încheiat, am predat casa, a venit şi fata cu 
ştatu”, l-am semnat, mi-am băgat banii în buzunar. Vreau să vă spun ceva curios... În 
birou’ unde lucram, erau două fete şi una din ele, într-o bună zi, aşa, mai în glumă mai 
în serios, zice: „Domnu' Ţârdel, vreau să spun o constatare a mea. Dumneata ştii că 
la birou” unde stai dumneata cu vreo lună în urmă un tânăr ca dumneata a fost arestat ? ”. 
Şi eu, aşa, în sinea mea, zic: „Domne, istoria să repetă”. Şi ăia m-au poftit jos, la 
maşină, unu-n dreapta, unu-n stânga, şi m-au dus la Rahova. Unde ie şi-acuma, că dă 
câte ori trec pă lângă ea, e tot cu cărămida aia roşie, cum era şi atunci. 


V-au spus şi motivele pentru care v-au luat cu ei ? 

Nu, nu, nu. Atâta, zice: „Domnule, mergi cu noi!”. Da. Nu-ţi arăta: nici dacă e 
ordin dă percheziţie, dacă e ceva. Nu, să făceau abuziv astea. Şi ajungem la Rahova şi 
mă predă la un plutonier care era acolo, la poartă. Prima operaţie: te punea’ să te 
descalţi, să scoţi şireturile dă la pantofi, cureaua şi cravata, ca să nu te spânzuri cu ele. 
Mă notează ăla şi, în sfârşit, ăştia au dispărut. N-au spus cum îi cheamă, nimic. Şi vine, 
la un moment dat, din partea şefului arestului, un gardian şi discută cu ăsta: „Care e, 
mă, ăla care l-a adus acu'?”. Ăla îţi punea ochelarii fumurii, te lua dă braţ şi coborai 
pă nişte scări în spirală, aşa, da” nu spunea, al dracului, că „fii atent, că aici e treapta 
mai jos”. Te lăsa ca să te împiedici şi îl trăgeai şi pă el aşa, după tine, că-l ţineai strâns 
dă braţ. Aşa. Şi el te înjura: „Uită-te, bă dobitocule, pă unde mergi!”. Adică, parcă 
tu vedeai... Şi te ducea şi te posta în celula unde era stabilit să fii cazat pe timpu' 
anchetei. „Stai aici!” Şi, în sfârşit, vine şi şefu” arestului, mă ia în primire. Ăsta te 
lua aşa, dă ceafă, dăschidea uşa, îţi mai trăgea, aşa, un picior în spate, o înjurătură... 
şi îţi dădea un vânt înăuntru. 

Cum arătau celulele de la Rahova ? 

Era 4 pă 1,80. N-avea” niciun fel dă aerisire, uşile erau metalice şi era” tăiate jos 
d-un lat dă mână, aşa. Şi pă hol, şi-n partea aia, şi-n partea aia, în permanenţă să ţineau 
ferestrele dăschise. Şi ne aşezam cu gura aicea, la uşă, ca să mai luăm câte o gură de 
aer. Şi aşa mai respiram şi noi. Şi era o căldură dă foc, aşa. Curgeau apele pă pereţi. 
Şi un bec chior, aşa. 

Şi acolo, ca nou-venit, stăteai şi te uitai în dreapta, în stânga, şi ăştia de-acolo te 
încercuiau şi începeau cu întrebările : „În ce lot te-a” arestat? Când te-a” arestat? Ce 
mai e pe-afară?”. 

Câţi erați în total în celulă ? 

Cine erau respectivii? Un croitor din Bucureşti, Manea îl chema, care fusese 
legionar, un mare mutilat dă război, cu un picior amputat şi ochii dă sticlă... ambii. Nu 

vedea. Îi explodase pă front o mină d-asta şi era chior. El fusese folosit ca un fel dă 
curier, care ducea plicuri dintr-un loc în altu”, la diferite adrese. Şi l-au dibuit pân” la 
urmă şi l-au arestat. Că ne întrebam şi noi, toţi ăilalţi: ce pericol prezenta pentru noua 
orânduire invalidu’ ăsta? ! Mai era un băiat, martor al lu’ Iehova, care avea dosar la 
Tribunalu’ Militar, că ăştia nu voiau să pună mâna pă armă, şi mai era un evreu sionist. 
Că şi p-ăştia-i aresta”, pă sionişti... naţionaliştii lor. Că umblau echipe cu d'-ai lor, 
p-aicea, pă Dudești, şi-i lămureau din casă-n casă să nu plece, că acuma e timpu” lor, 
acuma e bine dă ei, nu ştiu ce, c-a venit tovarăşa Ana Pauker... Aşa. Şi, culmea, un 
oarecare Grunberg!?, care a fost şefu' Canalului, iniţial, cu o zi înainte... fusese-n echipe 
d-ăstea dă propagandă, iar a doua zi, când Ana Pauker le-a comunicat că cine vrea să 
plece, le dă paşaport, ăsta era primu” care stătea la coadă să-şi ia paşaport. Şi făcuse 
propagandă la alţii să rămână pă loc. 


La cât timp după arestare au început anchetele ? 

A doua zi m-a luat la anchetă. La anchetă, el stătea aicea, la o masă, eu stăteam 
acolo şi aicea, sus, era proiectat un bec dă 750 care mereu să legăna, şi nu puteai să te 
uiţi direct la el. Te uitai, aşa, mai schimbai... Şi anchetatoru' ăsta, un tinerel, cred că 
tot jidan a fost. El mi-a spus că-l cheamă Georgescu. Avea până-n 30 dă ani. Şi m-a 
sucit, m-a învârtit... Că mă-ntâlneam cu un băiat şi două zile m-a pistonat că să-i spun 
dă el. Şi i-am spus: „Domnule, dacă eu l-am cunoscut sub un nume conspirativ, dacă 
dumneata nu-mi spui numele lui adevărat sau să-mi arăţi fotografia, nu pot să-ţi dau 
nicio relaţie”. Şi atunci îmi scoate fotografia : „Da, domne”. Cine era ? Era fost elev la 
Liceu” „Mihai Viteazu” şi student la Politehnică. M-am întâlnit de câteva ori cu el. Era 
băiatu” unui general care venise cu diviziile ăstea, „Horia, Cloşca [şi Crişan]” sau „Tudor 
Vladimirescu”. Şi pă urmă trecuse în trupele dă Securitate şi ta-său îl băgase în grupu' 
ăsta care era în Bucureşti, grupu’ 74 FDC, în care erau şi elevi dă liceu şi studenţi din 
tot Centru’ Universitar Bucureşti. Şi până la urmă, dacă a scos fotografia, am zis: „Da, 
domne, ăsta este”. Da’ pă el îl chema cu totu’ altfel. Toni Iliescu l-am cunoscut io. A 
fost angajat pă urmă dă Securitate şi, probabil, a ieşit la pensie dă la ei, însă niciunu' 
dintre băieţii din lot nu l-a” mai văzut, unde dracu” o fi plecat, în străinătate, că am fi 
vrut să ne întâlnim cu el... Că la proces, când să vorbea despre el, preşedintele, la secţia I, 
colonel Georgescu, spunea: „Stai jos, nu ne interesează!”. Şi n-a apărut nici la 
interogatoriu şi nu l-a mai văzut nimeni. 


Cât a durat ancheta ? 
Păi, ancheta... luni şi marţi! Atât, două, zile. 


Aţi fost bătut ? 

Nu, nu, nu. Ceilalţi au fost bătuţi, au fost... da’ io am avut avantaju” că eram printre 
ultimii arestaţi. Chiar penultimu” arestat, pentru că ultimu' a fost luat cu vreo câteva 
zile în urma mea, un student dă la Timişoara care era în tren şi mergea pentru studii dă 
medicină la Moscova. Şi la Bucureşti l-a dat jos din tren şi l-a” arestat. 

Şi mi-a dat şi ce scrisese despre mine Duţă, ăsta care strângea 'cotizaţiile... Şi zic: 
„Domnule, văd că dumneata te grăbeşti să închei. Dă-mi şi mie să văd ce-a scris, domne, 
ca să mă pun dă acord cu el”. Şi mi-a dat declaraţia, am citit-o... Deci nici măcar o 


12. Mayer Grunberg, prim director general adjunct şi inginer-şef, apoi director al Canalului între 
1951 şi 1952. 

înjurătură, ceva, n-am luat de la el. Să grăbea, ca să încheie dosaru'... Mi-a dat să 
semnez declaraţiile care le-am dat, care le-a verificat el, şi asta a fost. Am terminat, 
deci, joi. Şi ştiu că tot joi m-a” urcat în dubă şi m-au dus la Jilava. 

Ce puteţi să-mi povestiţi despre experienţa de la Jilava ? 

La Jilava, la Fortu' 13, am nimerit la camera 9-12. Era o cameră comună. Şi acolo 
am găsit băieţii... Era unu’ Mircea Dumitrescu!5, care era şefu' grupului, condamnat 
15 ani. 


Câţi eraţi în cameră ? 
Păi, eram până la 100, aşa, într-o cameră. De fapt erau patru camere. 


Puteţi Să-mi descrieţi puţin cum arăta o astfel de cameră ? 

Păi, era” priciurile ălea, cum le spuneau ei, aşa, parter şi etaj. Era şi subsolu”, aşa, 
ocupat. Să puneau rogojini şi dormeau şi acolo. Când ne-a’ adus de la proces, în camera 
8 eram vreo 300, dormeau şi pă culoar, aşa, şi atât era de aglomerat că unii dormeau 
cu capu” pă tineta aia dă fecale. 


Cât aţi stat la Jilava ? 

Păi, la Jilava am stat dă la 4 august pân’ la 18 noiembrie, când ne-a’ ridicat şi ne-a 
adus cu duba la Arsenal, unde era amenajată o închisoare tranzitorie pentru cei care-i 
judeca’. Şi a venit un procuror şi ne-a anunţat că suntem programaţi pentru judecată pă 
data de 29 decembrie. 


Mai ţineţi minte cum se numea procurorul ? 

Procuroru” nu, da’ era un băiat tânăr. Însă şefu” secţiei I era colonelul Georgescu. 
Şi pentru că băieţii n-au fost aşa cum sperau ei, în sfârşit, au spus că unii au fost bătuţi, 
nu ştiu ce, s-a supărat ăsta şi nu ne-a mai dat voie să avem vorbitor. Că a venit la vorbitor 
fratele meu şi fata asta cu care trebuia să mă căsătoresc. A’ vrut să-mi angajeze avocat, 
că ştiam din discuţiile dintre noi că pun ei un avocat din oficiu”, da’ ăla când începea 
să pledeze, te acuza: „Domne preşedinte, aveţi în faţa dumneavoastră aceşti tineri care 
au pus mâna pă topoare să dărâme regimw' nostru...”. În sfârşit. Era un băiat tânăr, un 
avocat, avea vreo 35 de ani, şi ne-a spus: „Nu daţi banii, că nu face nimic, nu ia nimic. 
Soarta e hotărâtă dinainte”. Şi le-am spus să nu angajeze. De exemplu, era fostu' colonel 
Petresculf, care l-au făcut general — care judecase şi-n timpu” lu” Antonescu legionari — 
l-au luat ei în primire. Şi Petrescu, când a fost vorba dă judecat nişte ofiţeri care au dat 
armament dintr-un depozit partizanilor din munţi, venea şi întreba: „Câţi sunt? ”. Şi 
fixa o dată, spunea 200 sau 150 dă ani. Şi trebuia” să-i împartă ei pă cap, pă dosar. Aşa 
să dădeau sentinţele. 


Procesul când a avut loc ? 
Păi ne-a’ judecat în două zile, 29 şi 30 decembrie. 


Ați fost inclus într-un lot ? 


13. Mircea Dumitrescu, născut la 4 iulie 1927 în Buftea, Ilfov. A fost arestat la 9 noiembrie 1948 
şi condamnat la 15 ani de muncă silnică. A executat pedeapsa în închisorile Târgu Ocna, Jilava 
şi Aiud. A fost eliberat la 5 octombrie 1963 cu domiciliu obligatoriu în Valea Călmățui, Brăila. 
Informaţii din fişa matricolă penală din AANP. 

14. Vezi nota 11, p. 289. 

Da. Lotu' ăsta... grupu’ FDC 74. Şi pă data dă 3 ianuarie 1950 ne scoate un plutonier 
pă hol, acolo şi ne citeşte sentinţa număru” 6 din 3 ianuarie 1950. Şi începe... La băiatu' 
ăsta, Mircea Dumitrescu, 15 ani, la altul, în contumacie 20... Au fost şi cu 10 unii. Lu’ 
colegu” ăsta al meu, care strângea banii, 8 ani, eu am avut 515... 


Pe dumneavoastră de ce v-au condamnat, care a fost motivul ? 

Eu am fost încadrat aşa : „ajutor legionar”, că toate ajutoarele ăstea în bani le bote- 
zaseră „ajutor legionar”. Da’ pă strada Roma a existat într-o clădire, dă la Administraţia 
Financiară, mai încolo, în centru, era „Ajutoru' legionar”, care să practica. Şi pentru 
„omisiune dă denunţ”, că dacă am ştiut dă problemele ăstea, dă ce n-am denunţat. Păi, 
dacă faci o faptă bună, dai la un cerşetor, tre” să ştie Poliția? ! După mintea lor, da. 


Şi pentru asta aţi primit cinci ani. 

Da, am primit cinci ani, da. Cinci ani închisoare, trei ani degradare civică, amendă... 
nu ştiu cât, pe care a amnistiat-o. 

Unde aţi fost dus după sentinţă ? 

Aşa. După sentinţă ne-a” dus la Jilava, la camera 8, şi pă data dă 8 februarie ne-a’ 
trimis la Piteşti. Şi io trebuia să merg la Aiud, c-am fost funcţionar, da’ am zis: „Mă 
duc şi io cu băieţii ăştia, să fim împreună”. Şi n-am spus c-am fost funcţionar. Şi 
pă 8 ne-a’ urcat în dubă, ne-a” dat jos la gară în Piteşti şi cordonu' dă gardieni ne-a 
plimbat pă strada principală a oraşului până la închisoare. Să uita lumea la noi... Şi la 
închisoare ne-a” repartizat pă celule. Eu am căzut în celulă cu nişte moldoveni judecaţi 
la Suceava, pântre care a fost şi unu’ care a fost judecat cu Ţurcanu şi executat. 


Cum îl chema, vă mai amintiţi ? 

Da. Era... cum dracu-l chema? Livinschi!$! Era student la Drept, la Iaşi. Şi mai 
era încă unv’ du pân Roman, tot student la Iaşi, un elev dă liceu industrial, tot moldovean. 
Eu ştiam că la Piteşti începuse reeducarea şi acolo, în celulă, le-am propus lor: „Măi 
fraţilor, noi suntem aicea fiecare cu problema lui. Dumneavoastră n-o cunoaşteţi p-a 
mea şi nici nu e interesantă să v-o spun. Io la fel, nu mă interesează a dumneavoastră. 
Vreau să facem o convenţie. Eu am citit multe cărţi, am văzut filme... să nu facem 
altceva decât să povestim amintiri din viaţă, din ce-am citit, să nu facem politică”. Şi în 
martie, pe ăştia care aveam condamnări mai mici, ne-a? chemat şi ne-a’ urcat într-o 
dubă şi ne-a” trimes la Canal. 


Deci practic n-aţi trecut prin reeducare. 

Nu. Am avut noroc, da, da. Aşa. A ajuns vagonu'-dubă la Canal, da’ nu era aranjată 
încă organizarea dă şantier. Nici nu ne-a” dat jos, că ne-a” adus înapoi şi ne-a” băgat în 
aceeaşi celulă la Piteşti. Şi pă data dă 1 iulie a' transferat 600 dă la Piteşti la Gherla, 
ca să continue reeducarea... Şi eu am nimerit între ei. 


15. Conform lui Petre Năstase, implicat şi el în proces, condamnaţii au fost Mircea Dumitrescu 
(15 ani), Adrian Băcilă (10 ani), Alexandru Ludu (7 ani), Tudor Stănescu (7 ani), Sandu Iulian 
(5 ani), Marin Duţă (5 ani), Marin Ţârdel (5 ani), Petre Năstase (3 ani), Nestor Codreanu 
(3 ani), Ionel Niculescu (3 ani), Romică Teodoru (3 ani), Constantin Popescu (3 ani), Silviu 
Popescu (2 ani), Mircea Mateescu (2 ani), Cornel Constantinescu (6 luni). Petre Gregory C. 
Anastasis (Puiu Năstase), Jemerarii, ediţie îngrijită de Gheorghe Andreica în regie proprie, 
Metafora, Constanţa, 2004, pp. 191-192. 

16. Vezi nota 25, p. 260. 

La Gherla ne-a’ băgat la etaj. Ne uitam în curtea cimitirului, că era cimitiru’ până 
lângă zid... Şi când erau sărbătorile vedeam luminile aprinse, venea miros dă fum dă 
tămâie... În sfârşit. Şi ne uitam şi noi pă fereastră. La Gherla am nimerit tot cu Livinschi. 
Şi el aicea aranjase aşa că n-aveam priciuri d-alea, era mozaic, aşternute rogojini şi ne-a” 
dat câte o pătură. Dormeam pă rogojina aia şi ne înveleam cu o pătură. 

Câţi eraţi într-o celulă ? 

Eram vreo 80 în celulele ălea. Erau celule mari, 12 metri pă... în sfârşit. Şi a mai 
nimerit cu mine şi Puiu Năstase”, un băiat din lot care e plecat în America. A venit şi 
el acu”, când a’ fost aniversările ălea, la Ţigăneşti, la Tâncăbeşti, acolo. Şi le-a trimis 
ăstora dă la Asociaţie!? şi nişte bani. Era foarte complicat când nimereai mai mulţi din 
acelaşi lot, era mare încurcătură, că nu ştiai ce-a spus ăla, ce şi cum... El era un solid, 
făcuse şi box. Şi când s-au luat ăştia din comitetu' de reeducare de el... 


Cine a format acolo comitetul ? 

Livinschi. I-a adunat pă lângă el şi pă unu” Laitin Dănilă!?, dă la Timişoara, student 
la Medicină, pă Merişca?, student aici, la Bucureşti, la Litere, da” moldovean. Şi erau 
printre ăştia, în cameră, acolo, un băiat?! dă la Craiova care a scris şi el o carte, care 
fusese condamnat tot cu Frăţiile dă Cruce, elev la Liceu’ Militar. Şi mai discutam, aşa, 
cu el, să nu ne vadă ei. Mai îmi spunea, aşa... Pă urmă el a făcut nişte filmări în munţi 
şi în timp ce voia să reconstituie traseul, a căzut într-o prăpastie şi a murit. Şi mai erau 
nişte băieţi din Teleorman, d-aici, care făcuseră facultatea la Timişoara. În sfârşit. Eu 
mai discutam cu ei şi cu un alt băiat care făcuse liceu’ la Slatina, şi era din Alimăneşti, 
o comună tot în judeţu' Olt, aşa, peste câmp dă la Comani. Era arestat din '48 şi urma 
să să elibereze. Şi s-a şi eliberat chiar când eram eu în cameră, acolo, da’ n-am avut 
curaju” să vorbesc cu el, să-i zic: „Bă, când ajungi la Comani, să transmiţi o veste şi 
pentru mine”. Mi-a fost frică. M-am gândit: „Dacă mă spune la ăştia ? ” şi am renunţat. 


Făcea şi el parte din comitetul de reeducare ? 


17. Petre „Puiu” Năstase, născut la 2 octombrie 1927 în Bucureşti. A fost arestat la 26 iulie 1949 
şi condamnat la 3 ani de închisoare. A executat pedeapsa în închisorile Jilava, Piteşti, Gherla, 
Valea Neagră - Peninsula, Poarta Albă şi Coasta Galeş. A fost eliberat la 12 ianuarie 1953. 
A fost rearestat la 28 octombrie 1959 şi condamnat la 10 ani de închisoare. A executat pedeapsa 
în închisorile Jilava şi Aiud. A fost eliberat la 31 iulie 1964. După eliberare a cerut să plece 
în Occident şi, după o grevă de 59 de zile la care i s-au alăturat soţia şi copiii, i s-a aprobat 
plecarea în SUA. Cicerone Ioniţoiu, Victimele terorii comuniste... Dicţionar N-O, p. 225; 
Petre Gregory C. Anastasis (Puiu Năstase), op. cit., passim. 

18. Federaţia Română a Foştilor Deținuți Politici şi Luptători Anticomunişti. 

19. Dănilă Laitin, născut la 5 aprilie 1925 în Plugova, Caraş-Severin. A fost arestat la 9 noiembrie 
1948 şi condamnat la 15 ani de muncă silnică. A executat pedeapsa în închisorile Gherla, 
Valea Neagră - Peninsula, Jilava şi Aiud. A fost eliberat la 12 mai 1952. Informaţii din fişa 
matricolă penală din AANP. 

20. Constantin Merişca, născut la 21 martie 1927 în Miclăuşeni, laşi. A fost arestat la 15 mai 1948 
şi condamnat la 5 ani de temniţă grea. A executat pedeapsa în închisorile Piteşti, Gherla, Cluj- 
-Tribunal, Jilava, Poarta Albă şi Valea Neagră - Peninsula. A fost eliberat la 11 august 1953. 
Informaţii din fişa matricolă penală din AANP. A publicat două cărţi despre experienţa sa de 
detenţie: Tărâmul Gheenei, Porto Franco, Galaţi, 1993; Tragedia Piteşti. O cronică a 
„reeducării ” din închisorile comuniste, Institutul European, Iaşi, 1997. 

21. Vezi nota 71, p. 314. 

Nu, nu, nu... Era un fost coleg la liceu, la Slatina, la comerț. Era în clasa a VI-a 
când l-a” arestat, în '48. Şi l-am reîntâlnit în celulă, venit şi el dă la Piteşti. 

Şi, deci, ajung ăştia din comitet la Puiu Năstase. Şi el: „Ce reeducare, mă? !”. Pe 
care au vrut să se apropie dă el, să pună mâna pă el, i-a altoit. Dup-aia a bătut în uşă 
ăsta, Livinschi, a chemat gardianu”, şi i-a spus: „Domne gardian, ăsta nu să încadrează 
disciplinii, vrea să lovească, că el a fost la box...”. Şi l-au băgat ăştia la Neagra. Acolo 
era o celulă... niciun fel dă lumină, un subsol, acolo, în permanenţă uda” cimentu’ ca 
să nu poţi să stai jos, să stai numai în picioare, să te plimbi. Şi a venit pă urmă şi el la 
Canal, la Peninsula, acolo unde am fost şi io, dar cu brigada dă studenţi 13 şi 14. 


Cât aţi stat la Gherla ? 

La Gherla am stat dă la 1 iunie până la 6 noiembrie, în acelaşi an, în '50. 

Ce primeaţi de mâncare ? 

Păi, ciorbe. Şi nu era mâncare suficientă. De exemplu, ce-am păţit odată la Aiud... 
La Aiud, în ziua dă 23 august '$3 ne-a’ scos în curte să ne dea masa. Şi ne bombarda: 
mereu pă noi, care venisem dă la Canal, că să intrăm în fabrică. Şi noi nu voiam, 
spuneam : „Domne, avem şi noi nevoie să ne mai odihnim. Cât am tras acolo, la Canal... 
Nu ieşim ! ”. Şi într-o dimineaţă căpitanu' Dorobanţu”? s-a dus la bucătărie şi a spus: 
„Toate alimentele care sunt pentru celular, băgaţi-le la fabrică! ”. Şi noi, când am ieşit 
la prânz în curte, că ne-a” scos în curte să ne dea mâncare, n-am refuzat-o, că dac-o 
refuzai începeau anchete : „Ce, nu vă place?”. Nu ştiu ce... Şi n-am refuzat-o. O luai 
şi o răsturnai la o gură dă canal. Că nu era dăcât apă chioară şi câteva firişoare dă fidea, 
că dacă le adunai, dacă era o juma” dă lingură. Şi nimeni n-a mâncat-o. Ne-a” mai dat 
nişte bani, am mai cumpărat de la chioşc, acolo, câte ceva... 


Asupra dumneavoastră S-au exercitat tentative de reeducare ? 

Nu. Aicea Livinschi mi-a dat mie următoarea însărcinare şi s-au purtat, aşa, cu 
mănuşi, că nu aveau ei un om care să îl folosească aşa. Eu fiind la Academia Comercială, 
am făcut şi istoria PCUS şi, mă rog, tot felu’ dă astea... socialismu’, planificarea şi aşa 
mai departe. Şi mă obliga, cel puţin după-masa, câte o oră, două, trei, să le ţin lecţii, 
să fac pă profesoru’ cu ei. Aşa am scăpat. Am făcut lecţii cu ăia care trebuiau reeducaţi, 
care să lucreze cu ei, adică să-i convingă să fie mai... Deci ţineam lecţii la toată lumea 
care era acolo. Şi Livinschi, pă chestia asta, că stătusem şi-avusesem comportamentu' 
ăla - totuşi, a rămas ceva-n capu” lui, domnule - nicio înjurătură nu mi-a adresat unu’ 
sau să mă atingă. 


Dar n-aţi fost nevoit să faceţi şi ceva compromiţător ? 
Nu, nu, nu. Eu n-am participat la... să dau vreo palmă la ceva. Nu, nu... 


Pentru că există numeroase cazuri în care oamenii au fost constrânşi, şi din cauza 
torturilor... 


22. Ion Mihai Dorobanţu (17 aprilie 1909 - ?), locotenent colonel, director al penitenciarului 
Ploieşti (aprilie - 15 decembrie 1950), comandant al închisorii Aiud (1 ianuarie 1951 — 1 ianua- 
rie 1954), locţiitor comandant pentru pază şi regim la penitenciarul Aiud/formaţiunea 0622 
(l ianuarie 1954 — 15 octombrie 1954), comandant al penitenciarului de femei Mislea/forma- 
ţiunea 0690 (15 octombrie 1954 - 1 martie 1959), comandant al penitenciarului Gherla/forma- 
ţiunea 0606 (1 martie 1959 — 1 martie 1960). Mulţumim colegului nostru Mihai Burcea pentru 
aceste informaţii. 

Nu, nu, nu. Pentru că le făceam oficiu’ ăsta m-au lăsat în pace. Şi pă 6 noiemvrie, 
seara, când am fost strigat să mă ducă, să mă urc în dubă, să mergem la Canal, am 
răsuflat uşurat. Nu mă mai interesa ce să întâmplă la Gherla... 

Şi la Canal iarăşi a fost bine. Că eu, domnule, urmăream să nu ajung în brigăzile 
dă studenţi. Şi am ajuns la Canal, la Poarta Albă în dimineaţa dă 8 noiemvrie, de Sfinţii 
Arhangheli Mihail şi Gavril. Ne-a dat jos acolo, în incintă la Poarta Albă ţiganu' ăla 
faimos din Constanţa, care era condamnat 25 dă ani pentru crimă. 


Nu mai ţineţi minte cum îl cheamă ? 

Nu mai ţin, trebuie să mă uit p-aici... Şi ne-a” dat jos, ne-a” dat dimineaţa un ceai 
şi ne-a” repartizat la bordeiele, la beciurile unde băgau ei zarzavatu” pentru iarnă, pentru 
toate lagărele de pe Canal. Şi ăştia dă drept comun ne întreba” dă unde venim, cât suntem 
condamnaţi, dă unde suntem... Şi ne spuneau: „Bă, puneţi mâna şi săturaţi-vă dă mor- 
covi! ”. Luam morcovi, îi frecam niţel, că n-aveai unde să te duci să iei apă... Iar la 
prânz, când ne-am dus la masă, io am fost printre ultimii. La masă ne-a dat nişte 
farfuriuţe d-ăstea întinse, aşa, un fel de taiere, c-o lingură şi o mâncare dă cartofi, da’ 
mai mult o ciulama, aşa. Şi-am fost printre ultimii... Stănciugel?? îl chema! Mi-am 
amintit, Stănciugel! Şi când s-a terminat dă împărţit mâncarea, Stănciugel, c-o bâtă în 
mână: „N-aţi terminat, mă, mâncarea, bandiţilor ? ! Criminalilor ! ”. Şi ăia care mân- 
caseră stăteau gata să plece, dar a început să dea în ei, iar noi, care luasem ultimii, am 
azvârlit într-un colţ farfuriile ălea dă tablă şi am ieşit, ca să scăpăm dă bătaia lui. 


În ce consta alimentaţia zilnică la Canal ? 

Am avut mâncare în lagărele dă muncă... În primu” rând că la închisoare îţi dădea 
un sfert dă pâine. Acolo, îh lagăr, îţi dădea trei sferturi dă pâine. Aveai, la prânz, două 
feluri dă mâncare : o ciorbă şi o mâncare scăzută. Şi era şi un chioşc cu un vânzător 
civil care vindea, da’ nu băga’ chestii d-ăstea, dă salamuri, d-astea... Mai mult dulciuri, 
marmeladă, bomboane. 


La Canal cât aţi stat ? 

Păi la Canal eu am stat aproape trei ani, deci de la 9 noiemvrie, când am ajuns la 
Poarta Albă, până la 18 iulie, când s-au desfiinţat lagărele%. Acolo singurii care 
beneficiau de anumite avantaje erau studenţii din cele două brigăzi, 13-14. Ei beneficiau 
dă condiţii speciale. Veneau maşinile, camioane şi-i lua”, lucrau numai la construcţii, 
să fie la adăpost, nu să-i plouă, să-i ningă, aşa... Şi fiecare avea scăunel d-ăsta dă lemn, 
cu trei picioare, şi stătea pă scăunel. Iar noi... au fost cazuri când lucram la distanţă şi 
dă 15 kilometri. Ne duceam încolonaţi, cu cordonu' dă soldaţi peste câmp, şi veneam 
tot aşa. Şi am lucrat, de exemplu, la un terasament dă cale ferată. Trebuia să urci roaba 
la cinci metri jumate, şase pă un dulap de scândură, şi era norma dă doi metri cubi pă 
zi. N-o făcea niciun stahanovist, da” mai făceam şi noi şmecherii. 


23. Marin Stănciugel, supranumit Hercules, brigadier la Canal. I se atribuie o crimă sinistră: a 
aruncat în cuptorul de cărămidă un deţinut. Identitatea acestui deţinut nu e certă, ar fi 
putut fi Dragoş Rambela, frontierist din Bucureşti, fiu de general. CPADCR, Raport final..., 
p. 492. š 

24. Prin HCM nr. 2404 din 17 iulie 1953 se decreta închiderea şantierelor Canalului. Andrei 
Muraru (coord.), op. cit., p. 210. 

Şi în brigăzile dă studenți era un haidamac dă la Timişoara, tot student la Medicină, 
şi ălălaltu', Enăchescu?, dă la Piteşti, care a cerut pă unchi-său, pă Piţigoi?6, care a 
fost deputat la ţărănişti, şi el l-a torturat pă unchiu-său. Cred că era în stare şi pă 
taică-său, dacă... Şi ăstălaltu”, îmi scapă numele lui, fir-ar al dracu’ să fie, cum îl 
cheamă”... ? Am auzit că a făcut Medicina dup-aia şi că este la Cluj sau la Târgu Mureş 
preşedintele... unităţii culturale, sau... aşa ceva, „Avram Iancu”. 


Cum vă descurcaţi cu norma ? Ce fel de şmecherii spuneţi că făceaţi ? 

Păi... era un islaz, aicea, care să săpa. Şi cu vreo oră înainte de-a veni normatoru' 
să măsoare, să cubeze cât am săpat... era un martor dă unde începeam. Luam o brazdă, 
o puneam şi-o băteam bine şi dup-aia mai puneam pământ, iară alta... Şi când măsura, 
Sigur că ieşea altceva. Sau, alt exemplu, la o carieră dă piatră, la Ovidiu, adunam piatră 
pentru concasor. Erau nişte bolovani şi-i băga la concasor şi-i făcea piatră spartă pentru 
calea ferată. Şi intram pă şantier şi-n schimbu” dă noapte erau grămezile cubate şi cu o 
rangă dă fier o dărâmam şi o mutam alături. La 12 era gata norma şi aşteptam toaca, 
să plecăm acasă. Şi la ăştia care lucram la roabă ne dădea’ voie să stăm jos până venea 
apelu’. Venea un ofiţer dă la corpu’ dă gardă, dă la pază, şi făcea numărătoarea şi toţi 
stăteam încolonaţi pă brigăzi. 

Şi pă 18 iulie '53, dimineaţa, am luat ceaiu'. Dăşteptarea era la cinci dimineaţa şi 
ne spune să stăm la barăci. Erau barăci pe care le făcuseră nemţii pentru nişte unităţi 
care apărau Constanţa, să nu vină americanii să debarce, că în timpu” ăla era vorba dă 
frontu’ din Balcani, cu debarcarea din Balcani... Şi care nu s-a făcut, spre nenorocirea 
noastră. Era unv’ din Băile Herculane, Bică? îl chema, cu un clarinet cu care suna 
adunarea brigadierilor, adunarea la numărătoare. Ei, atunci să urcă p-o baracă, care era 
acolo, în centru şi sună adunarea. Ne-am adunat toţi acolo şi ne întrebam: „Ce se 


25. Simion „Sică” Enăchescu, născut la 25 iunie 1925 în Lunca Corbului, Argeş. A fost arestat la 
8 aprilie 1949 şi condamnat la 5 ani de închisoare corecțională. A executat pedeapsa în 
închisorile Piteşti, Valea Neagră - Peninsula, Constanţa, Poarta Albă, Rahova şi Aiud. A fost 
unul dintre principalii conducători ai acţiunii de „reeducare” de la Peninsula. A fost eliberat 
la 3 aprilie 1954. Alin Mureşan, op. cit., 2007, p. 130; fişa matricolă penală din AANP. 

26. Marin Piţigoi (1900-1988). Învățător, membru fondator al Partidului Țărănesc şi deputat 
PNȚ (1928-1932). La 15 decembrie 1946 s-a emis un mandat pe numele lui. A stat ascuns 
până la 15 august 1949, când a fost arestat şi condamnat la 7 ani de închisoare corecțională. 
A executat pedeapsa în închisorile Jilava, Aiud, Poarta Albă, Valea Neagră şi Oradea. A fost 
eliberat la 2 iulie 1956 cu domiciliu obligatoriu la Răchitoasa şi Lăteşti până în 1964. Cicerone 
Ioniţoiu, Victimele terorii comuniste... Dicţionar P-Q, pp. 250-251 ; fişa matricolă penală din 
AANP. 

27. Probabil Ion Bogdănescu, născut la 14 februarie 1922 la Ulmi, Brăila. A fost arestat la 30 noiem- 
brie 1948 şi condamnat la 5 ani de închisoare corecțională, pedeapsă redusă ulterior la 4 ani. 
A executat pedeapsa în închisorile Cluj, Piteşti, Valea Neagră - Peninsula, Jilava şi Aiud. 
Deşi nu există date despre o eventuală torturare a sa, la Peninsula a fost şeful brigăzilor de stu- 
denţi 13-14, fiind principalul coordonator al torturilor şi culegerii de informaţii de la deţinuţi. 
A fost eliberat de o comisie specială MAI la 10 februarie 1953. După eliberare a continuat să 
colaboreze cu regimul comunist, acţionând ca informator. A murit în 2000 fără să vorbească 
despre rolul său. Alin Mureşan, op. cit., 2010, pp. 163-164; ACNSAS, fond Reţea, dosar nr. 
189164, vol. 1-3; fişa matricolă penală din AANP. 

28. Ion Bica, ţăran din Teregova. A fost arestat în 1949 şi închis la Peninsula. Cicerone Ioniţoiu, 
Victimele terorii comuniste... Dicţionar A-B, p. 191. 

întâmplă, domne, ce e? Ce s-aude ? ”. Nimeni nu vrea să spună nimic, gardienii... Deci 
ambasadoru’ Indiei?’ făcuse nişte demersuri din partea ONU şi discutase cu comuniştii. 
Tot al Indiei a făcut şi-n '64, când a dat Gheorghiu-Dej decretu’ ăla dă amnistie d'-a 
golit puşcăriile politice. Şi au adus dosarele dă la grefă şi comunică: „Cine-şi aude 
numele să răspundă prezent! ”. Nu eram decât vreo 10.000 dă oameni acolo, toată 
colonia, da” în vreo patru ore a terminat cu apelu’ ăsta, iar seara ei stabiliseră unde 
merge fiecare : la Aiud, la Gherla, la Târgşor, elevii... În sfârşit. La Piteşti nu mai, că 
îl desfiinţaseră. 

Şi când să însera, trage un tren pă linia dă garaj care intra în lagăr, care făcea 
aprovizionarea cu alimente, cu zarzavaturi şi stătea în aşteptare. Ei ne-au dat hrană pentru 
două zile şi ne-au pus acolo ce trebuia, tinetele ălea, un butoi cu apă dă băut... În timpu’ 
ăla era tocmai adunarea studenților şi elevilor din '53, Festivalu’ internațional al 
studenților”. Şi la ora şase eu am intrat într-un lot dă 600 şi ne-a’ trimes la Aiud. Ne-am 
urcat în vagoane, ne-am luat locu’ acolo, au închis uşile, le-au sigilat, au făcut şi o plasă 
dă sârmă ghimpată şi-a pornit trenu’ fără oprire până la Aiud, unde am ajuns a doua 
zi, seara, pă la şapte. 

Acolo ne-a” cărat la închisoare şi ne-a” lăsat în închisoarea nouă, în curte, până pă 
la 9-10 seara, când ne-a” băgat în celule, fără să ne fixeze. Care cum ieşea, lăsa uşile 
deschise, să circula dă la unv’ la altu’. Era o perioadă dă acomodare, că Dorobanţu, 
când a băgat alimentele noastre la fabrică - atunci când v-am spus că n-am vrut să ieşim 
în fabrică -, le-a spus: „Lasă, că îi fac io pă bandiții ăştia să le iasă fumurile din cap! 
Au venit cu fumuri în cap dă la Canal. Aicea e Aiudu', să nu uite! ”. Şi nenorocitu” 
ăsta a fost preşedintele sindicatului la Societatea Româno-Americană, care avea sediu' 
în strada Londrei. Şi a venit un inginer care a fost director la societatea asta, la sonde, 
la Ploieşti, şi când l-a văzut Dorobanţu: „Aaa, ai venit, banditule! ”. Şi a pus mâna pe 
un ciomag şi l-a bătut p-ăla când a venit. 

Mai ţineţi minte cum îl chema pe acest inginer ? 

Nu mai ţin minte... Da’ la toţi ăştia care au fost funcţionari la societăţile petrolifere, 
cât au fost americanii, până pă timpu păcii, le depunea” nişte drepturi dă pensii în Elveţia, 
în valută, franci elveţieni. Iar la naţionalizare „domnii comunişti” i-a” luat cu binişoru', 
le-a” spus: „Bă, nu vă speriaţi, voi rămâneţi aicea. Naţionalizăm, da’ rămâneţi aicea”. 
Şi i-a” pus şi-au dat semnături că cedează drepturile ăstea dă pensii care erau depuse în 
Elveţia, şi dup-aia i-a” dat afară şi i-a" băgat în puşcărie. Şi-a” bătut joc dă ei. 

La Aiud, până la urmă aţi acceptat să ieşiţi la muncă în fabrică ? 

lo am ieşit în septembrie şi am fost, prima dată, la atelieru’ dă forjă. Aveam 
crampoane, d-ăstea, pentru calea ferată, dă bătut traversele dă lemn, care era” la ştanţă, 
şi noi le băgam în foc, şi cu ciocanu” pă nicovală le făceam o pană, ca să poată bate cu 
ciocanu” traversa dă lemn. Dup-aia m-a’ mutat la confecţionat lacăte „sfinx”. Aveam 
piesele tăiate şi stăteau pă o coadă dă mătură dă lemn, aşa... Şi luam piesa şi-o puneam 
unde trebuia şi alţii, pă urmă, luau şi băteau niturile, unii le trăgeau la polizor. Şi dup-aia 
m-a’ mutat la cuptoarele dă tratament termic, unde făceam focu’ cu deşeuri dă lemn dă 
la fabrica dă tâmplărie şi încălzeam cuptoare. 


29. Probabil se referă la U Thant, secretar General al ONU (1961-1971), care a vizitat România în 
4-8 mai şi 3-5 iulie 1963. 
30. Vezi nota 45, p. 195. 

Iar în 7 noiemvrie, dimineaţa, n-am mai ieşit la lucru. Venise’ dispoziţii, tot de la 
ONU, ca şi în închisori, unde sunt ateliere, să înceteze munca. Şi, în sfârşit, ne-a” 
adunat în curte şi ne-a vorbit. Zice: „N-o să mai lucraţi”. 

Cine v-a spus asta ? 

Politrucii. Şi să vă povestesc ceva. A venit o comandă dă la M[inisterul] F[orţelor] 
A[rmate] dă juguri dă focoase, o placă dă lemn şi aşa, în semicerc, unde să punea’ 
obuzele, ca să nu să ciocnească între ele când să transporta’ lăzile dă obuze. Da. Şi 
armata refuzase comanda asta făbricii închisorii dă vreo câteva ori. Şi atunci, ca să scape 
dă ea, ei au spus: „Domnule, le dăm foc şi le restituim banii şi să facă în altă parte”. 

Şi pă noi, pe la 12 noaptea, ne scotea” în curte şi ne dădea’ câte un ceai, iar în 
fabrică nu rămânea decât gardianu’ care ne supraveghea pă noi, atât, niciun deţinut. Şi 
în noaptea aia eu am fost primu” care am terminat ceaiu' şi m-am dus repede să mai 
bag lemne acolo, în cuptoarele alea, la mine. Şi am văzut că în fundu” aleii, unde era 
o magazie cu vopsele, ardea ! Dăduse’ foc la scândurile ălea. Şi nu era decât gardianu’... 
Mă duc repede şi am bătut toaca! Şi care cum venea: „Puneţi mâna pă căldări!” ... 
nu ştiu ce, să stingem focu’, că erau în partea dreaptă fierăria, în partea stângă lemnărie, 
erau nişte schele dă lemne la uscat dă vreo patru-cinci metri şi dacă intra focu’ acolo, 
la alea, toată puşcăria lua foc! Şi noi, când ne agitam, apare politrucu”, cu gardienii, 
cu pompierii şi au stins focu’ într-un sfert dă oră. 

A doua zi ne scoate şi ne ţine discurs: „N-aţi avut grijă de fabrică, i-aţi dat foc ! ”. 
Şi făcea” investigaţii cine a dat foc. Da’ un cetăţean pe care-l cunoşteam de la Jilava, 
de la camera 9-12, era internat în infirmerie şi a văzut că pompierii dă la Alba Iulia 
erau veniţi şi aşteptau dă seara declanşarea incendiului. Şi ăsta ne-a comunicat, ne-a 
transmis de-acolo, dă la infirmerie, că pompierii aşteptau dă cu seară. Şi, în sfârşit, un 
băiat care făcuse liceu” la Slatina, tot la comerţ, da? cam deviase, să lăuda p-acolo că 
el a dat foc... Era cam într-o doagă şi nu-l credea nimeni. 

În sfârşit, vine un colonel dă la Bucureşti, dă la minister, şi când a venit ştia deja 
că cine a intrat primu” în fabrică. Şi dăschide gardianu’ uşa şi întreabă: „Cine e 
Ţârdel ? ”. „Eu, domne.” „la-ţi ceva pă tine şi mergi pân’ la birou, că e venit un domn 
colonel dă la Bucureşti, face o anchetă în legătură cu incendiu” din fabrică ! ” În sfârşit. 
Mă prezint la ăla şi mă-ntreabă: „Dumneata ai fost primu” care ai intrat ? ”. „Da, domne, 
eu.” „Şi ce crezi, cine a dat foc?” „Cine să dea foc? ! Dumneavoastră ştiţi foarte bine, 
gardianu’ care ne păzeşte pă noi când lucrăm. El a rămas singur în fabrică, noi eram 
în curte. Şi oamenii care au fost la infirmerie vedeau maşinile pompierilor care erau dă 
seara dă la 7. Ce aştepta’? Aştepta” un incendiu la 12 noaptea ? !” Să uită ăla la mine 
şi îmi trage câteva înjurături. Gardianu' aştepta pă hol: „Ia-l, mă! Bandit, nu vrea să 
spună nimic ! ”. Şi l-am lămurit, nu m-a pus să scriu nimic. 

Pe parcursul detenţiei dumneavoastră aţi avut ocazia să întâlniți personalităţi ? 

Păi, de exemplu, când ne împărțea ciorba aia la Aiud, atunci dă 23 august, la cărat 
ciuberele ăstea cu mâncare era şi Nichifor Crainic?!. Şi-l întreba’ un gardian, aşa, în 
zeflemea : „Băi, popo, bă, e, mă, Dumnezeu sau nu e?”. Şi Nichifor Crainic să uita la 
el: „Domne sergent, păi dumneavoastră ce credeţi ? Dacă credeţi, este, dacă nu credeţi, 
să fiţi sănătos, părerea dumneavoastră”. Nichifor Crainic, dă fapt - io am memoriile 


31. Vezi nota 31, p. 337. 

lui - nici n-a fost judecat. El a fost internat, da’ a scăpat dă lotu’ mare, că dacă îl prindea’ 
şi-l judeca” cu Antonescu, îl executa” şi pe el! 

În afară de Nichifor Crainic ați mai întâlnit şi pe altcineva ? 

Păi, la Peninsula a fost împuşcat un doctor de la Turnu Măgurele, Simionescu“, care 
şi-acuma face anchetă un procuror. Eu am făcut deja o şedinţă cu el. Sunt nişte procurori 
care au venit la noi la asociație’, acolo, la Rosetti. Anchetează şi urmează după sărbători 
să mă mai întâlnesc cu el. Şi doctoru' Simionescu a fost împuşcat la Peninsulă. A fost 
băgat la brigada 13, la studenţi şi maltratat, nu ştiu ce, n-a mai suportat şi s-a dus la 
gardu’ dă sârmă şi soldatu’ l-a somat. El trăgea dă gard... Şi ăla a tras, pă urmă, în el. 
Şi a mai fost împuşcat un căpitan din Braşov din ordinu’ lu” ăsta care a fost coordonatoru' 
lagărelor după Canal... Unu” bondoc, gras, cu „D”, cum dracu-l chema*%? Care avea 
ceva din viaţa civilă cu ăsta. Şi ăsta, în fond, era ungur, fost croitor în Turda. Şi spuneau 
ardelenii care-l cunoşteau că-n timpu' ocupaţiei maghiare făcea cu unii o echipă şi 
transportau evrei ca să-i scoată din Ardeal, d-acolo, dă la unguri, să nu-i dea pă mâna 
nemților să-i ducă la Auschwitz... 

Şi când suna toaca pă şantier, comandantu' gărzii, un caporal sau sergent, care ne 
însoțea pân’ la lagăr, chema un deţinut ca să adune plăcuţele pe care scria „pericol de 
împuşcare, nu vă apropiaţi”. Şi deţinutu” ăsta din Braşov, fost ofiţer, căpitan, când s-a 
aplecat - era consemnu' dat — soldatu’ nu l-a mai somat şi a tras în el, i-a tras în cap. 
În sfârşit... Şi s-a încheiat un simplu proces-verbal dă comandant gărzii că a vrut să 
fugă dă sub escortă. 


Ați asistat personal la acest eveniment ? 

Păi, în schimbu' când eram şi io, c-am lucrat şi la Ovidiu acolo, o perioadă, da' scurtă. 

Mai cunoaşteţi astfel de cazuri de decese provocate ? Deci oameni împuşcaţi ori 
care au decedat în urma torturilor, în urma bătăilor ? 

La Jilava era un băiat care era, tot aşa, cu Frăţiile dă Cruce, de la Liceu’ Teoretic 
din Buzău, şi ne-a povestit cum comandantu” Securităţii dă la Buzău, [Ion] Sârbu-l 
chema - fost mecanic dă locomotivă şi recrutat d-ăştia, în '48, ca securist şi făcut şefu' 
Securităţii la Buzău - ancheta un cetățean? din comuna Lespezi, din judeţu” Buzău, 
unde sunt şi nişte săpături d-ăstea arheologice. Şi nu voia ăla să scrie ce voia Sârbu. Şi 
băiatu' ăsta era în închisoare şi a auzit toată lumea. În sfârşit, toţi deţinuţii cunoşteau 
problema. L-au urcat sus, la etaj, la 12 noaptea, pă pervaz şi i-a” făcut vânt în curte. 

Şi în ianuarie °51 m-a chemat şi pă mine la Securitate, la Constanţa, să dau relaţii 
dă un băiat care era din Slatina, la Liceu’ „Radu Greceanu”, cu care întâmplător am 


32. Vezi nota 60, p. 310. 

33. Vezi nota 18, p. 371. 

34. Probabil se referă la Augustin Albon, născut la 22 mai 1910 în Turda, Cluj. Ceaprazar şi 
croitor. În 1931 a fost condamnat 1 an şi 6 luni pentru activitate comunistă. Colonel în MAI, 
a făcut parte şi din Siguranţă. În 1949, comandant al trupelor de pază la Canal. Din 1954 a 
fost director general al penitenciarelor. A fost cel care a iniţiat „stâlpul infamiei” la Canal. 
Pentru abuzurile sale a fost arestat la 16 iunie 1953 şi condamnat la 9 ani de temniţă grea. A 
executat pedeapsa în închisorile Jilava, Craiova şi Poarta Albă. A fost eliberat la 17 octombrie 
1955. Andrei Muraru (coord.), op. cit., pp. 212, 222; fişa matricolă penală din AANP. 

35. Constantin Botezatu, impiegat din comuna Rusavăţ, omorât în timpul anchetei la Securitatea 
din Buzău. Cicerone loniţoiu, Victimele terorii comuniste... Dicţionar A-B, p. 205. 

discutat odată şi era arestat. Şi i-am spus: „Domne, nu-l cunosc, nu-mi amintesc dacă 
l-am întâlnit...”. Şi m-am nimerit cu Sârbu, ăsta, în celulă. Şi discutam cu el: „Domnule, 
dumneata eşti criminal, domne! Cum ai dat vânt ăluia dă la Lespezi pă fereastră? ”. 
I-am spus-o lui, în faţă. Că şi el era condamnat acuma, degradat şi condamnat, că dăduse 
un pistol unui cumnat al lui şi-l condamnase şase luni şi era degradat. 


Şi v-a răspuns la întrebarea asta ? 

Nu, s-a enervat şi a bătut în uşă şi-a chemat gardianu' ca să îl scoată de acolo să-l 
mute în altă parte că: „Uite, e un căpiat aicea, de la Peninsula, care mă judecă pă mine 
c-am făcut...”. Şi l-a scos din celulă. Era din Țânţăreni, Dolj, fost mecanic dă locomotivă. 
Şi alţi morţi... Sunt mulţi care-au murit. 


Pe parcursul detenţiei, cum aţi resimţit unele evenimente mai importante ? De 
exemplu, moartea lui Stalin. Când a murit Stalin eraţi încă în detenţie... 

Păi da, eram la Peninsula. Pân’ la moartea lu’ Stalin nu a fost nicio eliberare. La 
expirarea termenului, eliberarea nu să făcea decât în baza unui aviz al unei comisii de 
la minister. Şi toată lumea, volens-nolens, trebuia să mai stea dă la 6 la 60 dă luni în 
lagăr, că cică nu este potrivit pentru noua societate, nu e reeducat. Şi, de la moartea 
lu” Stalin, toată lumea se elibera. Şi, de exemplu, în '54, ne scotea’ cu o lună înainte 
la camera dă carantină, ne dădea' mâncare mai bună, medicamente, ceva, să arătăm 
altfel. 

Pe parcursul detenţiei aţi beneficiat de asistență medicală ? 

Nu. În privinţa medicamentelor, de exemplu, la Aiud era politruc unu’ Drăghici, 
care a fost chelner în Bucureşti. L-a” luat şi i-a” pus trese pă umăr. Ăsta, dacă era un 
bolnav în infirmerie şi-i trebuia antibiotic, să ducea cu maşina acasă şi-l aducea, dăscuia 
la arhivă, să uita la dosaru” ăstuia şi dacă avea o condamnare dă 20 sau 25 dă ani nu-i 
dădea antibiotic. Spunea: „Bă, îl lăsaţi! Dacă scapă, bine, dacă nu, un duşman mai 
putin ! ”. 

Dădea ordin direct personalului din infirmerie ? 

Da, să nu să dea, da, da, da. Iar pă unde am trecut, timp de şapte ani, plus lagăru’ 
de la Craiova, n-am văzut niciodată fața doctorului! Sunt procese-verbale făcute dă 
formă, dă ei, dă doctori. Cum a fost cu ăla de la Buzău, amenințat dă directoru’ 
închisorii, dă politruci, să muşamalizeze că s-a aruncat pă fereastră. Iar Crucea Roşie... 
nu mai vorbim! Dacă ar fi permis ăştia să viziteze Crucea Roşie închisorile la noi... 
da’ nu s-a admis chestia asta. Şi nici ONU nu i-a obligat. Trebuia Crucea Roşie să 
viziteze închisorile ! i 

Marile sărbători religioase, Paştele, Crăciunul, cum le petreceaţi ? 

La mai toate marile sărbători să făceau nişte verificări, adică percheziţii. De exemplu, 
la Aiud... bine, şi la Peninsula, da’ la Aiud ne scotea” din celulă dăzbrăcaţi la pielea 
goală şi făcea” percheziţie. Săculeţu” ăla pă care-l aveai cu boarfele tale, ţi le golea acolo 
şi făcea’ un vraf, aşa. Şi pă urmă ne chema’ câte două-trei zile să ne alegem d-acolo, 
fiecare lucrul lui. Şi în celulă, cu nişte sulițe, aşa, înţepau saltelele, care erau dă ani dă 
zile pline cu paie. Şi era un praf în celulă... Noi intram acolo când veneam dă la 
percheziţie. Făceau asta întotdeauna în noaptea dă Paşti, în noaptea dă Crăciun, în 
noaptea dă Anu' Nou, ca să ne distragă pă noi dă la... să nu te mai gândeşti, să nu 
conştientizăm. 

Iar la mină, povestesc ăştia care au fost acolo că s-a făcut slujbă dă Înviere în mină. 
Au asistat şi minerii, şi gardianu’ care era. La Aiud a venit la un moment dat în celulă 
la mine un avocat pe care-l cunoşteam dă la Jilava, Sorescu, care l-am întâlnit şi pă 
urmă, era jurist-consult la Arta Grafică, la tipografie. Şi a venit în lanţuri, că era pus 
în lanţuri. I le-a” scos pă urmă, da’ avea lanţurile cu cheie. Şi-a fost acolo, la Baia Sprie, 
şi-au făcut slujba dă Înviere preoţii care erau printre deţinuţi. Şi minerii au fost bucuroşi. 
Le aduceau şi lumânări minerii. 


Ce-mi puteţi spune despre zvonurile referitoare la venirea americanilor ? Mai 
aşteptau oamenii venirea salvatorilor din Occident ? 

Nuuu, să ştia convenţia dă la Yalta. Însă la Peninsula, dă exemplu, aveam WC-urile 
în curte. A’ fost nişte trupe germane în timpu' războiului în barăcilea ălea, făcuseră 
nemţii barăcile ălea în care am stat, cum v-am spus. Şi făceau ruşii trageri, exerciţii, 
aplicaţii. Şi ieşeam la WC-uri afară din baracă, şi când veneam înăuntru, era un băiat 
lângă mine, din Sălaj, cu şapte ani de condamnare. Şi îl zmuceam aşa: „Bă, ia du-te 
pân’ afară! Bat tunurile, or veni americanii?” Da’ cine mai credea? Nu mai credea 
nimeni. Noi fuseserăm vânduți... 

Dumneavoastră aţi fost eliberat după executarea integrală a pedepsei ? 

Integrală, da, pă 30 august 1954%. 

Din Aiud ? 

Da. M-am eliberat cu Meca, ăsta dă la Craiova. I-a” dat drumw' şi lui, nu l-a' mai 
ţinut să facă, deşi, cum am spus, unchiu' lui obținuse un decret dă amnistie dă la 
Gheorghiu-Dej, şi când a fost chemat la grefă, a spus că renunţă, că el stă să-şi termine 
pedeapsa. 

Şi când am ieşit, te ducea un gardian în oraş la Securitate. Aşteptai vreo juma” dă 
oră, îţi dădea biletu’ dă eliberare şi dup-aia treceai iarăşi pă lângă puşcărie. Şi după 
pod, acolo, fiecare deţinut care se elibera să mai întorcea şi mai privea cu ochiu” puşcăria 
din vale... Se mai uita o dată. Şi eu am intrat primu”. Mi-a” dat un carnet dă CEC, că 
ne considera” muncitori necalificaţi, şi îmi pusese pe el zilele lucrate şi ne dădea” pentru 
ele nişte sume infime. Şi am avut pă carnetu' ăla dă CEC 950 dă lei. Şi-am intrat în 
primu” chioşc dă ziare şi debit dă tutun şi o întreb pă cetăţeancă, pe vânzătoarea : 
„Doamnă, daţi-ne şi nouă un Universu’! ” Aia îşi face cruce, aşa, să uită la noi, şi zice: 
„Da' dă unde veniţi dumneavoastră dă nu ştiţi că Universu’ nu mai apare dă când au 
venit comuniştii la putere ?”. Şi ne-am dus mai departe... 

Am mers la gară, dup-aia, ne-am urcat în tren şi el s-a dat jos la Craiova, io m-am 
dat jos la Drăgăneştii dă Olt. Şi am întâlnit un cunoscut, un prieten al lu’ frate-meu 
care fusese plutonier reangajat în armată. Şi-l făcuse’ locotenent cu reforma din '47. 
Era o trăsură care mergea şi am luat-o amândoi şi ne-am dus până la mine acasă. 

Pă urmă, a doua zi, a venit fratele învățătorului meu să mă întrebe dacă ştiu ceva dă 
Marin Constantinescu, dă frate-său. Şi i-am spus: „Da, domne, ştiu”. La un moment 
dat în celula mea a venit un cetăţean care era condamnat patru ani, dintr-o comună de 
pă lângă Roşiorii de Vede, şi ne-am dat în vorbă, şi el mi-a spus: „Da, domne, l-am 
cunoscut, ce om! Am stat la capu” lui când a murit...”. Era condamnat 15 ani şi eu în 


36. Potrivit fişei matricole penale din AANP a fost eliberat la 30 iulie 1954. 

Post scriptum-ul ăsta pă care l-am făcut la ediţia a doua, aicea, i-am făcut portretu’ şi 
două poezii. Când mureai în închisoare nu-ţi trimetea' extrasu” dă deces, te ținea’ aşa, 
să aştepţi că vine omu” acasă. Îţi trimetea” bagaju” pă care-l mai aveai pă la magazii şi 
fetele lui şi soţia când au răscolit, a” găsit două poezii scrise dă el. Una este „Rugăciune” 
şi alta este „În satul în care m-am născut”. Şi ultima strofă e: „În lacrimi şi în casă 
durerea/ Ce roade-n inima lor/ Păstraţi în suflet speranţa/ Şi doru’ dă viaţă-l aveţi”. Şi 
se încheie: „Căci ce ne-a învăţat puşcăria/ În viaţă nu poţi să înveţi”. Şi aicea i-am 
făcut io portretu’. E interesant ce-a putut să facă omu” ăsta. 

Vă citesc numai sfârşitu': „Ajungând la finalul celor scrise sus despre viaţa şi 
activitatea dascălului meu, domnu” Marin Constantinescu, care a decedat în închisoarea 
Aiud, ca multe alte sute şi mii de români aruncaţi în gropi comune, fără cruci, ca fost 
elev al dânsului şi comănean, am scris memoriile şi amintiri din închisorile prin care 
am trecut. Cartea a fost lansată public în biserica Comanii de Jos, în ziua de 13 iunie 
2004, când am oficiat un parastas foştii elevi, în cinstea şi pomenirea memoriei celui 
care a fost învățătorul Marin Constantinescu, pe care să nu-l uităm în veci şi veşnic să 
ne fie amintirea la el. A fost cu adevărat un apostol al Comanilor, sufletul lui nobil să 
sălăşluiască în ceruri şi Domnul să-l aibe în pază. Marin Țârdel, fost elev seria '933-'36, 
şcoala primară Comani”. 


Cum a reacţionat familia dumneavoastră când v-aţi întors acasă ? Erau preveniţi că 
o să vă eliberați ? 

Nu, nu. Nu ştiau nimic ai mei, pentru că eu, de exemplu, în '50, în ianuarie, a venit 
fata asta cu care trebuia să mă căsătoresc, să mă întrebe ce să facă. Şi io i-am spus că 
sunt condiţii grele dă muncă, că era să se dărâme un mal dă pământ peste mine, da' am 
scăpat... Şi i-am spus: „Dacă vrei să mă aştepţi aş fi, într-un fel, recunoscător, dacă 
faci sacrificiu” ăsta. Dar eşti liberă să faci ce vrei...”. Şi abia în 1974 m-am interesat 
io dă ea şi am aflat dă la Poliţie (sic!) ce adresă are, unde locuieşte... undeva în Piaţa 
Amzei. 

După eliberare ați mai avut de-a face cu Securitatea ? Aţi mai fost urmărit ? 

Mi-am verificat şi io dosarele, că am vreo patru-cinci dosare, şi peste tot pă unde 
am fost era cineva pă urma mea. De exemplu, primu” şi cel mai principal informator 
era unv’ Badea, conjudeţean d-al meu, fost activist d-ăsta, în agricultură, în judeţu” Olt, 
şi care a fost preşedintele comitetului dă bloc. Şi eu eram pentru el „problema”, aşa 
discuta. Însă, culmea, că ăştia d-acolo care îţi dau copii d-ăstea mi-au dat nişte copii 
după file, da” ca o defecţiune ţi-a” şters cu negru numele informatorului. 

La sediul CNSAS puteţi vedea numele persoanei, dar când primiţi copii după dosare 
numele sunt barate cu negru. 

Aia e. E o defectiune... 

Personal eu nu sunt de acord cu chestia asta, dar... 

Păi nimeni nu e. 

V-aţi refăcut viața după eliberare ? Aţi întâmpinat probleme când aţi încercat să vă 
găsiți un loc de muncă ? 

Domne, era foarte greu pă plan local să găseşti. Drăgăneştiu” era şi reşedinţă dă 


raion şi eu am discutat la Întreprinderea dă Morărit ca să vin să lucrez la ei. Mă cunoştea 
directoru”, mă cunoştea şi contabilu'-şef care făcuse şi el liceu’ la Slatina, era tot din 

judeţu' Olt, aşa. Da” trebuia să ceară aprobarea activistului care răspundea dă industria 
locală dă morărit. Era unu’ Pârvulescu, din Slatina. Şi contabilu'-şef şi directoru' să 
cunoşteau. Să duceau şi ăştia pă la partid, p-acolo, pă la cantină, mai beau un Pepsi dă 
50 dă bani sau o bere, că aveau toate produsele cu preţuri speciale. Şi când am văzut 
că pă plan local nu să poate, şi chiar la mine în comună erau activişti dă partid, erau 
informatori câţi vrei, care te urmăreau, zic: „Domne, să mă duc în Valea Jiului”. Acolo 
fusese şi băiatu” învățătorului Cristescu, care v-am spus c-a făcut şi el patru ani de 
închisoare, şi lucrase o perioadă în Valea Jiului. Şi mai era şi un băiat, Boldoi”, care 
făcuse liceu” tot la Slatina, făcuse şi el patru ani, şi lucra acolo la întreprinderea dă 
finisaj. În sfârşit. I-am scris o scrisoare şi am dat un telefon, un fel dă telegramă la 
primărie. Şi telefonista mă cunoştea şi mi-a transmis că să mă prezint urgent la Lupeni, 
la Întreprinderea 707 finisaj. Era numai pentru interioare, constructoru” era altă între- 
prindere. Şi în dimineaţa dă 13 septembrie, cu o mică valijoară, cu câteva lucruri, m-am 
urcat în tren să plec la Lupeni. Am ajuns de la Petroşani la Lupeni cu o cursă şi aşteptam 
să vină personalu’. Şi a venit băiatu” ăsta care mă chemase, Boldoi, tot din judeţu” Olt. 
Şi mă prezintă la contabilu'-şef, un om dân Argeş, pâinea lu' Dumnezeu. Aşa. Un om 
foarte cumsecade, care a fost contabilu” lu’ Prager", constructoru' neam... E şi acuma 
clădirea aia pă Calea Victoriei, cum mergi spre Piaţa Victoriei, unde a fost centrala 
Sării. În sfârşit, într-un sfert dă oră i-am spus despre ce e vorba, despre odiseea mea. 
Şi ăsta : „Fă cerere, repede ! ”. Şi director la întreprindere era unv’ Ilia, moţ, din Munţii 
Apuseni, fost miner, da? foarte cumsecade. Să duce cu cererea, o aprobă directoru' şi 
zice: „Dă mâine vii la servici” ! ”. Şi mi-au făcut şi băieţii care mai erau acolo mai vechi, 
un avantaj, adică m-au pontat de la 1. Le-am făcut şi io cinste cu câte o bere, dup-aia. 

Mai era acolo o fată dân judeţu' Romanați, dă la Balş, Constantinescu. Fusese 
exmatriculată dân facultate că au fost părinţii nu ştiu ce... Era un băiat, fiu dă chiabur, 
care făcuse armata la detaşamentele dă muncă şi rămăsese pă urmă acolo, ataşat. În 
sfârşit... Şi până să preluau blocurile de mineri, ocupam şi noi câte un apartament unde 
vroiam, şi stăteam în el până să preda sub cheie, când era gata finisaju'. Deci era’ în 
Valea Jiului, acolo, tot felu’ dă oameni d-ăştia năpăstuiţi. Securiştii nu-şi făceau simțită 
prezenţa, aveau dispoziţii să lase oamenii să vină cât mai mulţi, că e nevoie dă braţe dă 
muncă. Şi unii lucrau direct în mină. 

În sfârşit, într-o zi eram în oraş, şi câţiva băieţi, tot aşa, prieteni, ne dusesem la un 
local unde aveau orchestră. Era şi o pianistă foarte cumsecade, începuse să ne cunoască 
pă noi, o mai cinsteam cu câte o bere, şi, la un moment dat, cum stăteam acolo, ne 
vedeam dă treabă, un aiurit care luase la măsea, vine, să urcă pă scenă unde era orchestra 
şi: „Atenţie, fiţi atenţi la mine ! ”. Şi le spune lăutarilor să cânte „Deşteaptă-te, române ! ”. 
„Toată lumea să cânte cu mine! Care nu cântă, pun mâna pă ceva şi-i dau în cap!” 
Domnule, şi ne-am antrenat toată lumea şi-am cântat „Deşteaptă-te, române ! ”. Începuseră 
să se adune pă la fereastră oameni care treceau şi rămâneau uimiţi: „Ce e, mă, aicea? 


37. loan Boldoi, născut la 25 noiembrie 1925 în Bărcăneşti, Olt. A fost arestat la 17 august 1949 
şi condamnat la 4 ani de închisoare corecțională. A executat pedeapsa în închisorile Jilava, 
Piteşti, Poarta Albă, Valea Neagră - Peninsula şi Galeşu. A fost eliberat la 17 septembrie 
1954. Informaţii din fişa matricolă penală din AANP. 

38. Emil Prager (1888-1985), renumit inginer constructor român din perioada interbelică ; http : // 
ro.wikipedia.org/wiki/Emil_ Prager, accesat la 1 octombrie 2010. 

Ce s-a întâmplat, că e interzis ?”. Şi nu s-a făcut niciun fel dă anchetă, nimic, n-a păţit 
nimeni nimic. 

Cum era viața atunci în Valea Jiului ? 

Magazinele erau aprovizionate cu tot ce voiai, da' pe mineri îi interesa băutura. 
Găseai şi salamuri... Foarte bine era. Şi dă sărbători să dădea drumu” la toată lumea să 
plece dă pă unde e, dân ţară. Îți dădea’ o foaie dă drum, dă transport, şi dân Ajunu” 
Crăciunului până pă 8 ianuarie, după Sfântu’ Ion, nimeni nu mai lucra. În Valea Jiului 
era pustiu. 

Şi cum aţi ajuns în Bucureşti ? 

Când am venit la Întreprinderea de Morărit, îmi spune contabilu'-şef şi directoru” : 
„Mărine, ştii că l-am convins pă activist că poţi să vii şi că el ne trage la răspundere 
pă noi dacă nu eşti om cumsecade?”. Şi m-au folosit ca revizor contabil. Când să 
schimba un responsabil la moară, pă mine mă ducea’, făceam inventaru’, îl schimbam, 
îi dădeam în primire la ăl’ nou. Şi am rezistat doi ani dă zile, da’ când am văzut că sunt 
urmărit îndeaproape şi tot mereu, am hotărât să plec. Şi un consătean care era contabil-şef 
la o întreprindere la Piteşti mă cheamă la el: „Hai, mă, că te bag io la mine! ”. Şi n-am 
putut să trecem peste o nenorocită dă la Cadre, care, când a auzit că eu am fost condamnat 
politic, nici n-a vrut să audă! Şi atuncea contabilu'-şef dă la industria locală, unde eu 
mă duceam şi predam bilanţu” - c-am aparţinut un timp dă Regiunea Argeş, dup-aia am 
trecut dă Bucureşti — a dat telefon la industria locală, la Piteşti, care exploata parchetele 
care nu să puteau exploata aşa cum trebuie la Curtea dă Argeş, la Câmpulung Muscel 
şi la Piteşti, şi mă angajază ăştia. A’ spus că nu pot să lucrez în centrală, în sfârşit, că 
să face politică, nu ştiu ce, şi m-a trimes la Câmpulung Muscel. 

Am stat acolo, la Sector, vreo lună şi ceva. Şi apoi contabilu'-şef m-a chemat şi 
directoru' a spus: „Domne, nu pot să te mai ţin aici, la noi, că să face multă politică”. 
Şi am venit la un coleg dă facultate care era la trustu’ dă petrol, şi m-a trimes la o sondă 
să mă angajeze altcineva, da’ n-am putut. Ăsta care era cu cadrele acolo, când i-am spus 
pă unde am fost, a zis că nu se poate la petrol în niciun caz. Eh, şi atuncea m-am întâlnit 
din nou cu unv’ cu care lucrasem la Lupeni şi care era acuma contabil-şef că să făcea 
o conductă dă la Simeria până la Petrești, la fabrica dă hârtie. Era vorba dă Trustu” 21 
Instalaţii care avea sediu” în Bucureşti, pă strada Bibliotecii [Naţionale], în spatele Băncii 
Comerciale. Şi mă întâlnesc cu ăsta întâmplător în Bucureşti şi-mi spune: „Vrei să mergi 
la mine? Hai cu mine! ”. Şi m-am dus, domne, chiar atuncea, în ziua aia, ne-am dus la 
tren. M-a dus şi m-a prezentat contabil-şef la grupu' dă cantine care era în Aurel Vlaicu, 
lângă Orăştie. Şi mi-am şi găsit până seara o gazdă, şi mi-am adus, pă urmă, şi soţia. 

Şi când s-a terminat dă montat conducta, ei s-au mutat să o treacă prin Valea 
Oituzului, în Moldova, la fabrica dă medicamente. lo nu m-am mai dus, mi-am cerut 
lichidarea şi zic: „Domne, nu mai mă duc să umblu aşa, ca ţiganu' cu cortu’ ! ”. Şi am 
renunţat. Am venit, am mai stat la soacră-mea, la ţară, din februarie până în aprilie în 
'58. Şi dup-aia, într-o bună zi, îmi fac bagaju' şi mă duc până la Craiova, că aveam trei 
colegi dă facultate care lucrau la sucursala Băncii Agricole. Şi aveau un director, Vlăduţ, 
foarte cumsecade. Şi toţi trei au mers la director, m-au prezentat şi directoru' a spus: 
„Băi, gata, e post vacant dă inspector la Caracal, îl trimitem acolo! ”. Şi la Caracal am 
avut două SMT-uri care le coordonam şi Centru” mecanic dă reparat tractoare. Şi apoi, 
cum stătusem mai la periferie, m-am mutat mai în centru. Şi proprietăreasa unde stăteam 

îmi închiriase o mică garsonieră, cu un antreu şi uşă cu geam care dădea afară. Şi venea 
mereu un securist şi să plimba prin curte p-acolo. Şi io am întrebat pă proprietăreasă: 
„Ce-ţi face aşa curte, doamnă, ăsta? ”. Zice: „Să interesează dă chiriaşi, dacă sunt 
trecuţi în cartea dă imobil”. 

Şi în '59, în noaptea dă 28 spre 29 iunie, deci, dă Sfântu’ Petru, mă pomenesc cu 
Mihăilescu ăsta. Bate la uşă puternic că să-i deschid. l-am spus: „Cine eşti, domne ? 
Spune cine eşti? Ce vrei în puterea nopţii, dă ce nu stai acasă ?”. În sfârşit, continuă 
să bată şi pân’ la urmă i-am deschis. Eu tocmai adusesem de la Craiova, de la o soră a 
lu” soacră-mea, un covor mare, ceva lucruri care le dusese prin '47. Că socru-meu a 
fost chiabur, a avut multe hectare dă pământ şi, deşi n-avea vacă, avea cotă dă lapte dă 
10.000 dă litri. Să ducea pă la Timişoara, prin sate, p-acolo, cumpăra laptele, îl preda 
şi venea cu adeverinţele şi îl scădeau ăştia că a dat cota de lapte. Şi s-au apucat să 
scormonească în godinu' care-l aveam în cameră, a scos toate lucrurile, le-a înşirat până 
la tavan... Şi i-am spus: „Domnule, degeaba căutaţi, pentru că n-o să găsiţi nimic. Eu 
când am ieşit din închisoare în primu” rând m-am căsătorit. Uite, am făcut şi copil...” — 
aveam copilu” ăl' mare, împlinea abia pă 5 iulie anu’ - „şi mi-am văzut dă treaba mea, 
nu mă interesează politica. Nu vreau să mai aud dă politică! S-o facă cine vrea”. Şi eu 
stăteam într-un colţ, în pijama, pă scaun, cu spatele la el. Şi zic: „Dumneata ştii că-n 
'49-'50 când veneaţi la parcheziţii, dacă omu” nu era atent îi băgaţi pistolu' sub pernă 
şi tot îl arestaţi pentru pistolu” ăla, că ziceaţi că e al lui?”. I-am zis direct! 


Şi cum a reacţionat ? 

Cum a reacționat? Că... „să vedem pân’ la sfârşit”. În sfârşit, a terminat pă la patru 
fără un sfert percheziţia, a încheiat procesu’ verbal că n-a găsit nimic şi mi l-a dat la 
semnat. L-am semnat, l-au semnat şi ei... Era cu doi gardieni. Şi zice: „Vă îmbrăcaţi 
şi mergeţi cu noi!”. În sfârşit, mă îmbrac şi cum ei mai ieşeau p-afar”, am profitat şi 
am scris un bileţel, câteva rânduri, şi l-am lăsat soţiei, să să ducă la contabilu'-şef dă 
la Centru mecanic, cu care eram în relaţii foarte bune, să-l roage să-i dea o maşină, să 
ia lucrurile, să le ducă la ţară. Aşa a făcut. A doua zi s-a dus cu biletu’, i-a dat, s-a 
dus la ţară şi m-a aşteptat la ţară. Iar pă noi, pă la ora 10, ne-a” luat nişte maşini, militari 
d-ăştia dă la Securitate. Ei erau la cabine şi cu puştile îndreptate spre noi, că să nu sară 
careva din maşină, să evadeze. „Tragem direct, fără somaţie ! ” Şi adună la Craiova vreo 
3.000 dă oameni. 

Să spărsese colectivu' dă la Dăbuleni, dă lângă Corabia, unde băgase armată, da’ 
n-a” acţionat până când s-au pregătit ei. Şi comandantu' Securităţii dă la Craiova, Toma 
Popescu, a făcut un referat să aresteze cine a fost legionar în '40, primar, şef dă 
organizaţie, dacă sunt doi preoţi într-o comună, să ia unv’... Şi în ultimu” aliniat a spus 
„foştii deţinuţi politici care să află pă raza Regiunii”. Şi a început din 23 iunie să aresteze 


39. Toma Popescu, născut la 1 aprilie 1923 în Perieți, Olt. În 1947 a fost numit comisar ajutor 
la Serviciul de Siguranţă din Târgu Jiu. A fost scos din muncă în 1948 pentru că şi-a împuşcat 
mortal un coleg de serviciu din neglijenţă. A fost reîncadrat foarte curând şi a devenit şeful 
biroului anchete din Securitatea Târgu Jiu. A fost şeful biroului anchete penale din DRSS 
Oltenia (1952-1963), şeful serviciului informaţii interne (1963-1964), locţiitorul şefului 
Direcţiei regionale MAI Oltenia, şeful Inspectoratului de securitate judeţean Mehedinţi (din 
februarie 1968). Doina Jela, op. cit., p. 233; Florica Dobre (coord.), Securitatea..., Il, 
pp. 71, 95-96. 

şi în fiecare noapte lua’ din câte un raion. Noi pă 28 şi a terminat cu Olteţu” pă ziua 
dă 7 iulie. Æ făcut o triere în trei zile şi p-ăştia bătrânii, care abia să mişca”, în jur dă 
70-80 dă ani, i-a' trimes la Periprava, la recoltat stuf, în Deltă, cu secera. Şi le-a' dat 
60 dă luni dă administrativ, 5 ani. Da’ nu i-a’ lăsat dăcât vreun an şi ceva, pentru că nu 
mai elibera niciunv’. Şi pe vreo 600 ne-a” oprit în Craiova la penitenciar. 


Deci dumneavoastră, practic, aţi fost rearestat atunci ! 

Da, da, da. Şi ne-a” ţinut acolo în iarna lu’ '59-'60 fără foc. Caloriferele erau, da’ 
nu le-a” dat drumu” numai la cei de la dreptu’ comun, la birouri. Şi în primăvară am 
spus să vină directoru”, să stăm dă vorbă. 

Deci aţi fost deţinut fără proces, fără nicio motivaţie ? 

Fără, fără. Şi am reuşit, în sfârşit, de a trimes politrucu' şi-am stat dă vorbă. Şi 
i-am zis: „Domne, io când am plecat m-am încălţat în sandale dă vară şi şosete, chiloţi, 
pantaloni dă doc, cămaşă cu mâneca scurtă”. Şi să rupseseră de pe noi. Mai pusesem 
noi, că mai tăiai din poale, mai puneai un petec... Şi eu le şi ajutam la toţi, le mai 
cârpeam câte un petec, le mai făceam, că ne dădea’ ace şi aţă cam dă două ori pă 
săptămână, da’ ni le lua’ înapoi, nu le lăsa” la noi. Şi ne scotea’ în fiecare dimineaţă 
într-un părculeţ închis. Aşa, şi în prepeleac, acolo, un gardian d-ăsta, un ţigan, da” foarte 
cumsecade, ne mai spunea şi nouă când e câte o sărbătoare. Era cumsecade, n-a înjurat 
niciodată. Şi noi ne plimbam cu mâinile la spate, fără să discutăm între noi, în cerc. 

Şi ne pomenim în martie că ne-a adus d-acasă dă la fiecare câte un pachet cu 
îmbrăcăminte mai groasă. Altceva nimic. Iar eu pachete, în afară dă pachetu” pe care 
l-am primit în ianuarie, la Peninsula, când mi l-a adus fata cu care vorbeam atunci, n-am 
mai primit nimic. Ai mei nu mi-au mai trimes, că era situaţia grea... În sfârşit. 


Dar alţii primeau pachete ? 
Da, da, că să scria câte o carte poştală şi să primea pachet dă cinci kilograme. Aşa. 
Şi ăi” care aveau, veneau şi la vorbitor nevestele. 


La Craiova câţi ați stat într-o celulă ? 

Eram aşa: un învăţător din Maglavit“, care a fost inspector şcolar în timpu’ 
legionarilor şi simpatizant. Băiatu” lui îl cunoşteam, era inginer-şef la Caracal, la 
Deveselu, unde era şi aeroportu’ militar. Era un profesor dă matematică şi fizică din 
Craiova, Voinea“, dă la „Fraţii Buzeşti”. Aşa. Erau doi preoţi (nu le mai ţin minte numele), 
un ţăran din Mehedinţi şi un factor poştal din Gorj. Şi a mai venit mai târziu încă un 
preot. Şi am avut gardieni unu’ dă pă lângă Caracal, Voicu, foarte cumsecade, pe care 
nu l-am auzit niciodată înjurând, şi unu” dă lângă Vişina, foarte al dracului, care bătea... 


Le mai rețineţi numele ? 

Ăăă, nu. Ăstuia dă la Vişina nu-i mai rețin... 

Ați suferit vreo coerciţie din partea gardienilor ? 

Nu, nu, nu. Păi le spuneam şi colegilor, aşa, cum să să comporte, să nu-ţi bagi în 
câr cu ei... Şi ei să şi supărau pă mine, să mai inervau, că ei tot mereu spuneau: „A, 


40. Localitate în judeţul Dolj. 

41. Constantin N. Voinea, născut la 21 mai 1904 în Pleniţa, Dolj. A fost arestat la 26 iunie 1959 
şi internat administrativ pentru 36 de luni. A executat pedeapsa în închisorile Craiova şi 
Periprava. A fost eliberat la 26 iunie 1962. Informaţii din fişa matricolă penală din AANP. 

dă 23 august ne dă drumu. Dă 7 noiembrie ne dă drumu:...”. Zic: „Băi, oameni buni, 
când fac ăştia ceva, o operaţie, nu o fac pentru o zi, două!”. 

Şi pă mine până în 15 mai '61 nimeni nu m-a întrebat nici măcar cum mă cheamă! 
Şi-n dimineaţa dă 15 mai, Voicu ăsta, care era cumsecade, dăschide uşa la celulă şi 
întreabă: „Cine e Ţârdel? ”. „Io, domne.” „a-ţi ceva pă dumneata şi vino la camera 
mea, pă hol! Te caută un maior dă la Râmnicu Vâlcea, dă la Securitate, vrea să stea 
dă vorbă cu dumneata.” În sfârşit, mă prezint io la ăla, îmi spune el cum îl cheamă - nu 
i-am reţinut numele - şi-l întreb: „Domne, dacă eu am fost arestat, am executat 
pedeapsa, m-au eliberat la termen, când am ieşit din închisoare mi-am văzut dă treabă, 
am intrat în câmpu' muncii, m-am căsătorit, am şi copil pe care l-am lăsat acasă, a 
împlinit anu” pă 5 iulie, dă ce m-a’ mai luat pă mine ? ”. „Domne”, zice, „maioru' Toma 
Popescu, şefu” Securităţii regiunii Oltenia, când a făcut referatu’ la minister pă cine să 
aresteze... Ştiţi dumneavoastră, în primu” rând legionarii sunt vinovaţi dă toate relele 
care să întâmplă, că aşa a fost dintotdeauna. Dar pă dumneavoastră nu înţeleg dă ce v-a 
trecut. Uite, eu te trec aicea, pă tabelu’ dă doi ani. Ce mai ai? Mai ai o lună jumate şi 
pleci acasă”. Şi dacă a văzut el că nu sunt mulţumit dă răspuns, îmi dă el replica: „Da' 
dacă mergeai la Periprava şi luai 60 de luni, nu 24?”. 


Deci, practic, aţi primit o condamnare administrativă de 24 de luni. 

Da, era o comunicare, da’ nu în scris. Verbal ni s-a comunicat. Era o ordonanţă 
dată, mă rog, dă Ministeru’ dă Interne, pentru toată lumea. Şi, printr-un cetăţean de pe 
lângă Craiova, pe care l-am rugat să anunţe pă sora soacrei mele, că io mă eliberez 
pă 30 şi să vină soţia să mă aştepte. Şi, într-adevăr, ăla a fost cumsecade, a anunţat şi 
mătuşa a dat telefon la ţară. Şi nevastă-mea venise deja cu o zi înainte şi m-a aşteptat. 


Deci aţi stat la Craiova doi ani ? 

Păi m-am eliberat la 29 iunie '61. Şi pă biletu’ dă eliberare, pă o coloană, era trasă 
o linie, fără niciun fel dă explicaţie. Şi, în sfârşit, eram dăstul dă slăbit, şi-am mai stat 
acasă până în septembrie. Şi mă pun într-o bună zi şi fac o cerere la secţia dă învăţământ, 
la Constanţa. Ştiam că e nevoie dă cadre în învăţământ. Eu preferam pentru V-VIII, 
matematică şi română. Şi după trei zile, când am depus scrisoarea la poştă, primesc 
răspuns dă la Constanţa, dă la secţia dă învăţământ, că să mă prezint dă urgenţă la 
raionu' Babadag, să fiu încadrat. Îmi fac un bagaj sumar şi plec, dar, zic, să mai trec 
prin Bucureşti şi pă la trustu’ Gostat, unde era un fost inspector cu care lucrasem la 
Caracal, unv’ Surcel, din Corabia, cununat dă Ştefan Voitec“?. Da’ Voitec, nesimţit a 
fost dăstul dă mare, în primu” rând că a sacrificat Partidu’ Socialist la unirea cu PMR-u' 
şi n-a fost în stare să salveze faimosu' judeţ Romanați, cu ferma dă la Studina. N-a fost 
în stare. 

Şi mă prezint la Surcel şi, culmea, acolo mai era şi un alt băiat care la întâlnirea 
dă 30 dă ani dă la absolvirea ASE era şi el coleg cu mine, şi n-am ştiut că era dă pe 
lângă Caracal. Şi amândoi s-au dus la şefu' serviciului contabilităţii. Era tocmai vreme 
dă bilanţ, veneau contabilii cu bilanţurile. Şi apare un contabil dă la Blejeşti, dă lângă 
Videle. Mă prezintă ei ca inspector dă bancă agricolă, foarte bun. Ăla spune : „Domnule, 
am avut o stagiară dă la Lupeni şi a plecat într-o zi la părinţi şi am rămas fără planificator 
financiar. Să stea omu” aicea, că-l iau la mine”. A terminat bilanţu” într-o oră, l-a 


42. Vezi nota 17, p. 187. 


386 EXPERIENŢE CARCERALE ÎN ROMÂNIA COMUNISTĂ 


corectat, io mai stăteam dă vorbă cu băieţii ăştia, şi când a ieşit: „Ei, dom” Țârdel, 
eşti gata ? Mergem la gară şi la Videle coborâm. Ne aşteaptă trăsura dă la gospodărie 
şi mergem să te instalez la dormitoru” dă funcţionari”. Locuinţă de servici”. 

Şi am început să lucrez acolo. Directoru” era fost şofer, da’ a fost bolnav dă cancer 
şi a murit. Şi vine David Gheorghe“, fostu” ministru al agriculturii, care fusese la altă 
gospodărie acolo, în Videle şi să instalează. În sfârşit, era tot tânăr, dintr-o comună din 
judeţu' Buzău. Şi contabilu'-şef s-a transferat la Călăraşi, că era salariu’ mai bun, şi în 
iunie m-am dus şi io după el, la Călăraşi. Da' după un timp nu m-am mai înţeles cu el 
şi am plecat la o gospodărie dă lângă Lehliu. Directoru' era din Maramureş şi mi-a dat 
tot sprijinu” ca să rămân acolo, îmi dăduse şi locuinţă. Pă urmă, cum îi cunoşteam pe 
cei de la trustu’ Gostat, m-am mutat la altă gospodărie unde am stat iar puţin. Şi am 
reuşit printr-o cunoştinţă a soţiei care era procuror în Roşiorii dă Vede şi m-am transferat 
fără să mai ştie ăia dă la Cadre la trustu' Gostat în Roşiori. 

Am stat acolo până în '67, când a trebuit să plec... Eram într-o zi în pauza dă prânz, 
mâncam, ceva, şi mă anunţă o cetăţeancă dă la Registratură că mă cheamă directoru'. 
Eu eram la sectoru' Investiţii-reparaţii capitale. Şi eu îi spun: „Comunică-i lu’ dom’ 
director, dacă dânsu' nu ştie, că dacă eşti la masă, e o zicală populară, că nici regele 
nu-ţi spune să te scoli. Dacă eşti la masă, vorbeşte cu tine aşa cum stai la masă sau te 
lasă în pace”. Domnule, nu trec cinci minute şi vine ăsta, un fel dă bulgăroi sau nu ştiu 
ce dracu’ era, de pe la Brăila sau Galaţi, care când să inerva să înroşea, aşa. Şi: „Dă 
ce n-ai venit când te chem ? ”. „Domne, aveţi răbdare să termin dă mâncat. Ştiţi că omu’ 
nu să deranjează dă la masă.” Domne, zurliu' ăsta mi-a aruncat tot ce era pă masă... 
Eu eram cunoscut între băieţii din birou ca un om calm, care-mi vedeam dă treaba mea, 
nu făceam discuţii politice, mă feream, că, poate, erau informatori printre ei. Şi pun 
mâna pă spătaru' scaunului şi îl ard dă două ori pă spinare şi în cap niţel! Domnule, 
n-a mai zis nimic, s-a retras. Ăia au rămas aşa... să uitau la mine. 

Şi mă cheamă nevasta secretarului II dă la partid la cadre şi spune: „Domnu' Țârdel, 
dumneata ai venit aici pă uşa din dos. Eu nu te-am verificat, nu ştiu dosaru' dumitale, 
nu ştiu ce-ai făcut. Ne-am informat şi dumneata ai fost condamnat politic. Nu poţi să 
mai lucrezi la noi, mai ales că lucrezi şi cu documente dă plan, care sunt secrete”. 
„Bine.” M-am dus acasă, mi-am luat un concediu medical şi, când m-am dus a doua oară 
să-l mai prelungesc, m-a anunţat doctoriţa : „Să ştiţi că dom’ director mi-a spus că nu 
mai sunteţi salariatu” lor”. Şi m-am dus şi mi-am dat demisia şi am plecat şi dă la ei. 

Şi am reuşit, până la urmă, tot prin cunoscuţi, să-mi iau servici la gospodăria Dudu, 
dă lângă Chiajna. Mi-am făcut şi buletin dă Chiajna şi am dus-o bine, da” până la urmă 
am plecat şi d-aci, pentru că munceam prea mult. Stăteam în Roşu, mă sculam dimineaţa, 
la şapte eram în gospodărie, şi când mă duceam seara, pă la 9-10 acasă, îi găseam p-ai 
mei adormiţi. Era multă muncă... Contabilu'-şef a plecat la serele dă la Popeşti şi am 
rămas şi îi tineam locu’. În sfârşit. Şi toţi care erau angajaţi îi aducea’ o maşină a 
gospodăriei de la poalele Mitropoliei, că erau toţi ba omv’ directorului dă la trust, ba 
omv’ contabilului-şef, toţi cu pile. Veneau pă la opt şi la patru plecau. lo rămâneam 
singur şi erau nopţi când nu mergeam acasă, când trebuia să prezint balanţa a doua zi. 


43. Gheorghe David (1932-1999), membru al PCR din 1958, ministrul Agriculturii şi Industriei 
Alimentare (1983-1984), ministrul Agriculturii (1985-1989), membru CC al PCR (1984-1989). 
Florica Dobre (coord.), Membrii CC al PCR..., p. 199. 


BUCUREŞTI 387 


Şi m-am dus odată la un coleg care lucra pă Strada Latină, unde e acuma Direcţia 
Generală a Muncii, unde a fost o clădire a Fundațiilor Regale. Contabil-şef acolo era 
un fost coleg dă internat la Regele Mihai, din judeţu' Muscel. Eram prieten bun cu el. 
Directoru” era un evreu, foarte cumsecade, era şi-n comitetu” dă partid, că era comunist 
ilegalist. Şi m-am angajat tot aşa, pă tiptil. Şi contabilu'-şef întotdeauna dă 23 august, 
dă 7 noiembrie, mă punea să fac dă gardă cu ăştia, cu comuniştii. Zicea: „Lasă, Marine, 
că e bine, să nu să mai lege ăştia dă tine că ai dosaru” nu ştiu cum şi nu ştiu ce!”. Şi 
toate inspecţiile dă bancă, dă la fisc, care veneau, eu le primeam. Semnăturile dă bancă, 
toate actele, 90% erau semnate dă mine. 

Şi prin iunie anu’ următor văd un anunţ în ziar „Patriarhia Română angajază şef 
birou Contabilitate”. M-am dus imediat, am făcut cerere, am depus-o, şi abia pă 16, 
17 septembrie am reuşit să mă transfer, că nu voia contabilu'-şef de la Departamentul 
Cultelor să-mi semneze. Până la urmă am reuşit să mă transfer şi am intrat pă post la 
Patriarhie, unde a fost nemaipomenit. Să ţineau sărbătorile ca până-n '44, discutai numai 
cu clerici... La tipografie aveam pă unv’ din Gorj, foarte cumsecade. 

Da’ să vă spun dă securistu' care era aici, la Patriarhie. Îl chema colonelu' Burlan. 
Era cum intri pă scări în palat, acolo-şi avea birou”. Şi circula şi pă la ateliere, la schitu' 
maicilor şi la tipografie. Şi avea oamenii lui care... Eu, personal, îi dădeam bună ziua, 
niciodată n-am dat mâna cu el şi nici el nu mi-a întins mâna. Dar, din punctu' meu dă 
vedere, i-aş da certificat dă bună purtare. Că a dat nişte vize unui băiat dă la tipografie 
care a plecat cu un cor în Germania şi a rămas acolo, i-a mai dat şi la unu’ Vasilescu, 
pe care l-au trimis la Paris, să înlocuiască preotu” de la biserica din Paris. Şi ăla şi-a 
făcut geamantanele şi s-a dus în Canada şi e profesor acolo. 

L-am văzut odată pe Burlan în tramvaiu” 9, ţanţoş, era pă primu” loc în faţă... Să 
uita cu nişte ochi la mine, da’ n-a îndrăznit să mă întrebe că mă cunoaşte. Da’ îmi 
făcusem răspunsu', dacă mă întreba. Îi spuneam : „Şi eu vă cunosc. Eraţi îngeru' nostru 
păzitor, să nu ne fure cineva”. Aşa i-aş fi dat răspunsu.... 


Şi v-aţi pensionat de la Patriarhie ? 
Da, şef dă serviciu contabilitate de la Patriarhie. 


Înainte de a încheia, aş vrea să vă întreb dacă puteţi să-mi descrieți o zi mai specială 
din viaţa de detenţie, o zi care v-a marcat ? 

O zi mai neagră, aşa, pe care am avut-o a fost atunci când era să se dărâme un mal 
dă pământ peste mine. Lucram la un moment dat într-o brigadă unde să făcea o cale 
ferată care mergea la proiectatu” port Taşaul, pă Canal. Şi valea aia care trebuia făcută 
acolo o făceam noi, dar nu erau excavatoare care să pregătească pământu” să-l încarce, 
să dăscarce vagoanele. Noi ne duceam dimineaţa, da' trăgea garnitura la încărcat 
câteodată abia la ora 12 jumate - 1. Şi până când bătea toaca la 3, gardianw ăla care 
ne supraveghea, unu' dă la Buzău, tuna şi fulgera că garnitura trebuie să plece, să nu 
întârziem garda care trebuia să ne însoţească, să mergem la colonie, că se termina 
schimbu”. Şi eu, ca să facem munca mai uşoară, făcusem o echipă mică : eu, mai pirpiriu, 
şi doi mai găligani: unu” Iordan, din Roşiorii dă Vede, care fusese marinar pă navigația 
fluvială, cu experienţă dă viaţă, şi un şofer dă la Mănăştur, faimoasa mahala a Clujului. 
Unu” avea 8 ani şi unv’ avea 7 ani condamnare. Şi m-am asociat cu ei. Şi noi, ca să ne 
uşurăm munca, cum era platforma şi să băga garnitura la nivelu” platformei vagonului, 
noi săpam d-aicea-şa, din faţă. Şi-aveam răngi pe care le băgam cu barosu’ şi dizlocam 

bulgări mari dă pământ care cădeau şi să fărâmiţau pe platformă. Şi, deci, când venea 
garnitura, noi întotdeauna aveam pământ dă încărcat repede. Pentru că pământu' era aşa 
dă greu că nu puteai să-l sapi la cazma, numai la târnăcop. Avea vine dă ghips în el şi 
câte o piatră, era foarte greu dă săpat. Nu săpa nimeni numai aşa. Şi la un moment dat 
bagă ei răngile, bate cu barosu’ şi împinge, ca să cadă bolovanu”. Şi n-a căzut. Atunci 
zice: „Marine, mai scobeşte tu aicea”. La bază făceam o scobitură, ca să fie mai uşor, 
să cadă toţi bulgării. Şi io am luat hârleţu” şi săpam acolo. Şi, la un moment dat, ei au 
forţat în mal şi strigă la mine că să mă dau la o parte că o să cadă bolovanu'! Eu nu 
ştiam ce să fac... Poate altu’ ar fi căzut în partea unde venea bolovanu', da’ io am căzut 
pă spate, aşa, şi am întins mâinile şi mă uitam cum a căzut bolovanu' şi mi-a acoperit 
numai picioarele. Şi au venit ei, pă urmă, şi au dat pământu' la o parte. Ei, atunci a 
fost o chestie dă cumpănă. Am zis: „Domnule, am avut o cumpănă...”. Şi am cugetat 
aşa: „Să-mi fie învăţătură dă minte, să fiu mai prudent, că, uite, puteam să-mi pierd 
viaţa”. Şi am zis : „Îi mulţumesc lui Dumnezeu din toată fiinţa mea că am trecut printr-o 
cumpănă, că puteam să nu mai fiu, să rămân să-mi putrezească oasele la Canal”. 


Vă mulțumesc foarte mult pentru amabilitate. Sper că nu v-am produs neplăceri 
făcându-vă să vă reamintiţi momente care nu sunt dintre cele mai plăcute din viaţa 
dumneavoastră. 


Fotografii 


Dan Mizrahy 

Alexei/Aleksei I 241 

Alioşa 103-104 

Anania Valeriu (ÎPS Bartolomeu 
Anania) 37-38, 283 

Ananiu Gheorghe 219 

Anastasis Petre Gregory C. (Năs- 
tase „Puiu” Petre) 370-372 

Anca (Bărbuş) Elsa Florannie 
„Nina” Valeria 111, 117 

Anca (soţia preotului Anca Ilie) 
123 

Anca Elsa 111 

Anca Ilie 123 

Anca Victor 111, 344 

Anda [Cornea Smaranda] 79, 88 

Andraş Gheorghe 54 

Andrei Cornel Decebal 286, 
290-291, 308 

Andreica Gheorghe 262-263, 
289, 370 

Andronescu Demostene 23, 322 

Anghel Avram 299-300, 302-304 

Anghelescu Radu 78, 81 

Anghelescu Viorica 217-218 

Ani (gardiană) 114 

Antonescu Ion 16-17, 43, 83, 
90, 92-93, 107, 120-121, 129- 
-130, 132, 136, 154, 183, 188, 

190, 258, 287, 290-291, 295- 
-296, 364-365, 369, 377 

Antonescu Maria 136 

Antonescu Virgil „Gil” 136 

Apostol (sublocotenent) 229, 
246-247 

Apostol Gheorghe 226 

Ardeleanu 301 

Arghezi Baruţiu 320 

Arghezi Miţura 178 

Arghezi Tudor 320 

Aroneasa Romul 25 

Arpad 280 

„Arsenescu” (lotul) 271 

Arsenescu Gheorghe 34 

Atatiirk Kemal 181 

Attila 347 

„Aurel Vlaicu” (liceu) 173, 280 

Auschnitt Max 217, 248 

Avram Alexandru 28 

„Avram Iancu” (asociaţie cul- 
turală) 374 

Avramide Alexandru 217 

Avriel (Uberal) Ehud 213 

Avriel (Uberal) Helena 212-214, 
216, 247 


Baciu (profesor) 185 

Baciu Vasile 185 

Badea 380 

Baghiu Aurel 166 

Baki Lucia 41, 46 

Baldovin Mihail 290 

Balint Nicolae 58, 62 

Balotă Nicolae 338 

Barabasz 65, 81 

Baranga Aurel (Leibovici Aurel) 
321 

Barany (preot) 222 

Barbăalbă/Barbălată 82 


Bargiuma Elena 197 

Barşa Ioan 193-194 

Bartolomeu Anania, ÎPS 
(Anania Valeriu) 37-38, 283 

Bartoş [Carol] 62 

Başchir (fiul) 101 

Başchir 98 

Batzaria/Baţaria Nicolae 
Constantin 181 

Baum 60 

Bazilescu 357 

Băcilă Adrian 352, 358, 370 

(Băcilă] Adriana 358 

Bădilă Alexandru 90 

Bădulescu Niculae 193 

Băjescu (bunica d-nei Romana 
Georgescu) 104 

Băjescu Mihai 104 

Bălan 195 

Bălăceanu 145 

Bălăceanu Eugen 196 

Băldan 228 

Bănescu Vintilă 211 

Bărbuş (Anca) Elsa Florannie 
„Nina” Valeria 111, 117 

Bărbuş loan „Nichi” 111 

Bărbuş Mihaela Florina 111 

Bârjoveanu Dumitru 259-260, 
265, 270 

Bârlădeanu Alexandru 133 

Becali 35 

Becali George 35 

Bega Iancu 185 

Bejenaru Liviu Marius 141 

Beleş Aurel 316 

Beloianis Nikos 184 

Bender Aron 94 

Bentoiu Aurelian 207 

Bepa 112 

Ber Aron 129 

Berezovschi Longhin 290 

Berindei Gheorghe 344 

Bernea Ernest 314 

Bica/Bică Ion 374 

Bihari Emeric 62 

Bismarck 78 

Blaga [Lucian] 320 

Blandiana Ana 38 

Blidaru Gheorghe 196 

Blidaru Valeriu 61 

Blumenfeld Theodor 242 

Bob Ioan 51 

Bobancu Nicolae 79 

Bodeanu Denisa 75 

Bodnăraş [Emil] 137, 144 

„[Bogdan] Petriceicu Hasdeu” 
(liceu) 249 

Bogdanovici Alexandru „Şura” 
257, 259-260, 262-263, 265 

Bogdănescu Ion 374 

Boldoi Ioan 381 

Boli Aristotel 185 

Borcea Liviu 155 

Bordea Poenaru 245 

Bordeianu Constantin 101 

Bordeianu Virgil 312, 347, 353 

Borş Gheorghe 77-78 

Boteanu 99 

Boteanu/Buteanu Aurel 229-230, 
232, 234, 247 

Botezatu Constantin 377 

Boţoi/Boţoiu/Botoiu Ştefan 68, 
83 

Braga Roman 38 

Brajituli Petre 198 

Branvila 144 

Braşoveanu Cosma 337 

Brănişteanu Victoria 98 

Brătianu Constantin I.C. 106, 
129, 149 

Brătianu Gheorghe 241 

Brătilă Nini 120 

Brâncoveanu (prinţ) 285 

Brânzaru (Emil ? ] (Tarzan) 105, 
308, 310-311 

Bucşan Boris 20 

Buddha 266 

Budeancă Cosmin 20-21, 25, 
40, 57, 75, 81, 203, 280, 360 

Bugheanu Cati 156 

Buia 367 

Buium Zelig 72 

Bulhac Androne 291 

Bumbeş Mihail 21 

Bunescu (doamna) 108 

Bunescu Alexandru 108 

Bura (preot) 222 

Burcea Mihai 21, 27, 69, 168, 
235, 300, 372 

Burcea Nicolae 196 

Burlan (colonel) 387 

Burstein Mordechai 214, 216, 
218 

Bursuc 255 

Burton Berry 208 

Busuioc Constantin 290 

Buta Serafim 47 

Buteanu/Boteanu Aurel 229-230, 
232, 234, 247 

Buză 137, 143 


Cc 


Caba Florin 327, 340 

Caciuc Leonard 290 

Calai 17-18 

Calancea George 66 

Calancea lon 78 

Calavre lon 127 

[Calciu-Dumitreasa] Andrei 315 

Calciu-Dumitreasa Gheorghe 
(Pr.) 261, 292, 312-313, 315 

Calmuschi/Raţiu Ion 317 

Calmuschi/Raţiu Mircea 317 

Cambera Florea 342, 344 

Cambrea Nicolae 52, 172 

Camburu Stere 193 

Capotă Iosif 75 

Caragiale I.L. 280 

Caravia Paul 301 

Carol I, Regele 89, 104 

Carol al II-lea, Regele 14, 89, 
93, 224 

„Carol cel Frumos” (gardian) 
86 

Carp (căpitan) 142-143 

Caziuc Gheorghe 312, 349, 352 

Călin Coralia 320 

Călinescu Nicolae „Nicu” 314 

Cărăuşu Adrian 292, 297 

Câmpeanu Radu 336 

Cârnu 49-50 

Cârstea Remus Petre 136 

Ceauşescu Nicolae 44, 96, 175- 
-176, 197, 226, 242, 246, 323, 
339, 358, 363 


Ceia Aurel 140, 153 

Celea Ferdinand 185, 194 

Cengher Ioan/Eugen 54 

Cerbu loan 306 

Cheacu Nicolae 182, 185 

Chelsoi Nicanor 66 

Chira 35 

Chiraleu 35 

Chiraleu Marin „Miron” 147, 
153, 155-157, 162, 166-167, 
170, 172 

Chiriac Ioja (regizor) 321 

Chirtop Jan 137 

Chiru 112, 114 

Chişinevschi Iosif (Roitman 
Jakob) 235, 236-238, 240 

Chişinevschi Liuba (Liube 
Kişinevskaia) 108 

Chişleagă (sublocotenent) 228, 
232, 239 

Churchill Winston 184, 201, 254 

Cifu 35 

Ciocan 316 

Cioculescu Şerban 281 

Cionca Aurelia 235-236, 240 

Ciplea (doctor) 310 

Ciplea Ecaterina 310-311 

Ciuceanu Radu 301 

Ciufecu 35 

Ciufecu Alexandru 182, 185 

Ciulei Tudor 103 

Ciupagea Nicolae 255 

Ciupea loan 20, 73, 97, 116, 
194, 253, 290, 305 

Clonaru Victor 195 

Cobâlaş (Cobilaş) Nicolae 257, 
306 

Cocea 192 

Codreanu Nestor 370 

Cohen Béla (Kun Béla) 130, 361 

Cohn Moise (Cornea Mihai) 201 

Colcer 152 

Colombo 268 

Columbeanu Sergiu 148, 156 

Coman Gheorghe 38 

Comăneci Nadia 177 

Comissiona Sergiu 239 

Comnea Dana 147, 156 

Comşa Constantin 20 

Comşa Dumitru 13-39 

[Comşa] Fimea 20 

Comşa Ieronim 295 

Comşa Nicolae 20 


Comşulea Vichente 14 

Condurache Dumitru 168 

Conduru Neculai 99 

Coniac Constantin 290-291 

Constantin Petre 337 

Constantinescu (arhitect) 150 

Constantinescu (din Balş) 381 

Constantinescu Constantin C. 
(Ali Baba) 138-139 

Constantinescu Cornel 370 

Constantinescu Costel 231 

Constantinescu Ecaterina 
„Tincuţa” 119 

Constantinescu Emil 183 

Constantinescu Iliuţă 147 

Constantinescu Marin 362, 379- 
-380 

Constantinescu Paul 239 

Constantinescu Pompiliu 281, 
314 

Constantinescu Sile 365 

Constanţa „Bob” Cojocaru 147, 
149, 156-157 

Coposu Corneliu 130, 333, 335 

Cornea Doina 48 

[Cornea] Eugenia 40 

Cornea Gheorghe 40-90 

Cornea Marcel 48, 50, 52, 62 

Cornea Mihai (Cohn Moise) 201 

[Cornea Smaranda] Anda 79, 88 

Coslovschi 219 

Cosma Teodor 209 

Costică 139 

Costin (director) 182 

Coşbuc George 76, 347 

Coşereanu Alexandru 277 

Cotin Dan 229 

Crainic Nichifor (Dobre Ion) 
337, 376-377 

Crăciun (securist) 197 

Crăciun Constanţa 239 

Crăciun Gheorghe 20-23, 27-28, 
36, 38-39, 49, 167, 313, 318 

Creangă Mihail 96 

Creţoiu Vasile 79 

Crijanovschi Petre 83 

Cristea Marius 26 

Cristescu (învăţător) 362, 381 

Cristian (bunicul din Iaşi) 133 

Cristian (fiul din laşi) 133 

Cristian (nepotul) 133 

Cristureanu Valeriu 43 

Cuedan Alexandru 290 

Culoglu 118 

Cuţarida 139 
Cuza [Alexandru loan] 361 
„Cuza Vodă” (liceu) 249 


D 


Daneliuc (Daniliuc) Ştefan 270 

Daniel O. 312 

Danielopol (doctor) 149 

Danielopol, „Împăratu'” 149-150 

David Constantin 187 

David Gheorghe 386 

David Ilie 187 

Davidescu (colonel) 207 

Davidescu Ştefan Ioan 349 

Davidescu Teodor 349 

Dejeu Alexandru 75 

Dejeu Gavril 75 

Deleanu Gabriela 209 

Dembrovschi Igor 29 

Dembrovschi Oleg 29 

Demetrescu Radu (Gyr Radu) 
161, 201, 259, 337 

Densuşianu Ovid 136 

Deşliu Dan 149 

Deşliu Lia 149 

Diaca Dan C. 164-165, 168-170 

Diaconescu George/Gheorghe 
323 

Diaconescu Ion 333 

Diaconu (colonel) 244-245 

Diamandi Alcibiade 183 

„[Dimitrie] Cantemir” (liceu) 
136, 204, 336 

Dimitriu Vlad 101, 108 

Dimitrov [Gheorghi] 198 

Dina Florea 262-264, 295 

Dincas 203 

Dincă (locotenent) 355 

Dincă 336 

Djunev Traicho Kostov 216 

Dobeş A[ndrea] 20, 207-208 

Dobre Dumitru 251 

Dobre Florica 35, 43-44, 67, 
85, 97, 108, 121, 133, 140, 
187-188, 190, 226, 237-239, 
275, 319, 355, 383, 386 

Dobre Ion (Crainic Nichifor) 
337, 376-377 

Dobrescu 140 

Dobrescu Aurel 127 

Dobrescu Filip 290 

Dobrincu Dorin 47, 54, 68-69, 
257, 259, 364, 366 

Dogaru 232 

„Domnița Ileana” (liceu) 319 

Domokos Iosif 74, 76, 78 

Dorneanu Ştefan 353-354 

Dornescu (strada) 99 

Dorobanţu Ion Mihai 61, 372, 
375 

Drapeau Jean 176 

Drăgăniţă Constantin 64 

Drăghia Dan 319 

Drăghici (politruc) 378 

Drăghici Alexandru 157, 237, 
240 

Drăgoescu Vlad 317 

Dressler Franz Xavier 224 

Drobny Ioan Henrich 166 

Drohobeckzy Attila Anton 301 

Dudaş Gheorghe 68 

Dudaş Iosif 219-220, 242 

Duminecă/Duminică Ion 366 

Dumitrăchescu Leonida 344, 350 

Dumitrescu Alexandru 295, 352 

Dumitrescu Colteşti Alexandru 
101-102 

Dumitrescu Constantin Ticu 58 

Dumitrescu Dan 306 

Dumitrescu Florian/Florică 293, 
295-296 

Dumitrescu Luca 290 

Dumitrescu Mircea 369-370 

Dumitru Ioan 291 

Dumitru (Ciobanu) Radu I. 275- 
-276, 278 

Dürer 118 

Duşa Victor 186, 201 

Duţă Constantin 291 

Duţă Marin 364, 366, 368, 370 

Duţu Alesandru 67, 121, 190 


E 


Edgar Quinet (stradă) 323 
Einstein [Albert] 71 
Eisenhower [Dwight] 326 
Eisikovitz Max 214, 216 
Eliade Mircea 118 

Elisabeta 207 

Eminescu Mihai 167, 281 
Enăchescu Simion „Sică” 374 
Enoiu Gheorghe 324-326 
Eutuşanu Romulus 291, 293, 297 


F 


Faliboga Ioan 53-59, 62-64 
Făget Mihai 85 
Fărşerot 198 

Ferdinand I, Regele 89, 92 

Ferdinand cel Loial (,„Nando”) 
106 

Ferid Abdul Gani 192 

Fermi Enrico 71 

„Fetea” (grupul) 20 

Fetiţaru Dumitru 36 

Ficioru (Fecioru) Ion 168 

Filip (regele Macedoniei) 180 

Filip Nicolae 224 

Finţescu loan „Pufi” 138, 141- 
-142 

Firulescu Constantin 52, 56 

Fisch Jeni 112 

Ficiu Nicolae 72 

Florescu (din Craiova) 70 

Florescu (Ionescu) Eugenia 324 

Florescu Gheorghe 161-162 

Florescu Octavian 41 

Flueraş Ion 305 

Fluture Leonard „Lulu” 253, 262 

Ford 135 

„Fraţii Buzeşti” (liceu) 384 

Frens Albert 253 

Fritz 135 

Frunda [György] 64 

Frunda Carol 64 

Fudulea Dumitru „Nicea” 185 

Fudulea Nicolae „Cuşa” 185 

Funda Dumitru „Tache” 185, 
187, 193-195, 200 

Firtâs R[obert] 20 


G 


Gabrea Iosif 320 

Gabrea Radu 320 

Gafencu Valeriu 266-267, 291, 
293, 295-297 

Gafiţa 118 

Gagel Otto 197 

Galani Niculae 194 

Gall Gheorghe 290 

Gallay Yoost 217-218 

Gavrilă Ogoranu Ion 14, 20-24, 
38-42, 44-46, 50, 62-63 

Găbureac Traian 346-348, 352 

Gănescu Ion 147, 153, 155-157, 
162, 166 

Geafar Iusuf/Yusuf 192 

Georgescu (administrator) 207 

Georgescu (anchetator) 365 

Georgescu (colonel) 368-369 

Georgescu (doctoriţă) 270 

Georgescu (şef de gară) 139 

Georgescu Alexandru 292, 295, 
297 

[Georgescu Bârlad] Costin 115 

Georgescu Bârlad Irina 115, 117 

Georgescu Bârlad (Simionescu) 
Romana 91-130 

Georgescu Bârlad Şerban „Bică” 
104, 121, 124, 253, 262 

Georgescu Bârlad Vasile 115 

Georgescu George 236 

Georgescu George (medic) 269- 
-270 

Georgescu Teohari 15-16, 35, 
194, 365 

Georgescu Titi 207 

Georgescu Vasile (Richard 
Wurmbrand) 84, 268, 315 

Georgescu Veronica 119 

Georgică 300 

Ghenan Agnes/Aghi 150-151, 
156 

Gheorghiță Savel 301 

Gheorghiu (colonel) 244 

Gheorghiu Constanţa „Tanţi” 92 

Gheorghiu Gheorghe „Gelu” 
304, 313-314, 317 

Gheorghiu Iancu I. 230 

Gheorghiu Ilie 94-95 

Gheorghiu Valentin 236 

Gheorghiu Virgil-Micu 54 

Gheorghiu-Dej Gheorghe 15, 35, 
72, 83, 92, 194, 199, 226, 
234-238, 240, 242, 273, 283, 
332, 335, 365, 375, 379 

Ghica Alexandru A. 346 

Ghişe Dumitru (Laurenţiu) 237 

Gigurtu Ion 310 

Gina 88-89 

Giscard d'Estaing Valery 129, 
279 

Giurescu Dinu C. 133 

Glodeanu Fănică 219, 221 

Glodeanu Inocenţiu „Cenţiu” 
303-304 

Goga Octavian 201 

Goiciu Petrache 69, 76-77, 83, 
157-158 

Golea Ioan 20 

[Golea] Traian 20 

Goma Paul 71, 255, 317 

Gorbaciov [Mihail] 158 

Gradu Ioan 52 


Grama Mihai 322 

Gramen 198 

Grancea Aurel 49-50 

Greceanu Lucien 138-139, 141- 
-143 

Grecu Ioan 22 

Grecu Nicolae 22 

Grigorescu Alexandru Gh. 54 

Grigoriu George 246 

Gropineanu Gheorghe 253-254 

Gropineanu Sava 253 

Grosescu Raluca 319 

Groza Petru 17, 96, 137, 189, 
208, 220, 235-236, 238, 240- 
-242, 283, 285 

Grumberg Boris (Nicolschi Ale- 
xandru Sergheevici) 35-36, 
106, 300, 308 

Grunberg Mayer 368 

Gyr Radu (Demetrescu Radu) 
161, 201, 259, 337 


H 


Haiduli 198 

Halmaghi Ion 189-190, 194 

Halpert Adrian 80 

Halpert Bernard/Halperd Bernat 
79-80 

Hana 137, 143 

Hanu Gheorghe 26-27, 37 

Hanu Vasile 313 

Haralambie Pavel 356 

Hart 121 

Harwey Harry (Mundt Herman) 
247 

Haţieganu [Emil] 106, 208 

Henteş 301-302 

Herlea Adrian 301 

Hitler [Adolf] 18, 189, 206 

Hoinic Dragoş 286, 312-313 

Holdevici Viaceslav 349, 351, 
353 

„Horia, Cloşca şi Crişan” 
(divizia) 368 

Hossu-Longin Lucia 339 

Hristu N. 312, 365 


Iacob Dezideriu 22 

Iacob Paula (Navrea Paula) 156 

Iacovlov Sergiu 252 

Iamandi (Dumitru, Titi) 133- 
-134, 139 


Iamandi (gardian) 67, 154 

[Iamandi] Fani 175-176 

Iamandi Vasile 131-178 

Iamandi Victor 131 

Ianas Gheorghe 290 

Iancu Mişu 242-243 

Ianolide Ioan 267, 291, 296-297, 
315, 317 

Iaţenko 95 

Idriceanu Gheorghe/George 253 

Iegăr Virgil 323 

Iftode Gheorghe 265-266 

Ileana (prinţesa) 134, 138-139 

Ilia 381 

Iliescu [Ion] 39, 336 

Iliescu Ştefan 362 

Iliescu Toni 368 

Iliescu Valentin 145 

Ilinca Alina 141 

Iliu Victor 242 

Ioana (gardiană) 113-114, 117 

Ioanid Alexandru Virgil „Gili” 
267, 282 

Ioanid Ion 289 

Ioaniţescu D.R. 128 

Ioaniţiu Bebe 139-140 

„Ion Maiorescu” (liceu) 341 

„Ion Zalomit” (şcoală) 341 

Ionaşcu Constantin 184-185 

Ionașcu Traian 100 

Ionescu (Florescu) Eugenia 324 

Ionescu (medic, deţinut) 166 

Ionescu (medic) 76 

Ionescu (pilot) 201-202 

Ionescu Constantin P. 306 

Ionescu Ecaterina 117 

Ionescu Emilian 83 

Ionescu Grigore 100 

Ionescu Nicuşor 150-151 

Ionescu Remus. 138-139, 141- 
-142 

Ionescu Virgil 267 

Ionescu Zicu 136 

lonescu-Breaza (general) 119 

Ionescu-Breaza Ena 119 

Ioniţă (gardian, grefier) 299, 309 

Ioniţă (proprietar) 366 

Ioniţă Marin 331 

Ioniţă Pompiliu 231-232 

Ioniţoiu Cicerone 24, 26, 37, 
48, 50, 54, 67-68, 71,78, 86, 
91,97, 100-102, 105, 107-108, 
110-112, 115-116, 118-119, 128, 

136, 138, 143, 154, 183-186, 
190, 219, 250-253, 267, 277, 
286, 315, 322, 333, 336-337, 
346, 355, 362, 364, 366, 371, 
374, 377 

Iordan 387 

Iordăchescu Dan 239 

Iorga Nicolae 42, 129, 201 

Iosif V. Iosif 298-299, 309, 
312-313 

Iosifescu (Abramovici Ițic) 28 

Iovan Ioan 317 

Istrate Constantin 69, 81 

Iuda 282 

„Iulia Hasdeu” (liceu) 321 

„Iuliu Maniu” (batalion de volun- 
tari) 121 

Ivan (colonel) 23 

Ivan Cornel 232 

Ivasiuc Alexandru „Saşa” 157, 
166, 334 

Ivănică Ilie 305 

Izvernari Maler 32-33 


J 


Jela Doina 22-23, 27, 62, 67, 
70, 73, 105, 153, 255, 262, 
266, 270, 289, 292, 300, 305, 
325, 383 

Jianu Ionel 207 

Jijie Gheorghe 290 

Joja Atanase 355 

Joja Constantin 291, 355 

Juberian Constantin 306 

Jukov 95 


K 


Kádár János 216, 322 

Katz Mîndru 236 

Katzenstein 209 

Kirk John C. 143 

Klank 121 

Klein Pincu 72-73, 80 

Koller Iosif Ştefan 27 

Korne Radu 67 

Kun Béla (Cohen Béla) 130, 361 


L 


Laitin Dănilă 371 

Lapa Christu 179-202 

Lascu (sergent sanitar) 232-233 
Lascu Andrei 203, 280 

László Rajk 216 

Lajcu Zorica (Maica Teodosia) 
309 

Lawlein (colonel) 311 

Lazăr 195 

Lăcătuşu Dumitru 107 

Lăzărescu Mihail P. 343 

Lăzăroiu 139 

Lefa Aristide 315 

Lefter Ioan 291 

Leibovici (avocat) 121, 127 

Leibovici Aurel (Baranga Aurel) 
321 

Lenin V.I. 189 

Leovy 19 

Liciu [Virgil] 62 

Liculescu 147 

Lipatti Aurelia (Sorescu Aurelia) 
210, 228, 241, 245 

Lipatti Valentin 245 

Literat Valer 41 

Livinschi Mihai 260, 301-302, 
305-306, 346-348, 352, 370- 
-372 

Lloyd Douglas 346 

Longo Luigi 189 

Luca (gardian) 107, 109, 114 

Luca Vasile 15, 35, 208, 225 

Luchian [Ştefan] 207 

Lucinescu Dan 252 

Ludu Alexandru 370 

Lungu Nicolae 281, 316 

Lupu Nicolae 128 

Lupu Vasile 201 


M 


Mackensen August von 361 

Macovei Dumitru „Puiu” 253 

Madgearu Ecaterina 111-112 

Madgearu Virgil 111, 129 

Magherescu 103 

Maica Teodosia (Laţcu Zorica) 
309 

Maier Alexandru 25, 57, 67, 
80-82 

Maier Gheorghe 57 

Maiorescu Titu 179 

Makarenko 210, 348 

Maladoi Dumitru 194 

Malek 148 

Malinovski Rodion 92, 95 

Malița Mircea 43-44 

Manciu Constantin 42 

Mandinescu Sergiu 346, 352 

Manea (croitor, deţinut) 367 

Manea Ion (Şelucă) 252 

Manea Vasile 317, 344 

Maniu Iuliu 46, 95, 100-101, 
106, 120, 129-130, 194 

„Maniu-Mihalache” (procesul) 
108, 118, 121, 289, 304 

Mann Thomas 338 

Manolache Necolau (conu Lache) 
98-99 

Manolescu (colonel) 167-168, 
171 

Manolescu Iulius 218 

Manoliu loan 290 

Marcu George 200 

Mardare Socrate 135 

Mare Vasile 217, 248 

Mareş Tudorel 84 

Maria (deţinută) 113 

Maria (servitoare, bucătăreasă) 
135-136 

Maria Tereza (împărăteasa) 256 

Marina Ion 295 

Marinache Teodor 140, 145-148, 
156-157 

Marinescu Costică 320 

Marinescu Gabriel 219 

Marinescu Gheorghe D. 79 

Marinescu Traian 156 

Marion Virgil(iu) Sava 355 

Marometa (nevasta lui Moromete 
Nicolae) 114 

Marx [Karl] 314, 339 

Mateescu Mircea 370 

Matei Alexandru 40, 179, 203, 
215, 238-239, 280 

Matei (căpitan) 220 

Matei Roxana 231 

Matias (profesor) 51 

Matuşi/Mătuşi Nicolae 183 

Mauguş 205 

Mazăre Nicolae 16 

Mălineanu Henry 242 

Mămăligă Vladimir 196 

Mănescu 289 

Mărgineanu 141-142 

Mărgineanu Teodor 55 

Mărtinuş Alexandru 259-260, 
301, 348-349 

Meca Constantin 364, 379 

Merişca Constantin 346, 371 

Meriu Valentin 192 

Micescu Istrate 107 

Miclescu 99 

Miclescu Catinca (Sturdza) 100 

Mihai I, Regele 49-89, 96, 154, 
206-208, 261, 283-285, 336, 
387 

„Mihai Eminescu” (liceu) 319 

Mihai Viteazul 201 

„Mihai Viteazul” (liceu) 320-321, 
368 

Mihalache Ion 111, 129, 344 

Mihalache Niculina 111-112 

Mihăileanu Constantin 102 

Mihăilescu 383 

Milea [Vasile] 245 

Milescu Nicolae 99 

Milovici 220 

Milutinovici 220 

Mircea A. 312 

Mircea Eugenia 116-117 

Mircea Ion „Jean” 116 

Mirea Dumitru 77 

Mişa 135-136 

Mitroi Paul 340 

Miu Ştefan I. 215-216 

Mizrahy Dan 203-248 

Mizrahy Henriette 203, 236 

Mizrahy Moscu 203 

Mociorniţă loan 219-220, 247 

Mociorniţă Marie-Rose 219 

Mociulschi Leonard Gh. 194 

Mocsony-Stârcea Ioan 304 

Moise (monah) 266 

Moldoveanu/Moldovan Ioska/ 
Iosif 325 

Molotov 219 

Monu Dumitru 37 

Moraru Vasile 338 

Moromete/Maromet Nicolae 66, 
109, 112, 114, 119, 219, 290- 
-291 

Moşoiu Traian 361 

Moş Gheorghe 290 

Moţa Ioan/lonel 187, 194 

Moţa Mihai 187, 191, 194 

Mundt Herman (Harry Harwey) 
247 

Munteanu (doctor) 164 

Munteanu Eugen 266 

Munteanu Nelu (loan) 16-17 

Munteanu Vasile (ziarist) 118 

Munteanu Vasile V. 62-63 

Munteanu Virginia (doamna 
Şeicaru) 273-274 


Muraru Andrei 16, 21, 27-28, 
33, 66, 69, 77, 107, 155, 168, 
256, 270, 296, 305, 330, 373, 
377 

Murăraşu Dumitru 281 

Mureşan Alin 22, 91, 107, 154, 
249, 257, 259-261, 280, 289- 
-290, 292, 295-296, 301, 306, 
310-313, 341, 345, 350, 359, 
374 

Mussolini 189 

Muşatescu Tudor 321 

Muşi (doctor) 181 

Muşi (inginer) 288 

Muşi Mara 288 


N 


Nacu Demostene 284 

Nagy (căpitan) 37 

Nagy Imre 220, 322 

„Nando” (Ferdinand cel Loial) 
106 

Nanu Veronica 251 

Navrea Paula (Iacob Paula) 156 

Năstase „Puiu” Petre (Anastasis 
Petre Gregory C.) 370-372 

Nea Mărin (Amza Pellea] 94 

Neacşu 201-202 

[Necolau] Ema 98 

Nedelcu Constantin 235-236, 240 

Nedelescu Ion 304 

Nedici Vidoza „Vida” 153 

Negrescu Fag 161 

Negri Costache 93 

Negru Vodă (stradă) 123, 156, 
288, 313 

„Negulescu Valeriu şi alţii” (lot) 
261, 286, 289, 292, 308, 311- 
-312 

Negulescu Valeriu „Vică” 290- 
-291, 312, 315 

Negulici Ion 15 

Negulici Marius 15 

Neştianu 93 

[Nicolae] Iorga (bulevard) 92, 
174-175, 244 

Nicolaide H. 239 

Nicolau (familia mamei Romanei 
Georgescu) 104 

Nicolau Mircea 290-291 

Nicolescu Aurel 319 

Nicolschi Alexandru Sergheevici 
(Boris Grumberg) 35-36, 106, 
300, 308 


Nicu 278 

Niculescu 156 
Niculescu-Buzeşti [Radu] 333 
Niculescu Ionel 370 

Nineta [Cornea] 78 

Noica Andrei 143 

Novac Aurel 24 

Novac Simion 93-94 

Noveanu Arthur 187, 194 
Noveanu Gheorghe 187-188, 194 
Noveanu Nicodim 187-188, 194 
Noveanu Vasile 187-188, 194 

Oancea Zosim 27 

O'Hara Gerard Patrick Aloysius 
138, 143 

Ojog-Braşoveanu Rodica 336-337 

Olimpia 180 

Olteanu Florentin 20-21, 67 

Olteanu Gavrilă 121 

Oprea Constantin 61-62 

Oprea Marius 35, 300, 311 

Oprişan Constantin „Costache” 
312 

Orban Petre 264, 269 

Osiac 62 

Ostfeld (Savin) Lică 207 

Otparlic Eugen 249-279 

[Otparlic] Eugen Mihai 275 

Otparlic (Roşca) Eugenia Elena 
257 

Otparlic George 251 

[Otparlic] Mihai 275 

Otparlik (bunic) 250 

Otto 134 

Ovidiu [Publius Naso] 192 


P 


Pacepa Ion Mihai 287 

Pailă Alfred 127 

Paladi [Theodor] 207 

Paleologu Agatha 136 

Paleologu Alexandru „Alecu” 
131 

Paleologu Jacques 131, 137 

Paleologu Tucu 155 

Paler Octavian 43-44, 63 

Panaitescu Zigotto 137 

Pană Zaharia „Zahu” 167 

Panican 121 

Pantazi Constantin 190 

Papadopol Ioan 290 

Papahagi Constantin 195 

Papahagi Gheorghe 195 

Papahagi Vasile 195 

Papanace Atanasie 200 

Papanace Carol 196, 200 

Papanace Constantin 191, 200 

Paragină Ion 301 

Paraschiv (medic) 331 

Paraschivescu Bălăceanu Con- 
stantin 121 

Parhon Constantin Ion 62, 89 

Parisot Henri Serge 141-142 

Parocescu Dan 145 

Partenie-Antonie Cezar 91-92 

Pastramagiu Aurel 28 

Pauker Ana 15, 108, 208, 284, 
368 

Paul Gheorghe 33 

„Paula” 156 

Paula (gardiană) 107, 114, 119 

Pavel Pavel 285 

Pavelescu Alexandru 290 

Paven Justin Ştefan 261, 271 

Pătraşcu Nicolae 194, 365 

„Pătrăşcanu” (lotul) 208 

Pătrăşcanu Lucrețiu 97, 206, 
216, 285, 304 

Pătrăşcanu Pafnutie „Nuti” 259, 
263, 265, 267, 270, 292, 295, 
306 

Pătruț Viorel 152 

Păunescu 298 

Păunescu (legionar) 344 

Păunescu „Salzburg” Ion 298- 
-299, 309 

Păvăloaie Vasile 306 

Pârlea Mihai 311-312 

Pârvulescu 381 

Penescu Nicolae 128-129 

Perceli Dumitru 185 

Perşinaru Ion 348-349, 352-353 

Petre Constantin 13, 40, 91, 120, 
179, 249, 271, 280, 319 

Petre Constantin (deținut) 337 

Petrescu (frați) 304 

Petrescu Alexandru 289, 369 

Petrescu Cezar 131, 136-137 

Petrescu Constantin Titel 53, 97, 
101, 108, 295 

Petrescu Cristian 290 

Petrescu Vlad 288 

Petrică (sergent) 158, 162 

Petrişor (doctor) 36 


419 


Petrişor Marcel 322 

Peţanca Ion 342, 344 

Phillips Max 224 

Piţigoi Marin 374 

Plăcințeanu Gheorghe 71-72 

Plăcințeanu Ion 71 

Pleşiţă Nicolae 71 

Pleşoianu 169-170 

Plopeanu Ion 358 

„Polizu” (liceu) 284 

Pop (gardian) 78 

Pop Cornel 306 . 

Popa (ziarist) 34 

Popa Alexandru 306 

Popa Aurel 312-313 

Popa Eugen 171 

Popa [Gheorghe] 57-58 

Popa Rusu (strada) 115 

Popa Sandu 221 

Popa Soare (strada) 243 

Popa Temistocle 239 

Popescu (de la Ministerul Ener- 
giei) 151 

Popescu (locotenent de aviaţie) 
223 

Popescu Aristotel „Aligo” 292, 
306 

Popescu Aurel 169 

Popescu Cezar 287 

Popescu Cleopatra 288 

Popescu Constantin 370 

Popescu Cristina 288 

Popescu Gheorghe 306 

Popescu Ioan „Jenică” 282, 315 

Popescu Luli 147, 156 

Popescu Mihai 120 

Popescu Mihail (Mişu) 114 

Popescu Naruja 33 

Popescu Nicuşor 134, 141, 153 

Popescu Silviu 370 

Popescu Stelian 288 

Popescu Ştefan 288 

Popescu Toma 383, 385 

Popescu Traian 288 

Popescu Traian Ştefan „Macă” 
280-318 

Popescu Vâlcea Gheorghe 86-87 

Popovici 54 

Popovici Cornel 306 

Popovici Mihai 119, 129 

„Popp-Bujoiu” (proces/lot) 118 

Portocală Radu 194 

Pott [Percivall] 263 

Prager Emil 381 

Preda Marin 339 
Predescu Titică 296, 312 
Presser 177 

Pretorian Tiberiu 362 
Pridon loan 47-51 
Proistosescu Romulus 294 
Puiu (deţinut) 227 

Puiu Gogu 184-185 
Pumnul Aron 48 
Puşcaşu Vasile 260, 306 
Puşkin [Aleksandr] 216 


R 


Radeş Virgil 50 

Radu 363 

Radu Gheorghe 169 

„Radu Greceanu” (liceu) 364, 
377 

„Radu Negru” (liceu) 40-41 

Radu Valentin 145, 147-148, 150, 
153, 156, 173 

Rahmaninov [Serghei] 106, 226 

Râkosi Mâtyâs (Rosenfeld 
Mâtyâs) 216, 241 

Rambela Dragoş 373 

Raţiu Ion 336 

Raţiu Mihai 320 

Raţiu/Calmuschi Ion 317 

Raţiu/Calmuschi Mircea 317 

Rădescu Nicolae (guvern) 96, 
283 

Rădescu Nicolae 96 

Răducanu Johnny 246 

Râşnoveanu 239, 241 

Reck Ştefan Ludovic 305 

Robescu F. 67 

Robu [Mihai] 140 

Roitman Jakob (Chişinevschi 
Iosif) 235 

Roitman Roza 108 

Romalo Mihnea 139, 143 

Roman [Petre] 336 

Romanescu Grigore 306 

Romilă 124 

Romniceanu Mihail 96-97, 103, 
208 

Roosevelt Franklin Delano 254 

Rosen Moses (David Moshé 
Rozén) 242-243 

Rosenfeld Mâtyâs (Râkosi 
Mâtyâs) 216, 241 

Rosenzweig 145 

Rosetti (maior) 139 

Rosin Constantin 217, 247 

Roske Octavian 135 

Rossman Isac 214, 218, 224 

Roşca Victor 30 

Roth Muşca 136 

Roxin Teodor 127 

Rozân David Moshé (Rosen 
Moses) 242-243 

Rudberg Ionel 207 

Rudberg Louis 207 

Rudberg Martin 207 

Rudberg Remus 207 

[Rusiecki] Constanţa 319 

Rusiecki Dan Mugur 319-340 

Rusiecki Edgard 319, 333 

Rusu (deţinută) 113 

Rusu (locotenent) 230 

Rusu loan 290 

Rusu Marius 250, 252-255, 
258-259, 262 


S 


Sadoveanu Mihail 100 

Sadoveanu Mihail (deținut) 290 

Salanţiu Justin 26-27 

Samargescu Constantin „Tinu” 
269-271, 342 

Sandu Adrian 280, 319 

Sandu Iulian 370 

Sari Ahile/Achile 29, 32 

Sasu Gheorghe 290 

Sasu loan „Nonu” 283, 344 

Savin (Ostfeld) Lică 207 

Sănătescu Constantin 67, 95-96 

Sănătescu Constantin (guvernul) 
53, 96, 283 

Sârbu [Ion] 377-378 

Scheffler János 222-223, 225- 
-226 

Schiau 145 

Schönfeld Ani 236 

Schroeder Alfred 213 

Scripnic Mihai 159, 163-164, 
166, 170 

Sebe Mihai 194 

Segal 145 

„Sepeanu” (lotul) 295 

Sergescu Petre 284 

Serghei 287 

Silvestru Constantin 236 

Sima Horia 286, 365 

Simionescu Cezar 91-92, 113, 
126 


[Simionescu] Georgel 126 

Simionescu Gheorghe (conu Gică) 
91, 94-95, 97, 100-101, 105- 
-106, 110, 121, 127 

Simionescu Ion 310, 354, 377 

Simionescu Roman 91 

Simoneti 82 

Sin loan 67, 73, 76, 158, 161 

Slânsky Rudolf 216 

Slămescu (Şleam) Augustin 266, 
269-270 

Slobodă loan 235, 238-239 

Smaranda [Cornea Anda] 79, 88 

Soare Ilie 63 

Sobolevschi Maximilian 306 

Socor Matei 209 

Solomon (din Canada) 176 

Solomon (soţul Liei Deşliu) 149 

Solomon Virgil „Gigi” 101-102 

Solomonescu Barbu 107-108, 118 

Solomonescu Rucsandra „Roro” 
107-108, 117-118 

Sopoţeanu Ştefan 54 

Sorescu (deţinut, jurist) 379 

Sorescu Aurelia (Lipatti Aurelia) 
210, 228, 241, 245 

Sorescu Ilie 235 

Spacov [Marcu] 137, 139 

Spaniolu Aron 26 

Spaniolu Aurelia 26 

Spaniolu Iuliu 26 

Spaniolu Ovidiu-Liviu 26 

Spaniolu Ştefan 26 

Spaniolu Vasile 26 

Staicovici Dumitru 291 

Stalin (1. V.] 117, 184, 189, 192- 
-194, 216, 230, 241, 363, 378 

Stan Marius 21 

Stan Victor 253 

Stanciu (student) 157 

Stanciu (şef de secţie) 155 

Stanciu Nicolae 364-365 

Starostescu Cucu 139, 142-143 

Stănciugel Marin (Hercules) 373 

Stănculescu Victor Athanasie 323 

Stănescu Flori 208 

Stănescu Mircea 296, 312 

Stănescu Tudor, 370 

Stănică Gheorghe 341-359 

Stănică Tudor 96 

Stăniloae Dumitru 26 

Stein Richard 243 

Steinhardt Nicolae 84, 315 


Stela 144 

Stelian (locotenent-major) 334- 
-335 

Stere Constantin 118 

Stere Gheorghe 118 

Stere Melania 118 

Stevenson Andrew 139 

Stinghie Nicolae 280 

Stirbey Barbu Alexandru 92 

Stoian (brigadier) 232 

Stoian Ion 306 

Stoica Ionuţ 119 

Strauss Johann 207 

Străchinaru Constantin „Ticuţă” 
257, 265, 270 

Sturdza/Boteanu 99 

Sturza Luli August 217-218 

Sturza Radu 158 

Sturza Tuţi 217 

Suceavă Ion 336 

Surcel 385 

Suzane 176 

Szakolczai Attila 220 


Ş 


Şandru Ilie 54 

Şandru Victor 77 

Şeicaru (Munteanu Virginia) 273- 
-274 

Şeicaru Pamfil 273-274 

Şelucă Manea 252 

Şerban Samoil 193 

Şerban Vodă (stradă) 118 

Şleam (Slămescu) Augustin 266, 
269-270 

Şomlea (fraţii) 72-73, 86, 158, 
160 

Şorban Raoul 230, 247 

Ştefan (căpitan) 329 

Ştefan Mihăileanu (stradă) 320 

Ştefănescu Cristian 306 

Ştefănescu Manole (Nică) 229- 
-230, 246-247 

Ştefănie Ilie 38 


T 


Tacu 144 

Tacu Aurel 14-16 

Tarţău Petre 316 

Tarzan (Brânzaru (Emil ?]) 105, 
308, 310-311 

Tălişman Crişan 231-232 

Tănase Maria 239 

Tănase Stelian 79, 224 

Tănăsescu 237 

Tătărescu Gheorghe 208 

Tânţu Mihai 154 

Târnoveanu Emil M. 97 

Tega Vasile 192 

Teodoreanu Alexandru O. 
„Păstorel” 79, 136 

Teodorescu Anibal 288 

Teodorescu Ovidiu 191, 195, 231 

Teodorescu Paul 196 

Teodorescu Teodor 290 

Teodorian Valentin 245 

Teodoru Costel 243 

Teodoru Romică 370 

Terzian 201 

Timaru Mihai 301-302 

Tismăneanu Vladimir 238 

Titeanu 54 

Titel Petrescu [Constantin] 53, 
97, 101, 108, 295 

Tito [Iosip Broz] 112, 141, 184, 
190, 220, 332 

Titulescu Nicolae 193 

Tobescu 362-363 

Tobol 160 

Todea (gardian) 70, 77 

Togliatti Palmiro 189 

Tomorug 32 

Toniza [Nicolae] 207 

Topa/Topă Petre 194 

Topciu Valentin 146-147, 156- 
-157 

Traian (împărat) 179 

Traian (stradă) 320 

Tronici 289 

Trudeau Pierre Elliot 176 

Truman [Henry] 214 

„Tudor Vladimirescu” (divizie) 
52, 54, 284, 368 

Tudorache (gardian) 329, 331 

Tudoran 70 

Tudose 32 

Turcu Constantin 352 

Turculeţ Tiberiu 76, 82 

Tuţi 244 


Ţ 
Ţapul (gardian civil) 295 
Ţârău V. 20 
"Țârdel Marin 360-388 
Țibanu 170-171 

Țiriac [Ion] 340 

"Ţugui Pavel 238 

Țurcanu Eugen 154, 257, 259- 
-263, 289, 292, 295, 299, 302- 
-303, 305-308, 311-313, 318, 
347-348, 350-351, 359, 370 


U 


U Thant 375 

Uberal (Avriel) Ehud 213 

Uberal (Avriel) Helena 212-214, 
216, 247 

Urdea Gheorghe (Slătinaru) 45- 
-46, 48 

Ursu (doctor) 96 

Ursu Gheorghe 96, 130 

Ursu Romul(us) 41 

Ursu Vasile 96 


Vv 


Vadim [Tudor, Corneliu] 130 

Valeriu [Cornea] 40, 43 

Vania (ordonanță) 282 

Vasilcu 310 

Vasile 98 . 

Vasilescu 120 

Vasilescu (frontierist) 160-161 

Vasilescu (preot) 387 

Vasilescu Constantin 13, 40, 131, 
271, 280, 360 

Vasilichi Gheorghe 319 

Vasiliu Bolnavu’ 365 

Vass Ghizela 188 

Vărzaru Grigore 224 

Vârlan 228 

Vârtosu Petre/Petrache 102 

Vernescu (fraţii) 289 

Vicol Ioan 320 

Vijoli Aurel 43-44 

Vinogradov Vladislav 93 

Vişinescu Alexandru 107, 112, 
114, 116 

Vişnievski V. 67 

Vizitiu Jenică 53, 57 

Vlad Ioachim 57 

Vladimirescu Tudor 85 

„Vladimireşti” (lot) 309 

Vlasopol Alex 143 

Vlădescu Mircea 52 

Vlăduţ (un director) 382 

Vlăsceanu Ştefan 291 

Voicescu 139 

Voiciuc Silvia 150, 156 
Voicu (gardian) 384-385 
Voin Ion 306 
Voinea Aurel 280 
Voinea (bunic) 280 
Voinea Constantin N. 384 
Voinea Octavian 262, 289, 295- 
-297, 306-308, 317 
Voitec Ştefan 187, 385 
Vuia Traian 241 
Vulcănescu Mircea 304 
Vulpe 85 

W 


Wagner Friderich 169 

Wagner [Richard] 217 

Weiner Gustav 225-226 

Weiss Vintilă N. 310 

Wittgenstein (familia princiară) 
310 

Wurmbrand Richard (Georgescu 
Vasile) 84, 268, 315 


Z 
Zaharia (general) 305 


Zahariadis Nikos 184 

Zamfir (ofiter) 162 

Zamfir [Gheorghe] 177 

Zbranca Octavian 306 

Zeană loan/lon 183, 186 

Zelea Codreanu Corneliu (Căpi- 
tanul) 28, 42, 183, 337, 362 

Zeller (Czeller) Ludovic 300 

Zervas Napoleon 181 

Zilber Belu 224 

Zottu Vasile 301 

Zotu Gheorghe 35-36 


A 


Aitomiliţa 180 

Aiud (închisoare) 13-14, 16-17, 
20-23, 25-29, 32, 34-39, 50, 
52, 54, 63-64, 66, 72, 79, 86, 
91, 101-102, 104, 107-108, 110- 
-111, 115-116, 118, 120-121, 
123, 127-128, 130, 135-136, 
140, 147, 154, 158, 161-162, 
164, 167, 171, 182-183, 185- 
-186, 188-190, 193-194, 196, 
200, 208, 217, 219, 224, 231, 
248-250, 252-253, 257, 261, 
266-267, 269, 271-272, 280, 
282-283, 286-287, 289-296, 
298-299, 301, 303-304, 309- 
-314, 317, 322, 333, 337, 346, 
349, 352, 355, 358, 360, 362, 
364-365, 369-372, 374-376, 
378-380 

Aiud (oraş) 26 

Alba Iulia (închisoare) 77, 301, 
365 

Alba Iulia (oraş) 367, 376 

Aldeni 107 

Alep 204 

Alexandria 84, 108 

Alimăneşti 371 

Alma 27 

Aluniş 364, 366 

Amărăştii de Jos 267 

Arad (închisoare) 65, 118, 188, 
301 

Arad (oraş) 231 

Argos Orestikon (Hrupişte) 179, 
185 

Arsenal (închisoare) 369 

Atena 182-183, 198 

Aurel Vlaicu 299, 382 

Auschwitz 377 

Avdela 195 

Avlona 181 

Bacău 34, 77-78, 116, 276-278 

Baia de Criş 222 

Baia Mare (închisoare) 105 

Baia Mare (oraş) 239 

Baia Sprie 16, 26, 28, 35, 72, 
77, 105, 123, 192, 251, 283, 
291, 295, 299, 301, 312, 333, 
346, 379 

Balaci 262 

Balinteşti 98 

Balomirul de Câmp 299 

Balş 381 

Balta Brăilei, Baltă, Balta [Brăilei] 
23, 25, 27-29, 32-33, 38, 330 

Barcelona 205 

Basarabi 346 

Băbiciu 290 

Băcani 115 

Băceşti 260 

Băcia 241 

Băiaşa 192 

Băicoi 126 

Băile Herculane 374 

Băileşti 340 

Bălceşti 89 

Bălţi 250 

Băneasa 97, 139 

Băneasa (gara) 285 

Bărcăneşti 381 

Bâldana 281 

Bârlad 92, 99, 104 

Becicherecu Mic 153 

Beirut 204 

Belea de Sus (Macedonia) 167 

Belgrad 70, 141, 175 

Belinţ 166 

Beriu 38 

Berivoii Mici 50 

Berlin 134, 282 

Bicaz 200, 203, 217, 223-224, 
226-235, 237, 239, 246-247, 
316, 346 


Blagoevgrad (Giumaia de Sus) 
269 

Blahu Clisura/Clisura 180 

Blaj 14, 108-109 

Blejeşti 385 

Bobota 333 

Bohotin 257 

Boroaia 312 

Borşa 79 

Borzeşti 101, 188, 195, 224 

Botoroaga 341 

Botoşani (închisoare) 36, 58, 66, 
83, 97, 105, 115, 123-124, 
127, 131, 169 

Botoşani (oraş) 52, 117, 208, 
214, 286, 312 

Brad 232 

Bradu 41 

Bragadiru 14, 197, 333, 336 

Bran 131, 133-135, 138 

Brastavăţu 169 

Braşov (închisoare) 26, 30, 37, 
47, 49-50, 116, 314 

Braşov (oraş) 14-15, 22-25, 29, 
37, 46, 55, 60, 87, 118-119, 
124, 157, 191, 210, 280, 366, 
377 

Brăeşti 356 

Brăila 125, 137, 193-194, 283, 
293, 332, 334, 344, 352, 357, 
386 

Brăneşti 359 

Brâncoveneşti 54 

Brâncoveni 285 

Breaza, Grecia 194 

Bucerdea Vinoasă 312 

Buchenwald 298, 312 

Bucium 260 

Bucureşti 7-8, 13-14, 16, 19, 
29, 32, 35, 37-40, 53, 56, 60, 
62, 66, 70, 78-80, 85-89, 91- 
-92, 95-96, 99-104, 111, 119, 

122, 125, 129, 131-138, 142- 
-145, 147-149, 152-153, 156- 
-157, 161, 171-173, 179-180, 
183, 186, 190-191, 193, 195- 
-198, 200, 203-210, 213-214, 
219-220, 224, 227, 234, 240- 
-242, 245-246, 249, 261, 269, 
272-273, 276, 280-283, 285- 
-286, 289-292, 294, 297-298, 
301, 310-311, 313, 315-317, 319- 
-321, 323, 332-333, 335-336, 
340-344, 346, 350, 352, 355, 
357-358, 360, 363-368, 371, 
373, 376, 378, 382, 385 

Budapesta 57, 130, 220, 241, 
361 

Buftea 365, 369 

Buhuşi 80 

Bumbăcari 27, 79 

Burleşti 301 

Buşteni 137, 210, 221, 241, 247 

Buzău 218, 231, 249, 273, 333, 
365, 377-378, 387 


C 


Cacova 313 

Cahul 92 

Cairo 92 

Calea Rahovei (arest) 96 

Campo Formio 359 

Canal 21, 124, 150, 155, 192, 
195, 235, 255, 289, 299, 310, 
316, 333, 349, 351-353, 356- 
-357, 362, 368, 370, 372-373, 
375, 377, 387-388 

Capul Midia 29, 101, 155, 186, 
191, 193, 218-219, 252, 291, 
314, 336 

Caracal (lagăr) 41, 127 

Caracal (oraş) 64, 158, 363, 382, 
384-385 

Caransebeş (închisoare) 66, 97, 
158, 224, 249, 257, 259, 267, 
269-271, 282, 290, 292, 301, 
346, 358 

Carmen Sylva 28 

Castelu 187, 194-196, 218 

Caşva 55 

Caţa 295 

Cavnic 77, 85, 105, 123, 164, 
217, 251, 301 

Căciulaţi 54 

Căderea Bastiliei (loc de anchetă) 
287 

Volumul care încheie seria Experiențelor carcerale în România 
comunistă cuprinde interviuri realizate în Bucureşti cu foşti de- 
ținuți, diferiţi din punctul de vedere al etniei, genului, studiilor şi 
apartenenţei politice înainte de arestare. Pe lângă cele mai im- 
portante momente ale detenţiei, intervievaţii prezintă motivele 
arestării, derularea anchetelor şi a procesului, eliberarea şi rein- 
serția socioprofesională. Mărturiile lor conturează o imagine 
sugestivă a sistemului penitenciar — incluzând programul zilnic, 
condiţiile de muncă, persecuțiile, dar şi viaţa religioasă —, com- 
pletată de portrete ale gardienilor şi ale altor deţinuţi. 

